
Exc.mus D. Pericles Felici, arch. tit. Samosatensis, secretarius 
generalis: 

Hodiernae congregationi generali praeest em.mus ac rev.mus D. 
card. Bernardus Alfrink, arch. Ultraiectensis. 

Loqui postulaverunt: em.mi DD. cardd. Villelmus Godfrey, arch. 
Vestmonasteriensis in Anglia; Valerianus card. Gracias; Bernardus Al- 
frink, ut Pater Conciliaris; Alfredus Ottaviani; Augustinus Bea; exc.mi 
DD. Hermenegildus Florit, arch. Florentinus in Italia; Fridericus Me- 
lendro, arch. Nganchimensis in Sinis; Custodius Alvim Pereira, arch. 
de Lourengo Marques in Mozambique; Stanislaus Lokuang, ep. Tai- 
nanensis in Sinis; Paulus Rusch, ep. admin. apost. Oenipontanus in 
Austria; Georgius Dwyer, ep. Loidensis in Anglia; Emmanuel Trin- 
dade Salgueiro, arch. Eborensis in Lusitania; Carmelus Zazinovic, ep. 
aux. Vegliensis in Jugoslavia; Michael Arattukulam, ep. Alleppeyensis 
in India; Ioannes Carolus McQuaid, arch. Dublinensis in Hibernia; An- 
gelus Fernandes, ep. tit. coad. Karachi in India; Carolus Helmsing, ep. 
Kansanopolitanus in Statibus Foederatis Americae Septemtrionalis; 
Hadrianus Ddungu, ep. Masakaensis in Uganda; Sighardus Kleiner, abbas 
generalis Ordinis Cisterciensis; Bernardus Stein, ep. aux. Trevirensis in 
Germania; Ildefonsus Sansierra, ep. aux. S. Ioannis de Cuyo in Ar- 
gentina; Placidus Cambiaghi, ep. Cremensis in Italia; Petrus Marti- 
nus Ngo-Dinh-Thuc, arch. Hueensis in Vietnam; Raymundus Iglesias, 
ep. Urgellensis in Hispania; Ioannes Nuer, ep. tit. Phatanensis in Aegyp- 
to; Narcisius Jubany, ep. aux. Barcinonensis in Hispania; Ioannes Bap- 
tista Przyklenk, ep. Ianuariensis; Albertus Devoto, ep. Goyanensis in 
Argentina; Laurentius Nagae, ep. Urawaensis in Japonia; Paulus Ioan- 
nes Hallinan, arch. Atlantensis in Statibus Foederatis Americae Sep- 
temtrionalis; Laurentius Jager, arch. Paderbornensis in Germania; 
Aloisius da Cunha Marelim, ep. Caxiensis in Brasilia; Ioannes Iulianus 
Weber, arch. Argentinensis in Gallia; Arthurus Elchinger, ep. coad. Ar- 
gentinensis in Gallia. 

Supremum Consilium regendae Civitati Vaticanae praepositum emi- 
sit hodie seriem pictaciorum vehiculariorum (francobolli), quam seriem 
laetum offert primo Patribus Conciliaribus in hac congregatione generali. 

1 * 

Em.mus P. D. VILLELMUS card. GODFREY 
Archiepiscopus Vestrnonasteriensis 

Em.mi et exc.mi Patres, venerabiles Fratres, 

De hoc 1 cap. II aliquid velim vel breviter dicere. Varia dicta sunt 
in sermonibus in priore capite habitis 2 de vita pastorali, et bene omnino 
est attentionem nostram dirigere ad hunc aspectum vitae nostrae. At- 
tamen in hoc cap. II, quantum videtur, aliqua video quae difficultates 
faciunt pro parochis et aliis qui fidelibus ministrant, ex. gr.: 

1. Sub nn. 39 et 40 mentio fit de homilia uti parte ipsius Litur- 
giae, et dicitur: « Homilia ... valde commendatur », et post hanc « ora- 
tio communis ... redintegretur ». Liceat observare homiliam esse de con- 
suetudine in regione nostra diebus dominicis et de praecepto, dico ho- 
milia brevis, i. e. durans minus quam decem momenta. Nulla autem 
fit oratio communis nisi pro infirmis et defunctis, quae fit ante homiliam 
die dominica quando publicantur notitiae hebdomadariae paroeciales. 

Notandum est quod, iuxta praxim nostram, Missae sibi succedunt 
una post aliam per totum tempus antemeridianum. Quapropter difficile 
esset pro fidelibus si manere deberent in ecclesiis plus quam tria qua- 
drantia horae: nisi in Missa principali, quae durat per unam horam. 
Oratio communis, si fiat, deberet igitur esse brevissima omnino, in com- 
modum populi. 

Propono ergo ut in n. 39 post verba « valde commendatur » ad- 
dantur verba « ubi commode fieri possit ». Cogita de crescenti nu- 
mero communicantium etiam in Missa serotina. Item in n. 40, addantur 
verba « ubi commode fieri possit ». 

2. De lingua vernacula. Uti aliqui Patres Concilii 3 dixerunt, locus 
congruus non est inter orationes ab ipso sacerdote prolatas, sed inter 
preces fidelium. Meo submisso iudicio, non deberent illae orationes fieri 
multae* secus nullus erit relictus locus pro oratione tranquilla perso- 
nali, id quod magnus fidelium numerus, ni fallor, valde desiderat. Hoc 
bene scimus, qui noscunt greges nostros. 

3. De Communione sub utraque specie. Imprimis est difficultas 
doctrinalis, quia non desunt qui protestantur contra nostram praxim 



* Secretarii generalis monitum et tres primae Patrum orationes circa cap. II 
schematis de sacra Liturgia habentur in parte I (congregatione generali IX), 
pp. 598-603. 

distributionis sacrae Communionis sub unica specie. Si praesens praxis 
mutaretur, periculum esset ne interpretetur tamquam admissio erroris 
ex parte nostra in materia doctrinali. 

Difficultates etiam sunt practicae, quia si talis fiat mutatio, uti 5 
censeo quod limitatio stricte fieri deberet pro tota Ecclesia occiden- 
tali, secus, si relinquatur episcopis, habebitur magna confusio, ex praxi 
diversa in diversis regionibus necnon dioecesibus. 

Deinde si sumatur sacra species ex calice, nemo est qui non videt 
difficultates et obiectiones posse oriri propter rationes hygienicas. Ul- 
terius cogitandum est de mulieribus et puellis accedentibus ad sacram 
synaxim quarum labia tincta sunt notis illis ornamentis hodiernis rubri 
coloris. Difficultas evidens est. 

Clarum etiam est quod administratio sacrae Communionis sub utraque 
specie magno fidelium numero crearet magnam difficultatem. 

Denique meminisse iuvat quod sunt qui vinum vel alcoholica in qua- 
cumque circumstantia sumere nolunt. 

Quibus de causis standum est praesenti praxi in Ecclesia latina. 

4. Sub n. 43, de Liturgia verbi et Eucharistiae. Nonne semper im- 
plicite intellecta fuit haec doctrina? Nova sunt verba, nova phrasis, sed 
non nova idea. 

5. De concelebratione sacramentali. De extensione concelebrationis 
ad Missam Chrismatis non video difficultatem. Loquor de iis sacerdo- 
tibus qui immediate adsistunt episcopo* 

Quod attinet ad facultatem extendendam ad conventus sacerdotum, 
dicerem quod stricte interpretari deberet conditio indicata in schemate, 
cum illis verbis 7 « si ad celebrationes aliter provideri non possit et de 
iudicio Ordinarii ». Sed etiam in hoc 8 anceps maneo. 

Notari debet etiam quod si stipendium recipiatur ab unoquoque 
concelebrante, quantum mihi videtur, fideles non essent ita contenti de 
Missa a concelebrantibus oblata ac de Missa a sacerdote singulari cele- 
brata, quae pro iis videretur esse magis intima, illa Missa singularis, 
magis intima 9 et personalis. Nonne etiam esset saltem apparentia cele- 
brationis lucri gratia, quando magnus numerus concelebrat pro sat ma- 
gna denarii summa, eo magis quod, secundum schema, numerus precum 
et gestus 10 diminui deberet. Dixi. 



In textu scripto tradito: 1 deest. 2 deest. 3 deest. 4 fieri multae istae 

orationes communes. 5 deest. 6 Agitur de sacerdotibus immediate episcopo 

inservientibus. 7 nempe. 8 Etiam hic. 9 deest. 10 numerus precum et 
gestus, iuxta schema. 

2 

Em.mus P. D. VALERIANUS card. GRACIAS 
Archiepiscopus Bombayensis 

Em.me Praeses et venerabiles Patres Concilii, 

Nequaquam sub cap. II loqui volebam. Sed sunt duae rationes 
propter quas petii licentiam a secretario generali loquendi hodie, etiam- 
si secundum normas non dedi notitiam trium dierum. 

Prima ratio est ratio liturgica. Sed haec ratio non est magni mo- 
menti. Nam prius est vivere, deinde philosophari. 

Altera ratio est ratio maioris momenti, de qua loquar in fine huius 
brevis orationis. 

Equidem puto, mea humili sententia, esse necessarium publice de- 
clarare quod modus 1 procedendi in nostris disceptationibus sub hac 
sectione de Liturgia sufficienter logicum non esse. Liceat mihi expli- 
care. 

1. In lingua anglica habemus dictum: " To put the cart before the 
horse ". Non est tam facile dare versionem genuinam huius dicti, sicut 
ex. gr. non est facile vertere anglice illud dictum in lingua italica: « Se 
non e vero e ben trovato ». Sed sensus huius dicti est hic: quod in 
modo disceptationis super sectionem de Liturgia 2 deficit logica. Nisi 
quaestiones in cap. I pertractatae, quae sunt maioris momenti, solvan- 
tur, videlicet: a) utrum usus linguae vernacularis in Liturgia permitta- 
tur et quantum; b) utrum « adaptatio » rituum et caeremoniarum per- 
mittatur, et secundum quas normas; c) utrum Conferentiae episcopali 3 
in aliquo loco permittatur auctoritative sumere omnes commissiones in 
cap. I enumeratas; mihi videtur:* impossibile est exprimere aliquam 
opinionem ponderatam sub punctis in cap. II consideratis, v. gr. utrum 
ordo Missae mutare sinatur. In capitulis subsequentibus, ut in capp. III, 
IV, VI, VII, continuo referentia fit Conferentiis episcopalibus; ex. gr. in 
artt. 47, 49, 62, 87 et 97. In omnibus his articulis agitur de Conferentia 
episcopali functionem particularium commissionum sumente; v. gr. Ri- 
tualia particularia (art. 47), Baptismus (art. 49), Matrimonium (art. 62), 
supellectiles (art. 87), musica sacra (art. 97), etc. 

2. Si ex suffragio, ultimatim a Summo Pontifice approbato, cogno- 
scimus linguam vernacularem permissam iri, « adaptationem » etiam 
permissam iri, et episcopalem Conferentiam auctoritatem necessariam 
habituram iri, tunc, logice, et cum magno lucro, possumus omnia puncta 
a cap. II ad cap. VII considerare. 

3. Puto vos mecum concordaturos necessarium esse ut Concilium 
primo determinet quid practice significetur his verbis: « prudenter, ... 5 
serio quid in negotio aptationis proponere Sanctae Sedi vel statuere, etc. ». 
Si Concilium sincere vellet ut Conferentia episcopalis tali munere sese 
incumbat, logice exspectandum foret ut in schemate adhibeantur non 
verba vaga, sed verba praecisa, sicut ex. gr. « committimus officium 
Conferentiae », vel « deputamus munus Conferentiae », et quid simile. 

4. Si tale officium vel munus committatur Conferentiae episcopali, 
tunc ipsa haberet ius stricte dictum huic muneri incumbendi, quia offi- 
cia et iura sunt correlativa. Si Conferentia habet ius, eius auctoritas co- 
ram episcopis nationis vel provinciae esset plus quam mere moralis — ita 
ut singuli episcopi, etiamsi forte non tenentur legaliter accipere vel adim- 
plere conclusiones vel proposita Conferentiae, tamen propter bonum 
animarum moraliter tenerentur tales conclusiones accipere vel adim- 
plere... 6 

5. Mea humili sententia, ergo, logice antequam iudicium nostrum 
super articulos omnium horum capitum in sectione Liturgiae feramus, 
clare statui debet qualis sit character vel status Conferentiae episcopalis... 7 

6. Dolendum est quod in n. 44, cap. II, principium concelebra- 
tionis ad duos casus taxative, non exemplative inductos restrictum est. 
Erunt enim alii casus, in quibus concelebratio, iudicio Ordinarii, erit 
valde optabilis. Mihi videtur quod, pro his et similibus casibus, bene 
provisum erit si post verbum « placet », ad finem lin. 3 in art. 44, 
verba « exempli gratia » inserantur, ita ut casus in hoc numero adducti 
considerentur « exemplative, non taxative ». Non mihi placet omnino 
art. 42, tum propter rationes hygienicas, sicut animadvertit heri em.mus 
card. Ruffini, tum, saltem in Indiis orientalibus, propter restrictiones 
ex parte gubernii circa vinum et liquores. 

Altera ratio,* gravis, maioris momenti, est haec. Hodie in hac hora, 
situatio politica in India est valde gravis. Hodie nos episcopi Indiae, 
septuaginta duo, debemus sumere decisionem: esse hic vel esse alibi. 
Esse hic, in aula conciliari, gustando delicias orationum sine termine et 
disceptationum, vel redire statim in Indiam et esse cum populo nostro 
in hac hora critica. Forsan non omnes, sed certissime aliqui, et certis- 
sime duo episcopi, episcopus de Shillong in Assam, exc.mus Ferrando, et 
episcopus de Dibrugarh, exc.mus Marengo, duo episcopi salesiani, optimi 
missionarii inter nos, quia, secundum notitiam quam recepi heri, exer- 
citus de China est solum 160 Km. distans a Tezpur, et Tezpur est civitas 
in dioecesi de Assam. 

Ergo, sumo hanc occasionem rogandi a vobis venerabilibus Patribus 
Concilii, ut oretis pro nostra republica, quae recepit independentiam 

15 annis abhinc, pro salute nostrae reipublicae et consequenter pro 
Ecclesia catholica in India. Est quaestio nunc esse vel non esse, vivere 
vel mori, quia, sicut noster dux, Nehru, dixit, situatio pro India hac 
hora est sicut situatio erat pro Anglia in ultimo bello, situatio de 
« banco ». Et Nehru, mihi videtur, vult agere eodem modo in hac hora 
sicut Churchill egit in illa hora pro salute Angliae. Adprecor ergo, et 
genibus flexis impetror, ut oretis pro nobis. Dixi. 



In textu scripto tradito: 1 Tamen puto me publice declarare debere modum. 
2 deest. 3 Conferentia episcopalis. 4 deest. 5 et. 6 etiam quando 
ipsis episcopis singulis persuasum non esset conclusiones necessarias vel utiles 
esse. 7 Ni fallor, hodie nulla Conferentia episcopalis habet plus quam aucto- 
ritatem moralem. Et sicut Concilium provinciale vel plenarium habet ius legislandi 
et ex iure committendi aliquod officium vel munus qualicumque coetui nationali; 
eodem modo, mihi videtur, Concilium Oecumenicum potest legem ferre, si pla- 
cuerit vobis, ut Conferentia episcopalis ius habeat faciendi omnia quae sunt pro- 
posita in variis capitibus. Secus, ut dictum est anglice, " we are putting the cart 
before the horse Qui vult finem vult media. 8 [Omnia reliqua desunt\ 

3 

Em.mus P. D. IOSEPH M. card. BUENO Y MONREAL 

Archiepiscopus Hispalensis 

Venerabiles Patres, 

Liceat mihi gaudium et gratulationem exprimere ob huius capitis II 
tenorem, quem integre adprobandum habeo, maxime si ratio habeatur 
animadversionum em.mi Ruffini, quoad Communionem sub utraque spe- 
cie, et em.mi Leger quoad usum concelebrationis, quibus plene adhaereo. 

Liceat etiam mihi aliam vel minimam animadversionem proponere. 
Nihil in hoc schemate habetur de hora qua sacerdotibus Missam cele- 
brare et christifidelibus ad sacram liceat Synaxim accedere. Fortasse 
huiusmodi determinatio iuridica vel disciplinaris magis quam liturgica 
habetur; ut coniici potest ex eo quod e novis Missalis generalibus ru- 
bricis exsulat praeceptum quod de hac re exprimebant anteriores ru- 
bricae, sub par. XV. 

Quidquid sit, existimo tamen rem aliquale habere momentum in 
pastorali Liturgiae consideratione, ut videre est in miro illo incremento 
adsistentiae fidelium ad Missae sacrificium et frequentationis etiam quo- 
tidianae sacrae Communionis, quod omnes nos laetanter probavimus, 
ex quo, mitigata ieiunii eucharistici disciplina, iam celebratio Missarum 
horis vespertinis in usum venit. 

Ex quo, iam primis temporibus, cena eucharistica a vulgari cena 
separata fuit, inducto ieiunio ob reverentiam erga caelestem alimoniam, 
determinatio horae celebrationis Missae in functione fuit triplicis ele- 
menti, nempe: ieiunii eucharistici, conventualis 1 recitationis divini of- 
ficii, et supputationis diei, inde ab aurora ad solis occasum. 

Consuetudine, potius quam lege ecclesiastica, inde iam a saeculo iv, 
tempus magis 2 aptum ad Missae celebrationem fuit inde ab aurora, initio 
nempe diei, cum corpus adhuc ieiunum inveniebatur, et recitatis laudi- 
bus matutinis, usque ad horam prandii qua ieiunium, ut patet, non am- 
plius servatur. 

Abs re erit historiam huius disciplinae nunc revocare. Sufficiat reco- 
lere Constitutionem S. Pii V, Ad cuius (29 martii 1566), qua, sub poena 
suspensionis ipso facto incurrendae, omnino prohibebantur in Ecclesia 
latina Missae vespertinae et post cenam. 

Indulta vero apostolica saepius concessa ob speciales rationes hanc 
rigidam disciplinam in dies mitigabant, viam parando novae benigniori 
disciplinae. 

Felicis recordationis Pius Papa XII, cum « ea quibus vivimus tem- 
pora — sunt verba Constitutionis Apostolicae Christus Dominus diei 
6 ianuarii 1953 — , cum ea quibus vivimus tempora 3 eorumque pecu- 
liares conditiones multa in societatis usum in communisque vitae actio- 
nem induxisse, ex quibus graves difficultates oriantur, quae possint ho- 
mines a divinis participandis mysteriis abstrahere, etc. », iam concessit 
ut certis diebus, in quibus magnus populi concursus esse solet, Missas 
celebrare liceret horis vespertinis, non tamen ante horam quartam post- 
meridianam nec post cenam, ut patet; mitigato ad hunc effectum ieiunio 
eucharistico ad spatium trium horarum. 

Adhuc, idem Pontifex, anno 1957, « attendentes — ait 4 — ad no- 
tabiles mutationes, quas ordinatio laborum ac munerum publicorum 
necnon universae vitae societatis passa est » (Motu proprio Sacram Com- 
munionem, die 19 martii 1957), facultatem litandi ampliavit horis ve- 
spertinis ad omnes dies, « si bonum spirituale notabilis partis christifi- 
delium id postulet », et ieiunium trium horarum ad omnes casus ex- 
tendit. 

Memoratae vero conditiones temporum difficultates pariunt non 
raro sacerdotibus, qui, vel ratione itineris vel alicuius ministerii explendi, 
Missam mane celebrare nequeunt, nec forte est causa boni spiritualis 
notabilis partis fidelium ad Missam vespere celebrandam. Talis est be- 
nigna concessio qua nos, Patres Conciliares, nunc fruimur et ob quam 
grates ex animo Papae Ioanni rependimus. 

Quae cum ita sint, puto quod non absonum esset si omnes anxietates 

tollerentur hac iam definitiva concessione, nempe quod « sacerdotibus 
Missam celebrare et christifidelibus ad sacram liceat Synaxim accedere 
qualibet diei hora (matutina nempe, vespertina aut nocturna), cauto 
tamen quod eucharisticum ieiunium sancte, prout nunc est, servetur, 
et salva peculiari Hebdomadis Maioris disciplina » ob suam specialem 
significationem. 

Dies enim liturgicus, in quo nempe actiones sacrae peraguntur, pro- 
tenditur a media nocte ad mediam noctem, iuxta novas rubricas Missa- 
lis; nec aliunde celebratio Missae necessario alligatur ad quamdam de- 
terminatam officii divini partem. 

Quod ergo, his vel similibus verbis, addendum propono sub nova 
paragrapho post n. 41 huius cap. II. Dixi. 



In textu scripto tradito: 1 monachalis. 2 deest. 3 deest. 4 deest. 

Em.mus D. card. Tisserant: Em.mus card. Alfrink desiderat loqui, 
non ut praeses. 

4 

Em.mus P. D. BERNARDUS card. ALFRINK 
Archiepiscopus Ultraiectensis 

Venerabiles Fratres, 

Pauca quaedam dicere liceat 1 de hoc cap. II schematis nostri de 
Liturgia, et quidem de communione sub utraque specie, in n. 42. 

Non loquar de diversis aspectibus huius quaestionis, nec de aspectu 
theologico-dogmatico, nec de aspectu historico, nec de aspectu ut ita 
dicam practico et hygienico. Haec omnia enim omnibus nobis optime 
sunt cognita, ita ut haec iterum iterumque iterare ac repetere vix neces- 
sarium videatur. 2 Loqui vellem solummodo pauca verba de aspectu bi- 
blico. 

Ut Sacra Scriptura nobis narrat, Christus Dominus in Cena ac- 
cepit panem, et benedixit ac fregit, deditque discipulis suis, et ait: « Ac- 
cipite et manducate ». Et accipiens calicem gratias egit, et dedit illis 
dicens: « Bibite ex hoc omnes ». Haec tres Evangelistae, Matthaeus, 
Marcus et Lucas, simul cum S. Paulo, indiscriminatim Ecclesiae tradi- 
derunt. 

Clarum est ex vocabulis a Sacra Scriptura adhibitis, quod Dominus 
Iesus hoc Sacramentum mirabile instituit ut sacrificium et epulas sacrifi- 
cales Novi Testamenti, quo omnia sacrificia et epulae sacrificales Veteris 

Testamenti ad culmen et ad perfectionem adducuntur. Clarum est etiam 
quod — secundum intentionem Christi Domini — epulae hae sacri- 
ficales eucharisticae duobus elementis constant — sicut de cetero omnes 
epulae humanae plus minusve completae — scilicet ex manducatione et 
ex potu: « Manducate » et « Bibite ». 

Bene novimus Sacramentum hoc non esse in sua essentia incomple- 
tum, si non omnes qui participant sub utraque specie communicant. 
Incompletum ... 3 esset in sua essentia si nemo sub utraque specie com- 
municaret. 

In sua forma externa autem, quae secundum intentiones Christi 
Domini, in Sacra Scriptura indicatas, convivium cibi et potus continet, 
remanet hoc Sacramentum quodam modo incompletum, si solus sacer- 
dos celebrans sub utraque specie communicat, etsi Ecclesia optimas ha- 
buit rationes, et habet optimas rationes* sic agendi. 

Nisi fallor, nemo est qui in omnibus casibus communionem sub 
utraque specie introducere vellet. Numerus permagnus communicantium 
hoc plerumque impossibile reddit. Desideratur autem ut haec forma 
externa completa, quae et manducationem Corporis et sumptionem San- 
guinis includit, saepius in Ecclesia demonstretur quam nunc fit, dum 
solummodo in consecratione episcopi et concelebratio et communio sub 
utraque specie locum habet. Desideratur ut haec plena forma externa 
convivii in Ecclesia saepius realisetur, ut intentio Christi Domini clarius 
ad oculos fidelium demonstretur. 

Ideoque rogatur ut, pro casibus quibusdam bene determinandis 5 
et in circumstantiis clare circumscribendis 6 et in modo praecise indi- 
cando, 7 communio sub utraque specie concedatur. 

In n. 42 huius schematis — si bene intelligo — practica ordinatio 
huius concessionis nec Ordinariis loci, nec Conferentiis episcoporum re- 
linquatur, sed soli Sanctae Sedi. 

Verba « iudicio episcoporum », quae in hoc numero inveniuntur, ni- 
hil aliud dicere velle videntur quam quod, si communio sub utraque 
specie in quibusdam casibus determinatis etc. conceditur, Ordinarii loci 
iudicant an pro loci conditionibus utile sit hac concessione uti. 

Ideoque, nisi fallor, hoc prudenti et sapienti modo loquendi omnes 
abusus a priori sunt praevisi et praecauti. 

Addere vellem quod, in hoc periodo oecumenico, introductio com- 
munionis sub utraque specie non videtur esse sine momento. Dixi. 



In textu scripto tradito: 1 vellem. 2 plane superfluum videtur. Potius vide- 
tur perditio temporis quam elucidatio utilis. 3 autem. 4 deest. 5 de- 
terminatis. 6 circumscriptis. 7 indicato. 

5 

Em.mus P. D. ALFREDUS card. OTTAVIANI 

Venerabiles Patres, 

In art. 37 huius capitis legitur: Ordo Missae sive in sua dispo- 
sitione generali, sive in singulis partibus, esset recognoscendus. Quid 
sibi volunt haec verba? Nunc, num revolutio quaedam fieri vult de 
tota Missa? Quia si ordo Missae reformandus est tum in sua disposi- 
tione generali, tum in suis singulis partibus, quid manebit? Quaenam 
sunt haec verba quae sunt ita ampla, ita larga, ut possint quam libenter 
reformationem autorizare? Mihi videntur esse omnino expungenda haec 
verba, aut saltem clarificanda. Ordo Missae est in possessione a pluri- 
bus saeculis, Missa est centrum totius cultus liturgici; res sanctissima, 
bene cognita a singulis fidelibus qui cognoscunt, nunc praesertim ob 
pastoralem laborem liturgicum, bene cognoscunt singulas partes, et 
periculum est ne aliqua admiratio, si non scandalum, habeatur ex nimia 
immutatione. Agitur de re sanctissima, quae non ad libitum potest in 
singulis generationibus mutari: res sanctissima quae tractanda est sancte 
et venerande, et nonnisi difficulter tangenda. Veniunt nunc in mentem 
verba Dei facta ad Moysen, appropinquantem rubo ardenti: « Solve 
calceamentum de pedibus tuis, nam locus in quo stas terra sancta est ». 
Igitur simus cauti in proponendis reformationibus Missae. 

In art. 42, postea, sermo est de communione sub utraque specie. 
Miror hanc propositionem factam esse postquam in commissione cen- 
trali, mihi videtur, si bene meminiscor, hanc propositionem prorsus 
quasi unanimiter reiectam esse. Miror quia, dum omissae sunt quaedam 
quae proposita bene fuerant approbata, et approbata a commissione cen- 
trali, dum omissa sunt quaedam ita approbata, nunc insistitur in re quae 
non tulit suffragium ipsius commissionis centralis, saltem maximae maio- 
ritatis. Verbi gratia fuerat propositum ab em.mo card. Decano Tisserant, 
verbis paucis et lapidariis: « Martyrologium reformetur », et omnes 
Patres qui erant praesentes in commissione centrali approbaverunt. De 
hac re ab omnibus approbata nihil in hac constitutione. De alia quae 
non fuit approbata, saltem a largissima maioritate, est propositio. Sed 
pruritus innovationum insistit — est verus pruritus innovationum, vi- 
detis — pruritus innovationum insistit etiam in rebus quae non sunt 
non solum necessaria, sed nec etiam utilia, immo possunt esse etiam 
damnosa. 

Non sunt necessaria. Argumentum biblicum nunc allatum nimis 

probat, et igitur, iuxta effatum notum, nihil probat. Secus deberemus 
semper, quotidie, non solum Missam celebrare sub utraque specie, sed 
etiam communionem omnibus diebus dare fidelibus sub utraque specie. 
Et, ceterum, non potest negari quod quando datur Sanctissima Euchari- 
stia fidelibus, datur Corpus et Sanguis sumendus. Modus est res acci- 
dentalis, substantia est illa. 

Sed est periculosum. Nam in ipsa constitutione sic proposita, in 
art. 42, dicitur « remoto fidei periculo ». Quomodo potest proponi res 
in qua debet haec clausula poni: « remoto fidei periculo »? Et intelligo 
hoc, quia scimus quaenam factae sint difficultates a Ioanne Huss, et 
quaenam luctae factae sunt in Ecclesia. Ceterum, in ipsa quaestione 
de communione sub utraque specie, subest igitur periculum falsae in- 
terpretationis, sed sunt etiam, sicuti iam propositum est et non insisto, 
quaestiones practicae, difficultates practicae quae sunt in Liturgia pastorali 
maxime habenda prae oculis, quae non debemus facere doctrinam litur- 
gicam, quae non sit in praxi deducenda, quae non possit in praxi deduci. 

Dein, art. 44, proposueram quaedam etiam de illo articulo, in quo 
agitur de lingua vulgari in Missa, sed omitto, oboediens commendationi 
factae ne amplius loquatur de ista re. 

Unum tantum volo addere. Multi adduxerunt auctoritatem Pii Pa- 
pae XII, qui vere largus et liberalis fuit in admittendis aptationibus 
Liturgiae in lingua vulgari. Utique. Sed isti qui adduxerunt auctoritatem 
Summi Pontificis Pii XII non meminerunt, videtur ipsos non meminisse, 
Summum Pontificem ipsum, in sua allocutione anno 1956 facta mem- 
bris Congressus internationalis liturgici Assisii habiti, Summum Ponti- 
ficem dixisse: « L'Eglise a de graves motifs de maintenir fermement 
Tusage inconditionne — notate verba " fermement " incondition- 
ne " — de la langue latine dans la Messe celebree dans le rite latin ». 
Scilicet Ecclesia habet motiva gravia retinendi firmiter usum linguae la- 
tinae in Missa latina, usum linguae latinae sine ulla demissione, remis- 
sione. Hoc debemus habere prae oculis, quia auctoritas Pontificis non 
debet adduci pro his quae favent, et non pro illis quae non favent. 

Demum quod attinet ad concelebrationem. Ego intelligo, esse quam- 
dam formam externam, ne me accusetis si dico etiam theatralem, cele- 
brationis Missae, sed est etiam ibi periculum quoddam erroris. Iam 
error qui serpit est hic, quasi in Missa concelebrata detur maior gloria 
et habeatur maior efficacia supra Missam privatam. Vos scitis Summum 
Pontificem Pium XII, in Encyclicis Litteris Mediator Dei, reprobasse 
theoriam eorum, qui extenuant et sunt contrarii Missae in privato cele- 
bratae. Nolo ut isti qui sunt contra Missam privatam velint quodam- 
modo extollere concelebrationem contra usum Missae privatae. Ceterum, 

praetermissis eis quae iam optime dicta sunt ab em.mis qui me praeces- 
serunt, praetermissis illis, ego dico quod est etiam periculum hoc: quia 
in ipsa constitutione proposita, dicitur posse omitti quaedam, quasdam 
preces posse omitti. Nolim quod etiam indicetur posse omitti a concele- 
brantibus, dicente tantummodo illo qui praesidet concelebrationi, verba 
consecrationis, aliis tacentibus; omittant ipsi. Quia haec theoria iam 
probata est, et a Sancta Sede reprobata. Utique. Sunt qui sustinuerant 
posse in concelebratione solummodo praeses concelebrationis dicere 
verba consecrationis, aliis tacentibus. Sunt quaedam noviter deducta, 
quae secumferunt confusionem etiam doctrinalem. 

Ceterum, rationibus adductis iam addo unam: in Missa concele- 
brata, sacerdotes, qui conveniunt, non celebrant Missam in paroeciis, 
in oratoriis, ubi fideles exspectant Missam. Missa concelebrata privat 
fideles multis Missis privatis. 

Quod attinet, facta est quaedam allusio, etiam iam a card. Godfrey, 
facta est quaedam allusio stipendio. Fuit quidam cardinalis valde intel- 
ligens, qui in commissione centrali dixit — quia ibi, in primo schemate, 
dicebatur posse sacerdotes concelebrantes sumere etiam eleemosynam 
Missae. Commissarii commissionis centralis rogaverunt ut tolleretur ista 
phrasis, quia dixit cardinalis ille intelligentissimus: « Tollatis hoc, vi- 
deatis quod non sunt multi sacerdotes qui volunt concelebrare ». Igitur..., 
sed commissio quae praeparavit istam constitutionem... 
-\ 

Praeses card. Alfrink: Eminentia Vestra habeat me excusatum; 
quindecim momenta praeterierunt. 

Orator: Ego iam finivi, iam finivi, iam finivi! 
[In Aula fit plausus]. 



Textus scripto traditus: 

1) In articulo 37 Ordo Missae dicitur esse recognoscendus « sive in generali 
dispositione sive in singulis partibus ». Quid sibi volunt haec verba? nonne vi- 
detur exaggeratio proponere reformationem Missae tum in generali dispositione 
tum in singulis partibus? An volumus plebis christianae admirationem vel forsitan 
scandalum provocare inducendo mutationes in tam venerandum ritum tantorum 
saeculorum decursu comprobatum et plebi christianae iam sic familiarem? 

De ritu Sanctae Missae non est ita agendum quasi agatur de subtili re pro 
lubitu uniuscuiusque generationis retractanda et adaptanda. Heic mihi videntur 
applicanda analogice Dei verba ad Moysen directa, appropinquantem rubo ardenti: 
« solve calceamentum de pedibus tuis: locus enim in quo stas terra sancta est ». 

2) Sub articulo 41 redit quaestio de ampliori loco tribuendo linguae vulgari 
in Liturgia Missae. 

Si id restringitur ad partem didascalicam Missae, seu ad lectionem Epistolae 

et Evangelii, posset res commendari, utique iudicio Sanctae Sedis submittenda. 
Ast ampliores concessiones linguae vulgari in Missa mihi non videntur conce- 
dendae. Id enim esset in detrimentum dignitatis mysterii, in detrimentum uni- 
tatis liturgicae, in detrimentum concordiae fidelium praesertim in locis mixtae lin- 
guae, ac demum in detrimentum illius possibilitatis quae nunc habetur pro sacer- 
dotibus peregrinantibus cuiusvis nationis Asiae, Africae, Americae, Europae, cele- 
brandi ubique Missam cum eodem missali romano latine conscripto. 

Neque instandum est plus aequo circa necessitatem melioris participationis 
fidelium ritibus sacris, nam in sacramentis et sacramentalibus administrandis ritua- 
lia in lingua vulgari iam passim concessa sunt et ulteriores largitiones fieri possunt. 

Quoad Missam vero adest subsidium parvorum missalium manualium cum 
Missa in lingua vulgari pro populo. Item, adsistentia Commentatoris (Animateur) 
qui ritus et verba explicat; qui quidem Commentator potest etiam esse vir laicus. 
Igitur satis provisum videtur participationem fidelium ritui sacro. 

Possem multa alia argumenta addere sed quia iam nimium de hac re dispu- 
tatum est, parco vobis auditoribus et do exemplum discretionis. 

Iuvat autem meminisse verborum Pii XII in oratione diei 22 septembris A. D. 
1956: « PEglise a de graves motifs de maintenir fermement dans le rite latin Pobli- 
gation inconditionnee pour le pretre celebrant d^employer la langue latine ». 

3) Articulo 42 statuitur concedi posse communionem sub utraque specie. Mi- 
ror hanc propositionem esse insertam in constitutione postquam in commissione 
centrali praeparatoria Concilii fere unanimiter reiecta fuerit. Sed pruritus innova- 
torum liturgicorum talis est ut insistat in innovationibus quae neque necessariae 
neque utiles sunt immo etiam periculosae, quemadmodum innuitur verbis « sublato 
fidei periculo » quae in mentem revocant Hussitarum errores. Omitto, autem, loqui 
de rationibus hygienicis deque periculis irreverentiae erga Sanctissimam Euchari- 
stiam secuturis. Quare proposuerim ut hic articulus prorsus omittatur. 

4) In articulis 44, 45, 46 concelebrationi aperiuntur novae portae. Id autem 
minime mihi videtur probandum: 

1. Ne corroboretur idea iam passim serpens unam Missam concelebratam 
maiorem gloriam Deo dare quam multae Missae privatae. Vos, « Patres », scitis 
quomodo in Encyclicis Litteris Mediator Dei } reprobatur tendentia illorum qui 
contra Missas privatas sunt. 

2. Quia iam de ipsa concelebratione peregrinae ideae circumferuntur, v. gr., 
quod sufficiat ut solus Praeses concelebrationis proferat verba consecrationis, aliis 
presbyteris tacentibus, idque contrarium est praxi Ecclesiae in concelebratione 
Sacrarum Ordinationum et iam a Sancta Sede reprobatum est. 

3. Quia per concelebrationem multi fideles in variis paroeciis vel ecclesiis 
privantur beneficio audiendi Missam et Sanctissimam Eucharistiam durante ipsa 
Missa recipere. 

Ratio practica quae adducitur in favorem concelebrationis est ob multitudi- 
nem sacerdotum qui possunt simul in aliquem locum convenire. Sed remedium 
potest esse « antimensium » et Sancta Sedes ipsa dedit exemplum in actuali con- 
cessione facta Patribus Conciliariis. 

Item, aliud remedium iam a S. Sede adhibitum est etiam illud quo permittitur, 
v. gr. occasione peregrinationum cum magna frequentia sacerdotum, celebratio 
Missarum per integras 24 horas diei. 

6 

Em.mus P. D. AUGUSTINUS card. BEA 

Em.mi, exc.mi, rev.mi Patres Conciliares, 

Quae in cap. II practice statuuntur, mihi quidem omnino admit- 
tenda esse videntur; quae vero ad res probandas et illustrandas di- 
cuntur, aliquibus emendationibus indigere videntur. 

Ac primum quidem de introductione capitis, pag. 175. Si haec in- 
troductio comparatur cum iis quae in Concilio Tridentino, sess. XXII, 
cap. I dicuntur, textus schematis dogmatice multo minus accuratus et 
clarus esse videtur. In specie pag. 175, lin. 2, dicitur: « paschale con- 
vivium ... iterandum ». Non tantum agitur de convivio, sed agitur etiam 
de sacrificio. Praeterea « paschale », vox « paschalis », hodie a fidelibus 
potius ad festum Resurrectionis applicatur, quam ad passionem ut anti- 
quitus. Melius ergo videtur dici: « Apostolis sub panis et vini specie 
mortis suae sacrificium in cruce peragendum repraesentavit, et Patri sa- 
cramentaliter obtulit et seipsum Panem vitae aeternae manducandum 
praebuit. Quae omnia — sacrificium et sacramentum — , quae omnia 
Apostolis in sui memoriam iteranda praecepit. Ita Ecclesiae, dilectis- 
simae suae Sponsae, immensum Sanctissimae Eucharistiae donum lar- 
gitus est, ut sit sacrificium laudis et propitiationis ». Concilium Triden- 
tinum valde efficaciter insistit quod Sacra Missa non est tantum sacri- 
ficium laudis, sed etiam propitiationis. 

Deinde dicitur quod Eucharistia est « exemplar unitatis ». Quo- 
modo exemplar? Potius dicatur: « est symbolum ». Illud exemplar est 
aliqua metaphora quae in litteratura patristica utique invenitur, sed de 
unione specierum ex pane — ex frumento — et ex vite. 

Deinde, verba illa citationis: « mortis eius victoria et triumphus », 
lin. 3. In Concilio Tridentino habentur « de festo Corporis Christi ». 
Minus convenire videntur ipsi Eucharistiae. 

Tandem dicitur: « est Sacramentum pietatis ». Expressio desumpta 
est ex I epistola ad Timotheum, cap. III, v. 16; sed ibi non dicitur 
de Eucharistia, sed potius de Incarnatione. 

Lin. 8, dicitur « ut ritus et preces atque mysterium, quod per ea 
exprimitur, bene intelligant »: non tantum ritus et preces, sed etiam 
ipsum mysterium; non tantum res externa. 

Deinde in fine tandem: « Deus omnia in omnibus ». Haec verba 
desumpta sunt ex I epistola ad Corinthios, sed ibi non agunt de unitate 
in Christo (quae efficitur per Eucharistiam), sed de unico regno Dei 

eschatologico, quod in fine temporum omnia creata complectitur. Potius 
haec verba videntur esse omittenda. 

Quantum ad ordinem Missae instaurandum, n. 37: textus, uti iam 
notavit em.mus card. Ottaviani, videtur esse nimis generalis. Fortasse 
potest sic corrigi: « percipiatur ad quod conferet maior simplicitas, omis- 
sis iis quae historiae decursu duplicata vel addita fuerunt aut hodie non 
iam intelliguntur. Sic actuosa... etc. ». 

De mutandis pericopis. Fortasse iuvat explicite dicere ut decursu 
plurium annorum « mutatis pericopis », praestantior fiat. 

De homilia. Textus mihi videtur esse nimis debilis. Homilia non 
tantum commendetur, sed praescribatur. Multo melius in Synodo Ro- 
mana, art. 259 dicitur: « Parochus debet ... homiliam habere ». Dicatur 
igitur: « Homilia, cum sit pars Liturgiae, magni aestimanda est, prae- 
sertim diebus dominicis et festis de praecepto in omnibus Missis quibus 
fideles assistunt — non in privatis ut patet — in omnibus Missis quibus 
fideles assistunt habenda est ». 

De oratione communi, de qua antea sermo fuit. Haec oratio com- 
munis nunc in multis regionibus non iam est in usu, et propterea denuo 
introducenda videtur, et facienda a celebrante et fidelibus ante Offerto- 
rium, sed ita ut finiatur ante Offertorium, ne celebrans interim Missam 
continuet. Haec « oratio plebis », uti vocabatur, forma litanica compona- 
tur, et rationem habeat etiam ipsius sacrificii Missae. Ipsa substitui 
poterit precibus leonianis, quae, ut pauca dicam, parum liturgicae esse 
videntur. 

N. 41: est iterum sermo de Conferentiis episcopalibus. Ni fallor, ex 
commissione centrali, de Conferentiis episcopalibus eorumque muneri- 
bus agit commissio illa de episcopis. Ergo, non possumus definire aliquid 
stabile nunc, priusquam illa commissio locuta sit. 

Rationes concelebrationis, in n. 44, amplius explicentur, ita ut illa 
quae in nota 12 ex S. Thoma habentur adducantur, ne concelebratio, 
quae est usus antiquus Ecclesiae tam latinae quam orientalis, tantum 
propter difficultates loci etc. concedi videatur. 

Tandem adhuc breviter aliquid de communione sub utraque specie. 
Quaestio, dummodo agnoscatur praesentia Christi sub utraque specie, 
non est doctrinalis, sed est disciplinaris. Etiam Concilium Tridentinum 
hoc clare agnoscit. Mutationem consuetudinis — dicit — adductam 
esse « gravibus et iustis causis ». Et quae de communione sub una 
specie Concilium statuit, dicit « sine ipsius auctoritate pro lubitu mu- 
tare non licere »; ergo mutare licet ex gravibus causis. In ipso Con- 
cilio vota duorum Legatorum Summi Pontificis, de calice concedendo, 

erant affirmativa. Pius IV, anno 1564, ergo duobus annis post decre- 
tum Tridentinum, calicem pro diversis provinciis Germaniae concessit. 
In ipso Concilio Tridentino, vota afErmativa pro concessione calicis 
erant 79, vota negativa 87; ergo maioritas 8 votorum. Ergo maioritas 
valde parva. Si hodie ad quaestionem redimus, nihil ergo agimus quod 
sit contra doctrinam vel contra peremptoriam aliquam legem statutam. 

Concilium Constantiense, de quo heri sermo fuit, damnavit errorem 
dogmaticum Hussitarum, non vero docuit illiceitatem omnimodam com- 
munionis sub utraque specie. Saeculo eodem xv — quo habebatur Con- 
cilium Constantiense — exeunte, Summi Pontifices in cappella privata 
sua, die Paschatis, sacram communionem etiam laicis sub utraque specie 
porrigebant. Paulus III, anno 1548, calicem omnibus in Germania con- 
cessit, qui eum ex devotione et humiliter post professionem praesentiae 
eucharisticae sub utraque specie petierint. Haec est mens et traditio 
ipsius Ecclesiae. 

Non opus est ut dicam aliquid de momento oecumenico quaestio- 
nis, de quo iam locutus est em.mus card. Alfrink. Quare omnino placet 
quod in n. 42 statuitur. Tamen proponerem ut dicatur: « casibus deter- 
minandis a Sancta Sede, auditis Conferentiis nationalibus episcopo- 
rum ». Dixi. 



Textus scripto traditus: 

Quae in cap. II practice statuuntur, omnino admittenda esse videntur; quae 
vero ad res probandas et illustrandas dicuntur, emendationibus indigere videntur. 

Ac primum quidem de introductione capitis. Si comparatur cum iis quae 
Conc. Trid. Sessio XXII cap. 1 (Denz. 938 s.) dicit, textus schematis dogmatice 
multo minus accuratus et clarus esse videtur. In specie pag. 175 lin. 2 « paschale 
convivium ... iterandum »: melius quam « paschale » quae vox hodie a fidelibus 
potius ad festum Resurrectionis applicatur, diceretur e. g.: « Apostolis sub panis 
et vini specie mortis suae sacrificium in Cruce peragendum repraesentavit et Patri 
sacramentaliter obtulit ac seipsum panem vitae aeternae manducandum praebuit. 
Quae omnia Apostolis in sui memoriam iteranda praecepit. Ita Ecclesiae dilectissi- 
mae suae Sponsae immensum SS. Eucharistiae donum largitus est, ut sit sacrificium 
laudis et propitiationis (cf. Denz. 950), fons et symbolum unitatis, figura et pignus 
caelestis convivii ». 

N.B.: 1) Quo sensu Eucharistia dici potest « exemplar » unitatis? Quid in 
ea est « unum »? 

2) Verba citationis l ae (lin. 3) in Conc. Trid. habentur, ubi de festo Corporis 
Domini agitur; minus convenire videntur ipsi SS. Eucharistiae. 

3) « Sacramentum pietatis » in 2 Tim. 3, 16 dicitur de mysteriis Incarnationis, 
non de Eucharistia. 

Pag. 175, lin. 8. Dicatur clarius: « ut ritus et preces atque mysterium quod 
per ea exprimitur, bene intellegant ». 

Pag. 175, lin. 13. « Deus omnia in omnibus »: haec verba ex 1 Cor;- 15, 28 
desumpta, non agunt de unitate in Christo (quae efficitur per SS. Eucharistiam), 
sed de unico regno Dei quod in fine temporum omnia creata complectitur. Verba 
haec potius omittantur. 

N. 37. Textus videtur esse nimis generalis. Fortasse sic: « ... percipiatur ad 
quod conferet maior simplicitas, omissis iis quae historiae decursu duplicata vel 
addita fuerunt aut hodie non iam intelleguntur ; Sic actuosa ... facilior reddetur ». 

N. 38. Dicatur: ita ut decursu plurium annorum, « mutatis pericopis » prae- 
stantior ... 

N. 39. Textus nimis debilis est; homilia non tantum « commendatur », sed 
praescribitur. Multo melius in Synodo Romana, art. 259, § 1 dicitur: « Paroehus 
debet ... homiliam habere ». Dicatur igitur: « Homilia, cum sit pars Liturgiae, 
magni aestimanda et, praesertim diebus dominicis et festis de praecepto, in omni- 
bus Missis, quibus fideles assistunt, habenda est ». 

N. 40. Clarius dicatur « Orationem communem » vel « Oratio plebis » quae 
iterum introducendae videntur, a celebrante et fidelibus ante Offertorium dicen- 
dam esse (ne celebrans interim Missam continuet). Haec « oratio plebis » forma 
litanica componatur et rationem habeat s. sacriftcii Missae. Ipsa substitui « precibus 
leonianis » quae nunc in fine dicuntur, sed parum liturgicae sunt. 

N. 41. Hic numerus redigatur ita, ut eorum ratio habeatur quae magis cdncrete 
in cap. I, nn. 22 et 24 dicuntur. Saltem dicatur: « habita ratione circumstantiarum 
locorum, temporum, personarum, culturae, servatis iis quae probante S. Sede iam 
in usu sunt ». 

N. 42. De communione sub utraque specie. Quaestio, dummodo agnoscatur 
praesentia Christi sub utraque specie, non est doctrinalis, sed disciplinaris. Etiam 
Concilium Tridentinum hoc clare agnoscit. Mutationem consuetudinis dicit ad- 
ductam esse « gravibus et iustis causis », et quae de communione sub una specie 
Concilium statuit, dicit « sine ipsius auctoritate pro lubitu mutare non licere » 
(Denz. 931). In ipso Concilio vota duorum Legatorum Summi Pontificis de calice 
concedendo erant afirmativa. Pius IV anno 1564, ergo duobus annis post decre- 
tum Concilii Tridentini, calicem pro certis Provinciis Germaniae concessit. In ipso 
Concilio Tridentino vota affirmativa pro concessione calicis erant 79, vota nega- 
tiva 87. Ergo maioritas negantium erat satis exigua (8 vota). Si hodie ad quae- 
stionem redimus, nihil agimus quod sit contra doctrinam vel contra legem defini- 
tive statutam. 

Concilium Constantiense (1415) damnavit errorem dogmaticum Hussitarum, 
non vero docuit illiceitatem communionis sub utraque specie (cf. Denz. 626). 
Saeculo eodem xv exeunte Summi Pontifices in cappella privata sua die Paschatis 
s. Communionem etiam laicis sub utraque specie porrigebant (Jungmann, Miss. 
Sol.j II, 473). Paulus III anno 1548 calicem omnibus in Germania concessit qui 
eum ex devotione et humiliter post professionem praesentiae eucharisticae sub 
utraque specie petierint. 

Vix opus est notare hanc quaestionem hodie habere etiam momentum non 
parvum oecumenicum. Quare omnino placet id quod in n. 42 statuitur. Propo- 
nerem tamen ut dicatur: « casibus determinandis a Sancta Sede, auditis conferen- 
tiis nationalibus episcoporum ». 

N. 43, lin. 17: « intersint, ac praesertim cum Missae ex praecepto assistere 
tenentur». 

N. 44. Rationes concelebrationis latius explicentur, ut in nota 12 (sec. S. Tho- 
mam) habetur, ne concelebratio, quae est usus antiquus Ecclesiae tam latinae quam 
orientalis, tantum propter difficultates loci etc. concedi videatur. 

7 

Em.mus P. D. MICHAEL card. BROWNE 

Em.mi Praesides, venerabiles Patres, 

Loquar praecipue de introductione seu prooemio ad istud caput, 
premendo vestigia etiam em.mi card. Bea, in prima parte suae allocu- 
tionis. 

Nunc in linn. 3 et 4 huius introductionis proponerem ut, loco ver- 
borum « ita ut mortis eius victoria et triumphus repraesentaretur », di- 
catur « ita ut passio et mors eius, quibus peccatum vicit et mundum re- 
demit, repraesentaretur ». Istud punctum repeto esse maioris momenti 
quia cardo quidam doctrinae catholicae, uti plenissime explicatur a 
S. Thoma de Sanctissima Eucharistia et de Sacrificio Missae, est, quod 
Eucharistia sit sacramentum et sacrificium Christi passi et Christi mo- 
rientis. Utique evidenter Christus patiens triumphavit et vicit, hoc 
sine ullo prorsus dubio, unde nullam haberem difficultatem ut dica- 
tur « ita ut passio et mors eius, quibus peccatum vicit et mundum 
redemit, repraesentaretur ». Sed tamen illud quod primo invenitur in 
Sancta Missa, in Sanctissimo Sacramento Altaris et in Sancta Missa, est 
Christus passus, et eadem doctrina continetur in Antiphona quam sem- 
per recitamus: «O Sacrum convivium, in quo Christus sumitur, reco- 
litur memoria passionis eius », memoria passionis eius. Et insuper me- 
lius omnino in praxim deducit, ut ita dicam, verba S. Pauli in I ad Co- 
rinthios, 11: « Quotiescumque enim manducabitis panem hunc, et ca- 
licem bibetis, mortem Domini annuntiabitis donec veniat »: non trium- 
phum Domini neque victoriam Domini, saltem non per se primo et 
directe. 

Item, ut em.mus etiam card. Bea proposuit, puto magni esse mo- 
menti, ut in linn. 5 et 6 dicatur: « Sacrificium laudis et propitiationis ». 
« Sacrificium laudis », hoc est nimis vagum, et sacrificium laudis potest 
esse sacrificium improprie dictum, ita ut recitatio officii Breviarii est 
etiam sacrificium laudis. Utique si intelligeretur laus latreutica, hoc 
bene esset, sed hoc non dicitur, sed « sacrificium laudis ». Unde saltem 
ut addatur « sacrificium propitiationis ». 

In eadem introductione, linn. 7 ad 9: ibi modus loquendi videtur 
supponi fere unicum modum vere fructuosum adsistendi Missae esse 

illum stricte liturgicum, per actuosam participationem rituum et precum. 
Iste modus est utique optimus et inculcandus, sed non est unicus, ut 
graviter monet Summus Pontifex Pius XII in Litteris Encyclicis Media- 
tor Dei. Et nunc recordor verborum cuiusdam venerabilis Patris hesterni, 
qui scilicet monet nos ut in zelo pro Liturgia, quem nos omnes habe- 
mus, ut non cadamus in quemdam ut ita dicam panliturgismum; talis non 
est intentio proponentium, sed tamen oportet accentuare alium aspectum 
theologicum quantum ad modos assistendi Missae. 

Item in lin. 10, puto quod esset revidendus modus expressionis ut 
illi scilicet, qui assistant, « mensa cum verbi tum Corporis Domini refi- 
ciantur » ne, contra intentionem redactorum, aliquibus videretur parvi- 
pendi simplex adsistentia Missae sine communione. Adsistentia Missae 
etiam sine communione potest esse summi momenti et summae utilitatis 
etiam pro peccatoribus, quia sacrificium Missae non est solum sacrifi- 
cium latreuticus et eucharisticus propitiationis, sed etiam est sacrificium 
impetratorium. Unde est optimus modus impetrandi gratiam conver- 
sionis et concessionis. Unde non esset nimis insistendum in refectione 
actuali in omni Missa; talis non est intentio, item admitto, redactorum, 
sed tamen caute essent attendenda verba, et ut puto modificanda. 

Item tunc transeundo ad art. 43, dico tantummodo quod debet mitti 
in concordia cum eventualibus dispositionibus schematis de disciplina 
populi christiani quoad Liturgiam verbi sive homiliam Missae in diebus 
festivis. Dixi. 



Textus scripto traditus: 

1. In Introductione (pag. 175, linn. 3-4) proponerem ut, loco verborum « ita 
ut mortis eius victoria et triumphus repraesentaretur » dicatur « ut passio et mors 
eius, quibus peccatum vicit et mundum redemit, repraesentarentur ». 

2. Ibidem (pag. 175, linn. 5-6) proponerem ut dicatur: « .. .sacrificium lau- 
dis et propitiationis... ». 

3. Ibidem (pag. 175, linn. 7-9) videtur supponi fere unicum modum vere 
fructuose Missae assistendi esse illum stricte liturgicum, per actuosam participa- 
tionem rituum et precum. Iste modus est, utique, optimus, sed non est unicus, 
ut graviter monet Summus Pontifex Pius XII in Litt. Enc. Mediator Dei. 

4. Ibidem (pag. 175, lin. 10) puto quod esset revidendus modus expressionis 
« mensa cum verbi tum corporis Domini reficiantur » ne, contra intentionem redac- 
torum, aliquibus videretur parvipendi simplex adsistentia Missae sine communione. 

5. Cavendum esset ut textus art. 43 (pag. 176) sit in concordia cum even- 
tualibus dispositionibus schematis de disciplina populi christiani quoad Liturgiam 
verbi sive homeliam Missae in diebus festivis. 

8 

Exc.mus P. D. HERMENEGILDUS FLORIT 
Archiepiscopus Florentinus 

Venerabiles Patres Conciliares, 

In brevi introductione cap. II (pag. 175) aliquid silentio premitur 
quod non est parvi momenti, quodque mox extulit ipse em.mus card. Bea 
et post eum, plena concordia mecum, et sum valde laetus, em.mus card. 
Browne: prout nempe, 1 nihil habetur de aspectu sacrificali mysterii eucha- 
ristici et vix aliquid de fine eiusdem. 

Si non est cur repetamus (ne synthetice quidem) mirabilem doctrinam 
Concilii Tridentini, si praeprimis considerandus est aspectus pastoralis, 
non exinde sequitur omittenda 2 esse elementa essentialia mysterii, qui- 
bus necessario innituntiir doctrina et praxis liturgico-pastoralis. 

Itaque liceat mihi proponere integrationem saltem prioris paragra- 
phi, pag. 175, sequenti simpliciori 3 modo « Salvator noster, in cena no- 
vissima, qua nocte tradebatur, Eucharistiam ut ritum quoque sacrifica- 
lem instituit, quo sacrificium crucis repraesentatur et applicatur, idem- 
que ut paschale convivium iterandum praecepit », et ita porro sicut 
habetur in textu praesenti schematis* 

Et paulo inferius, in sexta linea plenius diceretur 5 « Sacrificium 
laudis et piaculare », piaculare seu expiationis* 

Tot menda proposita sunt circa art. 39, in eadem pagina! Certo 
certius debilior videtur tenor textus praesentis, ut iam alii adnotaverunt. 1 

Propono ut integretur modo sequenti: « Homilia tamquam pars 
Liturgiae omnino praecipitur diebus dominicis et festis de praecepto 
pro Missis in quibus maior haberi solet populi concursus; in ceteris 
Missis valde commendatur ». 

Non est cur tradam rationes. De cetero 8 nihil est aptius ad praepa- 
randam communitatem actioni sacrificali et sumptioni Christi vitae quam 
verbum Christi veritatis, id est eius Evangelium, adstantibus rite ex- 
planatum. 

Quoad art. 42, in pag. 176 * Quoad communionem sub utraque 
specie, in ritu latino, quousque viguerit usus panis azymi, difficultatibus 
non paucis subiacet, sive consideremus modum administrationis (hoc 
est intuitivum), sive tempus quod esset certo certius protractum, sive 
motiva iam allata a pluribus Patribus quaeque constituerent haud leve *° 
impedimentum pro pluribus christifidelibus. Mihi 11 videtur reservanda 
ad casum concelebrationis et pro concelebrantibus. 

Denique: art. 43, in pag. 176. Non videtur satis perspicuus. Ti- 
tulus est praeceptivus; sed textus prouti nunc iacet, ponit duplicem 
quaestionem: obiective de validitate Missae, subiective de vi obliga- 
tionis Missae audiendae diebus festivis. 12 

Si Liturgia verbi et eucharistica ita intrinsece coniunguntur, ut uni- 
cum actum cultus efforment, et est verum, 13 posset quis inferre necessi- 
tatem participandi utrique parti ad satisfaciendum praecepto Ecclesiae, 
dum in praesenti valide interest Missae etiam christianus sero veniens, 
qui participat ritui saltem inde ab Offertorio. 

Textus sic emendandus mihi 14 videtur: « Liturgia Missae duabus 
partibus constat, i. e. Liturgia verbi et Liturgia eucharistica. Quamvis 
qui ei participant saltem inde ab offertorio, praecepto satisfaciant, ta- 
men cum duae illae partes Missae sub aspectu liturgico et pastorali adeo 
intrinsece coniungantur ut unicum actum cultus constituant, animarum 
Pastores in catechesi tradenda fideles sedulo instruant, ut integrae Mis- 
sae celebrationi intersint », vel accuratius « participent » (quia interesse 
est minus quam participare)... 15 

Circa haec conveniunt mecum plerique 16 episcopi Etruriae seu Tu- 
scaniae 17 Dixi. 



ln textu scripto tradito: 1 prout. 2 obliteranda. 3 deest. 4 etc. 5 di- 
catur. 6 expiationis » vel « et piaculare ». 7 Art. 39 (pag. 175) De homelia 
habenda in Missa: debilior videtur tenor textus, ut iam alius Pater adnotavit. 
8 Evidentiores sunt. « Nihil periculosius mundo quam ignorare Christum », fa- 
tente S. Io. Chrysostomo. Ex alia parte. 9 Art. 41 (pag. 176): isto articulo 
iterum iterumque remittimur ad alium qui in historia praesentis Concilii locum 
fortasse consequetur qui ceteris invidiam faciet (si ita loqui licet!). Ut adiiciam 
saltem lapillum pro conciliandis duabus oppositis tendentiis, audeo proponere 
textum extremae simplicitatis et brevitatis quo posset substitui praesens: « Salva 
conservatione latinae linguae pro altera Missae parte, lingua vernacula in priore 
parte seu catechetica adhiberi potest in Missis cum populo secundum mensuram 
et versiones quas singulae Conferentiae nationales statuerint, adprobante S. Sede ». 
Insuper propono paragraphum minimam addendam: « Curent episcopi ut christifi- 
deles pro Missa sollemni discant saltem cantus simpliciores gregorianos » (Kyrie, 
Gloria, Credo, Sanctus, Agnus Dei). Art. 42 (pag. 176). 10 hygienica quae 
haud leve constituerent. 11 deest. 12 deest. 13 deest. 14 deest. 
15 Auferatur autem adverbium « quodammodo », quod videtur dissonare cum 
declaratione de unitate intrinseca duarum partium. 16 deest. 17 deest. 



30 



ACTA CONC. VATICANI II - PERIODUS I 



9 

Exc.mus P. D. FRIDERICUS MELENDRO 

Archiepiscopus Nganchimensis 

Em.mi Praesides, venerabiles Patres et Fratres, 

Ad caput II schematis de Liturgia, pag. 175, nn. 37 et 40. 

Multum quidem placet propositum instaurandi Ordinem Missae. 
In hac instauratione peragenda optarem ut prae oculis haberentur ea 
quae sequuntur. 

Amor verae unitatis veraeque universalitatis Ecclesiae feliciter no- 
stris diebus in omnium christianorum animis floret. Huiusmodi unitatis 
et universalitatis radix et virtus est Mysterium Crucis Christi, « qui 
est pax nostra; quia reconciliavit omnes homines in uno corpore Deo 
per Crucem, omnesque condidit in semetipso in unum novum hominem, 
ut per ipsum haberent accessum omnes in uno Spiritu ad Patrem », 
prout clare S. Paulus docuit ad Ephesios, cap. 2, 14-18. 

Iam vero mysterii Crucis perennis memoria et sacramentalis iteratio 
quotidie fit ab Ecclesia in sacrificio Missae. In eo igitur oporteret ut 
etiam eius primarius scopus unitatis fidelium et universalitatis redemptio- 
nis Christi liturgicis formulis iugiter exprimeretur. Unitas quidem iam 
sufficienter exprimitur. De universalitate vero redemptionis Crucis, in 
Ordine et Canone Missae raro, ut videtur, sermo occurrit. Censeo tamen 
hoc frequentius fieri oportere, iuxta praeclaram illam commendationem 
quam S. Paulus fidelibus faciebat, dicens: « Obsecro igitur primum om- 
nium fieri obsecrationes, orationes, postulationes, gratiarum actiones pro 
omnibus hominibus: pro regibus et omnibus qui in sublimitate sunt... 
hoc enim bonum est et acceptum coram Salvatore nostro Deo, qui omnes 
homines vult salvos fieri et ad agnitionem veritatis venire. Unus enim 
Deus, unus et mediator Dei et hominum, homo Christus Iesus, qui 
dedit redemptionem semetipsum pro omnibus » (I Tim. 2, 1-6). 

Igitur ad exemplar mentionis universalitatis, quae iam fit in obla- 
tione Calicis... « pro nostra et totius mundi salute... », et in Canonis 
oratione « Te igitur... pro Ecclesia tua Sancta Catholica: quam paci- 
ficare, custodire, adunare et regere digneris toto orbe terrarum... »: ad 
exemplar, dico, horum quae iam habentur, similia aliqua pauca univer- 
salitatem significantia verba facile addi poterunt etiam in oblatione panis, 
in oratione « Suscipe Sancta Trinitas », in responsione « Suscipiat Do- 
minus... », in « Memento pro vivis », in oratione « Hanc igitur... », et 

in « Nobis quoque peccatoribus... », iuxta modum, quem in concreto 
pro singulis propono, vel alio meliori modo qui commissioni placeat. 

Modi, quos propono ad exprimendam universalitatem quam exopto, 
sunt: 

In oblatione panis: « Suscipe Sancte Pater... sed et pro omnibus fide- 
libus christianis vivis atque defunctis, immo et pro omnibus a Christo 
redemptis hominibus, ut mihi et illis proficiat ad salutem... ». 

In oratione « Suscipe Sancta Trinitas... ut illis proficiat ad honorem, 
nobis autem omnibusque hominibus conferat ad salutem... ». 

In responsione « Suscipiat Dominus... ad utilitatem quoque nostram 
totiusque Ecclesiae suae sanctae atque ad omnium hominum salutem ». 

In Memento pro vivis... « pro spe salutis et incolumitatis suae, pro 
omnium hominum unitate in Ecclesia: tibique reddunt vota sua... ». 

In oratione « Hanc igitur... atque ab aeterna damnatione nos om- 
nesque homines eripi ». 

In oratione « Nobis quoque peccatoribus, famulis tuis, de multitu- 
dine miserationum tuarum sperantibus, cunctisque bonae voluntatis 
hominibus, partem aliquam et societatem donare digneris... ». 

Multum quoque placet quod in n. 40 proponitur de instauranda 
oratione communi fidelium, post Evangelium et lectionem homileti- 
cam; maxime si in tali oratione fideles a Deo implorent unitatem et 
sanctificationem omnium hominum in Christo Redemptore, iuxta ea 
quae a S. Paulo postulantur in loco, quem supra transcripsi, et iuxta 
alia ipsius Domini verba, universalitatem salutis vel maxime exprimen- 
tia, quae nobis conservata sunt a S. Ioanne in Evangelio, capite 3, 
13-17. 

Huiusmodi parvae additiones valde utiles mihi videntur ad sensum 
unitatis et catholicitatis magis magisque augendum, et ad zelum missio- 
narium fructuose fovendum in animis tam sacerdotum quam fidelium. 

Addere audeo quatuor brevissimas supplicationes. 

1. In Missa, saltem semel invocetur nomen S. Ioseph. 

2. In omnibus Missis, ante ultimam benedictionem, dicatur post 
« Dominus vobiscum »: « Benedicamus Domino ». « Ite Missa est » 
nullum sensum iam habere videtur, eo magis quod fideles communican- 
tes debent manere in ecclesia, gratias agentes pro tanto beneficio. 1 

3. Orationes Missae ad Deum ut Dominum diriguntur. Dirigan- 
tur etiam ad Deum ut Patrem nostrum. V. g. « Domine, Deus et 
Pater noster », « Dominus, Pater noster, vobiscum », « Concede nobis 
Deus, Pater noster... » etc. 

Sumus enim non tantum servi, sed et filii. Iesus nos docuit orare 
« Pater noster »... 

4. Feria V et VI Hebdomadae Maioris ac Sabbato Sancto omnes 
sacerdotes Missam celebrare possint. Dixi. 



ln textu scripto tradito: 1 deest. 

Animadversiones additae: 
De lege ieiunii eucharistici. 

Notanda. Primo. Iesus Christus communionem apostolis distribuit paulo post 
manducationem Agni Paschalis. 

Secundo. Sacerdos, cum celebrat, post communionem facit ablutiones cum 
vino. 

Tertio. Diaconi aut sacerdotes, qui, Missa ritu orientali celebrata, post com- 
munionem fidelium manducant panem consecratum remanentem, ientaculum postea 
sumunt, cum species sacramentales adhuc in suo stomacho permanent. 

Quarto. Sacerdotes, qui ritu latino Missam celebrant et quindecim momentis 
postea sumunt ientaculum, multi tunc temporis probabiliter adhuc habent in pec- 
tore species sacramentales. 

Quinto. Non apparet maior indecentia in eo quod species sacramentales ma- 
terialiter unitae sint cibo vel secretionibus stomachi. 

Supradictis rite perpensis, proponitur ut lex de ieiunio eucharistico hac, vel 
simili ratione, mutetur. 

L « Ob maiorem reverentiam Ss.mae Eucharistiae debitam, praecipitur sub levi, 
ut, sacerdotes ad Missam celebrandam, et fideles ad sacram communionem sumen- 
dam> ne accedant, nisi elapsa hora postquam sumpserint aliquid cibi vel potus. 

Aqua vero et medicinae, etiam solidae, pro infirmis ieiunium eucharisticum 
non frangunt. 

Lex admittit parvitatem materiae in sacerdote vel fideli, qui oblivione parum 
sumpserit intra horam ante communionem, quam suscipere desideraverat ». 

10 

Exc.mus P. D. CUSTODIUS ALVIM PEREIRA 

Archiepiscopus de Lourenqo Marques 

Praeclarissimi Patres, 

Paucis verbis aperiam vobis sententiam meam et quidem ad nn. 38, 
42 et 44 huius capitis. 

Ad n. 38, pag. 175. Laudandum et approbandum est propter ratio- 
nes ibi allatas. Non enim intelligitur cur, singulis annis, eaedem perico- 
pae populo legantur, et obliviscantur perdivites alias partes, praesertim 
IV Evangelii et aliorum librorum Novi Testament in Epistola. 

Posset Conferentia episcopalis pro singulis regionibus, et determi- 
nato tempore, rem statuere. 

Ad n. 42, pag. 176. Dicere velim, ut iam heri et hodie dictum est, 1 

communionem sub utraque specie, propter magnas et practicas difficul- 
tates, concedendam tantum esse in Missa sacrae Ordinationis, vel, for- 
tasse melius, unice in conferendo sacri Presbyteratus Ordine... 2 Omnino 
laicis interdicendam, quacumque ex causa. Et rationes sunt facili intel- 
lectu, quin eas considerando immoremur. 

Proinde redigatur hic numerus sequenti et simplicissimo modo: 
« Communio sub utraque specie extendatur ad Missam Ordinationis 
presbyterorum, vel, si placet, ad Missam Ordinationum » (generatim)... 3 

Ad n. 44, in eadem pag. 176. Concelebratio videtur approbanda 
et extendenda, sine praeiudicio fidelium. Proponam humiliter et reve- 
renter: 

Ad a). Loco Missae Chrismatis, Missam vespertinam in Cena Domini, 
nam Missa Chrismatis, in qua ne fideles quidem Eucharistiam sumunt, 
est Missa specialis, quasi episcopalis dicam. 

E contrario Missa in Cena Domini est praecise commemoratio ipsius 
institutionis tanti mysterii. Eo amplius, quod Missa Chrismatis celebra- 
tur tantum in ecclesia cathedrali; et alii sacerdotes per dioecesim? 

Ad b). Deleatur illa pericopa « si ad singulares celebrationes aliter 
provideri non possit », et textus ita scribatur: « ad conventus sacerdo- 
tales vel alias occasiones extraordinarias, iudicio Ordinarii ». 

Tandem, et haec scripta non erant, omnino placet observatio card. 
Monreal, nempe\ ut liceat celebrare et sacram communionem accipere 
« quacumque hora diei et noctis », servatis tribus horis ieiunii eucha- 
ristici. 4 Dixi. 



ln textu scripto tradito: 1 deest. . 2 praeter, evidenter, episcopatum, ut 
nunc fit. 3 Evidenter concedenda est in concelebratione, ut in n. 45 legitur. 
4 deest. 

11 

Exc.mus P. D. STANISLAUS LOKUANG 

Episcopus Tainanensis 

Venerabiles Patres Conciliares, 

Meae brevissimae observationes pertinent per se 1 ad capita secun- 
dum et tertium. Liceat igitur mihi, brevitatis causa, 2 eas simul dicere 
hac una vice. 

Pro recognitione et renovatione Missalis et rituum sacramentorum, 
omnino attendendum est ad principium simplicitatis et claritatis, in quo 

non tantum splendor rationis bistoricae et asceticae refulgeat, sed ratio 
practica et pastoralis, speciatim in Missionibus, 3 suum pondus habere 
etiam debeat. Casus exceptionis sint pauci, et casus particulares sint 
etiam rari, secus difficultates interpretationis 4 multae exoriri poterunt 
episcopis. 

Propterea corrigendum est id quod dicitur in n. 38, scilicet: « ita ut 
decursu plurium annorum, praestantior pars Scripturarum sanctarum 
populo praelegatur ». Verba « plurium annorum » mutanda sunt in 
« unius anni »; secus deberemus habere vel plura volumina Missalis 
vel unum volumen valde voluminosum. Unum vel aliud est semper in- 
commodum et valde difficile pro missionibus. 

Secundo. 5 In Conferentia episcopali versus finem mensis augusti 
huius anni in civitate Taipeh, in Formosa,* habita, nos episcopi, adhi- 
bita facultate a Sacra Congregatione Sacrorum Rituum concessa, redu- 
ximus septem gradus caeremoniarum baptismi adultorum, nuper muta- 
tus/ in tres gradus, et speramus quod id rite fieri possit. Fatendum est 
quod nullus de 70 sacerdotibus, in insula Formosa Sinarum pro Evan- 
gelio laborantibus, gavisus fuit de renovatione ordinis baptismi adul- 
torum, sed e contrario omnes lamentaverunt de complexitate et de diffi- 
cultate applicationis, dicentes renovationem Romae a liturgistis theore- 
ticis factam esse qui vitam missionalem et pastoralem non habuissent. 

Propono igitur quod novus ordo baptismi adultorum iterum subicia- 
tur recognitioni ut numerus graduum caeremoniarum diminuatur et tri- 
plex repetitio exorcismi tollatur... 8 Dixi. 



ln textu scripto tradito: 1 deest. 2 deest. 3 deest. 4 deest. 5 In- 
super in n. 50 loquitur de recognitione Ordinis Baptismi adultorum. Haec reco- 
gnitio iam facta est ut novus Ordo Baptismi adultorum, habita ratione catechu- 
menatus instaurati, promulgatus est recenter a S. Congregatione Rituum. 6 deest. 
7 deest. 8 In n. 54 « in ipso ritu baptismi »: haec verba tollantur et 

legatur « Aqua baptismalis, extra tempus paschale, ex iusta et rationabili causa, 
formula breviore et apta, benedici potest »; uti habetur in facultatibus decennali- 
bus S. C. de Prop. Fide. Verbum « paschalis » adamussim adhibetur in hoc sche- 
mate, sed sensus non clare intelligitur. Ideoque claritatis causa hoc verbum in 
aliquibus textibus expungi vel substitui oportet: sicut in prooemio cap. III in 
lin. 13: « ex mysterio paschali Passionis, Mortis et Resurrectionis Christi » ver- 
bum « paschale » deleatur, et in n. 66 « Ritus exsequiarum sensum paschalem 
mortis christianae clarius exprimat », verbum « paschalem » substituatur per ver- 
bum « supernaturalem ». N. 42: de communione sub utraque specie fidelibus con- 
cedenda difficultatem tantum practicam in missionibus indicare vellem. Difficultas 
enim habetur in pluribus partibus missionum, ubi deficit vinum pro Missa dicenda. 
In facultatibus decennalibus S. C. de Prop. Fide conceditur facultas adhibendi 
aquam pro ablutione etiam prima post communionem. 

12 

Exc.mus P. D. PAULUS RUSCH 
Episcopus tit. Meloensis in Isauria, adm. ap. Oenipontanus 

Venerabiles Fratres, 

Quae in schemate liturgico dicuntur, grato animo percepi. Iam in 
specie de actuosa participatione fidelium et de lectionibus in Missae 
sacirificio agendum est. 

Ad primum. Actuosa participatio, in n. 37. 

In terris linguae germanicae, per concessionem Pii XII anno 1943 
datam, permissum est Missam dialogatam cum lectionibus in lingua 
vulgari, a lectoribus recitatis, celebrare. Proinde practice de hac re loqui 
possumus, Experientia pastoralis docet: numerus adstantium fidelium 
simul cum numero communicantium augetur; populus et praesertim 
iuventus gaudet. In magnis festis publicis haec forma Missae magnam 
et etiam missionariam vim exercet. Ita ex. gr. in festo Corporis Christi, 
antea fideles ad communionem raro accedebant propter processionem, 1 
nunc 12 sacerdotes vix sufficiunt ut omnes Sacram Synaxim accipere 
possint... 2 

Eadem experientia pastoralis 3 docet populum nostrum antea can- 
tum choralem non cognovisse, nunc cantu chorali cantat. Eum antea 
nec Credo, nec Salve Regina canere potuisse, nunc optime et Credo et 
Salve Regina canit. Ratio huius rei* est simplex: populus de actione 
liturgica, quam intellegit, gaudet; laeto animo discit etiam ea quae antea 
incognita erant. Successus ergo felicior est quam nonnulli putant. 

Haec actuosa participatio etiam nunc dilatari posset. Historia teste, 
scimus per multa saecula viguisse ordinem faciendi oblationes in Missa, 
i. e. fideles offerebant panes et fructus, etc. ad altare, incipiente Missae 
Offertorio. Unde etiam in oratione Secreta haec vel similia verba le- 
guntur: « Oblationibus nostris, altaria tua cumulamus »... 5 Loci similes in 
Canone habentur, ex. gr.: « Hanc igitur oblationem, servitutis nostrae, 
sed et cunctae familiae tuae »... Ubi est hodie, quaeso, haec oblatio 
« cunctae familiae tuae », i. e. fidelium? Restauratio ergo huius oblatio- 
nis fidelium valde optanda esset, tum quia ita orationibus vel ipsi Canoni 
plenus sensus redderetur, tum quia intima coniunctio fidelium cum 
sacerdote in Sacrificio litando aperte ostenderetur. Quare laudandus 
est textus in schemate propositus: « Ordo Missae ita recognoscatur ut... 
actuosam participationem fidelium faciliorem reddat »... 6 

Ad secundum. Lectiones Sacrae Scripturae, sub n. 38. 

Noster ordo sacrarum lectionum est praesertim in Missali valde 
incompletus. Populus totam Scripturam numquam audit, immo ne to- 
tum Novum Testamentum quidem. Multi fideles dicere solent: scimus 
iam antea, quid parochus noster ex. gr. in Dominica XX post Penteco- 
sten praedicaturus sit. Idem Evangelium, fere 7 eadem praedicatio! Unde 
sequitur hoc modo fidelibus thesauros Sacrae Scripturae non sufficienter 
aperiri, immo, quod peius est, in eis vel taedium gigni, quia omnia 
iam antea sciebant. Quare iterum 8 pergratum est quod in schemate sub 
hoc numero 9 dicitur, lectiones in Missa dilatandas esse, « ita ut, de- 
cursu plurium annorum, praestantior pars Scripturarum populo prae- 
legatur ». Per talem agendi modum et Scriptura plene aperitur et concio 
ditatur, quod nostris temporibus maximi est momenti. 

Nec hisce aliquid novi introducitur. Ex textibus enim Patrum, prae- 
sertim S. Augustini constat, tunc temporis iam hunc ordinem viguisse. 
Plures enim Patres totos Scripturae libros ideo in scriptis explicaverunt, 
quia lectione continua in Missae celebratione praelegebantur. 

Ad dificultates ex diversitate gentium oriundas recommendare vo- 
lui Conferentias episcoporum. Cum autem de hac re iam plures locuti 
sunt, praesertim hodie card. Gracias iam optime disseruerit, haec prae- 
termitto. 10 Dixi. 



In textu scripto tradito: 1 deest. 2 Infantes autem intelligentiam sal- 

tem aliquam de re tam sancta acquirunt. 3 deest. 4 deest. 5 Quod 
tunc temporis verum erat, quod verum iam non est. 6 Nil mirum si 

rem historice spectamus. Unde enim nostrum Kyrie in Missa in lingua graeca. 
Unde lectiones in Missa Papali non tantum latine, sed etiam graece cantantur? 
ad quod respondet card. Schuster in « Liber Sacramentorum » (tom. 5 pag. 3 ss.). 
Secundum hunc auctorem celeberrimum res ita se evolvit: Cum Liturgia in 
primis saeculis graeca fuisset, facta est in 4 et 5 saeculo bilinguis, scil. graeca 
et latina, postea tandem latina, prout et in eodem gradu ac lingua communis se 
evolvit. Cuius facti reliquiae habentur in Missa papali (lectiones) et in nostro 
Kyrie. Ecclesia ergo ex principio pastorali ab origine ita egit, ut in salutem ani- 
marum evolutionem linguae liturgicae admitteret. Unde patet linguam liturgicam 
ab initio non fuisse rem immobilem, sed evolutioni subiectam, tanquam medium 
ad finem. Unde praeter alia haec duo dici possunt: d) ex mutatione linguae non 
adesse periculum pro dogmate; b) ex praxi pastorali optandum esse ut quae im- 
mediate ad populum diriguntur vel a populo aguntur, puta lectiones et cantus, per 
se lingua vulgari dici possint. Nec ex hoc principio pastorali sequitur, totam Mis- 
sam esse vertendam in linguam vulgarem. De duplici enim ratione agitur: de 
ratione pastorali et de ratione mysterii. Iamvero in lectionibus magis ratio pa- 
storalis viget, dum e contra in canone ratio mysterii primum obtineat locum. Nec 
iterum plures linguae in eodem loco impediunt quominus lectiones in lingua vul- 
gari dicantur. Ex praxi enim optime constat, pastores animarum rem ita dirigere, 
ut in unam Missam fideles unius tantum linguae conveniant et in alteram Missam 

fideles alterius linguae. Sic res optime componitur, experientia duce. 7 deest. 
8 deest. 9 n. 38 pag. 175. 10 Ad difficultates autem quae oriri possunt, 
quia una regio prae alia alias habet indigentias, e. g. una populatio est exculta, 
altera quasi rudis, una habet linguam perfecte expolitam et magnae extensionis, 
altera quasi incultam et parvae extensionis, unus populus est in libertate, alter 
in persecutione constitutus, unus de cultura occidentali et latina, alter de cultura 
orientali, puta apud Indos vel Sinensis; ad hasce difficultates superandas dicen- 
dum est: in medio praesertim aevo vigebat ordo primatialis, i. e. maioribus natio- 
nibus dabantur archiepiscopi primates, e. g. Primas Galliae vel Germaniae, qui 
prout indigentia nationis id postulabat, magna iura habebant et exercebant. Ergo 
vel hic ordo restaurandus est vel, si hoc minus placuerit, conferentiae episcopales, 
quorum momentum de die in diem crescit, de iure agnoscendae sunt, quibus dein 
ius detur ultimam applicationem in re liturgica, Sancta Sede approbante, statuere. 
Neve Codex Iuris Canonici impedimento sit, cum Papa noster Ioannes XXIII feli- 
citer regnans iam dixerit, etiam in iure canonico aliqua esse mutanda. Et hac 
ratione et hoc modo agendi difficultates omnes solvi posse videantur. 

13 

Exc.mus P. D. GEORGIUS DWYER 

Episcopus Loidensis 

Em.me Praeses, venerabiles Fratres, 

Loqui vellem de art. 37 (Ordo Missae instaurandus) una cum art. 41 
(de lingua): necessario enim connectuntur. 

Etenim, 1 po?t longam disceptationem ultimis diebus factam, adhuc 
incertus maneo de eo quod praecise proponitur faciendum de Liturgia 
Missae. Quidquid sit de Sacramentis et de Sacramentalibus, ordo Missae 
est id quod ante omnia nobis et fidelibus interest. 

Ultima hebdomada per longum et latum disceptatum est de lingua 
in qua Missa dici debeat. Aliqua, sed non ita multa, dicta sunt de ritu 
ipso. Sat multi inter nos... 2 probabiliter contenti essemus de ordine Missae 
ut eum cognovimus a iuventute nostra. Attamen verbis tot Patrum 
permotus, praesertim eorum de Ecclesia silentii, qui rationes pastorales 
urgent cur novus ordo Missae instauretur, desideria personalia seponere 
paratus sum, ne impediatur opus Spiritus Sancti in apostolatu. 

Et dico: fiat z novus ordo Missae ut pastoralis instructio populo 
detur. 

Attamen aliquatenus anxius haereo de limitibus huius novae ordi- 
nationis Missae. Vellem aliquod propositum facere, ut ii qui idem sen- 
tiunt possint clarum suffragium ferre. Vellem ut in hoc art. 37 aliquis 
limes statuatur, ut sciam quousque haec nova ordinatio Missae se exten- 

dere permittatur. Vellem tandem ut incolumis servetur et in tuto po- 
natur unitas ritus romani. 

Si enim unicuique nationi permittatur ordinem Missae proprium 
conficere, non habebitur reconstructio ritus romani sed potius destructio. 

Et pro mea parte nolo in hoc Concilio ad lectum mortis ritus ro- 
mani adstare. 

Et re vera nostris diebus proposita sat extraordinaria hic et alibi 
legi possunt. Exempli gratia: nuper in libro sat late diffuso in lingua 
anglica, rite munitus « Imprimatur », auctor vult ut elevatio hostiae et 
calicis supprimatur quia, dicit, « non debemus adorare Sanctissimum 
Sacramentum intra Missam sed tantum offerre ». Alii volunt ut ultimum 
Evangelium aboleatur; et ita porro. 

Igitur propono ut haec duo paragrapha adiungantur art. 37: 

1 . « Hic novus ordo restringatur ad Missam catechumenorum ita ut 
ab offertorio usque ad finem ordo... 4 immutatus maneat et quidem lingua 
latina, salvo privilegio ». 

Adnoto: dico « lingua latina » pro hac parte Missae 5 quia minus 
conveniens mihi videtur in eadem parte Missae mixturam habere 6 
aliquam linguae latinae et linguae vulgaris: potius quam ritus romanus 
esset ritus macaronicus! 

Et dico « salvo privilegio » pro Ecclesiis, e. g. Croatiae, qui aliam 
consuetudinem iam habent. 

2. Adiungantur verba: « Ordo Missae catechumenorum, utcumque 
mutatus et etiam si totus in lingua vulgari instructus, communis et idem 
sit pro omnibus qui ritu romano utuntur ». 

Per art. 41 relinquitur libertas episcopis diversarum regionum deci- 
dendi usquequo lingua eorum vernacula uti debeat in Missa catechu- 
menorum; sed semper intra limites ritus romani. 

Adnoto, secundo, quod 7 si opportunum videretur exceptionem fa- 
cere pro Ecclesiis Africanis, vel Indianis, vel Extremi Orientis qui cul- 
turas proprias habent, melius esset, ut mihi videtur, ut novi ritus pro iis 
instituerentur. Ipsi sint iudices. s Sed attonitus non essem si et ipsis 
magis placeret ritum romanum servare, utique reformatum, si locus in 
ritu daretur pro lingua vulgari. 

Si mea proposita Patribus placeant, ritus romanus manebit signum 
et vinculum unitatis pro omnibus populis culturae Europae Occidenta- 
lis et pro populis ex hac cultura oriundis. Sicut a pari, intra fines culturae 
Byzantinae, ritus byzantinus est signum et vinculum unitatis* etiamsi 
diversis linguis, graeca, slavonica, etc, celebretur. 

Sic migrantes, quorum numerus in dies crescit, ritum familiarem 
ubique invenient, etsi partim in lingua diversa. Idem dic de peregrinis. 

Fideles... 10 ubique gaudebunt quia de unitate carissimi ritus romani sem- 
per gloriati sunt. Dixi. 



ln textu scripto tradito: 1 deest. 2 sicut et ego. 3 Fiat ergo. 4 Mis- 
sae. 5 deest. 6 habere mixturam. 7 deest. 8 ut pro iis institue- 
rentur novi ritus. 9 A pari ritus byzantinus est signum et vinculum unitatis 
intra fines culturae byzantinae. 10 omnes denique. 

14 

Exc.mus P. D. EMMANUEL TRINDADE SALGUEIRO 

Archiepiscopus Eborensis 

Em.me Vraeses, Patres et Fratres venerandi, 

Duplicem aspectum in hoc cap. II oportet considerare: aspectum 
generalem et aspectum specialem. Multa sed optime de doctrina dicta 
sunt. Mihi autem videtur 1 introductionem in cap. II minus distincte de 
sacrosancto Eucharistiae mysterio agere. Etenim inter sacramentum et 
sacrificium ibi non satis distinguitur. 

Etsi, prolatis consecrationis verbis atque peracta mirabili illa ac 
singulari conversione totius substantiae panis in substantiam Corporis 
Domini Nostri, et totius substantiae vini in substantiam Sanguinis eius, 
quae conversio convenienter et proprie a sancta catholica Ecclesia trans- 
substantiatio est appellata, ut verbis sacrae Tridentini Synodi utar, sacra- 
mentum fit simul ac sacrificium offertur eucharisticum, ratio sacramenti 
tamen a ratione sacrificii differt. Credo ut quaestio haec submittenda 
est iudicio commissionis de doctrina 2 

In specie. 

Oratio liturgica «O sacrum convivium, in quo Christus sumitur, 
recolitur memoria passionis eius, mens impletur gratia et futurae glo- 
riae nobis pignus datur », optima esset introductio in hoc cap. II, quia 
paucis ac disertis verbis convivium, sacrificium et sacramentum hoc 
magnum mysterium fidei, spei et caritatis confitetur. 

Ceteroquin sancta oecumenica Tridentina Synodus de Eucharistia ut 
sacramento, de communione sub utraque specie atque de Missae sacri- 
ficio sessionibus distinctis, nempe XIII, XXI ac XXII, per undecim an- 
nos separatis, aliis circumstantiis egit. 

Igitur censeo distincte agendum esse hoc sub cap. II; primo de 
Missae sacrificio, secundo de Eucharistiae sacramento. 

In specie, notatu digna: 

1. Quoad Missam. 

a) Tempus in quo Sacram Synaxim vespertinam celebrare liceat 
determinare oportet. 

b) Homilia, diebus dominicis et festis de praecepto, non solum 
commendanda sed praecipienda est, salvis casibus iustis et gravibus. 

c) Quoad orationem communem, seu fidelium, post Evangelium 
homiliamque, tollendum est adverbium saltem et addendum ac aliis 
diebus, de iudicio Ordinarii. 

d) Incongruenter videtur sacerdotem fideles ad orandum invi- 
tare cum « Orate, Fratres » 3 illis autem sedentibus. Melius stantes es- 
sent inde ab Orate, fratres usque ad Sanctus. 

e) Nulla adest ratio cur benedicantur oblata post consecratio- 
nem, cum Corpus et Sanguis Domini Nostri Iesu Christi iam praesens 
sit vere, realiter ac substantialiter in altari. 

/) Concelebrationis usus non amplificandus praeterquam ad ca- 
sus sub n. 44. 

Concelebrantes vestes sacerdotales proprias ad celebrationem Mis- 
sae induere debent. Declarare oportet utrum singuli concelebrantes suum 
recipere possint stipendium an unus tantum illum retinere queat. 

g) Communio sub utraque specie non est extendenda ad alios 
praeter presbyteros ordinatos in ipsa ordinationis Missa, sublato periculo 
alicuius guttae pretiosissimi Sanguinis decurrentis in terram, propter 
rationes hygienicas et practicas. 

h) Cum in Missa Ite, Missa est dicitur, Sacra finiatur Synaxis. 
Initium Evangelii Sancti Ioannis a celebrante dicendum est post Missam 
ante canticum Trium Puerorum. 

i) Etiam declarare oportet quid pro Missa integra, ad Missae fe- 
stivae praeceptum implendum, intelligatur, nempe ab offertorio usque 
ad celebrantis communionem. 

2. Quoad Sacramentum. 

a) Cultus solemnis Eucharistiae enixe commendandus est, non 
tantum in festo Sanctissimi Corporis Christi, sed etiam in expositionibus 
et in processionibus eucharisticis. 

b) Item valde commendandam communionem intra Missam, cum 
fieri potest. 

c) Etiam tempus communionis vespertinae, immediate post actus 
religiosos, de Ordinarii iudicio, cum Missa non celebratur, bene defi- 
niendum est iuxta normas celebrationis Missae vespertinae. 

d) Facultas communionis ab aegrotis domi recipiendae extenden- 
da videtur ad fideles qui ob rationabiles causas morales, v. gr., mortis 



CONGREGATIO GENERALIS X 



41 



recentis personae familiae vel illis in casibus quibus dispensantur Missae 
interesse, e domo facile exire nequeunt. 

e) Tandem decentia in vestibus sacram communionem recipien- 
tium urgenda est, cum proh dolor! magis magisque vestes minus decen- 
tes domum Dei invadant. Dixi. 



ln textu scripto tradito: 1 Salvo meliore iudicio, mihi videtur. 2 deest. 
3 deest. 

15 

Exc.mus P. D. CARMELUS ZAZINOVIC 

Episcopus tit. Lebessenus, aux. Vegliensis 

Rev.mi Patres, 

In art. 38 huius capitis 1 desiderium panditur de praelegendo, de- 
cursu plurium annorum, praestantiore parte Sacrae Scripturae fidelibus 
Sanctae Missae assistentibus. Haec propositio mihi valde placet. Atta- 
men non sat clarum apparet, utrum de lectionibus in Missis festivis 
tantum an etiam de lectionibus in Missis ferialibus agatur. Submissam 
sententiam meam hoc modo proferam. Permulti fideles non solum die- 
bus festivis, sed etiam diebus ferialibus S. Missae intersunt, speciatim 
tempore Quadragesimae, Adventus, mense Maio, Missis vespertinis, et 
similibus occasionibus. 2 Has occasiones non praetermittendas esse exi- 
stimo a sacerdotibus in cura pastorali positis, praesertim in regionibus 
nostris 3 ubi inimici Dei maxime verbum Domini timent, ubi pastoribus 
ecclesia tantum sola remansit 4 pro instructione doctrinae catholicae f a- 
cienda et mensa verbi Dei paranda. Liceat. episcopo ergo, 5 commendare 
pastoribus gregis sui christiani* non tantum diebus festivis, sed etiam 
ferialibus quando celebratur Missa cum concursu maiore 7 populi, 
lectiones in lingua vernacula fidelibus perlegere 8 — non autem e. gr. 
semper 9 repetendo illas de dominica praecedenti, sed, pro posse, 10 con- 
tinuatim ex libro Sacrae Scripturae illo anni liturgici tempori maxime 
convenienti et ab auctoritate ecclesiastica competenti adprobato. The- 
sauri biblici hoc modo, ni fallor, cum gaudio et utilitate spirituali pro 
multis fidelibus largius 11 aperientur. 

Ad art. 40, placet mihi sublineare in lin. 29 verbum illud 12 « sal- 
tem ». Ea enim, quae de utilitate, secundum meam opinionem humilem, 
Lectionum... 13 in lingua vernacula pro Missis 14 ferialibus dixeram, idem 
dicendum puto etiam quoad Orationem fidelium diebus ferialibus in 
Missis cum concursu populi. Orent fideles nostri in suis ecclesiis etiam 

diebus ferialibus in unum conventi ad Sacrificium cum sacerdotibus Deo 
offerendum pro tota Ecclesia et toto mundo! Elementum hoc non solum 
religiosum, educativum et instructivum erit fidelibus in regionibus qui 
libertate religiosa gaudent, sed etiam consolationis erit pro iis 15 qui li- 
bertate religiosa privati sunt. 

Art. 42. Ipsum schema possibilitatem insinuat alicuius fidei periculi. 
Ne nos inducamus in tentationem, cum motivum pastorale pro conce- 
denda communione sub utraque specie nullum adducatur, proponerem 
emendationem huius articuli hoc modo: 1 * « Communio sub utraque 
specie in Missa consecrationis episcopalis et sacrae ordinationis... 17 tan- 
tum conceditur ». Dixi. 



ln textu scripto tradito: 1 deest. 2 et similibus occasionibus, potissimum 
ultimis annis, cum s. Missae horis vespertinis celebrantur. 3 deest. 4 ani- 
marum pastoribus ecclesiae tantum remanserunt. 5 ergo episcopis. 6 ca- 
tholici, ut. 7 Missae celebrantur cum maiore concursu. 8 perlegerunt. 
9 semper, e. g. 10 deest. 11 multis nostris fidelibus. 12 schematis, 
in lin. 29, sublineare mihi placet illud verbum. 13 Missae. 14 diebus. 

15 et fortitudinis erit pro fidelibus. 16 nos ipsi quempiam in tentationem 

inducamus, a fortiori cum nullum adducatur motivum pastorale pro concedenda 
communione sub utraque specie, emendationem huius articuli hoc modo pro- 
ponerem. 17 sacerdotalis. 

16 

Exc.mus P. D. MICHAEL ARATTUKULAM 

Episcopus Alleppeyensis 

Venerabiles Patres Conciliares, 

De cap. II schematis constitutionis de Liturgia, de quo nunc agi- 
mus, vellem facere duas tantum observationes. In his observationibus 
propono emendationes terminologiae in introductione capitis praesentis. 
Etsi hae emendationes ab aliis iam propositae sint, rem enucleatius ex- 
ponere volo. 1 

Prima observatio. In pag. 175, lin. 3, inopportune utuntur, 2, citan- 
tur verba Concilii Tridentini, nempe: « mortis eius victoria et trium- 
phus ». 

In praesenti enim capite sermo est de sacrificio Missae. Missa vero, 
quoad naturam suam sacrificii, est repraesentatio mortis Domini. Unde 
ipsum Concilium Tridentinum, in capite primo, de doctrina de sanctis- 
simo Missae sacrificio, dicit Christum Dominum novum instituisse Pa- 

scha « seipsum ab Ecclesia per sacerdotes sub signis visibilibus immo- 
landum in memoriam transitus sui ex hoc mundo ad Patrem, quando 
per sui sanguinis effusionem nos redemit » (Denz. 938). 

S. Paulus quasi explicans mandatum Domini: « Hoc facite in 
meam commemorationem », scribit in epistola 1 Cor. 11, 26: « Quoties- 
cumque enim manducabitis panem hunc et calicem bibetis, mortem Do- 
mini annuntiabitis donec veniat ». Si, secundum S. Paulum, etiam 
in communione sub diversis speciebus commemoratur ipsa mors Do- 
mini, non vero « mortis eius victoria et triumphus », idem multo ma- 
gis afiirmandum est de ipsa actione sacrificali duplicis consecrationis in 
Missa. Praeterea si Missa esset repraesentatio victoriae et triumphi 
Christi super mortem, non esset incruenta iteratio sacrificii Crucis sed 
potius commemoratio Resurrectionis vel Ascensionis Christi vel tandem 
status eius gloriosi in caelo. 

Concilium Tridentinum utitur verbis: « mortis eius victoria et 
triumphus » non de Missae sacrificio, sed de praesentia reali Christi 
in sanctissimo Sacramento. Praesens est enim in sanctissima Eucharistia 
in eodem statu glorioso ac in caelo, statu nempe victoriae et triumphi 
super mortem. Concilium enim adhibet supradicta verba in cap. 5 De- 
creti de sanctissima Eucharistia, ubi dat fundamentum et rationem cultus 
et venerationis sanctissimae Eucharistiae, ac solemnis et triumphalis 
processionis Ss. Sacramenti in festo Corporis Christi. 

Ista verba Concilii, ergo, inepte et inopportune applicantur ubi 
sermo est de Missae sacrificio. Ergo verbis citatis, scilicet: « mortis eius 
victoria et triumphus », substituantur verba: « mors Domini ». 

Secunda observatio. In eadem pag. 175, in linn. 5 et 6, loco ver- 
borum « sacrificium laudis », substituantur verba: « sacrificium novae 
legis ». Secus non solum ratio laudis, quae praecipue ad adorationem 
pertinet, memoranda esset ut inhaerens sacrificio Missae, sed etiam 
rationes impetrationis, propitiationis et gratiarum actionis. 

Cetera, quae dicere volebam, iam ab aliis cum dicta sint, omitto. Dixi. 



In textu scripto tradito: 1 deest. 



2 deest. 

17 

Exc.mus P. D. IOANNES CAROLUS McQUAID 

Archiepiscopus Dublinensis 

Em.mi, exc.mi, rev.mi Vatres, 

1. Quoad prooemium cap. II, in paragrapho secunda, versus finem \ 1 
omnes Hiberniae episcopi, quo par est obsequio, velint proponere 
ut post verba « Deus omnia in omnibus », haec quae sequuntur ad- 
dantur: « Curent animarum pastores ut christifideles sacrosanctum Mis- 
sae sacrificium tanquam centrum suae vitae religiosae agnoscant, eidem- 
que frequenter adsistant et, praesertim diebus dominicis et festis de prae- 
cepto, omnes et singuli qui tenentur Missam rite audiant ». 

2. In par. 42, ad communionem sub utraque specie quod atti- 
net. Cum fideles fere innumeri, hortationi S. Pii Papae X obsequen- 
tes, iam sanctam communionem saepe, etiam quotidie, recipiant, omnes 
Hiberniae episcopi, pastorali experientia confisi, arbitrantur difficillimum 
fore, immo impossibile, ut, etiam in casibus bene determinatis, com- 
munio sub utraque specie distribui possit. 

Quinimmo opinantur episcopi, etiam in his casibus determinatis, 
periculum fidei vix posse evitari, quia generatim fideles necessario sibi 
persuasum habebunt se aliquo modo non Christum totum et integrum 
recipere, quando habitualiter sub una tantum specie recipiunt. 

Quare, disciplina Tridentina sancte servata, ne concedatur commu- 
nio sub utraque specie. 

3. In par. 44, ad concelebrationis extensionem quod attinet: opi- 
nantur omnes Hiberniae episcopi rationes ob quas optatur haec extensio 
raro verificari. 

Certo certius, apud nos fidelium pietas magis fovetur, nec ulla oritur 
molestia, si occasionem habeant fideles assistendi pluribus Missis cele- 
bratis in diversis altaribus, potiusquam uni Missae a pluribus sacerdo- 
tibus concelebratae. 

Quare, propter rationes pastorales, existimant episcopi concelebrandi 
facultatem non esse extendendam. Dixi. 



In textu scripto tradito: 1 deest. 



CONGREGATIO GENERALIS X 



45 



18 

Exc.mus P. D. ANGELUS FERNANDES 

Episcopus tit. Neopatrensis, coad. Delhiensis 

Em.mi Praesides ac venerandi Fratres in Christo, 

Velim quaedam dicere de art. 39, scilicet de homilia. Eorum quae 
iam dicta sunt quamdam synthesim velim facere. 1 

Cum fides sit ex auditu et ignorantia doctrinae christianae multa 
apud populum operetur damna, et praeterea necesse sit ut renovationem 
liturgicam praecedat et comitetur fervens praedicatio verbi Dei, for- 
tasse melius esset, salvo meliore iudicio, si articulus aliquatenus cor- 
roboraretur, et quidem sic: « In Missis quibus assistat populus, homilia 
brevis in ipsa Liturgia fundata, inquantum fieri potest, ne omittatur 
sine ratione omnino speciali, diebus dominicis et festis de praecepto ». 
Dixi. 



ln textu scripto tradito: 1 Vae mihi si non praedicavero! 

19 

Exc.mus P. D. CAROLUS H. HELMSING 
Episcopus Kansanopolitanus 

Venerabiles Fratres, 

Post receptionem schematis, observationes et emendationes meas 
ad Secretarium Status Suae Sanctitatis mittere curavi. Quas observatio- 
nes cum certior factus sum apud commissiones proprias esse delatas, li- 
benter ad labores Concilii accelerandas hanc occasionem loquendi cedo. 
Dixi. 



Textus scripto traditus: 

Cum gloria Dei, quam per sacram Liturgiam promovere conamur, non realiter 
distinguitur ab aeterna salute animarum, oportet nos « quos S. Spiritus elegit ad 
regendam Ecclesiam Dei » considerare magisterium nobis commissum non tantum 
ad fidem servandum, sed potius ad propagandam. Bonum et necessarium est fidem 
protegere et adamussim servare, sed melius est docere omnes gentes. Verbum Dei 
non debet alligari. Proinde rationes pastorales et missionariae me movent ad has 
observationes proferendas: 

Cap. 11, nn. 38 et 39. Videtur mihi quod hi duo numeri arctius integrandi 
sunt. E lectione Sacrae Scripturae et ex homilia seu praedicatione verbi (uti schema 

pulcherrime loquitur) ditior mensa verbi Dei paretur tam pro fidelibus quam pro 
catechumenis. Vanum esset quaerere quae ex his duobus sit magis authentica 
vel efficacior: nam, ut clare dixit sacrosancta Synodus Tridentina, « Christianae rei 
publicae non minus est necessaria praedicatio evangelii quam lectio, et hoc est 
praecipuum episcoporum munus » (sess. V, decr. II, n. 9). Item iam docuerat Con- 
cilium Lateranense IV: « Inter cetera quae ad salutem spectant populi christiani, 
pabulum Verbi Dei permaxime sibi noscitur esse necessarium » (constitutione 10). 

Ergo ad praedicationem integrandam in cultum dominicalem (et loquor so- 
lummodo de Liturgia dominicali), sequentia velim commendare: 

1) Pro praedicatione efficaci, quae extendit ad veritates fidei et morum expli- 
candas, ordinatio systematica est omnino necessaria, salva ratione anni liturgici. 

2) Ad maiorem reverentiam pro servitio verbi inculcandam, haec Sancta 
Synodus enucleet veram theologiam praedicationis et efficaciae verbi, sicut iam 
fecit Synodus Tridentina theologiam sacramentorum. 

3) Certissime permittatur lingua vulgata, seu vernacula, non solum in homi- 
lia sed etiam in lectionibus. 

In eodem cap. II, n. 44, p. 176. Amplificatio usus concelebrationis mihi valde 
placet. Cum concelebratio est in se signum praeclarum unitatis Ecclesiae et sacer- 
dotii, bene deleantur ex schemate haec verba (n. 44 b, lin. 22): « si ad singulares 
celebrationes aliter provideri non posset ». 

In cap. III, n. 56, pag. 181. Affirmatio de natura sociali Sacramenti Paeni- 
tentiae desideratur. Paenitentia sicut sacramentum reconciUationis cum Ecclesia 
clarius ostendatur. 

In cap. IV, n. 77, pag. 188. Necessitatibus doctrinalibus atque pastoralibus 
attentis, usus linguae vulgaris, intuitu eius valoris in homiliis, sermonibus, et 
conferentiis conficiendis, est valde opportunus et desiderabilis. 

20 

Exc.mus P. D. HADRIANUS DDUNGU 

Episcopus Masakaensis 

Em.mi, exc.mi ac rev.mi Patres, 

Licentia vestra, velim aliquid circa ieiunium eucharisticum dicere. 1 
Nuperrime relaxatio generalis facta est circa ieiunium eucharisticum. 
Et inter alia, fidelibus licet potum non alcoholicum sumere, servato spa- 
tio unius horae integrae 2 inter potum et sanctam communionem, sacer- 
dotibus vero inter potum et initium Missae. 

At vero adhuc remanet difficultas sacerdotibus qui ad bonum po- 
puli 3 duas vel tres Missas eodem die celebrare debent, et quorum nu- 
merus de die in diem augetur^ Nam, ut compertum est, saepissime inter 
duas vel tres Missas spatium horae integrae non datur. Datur saepis- 
sime 5 dimidium horae, 15 vel etiam 10 momenta. Et sic sacerdos... 6 ieiu- 

nus debet duas vel tres Missas celebrare, bis vel ter sermonem facere 
apud populum 7 et plures communiones distribuere. Et hoc non sine 
incommodo ex ieiunio. 

Cum autem liceat sacerdotibus aquam quocumque momento ante 
Missam 8 bibere, humiliter petere velim ut hoc Sacrosanctum Concilium 
concedat 9 sacerdotibus binantibus vel trinantibus, praeter aquam, potum 
caffe, vel rei huius 10 generis, quocumque momento ante Missam. 

Ratio est quia aqua paulum iuvat, si iuvat; sed potus caffe, ut patet, 
reficit... 11 vires sacerdotis. Dixi. 



In textu scripto tradito: 1 deest. 2 deest. 3 fidelium. 4 deest. 
5 Saepe habentur. 6 omnino. 7 deest. 8 ex relaxatione generali liceat 
sacerdoti quocumque momento ante Missam aquam. 9 permittat. 10 eius- 
dem. 11 procul dubio. 

21 

Rev.mus P. D. SIGHARDUS KLEINER 
Abbas generalis S. O. Cist. 

Em.mi, exc.mi, rev.mi Vatres, 

Faveatis audire vocem quoque monachorum, de concelebratione, et 
loquor nomine quoque abbatis primatis et abbatum Benedictinorum 
Confoederatorum aliorumque abbatum hic praesentium. 

Circa quaestionem de concelebratione placent emendationes iam 
propositae ab em.mo card. Leger. Canon 610 C.I.C. praescribit pro 
religionibus virorum celebrationem quotidianam Missae conventualis: 
quae, ad tenorem canonis 413, est pars integrans divini officii, ita ut cho- 
rales, etiam sacerdotes, non legitime excusati, tenentur assistere Missae 
conventuali. 

Iamvero, omissis tot aliis rationibus iam adductis, unam oportet pe- 
culiariter notare, ut scilicet sacerdotes, modo sacerdotali, Missae con- 
ventuali valeant adstare. Ad hoc iuvat recensere in ritu Ordinis nostri 
Cisterciensis, qui ritus alto Medio Aevo ex fontibus lugdunensis Ec- 
clesiae ortum sumpsit, morem et regulam existere, qua cavetur ut qui- 
cumque inservit Missae, sive conventuali, sive etiam privatae, modo 
suo Ordini proprio ei inserviat: laicus scilicet ut laicus, iuxta formas 
omnibus baptizatis communes; acolythus, ut alios omittam, ut acoly- 
thus, adimplendo ea servitia ad quae ordinatus est; diaconus ut diaco- 
nus, subministrando omnia ea quae iuxta ordinem suum ei competunt.^ 
Et haec, ut repetam, etiam in celebratione Missae privatae. 

Hoc principium utilissime applicari poterit sacerdotibus choralibus 
Missae conventuali ex obligatione adsistentibus, ut scilicet non assi- 
stant tantum more cantorum vel immo laicorum, sed more sacerdotali, 
vere concelebrando. Illi sacerdotes Missae non adstant ex fortuito casu, 
ut ita dicam, sicut personae privatae, qui proin privato modo se gerere 
possunt, sed ut portio praecipua illius coetus, sanctum sacrificium com- 
muni modo celebrantis, Missae ex officio assistunt. 

Iamvero in priore parte schematis merito inculcatur ut singula mem- 
bra Corporis Ecclesiae invitentur ad actuosam participationem in Sancta 
Missa et quidem, uti dicitur, pro diversitate ordinis vel muneris, singuli 
agentes partem sibi propriam. Unde convenientissimum videtur, ut sa- 
cerdos quoque, ex officio Missae conventuali assistens, ut sacerdos ei 
adesse possit concelebrando cum principaliter agente, saltem in certis 
adiunctis, firma utique manente facultate singulariter celebrandi si quis 
maluerit. 

Hoc modo, scilicet circumstantes altare et concelebrantes, sacerdotes 
chorales, in quibus taedium oriri potest ob duplicem quotidianam Missae 
celebrationem, maiori cum pietate et fructu Missam participant, et pro 
fidelium aedificatione solemniore litandi modo unitas sacerdotii et sacri- 
ficii unicitas aptius exprimitur. 

Humillime igitur rogo, ut restauretur ea forma textus, quae com- 
missioni centrali subiecta erat. A pluribus venerabilibus Patribus in hac 
aula optime postulatum est, ne Concilium Oecumenicum clauderet por- 
tas pro iis mutationibus, quae forsitan non omnibus eodem modo neces- 
sariae vel utiles videntur, quae vero in multis Ecclesiae regionibus vel 
coetibus magni sunt momenti. Huiusmodi mutationes non omnibus im- 
ponuntur, sed iis plurimis, quibus secundum iudicium pastorum prosunt, 
permittuntur. 

Spiritu vero oecumenico quaestiones perpendendae et decidendae 
nobis sunt. Id iure merito inculcatum est ad usum linguae latinae quod 
attinet, id etiam in concelebratione ampliore ratione concedenda prae 
oculis habere velitis. 

Nemo cogitur ut concelebret, sed ne prohibeatur ille modus ubi ex 
rationibus omnino validis etiam in Ecclesia occidentali desideratur. Dixi. 



Textus scripto traditus: 

Permittatis, ut nomine plurium Patrum Concilii ex ordine monastico loquar, 
i. e. nomine et de mandato Benedictinorum Confoederatorum, Camaldulensium, Val- 
lumbrosanorum, Silvestrinorum, Cisterciensium, Trappistarum. Quaedam dicta sub 
respectu monastico. 

Ad n. 44, pag. 176: Placet iuxta modum, ut scilicet 

1. Post litteram a) restauretur paragraphus littera b) signata, quae in sche 

mate commissioni centrali proposito sic sonabat: « b) ad Missam conventualem 
et ad Missam principalem in Ecclesiis ubi plures sacerdotes adsunt, quorum sin- 
gularis celebratio ad utilitatem fidelium non requiritur, salva semper cuiusque sa- 
cerdotis libertate singulariter celebrandi, non tamen in eadem Ecclesia eodemque 
tempore » 

Rationes sunt inter alias: 1) res maxime interest coetuum ordinis monastici. 
Magnum incommodum facile habetur ex celebratione solum singulari Missarum 
in monasteriis et communitatibus, ubi adsunt plures monachi sacerdotes. Hi omnes 
Missam lectam cotidie celebrant et insuper cantant Missam conventualem. Haec 
duplicatio cotidiana ratione temporis, pietatis, altarium et supellectilis saepius 
parum proficua est. In his casibus concelebratio omnino concedenda videtur. 
2) concelebratio tam in Ecclesia orientali quam occidentali in usu hucusque re- 
mansit. Hi ergo, qui extensionem concelebrationis concedere nolunt vel ex non 
bene intellecta ratione honoris Dei, aut ex pietate vel etiam ex rationibus theolo- 
gicis, iniuriam catholicis orientalibus et fratribus orientalibus separatis faciunt. 
Quin etiam dixerim, concelebrationem ad unionem instaurandam maxime con- 
ferre. 3) Unitas Ecclesiae in unitate sacerdotii melius demonstratur (vide textum 
S. Thomae in nota 12 pag. 177). 

2. Insuper ut in actuali paragrapho b) (nunc c) lin. 22 loco verborum: « ... si 
ad singulares celebrationes aliter provideri non possit et de iudicio ordinarii » 
ponatur: «... ubi singulae Missae sine incommodo celebrari nequeunt ». 

Ratio.: textus schematis rem nimis difficilem reddit. 

Humillime igitur rogo, ut restauretur ea forma textus, quae commissioni cen- 
trali subiecta erat. A pluribus venerabilibus Patribus in hac aula optime postu- 
latum est, ne Concilium Oecumenicum clauderet portas pro iis mutationibus, quae 
forsitan non omnibus eodem modo necessariae vel utiles videntur, quae vero in 
multis Ecclesiae regionibus vel coetibus magni momenti sunt. Huiusmodi muta- 
tiones non omnibus imponuntur, sed iis plurimis, quibus secundum iudicium pa- 
storum prosunt, permittuntur. 

Spiritu vero oecumenico quaestiones perpendendae et decidendae nobis sunt. 
Id iure merito inculcatum est ad usum Knguae latinae quod attinet, id etiam 
in concelebratione ampliore ratione concedenda prae oculis habere velitis. 

Nemo cogitur ut concelebret, sed ne prohibeatur ille modus ubi ex rationibus 
omnino validis etiam in Ecclesia occidentali desideratur. 

Rogo vos, Venerandi Patres Conciliares, ut faveatis audire vocem turturis, 
non ex caverna maceriae, sed ex caverna monasteriorum clamantem. 

22 

Exc.mus P. D. BERNARDUS STEIN 

Episcopus tit, Dagnensis, aux. Trevirensis 

Em.mi Vatres, venerabiles Fratres, 

Ad artt. 38 et 39, pag. 175, liceat mihi, illis argumentis quae iam 
allata sunt, haec pauca addere. 1 

Ad Liturgiam sub respectu pastorali instaurandam prae oculis ha- 

beri debet non sola mensa eucharistica, sed etiam « mensa verbi Dei ». 
Ratio est, quia, sicut dicit Pius XII in Litteris Encyclicis Mediator Dei, 
actio liturgica Ecclesiae non comprehendit solum sacrificium euchari- 
sticum et communem orationem, sed etiam lectiones et homiliam seu 
praedicationem (cfr. A.A.S, 39 [1947], pag. 529). 

Reapse structura Missae hodierna, scilicet lectio Sacrae Scripturae 
— homilia — sacrificium eucharisticum, ab ipso Domino in Cena ultima 
quodammodo introducta et ab Apostolis observata (cf. Act. 20, 7-12), 
iam invenitur descripta in Apologia I S. Iustini Martyris (PG 6, 429). 

Postquam S. Pius X cunctis fidelibus faciliorem reddidit participa- 
tionem mensae caelestis et inde valde succrevit pietas eucharistica, opta- 
tur nunc, ut etiam « mensa verbi Dei » ditior Missae adstantibus prae- 
beatur. 

Libri sacri non quidem sunt sacramenta. Tamen, sicuti dixit em.mus 
card. Bea in conventu liturgico-pastorali Assisiensi, effectum salutarem 
nanciscuntur non solum ex opere operantis Ecclesiae, sed ex seipsis, 
dummodo recte legantur et declarentur; et hoc ideo, quia non solum 
continent verbum Dei — id quod dici potest etiam de aliis libris, v. g. 
de catechismo — sed vi inspirationis divinae sunt verbum Dei. Qua- 
propter de sacris libris valet quod dicitur in epistula ad Hebraeos: 
« Vivus est enim sermo Dei, et efficax et penetrabilior omni gladio an- 
cipiti; et pertingens usque ad divisionem animae ac spiritus, compagum 
quoque ac medullarum, et discretor cogitationum et intentionum cor- 
dis » (Hebr. 4, 12). 

Quae eflEcacia specialis verbi Dei valde augetur interno et mystico 
suo nexu cum sacrificio eucharistico, quatenus ad conficiendum sacrifi- 
cium eucharisticum iam requiritur, ut ipsum verbum Domini annuntie- 
tur et proferatur. 

Pericopae epistolarum et Evangeliorum, quae per anni circulum fide- 
libus proclamantur, minimam partem thesaurorum, qui in libris sacris 
continentur, communicant. Quam rem animarum pastores valde dolent, 
cum saepe saepius in Missa tantum fidelibus occasio praebeatur audiendi 
verbum Dei. 

Modi, quibus abundantior communicatio divini verbi fieri possit, 
a peritis in periodicis diversis proponuntur. Ex quibus patefit nullam 
adesse difficultateiii practicam articulum 38, prout in schemate est, in 
praxim deducendi. Commissio exsecutiva secure opus perficere poterit. 
Ergo, sicut em.mi card. Schuster et Faulhaber necnon multi alii dignis- 
simi pastores animarum, tam ex Ecclesiis antiquis quam ex nuper erectis, 
id saepissime atque instantissime petierunt, etiam ego cum tot aliis enixe 
rogo, ut art. 38 huius schematis a Concilio affirmetur. 

Certus sum, quod ditiore usu verbi Dei non solum fideles attentius 
auscultabunt? sed etiam praedicatores in Missa facilius necnon fructuo- 
sius munere suo fungentur. Dixi. 



In textu scripto tradito: 1 pauca proferre argumenta. 2 audient. 

23 

Exc.mus P. D. HILDEFONSUS M. SANSIERRA 
Episcopus tit. Oriensis, aux. S. Ioannis de Cuyo 

Em.mi, exc.mi ac rev.mi Patres Conciliares et Observatores, 

Liceat mihi quasdam propositiones patefacere, quae ad materiam de 
qua agimus spectant. Loquar etiam nomine mei exc.mi D. Audini Ro- 
driguez y Olmos, arch. S. Ioannis de Cuyo. 1 

Ad n. 37 quod attinet: 

a) Ad hunc nujnerum quod attinet, oblivioni non dari cerno quod 
iam in plurimorum episcoporum et sacerdotum desiderio est, nempe ut, 
ratibne cultus protoduliae, S. Ioseph debito, hoc nomen in canone Mis- 
sae contineatur. 

b) Si optandum est, et maxime quidem, 2 in fine Missae auferatur 
lectio S. Evangelii S. Ioannis, et etiam preces post Missam a Leo- 
ne XIII praescriptae... 3 , videtur aliquantulum mutari debere conclusio 
Missae, ita ut « microdialogus » sacerdotem inter et populum institua- 
tur: qui etiam iuxta n. 27 schematis, in pag. 168, ita forsan esse poterit: 

Expleta oratione « postcommunio », sacerdos in medio altaris im- 
mediate dicat: « Placeat, tibi, Sancta Trinitas... ». Hac absoluta ora- 
tione, sacerdos ad populum dicit: « Dominus vobiscum », cui respon- 
detur: « Et cum spiritu tuo », Tunc celebrans dicat: « Iam Missa estl » 
cui respondetur a fidelibus: « Deo gratias! ». Tunc celebrans: « Ite, 
fratres, in nomine Patris et Filii et Spiritus Sancti », cui fideles respon- 
dent: « Amenl ». 

Ad n. 39. Quoties sacerdos explicaverit Evangelium ad populum, 
ipsi facultas sit eum omittere in Missa, cum onere tamen ipsum legendi 
lingua vernacula ad fideles. 

Ad n. 41. De lingua liturgica. Iam permulta dicta sunt, nihil proinde 
fatear. Post autem hanc paragraphum, aliam paragraphum dicerem po- 
nendam esse; nempe de hora celebrandae Missae, quae, iuxta meam opi- 
nionem, ita redigenda esset: « Omnibus sacerdotibus fas sit celebrare 

Missam quavis hora, servata Iege de eucharistico ieiunio et ceteris de 
iure servandis ». 

Ad n. 42. Communio sub utraque specie, sublato semper fidei pe- 
riculo, et in bene determinatis casibus, admittenda videretur 4 ad fer- 
vorem populi excitandum, saltem 5 feria quinta in Cena Domini. Ita 
tamen ut communio Sanctissimi Sanguinis Domiiii Nostri Iesu Christi 
fiat non calice ad os ferendo sed alio convenienti modo a peritis in hac 
re determinando, sicut vidimus fieri in quibusdam ritibus orientalibus 
catholicorum. 6 

Ad n. 44. Amplificari usus concelebrationis quam maxime laudandum 
et peroptandum videtur. Quapropter in hac paragrapho duas alias oc- 
casiones adderem, in quibus liceat concelebrare, nempe: in Concilio Pro- 
vinciali episcoporum; et in Concilio Oecumenico. 

Concelebratio enim magnum est signum unitatis, quapropter non 
esset mirum si in hac Sacrosancta Synodo Vaticana II, qua novum si- 
gnum unitatis totius Ecclesiae, mysterium eucharisticum Corporis et 
Sanguinis Christi concelebraretur a Sanctissimo Papa nostro Ioanne XXIII, 
Petri successore, una nobiscum episcopis undique convenientibus. Dixi. 



In textu scripto tradito: 1 Schema, prout confectum est, placet. Enticleatim 
enim, fere omnes huius temporis exigentias de sacro ministerio et apostolatu, 
saltem generice prae oculis habet. Specifice vero, quoad introductionem huius 
capitis, ultima pericopus nimis rigida videtur, quae ita sonat: « Quapropter Sa- 
crosanctum Concilium, ut Sacrificio Missae restituat etiam in forma rituali, plenam 
pastoralem efficacitatem, ea quae sequuntur decernit ». Duo verba, nempe « resti- 
tuat » et « plenam » mitius redigenda teneo. 2 ut optandum maxime est. 
3 auferantur. 4 videtur. 5 v. g. in. 6 deest. 

Praeses: Nunc fit repositio S. Evangelii. Stemus omnes reverenter. 

[Intervallum]. 

Oremus nunc Angelus Domini pro pace in India. 

Secretarius generalis: Proxima congregatio generalis, crastina, hora 
nona. 

Exc.mus P. D. Pericles Felici, secretarius generalis Concilii: 
Hodiernae congregationi generali praeest em.mus ac rev.mus D. card. 
Eugenius Tisserant, Decanus. 

Loqui postulaverunt: em.mi DD. cardd.: Iacobus Lercaro, arch. Bo- 
noniensis, Franciscus Konig, arch. Vindobonensis; exc.mi DD. Placidus 
Cambiaghi, ep. Cremensis in Italia; Franciscus Jop, ep. tit. Dauliensis in 
Polonia; Raimundus Iglesias, ep. Urgellensis in Hispania; Ioannes Nuer, 
ep. Phatanensis in Aegypto; Narcissus Jubany, ep. aux. Barcinonensis in 
Hispania; Ioannes Baptista Przyklenk, ep. Ianuariensis; Albertus Devoto, 
ep. Goyanensis in Argentina; Laurentius Nagae, ep. Urawaensis in Iapo- 
nia; Paulus Ioannes Hallinan, arch. Atlantensis in Statibus Foederatis 
Americae Septemtrionalis; D. Ioannes Prou, sup. gen. Congregationis Gal- 
licae O.S.B.; Laurentius Jager, arch. Paderbornensis in Germania; Aloi- 
sius da Cunha Marelim, ep. Caxiensis in Brasilia; Ioannes Iulianus Weber, 
arch. Argentinensis in Gallia; Arthurus Elchinger, ep. coad. Argentinensis 
in Gallia; Ioseph Khoury, arch. Tyrensis Maronitarum in Libano; Neo- 
phytus Edelby, arch. tit. Edessenus; Ioannes Carolus Aramburu, arch. 
Tucumanensis in Argentina; Petrus Tou, ep. Hsinchuensis in Formosa, 
in Sinis; Carolus Himmer, ep. Tornacensis in Belgio; Ioannes Van Cau- 
welaert, ep. Inongoensis in Congo; Cyrillus Zohrabian, ep. Acilisensis; 
Petrus Boillon, ep. coad. Virodunensis in Gallia; Conradus de Vito, 
ep. Lucknovensis in India; Ioseph Melas, ep. Nuorensis in Italia; Ioseph 
Duschak, vic. ap. Calapanensis in Insulis Philippinis; Stanislaus Laszlo, 
ep. Sideropolitanus in Austria; Marinus Bergonzini, ep. Volaterranus in 
Italia; Franciscus Seper, arch. Zagrabiensis in Iugoslavia; Carolus Fer- 
rari, ep. Monopolitanus in Italia; Armandus Fares, arch. Catacensis in 
Italia. 

Hodie, durante congregatione generali, distribuentur numismata 
argentea, quae ob initum Concilium Oecumenicum cusa sunt. 

Monet, praeterea, praefectus exc.mus Caeremoniarum Apostolica- 
rum: pro cappella papali diei 4 novembris, em.mi Domini cardinales, 
qui secum cappas non detulerint, possunt interesse Sacro cum mantel- 

letta et mozetta. Episcopi, archiepiscopi possunt interesse Sacro cum 
mantelletta. 

Rogantur, denique, Patres Conciliares, de mandato praesidentiae, 
non distribuere in hac aula conciliari inter Patres, circulares privatas 
nisi de consensu ipsius consilii praesidentiae. Gratias! 

1 

Em.mus P. D. IACOBUS card. LERCARO 
Archiepiscopus Bononiensis 

Venerabiles Patres, 

Ad n. 40, in pag. 175, lin. 27 ss. Liceat mihi enixe commendare 
introductionem, seu potius restitutionem in Ordine Missae Missalis 
Romani « Orationis communis seu fidelium », suo quidem proprio loco, 
nempe post homiliam, prout iam exstat in S. Iustini Apologia, 67: 
« Postea — i. e. post homiliam praesidis lectiones ex Prophetis et ex 
commentariis Apostolorum explicantis — omnes surgunt fiuntque 
preces... ». 

Rationes sunt: a) Momentum eucologicum maxime convenit « cunc- 
tae familiae Dei » in nomine eius congregatae, iuxta verbum Christi: 
« Ubi fuerint duo vel tres, etc. ... et quodcumque petierint... etc. ». Quam 
familiam Dei congregatam etiam summe decet meminisse coram Patre 
necessitatum fratrum, praesertim pauperum et quomodocumque in tri- 
bulatione exstantium; sed et necessitatum ipsius Ecclesiae et mundi uni- 
versi, prout S. Paulus hortatur. 

b) « Oratio communis » exstat revera in omnibus ritibus, sicut 
et, de cetero, fuit in romana Ecclesia, prout induci potest vel ex ipso 
primissimo eiusdem Ecclesiae documento, epistola nempe Clementis 
Romani ad Corinthios anni 95 vel 96... 1 

Quae « Oratio communis », brevior equidem, melius certe fiat lin- 
gua vulgari et forma litanica. Missalis ditetur igitur congruis formulis, 
ex quibus, praeter aliquot ordinarias, episcopi et locorum ordinarii 
praecipere possint eas quae instantibus necessitatibus conveniant; sublata 
vero in Missali illa invitatione « Oremus », quae adhuc exstat — nu- 
dum vestigium — ante Offertorium, cuique revera nulla respondet 
oratio. 

Praeterquam in diebus dominicis et festis, Oratio communis locum 
habere possit in aliis quibusdam circumstantiis, prout verbi gratia in 
Missa pro sponsis. 

Ad n. 48, in pag. 176, lin. 13 ss. Praeceptum Missae festivae vi- 
detur aliquantulum extenuari in textu schematis quoad priorem partem 
Missae. Revera Codex Iuris Canonici, can. 1248, simpliciter dicit « Missa 
audienda est », et formula in catechismis recepta Missam integram 
audiri praecipit; substantivo autem Missa, etiam absque adiectivo integra, 
non designatur tantum pars sacrificalis sed etiam pars didactica. Exte- 
nuatio sensus liturgici in fidelibus causa fuit interpretationis receptae 
quae obligationem praecepti limitat parti sacrificali; quae relaxatio re- 
vera apparet cum Missae solemni sufficitur in diebus festis etiam Missa 
lecta et ideo minor fit actuosa participatio fidelium. Post saeculum xvi, 
quando nulla, aut fere nulla participatio actuosa 2 evasit, iam disputatur 
de gravitate obligationis adsistendi ad priorem partem Missae; 3 post sae- 
culum vero xvni vulgatur opinio quod sufficiat ad exhauriendum prae- 
ceptum adesse cum incipit Offertorium. 

At non tantum ex historia duas partes Missae intime inter se con- 
necti apparet, et quidem iam ab initio, ut erui potest ex ipsa 4 narra- 
tione Act. Ap. 20, 7-10, et ex citata Iustini Apologia. Sed duae partes 
reipsa unum efficiunt, cum lectio Scripturarum, rite in homilia com- 
mentata, professio fidei, oratio communis intime cum oblatione sacri- 
ficii et eidem sacrificio sacramentali participatione connectuntur. Conscie 
enim et pie fidelis facilius participat sacrificio in Ecclesia Deo oblato, 
cum, per fidem, verbo Dei ab Ecclesia proposito adhaesit actualiter et, 
per caritatem, in oratione filiali communiter facta fratribus consocia- 
tus est, eorum necessitatum non immemor; haec enim omnia eximiam 
dispositionem ad Christi mysterium participandum in fide et caritate 
evidenter constituunt. 

Momenti etiam pastoralis et quidem magni ponderis meminisse iu- 
vabit. Fideles enim plurimi nunc temporis unum habent cum Ecclesia 
contactum, Missam nempe festivam. Quod si priori eius parti non ad- 
sint, iam vocem Matris et Magistrae, proinde et vocem Patris, numquam 
audient aut fere numquam; unde facile, praeiudiciis et erroribus irretiti, 5 
filii prodigi evadent, domumque paternam relinquent, omnem aut fere 
omnem christianae vitae actum aut praxim deserentes. 

Hinc — - in hac desideratissima restauratione sensus liturgici in fide- 
libus — submisse propono ut n. 43 conclusio robustior fiat, enixe com- 
mendata et quidem in directo, participatione integrae Missae; et con- 
sequenter pastoribus monitis de fidelibus, congrue et inde a prima 
aetate, instruendis circa divitias mensae verbi divini in Missa omnibus 
oblatas, et ad integram participationem educandis aut reeducandis. 

Quae omnia profecto rationabilius et libentius fient et a pastoribus 
et a fidelibus, si, prout in nn. 43 et 41, lectionarium et evangeliarium 

Missae fiant ditiora et vul^ata lingua verbum Dei immediato fidelium 
auditui et captui offeratur. Dixi. 



In textu scripto tradito: 1 circiteir. 2 deest. 3 deest. 4 deest. 
5 decepti. 

2 

Em.mus P. D. FRANCISCUS card. KOENIG 
Archiepiscopus Vindobonensis 

Em.me Praeses, Patres venerandi, 

Caput II huius schematis placet, quamvis, omissis declarationibus 
quae commissioni centrali praeiacebant, generalis tantum delineatio in 
hoc capite habeatur. 

1. In n. 37 legimus: « Ordp Missae ita recognoscatur... ut clarius 
percipiatur ». Sensus horum verborum sine dubio ille esse debet, ut non 
tantum dispositio rituum percipiatur, sed percipiatur id quod agitur, 
sacrificium nempe Novi Testamenti, quod Christus Dominus Ecclesiae 
suae tradidit offerendum cum ipso principali offerente. 

Ideo oratio eucharistica, quae incipit a praefatione, clarior ut talis 
fidelibus appareat. Ut id obtineatur, requiri videtur, ut copia praefa- 
tionum augeatur, imprimis ut provideantur praefationes pro dominicis, 
quae indolem vere paschalem diei dominicae retineant, et ut saltem 
doxologia finalis alta voce proferatur. 

2. Quoad nn. 42 et 44 (id est communio sub utraque specie 
et concelebrationis usus), adhaereo votis positivis plurium Patrum, im- 
primis cardinalium Bea et Alfrink eorumque argumentis non parvi 
ponderis. Insuper praxis Ecclesiarum Orientalium in hac re tangitur. 
Ideo inopportunum videtur, reiciendo tales propositiones, quodam- 
modo praeiudicium contra eorum praxim creare. 

Ideo humiliter rogo, ne claudatur porta a Concilio. Tali agendi modo 
nullo episcopo vel ordinario ulla obligatio imponitur. 

3. Votum positivum quoad n. 41 scriptis secretariatui tradam... 1 
Dixi. 



ln textu scripto tradito: 1 Non raro extollitur parallelismus inter linguam la- 
tinam et linguas mortuas in cultibus paganis. In iis cultibus paganis lingua mortua 
adhibetur, quia spiritus ex quo vivificantur eis deest. Attamen Ecclesia Catholica, 
quae Spiritu Sancto regitur et vivificatur, huic legi cedere non debet. Ideo suam 
linguam necessitatibus temporum aptabit. Quod nihil aliud est quam signum vitae 
suae. 



CONGREGATIO GENERALIS XI 



59 



3 

Exc.mus P. D. PLACIDUS CAMBIAGHI 
Episcopus Cremensis 

Em.mi ac exc.mi Patres, 

Ad ea quae iam sapienter dicta sunt quoad cap. II schematis 
de sacra Liturgia, liceat mihi aliquas praecisationes et animadversiones 
addere. 

Ad n. 37, de Ordine Missae instaurando: fervidum promitur votum 
ut Missae de Sanctissimo Sacramento Eucharistiae praefatione propria 
ditentur. 

Ad n. 39: ego quoque censeo homiliam non tantum commendan- 
dam sed praecipiendam esse et quidem in omnibus Missis, diebus do- 
minicis et festis de praecepto, in ecclesiis paroecialibus et in ecclesiis 
publicis religiosorum. 

Insuper, cum homilia infra Missam diebus festivis sit fere unica 
catechesis pro maxima fidelium parte, valde commendandum est ut 
dicta homilia sit in doctrina dogmatica, morali atque in Sacra Scriptura 
bene fundata, quin rationes liturgicae diei festi celebrati praetermit- 
tantur. 

Quoad Communionem sub utraque specie in ritu romano, censeo 
humiliter 1 reservandam esse tantum sacerdotibus in Ordinatione sa- 
cerdotali. Rationes abundanter iam prolatae sunt. 

Ad n. 44, circa amplificationem usus concelebrationis sacramentalis 
ad Missam Chrismatis feria quinta.in Coena Domini et ad conventus 
sacerdotum. 

Huiusmodi amplificationem libenter amplectendam puto ob ratio- 
nes ab aliis Patribus expositas. Att^imen quasdam animadversiones li- 
ceat subicere commentationi vestrae: 

Quoad concelebrationem in Missa Chrismatis: 

a) Agiturne de voluntate praeceptiva an de consilio vel exhorta- 
tione tantummodo? 

b) Ut sacerdotes ad concelebrationem cum episcopo facilius et 
libentius in ecclesia cathedrali participare possint, duae mihi videntur 
opportunae condiciones, nempe: Ritus in consecratione Olei et sacri 
Chrismatis breviores sint; secundo, ordinarii locorum ne indulgeant in 
concedenda propriis sacerdotibus facultate celebrandi Missas in ora- 
toriis privatis aut semipublicis feria quinta in Coena Domini, nisi gravi 
et rationabili de causa agatur. 

c) Existimo insuper facultatem concelebrandi extendi posse pie- 
tatis et caritatis causa ad sacerdotes aegrotos in nosocomiis ecclesia- 
sticis vel domibus pro sacerdotibus curandis degentes, de licentia Sanc- 
tae Sedis aut saltem ordinarii loci. 

Quoad concelebrationem in conventibus sacerdotum, triplex dubium 
moveri potest, nempe: 

a) inter conventus sacerdotum possuntne legitime haberi capi- 
tiila generalia vel provincialia religiosorum, exercitationes spirituales, 
conventus spiritualitatis et studiorum, aliaque huiusmodi? 

b) Nonne clausula illa « si ad singulares celebrationes aliter pro- 
videri non possit » nimis est restrictiva et non fundata rationibus in 
nota 12 pag. 177 et 178 bene expositis? 

c) De quonam ordinario agitur in casu regularium? Si sufficiat 
iudicium ordinarii religiosorum, uti videtur, textus constitutionis hoc 
modo utiliter et clarius immutari posset: « ad conventus sacerdotum 
de iudicio ordinarii loci, ad conventus autem sacerdotum religiosorum 
de iudicio proprii ordinarii ». 

Proinde lin. 26 « Ordinarii erit iudicare » immutari posset hoc 
modo: « Ordinariorum supradictorum erit iudicare ». Dixi. 



ln textu scripto tradito: 1 deest. 

4 

Exc.mus P. D. FRANCISCUS JOP 

Episcopus tit. Dauliensis 

Em.mi, exc.mi Domini, rev.mi Patres, 

Multoties in his disceptationibus venerabiles Patres Conciliares lo- 
quebantur, et merito quidem, de didactico et pastorali valore sacrae Li- 
turgiae, eiusque catechetica applicatione in vita christiana. 

Codex Iuris Canonici, in can. 1344, praecipit quod sequitur: « Die- 
bus dominicis ceterisque per annum festis de praecepto proprium cuius- 
que parochi officium est, consueta homilia praesertim intra Missam in 
qua maior soleat esse populi frequentia, verbum Dei populo nuntiare ». 

Videntur mihi illa quae proposita sunt in pag. 175 schematis, in 
n. 39, nullo modo respondere votis venerabilium Patrum de pastorali 
indole sacrae Liturgiae hic loquentium, nec etiam consonare cum normis 
Iuris Canonici in citato canone statutis et adhuc vigentibus. 

Etenim in hoc art. 39 schematis legimus: « Homilia, tamquam pars 

ipsius Liturgiae, valde commendatur, praesertim diebus dominicis et 
festis de praecepto ». Verbum « commendatur » nec vim obligatoriam 
legis habet nec etiam praeceptum est atque facile dubia et confusionem 
excitare potest. 

Quare propositionem facio, ut statutum hoc Concilii Oecumenici 
aliis verbis exprimatur, scilicet: « Homilia, tamquam pars ipsius Litur- 
giae, semper nuntiari debet diebus dominicis et festis intra omnes Mis- 
sas in quibus populus soleat participare nisi ex dispositione Ordinarii 
loco homiliae concio de alio argumento doctrinae catholicae indicta sit ». 

Ad n. 42 cap. II, de Communione sub utraque specie, vellem pauca 
animadver tere. Non solum periculum fidei, nostris temporibus forsan 
minus grave et non tam imminens quam saeculis elapsis, sed imprimis 
magna practica difficultas in distribuenda specie vini fere impossibilem 
aut saltem valde difficilem reddit sacram Communionem sub utraque spe- 
cie etiam in Missa sacrae Ordinationis, excepta, prout nunc est, sola 
Ordinatione episcopali. 

Ob rationes enim hygienicas species vini non potest sumi ab omni- 
bus ordinatis ex eodem calice ex quo sumebat episcopus conferens sa- 
cram Ordinationem. Eaedem rationes postulant ut omnes ordinati ab- 
stineant a sumptione ex altero communi unico calice, praesertim si no- 
tabilis sit numerus ordinatorum, inter quos non tam raro aegroti inve- 
niuntur. 

Inde maior adhuc oritur difficultas et etiam possibilitas valde pro- 
babilis involuntariae profanationis sacrae speciei vini, quando agitur 
de distributione sacrae Communionis sub utraque specie laicis. 

Quapropter censeo praescriptum art. 42 de Communione sub utra- 
que specie omnino omitti posse. Dixi. 

5 

Exc.mus P. D. RAIMUNDUS IGLESIAS NAVARRI 

Episcopus Urgellensis 

Em.mi, exc.mi, rev.mi Vatres, 

Egregiae praesidentiae votis obsecundans, et ut venerabili conciliari 
coetui, meo orali interventu oneri nori sim, paucis absolvam animad- 
versiones quas consulto, ut credo, facere teneor in nn. 42 et 44 cap. II 
« De sacrosancto Eucharistiae mysterio » in schemate de sacra Liturgia. 

In primis, ut principium commune in memoriam revocandum esse 
censeo, nullam immutationem, maxime in re tanti momenti, qualis Mis- 



62 



ACTA CONC. VATICANI II - PERIODUS I 



sae Sacrificium et Sanctissimum Eucharistiae Sacramentum, magna sine 
causa vel ratione sufficienti, fieri debere. 

Quoad n. 42 talis causa vel ratio nullatenus mihi apparet, ut Com- 
munio sub utraque specie in Ecclesia occidentali instauretur, excepta 
Missa sacrae Ordinationis, pro iis tantum vero qui una cum episcopo, 
ordinem presbyteratus conferente, concelebraverint; pariterque in Missa 
Consecrationis episcoporum. Et ipse Redemptor noster, Communionem 
sub utraque specie, unice distribuit iis, quos intra illam Missam primam 1 
sacerdotes constituebat. 

Nec animarum profectus adduci potest, cum fuerit professe defini- 
tum in Concilio Constantiensi « integrum Christi corpus et sanguinem » 
esse sub utraque specie; et in Decreto pro Armeniis Concilii Florentini 
legatur: « Totus Christus sub utraque specie continetur », quod denuo 
confirmatum fuit et explicatum in Tridentino (cf. Denz. 932-936). 

Si igitur sub unaquaque specie Christus totus continetur, eadem 
gratia sacramentalis ex opere operato sive sub una sive sub utraque 
specie recipitur. 

Cur, quaeso, tanta tamque mira innovatio in Liturgia occidentali 
facienda, cum e contra non parva detrimenta praesentiantur? 

Primum, fidei periculum, quod iam in ipsius schematis verbis in- 
nuitur: « sublato fidei periculo »; facile enim nostri fideles, proce- 
dente tempore, in errorem inducerentur, ut, sub speciebus panis tantum 
corpus, et sub speciebus vini tantum sanguinem Christi esse, crederent, 
cum duae species sacramentales illis impartirentur. 

Secundum, irreverentiae periculum, maxime cum admodum nume- 
rosae communiones distribuantur. 

Tertium, nimis et innecessarie Missa produceretur, in qua Commu- 
nio sub duabus speciebus daretur. 

Quartum, denique obviae rationes diaeteticae, praecipue inter po- 
pulos exquisitioris culturae, talem innovationem dissuadent. 

Adduci autem non oportet pro hac novatione, Ecclesiae Orientalis 
usus, quo nullum incommodum levatur; ibi enim mores sociales ab oc- 
cidentalium victu toto caelo distant; semper ita fieri viderunt; nec Com- 
muniones ita numerosae sunt. 

Quoad n. 44, neque satis concelebrationis amplificatae... 2 rationem 
sufficientem calleo. 

Primo, non exemplum Domini Nostri Iesu Christi invocari potest, 
quoniam non concelebrando, sed ipse tantum celebrando Sacramentum, 
Missae sacrificium instituit atque confecit. 

Secundo, non maior Sanctissimae Trinitatis gloria et honor revocan- 
dus, cum, saltem aeque infinitus sit cultus ipsi tributus per plures Mis- 

sas a pluribus sacerdotibus singillatim celebratas, ac per unam tantum, 
a pluribus concelebratam. 

Non ipsa denique animarum utilitas adducatur, eo quod multo erit 
facilius fideles sacrificio Missae in pluribus ecclesiis horisque diversis 
celebrato interesse, quam ad unam Missam concelebratam audiendam 
in unum locum convenire. 

In ipsa Chrismatis Missa feriae quintae in Coena Domini, nonnulli 
e sacerdotibus qui illi interesse debent (quotiens autem excusationem 
petere tenemur, cum eos contrahere difficile factu sit!) nonnulli e saeer- 
dotibus, repeto, qui illi Missae 3 intersunt, abstineri a litatione Missae 
coguntur; celebraturi enim sunt Missam vespertinam illo priore die Tri- 
dui Sancti in aliqua ecclesia monialium aut in sacello religiosarum, quae 
esse solent in urbe episcopali. 

Neque vis inest rationi propugnanti, concelebrationis ope, maxime 
unionem necessariam sacerdotes inter et episcopos 4 patefieri. 

Primo, tale enim unitatis signum, proprium aliquorum tantum 5 
esset. 

Secundo, haec unio praeterea non tantum apparet, sed alitur ma- 
gisque grassatur et ostenditur in convictibus statuto tempore habitis; 
in exercitiis spiritualibus sacerdotum, episcopo praeside; in quibus con- 
ventibus una simul precatur, et una simul quaestionibus pastoralibus 
vacatur. 

Non infitior hanc novitatem, aliam esse posse causam monacis ut 
Liturgiam suam ditent, maioremque frequentiam fidelium ad suos actus 
religiosos trahant, si Sedes Apostolica istud novum privilegium illis 
concedi opportunum videatur; non tamen ut lex communis ferenda. 

Unde n. 42, pace vestra, his aut similibus verbis redigerem: « Com- 
munio sub utraque specie in Ecclesia Occidentali presbyteris tantum 
concedatur qui una cum episcopo, eos consecrante, Missam ordinatio- 
num concelebrant ». N. vero 44, iuxta exposita, his verbis exarari pos- 
set: « Concelebratio in Ecclesia Occidentali Missis ordinationis sacer- 
dotalis et consecrationis episcoporum servetur ».. 

Meam tamen reverentiam libenter praesto contraria sentientibus. 
Dixi. 



In textu scripto tradito: 1 primam Missam. 
4 episcopum. 5 deest. 



2 sub n. 44. 3 deest. 



64 



ACTA C0NC VATICANI II - PERIODUS I 



6 

Exc.mus P. D. IOANNES NUER 
Episcopus iit. Phatanensis, aux. Thebanus 

Venerabiles Patres ac praeclarissimi et carissimi Observatores, 

Peto ut sacerdotes cuiuslibet ritus, praestante occasione, quocumque 
pane, sive azymo sive fermentato, faciliter uti possint ad perficiendam 
Sanctissimam Eucharistiam. 

Propositio haec vigenti canoni, qui nimio rigore exaratus mihi vi- 
detur, excipit: « In Missae celebratione sacerdos, secundum proprium 
ritum, debet panem azymum vel fermentatum adhibere ubicumque Sa- 
crum litet » (in can. 816; vide etiam can. 851 et can. 866 § 3, quibus 
pro communicandis et moribundis exceptio fit, sed « urgente necessi- 
tate » tantummodo). 

Dogma. Non obstat, immo favet dogma meae petitioni, cum nos 
doceat consecratiofrem sive azymo sive fermentato aeque effici. In Den- 
zinger (692) dicitur: « in azymo vel fermentato pane triticeo Corpus 
Christi veraciter confici ». 

Ratio. Propositio mea magna fulcitur utilitate pro sacerdotibus orien- 
talibus, qui inter occidentales, vel pro occidentalibus qui inter orien- 
tales casu vel necessitate versantur. Non enim proprii ritus panem sem- 
per vel faciliter invenire possunt. Ne ideo Sacramento et Sacrificio illo 
careat Ecclesia Dei, convenit obicem mere liturgicum removere. Dixi. 

7 

Exc.mus P. D. NARCISSUS JUBANY 

Episcopus tit. Orthosiensis in Phoenicia, aux. Barcinonensis 

Em.mi, exc.mi et rev.mi Patres, 

Quasdam animadversiones facere audeo circa artt. 42 et 44, qui 
respective agunt de Communione sub utraque specie necnon de conce- 
lebratione. 

Circa art. 42. Schema non intendit, uti planum est, Communionem 
sub utraque specie — quae in usu fuit apud Ecclesiam latinam usque 
ad saeculum xn — repristinare, ita ut omnes omnino fideles eam indi- 
scriminatim illo modo sumere queant. Revera, fatente Concilio Triden- 
tino, in sess. XXII, cap. 2, Communionis sub utraque specie consuetudo 

« progressu temporis latissime iam mutata fuit » et quidem gravibus 
et iustis de causis. Neque omitti potest factum concessionis Pii IV anno 
1564 aliquibus episcopis germanicis; quae quidem concessio sequenti 
anno revocata fuit ob damna inde secuta. 

Revera, iustae et graves causae, de quibus loquebantur Patres Tri- 
dentini, hodie certo perseverant; teste enim S. Thoma, « ex parte 
sumentium requiritur summa reverentia et cautela, ne aliquid accidat, 
quod vergat in iniuriam tanti mysterii; quod praecipue potest accidere 
in sanguinis sumptione, qui quidem si incaute sumeretur, de facili posset 
effundi », praesertim « crescente multitudine populi christiani » (III, 
q. 80, a. 12). 

His de causis, ni fallor, nemo est qui hodie cogitet de Communione 
sub utraque specie pro omnibus fidelibus in ritu latino. 1 

Res autem aliter videtur se habere, 2 si cogitetur de possibilitate 
Communionis sub utraque specie in quibusdam determinatis circum- 
stantiis. Huc praecise tendit dispositio art. 42 nostri schematis; eius 
tamen redactio non videtur accuratissima. 

Revera, si quis causam inquirat cur Communionis sub utraque 
specie innovatio hodie sit optanda, eam nequaquam inveniet in ordine 
pastorali, quasi uberiores fructus haurire quis posset in Communione 
sub utraque specie quam in Communione sub una tantum. Qui enim 
hoc fateretur, et contra doctrinam catholicam, et contra praescripta Con- 
cilii Tridentini ageret. En quae Patres clare edixerunt: « Propterea, 
quod ad fructum attinet, nulla gratia necessaria ad salutem eos defrau- 
dari, qui unam speciem solam accipiunt » (1. c). 

Ratio innovationis, e contra, quaerenda videtur, ex una parte, in 
ipsa sacra Communione, si haec cum sacrificio conferatur, in quo utra- 
que species consecratur, panis scilicet et vinum. Ex hoc enim deducit 
S. Thomas « convenire, ex parte ipsius sacramenti, quod utrumque su- 
matur, scilicet et corpus et sanguis, quia in utroque consistit perfectio 
sacramenti » (1. c). Ex alia parte, profunda et liturgica certe habe- 
retur significatio, si sumeretur Communio sub utraque specie in certis 
et determinatis circumstantiis. 

Quinam autem casus recenseri valent? Illi, mihi 3 videntur, qui 
actiones constituunt, speciali ratione ecclesiales .nuncupandas, quaeque 
peculiarem incorporationem Christo et Ecclesiae in subiectis important. 
Exempli gratia: a) Ordinatio sacra, quae aliqualem participationem in 
sacerdotio secumfert; b) concelebratio, quae actio est plurium sacerdo- 
tum corpus et sanguinem Christi offerentium et sacrificantium; c) pro- 
fessio religiosa, quae includit incorporationem in statum iuridicum per- 
fectionis in Ecclesia. 

5 

Iamvero, sequentes considerationes et reflexiones facere quis posset.* 
Quare, saltem in hisce casibus, tamquam pars ipsius solemnis ritus, per- 
mitti non posset Communio sub utraque specie? Nonne haec uberiorem 
significationem praeberet praedictis actionibus ecclesialibus, quae de 
se plenissimam solemnitatem liturgicam evidenter expostulant? An non 
Communio sub utraque specie peculiari modo hanc ipsam incorpora- 
tionem personalem figuraret? Nonne novum elementum liturgicum ades- 
set — Communio nempe sub utraque specie — quae roboraret et valo- 
rem augeret ritus Ordinationis sacrae, concelebratibnis et professionis 
religiosae? 

Neque obiicere quis posset in casu dari graves et iustas causas a 
Concilio Tridentino denuntiatas; nam paucitas casuum — in quibus Com- 
munio sub utraque specie daretur — inconvenientia penitus e medio 
tolleret. Revera S. Thomas narrat « provide in quibusdam ecclesiis ob- 
servari ut populo sanguis sumendus non detur ». Attamen nullam 
aliam causam, ipse S. Thomas 5 connotat, nisi multitudinem populi chri- 
stiani, « in quo continentur senes et iuvenes et parvuli, quorum quidam 
non sunt tantae discretionis ut cautelam debitam circa usum huius sa- 
cramenti adhibeant » (1. c). 

Conclusiones proponendae, si Patribus Communionem sub utraque 
specie introducere opportunum censuerint: 6 a) restituatur Communio sub 
utraque specie tamquam pars quorumdam rituum, in concreto deter- 
minatorum, atque id in libris liturgicis constet. Nullo autem pacto art. 42 
nostri 7 schematis actualem redactionem servet, quasi ageretur de sim- 
plici quodam privilegio per legem aut rescriptum concesso: hoc enim 
intimam rationem tantae innovationis e medio penitus 8 tolleret. 

b) Casus sint taxative determinati in ipsis libris liturgicis atque 
talem induant naturam, quae specialem incorporationem Christo et Ec- 
clesiae secumferant. Hi casus, iam recensiti, sint sequentes: primus, pro 
sacerdotibus et clericis, in Missa scilicet concelebrationis et in Missa 
sacrae Ordinationis; secundus, pro religiosis laicis et pro membris in- 
stitutorum saecularium, in Missa scilicet in qua vota perpetuo emit- 
tantur vel consecratio definitiva Deo offeratur. 

c) Tollantur verba « sublato fidei periculo », quum revera no- 
stris temporibus tale periculum pro fidelibus non detur. 

Quare art. 42 sequentem vel similem redactionem obtinere possit:* 
« Sancta Synodus exoptat ut in recognitione Ordinis Missae, suo tem- 
pore a Sancta Sede perficienda, 10 de qua in art. 37, Communio sub 
utraque specie permittatur, et pro sacerdotibus in Missa concelebratio- 
nis, et pro ordinandis in Missa Ordinationis sacrae, et pro religiosis vel 

sodalibus Institutorum saecularium in Missa professionis vel consecra- 
tionis perpetuae ». 

Circa art. 44 sequentes animadversiones fas sit rev.mis Patribus 
proponere: 

Rationes ordinis practici, quae in notula 12 c) 9 in pag. 178 afferun- 
tur ad probandam opportunitatem concelebrationis introducendae, forte 
reiiciendae sint. 11 Revera penuria altarium vel sacrae supellectilis aut 
brevitas temporis, dificulter 12 apparere possunt solida argumenta ad 
innovationem liturgicam tanti momenti. 

Neque maiore firmitate gaudet ratio in eadem notula 12 b) apposita, 
quasi absolute affirmari posset pietatem magis foveri, si plures sacer- 
dotes simul Missam litent, quam si singillatim in diversis altaribus ce- 
lebrent. Namque error doctrinalis, a Pio XII in Litteris Encyclicis Me- 
diator Dei denuntiatus, sedulo vitandus est. Aiebat enim Romanus Pon- 
tifex: « Nec desunt qui asseverent sacerdotes non posse eodem tempore 
pluribus in aris divina litare hostia, quod hac agendi ratione communi- 
tatem dissocient, eiusque unitatem in discrimen adducant » (A.A.S., 
39, 1947, 556). 

Iamvero unica ratio, propter quam concelebratio optanda videretur 
in eo consistit ut unitas Ecclesiae et sacerdotii meliore et sensibiliore 
modo in Liturgia demonstraretur. 13 S. Thomas revera, difficultati re- 
spondens quae in multitudine celebrantium aliquid unitati contrarium 
videbat, testatur « Eucharistiam esse sacramentum unitatis ecclesiasti- 
cae, quae attenditur secundum hoc quod multi sunt unum in Christo » 
(III, q. 82, a. 2, ad 3). 

Inde clare evincitur concelebrationem dari tantum debere in qai- 
busdam circumstantiis clare determinatis: in illis scilicet in quibus ta- 
lem Ecclesiae et sacerdotii unitatem coram omnibus fidelibus manife- 
stare conveniat seu oporteat. 

Quapropter, his innixus rationibus, sequentes modificationes in 
redactione art. 44 introducendae essent si Patribus placuerit concelebra- 
tionem liturgicam ritus latini restituere: 14 

a) Paragrapho a), nova paragraphus addenda esset: 15 « Ad Mis- 
sam vespertinam eiusdem feriae V in Coena Domini necnon ad Missam 
in vigilia paschali, si sufficiens numerus sacerdotum adsit et de licen- 
tia expressa Ordinarii loci ». Certo formationi liturgicae fidelium et 
populi christiani aedificationi plurimum conferret, si, praedictis diebus, 
unitas sacramentalis Ecclesiae appareret, per concelebrationem sacer- 
dotum potissimum significata. Ex alia parte, Ordinarii loci interventio 
— per licentiam expressam ab ipso necessario concedendam — vitaret 
ne ritus in desaedificationem fidelium potius incideret. 

b) Nova ... 16 

Praeses card. Tisserant: Habe me excusatum, Frater, tempus 
praefinitum est. 
Orator: Dixi! 



ln textu scripto tradito: 1 deest. 2 deest. 3 deest. 4 deest. 5 deest. 
6 deest. 7 deest. 8 deest. 9 obtineat. 10 deest. 11 reiiciendae 
videntur. 12 nemini. 13 demonstretur. 14 proponere audeo. 15 se- 
quens paragraphus addatur. 16 ... paragraphus addatur, sequenti modo concepta: 
« ad Missam conventualem Ordinum religiosorum, iuxta S. Sedis concessiones ». 
Privari enim non debent communitates monasticae ut earum sacerdotes concele- 
brationes peragere quandoque possint. Casus tamen in concreto S. Sedes deter- 
minet. 

c) sequentem redactionem obtineat paragraphus b: « ad extraordinarios 
conventus sacerdotum, veluti in synodo dioecesana, iuxta Ordinarii loci iudicium ». 
In his revera adiunctis concelebratio peculiarem significationem unitatis sacerdo- 
talis secumferret, praesertim — etsi non exclusive — quando episcopus praesens 
fieret et cum suis sacerdotibus concelebraret. Praeterea in sanctuariis, quibus quan- 
doque non parvus sacerdotum numerus accedit (Lourdes, Fatima), concelebratio, 
et sacrificii dignitati et ipsorum sacerdotum pietati et fidelium aedificationi non pa- 
rum conferret. 

4. Ultimo sequentes duae observationes attendantur, nempe: ad concelebra- 
tionem habendam iudicium semper requiratur Ordinarii loci, non solius Ordinarii, 
iuxta normam can. 198, praeterquam in monasteriis. Libertas praeterea sacerdotum 
ad sacrum litandum separatim ab aliis, sarta tectaque semper maneat. 

8 

Exc.mus P. D. IOANNES B. PRZYKLENK 

Episcopus lanuariensis 

Patribus in Spiritu Sancto congregatis reverentiam. 

Motione liturgica 1 effectum est, ut in iis saltem regionibus ubi 
altiores iecerit radices, natura signi et signati necnon indoles communi- 
taria Sanctissimae Eucharistiae melius et perfectius etiam a populo in- 
telligerentur. 

Ex duplici perfectiore intellectu nati sunt art. 42 de Communione 
sub utraque specie et 44 et sequentes de concelebratione sacramentali. 

Viam art. 42, 2 nisi fallor, paravit S. Pius X; siquidem die 14 sep- 
tembris anno 1912 celebrem Constitutionem Apostolicam de Sanctis- 
sima Eucharistia promiscuo ritu sumenda edidit (cuius dispositiones ple- 
rumque ad litteram in Codicem Iuris Canonici transiere). Tenor emi- 
nenter pastoralis Constitutionis ubique apparet... 3 

Concessione Piana unitas inter ritus orientales et occidentales ro- 
borata est. Insimul ex tunc in compluribus latinis desiderium crevit, ut 
sibi, etiam in proprio ritu, Communionem sub utraque specie suscipere 
liceret. Immo in praelaudata Constitutione S. Pius X sententiam pro- 
tulit ostendentem, cur inter latinos vota suscipiendi Sacramenti Eucha- 
ristici sub utraque specie in dies aucta sint: «... Patet, ait S. Pius X, 
proclive factum usque adhuc fuisse, ut inter homines unius fidei sed 
diversorum rituum, ex eo quod alii aliis facilius possent Corporis 
Christi esse participes, causae aemulationum et discordiarum exsiste- 
rent » (A.A.S., 4, 1912, 615). Nonne his dictis concludere licet ho- 
mines unius fidei, sed diversorum rituum simili convenire facilitate 
gaudere participandi Eucharistiae Sacramenti sub eadem signi sacra- 
mentalis amplitudine et plenitudine, nempe sub utraque specie? 

Placet igitur, quod inter latinos porta, olim clausa, reaperiatur Com- 
munioni sub utraque specie, non imponatur obligatio. 

Haud ignoro multos collegas obiicere in suis dioecesibus non esse, 
cur Communio sub utraque specie permittatur. Sane quidem; libenter 
fateor in mea quoque dioecesi problema ut ita dicam Communionis sub 
utraque specie nunc non urgere, quippe quod, pro dolor, motio liturgica 
in dioecesi recentis erectionis et sacerdotum penuria quam maxime la- 
boranti vix radices iecit. Attamen Patres conciliares non proprias tan- 
tum necessitates prae oculis habere oportet, sed totius sanctae Ecclesiae 
utilitatem promovere tenentur. Sic experientia alibi habita mihi persua- 
sum est expedire, ut in Concilio ostium aperiatur per quod ad ubera 
Eucharistiae pascua libentius et ardentius intrent, tum catholici prae- 
sertim vita liturgica imbuti quorum numerus, Deo favente, haud par- 
vus est, tum fratres separati, sive orientales, sive occidentales, qui me- 
moriam ultimae Coenae sub symbolo et cibi et potus celebrare consue- 
verunt. Profecto art. 42 unitati favere videtur cuius incrementum et 
Concilium totum et schema hoc peculiariter, ut prima alinea prooemii 
enuntiatur, intendunt. 

Tandem absoluta prohibitio Communionis siib utraque specie, olim 
ob fidei periculum inter latinos praecipue invecta, nunc, sublato fidei pe- 
riculo, nimis rigida esse videtur* Clausula illa: « sublato fidei periculo », 
contra quam em.mus quidam orator invexit, non est nullius momenti, 
licet egomet ipse eam tollerem. Casum habet parallelum in iam citata 
Constitutione S. Pii X qui in parte expositiva dixit: « Itaque, conside- 
rantibus nobis fidem catholicam de valida consecratione utriusque pa- 
nis, azymi et fermentati, tutam esse apud omnes, etc. ... visum est omnia 
illa antiquare decreta quae ritum promiscuum in usu sanctissimae Eu- 
charistiae prohibent vel coangustant, etc. ... »; quo in contextu memoria 

dignum est quod Pius X, sanctae memoriae, decreta severae prohibitio- 
nis a Leone XIII, praedecessore suo, haud multis annis ante lata, anti- 
quavit abrogavitque, sublato enim fidei periculo. 

Consuetudo autem Communionis sub panis dumtaxat specie pluribus 
saeculis abhinc, nempe denuo in Concilio Tridentino, sancita est. In 
decursu saeculorum non paucorum annorum periculum fidei olim exi- 
stens reapse evanuisse tuto affirmare licet. Nam ubique terrarum catho- 
lici, aliquatenus instructi, sciunt se, communicantes sub una tantum 
specie, gratia ad salutem necessaria non privari. Sed similiter non igno- 
rant Communionem sub utraque specie magis respondere convivio eucha- 
ristico quod in Sacris Scripturis describitur, ut heri em.mus card. Alfrink 
optime exposuit. Laude tamen dignum est, quod christifideles vitam 
spiritui biblico magis magisque componere desiderant, duce utique ma- 
gisterio Ecclesiae, quod vero aures Domino in Sacra Scriptura loquenti 
in primis inclinat semper. 5 

Nec solae rationes practicae, cunctis sufficienter notae, omnem usum 
Communionis sub utraque specie excludere posse videntur. Rationes istae 
practicae, si tanti essent momenti et ponderis, etiam Orientales ad usum 
nostrum admittendum determinassent, immo Ecclesia iis legem Com- 
munionis sub panis dumtaxat specie imposuisset. 

Art. autem 42 ita redigatur: « Communio sub utraque specie, sal- 
tem in determinatis casibus, puta occasione primae Communionis, pro- 
fessionis religiosae, ordinationis sacrae, nuptiarum, a Conferentia epi- 
scopali nationali Sanctae Sedi praevie designatis, licet ». 

De concelebratione nihil addam expresse, cum egregie iam sint dicta 
de convenientia amplificandi eius usus..* 

Praeses card. Tisserant: Habe me excusatum, Frater, tempus 
finitum est. 



In textu scripto tradito: 1 Ex quo tempore S. Pius X, zelantissimus anima- 
rum pastor, tum modernismi intrepidus condemnator et acerrimus inimicus, tum 
Liturgiae instaurationis et fortis et felix initiator exstitit, motio liturgica quam 
Pius XII f . m. « veluti signum providentialium dispositionum Dei super nostra aetate, 
veluti transitum Spiritus Sancti in sua Ecclesia » habuit, in sinu Ecclesiae firmiter 
constituta est. Sane vis illius transitus Spiritus Sancti alia in alia regione fuisse 
et esse videtur. Vi autem huius motionis. 2 his articulis. 3 legenti 

eam. 4 videtur. 5 deest. 6 De concelebratione sacramentali verbum ad- 
dere libet. Concelebratio, apud orientales semper valde in usu, etiam inter occi- 
dentales restituenda, nata aptaque est quae vinculum unionis inter Ecclesiam Orien- 
tis, usu suo docentis, et Occidentis, usum inter Orientales semper sancte serva- 
tum reverenter suscipientis, magis stringat. Unitas quoque inter fratres praesertim 
sacerdotales eiusdem ritus latini crescet, quoniam concelebratio natura sua sacer- 

dotii unitatem perfectius exprimit. Indoli denique communitariae sacrificii euca- 
ristici magis consulit; quandoquidem statuta in art. 26 de celebratione communi 
praeferenda, in art. 32 de vita liturgica in dioecesi, et in art. 33 de vita liturgica 
in paroecia, extensione generaliore concelebrationis quasi corona cingerentur. Nonne 
plenior erit sensus plurium textuum Canonis concelebratione admissa? Cogitate 
de his verbis: « Hanc igitur oblationem servitutis nostrae, sed et cunctae familiae 
tuae... »; « Unde et memores, Domine, nos servi tui, sed et plebs tua sancta... » etc. 

Nec praetereundum est maius illud commodum quod concelebratione orietur 
in communitatibus clericalibus statuum perfectionis, in conventibus complurium 
sacerdotum, puta occasione exercitiorum spiritualium seu congressuum, de quo 
commodo nota 12 c) egregie loquitur. Hoc tamen desidero, ut facultas concelebratio- 
nis non adeo coangustetur, ut in schemate fit. Nec iudicium de concelebrationis 
opportunitate vel numero concelebrantium penes Ordinarium simpliciter sit, sed 
penes Ordinarium loci qui custos est natus totius cultus publici inter fines dioece- 
seos peragendi ab utroque clero. 

Nec silentio prematur facultas percipiendi stipendium qua, uti apud orienta- 
les iuxta iteratas S. Sedis declarationes, singuli concelebrantes fruuntur. Quod hac 
in re apud orientales fieri licet, non est cur apud latinos vetetur, superata iam dudum 
notione illa materialistica stipendii qua pretii. 

Quae cum ita sint, art. 44 ita reformetur: 44. (Usus amplificatur) etc. b) ad 
coetus sive actuales sive habituales sacerdotum, salvis singulorum singulariter cele- 
brandi et libertate et obligatione si quae sit. Clausula « et de iudicio Ordinarii » 
superflua est, nam vis et efficacia clausulae ih art. 45 eminenter continetur, qui 
tamen ita enuntietur: « 45. (Opportunitas concelebrationis et numerus concele- 
brantium). De opportunitate concelebrationis et de numero concelebrantium Ordi- 
narius loci iudicabit ». Omittatur illud « in singulis casibus »; ne Ordinarii loci 
facultas aequo nimis coarctetur, sed dispositio generalis et habitualis possibilis sit. 

Post art. 46 addatur: « (46 bis) Singuli concelebrantes applicationis oneri quod 
quovis titulo urget, legitima concelebratione satisfacere valent ». 

\_Subsignati etiam\ W. Demarteau, ep. Bandjarmasinensis; Ios. Zimmermann, 
ep. Morombensis; P. Henricus Bliestle, sup. gen. M.S.F.; Ioannes Wember, ep. 
tit. Pasadae; Henricus M. Jansen, ep. Hildesheimensis; J. Peeters, ep. Bueaensis; 
Iac. Romeijn, ep. Samarindaensis Indonesiae; Henricus Pachowiak, ep. tit. Phy- 
teanus; J. M. v. d. Burgt, arch. Pontianak. 

9 

Exc.mus P. D. ALBERTUS DEVOTO 

Episcopus Goyanensis 

Venerabiles Patres, 

Loquor nomine proprio et aliorum episcoporum, quorum subsi- 
gnationes sunt in pagella. Quaedam verbis dicam et alia scriptis mittam. 1 

In pag. 175, ad n. 37: Instauratio Ordinis Missae est sine dubio 
res magni momenti, propterea hoc articulum debita praecisione indiget. 
Quamvis non sit opus Concilii Oecumenici ad parva descendere — ut 

saepius in hac aula auditum est — , orientationes generales statuere ne- 
cesse est, iuxta quas Ordo Missae a peritis recognoscendum sit. 
In Missa recognoscenda hae orientationes serventur: 

1. In valorem denuo mittantur illi ritus qui ratione rutinae vel 
consuetudinis realem vim amiserunt, verbi causa processiones introitus, 
offertorii et communionis, elevatio sic dicta « minor » in fine canonis, etc. 2 

2. Ut facilius applicatio concreta n. 14 et passim, evadat, restau- 
rentur illi ritus qui actuosam participationem fidelium reddunt, v. g. 
celebratio versus populum in quantum fieri potest, habitualis praesen- 
tia cuiusdam « commentatoris » et lectoris, saltem dominicis et diebus 
festivis, proclamatio lectionum in loco aptiori, etc. 3 

3. Ut Ordo Missae modo simplici, claro et brevi exstruatur, ut 
dicitur in n. 23, omittantur illi ritus, qui sensum amiserunt, vel nimis 
complexam celebrationem efficiunt, verbi causa psalmo « Iudica me », 
multiplicatio signorum crucis et genuflexionum in Canone, « Lavabo » 
in Missis lectis, etc* 

Tamquam praecisio meae locutionis in anteriore congregatione, lo- 
quar super stipendia in Missis. 

Sentio stipendia abolenda esse, ob sequentes rationes, utique non 
doctrinales sed practicas et pastorales: 5 

1. Frequentissime quidem populo explicare solemus stipendia non 
esse pretium sanctae Missae sed eleemosynam pro sustentatione sacer- 
dotis oblatam. Tamen populus huiusmodi explicationem nonnisi cum 
magna difficultate intelligit et in ipsa non tam raro nil aliud videt 
quam simplicem excusationem. 

2. Praxis stipendiorum variis abusibus facilius patet et exterius 
interdum negotiationem sapere videtur. 

3. In hodierna praxi stipendiorum saepissime evenit ut sacerdotes 
qui in Ecclesiae partibus pauperioribus ac precibus vel summe indi- 
gentibus vivunt, sanctae Missae — saltem quod ad earumdem primam 
intentionem attinet — vix non semper offerant ac offerre debeant ad 
intentionem eorum qui in dissitis ac magis divitibus partibus Ecclesiae 
habitant: unde fit quod sacerdotes ob penuriam oeconomicam sic agere 
debentes non ea qua par est efficacia sanctae Missae 6 pro fidelibus mi- 
nisterio eorum directe concretis offerre possunt. 

Omittam quaedam rationes et venio ad ultimam: 1 
Missa, etiam privata, ex vera devotione tantum, non propter lucrum 
celebraretur... 8 Dixi. 



In textu scripto tradito: 1 deest. 2 fractio panis ... 3 ab altero distin- 
cto... 4 nonnullae repetitiones, e. g. Domine non sum dignus etc. ... [subsignati 
etiaml Vicente Zaspe, ob. Rafaela; Antonius M. Aguirre, ep. S. Isidori in Argen- 

tina; Henricus Angeletti, ep. tit. Lystrensis; Emmanuel Marengo, ep. Azulensis; 
Carlos H. Ponce de Leon, ob. de Rodosto; Jorge Kemerer, ep. Posadensis. 5 No- 
lim ex professo de stipendiorum abolitione in congregatione generali loqui, ne 
iterum longae et forsitan vehementes discussiones provocentur. Sed instanter peto 
ne haec quaestio a commissione negligatur: proposita enim huc spectantia in di- 
scussionibus conciliaribus prolata sunt. Stipendia vero abolenda esse ob sequentes 
rationes utique non doctrinales sed practicas et pastorales censeo. 6 sanctas 
Missas. 7 4. Uti etiam, tentationem aliquam Missam sacrilege celebrandi re- 
moveri, si celebratio cum lucro coniuncta non esset. 8 Uti patet, ab altera 
parte, vivam conscientiam habeo gravium difficultatum quas hoc propositum sti- 
pendia abolendi in ordine practico secumfert. Sed nonne tales difficultates solvi 
possent, si magis inculcaremus obligationes quae singulis fidelibus tanquam mem- 
bris unius eiusdemque Mystici Christi Corporis incumbunt, hoc est si magis insi- 
steremus in responsabilitate quam singuli fideles habent pro singulis sacerdotibus 
ubique terrarum Corpus Christi Mysticum aedificantibus? Huiusmodi conceptio 
magis catholica et profundius christiana esse videtur quam illa hodie vigens, se- 
cundum quam scil. fructus S. Missae individuo cuidam homini practice idcirco 
applicantur quia per eleemosynam stipendii ad sustentationem sacerdotis cuius- 
dam individui contribuit. Alia difficultas ex abolitione stipendiorum oriretur pro 
Ordinibus ac Congregationibus religiosis, quae eleemosynis stipendiorum actu ne- 
cessario indigent. Haec autem difficultas solvi posse videtur, si nempe Ordina- 
rius loci summas pecuniae pro indigentiis Ecclesiae collectas non exclusive ne- 
cessitatibus dioeceseos vel paroeciarum applicaret sed in illarum distributione 
etiam, et quidem in modo adaequato, rationem haberet legitimarum necessitatum 
religiosorum. [Subsignatus etiam'] Adam Kozlowiecki, arch. Lusakerisis. 
Animadversiones additae: 

Pag. 176, ad n. 41. Iuxta altibra principia longe lateque in animadversionibus 
ad cap. I expositis, relate ad usum vulgati sermonis in ipsa Missa, haec concrete 
proponuntur: a) recitatio Canonis latino sermone fiat; b) reliquae partes Missae 
dici possunt in lingua vulgari, de criterio et iudicio Conferentiarum episcopalium, 
actis a S. Sede recognitis et iuxta necessitates pastorales. 

Pag. 176, ad n. 44. Optima videtur facultas concelebrandi Sacrum, in casibus 
certis et determinatis, non tantum ad celebrationem in conventu plxirium sacer- 
dotum facilitandam — quae quidem ratio practica est — sed etiam ad unitatem 
sacerdotii speciali vi exprimendam. Hoc magni momenti est, cum non sit tam 
rarus casus, in quo sacerdos Missam tamquam actum pietatis mere personalis 
considerat, ita ut potius propriam commoditatem quaerat quam aedificationem 
fidelium. 

Iuxta mentem nonnullorum Patrum Conciliarium, desideratur amplificatio con- 
celebrationis, praeter casus qui in n. 44 exhibentur, nempe: a) in Missa vespertina 
in Coena Domini et in Missa Vigiliae Paschalis (ratio pro duobus casibus eadem 
est: specialis sollemnitas et sensus ratione habita ad institutionem Eucharistiae 
et Sacerdotii, et ad celebrationem Mysterii Paschalis). b) In conventibus plurium 
sacerdotum: congressus, spiritualia exercitia, etc. (ita digna celebratio Missae faci- 
lior evadit et augetur spiritus unionis inter sacerdotes participantes). c) In Missa 
conventuali et in Missa principali in ecclesiis ubi plures sacerdotes adsunt, quorum 
singularis celebratio ad utilitatem fidelium non requiritur. 

[Utrumque textum subscripserunt iidem qui supra in nota 4]. 

10 

Exc.mus P. D. LAURENTIUS SATOSHI NAGAE 
Episcopus Urawaensis 

Em.mi et rev.mi Patres, 

Liceat mihi parvam emendationem art. 41 proponere, ratione ha- 
bita specialium conditionum Iaponiae. 

In art. 41, ut partes Missae in lingua vernacula facultative dicendae, 
imprimis proponuntur lectiones, oratio communis et nonnulli cantus. 
Attamen sensus verborum 1 « nonnullis cantibus » in isto articulo adhi- 
bitorum, 2 non est clarus. Etenim cantus habentur sive in ordinario 
Missae sive in proprio Missae. In regionibus occidentis ubi linguae po- 
pulorum suam radicem habent in lingua latina, forsitan sufficiet ut non- 
nulli cantus proprii Missae in vulgari sermone cantentur, cantibus ordi- 
narii Missae in lingua latina relictis. Et textus art. 41 a quibusdam ita 
intelligi videtur. In aliquibus vero regionibus Missionum ut etiam in 
Iaponia, iam indultum cantandi ordinarium Missae in lingua vernacula 
habetur. Attamen in praxi hoc indultum non sufficit. Nam adhuc pro- 
prium Missae in lingua latina cantari debet. Quod quidem non solum 
valde difficile est in paroeciis sed saepe impossibile ita ut Missa cantata 
nonnisi rarissime fiat. Multum ergo desideratur ut cantus sive ordinarii 
sive proprii Missae a populo in lingua vulgari cantari vel recitari possit. 

Quod attinet ad orationes Missae, idem art. 41... 3 affert imprimis 
solum « orationem communem » ut in lingua vernacula pronuntiandam. 
Hoc vero per se patet, nec indiget speciali mentione. 

Sunt autem et aliae orationes quas fideles adstantes vel audiendo 
intelligere vel simul cum celebrante uno ore recitare convenit: talis est 
imprimis « oratio dominica »: Pater Noster. Populus ordinarius in Ia- 
ponia numquam capax erit intelligendi vel etiam pronuntiandi oratio- 
nem dominicam in lingua latina. 

Unde proponendum censeo ut art. 41 clausula specialis addatur pro 
Missionibus. Quae clausula sit sequens: « In Missionibus autem, datis 
peculiaribus circumstantiis, quae ampliorem usum linguae vernaculae 
postulant, ipsius usus praesertim ad cantus sive proprii sive ordinarii 
Missae, et ad certas orationes, imprimis orationem dominicam, extendi 
potest ad normam articuli citati. Dixi. 



ln textu scripto tradito: 1 dictionis. 2 art. 41, pag. 176, in lin. 6, adhi- 
bitae. 3 in linn. 5-6, pag. 176. 

11 

Exc.mus P. D. PAULUS IOANNES HALLINAN 

Archiepiscopus Atlantensis 

Em.mi, exc.mi, rev.mi Patres, 

Loquor nomine multorum episcoporum (etsi non omnium episcopo- 
rum x ) ex Statibus Foederatis Americae qui sperant participationem po- 
puli in sacrificio Missae fieri-magis actuosam, magis consciam, magis 
fructuosam. Itaque ex animo optamus ut statuantur a Concilio Sacro 
proposita et adaptationes huius cap. II... 2 Nos etiam usum linguae ma- 
ternae strenue petimus, sed cum iam satis actum est hac de re, nihil 
amplius nunc addo. 

1. Officium episcopi est cura animarum. Istae autem animae non 
sunt inertes et mutae, sed sunt intelligentes et consciae. A saeculis, 
pastores animarum Evangelium modo facili captu praedicaverunt,- id 
quod bonum est. Ultimis annis, christifidelibus viam aperuimus ad ma- 
gis intime Liturgiae participandum per responsiones ab ipsis lingua la- 
tina factas, quod melius est. Sed, quod adhuc melius est, acceptatio 
a parte Concilii articulorum cap. II populum nostrum etiam propius 
traheret ad vere fructuosam participationem in unitate Christi. Si 
ordo Missae magis clarificatur, et magis intelligibiliter disponitur, hoc 
reddet animas fidelium conscias et scientes, vere praeparatas ad actionem 
sacram peragendam. 

2. In Statibus Foederatis Americae, sicuti in reliquo mundo, Chri- 
stifideles, et etiam alii, 3 vitam ducunt maxime privatam, et a com- 
munitate remotam. Saepe imbuuntur spiritu exaggerato individualismi. 
Talis modus vitae autem antithetice opponitur, tum ipsi naturae univer- 
sali christianae religionis, tum Evangelio omni creaturae destinato, tum 
Christo Regi cuius imperium super homines extenditur. Liturgia ergo 
Ecclesiae omnino publica esse debet. Sed Liturgia publica verum aliquem 
sensum tunc solum sibi vindicat, quando populus ita bene intelligit id 
quod facit, ut rite possit actioni particeps esse. Necesse est ut populus 
uniatur Deo, non solum per orationes privatas, sed etiam simul cum 
tota Ecclesia et eius Capite Christo coniunctus in actione liturgica. Certo, 
articuli cap. II speciali efficacia gaudent qua fideles manuducantur ad 
plenum valorem sacrae Liturgiae agnoscendum. 

3. Fervido desiderio optat Sanctus Pater, una cum omnibus Patri- 
bus Concilii, ut (salva facta fidei custodia) novas vias reditus patefa- 
ciamus fratribus nostris ab unitate Corporis Christi Mystici separatis. 

Modo particulari hoc desideratur ab episcopis illarum regionum in qui- 
bus catholici pauci sunt. Exempli gratia, in mea archidioecesi Atlantensi, 
vix duo per centum habitantium catholici sunt. Quo magis significatio- 
nem Missae perspicuam et intelligibilem reddimus, non solum homi- 
nibus doctis et bene instructis, sed etiam omnibus hominibus, eo ma- 
gis vias sternimus novas, quibus tangere possimus etiam corda et animas 
christianorum non catholicorum. Ecclesia omnium mater alma est. Nonne 
debet Mater Ecclesia thesauros suos scripturisticos omnibus pandere, 
nonne debet pro omnibus oratione communi Deum deprecari, praeser- 
tim in ordine clariore et in materna lingua quam filii eius (tum illi intra 
suum amplexum, tum illi nondum intra suum amplexum) possunt in- 
telligere, colere et diligere? 

Summatim ergo concludo. Adaptatio formae sacrificii Missae, in 
partibus determinatis in cap. II, urgetur hac triplici ratione: 

L Ut christifideles melius intelligant quae audiunt et quae dicunt. 

2. Ut divini cultus naturam publicam comprehendant et accipiant. 

3. Ut Ecclesia aperiat vias novas fratribus separatis ab unitate Cor- 
poris Christi Mystici. Dixi. 



ln textu scripto tradito: 1 deest. 2 quae valde necessaria ducimus eo fine 
ut christifideles melius intelligant quae audiunt et quae dicunt; ut divini cultus 
naturam publicam comprehendant et accipiant; ut Mater Ecclesia aperiat vias novas 
reditus fratribus ab unitate Corporis Christi Mystici separatis. 3 deest. 

12 

Exc.mus P. D. LAURENTIUS JAEGER 
Archiepiscopus Paderbornensis 

Venerabiles Fratres Concilii, 

Loquar de n. 42 cap. II. Concilii Tridentini decretum de consuetu- 
dine sub specie panis tantum communicandi (Conc. Trid., sess. XXI, 
cap. 1; Denz. 930) etiam nostris temporibus communiter servandum 
videtur perdurantibus causis pastoralibus (ib. c. 2; Denz. 931). Ipsi 
autem Tridentini Patres in memoriam revocabant potestatem Eccle- 
siae tales consuetudines mutandi (ib., Denz. 931) pro rerum, tempo- 
rum et locorum varietate. Quare liceat mihi sacrosancto Concilio quos- 
dam casus excipiendos proponere clare determinandos ne concessiones 
nimis extendantur. 

1. Ut in Missa sacrae Ordinationis ipsis saltem ordinandis com- 
munio sub utraque specie ministretur. Ratio est quia adest vera conce- 
lebratio et ideo haec communio neoordinatis valde competit. Adest in- 
super exemplum in consecratione episcoporum, ubi similis habetur ratio. 

2. Ut in solemni religiosa professione tam in Ordinibus quam 
in Congregationibus neoprofessis in Missa celebranda communio sub 
utraque specie praebeatur. Ratio est quia professio, qua quis se totum 
Deo devovet, digna videtur, ut tali praerogativa emineat. 

3. Ut in Missa pro sponso et sponsa, ipsis sponsis, qui hoc de- 
siderant, communio sub utraque specie concedatur. Ratio est, quia ma- 
trimonii sacramentum signum est coniunctionis Christi et Ecclesiae. Ut 
haec matrimonii dignitas oculis fidei adhuc magis commendetur, valde 
competit communio sub duabus speciebus, quae sunt signa visibilia 
illius sacrificii, quo Christus in cruce pendens, unicam et immaculatam 
sponsam sibi coniunxit sanctam Matrem Ecclesiam (Conc. Vienn., 
Denz. 480). 

4. Considerandum videtur, utrum etiam in baptismo adulti - et 
in receptione neoconversi de consensu Ordinarii, communio sub utra- 
que specie ministrari possit. Certum est plenitudinem fructus sacra- 
menti sub una iam specie a fidelibus percipi. Sed significatio sacrificii 
Missae, quo sacrificium crucis repraesentatur, clarius suscipientibus in- 
notescit per corporis et sanguinis Domini sub speciebus panis et vini 
sumptionem... 1 

Quare sancta Mater Ecclesia nullatenus improbavit primaevae Ec- 
clesiae consuetudinem, quem in ritibus orientalibus semper pie serva- 
vit. Et « pietatis causa » permisit in canone 866, ut etiam fideles ritus 
romani susciperent sacramentum Eucharistiae orientali ritu confectum, 
id est sub utraque specie. 

Hodie non iam adest illud periculum fidei, quod anteactis saeculis 
imminebat, quando calix erat quasi signum discriminis inter catholicos 
et non-catholicos. Omnes catholici firmiter credunt, totum et integrum 
Christum ac verum sacramentum sub qualibet specie sumi, et de hoc 
articulo nulla hodie contentio cum non-catholicis agitatur. Nullum ergo 
adest periculum, si fratribus separatis hac in re aliquod ostendamus ca- 
ritatis exemplum, ut illis « optatiora maternae domus limina » appa- 
reant, ut yerbis utar Summi Pontificis nostri feliciter regnantis, quem 
Deus diu sospitem servet (Ioannes Pp. XXIII, in epist. ad ep. Treviren- 
sem, 22 febr. 1959). Dixi. 



In textu scripto tradito: 1 Ipsum Concilium Tridentinum petivit ut Summus 
Pontifex discernat utrum « caritatis ... rationibus concedendus alicui nationi vel 

regno calicis usus videatur ». Summus Pontifex, ait Concilium, « id efficiat, quod 
utile ... et salutare petentibus calicem fore iudicaverit » (Conc. Oecum. decreta, 
Romae-Friburgi 1962, pag. 717). In ipso Concilio Patres calici laicorum faventes 
erant 79; contrariam sententiam tenuerunt Patres 87. 

13 

Exc.mus P. D. ALOISIUS GONZAGA DA CUNHA MARELIM 

Episcopus Caxiensis 

Bm.me ac rev.me Praeses, em.mi et exc.mi ac rev.mi Patres Con- 

ciliares, 

Duo reverenter propono. 1 In pag. 176, n. 42, lin. 11, supprimatur 
« tum laicis ». Ratio est: periculum pretiosum Sanguinem fundendi at- 
que, maxime nostris temporibus, morbum contagiosum contrahendi nec- 
non aliae causae propter quas praxis communionis sub vini specie in 
Ecclesia latina sublata est. Clericus vero vel religiosus morbo contagioso 
affectus a communione sub vini specie se abstinere debet, vel alio modo 
providendum est. Sic, mihi videtur? strictius, in Missa sacrae Ordina- 
tionis, servatur ritus institutionis Eucharistiae, sed incommoda vitantur. 

Eadem pagina, addatur n. 43 bis: « (Celebratio versus populum). 
Celebratio versus populum reservetur, Ordinarii iudicio, casibus neces- 
sitatis vel magnae fidelium utilitati, verbi gratia ad melius eos aliquoties 
instruendos circa Missae Liturgiam, etc. ». 

Ratio est: 1. Ne spernantur artistica altaria, quae valde contri- 
buunt ad cultus divini splendorem et ad celebrantis ac fidelium pie- 
tatem. 

2. Ne celebratio occasio sit plurium distractionum et aliorum in- 
commodorum, non solum celebranti sed etiam fidelibus. 

3. Ne paulatim abusus introducantur, sicut iam accidit, v. g. quae- 
dam capsula, ad instar tabernaculi, cum Sanctissimo Sacramento su- 
spensa sub ipsius altaris mensam, ne adstantium visio impediretur, etc. 

Haec incommoda vitantur, si haec praxis non sit habitualis sed, 
Ordinarii iudicio, reservetur certis casibus bene determinatis, scilicet 
ob Ecclesiae nimiam amplitudinem, vel magnum populi concursum, vel 
meliorem fidelium instructionem etc. Dixi. 



ln textu scripto tradito: 1 deest. 



deest. 

14 

Exc.mus P. D. IOANNES IULIANUS WEBER 

Archiepiscopus-episcopus Argentinensis 

Em.mi Patres, venerabiles Pratres, 

In n. 42, mentio fit de communione sacramentali sub utraque spe- 
cie. Haec mentio ex propositione et voto plurimorum episcoporum orta 
est. Velim aliquas explanationes de hac re Patribus deferre. 

1. Haec petitio proponi potest absque fidei periculo; nam hodie 
omnes sciunt et admittunt et credunt 1 quod in professione fidei triden- 
tinae continetur, scilicet « sub altera tantum specie totum atque inte- 
grum Christum verumque sacramentum sumi » (D. B. 997). Deleri ergo 
possent in supradicto articulo verba « sublato fidei periculo ». 

2. Textus praedicti articuli affirmat communionem sub utraque spe- 
cie impertiri « iudicio episcoporum », et solummodo pro casibus a 
Summo Pontifice lucide designatis. Non agitur ergo de concessione ge- 
nerali aut obligatoria: libertas episcoporum integra manet. Quoad op- 
portunitates, textus loquitur, exempli gratia, de Missa sacrae Ordina- 
tionis, in qua omnes ordinati etiam nunc accipiunt ex aliquo sacro calice 
ablutiones, quod revocat sacram communionem sub specie vini, adhuc 
saeculo xiii vigentem (cfr. M. Andriev, Le Pontifical Romain, II, p. 350). 
Proponere etiam vellemus Missam benedictionis abbatis, professionis 
religiosae pro professis, immo Missam pro sponso et sponsa, sed in 
favorem coniugum tantum. 

3. Quae sunt rationes quae moverunt plures episcopos ut postula- 
rent restitutionem sic definitam antiqui ritus, quem Sancti Patres Leo 
Magnus (in serm. de quadr. 4, 5, PL 54, 280) et Gelasius (in ep. 37, 2, 
Thiel, pp. 451-452) fidelibus imperaverunt, et qui fidelius respondet 
verbis Domini in Evangelio?... 2 Duplicis naturae sunt, oecumenicae et 
pastoralis. 

Oecumenicae: 3 Si Ecclesia enim romana in quibusdam circumstan- 
tiis eumdem usum ac fratres nostri separati admitteret, nonne haec con- 
cessio ut passus ad reconciliationem haberetur? Et saltem clare monstra- 
ret etiam nos non respuere hanc venerabilem traditionem quam Ecclesiae 
orientales servaverunt. 

Ex altera parte, pastorali nempe, nonne hic usus illustraret pro 
populo valorem inaestimabilem sacrorum Ordinum, et eorum relationem 
ad sacrificium eucharisticum sub utraque specie institutum, aeque ac 

valorem professionis religiosae, quae aliquando, eheu! etiam in catholi- 
cis regionibus, non iam ut olim in laude est? 

Similiter, nonne foedus casti connubii tam saepe labefacti firmaretur 
per participationem sponsorum ad sanguinem novi et aeterni Foederis? 

Tales sunt rationes pro quibus opto ut facultas communionis sub 
utraque specie, in formis praedictis, concedatur. Dixi. 



In textu scripto tradito: 1 deest. 2 « Accipite et comedite ... Bibite 

ex eo omnes ...» (Mt. 26, 26-27) et alibi « Qui manducat meam carnem et 
bibit meum sanguinem in me manet et ego in illo » (Io. 6, 56). 3 Oecume- 
nica. Ex migratione populorum nostris temporibus eflecta, multi episcopi ritus 
romani in suis dioecesibus numerant fideles Ecclesiarum orientalium quae com- 
munione sub utraque specie utuntur. Protestantes, valde numerosi in quibusdam 
regionibus, in sua Coena ad panem et ad calicem accedunt. 

15 

Exc.mus P. D. LEO ARTURUS ELCHINGER 

Episcopus tit. Antandrinus , coad. Argentinensis 

Em.mi Praesides, venerabiles Patres et dilecti Fratres, 
Ad n. 44, de concelebratione . 

Contra concelebrationem audivimus plures obiectiones; v. g. quae- 
stio ponitur: Missa sacramentaliter concelebrata a decem sacerdotibus, 
habetne eumdem valorem ac si separatim celebrarent? Certe, eumdem 
valorem habet. Et hoc probatum est a Papa Pio XII, piae memoriae, 
in allocutione habita die 22 septembris, anno 1956. 

Alias animadversiones theologicas de concelebratione 1 proponere 
volui, sed ne patientia vestra abutar, scriptam meam sententiam trans- 
mitto ad secretarium generalem. 

Attamen aliqua verba dicere debeo ad n. 37, de Ordine Missae in- 
staurando. Propono ut textus huius numeri omnino servetur sed ut 
clarificetur publicatione integrae declarationis a commissione praepara- 
toria sub isto numero elaboratae. Ita mente reficerentur qui timent uni- 
versam Ordinis Missae revolutionem et mortem ritus romani. Haec de- 
claratio etenim nobis proponit non revolutionem sed tantum evolutio- 
nem — evolutionem pastoralem — et quidem sanam et prudentem. 

Libenter audire velint Patres Concilii religiosa desideria et exspecta- 
tiones iuventutis huius temporis, dummodo fidei non opponuntur. Et- 
enim iuvenes perpetuare debent Ecclesiam et numero et testimonio. 

Quidquid velint nostrae consuetudines vel gustus noster, negari 

non potest hoc factum: iuvenes non attrahuntur ab illis argumentis 
quae confundunt traditionem veritatis aeternae et traditionem forma- 
rum vitae sicut haec colitur a generationibus praeteritis. Immo, talibus 
argumentis confusis, tali angusto conservatismo, oritur pro illis maxima 
tentatio reiiciendi totam hereditatem historicam. 

Consideremus quomodo decepti sint eventibus historiae recentio- 
ris et exemplis generationis antecedentis. Quae cum ita sint, patet. 

Aspirant iuvenes vitam in actu, non formulas mortuas. Sunt since- 
ritatis et simplicitatis amatores et propterea reiiciunt quidquid olet 
formalismum et archaismum. 

Etiam, hac de causa, abhorrent ritus et caeremonias inintelligibiles. 
Immo, accusant talia magiae aliquem saporem habere vel esse heredi- 
tatem paganismi latentis. Et hoc magis, si mordaciter etiam illa defen- 
dimus ideologia specialiter inventa. 

Nonne recte iudicant iuvenes quando Deum vivum laudare et ado- 
rare volunt « in spiritu et veritate » et non modo mechanico. 2 Nonne 
recte faciunt iuvenes si resistunt confusioni inter mysteria Verbi Incar- 
nati et ritus mysteriosos non apertos ad intelligendum? Recusant — et 
recusamus — Christi mysterium haud esse intelligibile. Recusat beatus 
Paulus in epistolis ad Ephesios et ad Colossenses. 

Ante omnia pastores sumus: iuvenum fidem nutrire debemus cibo 
qui revera aptus sit ad fidem vividam nutriendam. Et multi sunt iuve- 
nes quos numquam extra Missam nutrire possumus. 

Munus Ecclesiae est testimonium perhibere de Verbo Incarnato. Se- 
cundum Leonem Magnum, accessum habemus ad ... 3 Verbi Incarnati my- 
steria per sacramenta. Docet enim: « Quod Redemptoris nostri conspi- 
cuum fuit, in Sacramenta transivit » (cf. sermo 72, 4). 

Privamus ergo nosmetipsos et, in modo omnino periculoso, priva- 
mus iuvenes nostros testimonio et virtute mysteriorum Verbi Incarnati, 
si Liturgiam includimus unice in formis obsoletis et in verbis haud 
apertis ad intelligendum. Non est solummodo quaestio de lingua. Est 
quaestio de ipsa forma Missae et de eius intelligibilitate. Quia in Mis- 
sae celebratione intimus et vividus contactus esse debet cum mysteriis 
nostrae Redemptionis et quidem in Christi corpore mystico visibili. 

Insuper, iuvenes huius aetatis — sicut et viri — qui inhumana mas- 
sificatione mundi multo laborant, quaerunt veram communitatem vi- 
vidam. Eos obligamus praecepto assistendi Missae dominicali motivis 
omnino ex communitate visibili desumptis. Talibus motivis talique iusto 
desiderio hominum satisfacere debent Sacrificii Missae formae vere com- 
munitariae et signa communionis comprehensibilia quia Missa est Sacra- 
mentum unitatis Ecclesiae (Sacramentum unitatis non uniformitatis). 

Si hominibus imponimus onus servitii dominicalis, abnuendo, dene- 
gando eis vividae communitatis adiumentum et gaudium, non mirari 
debemus si, delusi, peregrinantur ad sectas quae communitatis speciem 
praebent. 

Et cur hodie, tot operarii ex ecclesiis nostris emigraverunt et com- 
munitatis et solidarietatis experientiam in collectivismo quaesiverunt 
vel in coetibus atheisticis? 

Quod tandem multa pastorum experientia constat ex iuvenibus et 
adultis — praesertim incultis et pauperibus — qui ad fidem conver- 
tuntur. Missae Liturgia quam eis nunc Mater Ecclesia praebet, non so- 
lum eis auxilium non est ad fidem, sed e contra — proh dolor — ob- 
staculum. Dixi. 



In textu scripto tradito: 1 Plures animadversiones theologicas. 3 machi- 
nali. 3 visibiHs. 

Animadversiones additae: 

Contra concelebrationem afferri possunt aliquae obiectiones theologicae: 
Prima obiectio: Missa sacramentaliter concelebrata a decem sacerdotibus h^- 
betne eumdem valorem ac si separatim celebrarent? Certe eumdem valorem ha- 
bet, et hoc probatum est a Papa Pio XII in allocutione habita die 22 septembris 
1956. 

Secunda obiectio impugnat validitatem concelebrationis, nisi verba consecra- 
toria ab omnibus concelebrantibus simul proferrentur. Nam, secundum declaratio- 
nem S. Officii anni 1957, prolatio verborum consecrationis requiritur « ex ipsa 
institutione Christi ». 

Respondeo dicendum quod huic obiectioni iam implicite provisum est in ar- 
ticulo 46, § b (pag. 177), ubi schema proponit quod « minuatur numerus precum 
a concelebrantibus simul dicendarum »: Minuatur, reservando scilicet celebranti 
principali aliquas preces minoris momenti, ut sunt preces ante praefationem, extol- 
lendo autem momentum partis centralis canonis ubi sunt verba Christi. 

Tertia obiectio: Concelebratio foveretne devotionem sacerdotum annon? Se- 
cundum Sanctum Thomam (Summa Theol., III, q. 82, a. 2), unitas Ecclesiae et 
unitas sacerdotii in concelebratione melius demonstratur: talis demonstratio certe 
foveret devotionem. Attamen in die et loco ubi haberetur concelebratio nulli adi- 
meretur libertas separatim celebrandi, exempli gratia illi qui privatim celebraret 
maiore cum devotione. 

Etenim in schemate praevidetur duplex libertas: Libertas Ordinarii, cuius est 
libere iudicare de opportunitate concelebrationis. Secundum formulationem Com- 
missionis praeparatoriae hoc iudicium pertinebat ad Ordinarium loci; secundum 
correctionem a commissione centrali factam, hoc competit Ordinario in genere. 
Altera libertas est ipsius sacerdotis, qui semper plenam libertatem retinet concele- 
brandi vel non. Ergo habetur plena libertas, et devotio sacerdotum omnimodo 
fovetur. 

16 

Exc.mus P. D. IOSEPH KHOURY 

Archiepiscopus Tyrensis Maronitarum 

Em.me Praeses, venerabiles Patres, carissimi Observatores, 

Liceat alicui Maronitae Hierarchae laudare in hoc capite tractatio- 
nem de concelebratione , x quae duplici titulo maxime commendatur, 
auctoritate nempe Doctoris Angelici et usu, adhuc generali, Ecclesia- 
rum Orientalium. 

Sed liceat etiam animadvertere quod ea quae de concelebratione 
dicuntur, tam caute et quasi amputata apparent dicta, ut aliquam in- 
cohaerentiam vel contradictionem manifestent. 

Ex una parte enim enuntiatur sub nn. 25 et 26 generale principium 
secundum quod « actiones liturgicae non sunt mere privatae », et ideo 
« celebratio communis praeferenda »; et ex alia parte, quando, sub n. 44, 
ad applicationem devenitur, id tantum conceditur ut celebratio com- 
munis 2 fiat in Missa Chrismatis et in conventu sacerdotum, si ad cele- 
brationes singulares provideri aliter non possit et de iudicio Ordinarii. 

Sed si communis celebratio est praeferenda, Cur non conceditur 
« nisi aliter provideri non possit » — et cur limitatur ad Missam Chri- 
smatis et ad conventum sacerdotum, quod est quid extraordinarium, et 
non permittitur, verbi gratia, 3 in omni Missa in Coena Domini et prae- 
sertim 4 in omni conventu sacerdotum, et 5 in Missa conventuali quod 
est quid quotidianum? 

Ubi patet, in 6 textu, ut iacet, communem celebrationem dici prae- 
ferendam, sed de facto non praeferri. Quae contradictio inter principium 
et applicationem supponeret celebrationem communem 7 permitti ex 
quadam extrinseca ratione non autem ex interna, scilicet doctrinali, de 
qua nihil adhuc dictum est, in hac aula, s ni fallor. 

Ratio autem doctrinae, propter quam celebratio communis com- 
mendanda est, salva legitimitate privatae celebrationis ad mentem Sa- 
crosanctae Tridentinae Synodus, est quia celebratio eucharistica est pro- 
prius actus communitatis, mysterium nempe Corporis Christi, sacra- 
mentalis quidem et Mystici, secundum illud Augustini de verbo commu- 
nionis: « Esto Corpus Christi ut verum sit Amen ». 

Et exemplum quam venerabile habemus Ignatii Antiocheni, secun- 
dum quem Eucharistia non est tam actus « presbyteri » quam « presby- 
terii », scilicet 9 omnium sacerdotum, praesidente episcopo, si adest, 
secus, ex mandato episcopi. (Unde patet iudicium episcopi requiri 10 
non ad celebrationem communem concedendam, sed ut ab ea recedatur). 

Et ideo non fuit antiquitus nisi: unum altare unius templi et unum 
sacrificium unius altaris. Altare enim symbolum ipsius Christi 11 est et 
Ecclesiae unitatis secundum ipsum Paulum. Unde concludendum 12 Al- 
tare non esse multiplicandum immo et celebrationes non esse multipli- 
candas nisi propter necessitatem pastoralem seu 13 fidelium. 

Ab hac recta et traditionali linea, usus declinasse videtur et ipsam 
Sacrificii intentionem communitariam in eo obnubilatam et consequen- 
ter altaria et celebrationes multiplicata fuisse, propter devotionis indivi- 
dualis favorem post Reformationem, et propter externa incommoda com- 
munis celebrationis^ quae non 15 sunt insuperabilia. 

Sed quidquid sit de rationibus, non ideo veritas derelinquenda et 
inconvenientia admittenda. 

Etenim, quis non videt celebrationes simultaneas, ad altaria propin- 
quiora, fieri non sine offensione intentionis communitariae sacrificii, nec 
sine magno incommodo et celebrantium et adstantium, nec sine scan- 
dalo fratrum acatholicorum, novatorum simul et traditionalistarum, qui 
similia numquam habuerunt, nec sine offensione « vitae communis » 
quae est lex apud religiosos: ipsi enim omnia habent communia, inclusa 
coena, praeter illam Coenam Domini quae est fons et radix verae com- 
munionis inter fratres. 

Ex iam dictis logice apparet concelebrationem esse regulam ubi 
et numerosi sacerdotes adsunt et necessitas pastoralis non urget, et ideo 
praescribenda esset. 

Sed consideratis, ex altera parte, mentibus cleri et fidelium plus mi- 
nusve paratis ad talem praxim generali modo amplectendam, sufficeret 
ex parte sacrae Synodi, illam permittere eamque commendare. Quod 
fieri potest si textus hoc modo emendatur ad par. 44: « Concelebratio 
sacramentalis, quae tam in Oriente et 16 in Occidente in usu hucusque 
remansit, magis consentanea apparet intentioni seu naturae communi- 
tariae sacrificii eucharistici. Unde sacro Concilio facultatem concele- 
brandi ad sequentes casus extendere placet: primo, ad Missam in Coena 
Domini; secundo, ad conventus cleri tam regularis quam saecularis, 
ubi non urget necessitas vel utilitas fidelium ». Si res tali modo refertur, 
paragraphus sequens omittendus est. 17 

Et ita Missa in Coena Domini, in qua usque adhuc presbyteri la- 
tinae Ecclesiae, in illa festiva die sacerdotii christiani, communionem 
recipiunt tamquam simplices fideles, missae chrismatis assimilatuf. Si- 
militer remedium invenitur ad incommoda vitanda, tam doctrinalia 
quam practica, celebrationis simultaneae in pluribus altaribus eiusdem 
ecclesiae. 

Et sic decretum sanctae Synodi non mere restrictivum videbitur 



CONGREGATIO GENERALIS XI 



85 



et simplicem tolerantiam praebens, quale in praesenti formulatione; sed 
realiter consentaneum menti Doctoris Angelici, excellentiam celebratio- 
nis communis praedicantis; valde efficax ad intentionem Beatissimi Pa- 
tris nostri Ioannis promovendam pro « aggiornamento » vitae christia- 
nae secundum indolem socialem et communitariam huius temporis: et 
praxi Ecclesiarum Orientalium conforme, quod maxime fovendum est 
ad oecumenicitatem Ecclesiae universae declarandam et serviendam. 
Qua in re, haec sacra Synodus iudicium ferre et exemplum dare di- 
gnetur. 

Tandem ... 

Praeses card. Tisserant: Habe me excusatum, Frater. Tempus fini- 
tum est. 



ln textu scripto tradito: 1 communi celebratione. 2 concelebratio. 3 deest. 
4 deest. 5 praesertim. 6 ex. 7 concelebrationem. 8 hac S. Aula. 
9 i. e. 10 iudicium episcopi requirendum esset. 11 Christi Domini. 13 iure 
concluditur. 13 deest. 14 concelebrationis. 15 longe. 16 quam. 
17 n. 45: (de opportunitate concelebrationis) inutilis evadit et tolli potest; par. 46 
e contra servari potest uti est. 

17 

Exc.mus P. D. NEOPHYTUS EDELBY 

Archiepiscopus tit. Edessenus in Osrhoene Melchitarum 

Velitis, venerabiles Patres, audire vocem quoque Orientis in restau- 
randa Liturgia latina. Adhaereo toto corde illis quae dicta sunt ab exc.mo 
D. Khoury circa concelebrationem. Ideo loquar tantummodo de com- 
munione sub utraque specie. 1 

Christus Dominus instituit sacramentum Eucharistiae sub utraque 
specie panis et vini, et sub utraque eadem specie regulariter voluit fide- 
les eo refici. Si autem Christus hoc facere censuit, nemo dubitare potest 
quod bene fecit. Notetur praeterea quod Christus non reservavit com- 
munionem calicis solis sacerdotibus, sed omnibus fidelibus eam permisit, 
immo iniunxisse videtur dicens: « Bibite ex hoc omnes ». Haec verba 
Domini sunt certa et clara. 

Certum est etiam Apostolos eorumque antiquos successores com- 
munionem administravisse omnibus fidelibus sub specie quoque vini. 

Certum est etiam Ecclesiam orientalem..., 2 exemplum Domini at- 
que usum apostolicum fideliter assequens, admittere omnes 3 fideles, 

rite dispositos, in singulis sacrificiis eucharisticis, ad communionem sub 
utraque specie. Unde praxis communionis sub utraque specie dici debet 
praxis evangelica, genuina, apostolica, normalis. Nec... 4 privilegium, 
nec... 5 exceptio. 

Nihilominus, omnes fatemur quod haberi possunt, et quod de facto 
habitae sunt, rationes propter quas prudentia exigit ut communio detur 
sub una alterave tantum specie, cum Christus totaliter sit praesens sub 
specie panis, et totaliter praesens sub specie vini. Huiusmodi rationes 
indolis practicae habitae sunt, non solum in Ecclesia occidentali, sed 
etiam in Ecclesia orientali quae, extraordinario modo* et exceptiona- 
liter, communionem aliquoties dedit sub una specie panis, vel sub una 
specie vini. Sed communio sub una tantum specie considerari debet, 
veniatn peto? tamquam praxis exceptionalis, ... 8 minus traditionalis. 

Nemo proinde, cum respectu veritatis, potest asserere quod praxis 
communionis sub utraque specie sit erronea, vel condemnata, vel pe- 
riculis fidei obnoxia. Goncilium Constantiense condemnavit quidem er- 
rorem illorum qui sustinebant quod Ecclesia latina sine... 9 ratione et il- 
legitime vetuit communionem sub utraque specie. Minime vero condem- 
navit ipsam praxim communionis sub utraque specie, et hoc est evi- 
dens, 10 secus nos omnes essemus 11 condemnati. 

Praxis igitur communionis sub una tantum vel sub utraque specie 
est res mere disciplinaris, quae proinde, decursu temporum mutari po- 
test. Nemo autem dubitare debet quod, si fieri possit — si fieri pos~ 
sit 12 — melius est exemplum Christi usumque Apostolorum fideliter 
servare — si fieri possit. 13 Inter rationes autem propter quas Ecclesia 
latina progressive recedit ab antiquo usu communionis sub utraque spe- 
cie, aliae sunt psychologicae, aliae sunt practicae, nulla autem indolis 
doctrinalis. 

Rationes psychologicae, mihi venia sit 14c constituunt potius id quod 
philosophi hodierni vocant « complexum psychologicum » — com- 
plexe 15 — : Hierarchia nempe catholica ritus latini timet ex una parte 
ne videatur Ecclesia nunc temporis concedere id quod fortiter et saepe 
anteactis temporibus denegavit, quasi, recedens ab antiqua prohibitione, 
alicui pressioni extrinsecae succubuerit. Alter « complexus psycholo- 
gicus » sensu hodierno 16 in eo consistit quod plures inter nos renuunt 
assimilari in hac materia fratribus separatis protestantibus vel ortho- 
doxis. 

Sed, ni f allor, oportet nostros « complexus » reiicere, seu, sit venia 
verho 11 nos « decomplexari »... 18 Imprimis, mutatis adiunctis historicis™ 
nulla est verecundia si Ecclesia mutat disciplirxam. Nemo hodie negat 
praesentiam Christi sub alterutraque specie. Nemo etiam ullam pres- 

sionem exercet in Ecclesiam ut vi obtineat concessionem calicis. Ideo- 
que, ratione serena, potest nunc Ecclesia permittere id quod antiqui- 
tus vetuit. Altera ex parte, si, incolumi prorsus fide catholica, repeto, 
incolumi prorsus fide catholica, 20 usus nostros liturgicos ad usus fra- 
trum separatorum similiores reddimus, nulla ex hoc nascitur verecun- 
dia, incolumi fide catholica 21 Imo res est maxime gloriosa, cum contri- 
buit ad fovendam unionem inter christianos. 

Difficultates autem practicae quae reddunt communionem sub utra- 
que specie minus commodam existunt quidem, sed non sunt exaggeran- 
dae. Nos catholici orientales, ritus saltem byzantini, quotidie admini- 
stramus communiones sub utraque specie, et in certis nostris ecclesiis 
numerus communicantium non tam inferior est numero communican- 
tium in aliis ecclesiis. 

Sane non conceditur accessio directa ad calicem, ut loqui possit de 
rubro labium, etc..., 22 id quod hodiernis temporibus, fere impossibile 
est. Sed sacerdos — hic est modus noster, verbi gratia 23 — sacerdos 
tingit hostiam sacram in pretiosissimo sanguine, et hostiam sic tinctam 
deponit super linguam communicantis. 

Nullum proinde est incommodum, vel tam parvum ut pro nihilo 
reputari debeat, relate praesertim ad illam magnam et insignem gratiam 
recipiendi Dominum etiam sub specie vini, prouti ipse instituit. 

Quidquid sit, in hac materia, sicut in aliis, moderatio tenenda est. 
Non uno ictu, nec statim atque indeterminatim concedendus est in 
Ecclesia latina usus calicis. Hoc aliunde nemo petit. Id quod desideratur 
a pluribus est hoc 24 ut non occludatur via ad subsequentem evolutio- 
nem liturgicam, et interdum ut Sancta Sedes possit concedere fidelibus, 
in aliquibus casibus bene determinandis et determinatis, 25 usum calicis. 

Unam tantum emendationem... 2 * 

Praeses card. Tisserant: Habe me excusatum, Frater. Tempus 
tuum finitum est. 
Orator: Dixi. 



ln textu scripto tradito: 1 Etsi schema de S. Liturgia unum tantum respicit 
ritum romanum, prouti in prooemio clare asseritur, liceat de hoc cap. II pauca 
breviter animadvertere, ut vox Orientis christiani, etiam in restauranda Liturgia 
latina, utiliter audiatur, neque obstacula maneant contra bonum unionis in Eccle- 
sia, si restauratio liturgica latina minus perfecta evadit. De hoc igitur cap. II, 
brevitatis causa, duo animadvertere liceat. Imprimis, circa communionem sub utra- 
que specie, quae contemplatur sub n. 42 nostri schematis (pag. 176). 2 ritus 
saltem byzantini. 3 deest. 4 est. 5 est. 6 extraordinarie. 

7 deest. 8 extraordinaria et. 9 ulla. 10 deest. 11 orientales 

essent. 12 deest. 13 deest. 14 deest. 15 deest. 16 deest. 

17 deest. 18 uti dicunt hodierni. 19 deest. 20 deest. 31 deest. 
22 deest. 23 deest. 24 deest. 25 deest. 26 Proinde, meo 

humili sensu, textus schematis, prouti nobis proponitur, est sapiens et moderatus, 
atque maxime commendandus, praesertim propter rationes oecumenicas. 

Unam tantum emendationem liceat mihi proponere. In schemate habetur se- 
quens expressio, cum agitur de communione sub utraque specie: « sublato fidei 
periculo » (pag. 176). Haec expressio mihi videtuf minus recta, quia interpretari 
potest quasi ipsa communio sub utraque specie esset periculum fidei. E contra, 
communio sub utraque specie est usus legitimus et normalis, fundatus super ipsum 
exemplum Domini et Apostolorum. Sensus verus huius expressionis probabiliter 
hic est quod iam in Ecclesia cessaverunt illae doctrinae haereticae medii aevi quae 
negabant Christum totaliter inesse sub una alteraque specie. Ideo, sublato periculo 
huius falsae doctrinae, nihil amplius impedit quominus communio denuo detur fide- 
libus sub utraque specie. Quapropter sequentem proponerem emendationem ad 
n. 42 supradictum: « Communio sub utraque specie, cum iam cessaverint perver- 
siones in fide } ... tum clericis et religiosis, tum laicis concedi potest ». 

Et nunc aliqua adderem de concelebratione sacramentali, quae contemplatur 
sub nn. 44-46 nostri schematis. Notum est etiam usum concelebrationis in Ecclesia 
Orientali non solum usque nunc vigere, sed esse etiam frequentem, immo quotidia- 
num. Dici etiam potest quod apud nos concelebratio habetur uti regula, et cele- 
bratio individualis uti exceptio. Usus autem concelebrationis, qui est apostolicus 
et traditionalis, non fundatur in aliqua necessitate practica. Aliis verbis, nos con- 
celebramus non quia deficiunt altaria numero sufficientia, vel ad redimendum tem- 
pus. Nos concelebramus quia per concelebrationem unitas sacerdotii melius demon- 
stratur, necnon unitas sacrificii mystici; charitas fraterna fovetur inter sacerdotes; 
melius apparet ratio operis publici quod semper est actio liturgica. Ideoque, quan- 
do schema nobis propositum extendit usum concelebrationis « ad conventus sacer- 
dotum, si y uti dicit, ad singulares celebrationes aliter provideri non possit », aucto- 
res schematis demonstrant quod nihil intellexerunt de sensu positivo concelebra- 
tionis, de eius utilitate spirituali, et auderem dicere: de eius mystica. Nos non con- 
celebramus quando celebrare singulariter non possumus. Nos concelebramus quia 
melius celebrare volumus. Sed mihi persuasum est quod iste pauper atque miser 
conceptus empiricus concelebrationis non aderat in ptiori schemate parato a com- 
missione liturgica. Propterea proponere mihi liceat ut de hac saltem materia schema 
restauretur ad originalem formam, ante mutationes introductas a commissione cen- 
trali. 

18 

Exc.mus P. D. IOANNES CAROLUS ARAMBURU 

Archiepiscopus Tucumanensis 

1 . Adhaerendo propositionibus postulantibus ut Missa celebrari pos- 
sit quacumque hora diei, et ut ieiunium a sacerdotibus non frangatur 
propter potum paulo ante Missam sumptum, nunc autem ego propono 
in bonum fidelium ut possibile sit ipsis accipere Communionem cum 
ieiunio observato solo ^poxio duarum horarum ante Missam. 

Ratio est quia nunc permittitur Missa celebranda hora decima sexta, 
seu quarta post meridiem, et assistentes huie Missae Communionem ac- 
cipere communiter non possunt, quia generatim omnes in hora prima 
post meridiem adhuc sumunt suum prandium. 

Praeterea in feria VI hebdomadae maioris nunc permittitur ab Ec- 
clesia Communio sacramentalis, sed haec practice a fidelibus fieri non 
potest ubi officium fit eadem hora mortis Domini Nostri Iesu Christi, 
i. e. hora tertia post meridiem. 

Ratio est quia ipsis impossibile est adimplere ieiunium trium hora- 
rum nunc statutum. Ad hoc privilegium salutare utendum necessarium 
esset incipere ieiunium hora duodecima illius diei; et hoc familiae non 
faciunt. 

Propter hanc rationem humiliter propono ut, in feria sexta hebdo- 
madae maioris et pro bono fidelium fovendo, permittatur ieiunium 
unius tantum horae ante Communionem. 

2. Quoad n. 37, optandum esset schema concretum. Et omit- 
tendo alia } quoad partem catecheticam Missae, optandum esset 2 ut 
ipsa sit captui fidelium accommodata. Hoc modo, ex quadam clariore 
intelligentia verbi Dei ex parte adstantium, non turbatur sed, e con- 
trario, firmatur magis triplex unitas theologica, quae est fundamentalis 
et necessario firmanda, i. e. unitas fidei, regiminis et communionis. 

3. Omittendo rationes quae -iam allatae fuerunt quoad homiliam 
in Missa, in art. 39, lin. 26 uhi dicitur « valde commendatur », 3 propono 
ut loco verborum « valde commendatur » scribantur « ne omittatur nisi 
gravi de causa ». 

... 4 Quoad Communionem sub utraque speeie pro laicis essent quae- 
dam practice dissuadentia ipsam. Certe, non adest periculum grave sed 
sunt quaedam rationes practicae. Et si 5 facultas relinquitur episcopis, 
laici per seipsos vel per alios inducti f acile peterent Communionem sub 
utraque specie adducendo vel etiam creando et multiplicando motiva re- 
ligiosa ad hoc obtinendum. Et affecti his desideriis vehementibus, diffi- 
culter intelligerent non convenientiam huius Communionis, verbi gra- 
tia, propter diversas rationes. 6 

Et 7 sane surgerent pericula murmurationum populi erga parochum, 
vel episcopum si petitioni non acceditur. Est possihilitas etiam ut gu- 
hernia possint aliquando 8 prohibere vel rogare hoc in tempore epide- 
miae, non dari* sicut iam accidit cum sacramento confirmationis in ali- 
quibus locis propter periculum contagionis, cutn detrimento aestimatio- 
nis huius practicae, quod spectat ad partem hygienicam. 10 

Propter has rationes practicas postulo ut in pag. 176, lin. 11, ma- 

nentibus verbis « tum clericis, tum religiosis », auferantur verba « tum 
laicis », vel saltem Sanctae Sedi reservetur haec concessio. Dixi. 



In textu scripto tradito: 1 non vagum, sed. 2 Ad servandam viam 

mediam inter totalem et nullam recognitionem, humiliter proponerem ut Ca- 
non Missae servetur, cum additione invocationis S. Ioseph et iuxta n. 23 huius 
schematis, supprimantur repetitiones v. g. quaedam verba, signa crucis, genu- 
flexiones etc. Quoad partem catecheticam Missae. 3 Propter inopiam sacer- 
dotum in multis regionibus, praesertim Americae Latinae, quamvis exsistat inte- 
rior sensus religiosus in fidelibus catholicis, laborant tamen magna ignorantia reli- 
giosa cum periculo facile amittendae fidei et amplectendi alias doctrinas etiam 
atheismi communistae. Et quasi unica occasio docendi adultos in doctrina fidei 
datur quando ipsi Missae adsunt diebus dominicis et festis de praecepto. Propter 
hanc rationem verba art. 39, lin. 26, ubi de homilia dicit « valde commendatur », 
non meliores fructus dabunt, ex parte sacerdotum, quam in praesenti, quo saepis- 
sime non instantes sunt praedicationi verbi. Hac de ratione ... 4 Quarto. 

5 Nam fideles, sine solida formatione religiosa, et haec est maioritas ipsorum, facile 
crederent solam hostiam non esse sufficientem ad recipiendum D. N. I. Christum 
cum suo corpore, sanguine, anima et divinitate. Praeterea si haec. 6 quan- 

titatem vini non exsistentis, propter multitudinem fidelium, propter rationes hy- 
gienicas non favorabiles sive loci, sive temporis etc. 7 Ita. 8 Etiam gu- 
bernia possent. 9 deest. 10 deest. 

19 

Exc.mus P. D. PETRUS TOU 
Episcopus Hsinchuensis 

Venerabiles Patres Conciliares, 

De communione sub utraque specie, in n. 42, pag. 176, lin. 10: 
verba « v . g. in Missa sacrae Ordinationis » mutari forsitan debent in 
« in Missa consecrationis episcopalis ». Nam in ista et non in tlla, sci- 
licet ordinationis sacerdotalis, fit communio sub utraque specie. 1 

Omnes hucusque sermocinantes in discussionibus de sacra Liturgia 
et praesertim nunc de Missae Sacrificio, duas prae oculis habent sollici- 
tudines seu praeoccupationes, de cetero legitimas et laudabiles: unifor- 
mitatem scilicet conservandam in tota Ecclesia, saltem latina, et va- 
rietates introducendas in diversis locis et populis, semper pro utilitate 
christifidelium melius consulenda. De facto enim nonnullibi plures in- 
troductae sunt vel introduci tentantur novitates, saepe etiam pulchrae, 
in ipsa 2 Missae celebratione. 

Ideo nonnulla considerationi Patrum proponere humiliter audeo et 
peto veniam auctorum magis competentium. 

De celebratione Missae in ritu latino distincte considerandae esse 
videntur variae partes celebrationis: 

1. Canon Missae idem et invariatus manere desideratur ubique ter- 
rarum quoad caeremonias et preces necnon, uti opinor, etiam quoad 
linguam, exceptis « Pater Noster » et « Agnus Dei » elevata voce in lin- 
gua vernacula forsitan pronuntiandis. 

2. In partibus Missae ante et post canonem, hodie 3 exsistentibus, 
eaedem conservari debent ubique caeremoniae bene et taxative defini- 
tae, sed fieri probabiliter poterunt in diversis linguis populorum, si usus 
linguarum vernacularum post hoc Concilium... 4 concessus fuerit. Nuper 
tentamen privatum factum est apud nos, etiam in tnea dioecesi, 5 versio- 
nis in linguam sinicam Ordinarii Missae melodiis gregorianis adaptatae. 

3. Si quis episcopus vel sacerdos alias preces vel caeremonias spe- 
ciales introducere intendit, uti revera nonnullis in regionibus factum 
est, eas ponere debet extra partes proprias Missae communiter obser- 
vatas et numquam eisdem interponat, ut sic locum habent trina reci- 
tatio « Ave Maria » et preces subsequentes a Papa Leone XIII praeceptae 
et devotiones variae 6 Missam sequentes. 

Ratio est ut quisque christifidelium celebrationem Missae bene se- 
qui possit ubique terrarum, saltem in ritu latino/ etiamsi idiomata loca- 
lia non cognoscit, uti mirifice hoc attingit in signo crucis ubique nos 
signando, in recitationibus Rosarii, Viae Crucis, Angelus Domini, etc. ... 
quae simul peragi possunt ab omnibus fidelibus ex diversis linguis et 
populis. 

Deinde pars prima Ordinarii Missae (ante canonem) est satis longa, 
sed pars subsequens canonem videtur nimis brevis, ita ut fideles, ut non 
dicam sacerdotes, qui statim post finem Missae (proh dolor) ecclesiam 
relinquunt vel relinquere debent (v. g. ut locum cedant fidelibus aliam 
Missam attendentibus in die festivo), vix gratiarum actionem agant adeo 
ut tempus tam pretiosum (post communionem) perdant. Nonne, pro hoc 
fine, convenientius erit, quaeso, iuxta n. 37 schematis, transferre ali- 
quas preces ante canonem positas, ad partem canonem subsequentem? 
v. g. (solum dico pro exemplo) praeter alias preces* salvo meliore iudi- 
cio, ipse quoque hymnus « Gloria in Excelsis Deo » si recitatur vel can- 
tatur post communionem, nobis certe praebebit occasionem maioris de- 
votionis dicendo Domino nostro, in corde nostro manenti: « Adoramus 
te, gratias agimus tibi, tu solus Sanctus, tu solus Dominus, tu solus Altis- 
simus, Iesu Christe, etc. ... ». 

Parceant mihi liturgistae... 9 Dixi. 

ln textu scripto tradito: 1 deest. 2 deest. 3 deest. 4 a S. Sede. 
5 deest. 6 Dio sia benedetto et devotiones variae erga Ss.mum Cor Iesu et 
B. M. Virginem et similia. 7 deest. 8 deest. 9 veri nominis. 

20 

Exc.mus P. D. CAROLUS HIMMER 
Episcopus Tornacensis 

Venerabiles Yratres, 

Venia vestra mihi concedatur si per haec pauca verba disceptatio 
nostra circa cap. II adhuc paululum 1 diutius protrahetur. 

Duas tantum et quidem breves animadversiones afferre vellem, qui- 
bus aliquod votum mihi addere liceat. 

Prima, quidem, animadversio, 2 respicit n. 39 de « homilia ». Om- 
nino placent in hoc art. 39 sicut ibi proppnuntur haec verba « tamquam 
pars liturgiae ». Oportet enim et quidem valde quod haec Sacrosancta 
Synodus inculcet iterum, explicitis et novis verbis, pastoribus nostri 
temporis ea quae ConciUum Tridentinum tam fortiter docuit de mo- 
mento homiliae dominicalis. Praeterea, prae oculis semper habenda est 
connexio quae intercedere debet inter Liturgiam, ex una parte, et totum 
ministerium catechesis et evangelizationis, ex altera parte... 3 

Optime dicitur et proinde, sicut mihi videtur? in textu relinquen- 
dum est quod homilia est, vero et proprio 5 sensu, pars istius Liturgiae. 
Est enim 6 essentialiter commentarium a celebrante factum lectionum 
celebrationis Liturgiae, praesertim evangelii; non est parenthesis quae- 
dam. 7 Hoc enim apparet in tota traditione liturgica, inde a primaeva 
descriptione Missae christianae quam Iustinus, hic Romae, confecit, 
paulo post Apostolos, usque ad litteras encyclicas Mediator Dei } in qua 
homilia inter actiones liturgicas numeratur, imo usque ad Codicem ru- 
bricarum anno 1960 editum. 

Secunda mea animadversio 8 pertinet ad n. 40, de oratione com- 
muni. 

Laudem et etiam suffragium nostrum articulus iste meretur. Rein- 
troductio 9 orationis communis seu fidelium, post Evangelium et homi- 
liam ... 10 non postulatur, ut quidam putare possent, sub ductu vel pru- 
ritu cuiusdam vani archeologismi. 

Rationes in favorem huius restitutionis breviter sic 11 compendiari 
vellem. 

1. Haec restitutio proposita est in praeparatione Concilii a multis 
episcopis Africae et Asiae. Et ad hoc attendendum est, mihi videtur, 12 
in quodam Concilio quod oecumenicum vult esse. 

2. Etiam hodie habetur haec oratio communis et quidem 1 * cum 
magno fructu actuosae participationis fidelium in omnibus ritibus orien- 
talibus. 

3. Haec oratio pars erat antiquae Liturgiae romanae. De eius effica- 
citate pastorali ad nos pervenit testimonium non parvum Prosperi Aqui- 
taniae. 14t Est ipse qui, hic Romae, formulavit illud celeberrimum princi- 
pium: « lex supplicandi, scilicet in oratione communi fidelium, legem 
statuat credendi ». Sunt ipsissima verba eius la 

4. A duodecim saeculis, haec oratio communis fuit conservata lin- 
gua vernacula, in multis dioecesibus ritus latini sub nomine « Allge- 
meine Fiirbitten » vel in lingua gallica « prieres du prone ». 

Haec oratio communis, venerabiles Fratres 16 restitui posset diebus 
dominicis, modo brevissimae litaniae petitionum, in qua repeterentur 
responsio populi « te rogamus, audi nos », vel alia huiusmodi. Hac 
oratione restituta optime supprimi possent orationes imperatae et etiam 
preces post Missam « Ave Maria etc. ... ». 

Ad quoddam votum nunc accedo. 17 

Heri quidam ex nostris venerabilibus Fratribus 18 quaestionem in 
medio Concilii attulit de ieiunio eucharistico. Liceat 19 ibi aliquod ad- 
dere verbum, unum tantum, non solum nomine meo, sed plurium epi- 
scopatuum, scilicet Austriae, Scotiae et Belgii. Nonne, venerabiles Fra- 
tres, 20 voto plurimorum episcoporum responderet reductio temporis ieiu- 
nii eucharistici v. g. ad unam horam tantum pro cibo, 21 non tantum pro 
sacerdotibus celebrantibus, sed etiam fidelibus qui ad sacram accedunt 
communionem. 

In multis enim regionibus, multi et prae primis operarii non pos- 
sunt in statu actuali legislationis, nisi cum magna difficultate, Sacra 
Eucharistia refici, occasione Missarum vespertinarum. 

Gratiae quam maximae et fervidae reddantur 22 benignitati Sum- 
morum Pontificum, pro facultatibus iam magnis hac in re concessis 2 * 

Confidimus tamen, beneficium novae reductionis temporis ieiunii 
eucharistici, in sensu supra definito, etiam largiri posse, ut fructum ma- 
gnificum huius Concilii, propter bonum spirituale fidelium, in primo 
loco operariorum, qui post laborem, et tantas difficultates ibi in medio 
fabricarum et totius vitae hodiernae vigentes, ... 24 in diebus ferialibus, 
cupiunt magno animo manducare Corpus Domini Nostri Iesu Christi 25 
et dixi. 

ln textu scripto tradito: 1 deest. 2 deest. 3 Inde homelia semper com- 
mendetur, et diebus dominicis et festis de praecepto, si vultis, etiam praecipiatur. 
4 deest. 5 deest. 6 deest. 7 deest. 8 deest. 9 Redintegratio. 
10 sitae. 11 his breviter. 12 deest. 13 deest. 14 alicuius non 
sacerdotis sed laici, Prosperi Aquitaniae, qui actuosae liturgiae vero animo parti- 
cipatus est. 15 deest. 16 deest. 17 deest. 18 deest. 19 Forte haec 
quaestio ad hoc schema non directe pertinet. Liceat tamen. 20 deest. 21 deest. 
22 agantur. 23 hac in re iam a S. Sede concessis. 24 etiam. 25 Corpus 
Christi manducare cupiunt. 

21 

Exc.mus P. D. IOANNES VAN CAUWELAERT 
Episcopus Inongoensis 

Venerabiles Fratres, 

Quoad prooemium cap. II quaedam animadvertere volebam quae 
brevitatis causa scripta secretariatui generali remitto. 

Attamen stuporem meum omittere non possum, cum audio quod 
aliquis nostrum expressionem « paschale convivium », sanctam Eucha- 
ristiam indicantem, e prooemio movere velit. Tota enim Traditio chri- 
stiana inde a Paulo, in sacra Eucharistia convivium paschale christiano- 
rum recognovit... 1 quod etiam S. Thomas in hymno Lauda Sion recor- 
datur verbis: « novum Pascha novae legis »... 2 

Quoad concelebrationem, ducenti et sexaginta episcopi continentis 
Africae, Madagascar et insularum gaudent de extensione usus concele- 
brationis atque rationes in nota 12 expressas unanimiter approbant. 

Eo magis quod noverint, quanti facient populi sui, spiritu commu- 
nitario imbuti, tales celebrationes, in quibus cum omnibus sacerdotibus 
suis uniti sunt. Altum talium celebrationum sensum optime intelligent, 
sicut nobis compertum est ex eorum declarationibus post Missam cum 
simplici sacerdotum communione, in Coena Domini celebratam. Populi 
nostri potius tali praxi quam abstractis explicationibus sensum unitatis 
Ecclesiae per sacramentum unitatis et unitatem sacerdotii in persona 
Christi capient. 

Immo sacerdotibus nostris, qui tam saepe in solitudine laborant, 
magnae consolationis erit et adiumenti spiritualis talis concelebratio, 
diebus quibus datur eis cum fratribus suis convenire... 3 

Istis rationibus coacti episcopi totius (episcopi ducenti et sexaginta) 
continentis Africae, Madagascar et insularum, Patres Concilii instantis- 
sime rogant ut emendationes ab em.mo card. Leger propositas, appro- 

bent scilicet in articulum rationes in nota 12 allatas inserant et faculta- 
tem concelebrandi iudicio episcopi relinquant. 

Modeste etiam sequentem adnotationem generalem proponere au- 
deo: quando insignis numerus episcoporum, quos pietas, zelus anima- 
rum et amor unitatis cum Sede Apostolica commendant, nobis renovatio- 
nem vel etiam innovationem proponit, hoc nobis tamquam indicatio 
Spiritus Sancti esse debet. 

Si talis innovatio in quibusdam regionibus non opportuna vel etiam 
nociva timetur, non ideo Spiritum impedire possumus, qui opus suum 
ad effectum ducat in illis aliis regionibus ubi adspiratio populi christiani 
a propriis pastoribus recognita, tales innovationes requirit. Est enim 
unitas Spiritus, qui unumquodque membrum Ecclesiae secundum pro- 
priam naturam et vocationem crescere sinit. Sed est, proh dolor, etiam 
unitas quae debilitantem uniformitatem imponere conatur et quae non 
tantum vitam sed et vocem Spiritus suffocat. 

Memores simus quomodo Spiritus Sanctus, ore Pauli et Barnabae, 
in Concilio Hierosolymitano, apostolos adlocutus est eisque indicavit 
ut christianos e gentilitate magnis libertatibus donarent, renuntiantes, 
etiam cum scandalo, traditionibus christianorum e iudaismo. 

Det Deus ut Concilium nostrum, omnibus inspirationibus Spiritus 
attentum sit, qui nobis speciali modo loquitur ore fratrum in quotidiano 
commercio cum ovibus viventium, et aperiens Ecclesiam omnibus po- 
pulis, in sinum eius reducat omnes qui reliquerunt eam: non tantum 
eos qui ab imprudentibus innovatoribus decepti sunt, sed etiam eos 
qui saepe saepius in Ecclesia non sunt retenti a propriis pastoribus qui 
prudentia nimis humana admonitiones Spiritus tempore opportuno ne- 
glexerunt. Dixi. 



ln textu scripto tradito: 1 celebratum in memoriam operis redemptionis, 
quo Christus mortem nostram moriendo destruxit et vitam resurgendo repa- 
ravit. 2 Si populus christianus hodiernus hoc non amplius intelligit, tem- 
pus urget ut admoneamus eum Pascha Christi esse transitum eius ad vitam glorio- 
sam per mortem crucis. Ad lin. 3: quod per Missam repraesentatur « mortis eius 
victoria et triumphus » omnino retinendum censeo. Etenim opportune exprimit 
sub quo respectu christiani imprimis memoriam mortis Christi faciunt. Rationem 
triumphi eius et totius mundi in eo traditio optime exprimit in praefatione Sanctae 
Crucis in ritu romano: « qui in ligno vincebat in ligno quoque vinceretur ». Ad 
lin. 13: item non video rationem cur non designemus ultimum scopum Sacrificii 
Missae textu proposito: « ut Deus sit omnia in omnibus ». Utique Paulus ibi lo- 
quitur de parousia, sed nonne eucharisticum sacrificium est praeparatio illius pa- 
rousiae et ad eundem scopum tendit. 3 Et quamquam ratio sequens non sit 
determinans, notatu dignum est quod, diebus exercitiorum spiritualium vel con- 
gressuum, concelebratio omnibus sacerdotibus occasionem praebebit digne sanctum 

sacrificium offerendi. Paupertas enim ecclesiarum nostrarum in terris missionum 
non sinit tanto altarium numero providere et nimis durum videtur ut istis prae- 
sertim diebus, etiamsi cum laude humilitatis, impediantur quin ipsi celebrent. 

22 

Exc.Mus P. D. CYRILLUS ZOHRABIAN 

Episcopus tit. Acilisenus 

Em.mi ac exc.mi Fratres carissimi, 

Permittatur mihi animadversionem exiguam exponere vobis circa 
ultimum Evangelium sacrificii Missae ritus romani. Ne dicatur, quaeso, 
quod cum natione armenus sim, minime mihi licere de ritu latino loqui; 
etenim Dei gratia solemniter professus in Ordine Capuccinorum, ritu 
latino sacerdos factus sum, ritu armeno nonnisi privilegio utor ut mis- 
sionarius apostolicus inter Armenos. 

1. Ni fallor, nulla Liturgia orientalis, ex qua Liturgiae occidentales 
ortae sunt, teste historia originis Liturgiarum occidentalium, ultimum 
Evangelium habet, nisi Liturgia ritus armeni. 

2. Sicut alias dixi, ritus noster est novissimus inter omnes saltem 
orientales et etiam latinum. Patres nostri Sahag patriarcha et Mesrob 
monachus ex ritibus graeco, romano ac syriaco componentes ritum no- 
strum nationalem, illa sumpserunt ex praefatis ritibus quae efficaciora ap- 
parent sive ad excitandam devotionem vel admirationem. 

3. E ritu romano inter alia sumpserunt Evangelium S. Ioannis quod 
orientales non habent. Sed concorditer cum ritibus orientalibus Missam 
terminant cum benedictione sacerdotis. Etenim in ritu nostro sacerdos, 
lecto ultimo Evangelio sicut in ritu romano, statim incipit formulam 
benedictionis. Cui respondet minister: « Benedicam Domino in omni 
tempore, in omni tempore, in omni tempore, semper laus eius in ore 
meo ». Sacerdos deinde 1 benedicit populum dicens: « Estote bene- 
dicti gratia Spiritus Sancti. Ite cum gaudio et Dominus Iesus sit vobis- 
cum omnibus. Amen »; et ita Missa cum vere perfecta sit omnes rever- 
tuntur ad sua. 

Propositio mea: ex dictis patet usum ultimi Evangelii in ritu ro- 
mano esse antiquissimum, igitur non audeo proponere eius suppressio- 
nem, sed humiliter peto si non est possibile imitare dispositionem ritus 
armeni, collocando illud ante benedictionem et terminare perfecte Mis- 
sam cum versiculo: « Ite Missa est », ministro solemniter respondente: 
« Deo gratias ». Dixi. 



In textu scripto tradito: 1 deest. 

23 

Exc.mus P. D. PETRUS BOILLON 

Episcopus tit. Mainensis, coad. Virodunensis 

Exc.mi et rev.mi Patres, 

Pauca mihi breviter 1 dicere liceat de communione per modum via- 
tici, sub unica vini specie (n. 42). 

Ex pastorum experientia patet moribundos saepe iam non posse 
Sanctam Eucharistiam per modum viatici sumere. Cuius causa videtur 
quod, ex artis medicae progressu, aegrotantes qui iam cibum nequeunt 
sumere solidum, sed tantum liquidum, per hebdomadas plures — tres, 
quattuor, sex 2 — sustentantur priusquam moriuntur. Itaque, has per 
hebdomadas et usque ad mortem, Sancta Eucharistia nutriri nequeunt. 

Atqui lex de communione sub unica specie panis est ecclesiastica, 
de communione vero per modum viatici, divina. Tandem invenimus 
in Ecclesiae traditione, et in Oriente, 3 communionem sub unica vini spe- 
cie, saltem pro infantibus, vel, in Oriente, pro infirmis. 4 ' Quaequae sint 
obstacula, lex superat divina. 

Ergo, hoc Sancto Concilio adiungendum n. 42 propono: « Si quis 
Viaticum sub panis specie sumere, moribundus nequit, sed tantum sub 
vini specie, illi hoc ipso modo ministrandum est ». Dixi. 



ln textu scripto tradito: 1 deest. 2 deest. 3 deest. 4 deest. 

24 

Exc.mus P. D. CONRADUS DE VITO 

Episcopus Lucknovensis 

Em.mi et rev.mi Patres, 

De concelebratione in Missa chrismatis: talis concelebratio mihi 
videtur non convenire sequentibus rationibus: 1 

Eo quod consecratio chrismatis reservata est episcopo ratione Or- 
dinis. 

Consecratio chrismatis fit intra Missam. Ideo tantum ille qui chrisma 
consecrat deberet celebrare. 

Si in illa Missa sacerdotes admitterentur ad concelebrandum, fide- 

7 

les possent facile decipi, putantes sacerdotes eo quod concelebrent in 
Missa, ita etiam cum episcopo olea con-consecrare. 

Ratio cur concelebratio admittitur in ritu latino est vel ordinatio 
sacerdotalis, vel consecratio episcopalis, vel, uti in n. 44, b) dicitur, 
quando, ob conventum multorum sacerdotum, etc. 2 

Feria V in hebdomada sancta, iuxta usum antiquissimum in Ecclesia, 
sacerdotes permittuntur celebrare tantum propter necessitatem fidelium; 
imo unus tantum pro unaquaque ecclesia ubi Sanctissima Eucharistia 
reservatur. 

Denique in celebratione Missae chrismatis requiruntur 12 sacerdo- 
tes, 12 diaconi, 12 subdiaconi, et locus pro consecratione chrismatis et 
aliorum oleorum. Si concelebratio permittitur, tunc magna confusio 
oriri potest, speciatim si presbyterium erit angustum. 

Tamen mihi videretur quod concelebratio in Missa Coenae Domini 
valde conveniret propter istas rationes:* 

In ista Missa commemoratur institutio Sacrificii Missae, institutio 4 
Sanctissimae Eucharistiae, ordinatio sacerdotalis et consecratio epi- 
scopalis. 

Sicut datur concelebratio in consecratione episcopali et ordinatione 
sacerdotali, sic etiam conveniret quod concelebratio habeatur in Missa 
Coenae, ubi haec omnia commemorantur. 

Coena Paschalis fiebat per oblationem et esum agni. Si ergo in Missa 
Coenae Domini datur concelebratio, melius appareret celebrantem et 
alios sacerdotes offerre et manducare Novum Agnum Paschalem. 

In ultima Coena Christus consecravit, Apostoli communicati sunt. 

In nostra Missa quae commemorat ultimam Coenam omnes sunt 
pariter iam 5 sacerdotes. In ultima Coena non aderant alii sacerdotes 
praeter Christum, et 6 ideo convenit quod omnes pariter concelebrent. 

Si habetur concelebratio in hac Missa apud fratres orientales, cur 
non apud nos?... 7 

Circa horam offerendi sacrificium, vellem dicere quod\ 8 

Dominus nullam restrictionem posuit circa tempus Missam offerendi. 
Ideo lex divina nullam posuit restrictionem? 

Restrictiones disciplinares temporis praeteriti hodie non sunt am- 
plius necessariae. Ideo nulla ratio datur restringendi legem divinam. 

Vita hodierna ita evolvitur ut horae matutinae sint pro fidelibus 
minus aptae ad attendendum divino Sacrificio. Multi qui aliis horis pos- 
sent facile ad Missam attendere, cur privari debent ut illis aptioribus 
temporibus Missae adsint? 

Ideo, ita de hora Missae decerni posset: « Missa unaquaque hora 
celebrari potest, servatis ieiunii legibus ». 



CONGREGATIO GENERALIS XI 



99 



Nunc vellem quaerere aliquid quod, puto, nemo quaesivit: 10 de Com- 
munione fidelium quotiescumque Missam cum sacerdote offerunt Peto 
ut Patres hoc considerent, si hoc opportunum viderint. 11 

Cur datur restrictio pro fidelibus recipere S. Communionem quando 
ipsi Missam audiunt vel potius cum sacerdote offerunt? 12 

Dominus nullum imposuit limitem; ideo lege divina nullus adest 
limes. 13 Tmmn ipse dixit quod omnes, non solum apostoli, debere Com- 
munionem recipere quando ipsum per Missam commemorant. 

Si lex divina hoc imponit, cur deberemus nos illam restringere? 

Mundus ita depravatus est ut revera magna detur necessitas repa- 
rationis. Nulla reparatio est melior quam Communio. 

Fideles cum participent de regali Sacerdotio, debent cum sacerdote 
offerre Missam, et ideo etiam de Victima participare. 

Si sacerdos potest in prima, in secunda et tertia Missa, quas ipse 
offert, 1 * et ter de Victima participare, cur fideles, qui cum ipso offerunt 
Victimam prima vice, secunda et tertia 15 de illa et ipsi non possunt 16 
communicare? 

Ideo propono quod novus numerus addatur istis verbis: « Fideles 
possunt recipere S. Communionem unaquaque vice Missam integre 
cum sacerdote offerunt ». 

Aliquid etiam — quod non est in schemate sed vel potest proponi 
Patrihus et quod possit esse magni momenti et utilitatis in Missionibus 
non tantum pro fidelibus quam pfo sacerdotibus , est nempe de Commu- 
nione sumenda in absentia ministri. Si praeses putat quod hoc non de- 
berem legere, tunc non legam. 17 

Praeses card. Tisserant: Unum momentum tantum habes. 
Orator: Sufficit. 



In textu scripto tradito: 1 Pag. 176, n. 44 a) Ad Missam chrismatis, feria V in 
Coena Domini. Non videtur convenire. 2 ad singulares celebrationes aliter 
provideri non possit, et de iudicio Ordinarii. 3 Pag. 176, n. 44. Proponitur con- 
celebratio pro Missa in Coena Domini. 4 deest. 5 deest. 6 deest. 
7 Pag. 176. Additio proponitur post n. 46 d). N. 47: Unusquisque sacerdos con- 
celebrans potest pro sua Missa concelebrata stipendium recipere. Convenit addere 
hunc numerum ne dubia et controversiae oriantur. Etenim, sicut tot sunt oblatio- 
nes, quot sacerdotes concelebrantes, ita tot stipendia sumi possunt. Singuli sacer- 
dotes concelebrantes liberi sunt applicancii Missam pro speciali intentione. 8 De 
tempore offerendi Missam. 9 deest. 10 deest. 11 deest. 12 ipsis? 
13 deest. 14 tres Missas dicere. 15 deest. 16 poterunt. 17 De Com- 
munione sumenda in absentia Ministri. Reverentiae causa Ecclesia reservavit 
Communionis distributionem sacris tantum ministris. Dominus hoc non fecit, ideo 
lex divina hoc permittit. In Ecclesia primorum saeculorum S. Communio tradebatur 

fidelibus in manu. Puto quod ita fit in aliquibus ritibus non latinis. In locis ubi 
datur unus tantum sacerdos, speciatim in missionibus, ipse non potest conventibus 
aliorum sacerdotum intervenire; quandoque etiam pro ipso tempore exercitiorum 
spiritualium sacerdos non potest suam stationem relinquere; nunquam adesse potest 
alicuius essentialis recreationis gratia: et ratio est quia fideles simpliciter, et spe- 
ciatim Sorores religiosae quotidie volunt S. Communionem recipere. Ideo propono 
quod haec verba addantur: « Si Ministri S. Eucharistiae in loco non adsunt, fide- 
les permittuntur sumere propria manu sacram Hostiam ex proprio ciborio, quod 
super altare reponitur a persona apta a sacerdote designata, secundum rubricas 
approbatas ». 

25 

Exc.mus P. D. IOSEPH MELAS 
Episcopus Nuorensis 

Em.me Praeses, em.mi, exc.mi, rev.mi Patres, 

Quae aliquibus abhinc diebus breviter attigi iterum renov.ans, meam 
liceat pandere ansitudinem circa duo argumenta quae in hoc secundo 
schematis capite huius constitutionis agitantur: nempe circa Commu- 
nionem sub utraque specie etiam laicis concedendam, et circa Missae 
concelebrationem. 

Exercitatos atque peritos nos esse docuit vitae usus, et si quando 
res novae cuiuscumque generis inducuntur, novimus id populum tangere 
atque commovere, simulque indifferentes nos esse non sinit. Quod certo 
etiam fiet si ad effectum deducantur quae in hoc schemate statuuntur. 

Populi mihi commissi communem animum interpretatus, quem bene 
novi, mens mihi est Communionem sub utraque specie pro laicis non 
esse probandam, ideoque schema reformandum ita ut pro casibus hucus- 
que usitatis sit ipsa dumtaxat servanda. Ceterum non sunt praetereunda 
incommoda quae multis ante saeculis huiusmodi usum abolendum Ec- 
clesiae suaserunt. Quare igitur nostris diebus restituendus esset iam 
obsoletus usus? Multa nec parva essent incommoda, minima beneficia! 

Iisdem rationibus Missae concelebrationem ad quosdam casus con- 
ventus sacerdotum tantummodo contrahendam esse censeo, quando 
scilicet ob evidentem utilitatem aliter impossibile erit singulorum cele- 
bratio. 

Sacerdotum petitionem significare cupio ut ipsis facultas conce- 
datur Missae sacrificium feria V in Coena Domini celebrandi, ob solem- 
nem instituti sacerdotii memoriam. 

Insuper in art. 39, pag. 175, legitur: « Homilia, tamquam pars 
ipsius Liturgiae, valde commendatur, praesertim diebus dominicis et 

festis de praecepto ». Quem ita immutandum propono: « Homilia, tam- 
quam pars ipsius Liturgiae, quam saepius habenda valde commendatur, 
quotiescumque fieri poterit; at diebus dominicis et festis de praecepto 
semper habenda erit, nisi sacerdos aegritudinis aut senectutis causa 
excusandus sit ». 

Norunt omnes qui pastorale ministerium experti sunt fideles saepe 
saepius Missae audiendae praeceptum, ignorantiae causa, facile prae- 
terire, quia numquam, vel raro, verbum Dei audiunt. Igitur, quamquam 
mirum et absonum videri potest, dicendum est multis fidelibus praestan- 
tius ac magis necessarium esse verbum Dei audire quam ipsam Missam 
audire! Qui vero doctrina christiana instituuntur et ignorantiam a se 
depellunt et sacrosancto Sacrificio libentius adsunt. 

In eodem capite perpulchrae eae notandae sunt locutiones: « mensa 
verbi » (in pag. 175, lin. 9); « ditior mensa verbi » (in eadem pag., 
lin. 22); « Liturgia verbi » (in pag. subs., lin. 13). 

Bene igitur eadem constitutio, in art. 43, haec merito habet: « Li- 
turgia Missae duabus partibus quodammodo constat, Liturgia nempe 
verbi et eucharistica. Hae duae partes tamen ita intrinsece coniunguntur 
ut unicum actum cultus efforment. Proinde animarum pastores in cate- 
chesi tradenda, fideles sedulo instruant, ut integrae Missae celebrationi 
intersint ». Dixi. 



In textu scripto tradito: 1 Et. 

Praeses card. Tisserant: Proxima congregatio generalis habebitur 
feria secunda, mensis novembris die 5, hora 9, in aula conciliari. Nunc 
fit repositio Evangelii. 

Exc.mus P. D. Pericles Felici, secretarius generalts: 

Praeest hodiernae congregationi generali em.mus ac rev.mus D. card. 
Achilles Lienart, ep. Insulensis. 

Antequam nomina dentur eorum, qui petierunt loqui in hac hodierna 
sessione, honorificum est communicare coetui amplissimo nomina eorum 
quos Ss. Dominus cooptare dignatus est in sodales tribunalis administra- 
tivi. Hi sunt: em.mi ac rev.mi DD. cardd. Carolus Chiarlo; Franciscus 
Morano; Villelmus Theodorus Heard; exc.mi ac rev.mi DD. Andreas 
Rohracher, arch. Salisburgensis; Laurentius Begin, ep. Quercopolitanus; 
Edmundus Nowicki, ep. tit. Thuggensis; Ioannes Pohlschneider, ep. 
Aquisgranensis; Eugenius Beitia, ep. Santanderiensis; Ioannes Vonderach, 
ep. Curiensis; Franciscus Furey, ep. tit. Temnitanus. 

Nunc lego nomina eorum, qui petierunt loqui in hac hodierna ses- 
sione. Ut audietis, hi multi sunt adhuc; quapropter consilium praesi- 
dentiae iterum atque iterum enixe rogat Patres ut, si aliquid iam dic- 
tum sit, ne repetant vel saltem paucissimis verbis se referant ad ea quae 
iam dicta sint, ne tempus pretiosissimum inutiliter teratur. 

Loqui igitur petierunt: em.mi DD. cardd. Carolus Confalonieri; Ia- 
cobus Franciscus Mclntyre, arch. Angelorum in Statibus Foederatis 
Americae Septemtrionalis; exc.mi DD. Ioseph Duschak, vic. ap. Cala- 
panensis in Insulis Philippinis; Stephanus Laszlo, ep. Sideropolitanus in 
Austria; Carolus Ferrari, ep. Monopolitanus in Italia; Armandus Fares, 
arch. Catacensis in Italia; Carolus Saboia Bandeira, ep. Palmensis in Bra- 
silia; Ioannes Baptista De Mota, ep. Victoriensis in Brasilia; Albertus 
Cousineau, ep. Capitis Haitiani in Haiti; Henricus Jenny, ep. aux. Came- 
racensis in Gallia; Andreas Perraudin, arch. Kabgayensis in Ruanda- 
Urundi; Paulus Barrachina, ep. Oriolensis in Hispania; Augustinus De 
Moura, ep. Portalegrensis in Lusitania; rev.mus P. Benno Gut, abbas 
primas Confoederationis Benedictinae; exc.mi DD. Paulus Yii Pin, arch. 
Nanchimensis in Sinis; Marinus Bekkers, ep. Buscoducensis in Neerlan- 
dia; Eladius Vicuna, ep. Chillanensis in Chilia; Paulus Seitz, ep. Kon- 
tumensis in Vietnam; Ioseph Pont, ep. Segobricensis in Hispania; 
Thomas Muldoon, ep. Fesseitanus, aux. Sydneyensis; Patricius Kelly, ep. 

Urbis Beninensis in Nigeria; Carolus Parteli, ep. Tucuarensis in Uruguaia; 
Simon Landersdorfer, ep. Passaviensis in Germania; Marcellus M. Dubois, 
arch. Bisuntinus in Gallia; Georgius Xenopulos, ep. Syrensis in Graecia; 
Petrus M. Theas, ep. Tarbiensis in Gallia; Caesar Antonius Mosquera, 
arch. Guayaquilensis in Aequatore; Gregorius Modrego, arch.-ep. Barcino- 
nensis in Hispania; Ioseph D'Avack, arch. Camerinensis in Italia; Ioan- 
nes Pereira, ep. Leiriensis in Lusitania; Franciscus Zak, ep. S. Hippo- 
lyti in Austria; Franciscus Zauner, ep. Linciensis in Austria; Iulius 
Kandela, arch. tit. Seleuciensis pierius in Syria; Antonius Pildain, ep. 
Canariensis in Hispania; Maximus Hermaniuk, arch. metropolitanus 
Vinnipegensis pro Ucrainis in Canada; Custodius Alvim Pereira, arch. 
de Lourengo Marques in Mozambico; Raphael Bidawid, ep. Amadiensis 
in Iraq; Ioseph Souto, ep. Palentinus in Hispania. 

Praeses card. LienarT: 

Venerabiles Patres et Fratres, hodie continuare debemus discepta- 
tionem de cap. II sacrae Liturgiae schematis. 

Ad disceptationem brevius faciendam oratores instanter depreca- 
mur ut quod iam ab aliis dictum est non repetant, sed potius loqui absti- 
neant. Exhortamur etiam Patres ut inter se velint eligere qui in nomine 
plurimorum animadversiones emittant, quia si unusquisque nostrum 
ius habet in Concilio loquendi, ius illud per delegatum exercere potest 
et sic faciendo omnibus officium praestaret. 

1 

Em.mus P. D. CAROLUS card. CONFALONIERI 

Venerabiles Patres, 

In postremis generalibus congregationibus mensis octobris nuper 
elapsi hic habitis, bona utique fide quaedam dicta sunt, quae possent 
confusionem ingerere circa apparata et emendata schemata Concilio po- 
stea subiicienda. Proinde cardinales, qui membra fuerunt pontificiae 
subcommissionis de schematibus emendandis praeparatoriae, venerabi- 
libus Patribus, iis praesertim qui commissioni centrali opus dederunt, 
haec declaranda censent: 

1) Munus commissionis centralis praeparatoriae definitum fuit a 
Summo Pontifice, n. 14 Motu Proprio Superno Dei nutu diei 5 iunii 
1960, scilicet: « Sequi ac, si necesse sit, in ordinem disponere singula- 
rum commissionum labores atque illarum conclusiones rite perpensas ad 

Nos deferre, ut res in Concilio Oecumenico tractandas Nosmetipsi sta- 
tuamus ». (Sunt verba Summi Pontificis). Quod munus confirmatum 
fuit in Normis ab ipso Summo Pontifice approbatis die 16 septembris 
1961 et sodalibus distributis. 

2) Suffragia ergo Patrum commissionis centralis, data per verba 
placet, non placet, placet iuxta modum, hoc tantum respiciebant: con- 
venientiam praesentandi schemata Summo Pontifici. Suggestiones, emen- 
dationes, animadversiones a Patribus in disceptatione factae, uti singu- 
lae et qua tales, suffragationi subiectae non fuerunt nec erant subiicien- 
dae, quia talis singularum propositionum suffragatio a munere exsula- 
bat. De cetero notum est quod multi Patres sententiam suam saepe 
exprimebant per verba generica: « Adhaereo his quae dixit Pater A et 
Pater B et Pater C, et ceteri »; sed Patres A, B, C, et ceteri vota 
inter se difformia et discordantia aliquando proposuerant. Quaenam 
ergo adhaerentium sententia? 

3) Die 7 novembris 1961 vero, subcommissioni de schematibus 
emendandis tunc institutae, per decretum in publica sessione perlectum 
coram Summo Pontifice praeceptum fuit: « Ista subcommissio provide- 
bit emendandis schematibus, perpensis scilicet a sodalibus huius com- 
missionis centralis propositis emendationibus ». 

4) Hoc sibi commissum munus subcommissio, iuxta constitutum 
iter, studuit rite adimplere. Omnes observationes commissionis centra- 
lis, systematice collectae, transmissae sunt ad cardinalem praesidem com- 
missionis originis ut eas, consultis tribus ipsius commissionis originis 
selectis membris, perpenderet et inde subcommissioni de schematibus 
emendandis significaret quaenam essent accipiendae aut reiciendae, ar- 
gumentis adductis. 

5) Tunc Patres cardinales subcommissionis, qui initio quinque, 
postea septem fuere, examinaverunt sive observationes sodalium com- 
missionis centralis sive responsiones datas a commissione originis; ubi 
erat concordia, textus emendatus fuit sine ambage; ubi vero discordia, 
subcommissio, perpensis hinc inde argumentis pra munere sibi a Summo 
Pontifice commisso, prudenter et scienter illas propositiones selegit, 
quas aptiores iudicavit. 

6) Ad haec omnia perficienda, perplures conventus habuit subcom- 
missio et assiduos labores per integrum annum produxit. Schemata 
autem variis voluminibus continentur, quorum primum illud est quod, 
iussu Summi Pontificis, transmissum fuit ad omnes conciliares Patres 
et nunc ipsi prae manibus habent. 

Discussio igitur Concilii et eius liberum et supremum iudicium non 
est de praeteritis, sed de schematibus prouti iacent in subiecto volumine, 

iuxta monitum in primo folio ipsius voluminis positum, subsignatum a 
cardinali Secretario Status die 13 iulii 1962. 

7) Ad martyrologium quod attinet, in n. 16, pag. 164 schematis 
de Liturgia praeclare dicitur: « Libri liturgici recognoscantur ». Iam- 
vero martyrologium est liber liturgicus. 

Haec sereno animo et caritate fraterna dicenda erant. 

2 

Em.mus P. D. IACOBUS FRANCISCUS card. McINTYRE 

Archiepiscopus Angelorum in California 

Em.mi Praesides, em.mi et rev.mi Patres, 

In Statibus Foederatis Americae Septemtrionalis sacrosanctum 
Missae Sacrificium maxima fidelitate et devotione offertur secundum 
ritum romanum et rubricas Missalis romani. 

Instructionibus dogmaticis et catecheticis distinctio inter « Missam 
catechumenorum » et « partem praeparatoriam » Canonis et Consecra- 
tionis clare monstratur et a fidelibus bene intelligitur. Christifideles per- 
multi integram Missam cum celebrante assidue et secreto legunt per 
medium missalium manualium. Missalia haec in lingua vernacula lati- 
naque in eadem pagina scribuntur. 

Idcirco sacra Missa ab omnibus unum est in intentione atque actio- 
ne, et omni ex parte ad consecrationem tendit. Missa actus cultus 
est et divinum sacrificium. Itaque attentionem omnium circumstantium 
absorbit. 

In diebus dominicis et in diebus festis post Evangelium Missae in 
lingua latina, Missa interrumpitur. Celebrans aut alius sacerdos in 
pulpito Epistolam Evangeliumque Missae in lingua vernacula legit. 
Deinde Epistolam Evangeliumque cum commentario brevi explicat, aut 
instructionem de catechismo exponit. Deinde Missa cum « Credo » in 
lingua latina resumitur. 

In hoc ordine integritas Missae in lingua latina conservatur. Lingua 
vernacula introducta ab actione Missae separatur; et hac in omnibus 
Missis non utitur. 

Schema in pag. 175 confusionem complicationemque proponit. Si 
schema adoptetur, proxima ad scandalum nostro populo sit. 

Continuitas Missae retineri debet. Traditio caeremoniarum sacra- 
rum conservari debet. Instructiones in Sacris Scripturis, dogma et cate- 
chismus in lingua vernacula praeservari possunt sine offensione linguae 

latinae. Hi omnes in methodo currente servantur; mutationes non re- 
quiruntur. 

In schema de sacra Liturgia, cap. II, par. 41 ss., consideratio adae- 
quata ad primum principium non datur. 

In Instructione Sacrae Congregationis Rituum, data mense septem- 
bris anno 1958, dicitur, ut attentio, quae est primaria ad audiendam 
Missam, est interna, contemplatio mysterii Eucharistiae. 

Ergo mihi videtur participationem actuosam in his discussionibus 
recipi maiorem considerationem quam debet. 

Haec attentio interna frequenter habetur apud eos quorum capa- 
citas intellectualis non est magna; participatio actuosa insuper frequen- 
ter est distractio. 

Venerabiles Patres, in re lingua latina Summus Pontifex locutus 
est. 1 



In textu scripto tradito: 1 deest. 

3 

Exc.mus P. D. VILLELMUS IOSEPH DUSCHAK 
Episcopus tit. Abiddensis, vic. ap. Calapanensis 

Patres Conciliares em.mi, ill.mi et rev.mi, 

Aliqua generalia et fundamentalia proponere vellem de Ordine 
Missae instaurando vel restaurando secundum art. 37 cap. II schematis 
constitutionis de sacra Liturgia. 

Ultima Coena Christus Missam instituit ut memoriale sui ipsius, 
imprimis suae mortis: est corpus « quod pro vobis datur », est sanguis 
« qui pro vobis fundetur »; « Hoc facite in meam commemorationem » 
(Lc. 22, 19-20). 

Nostris temporibus memoria Domini, Coena Domini, sacrificium 
Missae celebratur secundum diversos ritus. Ritus isti antiqui et valde 
venerabiles sunt, sed facti ab hominibus, licet doctis et sanctis. Per 
saecula nunc iam praeterita modi celebrandi Missam et ipsa missalia 
variis mutationibus et multis varietatibus subiecta sunt usque ad illam 
plus minusve finalem missalis editionem — hoc quidem valet pro ritu 
latino tantum — quae facta est post Concilium Tridentinum. Missali 
isto latino utimur usque ad tempus hoc. 

Si nostris temporibus et ab hoc Concilio totius historiae Ecclesiae 
maximo desideratur et exspectatur instauratio Missae, necnon summa 

mediorum et monitorum quae ad participationem fidelium actuosam con- 
ducant, methodus optima eligenda consistere videtur in reditu ad pri- 
mam et originalem Missam quam et sicut Christus ipse ultima Coena 
instituit et uti memoriam sui facere et repetere praecepit. Si saecula et 
generationes quae transierunt suos pro celebratione Missae ritus formare 
potuerunt secundum eorum mentem et gustum, qua ratione non liceret 
Patribus maximi huius Concilii, post tot saecula, Summo Pontifice duce, 
et secundum dictum « omnia instaurare in Christo », quodammodo 
redire ad primam et venerabilissimam Missae formam a Christo ipso in- 
stitutam? 

Nihil dicam contra linguam latinam. Est lingua matris, sanctae Ma- 
tris Ecclesiae, est lingua liturgica maioris Ecclesiae Catholicae partis, 
lingua Concilii, communicationis catholicae per totum orbem terrarum; 
lingua scientiarum sacrarum; est lingua pro seminariis et litteris sacris 
in operibus sanctorum Patrum innumerabilibus et Ecclesiae Doctorum 
depositis. 

Nihil dicam contra diversos ritus, nihil contra ritum latinum. Exsi- 
stit, habet et habebit ius exsistendi et florendi, praesertim in Missis 
solemnibus, cantatis, in Missis sacerdotum sine congregatione celebran- 
tium, pro monasteriis et communitatibus linguam latinam non igno- 
rantibus. Sed quaestio est, num ritus latinus, uti est, immo variis modis 
et mediis participationem actuosam foventibus necnon consiliis aucto- 
ritatis Ecclesiae et peritorum adhibitis, illum actuosae participationis 
gradus admittat qui haberi posset et exerceri debet propter mandatum 
Domini, propter eminentem valorem intrinsecum et momentum sanctae 
Missae pastorale. Utile est hic meminisse dictum illud Domini de com- 
missura panni rudis quae non immittitur in vestimentum vetus, vel de 
vino novo quod non mittunt in utres veteres (Mt. 9, 16-17). 

Sperare liceat primam partem Missae, quae dicitur catechumenorum, 
qua christifideles doceantur et orationibus praeparentur, celebratam iri 
lingua vernacula. Cur enim sacerdotes per generationes iam, submissa 
voce, ista verba sacra et inspirata, nempe lectiones, Epistolas, ipsum 
Evangelium, repetere debent coram Deo solo, qui omnia scit et textus 
illos sacros inspiravit pro populo suo sancto vel sanctificando, dum 
populus Dei ipse post eum, i. e. sacerdotem, sedet et esurit et sitit, avi- 
dus illius panis qui est verbum Domini *? 

Mentionem hic non facio eorum postulatorum et desideriorum circa 
Missam quae sunt multa et varia, et frequenter proferuntur a peritis sa- 
crae Liturgiae. Hic quaestio sit de canone Missae tantum, uti Christus 
ipse fecit et fieri iussit illis pernotis verbis: « Hoc facite in meam 
commemorationem ». 

Praesumi liceat verbo « hoc » Christum praecepisse in sui memoriam 
facere quod, et quo ritu, et quibus aliis circumstantiis quae in futuro 
repeti possent, ultima Coena et institutione sanctae Eucharistiae ipse 
et fecit et dixit. Immo dici posse videtur totam, ut ita dicam, atmosphe- 
ram quae in ultima Coena vigebat in quacumque Missa celebranda repeti 
et efEci debere in quantum fieri potest. Quaenam nunc sunt ista ele- 
menta sensu liturgico constitutiva et distinctiva secundum primam Do- 
mini nostri Iesu Christi Missae celebrationem ab ipso factam? 

Christus celebravit Missam primam coram Apostolis — versus po- 
pulum, secundum consuetudinem in coenis vigentem. 

Christus locutus est alta v oce, ita ut omnes, ut ita dicam, Canonem 
primae istius Missae audirent. 

Christus usus est lingua vernacula, ita ut omnes sine ulla difficultate 
eum et verba eius intelligerent. 

Verbis « hoc facite », secundum eorum integram notionem, conti- 
neri videtur praeceptum celebrandi Missam uti coenam, coram populo, 
vel saltem alta voce et lingua quam commensales intelligunt. Accedit 
quod difficile intellectu est memoriam Domini celebrari posse in silen- 
tio et lingua ignota adstantibus, uti mysterium, quamvis profundissimum 
sit mysterium ipsius Missae. Missa ritu ultimae Coenae celebrata prae- 
beret participationem naturalem et intimam, ita ut non amplius opus 
sit istis modis et auxiliis ab extra illatis. 

In ultima Coena Christus permulta et perpulchra dixit, docuit et ora- 
vit quae quodammodo ad memoriam Domini pertinent, et vix ac ne vix 
quidem a celebratione memoriae eius separari possunt. Conclusiones 
patent: demus populo nostro, quandocumque obligatione tenetur as- 
sistendi vel audiendi Missam, et quandocumque concursus populi habe- 
tur, istum ritum originalem institutum a Domino ipso. Stet sacerdos co- 
ram populo ut alter Christus, populus ipse audiat et intelligat omnia. 
Verba adhibenda, imprimis in Canone, sint verba Domini, et parce so- 
lummodo verba hominum. Sint verba promissionis Sanctissimi Sacra- 
menti (Io. 6): « Ego sum panis vivus..., panis vitae ». « Qui manducat 
me... », etc. 

Sint verba ultimae Coenae et ultimae noctis Domini super terram, 
secundum Evangelium S. Ioannis: « Exemplum dedi vobis », « Ego 
sum via et veritas et vita », « Si diligitis me, mandata mea servate », 
« Pacem relinquo vobis, ... non quomodo mundus dat... », « Ego sum 
vitis vera, vos palmites », etc. Et semper addatur vel pars ultimae Chri- 
sti orationis circa istud « ut omnes unum sint ». 

Patres Conciliares: neque diversi ritus neque fratres christiani qui 
non sunt catholici, sed credunt in Christum Eucharisticum, unquam ac- 

cipient ritum latinum vel quemcumque alium ritum historicum, sed for- 
tasse parati sunt accipere invitationem cooperandi, peritis omnium rituum 
necnon Ecclesiarum quae fidem eucharisticam tenent adiuvantibus, in 
compositione Missae quae vere vocari posset Missa oecumenica vel « Mis- 
sa orbis », quae Missa sequeretur ritum Coenae Domini et principia su- 
perius generatim et passim enumerata. 

Sic habere possemus Missam vere oecumenicam, Missam orbis, et 
cum ea istam multum desideratam unitatem, saltem in memoria eucha- 
ristica Domini. Videant auctoritates summae Ecclesiae, videant periti 
theoretici et practici. Populus autem Dei gauderet participatione ista 
perfecta et intima qua ultima Coena Apostoli gavisi sunt. 

Conceptus et propositio « Missae orbis » audacitatem redolet, sed 
non temeritatem, quia sequemur exemplum et praeceptum Christi Do- 
mini. Meminisse etiam iuvat hoc Concilium esse maximum in historia 
salvationis et Concilium sic dictum unionis. 

Conceptus et propositio « Missae orbis » fortasse est sicut istud 
granum sinapis, quod est minimum quidem (Mt. 13, 31-32) sed si ha- 
buerimus fidem (Mt. 17, 19), dabit fructum (Mt. 13, 8), et nihil im- 
possibile erit (Lc. 17, 19). 

Quae dixi et proposui, non dixi ut peritus scientiarum sacrarum, 
sed ex conscientia mere pastorali, et ex experientia plus triginta annorum 
pastorali vere et simpliciter missionaria. Dixi. 

In textu scripto tradito: 1 Dei. 

4 

Exc.mus P. D. STEPHANUS LASZLO 
Episcopus Sideropolitanus 

Em.mi Patres, venerabiles Fratres, 

Animadversiones meas ad art. 43 secretario generali scriptis trado, 
quod valet etiam de animadversionibus meis ad praeceptum Missae fe- 
stivae imprimis quod valet de Dominica et diebus festivis. 

Tantum aliqua verba ad n. 37. Forte nobis brevissimus conspectus 
instaurationis liturgicae in ultimis annis ad investigandam viam rectam 
in hac materia utilis esse possit, nempe: 1 

1. Quod instauratio, de qua in hoc capite, non aliquid novum est 
sed a pluribus annis abhinc iam incepit et adhuc semper perdurat. Quod 
permultae ordinationes Apostolicae sicut et S. C. Rituum, quae interim 
publicatae sunt, satis probant, quarum una aut altera fere quovis anno 

in A.A.S. invenitur: ex. gr.: decretum generale de Rubricis... 2 ; decre- 
tum Maxima redemptionis nostrae mysteria {A.A.S., 47, 1955, pag. 638), 
Instructio de Musica sacra et sacra Liturgia {A.A.S., 50, 1958, pag. 630), 
Litterae Apostolicae motu proprio datae de novo Rubricarum Brevia- 
rii et Missalis Romani corpore {A.A.S., 52, 1960, pag. 593). Anno 1955 
Pius Papa XII constituit commissionem, cui generalis instaurationis li- 
turgicae studia demandata fuerant. 

2. Quae instaurationes non tantum ad Sacramenta aut Sacramen- 
talia se referunt, sed etiam ad sacrificium Missae (vide decretum Maxi- 
ma redemptionis nostrae mysteria aut Litteras Apostolicas de novo 
Rubricarum Breviarii et Missalis Romani corpore, et alia). 

3. Causae, quae pro istis instaurationibus afferuntur eaedem sunt 
quas tam saepe ibi audivimus, nempe: 

a) Promotio participationis fidelium (ex. gr. textus: « sedulo cu- 
randum est, ut fideles non tamquam extranei vel muti spectatores Missae 
intersint, sed illam praestent participationem, quae in tanto mysterio 
requiritur » ex Instr. de Musica sacra et sacra Liturgia, A.A.S., 50, 
1958, pag. 641). 

b) Respectus biblicus sive promotio splendoris primitivi sacra- 
rum actionum (cf. imprimis instaurationem Hebdomadae Sacrae. Iam 
in decreto de solemni vigilia paschali instauranda legimus: « Nostra au- 
tem aetate ... vivum obortum est desiderium, ut paschalis praesertim 
vigilia ad primitivum splendorem revocaretur, originali eiusdem vigi- 
liae instaurata sede, ad horas videlicet nocturnas, quae dominicam Re- 
surrectionis antecedit » {A.A.S., 43, 1951, pag. 129). 

c) Pastoralis sollicitudo et efiicacia sacrae Liturgiae pro vita chri- 
stiana (fere in omnibus decretis primum locum habet). Et non ultimo 
loco: 

d) Petitio instans episcoporum (ex. gr. « His de causis viri in re 
liturgica peritissimi, sacerdotes curam animarum gerentes, et imprimis 
exc.mi antistites, recentioribus annis enixas ad Sanctam Sedem preces 
detulerunt, postulantes, ut liturgicae Sacri Tridui actiones, ad horas, ut 
olim, postmeridianas revocarentur, eo sane consilio, ut ... fideles faci- 
lius ... interesse possint » {A.A.S., 47, 1955, pag. 839). 

Talibus aut similibus causis impulsae ultimis annis non paucae in- 
novationes in sacra Liturgia inductae sunt, quae tamen partem tantum 
materiae instaurandae efformant. Ideo instaurationem generalem Sanc- 
tissimus Dominus Concilio Oecumenico demandavit, et quidem Litteris 
suis de die 25 iulii 1960 {A.A.S., 52, 1960, pag. 593) quibus novum 
rubricarum Breviarii et Missalis Romani corpus publicatum fuit... 3 Con- 
cilii erit ergo ex causis supra allatis sacram Liturgiam in genere instau- 

s 

randi et ad finem deducendi et quidem primum ut statuantur* prin- 
cipia hanc generalem liturgicam instaurationem respicientia, sed pari 
modo — ita humilis mea sententia — ut eadem et applicentur 5 saltem 
ad praestantiores quaestiones in hac materia. Alio modo Concilium nec 
officium nec exspectationes tam multorum fidelium et sacerdotum sicut 
et episcoporum impleret. 

Quod ad opus ergo nos comitetur « sapientia caelestis » (ex oratione 
pro festo S. Pii X), sed pariter non desit nobis « fortitudo apostolica », 
quam apud Sanctum Papam in hac Basilica tam honoratum admiramur. 

Gratias maximas! 



ln textu scripto tradito: 1 Nullus articulus, fere nullum verbum in cap. II 
adest, quod discussione nondum fuerit disceptatum. Ideo ad textum, qui forma 
proposita exspectationes iustas adimplere videtur et sapientibus observationibus 
Patrum conciliarium in melius adauctus fuit, mihi liceat pauca tantum addere, et 
quidem primum ad art. 43, nempe ut paulum emendetur et nonnullis verbis adau- 
geatur, i. e. 

1. Ut pro verbis: « Ut integrae Missae celebrationi intersint », alia verba, 
e. g. Missae participent, Missae partem habeant, ponantur et ut verba: Missae in- 
teresse sive Missam audire aut legere et similia pro futuro non adhibeantur. Non 
tantum de emendatione accidentali ibi agitur, sed in hac locutione tota quaestio 
contenta esse videtur, quae adhuc satis ample disceptata fuit. 

2. Articulus supra citatus innuat etiam praeceptum Missae festivae, dico in- 
nuat, quia hoc tantum ab inscriptione articuli evenit. Ideo propono, ut post verba: 
Ut integrae Missae intersint aut participent, ulteriora verba ponantur, nempe: 
« et ita etiam praeceptum Missae festivae rite adimpleant ». 

3. Qua in connexione, ubi de praecepto dierum festivorum sermo sit, deli- 
berandum esset, an non aliquid etiam de diebus festivis, imprimis de dominica 
dici debeat. Non parvum periculum est, fere ubique, ut dominica tum pro vita 
privata cum pro sociali valorem suum ammittat. Quam diem non pauci proh dolor 
non amplius ad implendum praeceptum Missae festivae adhibent, sed magis pro 
laboribus aut oblectationibus et similibus. Dominica etiam e vita sociali magis 
magisque evanescit, quia in pluribus fabricis labores industriales non amplius silent 
et in non paucis regionibus sic dicta hebdomada currens (i. e. hebdomada, in qua 
non amplius dominica, sed alius dies hebdomadae pro operariis liber est) inducitur 
aut iam inducta est. 

Ideo ibi aut alio convenienti loco aliquod verbum in hac re necessarium esset, 
ut Concilium vocem suam tum ad saeculares potestates cum ad singulos possiden- 
tes fabricarum sicut et ad omnes fideles dirigat, ut Ordo vitae christianus e diebus 
festivis et ferialibus constans observetur, quia eius omissio aut negatio non sine 
detrimento pro genere humano esse possit. 

4. Ad art. 37 (non minus ad art. 41 et 44) qui ob innovationes inconvenientes 
nonnullas difficultates causare videtur, forte tantum aliqua verba in genere, quae 
forte ad investigandam rectam viam in hac materia utilia esse possunt, nempe. 

2 ad simpliciorem formam redigendis (A.A.S., 47 [1955], p. 218). 3 ne 
earum emendatio diutius protraheretur. 4 statuerentur. 5 applicarentur. 

5 

Exc.mus P. D. CAROLUS FERRARI 
Episcopus Monopolitanus 

Venerabiles Patres, 

De hoc II capite aliqua humiliter sentio et breviter propono. 1 

1. Mihi videtur quod schema huius II capitis ex duplici titulo 
commendari debeat. 

Imprimis propter sobrietatem partis doctrinalis: etenim repetere 
non praesumit « ea quae Patres ac theologi veteres et recentiores tradi- 
derunt... ad hoc — ut rem dicam cum verbis 2 Summi Pontificis — non 
opus erat ut Concilium Oecumenicum indiceretur ». 

Commendatur quoque propter studium patienter elaborandi aptiora 
principia pastoralia, quae sunt necessaria in novo Ecclesiae conamine 3 
ad « plenius », « altius » et « amplius » tradendum nostris temporibus 
salutis nuntium. In hoc plane concordat intentio schematis cum mente 
Concilii a Summo Pontifice solemniter declarata. 

Hanc igitur mentem commissionis praeparatoriae, quae expressio- 
nes desumit magis ex theologia biblica quam ex theologia scholastica, ut 
congruum est Magisterio pastorali, defensam vellem et commendatam. 

2. Schema de sacra Liturgia non est constitutio dogmatica; atta- 
men nulla theologia pastoralis construitur sine principiis. Opto ergo 
ut in introductione ad decreta huius capitis, inter sextam et septimam 
lineam locus detur brevi declarationi fundamenti dogmatici participa- 
tionis fidelium ad Sacrificium eucharisticum, ita ut efficaciter revocetur 
carentia verae potestatis sacerdotalis conficiendi Sacrificium in christi- 
fidelibus; itemque salutariter declaretur eorum capacitas sacerdotalis 
Sacrificium offerendi. Sic clarius apparebit quod in sequentibus lineis 
dicitur. 

3. Circa art. 37, pag. 174: de novo Ordine Missae instaurando. 
Adhuc desideratur in Liturgia, inter Missam solemnem et Missam sim- 
pliciter lectam, improprie « privatam » dictam, Missa magis communi- 
tati accommodata, in qua scilicet, ad normam n. 27 primi capitis, 
per actiones, per gestus, per habitus corporis, per acclamationes, responsa 
et cantica, foveatur illa dispositio animi quae ad optatam participatio- 
nem fideles ducat. 

Exopto ergo ut Ordo huius Missae aequa harmonia conciliet quae 
celebrantis et quae christifidelium sunt. Erit nova et peropportuna oc- 
casio practice demonstrandi quod possunt fideles et quod non possunt. 

Ne desit, quaeso, ad n. 39 ubi loquitur de homilia, commendatio 
praecipuorum fontium, scilicet Scriptura, Liturgia, Patrum et Ecclesiae 
Magisterium. Dixi. 



In textu scripto tradito: 1 deest. 2 sunt verba. 3 quibus nitatur novum 
Ecclesiae conamen. 

6 

Exc.mus P. D. ARMANDUS FARES 

Archiepiscopus Catacensis - episcopus Squillacensis 

Em.mi, exc.mi ac rev.mi Patres, 
Quasdam brevissimas animadversiones pono. 

1. In redactione definitiva prooemii ad hoc cap. II, ne dedignentur 
commissarii prae oculis habere quae edicuntur in Concilio Tridentino, 
in sess. XXII, in cap. 1, ne in textu aliquid inconveniens aut expressio 
a doctrina communi discrepans irrepat. 

2. Ad n. 37. Praeoccupatio de faciliore participatione fidelium ad 
Missam ne ultra fas extendatur. Praecipue in nullo tangatur Canon Mis- 
sae, cum idem Concilium Tridentinum — in eadem supra citata ses- 
sione, in cap. 4 — declaraverit Canonem Missae esse ab omni errore 
purum (cf. etiam can. 6) et ipsum extulerit cum constet — sunt verba 
Concilii: 1 — « ex ipsis Domini verbis... ex Apostolorum traditionibus ac 
sanctorum quoque Pontificum piis institutionibus » (cf. DB 942, 953). 

3. Ad n. 39. De homilia in Liturgia verbis generalioribus tractetur 
quaestio. Praeceptis disciplinaribus normae aptiores tradantur. 

4. Ad n. 40. Oratio communis fidelium retineatur uti nunc est, in 
forma solemni, in feria sexta Tridui sacri. In forma quadam litanica addi 
posset in Missis festivis Adventus et Quadragesimae ante Offertorium; 
et etiam in quibusdam aliis Missis: v. g. in festo Christi Regis: pro pace 
universali; in die Missionali: pro diffusione Ecclesiae in mundum; in 
die pro vocationibus ecclesiasticis: ad implorandas vocationes. Demum 
statui faciliter possent formularia litanica (non plus quam septem invo- 
cationes) ad varias occasiones: v. g. in festo S. Ioseph Opificis, pro 
operariis; in festo Patronorum nationum, pro prosperitate Patriae; initio 
anni scholastici, pro fructuosis studiis; etc. 

5. Ad n. 42. Circa Communionem sub utraque specie, meo quidem 
iudicio, non recedendum videtur ab actuali disciplina, nec in ipsa Missa 
in qua conferuntur sacrae Ordinationes, etiam presbyteratus. Rationes 
potiores sunt: ad evitandam admirationem in populo et ad leges hygie- 

nicas servandas. Perdurant adhuc rationes practicae ob quas in occi- 
dente ad Communionem sub specie panis tantum deventum est. 

6. Ad n. 44. De concelebratione. Praescindendo a casibus particu- 
laribus, 2 puto maximam considerationem faciendam esse de petitionibus 
monasteriorum, monachorum et aliorum qui vitam communem degunt 
in gloriam Dei. 

7 et ultimo. Unum addo, circa titulum secundae partis huius ca- 
pitis qui inscribitur « De concelebratione sacramentali ». Dicendum esset 
potius: « De concelebratione Missae » vel « de concelebratione Sacrifi- 
cii eucharistici ». Nam quotquot ad sacram mensam accedunt agunt con- 
celebrationem sacramentalem seu frequentant idem Sacramentum; sed 
hic agitur de sacerdotibus ministris qui una simul, uno ritu, 3 unam Mis- 
sam seu unum Sacrificium eucharisticum celebrant. Dixi. 



ln textu scripto tradito: 1 deest. 2 peculiaribus. 3 deest. 

7 

Exc.mus P. D. CAROLUS SABOIA BANDEIRA DE MELLO 

Episcopus Palmensis 

Venerandi Patres, 

Legam animadversionem 1 ad n. 37, pag. 176, lin. 17: « De Missae 
Sacrificio ». 

Structura Missae in ritu latino — structuram dico: 2 forma, ordinatio 
caeremoniarum et orationum, modus cunctus quo Missa celebratur in 
ritu latino — omnino 3 permanere debet ut nunc est, nec in generali di- 
spositione nec in singulis partibus ulla recognitio facienda, etsi aliqua, 
e. g. « Lavabo », minus bene introducta esse videantur. Minora 4 quidem, 
quae structuram non tangant, possent innovari. Rationes: 

Prima: Ritus latinus a primo saeculo christianismi venit in suis 
elementis basicis; ab aevo Martyrum, a quibus compositus fuit ea sen- 
suum, fidei, pietatis, fortitudinis sublimitate, quae illis heroicis tempori- 
bus inhaerebant; utpote postea decursu saeculorum varia nova ab aliis 
sanctis et doctis viris, perpauca quidem/ eodem autem traditionis spi- 
ritu advenerunt. Immo suppositiones fundatae exsistunt, quod ritus 
romanus ab ipso S. Petro Apostolo in suis fundamentis exaratus est. 
Suspicatur ritum romana lingua in usu fortasse fuisse pro minus in- 
structis, qui tunc 6 graeca lingua non pollebant, cum Liturgia eo tem- 
pore 7 graece litaretur. 

Secunda ratio. Structura Missae, ut facta est, summum artificium 
repraesentat, litterarice, liturgice, canonice, iuridice, quocumque modo 
consideretur est artijicium.* Est poesis perfecta! Adiungendo pietatis 
elementa omnes et graecorum maximas artes superat... 9 

Ritus latinus in romana vetere sobrietate fundatur (est tertia ratio): 
simpliciter... 10 immo simplicissime preces profert. Eo ipso liquide rem 
ostendit. Eo ipso ad pietatem uniuscuiusque, prout maluerit, inservit, 
quia sensus suos unusquisque ad verba et caeremonias applicare quit, 
ut Spiritus ei insufflaverit quocumque momento. Eo ipso quoque pro 
participatione fidelium, etiam in eis quae pro lingua vernacula schema 
providet, fidelium omnium nationum et conditionum maxime confert. 

Quarta ratio. Si inceperimus quidquam mutare, non invenietur finis. 
Nam unus est contra manipulum; alter contra duas ex tribus orationibus 
ante Communionem; tertius se vertit contra « enim » et « mysterium 
fidei » in Consecratione; unus vult S. loseph in Canone; alter dicit 
S. Antonium Vaduanum esse sanctum totius mundi... Non pergam, ve- 
nerandi Patres, quia esset repetitio earum rerum quae iam dixi, etsi 
graviora hic scripsi. 11 

Conclusio: Teneamus quod habemus; forsitan, sine dubio, minora 12 
quaedam melius expurgari sunt. Dixi. 



In textu scripto tradito: 1 deest. 2 structura. 3 — structura Missae 
in ritu latino omnino. 4 Minutissima. 5 deest. 6 deest. 7 tunc. 
8 deest. 9 Tota S. Petri haec Basilica non attingit artificium nostri ritus. 
10 ultra simpliciter. 11 (dicitur, quin aspectent veredictum Concilii vel Sedis 
Apostolicae, quosdam iam hodie illa verba iam non pronunciare in Consecratione). 
Et ita porro. Vellem, Patres beatissimi, me in manu habere scripta illa perniciosis- 
sima, quae mihi sacerdos quidam iam ante 30 annos legenda tradidit, quibus 
quam multa in Liturgia nostra in despectum trahebantur. Casula irridetur (chab- 
sula erat vestis superior operariorum; ergo, dicunt, nos etiam veste nostra, qua 
ad opus nostrum quotidianum imus, Missam offerre debemus). Ludibrium facie- 
bant de tribus Ave post Missam, et Et cum spiritu tuo ab ipso sacerdote sibi ipsi 
respondendo, de secundo mendace nocturno et de aliis, iam ante 30 et plus 
annos, subrepticie autem. Nunc aperte. Coelibatus episcoporum turpissime in 
dubio ponebant; hodie coelibatum abrogare, si possent, aperte satagunt. Dicunt 
se multo melius domi lectione S. Scripturae instrui, quam in Ecclesia pericopis, 
quae aliquando infeliciter electae sint in Missis. Cur audire illas, vel explicationes 
boni et pii, sed male instructi parochi, qui nesciat ulteriores conclusiones scientiae 
exegeticae? Exinde nolunt amplius ante-missam usque ad Offertorium, nisi ipsum 
solum initium, eo quod non essent catechumeni, nec ab indocto quodam sacerdote 
doceri eis opus esset. 12 minuscula. 

8 

Exc.mus P. D. ALBERTUS COUSINEAU 

Episcopus Capitis Haitiani 

Em.me Praeses, venerabiles Patres, 

Sequentes duae animadversiones ad quaedam particularia propo- 
nendae necessario mihi videntur. 

1. Ad art. 44. Quod ad concelebrationem sacramentalem attinet, 
quam, secundum sensum clare enucleatum ab em.mo card. Paulo Aemi- 
lio Leger, magis foveo, mihi bonum videtur, Patres Concilii, animad- 
vertere hunc modum agendi, praesertim hodiernis temporibus, cum usus 
Missae privatae magnae aestimationis est ubique in Ecclesia, aspectum 
communitarium Missae clarius manifestare atque expressionem unita- 
tis Sacrificii in Ecclesia perfectiorem esse. 

Praeterea, tantum abest ut fratres nostri separati dicant nosmetipsos 
aberravisse, sicut nobis significatum fuit, malo aestimare eos nobiscum 
gaudere de innovationibus, quas hoc sanctum Concilium introducere 
non timet ad utilitati Ecclesiae respondendum. 

Quibus rationibus addam quod concelebratio sacramentalis in qui- 
busdam regionibus magno adiumento erit, praesertim in regione Capitis 
Haitiani, ubi ministerium meum impleo. Fideles nostri enim, et in ge- 
nere tropici populi, nisi fallor, in hoc conveniunt quod propensi sunt 
ad credendum semetipsos, concursu populi communique actione, vires 
suas vitales recuperare et exercere atque ita participes fieri validioris 
vitae. 

Procul dubio autem actuosa, conscia et pia participatio fidelium 
nostrorum Sacrificio Missae, ubi viderent, occasione data, sacerdotes 
eorum concelebrantes, eis fortius et expressius quam multae catecheses 
exprimeret hanc fundamentalem veritatem christianam: unum est Chri- 
sti Sacrificium quod nobis omnibus, sacerdotibus fidelibusque, dat vi- 
tam superabundantem. 

2. Ad art. 37. Altera animadversio votum est, quod sic enuntio: 
introducatur intra Missam nomen Beati Ioseph, Sponsi Beatae Mariae 
Virginis, ubicumque nomen Beatae Virginis Mariae nominatur. 

Nihil enim opportunius mihi videtur, quam ut, recognitione Ordinis 
Missae nunc peragenda, istud votum multorum cardinalium, episcopo- 
rum atque superiorum Ordinum Congregationumque religiosarum de- 
mum exaudiatur. 

Verum est enim S. Ioseph iam multos atque summos liturgicos 

honores Ecclesiae habuisse; nondum tamen nomen eius intra Missam 
introductum est. 

Quidam autem Patres Concilii Vaticani I vota in hoc sensu propo- 
suerunt. Mihi perfacile esset Romanorum Pontificum actus a centum 
annis peractos ad S. Ioseph cultum promovendum enumerare. Quod 
bene vobis notum est. 

Vestrum animum solum in memoriam revocabo Pium Pp. IX, ipso 
Concilii Vaticani I anno, S. Ioseph Catholicae Ecclesiae Patronum 
solemniter declaravisse; Pium Pp. XI, in Litteris Encyclicis Divini 
Redemptoris, navitatem Ecclesiae auspiciis atque tutelae S. Ioseph con- 
credidisse; Pium Pp. XII festum S. Ioseph Opificis instituisse, qui 
omni coetui operario exemplo sit atque praesidio, aptissimeque hoc 
festum kalendis maiis celebrari iussisse; Ioannem Pp. XXIII, dilectissi- 
mum Pontificem regnantem, Concilium Vaticanum II posuisse sub pa- 
trocinio S. Ioseph, augusti Nazarethanae familiae custodis atque sanc- 
tae Ecclesiae Protectoris. 

Non aestimo esse necessarium ut coram vobis exponantur rationes 
omnes quae militant pro voto iam enuntiato in honorem S. Ioseph. 
Quae rationes ordinis theologici, moralis et socialis bene a vobis co- 
gnitae sunt. Satis est animadvertere, venerabiles Patres, tempus nunc 
esse ad finem ducere actionem admirabilem a Summis Pontificibus tam 
feliciter peractam, approbando votum iam propositum. 

Et sic responderetis ad votum Hierarchiae tam ritus latini quam ri- 
tus orientalis recenter ad Sacram Congregationem Rituum missum. Cui 
petitioni enim nomen suum subscripserunt: 

Em.mi cardinales .......... 30 

Exc.mi patriarchae, archiepiscopi atque episcopi 400 

Rev.mi superiores generales 60 

Universitates 16 

Omitto omnes rationes recensere istorum documentorum quae tra- 
dere audeo commissioni liturgicae. Verbum unum amplius addam. 

Si hoc propositum enim in sollicitudinem nos adducat de « Actione 
oecumenica », nonne rursus dicere possumus nos, ipso voto, non aliud 
intendere quam ad id perficiendum quod tam feliciter exortum est, cum 
Ioannes Pp. XXIII hoc Concilium sub patrocinio S. Ioseph posuit? 

Ideo, venerabiles Patres, humiliter vos rogo atque obsecro, ut om- 
nibus his rationibus obsequamini et, ad maiorem Iesu Christi gloriam, 
intra Missam introducatis nomen Ioseph ubicumque nomen Beatae Ma- 
riae Virginis nominatur. Dixi. 

Exc.mus P. D. HENRICUS JENNY 
Episcopus tit. Lycaonensis, aux. Cameracensis 

Venerabiles Patres, 

Veniam mihi dare velitis ut aliqua dicam de n. 37: « Ordo Missae 
recognoscatur ». 

Hic numerus maximi est momenti in cap. II. 

Aliqui ex Patribus interrogant: cur et quomodo recognoscendus 
Ordo Missae? Profecto clarius scire debemus de quanam re hic prae- 
cise 1 agatur. 

Responsionem audire velitis, venerabiles Patres. Si obscura verba 
sunt huius n. 37, hoc accidit post « declarationem » suppressam, quam 
paraverat commissio de Liturgia, necessariam omnino ad mentem istius 
recognitionis intelligendam. 

Non cuiuscumque reformationis cupidi, nec novationis malo pruritu 
accensi, non ad contrahendam Missam neque gravandam, sed potius 
gloriae Domini zelo ac sanctissimae Missae amore inspirati, in com- 
missione praeparatoria, pastores una cum peritis, et quidem illustribus, 
enixe adlaborarunt. 

Hodiernus enim Ordo Missae qui decursu saeculorum succrevit certe 2 
retinendus est. Nonnulla tamen passim emendanda videntur, ope stu- 
diorum quae peracta sunt sive circa originem sive circa evolutionem 
singulorum rituum, ita ut cuiusque partis natura et significatio in cla- 
riore luce ponatur, nec non fidelium participatio... 3 facilior reddatur et 
ideo Pater noster et Dominus melius a populo sancto per Iesum Chri- 
stum cognoscatur, ametur et adoretur. 

Et ideo, antequam declarationem ipsam integram prae oculis habea- 
mus, nunc sufficit, Patres venerabiles, sed necessarium est* ut illius 
puncta maioris momenti breviter complectamur ac ita 5 de principiis 
pro reformanda Missa clare doceamur. 

1. Preces ad gradus altaris aliquatenus minuendae. 

2. Clarius distinguendae duae partes Missae: Liturgia nempe verbi 
et Eucharistica; quod obtineretur cuiusque locum separando: pro Eu- 
charistia locus est altare; pro Liturgia verbi, versus populum: sedes 
et ambones. 

3. Rariores in Missa fiant cruce signationes, altaris oscula, genufle- 
xiones et alia huiusmodi. 

4. Ritus Offertorii ita describatur ut populi participatio magis ap- 

pareat. Orationes sacerdotis, quae potius privatam vel singularem pie- 
tatem sapiunt, recognoscendae; oratio super oblata clara voce dicenda. 

5. In Canone Missae, preces praecipuae, saltem doxologia finalis, 
elata voce dicantur ita ut populus clamare valeat: Amen, quod in fine 
tantum exstare deberet. 

6. Fractio hostiae et Pax melius ordinentur. 

7. Formula ad Communionem brevior sit: « Corpus Christi », cum 
responso « Amen ». 

8. Missa compleatur benedictione sacerdotis et formula dimissionis. 

9. Missa solemnis cum diacono in ordinaria praxi 6 restituatur. 

10. Missa Pontificalis simpliciori ritu celebretur. 
Illa sunt puncta principaliora. 

Cum Missa, praesertim dominicalis, populo Dei tantum afferat ad 
laudem Domini maiorem, ad fidem nutriendam, ad animas salvandas, 
oportet ut illud Missae Sacrificium, in suis partibus splendorem et 7 aequi- 
librium, in suis varietatibus unitatem? in suis momentis viam 9 ascensio- 
nis ad Patrem omnibus fidelibus manifeste demonstret. Talis est multo- 
rum spes in recognoscendo Ordine Missae. 

Itaque emendationem scriptam trado exc.mo Domino secretario, 
quae clariorem reddat n. 37. Dixi. 



In textu scripto tradito: 1 deest. 2 deest. 3 actuosa. 4 deest. 
5 deest. 6 deest. 7 deest. 8 splendorem. 9 unitatem. 

10 

Exc.mus P. D. ANDREAS PERRAUDIN 
Archiepiscopus Kabgayensis 

Venerabiles Patres, 

Nomine Conferentiae episcopalis de Ruanda et Burundi, sequentes 
propositiones facimus: 

1. Relate ad nn. 37, 38 et 39 cap. II schematis de Liturgia. Litur- 
gia verbi intra Missae celebrationem practice est quasi unicus modus 
quo adhuc instruuntur fideles, praesertim adulti. Ergo hoc modo fideles 
totam doctrinam christianam discere debent. Hanc ob rem, Liturgia 
verbi intra Missae celebrationem praestare locum debet ad docendum to- 
tam doctrinam christianam. 

Hac ratione petimus ut Missali Romano inserantur lectiones Sa- 
crae Scripturae aptae ad hunc finem obtinendum. Haec instructio per- 

trahi posset per spatium duorum vel trium annorum, salva tamen hi- 
storia salutis, in primis ea qua commemoratur Incarnatio, Passio, Re- 
surrectio et Ascensio Domini Nostri Iesu Christi, nec non Adventus Spi- 
ritus Sancti et Eschatologia. 

2. Relate ad n. 41. Optamus ut deleantur verba « sublato fidei pe- 
riculo », quae iniuriosa videntur esse Christo ipso et eis qui Christum 
sequuntur in hac praxi. 

3. Relate ad n. 44. Nos coniungere volumus em.mo card. Leger ro- 
ganti, ut concelebratio restituatur secundum modum a commissione 
praeparatoria elaboratum. Immo et praecisionem relate ad stipendium 
inseri 1 volumus textui schematis, nempe quod: « dispositio can. 824 
Codicis Iuris Canonici relate ad stipendium Missae valet pro unoquoque 
concelebrante ». Dixi. 



ln textu scripto tradito: 1 inserere. 

11 

Exc.mus P. D. PAULUS BARRACHINA ESTEVAN 
Episcopus Oriolensis-Lucentinus 

Em.rni, exc.mi ac rev.mi Patres, 

In n. 37 cap. II dicitur: « Ordo Missae ita recognoscatur sive in 
generali dispositione sive in singulis partibus... », etc. Haec dictio am- 
bigua videtur. Finis huius numeri clara perceptio et activa participatio 
est, ut patet; qua de causa parvas videtur innovationes postulare, eo 
magis quod emendatio maioris momenti in sequentibus numeris expri- 
mitur. Attamen textus ansam duabus propensionibus extremis praebet: 
aut integrae nempe commutationi Missae, aut deficienti aptationi, ut 
patet. Quapropter nonnulla addam dictis, relate ad traditionem et pro- 
gressionem simul. 

Ut haec verba n. 37 iusto pondere et extensione donentur, consen- 
taneum erit historiam ipsam Ecclesiae recolere. « Ad sacras Liturgiae 
fontes, mente animoque, sapiens profecto ac laudabilissima res est », 
ut ait Pius XII in Encyclica Mediator Dei. 

Re enim vera, facile est Missam hodiernam cum primigenia con- 
ferre. S. Iustinus, saeculi n {Apologia I, cap. 67), verbis praecisis 
partes Missae enuntiat...; 1 cuius comparationis gratia, apparet Missae 
structuram eamdem ac hodiernam esse... 2 Et ita omnibus subsequenti- 
bus saeculis servatur. Testis est Didascalia quae Missam saeculi iii de- 

scribit, et « Ordo Romanus » primus, ubi singulae partes Missae saeculi 
vn et viii enumerantur. 

Verum est etiatn 3 efficientiam gallicanam, maxime sub Francorum 
imperatoribus, multum valuisse, et illae praecellenti et antiquae doctri- 
nae suas caeremonias et nimias orationes addidisse. Sed Missa eadem 
ad Tridentinum Concilium pervenit. Cuius rei traditio tanta erat ut 
ante 1562, annum decreti huius Concilii Tridentini..., 4 ipsis dioecesibus 
innovare Missae ritus licebat, quin corpus tamen Missalis mutare pos- 
sent. Quam doctrinam Concilium Trevirense et Moguntiacum, inter 
alios, tamquam veram et unicam habuerunt. 

Cum ergo eadem sit structura Missae ac temporis S. Iustini, qui 
certo immediatos successores Apostolorum cognovit, evidens et defi- 
nitive apparet Missam nec mutari nec variari posse in hac structura. 

Quam ob rem legitur in prooemio sessionis XXII Concilii Tridentini: 
« Ut vetus ... fides atque doctrina retineatur et in sua puritate conser- 
vetur »; et S. Pius V, in Bulla anni 1570, ait: « Qui quidem (agit 
de peritis) ad pristinam sanctorum Patrum normam ac ritum Missale 
ipsum restituerunt »... 5 

Neque tantum de nuda structura Missae loqui debemus, sed etiam 
de aliis partibus, dictionibus, verbis, quibus illae partes essentiales in 
proprio suo sensu, theologico et ecclesiastico, definiuntur. Asserere enim 
debemus, teste historia et Traditione, saeculum iii et iv eminere, in Li- 
turgia, puritate doctrinae, et vii et viii simul in splendore cum actuosa 
participatione fidelium, ut satis demonstratur ex ipsa Missa stationali 
Romae. Quae omnia, Patres Tridentini, cum optime nossent, dixerunt: 
textus non mutandos esse, sed intelligendos. Ipsumque Concilium so- 
lemniter declaravit non tantum nullos continere errores, sed loquitur 
etiam « de intellectione verborum et perceptione », uti nos loquimur. 

His omnibus de causis dicendum est: a) schema vel structuram 
Missae servandam esse; b) doctrinam firmam stare, et multis in locis 
aptam et consentientem esse huic fidelium participationi, quare retinen- 
dam esse; c) cum ita res se habeant, maxima cum prudentia agendum 
esse: ob eius sanctitatem, ob eius in saeculis permanentiam et ad vitan- 
dum scandalum. 

Sed etiam certum esse affirmare debemus, nonnulla elementa, aliena 
ipsi Missae, cumulavisse aetate media. Et praeterea consulere necesse 
est opportuniori adaptationi fidelium conditionibus. 

Hac de causa, praeter ea quae in n. 38 et sequentibus dicuntur, illa 
proponere audeo, quae ab aliquo dicta sunt: relate ad preces ante al- 
tare, ad distinctionem partis didascalicae et sacrificialis, etc. ... 6 

Activa participatio fidelium haec duo praerequirit: Accessum Missae 

ad fideles, hac prudenti revisione consequendum; et fidelium accessum 
ad Missam, potissimum ex illa instructione directa quae primus modus 
et primus medius visus est sanctis Patribus. 

Ultimo: Agendo de concelebratione, in n. 44, sub littera b), et 
n. 45, semper mentio fit de licentia Ordinarii tantum... 7 Iudico licentiam 
vel iudicium semper pertinere Ordinario loci, nisi agatur de convenientia 
alicuius communitatis, utique exemptae, sed pro suo regimine interno, 
absque adsistentia populi. Dixi. 



In textu scripto tradito: 1 his verbis loquitur: « In eundem locum fit con- 
ventus ... commentaria apostolorum aut scripta prophetarum leguntur ... is qui 
praesit admonitionem et adhortationem facit ... preces emittimus ... panis offertur 
et vinum ... qui praeest preces et gratiarum actiones totis viribus emittit ... distri- 
butio fit et communicatio ... ». 2 ut apparet. 3 deest. 4 (de « ob- 
servandis et evitandis in celebratione Missae »). 5 Illis quidem temporibus 
asserebatur Missam opus esse perfectissimum nec reformari posse. Quae verba in 
omni sua extensione nimia sunt. Et ipsum Tridentinum, quod agnovit miram illam 
pristinam participationem fidelium, nihilominus illas aptationes non quaesivit. 
Sed nobis affirmandum est: adiuncta opportuna non esse ad hanc reformationem; 
et Missam praecipue tuendam esse et ab haereticorum impugnationibus, et ab ir- 
reverentiis et superstitionibus clericorum. 6 a) Preces ante gradus altaris bre- 
viores fiant. b) Pars didascalica accuratius a sacrificali parte distinguatur: cuius 
rei gratia, sacerdos, post salutationem, versus populum ipse maneat, ut lectionem 
et evangelium recitet. c) Missa verbis « Ite Missa est » et « Benedictione » finia- 
tur. 7 Unicum sacrificium, nisi ob necessitatem vel devotionem fidelium, esset, 
utique celebrandum. Ideo videretur agi in casu de licentia Ordinarii loci. Sed quia 
aliquando pro communitate aliqua, exempta ab Ordinario loci, possit esse conve- 
niens illa celebratio; dummodo non sit concelebranda cum assistentia populi vel 
fidelium, licentia, tantum in hoc casu. 

12 

, Exc.mus P. D. AUGUSTINUS LOPES DE MOURA 
Eptscopus Portalegrensis-Castri Albi 

Em.me Vraeses, Patres venerandi, 

Ad cap. II, n. 38: Lectiones in Missa. Magna cum reverentia pro- 
sequens mentem illorum qui hunc textum vel confecerunt vel adpro- 
baverunt, tamen, mea humili sententia, non videtur undequaque placere. 

Etenim praestantior pars Scripturarum legenda populo proponitur, 
quin talis praestantia prae oculis habenda sit in textibus seligendis, ali- 
qua ratione declaretur, immo definiatur. 

Omnes nos noscimus S. Paulum iudicavisse se aliquid scire inter 
Corinthios nisi Iesum Christum et hunc crucifixum (I Cor. 2, 2), quem 
sacrificio Missae praesentem, sese Deo Patri offerentem « pro nostra 
omniumque salute », unanimiter credimus. Ita etiam pro hominibus 
quibuscumque, in hoc mundo qualibet conditione degentibus, qui om- 
nes, sciant vel nesciant, viatores sunt mansionem Patris petituri, nonne 
Christus ipse unice est pro omnibus via, veritas, vita? 

Igitur seligendi videntur textus in quibus via ad Patrem apprime 
demonstratur, v. g. parabolae de filio prodigo et de divite et Lazaro; 
colloquium Christi cum Nicodemo, ordinem supernaturalem innuens; 
cum muliere adultera et Zachaeo, misericordiam extollens; cum Sama- 
ritana, oecumenismo favens; necnon colloquium de iudicio finali habitu- 
rum, etc. — quae omnia, incredibile dictu, in Missa dominicali usque 
adhuc omnino desiderantur. 

Veritas et vita cum Christus sit, etiam et simul, et S. Paulus 
confiteatur: « Si habuero prophetiam et noverim mysteria omnia et 
omnem scientiam..., caritatem autem non habuero, nihil sum », prae- 
stabit innuere quod selectio textuum aggredienda vere theologica sit, 
i. e. respiciat in omnibus finem a Christo sibi, et nobis consequenter, 
propositum: « Ego veni ut vitam habeant et abundantius habeant ». 

Haec omnia redundantia mihi visa non sunt eo vel magis quia, hisce 
praesertim temporibus, conatus fiunt ut textus Scripturarum ita diabo- 
licis interpretentur insidiis ut illationes etiam atheismum redolentes ex- 
secrando ausu deducantur. 

Quibus omnibus perpensis, iuvat proponere ut textus sub n. 38 sic, 
plus minusve, redactum iri: « Ut fidelibus cum mensa eucharistica etiam 
ditior mensa verbi Dei paretur, divitiae Sacrae Scripturae ita seligantur 
ac distribuantur ut: 1) primatum teneant quae Christum Dominum 
— viam, veritatem, vitam — vel praefigurant vel demonstrant; 2) com- 
muni auditorum ingenio ad amussim accommodentur; 3) singulis annis 
pabulum integrum necnon stimuli efficaces sive ad gratiam augendam 
sive ad conversionem peragendam omnibus largiantur ». Dixi. 

13 

Rev.mus P. D. BENNO GUT 
Abbas Primas O.S.B. 

Venerabiles Patres Conciliares, 

Plurima \ quae dicere volui, iam dicta sunt a pluribus venerabilibus 
Patribus Concilii, imprimis ab em.mo card. Leger et ab abbate generali 
Cisterciensium. 

Tamen mihi permittatis ut insistam in concedenda concelebratione 
nomine et de mandato plurimorum Patrum Concilii 2 ex Ordine Mona- 
stico, id est Benedictinorum Confoederatorum, Camaldulensium, Silve- 
strinorum, Vallumbrosanorum, Cisterciensium, Trappistarum. 

Restituatur textus commissioni centrali hac de re propositus, n. 44. 
Inter rationes a diversis Patribus adductas non potest nimis inculcari 
ratio oecumenica, propter Ecclesias scilicet orientales. 

In familiis religiosis committatur facultas decidendi pro singulis casi- 
bus iudicio Ordinarii, id est abbatis vel superioris maioris. 

Quoad Communionem sub utraque specie, desiderarem ut in sche- 
mate prorsus rari et extraordinarii casus determinentur ; et ita propono 
mutationem n. 42: 3 « Firmo decreto Concilii Tridentini in sessione XXI, 
Communio sub utraque specie permittitur: 1) Ordinatis ad quemcumque 
gradum Ordinis sacri, in Missa in qua Ordines recipiunt et de iudicio 
praelati ordinantis; 2) fidelibus qui emittunt vota publica, sive tempo- 
ralia sive perpetua, in Missa cui ritus pronuntiationis votorum connecti- 
tur, necnon in anniversario vigesimo quinto et quinquagesimo; 3) spon- 
sis in Missa pro sponsis et in anniversario vigesimo quinto et quinqua- 
gesimo desponsationis; 4) semper, ut patet, omnibus sacerdotibus in ritu 
concelebrationis concedendo ». 

Patres venerabiles? rogo vos 5 quam instantissime ut faveatis 6 audire 
humilem 7 hanc vocem turturis ex caverna maceriae, id est monasterii 8 
clamantem. 



ln textu scripto tradtto: 1 deest. 2 deest. 3 art. 42, pag. 176: de Com- 
munione sub utraque specie. Certe melius esset si saltem multis fidelibus dari 
posset facultas ad litteram oboediendi mandato Domini: accipite et manducate 
ex hoc omnes ... accipite et bibite ex eo omnes ... Tamen in hodierno ritu romano 
adesse ad hunc finem attingendum difficultates brdinis practici (quamvis non doc- 
trinalis) negari non potest. Solutio videtur invenienda in accuratissima determina- 
tione casuum in quibus Communio sub utraque specie permittitur, ita ut abusus 
oriri non possint. Mea quidem sententia, hi casus esse possunt: a) ordinationes 

pro ordinatis; b) emissio votorum pro iis qui ea profitentur; c) celebratio matri- 
monii pro sponsis; d) pro omnibus fidelibus dies anniversarius baptismatis. Ne- 
cessarium non videtur per longum et latum explicare maximam opportunitatem 
spiritualem et pastoralem, ut in his quatuor casibus Communio sub utraque specie 
permittatur et cur concessio ad hos casus limitata ansam abusibus praebere non 
possit. Propono ergo Concilio ut art. 42 ita immutetur. 4 deest. 5 deest. 
6 Patres venerabiles Concilii faveant. 7 deest. 8 non maceriae, sed mona- 
steriorum. 

Animadversiones additae\ 

Schema generatim spectatum valde placet. Programma instaurationis liturgi- 
cae a S. Pio X susceptum et a suis in Pontificatu successoribus particulari cura 
promotum, hoc schema modo efficaci et prudenti fovetur. 

Placet imprimis quod fundamentum theologicum delineatur, quo praecellens 
actionis liturgicae dignitas eiusque peculiaris eflicacitas innituntur. 

Haec pars ab aliquibus in hac aula impugnata est; ea autem videtur omnino 
necessaria. Si enim vera ac germana Liturgiae notio non profunde enucleatur, non 
expellitur error eorum qui eam utpote divini cultus partem indicant externam 
solummodo ac sensibus obiectam vel quasi decorum quendam caeremoniarum 
apparatum. Qui error in Encyclica Mediator Dei deploratus in hoc schemate posi- 
tiva expositione theologica superatur. 

Placet animus vere pastoralis huius schematis, quo actuosa fidelium partici- 
patio in cultu sicut oportet iuvatur. Placet summopere quod imprimis principia 
enuntiantur, ad nimis particularia autem non descenditur. Placet quod necessaria 
unitate cultus imprimis sacrificalis servata, plura committuntur episcopis, praesertim 
quod terras missionum attinet. Placet etiam quod in ulteriore principiorum ap- 
plicatione auxilium alicuius commissionis post-conciliaris ex peritis totius orbis 
componendae quaeritur. 

14 

Exc.mus P. D. PAULUS YU-PIN 

Archiepiscopus Nanchimensis 

Em.me Praeses, venerabiles Patres Conciliares, 

Paucissima verba vellem addere 1 de n. 41 cap. II, ubi agitur de 
Missa cum populo et de usu partiali linguae vernaculae. 

Sed ad consciam, actuosam ac faciliorem participationem fidelium in 
sanctissimis Sacrificiis Missae efficaciter promovendam, mihi videtur lin- 
guam vernaculam in omnibus partibus Missae celebratae cum populo 
usurpari oportet, incluso etiam canone Missae, sed salvo usu linguae la- 
tinae in Missis privatim celebrandis, in Breviariis recitandis et in studiis 
seminariorum. Multae linguae vernaculae sunt idoneae ad usum com- 
pletum liturgicum, etiam in terris Missionum, v. g. in Sinis quarum 
lingua scripta, quamvis quater millenariam historiam habeat, nunc 
adhuc usurpata, non solum apud populum sinensem, sed etiam apud po- 

pulos finitimarum nationum, ita ut quasi tertia pars humanitatis hac 
scriptura quotidie utatur. Haec lingua, toto caelo a lingua latina differens, 
ideographica, synthetica, monosyllabica, proinde mensuris rythmisque 
aptior, valde idonea est ad Missale romanum interpretandum ac intellectu 
facilius reddendum. 

Liceat ergo mihi humiliter petere ut saltem diebus dominicis et festis 
de praecepto, in celebratione Missae cum populo, nihil ei remaneat ab- 
sconditum vel mysteriosum vel phonetice discordans; quod christifide- 
libus ritus orientalis clare et harmonice patet, et delicias spirituales af- 
ferre numquam desinit. Dixi. 



In textu scripto tradito: 1 Velim pauca verba dicere. 

15 

Exc.mus P. D. VILLELMUS MARINUS BEKKERS 
Episcopus Buscoducensis 

Venerabiles Fratres, 

Nomine episcoporum Conferentiae Neerlandicae et Indonesiae lau- 
dare velim etiam cap. II. 

Indico solum: Sacra Communio sub utraque specie et concelebratio, 
quia sunt authentica prolongatio usus vere legitimi et in Ecclesia qua tota 
numquam praetermissi. Secundo, quia concelebratio maxime cohaeret 
cum intima natura ipsius Sacramenti Ordinis; et tertio quia sub respectu 
Oecumenico valde momentosa sunt. 

Argumenta et alia puncta tradam secretario generali, v. g. ad n. 42: 
Auferatur « sublato ftdei periculo » quia: 1) additio includere possit 
offensionem fratribus orientalibus; 2) periculum ad quod alluditur ne 
timendum est, secus ipse Christus eligeret aliquod signum periculosum 
fidei, quod absit. Dixi. 



Textus scripto traditus: 

In hoc cap. II tanguntur duo problemata, etiam sub respectu oecumenico valde 
momentosa: nempe de communione sub utraque specie et de concelebratione. Quae 
de iis in schemate sunt dicta, non sunt inauditae innovationes traditioni sanae obno- 
xiae, sed e contra sunt authentica prolungatio et, forsan adhuc nimis prudens, 
perutilis extensio usus veri legitimi et in Ecclesia qua tota nunquam praetermissi. 
Nomine episcoporum Conferentiae Neerlandicae et Indonesiae laudare velim. 

1) Communio sub utraque specie desumitur ex natura sacramenti qua signi. 
Restauratio liturgica pro maxima parte est restauratio authenticae significationis 

9 

efficacis ipsius signi sacramentalis. Porro, Christus Dominus in S. Eucharistia ele- 
git signum, scil. panis qui est cibus et vinum quod est potus. Cum practicae diffi- 
cultates inhaerere possint potationi quotidianae vini eucharistici, tantum vindi- 
camus ut saltem pro certis et determinatis casibus, in quibus commode fieri possit, 
communio sub utraque specie omnibus concedatur. 

2) Ex altera parte concelebratio maxime cohaeret cum intima natura ipsius 
sacramenti Ordinis. Episcopus enim, circumstantibus et concelebrantibus eius pre- 
sbyteris, est dux vitae liturgicae fidelium. Etiam si desit episcopus, character colle- 
gialis presbyterii speciali modo elucet in ipsa celebratione sacramentali. Valor dog- 
maticus sacrificii Missae inde sub nullo respectu minuitur, potius eius significatio 
efficaciore modo exprimitur. Quo efficacior significatur, eo magis ritus liturgicus 
est invitatio et appellatio ad actuosam participationem fidelium, immo etiam ad 
fidem et devotionem personalem ipsorum concelebrantium. 

Ex his considerationibus in genere repetuntur animadversiones in specie (quae 
tradam secretario generali). Et quidem: 

1) ad pag. 176, n. 42: auferatur « sublato fidei periculo », quae additio in- 
cludere possit offensionem fratribus orientalibus, dum ex altera parte periculum 
ad quod alluditur non amplius nec in Ecclesia latina adest; nec timendum est ne 
per communionem sub utraque specie reiteretur, secus ipse Christus eligeret ali- 
quod signum periculosum fidei, quod absit. 

2) Ad pag. 176, n. 44, sub littera b) legatur: « ad conventus sacerdotum, 
praesertim ubi singulae Missae sine incommodo celebrari nequeunt, et de iudicio 
Ordinarii, salva semper cuiusque sacerdotis libertate individualiter celebrandi, non 
tamen in eadem ecclesia et eodem tempore ». 

16 

Exc.mus P. D. ELADIUS VICUNfA ARANGUIZ 
Episcopus Chillanensis 

Rev.mi Patres, 

Conferentia episcoporum chiliensis ditionis (Chile, Sud-America) 
votum post maturum examen exaratum secretariae Concilii brevitatis 
causa tradit. 

De duabus autem quaestionibus volo apertius mentionem facere valde 
breviter. 1 

1. Ut duae partes Liturgiae Missae, verbi scilicet et sacrificii, probe 
inter se distinguantur, oportet ut eisdem loci diversi assignentur. Altare 
locus proprius est sacrificii. Liturgia autem verbi ita celebrari decet ut 
populus ad eam optime attendere possit. Quod sane obtinebitur si ad 
ambones vel ad alium idoneum locum fiat. Haec etenim sacrae Liturgiae 
pars ad erudiendum populum ordinatur; itaque ex natura sua expostulat 
ut sacer minister magistri partes agat. 

Lex ergo hac in re sit christiani populi profectus. De quibus prae- 

clarum exstat in Liturgia pontificali exemplum, ubi lectiones non fiunt 
ad altare. 

2. Omnes omnino episcopi chilienses sine ulla exceptione (sumus vi- 
ginti et quinque praesentes, cum nostro cardinali)? pastoralibus de causis 
vehementer permoti, enixius postulant ut Sacrosanctum Concilium ad- 
mittat, praesertim in iis quae ad populi instructionem pertinent, vernacu- 
lae linguae usum. Ego ex toto corde — ex toto corde 3 — adhaereo sa- 
pientissimis verbis in hoc sensu iam ab aliis Patribus prolatis. 

Liceat mihi denique paucis verbis meam mentem aperire circa Con- 
cilii munus. 

A Romano Pontifice convocati sumus ut opportunas mutationes in- 
ducamus. Venerabiles quidem sunt traditiones, sed si quandoquidem in 
animarum detrimentum vergant, mutari possunt ac debent. 

In hoc Concilio, occasio in vita nostra unica nobis praebetur in praxim 
deducendi quod Summus Pontifex non semel « Aggiornamento » nun- 
cupavit. 

Haec est sacerdotum et populorum nostrorum magna* spes. Non 
claudamus hanc portam, ut ait em.mus card. Bea in hac aula conciliari. 
Sonet in auribus nostris Redemptoris verbum: « Misereor super tur- 
bam ». Dixi. 



In textu scripto tradito: 1 deest. 2 deest. 3 deest. 4 deest. 
Animadversiones additae: 

Emendationes quae ad cap. II constitutionis de S. Liturgia « De Sacrosancto 
Eucharistiae Mysterio » a Conferentia episcoporum chiliensium proponuntur. 

Ad § 37. Pag. 175, post lin. 20: Addatur nova paragraphus: « Cum in Missa 
sint partes ex natura ab invicem distinctae, liturgia nempe verbi et sacrificii, locus 
proprius unicuique earum tribuendus est, ita scilicet ut populi christiani mysterio- 
rum intelligentia facilior reddatur et insuper actuosa eius participatio foveatur. In 
futuro ergo licitum sit in Missis cum populo, Liturgiam verbi ad ambones vel ad 
alium idoneum locum, sicut in ritu pontificali, celebrare ». Ratio: Commissio prae- 
paratoria de S. Liturgia optime notaverat, altare esse locum proprium sacrificii, 
Liturgia autem verbi, quae ad fidelium mentes illustrandas celebratur, peroppor- 
tune ita disponi deberet ut populus ad lectiones et earum expositiones quam ma- 
xime attendere posset. 

Post vero supralaudatam paragraphum additam, etiam sequentia addenda pro- 
ponuntur: « Hodiernus Ordo Missae, qui saeculorum decursu succrevit, retinen- 
dus est; nonnulla tamen passim recognoscantur, praesertim sequentia: 

a) Rariores fiant in Missa crucesignationes, altaris oscula, genuflexiones, 
inclinationes et alia huiusmodi. 

b) Preces ad gradus altaris aliquatenus minuantur. 

c) Praefationum numerus augeatur, canon recognoscatur eiusque finalis 
doxologia elata voce recitetur. 

d) Fractio hostiae et pax melius ordinentur. 

e) Formula distributionis S. Communionis brevior admittatur, scilicet: 
« Corpus Christi. Amen », tota a ministro recitata. 

/) Tres orationes ante S. Communionem ekta voce recitentur. 

g) Numerus orationum pro liturgica gratiarum actione augeatur. 

h) Usus vini in ablutionibus tollatur, ac 

i) Missa compleatur benedictione sacerdotis et formula dimissionis: « Ite, 
Missa est ». 

Ratio harum emendationum est desiderium ritum romanum ad pristinam suam 
formam revocandi, elementa adiectitia auferendo, simplicitatem quaerendo et si- 
mul antiquas divitias quae ad pastorale bonum conferunt renovando. In specie 
optandum est ut gratiarum actio liturgica augeatur ad spiritualem profectum fide- 
lium, ne ex abbreviatione partis finalis Missae, veneratio erga sacramentum mi- 
nuatur. 

Ad § 39. Pag. 175, lin. 25: Paragraphus sic emendanda proponitur: « Homi- 
lia, tamquam pars ipsius Liturgiae, diebus dominicis et festis de praecepto non- 
nisi gravi ex causa omittatur ». Ratio: Momentum expositionis Ss. Scripturarum 
maximum est pro populi de historia salutis institutione. Homilia multum confert 
ad aedificationem animarum, ad amorem erga Ss. Scripturas excitandum nec non ad 
veram doctrinam in christifidelium animos imbuendam. 

Et addatur: « Episcoporum est homiliae praedicationem urgere et insuper 
de ea practicas normas etiam ad materiam quod attinet statuere ». Ratio: Anima- 
rum ex iure divino pastores ius habent ad praedicationem informandam ita ut 
ad populi necessitates optime aptetur, quin opportuna sacerdotum libertas tollatur. 

Ad § 41. Pag. 176, lin. 4: Nova redactio proponitur: « Linguae vernaculae 
in Missis cum populo congruus locus tribuatur ad normam § 24 huius constitu- 
tionis ». Ratio: Vitentur exempla quae possunt rem difiiciliorem reddere aut coan- 
gustare. Collatio § 24 constitutionis fit secundum novam eius redactionem ab 
em.mo D.no card. Radulfo Silva, pro primo capite propositam, nomine omnium 
ditionis chiliensis episcoporum. 

Ad § 42. Pag. 176, lin. 8: Paragraphus sic immutanda proponitur: « Com- 
munio sub utraque specie pro certis casibus a S. Sede bene determinatis tum cle- 
ricis et religiosis, tum laicis concedi potest ». Ratio: Orientalium Ecclesiarum 
consuetudo hac innovatione maxime honoratur; sensus sacrificalis liturgiae eucha- 
risticae apertius proponitur, devotio denique erga pretiossimum Domini Nostri 
Iesu Christi Sanguinem sic profundius fovetur. Novus textus praescindit de pe- 
riculo fidei, quia hodie non est probabilis, et insuper de iudicio episcoporum, ne 
diversitates in disciplina eucharistica oriantur. 

Ad § 43. Pag. 176, lin. 14: Omittatur verbum « intrinsece ». Ratio est quia 
nimis probare videtur, et insuper quia sensus huius vocis ita analogus est ut non- 
nisi declaratione aliqua adhibita uti possit. 

Ad § 44. Pag. 176, lin. 21. Casus concelebrationis sic proponuntur: 

a) Ad Missam Chrismatis et in Coena Domini. 

b) Ad Missam conventualem et ad Missam principalem ubi plures sacer- 
dotes adsunt quorum singularis celebratio ad utilitatem fidelium non requiritur, 
salva semper cuiusque sacerdotis libertate singulariter celebrandi, non tamen in 
eadem ecclesia eodemque tempore. 

c) Ad conventus sacerdotum ubi singulae Missae sine incommodo celebrari 
nequeunt, de iudicio Ordinarii, et 

d) Ad extraordinarias celebrationes festivas, item de Ordinarii iudicio. 
Ratio: Concelebrationis causa non est proprie et quasi exclusive impossibi- 
litas singularis celebrationis plurimorum sacerdotum. Concelebratio enim est, im- 
primis, liturgicae traditioni consentanea, qua collegialitas presbyterii ac sensus 
communitarius Ecclesiae et proinde Liturgiae manifestissime apparent. Fraterna 
ad invicem sacerdotum dilectio eorumque cum episcopo coniunctio concelebratione 
roborantur. Ac denique usus orientalium ecclesiarum honoratur sicque caritatis et 
unitatis opus fovetur. Textus propositus fere ad litteram ex schemate commissio- 
nis pontificiae de S. Liturgia desumptus est. 

17 

Exc.mus P. D. PAULUS SEITZ 

Episcopus Kontumensis 

Venerabiles Patres, 

Vellem afferre plenum assensum meum articulis 42 et 44, ratione 
habita evangelizationis societatum, nondum technicarum, antiquiorem re- 
ligiosum cultum iam habentium. 

Plurimi centeni milleni aborigenes degunt in summa planitie Vietnam. 
Vigesima pars evangelizatur. Singuli ad fidem se convertunt, sed societas 
non fit christiana. Adest revera paucitas operariorum evangelicorum sed 
maximo impedimento est expressio totius religionis, speciatim forma Li- 
turgiae nostrae quae ad horum hominum desideria non est apta. 

Religio aborigenum est religio communitatis, a mythis originalibus 
deducta, ritibus proprie dictis expressa, sacrificiis sumptuosis dotata. Re- 
capitulatur haec religio sacrificio unico: non inveniuntur supplicationes 
vel benedictiones nisi in sacrificio quod est fons gratiae. Sacrificium illud 
sive in persona familiae, sive in persona pagi, perficitur. Preces liturgicae 
sunt formalia verba, sacra, immutabilia, vulgari sermone expressa. Unus- 
quisque particeps fit sacrificii, materiam offerendo et per manducationem 
et potionem communicando. 

Usus linguae latinae animadversiones sicut haec suscitat: « Religio 
vestra ad nos non quadrat ». 

Series Missarum privatarum offendit eorum sensum sacrificii unici. 

Defectus communionis sub specie vini inducit eos in hanc cogitandi 
propensionem: sacrificium ad solum ministrum pertinere. 

Assueti tali religioni quae ritus ex mytho trahit et inde in totam vitam 
personalem et socialem invadit, ab Ecclesia Dei exspectant: concursum 
in sacram actionem peragendam; ritus veros..., 1 gestus ex seipsis signifi- 
cantes, verba quae apertam significationem praebent; initiationem ad my- 
sterium mortis et resurrectionis Iesu. 

Expedit ergo ut isti aborigenes, in omnibus ritibus Liturgiae nostrae, 
signa authentica lesu adstantis inveniant velut mysterii paschalis in Ec- 
clesia primarii actoris. Ideo illud sacrificium ab eis teneretur ut fons 
Sacramentorum, pignus efEcacitatis sacramentalium, principium totius 
vitae christianae. 

Cum ritus, qui illud solum sacrificium significarent et omnia desideria 
vere religiosa adimplerent, in nostra Liturgia non inveniunt, secrete ritus 
antiquos peragere pergunt. 

Non desunt in hac aula Pastores qui eamdem sollicitudinem et anxie- 
tatem experiuntur. Quapropter, venerabiles Patres, rogo ut aperiatur 
porta ad necessarias aptationes ut divulgetur Evangelium Dei. 

Insuper non adest hinc massa christiana quae Ecclesia Dei esset, illinc 
populi pagani relegati. Quamobrem plene consentio cum em.mo card. Le- 
ger et exc.mo Bekkers ut vocabulum « Missiones » formulae « Ecclesiae 
nuper erectae » cedat. 

Ecclesia vivens non est ubique terrarum nisi ad missionem. Dixi. 



In textu scripto tradito: 1 verum panem, verum vinum. 

18 

Exc.mus P. D. IOSEPH PONT Y GOL 

Episcopus Segobricensis-Castellionensis 

Venerabiles Tratres, 

Pag. 176, de n. 41 breviter dicam. Placent omnia quae hac paragrapho 
continentur. Aliquid tamen addendum in fine humiliter censeo, nempe 
hoc modo: « In locis autem ubi in usu habeantur plures linguae vulgares, 
illa in celebratione Missae adhibeatur, qua fit, in eadem Missa, homilia 
ad populum, iuxta usum vel normas ab Ordinario loci approbatas. Ubi 
autem duabus forsitan linguis, successivo tractu, unica homilia dicatur, 
Ordinarius normas statuat, quibus utraque lingua aequo in Liturgia adhi- 
beatur ». 

Certissime aliquod incommodum off ert usus linguae vulgaris in Litur- 
gia, ubi, propter factum ethnographicum, vel praesentiam immigrantium, 
vel propter alias causas, de facto in quotidiano usu adsunt plures linguae 
vernaculae. Cui incommodo obviando, auctoritas episcopalis loci normas 
statuere certe iam debuit quibus usus linguae vulgaris regularetur in piis 
exercitiis et praesertim in praedicatione. 

Extendantur istae normae etiam ad illas partes Missae quae lingua 
vernacula forte recitentur. 

Cum enim ratio potissima pro introductione linguae vulgaris in priori 
parte Missae sit pastoralis, nempe ut catecheticae Liturgiae partes, quibus 
verbum Dei proclamatur, a populo intellegantur pro ipsius christiana in- 
stitutione, aequum est ut hae Missae partes eadem lingua exprimantur 
qua, in eodem actu liturgico, ipsum verbum Dei per homiliam explicatur. 
Unde consonum quoque est ut determinatio linguae in his partibus Missae 
adhibendae Ordinarii loci sit, nempe illius penes quem, secundum sacros 
canones, potestas est statuendi quae ad praedicationem verbi Dei in dioe- 
cesi pertinent... 1 Dixi. 



In textu scripto tradito: 1 Ceterum, in tota hac re, prae oculis habenda est 
illa expositio Patrum de miraculo Pentecostes, secundum quam et iuxta Augu- 
stini dictum, Ecclesia catholica illa est « quae omnium loquitur linguis ». 

19 

Exc.mus P. D. THOMAS MULDOON 
Episcopus tit. Fesseitanus, aux. Sydneyensis 

Em.me Praeses et venerabiles Vatres, 

Duo capita inter proposita in schemate tangere velim. 

Vrimum respicit ea quae in prooemio huius capitis II exhibentur, in 
pag. 175. Siquidem pro certo habemus theologos omnes vigilanter in- 
specturos esse ea omnia quae nos de Sacrificio Eucharistico hic dicimus. 
Ideoque oportet nos et terminos theologice exactos adhibere et doctri- 
nam, in quantum possumus, lucide explanare. Ad quid enim de sacra Li- 
turgia tam prolixe loqui si eius fundamenta theologica non clare exhi- 
beantur? 

Porro, ad primam paragraphum prooemii quod attinet, salva reveren- 
tia erga conscribentes, videtur adesse congeries sat confusa terminorum 
et conceptuum, in quantum ratio Sacrificii cum ratione Sacramenti con- 
funditur, vel saltem una ab alia haud satis distinguitur. Praeterea, arcta 
connexio Sacrificii Missae cum Sacrificio Crucis desideratur. Propterea 
propono ut commissio prius tractet de Sacrificio Missae ac de eius rela- 
tione et ad Coenam et ad Crucem, et deinde de Sacramento Eucharistiae, 
sicut iam fecit Concilium Tridentinum. Haud dubie enim paragraphus 
ista in forma proposita theologis omnino non placeret; et, quod peius 
est, sacerdotes, qui curam animarum gerunt, confunderet. Nemo enim non 

videt quod clara et fecunda expositio doctrinae valde maius valeat quam 
forma quaedam externa, cum de mysteriis fidei loquimur. 

Deinde in eadem paragrapho opere pretium est omnino, explicare 
germanum sensum istius verbi Tridentini « repraesentaretur ». Revera, 
experientia docet vocem istam « repraesentationem » pro hodiernis nu- 
dam quamdam et mere symbolicam repraesentationem fere semper si- 
gnificare. Hanc igitur 1 propono emendationem: loco verborum « Salva- 
tor noster... » (in prima linea) usque ad verbum « repraesentaretur » (in 
linea quarta), haec sufficiantur: « Salvator noster, in Coena novissima 
qua nocte tradebatur, Ecclesiae suae augustum Sacrificium Eucharisticum 
in perpetuo reliquit, quo Sacrificium salutis in Cruce peractum mirabili 
modo iterum praesentatur seu renovatur ». Deinde cetera in ista prima 
paragrapho recognoscantur iuxta ea quae iam diximus. 

Postea, initio paragraphi secundae huius prooemii, 2 loco verborum 
quae in schemate proponuntur, velim ut haec substituantur: « Itaque cu- 
rat Ecclesia ut christifideles hoc mysterium fidei adeo intelligant atque 
magni aestiment ut non velut inertes... », etc. Et ratio semper eadem 
est, nempe: voluntas sequitur intellectum. 

Deinde in lin. 11 non placent verba « una cum sacerdote offerendo », 
nam haec verba 3 nimis accedunt ad errorem a Pio XII damnatum in En- 
cyclica Mediator Dei, iuxta quem errorem Sacrificium Eucharisticum tam- 
quam veri nominis concelebrationem habendum esset. Re quidem vera 
fideles non offerunt cum sacerdote nisi in quantum per sacerdotem offe- 
runt, utpote organum Corporis Mystici ad hoc divinitus deputatum. Ita 
Papa Pius XII: « Christifideles autem per sacerdotis manus Sacrificium 
offerre ex eo patet, quod altaris administer personam Christi utpote Ca- 
pitis gerit, membrorum omnium nomine offerentis ». 

Propterea loco verborum « una cum sacerdote », haec propono suffi- 
cienda: « ita cum sacerdote ut per sacerdotem »... 4 

Alterum quod velim tangere caput, spinosam illam quaestionem de 
communione sub utraque specie spectat. 

Sicut fere omnia quae in hoc schemate de sacra Liturgia proponuntur, 
verba nobis exhibita in pag. 176, n. 42, nimis nimisque generatim rem 
proponunt. Pro certo enim habemus, Summum Pontificem loannem 5 
non nos hic de finibus terrae vocasse ut in fine dicamus: quidquid Sancta 
Sedes de hac vel illa re statuat, nos illud libenter amplectemur! Hoc 
esset absurdum. Absque dubio autem Summus Pontifex vult nos com- 
mendationes nostras in concreto facere ut mens collegii episcoporum ei 
penitus pateat. 

Propterea, dimissis omnihus rationibus* hanc emendationem vobis 
propono: « Communio sub utraque specie, iudicio Ordinarii, in ritu ro- 

mano admitti potest solummodo in Missa sacrae Ordinationis ad Sacer- 
dotium, in Missa professionis finalis religiosorum, et in Missa nuptiali pro 
sponso et sponsa tantum ». 

Cum iam tempus consumptum sit, alia secretario tradam. 7 



In textu scripto tradito: 1 Proinde, hanc. 2 deest. 3 deest. 4 Alia 
adsunt in hoc prooemio saltem male sonantia sub aspectu theologico, sed tempus 
fugit. 5 deest. 6 deest. 7 Et explico. Communio sub utraque specie 
admittenda esse videtur, nullatenus idcirco dumtaxat quod antiquitatem sapit 
ac redolet, sed propter firmas rationes sive theologicas sive pastorales sive oecu- 
menicas. Atqui huiusmodi rationes, iudicio meo, profecto adsunt pro casibus pro- 
positis. Primo: quoad ordinationem sacerdotum: argumentum sic sonat: decet 
omnino quod ii qui consecrant, sacrificium integrent. Atqui sacrificium non inte- 
gratur nisi per communionem sub utraque specie, uti omnes norunt. Ergo sacer- 
dotes cum episcopo consecrantes in Missa ordinationis communionem sub utraque 
specie sumere deberent. Secundo: quoad professionem finalem religiosorum: Pro- 
fessio religiosa finalis est foedus seu pactum solemne atque, ex intentione, aeter- 
num, quo homo vel mulier se Deo omnipotenti totaliter devovet. Atqui, iuxta 
usum biblicum, decet omnino tale foedus seu pactum sanguine obsignari. Atqui 
porro, solus sanguis Deo Patri nunc acceptabilis ille est Filii sui Unigeniti, quem 
praeterea devovens in sponsum sanctissimum sibi coniungit. Ergo decet omnino 
quod sanguinem Christi sub propria specie sumat. Tertio: quoad sponsum et 
sponsam in Missa nuptiali, praeter rationem pacti, iuxta suum modum aeterni, 
adest haec alia ratio pastoralis bene perpendenda, scil. his diebus omni vi et co- 
natu contra teterrimum illud malum — divortium scil. — agere debemus. Hoc 
autem bene facere possumus si naturam sacram et inviolabilem matrimonii coram 
omnibus premamus, pacto sanguine Christi sub specie propria obsignato. 

20 

Exc.mus P. D. GEORGIUS XENOPULOS 

Episcopus Syrensis et Sanctoriensis 

Venerabiles Patres, 

Aliqua permittatur mihi dicere de Communione sub utraque specie. 

In pag. 176, in art. 42 dicitur: « Communio sub utraque specie ... 
pro certis casibus ... tum clericis ... tum laicis concedi potest ». Hic 
agitur, ut bene intelligitur, de solo ritu romano. Nunc vero, si solum de 
clericis hoc dictum fuisset et praesertim in casibus concelebrationis, ut 
inferius in art. 44, paragrapho c) y dicitur, ambabus manibus adproba- 
rem. Sed, cum agitur hic de Communione etiam laicorum sub utraque 
specie, applicatio huius articuli perplures difficultates prae se fert, et 

etiam aliquando pericula irreverentiae praestare potest. Maxima diffi- 
cultas practica praesertim erit in acceptione pretiosissimi Sanguinis quando 
tot centena et millena fidelium sub duabus speciebus essent communi- 
caturi. 

Nam Communio sub specie vini tribus modis fieri potest: 

1) per participationem vel sumptionem Sanguinis Christi ex eo- 
dem calice, ut fit in aliquibus concelebrationibus; 

2) Communio pretiosissimi Sanguinis data per parvum cochlea- 
rium (« cucchiaino »); 

3) sicut fit iam in aliquibus ritibus orientalibus, per immersio- 
nem panis consecrati in pretiosissimo Sanguine. 

Nunc, si primus modus adhibeatur, ut fit aliquoties, scilicet per 
sumptionem Sanguinis ex eodem calice, cum ageretur de centenis et 
millenis fidelibus communicandis, iudicent Patres Conciliares quae- 
nam quantitas vini requireretur! et quam magni calices adhibendi 
essent, immo forsitan, salva reverentia de tanto Sacramento, necessaria 
essent vasa similia ad illa quae, ut in Cana Galileae, metretas binas et 
ternas recipere possent! 

Sed etiam, secluso periculo irreverentiae, semper magnum pericu- 
lutn erit arcendi fideles a Communione, nam illa applicatio et appositio 
tot labiorum, etiam infectorum, uti iam dictum est ab aliquibus Patri- 
bus, humanitus est anti-hygienica. Nunc, si temporibus nostris obser- 
vantur fideles, praesertim viri, non adire ob osculum alicuius reliquiae, 
quia timent, inter alia, ne labia eorum colorentur a rubreis stigmatibus 
quae mulieres relinquunt in vitro reliquiarum, quid erit cum tot centena 
et millena tincta labia foeminarum vel centena forsan labia virorum non 
semper propria et pura et aliquoties ab ignobilibus infirmitatibus infecta 
necessario applicarentur ad ora calicis? Consequentia erit magna absten- 
tio fidelium a Communione. 

Si vero secundum modum Communionis accipimus, scilicet Commu- 
nionem per aliquod cochlearium (uti dixi: « cucchiaino »), quod in ore 
uniuscuiusque communicantis ... 

Praeses card. LienarT: Exc.me Pater, haec non pertinent ad rem, 
aut iam dicta sunt! 

21 

Exc.mus P. D. PETRUS M. THfiAS 
Episcopus Tarbiensis et Lourdensis 

Venerabiles Patres, 

Breviter loquar: 1) de concelebratione; 2) de Communione. 

Iam, a pluribus Patribus, allatae sunt, pro concelebratione, optimae 
rationes, quibus tota mente et toto corde adhaereo. Vobis praebere 
audeo novum argumentum, desumptum ex experientia et ex indole sanc- 
tuarii mariani Lourdensis, quod merito vestrum studium retinet; multi 
enim fideles atque sacerdotes, ex pluribus nationibus, etiam dissitis, 
pergunt singulis annis ad specum Massabielle. 

Mea humili sententia, in nostro sanctuario Lourdensi, concelebratio 
instaurari deberet, saltem ad experimentum, propter duas rationes, unam 
practicam, aliam spiritualem. 

Ratio practica. Praesertim tempore aestivo, saepe adest maxima inae- 
qualitas inter numerum, semper crescentem, sacerdotum et numerum 
relative exiguum altarium. Huius facti haec est consequentia: magnam 
difficultatem habent qui litari volunt ad inveniendum altare liberum; 
saepe debent multum exspectare; nervis dolent; Missa non celebratur 
placido animo neque devote, sed nimia cum festinatione: fideles miran- 
tur et, aliquoties, scandalum patiuntur. 

Admissa concelebratione, hoc incommodum tollitur: facilior et di- 
gnior evadit oblatio Sacrificii eucharistici. 

Ratio spiritualis. Erga omnes peregrinantes, valde dissimiles, Virgo 
Immaculata vere et manifesto Mater unitatis est. Suo modo materno, 
id est 1 suaviter, corda fidelium disponeret ad assequendam et gustandam 
gratiam concelebrationis, quae est gratia unitatis. 

Praeterea, ingens Basilica S. Pio X dedicata, cum unico suo altari, 
ita se habet ut omnes adstantes, participes effecti concelebrationis, 
experirentur unitatem Sacrificii, unitatem Sacerdotii, unitatem populi 
christiani. 

Nam mysterium unitatis christianae in clariore luce apparet me- 
diante actione liturgica, quam per doctissimas commentationes. Non 
quaelibet concelebratio optatur, sed illa quae, ritibus bene ordinatis, 
religionem in spiritu et veritate exprimat et actuosam fidelium partici- 
pationem requirat. 

Certior factus de optimis fructibus concelebrationis pro sanctuario 
Lourdensi, bis indultum apostolicum postulavi, et, singulis vicibus, 

Sancta Sedes rescripsit: non expedire. Venerabundus hoc responsum ac- 
cepi, sperans tamen quod, hora Providentiae, instauraretur concelebra- 
tio in nostro sanctuario Lourdensi. 2 

In hac aula, multi sunt episcopi qui, magna cum fiducia, exspectant 
a Patribus Conciliaribus, ut optatissimae concelebrationi consentiant. 3 

Secundo: De sacra Communione. Enixe a vobis postulatur ut, die 
Paschatis, fideles ad sacram Synaxim accedere possint, etiamsi in Missa 
vigiliae paschalis, post mediam noctem, iam sanctissimam Eucharistiam 
acceperint. 

Hoc est ardentissimum votum multorum piorum fidelium, praesertim 
monialium et religiosorum. Omnes isti et istae maximas Deo agent 
gratias, si Patres Conciliares praesenti obsecrationi dignentur respon- 
dere: placet. Dixi. 



In textu scripto tradito: 1 deest. 2 deest. 3 consensum dent. 

22 

Exc.mus P. D. CAESAR ANTONIUS MOSQUERA CORRAL 

Archiepiscopus Guayaquilensis 

Em.mi et rev.mi Patres, 

Duas tantum ex animadversionibus ab episcopis reipublicae Aequa- 
torianae factis ad cap. II Liturgiae sumam, cum ceterae iam iterate 
prolatae sunt ab aliis. 1 

1. Postulandam videmus a Sacro Concilio abrogationem Missarum 
pro populo in festis suppressis; nam onus istud praebet locum confu- 
sioni sacerdotum et valde difficile evadit eius impletioni invigilare. 

2. Enixe a Sancto Concilio petimus ut, attenta penuria sacerdotum, 
apud ditiones nostras quotidie ingravescente, tribuatur a iure facultas 
episcopis ut, onerata conscientia, in casu verae necessitatis et pro bono 
fidelium, possint permittere suis sacerdotibus binationem intra hebdo- 
madam; sic providebitur vitae religiosae in collegiis, in cappellaniis et 
paroeciis hodie adsistentia spirituali, praesertim Sancta Missa, caren- 
tibus. 

Dum devotissimum sensum erga Sacrosanctum Concilium manife- 
stum facimus, ab ipso, divino afflante Spiritu, postremum verbum at- 
tendimus, quod iam ut nostrum habemus. 2 



In textu scripto tradito: 1 Coram magna hac venerandaque congregatione 
Sacrorum Pastorum, sensum meum et Fratrum meorum in republica nostra Aequa- 

toris, cum quibus in hoc convenimus, pandere audebo circa caput secundum, de 
sacra Liturgia. 

Primum: Circa praedicationem homiliae intra Missam diebus dominicis et 
festis de praecepto, parum videtur si praefata homilia tantum commendetur (nu- 
mero trigesimo nono capitis secundi). Optimum esset si Sacra Synodus Vaticana 
Ordinariis locorum facultates praeberet illam urgendi ab omnibus sacerdotibus, sive 
saecularibus sive religiosis, Sacrum facientibus illis in diebus, adstantibus christi- 
fidelibus. Alioquin, perdifficile episcopis erit corrigendi habitudinem iam apud fide- 
les exortam, secundum quam populus fugit ab auditione Missarum in ecclesiis ubi 
homilia habetur, et quaerit locum et modum ad praeceptum dominicale celeriter 
implendum. Nemo est qui non videat quod praxis ista non tantum noceat pietati 
et vitae liturgicae fidelium, sed quod sit revera una ex gravioribus causis ignoran- 
tiae religionis quam maxime dolemus. 

Est etiam necessarium quod in ordinem trahatur factum quod non optimum 
reputamus; id est, dum in aliquibus locis, propter penuriam sacerdotum fideles 
manent in impossibilitate implendi praeceptum dominicale, aliis in locis eiusdem 
dioecesis vel civitatis adest copia Missarum quae, sive eodem tempore sive succes- 
sive celebrantur, et quod frequentius accidit, absque homilia. Quapropter, valde 
opportunum esset si ab ipso Concilio rectores ecclesiarum commendentur in auxi- 
lium parochorum venire, ita ut sacerdotes qui in eorum ecclesiis superstant Sacrum 
faciant in paroeciis ubi minime adest talis copia sacerdotum. 

Tandem existimamus praedicationem dominicalem minime debere absque lo- 
gico ordine prccedere et, ut ita dicamus, ad libitum sacerdotis; sed debet esse ho- 
miletica et, saltem fundamentaliter, secundum normas ab auctoritate Ordinarii 
datas. 

2 \Subsignatus etiam~\ Emmanuel a Iesu Serrano Abad, arch. Conchae. 

23 

Exc.mus P. D. GREGORIUS MODREGO Y CASAUS 
Archiepiscopus-episcopus Barcinonensis 

Em.me Praeses, em.mi, exc.mi ac rev.mi Domini, 

Pauca et qua possim brevitate dicam, ne vos taedio ajficiam et ne 
tempus pretiosissimum teram. 1 

1. Ad n. 39: De homilia. Optarem homiliam ita ordinari* ut, 
intra spatium quatuor vel quinque annorum, adstantibus Missae, die- 
bus praesertim de praecepto, non pars solum sed tota doctrina chri- 
stiana traderetur, occasione textuum liturgicorum qui leguntur in Missa. 3 
Et utinam, ut dicitur in par. 38 huius capitis, thesauri biblici latius 4 
aperirentur et adhiberentur in Missa! 5 Efficacia qua pollet homilia sa- 
cra, ut pars Liturgiae, efficeret ut christifideles integram doctrinam chri- 
stianam audirent et corde optimo reciperent* 

In dioecesi Barcinonensi, mihi commissa — parcite si de meis rebus 

loquor! Ut minus sapiens dico! 7 — ita factitatur inde a duodecim annis: 
tota materia doctrinae christianae in quattuor annos distribuitur iuxta 
programma confectum, et in omnibus Missis, diebus quidem dominicis 
et festis de praecepto, eadem quaestio explicanda proponitur omnibus 
sacerdotibus 8 celebrantibus, in omnibus ecclesiis, nulla excepta, etiam 
religiosorum exemptorum. Similiter fit in aliis dioecesibus per Hispa- 
niam et quidem magno cum fructu, ut saepe audivi. 

Ita posset depelli crassa ignorantia vel imperfecta admodum instruc- 
tio christiana, qua maxima pars fidelium laborat, non solum rudes et 
indocti, verum etiam docti et in aliis disciplinis exculti. Quae quidem 
inscitia doctrinae christianae, tum dogmaticae, tum moralis, habenda est 
omnium malorum fons et origo: inde laicismus, inde materialismus , 
inde indifferentismus. 9 Ex ea, non vero ex usu linguae latinae in textibus 
partis didacticae Missae, quaerenda est causa discessionis fidelium ab 
Ecclesia. Optarem, Patres rev.mi, ut haec consideraretis. 10 

Quare, si praedicatio homiletica debito modo haberetur, non esset 
quaestio de introducendis linguis vulgaribus in qualibet parte Missae, 
praeter in oratione communi fidelium. Ita vitarentur incommoda multa 
et gravia, quae hic exacte dicta sunt, praesertim illud quod non por- 
temus ad altare factiones politicas. 11 

Ad n. 42: De Communione sub utraque specie. 12 Iam satis superque 
dictum est; quare non vos taedio feram. Nihilominus quaedam dicam. 
Certum est ... Parcite mihi! Unicum punctum quod est adhuc sub 
disputatione est illud: utrum in aliquibus casibus possit adhiberi com- 
munio sub utraque specie, exempli gratia, in ordinatione sacerdotali, 
in prima communione puerorum, in professione religiosa, etc; iam 
audistis. Dico: num satis est quod solum habeatur communio sub 
utraque specie etiam ut pars ritus? Quia periculum ne fideles parum 
instructi in errores incidant aestimandi aliquid amplius gratiae recipi 
in communione sub utraque quam sub una tantum specie, cum videant 
illam concedi in adiunctis peculiaris solemnitatis. 

2. Principium, quod viget de vigore et vigere debet in disciplina 
sacramentaria et liturgica ordinanda, est principium simplicitatis nor- 
marum, rituum et caeremoniarum. In hoc puncto habemus a saecu- 
lis normam simplicissimam et omnino claram. Ad illam mutandam in- 
ducendo exceptiones et complicationes, moveri non debemus nisi ob 
rationes quae huiusmodi mutationes valde convenientes re vera esse 
ostendant. Tales vero non video adesse. 

Quae cum ita esse mihi videantur, nihil immutandum puto in disci- 
plina a saeculis vigenti in Ecclesia latina circa communionem sub unica 

specie panis, excepta forte Ordinatione sacerdotali, quia ibi habetur 
concelebratio. 

Quoad concelebrationem... nil dicam..., fere nil dicam. 

Quoad concelebrationem, mea sententia, non essent inducendi novi 
casus, fortasse ne in feria V Hebdomadae Maioris et quidem propter 
hanc rationem: quia non sufEcientes erunt sacerdotes, aliis Missis ne- 
cessariis ut fideles voluntati audiendi sacrum hac die satisfaciant, nec 
ceteris ministeriis sacerdotalibus praesertim confessionibus, cum valde 
solliciti simus de penuria sacerdotum; hoc sentio in mea dioecesi quam 
maxime. 

Ceterum, e contrario vellem ut ... [Praeses agitat tintinnabulum~\ ... 
Satis. 

Praeses card. Lienart: Ah!... Tempus elapsum est! 



ln textu scripto tradito: 1 deest. 2 Vellem ut homilia ita ordinetur. 
3 deest. 4 largius. 5 deest. 6 acciperent. 7 deest. 8 deest. 
9 deest. 10 deest. 11 deest. 12 [quae sequuntur desunt et eorum loco 
habetur: ] Ad num. 42. De Communione sub utraque specie. Quod attinet ad 
doctrinam nihil addendum videtur veritatibus definitis in Concilio Tridentino. Tres 
enim veritates, quae ad rectam huius quaestionis solutionem praesupponuntur, 
clare et praecise in sessione XXI definiuntur: 

1) Communio sub utraque specie non praecipitur iure divino (cap. 1, can. 1). 

2) Ecclesia habet potestatem praecipiendi communionem sub una tantum spe- 
cie (cap. 2, can. 2). 

3) Sub alterutra specie sumitur Christus totus ac verum sacramentum, et 
quod ad fructum attinet, nulla gratia necessaria ad salutem eos defraudatur, qui 
unam speciem solam accipiunt (cap. 3, can. 3). 

His veritatibus in tuto positis, tota quaestio nunc limitanda videtur ad per- 
pendendum utrum opportunum sit aliquid immutandi in disciplina de communione 
sub sola specie panis, a saeculis iam vigenti in Ecclesia latina. 

Ex principio generali prudentiae legislativae, immutatio non est inducenda, 
nisi in adiunctis hodiernis non sint amplius « graves et iustae causae » (Trid. 
cap. 2), quibus Ecclesia inducta est ad consuetudinem communionis sub una tan- 
tum specie approbandam eamque pro lege universali imponendam. 

Huiusmodi rationes his verbis exponuntur in Catechismo ex decreto Conc. 
Tridentini edito: 

« Rationes, ob quas Ecclesia alterius tantum speciei usum laicis concesserit. 

Multis vero et iis quidem gravissimis rationibus, adductam esse Ecclesiam 
patet, ut hanc potissimum sub altera specie communicandi consuetudinem non so- 
lum approbaret, sed etiam decreti auctoritate firmaret. 

Primum enim maxime cavendum erat, ne sanguis Domini in terram funde- 
retur; quod quidem facile vitari posse non videbatur, si in magna populi multitu- 
dine eum ministrare oportuisset. 

Praeterea, cum sancta Eucharistia aegrotis praesto esse debeat, magnopere 
timendum erat, ne si diutius vini species asservaretur, coacesceret. 

Permulti praeterea sunt, qui vini saporem, ac ne odorem quidem perferre 
ullo modo possint. Quare ne, quod spiritualis salutis causa dandum est, corporis 
valetudini noceret, prudentissime sancitum est ab Ecclesia, ut panis tantummodo 
speciem fideles acciperent. 

Accedit ad alias rationes, quod in pluribus provinciis summa vini penuria 
laboratur; neque id aliunde, sine maximis impensis, ac non nisi longissimis ac 
difficillimis itineribus convehi potest. 

Deinde, quod maxime omnium ad rem pertinet, convellenda erat eorum hae- 
resis, qui negabant sub utraque specie totum Christum esse, sed corpus tantum 
exsangue sub panis, sanguinem autem sub vini specie contineri asserebant. Ut 
igitur fidei catholicae veritas magis ante omnium oculos poneretur, sapientissimo 
consilio alterius speciei, hoc est panis, communio inducta est... » (Pars II, cap. IV, 
num. 66). 

Hae rationes hodie procul dubio magis urgent quam temporibus anteactis, 
cum fideles multo magis frequenter ad communionem accedant. Nemo igitur qui 
ad difficultates ordinis praesertim practici attendat, communionem sub utraque 
specie inducere intendet in Liturgia quotidiana. 

Tota quaestio versari potest solummodo circa opportunitatem permittendi vel 
praecipiendi communionem sub utraque specie in determinatis diebus festis vel in 
peculiaribus adiunctis vitae christianae, manente lege de communione sub specie 
panis ut norma ordinaria. 

Plura incommoda sunt in hac innovatione admittenda: 

1) Periculum ne fideles parum instructi in errorem incidant aestimandi ali- 
quid amplius gratiae recipi in communione sub utraque quam sub una tantum 
specie, cum videant illam concedi in adiunctis peculiaris solemnitatis. 

2) Si aliquae concessiones vel exceptiones fiant ad legem generalem de com- 
munione sub una specie, periculum est ne abusus paulatim irrepant. 

3) Difficultates ordinis practici: requireretur tempus, quod forte sacerdotes 
non habebunt, ad fideles instruendos circa modum communionis sub utraque spe- 
cie, cum hanc recipere debeant. Sacerdotes ex defectu exercitii difficultatem inve- 
nient in distribuenda communione sub utraque specie expedite et reverenter, etc. 

4) Principium quod viget et vigere debet in disciplina sacramentaria et litur- 
gica ordinanda est principium simplificationis normarum, rituum et caeremoniarum. 
In hoc puncto habemus a saeculis normam simplicissimam et omnino claram. Ad 
illam mutandam inducendo exceptiones et complicationes, moveri non debemus 
nisi ob rationes quae huiusmodi mutationes valde convenientes re vera esse osten- 
dant. Tales vero rationes non apparent. 

Quae cum ita esse mihi videantur, nihil immutandum puto in disciplina a 
saeculis vigenti in Ecclesia latina circa communionem sub sola specie panis, excepta 
missa ordinationis sacerdotalis, eo quod concelebrant. 

Hi duo ritus, concelebrationis et communionis sub utraque specie, laudabi- 
liter retenti in Ecclesia Orientali, non est cur in Ecclesiam occidentalem extendan- 
tur. Quod attinet ad cohaesionem fidelium utriusque ritus satis provisum est a 
Pio X, qui omnia decreta derogavit quibus prohibebatur permiscua communio, ita 
ut nunc fideles orientales possint communicare in Ecclesia occidentali et vicissim 
occidentales in Ecclesia orientali. 

Ad num. 44. De concelebratione. Quoad concelebrationem puto non esse ex- 
tendendam ad novos casus, ne ad feriam V Hebdomadae maioris quidem. Ratio 
est quia non sufficientes erunt sacerdotes, aliis missis necessariis ut fideles volun- 
tati audiendi sacrum hoc die satisfaciant, nec ceteris ministeriis sacerdotalibus prae- 
sertim confessionibus, cum valde solliciti simus de penuria sacerdotum. 

Ceterum, puto occasionem opportunam dare caput II ad intercludendam viam 
quibusdam erroribus sparsis circa concelebrationem et participationem fidelium, 
de quibus Pius XII, felicis memoriae, locutus est in encyclica Mediator Dei. Proinde 
votum meum est: Concilium tueatur doctrinam catholicam contra errores qui in 
praelaudato documento enuntiantur, verbi gratia: circa participationem fidelium, 
cuius limites optandum esset ut Concilium determinaret; et concelebrationem 
in sensu lato de qua in adlocutione « Magnificate Dominum » idem Romanus Pon- 
tifex satis loquitur. 

Errores ergo a Pio XII signati a Concilio reiciantur. Quoad concelebrationem 
stricto sensu non video causam sufficientem ut disciplina hodierna, in can. 803 
expressa, immutetur. 

24 

Exc.mus P. D. IOSEPH D'AVACK 
Archiepiscopus Camerinensis 

Em.mi, exc.mi et rev.mi Patres, 

Brevissime de prooemio. Humiliter et firmissime 1 adhaereo iis quae 
de prooemio dixerunt em.mi card. Bea et Browne et nonnulli exc.mi 
etiam nuper. 2 Propono autem 3 ut ad pag. 175, in linn. 10 et 11, affe- 
rantur brevia, sed magni momenti, additamenta, ita ut pericopa secunda 
prooemii, salvis aliis immutationibus? plus minusve ita sonet: 

« Itaque curat Ecclesia ut christifideles huic mysterio fidei... actuose, 
conscie et pie participent, etc; per Christum accedant ad Patrem, ei 
gratias agentes eiusque misericordiam implorantes; per ministerium sa~ 
cerdotum offerendo hostiam immaculatam, scilicet Christum Dominum, 
per ipsum et cum ipso sese, eidem Christo obtemperantes, offerre di- 
scant etc. ». 

Ratio est: ut, melius recolendo doctrinam apostoli, in epistola ad 
Hebraeos, de Christi sacerdotio et sacrificio, efficacius exprimatur et ma- 
gis in concreto urgeatur arctissimus immo vitalis ille nexus inter unius- 
cuiusque vitam christianam et Missam. 

Ceteroquin, praesertim in tuto integri huius capitis, et ut melius 
et satis appareat locus et momentum christifidelium, et cultus sancto- 
rum et omnino summopere, ut necesse est, locus et momentum Beatae 
Virginis Mariae in Missa in universa Liturgia, instantissime commendo 

petitionem, iam ab aliis expressam, ut schema de Liturgia ex integro 
recognoscatur et retractetur a commissione mixta cum theologis. 
De hoc fusius scripsi in foliis quae trado exc.mae secretariae. 5 



In textu scripto tradito: 1 deest. 2 Exc.mus arch. Florit et alii. Revocans 
autem quae iam dixi de schemate de liturgia in generali. 3 deest. 4 immutatio- 
nibus iam petitis de quibus supra significavi. 5 Ceteroquin, praesertim in hoc 
capite, de Mysterio eucharistico, dolendum apparet — iam dixeram — quod in 
universo schemate de Liturgia desit verum fundamentum doctrinale, firmum, de- 
finitivum, explicitum. Tantummodo enim si attente consideretur et expresse reco- 
latur ordo Redemptionis, Sacerdotium et Sacrificium Christi, ea quae hoc Sacri- 
ficium nobis confert, ea quae a nobis — de suis donis et datis — exigit ut adim- 
pleatur in nobis ea quae desunt passionum Christi pro Ecclesia, tantummodo — in- 
quam — si haec omnia considerentur et revocentur, clare et plane apparebit locus 
et momentum fidelium in Missa, in tota Liturgia; locus et momentum cultus Sancto- 
rum. Praesertim apparebit locus et momentum prorsus singulare, praecipuum, Deo 
sic volente, essentiale, Beatae Mariae Virginis. — De qua Beata Maria Virgine perexi- 
gua memoria in partibus essentialibus Liturgiae, immo quasi remotio in recenti 
reformatione breviarii (minime reparata per frequentiora Officia de sabbato) male 
explicatur, valde displicet, ferme absona videtur a veritatibus dogmaticis. Haec omnia 
item dicenda sunt de capitibus IV (de officio divino) et V (de anno liturgico). Dico 
nunc pro tunc. Unde, etiam non pro « pia pietate », sed pro debito amore dogmatico 
in Beatam Mariam Virginem, instantissime commendo petitionem exc.mi arch. Staffa, 
ut schema de Liturgia ex integro recognoscatur et retractetur a commissione mixta 
cum theologis. 

Exc.mus P. D. Pericles Felici, secretarius generalis: 

Praeest hodiernae congregationi generali em.mus ac rev.mus D. card. 
Ignatius Gabriel Tappouni, patr. Antiochiae Syrorum. 

Circa cap. II loqui petierunt, pro hac hodierna congregatione: exc.mi 
DD. Franciscus Zak, ep. S. Hippolyti in Austria; Franciscus Zauner, 
ep. Linciensis in Austria; Iulius Kandela, arch. tit. Seleuciensis pierius 
in Syria; Antonius Pildain, ep. Canariensis in Hispania; Maximus 
Hermaniuk, arch. metropol. Vinnipegensis pro Ucrainis in Canada; 
Raphael Bidawid, ep. Amadiensis in Iraq; Ioseph Souto, ep. Palenti- 
nus in Hispania; Renatus Pailloux, ep. Fort Rosebery in Rhodesia; 
Linus Gonzaga, ep. Palensis in Insulis Philippinis; Marius Oblak, 
ep. aux. Iadrensis in Iugoslavia; Athanasius Hage, archimandrita supe- 
rior gen. Ordinis Basiliani; Octavianus Marquez, arch. Angelopolitanus 
in Mexico; Alexander Olalia, ep. Lipensis in Insulis Philippinis; Em- 
manuel Llopis, ep. Cauriensis in Hispania; Eduardus Necsey, ep. admin. 
apost. Nitriensis in Cecoslovachia; Crispulus Benftez, ep. Barquisime- 
tensis in Venetiola; Ioseph Fady, ep. Lilongwensis in Nyasalandia; Phi- 
lippus Hannan, ep. aux. Vashingtonensis in Statibus Foederatis Ame- 
ricae Septemtrionalis; Iulianus Le Couedic, ep. Trecensis in Gallia; 
Hyacinthus Argaya, ep. Mindoniensis in Hispania; Simon Landersdorfer, 
ep. Passaviensis in Germania; Eliseus Coroli, ep. tit. praelatus Guamen- 
sis in Brasilia; Alexander Scandar, ep. Lycopolitanus in Aegypto; Mi- 
chael Doumith, ep. Sarbensis Maronitarum; Carolus Heerey, ep. Onit- 
shaensis in Nigeria; Franciscus Smiljan Cekada, ep. Scopiensis in Iugo- 
slavia; Sergius Mendez, ep. Cuernavacensis in Mexico; Antonius Vuc- 
cino, arch. tit. Aprensis. 

Et sic explicit disceptatio circa cap. II. 

Secretaria generalis gratissima erit omnibus Patribus qui disceptant, 
si suae disceptationis duo praebeant exemplaria, quorum unum traden- 
dum commissioni de sacra Liturgia, nempe commissioni competenti, al- 
terum in archivo servandum. 

Rogantur etiam Patres in suis petitionibus exponere brevem sum- 
mam earum rerum quae dicenda erunt. Gratias! 

1 

Exc.mus P. D. FRANCISCUS ZAK 
Episcopus S. Hippolyti 

Venerabiles Patres et Fratres, 

Non tantum caritas, etiam veritas urget nos. Quare verba art. 42 
ita interpretari debemus 1 uti sonant. Nemo vult et nusquam postulatur, 
ut communio sub utraque specie sine limitatione omnibus fidelibus 
distribuatur; potius pro certis casibus tantum haec facultas petitur, et 
quidem pro casibus a Sancta Sede bene determinatis, iudicio episco- 
porum, sicuti iam optime em.mus card. Alfrink exposuit. 

Curnam tunc toties a permultis difficultatibus disputatur, si istae 
difficultates numquam in illis casibus bene determinatis verificantur? 
Ad quid istae exaggerationes inserviunt? Si hanc facultatem (et alias 
in hoc schemate propositas) petimus, nec sumus homines haeresim vel 
schisma sapientes, nec fautores revolutionis, sed potius evolutionis, re- 
novationis et reformationis. Et hoc est, ni fallor, munus ad mentem 
Romani Pontificis a nobis exercendum et perficiendum. 

In instauratione S. Liturgiae, nos, facta et indigentias nostri tem- 
poris sequi nec dirigi debemus a sollicitudine falsa vel ab angore falso. 
Angor vel falsa sollicitudo semper animum compellunt in angustias 2 

Peto ut art. 42, exceptis verbis « sublato fidei periculo », 3 sine mu- 
tatione a Patribus Conciliaribus acceptetur... 4 

Reliqua trado secretario generali. 5 Dixi. 



In textu scripto tradito: 1 Duas animadversiones proponere vellem. Primo: ad 
art. 42 huius capitis quod attinet pauca verba: debemus verba istius articuli ita inter- 
pretari. 2 Fundamentaliter dicendum est etiam in instauratione S. Liturgiae nos 
facta et indigentias nostri temporis sequi nec dirigi debere a sollicitudine falsa vel 
ab angore falso. Angor vel sollicitudo semper animum compellunt in angustias. Se- 
quamur exemplum Summi Pontificis sanctissimi Domini nostri Ioannis XXIII feliciter 
regnantis et aperiamus corda nostra desideriis pastoralibus dierum nostrorum! Ista 
renovatio vel adaptatio tamen solido fundamento niti debet, quod fundamentum 
optime ex S. Scriptura hauriatur. Quomodo dici potest, nimia probantur, si rationes 
ex S. Scriptura etiam pro communione sub utraque specie sumantur? Ulterius non 
intelligo, curnam communio sub utraque specie sine aliqua difEcultate neque concedi 
potest v. g. fidelibus matrimonium ineuntibus vel religiosis professionem emitten- 
tibus. 3 Ea de causa peto, ut art. 42. 4 Forsitan tantum loco verborum 
« sublato fidei periculo » (quia haec verba offensionem quandam offerre videntur 
ven. Patribus orientalibus) sequentia verba inserantur: « firmo decreto Conc. Trid. 
sess. XXI ». 5 Secundo: Praeter rationes, quae in nota 12 huius capitis pag. 177 

quoad concelebrationem sacramentalem optime indicantur, aliquam animadver- 
sionem mihi addere liceat. Concelebrationem mihi videtur esse etiam postulatum 
curae animarum erga pastores animarum, qui pastores hoc nostro tempore non 
raro solitudine premuntur, ita ut quandoque pene desperare vellent. Verum 
est sacerdotem debere semper atque iterum de novo sustineri a personali com- 
munione cum Christo Domino, vel potius a personali relatione ad Christum 
Dominum. Sed haec relatio ad Dominum vel communio cum eo nonne praecipue 
efficaciter fovetur et a sacerdote ut felicem reddens sentitur, si hanc mysticam 
communionem in occasionibus saltem solemnioribus speciali modo de novo expe- 
riri possit per concelebrationem, veluti in concelebratione cum episcopo facta die 
sacrae suae ordinationis? Hic mihi liceat proferre tanquam casum specialem desi- 
derium quoddam, quod pro monasteriis nostris maximi est momenti. Audio diffi- 
cultates oriri pro multis regularibus sacerdotibus iunioribus ex eo, quod absoluto 
divino officio in communi, sacrificium Missae privatim offerre ac postea Missam 
conventualem decantare debeant. Hoc sentiunt, forsan non immerito, tanquam 

— faveatis verbo — non necessariam « binationem ». Una pars horum regularium 
celebrationem privatam renuntiare nolens quaerit causas pro dispensatione a 
Missa conventuali, alia pars nolens renuntiare Missam conventualem, saepe petit 
facultatem omittendi celebrationem privatam sacrificii Missae. Quibus in casibus 
nonne concelebratio optime possit eximere a dictis difficultatibus et simul praebere 
augmentum activitatis sacerdotalis? Ininterrupta experientia Fratrum nostrorum 
in Ecclesia orientali probat concelebrationem esse medium aptum ad fovendam 
pietatem fidelium, quod venerabiles Patres ex Ecclesia orientali certe confirmare 
possunt. Ratione habita ad hoc, quod concelebratio in Ecclesia orientali in usu 
hucusque remansit, et relate ad factum historicum, quod etiam in Ecclesia latina 

— praesertim in collegiis sacerdotum — concelebratio erat regula usque ad altum 
medium aevum, laeto animo annuere debemus, si hodie desiderium concelebrandi 
etiam in Ecclesia occidentali semper magis crescit. Quapropter a venerabilibus 
Patribus conciliaribus assensionem peto ut restituantur casus a commissione prae- 
paratoria praevisi, et quidem ita, ut mutatio fiat in n. 44 littera b)\ ad Missam 
conventualem et ad Missam principalem in ecclesiis ubi plures sacerdotes adsunt, 
quam utilitas fidelium requirit, salva tamen semper cuiusque sacerdotis libertate 
individualiter celebrandi; c) ad conventus sacerdotum, uti sunt v. g. exercitia spi- 
ritualia, cursus studiorum, peregrinationes et ita porro, praesertim ubi singulae 
Missae sine incommodo celebrari nequeunt; d) ad extraordinarias celebrationes 
festivas, e. g. occasione synodi dioecesanae, visitationis pastoralis etc; semper 
autem de iudicio Ordinarii. 

2 

Exc.mus P. D. FRANCISCUS ZAUNER 

Episcopus Linciensis 

Emendatio mea proposita sic est: extendatur concelebratio ad casus 
qui in schemate commissionis praeparatoriae enumerati erant. 

Cap. II, de quo nunc agimus, videtur quibusdam culmen exagge- 
rationis Liturgistarum esse; ideo gravia verba audivimus de nostra lae- 

sione canonum Conciliorum ac periculis schismatis et modernismi, quae 
nos paramus Ecclesiae, et praesertim quidem per concelebrationem et 
communionem sub utraque specie. 

Ideo iuvat quaedam dicere de nostro coetu commissionis praeparato- 
riae. Fuerunt 20 membra et inter eos 7 episcopi, omnes ex cura anima- 
rum, 1 insuper plus quam 30 periti. Quis nos vocavit? Nemo seipsum 
praesentavit! Fuimus vocati a Sanctissimo Patre feliciter regnante. Se- 
cuti sumus laeti ex totius mundi partibus. Fueruntne omnes membra 
et periti iuvenes? Episcopus Passaviensis, confrater noster, 82 annos 
superavit. Episcopus Bugellensis etiam 72. Episcopus Gandavensis 69 an- 
nos natus. Ego, proh dolor!, iam proximus sum anno 60. Sumus omnes 
in provecta aetate. Idem valet de ceteris membris et peritis: multi habe- 
bant iam canitiem venerandam 2 Omnes articuli huius constitutionis a 
membris coetus nostri votum unanime acceperunt, vix uno vel alio dis- 
sentiente. Scitu dignum est a commissione praeparatoria exclusos fuisse 
curiales excepto praeside secundum ordinem statutum. Hoc probat 
Ss.mum Patrem noluisse scire vota liturgica SS. Congregationum tantum, 
quas semper potest consulere, sed vota membrorum necnon peritorum 
ex omnibus orbis catholici partibus. Laboravimus cum sudore et labore. 
Proh dolor! duo abbates, tempore sessionum nostrarum, mortui sunt. 
Ipse praeses nostrae commissionis, piae memoriae, etiam post sessiones 
morte correptus est. Sunt omnia signa nostri laboris istae tres victimae* 
Omnino absonum videretur nos tantum novarum rerum studio ductos 
fuisse. 

Socii commissionis praeparatoriae et sub-commissionis, qui exarave- 
runt articulos de concelebratione, imprimis ducti sunt per vota et consi- 
lia praeconciliaria episcoporum et praelatorum, quae collecta sunt in 
amplis voluminibus; ea continent vota ... 4 totius mundi et haec vota toties 
amplificationem concelebrationis exprimunt. Non sunt inventiones no- 
strae commissionis... 5 

Hodie plurimum valet argumentum ex experientia. Habemus iam 
dioeceses in quibus participatio populi et largior usus sermonis vulgati 
per plura decennia commendantur fidelibus. Nostris dioecesibus iam 
ab anno 1943 tale indultum S. Sedis concessum est. Tempore belli et 
persecutionis sacerdotes multi — ducibus episcopis — vocaverunt fideles 
et praesertim iuventutem, ut recitando et cantando sacros textus Missae 
sacris adstarent imprimis die dominica. Episcopi promulgaverunt deter- 
minatos ordines Missae, ut fideles propria lingua recitent versiones sacri 
textus. Talis usus usque hodie ... 6 per viginti annos viget. Videamus ef- 
fectus huius studii liturgici: 

In mea dioecesi, vix est parochia, etiam apud ruricolas, in qua fide- 

les adhuc nesciant modos simpliciores participationis. Apud nos, eccle- 
siae die dominica fideles non capiunt. Sacra mensa non est derelicta. 
Immo index communionum secundum rationes statisticas semper augetur 
de anno in annum. Vocationes ecclesiasticae magnum incrementum ca- 
piunt. Ex iuventute operariorum, quae dicitur JOC, multi officinas de- 
reliquerunt et ad studia se conferebant necnon nunc se praeparant ad 
sacerdotium sive saeculare sive regulare. Numerus vocationum ad sacer- 
dotium apud regulares multo maior est quam apud saeculares. 

Ex quo talis mutatio in melius coepta est? Coincidit omnino cum 
motione liturgica per participationem actuosam populi. Ex fructibus 
bonis arborem bonam cognoscere possumus. Omnes indices de statu ani- 
marum in nostris dioecesibus confirmant tale argumentum. Non peri- 
culum schismatis vel modernismi paratur! Fideles non amplius ex eccle- 
siis pelluntur! Indifferentes fideles praesertim ex iuventute iterum Mis- 
sae in die dominica assistunt cum fervore et fructu! 

Concludo. 7 Dictum est in hac aula: « Missa sancta,* terra sancta 
est, ne propius appropinquemus ». Ego omnino contrariam conclusio- 
nem invenio. Utique. Terra sancta est altare et sacra mensa. Sed nos 
debemus monstrare fidelibus istam terram sanctam, saepe opertam vela- 
minibus, ut deponant calceamenta, id est impedimenta peccati et infi- 
delitatis. Dixi. 



In textu scripto tradito: 1 deest. 2 deest. 3 deest. 4 quasi. 

5 Ego Romam veni olim ad commissionem praeparatoriam quasi acerrimus inimi- 
cus concelebrationis; sed hic audiendo rationes professorum necnon aliorum mem- 
brorum, inspiciendo documenta historiae, defensor factus sum huius thesis. Sunt 
qui timent rationes hygienicas in concelebratione. Adeamus Orientales! Si ipsos 
Patres venerabiles in nostro coetu aspicio, mihi videntur meliore sanitate gaudere 
quam nos occidentales. Nemo videtur esse infectus bacteriis. Ipsi nobis demonstrant 
pericula huius generis revera non esse, praesertim si concelebratio et plus adhuc 
communio sub utraque specie in quibusdam casibus tantum adhibeatur. Difficulta- 
tes, quae contra concelebrationem prolatae sunt, solvi omnino possunt. Sic etiam 
solvitur difficultas in quaestione de stipendio. Eamus iterum ad Orientales! Inter- 
rogemus, quomodo apud illos stipendium in concelebratione adhibeatur. Unusquis- 
que Patrum ex Orientalibus possunt nobis viam indicare. Non sine offensione 
audivi argumentum de sacerdotibus, qui — secundum quae dicta sunt — nullum 
valorem tribuerent concelebrationi, si non acciperent stipendium. Nonne argumen- 
tum multum peiora probaret, nempe: sacerdotes non dicere Missas, si non acci- 
perent stipendia. Ego sine cunctatione defendo saltem meos 1200 sacerdotes meae 
dioecesis a tali imputatione. Tot sacerdotes et episcopi solent nonagies in anno pro 
populo applicare et quidem sine stipendio. Nos omnes monitum legimus et audi- 
vimus, ne tam celeriter procedamus. Sed mundus in paucis annis mutatur. Iam 
habemus congressus ubi multi sacerdotes conveniunt. Quaestio urget in mona- 
steriis et conventibus, ubi sacerdotes quadraginta aut septuaginta singillatim li- 

tant, vix cum aliquo qui ministrat. Nollem interrogare confratres meos episcopos, 
quomodo in hisce diebus mane Missam celebrant et quibus circumstantiis. Non 
putamus crastina die nos omnes concelebraturos. Tamen iuvat, ut Concilium quae- 
stiones generales dirimat dum nos exspectamus cum fiducia et patientia, ut ea 
singula praeparentur, quae ad concelebrationem necessaria videntur. Non possumus 
sperare in Concilium Oecumenicum Vaticanum III! Ideo necessarium est, nunc 
vota faventia pro cap. II ferre. Nunc nos in Concilio possumus loqui. Nunc est 
tempus acceptabile, nunc sunt dies salutis! 6 iam. 7 deest. 8 Ritus 
Missae. 

3 

Exc.mus P. D. IULIUS G. KANDELA 

Archiepiscopus tit. Seleuciensis pierius 

Em.mi ac rev.mi Patres Conciliares, 

Vraetermitto primam partem, in eo quod attinet ad communionem 
sub utraque specie, quia de ea dicta sunt multa^ 

2. Cum agitur in cap. II de ordine Sacrificii Missae instaurando..., 2 
de praecepto Missae festivae ac de instructione sedulo tradenda fideli- 
bus ut integrae Missae celebrationi intersint (pag. 175, 176), ad alen- 
dam vitam christianam quae est secundus finis sacrae Liturgiae, decebat 
adiicere aliquid quoad conservationem Sacrosancti Mysterii divini in 
tabernaculo, quae est veluti extensio Sacrificii Missae, simul ac quoad 
obligationes fidelium erga hunc hospitem divinum praesentem in per- 
petuo in medio eorum, scilicet quoad debitum visitationis et adorationis 
factae, extra Missam, coram Deo praesente sive in tabernaculo, sive in 
ostensorio. Hoc enim sensu Summus Pontifex, gloriose regnans, docebat 
in Litteris Encyclicis Sacerdotii nostri primordia, dicens: « Sacerdotalis 
precatio diutissime producta ante adorabile Sacramentum, tali pollet di- 
gnitate atque efiicacitate quae a sacerdote nulla alia ratione haberi, nullo 
alio modo substitui possit ». Quod vero docet Summus Pontifex sacer- 
dotibus, valet non tantum pro eis, sed etiam pro laicis... 3 

Suppeditatur ipsa theologia sacra ad confirmandam hanc sententiam, 
quippe quae ipsa consideret hoc donum divinum sub triplici aspectu, 
scilicet: 

a) tamquam Sacrificium Corporis et Sanguinis Domini Nostri, 
quapropter habemus praeceptum assistendi ad Missam, saltem diebus 
festivis; 

b) tamquam Sacramentum et nutrimentum quod urget nos ad 
communionem recipiendam; 

c) demum tamquam praesentiam divinam perpetuatam apud nos. 

Propterea summopere decet nos offerre maiestati divinae debitum ora- 
tionis 4 et gratiarum actionis. 

3. Circa celebrationem duarum Missarum eadem die, videlicet circa 
binationem, tantum pro necessitate plebis christianae, velim postulare 
pro sacerdotibus binantibus facultatem percipiendi proprie duas eleemo- 
synas, nec ultra: 

a) quia eleemosyna sacerdotibus data, nostris diebus, est valde 
inferior quoad aestimationem pecuniae oblatae respectu ad illam quae 
dabatur ante primum et secundum mundiale bellum. 

b) Eleemosyna debet sufficere necessitatibus cotidianis vitae sa- 
cerdotum, et haec est ratio eleemosynae traditae pro Missa celebranda. 
Iamvero, cui nostrum Orientalium non notescit eleemosynam ante pri- 
mum bellum mundiale fuisse sufficientem etiam ad vitam totius familiae 
sacerdotis ... 5 dum, nostris diebus, non sufficit ne quidem ad solam 
vitam sacerdotis. 

c) Numerus sacerdotum pauperum crescit de die in diem, dum 
sacerdos habet ius vivendi congruenter, modeste ex altari, et cum mini- 
sterium suum cogit eum ad duas Missas celebrandas die dominica, cur 
non licitum ei esset sumere istum maius emolumentum pro suo crescente 
labore? 

d) Una Missa celebrata semel in hebdomada non magis locuple- 
tabit sacerdotem divitem, dum non parum adiuvat pauperem sacerdotem 
ad vivendum convenientiore modo. 

e) Summus Pontifex loannes, misericors noster Pater commu- 
nis* auxit salarium menstruale operariorum in Civitate Vaticana labo- 
rantium, ob mutatas conditiones vitae... 7 

Quamobrem opinor stipendium Missae, solummodo 8 pro binatione 
obligatoria, sumi debere a sacerdotibus, et etiam ratione iustitiae distri- 
butivae. 

4. Velim, in fine, breviter sed 9 vehementer rogare Sacrosanctum 
Concilium ut liceat Orientalibus celebrantibus in commemoratione mor- 
tuorum, iuxta tempus ab unoquoque ritu determinatum, tres Missas, 
ad libitum, celebrare. Dixi. 



In textu scripto tradito: 1 1) Pag. 176, lin. 8. In eo quod attinet ad commu- 
nionem sub utraque specie, humillime censeo multum fructuosam esse istam fa- 
cultatem concedendam episcopatui iudicandi utrum congruens sit aliquando distri- 
butio communionis sub utraque specie an non, tum clericis, et religiosis, tum laicis. 

a) Experientia mihi videtur animas devotas multum profuturas ex hac innovatione; 

b) ceterum, existimo episcopos ad administrandam dioecesim, non debere esse mi- 
noris potestatis in occidente quam in oriente. Episcopi enim orientales in graeco 
ritu ac syriaco, nunquam desinerunt dare communionem sub utraque specie: quare 

ergo episcopi oecidentales non haberent potestatem illam erga Mysterium Corporis 
et Sanguinis Domini Nostri, in favorem fidelium? c) Quod institutum fuit a Do- 
mino in hac ratione, et ita concreditum Ecclesiae ab apostolis, convenientissimum 
est pro primis christianis, necnon pro postremis. Ad Ecclesiam autem pertinet 
determinandi quomodo hanc consuetudinem convenientiore ritu restituendam. 
2 de communione sub utraque specie. 3 Quamobrem enixe rogatur sacrosanc- 
tum Concilium ut commendentur explicite exercitia adorationis cultus eucharistici. 
Et hoc quidem addendo paragraphum specialem in fine primae partis « de Missa » 
post par. 43, aut adiungendo, in allata paragrapho hanc sententiam: « proinde ... 
pastores ... instruant fideles ut integrae Missae celebrationi intersint, neque obli- 
viscantur debitum visitationis atque adorationis solvendum Deo praesenti in per- 
petuo apud eos in tabernaculo, sicut legitur in libro Proverbiorum: « Deliciae 
meae esse cum filiis hominum » (Prov. 8, 31). 4 adorationis. 5 (loquor 
de meipso in iuventute mea). 6 Ioannes XXIII. 7 non ergo esset con- 
veniens sacerdotibus eleemosynam Missae augeri propter easdem rationes? 8 sal- 
tem. 9 deest. 

4 

Exc.mus P. D. ANTONIUS PILDAIN Y ZAPIAIN 
Episcopus Canariensis 

Em.me Praeses, em.mi, exc.mi ac rev.mi Vatres, 

Displicet revera mihi iterum abuti benevolentissima patientia vestra 
et mensae praesidentialis. 

Sed perlegens art. 40 huius cap. II (in quo agitur de reintegranda, 
post homiliam, oratione communi) et videns in eo, post obsecrationem 
pro Sancta Ecclesia, nullam aliam expressam et specialem mentionem 
fieri nisi pro regibus et omnibus qui in sublimitate sunt, nullam vero 
pro pauperibus et pro omnibus qui in miseria tabescunt, non potui me 
cohibere quin verbum peterem, non ad impugnandum hunc articulum, 
quem plane subscribo, sed ad postulandam additionem, ad exposcendum 
nempe ut in hoc ipso articulo schematis, sicut expressa mentio fit pro 
regibus, sic et expressa mentio fiat pro pauperibus: ut sicut expressa 
mentio fit pro omnibus qui in sublimitate sunt, sic et expressa mentio 
fiat pro indigentibus et pro omnibus qui sunt in gravissima necessitate, 
sive spirituali, sive in aliqua ex dilacerantibus illis necessitatibus mate- 
rialibus, de quibus statim, Deo favente, loquemur. 

Et totus cardo meae propositionis in eo est, nempe: quod nunc 
non agimus de seligendo et retinendo unico illo textu paulino, qui in 
articulo citatur, et quem ego quoque retineri, et manere debere existimo; 
sed agitur de reintegranda oratione communi fidelium, post homiliam, 
prouti in ipso articulo dicitur. 

Iamvero — et est prima ratio propositionis meae — id quod ego 
expostulo est idipsum quod fit in pulcherrima illa oratione insignis ro- 
mani Pontificis S. Clementis I, quae fuit velut principium et norma 
quamplurium orationum communium liturgicarum, quae decursu tem- 
porum ortae fuere, et iuxta quam, utique hodiernis temporibus adapta- 
tam, redintegrationem desideratam fieri debere opinamur. 

Secundam rationem, quae esset theologica, omitto, gratia vel potius 
timore decem momentorum, ut ea quae supersunt totaliter dedicem ad 
expositionem rationis, quae, nunc (in circumstantiis in quibus hodie 
versamur, tam pauperes et operarii, quam nos, Patres Conciliares), mihi 
potissima videtur, et est haec: quia articulum hunc 40, prout in sche- 
mate iacet, absque additionibus praedictis, nostris suffragiis approbare, 
idem esset ac deceptionem amarissimam, immo gravissimum scandalum, 
praebere ingentibus illis multitudinibus pauperum et operariorum, qui 
ex toto orbe nos, Patres Conciliares, inspiciunt; et qui, tragicis proble- 
matibus disrupti, Concilium hoc Oecumenicum tamquam pharum salva- 
tionis adspectant. 

Detis mihi, quaeso, aliqua eorum problematum non iam describere, 
sed brevissime notare, ut ex ipsis, tamquam ex totidem praemissis, logica 
consequentia, effluat mea propositio, simulque innotescant quinam sint 
ii qui in oratione communi redintegrata et hodiernis temporibus aptata, 
speciali mentione commemorari debent, utpote victimae equidem lu- 
gendae teterrimorum horum problematum. 

1. Problema de parva laboris mercede, seu de iniusto salario. « Mi- 
serrimum spectaculum » Sanctissimus Papa noster vocavit, quod, prout 
ipsemet dicit, in nationibus non paucis atque in latis terrarum con- 
tinentibus, ingentes opificum multitudines tangit, eosque eorumque fa- 
milias collocat in conditionibus vitae ab hominis dignitate omni ex parte 
alienis. 

2. Problema carentiae seu privationis laboris, quo opifices innu- 
meri, eorumque familiae, incidunt in eum quem Pius XII, gratae 
recordationis, in eloquentissimo nuntio radiophonico, appellavit « lo 
spettacolo piu desolante di famiglie alle quali manca tutto, famiglie in 
miseria nera ». 

3. Teterrimum problema, deficientiae videlicet domorum, quod plu- 
res adhuc, innumerabiles nempe familias, afficit fere ubique terrarum, 
quodque plurimas earum cogit in cubilibus, in stabulis — quid dico 
stabulis? melius dicam, cum Pontifice, nuper laudato, « in baracche 
posticce, in tane che non si assegnerebbero neanche alle bestie ». 

4. Adiungitur immane illud, immanissimum problema famis, de 
quo amarissimis et ardentibus verbis conquestus est non semel Sum- 

mus Pontifex noster loannes XXIII, 2 problema famis quo vexantur nunc 
millies centena millium, ita ut dici possit, horrendum dictu, quod no- 
stris hisce diebus, fere maior pars hominum famem patitur, et infirmi- 
tatibus ex fame provenientibus, fere maior pars humanitatis fame mo- 
ritur. [Plausus]. 

Praeses card. Tappouni: Satis! 
Orator: In his ergo circumstantiis ... 
Praeses: Satis! 

Orator: In his ergo circumstantiis, in quibus teterrimis his proble- 
matibus, ut alia taceam ... 3 

Praeses: Satis! 



In textu scripto tradito: 1 seu. 2 deest. 3 dilacerantur ingentes 

pauperum et operariorum multitudines, coadunatur Concilium hoc Oecumeni- 
cum et congregantur hic episcopi catholici universae terrae. Totus mundus, et 
praesertim ille pauperum et operariorum, oculos defixos tenet in nos. Primum 
ergo quod nos, Patres Conciliares, fecimus — et opportunissime quidem — fuit 
nuntium mittere ad universos homines, in quo specialem sollicitudinem manifesta- 
bamus ad humiliores, pauperioresque; super turbam, videlicet, fame et miseria 
laborantem. Attamen, iam fere per mensem, hic congregamur, et de illis miseris, 
pauperibus et esurientibus adhuc vix loqui potuimus, quia disputationibus nostris 
liturgicis mentes plene occupatas habemus. Sed ecce nunc, in ipsa Liturgia, tempus 
proprium, occasio peropportuna. Agitur enim de reintegranda oratione communi, 
oratione illa communitaria, oratio populi, in qua videlicet, inde a principio, ab 
oratione videlicet illa clementina, observationes, particularissimae mentionis, fie- 
bant pro esurientibus, pro indigentibus, pro carceribus et diversas alias neces- 
sitates patientibus. Sed ecce nunc, in manibus nostris, schema cum articulo hoc 40 
de reintegranda oratione communi, in quo fit expressa mentio de regibus; de pau- 
peribus nulla; schema quod loquitur expressis verbis de omnibus qui in sublimi- 
tate sunt; sed de his qui in profundo miseriae tabescunt, neque verbum. Quid 
vobis videtur, reverendissimi Patres? Parcite mihi, omnium vestrum minimo, hanc 
libertatem vos alloquendi. Venerabiles Patres, si nos hunc articulum, prout in 
schemate iacet, et absque additionibus propositis, adprobamus, nonne iam ex nunc 
percipitis amarissimam deceptionem ingentis multitudinis pauperum et operario- 
rum qui, anhelantes, adhuc nos aspiciunt? Non iam ex nunc auditis risus, cha- 
chinos potius dicam, choriphaeorum, illos a religione avertere conantium et dicen- 
tium: « en, en quod a Patribus Conciliaribus exspectare potestis; non iam facta 
et opera, sed neque verba. In toto enim schemate de S. Liturgia nulla nec mi- 
nima mentio fit vestrum, pauperum videlicet et eorum qui in necessitate estis. 
Tota mentio peculiaris a Patribus Conciliaribus reservatur regibus et omnibus qui 
in sublimitate sunt. Quid iam de istis exspectare potestis? ». Firmiter credo omnes 
vos, Reverendissimi Patres Conciliares, ab his sequelis et consequentiis abhorrere. 
Atque proinde etiam a praemissis. Placeat igitur vobis, quaeso, meam propositio- 
nem vestris suffragiis adprobare. 

Secretarius generalis: 

Audiant omnes! Summus Pontifex dignatus est concedere consilio 
praesidentiae facultatem proponendi congregationi generali cessationem 
a disceptatione, cum materia, quae in disceptatione est, satis illustrata et 
enucleata eidem consilio videatur. [Plausus in aula\ 

Suffragatio congregationis fiet aut per sessionem vel erectionem per- 
sonae, aut per elevationem manus, iuxta deliberata a consilio praesi- 
dentiae. Illi qui, post suffragationem favorabilem cessationi, aliquid ad- 
dere desiderant, id scripto secretariae tradant generali. 

Nunc repetitur variis linguis. 

Versio gallica 
(P. D. Ioannes Villot, subsecretarius) 

Le Souverain Pontife a daigne accorder au conseil de presidence la fa- 
culte de proposer a la congregation generale la cloture d'une discussion lors- 
que 1'objet de cette discussion aura ete, au jugement du conseil de presi- 
dence, suffisamment expose et elucide. Dans ce cas, la congregation generale 
sera invitee a se prononcer sur cette proposition, soit par assis et leve, soit 
a main levee, suivant ce que decidera le conseil de presidence. Les Peres qui, 
a la suite d'une reponse positive de la congregation generale a cette demande 
du conseil de presidence, estimeraient avoir quelque chose a ajouter, sont 
pries de remettre au secretariat general le texte de leur intervention ou de 
Tamendement qulls proposent. 

Versio hispanica 
(P. D. Casimirus Morcillo, subsecretarius) 

El Padre Santo se ha dignado conceder al consejo de presidencia la facul- 
tad de proponer a la congregacion general que se de por terminada la dis- 
cusion de un tema cuando, a juicio de la misma presidencia, este se considere 
suficientemente esclarecido. La voluntad de los Padres debera expresarse en 
la forma mas rapida y facil, esto es, por elevacion de las manos o poniendose 
en pie. 

Los Padres que despues de acordada la terminacion deseen exponer su 
parecer pueden presentarlo por escrito en la secretaria general. 

Versio anglica 
(P. D. Ioannes Krol, subsecretarius) 

Your kind attention, please. 

His Holiness has graciously deigned to grant to the Council Presidency 
the faculty to propose to the Council Fathers the termination of discussion 
when, in the judgement of the Presidency, the arguments on a subject under 

discussion have been sufficiently presented. The Council Fathers will signify 
their pleasure and vote either by standing or by raising their hand according 
to the directions given by the Presidency. 

When a vote is in favour of closing the discussion those Fathers who 
desire to add anything further have the right to do so and can do so by 
submitting their observations or suggestions in writing to the Secretariate. 
Thank you. 

Versio germanica 
(P. D. Villelmus Kempf, subsecretarius) 

Der heilige Vater hat das Prasidium berechtigt dem Plenum Schluss 
der Debatte vorzuschlagen, sobald die zur Diskussion stehende Materie 
nach der Ueberzeugung des Prasidiums hinreichend geklart ist. Die Abstim- 
mung iiber den Abschluss der Debatte erfolgt entweder durch Aufstehen 
oder Erheben der Hand. Im t)brigen behalten alle Konzilsvater die nicht 
mehr zu Wort kommen oder auf das Wort verzichten das Recht ihre B^- 
merkungen und Vorschlage schriftlich iiber das Konzilssekretariat der zu- 
standigen Kommission einzureichen. 

Versio arabica 
(P. D. Philippus Nabaa, subsecretarius) 

4j\~s* O^i ^ysy^* ^^J* ^ji L jllp Sj^LJi 'l^jl l*LJi \ — LJt ^ £^>J* *^ 
w *n > ^x^l^, )\ u^j^y :^ ,tJ yp^. Q^^VidJj 6 

^iLJi j^, jl^ a \ »LTi jl>» jy L iji Jjt 

• 1 *J L 1 ^JL>*J iu* JJU £ lj 4J w-J^ ^ l Jj I* LiJ * LwJUJ * 

Em.mus card. Tisserant, primus e consilio praesidentiae: 
Consilium praesidentiae, usum facultate sibi a Ss.mo Domino con- 
cessa, cum cap. II constitutionis de sacra Liturgia satis illustratum vi- 
deatur, postulat a congregatione generali, utrum a disceptatione circa 
hanc materiam cessari possit. 

Secretarius generalis: 

Suffragatio, de mandato praesidentiae, fiet per erectionem vel ses- 
sionem personae. Igitur, qui consentiunt proposito consilii praesiden- 
tiae surgant, et maneant sic per aliquot tempus, ita ut numerari possint 
qui favent. 

[Fere omnes se erigunt]. 

Velint omnes sedere, qui surrexerunt! [Omnes sedent]. 
Nunc, surgant qui nolunt! [Omnes sedentes remanent]. 
[Intervallum]. 

Habita suffragatione favorabili, consilium praesidentiae statuit esse 
transeundum ad cap. III eiusdem constitutionis de sacra Liturgia, quod 
est « De Sacramentis et Sacramentalibus », et ita incipit: « Sacramenta 
et Sacramentalia ordinantur ad cultum debite Deo reddendum et ad 
hominem sanctificandum; utpote vero signa ad instructionem perti- 
nent ». Et reliqua. 

Loqui postulaverunt: em.mi DD. cardd. Ernestus Ruffini, arch. Pa- 
normitanus; Iacobus Lercaro, arch. Bononiensis; Michael Browne; 
Radulfus Silva Henriquez, arch. S. Iacobi Chiliensis; exc.mi DD. 
Franciscus Hengsbach, ep. Essendiensis in Germania; Iosephus Ar- 
neric, ep. Sibenicensis in Jugoslavia; Dominicus Capozi, arch. Taiyua- 
nensis in Sinis; Adam Kozlowiecki, arch. Lusakensis in Rhodesia Sep- 
temtrionali; Petrus Pham-ngoc-chi, ep. Quinhonensis in Vietnam; Ioan- 
nes McQuaid, arch. Dublinensis in Hibernia; Marius Maziers, ep. aux. 
Lugdunensis in Gallia; Antonius Plaza, arch. Platensis in Argentina; 
Zeno Aramburu, ep. Uhuvensis in Sinis; Iosephus Ali Lebrun, ep. Va- 
lentinus in Venetiola; Aloisius Carli, ep, Signinus in Italia; Tullius Bo- 
tero, arch. Medellensis in Columbia; Elias Olazar, vic. ap. Yurima- 
guensis in Peruvia; Emmanuel de Carvalho, ep. Angrensis in Lusitania; 
Aloisius da Cunha Marelim, ep. Caxiensis in Brasilia; Ludovicus Ca- 
brera, ep. S. Ludovici Potosiensis in Mexico; Demetrius Moscato, arch. 
Salernitanus in Italia; Petrus Rouge, ep. coad. Nemausensis in Gallia; 
Benedictus Tomizawa, ep. Sapporensis in Iaponia; Benedictus Reetz, 
archiabbas Beuronensis in Germania; Ioseph Ruotolo, ep. Uxentinus 
in Italia; Matthaeus Garkovic, ep. Iadrensis in Iugoslavia. 

5 

Em.mus P. D. ERNESTUS card. RUFFINI 
Archiepiscopus Vanormitanus 

Em.mi, exc.mi, rev.mi Patres Conciliares, 

In hoc capite, meo quidem humili iudicio, nonnulla emendanda 
vel saltem accuratius redigenda sunt. 

Pag. 179 et subsequentibus, inconsulte, ut mihi videtur, 2 simul 

tractatur de Sacramentis et de Sacramentalibus, quae maxime differunt 
inter se: Sacramenta enim, ut otnnes sctunt? a Christo Domino sunt 
instituta et gratiam conferunt vel augent ex opere operato; Sacramen- 
talia vero originem ducunt ab Ecclesia et efficacitatem exercent ex opere 
operantis. Idcirco inepte, pag. 179, linn. 6 et 7, concluditur his ver- 
bis: « Ideo Sacramenta fidei dicuntur », quae sententia in Sacramen- 
talia non quadrat. 

In eadem pag. 179, lin. 15, postquam dictum est « Per liturgiam 
enim Sacramentorum et Sacramentalium, fidelibus bene dispositis nullus 
iam fere eventus vitae gratia divina non sanctificatur », subiicitur: 
« nullusque etiam rerum materialium usus, per se honestus, ad finem ho- 
minem sanctificandi Deumque laudandi non dirigitur ». Haec sane af- 
firmatio, nisi temperetur, veritatem supergreditur. 

Ibidem, lin. 14, fidei mysteriis Passionis, Mortis et Resurrectionis 
Domini Nostri Iesu Christi, addendam esse puto gloriosam eius ad 
caelum Ascensionem, sicut bis habetur in Missa, nempe in oratione 
quae subsequitur manuum ablutionem et in Canone. 

Pag. 181, sub n. arabico 59. Permirum mihi est quod ibi proponi- 
tur. Ecce verba: «... orationes quae ritum Unctionis infirmorum comi- 
tantur, ita recognoscantur, ut respondeant diversis condicionibus infir- 
morum, qui Sacramentum recipiunt ». Si id approbetur, innumeras ha- 
bebimus orationes, quia condiciones in quibus versari possunt aegroti 
quamplurimae sunt. Propterea censeo sententiam propositam, de qua 
nunc dissero, aut delendam esse aut, saltem, ita imminuendam ut ora- 
tionum diversitas certis limitibus contineatur. 

Eadem pag. 181, sub n. 60, lin. 25 et subsequenti, legitur: « Unctio 
sacra in diuturna infirmitate aliquando iterari potest ». Consuetudo con- 
traria inducta est septem abhinc saecula, sancita est a Concilio Triden- 
tino, sess. XIV, cap. 2, et confirmatur in C.I.C., can. 940, § 2, equidem 
iustis rectisque causis. Cur nunc usus iamdudum abolitus in vitam revo- 
caretur? Ratio quae in annotatione affertur, scilicet solacium spirituale 
quod inde infirmus perciperet, mihi videtur insufficiens; aegroti enim 
multo maiore consolatione afficiuntur si frequenter peccata sua confi- 
teantur et Communione Eucharistica reficiantur. 

Pag. 182, lin. 14. Ad vitandas faciles dubitationes de matrimonii 
validitate, exopto ut clare definiantur pro omnibus matrimoniis normae 
iuridicae, quae in consensu exquirendo et excipiendo ubique terrarum 
accurate diligenterque serventur. 

Accommodationes et etiam immutationes liturgicae mihi molestae 

non sunt, neque eis, ex mea parte,^ repugnare intendo, modo eae sint 
v ere 5 utiles ac opportunae, et id clare appareat. Dixi. 



In textu scripto tradito: 1 Etiam. 2 deest. 3 deest. 4 deest. 
5 deest. 

6 

Em.mus P. D. FERDINANDUS card. CENTO 

Em.me Praeses, em.mi, exc.mi ac rev.mi Patres, 

Breviter quaedam dicam 1 circa cap. III huius schematis, cui titulus 
« De Sacramentis et Sacramentalibus », et expresse ad n. VI, « De Ma- 
trimonio », pag. 182. 

In lin. 5, recte suggeritur ut ritus celebrandi matrimonium fundi- 
tus recognoscatur et ditior fiat. Votum insuper exprimitur, in lin. 17, ut 
« Oratio super sponsam (quae dicitur infra Missam) ita emendetur ut 
supra utrumque coniugem recitari valeat ». Bene quidem. 

At, meo humili iudicio, aliquid maioris etiam momenti innovare 
praestat. 

Neminem latet altam significationem quam habet anulus matrimo- 
nialis, symbolum eloquens 2 fidelitatis unius partis erga alteram... 3 Porro: 
in rituali nostro romano, solummodo anulus sponsae benedicitur. Cur 
non et sponsi, maioribus periculis obnoxii, gravioribusque responsa- 
bilitatibus pressi? Cum de casto coniugio sermonem facimus, saepe 
saepius de aequalitate iurium et officiorum inter sponsos loquimur: 
nonne aequalitas haec perspicue apparere decet in labiis nostris, cum 
« Sacramentum magnum » sponsi invicem 4 sibimetipsis ministrant, in 
actu id est 5 a quo sors totius illorum vitae pendet? 

Auderem* credere huic meae sententiae omnes adhaesuros vos 7 
esse, qui in directam curam animarum adlaboratis vel adlaborastis. 8 
Dixi. 



In textu scripto tradito: 1 loquar. 2 alta significatio anuli matrimonialis, 
eloquens symbolum. 3 (Pertinet hic evocare verba illa quae S. Ludovicus, Gal- 
liae rex, incidi iussit in latu interiore anuli sui coniugalis: « En cet anel tout mon 
amour »). 4 illi. 5 videlicet. 6 audeo. 7 deest. 8 adlaborant vel 
adlaboraverunt. 

7 

Em.mus P. D. MICHAEL card. BROWNE 
Em.mi Praesides, venerabiles Patres, 

1. Art. 56, pag. 181, de Sacramento poenitentiae? valde gene- 
rice enuntiatur, ita ut nonnisi difficiliter Sacrum Concilium de eo sen- 
tentiam efformare possit. Saltem opportunum esset ut inserantur verba 
« in quantum opus sit ». 

2. Art. 57, eadem pagina, linn. 12-17, ait: 

a) « Sacramentum, quod communiter Extrema Unctio nuncu- 
patur, deinceps Unctio Infirmorum vocabitur; 

b) nam non est per se Sacramentum morientium sed graviter 
aegrotantium; 

c) ac proinde tempus opportunum illud recipiendi est statim ac 
fidelis in gravem morbum inciderit ». 

Nunc quoad a) scilicet de mutando nomine? absolute loquendo, 
posset fieri haec nominis mutatio. In lingua italica frequenter Sacra- 
mentum nostrum vocatur « 1'Olio Santo », in lingua anglica vocatur 
« Anointing ». Imo sacrum oleum quod sacerdos ministrans adhibet 
vocatur « Oleum Infirmorum ». Tamen nomen « Extrema Unctio » 
adhibetur in Actis Concilii Lugdunensis I (Denz. 451), in Actis Con- 
cilii Lugdunensis II (Denz. 465), in Actis Concilii Constantiensis (in- 
terrogationes propositae pro Wickleff et Huss (Denz. 669), in Decreto 
pro Armenis ex Concilio Florentino (Denz. 700), in Actis Concilii Tri- 
dentini in capitibus et canonibus (Denz. 907-910 et 926-929), necnon 
in Professione Fidei Tridentina (ex Bulla Pii IV). 

Nunc: 4 an conveniat ut nostrum 5 Concilium venerabile* Vatica- 
num II mutet istud nomen? Hoc difficile invenio. 

Quoad b). Verum quidem est ipsum non esse unice Sacramentum 
morientium seu illorum qui sunt quasi in mortis articulo. Tamen graviter 
aegroti distingui possunt: 1) in eos de quorum morte timetur ex eo 
quod regutantur esse in eius periculo et 2) in eos de quorum morte, 
adhuc saltem, non timetur. Pro quanto hucusque in sacra theologia 
intellexi, 7 Extrema Unctio est sacramentum illorum de quorum morte 
ex infirmitate vel senio timetur, seu talium qui reputantur esse in pe- 
riculo mortis. In nostro sacro consessu non est necessarium longiore 
modo auctoritates citare quibus haec doctrina illustretur, quae, cetero- 
quin, est praxis communis, saltem in Ecclesia Latina, et quae tota 
resumitur in verbis Angelici Doctoris: « Hoc autem sacramentum non 

debet dari nisi infirmantibus quando timetur de periculo mortis » (in 
Opusculo de septem Sacramentis). Exprimitur quoque a Tridentino, in 
prooemio ad capita et canones de Extrema Unctione, dicente: «... cle- 
mentissimus Redemptor... extremae unctionis sacramentum finem vitae 
tamquam firmissimo quodam praesidio munivit » (Denz. 907) et a Ca- 
techismo Romano ad Parochos ex Decreto Concilii Tridentini (Parte II, 
cap. VI, q. IX): « ... quum igitur illi tantum qui morbo laborant cu- 
ratione indigent, idcirco iis etiam qui adeo periculose aegrotare viden- 
tur ut ne supremus vitae dies instet metuendum sit, hoc sacramentum 
praeberi debet ». 

Item Codex Iuris Canonici, qui hic citatur, non ut mere iuridice 
praecipiens sed, ut in sua praescriptione testimonium praebens sensus 
Ecclesiae, statuit (can. 940): « Extrema Unctio praeberi non potest 
nisi fideli qui... ob infirmitatem vel senium in periculo mortis versetur ». 

Nunc, summam habeo reverentiam erga commissionem liturgicam 
quae praeparavit nostrum schema, et magis adhuc ex quibusdam relatis 
ab aliquo venerabili Patre. Unde in summa reverentia dico: teneo sen- 
tentiam eorum; sed dico saltem ut in re tam gravi — quolis est muta- 
tio ftnalitatis huiusdem sacramenti 8 — ut in re tam gravi omnes Con- 
cilii Patres tranquilli esse possint, et ut omni prudentia in tali negotio 9 
procedatur, consuli possunt, saltem possent — ut puto — nostri 10 theo- 
logi peritissimi qui nobis a Summo Pontifice dantur in auxilium pro 
arduis Concilii quaestionibus, saltem pro isto, pro ista propositione, hoc 
saltem. 11 

Quantum ad illa quae dicuntur ab em.mo card. Ruffini, etiam puto 
quod saltem fundata sunt et ego quidem admittebam, quantum ad istud 
prooemium, non ad ipsum impugnandum, sed ad ipsum in aliquibus 
saltem modiftcandum. Sed haec scripto trado 12 Dixi. 



In textu scripto tradito: 1 A. Quoad Introductionem (pag. 179). 1) In intro- 
ductione (pag. 179, lin. 6) suggererem ut dicatur « ... optime disponit » loco 
«etiam proxime disponit ». 2) Ibidem linn. 6-7, consulerem ut omittantur verba 
« Ideo sacramenta fidei dicuntur ». Confusionem posset causare, saltem hodie, si 
Sacramentalia includantur, maxime in documento conciliari, sub voce sacramenta. 
3) Ibidem lin. 10 consulerem ut loco « ... Sacramenta impensissime frequentent », 
dicatur « ... colant eisque pro opportunitate utantur ». 4) Ibidem linn. 15-17 loco 
verborum « per se honestus » consulerem ut dicatur simpliciter « honestus », et 
ut loco verborum « non dirigitur » dicatur « non posset dirigi». 5) Ibidem 
linn. 20-21 consulerem ut dicatur « ... ut a fidelibus possint facile percipi et, pro 
singulorum natura, circumstantiis sinentibus, actuosa atque communitaria partici- 
patione celebrari ». Ratio huius est quod quidam ritus, v. g. confessio sacramen- 
talis et nonnullae circumstantiae talem partieipationem communitariam non ad- 

mittunt. 6) Ibidem, linn. 22-25, puto quod loco verborum « Cum autem ... minus 
bene respondeant » sufficeret dicere: « Ut praedicta omnia optime fiant, Sacro- 
sanctum... decernit ». B. Quoad Articulos (pagg. 179-183). 2 linn. 10-11. 

3 deest. 4 deest. 5 deest. 6 deest. 7 intelleximus. 8 deest. 
9 deest. 10 quoque possent. 11 deest. 12 deest. 
Animadversiones additae: 

Quoad art. 57 (pag. 181). In Sacro Concilio argumentum est allatum ab aliquo 
venerabili Patre, ex verbis quibusdam Concilii Tridentini, ad probandum quod 
Sacramentum Extremae Unctionis est simpliciter Sacramentum graviter aegrotan- 
tium, et proinde, ut ex eius verbis pronum esset concludere, non esset necessarium 
ut de eorum mortis periculo timeatur. 

Verba Concilii de quibus agitur, inveniuntur in sess. XIV, cap. III de Extrema 
Unctione (Denz. 910). Sunt tenoris sequentis: « ... Declaratur etiam esse hanc 
unctionem infirmis adhibendum, illis vero praesertim qui tam periculose decum- 
bunt ut in exitu vitae constitui videantur, unde et sacramentum exeuntium nun- 
cupatur ». 

Notandum tamen est textum prosequi aiendo: « Quod si infirmi post su- 
sceptam hanc unctionem convaluerint, iterum huius sacramenti subsidio iuvari 
possunt cum in aliud simile vitae discrimen inciderint ». Unde requiritur vitae 
discrimen seu mortis periculum ad hoc ut aliquis hoc sacramentum recipiat. 

Prooemium Tridentini ad capita de Extrema Unctione hoc confirmat. Ait 
enim (Denz. 907): « Visum est autem Sanctae Synodo praecedenti doctrinae de 
Poenitentia (de quo sacramento actum est in priore parte sessionis XIV) adiun- 
gere ea quae sequuntur de Sacramento Extremae Unctionis, quod non modo poeni- 
tentiae, sed totius christianae vitae... cdnsummativum existimatum est a Patribus ... 
quod clementissimus Redemptor noster ... quemadmodum auxilia maxima in sa- 
cramentis aliis praeparavit, quibus christiani conservare se integros dum viverent ... 
possunt: ita extremae unctionis sacramento finem vitae tanquam firmissimo quo- 
dam praesidio munivit ». 

His perpensis omnino existimo mentem Concilii Tridentini in praedicto cap. III 
exponi debere ut sequitur, scil.: sacramentum Extremae Unctionis esse admini- 
strandum omnibus infirmis de quorum mortis periculo timetur, praesertim vero de 
illis qui sunt in extremo periculo, seu « illis qui tam periculose decumbunt ut in 
exitu vitae constitui videantur ». 

Salva meliore sententia. 

8 

Exc.mus P. D. FRANCISCUS HENGSBACH 
Episcopus Essendiensis 

Venerabiles Vatres, 
Tria puncta liceat mihi proponere. 

1. Ad cap. III in genere. De sacramentis non tantum agitur in 
hoc capite, sed etiam in aliis schematibus adhuc exspectandis, verbi 
gratia a commissione de sacramentis, de missionibus, de ecclesiis orien- 

talibus. Methodus rationabilis procedendi et logica postulare mihi vi- 
detur, ut, sicut iam desideravit em.mus card. Gracias, ea quae obiective 
cohaerent, etiam cohaerenter tractentur. Quapropter peto et quidem 
nomine quinquaginta fere episcoporum ex variis dioecesibus, ut, si fieri 
potest, nobis communicetur, quandonam alia schemata accipere pos- 
simus. Patet, post visionem totalem materiae etiam singula puncta fa- 
cilius diiudicari posse et multas animadversiones tunc fortasse super- 
fluas fieri. 

2. Ad n. 55, in specie. Ex desideriis et votis multorum fidelium 
nobis ante Concilium exhibitis constat, quaestiones de confirmatione 
tangere etiam quaestiones de apostolatu laicorum. Quapropter propono 
ut commissio de laicorum apostolatu sua respectiva vota communicare 
possit commissioni de sacra Liturgia. 

3. Ad eundem numerum. Propono ut nn. 55 et 49 ita formulentur 
et coniungantur inter se, ut, quae de ritibus initiationis dicuntur, non 
solum referantur ad baptismum, sed etiam ad confirmationem. Ratio haec 
est: argumenta theologica non obstant, et argumenta pastoralia sua- 
dent, ut et in quibusdam regionibus missionum, et in aliis confirmatio 
eadem aetate impertiri possit, qua haberi solent ritus initiationis. Magni 
momenti pastoralis esse potest, ut confirmatio ea aetate fieri possit — re- 
peto « possit », non « debeat » — in qua christiani ad testimonium 
fidei in societate reddendum vocantur. Dixi. 

9 

Exc.mus P. D. IOSEPH ARNERIC 

Episcopus Sibenicensis 

Venerabiles Fratres, 

1. Ad prooemium, in linn. 22 et 23, pag. 179, auserim proponere ut 
verba « non sine fidelium detrimento » ex textu expungantur, et in 
lin. 24, post verbum « naturae » addantur verba « et fini ». 

Ratio petitionis est quia per illa verba « non sine fidelium detrimen- 
to » intelligi posse videtur in ritibus sacramentorum hodiernis verba 
quaedam nociva fidei adesse, quod consonum Ecclesiae infallibilitati 
parum esse videtur. Per additionem verbi « et fini », clarius exprimitur 
sensus propositionis in ritibus hodiernis sacramentalibus posse inveniri 
quaedam quae non solum naturae sed etiam sacramentorum minus bene 
correspondeant, etsi nociva non sunt. 

2. Ad art. 47, pag. 179, humillime propono, ut concedatur facul- 
tas a Concilio Oecumenico transferendi Rituale in linguas vernaculas 
populorum catholicorum, quorum lingua ad talem translationem matura 
esse videtur. Ratio petitionis est maior utilitas pastoralis. Salus anima- 
rum suprema nobis lex esse debet. 

3. Ad art. 51, pag. 180, et art. 55, pag. 181, propono humiliter, 
ut patrini ante baptismum et confirmationem suorum infantium, ad 
sacramenta poenitentiae et sacrae communionis accedere debeant. Ra- 
tio petitionis est quia hodie istud officium assumitur modo aliquo formali 
et conventionali et patrini saepe saepius sunt catholici solum nomine, 
immo quandoque athaei et officium patrinorum assumunt tantummodo 
ex amicitia erga familiam baptisandi aut confirmandi infantis. Ast per 
susceptionem sacramentorum poenitentiae et communionis eliminaren- 
tur isti patrini indigni. Ex altera parte revera decet, ut patrini in adim- 
plendo suo officio in gratia sanctificante exsistentes digne illud per- 
solvant. 

4. Ad art. 56, pag. 181. Articulus est in genere laudandus, sed ob 
rationes laboris pastoralis, qui quandoque est ingens, propono ne reco- 
gnitio rituum longa sit, sed brevis et simplex. 

5. Ad artt. 47 et 59, qui connectuntur cum art. 21 huius constitu- 
tionis, humillime propono ut tota et exclusiva potestas in variis aptatio- 
nibus sacrae Liturgiae eiusque lingua reservetur Concilio Oecumenico 
et Sanctae Sedi, et ut Conferentiae episcopales nationales et regionales 
tantummodo illas proponere possint Sanctae Sedi, ad normam sacrorum 
canonum Iuris Canonici. 

Graves rationes pro et contra huius petitionis meae diu anceps coram 
Deo perpendebam. Per se etiam ego in eo sum ut Concilium Conferen- 
tiis episcopalibus maiorem potestatem in aptationibus liturgicis con- 
cedat. Dixi « per se », sed per accidens contrarius sum huic conces- 
sioni. Nam Ecclesia in aliqua regione inveniri potest, sane per accidens, 
in talibus conditionibus ut libertate fere careat. In talibus conditionibus, 
Conferentiae episcopales et singuli episcopi influxum regiminis cuiusdam 
totalitarii subire possunt, sicut hodie in quibusdam regionibus de facto 
accidit. Proinde Conferentiae episcopales, in talibus conditionibus po- 
sitae, facilius decernere aliquid possunt quod non est ad utilitatem fidei, 
et simile quid accidere posset etiam hodie in Liturgia. Liturgia ita semi- 
narium errorum fieri posset. Solummodo nempe Petro eiusque succes- 
soribus Christus dixit « Tu es Petrus » et « Pasce oves meas ». In Pe- 
trum eiusque successores possumus habere, Fratres carissimi, plenam 
fiduciam, maiorem quam in nosmetipsos. Fiduciam plenam habere de- 
bemus Vicarium Christi omnibus populis daturum esse ritus et linguam 

quae ipsis necessaria fore, sicut Summi Pontifices multis populis usum 
linguae vernaculae in administrandis sacramentis iam permiserunt. 

Per hanc ergo emandationem propositam evitaretur periculum fidei 
et etiam confusio, quae vix posset ex diversis aptationibus in diversis 
mundi plagis evitari. Dixi. 

10 

Exc.mus P. D. DOMINICUS LUCAS CAPOZI 
Archiepiscopus Taeiiienensis 

Em.mi, exc.mi, rev.mi Patres, 

In prooemio, linn. 20 et 21, dicitur: « sic exprimant (Sacramenta 
et Sacramentalia res divinas) ut a fidelibus possint facile percipi et actuosa 
et communitaria participatione celebrari ». Bene! Optime! Sed, sicut 
innuit etiam card. Mclntyre, 1 haec liceat mihi adnotare: hic et iri aliis 
diversis locis articulorum qui usque nunc examini Patrum subiecti sunt, 
vox « actuosa », « actuose », « actuosa participattone » 2 saepe saepius 3 
usurpatur, dum minus insisti videtur in interiore, spirituali participa- 
tione fidelium. Unde hic saltem rogo ut sic dicatur: « Sic exprimant, ut 
a fidelibus facile percipi, et interiore ac spirituali simul ac actuosa necnon 
communitaria participatione celebrari ». Ad hoc autem vere obtinendum, 
nempe, ad interiorem ac spiritualem simul ac actuosam et communita- 
riam participationem fidelium obtinendam, ea omnia quae Sacrosanctum 
Concilium instauranda censuerit magnae certe utilitati erunt, dummodo 
tamen ipsi sacri administri seu sacerdotes, vero spiritu fidei, ecclesia- 
stico, liturgico ita sint imbuti, ut ea quae foris agant vel dicant, sua 
interiore et exteriore gravitate, fide, pietate confirment et populum do- 
ceant. Vere dolendum videre tot sacerdotes Eucharisticum Sacrificium 
et Sacramenta ita perficere et celebrare quasi ipsi nihil credant eorum 
quae populo praedicant. 

Hic labor episcoporum, hoc opus omnium nostrum. 

Art. 48 placet, sed peto ut haec adiungantur: « Ordinarius loci ita 
catechumenatus tempus definiat, ut nemini liceat ad Baptismum ad- 
mitti, nisi prius congruum tempus compleverit, nisi agatur de periculo 
mortis vel de casu urgentiore ab Ordinario, si fieri possit, recogno- 
scendo ». 

In art. 49, lin. 13, loco verbi « admittantur », melius puto dicere: 
« liceat admittere ». Hoc ne nimis videatur urgeri obligatio. 

In art. 54 expungantur, quaeso* verba « extra tempus paschale », 
vel simpliciter dicatur: « extra festum Paschatis », secus, si tempore 

paschali — sicut saepe accidit in missionibus 5 — sacerdos est in itinere 
ad diversas civitates vel pagos pro sacro ministerio, secum ferre deberet 
aquam baptismalem cum non parvo incommodo, et hoc tantum tempore 
paschali* 

Art. 56 de Poenitentia adprobo, sed occasione huius articuli, liceat 
mihi proferre votum in favorem omnium episcoporum, sive residentia- 
lium, sive titularium. Sacrosanctum Oecumenicum Concilium decernere 
dignetur ut omnes episcopi, ab accepta authentica notitia peractae ca- 
nonicae provisionis, praeter privilegia de quibus in can. 349, fruantur 
etiam privilegio de quo in can. 239, § 1, n. 1, eodem privilegio, nempe, 
quo fruuntur S. R. E. cardinales, scilicet audiendi confessiones etiam 
religiosorum utriusque sexus ubique terrarum. Haec facultas videtur 
valde convenire dignitati episcoporum qui sunt successores apostolo- 
rum. Insuper est res valde practica — forsitan pro S. R. E. cardinalibus 
nullomodo est practica! 7 — , praesertim nostris temporibus, sicut ego 
ipse pluries expertus sum. 

Articuli de Unctione infirmorum placent, sed art. 57 velim haec 
adiungantur: « Pastores animarum, sacerdotes, catechistae, sedulo po- 
pulum doceant veram naturam tanti huius Sacramenti », ita ut, in quan- 
tum possibile, corrigatur abusus, illud petendi tantum ad extremum 
halitum, vel peius, post emissum extremum halitum. Utinam omnes 
fideles tanti facerent Sacramentum Unctionis infirmorum quanti faciunt 
illud nostri antiquiores fideles in Sinis, qui semper magna diligentia, 
ne dicam aviditate, illud petunt. 

In art. 63, de Matrimonio, adprobo quod dixit em.mus card. Cento: 8 
omnino laudanda praescriptio qua decernitur ut oratio usque nunc di- 
cenda super sponsam ita corrigatur ut super utrumque coniugem reci- 
tari valeat. Nam formula qua utimur, nostris praesertim temporibus, 
vere partialis et odiosa mulieri apparet. Immo adprobare videtur erra- 
tum illud quod multi tenent, fidelitatem nempe in coniugio officium 
mulieris esse, dum e contra, iura et officia coniugum coram Deo et co- 
ram hominibus omnino aequalia sunt. Dixi. 



ln textu scripto tradito: 1 deest. 2 deest. 3 deest. 4 deest. 5 deest. 
deest. 7 deest. 8 deest. 

11 

Exc.mus P. D. ADAM KOZLOWIECKI 

Archiepiscopus Lusakensis 

Em.mi, exc.mi, rev.mi Patres, 

Ego de parvo numero loqui volo, de n. 64. 1 Par. 64 schematis con- 
stitutionis de sacra Liturgia proponit recognitionem Sacramentalium 
« prae oculis habito principio de conscia, actuosa et facili participa- 
tione fidelium, et attentis hodiernis necessitatibus », et explicite se- 
quentia verba statim addit: « In Ritualibus recognoscendis, etiam nova 
Sacramentalia, prout necessitas expostulat, addi possunt ». 

In hoc contextu liceat mihi advertere in multis territoriis, ob pau- 
citatem sacerdotum et clericorum et ob nimios labores apostolicos qui- 
bus hi pauci obruuntur, saepe saepius impossibile id esse ut fidelibus 
omnes divitiae Sacramentalium nostrorum pandantur et communicentur. 

Idcirco non abs re esset, si in recoghoscendis Sacramentalibus data 
opera consideraretur opportunitas — repeto, non propono novitatem, 
sed propono ut consideraretur opportunitas 2 — providendi ut aliqua 
fortasse 3 haberentur Sacramentalia quae speciatim a laicis, puta a cate- 
chistis vel aliis missione canonica gaudentibus, fidelibus nostris dispen- 
sari possent. 

Hoc enim modo, debitis, uti patet, adhibitis cautelis, auctoritas prae- 
fatorum catechistarum aliorumque penes populum indigenarum non- 
nihil augeretur; imprimis autem hoc modo opportune provideretur, ut 
magis quam nunc, proh dolor! fieri potest, divitiae fidei et praxis nostrae 
catholicae penetrarent in vitam practicam et cotidianam fidelium nostro- 
rum; et tandem, mediantibus huiusmodi Sacramentalibus a laicis di- 
spensatis, optima nobis praeberetur opportunitas multifarias consue- 
tudines ac ritus fortasse 4 paganos christiane baptizandos et readaptan- 
dos ad instaurationem semper profundiorem fidei ac praxis nostrae ca- 
tholicae in territoriis diversarum dioecesium. 5 

Multae dioeceses conqueruntur de paucitate sacerdotum* Puto duo 
esse remedia: primo, omnia nobis facienda sunt ut numerus vocationum 
crescat; sed secundum remedium: videamus ut sacerdotes ab omni la- 
bore liberentur quod a non-sacerdotibus effici possit. In mea dioecesi 
sunt sacerdotes saltem 30. Nimis obruimur labore sacerdotii, i. e. ad- 
ministratio Sacramentorum. (Ego aliquem episcopus audivi qui dixit 
mihi una vice: Deo gratias, populi non veniunt nunc tam multi ad con- 
fessiones!). Nos obruimur labore pure sacerdotali; nemo potest admi- 

nistrare Sacramenta. Nos debemus catechismum docere. Sed religio 
ideo nimis quid « abstractum » et « intellectuale » evenit. Per sacra- 
mentalia, per divitias Ritualis Romani, fides cum vita coniungitur et 
vitam totam penetrat. 

Liceat nobis facultatem aliquibus laicis dare ut aliqua Sacramentalia 
— non Sacramenta: Sacramentalia — dispensare possint. Dixi. 



In textu scripto tradito: 1 deest. 2 deest. 3 deest. 4 deest. 5 Mis- 
sionum nostrarum. 6 Paucitas sacerdotum: duo remedia (!) omnia nobis fa- 
cienda sunt ut numerus vocationum crescat; (2) sacerdotes ab omni labore libe- 
rentur quod a non-sacerdotibus effici potest. Nimis obruimur labore sacerdotali; 
administratio Sacramentorum, Catechismus. Religio nimis quid « abstractum » 
et « intellectuale » evenit. Per Sacramentalia Fides cum vita coniungitur et vitam 
totam penetrat. 

12 

Exc.mus P. D. PETRUS M. PHAM-NGOC-CHI 
Episcopus Quinhonensis 

Venerabiles Vatres, 

Liceat mihi aliquid dicere de 1 revisione Ritualis (et librorum litur- 
gicorum), in n. 47. 

Finis principalis Concilii Vaticani II est certo certius pastoralis. De 
hoc pluries mentionem faciebat Summus Pontifex... 2 Iamvero nunc in 
mundo bis millies mille millium (duo miliardi) hominum vivunt extra 
gregem Domini, quadringenti milliones fratrum separatorum et circa 
quadringenti milliones catholicorum non practicantium (quia ex censu 
plus minusve exacto catholici practicantes sunt tantummodo a 15 ad 20 
per centum). 

Ut ergo Concilium attingat suum finem pastoralem, attendendum 
est, in quantum possibile, 3 ad evangelizandos illos duos milliardos non- 
christianorum, ad uniendos illos quadringentos milliones non-catholico- 
rum, ad rechristianizandos illos quadringentos milliones catholicorum 
non-practicantium, et tandem ad tenendos illos bonos catholicos ne a 
fide vel a praxi religionis deficiant. 

Sed quaenam sint motiva, quibus pauci convertuntur, pauci uniun- 
tur et, proh dolor! maior in dies numerus non-practicantium augetur? 
Sunt plurima, sed ad Liturgiam quod attinet, oportet recognoscere no- 
stras caeremonias esse nimis prolixas et complicatas! Quanti pagani, 
apud nos* ad ecclesias invitati 5 occasione v. g. Natalis Domini vel ali- 
cuius festi, taedio afficiuntur sive quia nihil intelligunt, sive quia illae 

caeremoniae sunt prorsus alienae ab eorum moribus, et praesertim quia 
sunt nimis prolongatae. Quanti catholici nolunt venire ad ecclesias, ni- 
tentes iisdem rationibus! Et sic recedunt paulatim a praxi religionis, 
deinde ab ipsa religione... 

Quamvis eorum rationes sint meri pretextus, sed debemus cum sin- 
ceritate dicere nostram religionem revera laborare nimia prolixitate 
quoad ritus et nimia complicatione quoad supellectilem, praesertim pro 
regionibus tropicalibus. Puta in consecratione episcopi, in consecratione 
ecclesiae, in ritibus baptismi adulti, etiam noviter instauratis* in cae- 
remoniis Sanctae hebdomadae, in Missis Pontificalibus/ etc. 

Concilium ergo enixe rogatur ut specialem attentionem habeat ad 
hoc punctum magni momenti in restauratione sacrae Liturgiae. Conci- 
lium mandatum det iis quibus incumbit munus revisendi Ritualia et li- 
bros liturgicos, ut reddant nostras caeremonias magis simplices et ex- 
pressivas ac sobrie breves, ut homines hodierni temporis eis assistant 
cum delectatione et devotione, non cum taedio et fastidio... 8 

Proponitur ergo ut inseratur in n. 47, pag. 180, lin. 3, haec phrasis: 

« In his autem Ritualibus vel particularibus collectionibus rituum 
conficiendis attendendum est ad bonum spirituale fidelium nostrae aeta- 
tis potius quam ad traditiones vel sensum aestheticum: proinde evitanda 
sunt nimia prolixitas et excessivus formalismus. Commendandum est 
quoque ne omittantur instructiones pastorales, etc. ». 

Alia tradam secretario generali. 9 Dixi. 



ln textu scripto tradito: 1 proponere pro. 2 De hoc etiam ab initio di- 
sceptationis de S. Liturgia fere omnes interpellatores saepe saepius locuti sunt. 
3 deest. 4 deest. 5 venientes. 6 deest. 7 deest. 8 Pro exemplis sit 
ritus baptismi adultorum. Omissis iis quae iam dicta sunt ab aliis de nimia repeti- 
tione precum, exorcismorum aliarumque caeremoniarum, loquor de divisione cate- 
chumenatus in 7 gradus. Hoc pro uno alterove vel paucis optime applicari potest, 
sed quando agitur de baptismo centenis et millenis conferendo sicut in pluribus 
regionibus evenit, hoc maxime implicat eo quod nostri catechumeni non eiusdem 
condicionis oeconomicae et socialis, et non stabiliter in eodem loco manent propter 
emigrationem, negotiationem et huiusmodi ... Aliud exemplum quoad distribu- 
tionem Communionis. In multis regionibus, propter fervorem christianorum, dum 
Missa dimidia hora tantum durat, distributio communionis praesertim in diebus 
dominicis, primis feriis sextis et festis, durat saepe tota hora vel longius. Puta, 
in loco non est nisi unus sacerdos, saepe aetate provectus, qui curam ter, quater 
vel quinquies mille christianorum habet, et secundum caeremonias actuales debet 
pronuntiare millies illam invocationem « Corpus D. N. I. C. custodiat animam 
tuam in vitam aeternam. Amen »: quod est nimis onerosum et minime necessa- 
rium ad validitatem sacramenti. An non melius sit, loco illius invocationis toties 
quoties repetitae, semel vel aliquoties in plurali proferri « Corpus D. N. I. C. cu- 
stodiat vos vel animas vestras in vitam aeternam. Amen ». Et sic porro. 9 deest. 

exc.mus p. d: marius maziers 

Episcopus tit. Augustopolitanus in Phrygia, aux. Lugdunensis 

Venerabiles Fratres, 

In cap. III sermo fit de nova editione Ritualis romani. Huiusmodi 
labor mihi videtur occasionem opportunam praebere, ut melius expri- 
matur aspectus socialis tum verborum, tum actionum in sacra Liturgia, 
tum etiam modi administrationis Sacramentorum. 

Patet quod solummodo per Ecclesiam opus salutis nostrae a Christo 
Iesu perficitur; salvamur etenim per adhaesionem nostram Ecclesiae Chri- 
sti; et quanto magis sicut membra viventia in Ecclesia existimus, scilicet 
sicut membra qui non solum propriam salutem quaerunt, sed etiam sa- 
lutem aliorum, tanto magis opus salutis secundum suam veram naturam 
intelligimus, quia opus est unionis et communionis et reconciliationis. 

Nunc autem, aspectus ille socialis, et, ut ita dicam, « ecclesialis », 
rarissime percipitur a fidelibus in vita sacramentali. 

Plerique putant actiones et gestus sacramentales non esse aliud quam 
meram expletionem cuiusdam legis moralis, ex qua ipsi solummodo sen- 
sum satisfactionis personalis hauriunt. 

Alii in Ecclesia quaerunt uhice quae sua sunt, et minime sese exhi- 
bent tamquam ministros activos in opere salutis aliorum. 

Patet insuper quod sacramenta non sufficienter a fidelibus conside- 
rantur sicut fontes illius caritatis fraternae, quae est fructus et signum 
amoris erga Deum. 

Propterea, toto corde optarem, ut aspectus ille socialis et ecclesialis 
modo simplici sed efficaci exprimeretur in unoquoque ritu sacramentali. 

Verbi gratia: 

1. Quoad Baptismum; deberet apparere melius tamquam signum 
ingressus in Ecclesiam, tamquam signum incorporationis Christo Do- 
mino, ita ut baptizatus membrum Christi fiat, non solum ad proprium 
commodum, sed etiam ad bonum aliorum. Hoc autem clarius significa- 
retur, si sacramentum Baptismi coram communitate christiana admini- 
straretur. 

2. Quoad Confirmationem: deberet hoc sacramentum melius expri- 
mere obligationem sese dedicandi vitae apostolicae sanctae Matris Ec- 
clesiae, obligationem testimonium reddendi Christo Domino. 

3. In sacramento Poenitentiae fortius manifestari oporteret natura 
socialis ipsius peccati, in quantum est non solum aversio a Deo, sed 

etiam ruptura et aversio a communitate fidelium; inde fortius affirmari 
deberet obligatio reconciliationis fraternae, quae includitur in ipsa 
remissione peccatorum ex parte Dei per ministerium Ecclesiae. 

4. In sacramento Matrimonii, necesse esset ut coniuges clarius in- 
telligerent quomodo vita domiestica, ab ipsis tunc ineunda, tamquam fons 
primarius vitae ipsius Ecclesiae consideranda est, et quomodo in ipso- 
rum amore reciproco, fideli et fecundo, signum verum invenitur amoris 
Christi erga Ecclesiam. 

5. Optandum esset ut in sacramento Infirmorum melius patesceret 
aegrotantibus valor eorum dolorum ut complementum passionis Christi 
et contributum ad opus redemptionis in Ecclesia; eo ipso etiam cir- 
cumstantes plenius incitarentur ad suavem caritatem erga illos, qui sicut 
membra Christi crucifixi patiuntur. 

6. Optarem etiam ut in omnibus benedictionibus in Ecclesia con- 
cessis eniteret aspectus ille fraternus et filialis in fruitione cuiuscumque 
boni creati, quod per benedictionem a potentia mali retrahitur et a Deo 
sanctificatur. 

Hic aspectus socialis et ecclesialis in ritibus sacrae Liturgiae maximi 
est momenti in hoc nostro tempore. 

Respondet etenim expectationi hominum nostrae generationis, eo 
quod in una societate vivunt quae magis ac magis collectiva evadit, in 
qua tamen non semper ea consideratione fruuntur, quae personae hu- 
manae tribuenda est, et a participatione activa ad vitam socialem pri- 
vantur. Nunc autem, ad communitatem humanam adspirant, in qua 
simul et caritatem sentiant, et propriam contributionem ad bonum com- 
mune afferre possint. Ideoque, quanto magis verba et actiones et gestus 
in sacra Liturgia exhiberentur sicut signum unitatis socialis, communio- 
nis fraternae et caritatis universalis, eo magis sicut signum salutis super- 
naturalis ab omnibus libenter recognoscerentur, secundum illud Evan- 
gelii: « Ut sint consummati in unum, et cognoscat mundus quia Tu 
(Pater) me misisti » (Ioan. 18, 23). 

Quapropter humiliter propono, ut prima paragraphus cap. III (de 
Sacramentis et Sacramentalibus), pag. 179, sic redigatur: « Sacramenta 
et Sacramentalia ordinantur ad cultum debite Deo reddendum per sanc- 
tificationem membrorum Corporis Christi et manifestationem unitatis 
Ecclesiae; utpote vero signa " ad instructionem pertinent n m Unde fidem 
non solum supponunt, sed * verbis ac rebus " alunt; et ita eorum cele- 
bratio liturgica fideles ad cultum Deo debite reddendum, ad gratiam 
fructuose recipiendam, et ad caritatem erga proximum fovendam etiam 
proxime disponit ». Dixi. 

Exc.mus P. D. ANTONIUS IOSEPH PLAZA 
Archiepiscopus Platensis 

Em.me Praeses, Patres, 

Venio, non ad quaestionem iam multis modis pertractatam in hoc 
amplissimo coetu, de lingua scilicet vernacula adhibenda in S. Missa 
et sacramentorum administratione; non ad illam de communione sub 
duabus speciebus sacramenti, sive pluribus sive aliquibus in casibus; 
nec ad illam de concelebratione, valde per se et etiam ob rationes dogma- 
ticas inutili in re pastorali, nisi illis in casibus iam determinatis (con- 
secratio episcoporum et ordinatio presbyterorum) vel determinandis 
(veluti Missa chrismalis); non item ad leges seu normas proponendas de 
stipendiis aut eleemosynis accipiendis, de quibus iam antiqui novatores 
non argumenta, sed occasionem arripuere ad alia contra mentem... 1 

Praeses card. Tappouni: Haec dicta sunt... cap. III. 

Orator: Propositio mea, quam equidem facere prius renuebam, nunc 
autem mihi opportuna visa est, directe agere intendit de fundamento seu 
radice quorundam argumentorum quibus innituntur, qui cum de instau- 
ratione liturgica agunt ad argumenta (uti asserunt) pastoralia provocant, 
quin tamen semper rationem habeant auctoritatis Sacrarum Congrega- 
tionum. 

Ex alia parte, loqui etiam necessarium duxi, ad id ut omnino et 
aperte constet, non omnes Patres regionis Fluminis Platensis... 2 
Praeses: Haec dicta sunt... 

Orator: Si instauratio liturgica vere et reapse est opus dignum laude, 
liturgismus est defectus... 

Praeses: Satis: ad cap. III. 



ln textu scripto tradito: 1 vitam et unitatem S. Ecclesiae facienda. 2 Patres 
regionis Fluminis Platensis non eo modo sentire, quasi in instauratione liturgica 
promovenda, liturgismo (sit venia vocabulo) indulgeant. 

Etenim si instauratio liturgica vere et reapse est opus dignum laude; liturgi- 
smus autem est defectus cavendus, ne contra ipsam instaurationem liturgicam, 
quam desideramus, omnia vertantur, cum magno animarum damno. 

Liturgismus, utpote interpretatio partialis instaurationis liturgicae a Summis 
Pontificibus magis ac magis commendata, in errorem incidit, et quidem contra 
actionem ipsam pastoralem quam oretenus praedicat, nam: 1) Auctoritatem Hie- 
rarchiae, immo et ipsius Sanctae Sedis, de facto imminuit, quamdam libertatem 
in re liturgica ordinanda sese arrogans. 2) Contra ea quae Summi Pontifices, 

S. Pius X, in Encyclica Ad diem illum laetissimum, et Pius XII in Encyclica Ful- 
gens corona nos edocuerunt, parvipendit cultum sacrarum imaginum, immo et 
B. Mariae Virginis. Et hoc nobis et populo fideli ex America Latina maxime dolet, 
cum ad vitam civilem sub signo Sanctae Crucis et materno amore B. Mariae Vir- 
ginis, regiones nostrae perductae sint. 3) Intendens populo inservire et eum edo- 
cere, de facto ad quosdam coetus selectos sese coarctat, non de vita quae est in 
Liturgia, sed de formis agens. Ceterum, meminisse iuvat, ea quae Iacobus in sua 
catholica epistula, cap. II, 6 ss. scribit, ut ad necessitates totius populi nos con- 
vertamur, eisque provideamus. Habemus ut donum Dei nobis concessum devotio- 
nem et amorem erga Sanctam Sedem, et reverenter accipimus illa quae ab Ea prae- 
cipiuntur vel suadentur, nec ulla ex ratione huic auctoritati substituere volumus 
auctoritatem aliorum, etiam peritorum, quibus cura dominici gregis non est com- 
missa. Periti suum locum habeant, sed a Sancta Sede vocati et sub eius ductu. 

Videamus igitur Patres, ne propter rationes quae videntur pastorales, admit- 
tamus, vel postulemus, vel proponendas statuamus formulas, quibus detrimentum 
capiat illa instauratio a Summis Pontificibus intenta in bonum fidelium, habita 
quidem ratione singularum regionum et gentium, in bonum fidelium dico, non ad 
novitates sectandas. 

Propono igitur: 

1. Ut in instauratione liturgica promovenda prae oculis habeatur, et re et 
verbis, debita reverentia erga Sanctam Sedem et illas Sacras Congregationes qui- 
bus instauratio praeparanda commissa erit. 

2. Ut rectus cultus Sanctorum et maxime B. Mariae Virginis in Liturgia rite 
extollatur. 

3. Ut instauratio liturgica prae oculis habeat populum fidelem, omnem popu- 
lum fidelem, ita ut ad fontes vitae accedant, modo captui suo accommodato, quia 
signum Regni Dei praesentis in mundo est evangelizatio pauperum, et Liturgia 
actio huius Regni Dei! 

15 

Exc.mus P. D. IOSEPH ALl LEBRtfN MORATINOS 

Episcopus Valentinus in Venetiola 

Venerabiles Patres, 

Ad constitutionem sub n. 52 positam (Ordo brevior baptismi) perop- 
portunas has additiones faciendas Conferentia episcopalis de Venezuela 
proponit, nempe: constitutio sic mutetur: 1 « Conficiatur Ordo brevior 
baptismi, qui a catechistis, et generatim, in periculo mortis, a fidelibus 
absente sacerdote vel diacono, adhiberi possit. Item Ordo brevior bap- 
tismi conficiatur, qui, in magno et exceptionali baptizandorum concursu, 
et in locis penuria cleri laborantibus, a sacerdote, de Ordinarii iudicio, 
adhiberi liceat ». 

Explicatur: non raro nostris in regionibus ex saeculari consuetudine, 
solemnioribus diebus et festis pueri baptizandi turmatim portantur (co- 

gita 200) quod quidem periculum generat ut in sacramenti administra- 
tione minister, nimia defatigatione, machinarum modo sese gerat ita 
ut iure timeatur ne aliquoties valor ipse sacramenti in discrimen ver- 
tatur. Dixi. 



In textu scripto tradito: 1 deest. 

16 

Exc.mus P. D. TULLIUS BOTERO SALAZAR 

Archiepiscopus Medellensis 

Venerabiles Patres Conciliares } 

Liceat mihi, nomine omnium episcoporum Columbiae (in America 
Latina: 52 sumus), 1 has proponere animadversiones in cap. III sche- 
matis constitutionis de sacra Liturgia. 

1. Ad n. 55. Ad connexionem sacramenti Confirmationis cum Bapti- 
smo indicandam, desiderium proponitur praemittendi renovationem pro- 
missionum Baptismi, quod tamen supponit in subiecto sacramenti aetatem 
sufficientem ad valorem huius actus percipiendum. In nostris autem re- 
gionibus, iuxta dispositionem canonis 788, Confirmationem communiter 2 
infantibus administramus, ita ut perpauci sint adulti qui Confirmationem 
petant. 

Proinde suppliciter petimus ut, in formulis liturgicis sacramenti 
Confirmationis recognoscendis, duplex redigatur Ordo ad Confirmatio- 
nem conferendam: alter quidem pro adultis et pueris usu rationis suf- 
ficienter praeditis, alter vero pro infantibus, eadem ratione ac pro Bap- 
tismo duplex exstat et retinetur Ordo: alter pro adultis et alter pro 
pueris. 

Item opportunum videtur ut competens commissio modo claro defi- 
niat quaenam sint materia et forma essentialis Confirmationis, sicut fe- 
liciter factum est pro sacramento Ordinis a Papa Pio XII, dulcissimae 
recordationis. 

2. Ad n. 56. Pluribus in adiunctis, fideles ad sacramentum Poeniten- 
tiae turmatim accedunt, cum non parvo incommodo sive pro ipsis fide- 
libus sive pro clero, ibi praesertim ubi sacerdotes deficiunt. 

Huic difficultati aliquatenus obviari posset, si, in recognoscendis 
ritibus et formulis sacramenti Poenitentiae, et etiam rubrica Ritualis 
romani (tit. IV, cap. II, n. 5), ita emendaretur ut formula brevissima 
non tantum « urgente aliqua gravi necessitate in periculo mortis » as- 
sumi possit, sed quoties causa adsit rationabilis. Hoc enim esset et in 

commodum sacerdotum et in reverentiam sacramenti, ad vitandum ne 
formula longior nimis velociter et modo indebito proferatur. 

Immo, timide et forma interrogatoria quidem, addam: nonne op- 
portunum esset si commissio competens attente perpenderet num indul- 
tum, passim concessum, fieri posset lex generalis, ita ut sacramentalis 
absolutio, quibusdam saltem in adiunctis, in quibus difficilis revera eva- 
dit confessio auricularis singulorum, dari possit pluribus fidelibus simul? 
Casus occurrit ordinarie pro militibus in bello: sed nonne extendi posset 
ad alios coetus fidelium? Hoc tamen ita fieri deberet ut fideles antea 
debite disponantur et ad contritionem adducantur, et aperte eis propo- 
natur obligatio gravis submittendi peccata sua potestati clavium Ec- 
clesiae cum, post Communionem, primo commode fieri poterit. Esset 
certe et hoc in magnum bonum animarum et in adiutorium sacerdotum. 

3. Ad n. 57. Quae in art. 57 leguntur, quam opportuna sunt. Nam, 
mutato nomine sacramenti Extremae Unctionis: 

a) clarius et magis praecise natura indicatur sacramenti, iuxta 
verba apostoli Iacobi: « Infirmatur quis in vobis... »; 

b) optima, utpote magis vera, resumitur appellatio in antiqua 
Ecclesia usque ad saeculum xn communiter usitata; 

c) facilius erit in animos fidelium psychologice influere ut hoc 
sacramentum revera videant tamquam sacramentum aegrotantium, et 
non morientium tantum. Ita minus facile eveniet ut sacerdotes debeant 
illud cadaveri ministrare. Sacramenta propter homines. 

4. Ad n. 60. Optima, et valde probanda, propositio art. 60; quia ma- 
gno solatio erit aegrotantibus per longius tempus degentibus, et praeser- 
tim insanabilibus. 

5. Ad n. 65. Etiam desiderata sobrietas in ritibus vestitionis et pro- 
fessionis religiosae quam maxime auspicanda est. Non raro enim hi ritus 
magis implexi et difficiles (ne dicam longiores!) sunt quam ipsi ritus 
ordinationis sacerdotalis et consecrationis episcopalis. 

Sed et aliud desiderandum videtur: ut quamplurimae manifestatio- 
nes luctus, tristitiae et amaritudinis, quae in hisritibus aliquando oc- 
currunt, cedant sensibus iucundae donationis et consecrationis servitio 
dlraao, Est quodammodo idem quod petitur in revisendis exsequiis. 

6. Ad n. 66 (et ultimum)* Reverenter petimus: in revisendis exse- 
quiis, expresse fiat mentio art. 31, primi capitis huius constitutionis, ita 
ut diversae classes sollemnitatis in exsequiis omnino excludantur, et unica 
habeatur classis pro omnibus fidelibus, sive divitibus sive pauperibus. 
Dixi. 



In textu scripto tradito: 1 deest. 2 ordinarie. 3 deest. 

Secretarius Generalis: 

Faveant omnes audire! De mandato consilii praesidentiae, notum 
facio huic amplissimo coetui, Sanctissimum Dominum statuisse finem 
imponere primae Sacri Concilii sessionum seriei die octava decembris 
huius anni, solemni Sacro cui ipse Summus Pontifex praeerit. 

17 

Exc.mus P. D. EMMANUEL A. DE CARVALHO 

Episcopus Angrensis 

Em.me Praeses, venerabiles Patres Conciliares, 
Relate ad cap. III, dicendum mihi liceat: 

1. In n. 55, pag. 181, lin. 7. Ritus Confirmationis intra Missam 
generatim non convenit, ob numerum confirmatorum, praesertim in ma- 
gnis dioecesibus. Nam Confirmatio fere semper in visitationibus pasto- 
ralibus fit et tempus ad omnia canonice praescripta adimplenda deest. 

2. In n. 56 eiusdem paginae (Ordo Poenitentiae). Norma nimis ge- 
neralis traditur, sicut in ceteris sacramentis. Optandum esset ut ritus 
ac formulae in schemate iam expliciti essent. 

Quoad confessiones virorum, C.I.C. in can. 910, par. 2, determinat: 
Confessiones virorum etiam in aedibus privatis excipere licet. Nihil de 
obligatione eas audiendi in sede confessionali praescribit. Attamen, ob 
rationes valde notas, praesertim ut libertas poenitentium foveatur, mul- 
tum ad salutem animarum conferret, si confessiones virorum, quantum 
fieri potest, in sede confessionali, ad cratem, excipi debere praescribe- 
retur. 

3. In n. 63, pag. 182, lin. 15. « Matrimonium ordinarie infra 
Missam celebretur ». Haec norma, generatim, servari nequit, quia mul- 
toties, in magnis paroeciis, plura matrimonia die dominica celebrantur 
et sacerdotes desunt, necnon ordo vitae paroecialis, his caeremoniis, 
perturbaretur. 

4. In n. 64, pag. 182, lin. 28: « Benedictiones reservatae, perpau- 
cae, et in favorem tantum episcoporum, habeantur ». E rationibus alla- 
tis, quia nihil expresse invenitur, nescimus quomodo et qua ratione re- 
cognitio sacramentalium fiet. Ideoque, pro episcopis rogo ut privilegia 
quae sub nn. 5 et 6, can. 239, sine restrictione « ritibus tamen ab 
Ecclesia praescriptis » concedantur; scilicet: n. 5: Benedicendi ubique, 
solo crucis signo, cum omnibus indulgentiis a Sancta Sede concedi so- 
litis, rosaria, aliasque coronas precatorias, cruces, numismata, etc; n. 6: 

Sub unica benedictione erigendi, in ecclesiis et oratoriis etiam privatis 
aliisque piis locis, stationes Viae Crucis cum omnibus indulgentiis quae 
huiusmodi pium exercitium peragentibus impertitae sunt; necnon bene- 
dicendi pro fidelibus, qui causa infirmitatis vel alius legitimi impedi- 
menti sacras stationes Viae Crucis visitare nequeant, Crucifixi icones 
cum applicatione omnium indulgentiarum devoto exercitio eiusdem 
Viae Crucis a Romanis Pontificibus adnexarum. 

Insuper, pro iisdem praesulibus, privilegium audiendi ubique ter- 
rarum confessiones humiliter postulo. Dixi. 

18 

Exc.mus P. D. LUDOVICUS CABRERA CRUZ 

Episcopus S. Ludovici Potosiensis 

Em.mi, exc.mi ac rev.mi Patres, 

Aliquam animadversionem faciendam habeo in n. 55 schematis Li- 
turgiae, in lin. 8, cum de ritu Confirmationis agitur. Ibi dicitur quod 
Confirmatio, pro opportunitate, etiam intra Missam conferri potest, 
eamque praecedat renovatio promissionum Baptismi. Ista promissio 
mihi videtur ante administrationem Sacramenti saepe numero difficul- 
tate laborare in variis regionibus Americae Latinae, eo quod praesertim 
in visitationibus pastoralibus episcopi ad paroecias foraneas, sunt per- 
plurimi infantes qui ad confirmationem adducuntur vel etiam pueri qui 
nondum ad septem annos aut ad usum discretionis perveniunt. Ideo, si 
adhuc consuetudinem loquelae non habent vel non intellegunt sensum 
promissorum Baptismi anteacti recepti, rationalis, actuosa et consciens 
non erit praedicta renovatio. 

Immp vero, dum in visitationibus pastoralibus ingentes sint multi- 
tudines fidelium ex omni aetate et conditione sociali ad Sacramentum 
Confirmationis accersentes, exoritur non pauca difficultas ut ordinate, 
reverenter ac devote ad renovationem promissorum procedatur, si ratio 
habetur de affluentia familiarium et patrinorum in exiguo ambitu templi, 
ubi vix continentur, et omnes stantes per varias horas angustiantur, ma- 
xime propter planctum infantium lugentium in brachiis ad pectora matri- 
narum. 

Igitur mea est propositio, quod in redactione in pag. 181, n. 55, 
lin. 8, ad scriptum: « Confirmatio etiam intra Missam conferri possit; 
eamque praecedat renovatio promissionum Baptismi », addantur inse- 

quentia verba: « dum in magno concursu fidelium, non agatur, sive 
intra sive extra Missam, de infantibus vel de pueris adhuc ad discretionis 
annos non pertingentibus ». Dixi. 

19 

Exc.mus P. D. BENEDICTUS TOMIZAWA 

Episcopus Sapporensts 

Em.mi, exc.mi, rev.mi Patres, 

Ante omnia, vellem dicere: ego non sum episcopus quem Praeses 
nominavit, sed ego episcopus laponensis Tomizawa Benedictus. 1 

Rogo ut prae oculis habeatis, in pag. 182, art. VI, de matrimonio. 

In hoc capite schematis de sacra Liturgia, unice sermo est de matri- 
monio inter fideles. In Iaponia autem, ubi catholici sunt parva mino- 
ritas, maior pars matrimoniorum, quae in Ecclesia celebrantur, sunt ma- 
trimonia inter fidelem et infidelem. Desideratur ergo ut in schemate 
sermo fiat quoque de celebratione liturgica huius matrimonii. 

Cum Ecclesia iubeat huiusmodi matrimonium celebrari coram paro- 
cho, congruum esse videtur ut permittat tali matrimonio, non autem 
solemnitatem pro matrimonio christifidelium praescriptam, sed aliquam 
aptam solemnitatem liturgicam. Hoc peculiariter postulatur in Iaponia 
et, puto, etiam in nonnullis terris missionum, ubi secundum mores 
populi matrimonium magna cum solemnitate celebrari solet. Quamvis 
secundum ius canonicum, Ordinarius loci aliquam caeremoniam ecclesia- 
sticam permittere possit et de facto permittat, prohibetur semper quae- 
vis Missae celebratio pro tali matrimonio. Quod apud partem fidelem 
magnam tristitiam, apud partem vero infidelem mirationem et facile 
quoque offensionem causat. Hoc autem omnino evitandum esse videtur. 
Humiliter ergo vellem proponere ut commissio de S. Liturgia praeparet 
articulum circa celebrationem liturgicam matrimonii inter fidelem et in- 
fidelem initi, in qua contineatur etiam celebratio Missae. 

Ratio quidem profundior huius propositionis est: quia ad diffunden- 
dum regnum Dei in terris missionum imprimis sinceram aestimationem 
erga infideles bonae voluntatis ostendere debemus, sicut recentes Summi 
Pontifices saepe nos docuerunt. Attamen, in actuali legislatione eccle- 
siastica iste spiritus aestimationis generatim non satis apparet, sed po- 
tius quaedam severitas huic spiritui contraria invenitur. Nihilominus 
hic spiritus aestimationis erga infideles est spiritus genuinus Ecclesiae, 
quem iam expressit S. Petrus, Princeps Apostolorum, ingrediendo do- 

mum Cornelii centurionis verbis sequentibus coram alienigenis: « Vos 
scitis quomodo abominatum sit viro iudaeo coniungi aut accedere ad alie- 
nigenam; sed mihi ostendit Deus neminem communem aut immundum 
dicere hominem... 2 Dixi. 



In textu scripto tradito: 1 deest. 2 Propter quod sine dubio veni accer- 
situs » (Act. 10, 28). 

20 

Exc.mus P. D. IOSEPH RUOTOLO 

Episcopus Uxentinus - S. Mariae Leucadensis 

Em.mi, exc.mi ac rev.mi Patres Conciliares, 

Pauca dicam de n. 64, pag. 182. Optima mihi videtur revalutatio 
Sacramentalium, quia ipsa, bene administrata, possunt adiuvare mini- 
sterium pastorale animarum. 

Particulariter propono duo nova Sacramentalia: unum pro adule- 
scentibus et alterum pro iuvenibus. 

Omnibus compertum est quod plerumque iuvenes qui ad matrimo- 
nium contrahendum accedunt, iam obliti sunt quae a pueritia norunt 
de doctrina christiana. Ratio principalis est quia a tempore primae Com- 
munionis et Confirmationis, nullam habuerunt necessitatem, vel possi- 
bilitatem, vel voluntatem catechesis libros relegendi. Verum est quod 
Actio Catholica, in nationibus ubi libertate gaudet, nonnullos adule- 
scentes et iuvenes utriusque sexus educatione et doctrina religiosa in- 
stituit, in societatibus ab auctoritate ecclesiastica dependentibus, sed 
haec optima institutio ad parvum numerum sociorum reducitur. Ex al- 
tera parte, adulescentes non frequentant catechismum puerorum, quia 
videntur superiores aliis sodalibus, neque iuvenes frequentant catechi- 
smum adultorum, quia spernuntur tamquam molesti. 

Propono: 1. Novum Sacramentale quod aptetur adulescentibus fere 
duodecim annorum. Hoc sacramentale potest vocari « Initiatio adule- 
scentiae ». Aetas valde periculosa ista est, praesertim pro filiis opera- 
riorum et agricolarum, qui scholas deserunt et sibimetipsis ordinario re- 
liqmmtur a parentibus, pluribus necessitatibus pressis. 

Bonum... 1 esset adulescentes coadunare aliqua solemni supplicatione, 
a Congregatione Rituum exaranda vel adprobanda, in qua ipsi possent 
intelligere pulchritudinem et pericula novae vitae, et etiam possibili- 
tatem virtutes assequendi, auxiliante gratia divina. Post aliquam prae- 

parationem ad modum exercitiorum spiritualium, deberent una simul 
convenire in ecclesiam paroecialem pro cultu speciali ipsis reservato. Pos- 
sent confici nonnullae interrogationes et relativae responsiones, quibus 
actio cultus viva et acceptabilis omnibus fiat. 

2. Idem potest effici pro iuvenibus sexdecim vel duodeviginti an- 
norum, quae functio sacra « Initiatio iuventutis » vocetur. Hoc alterum 
Sacramentale debet esse solemnius praecedente, et aliis allectationibus 
spiritualibus munitum, ita ut fere omnes aetate florentes, post praepa- 
rationem catecheticam suo sensui aptiorem, ad sacram synaxim accedant, 
et postea assistant active novo ritui pro ipsis condito. 

Si haec nova Sacramentalia apparatu externo coniunguntur, et in- 
dulgentiis peculiaribus ditantur, ita ut etiam parentes alliciant, proba- 
biliter decursu temporis omnes adulescentes et omnes iuvenes, vel eo- 
rum magna pars, laeto animo novitates huiusmodi sequentur, magno 
spirituali profectu. Sperare demum possumus etiam pro ipsorum adul- 
ta aetate, secundum Proverbiorum sententiam quae affirmat: « Adole- 
scens iuxta viam suam, etiam cum senuerit, non recedet ab ea » (Prov. 
22, 6). Dixi. 



ln textu scripto tradito: 1 et utile. 

21 

Exc.mus P. D. MATTHAEUS GARKOVIC 

Archiepiscopus ladrensis 

Venerabiles Patres, 

Neminem nostrum latet id quod Rituale romanum de sacramentis 
Ecclesiae in genere dicit: « Nihil est in Ecclesia Dei sanctius, nihil uti- 
lius, nihil sublimius, nihil magis divinum quam sacramenta, quae Chri- 
stus Dominus ad salutem humani generis instituit ». Sacramenta gra- 
tiam, ad salutem omnibus necessariam, continent et conferunt, ut omnes 
scimus. 1 Finis quippe primarius sacramentorum est sacramentalis, i. e. 
respicit sanctificationem animarum. Dum sacrificii Missae finis prima- 
rius est latreuticus, i. e. laus Dei. Quapropter S. Concilii Vaticani II 
pars erit, ut olim Tridentini, parochis inculcare ut iterum iterumque 
in catechesi sacramenta omni ex parte dilucident. Nunc ad rem. 

1. In n. 47, duo Ritualia indicantur, alterum Rituale romanum, al- 
terum Rituale particulare, sive peculiares Collectiones rituum a Confe- 
rentiis episcopalibus parandae. 

Meo modesto iudicio, hic aperitur via revertendi ad deplorabiles 
conditiones in materia rituum, ante reformatum Rituale romanum Pauli 
Papae V, a. 1614 editum, a Concilio vero Tridentino tam desideratum. 

Ideo humiliter propono, ut hoc venerabile Concilium decernat no- 
vam editionem Ritualis romani parare, in linguas vernaculas verten- 
dam, quae editio norma indeviabilis pro omnibus dioecesibus Ecclesiae 
ritus romani sit. Versioni isti pauci et sobrii ritus peculiares nationales, 
i. e. pro unaquaque natione, a conferentiis episcopalibus parentur. 

2. In praedicto numero asseritur: in nova editione typica Ritualis 
romani parandi, clare indicetur quid lingua vulgari in Ritualibus parti- 
cularibus dici possit. Ergo, praesupponitur Rituale, ex parte saltem, bi- 
lingue. Hodie cum fides, praesertim catholica, omni ex parte ubicumque 
terrarum impugnatur, non est nobis de lingua disputandum, ut mihi 
videtur, et asserere mihi liceat ut, vernacula tantum lingua in versione 
Ritualis romani et Collectionibus rituum adhibeatur. 

Assertionem meam usu saeculorum linguae vulgaris apud nostram 
croaticam gentem probo. Alii venerabiles Patres alias experientias ad- 
ducent. 

Ne loquar de tempore ante ius Pianum respective Paulinum in do- 
minio apud nos liturgico, affero tantum tempus a Paulo V ad hodier- 
num diem transgressum. 

Noster Bartholomaeus Kasic, sacerdos Societatis Iesu, a. 1640 Ri- 
tuale romanum Pauli V traduxit in linguam croaticam, quod nostrae 
dioeceses littorales acceperunt, etiamsi non esset praeceptivum, et per 
320 annos in variis editionibus subsequentibus, iuxta novas editiones 
Ritualis romani exaratis, ininterrupte adhibuerunt. Hoc usque ad a. 1925, 
cum editio emendata Ritualis romani Pii XI apparuit et ipse Pontifex 
versionem pro omnibus dioecesibus nostrae croaticae linguae, a. 1930, 
et slovenicae linguae, a. 1932, probavit. Pius autem XII, beatae me- 
moriae, declaravit naturale esse redire ad pristinam praxim, in aliqui- 
bus paroeciis ultimis temporibus interruptam. 

Dedit forsan croatica lingua Ritualis romani, per tot saecula, ansam 
idffiirationis, scandali vel periculi fidei? Nullo modo! Notandum est, 
mmt alios ita et nostros archiepiscopos Iadrenses, a saeculo xv ad saecu- 
lum xvtii, exclusive exteros fuisse, et ipsi vigiles pastores in usu ver- 
wmhm Bnguae nihil irregulare observarunt et nihil innovare existima- 
wmmi. Immo vero persuasum ipsis erat, vernaculam linguam in litur- 
gia spiritum fidei augere et catholicam religionem servare, quam neque 
conatus Reformatorum neque minae Turcarum, qui per duo saecula no- 
stras regiones vastaverunt, labefactare potuerunt. 

3. Quod autem ad dispensationem singulorum sacramentorum at- 

tinet, sequentia breviter observanda respective mutanda esse mihi vi- 
dentur: 

a) In administratione Baptismatis puerorum, exorcismi, qui ex 
Baptismo adultorum derivantur, eliminandi vel saltem reducendi sint. 
Ita quoque abbrevietur ritus de supplendis caeremoniis in necessitate 
baptizatorum, cum ipsi iam in gratia sint. Salivae usus omnino omit- 
tatur. Baptismus saepius coram populo voce clara, intelligibili, lente, 
i. e. sine festinatione, 2 dispensetur. 

b) Episcopus Confirmationem in lingua vulgari conferat. 

c) In sacra Ordinatione, litaniae maiores a populo lingua ver- 
nacula recitentur, dum eas episcopus ad altare submissa voce latine re- 
citat. Caeremoniae Ordinationis semper explicentur. 

d) In sacramento Matrimonii celebrando, etiam sponsum respi- 
ciant ea omnia quae sponsae dicuntur (benedictio anuli, monitum de fide- 
litate, benedictio intra Missam et finalis). Celebratio ordinarie esto intra 
Missam matutinam vel vespertinam. Allocutio obiectiva sit (de dotibus 
et gratia sacramenti, de officiis sponsorum), quia forsan tantum hac 
occasione nonnulli in ecclesia sunt. Dixi. 



In textu scripto tradito: 1 deest. 2 deest. 

22 

Rev.mus P. D. BENEDICTUS REETZ 

Praeses Congregationis Beuronensis O.S.B. 

Venerabiles Patres, 

In n. 66 cap. III, de quo nunc sermo est, legimus: « Ritus exsequia- 
rum sensum paschalem mortis christianae clarius exprimat, etc. ». Modo 
generali hoc optime dictum est. Humiliter tamen potissimum sequen- 
tia peto: 

1. Ut Officium defunctorum, praeter laudes et vesperas, ad unum 
tantum nocturnum restringatur, cum lectionibus ex S. Paulo sumptis, 
in quibus sermo fit de resurrectione mortuorum. 

2. Ut absolutio post Missam de Requiem non amplius fiat super 
tumbam, quae paulatim in quibusdam regionibus obsolescit, quia castrum 
doloris, ut dicunt, a pluribus non intelligitur, cum sit signum nimis 
crassum, ut ita dicam. Arca vacua est quid valde mirandum. Absolutio 
semper super pannum fiat, quod certe magis conveniret sobrietati Litur- 
giae romanae. 

3. Ut in exsequiis et in Missis de Requiem color violaceus adhiberi 
possit. Exsequiae Liturgiae nostrae nimis prae se ferunt tristitiam genti- 
lium et eorum qui spem non habent, testibus multis Patribus qui mor- 
tem christianorum gaudiosum quid habere dicunt. Ita Aristides, apolo- 
geta saeculi n, S. Hieronymus, S. Ambrosius et alii. Dux vitae mor- 
tuus, cum christianis mortuis regnat vivus. 

4. Omnes norunt S. Odilonem, abbatem cluniacensem, diem 
commemorationis omnium fidelium defunctorum introduxisse. Pius hic 
usus paulatim in tota Ecclesia catholica in usu esse coepit. Sed neminem 
latet hunc diem in hodierna praxi, saltem quoad officium, quasi diem 
aliturgicum factum esse. Laus enim divina cum Gloria Patri interrum- 
pitur. Propono ergo ut die 2 novembris ad Officium diei redeamus. Offi- 
cium enim defunctorum semper fuit aliquid supererogatorium, i. e. ali- 
quid additum ad officium diei. Unica missa de Requiem sufficiat, ex mul- 
tis rationibus vobis omnibus notis. Dicatur ergo unum nocturnum de- 
functorum, additis laudibus et vesperis. Horae diurnae cum « Requiem 
aeternam » in fine psalmorum, praesertim in prima et completorio, sunt 
aliquid valde mirum 2 et traditioni liturgicae omnino contrarium. Orien- 
tales in ritu exsequiarum cantant « Alleluia », quod apud nos deest. 3 
Dixi. 



In textu scripto tradito: 1 ut dies 2 novembris restituatur sicut antea. 
2 mirandum. 3 deest. 

23 

Exc.mus P. D. ALOISIUS BARBERO 

Episcopus Viglevanensis 

Em.mi et exc.mi Patres, 

Iure meritoque affirmatur sacrae Liturgiae inesse characterem 2 
cum pastoralem tum didacticum, at, ni fallor, nihil fere in schemate in- 
venitur circa aspectus et fructus sociales seu communitarios sacramen- 
torum? Aliqualis vero mentio fit de effectu in n. 56, ubi legitur: « Ritus 
et formulae Paenitentiae ita recognoscantur, ut effectum sacramenti cla- 
rius exprimant », et n. 62: « Ritus celebrandi Matrimonium... funditus 
recognoscatur et ditior fiat, ita ut gratia sacramenti clarius significetur ». 
Sed generice tantum et perpaucum est dictum... 4 

Sane ... 5 opus Christi salvificum ad singulos dirigitur homines quos 
« Deus praedestinavit conformes fieri imagini Filii sui » {Rom. 8, 29), 
et ita personaliter ut unus differat ab alio sicut stella a stella, et sancta 

Mater Ecclesia singulis Sanctis applicetur verba Sapientiae: « Non est 
inventus similis illi qui conservaret legem excelsi » (Eccli. 44, 20), 
sed Christus singulos sibi coagmentat, ut una societas unumque corpus 
efficiatur ac regnum. « Redemisti nos, Domine, in sanguine tuo ... 6 ; et 
fecisti nos Deo nostro regnum » (Apoc. 5, 9-10). Regnum utique in 
caelo triumphans, sed de triumpho in terris per Christum parato... 7 

Opus huius praeparationis personalis et socialis, quae integrae Li- 
turgiae proprium est* praesertim in sacramentis perficitur. Effectus seu 
fructus sociales sacramentorum, utique dimanantes a gratia cuiuscumque 
sacramenti propria, multum certe a primis christianis cognoscebatur, 
magni habebatur et enixe variis modis fovebatur. Mihi tantum liceat 
visionem illam « Pastoris » Hermae, saeculo n, memorare ubi mirae 
turris, e gremio fluminis egredientis, constructio describitur, eaque lapi- 
dibus sectis atque expolitis in altum levatur. Flumen esse Baptisma, saxa 
viventia esse baptizatos, una simul turrim constituentes, scL Ecclesiam, 
nemo est qui ignorat. Huiusmodi societatis et regni defensores, in se 
et in aliis, immo et propagatores, Confirmationis sacramento consecran- 
tur et idonei facti sunt baptizati... 9 

Poenitentia, cuius complementum vel supplementum est Unctio in- 
firmorum, gratiam restituendo vel augendo, vitae divinae circulationern 
restituit, quod singulis et toti mystico corpori prodest. 10 Nonne insu- 
per 11 antiqua poenitentia et publica reconciliatio peculiarem rationem 
socialem ac vim prae se ferebant? 

Quid dicam de Eucharistiae sacrificio et sacramento? Rationes et 
fructus sociales natura ipsa sacrificii convivialis 12 evincuntur ac mi- 
rabiliter clarescunt. 

... 13 Liceat in mentem revocare quod Iustinus (saeculo n) tam per- 
spicue scribebat in I Apologia, capp. 64, 65 et 66, circa Missae celebra- 
tionem, eamque itaque communitariam. Huius communitariae celebra- 
tionis participatio ad absentes etiam dirigebatur, quibus Sacra Eucha- 
ristia per diaconos ferebatur et praesertim ad fratres necessitate aut ege- 
state detentos (e. gr. viduae, orphani, aegroti, peregrini, catenis vincti), 
quibus destinabantur collectae (quae etiam « deposita pietatis » voca- 
bantur). 

Nonne communitaria participatio alicuius mensae religiosae signum 
erat christianorum iuxta Plinii relationem ad Traianum imperatorem? 
Nulla ergo res tam aliena est a Liturgia, praesertim sacramentaria, quam 
individualismus . 14 

Manent denique sacramenta Ordinis et Matrimonii, quae sensu vero 
et proprio socialia sunt et ad societatem diriguntur. Nonne sacerdos or- 
dinatur ut fiat « minister Christi, et distributor mysteriorum Dei », qui 

« in Missa — ut ait Chrysostomus — Christo aliquomodo manum 
praebet et linguam »... 15 

Quid tandem de Matrimonio quod domesticam societatem constituit, 
et filiorum generatione, ut aiebat Pius XI, fel. rec, cives Ecclesiae mili- 
tanti parat, et sanctos Ecclesiae triumphanti? Matrimonii sociales fruc- 
tus, immo munera et iura, nullo fere modo nec in libris liturgicis neve 
in nostro schemate inveniuntur. Quod autem invenitur, scl. verba sa- 
cerdotis™ (post exquisitum et receptum consensum): « Ego coniungo 
vos in matrimonium », saltem ambiguitati obnoxia sunt dicenda, cum 
non sacerdos sed sponsi mutuo consensu sacramentum faciunt et sese 
in matrimonio coniungunt. 

Non gratia solum, ut dicitur n. 62 schematis, sed fructus sociales e 
gratia manantes, immo iura et munera sponsorum declarentur oportet. 

Hisce expositis, en votum quod humiliter proponere vellem: 11 « Ut 
in libris liturgicis recognoscendis, in explicationibus vel in adhortatio- 
nibus, vel in orationibus, clare et aliquantisper fuse, sacramentorum, 
tam arcte et concinne inter sese connexorum, etiam rationes et fructus 
sociales explicentur ». 

... 18 Quos fructus nostri temporis homines tam profunde experiun- 
tur et ad quos fovendos non raro ad seductores et ad fabulas conver- 
tuntur. 

Vultum socialem vultum esse nativum Ecclesiae necesse est ut ho- 
mines oculis videant, corde admirentur, indeque vivant, ita ut, sicut 
filii et fratres, « Familiam Dei » in terra iterum componant. Dixi. 

In textu scripto tradito: 1 Inter tantas ac varias voces liceat mihi, etsi exi- 
guam, proferre meam. 2 rationem. 3 nulla prorsus invenitur mentio — in 
capitibus de quibus agitur — de sacramentis sub respectu sociali, seu communi- 
tario et apostolico. 4 at nullo modo apparent sacramentorum effectus seu 
fructus sociales. 5 verum est quod. 6 (cuius sanguinis efficaciam sacramenta 
nobis communicant). 7 Nam « caelestis illa Ierusalem quae celsa de viventibus 
saxis ad astra tollitur » eadem est quam saxa « scalpri salubris ictibus et tunsione 
plurima, fabri polita malleo, construunt, aptisque iuncta nexibus locantur in fa- 
stigio » (cf. Hymn. Caelestis Urbs). 8 deest. 9 Pariter ergo hic exstant 
effectus et fructus sive personales sive sociales! 10 in membris peccato mortuis, 
quae spiritualis mors toti corpori magni discriminis erat; vel vitalitatem auget, 
quod maxime toti prodest mystico corpori. 11 deest. 12 Eucharistiae. 

13 Quid communitaria sacrificio participatio qua singuli gratias Deo agunt, imma- 
culatam Hostiam una cum saeerdote offerendo seipsos etiam et totum mundum 
offerunt? Quid sacra Communio qua singuli Christi Capitis concorporei et consan- 
guinei evadunt et inter se vere fraternitatis et caritatis vinculis arctissime se 
coniungunt nisi rationes et fructus sociales? Mihi adhuc. 14 deest. 15 et 
cum Christo unico Mediatore, mediator fit? 16 deest. 17 desidero. 

1R Quippe. 

24 

Exc.mus P. D. RENATUS PAILLOUX 
Episcopus Arcis Rosebery 

Em.me Praeses, venerabiles Patres, 

Circa administrationem sacramentorum et celebrationem et appli- 
cationem Missarum, aliqua dicere velim, nempe de taxis — vel iuribus 
stolae ut aiunt — necnon de stipendiis Missarum. 

Istam quaestionem non proxime ad rem liturgicam pertinere et in 
alia parte schematum melius tractandam esse, quispiam fortasse dixerit. 
Attamen hanc quaestionem iam breviter adumbratam fuisse, in hac 
aula Conciliari, omnes memoria repetunt. 

Praeterea eorum, qui pastorali ofEcio funguntur, nullus certe est 
qui ignoret quam multos huius nostrae aetatis homines haec quaestio 
taxarum et stipendiorum a sacramentis corde optimo recipiendis et a 
sacra Liturgia adeunda detrahit. 

Certe, hanc quaestionem evadere non possumus, si veram vitam li- 
turgicam in fidelibus nostris fovere volumus, et si eos, qui adhuc extra 
Ecclesiam degunt, ad eam attrahere cupimus. Insuper — et id maxime 
interest — haec quaestio plurimos, et quidem valde largiores, aspectus 
continere videtur, qui ad socialem naturam Ecclesiae spectant, de qui- 
bus aliqua dicere velim. 

Imprimis, haec quaestio eminenter connectitur cum illo christianae 
paupertatis exemplo, quod Ecclesiae ministri omnibus nostrae aetatis 
populis — tam materialisticis principiis imbutis — praebere debent. 
Etenim, inter numerosas causas, quae, hac nostra aetate, populos haud 
paucos ab Ecclesia deterrere solent, divitiae et externae possessiones, 
quibus Ecclesia pollet, sine ullo dubio, praecipuum impedimentum 
praebent. 

Durus est hic sermo, sed haec Sacra Synodus exspectationem omnium 
populorum certe falleret, si a consideratione tanti momenti animum 
averteret. Et quidem, Summus noster Pontifex, glorianter regnans, pau- 
cis abhinc mensibus... 1 

Praeses card. Tappouni: Extra quaestionem. Satis! 



ln textu scripto tradito: 1 Ecclesiam utpote Ecclesiam pauperum designare 
non dubitavit. In his orbis partibus, in quibus Ecclesia a saeculis iam fundata est, 
quotidie audiri potest Ecclesiam partem cum illis divitibus habere, quorum po 

tentes consociationes — quas dicunt trusts — universum commercium ad suam 
ipsam utilitatem dirigunt. 

Immo, et in illis orbis regionibus, quae maxima paupertate adhuc laborant, 
et in quibus Ecclesia — in Africa, in Asia, necnon in aliquibus partibus Americae 
Meridionalis — tam longe a divitiis abest, non raro Ecclesia uti dives et divitiarum 
amatrix a nonnullis habetur. 

Ubique terrarum, Ecclesia uti consociata cum pecuniariis potestatibus ita ab 
inimicis Dei repraesentatur ut pauperibus, operariis, et illi parti generis humani, 
nunc emergentis, quam Tiers-Monde vocant, magnum scandalum praebeat. 

Longe est a me ut has accusationes, quibus Ecclesia impugnatur, plene fun- 
datas esse dixerim. Nos scimus Ecclesiam pecuniis indigere ut opus suum in terris 
exercere valeat. 

Attamen, maxime necessarium opportunumque videtur Ecclesiam sic agere 
debere ut occasiones removeantur, a quibus supradictae accusationes ortum ducunt. 

Quaeritur enim num impossibile sit ut episcopi, clerici, religiosi, religiosae et 
illi omnes qui Ecclesiae servitio dedicantur, talem vivendi modum sumant, qui, 
ab omni luxu remotus, solas vitae necessitates provideat. 

Certum est enim quod ex modo quo Ecclesiae ministri vivere videntur, tota 
Ecclesia Christi non raro a maiore hominum parte male diiudicatur. 

Longe sumus ab Apostolo Paulo, qui labore manuum et arte quam ducebat, 
ea quae ad suum victum necessaria erant colligere gloriabatur. Fortasse, decurren- 
tibus saeculis, calamitas fuit quod ministri Ecclesiae sese in specialem classem con- 
stituerunt, seipsis certam vivendi normam donantes, quae longe ab ordinariis et 
minus privilegiatis hominibus differt, et sic fossam inter se et laboriosam classem 
foderunt. 

Hic agitur de domibus, de supellectili, de modis iter faciendi, et aliis quibus- 
cumque, non omissis eis quae ad titulos pertinent quibus appellari solent et qui 
certe simpliciores fieri possent, necnon de vestibus, etiam liturgicis, quibus ador- 
nantur. 

Ad maiorem simplicitatem redire necesse est, si ab hominibus huius nostrae 
aetatis praesertim pauperioribus, tanquam ministri Christi recipi volumus. 

Ad congruam sustentationem cleri obtinendam et ad onerosa Ecclesiae opera 
perficienda quod attinet, utique conscius sum multa problemata his rebus inesse, 
quae non facile solvi possunt. 

Certe, sacerdotes, et alii Ecclesiae cooperatores, necessarias commoditates ha- 
bere debent, quibus vescantur et tegantur. Sed, ad taxas et stipendia missarum quod 
attinet, nonne permulti inter nos angustias animae unquam passi sunt, quando 
simplices homines ad nos venerunt, inquirentes quanta pecunia unicam missam 
« emere » possint. 

Sic loquuntur quia simplices sunt, sed proh dolor! hic modus loquendi, haud 
dubio, sententiam denotat, secundum quam nonnulli fideles mercatoriam mentem, 
in hac tam praeclari materia administrationis Sacramentorum, sacerdotibus gene- 
raliter adsignant. 

Quam facilius res evaderet, si sine ullis stipendiis, Missae ad intentiones Ec- 
clesiae offerri possent! Et quam gloriosum sacerdotii nomen evaderet, si omnes 
certe scirent sacerdotes non ob lucrum, sed ob solam animarum sollicitudinem, sa- 
cramenta ministrare! 

Sed tunc necessarium fieret ut fideles omnes socialem aspectum, cum Ecclesiae 

tum sacerdotii, acquirant, et pro suis sacerdotibus et religiosis diligenter et inde- 
sinenter curare velint. Sentio quod haec propositio, si forte, cum patientia et 
practicali modo, hominibus nostrae aetatis praesentaretur, paulatim in eorum men- 
tibus radices agere posset. 

Ad propagationem Fidei quod attinet, vix necessarium est in lucem trahere 
quod, sicut ipsum genus humanum, ita et ipsa Ecclesia, praesenti tempore, in 
duas partes dividitur, nempe ex una parte, istae dioeceses quae reditibus simul 
et sacerdotibus affluunt, et ex alia, istae dioeceses quae dum omnia instaurare de- 
bent, attamen in dura paupertate degunt, et sacerdotum vel aliorum auxiliariorum 
copia maxime indigent. 

Vix necessarium est addere has dioeceses, quae tam dura necessitate premun- 
tur, nihilominus circumstantiis modernis affici et soeialem actionem in eis urgere. 
Exempli gratia, operariorum stipendia augenda esse episcopi merito sentiunt, et 
ad hoc efficiendum totis viribus laborant. Sed quamdiu, cum reditibus quibus 
pollent, hoc continuo favere poterunt, hoc valde incertum est. 

Iam plures Patres Conciliares nos diserte adhortati sunt ut tota Ecclesia, ut- 
pote totum Christi Mysticum Corpus, missionaria fiat, et illae dioeceses quae vere 
divites sunt, idoneam curam gerant illarum dioecesium quae, in universo orbe, 
nimia paupertate laborant. 

Tempus enim est ut omnes catholici in universo orbe dispersi, suam socialem 
responsabilitatem seu officium, erga totam Ecclesiae societatem non solum agno- 
scant, sed etiam in veritate adimpleant. 

Haec aetas nostra magnam famam adepta est in eo quod laici, utpote membra 
Mystici Corporis, se ad Ecclesiam firmiter stabiliendam vocatos esse sentiunt. 

Fas sit mihi hic proponere ut hoc officium pecuniae colligendae et ad normam 
necessitatum distribuendae, aliquo modo peritis laicis ex toto orbe adunatis tri- 
buatur. Tunc fas erit episcopis ministerio verbi instantes esse, et Universalis Ec- 
clesia tanquam realis societas melius apparebit, in qua omnia membra mutuo 
deserviunt. 

Secretarius generalis: 

Proxima congregatio generalis habebitur crastina, hora nona. Post 
disceptationem de cap. III, inchoabitur disceptatio de cap. IV, scilicet 
de OfScio divino. 



ANIMADVERSIONES SCRIPTO EXHIBITAE 

QUOAD CAP. II SCHEMATIS DE S. LlTURGIA 



ANIMADVERSIONES SCRIPTO EXHIBITAE 

1 

Em.mus P. D. IOANNES card. D'ALTON 
Archiepiscopus Armachanus 

Ad initium par. 43 addantur sequentia verba: « Curent animarum pa- 
stores ut christifideles sacrosanctum Missae sacrificium tamquam centrum 
et culmen suae vitae religiosae agnoscant eique frequenter adsistant et prae- 
sertim die dominica omnes et singuli qui tenentur christifideles Missam pie 
audiant ». 

Deleatur par. 42. 

In par. 44 et par. 45, loco « Ordinarii » dicatur « Ordinarii loci ». 

2 

Em.mus P. D. IACOBUS card. DE BARROS CAMARA 
Archiepiscopus S. Sehastiani Fluminis lanuarii 

Pag. 175, art. 39, De Homilia. Qui adlaborant in cura animarum bene 
sciunt quam magna est, reapse, ignorantia religiosa, non solum apud ruri- 
colas et operarios, sed modo generali, doctis non exceptis. Haec est causa 
indifferentismi multorum, et superstitionum, apostasiae etc. Ideo omnino te- 
nenda homilia in unaquaque Missa diebus dominicis et festivis, quando fideles 
adsunt. Et non solum commendari, prout stat in schemate. Homilia sit bre- 
vis, clar^i et illis auditoribus maxime accommodata. 

Pag. 176, art. 43, De praecepto Missae festivae. Hic numerus respicit 
tantum integritatem Missae e parte fidelium assistentium. Sed est alia quae- 
stio magni momenti, scil. de ipsa possibilitate assistendi, quia aliquibus die- 
bus festivis (e. g. Epiphania, SS. App. Petrus et Paulus, die Assumptionis 
B. M. V. et Omnium Sanctorurii) multis in locis labor in industriis fabrilibus 
et in commercio impedit quominus fideles ecclesiam adeant. Ipsi pueri 
scholares liberi non sunt. Ergo videtur necessarium supprimere vel transferre 



* Huiusmodi textus lecti non sunt, quia Patres vel, scripto exhibito, loqui non 
petierunt, vel iuri loquendi renuntiaverunt, vel demum disceptatio clausa est. 

obligationem praecepti Missae illis diebus, ne peccata multiplicentur, ut a 
Pio X factum est. 

\_Subsignati etiani\ Augustus card. da Silva, arch. S. Salvator; Ioa- 
chim, arch. Florianopolitanus; Ferdinandus, arch. Goianiensis; Iosephus, 
arch. S. Ludovici in Maragnano; Henricus, arch. Botucatuensis; Vincentius 
Scherer, arch. Portalegrensis; Antonius, arch. Nictheroyensis; Ioannes de 
Sousa Lima, AR Manaus; Honoratius Piazera, ep. Nova Iguagu; Iosephus 
Vincentius, arch. Aracajuensis; Carolus, arch. Olindensis et Recifensis; Ioan- 
nes, ep. Sobralensis; Ioseph, ep. Penedensis; Ioseph Thurler, ep. tit. Capi- 
toliensis; Expeditus Eduardus de Oliveira, ep. Patosensis; Agnellus Rossi, 
arch. Rivi Nigri; Iosephus Alves Trindade, ep. Montisclarensis; Iosephus, 
ep. Brigantiensis in Brasilia; Othon, ep. Campaniensis in Brasilia; Rudericus, 
ep. S. Caroli; Gerardus, ep. Leopoldinensis; Antonio Lima dos Santos, Ilheo- 
sensis; Ioseph, ep. Garanhunensis; Alfonso Niehues, bispo coad. de Lajes; 
Ioachim de Lange, bispo Prelado de Tefe; Christianus de Araujo Pena, ep. 
Divinopolitanus; Antonius Zattera, bispo de Pelotas; Walmor Battu Wi- 
chrowski, VT de Felbes; Clemente Jose Carlos O.S.B., VR de Nova Fri- 
burgo; Jose, VR de Sete Lagoas; Iosephus Petrus, ep. Caetitensis; Antonius, 
Bonfimiensis ep.; Ioseph Maria, ep. Arassuahyensis; Adelmo, arch. coad. 
Maceiensis; Gentil, ep. Mossorensis; Fr. Luis Palha OP, Conceicao Araguaia 
(salva festivitate Beatissimae Conceptionis B. V. 8 dec); Almirius, ep. Ferti- 
liensis; Herminius, ep. Valadarensis; Frater Ignatius J. Dal Monte o.f.m. cap., 
ep. Guaxapensis; Iosephus, arch. de Pouso Alegre; Gerardus Maria, arch. 
Judiciforensis; Iosephus, ep. Prudentipolitanus; Iosephus, ep. Stantianus; 
Raimundo, bispo aux. de Fortaleza; Luis de Nadal, Uruguaiana; Schmidt, 
ep. Xapecoensis; Lafayette, ep. Riopretensis; Severinus Marianus, bispo de 
Pesqueira; Augustus, ep. Caruaruensis; Ioannes, arch. coad. Belo Hor.; Jose, 
ob. de Ohveira; Alonso Silveira de Mello; Belchior, ep. adm. ap. Luceatinus; 
Idilio, bispo de Santos; Aristide Pirovano, bispo prel. de Macapa; Manuel, 
bispo de Campina Grande; Augusto Petro, bispo de Vacaria; Pedro Filipak, 
bispo de Jacarezinho; Gregorius, ep. Joinvillensis. 

3 

Em.mus P. D. IACOBUS card. McGUIGAN 
Archiepiscopus Torontinus 

Certum quidem quaestiones eucharisticum sacrificium respicientes a 
praecedentibus Conciliaribus Patribus sat superque investigatas fuisse. Quo 
facto non obstante nobis sit fas quidnam hac de re sentiamus aperte dicere. 

De eucharistico sacrificio, Fidei Mysterium dicto, acturi luce clarius ut 
sit velimus, omnes orientales ritus, iuxta traditionem, canone 1 Codicis Iuris 
Canonici sancitam, fideliter asservatos ac retentos iri. Quod asserimus hoc 

argumento ducti, scilicet, in Canadensi ditione, in qua byzantini ritus plu- 
rimi computantur fideles, familiare nedum nobis, verum ceteris aliis est 
contemplari plures illos ritus seu caeremonias, forsitan illis latinorum pul- 
chritudine praestantiores, quae ab iisdem Orientalibus magno cum amore 
persolvuntur. 

Altera, vero, ex parte firmiter tenendum censemus in Latina Ecclesia, 
quamquam Missae structuratio aliqualiter immutari forte expediat, latinam 
linguam, ad eucharisticum sacrificium quod attinet, omnino servandam fide- 
literque retinendam. Idque non modo quoad omnes, verum quoque et eius- 
dem singulas partes. 

Indubium, quidem, latinam linguam universalitatis nota exornari. Tem- 
poribus namque nostris, in quibus tot tantaeque gentes cuiusque loci, cuius- 
que item socialis coetus, vel necessitatis, vel oblectamenti causa longa itinera 
arripiunt, Missa, latina celebrata dumtaxat lingua, quaedam vera oasis est, 
idque ubique tum locorum cum gentium, spiritualis consolationis ac suble- 
vaminis. 

Quod illorum magis interest, exteras petentium, migrationis causa, re- 
giones, in quibus lingua populorumque mores adeo quidem ab illis propriis 
diversa. Quamquam in noviter suscepta patria omnia appareant nova, nulla- 
tenus ipsis familiaria, iucundum procul dubio ipsis erit unius latinae linguae 
ope, eamdem adinvenire Missam, iisdem tum caeremoniis cum precibus con- 
stantem! 

Sciunt, quippe, ipsi Missam sacrificium esse Deo oblatum quod pro ani- 
marum salute praestantissimum quibuslibet aliis exstat valdeque laetantur 
se posse Deo debitum exsolvere cultum ac in propria faciebant patria, for- 
sitan et interdum ac in florida ipsorum iuventa! 

Indubium pariter latinam linguam immutabilitatis dote perfrui. Ideae 
mysteriaque praefato sermone expressa eadem iugiter permanent saeculorum 
decursu. Vernaculae linguae, e contra, faciliter mutantur, haud semel brevi 
temporis spatio delapso variaeque ipsae sunt pro regionum varietate. 

Nobis praeterea videtur impossibile fore ut Sacra Romana Congregatio 
Rituum, quamquam praestantissimis quibusvis praedita atque invigilantibus 
officialibus, diligenter consulere possit celebrationi divinorum mysteriorum 
tot adeoque diversis linguis ac dialectibus exsolvendae. Re quidem vera, si 
vernaculae linguae pro Missae celebratione admittendae essent, plures dioe- 
ceses in Canadensi ditione cogerentur in eadem ecclesia Missam pluries cele- 
brare pro vernacularum linguarum diversitate. 

Nobis pertimescendum quod si Missa, quamquam partialiter tantum, ver- 
naculo sermone celebrari deberet, id quamdam inde ab initio in animis indu- 
ceret fidelium perturbationem necnon quod liturgia, taliter immutata, grada- 
tim annorum decursu, ita corrupta fieret atque deformata ut amplius aesti- 
mari non possit apta expressio adeo quidem sacri mysterii. 

Praeterea, iam vidimus laicorum participationem in Missae precibus la- 
tina quoque lingua haberi posse. Quod peculiari modo verum si iuvenes 

instruantur, inde a tenera ipsorum aetate, in responsionibus celebranti prae- 
bendis. 

Plures cognoscimus paroecias in quibus populus Missam canere universim 
valet in lingua latina, et modo, quidem, sat perfecto; pariterque plures cogno- 
scimus paroecias in quibus christifideles congruas responsiones latina lingua 
praebere possunt sacerdoti celebranti. Neque difficultas instruendi fideles ex- 
cusationis causa nobis esse debet ut faciliorem seligamus problematis solu- 
tionem, quae, nostra sane sententia, neque periculis, neque fallaciis careret 
pro Christi Ecclesia. 

Persuasum nobis est vernaculi sermonis usum adhiberi posse in admini- 
stratione quorumdam sacramentorum, in sacramentalibus conficiendis necnon 
in cuiuscumque generis benedictionibus impertiendis. Ast pariter nobis sua- 
sum Missae sacrosanctum sacrificium nunc semperque latine litandum. 

Sanctissimus Dominus Noster Papa Ioannes XXIII, feliciter regnans, 
par temporum mutantibus necessitatibus, demonstravit se intuitum fuisse 
veras necessitates huius, qua vivimus, tempestatis. Veros sincerosque affectus 
cordis necnon et comitatem ostendit non modo erga episcopos, presbyteros 
atque fideles, ubique locorum degentes, sed etiam erga christianos quoscum- 
que, immo et erga illos qui christiano nomine non decorantur quavisque reli- 
gione carent. 

Sanctissimus Pater (quem Deus diu sospitet) omni tum sapientia cum 
dilectione, quibus fruitur, motus, recenter in christifidelium memoriam re- 
vocavit latinae linguae dignitatem, maiestatem necnon et traditionale mo- 
mentum in Ecclesia latina. In Apostolica Constitutione Veterum Sapientia 
nobis iniunxit ut latini sermonis studium ac usum foveamus in scholis nostris 
atque Seminariis eumdemque sermonem redintegremus in illum, quem pro- 
cul dubio, meretur locum. 

Ubinam invenire poterimus aptiorem linguam, quinimmo et meliorem, 
prae ipsam latinam ad sacrum veluti induendum centrale Mysterium fidei 
nostrae, sacrosanctum, dicimus, Missae sacrificium? 

Patres Conciliares, itaque, vos humiliter rogamus ut, viribus coniunctis, 
quaestionem solvatis circa usum latinae linguae in Missae sacrificio celebrando. 
Latini ritus Missam in lingua latina integre ac inviolabiliter servate. 

4 

Em.mus P. D. RUFINUS card. SANTOS 
Archiepiscopus Manilensis 

In prooemio (linn. 10-11) istius cap. II ansa praebetur sat periculosa ut 
fideles se sentiant ministros Sacrificii Missae; nam ad concitandam vim ipso- 
rum actuosae participationis, ne veluti inertes et muti spectatores intersint 
Sacrosancto Missae Sacrificio, dicitur: «... immaculatam hostiam una cum 

sacerdote offerendo seipsos offerre discant ». Verbis: « una cum sacerdote » 
substituantur verba: « per sacerdotem ». 

In art. 37, pag. 175. Expressio ut Ordo Missae « ita recognoscatur, 
sive in generali dispositione, sive in singulis partibus » nimis dura sonat, 
videtur enim implicare quasi actualis Ordo esset totus inordinatus. 

Art. 42, pag. 176. Non placet ut laicis extendatur, propter permultas 
rationes. Nam, ut praetermittamus periculum effusionis sacrarum specierum, 
difficultates quae saepe ex ingenti numero communicantium exsurgunt, suf- 
ficiat tantum indicare quod illa praxis moribus hominum nostrae aetatis non 
concordaret. Non abhinc multis annis facultas data est omittendi usum sali- 
vae in Baptismo, quia repugnat moribus hodiernis. Si ritus ille externus re- 
pugnans censetur moribus, quanto magis repugnaret praxis bibendi ex eodem 
calice vel eodem instrumento sumendi? 

Art. 44, pag. 176. Penuria sacerdotum in multis regionibus potius po- 
stulat ut praxis concelebrandi non extendatur; exceptio fortasse admittenda 
est pro feria V in Coena Domini. 

5 

Exc.mus P. D. PETRUS ARNOLDUS APARICIO Y QUINTANILLA 

Episcopus S. Vincentii 

Episcopus S. Vincentii, in republica Ss. Salvatoris, diversis rationibus 
et cum multis episcopis unanimiter, reverenter Concilii praesidentiae sequen- 
tes considerationes praesentat, ut si illa bene iudicat, ad sacrae Liturgiae 
commissionem transferat. 

Ad Sanctam Missam. 

1 . Ut orationes quae « secretae » nuncupantur, in parte magni momenti 
Sacrificii unicae partes variabiles, supprimantur. Nomen sancti vel mysterii 
diei, ad finem orationis « Communicantes » addatur. 

2. Ut evangelia genealogiae et epistolae nimis longae supprimantur. 

3. Ut ultimum evangelium quod, in Missis decantatis praesertim, ali- 
quid superadditum videtur, supprimatur. In eius loco, post benedictionem 
finalem, sacerdos ad altare versus, psalmum « Laudate Dominum omnes gen- 
tes » proferat. Et illo absoluto (vel decantato vel recitato secundum Missam) 
sacerdos ad altare profunde inclinetur et descendat. 

4. Ut in sanctam communionem distribuendo sacerdos unice dicat « Cor- 
pus Domini custodiat te ». 

6 

Exg.mus P. D. ARNULFUS ARCILLA 

Episcopus Sorsogonensis 

Art. 41, pag. 176: totus art. corrigatur: « Missa lingua vernacula cele- 
brari potest, iudicio Conferentiae episcopalis ad normam art. 24 huius con- 
stitutionis ». Ratio: Iuxta supra dicta ad art. 24. [Cf. pars I, p. 613}. 

7 

Exc.mus P. D. HYACINTHUS ARGAYA GOICOECHEA 
Episco pus Mindoniensis-Ferrolensis 

Votum meum circa cap. II huius schematis, ampliore modo explicatum, 
trado secretariae S. Concilii, subiiciendum commissionis S. Liturgiae exa- 
mini. Nunc, qua par est reverentia, meas observationes vobis Patribus bre- 
vissimis verbis propono. 

A d breve prooemium capitis II. 1 . Ubi schema loquitur de « paschali 
convivio », oporteret dicere « paschale sacrificium ». 

2. Memoratum prooemium loquitur de subiectiva participatione Missae: 
videlicet pia, actuosa et conscia ita ut fideles nullo modo intersint altari 
veluti inertes spectatores; ast nec verbum dicit de alia participatione obiec- 
tiva, entitativa, fructuum Missae, obtinenda independenter a conditionibus 
subiectivis sacerdotis et fidelium et de qua luculenter nos docent theologi. 

Ad n. 42. Multa audivimus et clarissima de communione sub utraque 
specie. Ac in re mihi nihil restat nisi repetere verba Tridentini in sessione 
XXII: « super petitione concessionis calicis »: « integrum negotium ad 
sanctissimum Dominum nostrum esse referendum, qui pro sua singulari pru- 
dentia id efficiet quod utile rei publicae christianae et salutare, petentibus 
usum calicis, fore iudicaverit ». Fortasse tamen hic addi posset sequens opta- 
tio Concilii: videlicet ut in singulis Missis, fideles adstantes communicent, 
iii quantum possibile, sanctis Hostiis in ipso Missae sacrificio consecratis. 
Tali modo vividius mysterium altaris participaretur, nec tantum ut sacra- 
mentum sed et ut sacrificium. 

Ad n. 43. Hic numerus inscribitur « Praeceptum Missae festivae ». Ta- 
men omnibus Missis, et praeceptis et non praeceptis, indiscriminatim appli- 
cari potest. Quam ob rem alius titulus desideratur. Textui vero sequentia 
addere oporteret: « Cum de aegrotis vel senibus fidelibus, sive de aliis qui- 
buslibet impeditis agatur, praecepto Missae satisfieri potest Missa vulgo 
dicta « televisata ». Et ne super re talis momenti abusus eveniant, parochi 
vel superioris religiosi erit, graviter onerata eorum conscientia, iustam 

causam huius gratiae decernere ». Sunt enim personae multae quae prae- 
ceptum Missae, valetudinis praesertim causa, observare nequeunt. Hoc in 
casu, non solum afficientur laetitia ritum sacrum per televisionem spectando, 
sed etiam participes fient, magno cum gaudio cordis, beneficii spiritualis 
orti ex praecepto rite adimpleto. 

Ad n. 44. Doctrina concelebrationis, non tantum historice et casuistice 
proponi debet, nec concedi solummodo laboris et commoditatis causa sed ful- 
cienda est argumentis, sive doetrinalibus, sive pastoralibus. In sacrificio 
eucharistico enim, inter alia, eminet sensus unitatis. Concelebratio proinde 
in tantum debet commendari in quantum est signum huius ecclesiasticae uni- 
tatis. Haec prae oculis habendo, ita posset redigi numerus citatus: « Concele- 
bratio, in qua sic distincte elucet unitas christiana, cuius signum est ipsum 
eucharisticum sacrificium, tam in Ecclesia orientali quam in occidentali in 
usu hucusque remansit. Et, ratione huius unitatis significatae, Concilio facul- 
tatem concelebrandi ad illos casus extendere placet in quibus unitas prae- 
dicta nitidius significatur, uti ad Sanctum Concilium, ad Synodum Dioecesa- 
nam, ad Missam chrismalem, ad vespertinam actionem liturgicam feriae V 
Maioris Hebdomadae, ad vigesimum, et quinquagesimum anniversarium con- 
secrationis episcopalis et ad id similia. 

Ad prooemium cap. II « De sacra Liturgia ». 

Ex animo credo huius capitis prooemium nitidius elucere posse, si duo 
corrigerentur: 

Primum. Cum dicit « Salvator noster, in cena novissima qua nocte tra- 
debatur, Apostolis paschale convivium in sui memoriam donec veniat iteran- 
dum praecepit, ita ut " mortis eius victoria et triumphus " repraesentaretur ». 

Dicere deberet: « Salvator noster, in cena novissima qua nocte tra- 
debatur, Apostolis paschale sacrificium in sui memoriam donec veniret 
iterandum praecepit, ita ut " mortis eius victoria et triumphus " reprae- 
sentaretur ». En huius emendationis ratio. Quamquam mysterium euchari- 
sticum duabus rebus constat, sacramento et sacrificio, convivio et oblatione; 
et tametsi convivio Christi passio nuntiatur atque memoratur, Sancto Paulo 
testante; triumphus, de quo prooemium, non significatur eo quod convivii 
aut sacramenti habet, sed eo quod oblatio et sacrificium est. Ceterum, textus 
Concilii Tridentini, ad calcem expressus, loquitur de triumpho, non convi- 
vio, sed praesentiae reali indefinite relato. Quae praesentia Christum dapem 
et hostiam constituit. Et ut hostia stricte triumphum exhibet. 

Alterum. Secundae propositioni prooemii haec adderem: « Ita, simul 
ac fideles actionem perfectam cultus perficerent, virtute religionis adopera- 
tam, se ipsos pararent ut opimi fructus, quos Missae sacrificium vi sua 
obiectiva fert, uberiores proferrentur, et eventus aestimatiores ederent ». 

Ad nn. 41-42 (41 bis). Episcopus subscriptus optaret ut inter numeros 
41 et 42, 41 (bis) insereretur, his verbis expressus: 

(Communio intra Missam). Vult Sanctum Concilium Vaticanum II fide- 

les in partem mysterii eucharistici quam perfectissime venire. « Et ideo opta- 
ret ut in singulis Missis fideles adstantes non solum spirituali affectu, sed 
sacramentali etiam Eucharistiae perceptione communicarent » 1 in ipso mis- 
sae sacrificio consecratae. Tali modo vividius mysterium participarent, nec 
tantum ut sacramentum sed etiam ut sacrificium. Fideles namque etiam 
altaris sacrificium offerunt, illisque verba aptari possunt, quae de sacerdotibus 
dicuntur: « Quale est sacrificium cui nec ipse offerens particeps esse digno- 
scitur? ». 2 « Per hoc autem fit particeps quod de sacrificio sumit, secundum 
illud Apostoli: " Nonne qui edunt hostias participes sunt altaris? " » (1 Cor. 
10, 18). 3 

Huius additionis causa satis superque ex numero inserto significatur. 

Ad n. 43. 1. Licet hic numerus inscribitur « Praeceptum Missae festi- 
vae » vim habet, quae non plane ad praeceptutn, sed ad Missam attinet. Et 
eodem consilio, Missis praeceptis et non praeceptis tribuitur. Quam ob rem 
alius titulus exposcitur. 

2. Si titulus servatur, textus mutandus est. Et textui novo haec adde- 
re ut mea opinio fert, oporteret: 

Certis in eventis, cum de aegrotis sive aliis quibuslibet iure impeditis 
agitur, praeceptui Missae satisfieri potest Missa « televisata ». Et ne super 
talis momenti re abusus eveniant, paroci vel superioris religiosi erit, graviter 
onerata eorum conscientia, iustam causam huius gratiae decernere. 

3. Huius additionis ratio patet: Sunt enim personae quae hoc praecep- 
tum observare nequeunt. Avent tamen observare. Ars autem effecit ut Missa 
in eorum domos perveniret. Religio in bonum vertere debet artis progres- 
sus. Hoc in casu non solum ut praepeditus valetudine, gaudio atque laeti- 
tia spirituali afficiatur in sacrificio perspiciendo, sed, vel maxime, ut ipse 
beneficii spiritualis, ex praecepto religioso exsecuto orti, particeps fiat. 

Ad n. 44. De concelebratione. Iudicium episcopi loquentis est nume- 
rum 44, in quo de concelebratione quaeritur, non tantum historice et casui- 
stice proponi debere, prout in schemate apparet. Neque mihi consentaneum 
videtur ut privilegium liturgicum tanti momenti, quale est privilegium con- 
celebrationis, solummodo laboris aut commoditatis causa capiatur; sed potius 
existimo huius privilegii modum, argumentis theologicis sive doctrinalibus 
sive pastoralibus esse fulciendum. 

In sacrificio eucharistico eminet, inter alia, sensus unitatis. « Quoniam 
unus panis, ait Apostolus, unum corpus multi sumus » (1 Cor. 10, 17). In 
altari proinde signum unitatis multiplicatur. In eo enim materiarum diversi- 
tas, panis scilicet et vinum, cum unitate victimae sacrificatae convenit. Multi- 
plicitas offerentium, Christus, minister et fideles adstantes, convenit cum 



1 Conc. Trid. Sess. 22, cap. 6, Denz. 944. 

3 ML. 41, 282-283. 

3 Summ. Theol. III, 82, 4. 

unitate oblationis. Et multiplicitas immolatorum, Christus insuper ipse, mi- 
nister, et iterum fideles, cum unitate sacrificii. 

In concelebratione vero, in qua multi administri eundem actum litur- 
gicum Missae conficiunt, haec ipsa indoles, sacrificio christiano inhaerens, 
sensus scilicet unitatis, manifeste clarescit, et oportet innoscatur. 

Numerum itaque 44 sic redactum iri oportet, ut mentio diserte fiat affi- 
nitatum inter concelebrationem et signum unitatis. Oportet, adhuc, ut ipsa 
concelebratio ammandetur ad celebrationes in quibus clarius hoc signum 
ostenditur, ut sunt Missa chrismalis feriae V Hebdomadis Maioris, vigesimum 
quintum et quinquagesimum anniversarium consecrationis episcopalis, etc. 

Numerus ergo ita redigeretur: « Concelebratio, in qua sic distincte elu- 
cet unitas christiana, cuius signum est ipsum eucharisticum sacrificium, tam 
in Ecclesia orientali quam in occidentali in usu hucusque remansit. Et, ra- 
tione huius unitatis significatae, Concilio facultatem concelebrandi ad illos 
casus extendere placet in quibus unitas praedicta nitidius significatur, uti ad 
Missam chrismalem actionis liturgicae feriae V Maioris Hebdomadae, ad 
vigesimum et quinquagesimum anniversarium consecrationis episcopalis et 
ad id similia ». 

8 

Exc.mus P. D. FRANCISCUS AUSTROGESILO DE MESQUITA 
Episcopus Afogadensis de Ingazeira 

Art. 37 cap. II placet iuxta modum, ita scil. ut post verba finalia 
articuli sequentia addantur verba: « v. g. supprimantur in posterum lectio 
Evangelii S. Ioannis in fine Missae et recitatio precum leoninarum ». Ratio 
addendi: sic melius satisfit significationi verborum « Ite Missa est », quibus 
Missa completur. 

[Subsignati etiam\ Walmor Battu Wichrowski VT Felbes; Emma- 
nuel, ep. Campinensis Grandis; David, ep. S. Ioannis in Brasilia; Manuel 
Taveres de Araiijo, bispo de Caico; Gentilis, ep. Mossorensis; Clemens Io- 
seph Carolus Isnard O.S.B., ep. Neo-Friburgensis; Iosephus, ep. Garanhu- 
nensis; Jorge Marcos, ep. S. Andreae. 

9 

Exc.mus P. D. LAURENTIUS BASOLI 
Episcopus Oleastrensis 

Propositio mea est liturgico-pastoralis. In schemate de sacrosancto Missae 
sacrificio tractatur de partibus Missae, scilicet de lectionibus, de homilia, de 
oratione communi et de Communione; sed nihil dicitur de Offertorio, quod 
sane est praeparatio et prima pars sacrificii. 

De Ojfertorio igitur mihi opportunum videtur in memoriam revocare 
antiquum ritum, quo fideles offerebant publice ad altare panem et vinum 
et alia dona, quae, tum ad materiam sacrificii Eucharistici, tum ad sustenta- 
tionem sacerdotis, et in solamen et auxilium pauperum inservirent. 

Huius venerabilis ritus hodie, in Missa ritu romano celebrata, tantum 
vestigium quoddam remanet in stipe quae in ecclesia colligitur tempore cele- 
brationis Missae. 

Sed haec res multum distat a ritu perspicuo et loculentiore quo fideles, 
psalmos concinentes in laetitia cordis, accedebant ad altare cum muneribus, 
quibus significarent semetipsos potius offerre velle una cum Christo. 

In votis est ut hic ritus processionis ad offertorium denuo in liturgia 
admittatur, sed obstat difficultas protrahendi tempus celebrationis. 

Tamen, cum mihi videatur aliquam instaurationem in offertorio afferen- 
dam esse, haec audeo humiliter proponere: 

Primo. Brevitatis causa, possunt reduci in formam breviorem orationes 
quas sacerdos solus recitat in oblatione panis et calicis. 

Secundo. In quibusdam festis solemnioribus et extraordinariis (exempli 
gratia, in festo Epiphaniae, in Congressibus Eucharisticis, in piis peregrina- 
tionibus ad sanctuaria, in die pro pauperibus paroeciae sublevandis, etc.) 
permittatur, de consensu Ordinarii loci, ritus quo omnes fideles, offertorii 
tempore, ordinatim ad altare accedant et sua dona offerant. 

Tertio. In omnibus Missis de praecepto, nonnulli fideles, communitatem 
repraesentantes, aliqua dona publice offerant ad altare, ut videri adhuc licet 
in ritu ambrosiano. A ceteris autem fidelibus, eodem tempore stips quae- 
ratur; sed haec collecta sollicite fiat, ut absolvatur intra tempus Offertorii. 
Necesse enim est vitare omnino ne stips quaeratur tempore homiliae, vel 
tempore Canonis, ut fideles, vel ad audiendum attente verbum Dei, vel ad 
momentum principale sacrificii, tota mente intendere possint. 

Quarto et ultimo. Cum Sacrum Convivium sit memoria passionis Christi, 
et ideo suae immensae caritatis erga nos, necesse est ut fideles aliquod pu- 
blicum signum dent dilectionis in Christum; quapropter hoc, meo iudicio, 
congrue fieri potest in Offertorio si oblationes populi adhibeantur non tan- 
tum ad cultum, sed etiam in favorem pauperum et eorum qui gravioribus 
necessitatibus laborent. 

Hoc enim in primaeva Ecclesia, teste Sancto Iustino, iam fiebat. 

Et quia, ut monet Paulus Apostolus in II ad Corinthios (8, 21) « provi- 
demus bona non solum coram Deo, sed etiam coram hominibus », populo 
reddantur rationes, scripto ad valvas Ecclesiae ponendae, de oblationibus 
in praeterita hebdomada collectis. 

His instaurationibus, Missae sacrificium fiet fidelibus incitamentum ad 
charitatem alendam et exercendam et sicut per Eucharistiam et Crucis sacri- 
ficium Christus in finem dilexit nos et pro nobis tradidit semetipsum, ita 
in eodem Christi sacrificio fideles exhibeant charitatem erga Christum in 

persona egenorum, iuxta illud Evangelii: « quamdiu fecistis uni ex his fra- 
tribus meis minimis, mihi fecistis » {Matth., 25, 40). 

Ita vero sacrosanctum Missae sacrificium fiet schola charitatis et centrum 
unitatis. 

Quae omnia, ut arbitror, maximam vim psychologicam in fidelibus exci- 
tabunt, ita ut magis actuosa et gratior fiat participatio sacri, et numerus 
eorum qui Missam frequentent in dies augeatur. 

Quod est in votis. 

10 

Exc.mus P. D. CRISPULUS BENlTEZ FONTURVEL 
Episcopus Barquisimetensis 

Ad maiorem claritatem art. 37, pag. 167, inter alia quae instaurare opor- 
tet de singulis partibus Canonis Missae, secundum iudicia peritorum et prop- 
ter bonum christifidelium, mihi videtur adnumerare sequentia: 

1. In fine Canonis Missae, essent omittenda verba: « per quem omnia 
Domine, semper bona creas, sanctificas, vivificas et praestas nobis ». Ratio: 
quia inveniuntur extra proprium contextum ritualem id est, benedictionis 
donorum naturae offerentium. In hodierna liturgia, verba haec, sensum non 
habent, cum nullam benedictionem secum ferant, nam species sacramentales 
non benedicuntur. 

2. Signa crucis quae comitantur verbis: « per ipsum, et cum ipso, et 
in ipso », etiam omittenda essent. Ratio: Etenim nihil significant quoad 
benedictionem Corporis Domini Nostri Iesu Christi, quod non benedicendum. 
Immo, Christus Dominus praesens est. 

Et ita porro mihi videtur esse in Missa plura signa et plures genuflexio- 
nes quae non sunt concordes cum doctrina de unione mystica sacerdotis cum 
Christo, Verbo Incarnato. 

Quoad art. 41 attinet in quo loquitur de lingua vulgari mihi videtur quod 
Pater Noster et Libera nos, in lingua vulgari dicatur. 

11 

Exc.mus P. D. MARINUS BERGONZINI 

Episcopus Volaterranus 

Em.mi ac exc.mi Patres, audire libeat perpaucas animadversiones, quas 
super caput secundum de sacra Liturgia fraternitati vestrae humiliter pro- 
pono. 

I. De lectionibus in Missa (pag. 175, n. 38). Sacrosancti Concilii volun- 
tas de lectionibus Missae recognoscendis, valde probanda est. 

Curandum tamen est ut quaevis pericopa novo missali inserenda, plenum 
habeat logicum et historicum sensum, ita ut minime indigeat explicari ex- 
trinsecis rationibus vel adiumentis. 

Item curandum est ut lectiones, in novo et ampliori cyclo recitandae, 
tanta eligantur diligentia et sapientia, ut, cyclo expleto, integra doctrinae 
christianae summa fidelibus tradita sit. 

II. De homilia (pag. 175, n. 39). Locutio, qua schema utitur circa homi- 
liam, non videtur probanda. 

Parum est dicere: « homilia valde commendatur, praesertim diebus do- 
minicis et festis de praecepto ». 

Bonum est homiliam commendare in Missis de feria, quando populi con- 
cursus notabilis sit; at, pro diebus dominicis et festis de praecepto, oporteret 
praecipere, non tantum commendare. 

Hoc in memoriam reducendum est iam multa provincialia concilia, nec- 
non complures dioecesanae synodi, homiliam auctoritative praecipere pro 
diebus dominicis et festis de praecepto. His omnibus consideratis hanc pro- 
pono emendationem: « diebus dominicis et festis de praecepto, nulla Missa, 
coram populo celebrata, homilia careat ». 

III. De concelebratione (pag. 176, n. 44). Si Missae concelebratio, prout 
nonnulli Patres autumant, non est in liturgicam praxim frequenter dedu- 
cenda, enixe peto ut saltem concedatur die quinta maioris hebdomadae, in 
Missa chrismali. Etenim concelebratio haec facilior evadit, quia duodecim 
sacerdotes necessario adsunt. 

Praeterea, ista concelebratio, die quo Sanctissimae Eucharistiae et sacer- 
dotii institutio recolitur, peracta, optime subnotat cleri cum episcopo coniunc- 
tionem, populique pietati valde favet. 

Denique in ecclesia renovat, saltem quotannis, maiorum morem, iuxta 
quem episcopus, semper a presbyterorum collegio circumdatus, sacra fa- 
ciebat. 

12 

Exc.mus P. D. RAPHAEL BIDAWID 

Episcopus Amadiensis 

Paucas adnotationes, benevolae considerationi vestrae, proponere velim, 
ad ritum chaldaeum quod attinet. 

Liturgia chaldaea vetustissima creditur, eiusque praecipua Anaphora, 
sanctis Apostolis tribuitur. Quare nihil mirum, si tanta simplicitate ac conci- 
sione praecellat. Attamen, decursu temporis, plura elementa, praesertim ex 
ritu latino, introducta fuerunt, demptis multis laudabilibus usibus antiquis. 

Sic Synodus chaldaea anno 1853 celebrata, Missam celebrare iuxta ru- 
bricas editionis romanae praescribit; quae editio latinismis redundat. 1 Com- 



1 Codificazione Canonica Orientale, Fonti, serie II, fasc. XVII, pag. 59. 

munionem, sub una tantum specie panis, laicis permittit. 2 Linguam litur- 
gicam, nonnisi chaldaeam agnoscit, nullam aliam adhiberi permittens, nisi 
in lectionibus Sacrae Scripturae, quae in lingua populi legi debent. 3 

Sed ista Synodus latinam, potius quam orientalem disciplinam propriam 
proposuit. Ceterum, Synodus illa nunquam a Sancta Sede approbata fuit, 
quare nonnisi levem influxum in reformatione liturgica exercuit. 

Laudabiles conatus reformationis Liturgiae chaldaeae, inde a fine saecu- 
li xix facti sunt; sed multa remanent adhuc facienda, ut vera facies Liturgiae 
chaldaeae restituatur. 

Circa materiam de qua in hac congregatione generali disceptatur, se- 
quentia itaque, nomine quoque plurimorum Ecclesiae chaldaeae episcoporum, 
propono: 

1. Ad n. 37. Ordo Missae chaldaeae ad fidem veterum fontium fun- 
ditus recognoscatur a commissione patriarchali, actis a Sancta Sede recognitis, 
ut character proprius huius sacrae Liturgiae clarius eluceat, et in aedificatio- 
nem fidelium nostrae communitatis magis inserviat. 

2. Ad nn. 38 et 39. Antiquae Synodi, praesertim Synodus anni 410 et al- 
tera anni 544 Ecclesiae orientis, statuerunt, quavis die dominica, lectiones 
ex Sacra Scriptura et praedicationem fieri debere. 4 Quare, homilia, ad men- 
tem nostrorum sanctorum Patrum, potius imponenda quam simpliciter com- 
mendanda est, diebus dominicis et festis de praecepto. Haec quoque est mens 
nostra, qui a Christo Domino in mundum missi sumus, ad homines do- 
cendos et instruendos in via salutis aeternae, priusquam eis sacramenta 
administremus: « Euntes... docete omnes gentes, baptizantes eos in nomine 
Patris et Filii et Spiritus Sancti ». 5 Hoc autem valet praesertim hodie, quum 
praedicatio intra Missam unica fere sit occasio pluribus fidelibus scientia 
salutis sese instruendi. 

3. Ad n. 41. Quamvis enim in magno honore et summa veneratione lin- 
guam liturgicam habeo, nullam tamen video rationem, quare vernacula lin- 
gua adhiberi non liceat, in illis saltem partibus, quae elata voce, tam a cele- 
brante quam a ministris dicuntur, ad instar lectionum Sacrae Scripturae. Ce- 
teroquin, usus linguae vernaculae, pacifica possessione, multis in locis iam 
viget et invaluit. 

4. Ad n. 42. Usum antiquum communionis sub utraque specie laicis 
restituendum opto, saltem in quibusdam casibus, a Synodo Patriarchali de- 
terminandis, praeterquam in Missa Sacrarum Ordinationum et Feria V in 
Coena Domini pro sacerdotibus et diaconis. Id enim maxime foveret unio- 



2 Ibid., pag. 58. 

3 Ibid., pag. 69. 

4 Synodus Isaaci Catholici, apud Chabot, Synodicon Orientale, can. IX, 
pag. 266; can. XIII, pag. 267. Synodus Mar Aba Catholici, ibid., can. XXV, 
pag. 559. 

5 Matth., XXVIII, 19. 

nem fratrum separatorum, apud quos usus ille ad praesentem usque diem 
servatur et viget. 

Communio sub utraque specie in Ecclesia chaldaea primo abrogata fuit 
anno 1777 a Sacra Congregatione de Propaganda Fide, propter nonnullos 
abusus et quaedam pericula ex communione calicis exorta. At tollerata fuit 
iis locis ubi ille usus vigebat et sine gravi scandalo auferri non poterat. 6 

Usus adhuc viget quadam parte in mea dioecesi Amadiensi in Iraq, quam- 
vis limitatus ad feriam V in Coena Domini. Sancta autem Sedes, hisce ultimis 
temporibus, illum usum, pro neoconversis ex Nestorianismo in regionibus 
Syriae et Libani, denuo admisit. 

Nimis exaggerata fuisse existimo illa pericula et abusus, quae disciplinae 
antiquae mutationis causa fuerunt. Potius, id factum iudico, inspirantibus 
Missionariis latinis, qui nimio permoti zelo, ut non dicam latinitatis fana- 
tismo, omne vestigium Nestorianismi ex Liturgia chaldaea, auferre conati 
sunt. Hoc autem erat quid naturale illo tempore, quando catholicitas con- 
fundebatur cum latinismo. Et ut bene notabat criticus quidam, esset quidem 
miraculum, quod ita non fuisset. 7 Exinde nati sunt illi hybridismi, qui adhuc 
videri possunt in nonnullis liturgiis orientalibus. 

Benedictus Papa XIV utilitatem christianae reipublicae, praeter bonum 
spirituale ipsius recipientis, ad legitimandam dispensationem communionis 
sub utraque specie, requirebat. 8 At vero, bonum christianae reipublicae re- 
vera adesse videtur in pristinum usum redeundo, nempe, ut unioni fratrum 
separatorum conferatur, ita tamen ut, opportunis instructionibus illuminen- 
tur « ut sub altera tantum specie, totum atque integrum Christum verumque 
Sacramentum sumi... ac propterea, quoad fructus attinet, nulla gratia ad 
salutem necessaria eos fraudari, qui unam speciem solum recipiunt ». 9 

5. Ad paragraphum secundam de concelebratione. Quamvis nullum ve- 
stigium concelebrationis in Liturgia chaldaea invenitur — sacra enim litabat 
unus tantum celebrans, ab episcopo, eoque 'absente ab archidiacono, desi- 
gnato, super unicum altare, cum assistentia obligatoria totius cleri, sub poena 
depositionis ab officio; 10 quod Liturgiae chaldaeae venerandam vetustam 
antiquitatem comprobat — , attamen hos canones propter practicas utili- 
tates, ad Ecclesiam quoque chaldaeam extendendos velim, relinquendo Sy- 
nodo Patriarchali, ut determinet ea quae in nn. 45 et 46 de opportunitate 
et numero concelebrantium atque de ritu concelebrationis dicuntur. 



6 Instructio pro Chaldaeis, 6 decembris 1777, in Coll. Prop. Fide, I, n. 524, 
pp. 323-324. 

7 Cirillo Korolevkij, in Codificazione Can. Or., Fonti, fasc. VIII, pag. 701: 
« Ceut ete miracle qu'il n'en ait pas ete ainsi ». 

8 Litt. Apost. Fra la moltiplicita ad Nuntium Ap. N., 1 maii 1751, in Coll. 
Prop. Fide, I, n. 382, pp. 217-220. 

9 Etsi Pastoralis, 26 maii 1742, in Coll. Prop. Fide, I, n. 338, pag. 124. 

10 Synodus Isaaci Cath., can. XV, apud Chabot, Synodicon Orientale, pag. 268; 
Synodus Mar Aba Cath., can. XXVIII, ibid., pag. 559. 

13 

Exc.mus P. D. FELIX BONOMINI 

Episcopus Comensis 

Liceat et mihi aliqua per scriptum secretariae generali tradere relate 
ad schema liturgicum. 

Ad Sacrijicium Eucharisticum quod attinet: a) circa usum linguae verna- 
culae: mihi videtur permittendus tantum ad lectiones et ad Evangelium; 
b) optarem ut in Missis pontificalibus, solemnibus et cantatis, extendatur ad 
introitum, graduale, offertorium et communionem quod iam permissum est 
circa lectiones et Evangelium, videlicet ut sufficiat celebranti eas partes au- 
dire quando cantantur a schola; c) ut in Canone, opportuno loco, introdu- 
catur nomen S. Ioseph; d) ut in Missali introducatur Praefatio propria 
Ss. Corporis Christi; e) ut in Canone limitentur genuflexiones quae in ge- 
nere male fiunt, aegritudinis, senectutis vel etiam negligentiae causa; /) ut 
Missa finiatur cum benedictione sacerdotis et ut dicatur semper « Benedica- 
mus Domino », praetermissis ultimo Evangelio et precibus ita dictis leo- 
nianis. 

Ad Communionem sub utraque specie quod attinet: cum hodie quoque 
subsistant causae per quas Sacrosancta Tridentina Synodus eam prohibuit, 
mihi videtur hodie quoque prohibenda, exceptis casibus extraordinariis a 
Sancta Sede recognitis. 

Circa concelebrationem sacramentalem: mihi videretur concedenda tan- 
tum, iudicio Ordinarii, in congressibus sacerdotalibus tantum, vel in Sanctua- 
riis insignioribus, quando difficile sit providere ad celebrationem pro sin- 
gulis. 

14 

Exc.mus P. D. ALOISIUS CAROLUS BORROMEO 

Episcopus Pisaurensis 

Ad n. 42, pag. 176. Supprimendum puto et sic dicerem: « Quoad Com- 
munionem sub utraque specie nihil innovetur ». 

15 

Rev.mus P. D. CAROLUS BRAUNSTORFER 

Abbas Praeses Congregationis Austriacae S. O. Cist. 

Si adhuc licentia dari potest, infrascriptus sequentia proponere vult. 
In regione Austriaca monasteria tam monachorum quam canonicorum 
regularium ita ministerio animarum vel educationi puerorum in scholis ad- 



14 (II) 



210 



ACTA CONC. VATICANI II - PERIODUS I 



dicta sunt, ut officio Divino cum Missa conventuali non congrue provideri 
possit. Aut vigiliae anticipantur, quod in communitatibus religiosis minime 
convenire videtur, aut Missa conventualis tantum lecta celebratur paucis 
monachis assistentibus, quia hora matutina istis laboribus occupantur. For- 
sitan etiam similes conditiones in aliis regionibus existunt. 

Concedatur ergo a sacro Concilio, ut Ordinarius cum consilio suo ordi- 
nem diurnum ita disponere liceat, ut Missa conventualis etiam tempore ve- 
spertino celebrari possit. 

16 

Exc.mus P. D. HUGO BRESSANE DE ARAtJJO 

Archiepiscopus-episcopus Mariliensis 

N. 37, cap. II. Quam maxime expedire videtur ut « Commemoratio pro 
vivis » a suo, impraesentiarum quem occupat, loco omnino recedat. 

Nam praefatae commemorationis praesens (esto perantiqua) positio pla- 
cidum lucidumque Sacrae Anaphorae cursum extemplo prorsusque abrumpit. 

Et re quidem vera, terminus « Communicantes » penes interiectam com- 
memorationem pro vivis, a suo connaturali et gertnano et etiam primaevo 
contextu (contextu, inquam a parte-ante dumtaxat) tam longe distat, ut, vel 
obiter consideranti, in aere, ut ita dicam, pendulus statim obtrudatur. 

Hac porro de causa, pene videlicet nominatam termini « Communican- 
tes » expunctionem a suo genuino immediatoque contextu-ante, sponte fit 
etiam ut postrema pars oblationis « Te igitur » (a verbo scil. « una mecum » 
usque ad ultimum verbum « cultoribus »), quoad suum ipsius nexum cum 
aliis eiusdem oblationis praecedentibus partibus, quadantenus saltem, anceps 
exsistat. 

Potest enim haecce postrema pars prout hodie in verbo « cultoribus » 
explicit, termino « offerimus » vel potius termino « nos » (ante terminum 
« offerimus » subintellecto) mentaliter adnecti. 

Quae sane mentalis coniunctio, non tantum potiore, sed pleno ac plano 
iure, xara aiveaiv, fieri posse, imo etiam debere, valde per se innotescit ... 
modo tamen celebrans exsistat simplex sacerdos. 

Quodsi etenim Sacrum faciat episcopus, ab eius mente penitus econtra 
exulare cogitur eadem modo laudata coniunctio ... vi nimirum eidem epi- 
scopo praescriptorum verborum « et me indigno servo tuo ». 

Et sic episcopi mens adnectat necesse est (nescio tamen quo pacto) po- 
stremam, de qua agitur, partem potius terminis « pro Ecclesia tua sancta 
catholica »; nullatenus autem termino « nos » ut supra. 

His omnibus hucusque dictis probe sciteque consideratis, quam maxime, 
ut iterum dicam, expedire videtur ut « Commemoratio pro vivis » a suo, 
impraesentiarum quem occupat, loco omnino recedat. 

Quo sane fiet ut Sacrae Anaphorae cursus, in sua, ut olim, placida luci- 

ditate, (si ita loqui fas est) feliciter resipiscat, perinde ut ipsius oblationis 
« Te igitur » (in sua, inquam, postrema parte) primaevus ac ditissimus sensus 
tandem aliquando instauretur. 

Et re quidem vera, ut nonnulli opinantur cum em.mo Schuster, priscis 
olim temporibus, licet in eodem ferme quo nunc fieret commemoratio pro 
vivis, a diacono tamen fiebat; dum sacerdos videlicet in Sacrae Anaphorae 
cursu submissa prosequebatur voce. 

Quodsi ita reapse res se haberent, nulla tunc veri nominis innovatio hac- 
tenus suggesta dignoscitur; at vera econtra instauratio dumtaxat. 

Verum enim vero, hacce instauratione admissa, seu e suo praesenti situ 
sublata commemoratione pro vivis, de « alibi » oboritur quaestio, in quo 
eadem sit commemoratio ponenda. 

Et heic iam vera suggeritur innovatio, attamen qua felicissimam, ut redr, 
seipsam ostendens. 

Proponitur nimirum eadem « Commemoratio pro vivis » (sine ulla ad- 
ditione vel subtractione) ante « Commemorationem pro mortuis » quae uti- 
que in eodem quo nunc « ubi » pergit esse) ita immediate fieri, ut ex utraque 
deinceps commemoratione nonnisi quasi una resultet, utpote uni eodemque 
titulo aptissime subiecta, videlicet « Commemoratio pro vivis et mortuis ». 

Liceat demum, corollarii instar, quod subsequitur adiungere. 

In oblatione, inquam, « Te igitur », post verba « toto orbe terrarum » 

a) cum Romanus Pontifex celebrat (summa heic cum reverentia, ut 
par est, loqui intendo), ei omittendum esset proprium nomen ac proinde sta- 
tim dicendum « una cum omnibus orthodoxis atque catholicae et apostolicae 
fidei cultoribus communicantes et memoriam venerantes etc. »; 

b) cum episcopus celebrat, omisso proprio nomine, ei dicendum erit 
« una cum famulo tuo Papa nostro N. et omnibus orthodoxis etc. » (ut 
supra); 

c) cum denique simplex sacerdos celebrat, ei dicendum erit « una cum 
famulo tuo Papa nostro N. et Antistite nostro N. et omnibus orthodoxis etc. » 
(ut supra). 

17 

Exc.mus P. D. VINCENTIUS BRIZGYS 

Episcopus Bosanensis, coad, s. d. Kaunensis 

1. Initio capitis in lin. 8, verba « et muta » censeo esse delenda, quam- 
vis desumpta ex Encyclica P. Pii XII. Spiritualiter cultae personae saepe 
fundate quidem volunt in silentib participare Sacrificio. In alio loco idem 
Pontifex opportune observavit non esse exaggerandum valorem Missae dia- 
logatae. 

2, Ad n. 37, Dicta sub hoc numero mihi parum placent, eo quod propo- 
sitio non satis definita apparet, neque patet, quomodo et quae mutanda sint. 

3. Ad n. 39. Propositio optima est, verumtamen aliquid addendiim esse 
videtur: nempe ut prohibeantur inter Missam, vel etiam in connexione cum 
Missa, publicationes nihil commune cum Missa habentes, persaepe profa- 
nae atque indolem commercialem et mundanam habentes. 

4. Ad n. 40. Etiam diebus dominicis et de praecepto tales orationes com- 
mendandae videntur si Missa cum assistentia populi celebratur, non vero in 
Missa privata. 

5. Ad n. 42. Propter rationes convenientiae, quae aperte ex Liturgia 
patent, in qua Communio fidelium fit sub utraque specie, minus placet 
propositio Communionis religiosis et laicis sub utraque specie. Non video 
aliquam necessitatem vel utilitatem talium exceptionum. 

6. Ad n. 44. Casus concelebrationis oporteat definitive enumerari, prae- 
cavendo casibus haud necessariae pompae, curiositatis etc. Nemini latet 
longas et solemnes celebrationes nequaquam fidelium incitamenti Missae as- 
sistendi, sed potius desuasionis esse. 

7. Ad n. 46. Quare concelebrantes non deberent omnes orationes, sub- 
missa voce, dicere? Ceterum concelebrantes potius adsistentibus aequiparari 
videantur. 

Ministerio spiritualis patrocinii erga profugos in variis regionibus ab 
anno 1945 fungens experientia motus audeam enixe affirmare linguam la- 
tinam in Sacrificio Missae retinendam esse, exceptis forsitan solummodo eis, 
quae in schemate de Epistolae, Evangelii et orationum lectione ad fideles 
propositum est sub n. 40. 

Nec verum est fideles non intelligere, quae in orationibus Missarum latine 
a sacerdote vel a simul adstantibus dicuntur, cum iam in omnibus linguis 
habemus missalia pro populo in lingua latina et vernacula redacta. 

Teste missionariorum Africae, non est difficile etiam incultos edocere, 
ut illas paucas preces Sacrificii intelligant et edoceant. 

Si suffragium populi de hac re expeteretur, praesertim immigrantium in 
novas regiones, non est mihi dubium illum in favorem linguae latinae pro- 
latum fore. 

Gavendum est insuper, ne usus linguae vernaculae loco latinae stimu- 
lum praebeat potius dissentionis inter fideles quam unionis. 

In administratione sacramentorum et sacramentalium pro individuis (non 
tamen in casibus e. g. Confirmationis pro magno numero) sum pro usu lin- 
guae vernaculae. 

18 

Exc.mus P. D. ALOISIUS CARLI 

Episcopus Signinus 

Pag. 175, lin. 26: « valde commendatur ». Debet praecipi pro diebus fe- 
stis de praecepto, non tantum commendari. 

19 

Beat.mus P. D. PAULUS II CHEIKHO 

Patriarcha Babylonensis Chaldaeorum 

Fateor me non esse competentem ut iudicium feram de iis quae dicta 
sunt in hoc cap. II, de sacrosancto Eucharistiae mysterio. Unam solam ob- 
servationem habeo circa n. 43, ubi in pag. 176 dicitur: « Hae duae partes 
tamen ita intrinsece coniunguntur, ut unicum actum cultus efforment ». 

Melius mihi videtur omittere vocabulum « intrinsece ». Quia haec con- 
iunctio non est intrinseca parti Missae quae vocatur Eucharistica. In non- 
nullis Ecclesiis Orientalibus hae duae partes, teste historia, separatim celebra- 
bantur, et aliquando, una pars celebrabatur in unum sanctuarium et altera 
pars in alium sanctuarium, diverso tempore, celebrabatur. 

20 

Exc.mus P. D. ELISEUS COROLI 

Episcopus tit. Zamensis maior, prael. null. Guamensis 

Ut revera christifideles sacrosancto Eucharistiae mysterio « non velut 
inertes et muti spectatores intersint, sed ut ritus et preces bene intellegen- 
tes, ea actuose, conscie et pie participent » (uti optime dicitur in prooemio se- 
cundi capitis de sacra Liturgia, pag. 175), haec mihi notanda maximi mo- 
menti videntur: 

I. Addere placeat post n. 43, pag. 176 [Praeceptum Missae explicandae]: 
« Quo magis ac magis fideles enixe et utiliter sanctae Missae participes fiant, 
sacerdotes ad animarum curam addicti, statutis temporibus, 1 sub gravi tenen- 
tur christifidelibus explanare naturam, fines, fructus, preces et ritus sacri- 
ficii Eucharistici, quod est memoriale mortis Domini atque immolatio totius 
Corporis Christi Mystici. Opportune et specialiter doceant cum Victima Di- 
vina aegrorum tormenta, opificum opera et labores, iuvenum fervorem ac spi- 
rituales victorias, omnium denique christianorum labores atque bona opera, 
dummodo haec omnia in caritate peragantur, unica offerri oblatione a Christo 
Iesu necnon ab ipsis christifidelibus sacrificio Missae adstantibus simul cum 
sacerdote litante in altari ». 



1 Dicitur « statutis temporibus ». Erit, si placuerit, commissionis de sacra 
Liturgia determinare ac pressius redigere a quanam auctoritate statuenda sint haec 
tempora: nempe ab Ordinario loci an a Conferentiis episcopalibus nationalibus vel 
a S. Sede. Haec obligatio utiliter extendi poterit etiam Magistris novitiatus so- 
rorum. 

Huius additamenti paucas has rationes enuntiare liceat: 

1. Opportunum, immo necessarium videtur ut obligatio explicandi Mis- 
sam significetur claris verbis ac vehementibus ita ut sacerdotes vim decreti 
animadvertant eiusque rationem modumque plene intellegant. 

2. Potissimum est utique fideles verba Missae proprio sermone intel- 
ligant; attamen, ut patet, non minoris momenti est ut rem ipsam theologicam 
et mysticam eiusque virtutem atque praestantiam rite cognoscant et diligant. 

3. Explanationes quae desiderantur maximam vim praebent ad vitan- 
dum illum sterilem « formalismum », quo nempe ipsae precationes non 
satis intellectae ad vocis flatum aerem verberantem adigantur. Et tandem ali- 
quando monstrum illud « formalismi », quod sacrum hoc Concilium sapienter 
laudabiliterque deprecatur, paulatim dein evanescere poterit. 

4. Hisce explanationibus sacerdotes ipsi optime usi ad infinitae pulchri- 
tudinis immensique ponderis Sanctae Missae studium allici poterunt. 

5. Omnibus denique christifidelibus, operariis praesertim ac iuvenibus, 
notio quaedam praebenda est verae uniuscuiusque altissimae dignitatis sacer- 
dotalis iuxta verba Petri: « Vos autem genus electum, regale sacerdotium, 
gens sancta... » (1 Pt. 2, 9). Singillatim probe sciant opifices iuvenesque 
omnes nostri temporis se reapse cum ipso Christo Iesu operam navare posse 
et debere ad totius mundi redemptionem sine ullo gentis vel stirpis vel cuius- 
libet socialis ordinis discrimine. Intelligant sane ipsorum arctam unionem sa- 
cerdotalem et ecclesialem cum Christo non absolvi solummodo circa altare 
Missae per orationes et preces elatas, sed etiam per suos labores, maerores 
aut gaudia in domibus vel in oficinis, semper et ubique. 

II. N. 24, pag. 167, de lingua liturgica videtur ex parte saltem irritare 
ac vana reddere quae cap. II, pag. 175 et seqq. statuuntur de actuosa, conscia 
ac pia participatione fidelium sacrosancto Missae mysterio. 

Etenim ob supradictas rationes, ut revera nempe christifideles « preces 
bene intellegentes, ea actuose, conscie et pie participent », valde opportunum 
mihi videtur a textibus liturgicis mentem et spiritum exprimi debere unius- 
cuiusque gentis. Quapropter necesse est ut sermo, quo preces, invocationes 
et symbola liturgica conficiuntur, 1) non solum lingua vulgari instruatur, 
2) sed etiam servilis ac litteralis translatio primigenii textus liturgici formu- 
larum lingua ac spiritu latino confecti omnino non sit, 3) immo sit potius 
significatio et enuntiatio stylo ac forma adaequata sensibus pietatis ac reli- 
gionis hominum qui nostro tempore vivunt, laborant et pugnant. 

Omnes norunt exempli gratia precationes liturgicas aliquando, etiamsi 
vulgato sermone recitentur, frigidas, inadaequatas ac nihil vel parum signi- 
ficantes a christifidelibus inveniri. E contra omnino suis* sensibus consenta- 
neae a fidelibus habentur et diliguntur illae innumerae preces recentiores 
vernacula lingua confectae, quae tamen extraliturgicae dicuntur, 

Revera elevatio populi christiani non videtur necessario haberi tantum- 
modo si ad Deum christifideles accedant sermone et f orma transactae et de- 
mortuae aetatis; atque nostrae aetati sermonem ac formam esse quo magis 

proprie ac suo marte Deus adorari possit, negare neque christianum videtur 
neque fas. Ergo sacrosanctum Eucharistiae mysterium sermone et stylo vere 
actualibus iuxta formas cuiuscumque gentis proprias enuntietur, significetur 
ac celebretur oportet. 

21 

Exc.mus P. D. ALFREDUS COUDERC 

Episcopus Vivariensis 

Placeat commissioni liturgicae ut illi exponantur postulationes sequentes: 

1. Quoad concelebrationem Missae. Proponunt cap. II, art. 44 et se- 
quentes, ut extendatur concelebratio ad quosdam casus v. g. « ad missam Chri- 
smatis » et « ad conventus sacerdotum, si ad singulas celebrationes aliter 
provideri non possit ». 

Concelebratio valde utilis videtur in conventibus sacerdotum pro exer- 
citiis spiritualibus peragendis, quando participantium numerus difficiliorem 
reddit celebrationem Missae, ob paucitatem altarium et difficultatem silen- 
tium, pacem et religionem servandi; fiunt enim aliquando verus cursus ad 
altaria et dolendae discussiones. 

Ad haec vitanda, in seminariis et similibus domibus ad exercitia spiri- 
tualia destinatis, episcopus solus, vel sacerdos delegatus, celebrat, sacerdoti- 
bus assistentibus et communicantibus. Melius et efficacius esset, si sacerdotes 
concelebrare possent cum episcopo, et communicare sub utraque specie; quae 
agendi ratio magis pietati faveret. 

2. Iisdem difficultatibus ansam praebent quaedam peregrinationes (Lour- 
des v. g. et alia huiusmodi sanctuaria). Si coram peregrinantium frequentia 
concelebrare possent sacerdotes Missam a perito sacerdote explanatam et 
pie ardenterque animatam, profundior evaderet aedificatio fidelium. 

3. Item pro concelebratione quaestio stipendii ab auctoritate papali vel 
episcopali deberet solvi. Fideles forsan non admitterent stipendium pro Missa 
concelebrata aequale esse gtipendio pro Missa ab uno celebrata. Concelebran- 
tis stipendium statui forte posset aequale dimidiae parti normalis stipendii. 
A commissione quaestio solvatur, si placet. 

4. De ieiunio eucharistico. Quidam Concilii Patres votum emiserunt ut 
minuatur ieiunii tempus sive pro celebrantibus, sive pro fidelibus, et loco 
trium horarum ad duas vel unam horam reducatur. Quae postulatio legitima 
videtur ob diversas rationes. 

Quidquid sit, memorandum est quod multi hodie sacerdotes, diebus do- 
minicis et festivis, bis aut ter in horis matutinis debent celebrare, et propter 
propinquitatem proximae celebrationis non habent inter Missas possibili- 
tatem aliquid sumendi, ne quidem potum. Debent enim intra Missas prae- 
dicare, et inter liturgicas celebrationes pueros catechizare, confessiones au- 

dire, fidelium placitis et quaesitis se praebere attentos, inter diversas paroe- 
cias iter agere etc, quod non fit nisi cum labore et lassitudine. Pro illis sacer- 
dotibus poteritne Concilium tempus eucharistici ieiunii minuere, ita ut illis 
permittatur cibum aut potum sumere inter Missas, qualecumque temporis 
spatium intercedat inter eas? 

22 

Exc.mus P. D. IOANNES B. DA MOTA E ALBUQUERQUE 

Archiepiscopus Victoriensis Spiritus Sancti 

Ad pag. 37 haec adnotasse iuvat, nempe: 

1. Ordo Missae recognoscatur ad similitudinem sollemnis pontificalis 
episcoporum, id est, prima pars, quae liturgia verbi vocatur, non ad altare, 
sed ad ambonem, vel in aliquo sedili tota perficiatur. 

Rationes': a) haec praepositio minime novitatem sapit, et optime congruit 
tum historiae cum Missae indoli et maxime fovet fidelium participationem. 
b) Adstantes facili intuitu discunt duas esse in Missa partes quarum altera 
ab altera differt pondere et natura. c) Haec enim ritus ordinatio inducit fide- 
les in mensa verbi prius alendos esse quam ad mensam Corporis Domini 
deinde accedant. d) Haec insuper ritus ordinatio momentum habet pro oecu- 
menismo, cum liber inspiratus in loco evidentiore ponitur et centrum et 
culmen totius primae partis celebrationis evadit. 

2. Ante-missa, omissis precibus ad gradus altaris, cum introitu incipiat. 

3. Nulla ratio videtur adesse ad orationes et canonem sub secreto di- 
cendas. Omnia elata voce proferantur ut a toto coetu fidelium audiantur. 

4. Praefationum numerus augeatur; etiam formulae Missarum pro mar- 
tyribus, confessoribus etc. multiplicentur; formula propria desideratur pro 
confessore non pontifice sacerdotio tamen aucto. 

5. Maior distinctio desideratur inter canonem et Pater Noster. Sacerdos 
dicere debet totam doxologiam finalem canonis usque ad « per omnia saecula 
saeculorum ». Populus respondet Amen. Tunc tandem, post Amen, celebrans 
calicem cooperit, genuflectit et prosequitur: « Oremus »... « Pater noster », 
utpote oratio non sacerdotalis, ab universo populo, in Missis cantatis, una 
cum celebrante cantatur. Embolismus orationis dominicae clara voce reci- 
tatur. 

6. Ut communio fidelium arctius actioni sacrificali coniungatur, repeti- 
tionibus vitatis, celebrans post sumptionem pretiosissimi Sanguinis, statim 
ad fidelibus communionem distribuendam procedat. Fideles communicaturi 
una cum celebrante ter recitent « Domine, non sum dignus ». 

Formula distributionis communionis sit: « Corpus Christi. Amen ». 
Quoad par, 41, hanc praecisationem propono: locum proprium linguae 
vernaculae ratio pastoralis assignat. Si ratio pastoralis nulla est, ut puta in 

seminariis, in monasteriis, in Missis privato modo celebratis, lingua latina et 
hodierna ritus ordinatio retinenda sunt. 

Ubi minus urget pastoralis ratio, utputa in Missis sollemnibus cum cantu 
celebrandis, etiam lingua latina retinenda est. 

23 

Exc.mus P. D. IOSEPH ADELINUS DANTAS 
Episcopus Garanhunensis 

Non tantum meo, sed quindecim Brasiliensium nomine loquor episco- 
porum. 

Vrimo. Ad illa verba cap. II schematis, in lin. 7, in pag. 175, scl.: « Ita- 
que curat Ecclesia ut christifideles huic mysterio fidei non velut inertes et 
muti spectatores intersint, sed ut ritus et preces bene intellegentes, ea actuose, 
conscie et pie participent », nos equidem humiles censemus rem maximi mo- 
menti exprimi, auribus nostris digna quae sonentur. 

Sed, reverenti nostro iudicio, illa verba ut finem attingant suum, necesse 
esse videtur ut illud perficere valeant quod in n. 41, in pag. 176, optatur, 
id est: « Linguae vernaculae in Missis cum populo congruus locus tribuatur ». 
Nos equidem intelligere non possumus fideles nostros non inertes, non 
mutos spectatores esse, sicut nunc sunt, sed, actuose, pie et conscie, ritus 
et preces bene capientes, quin antea eisdem opportunus tribuatur in Missis 
vernaculae linguae locus. 

Non igitur videmus cur tanto timeamus lingua uti vernacula in Ante- 
Missae partibus, verbi gratia, quae catechetica est et appellatur. 

O utinam! O nos vere fortunatos animarum Pastores, qui, hoc Sacro- 
sancto Oecumenico dimisso Concilio, in nostras olim dioeceses reversi, gau- 
dio magno valde gavisi, fidelibus nostris magna voce dicere possimus: Gau- 
dium magnum annuntio vobis, hoc quod est: Vulgari linguae in Missis con- 
gruus locus tributus est. Perlaetantes tunc sentient inutiles suas pro nobis 
non evasisse preces effusas. 

Secundo. Reverentes proponimus in omnes Missarum textus recentiorem 
psalmorum versionem introduci, non ipso excluso psalmo 42, hoc vero facul- 
tative. 

[Subsignati etiam\ Acatiiis Rodrigues Alves, ep. Palmonopolitanus; 
Serafim Fernandes de Araujo, ep. tit. Verinopol., aux. in Brasile; Jose 
Vicente, arcebispo de Aracaju; Severino Mariano, bispo de Pesqueira-Brasil; 
Franciscus Austregesilo Mesquita, ep. Afogadensis; Walmor Battu Wichrow- 
ski, VT Felbes in Brasilia; Augustus, ep. Caruaruensis in Brasilia; Walfridus 
Teixeira Vieira, Larandensis ep.; Manuel Tavares de Araujo, bispo de Caico- 
Brasil; Antonius Fragoso, ep. tit. Ucrensis in Brasilia; Emmanuel Pereira, 
ep. Campinensis Grandis; Albertus Ramos, arch. Belemensis; Jose Varani, 
ep. Jaboticabalensis. 

24 

Excmus P. D. LEO DE URIARTE BENGOA 
Episcopus tit. Madaurensis, vic. ap. S. Raymundi 

Spiritus Sanctus posuit nos regere Ecclesiam Dei (Act. 28) proindeque 
nostrum ministerium est spirituale et perficiendum mediis spiritualibus inter 
quae primatum tenent Sancta Missa et divinum Officium. Sancta Missa qua 
divinius non est in Ecclesia Dei ut confitetur IV Concilium Lateranense 
dicens: necessario confiteri cogimur nihil sanctius agi posse a fidelibus quam 
ofEerre sacrum Sacrificium Missae. Sed post Missam nihil sanctius quam 
divinum Officium sic dictum ut ait S. Thomas, quia continet divina, nos ad 
Deum ducit et nos divinos facit. Qua de causa sicuti sacerdos est ex homini- 
bus assumptus et pro hominibus constituitur, ut offerat dona et sacrificia pro 
peccatis; ita sacerdos est pro recitando officio divino pro mundo et pro pec- 
catis, ut ait Sanctus Ambrosius. Hac de causa, sicuti non mihi videtur dimi- 
nuenda Missa in essentialibus, ita neque Officium divinum supprimendum in 
essentialibus Horis pro ceteris laboribus. Habemus exemplum in Actibus 
Apostolorum quando duodecim Apostoli dixerunt in principio Ecclesiae Hie- 
rosolymis: « Non est aequum nos derelinquere verbum Dei et ministrare 
mensis. Considerate, ergo, fratres, viros ex vobis boni testimonii septem 
plenos Spiritu Sancto et sapientia, quos constituamus super hoc opus. Nos vero 
orationi et ministerio verbi instantes erimus. Et placuit sermo coram omni mul- 
titudine » (Act. 6, 2-5). En programma nostrum. En programma sacerdotale. 
Ratio enim est, ut ait Apostolus Paulus (Eph. 6, 12) « Quoniam non est nobis 
colluctatio adversus carnem et sanguinem, sed adversus principes et pote- 
states, adversus mundi rectores tenebrarum harum, contra spiritalia nequi- 
tiae in caelestibus ». Ratio diminuendi recitationem Officii divini quam ad- 
duci solet est labor ingens et nimius inimicorum; sed inimici nostri vincendi 
non sunt armis materialibus sed spiritualibus. Apostoli Domini erant duo- 
decim contra universum mundum sed sermo eorum non erat in « persuasibi- 
libus humanae sapientiae verbis, sed in ostensione virtutis Dei » (2 Cor. 2, 4). 
Et Iesus illis et nobis dixit: Ecce enim vobiscum sum omnibus diebus usque 
ad consummationem saeculi (Matth. 28, 20). Mundus hodiernus in duas 
partes dividitur: in spiritalem et in materialem: ergo si victoriam spiritualismi 
volumus, spiritualia fovere debemus; nam si materialibus mediis utimur 
victoriam materialismi fovemus. 

Multi sunt tamen ex mundo spirituali qui subconscienter (proh dolor!) 
materialismum iuvent, ideoque aperte nos spiritualia fovere debemus. 

Conclusio. Missa et Officium divinum in suo esse essentiali intangibiles 
esse debent, et si quae mutanda sunt processu temporum, meo humili iudicio 
valde accidentalia tantum acceptari posse existimo. 

25 

Exc.mus P. D. ZACHARIAS DE VIZCARRA 

Episcopus tit. Eressiensis 

Frequentissimae anxietates, quas experiri solent fideles timorati circa 
observationem ieiunii eucharistici, non sunt imminutae, sed potius auctae, 
postquam instaurata est nova praxis Missarum et communionum serotinarum. 

Aliquae certe anxietates allevatae sunt circa stillas aquae ieiunium fran- 
gentes, praesertim pluvioso tempore, post benigna decreta a Pio XII promul- 
gata; sed aliae anxietates aggravatae sunt, postquam Missae celebrari solent 
et communiones administrari, non in primis solummodo horis matutinis, ut 
antea generatim fieri solebat et in quibus facilior est ieiunii naturalis obser- 
vatio, sed intra vel post labores diurnos, saepe duros, in officinis et in ope- 
ribus industrialibus, mercatoriis, fabrilibus, campestribus, culinariis, textili- 
bus, lavatoriis, molendinariis, etc, in quibus occurrere solent innumerae oc- 
casiones exspuendi minimas rerum particulas quae transglutiri non licet, sine 
infractione strictissimae legis actualis de ieiunio eucharistico, quae, ut aucto- 
res passim scribunt, non admittit parvitatem materiae. 

Ita, exempli gratia, legitur in vulgatissimo libello Antonii M/ Arregui, 
S. I., cui titulus Summarium Theologiae Moralis, ed. romana 13, pag. 361, 
ubi dicitur: « Haec lex... non admittit parvitatem materiae ». 

Fulciunt auctores hanc legem cum textu Missalis Romani « De defecti- 
bus x> (tit. IX, num. 1), ubi dicitur: « Si quis non est ieiunus post mediam 
noctem, etiam post sumptionem solius aquae, vel alterius potus aut cibi 
per modum etiam medicinae, et in quantacumque parva quantitate, non 
potest communicare nec celebrare ». 

Temperatur quidem aliquantulum ista lex, in n. 3 eiusdem tituli, ubi 
agitur de cibi reliquiis in ore remanentibus, de quibus dicitur: « Si reliquiae 
cibi remanentes in ore transglutiantur, non impediunt communionem, cum 
non transglutiantur per modum cibi, sed per modum salivae. Idem dicen- 
dum, si lavando os deglutiatur stilla aquae praeter intentionem ». 

Sed non defuerunt qui dicerent hanc exceptionem applicari non posse, 
nisi reliquiae, sicut stilla aquae, transglutiantur involuntarie et « praeter 
intentionem »; quia secus non sumerentur « per modum salivae ». 

Ideo Ferreres suggessit novam aliam rationem prudentiae pastoralis, di- 
cens: « Vel quia Ecclesia ita permittit, ad sedandas frequentissimas anxie- 
tates, in re quotidie occurrenti... Vide Lehmkuhl, n. 160; Noldin, 150 » 
(Ferreres, Compendium Theologiae Moralis, ed. 8, vol. II, pag. 244). 

Haec via prudentiae pastoralis videtur optima et aptissima ad sedandas 
anxietates saepissime in hac materia occurrentes, similes illis quae, ante 
Pium XII, exsistebant circa stillas aquae, et quae nunc aggravatae sunt circa 
alias parvitates frequentiores pro serotinis horis. 

Plures enim pii fideles, et praecipue qui duris laboribus ante communio- 
nem serotinam incumbunt, molestis anxietatibus sunt obnoxii, arbitrantes 
teneri se obligatione saepissime exspuendi, ne traiiciant parvitates, quae, vere 
vel imaginarie, in os irrepsisse credunt. 

Hoc fere modo secum arguere solent: Si, dum triticum cribras vel molis, 
vel paleas ventilas, vel cerealia conteris, vel culcitas tundis, vel aliud quid 
simile facis, videatur tibi aliquam parvitatem earum rerum in os intrasse, 
et pertinere ad ea quae moralistae declarant digestibilia vel potabilia, debes 
ea exspuere toties quoties, ne advertenter transglutias. 

Si, dum laboras cum farina vel quocumque pulvere rei digestibilis, arbi- 
traris aliquam illius pulveris parvitatem in os irrepsisse, debes similiter et 
plene exspuere. 

Si, dum altare oscularis, aliqua parvitas cerae labiis tuis inhaesit, et in os 
penetravit, debes eam statim exspuere, etiam populo spectante; quia cera, 
quamvis aliquibus videatur indigestibilis, alii tamen contradicunt, quia pas- 
sim comeditur cera cum melle, in favo mellis. 

Si aliqua ipsius salivae tuae parvitas ad externam labiorum partem de- 
fluxit, dum colloqueris, vel canis, vel etiam coram populo praedicas, et eam 
parvitatem denuo absorbuisti, debes eam exspuere; quia saliva non est aqua, 
et, simul ac internam labii partem reliquit, et postea e labio externo regressa 
est, eiusdem est conditionis ac tuus sanguis, qui, dum exit in parte interna 
labii, non frangit ieiunium, et frangit, si a parte externa labii proveniat. 

Possemus ita plures alios casus exponere, qui fideles pios angere solent, 
cum notabili spiritualis pacis detrimento. 

Certe, card. Lugo, loquens de lotione oris ante communionem, dicit 
non existere obligationem exspuendi aquam haustam nisi bis vel ter, et ait 
contrariam praxim sapere pharisaismum {De Euch., d. 15, n. 34). Sed est 
valde difficile ut plures fideles possint definire limitem ubi incipit vitium pha- 
risaismi, et ubi desinit obligatio gravis observandi strictissimam legem exclu- 
dentem quamlibet parvitatem materiae. 

Ideo auderem proponere ut, in praedicto ordine pastoralis viae, quam 
feliciter Pius XII inauguraverat, praepararetur nova declaratio, qua norma 
in dicto Missalis Romani titulo posita amplietur et compleatur, cum f or- 
mula quae posset fortasse adumbrari hoc vel simili modo: Si quis, intra 
horas a Pio XII statutas pro servando ieiunio ante Missae celebrationem et 
communionis distributionem, transglutiat parvitatem aliquam rei digestibi- 
lis vel potabilis, sine intentione se reficiendi vel nutriendi illa parvitate cibi 
vel potus, sed cum fine vitandi inurbanitatem vel molestiam exspuendi talem 
parvitatem, praesertim coram populo vel aliis conspicientibus, non frangit 
ieiunium eucharisticum. 

Gum hac vel simili declaratione, evanescent plurimae anxietates, quae 
fideles pios, et praesertim viros ac mulieres manibus laborantes, frequenter 
affligere solent. 

26 

Exc.mus P. D. MICHAEL DOUMITH 

Eptscopus Sarbensis 

In cap. II « de sacrosancto Eucharistiae Mysterio » aliqua omissio ani- 
madvertitur circa sacram Communionem. 

Etenim ne fideles Missae intersint « velut inertes et muti spectatores » 
enumerantur media, quibus adhibitis, « actuose, conscie et pie » Mysterio 
participare possint. Haec autem media, lectiones nempe, cantus, homelia 
et oratio videntur externa et, ut ita dicam, mere technica. Sed, his retentis, 
nonne posset etiam indicari alia via, et quidem prima, qua fideles Mysterio 
participare possunt, non tantum externa quadam attentione, sed vera et in- 
terna communione et quidem sacramentali. 

Et revera, in hac materia, non omnes fideles in recta via ambulant. Sunt 
enim qui, magna devotione moti erga Eucharistiam, Communionem petunt 
« opportune, importune » in Missa, extra Missam et sine Missa. Sunt autem 
alii qui, ignorantia aut indifferentia retenti, ne raro quidem ad eucharisticam 
mensam accedunt: existimant, Missa audita, seipsos ad nihil aliud teneri. 
Qui omnes, male aut nullo modo instructi de sacra Communione, non inve- 
niunt in capite proposito remedium conveniens. Multa enim in hoc capite 
dicuntur de mensa verbi, de mensa autem corporis fere nihil, nisi per tran- 
sennam. 

Illis qui Communionem extra Missam petunt, non dicitur Communionem 
esse partem Missae et ideo in Missa quaerendam esse: Missa enim est oblatio 
simul et convivium et qui intendit manducare, ne negligajt offerre. Illis autem 
qui de Communione non curant, non dicitur quod non sufficit videre, audire 
immo et cantare: haec omnia perfici possunt, quin abluatur cor et reficiatur 
anima. Missa non est sermo (conference) aut cantus (recital) aut spectacu- 
lum, sed est oblatio simul et convivium et qui offert, ne negligat manducare. 

Unde ad doctrinam plene exponendam, optatur ut de sacra Communione 
addatur, post art. 41, aliquis articulus qui sic haberet: « (de sacra Commu- 
nione). Hortantur fideles ut, cum Missam assistant, ad mensam eucharisti- 
cam accedant, Mysterio vere participantes, oblatione sui et manducatione 
corporis Domini ». 

Quo facto, Sacrosancta Synodus, mandata S. Pii X, ss.ae memoriae, ut 
sua assumit, illaque includit in suo tractatu generali de sacrosancto Eucha- 
ristiae Mysterio. 

27 

Exc.mus P. D. MARCELLUS M. DUBOIS 

Archiepiscopus Bisuntinus 

Ad n. 44. Aliqui oratores petierunt concelebrationem in Missa « Coenae 
Domini ». 

Sed Iesus Salvator noster, in hac occasione, concelebrationem cum Apo- 
stolis non fecit. Concelebratio episcopi cum sacerdotibus non esset historiae 
conformis. 

Insuper, contra verum et profundum sensum liturgicum esset. Etenim, 
in Missa « Coenae Domini » episcopus (vel sacerdos celebrans) non est tan- 
tum primus inter pares, sed Christum ipsum repraesentat. Convenit igitur 
quod, ut in Coena historica, solus celebrat. 

28 

Exc.mus P. D. IOSEPH FADY 
Episcopus Lilongwensis 

Liceat mihi pauca dicere de n. 37. Corroboro quod dixit exc.mus Domi- 
nus Jenny. 

Ad n. 38: De lectionibus in Missa. Diebus dominicis optima nobis op- 
portunitas datur fidelibus et catechumenis claram, accuratam et completam 
catechesim impertiendi, dummodo praestantiores Scripturae Sacrae textus ita 
eligantur ut in Introitu, Collecta, Epistula et Evangelio uniuscuiusque Missae 
dominicae de una eademque materia tractetur. 

Perfectum exemplum habemus in festivitate Ascensionis Domini, in qua 
Introitus, Collecta, Epistula necnon Evangelium intime inter sese connexa 
sunt, et homilia ex textibus sacris quasi naturaliter profluit. 

Materia melius disponenda est praesertim in dominicis Adventus et 
post Pentecostes, in quibus nexus inter Epistulam et Evangelium vix inve- 
niri potest. 

Etiam quod de hac re exc.mus Dominus Perraudin dixit, approbo et cor- 
roboro. 

Insuper censeo tales oportere textus afferre qui devotionem erga Eccle- 
siam, Corpus Mysticum Christi, fovere et augere queant. 

29 

Exc.mus P. D. IOSEPH FENOCCHIO 
Episcopus Apuanus 

Plenissime adhaerens sententiae aliquorum Patrum qui in aula locuti 
sunt, enixe rogo ut — nisi graves rationes reverentiae vel alius generis ob- 
stent — placeat statuere: 

1. Celebratio Missae fieri potest quacumque hora diei vel noctis. 

2. Ieiunium eucharisticum — etiam quoad cibos solidos et potationes al- 
choolicas — ad unam horam reducitur. 

Rationes sunt ordinis pastoralis et momentosae. Saepe, nostris tempo- 
ribus, accidit ut bonum animarum postulet vel suggerat celebrationem Eucha- 
ristici sacrificii fieri horis pomeridianis vel nocturnis quas legislatio nunc 
vigens non consentit; similiter ieiunium perductum per spatium trium, vel 
etiam duarum horarum, nonnumquam incommoda notabilia creat. 

Hoc fit praesertim occasione conventuum, recollectionum minimarum, iti- 
neris, peregrinationum, et generatim quoties circumstantiae Eucharisticum 
sacrificium vel Sacram Synaxim horis vel f orma ieiunii nunc admissis difficilia 
reddunt. 

Quapropter perutile videtur ut Mater Ecclesia, memor infirmitatis hu- 
manae, velit eucharisticam disciplinam sensu exposito relaxare, et magis ma- 
gisque facilem reddat accessum ad Fontem vitae. 

30 

Exc.mus P. D. CAROLUS A. FERRERO DI CAVALLERLEONE 

Archiepiscopus tit. Trapezuntinus 

Ad n. 37. Postulo ut in Missali Romano perpulchrae resumantur Prae- 
fationes quae non amplius in eo exstant: yarietas, enim, Praefationum, ho- 
die adhuc laudata in Ritu Ambrosiano, potest gaudium spirituale fovere. 

Ad n. 41. Quoad linguam vernaculam in lectionibus Missae, recogi- 
tare debemus hodiernam facilitatem peregrinationum ab uno in alium locum 
terrae et, consequenter, desiderium fidelium ubique inveniendi eandem lin- 
guam liturgicam, ne quasi extranei debeant Sancto Sacrificio Missae adesse. 

31 

Exc.mus P, D. ALOISIUS FRANCO CASCON 

Episcopus Nivariensis 

Paucis verbis, meam propositionem absolvam. Quaestio, quam proponere 
intendo circa homiliam versatur. 

In pag. 175 huius schematis, n. 39, sic legitur: « Homilia, tamquam 
pars ipsius Liturgiae, valde commendatur, praesertim diebus dominicis et 
festis de praecepto ». 

Haec verba « valde commendatur, praesertim », substituenda esse iudico; 
nam tantum commendationem exprimunt; et in casu requiritur amplius, id 
est, obligatio. Quare, eorum loco, legatur: « habeatur ». Itaque, hic numerus 
sic componi potest: « Homilia, tamquam pars ipsius Liturgiae, habeatur 
diebus dominicis et festis de praecepto ». 

Quaenam sunt rationes ad hanc mutationem? Multae et graves, meo 
iudicio. Duas tantum in medium afferam. 

Prima: ratio pastoralis. Hodierna die, ignorantia religiosa mundum chri- 
stianum grassatur, et maximo dolore Ecclesiam affligit. Hoc factum notum 
est omnibus. 

Ergo, ut fideles in religione rite instruantur, requiritur instructio, per- 
multa instructio religiosa. Iam vero, opportunissima occasio, immo pluribus 
unioa, est homilia diebus dominicis et festis de praecepto; quia tantum in 
his diebus illos docere possumus. 

Ergo, cum res ita sint, non sufficit commendatio homiliae, quamvis ur- 
geatur adverbio « valde », ut christiani religionis veritatibus imbuantur. 
Requiritur praedicandi homiliam obligatio; secus periculosa huius commen- 
dationis absolutio evaderet. Et si hoc contingit, magna fidelium pars, per 
totam vitam, in sua ignorantia religiosa versaretur. Et si datur hoc, Mater 
Ecclesia suam gravissimam obligationem, religionem populis praedicandi, 
non sufficienter perficeret. Homilia, enim, praecipua praedicatio est ministe- 
rii Verbi ordinarii. 

Additur nota particularis huius Concilii. Nam, si, ut notum est, charac- 
tere pastorali refulget, nullatenus omittere potest, quin obligationem homi- 
liam praedicandi diebus dominicis et festis de praecepto omnibus imponat, 
ut, hoc modo, optime obligationi Ecclesiae et fidelium necessitatibus re- 
spondeat. 

Secunda: ratio liturgica. Numerus 474 novi codicis rubricarum Breviarii 
et Missalis romani sic sonat: « Post Evangelium, praesertim in dominicis 
et diebus festis de praecepto, habeatur, iuxta opportunitatem, brevis homi- 
lia ad populum. Homilia, vero, si fiat ab alio sacerdote ac celebrante, non 
superimponatur Missae celebrationi impediendo fidelium participationem; 
proinde, hoc in casu, Missae celebratio suspendatur, et tantummodo expleta 
homilia resumatur ». 

Haec lex abhinc duobus annis promulgata est; anno nempe 1960, die 
25 iulii, et non tantum praedicationem homiliae commendat, sed imponit. 
Itaque, mea quidem sententia, huic ordinationi standum est. 

Conclusio. Certum est Ecclesiam gravissima obligatione teneri populo 
christiano doctrinam religiosam exponendi. Opportunitas autem huius ex- 
positionis multoties et innumeris fidelibus tantum datur in homiliae praedi- 
catione; haec igitur non solum commendari sed imponi debet. 

Talis obligatio urgeri non potest sola commendatione, quamvis acri animo 
et vehementer requisita sit; adimpleri debet impositione, quia non datur 
proportio inter obligationem et commendationem. Obligatio praedicandi est 
Ecclesiae lex gravissima; commendatio vero praedicandi est tantum consi- 
lium; in casu igitur proportio non datur. 

32 

Exc.mus P. D. IOSEPH GAWLINA 

Archiepiscopus tit. Madytensis 

Art. 40. (Oratio communis). Articulo addatur: « praesertim autem pro 
Christianis persecutione oppressis ». 

Art. 42. (Communio sub utraque specie). Articulus deleatur, quia calix 
communis non paucos laicos propter rationes « hygienicas » potius repelKt. 
Apud Orientales maneat sicuti est. 

Art. 43. Optatur, ut character « sacrificii Missae » hoc in articulo subli- 
neatur, ne videatur Eucharistia esse, modo protestantico, solum convivium 
eucharisticum (Abendmahl). 

Art. 44. (Concelebrationis usus). Si ad conventus sacerdotum extendatur 
(nonnisi in circumstantiis particularibus), decerni debet, an unicuique conce- 
lebrantium liceat accipere stipendium Missae. 

33 

Exc.mus P. D. ISAAC GHATTAS 
Episcopus Thebanus 

Cum Sacrum Concilium Oecumenicum Vaticanum II ad Ecclesiae sol- 
venda problemata coadunatum sit; cumque singuli episcopi a Summo Pon- 
tifice cohortati sint ad proprium praebendum adiutorium: inde ego humiles 
meas propositiones schematice exposui in libellulo, cui titulus: A propos 
du Concile (Ecumenique Vatican II (Sahag, RAU, 1962). Quod illic com- 
prehenditur venerabili vestrae considerationi titulis generalioribus tantum- 
modo audeo nuntiare: Episcopat - Presbyterat - Diaconat - Liturgie - Ma- 

riage mixte - Communicatio in sacris - Tribunaux pour defendre la foi et les 
moeurs - Eglises Orthodoxes - Le monde musulman - Principes sur la liberte 
de conscience. 

Sub unoquoque praedictorum permultae latent theses quae Ecclesiam 
Orientalem generatim, speciatimque Ecclesiam Alexandrinam, attingunt; 
quaeque ampliore doctrinae apparatu atque latino idiomate, his generalibus 
congregationibus obveniente subiecto singillatim submittuntur. 

Tandem, ne patientia vestra ulterius abutar, statim unam de omnibus 
thesim iam hodie vobis exponam. Agitur de epiclesi consecratoria. 

1. Thesis. Propono ut forma Sacramenti Eucharistiae epiclesim ipsam, 
et quidem consecratoriam, comprehendat: et hoc in illis saltem ritibus qui 
epiclesim in Missa adhuc retinent (cf. Ghattas, op. cit. } pag. 15, n. 9). 

2. Historia. Tria nunc denotantur: ritus orientales fratrum dissiden- 
tium qui epiclesim consecratoriam asservant; ritus orientalium catholicorum 
qui epiclesim quidem retinent, non autem consecratoriam; ritus occiden- 
talium qui epiclesi totaliter, vel fere, carent. Quid fuit initio apud occiden- 
tales peritorum iudicio relinquimus. Apud orientales vero tuto tenemus 
ante primaevam separationem, saeculo quinto perfectam, epiclesim adfuisse. 
Et quidem eorum nunquam secta traditio ipsi vim consecratoriam adnectit 
(cf. Giamberardini G., La Consacrazione Eucaristica nella Chiesa Copta, 
Cairo 1957). 

3. Dogma. Omni reverentia erga Ecclesiae sensum, et noviter erga Pii X 
{A.A.S., 3, 1911, 119) et Pii XII (A.A.S., 49, 1957, 370) directionem, prae- 
habita, dogma per dogma declaramus. Etenim, verbis dominicis divinitus 
institutis ubique et semper manentibus, cetera cum epiclesi ut ecclesiasti- 
cum ab immemorabili additamentum retinemus. Deinde, ut praenotatum, 
partim remansit, partim decessit. Tunc vero, sicut in Sacramento Ordinis 
traditio instrumentorum cum relativa formula in latino ritu ad validitatem 
aliquando requisita (DB. 701), abhinc 14 annis virtute Sacramentum effi- 
ciendi destituta est [A.A.S., 40, 1948, 6): ita et pro Eucharistico Sacramento 
obvie inferri potest. Exinde: Ecclesia Dei eadem auctoritate pollens, qua ad- 
didit et abrogavit, iterum addere vel recumvalidare potest (cf. Giamberar- 
dini G., op. cit. } 118-122). 

4. Ratio. Thesis a me proposita variis fulcitur rationibus. 1) In primis: 
et pro catholicis restauratur institutio quae, ab orthodoxis integre tradita, 
iam ante istorum separationem omnibus, saltem orientalibus, communis 
erat. 2) Insuper: Magnum Sacramentum maiore perficitur solemnitate quae, 
et fide et petitione, ipsius aptatur dignitati. 3) Finaliter: Ad fratrum sepa- 
ratorum unionem ingens subtrahitur offendiculum. Caritas igitur Concilii ita 
pateat ut, erga Deum oratione et erga fratres cessione, toto fratrum con- 
ventu unicum Dei ovile promoveat. 

34 

Rev.mus P. D. ANSELMUS GIABBANI 

Prior generalis Camaldulensium O.S.B. 

Ad cap. II, n. 37. Pauca verba dicam circa necessitatem, vel si aliqui 
ita volunt, circa opportunitatem et maximam utilitatem Sacrosancti Sacri- 
ficii Missae ordinem (et alios ritus) recognoscendi et aptandi (et innovandi), 
propter sequentes rationes quae prae oculis semper habendae sunt. 

1. Eucharistiae mysterium a Christo Domino institutum est ut christiani 
sanctificentur: necessarium est ergo ut ea quae institutionis sunt ecclesia- 
sticae vel quae nobis veniunt ex traditione, ita aptentur ut ubique christiani 
cuiusvis civilitatibus clare percipiant mysterium ibi adesse, at etiam scire fide 
ac summa et conscia pietate sese Christi mysterio iungere ac immiscere de- 
bere, ut semper cum Christo plenius unum evadant. 

2. Haec institutio Christi de se, ex opere operato, sanctificat, non verba 
humana, non linguae sive sit latina sive graeca sive syriaca, non ritus acci- 
dentales et complementarii qui invecti sunt ac proinde — licet sapienter et 
simul saltem cum Romano Pontifice — mutari possunt. 

3. Salus animarum suprema lex. Summum ius et onus Ecclesiae est do- 
cere omnes homines ea quae Christus Iesus docuit et fecit ac instituit, et 
simul cum illo, mysteriose praesente, imperavit ut faceremus: « haec quo- 
tiescumque feceritis in mei memoriam facietis ». Sed si ita facimus et do- 
cemus et alii non intelligunt? 

Ecclesia catholica ut societas mundialis debet — ut mihi videtur — 
habere et ritus et caeremonias et linguas quae exprimant mysterium Christi 
omnibus hominibus cuiusvis civilizationis. 

Si hoc non fecerit Concilium Oecumenicum quavis de causa praesertim 
excessivo amore et cultu linguae cuiusvis vel caeremoniarum quae de se uni- 
versales et populares ubique esse non possunt, periculum gravissimum adstat 
ne evacuetur crux Christi et opus sanctificationis eius transgrediendo man- 
data Dei propter traditiones sicuti, si ex practicis consequentiis diiudicare 
deberemus de modo quo, in Italia saltem, abhinc quatuor vel quinque saecula, 
fideles passive aut aequivoce, alias orationes dicendo vel decantando, distracte 
ac proinde infructuose Sacro assistunt. 

Gratulor proinde de novitate christianissime proposita, dico circa reco- 
gnitiones huiusmodi, et, ut Concilium onus tam grave Conferentiis episco- 
palibus nationalibus vel — si opportunum fuerit — continentalibus deman- 
det, semper ut patet sub auctoritate Romani Pontificis, sincera monastica 
persuasione humiliter rogo. 

35 

Exc.mus P. D. AUGUSTUS GIANFRANCESCHI 

Episcopus Caesenatensis 

Ea qua par est reverentia sapienti iudicio Patrum Conciliarium has pro- 
positiones humiliter subiicio: 

1. An non conveniat in prooemio huius cap. II de quo agitur, ubi dicitur 
(pag. 175, lin. 7 et seqq.) de actuosa partecipatione fidelium sacrosancto 
Eucharistiae mysterio, mentionem facere de sacerdotio fidelium ex quo ve- 
rum ius eis provenit intelligendi ea quae ad altare aguntur et sic eis, non 
solum pie sed et actuose participandi. 

Et non solum « ut restituatur sacrificio Missae plenam pastoralem ef- 
ficacitatem » de qua in lin. 15, sed ut evidentius appareat in eius celebra- 
tione una cum sacerdote ministro agere et fideles sacerdotio regali per bap- 
tismum et confirmationem consecrati, singuli tamen pro capacitate qua po- 
tiuntur. 

2. In eadem pag., ad n. 39: propono ut homilia in diebus dominicis et 
festis de praecepto, quoties adstantibus fidelibus sacrificium Missae cele- 
bratur, non solum commendetur sed praecipiatur. 

3. In pag. 176, ad n. 42, lin. 10: in exemplificatione addatur: in Missa 
pro sponsis, sed tantum pro ipsis qui matrimonium contraxerunt. 

4. In eadem pag. 176, ad n. 43: propono ut quaedam « Liturgia verbi », 
lectionibus, orationibus et litaniis componatur, quae diebus festis celebrari 
possit quando deest sacerdos, et cui praesit laicus recte instructus; quae Li- 
turgia, si a diacono celebrata sit, concludatur sacra communione adstantium 
et benedictione Eucharistica. Haec omnia, procul dubio, sub moderatione epi- 
scopi et, si casus ferat, adprobante Sancta Sede, fieri deberent. 

Non est qui non videat quantum haec synaxis prodesset in locis ubi deest 
copia sacerdotum. 

4. Insuper propono, sed forsan locus non est hic tractandi, ut tempus 
utile ad praeceptum Missae s-atisfaciendi iis qui praevident sequenti die festo 
sancto sacrificio participare non posse, sabbato horis vespertinis, inchoetur; 
nec necessarium censeo rationes huic propositioni addere, quae maxime patent. 

36 

Exc.mus P. D. CONSTANTINUS GOMEZ VILLA 

Episcopus tit. Cucusenus, vic. ap. Caronensis 

Cum in plurimis locis, diebus dominicis et festivis, impossibile sit, extra 
Missam, adimplere gravem obligationem explicandi doctrinam christianam 

adultis, humiliter a commissione de sacra Liturgia peto, ut n. 39 cap. II eo 
modo proponatur, ut, loco homiliae, in aliqua Missa doctrina christiana 
adultis explicari possit. 

37 

Exc.mus P. D. LINUS GONZAGA Y RASDESALES 

Episcopus Palensis 

Ut omnes observare potuimus ex animadversionibus prolatis in hac aula 
conciliari circa schema de sacra Liturgia, maior pars eorum qui loquuti sunt 
favent usui linguae vernaculae in Missa. Tamen pauci sunt qui totalem sup- 
pressionem latinae linguae propugnant in celebratione augusti Sacrificii. 

Art. 41 constitutionis « de sacra Liturgia » satis clarus est. Fortassis ad 
maiorem claritatem, necessarium esset determinare in quibus partibus Missae 
lingua latina retinenda erit. 

Quapropter in articulo emendationem inserendam propono, cuius formu- 
lam postea legam, si licet prius emendationis rationem explicare. 

Actiones et verba sacerdotis in Missa, quadruplicis speciei seu classis 
distinguuntur: 

Prima: cum sacerdos populum alloquitur, sive ut fideles doceat sicut 
fit lectione Epistolae et Evangelii, quae sunt partes stricte didacticae in Missa, 
sive ut fideles invitet ut aliquid faciant, sicut cum dicit « Orate fratres », 
« Sursum corda », etc. 

Secunda: cum verba sacerdotis ad Deum diriguntur ut oret nomine po- 
puli et simul cum populo, sicut cum dicit « Kyrie eleison », « Orationem » 
quae dicitur Collecta, etc. 

Tertia: cum sacerdos agit ut sacerdos qui consecrat et sacrificat cum 
Christo, ut in consecratione et iis quae ad illam directe pertinent. 

Quarta: cum sacerdos orat ut particularis persona, sicut in orationibus 
quae dicit post Agnus Dei et ante ipsius communionem. 

In prima specie actionum et loquutionum, id est, cum sacerdos cum po- 
pulo loquitur, necessarium est ut ad populum loquatur adhibens linguam 
quam populus intelligere possit. Alioquin actus et gestus deveniunt actiones 
inutiles et cuiusque realitatis vacuae. Praeterea ridiculum videtur aliquem 
alloqui lingua utendo quam intelligere non potest persona ad quam dirigitur 
loquutio, praesertim cum et loquens et audiens uti possunt eadem lingua. 
Interpretem adhibere in casu adhuc magis ridiculum esset. Ideo commen- 
tatores et lectores in Missa, quae dicitur communitaria, non debent munus 
interpretum agere. Reverentia, quae sacrificii Missae sanctitati debetur, postu- 
lat ut in ipsa nihil fiat minus dignum, ut non sint actiones vel gestus quae 
realitate carent. Id communiter non advertimus quia huic modo agendi in 
Missa a pueritia assuefacti sumus. Sed re attente et obiective considerata, 
usus linguae latinae in huiusmodi partibus Missae, in partibus nempe didac- 

ticis, desinit esse rationabilis a tempore quo populus desinit linguam latinam 
intelligere. Consequenter in iis partibus adhiberi debet lingua vernacula. 

Ergo verba « linguae vernaculae in Missis cum populo congruus locus 
tribuatur, imprimis autem in lectionibus... », quae in art. 41 apparent, ap- 
probari debent. 

In secunda specie actionum et verborum, cum sacerdos orat una simul 
cum populoy est etiam convenientissimum ut lingua adhibeatur, quam popu- 
lus intelligit, id est, lingua vulgaris. Tunc actio est, ut ita dicam, « commu- 
nitaria », actio sacerdotis cum populo. Sacerdos non tantum orat et offert 
nomine populi, sed etiam una cum populo, est populus orans cui praeest 
sacerdos, ideo sacerdos dicit Oremus. Populus ergo debet orare non solum 
mediante sacerdote sed etiam simul cum sacerdote. In his communibus actio- 
nibus non sujficit ut populus intelligat quod sacerdos dicit et facit: oportet 
etiam ut populus agat, ut actuose se ferat, ut oret et offerat cum sacerdote. 
Ideo convenit ut eadem lingua sacerdos et populus utantur. Certe id non 
est absolute necessarium: Deus enim omnia intelligit; sed rebus sub adspectu 
humano consideratis, ad hoc ut omnes sentiant se actionem communem 
exercere, et cum sacerdote in actione participare, valde convenit ut et sa- 
cerdos et populus eadem verba usurpent. 

Ergo verba in articulo « Oratione communi et nonnullis cantibus » appro- 
banda omnino videntur. 

Quoad tertiam speciem actionum et verborum, id est, cum sacerdos agit 
ut minister qui consecrat et sacrificat cum Christo, opinor nullam esse ne- 
cessitatem linguam latinam relinquendi. Omnis quidem sacerdos latini ritus 
linguam latinam scire supponendus est; sic intelligere poterit quae ipsemet 
dicit. In his partibus Missae, populus non agit cum sacerdote; solus sacerdos 
agit ut Dei minister. Tunc sufficit ut populus sciat quid sacerdos agat, et de 
hoc edoceri potest mediante catechesi liturgica. 

Denique quoad illas partes in quibus sacerdos orat ut persona particu- 
laris, nulla est necessitas abiciendi traditionalem linguae latinae usum in 
Ecclesia. Satis est ut sacerdos ipse intelligat quae dicit et populus, catechesi 
liturgica edoctus, sciat quid sacerdos faciat. 

Quibus consideratis, etiamsi in articulo ipso notio ista iam implicite 
comprehensa est, ad maiorem vero art. 41 claritatem, propono ut ei addatur 
paragraphus huius tenoris: « Usus tamen linguae latinae servetur in iis par- 
tibus Missae, in quibus sacerdos agit ut minister consecrans et sacrificans 
cum Christo, necnon in illis in quibus orat ut particularis persona ». 

Est vero, in hac materia, quaedam vera difficultas, in praxi, quoad usum 
linguae vulgaris, cum agitur de Missis cantatis. Dictum est ridiculum fore, 
et fidelium auribus offensivum, si exempli gratia, cantetur in lingua hispa- 
nica El Senor sea con vosotros vel in lingua anglica The Lord be with You, 
eodem tono quo nunc canimus Dominus vobiscum. Quod quidem verum est. 
Populus assuefactus est illum tonum consociare salutationi Dominus vobis- 
cum y et si quis eundem tonum adhiberet ad aliquid dicendum in lingua vul- 

gari, risum audientium faciliter excitaret. Sed difficultas facile remedium 
habere potest. Quod non consisteret in immutabilem usum servando, quem 
em.mus card. Gracias descripsit verbis « sicut erat in principio et nunc et 
semper »; sed in novi toni, linguae vulgari aptati, introductione. Tunc nova 
forma loquendi, novo tono pro illa cum canitur inducto, nec admirationem 
nec risum in populo excitaret. 

38 

Exc.mus P. D. VINCENTIUS A. GONZALEZ Y ROBLETO 

Archiepiscopus Managuensis 

Relative ad cap. II De sacrosancto Eucharistiae Mysterio (cf. schema, 
pag. 175), propono duas has quae sequuntur animadversiones. 

Ad n. 42. Si Communio sub utraque impartiatur specie, etsi removeatur 
periculum ut populus ignarus credat Communionem sub unica specie esse 
non integram; et quamquam vitetur contagionis occasio atque actuosa inter- 
ventio civilium ministrorum curatorum publicae prophilaxiae, tamen rema- 
net etiam tunc oeconomica difficultas et quidem valde onerosa pro regionibus 
in quibus vinum de vite non recolitur. Quoniam pauperes ecclesiae expensas 
vini pro multitudine fidelium communicantium suffragare non poterunt. 

Ad n. 44. Nihil dicam de quadam mecanizatione simultanea et quidem 
quasi gravitatis laesiva quae forte observatur in concelebratione Missae: sed 
pro certo habere debetur quod concelebratio non est concedenda illis in 
locis ubi penuria sacerdotum obKgat ad binandum et trinandum. Mihi vide- 
tur uti absurdum quod tres sacerdotes concelebrent in ipsa civitate ubi sunt 
ecclesiae quae diebus de praecepto Missas non habent. 

39 

Rev.mus P. D. ATHANASIUS HAGE 

Superior generalis Ordinis Basiliani S. loannis B. 

De homilia n. 39, de Communione sub utraque specie n. 42, de tem- 
pore et loco Missae celebrandae, de concelebratione n. 44. 

I. Ad n. 39, in quo de homilia agitur. Aliqui Patres petiverunt ut loco 
verborum « valde commendatur » praeceptum strictum detur de homilia fa- 
cienda et quidem in omni Missa diebus dominicis et festis de praecepto cele- 
brata. Tale praeceptum pro nonnullis parochis valde onerosum mihi videtur 
praesertim si attenditur ad plurimas regiones in quibus copia sacerdotum 
deficit. In nonnullis paroeciis unus solus sacerdos habetur qui duas vel tres 
Missas diebus festivis litare et cantare debet et saepe in variis pagis. Debet 
etiam confessiones ante et post Missas audire, et haec omnia non sine magno 

labore. A talibus parochis exigere ut etiam homiliam faciant et quidem in 
omnibus Missis crudele esse videtur. Nonne variae lectiones in lingua ver- 
nacula introducendae illam homiliam in talibus casibus supplere possint. 
Praecepta non sunt multiplicanda praesertim si facile observari nequeunt. 
Nihilominus si praeceptum imponendum esse iudicatur, optandum esset ut 
Ordinario loci facultas dispensandi a praecepto in talibus casibus concedatur. 

II. Ad n. 42, in quo agitur de Communione sub utraque specie. Prae- 
cipua obiectio quae contra talem praxim a pluribus movetur est difficultas 
hygienico-practica distribuendi Eucharistiam unicuique fideli sub specie pa- 
nis et etiam vini. Etenim, pro rationibus hygienicis, admitti nequit ut fideles 
sanguinem pretiosissimum ex calice sumant, neque illum ex manu sacerdotis 
in aliquo cochleare accipiant sicut olim fiebat apud orientales. Remanet tunc 
modus hodie adhibitus scil. sacerdos hostiam in sanguinem pretiosissimum 
immergit et illam in os communicantis ponit. Hostia latina facile hoc modo 
distribui potest. Attamen maiore soliditate indiget ut ad contactum san- 
guinis non dilabatur. Insuper fateri debemus quod distributio Eucharistiae 
sub utraque specie magnam sollertiam attentionemque a sacerdote exigit 
praesertim si solus sine diacono adiuvante sacramentum administrat et nume- 
rus communicantium est magnus, quo in casu distributio Eucharistiae sub 
sola specie panis est facilior securiorque. Sed cum de facultate concedenda, 
non de obligatione imponenda agatur valde suadetur concessio facultatis tam 
ardenter sollicitatae sive ut plurimorum legitimo desiderio satisfiat sive ut 
eadem praxis in Ecclesia universali in materia tam summi momenti habeatur. 

Praeterea optandum est ut in hoc articulo de Missa, aliqua paragraphus 
addatur de facultate sacerdoti concedenda litandi, deficiente pane proprii 
ritus, saltem in casu necessitatis, super panem alius ritus, qualiscumque sit 
azymus vel fermentatus. In hoc casu lex divina de reficiendis animis cibo 
caelesti legi mere rituali praevalere debet. 

III. De tempore et loco Missae celebrandae. In I sectione cap. II ad- 
dendum esse videtur aliquem articulum de tempore et loco Missae cele- 
brandae ut melius provideatur necessitatibus temporis nostri. 

a) Quoad tempus. Bonum animarum postulat ut celebratio Missae, in 
plurimis locis, omnibus diebus in qualibet hora praesertim vespere et nocte 
instituatur. Etenim plurimi sunt qui tantum vespere vel nocte a labore va- 
cant. Propterea facultas dicendi Missam in qualibet hora diei secundum iudi- 
cium et moderamen ordinarii loci concedenda est. Ceterum cum tali disposi- 
tione nonne melius verificatur celeberrimum Malachiae vaticinium: « Ab 
ortu enim solis usque ad occasum magnum est nomen meum in gentibus, 
et in omni loco sacrificatur et offertur nomini meo oblatio munda » (Malach. 
1, 10-11). 

b) Quoad locum. Nostris temporibus saepe saepius celebratio Missae 
extra ecclesiam vel oratorium urget; ideoque facultas ubique celebrandi, 
honesto tamen et decenti loco, concedatur sive super petram consecratam sive 
super antimensium. Prohibitio sacerdotibus latinis in canone 823, § 2 facta 

ne Missam dicerent super Graecorum antimensiis iam non intelligi potest. 
Praefata paragraphus canonis sic sonat: « Deficiente altari proprii ritus sa- 
cerdoti fas est ritu proprio celebrare in altare consecrato alius ritus catholici 
non autem super Graecorum antimensiis ». 

Non percipitur, saltem nostris diebus, ratio cur permittatur in tali casu 
celebratio super petram consecratam quae tamen in aliquibus ritibus reliquiam 
sanctam non continet dum expressa exclusio enuncietur contra Graecorum 
antimensia quae non solum consecratae sunt sed etiam reliquias sanctorum 
semper continent. Talis prohibitio quae male sonat auribus nostris necnon 
auribus fratrum separatorum omnino tollenda est. 

Gratias agamus Summo Pontifici f. r. qui nonobstante hac prohibitione 
C.I.C. Patribus conciliaribus celebrationem super antimensiis permisit. 

IV. Ad n. 44. Inter rationes contra praxim concelebrationis allatas 
praecipua quae nostris diebus considerari potest est ratio hygienica. Nemo 
non videt quam abhorretur a bibendo in eodem calice ac alii praesertim si 
sunt plurimi concelebrantes quorum unus vel alius aliquo morbo laborat. 
Attamen hoc incommodum facile superari potest. Modus inter alios qui 
suaderi possunt in eo est quod omnes concelebrantes vel saltem sacerdotes 
aegrotantes hostiam immergant in sanguinem pretiosissimum et illam sumant. 

Concelebratio non tantum inter sacerdotes eiusdem ritus valde commen- 
danda est sed etiam in nonnullis solemnitatibus communibus inter cleros 
variorum rituum congregatos v. g. ad congressus eucharisticos, ad conferen- 
tias inter-rituales vel etiam ad concilia generalia celebranda. 

Quam pulchrum est quod dignitates variarum ecclesiarum, secundum 
ordinem facile stabiliendum, concelebrationem aliquam faciant super idem 
altare in hac augusta Basilica elevatum: tunc magis ac magis populis ma- 
gnifice splenderet unitas Ecclesiae catholicae in varietate rituum. 

40 

Exc.mus P. D. GEORGIUS HAKIM 

Episcopus Ptolemaidensis 

Un de mes premiers souvenirs de jeune pretre a ete ce fait: Une Reli- 
gieuse espagnole des Soeurs de Marie Reparatrice, chassee de son pays par 
la revolution rouge de 1936, avait assiste pour la premiere fois de sa vie 
a une Messe orientale et communie sous les deux especes. 

Apres la Messe, elle demande a me voir et me dit: « La joie que j'ai 
eprouvee aujourd^hui en recevant la communion sous les deux especes m'a 
fait oublier tous mes malheurs et toutes les souffrances de la persecution! ». 

Beaucoup de Religieuses et d^ames fideles ont cette soif de la communion 
sous les deux especes. Pourquoi les en priver, en voulant « separer ce que 
Dieu a uni »?... Le Seigneur n^a-t-il pas lui-meme institue le Sacrement sous 
les deux especes?... 

La regle devrait etre ce que POrient a conserve; Pexception, Thabitude 
occidentale actuelle. 

Je demande donc que le n. 42 soit ainsi modele: « Communio sub utra- 
que specie, pro casibus ab episcopo determinatis, approbante Sancta Sede, 
tum clericis et religiosis, tum laicis conceditur ». 

Concernant la concelebration, j'ajoute un mot a ce que S. E. Mgr Theas 
a si bien dit. 

Je demande que nos freres latins puissent user de la concelebration dans 
tous les lieux de pelerinage, et non seulement a Lourdes. Par experience, 
etant eveque de Galilee, je sais que 80% des pretres pelerins sont dans 
rimpossibilite de celebrer dans les Lieux Saints, faute de temps ou faute 
d^autels. 

De quelle joie ne sont-ils pas prives, quand ils ne peuvent pas celebrer 
PEucharistie dans les Lieux memes sanctifies par le Christ ou sa Divine 
Mere! 

41 

Exc.mus P. D. PHILIPPUS MATTHAEUS HANNAN 
Episcopus tit. Hieropolitanus } aux. Vashingtonensis 

Velim, si vobis placet, non tantum in nomine meo sed etiam in nomine 
quorundam aliorum episcoporum Statuum Foederatorum Americae Septem- 
trionalis, mutationem proponere in art. 44, quae nexum introducere possit 
arctiorem inter duas partes dicti articuli necnon viam mediam pandere inter 
diversas obiectiones adversus hunc articulum in hac sacra aula oppositas. 

Concessio, loci Ordinario facienda, facultatis permittendi intra limites 
bene determinatos concelebrationem nexum magis logicum daret inter partes 
huius articuli atque timorem dispelleret eorum qui sentiant usum huius facul- 
tatis nimis late diffusum futurum esse imprudentem. 

Quapropter velim animos vestros revocare ad mutationem quae sequitur 
et quae ita disponitur ut littera « b » art. 44 exinde legi possit: Ordinarius 
loci etiam in aliis festis praecellentibus concelebrare potest, potissimum in 
festis Domini Nostri Iesu Christi, v. g. in festo Corporis Christi; Ordinarius 
loci facultatem quoque concedere potest concelebrandi in conventibus reli- 
giosis, v. g. in congressibus eucharisticis et in quibusdam conventibus sacer- 
dotum ad pietatem et unitatem fovendas. 

Rationes tam ex natura Missae et ex natura episcopatus quam ex expe- 
rientia derivantur. 

Eas praetermitto rationes quae ex natura Missae, e theologia dogmatica, 
e Liturgia, et ex historia desumuntur tamquam omnibus iam bene cognitas. 

Episcopus vero praeeminet utpote pastor gregis, id quod ipse Beatissimus 
Papa Noster, nunc gloriose regnans, optime demonstrat et quod ab ineunte 
pontificatu tam bene proposuit. Concelebratio, ex ipsius natura, efficit ut 

animae in Christo uniantur, praesertim cum episcopus Missam concelebrat. 
Etenim cum episcopus, uti pastor dioecesis primarius, una cum sacerdotibus 
suis concelebrat, signum fidelibus praestat maximum unitatis in Christo 
quod ad pietatem fovendam aptissimum est. 

Quod experientia nos manifeste docet. In Sanctuario nempe Nationali 
apud Washingtonium Conceptioni Immaculatae Beatae Mariae Virginis de- 
dicato sicuti in aliis maioribus sanctuariis catholicis, fideles saepe concele- 
brationem in caeremoniis ordinationis pluries in anno celebratis observare 
possunt. Fidelium pietas quoque alitur cum in supradicto Sanctuario Washing- 
tonensi sacra Liturgia iuxta venerabiles ritus orientales celebratur, praeser- 
tim in exercitiis novendialibus mense ianuarii observatis quae « Sedes Uni- 
tatis » (Chair of Unity) dicuntur. 

42 

Exc.mus P. D. CAROLUS HEEREY 

Archiepiscopus Onitshaensis 

Non meo proprio tantum nomine loquor, sed nomine episcopatus Ni- 
geriae, cuius incolarum numerus quadraginta milliones superat, et saltem 
sextam partem populationis totius Africae continentis efformat. Aliquis iam 
locutus est quasi in nomine omnium episcoporum totius Africae. Non est 
verum quod vox eius est praecise vox episcoporum Nigeriae. 

Sequentes animadversiones in cap. II schematis de sacra Liturgia humi- 
liter facimus. 

Ad n. 37. Paucas emendationes et quidem minoris momenti proponimus. 
Locutio « Ite Missa est » in praesenti ordine Missae significatione caret; 
ideo omitti deberet. Post « Dominus vohiscum » sacerdos ad lectionem 
Evangelii Sancti Ioannis procederet, et, precibus leoninis omissis, sua bene- 
dictione, finem Missae imponeret. 

Ad n. 38. Lectiones, quae devotionem populi minime fovent, exempli 
gratia, historiae Susannae et supplantationis Esau a Iacob, auferri et aptiores 
substitui deberent. 

Ad n. 41. Distinguimus inter Missam cantatam et Missam lectam, et sic 
sententia nostra sonat: in Missis cantatis unica lingua latina cum a cele- 
brante tum a populo adhibetur. In Missis vero lectis sacerdos ad altare, 
omnia lingua latina dicit, et aliquis, sive ex clero, sive laicus, vicem populi 
gerens, omnia simul cum sacerdote, sed lingua vernacula et alta voce, legit. 

Rationes sunt\ 

1. Haec praxis, per multos annos apud nos iam viget et populo per- 
placet. 

2. Adhuc plures fideles sunt indocti et libros liturgicos in manibus ha- 
bere non possunt, tamen per hoc medium actuosa et fructuosa participatio 
illis possibilis est. 

3. Usus linguae vernaculae in celebratione Missae sacerdotibus missio- 
nariis, in linguis indigenis nondum peritis, etiam sacerdotibus visitantibus, 
difficultates quasi insuperabiles praeberet. 

Ad n. 42. Una voce Communioni sub utraque specie pro laicis obstamus. 
Ratio est, apud nos frequens est concursus fidelium ad sacram Communio- 
nem, non solum diebus dominicis sed etiam ferialibus ita ut persaepe unus 
sacerdos duobus millibus intra eandem Missam sacram Communionem di- 
stribuat. Clare patet Communionem sub utraque specie, in his regionibus, 
impossibilem evadere. 

Ad n. 44. Concelebrationem, ultra fines huius numeri, non approbamus. 

Tandem, verbum de ieiunio eucharistico. Propositionem ab alio Patre 
Conciliari, stirpis Africae, iam factam, et quae sic sonat: « Liceat ei qui duas 
vel tres Missas eadem die celebrat, aliquid per modum potus, non servato 
unius horae ieiunio, inter Missas sumere », approbamus. 

43 

Rev.mus P. D. CORNELIUS HEILIGERS 

Superior generalis SM.M. 

Pag. 169, n. 33, lin. 20: non clare apparet de quibusnam coetibus con- 
stituendis agatur. 

Loco citato: forsan utile esset aliquid addere de vita liturgica in ecclesiis 
religiosorum. 

44 

Exc.mus P. D. MAXIMUS HERMANIUK 

Archiepiscopus Vinnipegensis Ucrainorum 

Libentissime accedo ad omnia tam sapienter et lucide iam dicta in favo- 
rem concessionis in ritu latino communionis sub utraque specie pro laicis 
et concelebrationis sacramentalis pro sacerdotibus de iudicio Ordinariorum. 

Attamen ad puncta illa, nempe ad n. 42 et ad n. 44 schematis const. de 
sacra Liturgia, pag. 176, animadversiones quasdam humiliter proponere vellem: 

1. Ad quaestionem communionis sub utraque specie pro fidelibus in 
ritu latino. Ex formulatione istius quaestionis in schemate proposito et ex 
multis dictis in hac aula conciliari contra concessionem istius praxeos in 
ritu latino, aliquis logice concludere posset quod praxis ista consideratur ab 
Ecclesia ut practica quaedam liturgica minoris valoris, traditio quaedam orien- 
talis plus tolerata quam laudata, malum quoddam necessarium, tam impos- 
sibile ad reiciendum quam difficile ad admittendum. 

Sed si ita est, quisnam non videat talem convictionem esse iniustam 

contra Ecclesiam, quae praxim illam liturgicam in ritibus suis orientalibus 
inde ab apostolis non solum permittit sed et per libros suos liturgicos im- 
ponit; iniuriosam contra ritus orientales, quia convictio talis insinuare videtur 
catholicos orientales sequi praxim quandam liturgicam plus minusve peri- 
culosam pro fide et hygiena communi; scandalum pro fratribus nostris sepa- 
ratis, quia convictio ista dubitare videtur quodammodo de utilitate practica 
ipsius formae institutionis Eucharisticae et de sanctitate ipsius traditionis 
apostolicae in ista re. 

Propterea, ut vitetur omnis ambiguitas et auferatur omne dubium de 
hac re, audeo proponere sequentem emendationem n. 42: Antiquissima et 
laudabilis praxis communionis sub utraque specie pro omnibus fidelibus, 
servata hucusque ut regula in variis ritibus orientalibus, conceditur, iudicio 
episcoporum, etiam in ritu latino. 

2. Ad quaestionem concelebrationis sacramentalis in ritu latino: Ad vi- 
tandas omnes intricationes casuisticas pro futuro, sequentem emendationem 
n. 44 proponere auderem: concelebratio, servata hucusque ut regula in variis 
ritibus orientalibus et ut exceptio in ritu latino, extenditur etiam pro ritu 
latino pro iudicio Ordinariorum. 

45 

Exc.mus P. D. EDUARDUS HOWARD 

Archiepiscopus Portlandensis in Oregon 

1. Vorrei suggerire la possibilita di aggiungere nel Canone della Santa 
Messa, alla Consacrazione dopo le parole: Hoc est enim corpus meum, le 
parole: quod pro nobis multis confringetur, le quali, secondo S. Ippolito 
erano incluse nel testo romano antico. Del resto questa aggiunta sarebbe piu 
conforme anche alPuso orientale. Son sicuro che tale emendazione avrebbe 
rapprovazione dei laici nonche dei prospettivi convertendi, dai nostri fra- 
telli separati. 

L'unica difficolta, che troverei in proposito, verrebbe forse dal numero 
dei sacerdoti anziani che potrebbero sentire qualche disagio. 

2. Vorrei suggerire questo proposito, che il sacerdote alla Santa Comu- 
nione dei fedeli dicesse Corpus Christi con la risposta del comunicando, Amen 
(cf. Jungmann, Missarum sollemnia, vol. 2, pag. 471). 

Nella disciplina -attuale e difficile al sacerdote di ripetere la formula con- 
sueta: cosi mi dicono molti sacerdoti di questa diocesi. 

Exc.mus P. D. RAIMUNDUS IGLESIAS NAVARRI 
Episcopus Urgellensis 

Plurimorum sacerdotum in votis est, praesertim eorum qui curae anima- 
rum incumbunt, ideoque qui saepe saepius diebus dominicis et festis de 
praecepto bis terve litare tenentur, cum homiletica praedicatione in unaqua- 
que Missa habenda, ut ipsi benigniore ieiunii eucharistici lege frui possint, 
quam Pius XII, dulcissimae memoriae, pro laicis tulit: scil. ut tempus prae- 
fati ieiunii eucharistici ad momentum usque Communionis computetur, non 
prout in praesenti est ad momentum quo Missa incipitur. 

Haec immutatio ab omnibus Patribus, ni fallor, bene visa, inseri posset 
ubi « de dispositionibus personalibus praerequisitis », in principio pag. 162, 
agitur, si ita commissioni de emendationibus opportunum videatur. 

47 

Exc.mus P. D. CLEMENS IOSEPH CAROLUS ISNARD 
Episcopus Neo-Friburgensis 

Art. 37, cap. II. Placet iuxta modum, ita nempe, ut post verba « faci- 
liorem reddat » (pag. 175, lin. 20), addatur: « iuxta sequentes normas: 

a) Rariores fiant in Missa crucesignationes, altaris oscula, genuflexio- 
nes, inclinationes et alia huiusmodi. 

b) Liturgia verbi seu Missa catechumenorum, in Missis cum adsistentia 
populi, dicatur ad sedem et ad ambones. 

c) Missa incipiat cum " Introitu ", omissis Psalmoi 42, " Confi- 
teor " etc. 

d) Lectiones proclamentur semper versus populum, cui directe an- 
nuntiantur. 

e) Populi participatio in ritu Offertorii appareat processione obla- 
tionis quae fieri posset saltem diebus solemnioribus, vel ab ipso populo vel 
ab ipsius repraesentantibus. 

/) Oratio super Oblata dicatur elata voce vel cantetur. 

g) Praefationum numerus augeatur. 

h) Canon elata voce dicatur. 

i) Crucesignationes in Canone tollantur post Consecrationem. 
/) Embolismus Orationis Dominicae clara voce recitetur. 

m) Fractio hostiae et " Pax " melius ordinentur. 

n) Aboleantur restrictiones quibus fideles a recipienda sacra Commu- 
nione in quibusdam Missis prohibentur. 

o) Formula distributionis sacrae Communionis sit: " Corpus Christi ". 
R. " Amen ". 

p) Missa compleatur benedictione sacerdotis et formula dimissionis 
" Ite, Missa est " ». 

Rationes: Aliqui contra tenorem art. 37 locuti sunt, quia, ut prostat, 
nimis imprecisum eum iudicant. Et quidem bene. 

Attamen tota res facile solvi potest, si post verba « faciliorem reddat » 
(pag. 175, lin. 20), addatur definitio revisionis faciendae. 

Oportet ut haee Ordinis Missae revisio consulat principiis pastoralibus 
simul ac traditioni. Et vera traditio cum actuosa participatione bene componi 
potest. 

Caeremoniae Missae romanae decursu saeculorum efformatae sunt. Tem- 
pore S. Gregorii Magni, vel potius, saeculo vin, tempore S. Gregorii II, 
Missa romana classica et perfecta in suis formis apparet. Postea, decursu Me- 
dii Aevi, adiunctiones multae eam deformarunt. Structura liturgica Missae 
romanae sic deformata difficulter a populo intelligi potest, et exinde actuosae 
participationi obstacula praebet. Exempli gratia: « Introitus » qui ex natura 
sua est initium Missae, tantum post multas orationes, in Missis lectis locum 
invenit: ex alia parte, populus solemniter dimittitur per « Ite, Missa est », 
sed remanere debet propter Evangelium Sancti Ioannis et preces leoninas; 
et alia huiusmodi. 

Restituatur ergo Missa plus minusve uti erat saeculo vm, in aetate 
aurea Liturgiae romanae. Nemo erit qui postea nobis imputet crimen contra 
sanam traditionem liturgicam, simulque habebimus Ordinem Missae brevem 
et clarunl, populo intelligibilem, maxime si tota Liturgia verbi et pars ante 
et post Communionem lingua vulgari celebretur, uti vehementer et ratio- 
nabiliter a multis desideratur. 

[Subsignati etiam\ Carlos, arcebispo de Olinda e Recife; Otavio, bispo 
de Palmeira dos Indos; Ioannes, ep. Sobralensis. 

Placet iuxta modum, ita scilicet ut post verba articuli sequentia addantur 
verba: « v. g., formula distributionis sacrae Cammunionis brevior reddatur, 
ut: " Corpus Christi. R. Amen "; totus canon elata omnino voce legatur et 
verba Consecrationis in Missis solemnibus, ut in ritibus orientalibus, etiam 
canantur ». 

Ratio primae additianis: Sacramentum iam confectum est et tantum mi- 
nistratur. Propterea, sufficeret ad modum praesentationis declarare porrectio- 
nem Corporis Christi. Ceterum pastoraliter etiam suadetur additio, quia, 
speciatim in regionibus defectu cleri laborantibus, unus dumtaxat sacerdos 
debet millibus Sacramentum porrigere. 

Ratio secundae additionis: nulla apparet ratio cur sub tanto arcano ea 
quae in canone reperiuntur ab auditione populi abstrahantur. Praeterea, fa- 
cilius populus christianus posset sequi totum canonem. 

Accedunt: [subsignatt] Fr. Henricus G. Trindade ofm, arch. Botucatu; 
Aloysius Philippus, Urugunianensis; Avelar, arch. Teresianus; Iosephus 
Thurler, ep. tit. Capitoliensis; Iosephus Vincentius Tavora; Walmor Battu 
Wichrowski, VT Felbes; Antonius Baptista Fragoso; Ioannes de Sousa Lima, 

AR Manaus; Augustus Petro, VR Vaccariae; Alfonsus Maria, VT Azurensis; 
David, ep. S. Ioannis in Brasilia; Lui Raimondo, VR Paracatu; Aloysius Phi- 
lippus, Urugunianensis; Emmanuel Pereira, ep. Campinensis Grandis; Carolus, 
arc. Olindensis et Recifensis; Gentil, bispo de Mossoro; Manuel Traveres de 
Araujo, bispo de Caico; Franciscus, ep. Afogadensis; Mons. Iosephus Nico- 
medes Grossi, ep. Speleopolitanus a Bono Iesu; Iosephus, ep. Garanhunensis. 

Art. 42. Placet iuxta modum, scil. ut post verba « pro certis casibus » 
demantur verba « a S. Sede bene determinatis, uti v. g. in Missa sacrae Ordi- 
nationis »; ita remanens textus definitivus: « Communio sub utraque specie, 
sublato fidei periculo, pro certis casibus, iudicio episcoporum, tum clericis 
tum religiosis, tum laicis concedi potest ». 

Ratio: Communio sub utraque specie, pro certis casibus, de iudicio Or- 
dinarii, maxime favet unioni Ecclesiarum, fidelium devotioni respondet et 
antiquis traditionibus congruit. 

\_Subsignatus etiam\ Iosephus, ep. Garanhunensis. 

48 

Exc.mus P. D. GEORGIUS KEMERER 

Episcopus Posadensis 

Venerabiles Patres Concilii de sacra synaxi sub utraque specie sumenda 
loquentes, difficultates practicas quae dignae administrationi obstant, plu- 
ries premebant. 

Utique, dantur difficultates quas caute examinare et prudenter solvere 
debemus. Sed falsum esset ipsam rem, quae est tanti momenti, negligere eam- 
que, propter difficultates, ad acta ponere. 

Relinquamus oportet considerationes mere negativas, et voluntate deter- 
minata, viam ac rationem quaeramus qua sumptio utriusque speciei reddatur 
decens ac digna! 

Etenim non satis esse videtur Concilium communionem sub utraque 
specie licitam et in se bonam declarare, sed praeterea eam positive fovere 
et eius progressivam instaurationem statuere debet. 

Occasiones sumendi sacram synaxim sub utraque specie non unam vel 
aliam sanciamus, sed pluries, i. e. praeter ordinationem sacerdotalem et 
professionem religiosam, e. g. a) primam adultorum communionem eorum- 
que confirmationem, b) missam pro sponsis, c) viaticum, d) exercitia spiri- 
tualia, aliaque huiusmodi, semper de iudicio Ordinarii. 

Uti homines practici, ritus in genere simplices esse malumus, tales quales 
homines nostri temporis intelligant atque acceptent, sed non tota Liturgia 
ex sola consideratione practicae exsecutionis ordinanda est. 

E contra, ipse valor sacramenti intrinsecus praeprimis considerandus est. 
Cogitare debemus de periculis et difficultatibus, sed magis cogitare debemus 
de ipsa re, de fructibus, de gratia inde percipienda. 

Ipse Dominus Noster, cum inter nos sub specie panis et vini manere 
decerneret, clarissime vidit futuras difficultates, immo sacrilegia, profana- 
tiones, irreverentiam, indifferentiam. Ea omnia videns, hostiam se obtulit 
maiestati divinae, seipsum ac nos sacerdotes constituit, qui idem, sub iisdem 
speciebus faceremus, in signum amoris sui infiniti erga Deum Patrem et 
Ecclesiam suam Sponsam. 

Et habetur praesertim in specie vini signum amicitiae et sigillum foederis 
cruentum, quod est inter Deum et homines. Quamvis totus Christus sub 
utraque specie contineatur, tamen species vini signum est sanguinis usque 
ad cuius effusionem Christus pro nobis seipsum immolavit. Haec omnia in 
signo panis non tam clare elucent. 

Neque obliviscamur vinum prae se ferre indolem eschatologicam quam 
Christus annuntiavit in ultima Coena. 

\_Subsignati etiam\ Henricus Muhn, ep. Jujuyensis; Roberto Caceres, 
ob. de Melo; Alberto Devoto, ep. Goyanensis; Antonius M. Aguirre, ep. 
S. Isidori in Argentina; Vicente Zazpe, ep. Rafaela; Carlos H. Ponce de 
Leon, ep. tit. Rodosto. 

49 

Exc.mus P. D. ALEXANDER KOVACS 
Episcopus Sabariensis 

L 

Ad n. 37 schematis constitutionis de sacra Liturgia, de ordine Missae 
instaurando, placet, iuxta modum. 

Modus autem est, ut augeatur numerus praefationum. 

Ratio: olim praefationes multo numerosiores erant, fere unaquaeque 
Missa propria gaudebat praefatione. Tridentina reformatio Missalis Romani 
retinuit paucas praefationes Sacramentarii Gregoriani Hadrianae recensionis, 
inde autem a saeculo exeunte elapso motus incoepit ad augendum numerum 
praefationum. Singuli ordines religiosi sat multas receperunt praefationes, 
item quaedam dioeceses, universa Ecclesia autem a Missali Romano Bene- 
dicti XV praefatione defunctorum et S. Ioseph, dein per Pium XI praefa- 
tione SS. Cordis et Christi Regis ditata est. Numerus praefationum saltem 
praefatione propria Adventus, dein praefatione propria SS. Eucharistiae, de- 
mum praefatione peculiari Dominicarum intra annum augendus esset. 

50 

Rev.mus P. D. ANTONIUS KUHNER Y KUHNER 

Praelatus nullius Tarmensis 

Propositio relate ad schema constitutionis de sacra Liturgia, cap. II: de 
sacrosancto Eucharistiae mysterio. Quae propositio traditur commissioni li- 
turgicae ad pertractationem tantum, quin publice legatur coram Patribus. 

Consideratio fundamentalis. Quasi tota praxis religiosa maioris partis 
fidelium (in Peru) sese limitat ad S. Missam. Per consequens haec debet con- 
tinere et porrigere fidelibus omnia elementa necessaria pro gerenda vita 
christiana, scilicet: a) instructionem sufficientem (in Antemissa - Mensa 
verbi); b) orationem sufficientem (in Canone - Mensa sacrificii). 

A) Antemissa (Missa catechumenorum). 

1. Antemissa in die dominica et in die festivo debet continere brevc 
compendium totius historiae sacrae Veteris Testamenti per summa capita 
et instructiones principales Novi Testamenti, cum respectu ad decursum 
anni ecclesiastici. Veritates fundamentales catechismi (praecepta, Credo, Sa- 
cramenta) extrahendae sunt ex Epistola, ex Evangelio et ex reliquis partibus 
Proprii. 

2. Missa proprie dicta (mensa sacrificii) debet continere omnes orationes 
communes christiani. 

3. Missa ferialis (de dominica in dominicam) debet tractare idem thema, 
quod occurrebat in dominica antecedenti, amplificando et profunde expla- 
nando ipsum pro fidelibus magis piis et zelosis, ut perducantur ad vitam 
perfectionis et apostolatus. 

4. Missa cycli temporalis per consequens praeferenda est Proprio de 
Sanctis. 

5. Lingua vernacula per consequens necessaria est pro Antemissa. 

B) Simplificatio caeremoniarum. 

Consideratio fundamentalis: Simplificatio est conveniens, quia a) populus 
simplex parum instructus (in missionibus, in « Sierra » Peruviana, in regio- 
nibus silvaticis) illas caeremonias non intelligit; b) populus instructus (in 
urbibus commorans) generaliter iam non habet tempus et nervos pro caere- 
moniis longis, v. g. pro Missa pontificali; c) aetas nostra est seria et sobria, 
etiam in gusto liturgico. 

I - Missa lecta: a) simplificare et unificare motus fidelium, ex. gr. seden- 
tes in Antemissa, genuflexi durante Canone. b) Simplificare caeremonias ce- 
lebrantis. 

1. In Missis pro Defunctis: Omnia fiant sicut in aliis Missis. 

2. Legatur Evangelium sine directione symbolica ad aquilonem, i. e. 
sicut Epistola, quia symbola non iam intelliguntur; vel melius legatur versus 
populum. 

3. « Ite, Missa est » dicatur in omnibus Missis. Cum Benedictione Sa- 
cerdotis finiatur Missa. 

II - Missa cantata: Quando datur stipendium pro Missa cantata, pa- 
rochus, si consideratio pastoralis id suggerit, habeat ius eam substituendi 
cum Missa dialogata etc. 

Quod commendatur ex parte a) sacerdotis (problema oeconomicum); 
b) fidelium (consideratio pastoralis); c) dantis intentionem (intenditur a 
dante solummodo, quod non sit « Missa lecta », id est sub silentio). 

III - Missa solemnis: a) Simplificare omnes caeremonias, quae pro magna 

parte disturbant devotionem celebrantis, ministrorum sacrorum et populi, 
qui nihil intelligit. 

1. Celebrans faciat omnia sicut in Missa lecta. 

2. Ministri sacri (Diaconus et Subdiaconus) teneant positionem symme- 
tricam, e. gr. in Antemissa: alter post alterum; durante Canone: ad dexte- 
ram et sinistram celebrantis; vel sicut in numero sequenti proponitur. 

b) Ministri sacri non adeo munere fungantur assistendi celebranti 
quam communionem servandi cum populo. Subdiaconus, v. gr. legat lectio- 
nem Antemissae coram populo et dirigat dialogum populi. Diaconus legat 
et explicet Evangelium, distribuat S. Communionem. 

IV - Missa Pontificalis: Est functio indigeribilis nostris temporibus, non 
comprehensa, sat longa, sine fructu spirituali et pastorali, est continua di- 
stractio pro Pontifice et officiantibus et pro populo. Est residuum ex aetate 
media et barocca in Liturgia. 

Indiget reforma profunda. 

a) Derelinquantur: calcea, chirothecae, gremiale, candelabrum, La- 
vabo ad Offert. et ad S. Comm., adhibeatur una mitra tantum, quin tam 
frequenter imponatur, resp. deponatur. 

b) Duae positiones principales: 1. Ad thronum usque ad Offerto- 
rium; 2. Deinde ad altare. 

c) Assistentes habeant magis finem repraesentationis et solemnitatis 
quam fungantur ministerio celebrandi. Adhibeantur tantummodo ut ministri 
liturgici: 1. magister caeremoniarum; 2. subdiaconus (Epistola, dialogus 
cum populo); 3. diaconus (Evangelium, praedicatio, communicatio); 4. mitra- 
ferarius, qui imponat et deponat mitram, simul curet ordini in centro eccle- 
siae, necnon et curet microphono, quia adsit minister specialis oportet: a) ad 
apportandum et removendum necnon et adaptandum microphonum; b) ad 
observandum bonum effectum in medio populi, quia de illo, saepe saepius 
disturbato dependet magnopere fructus Liturgiae, praedicationis et orationis. 

51 

Exc.mus P. D. SIMON CONRADUS LANDERSDORFER 

Episcopus Passaviensis 

Caput totum « de sacrosancto Eucharistiae mysterio » valde mihi placet. 
Sed declaratio quaedam ad primum eius numerum necessaria mihi videtur, 
ne suspicetur destructionem quandam Missae hodiernae in mente fuisse com- 
missionis praeparatoriae, cuius membrum fuisse libenter concedo. Paragra- 
phus tricesima septima proponit, ut Ordo Missae ita recognoscatur, ut clarius 
percipiatur et actuosam participationem fidelium faciliorem reddat. Ex decla- 
ratione enumerare velim singula quaedam ad illustrandam paragraphum: 

Clarius distingui debent partes duae principales Missae, Liturgia nempe 

verbi et eucharistica, non novo quodam et inaudito modo destruente Ordi- 
nem venerabilem, sed iuxta modum Missae Pontificalis, ita ut saltem in Missis 
cum populo celebratis lectiones fiant ad sedes, sacrificium autem ad altare. 
Lectiones praeterea proclamentur versus populum, ut sentiant fideles non 
agi tantum de parte sollemnitatis, sed Verbum Dei personaliter et urgenter 
alloqui ipsos. 

Rariores fiant genuflexiones ut clarius intelligatur sensus adorationis pro- 
fundae inditus ipsis. Rariores fiant etiam crucis signationes, ut sensum revera 
benedictionis retineant et non sint mere gestus indicationis. 

Ritus Offertorii simplicior fiat, et fidelibus interdum saltem permittatur 
secundum antiquam consuetudinem Ecclesiae Romanae afferre sacerdoti 
oblata consecranda. 

Ut clarius resplendeat gloria Dei in opere salutis, augeatur numerus prae- 
fationum, quarum exempla mirabilia continentur in thesauris antiquis Eccle- 
siae Romanae. 

Optandum esse videtur, ut haec proposita inserantur in paragraphum 
ipsam, alia minora commissioni executivae relinqui possunt. Quae omnia 
sine destructione Ordinis perfici possunt, et sine dubio post restaurationem 
talem fideles recognoscent Missam ab infantia sibi carissimam et gaudebunt 
quod nunc melius possunt intelligere textus et ritus venerabiles et facilius 
eisdem participare et cum ferventiore cordis affectu. 

Etiam eis, quae dicta sunt de lectionibus sacris et de homilia in nn. 38 
et 39 ex corde assentio. Regrediuntur ad antiquissimam Ecclesiae Romanae 
consuetudinem, quae tempore S. Gregorii Magni in evangeliario suo perico- 
pas posuit non pro die dominica tantum, sed etiam pro feria 4, feria 6 et pro 
sabbato. Quodsi renovaretur venerabilis illa traditio quoad evangelium et 
epistolam, omnes fere partes praestantiores Novi Testamenti annuntiarentur 
fidelibus et mensa verbi eis praepararetur vere ditissima. 

Logice in n. 41 proponitur congruus locus linguae vernaculae, ut ver- 
bum Dei intelligatur a fidelibus. Instantissime commendo Patribus, ut etiam 
pro canticis Missae mensura sapienti concedatur lingua patria, recordans 
verba s. Pauli in Epistola Dominicae praeteritae et Eph., cap. V. Experientia 
pastoralis a saeculis docet, quomodo per cantica maxime corda hominum 
recipiunt veritatem revelationis et imbuuntur affectibus fidei, spei et carita- 
tis. S. Ambrosium commemorare liceat, quem incantationis magicae incul- 
paverunt Ariani, videntes hymnorum eius vim salutarem. Et tunc lingua 
latina lingua populi fuit. 

Ne abutar patientia vestra, venerabiles Patres, uno tantum verbo com- 
mendo, quae dicta sunt de Communione sub utraque specie et de concele- 
bratione, quorum concessio largius extendatur ultra limites a propositione 
praevisas. 

Non vero praetermittere possum numerum quadragesimum « de oratione 
communi ». Introducatur saltem in Missam cum populo celebrandam haec 
oratio, commendata iam a s. Paulo apostolo discipulo suo Timotheo: sicut 

in textu propositionis citatur. Magni momenti est pro salute Ecclesiae, si 
totus populus orat pro ipsa et pro totius orbis necessitatibus, quia oratio 
Ecclesiae in unum collectae maxime tangit cor clementissimi Dei, qui in 
manu sua portat corda regum et eorum, qui in potestate sunt. 

52 

Exc.mus P. D. IOSEPH ALl LEBRUN MORATINOS 

Episcopus Valentinus in Venetiola 

Ad constitutionem sub n. 39 positam nempe de Homilia, haec redactio 
proponitur: « Homilia, in Missis quae cum populi concursu celebrantur, tam- 
quam pars ipsius Liturgiae valde commendatur, diebus autem dominicis et 
festis de praecepto ne omittatur ». 

En rationes: 1) Constat antiquitus (cf. Sanctum Iustinum) homiliam in- 
veniri tamquam partem Liturgiae in Missa dominicali. 2) Ita magis et effica- 
ciori modo ad instructionem populi christiani providetur et pars didactica 
Missae efficacior fit. 3) Non paucis in nationibus ea obligatio a Conferentiis 
episcopalibus est statuta. 

Redactio constitutionis sub n. 41 (Lingua in Missa) sic proponitur: « Lin- 
guae vernaculae, canone excepto, in Missis cum populo adhibeantur ». 

Superiores rationes quas in principio generali nuper proposito de admit- 
tendis linguis vernaculis in Liturgia attulimus, hic iterum afferri possunt. 

53 

Exc.mus P. D. EMMANUEL LLOPIS IVORRA 

Episcopus Cauriensis-Castrorum Caeciliorum 

Vere laudis dignum est cap. II schematis de sacra Liturgia, a Patribus 
commissionum praeparatoriae et centralis tanta assiduitate laboratum, tan- 
taque perspicuitate in sua concisione impletum, quod omnes comprehendere 
debet, qui una voce, unoque spiritu vere christiani profitentur. 

Bene recteque in eo elucet magnum desiderium Sanctissimi Patris Ioan- 
nis XXIII in constitutione « Humanae salutis »: ut inter christianos univer- 
sos aspectabilis unitas instauretur } quae Divini Servatoris votis digne satisfa- 
ciat } quae quidem unitas, non tantum in his quae vere essentialia et immu- 
tabilia sint in doctrina Christi, manifestari debet, sed etiam in aliis, quae 
quamvis decursu saeculorum, ita non apparuerunt, tamen hodiernis tempo- 
ribus, magis magisque conducere, aliquo modo possint, ad veram ostensionem 
unitatis a Christo conclamatae. 

Ita affirmo, de n. 42 huius capitis secundi, nempe: De Communione sub 

utraque specie, atque etiam de n. 44 eiusdem capitis, scilicet: De concele- 
bratione. 

Nihilominus, quamvis ita sentiam de eius existentia in Ecclesia cum 
orientali quam occidentali, in favorem verae unitatis, sub aspeetu theorico 
seu doctrinali, tamen relate ad praxim, existimo quod: 1. Ad praecavendos 
abusus, praesertim propter novitatem in Ecclesia occidentali; 2. Ad irreve- 
rentias in re devitandas; 3. Ad procurandam sanitatem vel hygienem in hac 
materia; 4. Ad maiorem firmitatem procurandam in asserto fidei: « quod sub 
altera tantum specie totum atque integrum Christum verumque Sacramen- 
tum sumi ». 

Ita determinetur forma tum Communionis sub utraque specie, quam 
factum concelebrationis ut forsitan his omnibus provideatur in eorumdem 
applicatione, quae in sequentibus animadversionibus sic determino: 

Vrima. Quod a Sancta Sede ita explicite immo et modo taxativo deter- 
minetur numerus dierum quibus fieri possit et Communio sub utraque spe- 
cie, et factum concelebrationis, ita ut ad minimum reducatur, iuxta effatum: 
magis vel minus non mutat speciem. 

Secunda. In unoquoque territorio, et solum de licentia expressa episcopi, 
attentis omnibus circumstantiis, effectum habeant. 

Tertia. Ad ipsum episcopum in suo territorio competat explicite desi- 
gnare et ministrum Communionis sub utraque specie et sacerdotem principa- 
lem in concelebratione. 

Quarta. Communio sub utraque specie ministretur intra ipsum Sacrum 
in quo conficitur et cum ipsa Communione plene consummatur. 

Quinta. Ad hoc ut episcopus talem facultatem possit concedere, con- 
scius debet esse de recta observantia normarum liturgicarum in his quae 
debent conficere et ministrare. 

Forsitan necesse sit de tali materia, modo praeceptivo in curriculo de 
Liturgia pastorali aptitudinem consequi? 

54 

Exc.mus P. D. HANNIBAL MARICEVICH FLEITAS 

Episcopus tit. Diocletianopolitanus in Valaestina, coad. Villaricensis 

Ad pag. 37, pag. 175, post lin. 20, addatur nova paragraphus: « Liturgia 
Missae constat duabus partibus, nempe: Liturgia verbi et Liturgia euchari- 
stica. Cum altare sit locus proprius celebrationis eucharisticae, oportet ut, in 
Missis cum participatione populi, Liturgia verbi locum habeat in ambonibus 
vel iuxta sedilia chori, ut in Missis pontificalibus et in Vigilia paschali ». 

Ratio: a) ut bene clareque distinguantur duae partes Missae; b) ut om- 
nes bene intelligant altare esse locum proprium sacrificii; c) ut Liturgia verbi, 
instructa principaliter ad populum efformandum, melius intelligatur, pro- 
fundius percipiatur et facilius inducat fideles ad dialogum orationis. 

Post praecedentem paragraphum additam, etiam sequentia addenda pro- 
ponuntur: « Ordo Missae, venerabilis propter suam saecularem traditionem, 
retinendus est in sua actuali structura, sed tamen debet accipere sequentes 
correctiones: 

a) Missa incipiat immediate cum Introitu. 

b) Lectiones et cantus Missae a sacris ministris vel a choro vel a po- 
pulo exsecutae, non iterentur a sacerdote celebrante. 

c) Preces Offertorii (nempe: orationes concomitantes praeparationem 
materiae panis et vini) et versicula Psalmi « Lavabo » omittantur et restau- 
retur oratio « Secreta », quae, ut unica « Oratio super oblata », cantetur vel 
voce elata recitetur. 

d) Augeatur numerus praefationum, aut instituendo novas formulas, 
aut restaurando textus acceptos ab antiquis Sacramentariis, speciatim tem- 
pore Adventus, dominicarum « per annum », Sacrae Eucharistiae, Dedica- 
tionis Ecclesiae, Sanctorum Patronorum, etc. 

e) Ut Canon Missae, inclusa Praefatione, iterum habeat suam origi- 
nalem unitatem et continuitatem, oportet omittere in ipso suas quinque 
conclusiones intermedias et retinere tantum doxologiam finalem cantatam 
vel voce elata recitatam. 

/) Omittantur in Canone signa crucis, oscula altaris et genuflexiones, 
quae videntur superflua et non adiuvant ad maiorem pietatem fidelium pro- 
movendam. 

g) In Canone abbrevietur catalogus Sanctorum, ita ut ad summum 
nominentur Apostoli. 

h) Oratio « Libera nos », quae post Pater noster est, cantetur vel in 
voce elata recitetur. 

/) Restructuretur et ordinetur pars Ordinis, quae in se habet Fractionem 
hostiae et Pacem. 

/) Formula distributionis Sacrae Communionis ita sit: « Corpus Do- 
mini nostri Iesu Christi custodiat te. Amen », vel: « Corpus Christi. Amen ». 

k) Missa finiet cum benedictione sacerdotali, quam sequitur « Ite, 
Missa est ». 

Ratio: Restitutio diversorum elementorum ritus romani Missae ad sen- 
sum originalem et pristinam claritatem ac simplicitatem; ita ut signa, gestus 
et orationes sint faciliores intellectui populi christiani, quia exprimunt clare 
aperteque, quae volunt significare. 

\_Subsignati etiani\ Antonius M. Aguirre, ep. S. Isidori in Argentina; 
Vicente Zazpe, ep. Rafaela; Ismael Rolon, prael. null. Caacupe (Paraguay); 
Alberto Devoto, ep. Goyanensis; Carlos H. Ponce de Leon, ep. tit. Ro- 
dosto; Felipe Santiago Benitez, ep. aux. de Assuncion (Paraguay); Roberto 
Caceres, ob. de Melo Uruguay. 

Exc.mus P. D. OCTAVIANUS MARQUEZ TCRIZ 
Archiepiscopus Angelorum 

Summa cum reverentia sequentes propositiones facere audeo. 

1 . Siquidem adhuc longa pro Concilio restat via, nam sumus in schematis 
primi cap. II, maxime opportunum videretur considerare ut expeditior via 
in disceptationibus adhibeatur, brevitatis gratia. Verum est n. 33 Ordinis 
Concilii edicere: « Quivis Pater verba facere potest de unoquoque propo- 
sito schemate vel admittendo, vel reiiciendo, vel emendando ». Sed expe- 
rientia hucusque per tres hebdomadas habita, humillime censeo vel Sacro- 
sanctam Synodum vel praesidentiae consilium, si placuerit, reverenter a 
Ss.mo Patre Nostro Summo Pontifice additionem praefati articuli impetrari 
posse, ita ut: « Quilibet Pater, si voluerit, in scriptis mentem suam circa 
schema vel eius partes aperire valeat, et exc.mo secretario scriptum tradere, 
qui competenti commissioni conciliari deferre curabit. Porro commissio, ad 
repetitiones vitandas melioremque ordinem servandum, supra eamdem rem 
unum tantum oratorem seligere posset pro congregatione generali. Cetero- 
rum autem Patrum animadversiones prae oculis haberentur in ipsius commis- 
sionis disceptationibus. 

Pro em.mis autem Patribus cardinalibus firmus remaneret eiusdem Or- 
dinis art. 57, cum paragrapho 3: « ... Praeses (congregationis generalis) fa- 
cultatem loquendi concedere potest Patribus qui illam petierint perdurante 
ipsa congregatione ». 

2. De hoc sacrae Liturgiae schematis cap. II, enixe ac reverenter Patres 
Conciliares rogare audeo ut, antequam ad sujffragia deveniamus, additiones 
aliquas, a Patribus quibusdam propositas, sed inter tot tantasque quaestiones 
oblivioni forte mandandas, in mentem revocemus, scl.: 

a) Quod Missae celebratio ac proinde sacrae Communionis distribu- 
tio, qualibet hora diei concedatur, servato eucharistico ieiunio. 

b) Tempus eucharistici ieiunii pro sacerdotibus, ne inde a potus vel 
cibi sumptione usque ad Missae initium supputetur, sed inde a potus vel 
cibi sumptione usque ad sacram Communionem. 

c) Siquidem fideles plures — pro dolor — statim, vel paucissimis 
momentis, post Missam ab Ecclesia discedunt absque debita gratiarum actione 
pro Sacra Communione, utinam ultima pars Canonis, nempe post sacerdotis 
Communionem, longior fieret. 

d) E contra, quia fideles qui Communionem non accipiunt saepe sae- 
pius neque Evangelium Sancti Ioannis audiunt, et ad rutinam vitandam, uti- 
nam non quotidie sed aliquoties tantum praefatum Evangelium recitaretur, 
et semper ante sacerdotis benedictionem, ita ut cum benedictione ac verbis 
« Ite, Missa est », Missa revera finem haberet, nullis additis precibus. 

e) Utinam vestimenta liturgica, praesertim pontificalia, de mandato 
Concilii simpliciora et leviora fierent, servata semper dignitate. Exempli 
gratia: nostris hisce temporibus sandalia et caligae non tam necessaria viden- 
tur; chirotecae, praesertim in calidis regionibus, ad libitum adhiberi pos- 
sent, sicut ex benigna Summi Pontificis concessione iam quoad tunicellas fit; 
pileolum.una simul cum mitra aliquoties in Pontificalibus molestias affert; 
mitrae nimis pretiosae, tamquam personales, fortasse hac nostra aetate non 
tam convenientes apparent; etc. 

3. Sed praesertim, humiliter clarissimos Patres conciliares rogare audeo 
ne obliviscamur schemata nobis proposita non laborem unius vel alterius ho- 
minis tantum esse, sed fructum apprime maturum multarum sapientium con- 
sultationum, inter praeclaros viros habitarum. Quamplures enim Patres car- 
dinales, episcopi, theologi consultores aliique, ac dein commissiones praepara- 
toriae, tam speciales quam generalis, strenuo in schematibus conficiendis 
adlaboravere. Unde salva tutaque semper uniuscuiusque Patris libertate ad 
propriam mentem aperiendam, schemata in seipsis iam a nobis magnam fidu- 
ciam merentur. In multis enim disceptatis quaestionibus viam mediam 
— viam scl. prudentiae — nobis praebent. 

56 

Exc.mus P. D. IOANNES McELENEY 
Episcopus Kingstonensis 

Art. 37 (pag. 175, linn. 17-20). Clariori modo exprimi debent et deside- 
rata unitas ritus et legitimae variationes locales, ut, v. g. « Ordo Missae ita 
recognoscatur et in generali dispositione et in singulis partibus ut clarius per- 
cipiatur. Praesertim in Liturgia verbi, ad actuosam fidelium participationem 
faciliorem reddendam, introducantur aptationes secundum singulorum po- 
pulorum peculiare ingenium et traditiones ad normam art. 22 n. 2 huius 
constitutionis ». 

Notandum de titulis librorum liturgicorum. In novis editionibus typicis 
librorum liturgicorum, loco adiectivi « Romanum » melius adhibeatur « Ri- 
tus Romani » — servato adiectivo pro libris liturgicis alicuius territorii. Sic, 
habeatur editio typica « Missale Ritus Romani », « Rituale Ritus Romani », 
« Breviarium Ritus Romani »; libri autem liturgici cum variationibus decretis 
ab auctoritate competente territoriali habeant titulum potius v. g.> « Mis- 
sale Germanicum Ritus Romani », « Rituale Romanum Ritus Romani », 
« Breviarium Africanum Ritus Romani », etc. 

Art. 41 (pag. 176, linn. 4-7). Maior libertas hac in re tribuenda est 
auctoritati competenti territoriali. Inde, post « tribuatur » (lin. 5) melius 
legitur hoc vel simili modo: « imprimis autem in liturgia verbi ad normam 
articuli 22 n. 2 huius constitutionis ». 

Art. 42 (pag. 176, linn. 8-11). Occasiones Communionis sub utraque 
specie potius determinentur ad normam art. 22 n. 2 huius constitutionis. 
Melius delenda est, ut videtur, cautio « sublato fidei periculo », nam Orien- 
tales Catholici qui per saecula hanc communem praxim habebant sine ullo 
vestigio periculi fidei, recte iniuriam accipere possunt ex tali cautione. Sic, 
fere hoc modo desideratur articulus: « Communio sub utraque specie pro 
solemnioribus occasionibus uti, v. g., in Missa sacrae Ordinationis, Profes- 
sionis Religiosae, Nuptiarum, Anniversariorum et Iubilaeorum, et ita porro, 
valde commendatur tamquam potissimum adiumentum fidei et pietatis erga 
Sanctissimum Sacramentum. Itaque, est competentis auctoritatis territorialis, 
de qua in articulo 22 n. 2 huius constitutionis, statuere illas occasiones, actis 
ab Apostolica Sede probatis et confirmatis ». 

Art. 43, pag. 176, linn. 16-18). Ultima sententia huius articuli melius 
deletur — nam non videtur pertinere ad finem huius constitutionis. 

(Pag. 176, lin. 14). Loco « coniunguntur » melius legitur « coniungan- 
tur ». Secus non elucescit quomodo pertineat ad instaurationem Liturgiae. 

Art. 44 (pag. 176, linn. 18-23). Desideratur ut occasiones concelebratio- 
nis ampliori modo exprimantur, et inde ut articulus legatur hoc fere modo: 
« (Usus amplificetur). Concelebratio tam in Ecclesia orientali quam in oc- 
cidentali in usu hucusque remansit. Concilio praeceptum concelebrandi, nisi 
iusta causa excuset, ad sequentes casus extendere placet: 

a) Ad Missam Chrismatis, feria V in Coena Domini; 

b) Ad Missam dedicationis seu consecrationis ecclesiae. 

Praeterea Concilium enixe commendat concelebrationem in omni paroe- 
cia, feria V in Coena Domini, et in festo Corporis Christi, ubi est copia 
sacerdotum. 

Insuper est competentis auctoritatis territorialis, de qua in art. 22 n. 2 
huius constitutionis, statuere alias occasiones, v. g., conventus sacerdotum 
et congressus eucharisticos, quando fas est concelebrare ». 

Ad nn. 42 et 44: 

1. Concelebratio commendatur sensu proposito ab em.mo card. Leger 
et aliis. Quodsi talis amplior concessio S. Synodo non placeat, ineatur sal- 
tem via media, ita ut concelebratio concedatur saltem episcopo, quoties cum 
insigni aliqua parte cleri convenit, v. g. in visitatione canonica, in festis 
extraordinariis et in casibus similibus. 

Rationes sunt: a) quia sic unitas inter episcopum et eius clerum maxime 
colitur et promovetur; b) quia haec est traditio totius Ecclesiae inde ab 
initio, ut patet ex verbis S. Ignatii Antiocheni pluries iam citatis, et etiam 
Ecclesiae Romanae per plus quam mille annos. 

2. Item communio sub utraque specie concedatur in casibus a S. Sede 
plene determinatis, ita ut saltem aliquoties in anno fidelibus appareat signum 
Coenae Eucharisticae in forma sua pleniore. Hoc modo — non obstantibus 
difficultatibus practicis, quas nemo est qui neget — tamen bona voluntas 
S. Synodi manifestaretur coram fidelibus et etiam coram fratribus separatis. 

57 

Exc.mus P. D. SERGIUS MfiNDEZ ARCEO 

Episcopus Cuernavacensis 

In hoc cap. II valde placet n. 37, quia Ordo Missae decursu saeculorum 
aliquatenus obscurior evaserat. Modus vero et limites in commissione consi- 
derandi essent ut nobis Patribus proponerentur, quos quidem secundum 
meum iudicium in folio annexo commissioni propono. 

Placet item n. 38. 

Tam evidens est doctrina in n. 39 proposita ut, nisi sacerdos solus cele- 
bret, homiliam numquam omittere debeat, prouti offertorium, vel Pater 
noster, vel ipsas lectiones numquam omittit. Humiliter dico in mea dioecesi 
hanc praxim iam fere vigere. Ideo propono ut dicatur: « Veri nominis ho- 
milia, brevis nempe et vera interpretatio et applicatio Lectionum, utpote 
pars integralis Ordinis Missae, numquam omitti potest, nisi sacerdos solus 
celebret, etiam diebus feriatis, sed ampliori modo Dominicis et festis de 
praecepto ». 

Oratio communis, de qua in n. 40, valde commendatur historia et na- 
tura actionis liturgicae. Experientia etiam docet utilitatem in Missis lectis, in 
quibus nunc oratio communis pro nobis Patribus conciliaribus per totam 
meam dioecesim omnibus diebus, magna cum fide, spe et gaudio populi Dei 
canitur. Sed ad Missas cum cantu et sollemnes potiori ratione extendi opor- 
teret. 

De n. 41 quid dicam? Valde a nostro munere deficiemus si Concilium 
non statuit linguam vernaculam tanquam linguam liturgicam saltem pro 
Liturgia verbi in Missis etiam sollemnibus ut Plebs sancta et omnes homines 
qui intersint abundantius enutriantur, quod aliter numquam tam plene ob- 
tinebitur. 

Nn. 42 et 44 valde placent cum modo et limitibus a commissione consi- 
derandis ad mentem Patrum, quorum ego minimus quosdam in annexo folio 
assigno. Quamplurimum me movet propositio de concelebratione sacerdotum 
infirmae valetudinis. 

Optarem ut in n. 43 explicitius diceretur praeceptum non adimpleri si 
fideles lectiones non auscultarent. 

Nescio utrum opportunum esset explicite in Conciliari decreto doctrinam 
aliunde in Encyclica Mediator Dei fuse propositam perstringere: « Etsi va- 
lide et fructuose extra Missam Communio sumi possit et pro necessitatibus 
pastoralibus distribui oporteat, tamen omni conatu tendendum est ut intra 
Missam christifideles communicent ut participatio in convivio sacrificali me- 
lius appareat ». 

Animadverto praeterea: 

Primo: dicere nullam vel parvas et perpaucas tantum fieri posse im- 

mutationes, quia periculum magnum insit omni mutationi, idem est ac dicere 
nos homines numquam a perfectione in Ecclesia deficere, quod pugnat con- 
tra naturam ipsius Ecclesiae et contra quamplurima tentamina reformationis. 
In memoriam ad rem quod attinet documenta Pii X, Pii XII, sed et ipsius 
Ioannis XXIII feliciter huic Concilio praesidentis qui ad renovationem li- 
turgicam complendam per altiora principia nos convocavit. 

Secundo: fideles nostros adultos facere oportet ut clarius inter essentiam 
Ecclesiae a Christo Domino fundatae et opera ab hominibus incepta, quae 
non raro sed saepissime venerabilia existunt, distinctionem percipiant, quia 
cotidie in libris, in ephemeridibus... has animadversiones inveniunt, quas, 
si conscii fiant, de veris defectibus et de necessitate et opportunitate conti- 
nuae et prudentis quidem renovationis et adaptationis, multo melius discer- 
nent et, occasione data, non catholicis mirantibus vel etiam adversantibus 
rationem reddent et praeterea renovationes in praxim laetantes perducent. 

Non amplius possumus, si quando possibile fuit, fideles nostros semper 
tanquam pueros habere vel nutrire. 

Tertio: omnes nos episcopi liturgi sumus; sed viget ut apparet luce cla- 
rius vera distinctio inter cultores doctrina et opere Liturgiae et eos qui tan- 
tum liturgi sunt. 

Plures sunt pastores, sicut in mea prima oratione efferebam, qui Litur- 
giam colunt et pastoralem liturgicam experti sunt, et alii plures qui eminent 
in aliis pastoralibus et scientificis ambitibus, sed de re liturgica nec cogita- 
verunt nec voluerunt cogitare plurimis de causis. 

Ideoque verum nequaquam est unicam distinctionem intercedere inter 
simpliciter liturgistas et liturgistas exaggeratos; sed distinctio quidem ante 
dies magna intercedebat inter cultores Liturgiae et eos qui Liturgiam non co- 
lebant; et exaggeratio in utraque parte existere potest, quam nos vitare de- 
bemus sicut in Encyclica Mediator Dei praeclarissime fecit b. m. Pius XII. 

Quarto: nullo igitur modo putandum est nos oleum et operam per men- 
sem in his congregationibus perdidisse, quia, sicut nonnulli Patres mihi con- 
fessi sunt, hae congregationes pro non paucis e nobis pastoribus bonae fidei 
cursus intensivus Liturgiae exstiterunt et hac via opinio communis paulatim 
et laboriose, etiam ope repetitionum, quae saepe iuvant, efformata est. 

Quinto: eo vel magis emolumentum harum disceptationum efficitur, 
quod seligere possumus secundum proprium uniuscuiusque ingenium am- 
bitum actionis nostrae pastoralis; sed pro Liturgia non datur electio, nemo 
amplius Liturgiam negliget, quia elementa essentialia Liturgiae ad essen- 
tiam a Christo Domino Ecclesiae suae datam pertinent, est enim culmen et 
fons actionis Ecclesiae. Forte Concilium hoc unum in hac sua prima periodo 
efficiet ut nos omnes Pastores germanae Liturgiae sinceri cultores cum splen- 
dido instrumento huius decreti simus. Faxit Deus. 

N. 37. Ordo Missae instaurandus . 

a) Rariores fiant in Missa crucesignationes, altaris oscula, genuflexio- 
nes, inclinationes et alia huiusmodi. 

b) Preces ad gradus altaris essent aliquatenus minuendae, et forma 
simpliciore redigendae. 

c) Lectiones proelamentur versus populum, cui directe annuntiantur. 

d) Ritus Offertorii ita describatur et aptetur, ut populi participatio 
appareat processione oblationis, quae fieri posset saltem diebus solemniori- 
bus, vel ab ipso populo vel ab ipsius repraesentantibus (ut adhuc fit in Litur- 
gia Ambrosiana). Item orationes quae oblationem comitantur ita recognoscan- 
tur ut magis respondeant sensui oblationis donorum postea consecrandorum. 
Orationi super oblata suum momentum restituatur, clara voce eam profe- 
rendo. 

e) Praefationum numerus augeatur (ex. gr., pro die dominico, pro 
tempore Adventus, pro festo Corporis Christi, pro Missa dedicationis ec- 
clesiae). In Canone praecipuae preces, vel saltem doxologia finalis, elata voce 
dicantur, ut populus respondere valeat « Amen »; quod in fine tantum exstare 
deberet. Crucesignationes in doxologia tollantur; et in toto Canone minuantur. 

/) Embolismus orationis dominicae clara voce recitetur, ut fit in 
actione liturgica feriae VI in Passione et Morte Domini, neque fractio ad 
eius conclusionem fiat. 

g) Fractio hostiae et pax melius ordinentur. 

h) Aboleantur restrictiones, quibus fideles a recipienda sacra Commu- 
nione in quibusdam Missis prohibentur. 

i) Formula distributionis sacrae Communionis brevior admittatur, ut 
v. gr., « Corpus Christi. R. Amen », ut apud S. Ambrosium et in Liturgia 
Ambrosiana. 

/) Missa compleatur benedictione sacerdotis et formula dimissionis: 
« Ite, Missa est ». 

Ad hanc revisionem sive totius Ordinis Missae sive eius partium reduci 
possunt aliae quaestiones characteris potius rubricalis et caeremonialis, sae- 
pius a peritis et nunc etiam ab episcopis pressius propositae. Duas ex his, 
ad modum exempli, memorari liceat: scilicet reductionum rituum Missae 
pontificalis in genere, et restitutionem ad praxim ordinariam Missae solemnis 
cum diacono, uti factum est in Ordine instaurato Hebdomadae sanctae. 

N. 42. Communio sub utfaque specie. Cum nostris temporibus remotius 
videatur periculum fidei, Communio sub utraque specie concedatur, non certe 
passim et omnibus, quia adsunt magna practica incommoda, ac difficilis erit 
fidelium pietatis et mentis aptatio, sed pro certis et bene determinatis casibus, 
exempli gratia: sacerdotibus concelebrantibus; ministris sacris in Missa so- 
lemni; in collatione sacrorum Ordinum; in professione religiosa; in baptismo 
adulti et in receptione neoconversi; in celebratione matrimonii, et his simi- 
libus. Hac instauratione, etsi raro admissa, ostenderetur caritas Ecclesiae 
erga desideria fratrum separatorum, unitas orientalium rituum cum occi- 
dentalibus, foveretur christiana devotio erga pretiosissimum Christi Sangui- 
nem, melius a fidelibus intelligeretur Eucharistiam esse Crucis Sacrificii re- 
praesentationem illiusque regni aeterni nuntium, in quo novum genimen 

vitis bibetur. Si vero agitur de Communione sacerdotum in Missa concele- 
brantium evidentius appareret eos vere cum principali celebrante consecrare 
et sacrificare. 

N. 44. Concelebratio sacramentalis. Concelebratio tam in Ecclesia orien- 
tali quam in occidentali in usu hucusque remansit. In votis est ut ad plures 
extendatur casus quam in disciplina vigenti et praesertim: 

a) ad Missam Chrismatis, feria V in Coena Domini; 

b) ad Missam conventualem et ad Missam principalem in ecclesia, 
ubi plures sacerdotes adsunt quam utilitas fidelium requirit, salva semper 
cuiusque sacerdotis libertate individualiter celebrandi, non tamen in eadem 
ecclesia eodem tempore; 

c) ad conventus sacerdotum, uti sunt exercitia spiritualia, cursus stu- 
diorum, peregrinationes etc, praesertim ubi singulae Missae sine incom- 
modo celebrari nequeunt; 

d) ad extraordinarias celebrationes festivas, e. gr. occasione Synodi 
dioecesanae, visitationis pastoralis (concelebratio episcopi una cum clero 
illius paroeciae). 

58 

Exc.mus P. D. DEMETRIUS MOSCATO 

Archiepiscopus Salernitanus 

Humillime submitto considerationi vestrae quasdam meas animadver- 
siones. 

Etenim super cap. II, et praecise super ordinem Missae recognoscendum, 
sive in generali sua dispositione sive in singulis partibus, uti dicitur in 
schemate nobis proposito, pag. 175, duplex notatur discrimen; eorum, scilicet, 
qui spiritu novitatis inducti novas formas proponunt et eorum, e contra, 
qui aliam novitatem invocant, scilicet antiquiora vestigia, elementa quoque 
primigenae formae restituere conantur in pristinum honorem antiquitatis. 

Primi, igitur, loquuntur de Ritu Romano, in Concilio et extra, sicut de 
monumento archaeologico quod relinquendum sit Immo sententiam suam 
suffragare ausi sunt verbis S. Thomae: « Recedant vetera, nova sint omnia: 
corda, voces et opera ». Revera meminisse iuvabit verba theologi hispani 
Bastida: « Sunt quidam qui cum proprias doctrinas propriis humeris ferre 
non possunt S. Thomae imponunt, ipso Angelico Doctore manibus pedibus- 
que renuente ». 

Quidquid sit, ritus quem dicunt recognoscendum non est monumentum 
archaeologicum, sed sacra antiquitate gaudet, quae est tractanda maxima cum 
reverentia. 

In aliis rebus monebat Plinius: « Reverere gloriam veterem et ipsam 
senectutem, quae, in urbibus sacra est, in homine venerabilis. Sit tibi honor 
antiquitatis ». Sed ego adderem: « In rebus divinis Sancta sancte memoranda 
et tractanda sunt ». 

At non agitur tantum de sacra antiquitate sed de Liturgia quae est ver- 
bum breve, gaudet enim sobrietate, et insuper verbum vivum, plenum et 
efiicax. 

Dein penetratio et compenetratio verborum et formarum Liturgiae no- 
strae cum rebus divinis talis est ut si ea relinquitur videretur auferre animam 
a pietate christiana vel saltem eam subvertere. Unde res tractanda cum omni 
reverentia et pari moderatione. 

Scimus etiam quod in decursu saeculorum mutationes et accommodatia- 
nes factae sunt et adhuc possibiles sunt si exigentia animarum pastoralis hoc 
requirat. Stat crux dum volvitur orbis et etiam incedit crux dum volvitur 
orbis. Etenim quod divinum, irreformabile et immutabile est; sed quod im- 
mutabile, immobile non est. Igitur incedit crux in novitate circumstantiarum 
et humanae vitae. 

Firmum tamen semper maneat quod praecepit ac statuit Pius XII, im- 
mortalis memoriae, in Mediator Dei: « Uni Summo Pontifici ius est quem- 
libet de divino cultu agendo morem recognoscere ac statuere, novos quidem 
inducere ac probare ritus, eosque etiam immutare, quos quidem immutandos 
iudicaverit ». 

Sed revera mirum est quod quamvis nostra Liturgia romana gaudeat, 
sicut mos est, magna simplicitate et sobrietate, ut dixi, tamen omnia tela 
coniiciuntur contra eam, non contra omnes alios ritus, quos tamen statim 
dico prosequimur magna cum admiratione quia, ut Summus Pontifex Ioan- 
nes XXIII hesterna die declaravit, ipsis Ecclesia mira varietate circumdatur 
et tantis irradiatur fulgoribus. 

At Liturgia Romana nequit victimari, nec dicere potest: « Ego, ego fui, 
in me convertite ferrum! ». 

Sed quia super hanc rem maior auctoritas intonuit, quae ego dixi obiter 
tantum dixi et amplius non attollo plus aequo vocem. 

Remanet ut verbum dicam de Evangelio in Missis solemnioribus. 

De mea experientia scio quod multi conventus celebrantur eucharistici, 
raro valde habentur in nostris regionibus super Evangelium. Tandem saltem 
in Missis sollemnibus sollemniori apparatu desideratur quaedam intronizatio 
Evangelii super altare ita ut, sicut ait Summus Pontifex Ioannes XXIII, 
Liber et Calix in Missa fulgentem primatum teneant. 

In sessione praecedente audivi loqui de « Missa communitaria ». Salva 
reverentia, hoc verbum mihi non placet. Cur mutuare ab aliis vocem cum 
a christianismo habuimus verbum novum, id est « Communio ». Quae non 
est simplex unio sed communis unio, non solum cum corpore Christi reali, 
sed quoque cum eius corpore mystico. Est enim in Missa idem amor qui in 
caelum vertitur: et est oblatio; in profundum humanitatis descendit: et 
est immolatio; in latitudinem extenditur: et est communio cum hominibus; 
amplectitur enim totam humanam communitatem. 

59 

Exc.mus P. D. FRANCISCUS MUGUERZA 
Episcopus Novoraniensis 

A Sacrosancta Oecumenica Synodo humiliter petam: 

1. Ut liceat nostris sacerdotibus, diebus festis de praecepto et dominicis 
non tres tantum posse Missas celebrare, sed quatuor aut quinque, a) iuxta 
populi christiani necessitatem, b) de licentia Ordinarii loci } et c) servatis de 
iure servandis. 

Rationes. Si talis concedatur facultas, nostris praesertim dioecesibus, 
quae magna laborant sacerdotum inopia, non parum provisum fuerit huius- 
modi inopiae et animarum saluti. 

In laudem divi Gregorii Magni eiusque pietatis scriptum est septem 
vel novem Missas quotidie celebrasse. Si in laudem viri Dei aevi antiqui hoc 
dictum est, cur de viro Dei nostrae aetatis dici non posset, deque eius 
pietate atque apostolico zelo? 

2. Ad n. 37, cap. II schematis constitutionis de sacra Liturgia, velim pro- 
ponere ut in sacrosancto Missae Sacrificio verba consecrationis elata voce, 
immo et in cantu — etiam in Missis privatis — dicantur, ut in nonnullis 
orientalibus ritibus fit. 

Rationes. In hodierna ordinatione Missae augustissima verba Domini, 
transubstantiationem efficientia, inaudita manent auribus fidelium, qui iure 
possunt dubitare an dicta sint vel non. 

Attentio, aurium fidelium applicatio, bene percipitur, ad cantum Prae- 
fationis vel ad Pater Noster. Similiter credo sperandum, si verba consecra- 
tionis in cantu fiant, id est, si pars praecipua Sanctae Missae sacrificii sol- 
lemniore modo peragatur. 

60 

Exc.mus P. D. EDUARDUS NfiCSEY 
Episcopus tit. Veliciensis, adm. ap. Nitriensis 

In meis adnotationibus brevis ero. Quae de communione sub utraque 
specie et de concelebratione iterata vice dicta sunt, nolo repetere, solum has 
breves propositiones facere praesumo: 

1. Ad n. 38: pericopae S. Scripturae, lectio et evangelium in Missis 
lectis adstante populo legantur semel tantum et quidem lingua vernacula 
et dein sequatur homilia. In Missis solemnibus iuxta nunc vigentes rubricas 
lectio a subdiacono legitur et evangelium a diacono canitur, quin ea prius 
celebrans submissa voce legisset. Ex eadem ratione pastorali posset lectio 
pericoparum in lingua latina in Missis lectis in praesentia populi fidelis cele- 
bratis a celebrante omitti. 

2. Ad n. 39: homilia ordinarie intelligitur explanatio S. Scripturae, at 
hodiernis in adiunctis praesertim apud nos pernecesse est, ut fideles instruan- 
tur de veritatibus fidei, de Sacramentis, etc. Unicum medium contra moder- 
nos errores veritates fidei defendere nos habemus tantum instructionem 
catecheticam infra Sacrum diebus dominicis et festis. Talem instructionem 
catecheticam nostri fideles desiderant et ideo apud nos diebus dominicis ac 
festis infra unamquamque Missam talis instructio habetur. Ex hac ratione 
propono, ut sub n. 39 post verbum « homilia saltem in parenthesi addatur 
verbum « concio ». 

Item in hoc numero verba « valde commendatur », nempe homilia, sub- 
stituantur verbis « ad normas iuris habeatur ». Mitigationem praescriptionis 
can. 1344 § 1 non commendo. 

Has propositiones summa reverentia facere praesumo etiam in nomine 
episcoporum huic Sacrosanctae Synodo ex Cecoslovachia adstantium. 

61 

Esc.mus P. D. DRAGUTIN NE2IC 
Episcopus Parentinus et Polensis 

Pag. 175, ad n. 37. Nomen S. loseph etiam in « Confiteor » inseratur. 

Meo humili iudicio hora est, ut Ss. Concilium fideles christianos ex toto 
corde hortetur, ut consuetudinem illam repraesentandi sic dictum « Senem 
Natalitium » (Babbo Natale, Weihnachtsmann, Le pere Noel) penitus de- 
relinquant et contra talem usum qui graviter offendit cultum Iesu Infantis 
(qui unice portator est verorum bonorum), decertent, ii praesertim, qui apo- 
stolatum in mundo hodierno gerere debent vel cupiunt. Eodem modo hor- 
tandi sunt fideles, ut sese etiam a consuetudine repraesentandi S. Nicolaum 
vivum per modum, sit venia verbo, « mascherae » totaliter abstineant sed 
potius S. Nicolaum piis verbis ac imaginem eius sacram exponendo, infan- 
tibus christianis in mentem revocent. Damnanda est praxis illa vere impia, 
quae aliquoties accidit, in mutuum dare paramenta sacra ecclesiae personis 
quae figuram S. Nicolai iuxta consuetudinem praedictam gerunt. 

Praeparetur textus ritus brevioris Vigiliae paschatis pro ecclesiis paroe- 
cialibus; nam ibi saepe fit, ut propter ingentem numerum communicantium 
tempus huius functionis liturgicae nimis protrahitur. Abbrevietur e. g. ritus 
benedicendi aquam baptismalem. 

Pag. 175, ad n. 38. Lectiones SS. Scripturarum in Missis (Epistolae et 
Evangelia) non solummodo per cyclos 2-3 annorum repetendae sunt, sed 
potius elenchus proprius et semper novus per modum Directorii liturgici 
omni anno publici iuris fiat. 

Pag. 176, ad n. 42. Si tantum sponsis novis et personis vota religiosa 
in futuro emittentibus sacram Communionem suh utraque specie accipere 

liceat, tunc illi qui iam maritati vel votis iam adstricti sunt, invidia implean- 
tur. Cognosco viros laicos qui desiderio magno desiderant saltem aliquibus 
vicibus in vita sanctam Communionem sub utraque specie recipiendi. Pro- 
pono propterea, ut Concilium unam diem alicuius festi vel Dominicae in 
unoquoque anno pro Communione sub utraque specie etiam laicorum, de- 
cernat. Si autem in civitate aliqua, ecclesia christianorum unitorum ritus 
orientalis existit, fideles laici, qui hoc desiderant, pro suscipienda Commu- 
nione sub utraque specie eam adire possunt. 

62 

Exc.mus P. D. LEO NIGRIS 

Archiepiscopus tit. Philippensis 

Ad n. 37. Si quid in ordine Missae recognoscendum esset, unum tantum 
proponere audeo: Vel omittatur « Ite, Missa est », quia de facto ita non est, 
vel, melius, postcommunione recitata, sacerdos immediate in medio inclina- 
tus oret « Placeat, Sancta Trinitas, etc. », det Benedictionem et post respon- 
sionem « Amen » dicat « Ite, Missa est », cui populus respondeat « Deo 
gratias », et satis, quin dicantur « Initium S. Evangelii secundum Ioannem » 
et Preces Leonianae. 

Ad n. 42. Communionem sub utraque specie absolute excludendam esse 
censeo ob rationes practicas, reverentiales et hygienicas a sapientioribus orato- 
ribus iam allatas, quin dicam sacerdotes et fideles in genere longe abesse ab 
hac instauratione auspicanda. 

Ad n. 45. Item concelebrationem neque necessariam neque opportunam 
censeo, praeterquam in Consecratione episcopi, ob rationes ab aliis allatas. 

63 

Exc.mus P. D. MARIANUS OBLAK 

Episcopus tit. Flaviensis, aux. ladrensis 

Ad n. 37, cap. II huius schematis de sacra Liturgia liceat mihi hoc ex- 
primere. 

Principium generale. Aliquam innovationem valde utilem, velut largio- 
rem instructionem lectionum et orationem communem non respuentes, atta- 
men pro regionibus populisque saltem culturae occidentalis vigens ordo ritus 
romani servandus est. Sed in vigenti ordine ritus romani ea elementa dia- 
logi et communicationis inter celebrantem et populum adstantem debemus 
studere efficaciori modo explicare. 

Praeter partes aliquibus nationibus, etiam nostrae croaticae, a Sancta 
Sede iam concessas in lingua vernacula recitandas vel cantandas ut Kyrie, 



ANIM ADVERS IONE S SCRIPTAE - CAP. II DE LITURGIA 



259 



Gloria, Credo, Sanctus, Agnus Dei, humiliter propono haec quattuor puncta, 
supponens in his partibus Missae linguam vernaculam a Sancta Sede appro- 
batam iri. 

I. Ante altare celebrans et fideles in principio Missae simul alta voce 
signum crucis faciant. Alternatim psalmum, Confiteor et versiculos qui se- 
quuntur in Missa lecta recitent. Cum cantus atmosphaeram solemnitatis creat, 
in dominicis et festis valde convenit ut, dum celebrans processionaliter a 
sacristia ad altare pergit, psalmus a duobus choris fidelium cantetur. Post 
cantum celebrans alternatim cum populo confiteor et versiculos recitet. 

II. Offertorium. Eleemosyna fidelium quae ad offertorium colligitur 
prope mensam altaris reponatur. In peculiaribus occasionibus, v. gr. Dominica 
missionis, Pro vocationibus, Pro operibus dioecesanis, ipsi fideles vel saltem 
una pars fidelium ad altare in manus celebrantis dona sua collocent. Cele- 
brans sedens illa accipit, manus lavat et offertorium ut ordinarie incipit. 

Invocationem « Orate, fratres »... coram populo extensis manibus cele- 
brans integre persolvit, cui fideles « Suscipiat Dominus », etc, in communi 
pariter alta voce respondent. 

III. « Pater noster » fideles semper una cum celebrante in Missa lecta 
recitent et in Missa cantata tono gregoriano cantent. 

IV. Post communionem loco hodiernae antiphonae introducatur et alter- 
natim a celebrante populoque unus psalmus recitetur vel cantetur prout 
Missa lecta vel cantata sit. Valde convenit, si, venerabiles Patres, vobis pla- 
cet, psalmum 112 cantare quem Dominus Noster cum apostolis in sua Coena 
persolvit. 

Rationes huius innovationis. Hoc modo unio et communicatio fidelium 
adstantium in actuosa participatione cum celebrante ab initio usque ad finem 
Missae perdurant. 

Elementa dialogi et communicationis hodiernae structurae ordinis Mis- 
sae ritus romani omnibus iam nota pastores suos fideles in instructione faci- 
liter edocebunt; fideles autem sine magna difficultate et admiratione in lingua 
vernacula libenter omnia recipient. 

Tali modo hoc Sanctum Concilium se gerit ut scriba doctus qui ex the- 
sauro suo profert nova et vetera. 

64 

Exc.mus P. D. ALEXANDER OLALIA 

Episcopus Lipensis 

Animadversiones quasdam circa nn. 37-39 breviter exponere vellem. 

In Ordine Missae recognoscendo et instaurando, considerandus est con- 
ceptus quem homines hodierni habent de tempore. Nam homines his diebus 
volunt omnes res, oblectamentis et vita exceptis, quam citius perfici. Illis 
taedent res etsi divinae quando sunt nimis longae. Illis, v. gr. qui opportu- 

nitate gaudent assistendi Missae etiam diebus ferialibus, diebus dominicis 
et festis de praecepto communiter displicet diu in ecclesia immorari quando 
Missae celebratio sit nimis protracta. Hinc in civitatibus in quibus plures 
habentur ecclesiae vel oratoria tam publica quam semi-publica, multi illas 
ecclesias adire malunt ubi omni dimidia hora Missa audiri potest et ubi 
homilia est brevissima. 

Hac de causa humiliter propono ut in recognitione Ordinis Missae fa- 
cienda, resecentur illa quae, salva indole pastorali sacrificii laudis et propi- 
tiationis, omitti possunt, ut ex. gr. psalmus Iudica me, Graduale et Tractus 
qui nonnunquam valde longi sunt, Preces in fine Missae, et alia huiusmodi. 

Insuper, cum Missa, vi privilegii apostolici, privatim celebretur sine mi- 
nistro omitti debent omnes illae expressiones seu verba quae praesentiam 
physicam populi supponunt, ut ex. gr. Dominus vobiscum, Orate fratres. In 
recitatione Breviarii a solo, mutatio iam facta est ita ut recitans non amplius 
dicat Dominus vobiscum, sed Domine exaudi orationem meam. 

Quod ad homiliam attinet, plene assentio iis Patribus qui volunt homi- 
liam, ut partem ipsius Liturgiae, esse obligatoriam omnibus diebus dominicis 
et festis de praecepto. Ut autem haec obligatio sacerdotibus curam anima- 
rum habentibus facilioris exsecutionis reddatur, valde optandum est ut sin- 
gulis annis Curia dioecesana schemata seu synopses homiliarum pro toto 
anno praeparet atque iuxta episcopi mandata et instructiones mittat parochis 
qui ex ordine populo explicent capita doctrinae in schematibus proposita. 
Hoc modo, magisterium episcopi plenius ad omnes sibi subditos perveniet. 
Saepe numero parochis, propter ingentem laboris molem, brevissimum, si 
quod, tempus superest ad homilias praeparandas; sunt qui, dono verbi ca- 
rentes, arduum experiuntur onus praeparandi homiliam quae sit audientium 
conditioni et captui accommodata; vel sunt etiam qui vix invenire possunt 
argumentum quod eorum iudicio non sit pluries ac variis modis repetitum. 

Ideo humiliter propono ut n. 39 cap. II sic redigatur: 

« 39 - Homilia: Homilia, tamquam pars ipsius Liturgiae, sine ratione 
vere gravi diebus dominicis et festis de praecepto omitti non debet. Valde 
commendatur ut schemata praeparentur a curia dioecesana pro homiliis toto 
anno in ecclesiis dioeceseos praedicandis ». 

65 

Exc.mus P. D. RENATUS PAILLOUX 

Episcopus Arcis Rosebery 

Venia mihi tribuatur pauca dicendi quae ad art. 37 referunt, nempe 
de proposito ordine Missae recognoscendo. 

Multa argumenta diserte allata sunt quoad primam partem Missae, quae 
Liturgia verbi constat, et usum linguae vernaculae, pro hac saltem parte, con- 
cedendam esse enixe optamus. 

Attamen, hanc Liturgiam verbi non esse nisi quandam didacticam prae- 
parationem, qua fidelium mentes et corda ad Deum, quodam modo, adli- 
ciuntur antequam ad propriam et essentialem partem Missae perveniant, 
nemo est qui non videt. 

Quapropter, fas mihi sit dicere quod parum consentaneum videretur 
— ut ita dicam — si, Liturgia verbi completa, nihil, aut fere nihil, amplius 
fieret quo fideles ad devotam intelligentiam illius praestantissimae partis 
Missae, quae est proprium Sacrificium eucharisticum, quodam saltem modo 
adduci possent. 

Longe sit a me ullo modo significare Mysterium Sacrificii Missae ita 
clare explicari posse ut nihil mysteriosum in eo remaneat. 

Attamen, experientia constat, praesertim in locis Missionum, quam valde 
difficile sit fidelibus nostris naturam incruenti Missae sacrificii sufficienter 
intelligere, quod tam longe diversum est a visibilibus sacrificiis quibus antea 
soliti fuerunt. Et — rev.mi Patres mihi ignoscere dignentur, si ignoranter 
dico — aliquando mihi dubium est an, etiam in illis orbis partibus quae 
christianae censentur, omnes fideles veram sacrificii Missae naturam rite 
intelligant. 

Verumtamen, quis non videt vitam liturgicam fidelium truncatam esse 
tamdiu intelligenti participationi in sacrificii Missae celebratione alieni re- 
manent. 

Nobis videtur quod actuosa participatio in sacrificio eucharistico facilius 
foveretur si saltem clarior distinctio inter Liturgiam verbi et Sacrificium 
proprie dictum introduci posset, ita ut, exempli gratia, celebrans, sola alba 
cum stola indutus, Liturgiam verbi, versus populum, prius conducere posset. 
Qua completa, initium sacrificii proprie dicti fidelibus annuntiaret, et, casu- 
lam necnon manipulum induens, ad altare progrederetur, et statim ab 
offertorio inciperet. 

Hic agendi modus nullo modo intrinsecam unionem disrumpere posset, 
de qua in art. 43 agitur. 

Forsitan quoque, animi fidelium melius attenti fierent, si quaedam cano- 
nis partes alta voce a celebrante recitari possent, ut feliciter, in hac ipsa 
basilica, nuper experti sumus, quando nobis fautum fuit Missae in ritu 
ambrosiano celebratae interesse. 

Parcant periti si minus sapiens dico! Ut pastor animarum loquor, longo 
desiderio aestuans si quomodo tandem nobis animarum pastoribus done- 
tur ut fidelibus nostris illam vividam et actuosam Mediationis Christi in- 
telligentiam iniicere possimus, quae totius vitae christianae fons est et adiu- 
mentum, et sine qua sola corporalis assistentia Sacrificio Missae tam parum 
animabus prodest. 

Humiliter dico. Velim ut una saltem oratio ex Canone Missae deprompta 
in lingua vernacula, et quidem alta voce, a sacerdote recitari possit, nempe 
illa praestantissima oratio, quae immediate ante orationem dominicam po- 
nitur: « Per quem haec omnia, Domine, semper bona creas, sanetificas, vivi- 

ficas, benedicis et praestas nobis. Per ipsum et cum ipso et in ipso est Tibi, 
Deo Patri omnipotenti in unitate Spiritus Sancti, omnis honor et gloria per 
omnia saecula saeculorum. Amen ». 

In hac enim oratione tota doctrina Mediationis Christi continetur. Ex una 
parte, nos omnia bona a Deo Patre omnipotente, per Iesum Christum, Sal- 
vatorem nostrum, recipere confitemur; et, iterum, per Ipsum Christum, pro 
nobis crucifixum, ad Deum Patrem omnipotentem gratiarum actiones et 
laudes nostras reddimus. Hic clare demonstratur cur Sacrificium Missae to- 
tius vitae humanae centrum esse oporteat, quia in eo ima summis, homo Patri 
omnipotenti, per Iesum Christum Redemptorem nostrum, reapse coniun- 
guntur. 

Multi fideles, non solum in Missionum regionibus, sed etiam in aliis orbis 
partibus, missalibus completis indigent. 

66 

Exc.mus P. D. PETRUS PARENTE 

Archiepiscopus tit. Ptolemaidensis in Thehaide 

Introductio Mysterium Eucharisticum non apte exhibere mihi videtur. 
Permixte enim ac vago modo illius Mysterii naturam et adspectus tangit, 
neque satis in luce ponit eius characterem sacrificalem ex Crucis sacrificio 
derivatum, uti par esset. 

Character convivalis potius premitur, qui hodie ab aliquibus praefertur, 
sed immerito, attenta praesertim doctrina S. Pauli. Itaque primam perico- 
pem sic emendandam propono, iuxta traditionalem theologiam: 

« Salvator noster, in coena novissima, qua nocte tradebatur, Sacrificium 
Eucharisticum Corporis et Sanguinis sui instituit, quo Sacrificium Crucis in 
saecula mystice perennaret per Apostolos eorumque successores; et Ecclesiae 
suae dilectae Sponsae memoriale concrederet mortis ac resurrectionis suae, 
magnum sacramentum pietatis ac unitatis, convivium paschale, fons gratiae 
ac pignus futurae gloriae ». 

Hunc characterem sacrificalem negligere viam aperit Mysterio Crucis 
evacuando. 

N. 42: Communio suh utraque specie: res in ritu latino maneat sicut 
a saeculis est. Nullam rationem immutationis video, immo e contrario. 

N. 44 ss.: Praeter morem iam vigentem, concelebrationem extendere 
mihi inopportunum videtur. Nihilominus, si in specialissimis circumstantiis 
Concilium illam extensionem concedere voluerit, enixe rogo ut caute per- 
pendantur propositae aptationes, praesertim n. 46 a), ubi legimus: « Ut con- 
celebrantes, oblatione peracta, stent circa altare, vestibus sacerdotalibus aut 
saltem alba et stola induti ». 

Iamvero animadvertendum est non satis esse statuere ut concelebrantes 
« stent circfl altare », sed explicite dicendum est eosdem teneri obligatione 

verba Consecrationis proferendi una simul cum principali celebrante. Eo 
vel magis quod, ut notum est, hodie non pauci sunt fautores concelebratio- 
nis, qui autumant prolationem verborum Consecrationis necessariam non 
esse nisi pro celebrante principali, cui intentionaliter adhaerent ceteri, etsi 
silentes. 

Anno 1957 in A.A.S. (vol. 49, pag. 320) editum fuit Decretum S. Of- 
ficii a Summo Pontifice adprobatum, cuius tenor hic est: « Dubium. An plu- 
res sacerdotes valide Missae sacrificium concelebrent si unus tantum eorum 
verba Domini " Hoc est enim Corpus meum " et " Hic est enim Calix San- 
guinis mei... " super panem et vinum proferat, ceteri vero verba Domini 
non proferant, sed, celebrante sciente et consentiente, intentionem habeant 
et manifestent sua faciendi verba et actiones eiusdem ». Et responsum fuit: 
Negative, nam ex institutione Christi, ille solus valide celebrat qui verba 
consecratoria pronuntiat. 

Hoc Decretum, in traditione liturgica et theologica bene fundatum, prae- 
teriri nequit tum quia gravia supponit principia doctrinalia, tum quia non 
minus gravia importat consectaria, etiam in ordine practico, utpote ad taxam 
Missae quod attinet. 

Prae ceteris hoc principium omnino tenendum est: Minister altaris, 
agens in Persona Christi (S. Thomas), Sacrificium non conficit nisi dicat et 
faciat quod Christus dixit et fecit. 

67 

Exc.mus P. D. CAROLUS PARTELI 

Episcopus Tacuarembianus 

Aestimo quod in art. 39 post verbum « homilia » ponatur: « aut cateche- 
sis ». Ratio: In multis Constitutionibus synodalibus determinatur obligatio 
praedicandi in omnibus missis dominicalibus, secundum schema doctrinale 
quatuor aut quinque annorum. Haec catechesis est « homilia »? 

Ne oriatur postea difficultas interpretandi verbum « homilia », puto quod 
conveniens est determinare bene suam significationem. 

68 

Exc.mus P. D. IOANNES PEREIRA VENANCIO 
Episcopus Leiriensis 

Velim aliquid dicere de schemate constitutionis Liturgiae, n. 46, litt. c). 
Mihi revera non placet aptatio proposta de concelebrantibus: scil. ut 
communicare possint sub utraque specie. 

Ob difficultates enim quas praevideo practicas, mihi sane videtur melius 

esse huiusmodi aptationem auferre, vel potius clare edicere: Ut communi- 
care debeant sub specie dumtaxat panis. Qui usus, de cetero, etiam servatur 
in presbyterorum sacra ordinatione. 

Difficultates vero quas praevideo ex eo oriri videntur quod in hypothesi 
usus unius tantum calicis timendum videtur periculum, non sane despicien- 
dum, morborum contagionis vel saltem nausea possunt concelebrantes affici. 

Quodsi pluribus utentur calicibus — quod minus congruum apparet ad 
unitatem Sacrificii significandam — difficultas forte oriri potest (saltem 
si plurimi numero sint calices — quod in magnis concelebrationibus acci- 
dere potest) — difficultas, dico, forte oriri potest de loco apto ad eiusmodi 
calices deponendos. 

Demisse, ergo, emendationem aptationis sub litt. c), n. 46, ita proponere 
audeo: « N. 46, c)\ Ut communicent sub specie dumtaxat panis ». 

69 

Exc.mus P. D. PAULUS PHILIPPE 

Archiepiscopus tit. Heracleopolitanus 

I. Pag. 175, prooemium capituli. In paragrapho prima oportet omnino 
ut melius declaretur natura sacrificalis Mysterii Eucharistiae. Cur non reas- 
sumantur aurea verba Concilii Tridentini (sess. XXII, cap. I)? 

Consequenter, in paragrapho secunda, ubi de participatione fidelium 
agitur, oportet primum loqui de eorum oblatione una cum sacerdote, ac 
deinde de eorum participatione « mensae cum verbi tum Corporis Domini ». 

II. De concelebratione sacramentali. Mihi placet quod facultas concele- 
brationis sacramentalis extendatur in Ecclesia latina ad Missam Chrismatis 
feria V in Coena Domini, sicut v. g. ad Missam celebratam ab episcopo in 
Synodo dioecesana vel in occasione visitationis pastoralis, aut exercitiorum 
spiritualium sacerdotum dioeceseos, quia sic manifestatur unio sacerdotum 
cum episcopo in unico Sacerdotio Christi. 

At haec ratio non valet pro extensione concelebrationis ad quotidianam 
Missam conventualem religiosorum, quam quidam Patres conciliares postu- 
laverunt. 

Etenim, unio plurium sacerdotum concelebrantium non est nisi conse- 
quentia unionis uniuscuiusque sacerdotis cum ipso Christo Sacerdote, cuius 
in Missa personam gerit. Nam sacerdos, ut ait Pius Pp. XII in Litteris Ency- 
clicis « Mediator Dei », « ob consecrationem quam accepit Summo Sacerdoti 
assimilatur, ac potestate fruitur operandi virtute ac persona ipsius Christi. 
Quamobrem actione sua sacerdotali Christo quodammodo linguam suam 
commodat, manum porrigit » (A.A.S. 1947, pag. 518). 

Atqui, actio Christi seipsum sacrificantis et offerentis mediante actione 
sacramentali, multo expressius manifestatur in Missa ab uno sacerdote cele- 

brata quam in Missa concelebrata, atque melius percipitur cum ab ipso 
celebrante tum a fidelibus, qui vident in hoc unico sacerdote « imaginem 
Christi » Sacerdotis (cf. S. Thomas Aq., III, q. 83, a. 1, ad 3). 

Huic autem doctrinae innititur principaliter spiritualitas sacerdotalis, 
ac ea nutritur devotio eucharistica sacerdotum. Nunc vero, si multi sacer- 
dotes habitualiter concelebrarent, timendum esset ne paulatim minus con- 
ciperent se esse « alter Christus », neve apud eos deflueret pietas eucha- 
ristica. In hoc autem periculum venirent praesertim religiosi quotidie con- 
celebrantes. 

Sane, dictum est libertatem celebrationis individualis servandam esse, 
sed reapse instantia superiorum et confratrum necnon difficultates exter- 
nae ac vis consuetudinis illam libertatem impedient. 

Insuper concelebratio nimis frequens vel quotidiana inducere potest 
quemdam despectum Missae sic dictae « privatae », dum omnis Missa, se- 
cundum doctrinam Tridentinae Synodi, vere communis est, cum a publico 
Ecclesiae ministro pro omnibus fidelibus, qui ad Corpus Christi pertinent, 
celebretur. 

Demum revocanda est illa doctrina de fructibus Missae quam exponebat 
Pius Pp. XII (cf. A.A.S., 1954, II, pag. 669). Nempe in hac re, non est con- 
siderandus tantum fructus qui ex devota ac fraterna celebratione produ- 
citur, sed imprimis natura actionis quae peragitur, scilicet sacrificium sacra- 
mentale Christi. Porro, fructus obiectivus sacrificii Missae, videlicet placa- 
tionis et impetrationis pro vivis ac defunctis, est fructus principalis, quippe 
qui non aequaliter habetur in una Missa concelebrata sicut et in pluribus 
Missis a pluribus sacerdotibus celebratis. Si ergo usus concelebrationis fre- 
quentis diffunditur, timendum est ne illa recta doctrina offuscetur, neve fide- 
les non amplius curent ut Missae multae pro vivis et defunctis celebrentur. 

Propterea, pro extensione concelebrationis, ne admittatur ut ratio vel cri- 
terium commoditas practica, sed tantum manifestatio quandoque opportuna 
unitatis sacerdotii, per concelebrationem cum episcopo aut superiore reli- 
gioso. 

Igitur propono ut extensio concelebrationis sequenti modo determi- 
netur: 

1) Nunquam permittatur nisi cum episcopo aut cum superiore religioso. 

2) In sequentibus casibus fieri potest: in Missa Chrismatis feria V in 
Coena Domini; in occasione Synodi dioecesanae, vel Visitationis pastoralis; 
in conventibus sacerdotum, uti sunt exercitia spiritualia, cursus studiorum, 
peregrinationes; in domibus religiosorum, in Missa solemni feria V in Coena 
Domini, in occasione Capituli generalis et provincialis, vel Visitationis su- 
perioris maioris, vel intronizationis abbatis. 



266 



ACTA CONC. VATICANI II - PERIODUS I 



70 

Rev.mus P. D. IOANNES PROU 

Superior generalis Congregationis Gallicae O.S.B. 

Art. 41, linea 7, in fine articuli post verba huius constitutionis , addatur: 
dummodo saltem « Ordinarium missae » lingua latina cantetur. 

Ratio additionis: Si cantus « Ordinarii missae » in vernaculo indulgetur, 
fideles ritus latini, Romae vel Lapurdi vel in quocumque Congressu Euchari- 
stico vel Mariano adunati, ne Symbolum quidem fidei communis « Credo », una 
voce unanimiterque cantare iam poterunt. 

Secunda ratio est unitas Ecclesiae omnimode fovenda. Si vero « Ordinarium 
missae » lingua vernacula cantetur, ipso facto abrogantur rarissima vestigia uni- 
tatis quae adhuc superstant inter Ecclesiam graecam et latinam, cum precatio 
Kyrie eleison in Ecclesiis ritus romani non amplius audiretur. 

Art. 44, lin. 21, post § a) legatur: 

h) Ad missam conventualem et ad missam principalem in ecclesiis ubi 
plures sacerdotes adsunt, quorum singularis celebratio ad utilitatem fidelium 
non requiritur, salva semper cuiusque sacerdotis libertate singulariter cele- 
brandi, non tamen in eadem ecclesia eodemque tempore. 

c) Ad conventus sacerdotum, ubi singulae missae sine incommodo cele- 
brari nequeunt. 

d) Ad extraordinarias celebrationes festivas, exempli gr. occasione Sy- 
nodi dioecesanae, vel Visitationis pastoralis. 

Rationes huius additionis: Vera et sacramentalis concelebratio eumdem va- 
lorem cultualem eamdemque efficaciam possidet quam missae singulariter cele- 
bratae ab iisdes sacerdotibus. Textus enim Pii XII de maiore valore centum 
missarum relate ad unam missam cui centum sacerdotes tantummodo assistunt 
non valet nisi de concelebratione impropria seu mere liturgica et non sacramen- 
tali de qua loquebatur Summus Pontifex. Valor cultualis etenim ponderatur 
non ex actu I. C. causae principalis missae, qui actus unicus fuit, sed ex acti- 
bus sacerdotum qui causae instrumentalis gratia sacrificium offerunt. 

Secunda ratio est quod missa concelebrata ab omnibus membris communi- 
tatis melius praebet symbolum unitatis sacrificii et Ecclesiae cum Christo sese 
offerentis. 

Insuper concelebratio sacramentalis in ritu romano saepius concessa uni- 
tati faveret cum fratribus rituum orientalium. 

71 

Exc.mus P. D. GILBERTUS RAMANANTOANINA 

Archiepiscopus Fianarantsoaensis 

Ad n. 44: Episcopi continentis Africae, Madagascar et insularum gaudent 
de extensione usus concelebrationis atque rationes a Sancto Thoma in notis 
expressas unanimiter approbant, nempe quod in concelebratione melius demon- 
stratur Unitas Ecclesiae, Unitas Sacerdotii in persona Christi et significatur 
Eucharistia sacramentum Unitatis; gaudentque non minus iidem episcopi quod 
Oriens christianus tam fideliter et tam feliciter primaevam traditionem con- 
celebrationis conservaverit. 

Tandem desiderant restrictionem sub littera b) allatam deleri, ita ut conce- 
lebratio pro conventibus sacerdotum iudicio Ordinarii simpliciter relinquatur; 
et sic textus erit: b) ad conventus sacerdotum, de iudicio Ordinarii. 

72 

Exc.mus P. D. HILARIUS ROATTA 
Episcopus S. Agathae Gothorum 

In cap. II, ad n. 43. Scripto propono praeceptum generale Ecclesiae de 
« Missa audienda diebus festis » ita modificandum: « Omni die dominica 
et festo de praecepto Missae integrae participare, verbum Dei audiendo et 
Sacrificium offerendo ». Ratio est: 1) necessitas extrema fidelium cogno- 
scendi doctrinam D. N. I. C. ut possint credere, christiane vivere et salvi 
fieri; 2) necessitas corrigendi mentalitatem relaxatam a moralistis inductam 
in tam gravi argumento qui ad salutem animarum essentiale est. 

73 

Excmus P. D. ZACHARIAS ROLIM DE MOURA 

Episcopus Cajazeirasensis 

1. N. 39, cap. II schematis de sacra Liturgia, secundum animadversiones 
quae sequuntur, emendandus videtur: 

Ad ignorantiam in rebus fidei et morum e populo christiano extirpandam, 
censeo non tantum commendandum esse sed obligandum ut homilia fiat, in 
omnibus Missis, diebus dominicis et festis de praecepto, concurrente populo, 
celebrandis. 

Insuper, cum Missa, in hodiernis adiunctis, plurimis fidelibus sit, proh 
dolor, unica occasio verbi Dei audiendi, etiam post homiliam, quae brevis 
sit oportet, facienda videtur illa adultorum catechesis, de qua canon 1332. 

Agitur enim de gravissimo officio pastorum animarum, qui fidelium nu- 
merum quam maximum sua praedicatione attingere debent. 

2. N. 42, in pag. 176, hoc modo scribatur: « Communio sub utraque 
specie, sublato fidei periculo, in Missa sacrae ordinationis, tum ordinandis 
in maioribus tum in minoribus, iudicio episcoporum, concedi potest ». 

Rationibus iam expositis, meum proprium testimonium adiicio. Propter 
exiguum numerum sacerdotum, parochus semper fui et sum neque conve- 
nientiam pastoralem sacrae communionis sub utraque specie fidelibus distri- 
buendae unquam sentii. Fideles eam a me nunquam petierunt. Problema 
non exsistit, nisi creetur. Ecclesia multa habet facienda pro magnis multitu- 
dinibus quae ab ea salutem aeternam sperant. 

3. De ieiunio eucharistico, rogo a Sacro Concilio ut nulla amplius re- 
strictio sit, sive quoad horam sive quoad naturam cibi et potus, tam pro 
Missam celebrantibus quam pro sacram communionem sumentibus ? praeter 
illam de potu alcoholico. 

Etiam de hora sanctae Missae celebrandae et sacrae communionis fa- 
ciendae nulla amplius determinatio exsistat, etiam quoad horas nocturnas, 
si aliqua sit ratio pastoralis. 

Ratio disciplinae vigentis mutandae ea est ut et sacerdotibus et fidelibus 
Missa et communio faciliores reddantur, speciatim in missionibus sic dictis 
popularibus et in visitationibus pastoralibus. 

74 

Exc.mus P. D. FERDINANDUS ROMO GUTIERREZ 

Episcopus Torreonensis 

Cum in schemate nihil inveniatur de administratione SS. Eucharistiae 
quae fidelibus hucusque extra Missae celebrationem permittitur, et tantum- 
modo a sacerdote vel diacono administrata, haec ante Patres Conciliares 
proponuntur, quae certo certius in votis sunt plurimorum episcoporum qui, 
in dioecesibus inopia sacerdotum affectis, pro salute animarum adlaborant: 
« Concedatur episcopis facultas permittendi sacram Communionem propria 
manu sibi administrandam iis fidelibus qui vel ex voto religioso impediun- 
tur e domo egredi, vel ex munere a competenti auctoritate commisso, ad opera 
apostolatus collegialiter dedicantur, in regionibus ubi saltem per hebdomadam 
nulla praevideatur possibilitas accedendi sine gravi incommodo ad sacerdo- 
tem et dummodo constet illos servaturos omnia quae ad reverentiam in tan- 
tum Sacramentum requirantur ». 

Quae, momento opportuno a secretaria generali Concilii determinando, 
si eis concedatur locus, ante Patres Concilii quaeso proponantur. 

Si interventus personalis necessarius sit, breviter Patribus explicabo; 
sin autem minus opportuna videantur, scripta maneant. 

15 

Exc.mus P. D. ALEXANDER SCANDAR 
Episcopus Lycopolitanus 

Quasdam habeo animadversiones circa cap. II huius schematis quod 
mihi valde placet utpote magis consonat antiquae traditioni et usibus in 
Ecclesia nostra Alexandrina (filia Romae) adhuc vigentibus. 

In primis, quoad lectiones in Missa ad n. 38 optimum duco id quod pro- 
ponitur ut ordo lectionum ita in Ecclesia Latina reformetur, ut praestantior 
pars scripturarum sanctarum populo, decursu plurium annorum, perlega- 
tur. Etenim in ritu nostro coptico, multae fiunt lectiones tam in Missa quam 
in aliis ofiiciis et in sacramentorum administratione. In Missa solemni, prae- 
ter Evangelium, habentur tres aliae lectiones ex Novo Testamento: prima 
ex Epistolis Paulinis, altera ex Epistolis Catholicis et tertia ex Actibus 
Apostolorum. In Officio Thuris tam vespertino quam matutino legitur Evan- 
gelium. Tempore Quadragesimali leguntur perplurimae prophetiae, hebdo- 
mada sancta multae prophetiae et Evangelia leguntur. Fideles nostri libenter 
audiunt lectiones eorumque interpretationes quae in ipsis libris liturgicis 
inveniuntur. Hoc modo et his mediis fides roboratur. Et si hodie haben- 
tur in Aegypto circa quinque milliones christianorum, non obstantibus per- 
secutionibus omnis generis, decursu saeculorum habitis, hoc maxima ex 
parte debetur instructionibus ab ipso ritu liturgico exhibitis. 

Secundum: Quae de homilia dicuntur ad n. 39, iam plures Patres propo- 
suerunt ut homilia non tantum commendetur, sed praescribatur diebus do- 
minicis et festis de praecepto. Homilia apud nos est pars integrans ipsius 
Liturgiae Eucharisticae. Saepe saepius leguntur homiliae Sanctorum Patrum 
in lingua vernaculari, ita Ecclesia haec conservat verba Christi qui dicit: 
« Homo enim non vivit ex solo pane sed ex verbo Dei ». 

Deinde oratio communis liturgica sequitur lectionem Sancti Evangelii 
in Ordinario Missae. Sacerdos, diaconus et fideles partem activam habent 
in his orationibus: pro pace et unitate Ecclesiae, pro Papa omnibusque Pa- 
storibus, pro fidelibus eorumque communitatibus in toto orbe terrarum. Post 
Consecrationem panis et vini, resumitur etiam oratio communis pro variis 
necessitatibus, tam spiritualibus quam materialibus. Proinde optime propo- 
nitur in n. 40 ut redintegretur in ritu latino oratio communis post Evan- 
gelium. 

Communio sub utraque specie desueta est apud nos certo quodam tem- 
pore sub fine saeculi elapsi et initio nostri saeculi, sed his ultimis annis 
magis in die resumitur usus antiquus communionis sub utraque specie, qui 
usus semper conservatus est apud nostros fratres Coptos separatos, et magis 
cohaeret praecepto Christi: « Manducate... et bibite... ». Tandem, conce- 
lebratio stricto sensu, prout apud Byzantinos in usum venit, non agnoscitur 

nec admittitur in ritu Alexandrino. Utique habetur sacerdos assistens cu) 
tribuuntur variae functiones et orationes in Missa, sed verba consecratoria 
nonnisi ab uno et unico celebrante proferuntur, et etiam in Missa ordina- 
tionis sacerdotalis vel consecrationis episcopalis. Hic est genuinus usus Ec- 
clesiae Alexandrinae qui usus optime conservatur apud dissidentes fratres 
qui nullum influxum nec latinum nec byzantinum passi sunt. Proinde non 
puto haberi valide rationes ad introducendam hanc innovationem in ritu la- 
tino, nisi forte et caute in monasteriis et in casibus bene et taxative deter- 
minatis. 

76 

Exc.mus P. D. IOANNES B. SCAPINELLI DI LEGUIGNO 

Archiepiscopus tit. Laodicensis ad Libanum 

N. 42, pag. 176, linn. 8-11: «Communio sub utraque specie... ». Cen- 
seo non expedire, ut communio sub utraque specie etiam laicis concedatur, 
firmo manente articulo fidei de praesentia Christi sub specie panis. Hac in re 
consuetudo, quae in Ecclesia romana per tot saecula vigebat et nunc viget, 
sine gravi ratione et necessitate, mutari non debet neque expedit. 

N. 44, pag. 176, linn. 19-20: emendentur atque reformentur, ne conce- 
lebrationi Ecclesiae rituum orientalium praeiudicium afferatur. Quapropter, 
statim post verbum « concelebrandi » addantur verba « iuxta ritum latinum » 
vel « in ritu latino ». 

N. 46, pag. 176, lin. 31, sub a)\ Verba « ... aut saltem alba et stola... » 
auferri possunt. 

N. 46, pag. 177, lin. 1, sub b)\ « ut minuatur numerus precum... », at, 
quaeritur, quarumnam precum, in concreto? 

N. 46, pag. 177, linn. 4-5, sub d)\ « ut solus celebrans principalis gestus 
faciat et benedicat ». Non videtur ratio, quare tantum celebrans principalis 
possit gestus facere et praesertim benedicere. Decet potius, ut omnes conce- 
lebrantes insimul id faciant. 

77 

Exc.mus P. D. FRANCISCUS 3EPER 

Archiepiscopus Zagrabiensis 

Pauca verba dicere vellem de duobus punctis in cap. II schematis de sacra 
Liturgia contentis. Cum res sint in Liturgia latina aliquomodo exorbitantes 
et a praxi plurisaeculari discrepantes, necesse videtur ut ipsum Concilium 
Oecumenicum de iis sese pronuntiet, serio et tranquillo modo perpensis ar- 
gumentis quae pro illis militare videntur. 

I - Communio sub utraque specie (n. 42). 

Uti patet, quaestio non est nec esse potest de quotidiana vel crebra distri- 
butione s. Communionis sub utraque specie. Praecise ob praxim crebrae et 
quotidianae Communionis praeferenda est omnino Communio sub specie pa- 
nis tantum. 

Id quod proponitur est de Communione sub utraque in aliquibus specia- 
libus occasionibus vel, uti in schemate dicitur « pro certis casibus a S. Sede 
bene determinatis ». In schemate unus casus adducitur, i. e. in ordinatione 
sacerdotali, sed alii casus non excluduntur, cum dicatur talem Communionem 
concedi posse « tum clericis et religiosis, tum laicis ». Id fieri posset v. g. 
in Missa pro sponsis, in solemni professione religiosorum, in prima Com- 
munione adulti neobaptizati, in concelebratione sacramentali (si introduca- 
tur). Rationes sunt hae: 

1) ita melius videtur adimpleri praeceptum Domini: « Bibite ex 
hoc omnes » (Mt. 26, 27). De facto nunc solus sacerdos participat de calice, 
quamvis etiam omnes fideles Sanguinem quoque Christi sub specie panis ac- 
cipiant; 

2) magis appropinquamus non solum catholicis orientalibus, sed etiam 
christianis acatholicis; unum ex obstaculis vel differentiis pro unione e me- 
dio tollitur. Nec hodie iam timenda sunt mala ob quae, suo tempore, Eccle- 
sia sese « utraquistis » opposuit; 

3) talis Communio in occasionibus solemnibus, in specie determinan- 
dis, multum conferet ad augendam devotionem fidelium erga Pretiosissimum 
Sanguinem Christi, quam devotionem Summus Pontifex Ioannes XXIII valde 
urget. 

II - Concelebratio in Ecclesia latina (nn. 44-46). 

In Ecclesia orientali concelebratio sacramentalis iugiter viget. Adsunt 
seriae rationes ut concelebratio etiam in Ecclesia latina introducatur, vel 
denuo introducatur. 

Usus quotidianus celebrationis Missae, qui pro vita spirituali sacerdotis 
magna emolumenta praebet, saepe, ubi multi sacerdotes simul adsunt, varias 
difficultates creat, ita ut sacerdotes hoc « mysterium tremendum » et ange- 
licam potestatem superans, celeriter, diffuso spiritu, aliquando sine ministro, 
« mechanice » peragere debeant. Hoc fit v. g. occasione conventuum eucha- 
risticorum, exercitiorum spiritualium, peregrinationum atque in conven- 
tibus et collegiis ubi multi (aliquando usque centum) sacerdotes adsunt. Ut 
omnibus occasio detur celebrandi, aliquando collocari debet fere infinitus 
numerus altarium (e. g. in « Mondo migliore » in Rocca di Papa, et in cryptis 
monasteriorum vel collegiorum), ubi eodem tempore 20-30 sacerdotes, 
unus iuxta alium, unus celerius, alter lentius celebrant. Vel plures sacerdotes 
a celebrando abstinere coacti sunt. 

Nonne decentius atque devotius esset, si v. g. 5-10 sacerdotes, unum 
altare circumstantes, simul celebrare possent? 

Praeter casus n. 44 adductos addendum propono: c) occasione synodi 



272 



ACTA CONC. VATICANI II - PERIODUS I 



dioecesanae (ut manifestetur coniunctio inter episcopum eiusque sacerdo- 
tes); d) in domibus religiosis et collegiis, ubi maior numerus sacerdotum 
adest, si ad decentem celebrationem singulorum aliter provideri non potest, 
iudicio Ordinarii vel Superioris. 

78 

Rev.mus P. D. AUGUSTINUS SfiPINSKI 
Minister generalis O.F.M. 

Placet caput generatim loquendo, quia diversis propensionibus, scilicet 
traditionali, liturgicae et pastorali satisfacere videtur; ratio habeatur animad- 
versionum, quae sequuntur: 

Ad pag. 175, lin. 5: proponerem: « fons et symbolum ». 

Ad pag. 175, linn. 14-15: dicerem: « ut Sacrificio Missae, etiam in forma 
rituali, pastoralem efficacitatem adaugeat ». 

Ad pag. 175, linn. 17-20: textus nimis generalis esse videtur. Propone- 
rem hunc textum: « [Ordo Missae recognoscendus]. Ordo Missae ita recogno- 
scatur, ut clarius percipiatur et actuosam participationem faciliorem reddat ». 

Ad pag. 176, lin. 5: loco verborum « imprimis autem » dicerem « verbi 
gratia ». 

Ad pag. 176, pro n. 42, linn. 8-11 sequentem textum proponerem: 
« Communio sub utraque specie conceditur 

1) in Missis sacrae ordinationis, iudicio episcopi ordinantis, tum cle- 
ricis tum fratribus laicis; 

2) in Missa benedictionis abbatis et professionis religiosae perpetuae, 
iudicio proprii Ordinarii, tum clericis tum fratribus laicis; pro professione 
perpetua religiosarum tum sororibus tum monialibus; 

3) in Missa pro sponsis, tum sponso tum sponsae, si id desiderant; 

4) in baptismate adulti et in receptione neoconversi. 

Insuper committitur prudentiae parochi administrandi sacram synaxim 
sub sola specie vini, si infirmus hostiam consecratam recipere non valet ». 

Pag. 176, linn. 18-23: n. 44 sic redigatur: [Usus amplificetur']. Con- 
celebratio tam in Ecclesia orientali quam in occidentali in usu hucusque re- 
mansit. Concilio facultatem concelebrandi ad sequentes casus extendere 
placet: 

a) ad Missam chrismatis, feria V in Coena Domini, necnon ad Missam 
vespertinam eiusdem feriae; 

b) ad conventus sacerdotum, de iudicio proprii Ordinarii. 
Has propositiones submisse adiungere velim: 

1) numerus praefationum augeatur; 

2) finiatur Missa cum Benedictione sacerdotis et verbis « Ite, Missa 
est ». Evangelium prologi S. Ioannis recitetur a sacerdote in regressu ad sa- 
cristiam. Omittantur preces leonianae. 



ANIMADVER S IONE S SCRIPTAE - CAP. II DE LITURGIA 



273 



79 

Exc.mus P. D. PETRUS SFAIR 

Archiepiscopus Nisibenus Maronitarum 

De hac re dico tantum quod nostris temporibus numerus communican- 
tium exigit simplificationem. Sed communio sub utraque specie quomodo- 
cumque introducatur, numquam fieri potest simplicior et citior communione 
actuali sub una specie. Quoad autem eius usum in quibusdam circumstan- 
tiis, adhaereo iis quae dixit « Vox clamantis » ex monasteriis Benedicti- 
norum. 

Concelebratio. Facultas concelebrandi non videtur amplianda. Etenim 
merita et favores spirituales quae fidelis adipiscitur per assistentiam ad Mis- 
sam concelebratam a decem sacerdotibus eadem sunt ac merita et favores 
quae sibi adipiscitur assistendo ad Missam celebratam ab uno tantum sa- 
cerdote. Concelebratio igitur minuit haec merita inter fideles. 

Ulterius, fructus Missae de quibus mentio est apud Patres et enume- 
rantur a Ven. Beda, producuntur iidem in decem Missis celebratis separatim 
et in una Missa concelebrata simul a decem sacerdotibus. At fideles, etiam 
non illiterati et qui nullimode dubitant de validitate aut de licentia Missae 
concelebratae, difficulter hoc intelligunt. Sunt inter eos qui quaerunt utrum 
Missa concelebrantis qui recepit eleemosynam sit omnino et undequaque 
aequalis, quoad profectus salutares et utilitates spirituales, Missae celebra- 
tae ab uno tantum sacerdote. Nunc autem propter diffusionem cultus eucha- 
ristici, necessaria videtur concelebratio in Sanctuariis magni nominis ut 
Lourdes et in Congressibus eucharisticis internationalibus. 

Semper vero vitandi abusus. Sunt revera regiones in quibus stabilita 
fuit concelebratio cum limitationibus et sub conditionibus ita necessariis ut 
concelebrans amitteret ius ad eleemosynam recipiendam si eas non impleret, 
At statim irrepsit abusus quatenus limitationes evanuerunt atque conditio- 
nes obliteratae sunt. 

80 

Rev.mus P. D. GABRIEL SORTAIS 
Abbas generalis O.C.R. 

Canon 44. Placet iuxta modum. Loco textus, qui nunc habetur, le- 
gatur: 

a) ad Missam Chrismatis, feria V in Coena Domini; 

b) ad Missam conventualem et ad Missam principalem in ecclesiis ubi 
plures sacerdotes adsunt, quorum singularis celebratio ad utilitatem fidelium 
non requiritur, salva semper cuiusque sacerdotis libertate individualiter ce- 
lebrandi, non tamen in eadem ecclesia eodemque tempore; 

c) ad conventus sacerdotum, ubi singulae Missae sine incommodo 
celebrari nequeunt; 

d) ad extraordinarias celebrationes festivas (occasione synodi dioe- 
cesanae, visitationis pastoralis, etc. ...). 

81 

Exc.mus P. D. IOSEPH SOUTO VIZOSO 

Episcopus Palentinus 

1. Ad n. 37, in pag. 175, de ordinis Missae instauratione. Toto corde 
adhaereo votis quorundam Patrum sive de mentione universali « omnium 
hominum » in oblatione hostiae; sive de invocatione S.ti Ioseph, saltem in 
oratione « Communicantes », immediate post mentionem beatissimae Virgi- 
nis Mariae; sive de Missa finienda, saltem diebus festis, statim post benedic- 
tionem sacerdotis celebrantis; sive etiam de praeparatione peculiarium formu- 
larum Missae pro quibusdam adiunctis, exempli gratia, in ordinatione sacer- 
dotum, in Congressibus aliisque coetibus finalitatis apostolicae. 

Speciatim vero propono ut peculiaris Praefatio conficiatur pro Missa 
de Sanctissimo Sacramento; nunc enim, ut notum est, praefatio communis in 
ea adhibetur. 

2. Ad n. 38, in eadem pag., de lectionibus in Missa.X^X. thesauri biblici 
magis aperiantur fidelibus, opportuna mihi videtur restauratio pristini moris, 
iuxta quam in Missa, in liturgia verbi, tres lectiones Sacrae Scripturae lege- 
bantur aut cantabantur, nempe prima ex Veteri Testamento, secunda ex 
Epistolis Apostolicis, tertia ex Sancto Evangelio. 

3. Ad n. 39, in eadem pag., circa Homiliam. Ne cui forte suspicio oria- 
tur de suppressione aut attenuatione obligationis Homiliae faciendae in po- 
sterum, expedire censeo anteponere verbum praecepta ad verbum homilia. 
Commendari autem iuvat mandatum Concilii Tridentini, in cap. VIII, 
sess. XXII, de « frequenti explicatione, inter Missarum celebrationem, my- 
sterii augusti sacrificii ex his quae in Missa leguntur ». Ita quidem magis 
conscia et actuosa efficeretur fidelium participatio. 

4. Ad n. 43, in pag. 176. Verbum « intrinsece », in lin. 14 positum, mu 
nus aptum apparet, ideoque vel excludendum vel aptiori vocabulo substi- 
tuendum videtur. 

5. Ad eundem n. 43, in eadem pag., de praecepto Missae festivae. Pro- 
ponere audeo, immo et enixe rogo, ut aliquatenus immutetur lex ieiunii 
eucharistici in favorem sacerdotum qui diebus dominicis et festis de prae- 
cepto bis aut etiam ter litare debent in distinctis paroeciis sibi commissis: 
nempe ut liquidum non alcoholicum sumere possint una hora ante subse- 
quentem propriam communionem, ita ut hora praescripta ieiunii non usque 
ad initium Missae secundae aut tertiae computetur, sed protrahatur ad prae- 

visum tempus propriae communionis, sicut pro fidelibus communicaturis 
supputatur. 

Ratio est quia plures paroeciarum curatores, praesertim in locis rurali- 
bus et montanis tempore hiemali, magna frigiditate affecti, ex pluvia, nive 
et aeris temperie, multoties novam Missam incipere tenentur antequam hora 
integra discurrerit a fine Missae praecedentis; itaque adhuc ieiuni et cele- 
brare et praedicare Homiliam debent. 

Porro his in casibus aliisque similibus, multum proficeret sumptio ali- 
cuius liquidi calidi, quo valde denuo Ktaturi dupliciter reficerentur. Cuius 
quidem exceptionis absque dubio, meo iudicio, digni sunt aestimandi. 

82 

Exc.mus P. D. CONSTANTINUS STELLA 

Archiepiscopus Aquilanus 

Opportunitas vel necessitas inserendi instructionem catecheticam in ho- 
milia dierum dom. vel de praecepto. 

Factum. Experientia teste, multis in locis fit ut fideles, in diebus domi- 
nicis et festivis de praecepto, semel tantum ecclesiam adeant ad Missam au- 
diendam. Ideo animarum Pastores in angustiis versantur propter difficulta- 
tem tradendi, praesertim adultioribus, instructionem catecheticam de rebus 
fidei et morum. Etc. 

Causae. Causae vel occasiones principales quibus homines nostri tem- 
poris facile ecclesiam deserunt diebus festivis sunt: opportunitas et facilitas 
itinerandi, variis locomotionis mediis, se recreandi causa; ludi sportivi in 
stadiis quorum magna frequentia necessitas videtur multis; congressus innu- 
meri de variis rebus, ut puta de artibus, de musica et similibus, quae omnia 
in diebus ferialibus obtineri difficilius possunt ratione occupationum in la- 
boribus et officiis. Etc. 

Remedia. Ergo ad completam institutionem fidelibus tradendam, non 
solum in re liturgica stricte dicta, sed etiam in doctrina theologica et morali, 
videtur opportunum et forsan necessarium in homilia Missae inserere breves 
et claras lectiones systematice explanandas ad instructionem catecheticam 
completam fidelium, qui, secus, non amplius visionem universam catholicae 
doctrinae acquirere possent, ut lacrimabilis experientia edocet. 

Id eo vel magis opportunum (saltem quibusdam in locis) videtur, quod 
fere semper evangelica lectio dominicae quamdam relationem praebet vel 
praebere potest vel ad aperiendam vel ad efficaciter concludendam lectionem 
de variis fidei et morum argumentis dilucidandis. Etc. 

Exc.mus P. D. OCTAVIUS TERRIENNE 
Episcopus tit. Menelaitensis 

Apres une consultation qui me confirme dans Popinion qu'il peut ne 
pas etre inutile de repeter des suggestions deja faites au cours des sessions 
generales, je me permets d^exprimer humblement mes desirs au sujet de la 
recitation du Breviaire et de la celebration de la Messe. 

Je sais bien que ce dernier point ne concerne pas directement la Liturgie 
mais il a ete aborde dans les sessions; d'ailleurs il ne me semble pas qu'il 
puisse y avoir une meilleure occasion d'en parler d'apres le plan des schemas 
proposes: permettez-moi donc d'en dire un petit mot ici. 

Breviaire. A) Pour favoriser la piete et la vie interieure de ceux qui sont 
tenus a la recitation du Breviaire, j'oserais demander humblement: 

1) que la longueur de l'office ne depasse pas une heure de recitation 
posee, non precipitee (il y a deja pour beaucoup souvent Vi h. ou 1 h. de 
meditation quotidienne); 

2) que le texte a reciter puisse vraiment alimenter la piete: donc 

a) ne pas utiliser tous les psaumes (certains peuvent tres bien etre omis); 

b) mais faire un excellent choix de textes de TAncien et surtout du 
Nouveau Testament et de bons auteurs — meme modernes — propres a 
nourrir la vie spirituelle (amour misericordieux, grace, adoption, corps mys- 
tique, eucharistie, charite, etc); 

3) grande latitude donnee a 1'Eveque pour accorder permission de 
s'acquitter de Tobligation du breviaire recite « in lingua vernacula » pour 
le bien spirituel de celui qui est tenu a cette recitation et qui peut en profiter 
beaucoup plus dans sa propre langue. 

Messe. B) Au sujet de la celebration de la Sainte Messe. je desirerais 
demander humblement que: 

1) Ton puisse celebrer a n } importe quelle heure en gardant seulement 
la loi actuelle du jeune eucharistique. 

Raison: experience de plus de 30 ans de Mission pendant lesquelles 
j'ai souffert du fait que les missionnaires ne pouvaient avoir de facultes plus 
etendues sur un tel point de discipline ecclesiastique. 

2) J'oserais meme demander humblement que la loi actuelle du jeune 
eucharistique ne soit pas obligatoire dans sa teneur stricte: a) la loi de Vheure 
entiere pourrait ne pas etre observee dans toute sa rigueur en ce qui con- 
cerne les boissons non fermentees s'il y avait une raison serieuse, non pas 
une raison grave necessairement, evidemment; b) les trois heures ne seraient 
pas a garder strictement non plus s'il s'agissait de nourriture, pourvu qu J il y 
ait une cause raisonnable — pas grave, evidemment — pour reduire Tinter- 



ANIMADVER S IONE S SCRIPTAE - CAP. II DE LITURGIA 



277 



valle entre le repas et la celebration de la Ste Messe. (Une grande reduction 
de Tintervalle pourrait demander une cause plus grave, mais une reduction 
de 1 h. ou 1 Vi h. pourrait etre permise pour une simple cause raisonnable, 
non grave). 

84 

Exc.mus P. D. FRANCISCUS TORTORA 

Episcopus tit. Liviensis, prael. null. S. Luciae 

Trado, scripto, duas animadversiones in cap. II: 

1. Cum hodie ignorantia religiosa sit satis diffusa et perplurimi fideles 
solent accedere ad ecclesiam fere unice in diebus dominicis et festis de prae- 
cepto, ita ut sit unica occasio, in istis diebus, illos docendi, mihi videtur 
can. 39 cap. II ita proponere: « Homilia tanquam pars ipsius Liturgiae valde 
commendatur, et diebus dominicis et festis de praecepto iubetur iuxta deter- 
minationes Ordinarii loci (quoad tempus, Missas, argumentum). 

2. Optime dictum est in can. 43 cap. II: « Liturgia Missae duabus par- 
tibus constat, liturgia nempe verbi et eucharistiae. Hae duae partes intrin- 
sece coniunguntur etc. ». Proinde ad inculcandam integram obligationem ex 
parte fidelium ita proponerem: « Proinde animarum pastores, in catechesi 
tradenda, fideles sedulo exstruant de obligatione integrae Missae interesse ». 

85 

Exc.mus P. D. DOMINICUS VALERII 

Episcopus Marsorum 

Quamquam haec mea verba fortasse supervacanea erunt, tamen mihi 
scribenda videntur et ad commissionem de S. Liturgia mittenda. 

1. Quoad S. Missam. Nihil mali si quid novi additur et si lingua vernacula 
adhibetur in ea parte quae didactica appellatur. Certe, ad vitandam confu- 
sionem, cavendum est ut textus versionis sit idem pro unaquaque lingua. 
In Canone vero, quem semper immutabilem declaravimus, omnis mutatio 
esset inutilis, immo damnosa quia daret causam apud nostrum populum facile 
opinandi omnia denique ex arbitrio nostro dependere. 

Ceterum, Canon, uti est, locum relinquit personali devotioni, quae etiam 
fovenda est. 

Quod si in quibusdam regionibus usus linguae latinae prorsus impossi- 
bilis est, concedi potest Conferentiis episcopalibus decernendi, cum approba- 
tione Apostolicae Sedis, quod rectum iudicatur. 

2. Quoad concelebrationem. Erit valde conveniens in Coena Domini 
et in conventibus sacerdotum, praesertim occasione peregrinationum et exer- 
citiorum spiritualium. 

3. Quoad communionem sub utraque specie. Admitti potest in sacris 
Ordinationibus, cum magno omnium solatio et sine ullo periculo. 

4. Quoad Sacramenta et sacramentalia. Lingua vernacula etiam apud 
nos praeferenda videtur, quo magis fructuosa sit fidelium participatio. At- 
tamen, ad formulas sacramentales quod attinet, melius videtur uti lingua 
latina. 

5. Quoad officium divinum. Curandum est ne brevius fiat. Concilium 
Oecumenicum enim, nostris sacerdotibus imprimis persuadere debet nullo 
modo minuendam, sed potius augendam esse orationem, sine qua omnes 
labores pastorales steriles manent. 

Quoad linguam, apud nos servetur latina. Apud illos qui hanc linguam 
discere non valent, permittatur usus linguae vernaculae. 

In huiusmodi quaestionibus, via media, scil. via quae extrema cuiusque 
generis fugit atque vetera et nova sapienter coniungit, fere omnibus episcopis 
placere videtur. 

Item plerique episcopi sperant a Concilio statutum iri ut quam primum 
codex liturgicus praeparetur ad obtinendam necessariam unitatem in re tanti 
momenti. 

86 

Exc.mus P. D. ANTONIUS VARTHALITIS 

Archiepiscopus Corcyrensis, Zacynthiensis et Cephaloniensis 

Faveatis audire humilem opinionem unius episcopi ritus latini qui est 
in Oriente in Graecia, et in medio Ecclesiae Orthodoxae laborat. 

Desiderium meum est in Oriente causas et spiritum caritatis, bonarum 
relationum et unionis augere. Per quod: in capite de sacrosancto Eucharistiae 
mysterio mihi bonum videtur ut: 

1. Communio sub utraque specie etiam laicis concedi possit, iudicio 
Ordinarii. Ratio est quia fratres Orthodoxi saepe hoc i. e. communionem 
sub una specie tamquam unam causam separationis consideraverunt. 

2. Ut ad Missam celebrandam pane azymo aut fermentato uti pos- 
sint omnes sacerdotes tam ritus latini quam ritus orientalis. Ratio: eadem 
quae in n. 1 evocata est. 

3. In Canone Missae etiam nomina Sanctorum Ecclesiae Orientalis ex. 
gr. Sanctorum Basilii, Ioannes Damasceni etc. adiungantur. Invocationes 
talium Sanctorum etiam in litaniis Sanctorum adiungi possint. 

4. Ut episcopi missam cantatam ut simplices sacerdotes i. e. induti para- 
mentis sacerdotalibus et non episcopalibus, sine diacono et subdiacono ce- 
lebrare possint. Ratio est: penuria sacerdotum. 

5. Vestimenta episcopalia simpliciora fiant. Ratio est: Inter pauperes 
vivimus et exemplum paupertatis et simplicitatis dare debemus, secundum 
exemplum Domini Nostri Iesu Christi qui in stabulo natus est et ut pauper 
in terra vixit. 

Exc.mus P. D. CAESAR GERARDUS M. VIELMO 

Episcopus tit. Ariassensis, vic. ap. Aysenensis 

Vraenotamen (pag. 175, linn. 1-16). Quaedam proponi possent ad red- 
dendum textum parvae introductionis simul simpliciorem et ditiorem. 

Lin. 2, post vocem « Apostolis », proponitur ut addatur: « eorumque 
in sacerdotio successoribus », ob rationem doctrinalem et ad inducendam 
conformitatem cum Concilio Tridentino (sess. XXII, cap. 1: Denz. n. 938). 

Linn. 4, 5 et 6, formula ita aptetur ut non praetermittatur sacramentum 
Eucharistiae esse gratiarum actionis et vere propitiatorium: quae voces maius 
doctrinale momentum habent quam nonnullae quae ibi recensentur. 

Linn. 7 ad 12, animadverti potest quod, ut fideles adstantes Missae sacri- 
ficio non sint « inertes et muti », necesse est ut supprimantur vel minuantur 
ea quae impediunt intelligibilitatem actionum et precum sacerdotis cele- 
brantis. Quod fieri fortasse nequit, nisi structura Missae magis simplex red- 
datur, eiusque lingua populo intelligibilis, et celebrantis vox perceptibilis. 

Ad art. I n. 37 (pag. 175) (Ordo Missae instaurandus). Placet. Instaura- 
tio tamen facienda esset iuxta criteria supra prolata, in numero vigesimo 
tertio. Ideoque simplicitas rituum instauranda et, cum celebratio fit coram 
populo, saltem in Missis de praecepto, intelligibilitas linguae inducenda. Con- 
sultum videtur ut ipsum Sacrosanctum Concilium, probantibus Summo Pon- 
tifice et omnibus Concilii Patribus, schema Missae reformatae pro romano 
aliisque praecipuis ritibus paret et exhibeat. Cavendum tamen videtur, ut, 
in hac generali reformatione, peculiaritates singulorum rituum supprimantur, 
ut inducatur unitas forsitan excessiva, quae multis displiceret et obesset 
unioni potius quam prodesset. 

Ad n. 40 (pag. 175-176) (Oratio communis). Placet. Percuperem etiam 
quod ex antiquis sacramentariis iterum assumantur multae Praefationes pro- 
priae quae nunc desunt in ritu romano, quaeque e contra ritum ambrosia- 
num decorant; percuperem tandem quod nonnullae novae Praefationes pa- 
rarentur. 

Ad n. 41 (pag. 176) (Lingua). Conferantur animadversiones in n. 24. 

Ad n. 44 (pag. 176) (Concelebrationis usus amplificetur). Forsitan deleri 
posset: « si ad singulares celebrationes aliter provideri non possit et ». Ideo- 
que simpliciter esset dicendum: « Ad conventus sacerdotum, de iudicio Or- 
dinarii ». Quia autem audivi nonnullos desiderantes ut huic numero addatur 
ius concelebrandi Missam conventualem in monasteriis, sincere dicam hanc 
rem periculum praebere ut Superiores, ad concelebrationem obtinendam, sa- 
cerdotes domi detineant, quod contradicere videtur sollicitudini pastorali 
huius Sacrosancti Concilii. Unde si talis concelebratio permittetur, eidem 
addenda erit rigorosa restrictio ac monitum indolis pastoralis. 

De sancta Missa sine cantu celebrata. 

I - Principia generalia. 

1. Missa manere posset etiam prouti nunc est. 

2. Quia vero multi desiderium exprimunt ut instauretur (confer n. 37 
constitutionis de sacra Liturgia), ea quae sequuntur humillime Sacrosancto 
Concilio submittimus: 

a) Generalis structura Missae, quae antiquissima est et classica vocari 
potest atque perpetua, intacta servanda esset. 

b) Instauratio taliter fiat ut nullimode noceat sive cantui gregoriano 
sive exquisitiori musicae sacrae. 

c) In instauranda Missa, prae oculis haberi deberent tum antiquitas, 
tum novae exigentiae, praesertim indolis pastoralis. 

d) Instauratio ergo, sub luce melioris traditionis servandae, et actuo- 
sae participationis promovendae, ita peragi deberet ut, demptis omnibus 
quae minus apte, temporum decursu, addita sunt, iterum in suo splendore 
appareat originalis et classica Missae structura, et simul quaedam mutentur 
vel introducantur, quibus christiana plebs plenius edoceatur atque efficacius 
ad malum vitandum et bonum sectandum impellatur. 

II - Principiorum applicatio ad singulas Missae partes. 

1. De precibus antequam ad altare ascendatur: 

a) Servantur: « In nomine Patris, etc. » et crucis signatio dum verba 
illa proferuntur. 

b) Dicitur: « Introibo ad altare Dei », sed omittitur psalmus quadra- 
gesimus secundus, sicut tempore Passionis atque in Missis Defunctorum, 
nam talis psalmus ad rem pertinere non videtur. 

c) Dicitur: « Adiutorium nostrum », destituitur tamen signo crucis. 

d) « Confiteor » recitatur, sed in forma breviori; adduntur versiculi, 
recitantur preces « Aufer a nobis » et « Oramus te, Domine ». 

e) Nihilominus mihi non displiceret ut, in Missa sine cantu, sacri- 
ficium Eucharisticum, sicut antiquitus, inciperet per salutationem sacerdotis 
ad populum (« Pax vobis » vel « Dominus vobiscum »), consequentem re- 
sponsionem populi (« Et cum spiritu tuo »), et recitationem orationis quae 
Collecta nuncupatur: praetermissis proinde omnibus quae nunc, antequam 
ad altare ascendatur, dicuntur. 

2. Ab Introitu ad « Credo » inclusive. 

a) Introitus, signo crucis praetermisso, recitari posset ut nunc, nisi 
forte reservandus videatur tantummodo Missae in cantu celebratae. 

b) « Kyrie eleison » diceretur sicut nunc, nisi forte reservandus vi- 
deatur Missae in cantu litatae. 

c) « Gloria in excelsis » recitaretur sicut nunc; nonnulli tamen opta- 
rent, fortasse non incongruenter, licet de re prorsus nova agatur, ut « Glo- 
ria » per modum gratiarum actionis recitetur aut cantetur post communionem 
populi, ut suo loco animadvertam. 

d) « Dominus vobiscum », vel « Pax vobis », hoc loco omnino ser- 

vanda sunt, et, si omnibus praetermissis tunc Missa inciperet, signarent prae- 
cise initium actionis liturgicae. 

e) Oratio, quae Collecta communiter vocatur, pariter hoc loco ser- 
vanda est. Collecta ista, habitualiter non nisi una esse deberet. Ad libitum, 
vel tanquam pro re gravi, ab Ordinario praescripta, alia tantum adiungi 
posset sive deberet. 

/) Lectiones ex Vetere vel Novo Testamento omnino serventur; im- 
mo, fere omnibus fatentibus, ob rationes praesertim pastorales, melius seli- 
gantur et abundantiores sint quam nunc. 

g) « Munda cor meum » servari posset; attamen, in Missis sine cantu, 
omittenda essent « Iube Domine benedicere » et quae sequuntur. 

h) Lectiones ex Evangelio eo modo seligantur atque proponantur 
quo superius, pro aliis biblicis lectionibus, dictum est. 

i) « Credo », ut nunc a rubricis praescribitur, recitetur. 
3. Ab initio Offertorii ad Praefationem exclusive. 

a) « Dominus vobiscum » iterum dicendum est. 

b) Post verbum « Oremus », prex fidelium peropportune restau- 
randa est, quae praecipuas petitiones, in talibus orationibus die mortis Chri- 
sti recitandis, atque in similibus orientalium supplicationibus, ad synthesim 
veluti redigat. 

c) Antiphona ad Offertorium, in Missis sine cantu celebratis, omitti 
posset. 

d) Quoad Offertorii orationes, quae nunc dicuntur, liceat mihi tria, 
quae sequuntur, schemata possibilia humiliter proponere: 

Primum schema: servetur tantummodo antiquissima ac sufficiens oratio, 
quae apud ritum romanum « secreta » vocari consuevit, apud ambrosianos 
vero « Oratio super oblata ». Nihilominus instaurandae vel substituendae 
essent quaedam secreta minus bene redacta, sub luce antiquorum Sacra- 
mentariorum atque ex consideratione rationum doctrinalium vel pastoralium. 
Iuxta hoc primum simplicissimum schema, ergo, panis et vini oblatio, per 
elevationem hostiae et calicis simul peragenda, secumferret unice recitatio- 
nem orationis sic dictae « secretae », qua praecise exprimitur oblatio illo- 
rum elementorum Deo, ac petitur ut dona ipsi oblata acceptare dignetur, 
ac dein consecrare, ad omnium spirituale simul et corporale, temporale 
atque aeternum bonum. 

Secundum schema: Iuxta hunc procedendi modum, servaretur, uti nunc, 
separata panis et vini oblatio; servarentur pariter orationes « Suscipe sancte 
Pater », « Deus qui humanae substantiae », « Offerimus tibi, Domine », et 
supradicta secreta. Supprimerentur ergo orationes: « In spiritu humilitatis », 
« Veni sanctificator », psalmus « Lavabo », « Suscipe sancta Trinitas » et 
« Orate fratres ». 

Tertium schema: Iuxta hunc procedendi modum, omnia ut nunc ser- 
varentur, suppressa tantummodo oratione « Suscipe sancta Trinitas ». 

In Missis sine cantu, aut non solemnibus, fortasse omitti posset lotio 
manuum, stante ipsius actuali forma nimis diminuta seu contracta. 

4. De Canone, seu a Vraejatione usque ad « Omnis honor et gloria. Per 
omnia saecula saeculorum. Amen ». 

Procul dubio Canon universus accuratissime instaurandus esset; ita ut, 
demptis additionibus vel interruptionibus, quibus temporum decursu a pri- 
stina unitate et simplicitate structurae aliquatenus discessit, ad pristinam 
perfectionem feliciter rediret. Quae instauratio facienda esset sub luce et 
historiae liturgiae romanae et anaphorarum orientalium. Uno verbo: felici- 
ter reconstrui deberet unica illa prex gratiarum actionis, consecrationis, obla- 
tionis Corporis et Sanguinis Domini, petitionis descensus Spiritus Sancti 
super ipsum sacrificium, super fideles, super omnes et omnia elementa: in 
cuius unicae precis conclusione, populus acclamaret magna voce « Amen ». 
Ita iterum ascenderetur ad unicam illam mirificam precem de qua Sanctus 
Iustinus martyr, in prima Apologia sua, loquitur; et clarius appareret unitas 
seu concordia, non tantum quoad doctrinam sed etiam quoad generale sche- 
ma, inter romanum et ambrosianum canones ita instauratos, et paene innu- 
meras fratrum orientalium, sive unitorum sive separatorum, anaphoras. Quae 
instauratio influxum ordinis pastoralis procul dubio, ut arbitror, secum- 
ferret. Si autem Sacrosanctum Concilium, Spiritus Sancti instinctu ductum, 
a tanto instaurationis opere iudicabit esse abstinendum, omnia servari po- 
terunt sicut nunc, mutatis aut suppressis tantummodo his paucis quae se- 
quuntur: 

a) Praefatio servari ergo posset ut nunc; congruum tamen videtur 
ut clare dicatur, atque in libris Missalibus indicetur, per Praefationem inci- 
pere Canonem, sicut apud fratres nostros orientales. Insuper, ex antiquis sa- 
cramentariis, multae Praefationes romariae, tantum apud ambrosianos nunc 
servatae, iterum assumi possent, ut in Missalia introducantur, praesertim 
pro nonnullis anni liturgici temporibus, solemnitatibus aut communibus. 
Quaedam praefationes insuper ex novo condi possent, uti laudabiliter pro 
Sacri Cordis et Christi Regis festivitate factum est. 

b) Commemoratio pro vivis. Consultum mihi videtur ut ista comme- 
moratio ita transferatur, ut praecedat commemorationem pro defunctis, sicut 
etiam advertitur in anaphoris orientalibus. 

c) Communicantes. Fortasse auferri possent quaedam sanctorum no- 
mina ut Chrysogonus, Ioannes et Paulus, Cosmas et Damianus: introduci 
vero nomina sancti Ioseph et quorumdam summorum sanctorum orientis 
vel occidentis; pro singulis nationibus autem et ordinibus religiosis inseri 
respective posset Protectorum vel Fundatorum mentio. 

d) « Nobis quoque peccatoribus ». Ab hac oratione demi possent 
fortasse nomina sanctorum Alexandri, Petri, Marcellini, Anastasiae, ut vel 
nihil ponatur vel mentio quorumdam sanctorum maioris momenti pro uni- 
versa vel pro occidentali Ecclesia. 

e) Verba « Omnis honor et gloria » iterum unienda essent verbis 
« Per omnia saecula saeculorum »; et populus acclamare deberet: « Amen ». 
5. Ab Oratione dominica usque ad finem Missae. 

a) « Pater Noster », in Missis sine cantu, semper recitari posset tota- 
liter a sacerdote una cum adstantibus. 

b) Ex oratione « Libera nos » auferri possent nomen S. Andreae et 
deosculatio patenae. 

c) Embolismus et eius conclusio recitari possent manibus iunctis, prae- 
termissa omni alia caeremonia. 

d) Fractio hostiae peragi posset nihil dicendo; commixtio supprimi 
posset; et sacra hostia, in duas tantum partes fracta, statim collocanda esset 
super patenam. 

e) « Pax Domini sit semper vobiscum » recitari posset facie ad po- 
pulum conversa; ita tamen ut, quando altare populum non respicit, celebrans 
terga non ad Hostiam sanctam sed ad evangelii cornu vertat. 

/) « Agnus Dei » etiam tertia vice, sicut antiquitus et nunc in Coena 
Domini, concludendum esset verbis « miserere nobis », comitante pectoris 
tunsione. 

g) Tres orationes (« Domine », « Domine Iesu », « Perceptio ») et 
quaedam formulae breviores, quae communionem praecedunt, omitti pos- 
sent; et hoc sive quia « Pater Noster » sufficiens et completa ad Commu- 
nionem praeparatio censenda est, sive quia ipsarum forma, non pluralis 
sed singularis, meliori liturgico usui contradicere videtur. 

h) Ideoque, dicto ultimo « Agnus Dei », sacerdos genuflectere posset, 
et dein, stans et manibus iunctis, dicere unicam formulam, exempli gratia: 
« Corpus et Sanguis Christi prosit nobis in remissionem peccatorum et in 
vitam aeternam ». Quae formula ex evangelio aliqualiter desumitur et in 
liturgiis orientalibus, verbi gratia in byzantina, aliquatenus invenitur. Sumpto 
sacro Sanguine, sacerdos, manibus iunctis, per aliquot momenta, posset in 
devota adoratione persistere. 

i) Antiphona ad Communionem, in Missis sine cantu, omitti posset. 
Antequam Corpus Domini sacerdos fidelibus praebeat, ad populum con- 
versus, dicere posset unam tantum brevem formulam, ut verbi gratia: « Cor- 
pus (et Sanguis) Christi prosit vobis in remissionem peccatorum et in vitam 
aeternam. Amen », omissis omnibus aliis precibus; quia humilitatis prote- 
statio et veniae petitio iam egregie continentur et exprimuntur in oratione 
dominica « Pater Noster ». Cum ergo Eucharistiam fidelibus praebet sacer- 
dos, vel nihil dicit vel ambrosianam formulam: « Corpus Christi », respon- 
dente fidele « Amen ». 

/) Ob rationes pastorales nonnulli petunt ut, statim post Communio- 
nem, tanquam gratiarum actio, aliquid in Missa recitetur vel cantetur. Iuxta 
antiquum morem decantari aut dici deberet Psalmus quidam cum antiphona 
ad Communionem connexus; nonnulli tamen petunt ut « Gloria in excelsis 
Deo » huc transferatur. Quae translatio est nova, sed sua pastorali efficacia 

destituta non videtur. Nihilominus, ob rationes satis traditionales, cantus 
« Gloria in excelsis » non esset huc transferendus in Missis de Nativitate 
Domini et de Vigilia Resurrectionis. 

m) Ablutiones peragendae essent sicut nunc, sed aqua tantum adhi- 
bita, et omissis duabus precibus quae nunc recitantur. 

ri) Calice de more composito, sacerdos dicet: « Dominus vobiscum » 
et orationem, quae Postcommunio vocatur, recitabit. 

6) Ad medium altaris reversus, osculum omittet, ad populum se ver- 
tet, « Dominus vobiscum » dicet, altare deosculabitur, et de more benedic- 
tionem, comitantibus consuetis verbis, populo impertietur; qua expleta, ma- 
nibus iunctis, dicet: « Ite, Missa est ». Statim descendet, genuflectet seu 
caput inclinabit, et in sacristiam revertet, omnibus aliis omissis. 
Appendix prima: De genuflexionibus. 
Hae tantum genuflexiones servandae videntur: 

a) in accessu ad altare, si ibi Sanctissimum Sacramentum servetur; 

b) ad « Et incarnatus est »; 

c) in quibusdam epistolarum vel evangeliorum locis, sicut nunc; 

d) statim post consecrationem Corporis et post consecrationem San- 

guinis. 

e) antequam Corpus et Sanguinem Domini sumat; si Sanctissimam 
Eucharistiam fidelibus praebeat, semel ante et semel post distributionem; 

/) recedens ab altare, ut dictum est supra. 
Appendix secunda: De signis crucis. 

Haec tantum signa crucis peragenda in posterum viderentur: 

a) in initio, cum dicitur « In nomine Patris... »; 

b) ad Evangelium, ut nunc; 

c) ad « Te igitur », semel tantum, cum dicitur « benedicas »; 

d) ad « Qui pridie », et ad « Simili modo », cum respective dicitur 
« benedixit »; 

e) ad « Per quem omnia », cum dicitur « benedicis »; 
/) in fine Missae, cum sacerdos populo benedicit. 

Omnia alia crucis signa, ergo, praeter ista praedicta, omitti in posterum 
deberent. 

Appendix tertia: De Missa quae in cantu celebratur. 

1. Ea omnia valent quae supra dicta sunt de Missa sine cantu celebrata, 
quoad orationes, genuflexiones et crucis signa. 

2. Omnia quae canuntur seu recitantur a diacono, subdiacono, clericis, 
schola vel populo, nullimode recitentur a celebrante, qui tantummodo ea 
auscultet. 

3. Quia processio, qua ad altare acceditur, fit comitante cantu Introitus, 
fortasse opportunum esset ut sacri ministri, statim ac ingressi fuerint pre- 
sbyterium et debitam reverentiam praestiterint, illico ad altare ascendant 
seu accedant, celebrans eum deosculetur atque ad incensationem deveniatur. 

4. Incensationes, quoad numerum (in initio, ad offertorium, ad consecra- 

tionem) servari possunt ut nunc. Nihilominus omitti possent verba psalmo- 
dica comitantia incensationem ad offertorium; ipsae autem incensationes su- 
per oblata, ad simpliciorem formam reduci possent: nempe ad unicum crucis 
signum super panem simul ac vinum. Pariter incensatio choralium ad sim- 
plicem formam reduci posset: nempe ad incensationem superioris et ad com- 
munem et unicam incensationem, prius ad chorales ad latus Evangelii, dein 
ad latus epistolae positos, ac tandem ad populum. 

5. Velum humerale, cum omnibus connexis caeremoniis, omitti posset 
in Missa; consequenter subdiaconus sistere deberet vel a dextris vel a si- 
nistris, vel in plano. 

88 

Exc.mus P. D. ANTONIUS GREGORIUS VUCCINO 

Archiepiscopus tit. Aprensis 

Emendationes proponuntur. 

1. In titulo capitis, forsan melius: « De Sacr... Euchar... Sacramento ». 
Nam Eucharistia numeratur inter septem Sacramenta. 

2. In Prooemio. Character biblicus non apparet sufficienter. Potest for- 
san emendari sequenti modo: « Quod pertinet ad naturam Sacrosancti 
Eucharistiae Sacramenti memoranda sunt hic verba illa Apostoli ad Corin- 
thios: " Ego enim <accepi a Domino quod et tradidi vobis, quoniam Domi- 
nus Iesus in qua nocte tradebatur accepit panem et gratias agens fregit et 
dixit: Accipite et manducate, hoc est corpus meum, quod pro vobis tra- 
detur, hoc facite in meam commemorationem. Similiter et calicem post- 
quam caenavit, dicens: Hic calix novum testamentum est in meo sanguine, 
hoc facite quotiescumque bibetis in meam commemorationem. Quotiescum- 
que enim manducabitis panem hunc et calicem bibetis mortem Domini an- 
nuntiabitis donec veniat " (1 Cor. XI, 17...) ». 

Insuper, in Epistola ad Hebraeos legitur: « Si enim sanguis hircorum 
et taurorum et cinis vitulae aspersus inquinatos sanctificat ad emundationem 
carnis, quanto magis sanguis Christi, qui per Spiritum Sanctum semetipsum 
obtulit immaculatum Deo, emundabit conscientiam nostram ab operibus 
mortuis, ad serviendum Deo viventi » (Ad Hebr. VIII, 13). 

Unde rite instruantur fideles de vera natura huius Sacramenti quod est 
commemoratio et repraesentatio Sacrificii Corporis et Sanguinis Christi, « qui 
per Spiritum Sanctum semetipsum obtulit immaculatum Deo », simulque 
participatio ad Sacrificium Christi per sumptionem Corporis et Sanguinis 
eius. 

Inculcandus est insuper mentibus fidelium multiplex finis sacrificii eu- 
charistici, quod est latreuticum, propitiatorium, eucharisticum scilicet gra- 
tiarum actio et impetratorium mediante quo Christus, Mediator noster, obti- 
net a Patre suo, per traditionem suae Carnis et sui Sanguinis, permultas 

gratias ad fovendam vitam christianam necnon fraternitatem in Christo, ut- 
pote sacra Eucharistia est « Sacramentum caritatis et vinculum unitatis ». 

Quapropter Sacrosanctum Concilium ut sacrificio Missae plenam pasto- 
ralem efficaciam restituat, etiam in forma rituali, ea quae sequuntur decernit. 

N. 38. {Lectiones in Missa). Post ultimum verbum « praelegatur » potest 
adiungi: « Ad libidinosas inventiones praecavendas pertinet ad Ordinarium 
huiusmodi lectiones rite ordinare ». 

N. 39. (Homilia). Loco « valde commendatur » (lin. 26) ponatur « omnino 
praecipitur » et post verba « festis de praecepto » ponatur « et quotiescum- 
que adest concufsus populi, certis raris casibus exceptis ». 

N. 40. (Oratio communis). Post verba « in sublimitate sunt (lin. 4, 
pag. 176) additur: « Ad praecavenda vero incommoda ad Ordinarium perti- 
net praecipere subditis suis ordinem servandum in oratione communi ». 

N. 43. (Praeceptum Missae festivae). Ante verbum « festivae » ponatur 
« dominicalis ». Loco verbi « intrinsece » (lin. 14) ponatur « liturgice ». Et 
post verbum « celebrationi » (lin. 17) addantur loco « intersint » verba se- 
quentia « debent interesse ». 

N. 44. Concelebrationis sacramentalis (Usus amplificetur). Ad litt. b) 
« ad conventus vel sacerdotum vel episcoporum de iudicio Ordinarii ». 

N. 46. (Ritus concelebrationis). Ad litt. a), post verba « vestibus sacer- 
dotalibus », tollantur haec « aut saltem alba et stola » et prosequatur sic: 
« induti, ad praecavendam adstantium mirationem ». 

Ad litt. b) Post verba « simul dicendarum » (lin. 2, pag. 177) adiun- 
gantur « exceptis introitu, Kyrie eleison, Gloria, Credo, offertorio, praefa- 
tione, canone et ultimo Evangelio quae integre ab omnibus concelebrantibus 
dicuntur ». 

Ad litt. d) Loco « solus celebrans principalis » ponatur « Omnes conce- 
lebrantes aliquos gestus faciant et populum benedicant et haec omnia de iudi- 
cio Ordinarii ». 

Complementa: 

Vrimum. (De Sacra Eucharistia a laicis administranda). Deficiente sacer- 
dote vel diacono licet personam laicam, a pluribus commendatam, Sacramen- 
tum Eucharistiae administrare fidelibus in adversis versantibus circumstan- 
tiis et hoc relinquatur iudicio Ordinarii. 

Secundum. (De ieiunio). Ut e medio tollantur vera incommoda quae e 
vigente lege de ieiunio eucharistico oriuntur, permittitur omnibus tam sa- 
cerdotibus quam laicis, saltem una hora ante Missam, usus cibi et potus 
alcoholici. 

Tertium. Propter rationes graves ab Ordinariis locorum constituendas 
permittitur celebratio Missae in quacumque hora diurna vel nocturna. 

89 

Exc.mus P. D. IOANNES B. ZOA 
Archiepiscopus Yaundensis 

L/Episcopat d'Afrique, Madagascar et Iles adjacentes, me charge de venir 
vous presenter ainsi qu'aux em.mes cardinaux du Conseil de Presidence nos 
excuses les plus sinceres pour 1'intervention faite ce matin au nom de nous 
tous. 

Le « Relator », son excellence mgr Van Cauwelaert, ER de Inongo, n'a 
pas respecte notre mission et notre volonte. Nous ne reconnaissons que le 
passage sur la concelebration; le reste, id est: Pintroduction et la derniere 
partie ne sont pas de nous. 

Nous desapprouvons et nous deplorons vraiment et en particulier la der- 
niere partie de son intervention qui est polemique « quod ad rem non per- 
tinet ». Nous deplorons aussi le ton sur lequel cela a ete dit. 

Veuillez donc, excellence reverendissime, vous faire notre interprete 
aupres des membres du Conseil de Presidence, et agreer Texpression de notre 
profond respect. 

Exc.mus P. D. Pericles Felici, secretarius generalis S. Concilii: 

Praeest hodiernae congregationi generali em.mus ac rev.mus D, 
card. Normannus Gilroy, arch. Sydneyensis. 

Audiant omnes! Post disceptationem cap. III, habebitur disceptatio 
cap. IV; deinde circa capp. V, VI, VII, VIII, disceptatio fiet una 
simul. 

Post schema de sacra Liturgia, incipiet disceptatio de constitutione 
dogmatica de fontibus revelationis, quae est prima in libro distributo. 
Rogantur omnes Patres petitiones loquendi tempore opportuno exhi- 
bere. 

Loqui petierunt circa cap. III in hac hodierna congregatione exc.mi 
Domini: Petrus Rouge, ep. coad. Nemausensis in Gallia; Florentius 
Angelini, ep. Messeniensis in Italia; Ioseph Arneric, ep. Sibenicensis 
in Iugoslavia; Gulielmus Kempf, ep. Limburgensis in Germania; Cle- 
mens Isnard, ep. Neo-Friburgensis in Brasilia; Hildefonsus Sansierra, 
ep. aux. S. Ioannis de Cuyo in Argentina; Gulielmus Connare, ep. 
Greensburgensis in Statibus Foederatis Americae Septemtrionalis; Aloi- 
sius Faveri, ep. Tiburtinus in Italia; Antonius Mistrorigo, ep. Tarvi- 
sinus in Italia; Aurelius Del Pino, ep. Illerdensis in Hispania; Ioseph 
Sibomana, ep. Ruhengeriensis in Ruanda; Franciscus Peralta, ep. Vic- 
toriensis in Hispania; Adrianus Djajasepoetra, arch. Djakartanus in In- 
donesia; Gulielmus Bekkers, ep. Buscoducensis in Neerlandia; Carolus 
Wojtyla, ep. vic. cap. Cracoviensis in Polonia; Gulielmus Van Bek- 
kum, ep. Rutengensis in Indonesia; Eugenius D'Souza, arch. Nagpu- 
rensis in India; Alcides Mendoza, ep. aux. Abancaiensis in Peruvia; 
Andreas Wronka, ep. tit. Vatarbensis in Polonia; Ioseph Malula, ep. 
aux. Leopoldpolitanus in Congo; Vincentius Gonzalez, arch. Mana- 
guensis in Nicaragua; Ferdinandus Romo, ep. Torreonensis in Mexico; 
Fidelis Garcia, ep. tit. Sululitanus in Hispania; Aemilius Tagle, ep. Val- 
lis Paradisi in Cile. 

1 

Exc.mus P. D. PETRUS ROUGE 
Episcopus tit. Gisipensis } coad. Nemausensis 

Venerabiles Patres, 
Ad art. 57: de Unctione injirmorum. 1 

Merito quidem optatur ut Sacramentum quod communiter « Extre- 
ma Unctio » nuncupatur deinceps « Unctio infirmorum » vocari et gra- 
viter aegrotantibus dari possit. 

Rationes historicae et pastorales hac in re iam a delegato episcopa- 
tus Venezuelensis allatae sunt. 

Attamen, forte sunt Patres qui opinionem teneant, quod illa mu- 
tatio nominis Sacramenti et disciplinae contraria sit doctrinae Sanctae 
Synodi Tridentinae, sess. XIV. 

Sic autem respondeo: 

1. Haec mutatio plene concordat cum mente ipsius Concilii Tri- 
dentini. Nam in schemate doctrinali Patribus conciliaribus proposito, 
affirmabatur, secundum mentem aliquorum theologorum Medii Aevi, 
quod Sacramentum Extremae Unctionis morientibus tantum reservari 
debuisset. 

Sancta Synodus textum illum consulto modificavit, declarando quod 
illis vero praesertim administrandum est, qui tam periculose decumbunt, 
ut in exitu vitae constituti videantur... 2 

2. Traditio evangelica necnon praxis primitivae Ecclesiae clare de- 
monstrant quod illud Sacramentum intimam connexionem habet cum 
ministerio caritatis Christi erga infirmos, et cum missione Apostolis suis 
data praedicandi adventum Regni Dei, et ungendi infirmos ut sanaren- 
tur. Talem connexionem Sancta Tridentina Synodus etiam clare af- 
firmavit. 

Hoc officium caritatis cum suis effectibus spiritualibus et etiam cor- 
poralibus manifeste declaratur in epistola S. Iacobi (5, 14-15), quam 
omnes Patres bene in memoria tenent. Secundum Concilium Triden- 
tinum (sess. XIV, can. 1; Denz. 926), in illo textu promulgatum fuit 
ab Apostolo Sacramentum a Christo institutum. 

3. Item Sacra Tridentina Synodus in canone secundo dicit quod 
Sacramentum illud ad infirmos alleviandos institutum fuit, et in capite 
secundo (de effectu huius Sacramenti) addidit quod sanitas corporis, 
ubi saluti expediretur, etiam interdum obtineri potest. 

4. Lex orandi, lex credendi. In rituali romano... 3 orationes, quae 
unctionem corporis sequuntur, hanc sanitatem corporis clarissimo modo 
implorant; hoc autem inutile esset, vel ridiculum, si Sacramentum so- 
lummodo in instante mortis administrari deberet. Patet ergo quod Ec- 
clesia, in sua oratione publica, minime assertiones theologorum subse- 
cuta est. 

5. Tandem ex experientia nostra pastorali clarissime novimus quod 
nomen istud: Extrema Unctio, et praxis ecclesiastica saltem in nostris 
regionibus, multos infirmos et eorum familiares ab illo Sacramento re- 
cipiendo saepius avertunt, et frequenter etiam pastores prohibent ne 
ad aegrotantes accedere possint... 4 

Ad art. 59: Ritus Sacramenti. 

Ut ratio fideliter habeatur reverentiae ritui sacramentali debitae, 
et diversarum conditionum infirmorum, qui hoc Sacramentum recepturi 
sunt, et consuetudinum quae iam ab Ecclesia probatae fuerunt, deberet 
ritus huius Sacramenti a Conferentiis episcopalibus determinari et a 
Sancta Sede approbari. 

Optandum foret, ut prima oratio, quae unctiones sequitur, ad suum 
pristinum locum reducatur, id est ante unctiones, in quantum infirmos 
ad paenitentiam et ad spem christianam optime disponit. 

Similiter optandum foret ut aliqua oratio in mentem infirmorum 
evocet valorem redemptionis, qui in omni dolore continetur, cum pa- 
tienter cum Christo sustinetur. 

Ad art. 60: Iteratio Sacramenti. 

Si Unctionem sacram administrare licet graviter aegrotantibus, se^ 
quitur quod etiam iterari posset. Sane hoc ab hodierna disciplina prohi- 
betur. Attamen, traditionalis usus unctionis infirmorum olim ampliore 
modo in Ecclesia vigebat, et ideo, etiam hodie, Ecclesia concedere pos- 
set facultatem iterationis Sacramenti, quando bonum spirituale infir- 
morum eius receptione valde promoveretur. Dixi. 



Tn textu scripto tradito: 1 Nomen et natura Sacramenti. 2 Hic simul af- 
ferre liceat et textum Patribus Concilii Tridentini propositum et textum ipsius 
Concilii. 



Textus Patribus propositus 
Declaratur etiam non esse hanc 
unctionem nisi infirmis adhibendam nec 
illis quidem omnibus, ut ecclesiae tra- 
ditio nos edocet sed illis dumtaxat qui 
tam periculose decumbunt ut in exitu 
vitae constituti videantur. Quare me- 
rito et extrema unctio et exeuntium 



Textus Concilii (Denzinger 910) 
Declaratur etiam esse hanc unctio- 
nem infirmis adhibendam, illis vero 
praesertim, qui tam periculose decum- 
bunt, ut in exitu vitae constituti vi- 
deantur. 

sacramentum nuncupatur, quod non- Unde et sacramentum exeuntium 

nisi extreme laborantibus et cum morte nuncupatur. 
congredientibus atque hinc ad Domi- 
num migrantibus salubriter adhibeatur. 

Quod si infirmi post susceptam Quod si infirmi post susceptam 

hanc unctionem convaluerint, iterum hanc unctionem convaluerint, iterum 
huius sacramenti, quod characterem huius sacramenti subsidio iuvari pote- 
non imprimit, subsidio iuvari poterunt runt cum in aliud simile vitae discri- 
cum in haud dissimile vitae discrimen men inciderint. 
inciderint. 

Circa discussionem in Concilio videri potest F. Cavallera, Le decret du Concile 
de Trente sur la penitence et Vextreme-onction, Bulletin de litterature ecclesias- 
tique, 39 (1938), pp. 3-29. 

Sicut bene exponitur in nota 11 schematis, omnes periti historiae doctrinarum 
norunt dilationem Unctionis sacrae ad ultima momenta in usum venisse circa 
saeculum x. 

3 (Cf. Rituale Romanum, T. VI, cap. 2, n. 12 ante finem: « ... ut famulum 
tuum ab aegritudine liberatum et sanitate donatum, dextera tua erigas, virtute 
confirmes, potestate tuearis, atque Ecclesiae tuae sanctae, cum omni desiderata 
prosperitate restituas ». Cf. etiam orationes praecedentes et benedictionem Olei 
infirmorum feria V in Coena Domini). 

4 Ad art. 58: Collatio Sacramenti. Ordo propositionis respondet doctrinae 
S. Thomae et sanctae tridentinae synodi, ut apparet ex nota 12, pag. 183. 

Testantur revera hagiographi (multa exempla allata sunt ab A. Chavasse, Etude 
sur Vonction des infirmes dans VEglise latine du III au XI siecle, Tome I, Lyon 
1942, pag. 195), cum de fine sanctorum hominum tractant, quod illi primum 
sanctam Unctionem, et deinde Viaticum, receperunt. 



2 

Exc.mus P. D. FLORENTIUS ANGELINI 
Episcopus tit. Messeniensis 

Em.me Praeses, venerabiles Patres, 

Liceat mihi... 1 aliqua dicere de unctione infirmorum prout propo- 
nitur in schemate (pag. 181, art. 57). Supervacanea est plena assentio, 
immo et plausus, ob mutatum, iure merito, nomen, non solum, sed ob 
novam inductam diseiplinam huius Sacramenti, ut — tandem aliquan- 
do — desinat haberi uti tessera viatoria, ad aeternitatem citissime du- 
cens. Prospere, ideo, cedit: unctio infirmorum, recipienda statim ac 
fidelis in gravem morbum inciderit, ut affirmatur in art. 57 schematis. 
Fit, proinde, transitus a conceptu « periculi mortis » — de quo in Co- 
dice Iuris Canonici can. 940 § 1 — ad conceptum « morbi gravis ». 

Haec innovatio restituit Sacramento suam naturalem et principalem 

significationem, et ipsius unctionis sublevat administrationem. Pasto- 
rale officium, praesertim illorum qui curae animarum infirmorum di- 
recte se tradunt, uti parochi et cappellani nosocomiorum, demonstrat 
multos esse fideles qui unctionem infirmorum, tempore opportuno, dum 
mentis compotes sunt, non recipere; saepe unctio infirmorum admini- 
stratur sub condicione, quia infirmi extremae vitae spiritum ediderunt. 
Causae multae sunt, sed non tantum ex parte fidelium propter exiguam 
spiritualem formationem et propter inscientiam veritatum nostrae sanc- 
tae religionis, sed etiam ex parte sacerdotum qui administrantes, fere 
semper, simul cum sacramentis poenitentiae et Eucharistiae, unctionem 
infirmorum, hanc tractant ut aliquid superfluum et minoris momenti. 
Necessarium est igitur ut unctio infirmorum quam maxime accepta et 
expedita efficiatur sine difficultatibus, ut ita dicam, technicis sive in ipsa 
administratione sive in orationibus, reapse nimis diutinis etiamsi pul- 
cherrimis. Etiam oxygenium olim dabatur tantummodo ad extremam 
mortis colluctationem leniendam, nostris temporibus vero subministra- 
tur non solum ad crises graviores infirmi facilius superandas, sed saepe 
saepius etiam ad generales condiciones infirmi sublevandas, qua re oxy- 
genium non est amplius, pro infirmis, causa psychicae perturbationis 
neque causa terroris. 

His praemissis haec duo proponere vellem: 

1. Unctio infirmorum administretur in pluribus clinicis condicio- 
nibus usque adhuc non admissis; innovatio, scilicet, admittere deberet 
administrationem unctionis etiam ante graviores et peculiares chirur- 
gicos interventus, exempli gratia quando agitur de cardiochirurgia, de 
chirurgia thoracica et de neurochirurgia, praesertim in cerebro; sane si 
necessarius est gravis et audax chirurgicus interventus non tantum ad 
melius esse, sed ad vitam ipsam servandam, iam in corpore adest causa 
ex qua dissolutio organismi sequitur, nempe morbus gravis; et non 
solummodo morbus gravis, sed saepe adest etiam grave periculum ne 
infirmus vita privetur in ipsa exsecutione chirurgici interventus, vel 
mente privetur quando de chirurgico interventu in cerebro agitur. 

Collatio Sacramenti prae-operatoria facilius permittit consecutionem 
effectus etiam sanitatis corporis, qui dimanat utique ex sacra unctione, 
sed tantummodo adiuvando causas naturales. 

Ideoque optarem quod ad dubitationes tollendas, haec possibilitas 
administrandi Sacramentum unctionis aegrotis etiam ante graviores et 
peculiares chirurgicos interventus, authentice declaretur. 

2. Altera consideratio est quoad ritum unctionis infirmorum. Iam 
art. 59 praevidet opportunam aptationem numeri unctionum; nunc, cum 
certum sit ad valorem sacramenti sufficere unicam unctionem in fronte, 

considerandae veniunt difficultates quae frequenter sane comitantur 
unctiones, verbi gratia pedum, quae ex qualibet rationabili causa omitti 
potest, et de facto fere semper omittitur; oris et narium, ob molestiam 
quam afferre potest contactus digiti, oleo madefacti, cum ista organa, 
hygienica praecepta, hodie praesertim receptissima, omnino tuta exigant; 
aurium, quae ob infirmi positionem, fere semper difficillime accessibiles 
sunt. 

Quis ex vobis, venerabiles Patres, poterit, non dico semper, sed 
saepe, administrare sacramentum cum quinque unctionibus? Quoties 
potuistis admirare infirmos, sicuti aliquando sancti in imaginibus reprae- 
sentantur, cum ordinata et perfecta positione exteriori, tanquam aliquod 
sculpturae opus? 

Ipsa enim doctrinarum technicarumque artium, ad medicinam et 
chirurgiam pertinentium incrementa, maxima quidem beneficia homini- 
bus attulerunt, multiplices vero difficilesque curandi artes exigunt, cum 
peculiari saepe infirmi corporis habitu, aut quorundam instrumentorum 
applicatione, quae, perfectione ipsa qua instruuntur, et voluntate qua 
applicantur, ne scilicet vi morbi etiam summae cedatur, infirmum non- 
nisi in exitu vitae relinquunt. 

His aliisque multis de causis, unctiones sacrae fere numquam omnes 
quinque applicantur, cum ex qualibet rationabili causa earum numerum 
variare licet; eoque fit ut, quod praeter consuetudinem agebatur, iam 
regula evaserit. 

Propter hoc mihi videretur sufficere unctiones tantummodo frontis 
et manuum; hoc modo symbolismus quoque servatur, cum frons signi- 
ficet internam activitatem, manus vero externas repraesentent opera- 
tiones. 

Humiliter igitur propono ut hoc Concilium decernat ordinariam 
administrationem huius sacramenti consistere in unctione tantummodo 
frontis et manuum, adhibita convenienti formula. Dixi. 



In textu scripto tradito: 1 tanquam episcopo cui concredita est cura spiritualis 
infirmorum in nosocomiis Urbis degentium. 



CONGREGATIO GENERALIS XIV 



297 



3 

Exc.mus P. D. VILLELMUS KEMPF 

Episcopus Limburgensis 

Venerabiles Patres Concilii, 

Ad ea quae rev.mi confratres Petrus Rouge et Arneric elucubra- 
verunt de Sacramento Extremae Unctionis, liceat ad modum recol- 
legatoris haec animadvertere: 

Sententia, secundum quam Extrema Unctio non habenda est primo 
et per se Sacramentum morientium sed potius graviter aegrotantium, 
utique quodammodo non est consentanea cum traditione classica Eccle- 
siae, secundum quam Extrema Unctio primo et per se est Sacramentum 
consummationis christianae, quo homo baptizatus traducitur e terrena 
et visibili Ecclesia in Ecclesiam beatorum. Refertur igitur ad promis- 
sam salutem eschatologicam hominis, scilicet resurrectionem. 

Proinde n. 57 schematis nostri pressius inculcet Extremam Unctio- 
nem esse Sacramentum spei christianae, Sacramentum disponens ad 
gloriam resurrectionis, Sacramentum utique consolationis et non ti- 
moris. 

Neganda mihi videtur quoque iteratio huius Sacramenti in eadem 
permanente infirmitate, quae iteratio commendatur in schemate. Dixi. 



Textus scripto traditus: 

Nn. 57-69 (pag. 181): Incisum de Extrema Unctione necessario profundiore 
mutatione indiget, cum ampliorem traditionem de natura et fine huius sacramenti 
negligat. 

Proponitur aliqua forma textus, quae in foliis appositis amplius illustratur: 
N. 57 [Nomen et natura Sacramenti]. Sacramentum, quod « Unctio infir- 
morum » vel etiam « Extrema Unctio » vocatur, est signum sacramentale, quo 
homo christianus sub signo unctionis sacerdotalis gratia. interna roboratur, sive ad 
aegritudinem salutariter ferendam vel superandam, sive ad mortem cum Christo 
moriente feliciter subeundam ita, ut in vita beata salutem animae et resurrectio- 
nem corporis cum Christo, Capite Corporis Mystici gloriosi resuscitato, assequa- 
tur. Extrema Unctio est ergo sacramentum christianae consummationis, quo homo 
baptizatus traducitur ex Ecclesia terrena visibili in Ecclesiam beatorum, ut a Chri- 
sto Capite per Spiritum Sanctum paternae visioni repraesentetur. 

N. 58 [Collatio Sacramenti]. Ut « sacramentum consummationis christianae » 
Extrema Unctio regulariter locum habeat post confessionem et repetitionem Eucha- 
ristiae seu Viaticum. In catechesi vero aspectus positivus huius relationis ad resur- 
rectionem et gloriam efieratur ita, ut omnis metus seu timor huius sacramenti in 
quantum fieri potest tollatur. 

N. 59 [Ritus Sacramenti]. Unctionum numerus pro opportunitate aptetur 
(cf. art. 21 huius constitutionis). Ritus externus et orationes, quae ritum Unctio- 
nis huius comitantur, ita recognoscantur, ut finis huius sacramenti, imprimis etiam 
relatio ad significandam resurrectionem corporis, bene exprimatur. Quod funda- 
mentum catecheseos plenioris praestare potest. 

N. 60 [Iteratio Sacramenti]. Ut « sacramentum christianae consummatio- 
nis » hoc sacramentum eadem infirmitate permanente iterari non debet neque 
potest. 

Nn. 57-60 (pag. 181): Ad quaestionem de Extrema XJnctione. Explicantur 
emendationes propositae: 

1. Quoad nomen et naturam sacramenti n. 57 traditionem pleniorem negligit, 
secundum quam hoc sacramentum non ad graviter aegrotantes tantum, sed princi- 
paliter ad morientes refertur. 

Duplex relatio Extremae Unctionis vel Unctionis Infirmorum, nominibus 
iam suadentibus, in traditione data est: 

a) ad morbum gravem, et quidem salutariter ferendum et etiam superan- 
dum, si saluti convenerit. 

Salus supernaturalis semper est in quaestione, saltem ex intentione et vi signi 
sacramentalis, non semper utique ex exspectatione fidelium, uti probat imprimis 
primum millenium historiae huius sacramenti. 

Notandum: difficultates Protestantium veterum et etiam Anglicanorum quoad 
hoc sacramentum maxime fluxisse ex. nimio valore effectibus corporalibus praestito 
(cf. ex. gr. Lutherus, De captivitate babylonica Ecclesiae, 291-297, qui maxime 
ideo negat characterem sacramentalem Extremae Unctionis, quod effectus videt in 
sanitate restituenda). 

Salus ergo supernaturalis et ideo etiam eschatologica est proprie effectus huius 
sacramenti, pro toto homine utique, id est secundum animam et corpus. Quod in- 
dicat relationem Extremae Unctionis ad mortem et resurrectionem corporis. 

b) Ad mortem salutariter cum Christo moriente subeundam et cum Chri- 
sto resurgente superandam. 

aa) Ipsa verba Iac. 5 relationem Unctionis ad mortem non excludunt, 
immo suadent. 

Nam asthenein dicit: graviter aegrotum esse; 

kamnein vero dicit: graviter, sine ulla spe tabescere, vel etiam mori, uti 
inscriptiones sepulchrales testantur (cf. W. Bauer, Worterbuch zum Neuen Te- 
stament, ed. 5, 1958); 

Sosei ton kamnonta: secundum ulteriorem usum huius verbi sozein apud 
Iac. salus eschatologica (supernaturalis) est in quaestione. Non est primario et 
per se promissio sanationis corporalis, sed salutis rehgiosae; 

egerei auton ho Kyrios: haec verba explicant illud: « sosei ton kamnonta ». 
Id est: recte inferri potest salutem promissam eschatologicam esse resurrectionem 
post mortem. 

Quo in sensu demum plena significatio sacramentalis Unctionis habetur, quae 
a S. Iacobo describitur. Refertur enim ad totum hominem eiusque sortem finalem, 
id est vitam aeternam cum anima et corpore. 

bb) Ipsa traditio, quam imprimis S. Thomas colligit et Synodus Triden- 
tina renovat, istam relationem ad mortem et gloriam exprimit. S. Thomas insistit 
imprimis in traditione saeculorum praecedentium. 

Afferuntur quidam loci ex S. Thoma sumpti: 

Sacramentum Extremae Unctionis, « quod est quaedam immediata prae- 
paratio ad introitum gloriae » (S. Th., I-II ae , q. 102, a. 5, ad 3); 

« In Extrema autem Unctione praeparatur homo ut recipiat immediate glo- 
riam » (S. Th., III, q. 65, a. 1, ad 4); 

«... hoc sacramentum est ultimum remedium quod Ecclesia potest con- 
ferre, immediate quasi disponens ad gloriam. Et ideo illis tantum infirmantibus 
debet exhiberi qui sunt in statu exeuntium, propter hoc quod aegritudo nata est 
inducere mortem, et de periculo timetur » (Supplementum, q. 32, a. 2). 

In aliis fontibus habetur etiam relatio Extremae Unctionis ad gloriam cor- 
poris resuscitati, simulque bene effertur aspectus ecclesiologicus huius sacramenti. 

Nam opponitur baptismo, qui est sacramentum introeuntium, in Ecclesiam 
sc. visibilem hic in terris degentem, cum Extrema Unctio sit sacramentum ex hac 
Ecclesia exeuntium (cf. Magister Simon, saec. 12). 
Synodus Tridentina: loquitur 

Denz. 907 de momento Extremae Unctionis: « ita extremae unctionis sa- 
cramento [Redemptor] finem vitae tamquam firmissimo quodam praesidio muni- 
vit ». Agitur de « exitu vitae » (ibid.). 

Denz. 910: nomen sacramenti: « sacramentum exeuntium ». 
Traditio complexive sumpta ergo exhibet aspectum totalem Extremae Unctio- 
nis, qui in textu in schemate proposito penitus fere perit: Hoc sacramentum 
quidem refertur ad morbum, at sub respectu supernaturali-eschatologico; magis et 
clare vero ad mortem et jinem eschatologicum hominis totius, id est secundum 
animam et corpus. Ita Extrema Unctio est sacramentum spei christianae, promissio 
sacramentalis vitae indefectibilis et corporis et animae, sacramentum consolationis 
non timoris. 

2. Inde etiam nn. sequentes mutatione indigent: 

N. 58 (Collatio sacramenti): Cum relatio eschatologica seu finis christianae 
consummationis adeo in traditione efferatur, non est ratio cur Extrema Unctio 
media inter sacramentum Poenitentiae et Eucharistiae ponatur. Relationem habet 
ad utrumque sacramentum, cum promittat et conferat deletionem peccatorum et 
vitam aeternam totalem. Maneat ergo etiam quoad collationem ultimum illud 
« praesidium », de quo Tridentinum loquitur. Hoc signo Ecclesia visibilis mem- 
brum suum transmittit in Ecclesiam beatorum. 

N. 59 (Ritus sacramenti): Idea resurrectionis corporalis et visionis aeternae 
in unione cum Christo Capite glorioso et Ecclesia beatorum in orationibus expri- 
matur, vel in ipsa formula collationis, quae ex certo stadio traditionis concepta est. 

N. 60 (Iteratio sacramenti): Talis iteratio praecise ideo non habet sensum, 
quia sacramentum refertur ad statum definitivum hominis. Omittatur n. 60, vel 
quaestio de iterabilitate in sensu traditionis breviter adumbretur. 

Bibliographia: 

Z. Alszeghy, Ueffetto corporale delVEstrema TJnzione, « Gregorianum » 38 
(1957), 385-405; 

A. Chavasse, Etude sur Vonction des infirmes dans VEglise Latine du III e au 

XI e siecle (Lyon 1942); 
A. Grillmeier, Das Sakrament der Auferstehung; Geist und Leben, 34 (1961), 

326-336; 

M. Schmaus, Katholische Dogmatik IV, 1 (1957 5 ), § 276, pp. 623-633; 
H. Weisweiler, Das Sakrament der Letzten Olung in den systematischen Wer- 
ken der Friihscholastik, Scholastik 7 (1932). 

4 

Exc.mus P. D. CLEMENS IOSEPH CAROLUS ISNARD 

Episcopus Neo-Friburgensis 

Em.mi, exc.mi ac rev.mi Patres, 

De art. 55, de ritu Confirmationis: placet ut prostat, contra ea 
quae dicta sunt in congregatione generali hesternae diei. 1 
Rationes: 

1. Collatio Sacramenti Confirmationis intra Missam clare definita 
est verbis « pro opportunitate ». Unusquisque episcopus videat quo- 
modo se gerere debeat. Idem episcopus, secundum opportunitates di- 
versas, hoc sacramentum aliquando conferat intra Missam, aliquando 
vero extra Missam. Vias apertas relinquamus. 

2. Renovatio promissionum Baptismi introducitur ut pars ritus 
Confirmationis. Plures episcopi, iam hoc faciunt ad instar caeremoniae 
praeparatoriae, sed melius est, et valde huic Sacramento congruit, ut 
fiat tamquam pars ipsius ritus. 

Argumentum adductum contra hanc propositionem ex consuetu- 
dine vel privilegio confirmandi pueros qui ad usum rationis non perve- 
nerunt, non procedit, meo iudicio. 2 Nam in Ecclesia latina Confirmatio 
ordinarie administrari debet post adeptum usum rationis, quod solidis 
theologicis rationibus nititur. Baptismus est consecratio personae hu- 
manae. Confirmatio est consecratio sociabilitatis quae non surgit in ho- 
mine nisi post adeptum usum rationis. 3 

Consuetudo confirmandi pueros ante usum rationis paulatim tollen- 
da esset, sicut in multis dioecesibus Brasiliae iam factum est. Non opor- 
tet ergo duos ritus Confirmationis conficere, unum pro parvulis alium 
pro adultis. Satis erit indicatio omittendi tales caeremonias in Confir- 
matione parvulorum. Uti regula communis permaneat Confirmatio eo- 
rum tantum qui usum rationis adepti sunt. Exceptio vel privilegium 
sit Confirmatio parvulorum, quae ideo proprio ritu gaudere non debet. 

Et nunc ad art. 65, pag. 183. Hic articulus placet iuxta modum, 
ita nempe ut in lin. 4 verba « ita tamen ut quidam ritus particulares non 
excludantur », sic mutentur: « ita tamen ut quidam integri ritus par- 
ticulares non excludantur, speciatim in ordinibus votorum solemnium ». 

Ratio: « Mens commissionis praeparatoriae, quae hene lahoravit et 

quae 4 valde laudanda est, fuit nimiam et aliquando abstrusam varie- 
tatem rituum vestitionis et professionis religiosae moderare, praesertim 
apud recentiores Congregationes mulierum. Attamen non sufficit ut qui- 
dam ritus particulares non excludantur, praesertim si verba « quidam 
ritus » intelliguntur pro « quibusdam ritus elementis » et non pro toto 
ritu. Ritus habentur qui integri servari debent, uti, v. gr. consecratio 
monachi, seu ritus professionis solemnis servatus apud aliquas Con- 
gregationes O.S.B. Hic venerabilis ritus efformatus est saec. viii, cum 
elementis ex ipsa regula S. Benedicti, et proinde integre servari debet, 
propter traditionem et propter valorem intrinsecum. Uti episcopus ex 
Ordine S. Benedicti peto collegis meis ut hanc rationem in votatione 
videant. 5 Dixi. 



In textu scripto tradito: 1 die 6 huius mensis. 2 deest. 3 deest. 
4 deest. 5 deest. 

5 

Exc.mus P. D. HILDEFONSUS M. SANSIERRA 

Episcopus tit. Oriensis, aux. S. Ioannis de Cuyo 

Em.me Praeses, venerabiles Patres Conciliares et Observatores, 

Cum alia quae dicere volebam iam a venerabilibus Concilii Patribus 
prolata sint, haec tantummodo exponam: 1 

Ad caput III, de Sacramentis et Sacramentalibus. 

Schema de Sacramentis et Sacramentalibus, licet magis congruum 
videretur in duobus capitibus dividi, tamen voto favorabili 2 Sacrosancti 
Concilii commendandum teneo, prout exaratum est. 

Ad n. 55. In hac paragrapho dicitur quod ante Confirmationem fiat 
renovatio promissionum Baptismi; promissa autem Baptismi sunt re- 
vera promissa catechumenorum: i. e. cuiusdam qui fidem infusam adhuc 
non recepit, sed qui confirmandus est iam est christianus, proindeque 
ab eo aliquid amplius requiritur? si de adulto agitur, nempe exigitur 4 
quamdam professionem fidei et fidelitatis erga Christum et Ecclesiam: 5 
erga Christum, quia est Sacramentum testimonii; erga Ecclesiam, quia 
ad Corpus Mysticum pertinet. Quapropter, mihi videtur, Sacramentum 
hoc Confirmationis generatim administrari deberet praevia congrua prae- 
paratione doctrinali et spirituali pro aetate confirmandi* 

Ad nn. 62 et 63. Consentaneum videtur matrimonii ritus peram- 
plius recognoscendus. Qua in re haec animadvertenda opinor: ritus ita 
disponatur ut in eo amplius partem habeant sponsi, non solummodo 

in consensus manifestatione, verum etiam in quodam dialogo, quod 
fieri deberet inter ipsos nupturientes, et nupturientes et sacerdotem as- 
sistentem. In hoc ritu concinne et clare apparere debent: 

1. Symbolum ab Apostolo Paulo indicatum: unio Christi enim cum 
Ecclesia est eminenter spiritualis, quapropter coniuges practice et ut 
ita dicam 7 vitaliter eam manifestabunt cum per sanctificationem uniun- 
tur inter se, et sic cum Christo in Ecclesia. 

2. Aequalitas iurium inter coniuges. 

3. Finis naturalis procreationis prolis eiusque educatio. 

4. Mutuum adiutorium. 

5. Necessitas ad sanctitatem tendendi. 

6. Reciprocum officium alterutrum adiuvandi ad ipsam sanctitatem; 
quia sanctitas coniugalis symbolum unionis inter Christum et Ecclesiam 
perficit et coronat. 

7. Apostolatus communitarius: 8 sicut enim e quovis Sacramento 
oritur quaedam vis et obligatio apostolica divulgandi Evangelium, quia 
bonum est diffusivum sui, sic etiam de hoc matrimonii sacramento. 

Ad n. 66. Hodiernus exequiarum ritus nimis sapit more gentium 
et paganorum; propterea cum pro christianis dies mortis sit dies nata- 
lis, commendandum est ut, prudenter et paulatim sed efficaciter, a tem- 
plis nostris cum defunctorum exequiae vel commemorationes peragun- 
tur, exornationes nigri coloris penitus amoveantur. Dixi. 



In textu scripto tradito: 1 deest. 2 deest. 3 exigitur. 4 deest. 
5 Christo et Ecclesiae. 6 deest. 7 deest. 8 familiaris. 

6 

Exc.mus P. D. ALOISIUS FAVERI 

Episcopus Tiburtinus 

Venerabiles Fratres Conciliares, 

Pauca dicam, sed reapse pauca sicut ab omnibus optandum est ut 
fiat, circa Baptismi parvulorum et Confirmationis caeremonias. Mater 
Ecclesia in conficiendo ordine Baptismi parvulorum, magnam profudit 
sapientiam magnamque pietatem ita ut aliquod dramma institueret, 
quod, si ab omnibus intelligeretur, optimum produceret effectum. At- 
tamen, meo quidem humili iudicio, aliqua supprimenda vel saltem 
emendanda sunt. 

Ab ipsa aqua baptismali incipiam, quae asservatur in fonte. Bapti- 

smus enim nisi fallor, dicit ablutionem seu lavacrum et haec non fiunt 
nisi ex aqua saltem pura et incorrupta vel non putrida, secus non fit 
ablutio nec mundatio sed inquinatio potius vel contaminatio. Iam vero 
aqua fontis Baptismatis cum in sua confectione oleum admixtum habet, 
post aliquod tempus corrumpitur et fit fetida et crassa. Fideles inspi- 
ciunt hanc rem et non certe aedificantur, mulieres speciatim quae ad 
summum munditiam proprii corporis curant. 

Num necessarium proprie est miscere oleum cum aqua? Evidenter 
enim duo haec elementa, aqua scilicet et oleum, inter sese adversantur et 
per longum tempus nequeunt pacifice coexistere. Aqua quocumque 
modo benedicta servanda est in fonte nitida et pura, et hiemis tem- 
pore, si fieri potest, etiam calida. 

Bene incipit Caeremoniale Baptismi: « Quid petis ab Ecclesia 
Dei? », etc, et adhibenda sit lingua vernacula. Sed mox mihi videtur 
male procedere cum illis tribus exsufflationibus ex parte ministri in 
faciem infantis: istae vero exsufflationes possunt evenire a sacerdote ex 
iecore laborante, et proinde non certo odorosae. Sed peius si sacerdos 
laboret phthysi! Et tunc potest evenire ut, dum spiritum immundum 
sacerdos expellere nititur et locum paret Spiritui Sancto Paraclito, im- 
mittat in corpus infantis letalem morbum. Supprimatur idcirco ista 
triplex exsuffiatio, quae pro certo antihygienica seu contra salutem est. 

Idem dicatur de immissione salis in os infantis. Placide dormit 
parvulus ille et ecce e somno excitatur cum labia aperiuntur et sal in 
os introducitur. Inde vagitus qui saepe totum ritum concomitatur! At 
non ex hoc evenit inconveniens, sed potius ex actione antihygienica 
quam sacerdos coram parentibus parat. Ista immissio salis debet et ipsa 
supprimi? Patres diiudicent. 

Veniam adhuc, post abrenuntiationes, ad unctiones per oleum cate- 
chumenorum in pectore et inter scapulas ad modum crucis! Operatio sa- 
tis difficilis! Infans enimvero nuper natus, praesertim in tempore hie- 
mali, involvitur linteis vel immo et laneis et pellibus, et difficile est at- 
tingere nuditatem pectoris eamque ungere et bombacio abstergere, ut 
rituale praescribit. 

Postea, ut scapulae ungantur, infans debet deorsum verti et denuo 
denudari; et ista operatione, valde prorsus incommoda, fit ut infans 
lac, quo nuper pastus est, reiciat! Quaerendum puto: nonne satis est 
caput ungere vel frontem, et dicere: « Ego te linio oleo salutis in Christo 
Iesu Domino Nostro », quin detegantur et tangantur pectus et scapulae? 

Breviter ideo resumendum censeo: in solemni baptismalis fontis 
benedictione, 1 permixtio vitetur olei cum aqua, ut ista pura et casta 
servetur; in caeremoniis S. Baptismi parvulorum, vitentur tres exsuffla- 

tiones, immissio salis in os infantis et unctio per oleum catechumeno- 
rum in pectore et unctio per oleum catechumenorum inter scapulas, cum 
satis sit ungere ex. gr. frontem infantis vel alias corporis partes. 

De Sacramento Confirmationis haec praeterea breviter dicam: de 
aetate, de patrinis, de veste puellarum. 

De aetate: firma sit aetas ad mentem S. Pii X pro prima Communione 
inter annos 7 vel 8; attamen conveniens non videtur simultaneitas pri- 
mae Communionis et Confirmationis, ex duabus rationibus; primo, quia 
aetas 7 vel 8 annorum non est talis aetas ut possit reapse agi de milite 
Christi! Quid enim intelligere possunt pueri istius aetatis de lucta 
contra inimicos tam internos quam quos mundus praeparabit postea? 

Secundo, altera ratio et quidem potior, quia post primam Commu- 
nionem et Confirmationem pueri se reputant dispensatos a catechismo 
frequentando cum censeant iam se esse doctores in sancta theologia. Et 
quid evenit? Inconvenientia illa perniciosissima, videlicet ignorantia 
nostrae religionis, quae quidem ignorantia comitabitur pueros et puel- 
las usque ad senectutem. Propterea necessarium est ut aetas Confirma- 
tionis retardetur saltem ad annum 12 vel 14. Hoc autem non sit per 
consilium Ordinariorum vel parochorum, sed per proprium auctoritati- 
vum decretum huius Sancti Concilii. 

De patrinis. Ego quaerere audeo: ad quid isti patrini vel istae ma- 
trinae? Scio mentem Ecclesiae optimae matris, quae enim, instituens 
tum in Baptismo tum in Confirmatione patrinos et matrinas, providere 
voluit educationi christianae parvulorum, praebendo parentibus velut 
adiutores. Sed ista mens Ecclesiae omnimodo pro dolor evanuit et ho- 
diedum de facto patrini vel matrinae aliud non sunt nisi incommodum 
quoddam parentibus qui difficulter eos possunt habere in promptu, tem- 
pore ipso pro sacramentis suscipiendis constituto. Augent praeterea gra- 
vamen convivale quod saepe saepius excedit in convivale lucullianum. 
Nihil sciunt isti patrini et nihil faciunt eorum quae Sancta vellet Ecclesia! 
Et idcirco non video curnam isti patrini non aboleantur vel ad sum- 
mum data non sit facultas parentibus eos sumere vel non. 

Dixit quidam venerabilis Pater heri in hac aula, 2 cuius nomen non 
recordor, ut patrini confessi sint et sacra Synaxi refecti, antequam se con- 
ferant ad caeremonias Baptismi vel Confirmationis. 

Optimum quidem, optimum; sed puto esse fere impossibile. Me- 
lius istos patrinos supprimere. 

De veste puellarum in prima Communione et Confirmatione. Non 
est parochus vel etiam Ordinarius qui non videat quomodo puellae prop- 
ter amentiam, ut sic dicam, et vanitatem matrum accedunt prima vice 
ad mensam eucharisticam in veste prorsus contraria pietati et sanctitati 

Sacramenti. Puellae ut parvae reginae indutae, in sua naturali vanitate 
tactae, plene distrahuntur et inducunt in humiliationem alias puellas 
quae ob inopiam pecuniae nequeunt veste illa pretiosa indui. Paulus Apo- 
stolus iterum diceret: in hoc non laudo! Sed matres vel matrinae ista- 
rum puellarum vocem parochorum et fortasse ipsa decreta Ordinario- 
rum spernunt et fit quasi concursus vanitatis. Ad hoc impediendum 
inconveniens, multo plus valere censeo verbum aliquod, si non impe- 
rativum, saltem categoricum huiusce Sancti Concilii. Dixi. 



In textu scripto tradito: 1 benedictione fontis. 2 heri quidam venerabilis 
Pater Conciliarius. 

7 

Exc.mus P. D. ANTONIUS MISTRORIGO 
Episcopus Tarvisinus 

Em.mi et exc.mi Patres, 

Etiam aliqua de Unctione infirmorum. 1 Ad art. 58: Unctio infirmi 
regulariter locum habeat post confessionem. Est enim consummativum 
Poenitentiae, ut ait Concilium Tridentinum (sess. XIV, cap. 9), dum 
Sacra Communio est viaticum et consummativum omnium aliorum Sa- 
cramentorum, iuxta doctrinam divi Thomae (Summa Theol. III, 65, 3); 
et hoc congruit cum tota Traditione patristica. 

Ad art. 59: Orationes quae inveniuntur in rituali romano petunt 
unice infirmi sanationem. Sed hoc non semper videtur aptari statui phy- 
sico infirmi, qui v. g. potest esse iam sensibus destitutus. Melius esset 
aptare « ut vires eius reficiantur et ut voluntati divinae semper confor- 
metur ». Pariter desiderarentur formulae magis aptae, cum sacramentum 
confertur sacerdoti vel personae religiosae, vel consecratae etc. 

Ad art. 60: Placet quod in diuturna infirmitate, Sacramentum unc- 
tionis reiterari possit. Est enim verum solamen spirituale pro infirmo, 
praesertim ubi 2 concedatur possibilitas imminuendi unctiones; et ista 
reiteratio fiet etiam medium aptius ad tollendas apud fideles praeven- 
tiones et ad augendam venerationem erga sacram unctionem. 

Accedo denique voto, iam expresso, habendi quam primum codicem 
Liturgiae. Dixi. 



In textu scripto tradito: 1 Toto corde adhaereo huic cap. III constitutionis 
liturgicae. Quaedam solummodo adnotare liceat ad paragraphum de Unctione In- 
firmorum. Ad n. 57: Placet omnino quod mutetur nomen Extremae Unctionis in 

Unctionem Infirmorum, quod aptius respondet sive rei significatae sive mentali- 
tati fidelium. Nam, primo, non agitur de Extrema Unctione, cum hoc Sacramen- 
tum non sit proprie pro morientibus, sed pro graviter aegrotantibus; ubi adver- 
bium « graviter » non ita intelligi debet quasi non sit spes sanationis, et infirmus 
iamiam moriturus sit, sed « graviter » intelligendum est de morbo, quod tamen 
curari et sanari potest. Secundo, nuntium mortis imminentis, quod hodiernus ti- 
tulus evocat, male sonat in auribus multorum, et plurimos arcet a recipiendo 
sacramento. De cetero, plures formulae ritus extremae unctionis spem exprimunt 
recuperandae sanitatis per virtutem Sacramenti. Quae inepte omnino dicerentur, 
si Extrema Unctio esset Sacramentum morientium. 2 ut. 

8 

Exc.mus P. D. AURELIUS DEL PINO GOMEZ 

Episcopus lllerdensis 

Em.me Vraesul, em.mi, exc.mi et rev.mi Patres Conciliares, 

Debita cum reverentia et humilitate nonnulla ex prooemio ad cap. III 
leviter corrigenda censeo. 

Iam primis ipsius verbis, pag. 179, haec affirmantur: « Sacramenta 
et Sacramentalia ordinantur ad cultum debite Deo reddendum et ad 
hominem sanctificandum, utpote vero signa ad instructionem perti- 
nent ». Qua quidem affirmatione nec ostenditur satis nec innuitur quan- 
tum inter Sacramenta et Sacramentalia intersit. Ut autem dolenda vitetur 
confusio, opportunum erit indicari in ipsa formula: 

1. Sacramenta a Christo Domino instituta esse, Sacramentalia ve- 
ro ab Ecclesia. 

2. Sacramenta sanctificationem conferre ex opere operato, Sacra- 
mentalia vero ex opere operantis. 

3. Sacramenta certo hanc sanctificationem conferre (dummodo ut 
a Christo Domino instituta sunt administrentur nec ex parte subiecti 
obsint illae condiciones quibus gratia sacramentalis obice, ut dicitur, 
impediatur), Sacramentalia vero, effectus suos non eadem certitudine 
producere. 

Eadem verba: « Sacramenta, utpote signa ad instructionem perti- 
nent », falsae interpretationi ansam praebere possunt: forsan qui legit 
intelligat: « Sacramenta, qua signa sunt, docere tantum, non sanctifi- 
care ». Quod quidem falsum est, nam Sacramenta sunt signa practica, 
quae ut causae instrumentales producunt eam gratiam quam signi- 
ficant. 

Exemplum proponam: Baptismi Sacramentum, ut signum, consti- 

tuitur actu lavandi, qui fit a ministro dum aquam fundit supra caput 
baptizandi, et verbis quae, dum lavat, profert. Signum vero Baptismi, 
his duobus constitutum, significat eam interiorem lotionem quam in anima 
operatur gratia sanctificans, quae vi potissimum huius signi infunditur: 
significat etiam purificationem, veniam, immo remissionem peccati ori- 
ginalis et cuiuslibet ab eo qui baptizatur commissi: haec omnia confert 
gratia sanctificans, quae nos, ut participatio est divinae naturae, Dei 
filios adoptivos efficit et aeternae beatitudinis heredes reddit. Hoc sensu 
possumus asserere Sacramenta, ut signa, ad instructionem pertinere, 
siquidem exprimunt atque nobis declarant quid quodque Sacramentum 
efficiat. 

Similia possent de reliquis Sacramentis dici, et mutatis mutandis, 
eadem de Sacramentalibus quoque possunt. 

Item subtilius curanda erunt quae lin. 6 eiusdem prooemii dicun- 
tur: « Et ita eorum celebratio, nempe celebratio Sacramentorum et Sa- 
cramentalium, ad gratiam fructuose recipiendam, etiam proxime dispo- 
nit ». Rectius diceretur « confert » (non « disponit »), si de Sacramentis 
loquatur. 

Ex iam dictis et ex aliis multis rationibus quae possent adduci evi- 
denter patet quam conveniens sit agere de Sacramentis et de Sacramen- 
talibus in duobus capitibus distinctis. Nam sunt res distinctae, sua simi- 
litudine non obstante. Etiam melius consideranda sunt quae lin. 8 eius- 
dem paragraphi continentur: « Maxime proinde interest ut qui ad fidem 
vocantur, Baptismum verum signum fidei inveniant ». Quae verba, cum 
aliquos secludere videantur, negant potius homines universos ad fidem 
vocari, velut si alii quoque essent, quos vocatio ad fidem non tangeret. 
Dicendum potius esset: « Maxime proinde oporteret ut omnes, — ut 
omnes 1 — , utpote vocati ad fidem, Baptismum verum signum fidei in- 
veniant ». 

Convenienter adiiciendum credimus requiri prius in adulto, qui ad 
Sacramentum accedit, fidem actualem, quamvis actu careat virtute fidei, 
quae in recipiendo fructuose baptismo ei infundetur. Quae theologica 
virtus ornare etiam potest eos qui nondum baptismum susceperunt, quo- 
ties perfecta vel caritate vel contritione, gratiam sanctificantem asse- 
cuti sunt, quam semper theologicae virtutes comitantur. Sed ne tum 
quidem obliviscendum est virtutem fidei adquiri in ordine ad Baptismum, 
cuius votum, ex rei natura, in omni actu contritionis et caritatis per- 
fectae includitur ante receptionem ipsius Baptismi. 

Illustrare liceat quae praecedunt verbis S. Pauli Apostoli, qui Do- 
minum asserit velle omnes homines salvos fieri et ad agnitionem verita- 
tis venire. Haec voluntas salvifica secum fert complures gratias actuales, 



308 



ACTA CONC. VATICANI II - PERIODUS I 



quibus salus ipsa et veritatis agnitio possibiles evadunt, si tamen iisdem 
gratiis oboediamus, quae ad recipiendum Baptismum primo ordinantur. 

Omnium laudum digna censemus verba in linn. 8 et 10 prooemii 
exarata: « Maxime proinde interest ut fideles, ad propriam vitam chri- 
stianam alendam, Sacramenta impensissime frequentent ». Sed omnes 
cautiones sunt adhibendae ut Sacramenta recepturi perfusi accedant alto 
spiritu pietatis, sacrificii et probitatis, nihilque sit in vestibus, in or- 
natu, in situ atque in gestu, absonum sanctitatis Sacramentorum. Epi- 
scopi, parochi, sacerdotes hoc maxime curare debemus, verba pastoralia 
ad fideles ardenter et maxima cum frequentia faciendo. 

Etiam curandum est ut Sacramenti Poenitentiae ministri sese pru- 
denter, caute, verecunde, pie gerant, ut Sanctae Sedis documenta prae- 
scriptum habent. 

Confessorum necnon moderatorum spiritus influxus summi momenti 
est ad omnes ambitus vitae liturgicae atque christianae. Dixi. 



In textu scripto tradito: 1 deest. 
Secretarius generalis: 

Crastina, hora decima, uti intimatio annuntiat, celebrabuntur exse- 
quiae in suffragium animarum em.morum cardinalium qui elapso anno 
vita functi sunt. Hoc anno Sacri Concilii placuit Sanctissimo Domino 
haec suffragia extendere ad animas omnium item elapso anno defuncto- 
rum exc.morum patriarcharum, archiepiscoporum, episcoporum, alio- 
rumque praelatorum de iure Concilii Oecumenici Patrum. Ad exsequias 
omnes Patres humanissime invitantur. Pro certo habemus animas bene- 
dictas Patrum apud Deum valde intercedere ut Concilii labores in ma- 
ximam gloriam Dei cedant et splendidum Ecclesiae decus. 

9 

Exc.mus P. D. IOSEPH SIBOMANA 

Episcopus Ruhengeriensis 

Venerabiles Vatres, 

Cum recens et improvisa mutatio ordinis procedendi in praesenta- 
tione interventionum mihi opportunitatem abstulerit consulendi fratres 
meos episcopos continentis Africae, Madagascar et insularum de for- 
mulatione voti mei, nomine tantum meo proprio sequentia dicturus sum. 
Pro certo tamen habeo quod plurimi eorum cum me consentiunt et quod 
dicendo mentem eorum non deformo. 1 

Plurimi ergo episcopi continentis Africae, Madagascar et insula- 
rum grati et gaudentes salutant textum n. 49, qui exoptat « ut in cele- 
bratione Baptismi, quatenus ritui christiano aptari possunt elementa 
initiationis, admittantur, quae apud unumquemque populum in usu re- 
periuntur ». 

Etenim ritus Baptismi constat, non tantum elementis divinis, a di- 
vino Redemptore constitutis, quae ad essentiam Sacramenti pertinent et 
nullo modo ab hominibus mutari possunt, sed etiam elementis huma- 
nis: exorcismis, benedictionibus, unctionibus, et aliis symbolicis actio- 
nibus, quae, ut scripsit beatae memoriae Papa Pius XII, « prout tem- 
porum, rerum animorumque necessitates postulant, varias commuta- 
tiones habere possunt » (Mediator Dei, P. I, c. 4). 

Saepe saepius populi nostri in africanis regionibus, caeremonias no- 
stras humanas Baptismi tamquam debita amplitudine carentes perci- 
piunt. Unde indigent ut eas certis ritibus, e consuetudinibus eorum non 
christianis depromptis, complere conentur. 

Ea ratione commoti, ore meo, dicti episcopi opportunitatem a n. 49 
allatam, capiunt et rogant ut textus eius integer approbetur. Ita e cae- 
remoniis religiosis originis popularis, textus, caeremonias et symbola 
depromere nobis licebit, quae cum consuetudinibus, fide, mente et 
praxi populorum nostrorum congruunt et quasi marginem administra- 
tioni Baptismi praebere possunt. Et fiat ut antiqui ritus nostri substan- 
tialiter non mutati, tamen aspectu et forma africani evadant. 

Quod facientes sperare audemus ut neophyti nostri significationem 
initiationis christianae et incorporationis suae in Corpus Christi, quod 
est Ecclesia, facilius et intentius comprehendere valeant, « ad spiri- 
tualem eorum profectum, et ad totius Ecclesiae incrementum », sicut 
iterum scripsit beatae memoriae Papa Pius XII (ib., P. IV, c. I). Dixi. 



ln textu scripto tradito: 1 deest. 

10 

Exc.mus P. D. FRANCISCUS PERALTA Y BALLABRIGA 

Episcopus Victoriensis 

Em.mi ac exc.mi Patres, 

Circa n. 66 nostri capitis, liceat sublineare momentum magnum quod 
habet celebratio exsequiarum in vita pastorali. In primis pro propin- 
quis defuncti et amicis, qui facile Ecclesiae influxum recipient, quando 
eos dolor perfundit; secundo, etiam pro tota communitate paroeciali. 

Non paucis, maxime ex nostris semi-paganis, exsequiae fere tantum 
occasionem praebent aliquid influxus ab Ecclesia recipiendi. Post diem 
dominicam, animarum pastor nullam habet meliorem occasionem adeun- 
di multos christianorum. 

Exsequiae prout nunc sunt, in rituali romano, his partibus constant: 
levatione cadaveris, processione ad ecclesiam, ingressu in templum, of- 
ficio defunctorum (Matutino nempe cum Laudibus), Missa de die obitus, 
absolutione ad tumulum, processione ad sepulcrum, depositione cada- 
veris, processione ad ecclesiam. 

Fatendum est has omnes caeremonias saepe saepius sine decore 
fieri, omnibusque nostrae aetatis potius ridiculi quam pietatis causa esse. 
Quapropter hac in re desideratur: 

1. Maior simplicitas in ipso ritu maiorque brevitas. Multi ex homi- 
nibus intersunt funeribus quadam maiore vi coacti, suisve officiis urgen- 
tibus distracti. Novus ritus ita simplex esse deberet, ut unus Sacerdos 
perficere rite posset. Secus tota vita pastoralis in magnis paroeciis in 
celebrandis funeribus absolvi videtur. 

2. Maior aptatio ritus captui fidelium quae quidem certe obtinebi- 
tur, si potior locus linguae vernaculae, in ritibus praesertim qui antece- 
dunt et consequuntur Missam exsequialem, detur. 

3. Ut dictum est, quidquid sensum nimis anxium et honorificum 
praebent tollenda sunt. 

4. Locum ampliorem in ritu funerario obtineant textus qui sensum 
paschalem mortis christianae exprimant. Demptis igitur quibusdam re- 
sponsoriis et lectionibus, iterum in ritum funebrem psalmi admodum 
paschales, 113 et 117, inserendi videntur. 

5. Numquam in ipso ritu proclamatio fidei et spei christianae, ho- 
miliae ope, desit, vitata quacumque sic dicta oratione funebri, ut ad- 
stantes oratione et sumptione Eucharistiae iuvare defunctum invitentur. 

6. Cum ita saepe funera celebrentur, maior varietas in formulariis 
Missarum pro diversis casibus, praesertim in lectionibus, haberi oportet. 

7. Ubi ritus exsequiarum sine Missa fiat, numquam brevis expositio 
verbi Dei omittenda, tum ut fides et spes alantur, tum ut oratio pro 
defunctis rectius dirigatur. Dixi. 



Textus scripto traditus: 

Circa art. 66 pauca liceat dicere. Celebratio exsequiarum magnum habet mo- 
mentum in ministerio pastorali. 
Satis sit notare sequentia: 

1. Doloris manifestatio, quae eos perfundit, propinquos defuncti ea condi- 
tione sistit, ut facile Ecclesiae influxus recipere aptentur. 

2. Exsequiis quamplurimi viri intersunt. Non paucis, maxime semipaganis 
nostrarum urbium, exsequiae fere tantum occasionem praebent aliquid influxus ab 
Ecclesia recipiendi. Post diei Dominicae Missam, animarum pastor nullam aliam 
meliorem occasionem nanciscitur nec ita opportunam ut ad multos christianorum 
adeat. 

Prout nunc est in Rituali Romano, ritus sepeliendi adultos his partibus con- 
stat: 1. Levatione cadaveris. 2. Processione ad ecclesiam. 3. Ingressu in templum. 
4. OfEcio defunctorum, Matutino nempe cum Laudibus. 5. Missa de die obitus. 
6. Absolutione ad tumulum. 7. Processione ad sepulcrum. 8. Depositione cada- 
veris. 9. Processionem ad ecclesiam. 

Fatendum est tamen has omnes caeremonias saepe sine decore fieri, infideli- 
busque nostrarum urbium potius ridiculi quam pietatis sunt causa. 

Quapropter hac in re desideratur: 

1. Maior simplicitas in ipso ritu maiorque brevitas. Nobis praetermittendum 
non est, nonnullos funeribus interesse quadam maiori vi coacti, suisve officiis ur- 
gentibus distracti. Novus ritus ita simplex esse deberet, ut unus sacerdos perfi- 
cere rite posset. Secus tota vita pastoralis in magnis paroeciis in celebrandis fune- 
ribus absolvi videretur. 

2. Maior aptatio ritus captui fidelium, quae quidem certe obtinebitur, si po- 
tior locus linguae vernaculae in ritibus, qui antecedunt et consequuntur Missam 
exsequialem, datur. 

3. Quidquid sensum nimis anxium et rebus humanis tictum praebet, cantus 
taeter, color niger in vestibus, castrum doloris, missum fieri oportet. 

4. Locum ampliorem in ritu funerario obtineant textus qui sensum pascha- 
lem mortis christianae exprimunt. Christianorum mors, quamvis vera poena pec- 
cati, arcte Paschati adhaeret, transitui Domini; corona vitae est, quae inde a bap- 
tismo mortis et resurrectionis Christi iugis communicatio fuit. Demptis igitur 
quibusdam responsoriis et lectionibus, iterum in ritum funebrem psalmi admodum 
paschales, CXIII et CXVII, inserendi videntur. 

5. Neque unquam in ipso ritu proclamatio fidei et spei christianae, homiliae 
ope, desit, vitata quacumque sic dicta « oratione funebri », ut adstantes oratione 
et sumptione Eucharistiae iuvare defunctum invitentur. 

6. Cum ita saepe funera celebrentur, maior varietas in formulariis Missarum 
pro diversis casibus, praesertim in lectionibus, haberi oportet. 

7. Ubi ritus exsequiarum sine Missa fiat, nunquam brevis expositio Verbi Dei 
omittenda, cum ut fides et spes alantur, tum quo oratio pro defunctis rectius di- 
rigatur. 

11 

Exc.mus P. D. ADRIANUS DJAJASEPOETRA 
Archiepiscopus Djakartanus 

Em.mi ac rev.mi Patres, clarissimi Fratres Observatores, 

Ad cap. III schematis, de Sacramentis et Sacramentalibus, nomine 
omnium episcoporum nationis Indonesiae, vobis venerabilibus Patribus 
paucas has observationes submittere velim: 

1. Ad prooemium huius capitis, pag. 179, lin. 22 et sequentes. Ibi 
legitur: « Cum autem, decursu temporum, non sine fidelium detri- 
mento, quaedam in ea irrepserint quae praedictae eorum naturae minus 
bene respondeant, Sacrosanctum Concilium ea quae sequuntur decernit ». 

Proponimus emendationem hanc: « In memoriam revocatis positi- 
vis ad renovandam Liturgiam argumentis, quae in prooemio proponun- 
tur (pag. 157), Sacrosanctum Concilium ea quae sequuntur decernit ». 

Ratio est, quod hoc loco in schemate tamquam argumentum proxi- 
mum adducuntur solummodo abusus abolendi, qui irrepserunt. Iam vero 
ita innuitur reditus ad formas pristinas sic dictas « puriores ». E contra 
mens huius Concilii et ipsius schematis est: renovare et adaptare circum- 
stantiis vitae hodiernae. 

2. Sub n. 48, pag. 180, lin. 8, his verbis enuntiatur finis catechu- 
menatus: « Tempus catechumenatus instructioni destinatum ». 

Proponimus hanc emendationem: « Tempus catechumenatus instruc- 
tioni in fide et manuductioni in vitam catholicam destinatum, ut fiant 
membra Ecclesiae viva ». 

Ratio est quod vox instructio apud legentes evocare potest ideam 
solius instructionis doctrinalis. Dolendum est quod in praxi aliquando 
catechumenatus ad solam talem instructionem reducitur. Hoc certo est 
contra mentem schematis. Quapropter confert ut finis plenius enun- 
tietur. 

3. Ad n. 55, pag. 181. Tractatur ritus Confirmationis, quin mentio 
fiat aetatis. Codex Iuris Canonici dicit: « Licet Sacramenti Confirma- 
tionis administratio convenienter in Ecclesia latina differatur ad septi- 
mum circiter aetatis annum... » etc. Haec autem aetas anni septimi mi- 
nus apta videtur. Hoc enim Sacramentum plenae initiationis admini- 
strandum est aut in unitate cum Baptismo, sicut merito fit in Ecclesiis 
Orientalibus, aut quando Baptizatus responsabilitatem suam in Ecclesia 
et in mundo conscie et actuose assumere valet. Iam vero aetas septimi 
anni huic conditioni minime satisfacit. 

Nobis autem episcopis Indonesiae magis placet alter ille agendi 
modus, quo Confirmatio celebratur circa tempus quo iuvenis christianus 
responsabilitatem suam assumit. Nam eo modo ingressus in vitam chri- 
stianam publicam et adultam sanctificatur signo sacramentali. Quod 
generale argumentum pastorale in nostris regionibus magis urget, ubi 
christiana traditio adhuc deficiat. 

Accurata autem aetatis determinatio relinquatur Conferentiis epi- 
scopalibus. 

4. Nos autem episcopi nationis Indonesiae, hac occasione nacti, 

£x corde et unanimiter laudamus principia generalia et capita hucusque 
tractata huius schematis. Magnopere enim respondent necessitatibus pa- 
storalibus populi nostri. Dixi. 

12 

Exc.mus P. D. VILLELMUS BEKKERS 

Episcopus Buscoducensis 

Venerabiles Fratres, 

N&mine Conferentiae episcoporum Neerlandicae, laudo cap. III. 1 
Unum velim notare, nempe quod in restauratione capitis, principia theo- 
logica sacramentalitatis ex una parte, et principia religioso-antropolo- 
gica ex altera parte prae oculis haberentur. 

Signum sacramentale oportet sit lucidum, facile intellectu, ita ut 
revera per sensibilia fideles ad invisibilia manuducantur. Quod... 2 prin- 
cipium sacramentale duas normas secumfert, relate ad concretam ordi- 
nationem restaurationis in schemate propositae. 

1. Ipse nucleus sacramentalis omnium sacramentorum desumptus 
est ex universalibus symbolis naturalibus, toti humanitati communibus. 
Expedit proinde ut nucleus celebrationis sacramentalis remaneat idem 
pro universa Ecclesia, ita ut ritus sobrius, universaliter humanus, in 
sua structura symbolica per « verbum fidei » fiat sacramentum. 

2. Ampla tamen celebratio horum sacramentorum, in qua litur- 
gice evolvitur ipsa significatio sacramentalis, oportet sit adaptata pro- 
prio ingenio variarum gentium et quasi ex earum medullis deprompta, 
et hoc sensu « autochtona ». Hoc tantum modo maxime potest componi 
devotio personalis fidelium cum charactere sacramentali rituum litur- 
gicorum. Quod sic probatur, censeo: 3 fidelis, etiam quando sacramenta 
suscipit, iustificatur vel vivificatur nisi per fidem in Christum Iesum, 
quae fides, ut docet Sacrosancta Synodus Tridentina, « est fundamen- 
tum et radix iustificationis ». Ut autem haec fides vivido et spontaneo 
modo sese in ritibus liturgicis exprimere valeat, oportet adsint ritus 
seu formae externae quae ex indole propria propriarum gentium sunt 
exortae et talibus gentibus non quasi ab extraneo imposita, quandoque 
dimicantia cum illarum proprio ingenio. 

Conclusio inde sit: universalis sit in universa Ecclesia nucleus sa- 
cramentalis fundamentalis omnium sacramentorum, sed pro celebra- 
tione evolutiore et ampla huius nuclei sacramentalis, concedatur am- 
plissima libertas, de cuius limite modo experto potest solummodo iudi- 

care Conferentia episcoporum talium gentium, actis vero ab Apostolica 
Sede recognitis... 4 Dixi. 



In textu scripto tradito: 1 Propositum in cap. III expressum ut ritus singu- 
lorum sacramentorum readaptentur, nomine Conferentiae episcoporum neerlan- 
dicae, maxime laudare velim. Cum autem secundum hoc schema haec concreta 
instauratio relinquatur cuidam coetui peritorum in re liturgica. 2 quidem. 
3 deest. 4 Quantum ad particularia sequentia tantum adnotare velim: 

1. Titulus cap. 3 potius sit: « de ceteris sacramentis », cum in capite prae- 
cedenti iam actum sit de sacramento Eucharistiae. 

2. In prooemio huius capitis deleantur in regula prima et decima quarta 
post verba « sacramenta » verba « et sacramentalia », et tantummodo post cap. III 
seu in calce ipsius loquatur de sacramentalibus. In textu enim prout iacet indiscri- 
minatim sacramenta et sacramentalia sub una ratione communi comprehenduntur 
et indiscriminatim de ambobus dicitur quod hauriunt suam virtutem ex passione 
Christi. Ratio propria sacramentorum ex una parte, et sacramentalium ex altera 
parte tali modo procedendi non plene salvatur. 

3. Ad paginam 180, n. 53: omissa appellatione inter parentheses data, nempe 
« ordo supplendi omissa in Baptismo », haec paragraphus sic melius libelletur: 

« a) Loco " ordo supplendi omissa super infantem baptizatum " novus ri- 
tus conficiatur ad celebrationem in communi receptionis infantis in Ecclesia ». 

« b) Item conficiatur novus ritus ad significandam perfectam integrationem 
neoconversorum, iam valide baptizatorum, in Ecclesia Christi ». 
Rationes harum emendationum: 

Ad a). Ipse ritus baptismi significat iam ex seipso receptionem infantis in 
Ecclesia. Novus ritus potest tantum haberi ut celebratio liturgica in communi 
illius quod in secreto raptim est factum propter periculum mortis. 

Ad b). Ritus quo neoconversus iam valide baptizatus incorporatur perfecte 
in Ecclesia habet reapse ratio significationis integrationis perfectae in Ecclesia 
Christi. 

13 

Exc.mus P. D. CAROLUS WOJTYLA 
Episcopus tit. Ombitanus, vic. cap. Cracoviensis 

Venerabiles Patres, 

1. Valde opportunum videtur 1 et prorsus necessarium elevari magis 
aspectum pastoralem in liturgia sacramentorum. Et hoc propter ratio- 
nem omnino evidentem — quia una ex parte sine liturgia sacramen- 
torum cura animarum pastoralis perdet suum valorem maxime essentia- 
lem eumque supernaturalem; altera ex parte liturgia sacramentorum 
sine contextu — ut ita dicam — pastorali perdet debitam sibi vim in 
animas. Etsi ergo circa quaestiones pastorales praevideantur forsitan 
schemata specialia, nullo tamen modo noceret etiam hic in introductione 

cap. III quaedam verba interponere. Et tunc propono, in pag. 179, 
lin. 7, post omnia, quae in primo acapite huius introductionis 2 dicta 
sunt, adiungere: « Pastores autem animarum, quorum est vitam christia- 
nam in fide bene fundatam alere, sua in hac re conamina sive pastoralia 
sive catechetica, cum Sacramentis praesertim, etiamque cum sacramen- 
talibus intime coniungant ». 

2. Sub eodem aspectu pastorali oportet etiam dicere aliqua circa 
par. 2, de sacramentis initiationis christianae. Prout enim ex textu 
huius paragraphi videtur, ipsa notio « initiatio christiana » habet sen- 
sum etiam pastoralem. Initiatio utique 3 fit per sacramenta in primis 
Baptismi, deinde etiam Confirmationis. Sed — ut videtur — initiatio 
fit non tantum per ipsum Baptisma, sed etiam per catechumenatum, quo 
durante homo adultus praeparatur ad totam suam vitam modo christiano 
ducendam. Praeparatur ergo, ad minus mediate, etiam ad cetera sacra- 
menta, quorum ope vita humana revera christiana redditur. Tunc ini- 
tiatio videtur aliquid amplius quam sola susceptio Baptismi vel etiam 
postea Confirmationis. 

Talis extensio notionis « initiatio christiana » maximi debet esse 
momenti praesertim nostris temporibus, quando etiam homines bapti- 
zati non sunt eo ipso sufficienter initiati in totam veritatem vitae chri- 
stianae. Problema hoc autem quam maxime spectat ad curam animarum 
nostramque actionem pastoralem et catecheticam. 

Unde videtur esse valde opportunum et forsitan necessarium ad 
gravitatem huius problematis assignandam in n. 51, ubi sermo est de 
Baptismate parvulorum, aliqua verba de onere initiationis in sensu pa- 
storali et catechetico adiungere* Clarum est enim Baptisma parvulorum 
nullo catechumenatu in sensu pastorali 5 anticipari. Loco proinde verbo- 
rum quae ibi sunt 6 « partes etiam parentum et patrinorum in ipso ritu 
melius in luce ponantur », propono alia verba quae forsitan magis rem 
explicant: 

« Cum autem Baptisma parvulorum non habet praeviam praepara- 
tionem, id est catechumenatum, eodem sensu ac Baptisma adultorum, 
tunc partes parentum et patrinorum melius in luce ponantur etiam in 
ipso ritu. Parentes ergo et patrini in Baptismate eo modo tractentur, ut 
sciant haec omnia, quae ad initiationem christianam pertinent quoad 
instructionem religiosam catholicamque educationem sibi gravissime in- 
cumbere ». Dixi. 



In textu scripto tradito: 1 Primo: Videtur valde opportunum. 2 deest. 
3 deest. 4 addere. 5 deest. 6 deest. 

14 

Exc.mus P. D. VILLELMUS VAN BEKKUM 

Episcopus Rutengensis 

Venerabiles Fratres, 

Quod ante aliquot dies expositum est... 1 sub respectu concelebra- 
tionis, de sensu nempe communitario populorum sicuti continentium 
Asiae, Africae et Americae meridianae, id confirmare et complere velim 
sub respectu sacramentorum et sacramentalium... 2 

Loquor immediate... 3 de populo nostro sed idem fere probabiliter 
valebit de plerisque Ecclesiis noviter erectis. 

Sensus communitarius totam vitam religiosam horum populorum 
pervadit. Raro enim actibus individuorum tantum religio exercetur, 
semper fere actibus communitatis, puta gentis vel pagi; et exercetur ri- 
tibus, qui totum hominem requirunt, verbis et gestibus, qui ab omnibus 
intelliguntur. Maxime autem haec fiunt iis momentis, quae sacramentis 
Ecclesiae quasi respondent: in nativitate, in initiatione pubescentium, 
in nuptiis, in ritibus reconciliationis et expiationis, in ritibus pro mo- 
rientibus et defunctis... 4 

Conversis autem ex istis populis ad fidem catholicam, temporibus 
anteactis apud nos vix quidquam actuosae participationis obvenit, quod 
illi sensui communitario et quasi-sacramentali respondisset, ne in cele- 
brationibus sacramentorum et sacramentalium quidem, uti usque adhuc 
in Rituali Romano disponuntur. 

Utique recentissime — et hoc grato animo profiteor — a Sacra Ri- 
tuum Congregatione in Instructione de Musica Sacra et de Sacra Liturgia 
via quaedam nobis episcopis Ecclesiarum noviter erectarum feliciter 
aperta est. Vi enim illius Instructionis nobis nunc licet, ritus romanos 
a mentibus nostrorum alienos circumdare piis exercitiis quae mentali- 
tati populorum istorum melius correspondent... 5 

Optandum est, ut hac in via ulterius et expeditius progredi liceat, 
et quidem duplici sensu: 

1. Ut ritus sacramentorum et sacramentalium, in quantum sunt 
iuris ecclesiastici et ad universam pertinebunt Ecclesiam, tales sint, qui 
per universam Ecclesiam facile intelligantur, ideoque ad modum lo- 
quendi et agendi Sacrae Scripturae magis accedant. Simul opus est, ut 
induant indolem magis personalem, ita scilicet ut persona Christi tam- 
quam ministri principalis magis illucescat e ritibus sacramentorum, 
cum ipse sit sacramentum primarium. Hoc ideo etiam necesse est, quia 

hoc modo suspicio actionis magicae removetur. Ritus tales sint quasi 
nucleus qui per singulas nationes vel regiones facile ritibus introducto- 
riis et conclusivis secundum indolem populorum circumvestiri valent... 6 
In multis sufficit reditus ad puriorem traditionem romanam, cuius 
simplicitas animae naturaliter christianae ubique terrarum et omni tem- 
pore placet. 

2. De Sacrarum Ecclesiarum particularium piis exercitiis, optandum 
est ut haec tamquam vera sacramentalia agnoscantur. 

Verum est, si supradicta conceduntur, in quibusdam Liturgia Ec- 
clesiarum noviter erectarum a Liturgia romana discrepabit. Sed cur 
istis populis non licebit quod S. Ambrosio licuit? Qui de quodam 
ritu Ecclesiae suae Mediolanensis a ritibus Ecclesiae Romanae discre- 
pante, illud effatum protulit, quod Beatissimus Pater dominica elapsa 
hac in aula coram nobis in homilia citavit: « Sed tamen et nos homines 
sensum habemus ». 

Sicut Mediolanenses non obstantibus diversitatibus ritualibus, quas 
nos cuncti cum gaudio hic prae oculis vidimus, fideles filii Ecclesiae Ro- 
manae remanserunt, ita etiam Indonesi, Africani, Asiatae, Americani, 
quamvis in sacramentis et sacramentalibus celebrandis interdum se- 
quantur sensum suum, tamen fidelitate erga S. Petrum a Mediolanen- 
sibus non superabuntur. Dixi. 



In textu scripto tradito: 1 a rev.mo ep. Van Cauwelaert, et quidem nomine 
episcoporum Africanorum, Madagascar et Insularum. 2 relate ad schematis 
nn. 64 et 47. 3 — et quidem nomine simul 24 coepiscoporum meorum ex In- 
donesia et etiam nomine 15 aliorum episcoporum — . 4 Concluduntur autem 
hi ritus conviviis sacris, quibus Numini divino vel etiam spiritibus defunctorum 
communicare sibi videntur. 5 Inde iam orta sunt inter nos illa « sacrarum Ec- 
clesiarum particularium exercitia, quae de mandato episcoporum celebrantur » ac, 
sicut in n. 9 huius schematis optime dicitur: « speciali dignitate gaudent ». 
6 (secundum n. 9 schematis, ubi commemorantur sacra Ecclesiarum particularium 
exercitia). 

15 

Exc.mus P. D. EUGENIUS D'SOUZA 
Archiepiscopus Nagpurensis 

Venerabiles Patres, 

Pauca velim dicere circa potestatem Conferentiis episcoporum con- 
cedendam pro aptatione Liturgiae in administratione Sacramentorum. 
In n. 47 clare statuitur: « Ritualia particularia, singularum regionum 

necessitati apta, a Conferentiis episcoporum quam primum parentur ». 
Optime quidem, sed scire velim quid haec verba importent. Quaero 
utrum omnes Conferentiae episcoporum hac facultate gaudent an Con- 
ferentiae episcoporum in Missionibus ab hac facultate excludantur? 

Ratio dubitandi est quod in n. 47 refertur ad n. 21 huiusce partis, 
non autem ad n. 22, ubi explicite agitur de Conferentiis episcoporum in 
missionibus. 

Si Conferentiae episcoporum in Missionibus hac facultate frueren- 
tur, exsultabimus quidem gaudio maximo. Sed scire velim quinam ter- 
mini (seu limites) positi sint potestati Conferentiarum episcoporum in 
aptatione Liturgiae Sacramentorum. N. 47 circa hoc silet. Nn. 47 usque 
ad 63 attente perlectis, nihil plus elucet. In n. 62 aptatio ritus matri- 
monii consideratur, sed intra quos limites haec aptatio fieri possit non 
clarius proponitur. 

Quaero igitur utrum potestas Conferentiarum aptandi Liturgiam 
Sacramentorum extendat ad totum ritum ipsum administrandi Sacra- 
menta (in parte sua mutabili, uti patet), an extendat tantummodo ad 
usum linguae vernaculae. Si potestas extendat et ad totum ritum et ad 
usum linguae vernaculae, optimum est. Hoc est quod exspectamus a Con- 
cilio, quia revera necessarium est ad propriam aptationem. Permulta 
inveniuntur, imprimis in ritibus administrandi Sacramenta, quae po- 
pulis nostris nihil omnino significant, ideoque aptanda sunt secundum 
conditiones locales. Patet ergo Conferentiis episcoporum in Missioni- 
bus notum debere esse quinam limites positi sint pro aptatione hac Li- 
turgiae. 1 

Quaestio maximi momenti hic se praesentat. In n. 47 legimus Sanc- 
tam Sedem parare novam editionem Ritualis Romani, in quo clare in- 
dicabuntur quaenam partes in lingua vernacula adhiberi possint. Quae- 
ro num omnes Conferentiae episcoporum, quae ritum in administratione 
Sacramentorum necessitatibus propriis suae nationis vel regionis aptare 
debent, teneantur abstinere ab aliis partibus in linguam vernaculam ver- 
tendis. Cum omni reverentia loquor, sed omnino absonum mihi videtur 
perpulchras orationes et lectiones in administratione Sacramentorum 
adhibitas recitare in lingua omnino aliena, ita ut nec populus adstans, 
nec ipse Sacramentum recipiens, quidquam intelligat. Hoc nunc faci- 
mus quia Ecclesiae filii oboedientes sumus. Sed proh dolor! populi nostri 
intelligere non valent cur uni linguae latinae, quae denique tandem olim 
fuit lingua vernacula alicuius partis tantum Ecclesiae universalis, tan- 
tum momentum tribuatur, ut etiam bonum spirituale fidelium ac eius 
devotio cedere debeant dominationi huius linguae alienae. 

Candide loquor: ego non video cur etiam forma seu ipsa verba es- 

sentialia Sacramentorum in lingua vernacula adhibere non possimus. 
Animo submisso quaero: num forma Sacramentorum debeat adhiberi 
in lingua latina ut Sacramentum sit efficax? Lingua vernacula pro « for- 
ma » adhibita, an Sacramentum carebit effectu? 

Formam latinam adhibemus, quam nullus adstantium intellegit, et 
quae apparet ut forma quaedam magica, sicuti habentur in nostra pa- 
tria apud alias religiones non christianas. Dum pulchrae illae formae, 2 
lingua intelligibili pronuntiatae in momento solemnissimo administra- 
tionis Sacramenti, possent esse fons devotionis et propriae intellec- 
tionis sanctitatis Sacramenti. Cogitate v. gr. de forma absolutionis in 
Sacramento Poenitentiae, de forma Unctionis infirmorum. 

Dolendum est quod nonnulli ex nobis adhuc adhaereant formis et 
symbolis obsoletis. Quid dicam de illis qui habitantes in altis, tamquam 
dii Olympi sedentes in turribus suis, despiciunt et spernunt quidquid 
deorsum videant in mundo? Meminisse iuvabit illis, Ecclesiam catho- 
licam non tantummodo hic Romae sitam esse, et existere? Nonne Sacra- 
menta propter homines? Nonne Sacramenta propter hoc a Christo sunt 
instituta ut natura humana fusius in unoquoque momento et in una- 
quaque conditione vivificetur? Nonne igitur ritus et Liturgia Sacramen- 
torum ita disponere debeantur, ut arcte cum vita humana coniun- 
gentur? 

Ideoque, venerabiles Patres, attentis peculiaribus circumstantiis re- 
gionum nostrarum in Missionibus, rogo vos ut Conferentiis nostris epi- 
scopalibus concedere velitis ampliorem potestatem, qua revera seriam 
et non mere superficialem aptationem necessitatibus populorum no- 
strorum inducere possimus in Liturgia pro administratione Sacramen- 
torum. Etiam rogo vos ut potestatem concedendam clare et aperte defi- 
niatis, et terminos indubitanter statuatis. Nisi Sacrosanctum Concilium 
hoc faceret, potestas concessa Conferentiis sicuti in praeterito fere inu- 
tilis evaderet. Animo submisso loquor: 4 non timeo Petrum, et addo non 
timeo Petri adiutores proximos, sed timeo aliquos peritos et « minu- 
tanti » 5 Sacrae Congregationi adiunctos, qui uno.tractu calami et duo- 
bus tantum verbis « non expedire » recusare faciunt quod episcopi plu- 
res in Conferentia coadunati tanto labore examinaverunt et denique tan- 
dem statuerunt ut optimum in circumstantiis. Dixi. 



ln textu scripto tradito: 1 Nonne vobis videtur Concilii opus esse clarius 
et distinctius definire limites huius potestatis? 2 formulae. 3 deest. 

4 deest. 5 deest. 

Exc.mus P. D. ALCIDES MENDOZA CASTRO 
Episcopus tit. Metrensis, aux. Abancaiensis 

Venerabiles Patres, 

Quamvis schema de sacra Liturgia nobis propositum, quoad pra- 
xim pastoralem satis placeat, quamdam animadversionem 1 ad vestram 
considerationem proponere velim. 

Quoad Baptismum. 

1. Pag. 180, n. 50, linn. 15 et ss., addatur « et concedatur a iure 
omnibus qui in ministerio paroeciale laborant facultas adultos bapti- 
zandi sine recursu ad Ordinarium loci », quia Sacramenta propter ho- 
mines et non propter Curias episcopales. 

2. Eadem pagina, lin. 1, facultas hic demandata iam concessa est 
quibusdam regionibus, ut Peruvianae Reipublicae. Sed optandum esset, 
si concessa sit universae Ecclesiae, ritus benedicendi aquam Baptismatis 
aptetur ad difficultates locorum et sic non exigatur infusio sacri Chri- 
smatis et Olei sancti in aquam, sed tantum fiat tactus digitus sacerdotis 
cum oleo et Chrisma, aquam tangens. 

Quoad Poenitentiam. 

Nemini ignota est conditio penuriae sacerdotum pluribus in regio- 
nibus, in quibus sacerdos unicus confiteri debet in die centenas fidelium 
multas. Istis in adiunctis formula absolutionis valde est longa, et etiam 
quamdam incohaerentiam habet, ut quando dicitur « Absolvo te ab 
omni vinculo excommunicationis et interdicti » puero qui nondum 
octavum aetatis annum agit. 

Ad n. 56, pag. 181, lin. 10, humili cum iudicio velim adiungi: « et 
formula absolutionis fiat brevior, ita ut tantum essentiam Sacramenti 
exprimatur »; sic: « Ego te absolvo ab omnibus peccatis tuis in no- 
mine Patris et Filii et Spiritus Sancti. Amen », et nihil amplius. Dixi. 



In textu scripto tradito: 1 adiunctionem. 

17 

Exc.mus P. D. ANDREAS WRONKA 
Episcopus tit. Vatarbensis* aux. Gnesnensis 

Venerabiles Patres, 

Prima animadversio respicit introductionem in cap. III (pag. 179). 

a) Valde desiderandum est ut in capitibus schematis de sacra Li- 
turgia, in introductoriis notis indicetur quod in singulis actibus liturgi- 
cis efficitur personalis relatio Christi cum fidele: hoc ad mentem princi- 
piorum generalium ex cap. I. 

Necesse est ut oratio semper eo redeat unde digressa est, quod cum 
gaudio legimus in cap. V, de anno liturgico. In sacramentis haec per- 
sonalis relatio inter Christum et fidelem fit in re. 

Talis paedogogia sacramentalis erit efficacior formandae spirituali- 
tati christianorum, quae ex decretis huius Sacrosanctae Synodi hauriet 
inspirationem. Insuper consentit magis cum animo hodiernae mentis, 
qui facilius capitur dulcedine personae Christi quam scholasticis for- 
mulis. 

b) Agitur in nostro schemate de Liturgia, uti instrumento vitae 
christianae. Quam ob causam valde commendatur, ut singuli actus li- 
turgici in singulis capitibus schematis denominentur semper eodem no- 
mine generali, nempe « mysteriis paschalibus », sicut bene scriptum est 
in nostro cap. III. Nam verbo « mysterium » subiecta est notio cum 
doctrinalis, tum vitalis, nempe mysterium significat actum redemptivum 
Christi, in quo fidelis aliquomodo participare potest. Et ad talem acti- 
vam participationem haec Sacrosancta Synodus vult fidelibus viam ster- 
nere. 

Secundo. a) Ad pag. 179, in linn. 22, 23, 24 omittenda videntur, 
ut iam dictum est, 1 verba « non sine fidelium detrimento ». Ratio est: 
quia Liturgia sacramentorum, etiam in praesenti statu fidelibus profuit 
et prodest. 

b) Verba: « quaedam in ea (scl. sacramenta) irrepserint », melius 
mutanda in: « quaedam in ritum sacramentorum irrepserint ». Ratio 
est quia sacramenta et ritus non sunt idem. 

c) Loco: « respondeant », humiliter 2 propono: « eluceat ». 

Hoc enuntiatum haberet ergo tenorem: « Cum autem decursu tem- 
porum, quaedam in ritum sacramentorum irrepserint, et eo praedicta 
eorum natura minus bene eluceat, Sacrosanctum Concilium... » etc. 

Tertio. Ad n. 47. a) In dispositione rerum in Rituali Romano desi- 

deratur melior prospectus. Indices tum ritualis, tum appendicis, colli- 
gantur in unum. In appendice exstent solummodo perpaucae benedic- 
tiones in favorem episcoporum reservatae. Sublatis omnibus aliis re- 
servationibus, benedictiones valeant impertire ex se sacerdotes, qui iu- 
risdictione gaudent. 

b) Instructionibus pastoralibus et ritualibus 3 singulis ritibus prae- 
mittendis exemplo sint eae in secunda parte emendata Pontificalis Ro- 
mani, quam maxime laudo* 

Quarto. Ad n. 55, de ritu Confirmationis. Addantur: 

a) Administrationem Sacramenti praecedat catechesis mystagogica. 

b) Ipsa administratio Sacramenti introducatur dialogo cum confir- 
mandis de obligationibus confirmandorum. 

c) Confirmandi recitent Symbolum et Orationem dominicam ante 
Confirmationem. Suppleant id quod in Baptismate emiserunt ore pa- 
trinorum. 

d) Confirmandi renovent promissiones Baptismi. 

e) Formulam Trinitariam Confirmationis comitetur unicum si- 
gnum crucis, non tria signa crucis. 

/) Indicetur in Pontificali, quae impositio manuum pertinet ad es- 
sentiam Sacramenti Confirmationis. 5 
Et, cum magno tremore et timore:* 

g) Cara nobis traditione formula sacramentalis Confirmationis pho- 
netice praebet aliquibus ex nobis 7 difficultatem pronuntiando verba: 
« Signo te signo crucis, et confirmo te chrismate salutis »... 8 

Quinto et ultimo: Sacrosanctum Concilium rogatur ut addat novam 
paragraphum, de aetate confirmandorum, — hic aut in schemate de di- 
sciplina sacramentorum: 

« Si in aliquibus regionibus gravis ratio pastoralis id postulat, Con- 
firmatio, de iudicio Ordinarii loci, ad inferiorem aetatem puerilem dif- 
feratur ». 

Ratio: Nostris temporibus in aliquibus regionibus Confirmatio est 
exoptata occasio ad convocationem iuvenum, longioris catechetica in- 
structionis causa. Eo consulitur religiosae instructioni. Licet auxilia 
supernaturalia ex Confirmatione sint in tenera aetate provectui vitae 
religiosae valde necessaria, tamen in regionibus pauperibus mediorum 
auxiliarium instructionis christianae, practica administrandae Confir- 
mationis paulo aetate posteriore videtur esse iusta. Dixi. 



In textu scripto tradito: 1 deest. 2 deest. 3 rubricalibus. 4 deest. 
5 deest. 6 deest. 7 deest. 8 Aliquibus nimiam difficultatem. 

18 

Exc.mus P. D. IOSEPH MALULA 

Episcopus tit. Attanasensis, aux. Leopoldpolitanus 

Venerabiles Fratres, 

Propter mutationem in ordinem interventionum introductam, tem- 
pus mihi relictum non fuit ut approbationi omnium episcoporum conti- 
nentis Africae, Madagascar et Insularum textum quem lecturus sum 
subiciam. Loquor ergo proprio meo nomine, sed spero et pro certo ha- 
beo textum meum exprimere opinionem et mentem plurimorum dicto- 
rum episcoporum. 1 

Venerabiles Pratres, 

Multi episcopi continentis Africae, Madagascar et Insularum, ore 
meo, laeto animo nn. 47, 64 et alios approbant, quibus commendatur ut 
super ritualis romani editione, ritualia particularia, singularum regio- 
num necessitatibus aptata a Conferentiis episcopalibus quam primum 
parentur. 

Commendatio enim ista perfecte respondet principiis quae ultimi 
praesertim Romani Pontifices toties enuntiaverunt, quoties de proble- 
matibus Missionum acturi erant. Nempe, quod « Ecclesia catholica ethni- 
corum doctrinas neque despexit neque respuit, sed eas potius, a quovis 
errore et a quavis impuritate liberatas, christiana sapientia consummat 
atque perficit. Ita pariter eorum ingenuas artes ac liberales disciplinas 
peculiares quoque populorum mores eorumque tralaticia instituta quo- 
dammodo consecrat » (sunt verba desumpta ex Encyclica « Evangelii 
Praecones » Pii XII dulcissimae memoriae). 2 

Laetamur ergo quod hodie episcopis totius orbis occasio praebeatur 
approbandi antiquum principium diversitatis in unitate, et hortandi 
omnes populos, omnes gentes et culturas ut sicut et Magi Orientis in 
Epiphania, Christo et Ecclesiae offerant quod optimum et pulcherrimum 
possident. 

Populi nostri, quorum tota societas et vita elementis religiosis per- 
fusae sunt, cultum christianum non amplius tamquam ab extrinseco, 
etiamsi beneficium, impositum considerabunt, si eis primum licet Ec- 
clesiam in regionibus suis ornare gemmis pretiosis spiritus proprii, cor- 
dis proprii et artis propriae. Cum gaudio tunc cultum christianum in 

crescentem culturam suam introducent, quae ita pro futuris saeculis 
signabitur indelebili charactere Christi. Dixi. 



In textu scripto tradito: 1 deest. 2 (Pius XII in encycl. Evangelii Prae- 
cones). 

19 

Exc.mus P. D. FERDINANDUS ROMO GUTIERREZ 

Episcopus Torreonensis 

Venerabiles Patres et Fratres, 

Anxietates meae, ne proponenda ad schemata de disciplina Sacra- 
mentorum remittenda essent, adquietatae sunt hac hodierna conces- 
sione de ipsis loquendi. 1 Ideo, venia vestra, duas tantum quaestiones 
proponere vellem, quas brevitate qua possim exponam, quia videntur 
momento opportunae, et credimus in earum propositione interpretari 
quod in votis est multorum episcoporum tum Mexicanae ditionis, 2 tum 
Americae Centralis, tum etiam Columbianae Nationis, praesertim eorum 
qui inopia sacerdotum constringuntur, et multa quae ad apostolatum 
pertinent, religiosis laicis, religiosabus, vel etiam saecularibus aposto- 
lis commendant. 

Ex his haec pauca de administratione Eucharistiae et de Confirma- 
tione dicam... 3 

1. De administratione Sanctissimae Eucharistiae. 

Nihil praeiudicans de statuendis circa possibilem quaestionem num 
receptio Sacramenti Eucharistiae Missae celebrationi intimius coniungi 
oporteat, peto a venerabilibus Patribus ut attentio fiat in opportuni- 
tatem... 4 

Praeses card. Gilroy: Habeas me excusatum, sed non tractatur de 
hac re in hoc capitulo. Ad aliam rem transeas... 

Orator: Unam solam propositionem tunc dicam de Conjirmatione ad 
n. 35. Ideo ego dicebam esse vere anxium num fortasse esset de hoc mo- 
mento... 5 

Ut attentis incommodis, quae ex prolixo confirmandorum numero, 
et ex angustia locorum, et ardente calore regionum et aliis oriuntur, 
ritus Confirmationis ita recognoscatur et reformetur ut, si fieri possit, 
ultimis actualibus precationibus impositioni generali manuum coniunctis, 
locus ultimus relinquatur pro unctione in fronte uniuscuiusque facienda, 
ut illa recepta confirmati quam primum e loco exire valeant. Dixi. 

In textu scripto tradito: 1 deest. 2 Mexici. 3 Loquitur schema pro- 
positum a commissione conciliari de celebratione Missae et de administratione 
singulorum sacramentorum in specie, sed nulla mentio fit de administratione 
Ss.mae Eucharistiae extra Missam fidelibus facienda et quae hucusque a sacerdote 
vel diacono solummodo licite potest administrari. 4 statuendi vel saltem con- 
siderandi in hoc schemate conciliari possibilitatem concedendi ut saltem aliqui 
fideles qui in circumstantiis specialibus clare determinatis inveniantur, possint 
sibi ipsis administrare Ss.mam Eucharistiam. Clarum apparet, ex periculis ne in 
irreverentiam erga tantum Sacramentum conferat, nullo modo cogitari posse de 
permittenda tali administratione omnibus fidelibus. Sed cogitemus esse in populo 
christiano fideles qui speciali modo sive ad propriam perfectionem sive ad zelum 
animarum fovendum, magnopere egent tam caelesti alimento et ex peculiari con- 
scientia collegialiter actuata, omnia pericula remota tenerent in tanto sacramento 
tractando et custodiendo. Tales fideles possent esse Moniales claustro impeditae, 
atque religiosi et religiosae, necnon et catechistae vel apostoli saeculares utriusque 
sexus, qui ex munere a competenti auctoritate (episcopali vel paroeciali) commisso, 
dedicantur in remotioribus regionibus ad apostolicum opus praeparandi vel infi- 
deles ad Baptismum, vel fideles ad alia sacramenta, quin pro eis adsit auxilium 
et solamen recipiendi Corpus Dominicum, eo quod sacerdos valde distans re- 
maneat, vel nonnisi post hebdomadam ad eos possit remeare. Pro his tantummodo 
credimus posse cogitari de tali concessione, et ideo vestrae considerationi subiicere 
audeo has propositiones, quibus a commissione competenti locus in schemate in- 
veniatur: 1) Concedatur ut sacerdos aegrotans possit sibimetipsi sacram commu- 
nionem administrare, et etiam, si surgere non possit, per manum religiosi vel 
pii laici recipere possit; 2) concedatur episcopis facultas permittendi sacram com- 
munionem propria manu sibi administrandam iis fidelibus qui vel ex voto reli- 
gioso impediuntur e domo egredi, vel ex munere competenti auctoritate commisso 
ad opera apostolatus collegialiter dedicantur, in regionibus ubi saltem per hebdo- 
madam nulla praevideatur possibilitas accedendi sine gravi incommodo ad sacer- 
dotem, et dummodo constet illos servaturos omnia quae ad reverentiam in tantum 
Sacramentum requirantur. Haec proposui quae, vestrae considerationi subiecta, 
utinam in bonum fidelium et Ecclesiae contributum praestent. 5 Ad cap. III. 
3° Quoad Confirmationem haec proponimus (n. 55):. 

20 

Exc.mus P. D. FIDELIS GARCIA MARTINEZ 

Episcopus tit. Sululitanus 

Venerabiles Vatres } 

In cap. III schematis constitutionis, de Sacramentis et Sacramenta- 
libus, pag. 181, n. 60, una tantummodo haecque brevissima observatio. 

Quaestio: quando et quibus conditionibus Sacramentum Extre- 
mae Unctionis seu Unctionis infirmorum in eadem infirmitate valide 
aut licite iterari possit, quaestio haec, inquam, non est 1 liturgica sed 

doctrinalis seu dogmatica, inter theologos disputata; unde, casu quo 
Sanctum Concilium hic intendat definire, ea parti dogmaticae consti- 
tutionis de Sacramentis esset deferenda. Igitur haec paragraphus sub 
n. 60 contenta, supprimenda videtur, eo vel magis quod eius textus 
forma generali et indefinita qua exhibetur, non consonus appareat, sal- 
tem primo aspectu, doctrinae S. Thomae, Conciliorum Florentini et Tri- 
dentini, Ritualis romani et Codicis Iuris Canonicu Dixi. 



In textu scripto tradito: 1 quaestio est non. 2 deest. 

Praeses card. Gilroy: Loquatur exc.mus D. Aemilius Tagle, et 
tunc transeamus ad sermones audiendos de cap. IV eiusque articulis... 



21 

Exc.mus P. D. AEMILIUS TAGLE COVARRUBIAS 
Episcopus Vallis Paradisi 

Venerabiles Patres, 

Quae dicere volui de Unctione Infirmorum iam dicta optime sunt 
hodie a pluribus Patribus; nempe argumenta doctrinale et pastorale quae 
f avent nomini « Unctio infirmorum » potius quam aliud nomen « Extre- 
ma unctio », quod tantum unum ex duobus finibus huius sacramenti in- 
dicat et fideles nostros a receptione sacramenti saepe repellit. 

Ad art. 55, de ritu Confirmationis addo: ob ingentem numerum 
confirmandorum, qui saepe saepius, in nostris dissitis regionibus ha- 
bentur, praesens ritus magnum incommodum nobis imponit. Etenim 
omnes confirmandi 1 etiam post unctionem iam illis impositam, debent 
cum illorum patrinis expectare forsitan mediam vel integram horam, 
ad completionem ritus collectivi, cum magno detrimento patientiae et 
pietatis omnium. 

Peto itaque ut, modus inveniatur ut, saltem in casibus specialibus, 
huiusmodi confirmati statim post unctionem receptam templum relin- 
quere possint. Has... 2 petitiones facio nomine multorum episcoporum 
e variis regionibus Americae latinae qui idem sentiunt. Dixi. 



In textu scripto tradito: 1 confirmati. 2 duas. 

Secretarius generalis: Incipit disceptatio de cap. IV, scl. de Officio 
divino, quod ita incipit: « Summus Novi atque aeterni Testamenti Sa- 

cerdos, Christus Iesus, " humanam naturam assumens, terrestri huic 
exilio hymnum illum invexit, qui in supernis sedibus per omne aevum 
canitur. Universam hominum communitatem ipse sibi coagmentat, eam- 
demque in divino hoc concinendo laudis carmine secum consociat " » 
et reliqua... 

22 

Em.mus P. D. IOSEPH card. FRINGS 
Archiepiscopus Coloniensis 

Venerabiles Vatres, 
Liceat mihi quattuor puncta proponere: 

1. Reformetur translatio psalmorum in linguam latinam ita ut 
sensum textus originalis hebraici quemadmodum eum enucleavit editio 
psalmorum piana retineat, sed utatur lingua latina non classica sed lin- 
gua Ss. Patrum, id est: remaneat textus Vulgatae quousque refert recte 
textum originalem; si textus Vulgatae non concordat cum textu hebraico, 
consulatur Psalterium S. Hieronymi iuxta Hebraeos; et si etiam hoc 
non concordat cum originali, tunc demum formetur novus textus, sed 
lingua Ss. Patrum. Exemplo sit translatio psalmorum quam nuper edi- 
dit P. Weber, O.S.B., iuxta principia, quae sequitur Romana S. Hiero- 
nymi Abbatia. 

Ratio est quia haec videtur unica via ad restituendam unitatem in 
recitandis psalmis inter clerum regularem et saecularem, inter clerum 
cantantem et clerum recitantem sacros psalmos. 

2. Thesaurus S. Scripturae et Ss. Patrum multo melius exhauriatur 
quam in novissimo Breviario et etiam in antecedentibus Breviariis. 

3. Restituatur rhythmus inter recitationem psalmorum et lectionem 
Sacrorum Librorum, praesertim in Matutino, ita ut non oriatur taedium 
propter nimium numerum psalmorum recitandorum continue. Renove- 
tur etiam possibilitas anticipandi Matutinum cum Laudibus ut maneat 
locus orationi mentali sacerdotis ante Missam. 

4. Et nunc loquor etiam nomine Conferentiae omnium episcoporum 
linguae germanicae in Europa centrali et etiam in missionibus. 

Valde dolendum est cognitionem et usum linguae latinae in dies 
diminui, sed, quia in multis regionibus maior pars candidatorum pro 
sacerdotio venit ex scholis publicis superioribus, et non est in pote- 
state Ecclesiae dirigere curriculum studiorum harum scholarum, amor 
fraternus erga sacerdotes iuniores nos impellit et cogit, viam quaerere, 
qua eos liberemus ab onere, quod vix portare possunt. 

Rogo ergo humiliter, ut episcopis sive singulis, sive Conferentiis 
nationalibus, recognitis a Sancta Sede actis, ut detur eis facultas dispen- 
sandi a recitatione divini Officii in lingua latina in f avorem linguae vul- 
garis, ubi cognitio linguae latinae est valde deficiens nec spes fundata 
adest hunc statum penitus mutatum iri. Dixi. 



Textus scripto traditus: 

Quoad Officium Divinum liceat mihi quattuor puncta proponere: 

1. Translatio psalterii in linguam latinam ita reformetur, ut sensum textus 
originalis, sicuti editio Piana eum enucleavit, retineat, sed lingua utatur temporis 
S. Hieronymi, id est: Textus Vulgatae maneat inquantum recte transfert textum 
originalem; ubi non concordat cum textu hebraico, consulatur psalterium S. Hie- 
ronymi iuxta Hebraeos; si etiam hoc non concordat, formetur nova translatio, 
sed in lingua temporis patrum. Exemplo sit translatio psalmorum, quam nuper 
edidit P. Weber O.S.B. iuxta principia, quae sequitur Abbatia S. Hieronymi 
Romana. 

2. Thesaurus S. Scripturae et Ss. Patrum multo magis exhauriatur quam in 
novissimo Breviario et etiam in antiquioribus. 

3. Restituatur rhythmus inter recitationem psalmorum et lectiones S. Scrip- 
turae et Ss. Patrum in Matutino ne taedium oriatur per nimium numerum psal- 
morum continue recitandorum. Renovetur possibilitas anticipandi Matutinum et 
Laudes, ut locus maneat meditationi sacerdotis ante Missam. 

4. Et nunc loquor etiam nomine conferentiae omnium episcoporum linguae 
Germanicae in Europa centrali et in missionibus; maxime quidem dolendum est 
cognitionem et usum linguae latinae in dies minui, sed quia in multis regionibus 
maior pars candidatorum pro sacerdotio venit ex scholis superioribus publicis et in 
potestate Ecclesiae non est curriculum studiorum harum scholarum dirigere, amor 
fraternus erga sacerdotes iuniores nos cogit, viam quaerere, qua eos ab onere libe- 
remus, quod ferre vix possunt. Quare rogo, ut episcopis vel conferentiis nationa- 
libus actis a S. Sede recognitis detur facultas dispensandi a recitando Officio Di- 
vino in lingua latina, ubi cognitio linguae latinae valde insufficiens est neque spes 
adest legitima rem funditus mutatum iri. 

23 

Em.mus P. D. ERNESTUS card. RUFFINI 

Archiepiscopus Vanormitanus 

Em.mi, exc.mi, rev.mi Patres Conciliares, 

Loquor de his quae pag. 186, n. 69, et pag. 188, n. 77 sub litt. b) 
continentur. 1 

Psalmi nunquam satis celebrantur. S. Athanasius librum Psalmorum 
prae ceteris libris S. Scripturae extollit quia « quasi paradisus, omnium 

reliquorum fructus in se continet ». S. Thomas asserit « Psalmis gene- 
ralem totius Theologiae materiam comprehendi ». Ipse Lutherus cla- 
mabat: « Spiritus Sanctus videtur omnia in librum Psalmorum velut in 
compendium coegisse, ut fructu Scripturarum non privarentur ii, quibus 
ad totam Scripturam legendam tempus non superest ». 

Attamen in recitatione Officii divini, maxime si fiat sermonibus 
vernaculis vel popularibus, a monialibus et a laicis saltem, 2 puto aliquot 
Psalmos esse omittendos: ii sunt qui imprecatorii appellantur. Etenim 
non est qui non videat quam acriter animos percutere possint, e. g. ver- 
siculi 23-29 Psalmi 68, quibus Psaltes castigationem inimicorum po- 
stulat his verbis: « Fiat mensa eorum laqueus ipsis, et amicis tendicula. 
Obscurentur oculi eorum, ne videant, et lumbi eorum fac semper va- 
cillent. Effunde super eos indignationem tuam, et aestus irae tuae com- 
prehendat eos. Habitatio eorum devastetur, et in tabernaculis eorum 
ne sit qui habitet... Deleantur de libro viventium, et cum iustis non 
scribantur ». 

Item Psalmus 108 fere totus: « Suscita impium contra eum, et ac- 
cusator stet a dextris eius. Cum iudicabitur, exeat condemnatus, et de- 
precatio eius irrita sit. Dies eius fiant pauci, munus eius accipiat alter. 
Filii eius orphani fiant, et uxor eius vidua », etc. 

S. Thomas Aquinas, sapientia et perspicuitate quibus eminet, optime 
interpretatur et explicat imprecationes psalmorum, cum dicit eas ac- 
cipiendas esse aut per modum praenuntiationis, non per modum opta- 
tionis, aut per modum utique optationis, ita tamen ut desiderium optan- 
tis non referatur ad poenam hominum sed ad iustitiam Dei punientis, 
vel ut desiderium referatur ad remotionem culpae, non ad ipsam 
poenam. 

Nihilominus quia exegesis biblicae sati§ periti non sint, multi facile 
in huiusmodi iris et exsecrationibus contra proximum offenderentur. 

Similiter dubito an opportunum sit ponere in ore imperitorum, quo- 
rum infinitus est numerus, Psalmos in quibus animarum conditio ultra 
sepulcrum valde obscura apparet, e. g. in Psalmo 87, versiculis 11-13: 
« Num pro mortuis facis mirabilia? An defuncti surgent, et laudabunt 
te? Num enarratur in sepulcro bonitas tua, fidelitas tua apud inferos 
(scl. in Sceol)? Num manifestantur in tenebris mirabilia tua, et gratia 
tua in terra oblivionis? ». 

Item Psalmo 113, versiculo 16: « Non mortui laudant Dominum, 
neque ullus qui ad inferos descendit », nempe in Sceol, in commoratio- 
nem animarum? 

Profecto populus hebraicus immortalitatem animae semper credi- 
dit, sed conditionem seu statum animarum in altera vita Hebraei, certo 

quidem antiquiores, perfecte non cognoverunt. Dogma futurae retribu- 
tionis, quod iam in libris Sapientiae et Machabaeorum splendet, aetate 
superiore non erat omnibus manifestum. Ceterum omnes sciunt in Ve- 
teri Testamento haberi dogmatis seu Revelationis veram progressionem, 
quae in Novo Testamento completa est. 

Quocirca precibus quae in re fidei quamdam imperfectionem redo- 
lent, alias praeferendas esse duco. 

Pag. 187, n. 74, linn. 24-26, legimus: « Sodales cuiusvis Instituti 
status perfectionis, qui, vi Constitutionum, partes aliquas divini Officii 
absolvunt, orationem publicam Ecclesiae agunt ». Quod — quantum 
intellego — non est verum. 

Oratio est aut publica aut privata: publica fit a solo sacerdote, 
qui etiam in oratione personam Iesu Christi gerit. En verba Pii XI sanc- 
tae recordationis: 4 « ...publicus ex officio exstat (sacerdos) ad Deum 
pro omnibus deprecator: ... cotidie iterum atque iterum debitum adora- 
tionis munus persolvit, atque necessarium eiusmodi officium pro homi- 
nibus perficit » (encycl. Ad catholici sacerdotii, 20 dec. 1935). 

Supplicationes fidelium (monialium quoque) sunt semper privatae, 
equidem magnopere commendandae, at « preces, quae Ecclesiae no- 
mine, dilectae nempe Redemptoris sponsae, ex officio (i. e. a sacerdo- 
tibus) funduntur, maiore procul dubio vi virtuteque fruuntur ». Etiam 
haec verba sunt Summi Pontificis quem iam supra laudavi. 5 Dixi. 



In textu scripto tradito: 1 pag. 186 sub n. 69 et pag. 188, n. 77 b: 2 deest. 
3 deest. 4 deest. 5 (eaedem enc, Denz. 2276). 

24 

Em.mus P. D. VALERIUS card. VALERI 

Em.mi, exc.mi, rev.mi Patres, 

Ad pag. 185 et pag. 186, par. 68, ad c): videtur adesse aliqua 
contradictio cum exoptatur ut « Hora quae Matutinum vocatur, quam- 
vis indolem nocturnae laudis retineat, ita aptetur ut qualibet diei hora 
recitari valeat ». Si habet aliquid specifice nocturnum, forte non con- 
gruit ut recitetur qualibet diei hora! 

Ceterum adhaereo his quae nuper em.mus card. Frings dixit. 1 
Ibidem, par. 71. Postulatur ut amplificentur lectiones, non solum 
quoad S. Scripturam, sed etiam quoad Patres et alios scriptores eccle- 
siasticos. Sed si hoc fiat, nonne Officium notabiliter longius evadet? Ut 

notum est, etiam ex Confessionibus S. Augustini audientis Mediolani 
Ambrosium, antiqui legebant recitando labiis, etiam cum privatim le- 
gebant. Nunc aliter fit. Quaero: cur in recitatione privata non sufficeret 
oculis tantum percurrere lectionem? Hoc ad diminuendum laborem et 
tempus. 

Ibidem, par. 73. Placet quod recitatio choralis obligatoria maneat 
pro his qui talem specialem obligationem susceperunt. Sed generatim 
loquendo nihil dicitur, neque hic neque alibi in aliis schematibus, sive 
agatur 2 de communitaria sive de privata recitatione, de mensura obli- 
gationis moralis Officium divinum recitandi. 

Sententia communis tenet omissionem vel unius parvae Horae, pec- 
catum mortale constituere... 3 Nonne haec gravis obligatio restringi pos- 
set ad partes fundamentales Officii, scl. ad Laudes et ad Vesperas? Talis 
vel similis dispositio auferret... 4 frequentes anxietates sacerdotum qui 
ministerio pastorali addicti 5 saepe dubitant an motivum proportionatum 
habeant ad omittendum divinum Officium vel aliquam partem eiusdem. 
Ecclesia orientalis, ut notum est, rem alio modo considerat ac Ecclesia 
occidentalis et fortasse eius exemplum posset in hac re nobis saltem 
partim inservire. 

Sed dicet quis: nisi imponetur gravis obligatio, aliqui 6 sacerdotes 
Breviarium non recitabunt. Respondeo: boni sacerdotes abhorrent non 
solum a peccato mortali, sed etiam a peccato veniali et generatim a non 
sequendis praescriptionibus Ecclesiae. 

Sub luce Spiritus Sancti, Patres venerandi, videte aliquam solutio- 
nem dare huic quaestioni non parvi momenti in re morali et pastorali... 7 
Dixi. 



In textu scripto tradito: 1 deest. 2 sermo fiat. 3 secumferens ergo 
inimicitiam Dei et mortem animae. 4 etiam. 5 dediti. 6 non pauci. 
7 Ibidem par. 74. Placent omnino quae declarantur de sodalibus cuiusvis Insti- 
tuti status perfectionis, qui absolvendo vi constitutionum partes aliquas Divini 
OfEcii, orationem publicam Ecclesiae agunt. 

Animadversiones additae: 

N. 73, pag. 187, sub litt. a)-c). Opportunius videtur clarius distinguere inter 
obligationem recitationis Divini Officii choraliter et singulariter faciendae et qui- 
dem distincte indicare quinam teneantur recitationi chorali et quinam recitationi 
a solo. 

Moniales omnes sub litt. a) obligatae supponuntur recitationi chorali totius 
Officii, dum, e contra, aliqui Monialium Ordines existunt, uti Ordo Ursulinarum, 
qui hac obligatione non devinciuntur, vel obligantur tantum recitationi Parvi Officii 
B. M. V., uti Ordo Visitationis Beatae Mariae. 

Litt. a) ita redigi posset: « Communitates choro obligatae... et quidem: totum 
Officium Ordines Canonicorum, Monachorum et Monasteria seu Domus Monia- 

lium, salvo tamen, quoad moniales, earum iure particulari ... secundum proprias 
Constitutiones ». 

N. 74. Valde opportunum est recognoscere dignitatem et munus orationis 
publicae, nomine Ecclesiae factae, religiosis qui totum vel partem Divini Officii 
absolvunt. 

Qui ab Ecclesia deputantur ad orationem eius nomine peragendam, munus 
publicum et magni momenti suscipiunt. 

Susceptio cuiuslibet muneris obligationem in conscientia secumfert. 

Quapropter, participatio muneris et obligationis Ecclesiae pro Religiosis, sicuti 
pro aliis seu pro clericis in sacris, secumferre deberet vinculum conscientiae, qua 
satisfactio muneris in tuto ponitur. Haec tamen obligatio levis censenda esset. 

Licet titulus n. 74 sit « Sodales religiosi », in textu munus peragendi orationem 
publicam per recitationem Officii divini sodalibus cuiusvis Instituti status perfec- 
tionis et ideo etiam sodalibus Institutorum saecularium agnoscitur. Cum sodales 
Institutorum saecularium non fruantur conditione iuridica publica, nec ab aliis 
fidelibus distinguantur, congruum non videtur munus publicum orationis nomine 
Ecclesiae eisdem agnoscere seu tribuere. 

Pag. 187, linn. 26-29: In secundo commate n. 74 recitatio alicuius Parvi 
Officii aequiparatur quoad dignitatem orationis publicae ipsi recitationi Divini 
Officii. 

Opportunum videretur inter clausulas addere: « dummodo Parvum Officium 
ab illa auctoritate approbatum sit quae competens est pro approbatione et muta- 
tione Divini Officii et sodales huic recitationi aliquo vinculo teneantur, prouti de 
Divino Officio dictum est. 

Praeterea, non nimis multiplicanda esse videntur haec Parva Officia. 

Pag. 188, n. 77, sub litt. b). Usus linguae vulgaris in recitatione Divini Officii 
pro Monialibus et etiam pro Institutis iuris pontificii, quorum Constitutiones lin- 
guam latinam praescribunt, dari non deberet ab Ordinariis, nisi de consensu om- 
nium quorum interest, scl. Superiorum internorum. 

25 

Em.mus P. D. FERDINANDUS card. QUIROGA Y PALACIOS 

Archiepiscopus Compostellanus 

Venerabiles Patres, 

Dignitas, praestantia et efficacitas divini Officii, a Pio XII « precatio 
Corporis Christi Mystici » appellatum, optime in introductione capi- 
tis IV exhibentur. 

Sed finis Officii divini, « sanctificatio, nempe, diversarum horarum 
diei » (pag. 185, lin. 27), non clare apparet quomodo obtineri possit 
normis in eodem art. 68 datis. Ad hoc adipiscendum et ut Officium di- 
vinum verus fons vitae spiritualis eveniat, liceat mihi quasdam brevis- 
simas modificationes proponere: 

a) Criterium in instauratione recenti Hebdomadae Maioris pro- 

positum videtur servandum, id est, Horae canonicae suppressio quae 
cum alia actione liturgica, ut administratione Sacramentorum, concione, 
Missa solemni, concurrat. 

b) Hora Prima, radicitus tamquam extensio Laudum — « altera 
Matutina » vocat Cassianus — et ex specialibus adiunctis monachorum 
Bethlehem orta, semper naturam indefinitam praebuit, quam additio- 
nes per saecula insertae non definire valuerunt. Eo conservatur quod fa- 
cile creditum est melius verba inspici Psalmistae: « Septies in die laudem 
dixi tibi ». 

Hora haec in monasteriis, extra psalmodiam regularem orta, Lau- 
dum duplicatio, natura sua 2 singulari, optime possit omitti, « cursu » 
reliquarum horarum optime etiam 3 manente. 

c) Horae minores ad hymni, unius psalmi et orationis dominicalis 
recitationem reducantur, ut e memoria opportune possint recitari. Tunc 
iucunda « elevatio mentis ad Deum », esset inter laborandum aut salu- 
tandum; et ita sanctificando, quin operosior fiat, laborem diurnum. 

d) Laudes et Vesperae, quae in littera a) n. 68, pag. 186, « du- 
plex cardo Officii divini cotidiani » vocantur, suis propriis horis sic 
recitandae, ut meridies Laudibus extremum tempus esset et hora 10 
noctis Vesperis suprema, nisi adsint causae graves. 

Relate ad ea quae card. Valeri nunc dixit de hora « Matutinum », 4 
loco textus schematis sub n. 68, litt. c) ponatur sequens a membris 
Concilii ex Congregationibus monasticis propositus: « Matutinum in- 
dolem nocturnae laudis retineat et, si nocturnis horis non dicitur, in 
quantum fieri potest, etiam extra chorum, intra tempus a vespere diei 
praecedentis ad mane ipsius diei recitetur. Ex rationabili causa, extra 
chorum, qualibet hora diei recitari conceditur ». 

Ita repugnantia textus schematis vitatur, qui Matutinorum indolem 
nocturnam fatetur simulque qualibet hora diei recitari permittit. 

Haec principia, mea quidem sententia, optime conducerent ut pa- 
trimonium inveteratum Ecclesiae optime servaretur, quale est sanctifi- 
catio laboris diversarumque horarum diei « cum fructu spirituali » nec- 
non efficax necessarii levaminis « pensi » orationis quotidianae cautio 
atque provisio. Dixi. 



In textu scripto tradito: 1 Sed dum reliquae horae in choro celebrabantur, 
Prima multis saeculis in cubiculo recitabatur: « Ista Prima ibi cantatur ubi dor- 
miunt » ait Ioannes Archicantor (Righeti, vol. II, pag. 581, nota). 2 deest. 
3 deest. 4 e). 

26 

Em.mus P. D. PAULUS AEMILIUS card. LEGER 
Archiepiscopus Marianopolitanus 

Venerabiles Patres, 

Usque ad discussionem praesentis capitis, de Liturgia disputando, 
pastoralem curam nostram in fideles nostros praecipue et quidem merito 
protulimus. Nunc autem, de Officio divino tractando, eamdem pasto- 
ralem sollicitudinem erga sacerdotes nostros eorumque necessitates et 
difficultates summo studio libentibusque animis ostendamus. Nobis enim 
episcopis, sacerdotes qui ministerio pastorali vacant, partem carissimam 
gregis nostri constituunt. 

In illa materia, meo iudicio, duo praesertim tractanda sunt: de obli- 
gatione recitandi Officium, et de lingua adhibenda in recitatione Officii. 

I - De obligatione recitandi Officium. 

Opinor renovationem in schemate propositam, de obligatione Offi- 
cium recitandi, recognoscendam esse. Et propono ut clerici choro non 
adstricti obligentur solummodo ad recitationem Laudum, Vesperarum 
et lectionis divinae. Lectio divina constaret ex elementis in art. 71 enu- 
meratis. Laudes et Vesperae ' recitarentur respective niane et vespere. 
Lectio divina (seu Matutinum) fieret qualibet hora diei et tempus eius 
esset circiter viginti minutorum. 

Hae sunt rationes propositionis meae: 

1. Renovatio proposita in schemate fundatur super quoddam prin- 
cipium quod, in casu sacerdotum ministerio pastorali addictorum, non 
valet nisi ex parte. 

Introductio capitis (lin. 24) principium evocat quod recitatio Officii 
est « tanquam sanctificatio diversarum horarum diei ». Illud principium 
apte congruit vitae monachorum: illi enim, ex vocatione sua, primum 
et principale munus habent Officium divinum recitandi. 

Non tamen sine magna attenuatione applicari potest tale principium 
sacerdotibus qui ministerio pastorali addicti sunt. Etenim ex eo quod 
Officium divinum sanctificat diversas horas diei, minime deduci potest 
quod omnes sacerdotes sanctificare debent per Officium divinum diver- 
sas horas diei. Aliter, concludere deberemus orationem vel — ma- 
gis restrictum est — Officium divinum esse unicum modum, et pro 
omnibus christianis, diem et horas sanctificandi. Hoc evidenter amplecti 
non potest. Unusquisque christianorum — monachi, laici, sacerdotes — 
sanctificationem suam peragit diverse, et diverse horas diei sanctificat, 

id est secundum suam propriam vocationem. Omnes orare debent, sed 
non eadem assiduitate materiali. Sacerdos addictus ministerio pastorali 
diversas horas diei sanctificat: 1) ministerium suum exercendo apud 
homines; 2) orando (praecipue in recitatione Officii divini, mane et ve- 
spere); 3) seipsum spiritualiter alendo (praesertim peragendo Lectio- 
nem Divinam). 

Positio mea sit clara: discussio non est de ipso Officio divino con- 
cepto ut institutio qua sanctificantur diversae horae diei. Oppositio mea 
venit quando Officium integraliter imponitur omnibus clericis, sub spe- 
cie quod recitatio Officii est « tamquam sanctificatio diversarum hora- 
rum diei ». 

2. Renovatio proposita in schemate difficultates quas solvere vult 
non solvit. Schema, ut expresse declarat, intendit « veritatem Hora- 
rum » restaurare pro sacerdotibus ministerio addictis. Attamen aptatio 
quae proponitur ad illam veritatem restaurandam difficultates sacerdo- 
tum ab omnibus agnitas nullo modo superat. Omnes enim horae tradi- 
tionaliter praescriptae obligatoriae remanent sicuti nunc sunt. 

Haec est tamen realitas evidens quod sacerdotes ministerio pasto- 
rali addicti — sicut ... 2 nos episcopi — non possunt « sanctificare di- 
versas horas diei » recitando Officium divinum unaquaque horarum tra- 
ditionaliter praescriptarum pro illo Officio ... 3 Sacerdos ministerii pasto- 
ralis faciliter, libenter et desiderabiliter orare potest mane et vespere. 
Hae sunt solae horae quas, tempore praescripto seu « veritatem Hora- 
rum » observando, potest sanctificare in recitatione Officii (nempe Lau- 
dum et Vesperarum). Sicut superius dixi, alias horas aliter, secundum 
suam vocationem, sanctificat. 

Considerationes illae sunt, mea opinione, secundum realismum pru- 
dentissimum. Credo ergo quod damnosum esset, pro sacerdotibus mini- 
sterio pastorali addictis, servare omnes horas Officii, quia, formam ficti- 
vam orandi servando, formalismus fovetur apud sacerdotes, et quidem 
in ipso actu orationis. 

3. Aptatio Officii divini solvere deberet problemata quibus one- 
rantur conscientiae sacerdotum. 

Dicunt quod mos pervadit apud sacerdotes plurium regionum sese 
« dispensandi », ut aiunt, a recitatione breviarii; et, quod peius est, hoc 
saepe fit cum conscientia incerta. Credo quod propositio mea adiuvaret 
ad solutionem huius gravis problematis. Etenim Officii recitatio vera et 
fructuosa redderetur possibilis et desiderabilis; et tempus recitationis 
non excederet possibilitates habituales sacerdotis. Officium sic modifi- 
catum esset solatium animae potius quam pensum onerosum ad quod 
inconsulte omittendum sacerdos facile inducitur. 

4. Denique notabo quod, secundum propositionem meam, non ha- 
beretur duplex Officium. Etenim omnes sacerdotes (monachi, religiosi 
et saeculares) idem breviarium haberent: differenter solummodo ute- 
rentur eodem libro eodemque Officio... 4 

II - De lingua adhibenda in recitatione Officii. 

Propono ut concedatur etiam clericis, ut in art. 77/ in recitatione 
privata, facultas Officium persolvendi lingua vernacula. Concessio illa 
fiat in unaquaque regione mediantibus Conferentiis episcopalibus. 

Propositionem meam explico. Clarum sit quod non agitur de dispu- 
tanda excellentia linguae latinae ut vinculum unitatis. Quaestio est de 
lingua latina ut medium orationis laudativae et alimenti spiritualis. Si, 
ut verum est, recitatio Officii debet esse elevatio et cibus animae in 
psalmis et in lectionibus, eo ipso requiritur ut omnes, clerici sicut et 
laici, mente intelligant quod labiis pronuntiant. 

Observatio haec mihi videtur evidens, et eius momentum maximum 
mihi apparet... 6 

Quaedam enumerari possunt mala consequentia praesentis status 
rerum. Sacerdotes, modo generali et magno cum damno pro ministerio 
suo, ignorant Sacram Scripturam et Patres, dum quotidie in labiis ha- 
bent ipsa verba Scripturae et Patrum. Praeterea etiamsi cum optima 
intentione orat sacerdos, oratio eius et consequenter vita eius spiri- 
tualis a pessimo formalismo in dies magis pervaditur. Recitatio breviarii 
fit onus a quo sacerdos sese expedire tendit... 7 

De incapacitate fructuose intelligendi linguam latinam, quae apud 
sacerdotes sine spe emendationis viget, notulas trado ad Secretariatum* 
Dixi. 



ln textu scripto tradito: 1 quod. 2 ceterum. 3 Dies enim pastoralis 
non ita dividitur in partes ut sacerdos Officio Divino libere vacare possit tempore 
certo; e contrario, sacerdos qui addicitur ministerio pastorali, a matutina usque 
ad finem diei, libertatem suam non habet, sed praesto est omnibus fidelibus. Hoc 
non est theoreticum, est factuale. 4 Illa est propositio mea de obligatione reci- 
tandi OfEcii. Spero ut retineatur, si non ipsa formula, saltem generalis structura 
renovationis quam exponit. 5 Propono ut art. 77 mutetur. Propono ut con- 
cedatur etiam clericis, saltem. 6 Homo natura sua est ens rationale: oratio 
eius prae omnibus actionibus humanis, quia in seipsa sublimior est, debet esse 
plene humana seu plene rationalis. Atqui factum apertum habetur. Multo maior 
pars clericorum, in omnibus fere mundi regionibus, vix intelligunt quod pronun- 
tiant in Ofiicio persolvendo. Situatio illa non est temporaria. Incapacitas intelli- 
gendi Ofiicium non viget solummodo in regionibus ubi humanitates latinae vel 
studium linguae latinae in scholis non exsistunt. Illa inaptitudo verificatur ubique 
et apud fere omnes sacerdotes, exceptis solis illis qui sunt exceptionaliter periti, 
vel qui in seminariis docent vel qui in administratione ecclesiastica quotidie utun- 

tur lingua latina. Meo iudicio, captiosum esset credere quod reditus ad studium 
linguae latinae in seminariis minoribus et maioribus solutionem aflerret proble- 
mati de intelligendo breviario latino. Experientia iam habetur in hac materia. Et 
conferri possent testimonia multa sacerdotum qui omnia sua studia peregerunt 
lingua latina quique affirmant se post non multos annos non posse nisi magna 
cum difficultate, intelligere breviarium suum. Obstaculum reale illud est: civilisatio 
humana, etiam in Occidente, non est amplius latina nisi radicaliter. Cognitio lin- 
guae latinae acquisita in Seminariis etiam optimis, non sufficiunt quia tota vita quo- 
tidiana nullum habet nexum cum lingua latina. Intelligentia expedita et fructuosa 
alicuius linguae — et talis intelligentia requiritur ad rectam recitationem brevia- 
rii — haberi nequit nisi illa lingua frequenter immo habitualiter adhibetur in vita 
quotidiana. Talis autem usus linguae latinae non exsistit nec ullo modo videtur 
possibilis. Attamen quidquid sit de possibilitate modificandi cognitionem linguae 
latinae apud sacerdotes, factum remanet, ab omnibus concessum: saltem pro sacer- 
dotibus nunc viventibus impossibile erit fructuosam reddere Breviarii recitationem 
quin eis concedatur facultas utendi lingua sua materna. 7 Forsan optatur ut 
usus perpetuatus linguae latinae in recitatione Breviarii sit modus ipsam linguam 
latinam conservandi in Ecclesia. Efficacitas talis medii est valde incerta; et, ma- 
xime, opinor quod non possumus vitam spiritualem sacerdotum sacrificare tali 
rationi. 8 deest. 



Praeses: Reponatur Evangelium! 
[Intervallum]. 

Secretarius generalis: Proxima congregatio generalis: feria sexta, 
hora nona. 

ANIMADVERSIONES SCRIPTO EXHIBITAE 

QUOAD CAP. III SCHEMATIS DE S. LlTURGIA * 

1 

Em.mus P. D. CAROLUS card. CONFALONIERI 

Breviter pauca dicam ordinem practicum potius respicientia. 

N. 61 schematis. Quoad rituum Ordinationum propositam recognitk> 
nem submisse peto ut textus Praefationum in conferendis diaconatus, presby- 
teratus et episcopatus ordinibus maneat immutatus. Agitur enim de oratio- 
nibus pulcherrimis, significatione et spiritualitate refertis, ad fidelium animos 
erga sacros administros veneratione imbuendos quam maxime aptis. 

Brevientur potius et magis aptentur Litaniae Sanctorum et adnexae In- 
vocationes. 

Ad n. 66 quod attinet. Optima apparet intentio de sensu paschali mortis 
christianae clarius exprimendo. Super hanc rem liceat aliquod dicere de rela- 
tione huius paschalis significationis ad colorem paramentorum. Utique color 
est aliquod accidentale, nec religio in colore vestium consistit; tamen est 
elementum liturgicum. 

Observo quod Romanus Pontifex rubrum colorem in sollemni exsequiis 
adsistentia adhibet, quod supponit antiquum usum talem fuisse. Hoc etiam, 
etsi aliunde et sub alio respectu, innuit Ambrosianus ritus, qui, cum pri- 
mitiva elementa liturgica Romanae Ecclesiae integre religioseque servet, co- 
lorem rubrum adhibet in tota Hebdomada Sancta, ad celebranda Sacro- 
sancta Redemptionis mysteria, Domini Nostri scilicet martyrium per pas- 
sionem et salvificam mortem in Cruce. 

Insuper, iuxta Caeremoniale, episcopis quandoque facultas est adhi- 
bendi paramenta violacei coloris. Qui quidem praescribitur in celebratione 
Missae coram Ss.mo Sacramento in ecclesia exposito. 

Item Rituale album colorem ordinat in exsequiis puerorum; et, quibusdam 
in locis, pro funeribus sive sacerdotum sive virginum consuetudo viget colo- 
rem album aliquando praeferendi. Scimus etiam saepe saepius colorem ni- 
grum et violaceum anteactis temporibus promiscue adhibitum fuisse. 

His praemissis, si revera volumus sensum mortis saltem apud christia- 
nos homines corrigere et mystice elevare, ita ut paschale sacramentum ad 



*"' Huiusmodi textus lecti non sunt, quia Patres vel, scripto exhibito, loqui 
non petierunt vel iuri loquendi renuntiaverunt. 

aeternam vitam transitus aptius recolatur, votum humillime exprimo ut, loco 
nigri coloris, qui apud nos, in nostris scilicet latinae « civilitatis » regionibus, 
est lugubre attributum deiectionis et luctus, saeeulis mediae aetatis induc- 
tum, permittantur in Sacris defunctorum faciendis paramenta violacei coloris. 

Hic enim, cum moeroris sensu, sensum quoque aliquod spei et fiduciae 
praebet, et certe magis consentaneum videtur omnibus qui, a potestate tene- 
brarum translati, digni facti sumus in partem sortis Sanctorum in lumine, 
fratribusque nostris, qui nos praecesserunt cum signo fidei et in loco exstant 
refrigerii, lucis et pacis. 

Et submisse addo. Sicut iam aliqui Patres auspicati sunt, votum reverenter 
promo ut commissio conciliaris de re liturgica a Summo Pontifice, Sacro- 
sancti huius Concilii Oecumenici praeside, si ipsi placuerit, eligatur, quae 
studiis adaptationis seu instaurationis scite animoseque incumbat et labores 
ad finem sollicite perducat. 

2 

Em.mus P. D. VILLELMUS card. GODFREY 
Archiepiscopus Vestmonasteriensis 

Aliquas animadversiones liceat breviter facere. 

In pag. 179, lin. 20, terminus adhibetur qui sat frequenter in schemate 
de Liturgia invenitur; loquor de termino « actuosa ». Quantum mihi videtur, 
semper in mente scriptoris « actuosa » significaret activa — nempe quod ille 
qui orat deberet vocaliter orare, sive verbis sive cantu. In hoc video aliquam 
aequivocationem, quia ille qui orat mente vere habet actuosam cooperatio- 
nem: et quandoque valde desiderat quietem orationem. In mundo strepi- 
toso vivimus ideoque pax et tranquillitas refrigerant atque sustentant animam. 

Est modus in rebus, sunt certi denique fines. 

Quantum spectat ad rituales revisendos, magni momenti videtur ut 
ubi lingua vulgari preces dici permittuntur semper indicare deberent eaedem 
preces in lingua latina. Ratio est quia decursu temporis lingua vulgaris potest 
mutari, dum lingua latina stabilis permanet. 

Deinde in art. 50 sermo est de Missa propria in collatione Baptismi adul- 
torum in Missali Romano inserenda: evidens est autem, quod in paroeciis 
urbanis collatio baptismi adultorum raro conferri possit durante Missa quia 
sacerdotes magno labore occupati vix liberi erunt. 

Ad art. 57: nullam video difficultatem de nomine « Unctio Infirmorum » 
quia, quantum puto, fideles quandoque arcentur a receptione illius sacra- 
menti ab illo nomine « Extrema Unctio » timentes quod administratio sacra- 
menti sit signum mortis mox appropinquaatis. Item in art. 60 dicitur in 
schemate « Unctio sacra in diuturna infirmitate aliquando iterari potest ». 
Sed nisi aliquis periodus significetur, ex illo termino « diuturna » facile oriri 

possunt scrupuli de liceitate iterandi sacramentum. Melius esset dicere post 
certum spatium temporis, v. g. post duos menses. 

De Poenitentia. In art. 56 dicitur « ritus et formulae ita recognoscantur 
ut effectum sacramenti clarius exprimant ». Hic manemus incerti de muta- 
tione vel additione quae intenduntur. Explicetur ergo clarius intentio. 

De Ordine. Item in ritu ordinationum suggeritur allocutiones Pontificis 
esse in lingua fidelibus nota. At meo submisso iudicio, pulchritudo allocu- 
tionum in versione perdi poterit. Contrarius essem, igitur, versioni, eo magis 
quod generatim fideles facile libros habere possunt, vel instrui possunt ab 
aliquo sacerdote durante caeremonia. 

Oratio super nupturientes opportune emendari potest, et in lingua ver- 
nacula recitari. 

De Sacramentalibus. Bene addi possunt nova sacramentalia quae hodierno 
tempore speciales circumstantiae expostulant. Optime etiam ritus vestitionis 
et professionis religiosae et renovationis votorum unitatem, sobrietatem et 
dignitatem exprimunt, non exclusis ritibus particularibus. Professio religiosa 
infra Missam fieri potest ubi opportunum sit eam facere cum aliqua solem- 
nitate. 

De Exsequiis. Duo dico: 1) bonum esset, uti puto, abbreviare orationem 
« Libera me, Domine ». 2) Dein Missa propria in ritu sepeliendi parvulos 
optime desideratur ad consolationem luctantibus afferendam. 

3 

Em.mus P. D. LAUREANUS card. RUGAMBWA 
Episcopus Bukobaensis 

De ritu consecrationis altaris portatilis (can. 1197, § 1, 2°). Episcopi 
tot tantisque negotiis magnique gregis sollicitudine distenti quibusdam cae- 
remoniis prolixioribus saepe vexantur. Praetermissis caeremoniis publicis 
quae praeter precationem et consecrationem ad vividam adstantis populi ca- 
techesim spectant, nunc loquor unice de ritibus quos episcopus ipse solus 
in oratorio administrat. 

Sit pro exemplo « altaris portatilis » consecratio. Hoc ritu episcopus ne- 
minem docet, sed solummodo precatur et consecrat. 

Pro missionibus concessa est facultas utendi ritu et formula breviore (Fa- 
cultates decennales n. 42). Ipsa tamen formula brevior nimis longa est. Cur 
protrahimus preces? Quidam aestimare videntur preces quo longiores eo effi- 
caciores esse. Dominus tamen praecepit: « Orantes nolite multum loqui sicut 
ethnici, putant enim quod in multiloquio suo exaudiantur. Nolite ergo assi- 
milari eis; scit enim Pater vester quid opus sit vobis, antequam petatis » 
(Matth. 6, 7-8). 

Symbolismus autem consecrationis altaris portatilis sit simplex et per- 
spicuus. Quod in nationibus europaeis intelligitur, non necessario ubique 

terrarum intelligitur. Decursu temporis, praesertim medio aevo ad finem 
vergente, ritus abunde succrevit et magis magisque consecrationi altaris fixi 
assimilatus est. Cur adhibere debemus cineres et vinum? Pertinentne ad 
symbolismum essentialem altaris? Facilius quidem intelligimus usum olei 
catechumenorum, sancti chrismatis, reliquiarum. Altare repraesentat ipsum 
Christum quem « unxit Deus Spiritu sancto et virtute » {Act. Ap., 10, 38). 
« Petra autem erat Christus » {I Cor. 10, 4). Iam inde a lapide quam prope 
Bethel Iacob « erexit in titulum, fundens oleum desuper » {Gen. 28, 18) 
lapides consecrati sunt oleo. Reliquiis martyrum altare terrestre coniungitur 
altari caelesti subtus quod vidit Beatus Ioannes Apostolus « animas inter- 
fectorum propter verbum Dei et propter testimonium quod habebant » 
{Apoc. 6, 9). 

Desidero ergo ut ritus ad simpliciorem formam et symbolismum essen- 
tialem redigatur. Auctoritas viva non solum ad novos ritus addendos data 
est Ecclesiae sed etiam ad tollenda additamenta quae primitivae simplicitati 
et perspicuitati sunt detrimento. 

Laudabiliter « Forma simplex » quam legimus in novissima editione 
pontificalis romani et in appendice canonis Missae multa additamenta ab- 
stulit. Sed nondum pervenimus ad perfectam simplicitatem liturgicam. 

4 

Em.mus P. D. VALERIUS card. VALERI 

N. 66. Ordo exsequiarum. In aptando exsequiarum ritu, certe, sensus 
christianus ipsius mortis clarius exprimi valet; vitandus tamen esset exces- 
sus quo, per mutationes in caeremoniis, in colore paramentorum et in pre- 
cibus dispareat vel ad minimum reducatur sensus expiationis, trepidationis 
et luctus qui morti, consequentiae peccati eiusque imagini adnectitur. 

Persolutio exsequiarum suffragium pro defunctis continet, fidem in vi- 
tam aeternam et in resurrectionem exprimit, doctrinam tamen et exhortatio- 
nem pro viventibus exhibet ad hoc ut timore quoque poenarum et praevisione 
ultimae horae ac tremendi iudicii a morte peccati necnon ab eius periculo et 
occasione secedant. Et hoc eo magis quod hodie pro multis adsistentia fune- 
ribus fortasse unica occasio est ubi de morte et de hiis quae ei sequuntur 
cogitari possint. 

Quapropter, admissa possibilitate mutationum, praesertim pro illis re- 
gionibus quae ad praedictum effectum obtinendum alia media in colore para- 
mentorum et in ritibus postulant, servandus esse videtur color niger para- 
mentorum ad luctum exprimendum et ordo exsequiarum qui mortem uti 
poenam peccati necnon momentum et consequentias stricti iudicii expri- 
munt. 

Mores ipsi gentium in plurimis regionibus ad luctum exprimendum cum 
usibus liturgiae Ecclesiae concordant. 

5 

Exc.MUS P. D. IOSEPH ALVARES MACUA 
Episcopus tit. Colybrassenus, prael. null. Labreanus 

Die 7 nov. absoluta est tractatio cap. III « De Sacramentis et Sacramen- 
talibus ». 

In sessione praedicti diei 7, aliqui ven. Patres loquuti sunt de utilitate 
impertiendi pueris Sacramentum Confirmationis (cf. n. 55, pag. 181) post 
usum rationis, debita cum praeparatione et praemissa renovatione promissio- 
num baptismi. 

Haec innovatio, si praeceptivis verbis inducetur, haud levia detrimenta 
spiritualia secumferet in territoriis missionum. Experientia loquor. 

Sum pastor regioftis superficiei 200.000 Kq. in Labrea, Brasilia, ubi fide- 
les longe a sede missionariorum versantur. Non illi ad nos veniunt, sed 
nos illos adire debemus, magnis cum difficultatibus ac incommodis. 

Ad centra missionum affluunt turmatim fideles, et solum per 24 horas 
ibi detineri possunt. Quid facere? Absque auxilio spirituali illos amandare? 
Vel alimentum spirituale conferre, quale et quomodo, illis in adiunctis, im- 
pertiri valebit? 

In his 24 horis administrari debent sacramenta baptismi, confirmatio- 
nis, poenitentiae, communionis, matrimonii. Ubi tempiis ad convenientet 
praeparandos pueros ad Confirmationem? 

Aliunde, hoc maxime interest: in regionibus dictis alta invalet defunctio 
parvulorum. Si expectamus aetatem 7 annorum, quamplurimi parvuli mo- 
rientur absque sacramento Confirmationis; et, inde, absque illa gratia sacra- 
mentali, cui in caelo proportionata debetur gloria. 

Aequum non est animas privare illa gratia, illoque gradu gloriae. 

S. Carolus Borromeo, cuius praeclara gesta decantavit S. Pontifex die 
dominica (4 nov.), quondam, dum contagio serperet in civitate mediola- 
nensi, foras exivit, per vias et plateas, contagionis propriae non curans, ad 
sacramentum Confirmationis in domiciliis parvulis administrandum, ne in- 
nocentes — aiebat — gloria huius Sacramenti priventur. 

Nulli dubium quod tale exemplum, in nostris missionibus, perspici debet 
et in actum reduci. 

Existimamus proinde maxime decere gloriae Dei, sanctificationi anima- 
rum, augmento gloriae innocentium, si permittatur administratio sacramenti 
Confirmationis parvulis, infra aetatem 7 annorum; etiam statim post bapti- 
smum, in locis missionum vel alio, in eisdem adiunctis, de iudicio Ordinarii 
loci. 

6 

Exc.mus P. D. PETRUS ARNOLDUS APARICIO Y QUINTANILLA 

Episcopus S. Vincentii 

Ad sacramentorum administrationem. 

1. Ad baptismum. Ut diminuantur vel abbrevientur orationes et in plu- 
rali dicantur. Ut tantum in fronte unctio fiat. 

2. Ad confirmationem. Ita orationes disponere ut confirmati, unctione 
expleta, discedant et ne, exspectantes, in loco remaneant. 

3. Ad sacram poenitentiam. Ut absolutio abbreviata sic remaneat: « Ego 
te absolvo ab omnibus peccatis tuis in nomine Domini ». 

4. Ad extremam unctionem. Ut unica unctio, sc. in fronte, sufficiat. 

7 

Exc.mus P. D, ARNULFUS ARCILLA 

Episcopus Sorsogonensis 

Art. 47, pag. 179: totus art. corrigatur: « Praeter editionem " Typicam " 
Ritualis Romani, lingua latina confectam, Ritualia particularia singularum re- 
gionum necessitatibus aptata, a Conferentiis episcopalibus quamprimum pa- 
rentur et actis a Sancta Sede recognitis, in respectivis regionibus adhibean- 
tur ». Ratio: Iuxta supra dicta ad art. 24 [cf. pars I, p. 613]. 

8 

Exc.mus P. D. FLOYD LAURENTIUS BEGIN 

Episcopus Quercopolitanus 

N. 54. Eliminentur « infusiones » oleorum sacrorum in benedictione aquae 
baptismalis. Sufficiat ut aqua tangatur digito uncto sacerdotis. 
N. 57. Placet nomen « Unctio Infirmorum ». 

N. 59. Placet talis revisio ut preces « respondeant diversis conditionibus 
infirmorum ». N. B. Placeret si formula « Ultimae Benedictionis » abbre- 
viari possit. 

N. 61. Placet. N. B. Placeret discussio de ordinatione ad diaconatum 
virorum qui uxorem habent. 

N. 62. Placeret dialogus propositus die 7 novembris inter sacerdotem 
et sponsos de fine, natura, obligationibus matrimonii iuxta propositum die 
7 novembris. 

N. 64. Placet eliminatio restrictionum in benedictionibus impertiendis. 
Placet index completus et practicus. Placet eliminatio appendicum. 
N. 65. Placet, omnino « videnda » propter abusus. 

9 

Exc.mus P. D. FELIX BONOMINI 

Episcopus Comensis 

Relate ad sacramenta. 

Circa Baptisma: in fonte Baptismatis non misceantur olea et aqua, ad 
munditiem ipsius fontis servandam et ad evitandum quod aqua ipsa corrum- 
patur; in ritu Baptismatis insufflationes omittantur et unctiones ad unam tan- 
tum reducantur in fronte vel in capite; aqua Baptismatis renovari possit sim- 
plici modo a sacerdote, pluries in anno, ad eam semper mundam servandam. 

Circa Confirmationem: propositio schematis eam intra Missam admini- 
strandi cum renovatione promissionum Baptismatis, practica non mihi videtur. 

Ad Communionem quod attinet: mihi videretur perutile si fideles, qui 
communicantur in media nocte Nativitatis et Vigiliae Paschalis, possent 
communicari et in die Nativitatis et Paschatis etiam si Communio nocturna 
sumpta sit post mediam noctem. 

Circa sacramentum Extremae Unctionis: concedatur ut pluries in eadem 
infirmitate administrari possit ad solatium infirmi, sed unctiones ad unam 
tantum reducantur in fronte, cum opportuna oratione dicenda. 

Circa Matrimonium: optima mihi videtur propositio id administrandum 
intra Missam, post Evangelium, adiecta parva homilia ad sanctitatem sacra- 
menti illustrandam. 

Circa ritus vestitionis et professionis religiosae: Optandum est ut omnes 
ad maiorem simplicitatem reducantur et formula votorum brevissima sit ab 
omnibus simul pronuntianda, speciatim quando professae multae sunt. 

Circa Ordinem Exsequiarum: Nihil mihi videtur immutandum, sed magis 
curandum ut cum dignitate et maxima devotione persolvatur, cum Missa 
« praesente cadavere » etiam pro pauperibus. Cantus gregorianus adhibea- 
tur qui maiorem aptitudinem natura sua retinet ad animas in Deum ele- 
vandas. 

Optime quidem esset si intra Missam et preces exsequiales brevis sermo 
haberetur non tantum ad defunctum elogiandum sed potius ad novissima 
recordanda. 



348 



ACTA CONC. VATICANI II - PERIODUS I 



10 

Exc.mus P. D. ALOISIUS CAROLUS BORROMEO 

Episcopus Pisaurensis 

Ad n. 62, pag. 182. Haec adderem: « Cum pluribus in locis iam con- 
suetudo invaluerit qua non tantum mulieres, sed et viri anulum deferant 
et sibi benedici postulent, oratio in benedictione anuli adhibenda opportune 
immutetur, vel alia conficiatur pro opportunitate adhibenda ». 

Ad n. 63, pag. 182. Adderem « Et benedictio sponsis semper imper- 
tiatur etiamsi matrimonium celebretur extra Missam ». 

11 

Exc.mus P. D. VINCENTIUS BRIZGYS 

Episcopus tit. Bosanensis, coad. Kaunensis 

Parcens tempori commissionum non enumerabo ea, quae ceteris et mihi 
placent. Pro uno tamen particulari modo gratum animum pando, pro n. 57, 
ubi proponitur Extremam Unctionem in posterum Unctionem Infirmorum 
vocari. 

Ad cetera dicam, quid mihi videtur, semper salva reverentia ideis et 
verbis commissionis et eorum, qui melius idem dicant. 

Ad nn. 55, 56, 61, 62 (prima sententia in linn. 5-7), 64, 66, 67 dicta sunt 
tam generalibus verbis, ut nescitur, nec quid nec quomodo mutari intenditur. 
In casu suffragii quomodo emittere votum Placet vel Non placet, cum nesci- 
tur, quid accurate proponitur. Tales nimis generaliter dictae propositiones, 
uti iam vidimus ex praecedentibus capitibus, consumunt tempus in dispu- 
tationibus, quae ad nihil perducunt. 

Ad n. 48. De restauratione catechumenatus. Attenta brevitate vitae hu- 
manae et valore gratiae sacramentalis (cogitamus de fontibus gratiae, qui 
solis baptizatis pervii sunt), adspirantes ad Ecclesiam debemus quam citius 
rite praeparare et non perdere tempus in formalitatibus quamvis pulcher- 
rimis verbis vocatis. Si omnia vetera essent valde bona, non fuissent a nostris 
praedecessoribus derelicta. Si insistitur ut infantes quamprimum baptizen- 
tur, quare intendimus agere contrarie cum adultis. Nonne adultis brevior 
vita manet, quam infantibus. Propositus catechumenatus non est Sacra- 
mentum, sed formalitas, propter quam diferre Sacramenta esset omnino iniu- 
stum erga animam conversi. 

De necessario spatio temporis praeparandi adultum iudicium relinquatur 
ipsi sacerdoti, qui illum praeparat. Non omnes adulti idem tempus requirunt 
ad praeparationem. Cum vero iam praeparati sunt, non putemus eos valde 
gaudere de formalitatibus non necessariis. 

Ad n. 49. Hunc numerum omnino omittendum puto, cum per illum 
aperitur via innumeris incursionibus profanis in sacram Liturgiam. 

Ad n. 50. Censeo omittenda esse verba: « Ratione habita catechumenatus 
instaurati », quia, uti dixi, mihi minus placet intentio instaurandi catechu- 
menatum. 

Ad n. 52. In nonnullis regionibus unusquisque catholicus edoctus est, 
quomodo homo baptizatur a laico in casu necessitatis. Hoc potest edoci v. g. 
praeparando ad primam Communionem, vel in scholis catholicis, vel adulti 
simpliciter per brevem instructionem. Addendo non necessarias formalita- 
tes in Baptismo a laicis, potest causari confusio et periculo exponi essentia. 
Censeo in Baptismo a laicis nihil esse addendum praeter essentiale neces- 
sarium. 

Ad n. 53. Videtur hunc numerum praesupponere infantem vel adultum 
in Ecclesiam recipi non per Baptismum, sed per aliquem ritum adhuc inve- 
niehdum. Hic numerus et illi similes sententiae contradicunt tendentiae gene- 
rali huius schematis — fideles non aggravare novis non necessariis ritibus, sed 
omnia reddere faciliora. Censeo hunc numerum omittendum esse. 

Ad n. 54. In casibus urgentibus, quando non datur tempus habendi 
aquam baptismalem, non datur tempus nec aquam simplicem aliquo modo 
benedicere. Praeterea, cum hoc non est necessarium ad valorem Baptismi, 
ad quid talis innovatio. 

Ad n. 55. Nonne potest dici ritum actualem Confirmationis nullo modo 
exprimere connexionem cum initiatione christiana. Ceterum, initiatio chri- 
stiana stricto sensu fit non per Confirmationem. 

Praeterea, timeo ne haec propositio originem habeat ex illis, quae agun- 
tur apud protestantes et nunc apud communistas. Saltem vocabulum non est 
ex nostra Liturgia. 

Item, raro accidit, ut una sola persona in ecclesia confirmetur. De solito 
sunt plures vel multae. Si Confirmationem connectamus cum Missa, ritus per- 
trahetur ad spatium temporis insupportabile pro pueris. 

Cum nec Confirmatio nec alia Sacramenta sunt pars Missae, ad quid in- 
tercalanda intra Missam. Volentibus etiam nunc nemo prohibet Confirma- 
tionem ministrare immediate ante vel post Missam, quod revera non raro fit. 

Ad n. 59. Non est sacerdotum diudicare de statu salutis corporalis ho- 
minum, propterea tales diff erentiae in f ormulis Unctionis Infirmorum cau- 
sarent potius inconvenientias quam convenientiam. 

Ad n. 62, linn. 11-14, meo iudicio, omittendae sunt. Ne immergamus 
dignitatem Sacramentorum in accidentia mundani characteris et dubii valo- 
ris, quae aliquibus possunt esse cara, ceteris vero possunt videri ridicula. 
Traditiones nationales, lbcales connexas cum celebratione Matrimonii relin- 
quamus observandas extra Liturgiam illis, quibus id placet. 

12 

Exc.mus P. D. PETRUS CANTERO CUADRADO 

Episcopus Huelvensis 

Liceat mihi, venerabiles Patres, brevem quaestiunculam Sacrosancto Con- 
cilio proponere, circa n. 64 huius schematis de sacra Liturgia, in quo « De 
Sacramentalibus » agitur. 

Textus numeri praedicti sic se habet: « Sacramentalia funditus reco- 
gnoscantur, prae oculis habito principio de conscia, actuosa et facili partici- 
patione fidelium, et attentis hodiernis necessitatibus ». 

Si textus iste conferatur cum can. 1146, actuosa participatio expostulata 
nimis imminuitur, et hodiernis necessitatibus non sufficienter accommoda- 
tur. Laudatus enim canon sic se habet: « Legitimus Sacramentalium mini- 
ster est clericus, cui ad id potestas collata fuit ». 

Ex isto canone sequitur ergo fideles non posse actuosam participationem 
ad partes ministerii sacramentalium extendere, cum ad eorum ministrationem 
clericus ex necessitate requiratur. 

Iam vero, attentis necessitatibus pastoralibus hodiernis, potest nunc Ec- 
clesia consciam atque actuosam participationem fidelium ita determinare, 
ut et ipsi possint sacramentalia conficere et ministrare? 

Huic quaestioni, meo humillimo iudicio, et doctrinaliter et pastoraliter af- 
firmative responderi potest. Determinando affirmativam responsionem qui- 
busdam solummodo casibus, de quibus infra. 

Doctrinaliter quidem: 

1. Christus agnoscitur Sacramentorum institutor, qui, uno alterove modo, 
omnia quae ipsis necessaria sunt, determinavit. Sacramentalium vero insti- 
tutor non est Christus, sed Ecclesia. Ecclesia determinat eorum materiam et 
formam. Ex ipsa efficaciam trahunt, cum non ex opere operato, sed ex opere 
operantis Ecclesiae eflectus producant. Ipsa, demum, determinat ministros 
et confectionis et administrationis. 

2. Cum ergo Christus nihil a seipso determinaverit hac in re, sequitur 
manus Ecclesiam habere solutas circa determinationem eorum quae ad Sa- 
cramentalia pertinent, inclusa determinatione ministrorum. Creditur enim 
hoc negotium suae determinationi reliquisse. 

3. Fideles omnes, baptismatis charactere insigniti, membra efficiuntur 
Corporis Mystici Christi sacerdotis {A.A.S., 39 [1947], 555), et, per eum, 
cultui divino active et passive deputantur. Character « potestas sacra » defi- 
nitur {Summ. TheoL, III, 63, 2). Datur ergo omnibus fidelibus in baptismo 
potestas in qua recipi potest ecclesiastica commissio et efficiendi et mini- 
strandi res cultuales. Quod idem valet ac potestas conficiendi et ministrandi 
Sacramentalia. 

Pastoraliter vero valde noscitur ut conveniens ista commissio. Etenim: 

1. Si fideles cultui active inserviunt, facilius res cultus tanquam propriae 
agnoscuntur, et non ac si ad clericos tantum pertinerent. Insuper, ipsi fide- 
les sensum maioris incorporationis ad Ecclesiam percipiunt. 

2. In quibusdam etiam rerum adiunctis, munus religiosum a fidelibus 
functum in maiore aestimatione habetur et efficacius redditur, si muneri suo 
actuosa vel activa participatio in Sacramentalibus iungitur. Videlicet: 

a) In pleniorem lucem et dignitatem verterentur et officium et per- 
sona catechistarum in missionibus, si ipsis ministerium Sacramentalium com- 
mitteretur. 

b) Similiter res in melius irent laicis moderantibus lycea, uti sunt 
Fratres Scholarum Christianarum, Maristae, etc, si, muneri regendi collegia 
et iuvenes instituendi, cumularetur potestas benedicendi numismata et ve- 
xila religiosa lycei, efficiendi actus cultuales ad recipiendos iuvenes in con- 
gregationibus marianis proprii lycei, et id similia. 

c) Fratres demum fossores, quibusdam in locis sepulturae fidelium in- 
servientes, poterunt actus exsequiales liturgice peragere. 

His praehabitis, humiliter exposco ut in laudato numero sexagesimo quarto 
schematis de sacra Liturgia aliquid apponatur, quo facultas fidelibus dignosce- 
retur ut, in quibusdam adiunctis, Sacramentalia et facere et administrare 
queant. Et consequenter, ut canones 118 et 1146 in hunc sensum corri- 
gantur. 

13 

Exc.mus P. D. ALOISIUS CARLI 

Episcopus Signinus 

Pag. 179, lin. 19: loco « et suo cuiusque modo efficiunt » dicatur « et suo 
quoque modo efficiunt ». 

Pag. 180, lin. 15: loco « aptari possunt » dicatur « aptari possint »; 
lin. 29: « ... ad significandam receptionem infantis in Ecclesiam ». Minime 
probatur, ne videatur per baptismum ritu brevi collatum non fieri realem re- 
ceptionem in Ecclesiam. 

Art. 53 ambiguum et periculosum censeo. Ambiguum, quia assimilare 
videtur casum neoconversi valide baptizati casui infantis ritu brevi bapti- 
zati. Periculosum, quia ille, qui proponitur, « novus ritus... ad significan- 
dam receptionem infantis in Ecclesiam, qui ritu brevi fuerit baptizatus », 
posset, praesertim si lingua vernacula conficiatur, ansam praebere erroneae 
opinioni infantem ritu brevi baptizatum nondum esse in Ecclesiam receptum. 

Propono igitur novam formulam pro artt. 51 et 53: 

Art. 51 (Ordo Baptismi parvulofum). Ritus ad baptizandos parvulos con- 
dicioni reali infantis rationis nondum compotis aptetur; in ipso ritu melius 
in luce ponantur sive incorporatio baptizati in Ecclesiam, sive officia pa- 
rentum et patrinorum quoad baptizati christianam educationem. 

« Ordo supplendi. omissa super inf antem baptizatum » emendetur, ra- 
tione habita eorum quae superius statuuntur. 

Art. 53 (Ritus pro neoconversis). Novus conficiatur ritus pro neocon- 
versis iam valide baptizatis, in quo clarius significetur eorum receptio in 
Ecclesiam. 

14 

Exc.mus P. D. IOSEPH CARRARO 
Episcopus Veronensis 

In legendo iterum atque iterum hoc III caput, quaestio quaedam ani- 
mum meum pulsavit, quam ingenue et humiliter commissioni subiicio. En 
quaestio: cur in hoc capite, quod de sacramentis explicite tractat, nihil dici- 
tur de « sacramento maximo » quod est eucharistica communio? 

Memini quidem in praecedenti capite actum esse de Sacrosancto Eucha- 
ristiae Mysterio, at de communione eucharistica tantum dictum est in qiian- 
tum stricte connexa cum celebratione Sacrificii Missae. 

Praevidere licet quod de Eucharistia — ut est sacramentum — amplius 
loquatur in schemate de disciplina sacramentorum. At in hoc quoque litur- 
gico schemate conveniens esset ut de Eucharistiae sacramento mentio expli- 
cita fieret: 

1) quia Eucharistiae sacramentum suum ritum habet etiam extra 
Missam; 

2) quia omissio mentionis de Communione eucharistica ansam pos- 
set praebere illis erroribus, de quibus tam lucide agit enc. Mediator Dei circa 
communionem extra Missam; 

3) quia « bonum ex integra causa », et textus conciliaris de sacra- 
nientis qui per hanc omissionem deficeret, in posterum videretur saltem la- 
cunosus. 

15 

Exc.Mus P. D. PETRUS CARRETTO 

Episcopus tit. Zenobiensis, vic. ap. Rajaburiensis 

Nomine episcoporum in regno Thailandiae haec pauca in administra- 
tione Baptismi, specie adultorum, humiliter demandamus scilicet: 

1. Ut totus ritus Baptismi adultorum brevior reddatur. 

2. Ut in eadem administratione Baptismi parvulorum et adultorum non 
amplius habeantur: 

a) Exhalationes: nam quaedam similitudo cum artibus magicis in usu 
apud paganos apparet. 

b) Unctio in corde et inter scapulas: cum mulieres baptizantur; a non 
christianis non tam verecunde diiudicatur. 

c) Cum gaudio receptum est privilegium utendi lingua vernacula et 
omittendi unctionem salivae in tangendo aures et nares. 

Praeter haec, optimum diiudicatur schema Sacramenti Baptismi. 

16 

Exc.mus P. D. PAULUS CARTA 
Archiepiscopus Turritanus 

Valde laetus sum videns propositam in schemate de Sacramentis muta- 
tionem nominis quinti Sacramenti: quod quidem hactenus appellatum « ex- 
tremae unctionis » suggeritur dicendum « unctio infirmorum ». Censeo non 
esse hic immorandum in rationibus theologicis ob quas talis mutatio indu- 
cenda videtur: solum meminisse sufficiat. 

Primo. Beatum Apostolum Iacobum, in promulgando hoc sacramento 
loqui de amelioratione quadam (et alleviabit eum Dominus), ordinis physici 
ut videtur, quam ut effectum eidem adscribit praeter effectus proprios ordinis 
spiritualis et supernaturalis. 

Secundo. Ecclesiam supponere in ritu huius Sacramenti administrandi 
infirmos, quibus applicatur, posse ordinariis in adiunctis sanitati restitui: nam 
tribus orationibus Ritualis Romani, semper recitandis post completum sa- 
cramentum administratum forma ordinaria, petitur restitutio sanitatis: non 
potest autem admitti Ecclesiam ordinario ritu petere miraculosam sanatio- 
nem: sed id sequeretur si hoc sacramentum solum in urgentia mortis deberet 
praeberi. 

Mea autem humili sententia, ob rationes praesertim pastorales, in linea 
quam schema eligit ulterius progrediendum esse censeo, ita ut sacramentum 
hoc dicatur vel simpliciter « sacramentum infirmorum » vel « levamen » aut 
« solacium » infirmorum, vel aliquid huiusmodi: nam si reticenda est vox 
extrema, sicut schema probat, pari ratione ex connexione verborum com- 
mutanda videtur etiam vox unctio: etenim usus fecit ut haec vox « unctio » 
in memoriam revocet appositum « extrema », a quo praecise est abstinendum. 
Ad rem adnotare liceat rationem sacramenti posse exprimi non solum su- 
mendo nomen ex elementis eius constitutivis, vel materia vel forma, sed 
etiam nomen derivando ab effectu: exemplo sit secundum sacramentum, 
quod iuxta priorem rationem dicitur « chrismatio » sed etiam ex effectu di- 
citur « confirmatio ». 

Ad haec proponenda quae modo dixi, me urget plurium annorum expe- 
rientia: nam fui cappellanus militum in bello et in nosocomiis et usu didici 
etiam solam vocem unctionem inexplicabilem quamdam producere anxieta- 
tem; ita ut etiam medici, ceteroquin viri valde pii, me monerent de gravi 
damno incumbente aegrotis ex revelato periculo mortis — praesertim quando 
agebatur de « cardiopathicis » — quod inesset ritui sacramenti et denomina- 
tioni eius. Haec incommoda arbitror non amplius esse timenda si cum muta- 

tione nominis concurrat mutata tota cateehesis de hoc sacramento: quae 
quidem magis elucidare debet eius momentum positivum tum ad animam 
tum ad corpus quod attinet, clare dicendo mentem D.ni N. Iesu Christi in 
eo instituendo et Matris Ecclesiae in administrando non esse ut per illud 
infirmi quasi victimae morti ineluctabili consignentur, sed ut gratia interius 
reficiantur et corpore convalescant. Sacerdos deberet circa naturam et effec- 
tus Sacramenti ita opportune et congrue instruere fideles ut ipsi sponte pe- 
tant illud recipere. 

17 

Exc.mus P. D. FRANCISCUS COGONI 

Episcopus Octeriensis 

Pag. 182: V. De Ordine. 

N. 61 (Ritus ordinationis recognoscendus), linn. 3 et 4 ubi dicitur: « Al- 
locutiones episcopi, initio cuiusque ordinis fiat lingua fidelibus nota » ita 
immutandum censerem: « Allocutiones episcopi initio cuiusque ordinis fiant 
latina lingua; explicari autem possunt, si id episcopo ordinanti opportunum 
videatur, lingua fidelibus nota ». 

18 

Exc.mus P. D. EMMANUEL PETRUS DA CUNHA CINTRA 

Episcopus Petropolitanus 

In n. 61, ad pag. 182, lin. 4, ubi dicitur: « Allocutiones, initio cuiusque 
Ordinis, fiant lingua fidelibus nota », meo humili iudicio debet substitui hoc 
modo: « Fiant lingua latina ». 

Omnes rationes enim in Concilio propositae, quae evincunt usum lati- 
nae linguae in liturgia ritus romani retinendum esse, praecipue hic valent. 

Cum enim, ex una parte omnes ordinandi, utpote qui iuxta studiorum 
rationem Seminariorum, praesertim post « Veterum Sapientia » Constitu- 
tionem apprime latinum sermonem calleant et consequenter intelligant exhor- 
tationes Pontificis, et ex alia parte, fideles adstantes totum ritum Ordinationis 
in consuetis versionibus tunc populo christiano traditis sequantur, non vide- 
tur cur exhortationes istae in vulgari lingua proferri debeant. 

19 

Exc.mus P. D. ALOISIUS DA CUNHA MARELIM 

Episcopus Caxiensis in Maragnano 

Pag. 181, n. 55, lin. 6: supprimatur: « Et ideo, pro opportunitate, Con- 
firmatio etiam intra Missam conferri potest ». 
Ratio est\ 

1. Quia tempus Missae celebrationis nimis protraheretur, cum gravi fide- 
lium incommodo, maxime dominicis et diebus festis, cum iam homilia ha- 
betur, et etiam ferialibus diebus, urgentibus laboribus et aliis fidelium occu- 
pationibus. 

2. Quia hic ritus intra Missam non pertinet ad instaurationem litur- 
gicam. 

3. Quia extra Missam commodius instructio dari potest ante Confirma- 
tionis administrationem. 

Pag. 182, n. 63, lin. 15: emendetur: « Ante Missae initium ». Ratio: 

1) Quia hic ritus intra Missam non pertinet ad instaurationem liturgicam; 

2) Quia tempus Missae celebrationis nimis protraheretur, cum gravi fide- 
lium incommodo, maxime dominicis et diebus festis, cum iam homilia habe- 
tur, et etiam ferialibus diebus, urgentibus laboribus et aliis fidelium occu- 
pationibus; 3) quia, extra Missam, commodius instructio dari potest, ante 
matrimonii celebrationem; 4) Quia, si in dominicis et diebus festis celebre- 
tur, aut exhortatio ad sponsos aut homilia praeiudicaretur. 

20 

Exc.mus P. D. IOANNES DADONE 

Archiepiscopus S. Severinae 

De Liturgia, ad cap. III, n. 66, pag. 183: Ordo exsequiarum. Praemissis: 
Haec animadversio circa « ordinem exsequiarum », intitulari quoque « De sa- 
cri cantus decoro tuendo » posset. 

Saepe saepius observatur actualem ritum exsequiarum adultorum valde 
indecorose fieri, praesertim in paroeciis et ecclesiis ruralibus et incultis, in 
quibus unicus sacerdos adest, nec semper cantus gregoriani exigentiis obse- 
quens sive.ob naturalem inidoneitatem sive neglegentiae causa. Quod ad- 
stantes, luctu et condolentia quidem tacti, sed practice confusi et taedio op- 
pressi, aegre ferunt, et de huius ultroneae poenae subeundae opportunitate 
inter se queruntur. Ter quaterve aliquot fideles audivi affirmantes se prae- 
ferre ritus exsequiales, cum precibus et lectionibus de Sacra Scriptura recto 
tono prolatis, qui a fratribus separatis reformatis adhibentur. Vere huma- 

num est quod fideles nostrae aetatis meliorem esse ritum exsequialem ordi- 
natum et sine strepitu sentiant et optent. Praeterea, neminem fugit ritum 
exsequialem, propter commotionem circumstantiae et numerum adstantium 
exceptionaliter praesto esse ad cogitationes fidei et christianae spei fructuose 
promovendas, ad preces communitarias suggerendas, si lingua vernacula, om- 
nibus vel plurimis nota, ritus clare et decorose fiat. 

Propterea, humillime proponere audeo ut haec Sacrosancta Synodus ap- 
probet, et commissio ad S. Liturgiam restaurandam provideat, ut: 

1. Lingua vernacula adhibeatur in ritibus exsequialibus. 

2. Ritus exsequialis componatur: a) lectione vel lectionibus variis ex 
S. Scriptura de fide et spe in vitam aeternam; b) precibus communitariis ad 
suffragium impetrandum pro defuncto et pro omnibus defunctis; c) prece 
communitaria ad confortationem impetrandam pro fratribus qui defunctum 
plorant; d) cantu solius antiphonae et cantici « Benedictus » in deferendo 
cadavere ad coemeterium. 

3. Si inopportuna videatur haec fere integra suppressio cantus sacri in 
ritibus exsequiarum, ordinentur attamen duo ritus, quorum unus sollemnis, 
cantibus exornatus; et alter simplex sine cantibus, qui lingua vernacula et 
cum actuosa participatione fidelium adhiberi possit in omnibus locis et cir- 
cumstantiis in quibus conveniens et opportunus videatur. 

21 

Exc.mus P. D. ALBERTUS DEANE 
Episcopus Civitatis Mariae 

Dum studium ministerii pastoralis circa christianas familias hodierno die 
magis magisque fervescit, et undique per orbem catholicum associationes fa- 
miliarum feliciter oriuntur, quae iuxta genuinam spiritualitatem christiani 
coniugii vivere valde cupiunt, quamplures vere laudabiles familiae a Con- 
cilio Oecumenico expostulant expectantque intemeratas orientationes et im- 
pulsus quae tanto gratius acceptabuntur quanto altior est Auctoritas im- 
pellens. 

Propositum schema sic sonat: « Ritus celebrandi matrimonium, qui extat 
in Rituali Romano, funditus recognoscatur et ditior fiat, ita ut gratia Sacra- 
menti clarius significetur ». Circa hoc schema duo vellem humiliter sugge- 
rere, nempe, primum de exactitudine theologica ipsius ritus essentialis adhi- 
biti in celebratione matrimonii, alterum autem relate ad optabiles ampliatio- 
nes rubricarum de re iuxta exigentias ministerii pastoralis hodierni. 

Quantum ad primum, poscerem quod alicui commissioni theologorum 
delegetur examen ritus qualis prostat in Rituali Romano, ita ut clarius fiat 
an verba per sacerdotem pronuntianda: « Ego coniungo vos in matrimo- 
nium. In nomine Patris, etc. » sint doctrinaliter exacta necne. Etenim in 

hoc ritu, secundum iudicium multorum, ipse consensus non sufficienter ver- 
bis significatur in . illo « Volo » quod ab utroque coniuge respondetur ad 
interrogationem sacerdotis. Immo, quia in Rituali Romano habetur tantum 
interrogatio de consensu uniuscuiusque coniugis, deest clara significatio mu- 
tui consensus partium qui certo requiritur. 

In Rituali qui usu venit in Statibus Foederatis Americae, huiusmodi ma- 
nifestatio mutui consensus expresse patet. 

Ego igitur suggererem quod, pronunciato a sponsis ipsorum mutuo con- 
sensu, sacerdos tunc addat: « Ego testificor vestrum consensum nunc ante 
me mutuo vos praebuisse, et in nomine Ecclesiae declaro vos esse iugiter 
(indissolubiliter) unitos in Sancto Sacramento Matrimonii ». 

Quantum ad secundum, ubi de re pastorali agitur, proponerem quod 
in Rituali Romano ex novo editando post Concilium Oecumenicum, qui 
proinde magnae auctoritatis erit in toto mundo, fiat in rubricis explicita 
mentio de sequentibus rebus agendis occasione matrimonii, nempe: 

De sermonibus, collationibus similibusve habendis ad eos simul qui ma- 
trimonium sunt inituri, tum per sacerdotes tum per laicos in re peritos, ut 
tandem intelligant et aestiment sacramenti Matrimonii dignitatem et sancti- 
tatem; qualitates quibus exornari debet; nobilissimam a Deo missionem 
sponsis datam. 

Pariter mentio fiat de parocho qui exhortet sponsos ut quamprimum 
suam domum SS. Cordi Iesu consecrari sinant, eo magis quod Ecclesia sua- 
dere videtur hanc piam praxim ex iam addita Indulgentia Plenaria familiis 
sic facientibus. 

Item de parocho qui instituat exercitia spiritualia pro coniugibus qui 
intra ambitum suae paroeciae commorantur, ut aliquando, immo crebrius, 
refervescat gratia sacramentalis matrimonii cum magno ipsorum spirituali 
profectu. 

Non dubito quin huiusmodi exhortationes et actus pastorales sint talis 
efficaciae salutaris quae apostolatum familiarum valde augescant, sicut iam 
adest videre quam consolantes fructus eadem praxis obtinuit in locis in qui- 
bus instaurata est. 

22 

Exc.mus P. D. LEO DE KESEL 

Episcopus tit. Synaitanus, aux. Gandavensis 

Si textus in ritu Ordinationum adhibendus recognoscatur a viris ex- 
pertis et peritis, reintroducatur usus ut in consecratione episcopali impositio 
manuum fiat ab omnibus episcopis praesentibus et non a tribus tantum. 

23 

Exc.mus P. D. HENRICUS DELGADO Y GOMEZ 

Archiepiscopus Pampilonensis 

Occasione tractandi in cap. III schematis constitutionis de sacra Litur- 
gia de sacramento Confirmationis et Poenitentiae, duo vellem proponere: 

1. De Confirmatione. Firmo manente quod in Ecclesia stabilitur de mi- 
nistro ordinario huius sacramenti, iis qui ius et officium habent conferendi 
Confirmationem, detur modo permanenti facultas delegandi eodem modo ac 
concessum est temporaliter, occasione huius Concilii Oecumenici in Decreto 
Sacrae Congregationis de Sacramentis diei 4 octobris 1962. 

Ita providebitur episcopis, qui ratione infirmitatis, difficilis itineris, aeta- 
tis provectae, etc. non possunt convolare ad parochias tempore opportuno, 
ubi frequenter omnia sunt parata ad visitationem pastoralem recipiendam, 
in qua quidem fit administratio Confirmationis, et ratione alicuius impedi- 
menti episcopi suspenditur et nimis protrahitur. Ordinarie episcopi resi- 
dentiales non fruuntur auxiliari episcopo vel coadiutore; e contra de iure 
ordinario est ut a vicario generali adiuvetur in regimine dioecesis. 

2. De Poenitentia. Premendo vestigia illius qui quaesivit pro episcopis 
facultatem absolvendi a peccatis rite dispositos ubique terrarum, etiam humi- 
liter peto iisdem detur etiam facultas seligendi confessorem proprium et 
habilem, modo habeat debitas licentias ministeriales ad huius onus sacerdo- 
tale in sua propria dioecesi. Difficultas confitendi sua propria peccata in 
episcopo obviatur, praecipue in itinere extra limites suae propriae linguae 
versante, ubi accidere potest ut nemo sit apud quam confiteri possit facili 
cum intellectu. Norma aliquo modo stabilita in dioecesi romana pro pere- 
grinis in Synodo dioecesana ultima (c. 67) et trahitur in ordine Divini Officii 
recitandi huius anni pag. 38. 

Haec vota ab aliis episcopis etiam didici. 

24 

Exc.mus P. D. IOSEPH DESCUFFI 

Archiepiscopus Smyrnensis 

Pag. 179, linn. 26-27, n. 47: post haec verba: « Rituali Romani pa- 
randa », adiungatur: « Omnia quae non sunt stricte verba sacramentalia in 
lingua vulgari dici possunt ». 

Pag. 180, n. 50: in fine adiungatur: « Deinceps in Missali Romano, in 
quibus statutis diebus, lectiones et orationes, quae Baptismum adultorum 
spectant supprimantur ». 

Nn. 50-51. Notandum est ritus unctionum cum saliva sacerdotis cum 

hygiene non esse consentaneos multos fideles putare. Tactus sine saliva suf- 
ficiant. 

Pag. 181, n. 55: Ritus confirmationis. Mihi videtur levis alapa aut sup- 
primi aut ab alio ritu substitui posse. 

N. 60: Iteratio Sacramenti. Iteratio « Unctionis infirmorum » in diu- 
turna infirmitate aliquando iterari potest. 

Pag. 182: De Matrimonio, n. 62. Quum nulla formula imposita sit a 
Concilio Tridentino (sess. XXIV, cap. I, de Matrimonio) sacerdoti accipienti 
partium consensum, sed ei venia datur aliis verbis etiam posse uti ac: Ego 
vos coniungo in matrimonium... etc, mihi videtur magis consentaneum doc- 
trinae catholicae, quae sponsos declarat esse ministros matrimonii et non sa- 
cerdotem assistentem, si ipse modo declarativo solo dicat: « Ego declaro vos 
in matrimonium coniunctos esse » etc. 

Omnia haec cum sacramentalia verba non sint, et omnes orationes, exhor- 
tationes, lectiones etc. in lingua vernacula dici possunt. 

Pag. 182: De Sacramentalibus. N. 64: Optandum est ut quando agitur 
de sacramentalibus, omnia in lingua vernacula exprimantur, ut participatio 
fidelium sit conscia, actuosa, sicut dictum est multoties sive hic, sive in capi- 
tulo de liturgia Missae et alibi, a Patribus Concilii. 

25 

Exc.mus P. D. CONRADUS DE VITO 
Episcopus Lucknovensis 

N. 47: De ritualibus revisendis. Ritualia linguis vernaculis reddenda sunt. 
Conferentiae episcoporum uniuscuiusque regionis curare debent ut hoc 

fiat. 

Expertis in linguis vulgaribus hic labor certe committetur. 

Multae difficultates technicae in hoc labore praevidendae sunt. Praecipua 
inter illas est translatio verborum quae sacramentalia sunt (technica verba). 

Uti clare apparet, pastores volunt ut in translationibus evidentia sensus 
ita appareat, ut ista quoque verba immediate intelligantur. 

Tamen magnum scopulum evitandum est, nempe ne in translatione isto- 
rum verborum ad claritatem obtinendam, sensus ipsius verbi plene amittatur. 

Liceat exempla dare: Baptisma; si per « sacrum lavacrum », vel « bal- 
neum » redditur, pagani putabunt baptisma illam caeremoniam esse quae 
in omnibus pene religionibus habetur, in India balneum sacrum in flumine 
Gange. 

Sanctum Chrisma, si redditur per sanctum oleum et Confirmatio red- 
ditur per unctionem sacram, pagani dicent quod ipsi quoque permulta olea 
sacra et unctiones sacras habent. 

Missa, si redditur tantum per verbum « sacrificium » et Sanctam Com- 



360 



ACTA CONC. VATICANI II - PERIODUS I 



munionem, per participationem in sacrificio, per manducationem partis vic- 
timae, pagani dicent quod et ipsi permulta habent sacrificia et participationes 
in sacrificiis per manducationem partis victimae. 

Ideo vellem rogare Patres ut quando in decretibus Concilii de hac re 
agitur, i. e. in translationibus Missalis et Ritualis, semper velint quod ista 
regula addatur: « In translationibus formularum sacramentalium, verba ipsa 
sacramentalia seu technica, uti Baptisma, Chrisma, Confirmatio, Missa, Com- 
munio etc, uti sunt in lingua graeca et latina retineantur, et postea illis 
verbis addatur explanatio de suo speciali sensu; ita ut nostra dogmata et 
sacramenta ab infidelibus non confundantur cum credentiis et ritibus non 
christianis. 

Hoc fit in omnibus linguis modernis, quando de novis verbis agitur; ita 
ut, verba quae sequuntur, v. g., in omnibus linguis inveniantur: microsco- 
pium, microphonium, telephonium, telescopium, automobilis etc. 

Tamen experientia dicit quod sic dicti experti, ne videantur patriam et 
linguam patriam parum diligere, in omnibus fere translationibus faciendis 
verba technica et sacramentalia relinquunt, et verbis communibus utuntur, 
quae apta non sunt ad dogmata et sacramenta, immo ad fidem, exprimenda. 

Multa dicta sunt de adaptatione ritus sacramentorum moribus singulo- 
rum populorum, quia ita fideles melius sacramenta intelligere possunt. 

Sed, proh dolor!, experientia triginta annorum in missionibus contrarium 
mihi docet. 

Si ritus sacramentorum ad similitudinem morum locorum redditur, po- 
tius erronea significatio indicatur, quam id quod revera sacramenta si- 
gnificant. 

Infideles, quando nostros ritus observant, experimenta quaedam iam 
facta sunt, ita iudicant: « Nulla datur differentia inter res sacras nostrae 
religionis et res sacras religionis christianae; ideo inutile est pro nobis chri- 
stianos fieri ». 

Fideles vero nostri incapaces sunt demonstrandi quod nostra sacramenta 
aliquid divinum sunt, id quod in aliis religionibus non invenitur. 

Ideo vehementer rogo Patres ut quando agitur de revisione Ritualis, haec 
verba addantur ad n. 47: « Revisio ita fiet ut nulla similitudo detur inter 
caeremonias et usus infidelium et ritus sacramentorum ». 

26 

Exc.mus P. D. ZACHARIAS DE VIZCARRA 
Episcopus tit. Eressiensis 

Imagines in publicis cinematographeis non raro exhibitae, et prelo vul- 
gatae, etiam in piis doctrinae et devotionis libellis, ostendere solent actum 
baptismi capillatorum in positione capitis omnino prona, in qua, supra den- 
sum capillamentum, aqua baptismalis effunditur. 

In his praeposteris repraesentationibus et figuris, a plurimis spectatori- 
bus et lectoribus discitur erronea forma administrandi baptismum, cum pe- 
riculo consectariorum extremae gravitatis. 

Baptismus enim sic administratus, sine opportunis cautionibus, est sal- 
tem practice dubius; et, quia baptismus est porta ceterorum sacramentorum, 
et in eo fundatur capacitas ad validam eorum receptionem, sequitur esse 
quoque dubia reliqua sacramenta post illum administrata: dubios idcirco 
esse sacros ordines, dubium sacerdotium, dubium episcopatum, dubiam ab- 
solutionem sacramentalem, dubiam Missam, dubiam communionem. 

Ideo existimo explicandum esse clarissime et inculcandum instantissime 
rectum modum baptizandi capillatos, et modum etiam aptioris positionis in 
ipso baptizando, ut aqua baptismalis, dum fit lavacrum regenerationis, possit 
facilius supra pellem baptizati fluere, decurrens per ipsius frontem et faciem. 

27 

Exc.mus P. D. IOSEPH BARTHOLOMAEUS EVANGELISTI 

Archiepiscopus-episcopus Meerutensis 

N. 48. De Catechumenatu restaurando. Circa hanc quaestionem fere 
nihil dictum est in congregationibus generalibus. Attamen, postquam cum 
aliis episcopis et sacerdotibus de hac re sermonem habui, sequentia notare 
velim: 

1. Catechumenatus restaurare pluribus gradibus distinctus, non est prac- 
tica res nisi pro illis qui habent abundantiam temporis cum parvo numero 
catechumenorum. Si haec methodus acceptetur, cum ultimum verbum loco- 
rum Ordinariis relinquatur, magna differentia habebitur inter unam dioece- 
sim et aliam in eadem natione, non quidem sine admiratione fidelium. Quam 
ob rem simpliciorem solutionem huius problematis propono ut sequitur. 

2. Unus sit gradus in Catechumenatu. Sed utique valde optanda est in 
Rituali Romano aliqua pulchra caeremonia pro illa occasione in qua adulti 
inscribuntur in regesto Catechumenorum. Unum caput S. Evangelii, vel 
Epistolarum, legi potest. Sermo sequatur una cum parvi Catechismi tradi- 
tione et aliqua oratio in lingua vernacula... vel similia. Haec valde utilia 
forent. Si plus exigitur, generaliter nihil fiet. Nam generatim episcopi hanc 
rem relinquent sacerdotibus. Sacerdotes vero propensiores esse videntur non 
ad proprium laborem sine necessitate augendum, sed potius ad illum mi- 
nuendum, vel saltem simplificandum; hoc speciatim nostris diebus fit, cum 
sacerdotes pauci sint et nimiis obruantur laboribus. 

Exc.mus P. D. ARMANDUS FARES 

Archiepiscopus Catacensis, episcopus Squillacensis 

In Introductione: videtur quod confusio ingeratur inter sacramenta et 
sacramentalia: Sacramenta enim effectum producunt ex opere operato: ope- 
rante Christo per Ecclesiae ministros; in sacramentalibus, effectus habetur 
ex opere operantis Ecclesiae, sive in sacramentalibus constitutivis, v. g. in 
consecrationibus, sive in benedictionibus; hinc valor sacramentalium. 

N. 47. Ritualia particularia revisioni subdentur ut affines sint Rituali Ro- 
mano. 

N. 48. Catechumenatus instauretur, ubi possibile est: agiturne de cate- 
chumenato publico seu liturgico, an privato? de pluribus catechumenis an 
de singulis? (cf. nova ratio conferendi baptismum adultorum recenter in 
A.A.S. publicata). 

N. 49. Fiant quidem, sed ad modum paraliturgiae, quae nullo modo 
partem habent in rem sacram, nisi analogice. 

N. 50. In lucem ponatur in adultis necessitas attritionis, ne sacramentum 
informe recipiatur. 

N. 51. Exorcismi, qui fiunt in animam pueri, imprimunt etiam in mentem 
fidelium adstantium, infantem realiter infici vero peccato originali, et sacra- 
mentum conferri ut regeneratione mundetur quod generatione contraxerunt. 
Ergo exorcismi ne omittantur, licet quidam possint restringi. 

N. 52. Fit confusio, ut videtur, inter baptismum solemne et baptismum 
privatum. Ergo dicatur: bene instruantur omnes ad conferendum baptismum 
in casu necessitatis, etc. 

N. 53. Bene: dummodo brevis ritus contineat etiam formulam reiectio- 
nis errorum a neo-conversis faciendam. 

N. 54. Provideatur modo aptiore aquae quae putrefit in vasculis! 

N. 55. Non bene intelligitur in textu quo sensu debeat clarius elucescere 
connexio sacramenti confirmationis cum sacramento baptismi: immo timor 
est ne confusio oriatur inter utrumque sacramentum in mente fidelium. Vi- 
detur excludenda collatio confirmationis intra Missam; nil obstaret quomi- 
nus immediate ante Missam conferatur. 

III - De Poenitentia. 

N. 56. Nil videtur immutandum. Videretur potius aliquid addendum in 
Rituali de absolutione pluribus simul impertienda in quibusdam occasionibus 
exceptionalibus: v. g. in bello; in incursionibus bellicis; in quibusdam publicis 
calamitatibus; et determinationes ponantur in Rituali, ne accidat ut unus- 
quisque suo marte in re tanti momenti agat. 

IV - De Unctione infirmorum. 

N. 58. Nonne considerari posset hoc loco casus eorum qui malo fato 

vel perdurante labore vel itinerantes curribus hodiernis velocissimis inopi- 
nato in periculum mortis incidunt? Quid vetaret quominus cappellani opi- 
ficum vel sacerdotes itinerantes secum semper ferre possent parvulum vascu- 
lum cum Oleo infirmorum, ut in casu verum auxilium afferre possent his 
fratribus repentino modo in gravi periculo mortis adducti. 

N. 59. De ritu: videtur communiter restringi posse unctiones ad duas 
tantum: videlicet in fronte et in manibus infirmi: ceterae unctiones fiant 
quidem iuxta possibilitatem, servata ratione infirmitatis et opportunitatis in 
genere. 

V - De Ordine. 

N. 61. Huiusmodi recognitio maxima sobrietate fiat: v. g. omitti poterit 
in diaconatu et presbyteratu appellatio ad populum, cum supponatur banna 
iam facta, etc. Allocutiones ad populum fieri poterunt lingua vulgari; quae 
vero ad ordinandum, relinquantur in textu uti sunt in lingua latina. Ultima 
pars ordinationis sacerdotalis fiat post orationes ultimas, seu orationes post 
antiphonam ad Postcomm., ne duplicata sint benedictio etc. 

VI - De Matrimonio. 

N. 63. Ante Missam celebretur, et ritus ita aptetur ut semper, sive se- 
quatur Missa sive non, eo sacerdos uti possit. Oratio super sponsam fiat 
lingua vulgari. 

29 

Exc.mus P. D. IOSEPH FENOCCHIO 

Episcopus Apuanus 

Sermo est de art. 55 in cap. III « De Sacramentis et Sacramentalibus ». 

Liceat aliquid addere iis quae circa aetatem pro suscipiendo Sacramento 
Confirmationis iam dicta sunt. 

Valde interest ut Sacrosanctum Concilium mentem suam clare aperiat 
circa aetatem aptam pro admittendis pueris huic Sacramento. 

Nota est antiqua praxis iuxta quam Confirmatio ministrabatur infantibus 
statim post Baptismum. Scimus pariter sententias hodie in duas, praesertim, 
partes abire, quarum altera ponit collationem Sacramenti ante primam Com- 
munionem, altera autem ad provectiorem aetatem remittit, hinc et inde haud 
spernendis rationibus faventibus. 

Nunc autem quaestio est in ordine pastorali quod maximi interest. Sub 
hac ergo ratione Sacramentum Confirmationis se praebet ut Sacramentum 
perfectionis christianae, uti catechismus S. Pii X docet, scilicet Sacramentum 
quo vita spiritualis hominis fit adulta, sumens adultorum iura et officia, inter 
quae praesertim munus testimonii propriae fidei eiusque defensionis, necnon 
munia apostolatus. 

Confirmatus, vi huius Sacramenti, e statu infantiae exit ut rationem ali- 

cuius virilitatis in exercenda et aliquomodo communicanda vita christiana 
induat, qua tandem fit membrum responsabile et vere activum vitae socialis 
Ecclesiae. 

Sunt ergo qui opinentur hoc Sacramentum opportune remitti ad duo- 
decim circiter annos, scilicet ad aetatem pubertatis. 

Nonnullae utilitates pastorales ex hac praxi derivandae videntur: 

1. Pueri meliore cognitione ac maturiore conscientia Sacramentum susci- 
pient, et obligationibus inde provenientibus firmius adhaerebunt. 

2. Renovatio promissionum Baptismatis quae peropportune hoc articulo 
proponitur, suum verum momentum in mente confirmatorum sumet, quod 
e contra pueri usum rationis vix attingentes, difficile discernere queunt. 

3. Sacramentum hac aetate, scilicet ad duodecim circiter annos suscep- 
tum, melius et vere ostendet sollemnem ingressum pueri in maiorem aetatem 
spiritualem, et quidem ut responsabilis boni communitatis ecclesialis. 

4. Accedit, saltem in multis regionibus, peculiaris et gravis ratio: hodie 
in usum venit apud plurimas familias ut pueri, receptis Sacramentis Eucha- 
ristiae et Confirmationis, scholas catecheticas definitive relinquant, ita ut re- 
ligiosa eorum institutio maneat per totam vitam intra infantiles limites qui 
proprii sunt aetatis septem vel octo annorum. Si autem collatio Sacrae Con- 
firmationis in provectiorem aetatem remittatur, perutile instrumentum prae- 
bebitur pastoribus per longius tempus institutione catechetica pueros im- 
buere. Fas saltem eis erit per aliquot menses confirmandos accipere velut 
ad secundam scholam, qua repetent quae pro prima Communione addiscerunt 
et ampliorem et profundiorem scientiam salutis acquirent. 

Quidquid sit de his quae humili sententia dicta sunt, valde optandum 
est ut Sacrosanctum Concilium aliquid perspicue statuat circa aetatem huius 
Sacramenti suscipiendi, ad necessariam normam Sacrorum Antistitum et ad 
incertitudines et anxietates in re tanti momenti placandas. 

II - Hic poni etiam potest quaestio nominis huius Sacramenti. Etenim, 
Confirmationis nomen, ut ex historica investigatione patet, usitatum est ad 
ritus designandos quibus antiquitus, persecutionum tempore, lapsi cum Ec- 
clesia reconciliabantur. Nunc vero submisse quaerere audeo num aptius no- 
men videatur quo munus testimonii christiani (italice: testimonianza cri- 
stiana) connotetur, quod munus specifica obligatio est confirmatorum. 

III - Ad art. 56. Toto corde adhaereo voto iam expresso de facultate 
episcopis concedenda ad absolvendum ubique terrarum. 

Poterit forsan considerari opportunitas extendendi facultatem ad singulos 
sacerdotes pro sua natione. Notum est enim quam frequenter hodie sacerdotes 
fines suae dioecesis superent. Si ergo ius commune statuet ut qui a suo Ordi- 
nario facultatem habuit, possit in tota natione ministerium exercere solo rogatu 
cuiuslibet poenitentis vel rectoris ecclesiae, hoc fini pastorali utile videtur. 

Quod aliquomodo iam fit in nonnullis Dioecesibus ubi locorum Ordinarii 
parochos et ecclesiarum rectores subdelegant ad facultatem concedendam au- 
diendi sacramentales confessiones sacerdotibus a suo Ordinario adprobatis. 

IV - Denique, quoad communicationem indulgentiarum, episcopis omnes 
facultates tribuantur quae nunc reservantur sive ad quasdam Religiones Re- 
gulares, sive ad sodales quarundam consoeiationum, et simplici signo crucis. 

30 

Exc.mus P. D. CAROLUS A. FERRERO DI CAVALLERLEONE 

Archiepiscopus tit. Trapezuntinus 

Ad n. 51. Suppressionem postulo, in Ordine Baptismi, illius actionis li- 
turgicae iuxta quam baptizans aures et nares baptizandi propria saliva iniun- 
git: permanere posset tantummodo gestus. 

Ad n. 55. Postulo ut, propter debitam reverentiam Domino Iesu qui 
primum venit eucharisticus in animas quae primam Communionem susci- 
piunt — et certe eas invenire vult quam maxime divites gratia — postulo, 
dico, ut episcopi, vel alii legitime Confirmationem ministrantes, semper cu- 
rare velint ut, quantum humane potest, Confirmatio ante S. Communionem 
administretur: saepe hoc non impeditur a vero impedimento vel ab aliqua se- 
ria difficultate, sed tantummodo a levitate deliberationis ex parte illorum qui 
institutioni caeremoniae praesunt. 

Ad n. 63. « Oratio super sponsam » convenienter, certe, lingua vernacula 
potest recitari — si sponsorum sermones diversi non sint — , sed malo oratio- 
nem illam « super sponsam » tantum remanere, iuxta antiquam et significan- 
tem Romanae Ecclesiae consuetudinem. 

31 

Exc.mus P. D. M. FRANCISCUS FORST 

Episcopus Dodgepolitanus 

Schema huius constitutionis, attentis exigentiis pastoralibus, mihi valde 
placet. Rationes in favorem adoptionis huius schematis et partium eius, e. g., 
de Communione sub utraque specie et de amplificatione usus concelebratio- 
nis, a multis Patribus Conciliaribus bene propositae sunt. De usu linguae ver- 
naculae in sacramentalibus attamen vellem proponere quae sequuntur: 

Pag. 182, VII, 64, linn. 23-27: « Prae oculis habito principio de con- 
scia, actuosa et facili participatione fidelium et attentis hodiernis necessita- 
tibus », et cum multi fructus sacramentalium non tantum ex opere operan- 
tis Ecclesiae sed etiam ex opere operantis subiecti recipiantur, usus linguae 
vernaculae in sacramentalibus conficiendis et administrandis concedatur et 
insuper, ad maiorem aedificationem populi Dei, foveatur. Proinde versiones 
omnium sacramentalium in linguis vernaculis a conferentiis episcoporum 
cito praeparentur et approbationi Sanctae Sedis submittantur. 



366 



ACTA CONC. VATICANI II - PERIODUS I 



32 

Exc.mus P. D. DIDACUS M. GOMEZ TAMAYO 

Archiepiscopus Popayanensis 

Quoad administrationem Baptismi et Conftrmationis ; quaedam meo iu- 
dicio utilia, liceat mihi exponere et postulare: 

1. Ordo Brevior Baptismi. Optandum esset ut Ordo Baptismi brevior 
esset, non tantum in terris Missionum, sed etiam alibi ubi peculiares existunt 
rationes: 

a) In gratiam sacerdotum cufam animarum habentium. Plerumque 
enim accidit, saltem in Americae regionibus, ut occasione Visitationis pasto- 
ralis vel solemnitatum, multi infantes, 60, 80 vel 100, simul accedant bapti- 
zandi; et administratio sacramenti iuxta omnia praescripta in Rituali nimium 
defatigationis et temporis exigit ab iis qui iam aliunde onerati sunt labore 
paroeciali: in mea archidioecesi tantum, adsunt paroeciae 20 vel 30 milia 
fidelium habentes, ad quorum curam spiritualem duo solum habentur sa- 
cerdotes. 

b) In gratiam parvulorum. Nimis durum videtur pro ipsis infantibus 
expectare unam vel duas horas in templo, et quidem saepe post longum 
iter et ex longe venientes. Valde optandum ergo esset ut in nova editione 
typica Ritualis, brevior praescribatur ritus, saltem ubi rationes descriptae 
existunt. 

2. Quoad administrationem Confirmationis . Can. 788 sapienter enun- 
tiat doctrinam Ecclesiae dicens: « Licet sacramenti confirmationis admini- 
stratio convenienter in Ecclesia Latina differatur ad septimum circiter aeta- 
tis annum, nihilominus etiam antea conferri potest si infans in mortis pe- 
riculo sit constitutus, vel ministro id expedire ob iustas et graves causas 
videatur ». Quum vero agitur de sacramento quod « in primis saeculis una 
cum baptismo conferebatur », et « in Ecclesia graeca confirmari solent in- 
fantes statim post baptismum » (E. F. Regatillo, Theologiae moralis Sum- 
ma, ed. B.A.C., Matriti, 1954, vol. III, pag. 84), et considerando gravis- 
sima incommoda pastoralia quae oriri possent si administratio differretur 
ad septimum annum (ex. gr. si confessiones quinque vel sex millia infantium 
audiendae essent, uti accidere potest, saltem in America), optandum esset ut 
tantum iusta causa requiratur pro administrando sacramento infantibus ante 
septennium. 

Altera quaestio. S. Congregatio de Sacramentis decretum « Spiritus Sancti 
munera » dedit de administratione sacramenti Confirmationis a presbyteris, 
et ubi taxative indicantur ministri extraordinarii huius sacramenti, atque 
conditiones ad hoc requisitae. 

Postulare velim: nonne esset extendenda haec facultas vicariis coopera- 

toribus, qui potius quam ipsi parochi opportunitatem habent hoe sacramen- 
tum administrandi, dum cetera sacramenta administrant in mortis periculo 
constitutis? 

33 

Rev.mus P. D. PETRUS CAELESTINUS GUSI 

Abbas generalis Congregationis Sublacensis O.S.B. 

Ad n. 65: Ritus vestitionis et professionis religiosae. Nullo in ritu sic 
invaluit arbitrium ut in vestitionibus religiosis, praesertim feminarum. A 
sacra celebratione Missae disiunctae, functiones scenicae atque commotionis 
plenae evolvuntur, ridiculum non raro attingentes. 

Difficile est omnia in unum redigere, attamen normae possunt praeberi 
generales, quibus sobrietatem ac dignitatem obtineri possunt. Sed quomodo 
haec effici possunt? 

Vestitio, vel ingressus in tirocinium, simplicitate maxima fulgere debet. 
Vestitio religiosa interdum a mulieribus videtur extrema e mundo decessio 
et nuptiae supremae cum Deo. Divulgantur invitationes, advocantur patrini 
vel matrinae, nuptiales vestes conficiuntur, etc. cum tantum de initio pro- 
bationis vel experimenti agatur, quod si non recte evadit, in non parvas 
difficultates incurritur, quominus planus et facilis exitus fiat. 

Ritualis monasticus Congregationis Sublacensis noviter revisus, et ille 
Congregationis Beuronensis aliarumque Congregationum, hunc ordinem, plus 
minusve, praebent: 

1) Candidati praesentationem ante Communitatem in Capitulo coadu- 
natam. 2) De eius proposito interrogationem. 3) De lotione pedum iuxta 
ritum proprium Benedictinum. 4) Candidati vestitionem dum psalmus ca- 
nitur. 5) Orationes finales silentio, et Abbatis collectam. 

Professio religiosa, maxime votorum solemnium aut perpetuorum, maio- 
rem apparatum ostendit, sed non ob rituum numerum aut varietatem sed 
potius ex momento celebrationis, intra Missam nempe emittitur, ut fit in 
consecratione Virginum, sicut fere omnes alii ritus consecrationis persona- 
rum. Nec in qualibet parte Missae, ut exempli gratia in Communione, sed 
in Offertorio, antequam oblata ad Altare afferantur. Tunc enim sensus perso- 
nalis oblationis sui ipsius optime congrueret cum oblatione rerum consecran- 
darum, et analogia perfecta haberetur sacrificii sui ipsius in Sacrificium Chri- 
sti mystice inserti. 

Ita specimen novi ritualis monastici professionis solemnis: 1) Productio 
et interrogatio candidati coram Communitati in Capitulum aliquibus diebus 
ante professionem coadunatae. 2) In Offertorio Missae per Abbatem cele- 
bratae in pontificali ritu, Abbas, vetere exhortatione incipit: « Promittis- 
ne » etc. candidato respondente: « promitto ». 3) Professionis formula clara 
voce expressa. 4) Abbatis et Communitatis assensus, nutu capitis annuen- 
tium cum professus schedulam ostendit. 5) Canitur « Suscipe » Regula prae- 

scriptum. 6) Abbatis indictio ad orationem, silentio habendam, sequitur 
oratio vetustissima mozarabica sec. vn « Clementissime Deus ». 7) Tunica 
choralis induitur. 8) In sinu Communitatis accipitur, amplexu fraterno si- 
gnificato. 9) Hostiae ad Altare oblatio. 

Simplex professio, quae pro iure hodierno tantum primae probationis 
terminus est, in consessu monachorum sive in Capitulo sive in Sacello aliquo 
fit, simpliciore ritu, quamvis idem specimen observari debet. 

34 

Rev.mus P. D. CORNELIUS HEILIGERS 

Superior generalis SM.M. 

Pag. 183, n. 65, linn. 1-5. Salva sobrietate et dignitate in ritibus vesti- 
tionis et professionis religiosae, opportunum videtur: a) nullum excludere 
ritum particularem legitime in usu apud Religionem. b) Etiam novas ad- 
mittere varietates, dummodo vere peculiari spiritui et characteri Religionis 
respondeant. 

Cum varietas praevideatur in ritibus et caeremoniis ratione gentium et 
locorum diversae indolis, non videtur curnam haec varietas, moderate dari 
non posset in ritibus vestitionis et professionis. 

35 

Exc.mus P. D. MAXIMUS HERMANIUK 

Archiepiscopus Vinipegensis Ucrainorum 

Dominus Maximus Hermaniuk renuntiat loqui in sessione generali circa 
cap. III schematis: De sacra Liturgia. 

Sed in scriptis proponere voluerit sequentem emendationem n. 47 istius 
capitis, pag. 179: In nova editione « typica » Ritualium variorum rituum, 
nempe ritus latini et variorum rituum orientalium, paranda, clare indicen- 
tur partes, quae in Ritualibus particularibus, lingua vulgari dici possunt. 
Super huiusmodi autem Ritualium editione, Ritualia particularia, singularum 
regionum necessitatibus aptata (cf. art. 21 huius constitutionis) a Conferen- 
tiis episcopalibus quam primum parentur, et, actis a Sancta Sede recognitis 
(cf. can. 291), in respectivis regionibus adhibeantur... 

Ratio: In constitutione illa statuenda sunt principia generalia pro om- 
nibus ritibus Ecclesiae Catholicae, quia ibi agitur de decisionibus Concilii 
Oecumenici quod inquirit, iudicat et decernit pro tota Ecclesia. De cetero, 
bonum animarum postulat hodie quasdam aptationes etiam in Ritualibus 
variorum rituum orientalium. Ita ex. gr. in nostro ritu byzantino-ucraino, 

recognosci deberent: ritus Baptismi, Extremae Unctionis, Matrimonii et Ordo 
Exsequiarum. 

Aptationes hae variae variorum rituum orientalium possent fieri per col- 
laborationem commissionis de sacra Liturgia et commissionis pro Ecclesiis 
Orientalibus. 

Quoad n. 55, pag. 181, proponere vellem propositionem sequentem: In 
periculo mortis, omnis sacerdos uniuscuiusque ritus potest conferre, in ab- 
sentia ministri proprii vel delegati sacramenti Confirmationis in ritu latino, 
hoc sacramentum fidelibus ritus latini, servandis praescriptis sui proprii ritus. 

Ratio: Hoc exigit bonum animarum, praesertim hodiernis diebus, spe- 
ciatim tempore belli. 

Quoad n. 59, pag. 181, proponere vellem. In Extrema Unctione admini- 
stranda graviter aegrotantibus in publicis hospitiis, unctio infirmi fieri potest 
una unctione super caput. 

36 

Exc.mus P. D. LAURENTIUS JAEGER 

Archiepiscopus Paderbornensis 

Titulus mutetur in hanc formam: De ceteris sacramentis et de sacra- 
mentalibus. Ratio: iam actum est de Eucharistia, quae est sacramentum, 
immo summum sacramentum. 

Pag. 179, linn. 4-7, post verbum « alunt » mutentur in hanc formam: 
Ideo sacramenta Ecclesiae « sacramenta fidei » vocantur. Fideles celebra- 
tione liturgica sacramentorum cultum debitum Deo reddentes gratias saluti- 
feras obtinent, dum sacramentalium devote celebratione gratias impetrant. 
Ratio: sacramenta gratiam conferunt, sacramentalia impetrant. 

De n. 60, cap. III, ubi dicitur: « Unctio sacra in diuturna infirmitate 
aliquando iterari potest »: verbum « aliquando » non placet, et rationes 
eius in nota 14, pag. 181, allatae non sunt stringentes. Nam praxis singu- 
larum ecclesiarum satis diversa per saecula apparebat, et solatium spirituale, 
de quo agitur in hac nota, aliis sacramentis, praesertim sanctissima Eucha- 
ristia, quaerendum est. Cavendum erit, ne rationes psychologicae praevaleant 
prae rationibus illis dogmaticis, quae in Decreto pro Armenis et adhuc cla- 
rius in Concilio Tridentino expositae sunt (Conc. Trid., sessio XIV, cap. 3; 
Denz. 910: cf. Denz. 700). 

Retineatur ergo consuetudo Ecclesiae catholicae, et loco verbi « Ali- 
quando » ponatur « si periculum mortis, quod cessaverat, denuo imminet » 
vel similiter. 

Ex causis autem pastoralibus nomen « unctio infirmorum » praeferendum 
videtur in cura animarum prae aliis appellationibus, et tali modo placet pro- 
positum n. 57, eadem in pag. 181. 

37 

Exc.mus P. D. ALEXANDER KOVACS 

Episcopus Sabariensis 

Administratio unctionis infirmorum in pagis dissitis, sed etiam in nosoco- 
miis modernis est labor fatigiosus sacerdotibus. Ideo humillime supplicare 
audeo Sacrosanctum Concilium velit petere Sanctum Patrem nostrum Ioan- 
nem Papam XXIII quod sacerdotibus qui sacramentum unctionis infirmo- 
rum administrant, vel plenariam vel magnam partialem indulgentiam conce- 
dere non dedignetur suetis conditionibus. Sanctus Pater noster dignatus est 
eximia magnanimitate indulgentiam plenariam concedere pro mane oblatis 
laboribus, item pro dolores animi e corporis offerentibus. Ideo rogare aude- 
mus quod sacerdotes salutem animarum fatigioso labore quaerentes pro ad- 
ministratione unctionis infirmorum ex divitiis Ecclesiae accipiant mercedes 
suas. 

38 

Exc.mus P. D. STEPHANUS LASZLO 
Episcopus Sideropolitanus 

I. Ad n. 47: de Ritualibus particularibus. Ad verba « quae, in Ritua- 
libus particularibus, lingua vulgari dici possunt » desiderarem, certe cum 
multis aliis, ut lingua vulgaris large adhiberi possit, et lingua latina, si ex 
gravibus causis hoc opportunum teneatur, ut rara exceptio et tantum in 
ministrandis Sacramentis remaneat. Causae sufficientes pro hoc desiderio 
allatae sunt. 

II. Ad n. 53: de Ordine supplendi omissa in Baptismo. Propono, ut 
« Ordo supplendi omissa in Baptismo » in Rituali remaneat et iuxta eum 
novus Ritus pro recipientibus infantibus et neoconversis conficiatur et po- 
natur. 

Non raro fit, ut infans in periculo mortis sub brevissima forma baptize- 
tur. In his causis opportunum est, si infans postea in ecclesiam ad supplen- 
das caeremonias portetur, qua occasione Baptismus rite probari et in libros 
baptismales inscribi possit. Praeterea etiam pastorales causae hunc modum 
supplendi omissa valde commendant. 

Ritui pro recipientibus infantibus et neoconversis addantur etiam Ru- 
bricae convenientes pro iudicando et probando Baptismo acatholice recepto. 
Post tot locutiones cum fratribus separatis forte Baptismus ab iis admini- 
stratus ut valide administratus et receptus praesumi possit. 

III. Ad n. 55: de Ritu Confirmationis. Saluto intentam recognitionem 
Ritus huius Sacramenti. Sed pariter desiderarem, ut sicut administrationi 

huius Sacramenti renovatio promissionum Baptismi antecedit, istud etiam 
cum aliqua promissione et forte etiam receptione in coetus Apostolatus lai- 
calis sive Actionis Catholicae coniungatur. Ideo aetas maturior circiter 12-14 
annorum pro hoc Sacramento a me commendatur. 

IV. Ad n. 64: de Recognitione Sacramentalium. Quod nova Sacramen- 
talia attinet, quae Ritualibus addi possint, hanc potestatem talia Sacramen- 
talia inducendi etiam pro episcopis desiderarem et pariter proponerem. 

39 

Exc.mus P. D. IOSEPH ALf LEBRUN MORATINOS 

Episcopus Valentinus in Venetiola 

Ad constitutionem sub n. 52 positam (Ordo Brevior Baptismi), peroppor- 
tunas has additiones faciendas ducitur: « Conficiatur Ordo brevior baptismi, 
qui a catechistis, et generatim, in periculo mortis, a fidelibus absente sacer- 
dote vel diacono, adhiberi possit. 

Item Ordo brevior baptismi conficiatur, qui, in magno et exceptionali 
baptizandorum concursu, et in locis penuria cleri laborantibus, a sacerdote, 
de Ordinarii iudicio, adhiberi liceat ». 

Explicatur: Non raro nostris in regionibus ex saeculari consuetudine so- 
lemnioribus diebus et festis pueri baptizandi turmatim portantur (cogita 200) 
quod quidem periculum generat ut in Sacramenti administratione minister, 
nimia defatigatione, machinarum modo sese gerat ita ut iure timeatur ne 
aliquoties valor ipse sacramenti in discrimen vertatur. 

40 

Exc.mus P. D. STANISLAUS LOKUANG 
Episcopus Tainanensis 

Visum est peropportunum pluribus episcopis de Sinis proponere Patri- 
bus quod in sacra ordinatione subdiaconatus traditio libri divini officii fiat. 

Per sacram ordinationem subdiaconatus munus grave suscipit nomine Ec- 
clesiae divinum officium uti sacrificium laudis persolvendi. Impositionis vero 
huius muneris nullum indicium in ritu sacrae ordinationis invenitur. Nam hoc 
munus decursu temporis ex praecepto Ecclesiae introductum fuit. 

Sed peropportunum videtur quod hoc munus per traditionem libri di- 
vini officii in sacra ordinatione significetur eiusque significatio cum ordina- 
tione sacra intime coniungatur. Haec traditio certe non pertinet ad essentiam 
ordinis subdiaconatus; sed potest indicare ac etiam constituere relationem 
internam muneris dicendi officium divinum cum subdiaconatu. Hoc munus 

non est nec erit exercitio ordinis subdiaconatus, sed per voluntatem Ecclesiae 
est officium huius ordinis, quod per gratiam sacramentalem sustineatur ac 
roboretur. 

41 

Exc.mus P. D. VICTORIUS LONGO 
Episcopus tit. Lorymensis, aux. Neapolitanus 

Circa ritum celebrandi Matrimonii sacramentum, valde exopto ut om- 
nes formulae, a benedictione anuli (quae nunc respicit solum anulum spon- 
sae) usque ad benedictiones, quae locum habent in Missa, logice adaptatae 
in plurali vertantur, quia adsunt duo subiecta quae adstringuntur simul offi- 
ciis et gaudent iuribus propriis unius eiusdemque Sacramenti. Desideratur 
aliquid in ritu, respiciens non generice sed specifice personam sponsi et eius 
obligationes. 

42 

Exc.mus P. D. VLADIMIRUS MALANCZUK 
Episcopus tit. Epiphaniensis in Syria 

Humiliter postulat a Sacrosancto Oecumenico Concilio Vaticano II se- 
quentia relate ad schema constitutionis de sacra Liturgia. 
Ad caput III: De Sacramentis et Sacramentalibus. 

1. Ut praeceptum revisendi et abbreviandi Ritualia Sacramentalium et 
Sacramentorum, praesertim Baptismi et Extremae Unctionis, atque abbre- 
viandi formam absolutionis sacramentalis in casibus necessitatis etiam ad 
ritum byzantinum (orientalem) benigne extendere velit. Numeri 47-67. Ra- 
tiones: Quaedam formulae sunt antiquatae, parum adaptatae ad necessita- 
tes spirituales hodiernas; caeremoniae nimis longae. 

2. Ut commissio liturgica orientalis pro revisione Librorum liturgico- 
rum existens: revisionem Libri Pontificalis « Archieraticon » dicti, pro ritu 
byzantino quam citius absolvat. Ratio: Desideranda est uniformitas in cae- 
remoniis Sacramentalium, Consecrationum, et S. Sacrificii Missae (S. Litur- 
giae) nostrorum episcoporum. 

43 

Exc.mus P. D. IOANNES McELENEY 
Episcopus Kingstonensis 

Art. 47 (pag. 179, linn. 26-31). Videas quae dicuntur supra sub art. 37 
[cf. p. 249~\. In titulo videtur praeferenda terminologia « Ritus Romani». 

Art. 47 bis (pag. 179, lin. 28). Post primam sententiam, addatur quali- 
ficatio quae fere hoc modo sonet: « Maxima libertas hac in re tribuenda est 

auctoritati competenti territoriali, paucis omnino exceptis ut, v. g., ipsa 
forma Sacramenti Baptismatis vel Ordinis ». 

Art. 48 (pag. 180, lin. 8). Loco « de iudicio Ordinarii loci » melius forte 
dicitur « de iudicio competentis auctoritatis territorialis ». 

Art. 49 (pag. 180, lin. 11 ss.). Ea quae dicuntur hoc articulo non perti- 
nent exclusive ad terras Missionum. Ideo melius ut inseratur verbum « Prae- 
sertim » initio sententiae aut deleantur verba « in terris Missionum ». 

Art. 52 (pag. 180, lin. 23 ss.). Idem est dicendum de hoc articulo ac de 
articulo 49 supra, et propter eamdem rationem. 

Art. 53 (pag. 180, linn. 27-31). Valde placet articulus. Caveatur tamen 
in ritu conficiendo ne ulla sit occasio confusionis pro fidelibus rudioribus 
hunc ritum inter et « rebaptismum » (ut hodie non raro fit confusio inter 
ordinem supplendi omissa et baptismum ipsum). 

Et, generatim, etiam in aliis sacramentis, melius supprimenda est termi- 
nologia de « supplendis omissis ». 

Art. 54 (pag. 181, linn. 1-3). Intra tempus paschale utique adhibeatur 
in baptismate solemni aqua benedicta Sabbato Sancto. Extra tempus paschale, 
autem, potius commendatur ut aqua baptismalis in ipso ritu, formula bre- 
viore et apta, benedicatur. 

Art. 55 (pag. 181, lin. 6). Loco verborum « pro opportunitate » forte 
melius adhibeatur « generatim » vel « ut regula generalis » (Congrue enim 
omnino habetur administratio inter Missam, etiam eo quod Confirmatio, 
sicut et Ordo, est quaedam participatio sacerdotii Christi). 

Porro, facultas administrandi hoc Sacramentum in periculo mortis am- 
plificetur ita ut possit fieri a quolibet sacerdote. 

Art. 60 (pag. 181, linn. 25-26). Melius est delenda ut nimis vaga, immo, 
minus dicit quam id quod communiter docetur in scholis. 

Art. 61 (pag. 182, linn. 1-4). Secunda sententia est delenda, nam nimis 
restrictiva est (vide quae dicuntur supra ad art. 47). 

Art. 63 (pag. 182, lin. 18). Non placet mentio explicita linguae vernacu- 
lae de aliqua oratione specifica. Ne nimis limitetur auctoritas competens terri- 
torialis hac in materia. 

(Pag. 182, linn. 20-22). Sententia (quae incipit « Si vero Sacramentum ») 
videtur superflua (implicite in genere continetur in articulo 62). Attamen, si 
iudicatur illam sententiam esse retinendam, omnino est delenda phrasis « sed 
in ecclesia », nam non liquet ratio huius restrictionis. 

Art. 64 (pag. 128, lin. 23 ss.). Saltem eiusdem momenti ac additio novo- 
rum Sacramentalium est suppressio eorum quae hodie non conveniunt. 

Art. 65 (pag. 183, lin. 5). Loco sententiae « Professio religiosa infra 
Missam fieri potest » legatur potius « Professio religiosa, ut regula genera- 
lis, infra Missam fieri debet ». 

Artt. 66 et 67: De Exsequiis (pag. 183, linn. 6-10). Fiat totus ritus lin- 
gua vernacula, saltem ex iudicio competentis auctoritatis territorialis. 

44 

Exc.mus P. D. DRAGUTIN NE2IC 
Episcopus Parentinus et Polensis 

Pag. 179, ad n. 47: Propono ut ritualia ubique terrarum, in linguam 
vernaculatn translata, adhibere fas sit. 

Pag. 180, ad nn. 48 et 50: Introducendo plures gradus catechumenatus 
in ritum baptismi adultorum, ritus baptismi adultorum adhuc longior quam 
hodiernus evadit. Quod autem pro mentalitate europaea hodierna nullo modo 
aptum esse censeo. Instructiones et contactus personales ante baptismum so- 
lidiores, ergo frequentiores etiam pro catechumenis Europae fiant (sed sine 
ullis unctionibus et insufflationibus), ritus autem baptizandi adultum adhuc 
brevior quam hodiernus, etiam homini adulto exculto correspondens, compo- 
natur. 

In Missionibus, ritum longiorem, per partes et per plura temporis inter- 
valla dispositum, repetitisque unctionibus et crucis impressionibus, si velint, 
sibi habeant. 

Pag. 181, ad n. 55: Confirmatio saltem per duos annos post Primam 
Communionem differatur, praesertim in illis regionibus, ubi doctrina chri- 
stiana in scholis non doeetur. Formula renovationis baptismi ante suscep- 
tionem sacramenti confirmationis, meo humili iudicio, huius sacramenti ef- 
fectibus prae oculis habentibus, non satis correspondet; nam baptismus pri- 
marie sacramentum est individualis relationis cum Deo, dum sacramentum 
confirmationis primarie ad apostolatum exercendum hominem baptizatum 
dirigit. Quae nota in memorata declaratione seu professione fidei sollemni, 
elucere quam maxime debeat. Reformetur etiam illa ultima pars ritus con- 
firmationis, quia in ea adhuc Spiritus Sanctus invocatur, postquam iam oleo 
chrismatis uncti sunt, id est: postquam Spiritum Sanctum iam acceperunt. 

Pag. 181, ad n. 59: Quando (quod ordinarie accidit) et Sancta Commu- 
nio (Viaticum) et Unctio infirmorum et Benedictio Apostolica in articulo 
mortis, simul administrantur uno eodemque infirmo, tribus vicibus « Confi- 
teor » iuxta praescripta Ritualis Romani recitare obligamur. Rogo ut pro 
tali casu unum « Confiteor » sufficere declaretur. 

45 

Exc.mus P. D. LEO NIGRIS 
Archiepiscopus tit. Philippensis 

Ad n. 49. Caeremoniae Baptismi iam manifeste characterem initiationis 
habent, quin elementa addantur a populorum traditionibus derivata, quae 
elementa imminuerent potius quam augerent specificum sacrum characterem 
Sacramenti. 

Ad n. 50. Opportunum videtur: 1) ut ordo Baptismi adultorum brevior 
fiat; 2) ut sacerdotes qui adultos baptizant etiam Sacramentum Confirmatio- 
nis iisdem conferendi facultatem habeant; 3) ut Missa propria in Missali 
inseratur et celebrari possit quando adulti baptizati ad Sacram Mensam quo- 
que accedere desiderant. 

Ad nn. 59-60. Forsitan opportunius esset Unctionem Infirmorum con- 
ferre una tantum unctione in fronte, uti in casibus urgentioribus iam fit et 
hoc Sacramentum iterari possit eodem morbo perdurante. 

Ad n. 63. Opportunissima videtur emendatio orationis supra sponsam 
ita ut supra utrumque coniugem recitari possit; forsitan bonum etiam esset 
in eadem oratione longam vitam adprecari generice, quin dicatur « usque in 
tertiam et quartam generationem ». 

Ad n. 65. Melius esse censeo omittere verba « ita tamen ut ritus parti- 
culares non excludantur », alioquin omnes Congregationes Religiosae suum 
ritum conservabunt (inclusa vestium mutatione coram omnibus ante altare, 
uti in quadam Congregatione fit), uti iam factum est pro varietate vestium 
et capitis tegumentis usque ad ridiculum: Pius XII f. r. Sororibus simplifi- 
cationem commendavit, Sorores autem fere omnes flocci commendationem 
fecerunt. 

46 

Exc.mus P. D. ELIAS GREGORIUS OLAZAR MURUAGA 
Episcopus tit. Vrusensis, vic. ap. Yurimaguaensis 

Pag. 181, in n. 55, dicitur: « Eamque (id est, Confirmationem) praecedat 
renovatio promissionum Baptismi ». Impositionem sapit et quidem gene- 
ralem, sine restrictione. Tamen nullibi est prohibitum quin etiam infantibus 
Confirmationis Sacramentum conferatur et hoc in casu inutilis est talis reno- 
vatio. 

Ideo credo hanc praescriptionem moderandam esse aliqua clausula, sic, 
verbi gratia « Confirmatio etiam intra Missam conferri possit; et, si de adultis 
agitur, eam praecedat renovatio promissionum Baptismi ». 

De sacrae Communionis ministratione nihil invenio in schemate, sed fra- 
ternae considerationi vestrae submitto an illa formula usualis ne nimis longa 
evadat quando ad Mensam eucharisticam multitudinaria copia accedit. 

In praxi, ni fallor, non sunt pauci qui pro duobus vel tribus fidelibus 
communicantibus semel integram formulam dicant. 

Ne ergo nimis protrahatur Communionis distributio ob copiam ad altare 
accedentium, formulam breviorem suggerere auderem his vel similibus verbis 
contextam: « Corpus Domini sit tibi in vitam aeternam »; vel « Corpus 
Christi. Amen ». 

Et quia de sacrae Communionis ministratione loquor, occasionem arripio 
vestro examini subiiciendi convenientiam concedendi Capiti Communitatis 

Monialium vel Religiosarum facultatem suis subditis Sacram Communionem 
ministrandi, absente quolibet sacerdote qui hoc ipsis praestare possit. 

Ut patet, facultas restringeretur ad regiones ubi maxima penuria sacer- 
dotum premimur. Si Religiosarum pietati quotidiana Communione favemus, 
uti expedit, non semper licet populationes longinquas visitare vel hebdomadi 
Exercitiorum Spiritualium adesse cum omnibus aliis Missionariis. Alia ex 
parte, piis foeminis valde onerosum est diem sine sacra Communione agere. 

Aliunde, haec concessio non esset tam insolita, cum — ni fallor — etiam 
aliis in locis ob diversas causas iam detur. 

47 

Exc.mus P. D. PETRUS PARENTE 

Archiepiscopus tit. Ptolemaidensis in Thehaide 

In pfooemium. Ad periculosam confusionem praeveniendam, discrimi- 
natim loquendum est de sacramentis ac de sacramentalibus, quae toto caelo 
inter se differunt. 

In n. 55 (De Confirmatione). Optandum est ut sacramentum hoc forti- 
tudinis christianae non conferatur nisi pueris qui, sua conscientia plene adepta, 
capaces sint percipiendi momentum et finem eiusdem sacramenti. Compos 
aetas statuenda est, non autem decimum annum. Pueris inferioris aetatis 
solummodo in periculo mortis sacramentum Confirmationis esset conferendum. 

Quod nunc in multis regionibus fit, ubi confirmatio una simul cum Prima 
Communione administratur puerulis aegre usum rationis attingentibus, res 
est deploranda quia fere tota vertitur in offensam sacramenti et in damnum 
animarum; etenim: 

a) Pueruli, si Ss. Eucharistiae conceptum aliquomodo assequuntur 
per imaginem Christi Dei-Hominis et Hostiae, nihil intelligere valent de 
Spiritu Sancto ac de eius actione; 

h) Inepte proponitur puerulo vix sui conscio Sacramentum Fortitu- 
dinis in fide profitenda ac munus militis Christi! 

c) Confirmatio aptissime in animum inseritur, cum adolescens iam 
aestum pubertatis animadvertere incipit; 

d) Receptis sacramentis Eucharistiae et Confirmationis primissima 
aetate, pueri ab Ecclesia eiusque cura abscedunt, ut redeant tempore matri- 
monii, quando pauperes notiones catecheticae, occasione Primae Communio- 
nis acceptae, iam oblivione attritae sunt. 

48 

Rev.mus P. D. IOANNES PROU 

Superior generalis Congregationis Gallicae O.S.B. 

Art. 56, linea 11, post verba « recognoscantur, ut » addatur « naturam et 
effectum sacramenti clarius exprimant ». 

Art. 63, linea 18, post verba recitari valeat, loco verbi dicatur, legatur 
dici potest. 

Ratio huius mutationis: Textus latinus debet semper manere, saltem ut 
« officialis ». 

49 

Exc.mus P. D. LUDOVICUS RASTOUIL 
Episcopus Lemovicensis 

Baptismum. Mihi videtur omnino necessarium ut in ritibus Baptismi ex- 
primatur, cum effectu gratiae divinae, effectus characteris, in quantum cha- 
racter est quaedam derivatio Sacerdotii Iesu Christi, necnon fons permanens 
potestatis participandi cultum divinum. 

Si character est potentia spiritualis, realis est etiam ius ac proinde officium. 

Confirmatio. Idem mihi videtur omnino necessarium ut in ritibus con- 
firmationis exprimatur clare et fortiter effectus characteris, in quantum cha- 
racter confirmationis imprimit et imputat potentiam seu potestatem « ad 
alios, verbis, ex officio », id est ad apostolatum. 

Etenim quantum praedicatores uti possent de his fundamentis vitae chri- 
stianae ad pietatem baptizatorum et ad zelum apostolicum confirmatorum! 

50 

Exc.mus P. D. IOSEPH ALBERTUS ROSARIO 

Episcopus Amravatensis 

Par. 61, pag. 184. Caeremoniae S. Liturgiae certe sunt pulcherrimae, 
sed etiam persaepe sunt nimis protractae seu longae. Multo melius erit, 
et pro fidelibus et pro non-christianis qui in locis missionum saepe saepius 
adstant in Missis Pontificalibus, in Ordinatione presbyterorum, et in Con- 
secratione episcoporum, si lectio nuntii Benedictionis Papalis in Missis Pon- 
tificalibus et Bullae electionis in consecratione episcoporum fiat tantum in 
lingua populi, quin primo fiat in lingua latina quam nemo, clericis exceptis, 
intelligit. 

51 

Exc.mus P. D. IOANNES RUPP 

Episcopus Monoecensis 

In artt. 55 et 63 cap. III commendantur collatio Confirmationis et cele- 
bratio matrimonii intra Missam. 

Episcopus Monoecensis propter rationes praesertim pastorales enixe ro- 
gat ut deleantur hi articuli, ne tollatur privilegium sacri Ordinis qui hucus- 
que, utpote « eucharisticus » solus intra Missam confertur. 

Articuli hi, si admitterentur, dignitatem sacerdotii minuerent, statum lai- 
calem nimis extollerent, haud sine detrimento animarum quae ad altiora 
vocantur. 

52 

Exc.mus P. D. CAROLUS SABOIA BANDEIRA DE MELLO 

Episcopus Palmensis 

Ad nn. 57 necnon 60, pag. 181, linn. 12 et 25. 

1. Interrogo eos, qui nomen « Extrema Unctio » in « Unctio infirmo- 
rum » mutare praetendunt, an non cogitent de cunctis catechismis in uni- 
verso mundo, ubi hoc Sacramentum Extrema Unctio nominatur, id est unctio 
pro morte, non simpliciter pro infirmitate? Ergo magisterium ordinarium 
Ecclesiae erraverit? Catechismosque omnes immutabimus? 

2. An non cogitent de explicatione dogmatica infallibili, quam Ecclesia 
iam dedit supra illud verbum in Epistola S. Iacobi Ap. « infirmatur », docens 
intelligendum esse de mortis periculo? nec simpliciter de infirmitate qua- 
dam? Sicut alia verba Sacrae Scripturae, quae aliter ex contextu intellegi pos- 
sunt, — sumamus exempla: quorum tecta sunt peccata exprimere veram 
iustificationem; transsubstantiatio, quamquam in Scriptura semper de pane, 
in pane, panis est caro mea, locutio sit; infusio aquae super caput in bapti- 
smo, cum hoc non sit lavatio ulla, et signum externum baptismatis (lavatio- 
nis) in infusione totius corporis contineri videretur; imponebant eis manus 
et acceperunt Spiritum Sanctum accipi debere de Sacramento Chrismatis, 
etsi ex verbis non clare appareat Sacramentum esse administratum; — sic 
etiam verbum « infirmatur » praecise et concise pro infirmitate ad mortem 
definitum est. 

3. An non cogitent quoque de iubilo inimicorum catholicae religionis, 
qui laetissime irridebunt infallibilitatem Ecclesiae, quae per millenium et 
ultra se verba illa S. Iacobi infallibiliter interpretasse docuerit, nunc vero 
doctrinam suam mutare velit, etiam infallibiliter? 

4. Idem de iteratione, nisi in novo periculo mortis. Post doctrinam mil- 
lenariam Ecclesiae de non iterando hoc Sacramento, hodie contrarium do- 

cere? Si aliquando evenit, quod Extrema Unctio iterata est, Ecclesia hoc 
tempestive ut abusum condemnavit et prohibuit. Nihil obest, certe, ut ante 
graves hodiernas operationes chirurgicas, quae periculum mortis sine dubio 
secumferunt, Extrema Unctio dari possit, utpote ad mortis articulum, sicut 
in gravi infirmitate vel etiam in provecta senectute exsistit hoc periculum et 
semper administrari potuit. 

53 

Exc.mus P. D. ALEXANDER SCANDAR 
Episcopus Lycopolitanus 

Pag. 181, n. 55: Ritus confirmationis. Ce qui est demande pour la Con- 
firmation ne peut pas s^appliquer a notre rite alexandrin. II est a savoir que 
1'administration de la Confirmation a lieu apres le Bapteme. Or, le Bapteme 
s'administre a TEglise avant la Messe au Baptistere. L'enfant apres le Bap- 
teme regoit la Confirmation, et a la fin de la Messe regoit la Communion sous 
Pespece de vin. Ainsi les trois sacrements forment un tout avec la Ste Messe. 
Cette coutume doit etre maintenue sauf evidemment le cas de necessite. 

54 

Exc.mus P. D." IOANNES B. SCAPINELLI DI LEGUIGNO 

Archiepiscopus tit. Laodicensts ad Libanum 

1. Potest dari casus quo sacerdos (episcopus) infirmatur. Ipse habet 
utique Ss. Sacramentum asservatum in ecclesia vel oratorio (ex iure vel re- 
scripto). Sed ipsi sacerdoti valde difficile est celebrare S. Missam, e lectulo 
suo surgens; valet tantummodo, durante morbo, ministrare Ss. Eucharistiam 
consanguineis qui cum ipso vivunt aut paucis fidelibus e paroecia. Sibi 
autem nequaquam potest. Multos e SS. Congregationibus interrogavi, qui 
utique mihi responderunt rem nunquam fuisse consideratam aut de re se 
nunquam cogitasse. 

Poterit, forsan, res utiliter tractari seu considerari ita ut sacerdos qui 
Missam celebrare non valet, saltem sibi possit Eucharistiam ministrare. 

2. Lex providet non singulis casibus, certo certius; sed casus hic vere 
generalis dicendus! quia morbi via universae carnis sunt! Et in absentia 
sacerdotum qui infirmo sacerdoti (vel etiam episcopo) Ss. Eucharistiam mi- 
nistrare possit, ipse sacerdos infirmus privabitur solatio quod ipsemet aliis, 
pro suo statu, valeat exhibere. 

55 

Rev.mus P. D. AUGUSTINUS SfiPINSKI 

Minister generalis O.F.M. 

Placet cap. III. Proponere liceat has animadversiones: 

Ad pag. 179, linn. 14-15: dicatur: « a quo Sacramenta et Sacramentalia 
suam virtutem derivant ». 

Ad pag. 180, lin. 9: corrigatur: « sacris quoque ritibus successivis tem- 
poribus celebrandis, sanctificari possit ». 

Ad pag. 180, lin. 29: scribatur: « ad significandam receptionem in Ec- 
clesiam infantis, qui ritu brevi fuerit baptizatus ». 

Ad pag. 181, linn. 10-11: dicatur: « Ritus et formulae Paenitentiae, in 
quantum opus sit, ita recognoscantur... ». 

Ad pag. 181, linn. 14-17: dicatur: est enim sacramentum consolationis 
graviter aegrotantium praesertim morientium, ac proinde tempus opportu- 
num illud recipiendi est statim ac fidelis in gravem morbum inciderit vel 
infirma ac noxia corporis membra resecari debent ». 

Ad pag. 181, linn. 25-26: proponerem « Unctio sacra in diuturna infir- 
mitate aliquando, etsi raro, iterari potest ». 

Ad pag. 182, linn. 13-14: dicatur: « firma tamen lege ut consensus con- 
trahentium a sacerdote assistente requiratur et excipiatur ». 

Ad pag. 183, lin. 4: proponerem: « ita tamen ut quidam ritus particu- 
lares admitti possint ». 

Ad pag. 183, lin. 5: melius dicatur: « Professio religiosa intra Missam 
fieri potest ». 

56 

Rev.mus P. D. GABRIEL SORTAIS 
Abbas generalis O.C.R. 

Canon 56. Placet iuxta modum. Ita scilicet ut post verba «... reco- 
gnoscatur, ut ... », addatur « ut naturam et effectum sacramenti clarius ex- 
primant ». 

Canon 65. Placet iuxta modum. Ita scilicet ut, in ultima sententia, loco 
verborum « fieri potest », ponatur « fiat ». 

57 

Exc.mus P. D. DINUS TOMASSINI 

Episcopus Isclanus 

Subsignatus Dinus Tomassini, episcopus Isclanus, proponit ut in sche- 
mate constitutionis de sacra Liturgia, ad cap. III, quinto loco (De Ordine), 
art. 61 sic augeatur: « Ritus ordinationum a peritis, sive quoad caeremo- 
nias sive quoad textus recognoscatur. Allocutiones episcopi, initio cuiusque 
ordinis, et hortationes ad preces Deo sublevandas, fiant lingua fidelibus nota ». 

58 

Exc.mus P. D. HERMANNUS VOLK 

Episcopus Moguntinus 

De n. 60, cap. III, e schemate de sacra Liturgia tollendo. 

Dolendum esset, si schema de S. Liturgia, quod ut totum mihi placere 
antea dixi, defectibus theologicis laboraret. Quamquam enim hoc schema 
liturgicam praxim ordinare vult, tamen fundamentis theologicis carere non 
potest neque caret. Theologica fundamenta tangit etiam tertii capitis nume- 
rus sexagesimus, quo petitur, ut sacramentum Unctionis Infirmorum in de- 
cursu eiusdem infirmitatis pluries posset recipi. Quod veritati huius sacra- 
menti non correspondere videtur, quare postulo, ut hic numerus omnino tol- 
latur. 

1. Argumenta sumuntur primo ex respectu traditionis et doctrinae con- 
cilii Tridentini: 

a) Traditio, quae in nota decima quarta ad hunc numerum allata dici- 
tur pro iterabilitate huius sacramenti loqui, primo non est traditio doctri- 
nalis, sed — uti in illa nota etiam dicitur — praxis; secundo non est praxis 
universalis neque clare exculta. 

b) Traditio autem doctrinalis, temporibus pripribus non satis clara, 
usque ad Concilium Tridentinum tam clara evadit, ut hoc Concilium statuere 
posset: « Quod si infirmi post susceptam hanc unctionem convaluerint, ite- 
rum huius sacramenti subsidio iuvari poterunt, cum in aliud simile vitae di- 
scrimen inciderint » (Denz. 910). Talis ordinatio Concilii Tridentini, quippe 
cui subesse videtur quaestio doctrinalis, non tantum disciplinaris, etsi non 
est infallibilis definitio, non debet innovatione in n. 60 nostri schematis pro- 
posita contemptui haberi. 

2. Secundum sumitur argumentum ex theologica consideratione sacra- 
mentorum: Sacramentum, quo sacrificium Christi tamquam cultus Ecclesiae 
actu semper denuo iterato repraesentatur, est sacrificium Missae eiusque 

perfecta participatio, quae fit sacramentali communione. Ad quod reliqua 
sacramenta eatenus ordinantur, quatenus vitam hominis secundum diversas 
eius status seu situationes, quae dicuntur, ad sacrificium Christi modo huic 
situationi correspondente participandum sanctificant. Quapropter illa sacra- 
menta manente respectivo statu hominis non iterantur. Quae facile intelle- 
guntur quoad sacramenta baptismatis, confirmationis, Ordinis et etiam ma- 
trimonii. Sacramenta autem sacrae Eucharistiae et paenitentiae, quae ad 
iterationem instituta sunt, aliam naturam et structuram habent quam sacra- 
mentum unctionis, quia sacramenta, quibus in signo unctio coniuncta est, 
dant plus minusve statum sacramentalem, sanctificant statum recipientis; 
quod omnes christiani sciunt, qui plura sacramenta tantum semel recipiunt. 
Similiter sacramento Unctionis infirmorum infirmitatis status sanctificatur 
tamquam participatio passionis et, si Deus vult, mortis Christi ut testimo- 
nium in medio Ecclesiae toleranda. Infirmitas inde simile quid fieri vide- 
tur ac character qui iterationem sacramenti durante eodem morbo non ad- 
mittere videtur. Solatium spirituale, quo, ut nota 14 in schemate addita dicit, 
aegrotus, maxime in diuturna infirmitate, indiget, ex hoc quasi-charactere, qui 
est ipsa infirmitas sacramento sanctificata, data necessitate confertur et ex 
sacramentis, quae ad iterationem sunt instituta et disposita, ex eucharistia 
nempe et paenitentia. 

Hae rationes postulare videntur, ut ab introducenda iterabilitate sacra- 
menti Unctionis infirmorum abstineatur. 

59 

Exc.mus P. D. ALFREDUS VOZZI 

Episcopus Cavensis et Sarnensis 

Ad n. 57 in pag. 181: De unctione injirmorum. Christus nullum instituit 
sacramentum quod terrorem agitationemque in animis generaret. At sacra- 
mentum Extremae Unctionis trementes plerumque facit eos quibus admini- 
stratur eorumque cognatos, cum sive nomen (Extrema Unctio) sive consue- 
tudo illud administrandi fere semper morientibus effecerunt ut sacramentum 
hoc tamquam sigillum expeditionis (bollo di partenza) in alium mundum 
haberetur. 

Hoc sane est omnino contra naturam sacramenti quod ad solamen infir- 
morum primo datum est et ad sanitatem impetrandam ut apparet ex verbis 
orationum quae omnia ad illa bona impetranda — nulla habita mentione 
de proxima morte — funduntur. 

Proinde propono: 

1. Sacramentum quod Extrema Unctio nuncupatur quodve Unctio in- 
firmorum proponitur in schemate appellandum, melius et verius solamen in- 
firmorum (conforto, sollievo degli inf.) appelletur. Hac appellatione maximam 

adquireret efficaciam psychologicam sacramentum, quod nedum refugiendum, 
adpetibile optandumque fieret. 

2. Ut administretur statim ac fideles in gravem inciderint morbum, cum 
expressa prohibitione illud administrandi illis qui iam confessionem facere 
nequeant quia conscientia destituti, nam ut scribit S. Thomas {Suppl. q. 32 
a. 3) plurimum valet devotio suscipientis, in hoc sacramento. 

3. Condemnanda ergo videtur, explicite et formaliter, sententia mora- 
listarum quorundam qui docent sacramentum hoc etiam post aliquod tem- 
pus a morte (quoadusque latet vita) administrari posse. Nonne sententia 
huiusmodi est omnino contra naturam sacramenti? nonne huic sententiae 
adscribenda est praxis lacrimabilis inducendi presbyteros — proh dolor! — 
post mortem? nonne, iterum, huiusmodi sententia iustificat iniurias irrisio- 
nesque lutheranorum qui sacramentum e. u. « unctionem (italice: grassazio- 
ne, ungimento) cadaverum » appellabant? 

Ad n. 62 in pag. 182: De Matrimonio. 

1. Qui ad recognitionem Ritus celebrandi matrimonium addicti erunt, 
prae oculis habeant velim casum matrimonii eorum qui aetate iam provecti 
sunt, v. g. sexaginta annos nati: videmur enim ridiculi cum super ipsos di- 
cimus: « sit fecunda in sobole; ... et videant ambo filios filiorum suorum 
usque ad tertiam et quartam generationem etc. ». 

2. Celebratio matrimonii numquam die dominico habenda esset. Ra- 
tiones: 

a) quando celebratur mane matrimonium, fideles coguntur expectare 
sponsos qui, generatim, numquam statuta hora templum ingrediuntur; et in- 
super fideles omnes — volentes nolentes — ad longiorem Missam detinen- 
tur, quod multi ex ipsis aegro patiuntur animo. 

b) Si matrimonium celebrandum esset vespere daretur sacerdotibus 
fucata ratio praetermittendi cetera pastoralia munera die dominico adsignata 
v. g. instructio puerorum, catechesis ad populum etc. 

Ceterum, generaliore usus sermone, velim Concilium statuat — v. g. 
explicitum dando mandatum Conferentiis episcopalibus nationalibus — uni- 
formitatem quandam in administratione sacramentorum ita ut amplius non 
habeatur alicubi quod alio in loco negetur et vice versa, cum admiratione, 
protestationibus et quandoque scandalo fidelium. 

Ad n. 66 in pag. 183: De exsequiis. Iuxta vigentem disciplinam (cf. Rit. 
Rom.) Ritus exsequiarum requirit ut Missa sit cantata, exceptione facta pro 
pauperibus, pro quibus admittitur Missa lecta. 

At mutatae condiciones sociales necnon strictiora a quibus detinentur 
officia nostrae aetatis homines non semper sinunt integro adsistere ritui exse- 
quiali cantatam Missam complectenti. 

Propono igitur: 

1. Ad simpliciorem formam reducatur integer ritus exsequiarum (v. g. 
demantur repetitiones quae occurrunt in « Libera me, Domine »). 

2. Detur facultas celebrandi Missam lectam pro omnibus et non tantum 
pro pauperibus. 

3. In exsequiis episcoporum non videtur cur debeant fieri quinque abso- 
lutiones. Audivi saepe quosdam dicentes: Pro episcopis quinque requirun- 
tur absolutiones quia gravioribus gravantur oneribus! 

Statuatur ergo unica absolutio et pro episcopis. 

60 

Exc.mus P. D. CYRILLUS IOANNES ZOHRABIAN 

Episcopus tit. Acilisenus 

1. Pag. 182, n. 62. Ritus celebrandi Matrimonium... mihi videtur posse 
utiliter inseri post verba ita ut obligationes sponsorum et gratia Sacramenti 
clarius significentur. 

a) Obligationes sponsorum. In novissimo Rituali inseratur brevissima 
homilia in qua ante oculos sponsorum ponantur casus impedientes felicitatem 
vitae matrimonialis ut sunt, caecitas, clauditas, longus et incurabilis mor- 
bus... a quibus Deus vos avertat. Concludit: exigendo ab utroque iuramen- 
tum fidelitatis usque ad mortem. 

b) Gratia Sacramenti. Efficacissime mihi videtur exprimere gratiam 
Sacramenti propositio exc.mi pontificis paucis diebus ante, scilicet Commu- 
nio sub utraque specie, sumptio pretiosissimi Sanguinis de unico calice. 

2. Ritus benedictionis aquae lustralis et salis, mihi videtur nimis longus. 

3. Paramenta nigri coloris in sacrificio Missae pro Defunctis non cor- 
respondent sensui gaudii, spei et consolationis quae exprimunt verba Prae- 
fationis Defunctorum: «... Tuis enim fidelibus... vita mutatur... et aeterna in 
caelis habitatio comparatur... ». Propositio violacei coloris exc.mi archiepi- 
scopi mihi convenientius videtur. 

61 

CONFERENTIA EPISCOPORUM CHILIENSIS DITIONIS 

Pag. 179, lin. 3: Post verbum « signa » addatur « etiam ». Ratio: Litur- 
gicorum signorum unicum oflicium non est instructio, nam natura signi in re 
sacramentaria est quoque cum efficacia connexa. 

N. 48, pag. 180, lin. 6: Tota paragraphus omittatur. Ratio: Decreto 
S. Rituum Congregationis diei 30 maii 1962, huic voto iam provisum est. 

N. 50, pag. 180, lin. 16: Omittatur tota paragraphus, excepta oratione 
« Missali Romano Missa propria in collatione Baptismi inseratur ». Ratio: 
Eadem ac illa pro n. 48 allata. 

N. 52, pag. 180, lin. 24: Ante verba « in terris Missionum », addatur 

« praesertim ». Ratio: In multis regionibus Americae Latinae circumstan- 
tiae eaedem sunt ac in Missionibus, quin canonice vel geographice, vel etiam 
theologice agatur de Missionibus, quia causa unica est sacerdotum penuria. 

N. 53, pag. 180, lin. 29: Post verbum « ad » inseratur « apertius et con- 
gruentius ». Ratio: Ne quis forsan verba schematis interpretetur ac si infans 
ante hunc ritum Christi Corpori non reputetur insertus. 

N. 56, pag. 181, lin. 11: Inter hac in re recognoscenda, invenitur men- 
tio « excommunicationis » in ordinaria formula absolutionis. 

N. 59, pag. 181, lin. 21: Optanda videtur aliqua etiam formae Sacra- 
menti recognitio qua apertius relatio Sanctae Unctionis ad corporis sanita- 
tem vel medelam appareat. 

N. 61, pag. 182, lin. 3: Loco verbi « fiant » ponatur « possunt fieri ». 
Ratio: Ut multoties dictum est, non oportet ut Concilium iudicium ferat 
de convenientia usus linguae vernaculae in concreto, sed potius ut hoc mu- 
nus sit penes episcoporum Conferentias. 

N. 65, pag. 183, lin. 5: loco verborum « fieri potest » ponatur « ordi- 
narie fiat ». Ratio: Textu schematis non exprimitur sufficienter connexio 
Sanctam Missam inter et professionem religiosam. Emendatio proposita non 
impedit quominus particulares circumstantiae considerentur ita ut per mo- 
dum exceptionis professio emitti possit extra Missam. 

Denique, omnino optandum videtur ut commissio de qua in n. 16 
(pag. 164, lin. 28) in aptationibus et recognitionibus peragendis, semper prae 
oculis « Schema Constitutionis » prout ex particulari commissione de sacra Li- 
turgia praeparatoria protulit habeat, immo ut declarationes ibi contentas in 
praxim deducere satagat. 

Exc.mus P. D. Pericles Felici, secretarius generalis: 
Praesidet hodiernae congregationi generali em.mus ac rev.mus D. 
card. Ioseph Frings, arch. Coloniensis. 

Loqui postulaverunt pro cap. IV constitutionis de sacra Liturgia 
em.mi ac rev.mi Domini cardd. Emmanuel Gongalves Cerejeira, Fran- 
ciscus Spellman, Stephanus Wyszynski, Ioseph Lefebvre, Iulius Dbpf- 
ner, Albertus Meyer, Rufinus Santos, Ioannes Landazuri, Antonius Bacci, 
Augustinus Bea, Anselmus Albareda; exc.mi Domini Villelmus Connare, 
ep. Greensburgensis in Statibus Foed. Amer. Sept.; Sergius Mendez, ep. 
Cuernavacensis in Mexico; Ioannes Iulianus Weber, ep. Argentinensis 
in Gallia; Franciscus Franic, ep. Spalatensis in Iugoslavia; Iacobus Cor- 
boy, ep. Monzenensis; Franciscus Reh, ep. Carolopolitanus in Statibus 
Foed. Amer. Sept.; Antonius Aguirre, ep. S. Isidori in Argentina; 
Aemilius Guano, ep. Liburnensis in Italia; Fridericus Melendro, arch. 
Nganchimensis in Sinis; Iacobus Flores, ep. Barbastrensis in Hispania; 
Aloisius Da Cunha Marelim, ep. Caxiensis in Brasilia; Fidelis Garcia, 
ep. tit. Sululitanus in Hispania; Caesar Vielmo, vic. ap. Aisenensis 
in Chile; rev.mus D. Ioannes Prou, abbas Solesmensis, superior genera- 
lis Congregationis Galliae O.S.B.; exc.mi DD. Ioseph Reuss, ep. tit. 
Sinopenus in Germania; Renatus Ioseph Pierard, ep. Catalaunensis in 
Gallia; Linus Gonzaga, ep. Palensis in Insulis Philippinis; Raphael 
Garcia De Castro, arch. Granatensis in Hispania; Michael Gonzi, arch. 
Melitensis in Malta; Stephanus Leven, ep. aux. S. Antonii in Statibus 
Foed. Amer. Sept.; Gabriel Garrone, arch. Tolosanus in Gallia; Dio- 
nysius Hurley, arch. Durbanianus in Africa Meridionali; Ioseph Mar- 
ling, ep. Civitatis Jeffersoniensis in Statibus Foed. Amer. Sept.; Ioseph 
Schneider, arch. Bambergensis in Germania; Anicetus Fernandez, supe- 
rior generalis O. P. 

Praeses: Hodie in dedicatione Basilicae Lateranensis, quae est radix 
et mater omnium ecclesiarum, prosequimur agere de divino officio cele- 
brando in ecclesiis et privatim a clero. Loquatur... 

Em.mus P. D. EMMANUEL card. GONCALVES CEREJEIRA 

Patriarcha Lisbonensis 

Em.me Praeses, venerabiles Patres, 

Relate ad ea quae sacerdotes muneribus pastoralibus obstrictos tan- 
gunt, mihi fas sit praesertim loqui. 

Maximum ac praecipuum munus illud divini Officii, « mirabile il- 
lud laudis canticum », prout in schemate pulcherrime legitur, « quod a 
sacerdote christianorum hominum nomine eorumque in beneficium adhi- 
betur Deo... in hanc rem Ecclesiae instituto delegato ». 

Ut sacerdos revera possit officio perfecte fungi, necesse est aequili- 
brium inter tres obligationes reperire, nempe: orationem propriam, di- 
vinum Officium, actionem pastoralem. Tria haec munera inter se connec- 
tuntur ac se invicem explentur. Sine oratione propria, divini Officii prae- 
altus suipsius sensus non revelabitur, non degustabitur; animae respi- 
ratio vere non erit, atque, sine oratione propria et liturgica, actio pasto- 
ralis animo suo privabitur fietque activitas seu motus naturalis, mere 
humanus... 1 

Videtur mihi momentum orationis publicae et privatae in vita Eccle- 
siae maxime instare. Non tantum, ut iam dictum est, tempus ad oratio- 
nem mentalem servari debet, sed etiam ad lecturam spiritualem, 2 ad devo- 
tionem propriam, nominatim ad devotionem eucharisticam ac marianam. 
Imprimis Officium divinum cum Eucharistiae celebratione praecipuum 
locum in vita sacerdotali retinere maxime interest. Revera vox Ecclesiae 
ad laudem Dei est. Nonne laus Dei praecipua actio missionis sacerdo- 
talis? 

Sacerdotibus contemplata dare incumbit. Hoc semper necessarium 
fuit, sed praesertim hisce temporibus materialismo imbutis. Contra huius 
temporis atheismum puto sententiam Domini Nostri Iesu Christi appli- 
cari posse: « Hoc genus daemoniorum non eiicitur nisi in oratione et 
ieiunio ». Primum ac magis quam actio pastoralis, tamquam eius prin- 
cipium et 3 animus, vita interior ac cum Deo unio valet... 4 Ut autem per- 
fectius et fructuosius Officium divinum recitetur, valde interest illud 
hodiernis vitae conditionibus aptari, etiam quoad structuram. 

Liceat mihi, tandem, aliquid circa divini Officii structuram, lin- 
guam, ac obligationem referre. 

De structura praesenti seu cursu horarum, humiliter dico, Officium 
prout iacet puto vitae verae, concretae sacerdotis, pastoralibus muneri- 

bus incumbentis, non bene accommodari. Veritas horarum raro accidi 
his conditionibus potest. Quaestio haec magni ponderis est. Quem iuris 
velim rogare in eam animadvertere, omnibus iam ab eminentissimis 5 Pa- 
tribus dictis rite perpensis, ut melius divinum Officium actuali vitae 
pastorali accommodetur. 

De lingua. Inter casus singulares, quamvis coetuum multorum ac re- 
gionum, et legem generalem oportet distinguere. Quoad casus singula- 
res, suficiens esset ampla dispensatio perdurantibus circumstantiis* Tam- 
quam lex generalis pro ritu latino Ecclesiae, lingua latina a 7 clericis 
in sacris servari debet. Nam aptior ipsa mihi videtur ad orandum no- 
mine Ecclesiae. Verum est quod sacerdos Officium divinum non directe 
et praecipue pro seipso recitat, sed tamquam vox Ecclesiae in laudem 
Dei. Nec opportunum censeo linguam vernaculam commendare, cum 
Sancta Sedes legem tulit, qua lingua latina omnibus sacerdotibus non 
tantum facili intellectu sed etiam usu loqui praebebitur. 

De obligatione. Firmo praescripto de obligatione totius Officii, pro- 
ponere auderem ut praecise declarentur casus concreti in quibus sacer- 
dotes, aliis muneribus ad laudem Dei incumbentes, a lege immunes 
sunt; reapse, per vices, munera pastoralia sunt nimis onerosa, utpote die- 
bus Dominicis, primis sextis feriis uniuscuiusque mensis, aliisque simi- 
libus. Dixi. 



ln textu scripto tradito: 1 Nonne « activitas », passim, a Summis Pontificibus, 
a tempore Leonis XIII damnata est? 2 deest. 3 principium et illius. 
4 Quid efficacius quam oratio publica, in nomine Ecclesiae, scil. Officium divi- 
num? 5 venerabilibus. 6 semper ad S. Sedem recursus adest. 7 pro. 

2 

Em.mus P. D. FRANCISCUS card. SPELLMAN 
Archiepiscopus Neo-Eboracensis 

Venerabiles Fratres, 

De cap. IV, de divino Officio: quod absolutio divini Officii in ho- 
diernis adiunctis facilius et perfectius fieri possit, est finis omnino de- 
siderandus. Vetantur autem « experimenta » omnibus, tum propter con- 
fusionem, tum propter impensa onerosa. Innovationes si quae fient, ta- 
les sint ut Officium conditioni hodiernae vitae clericalis, praesertim pa- 
storum animarum, melius accommodetur. Caveatur ne innovationes po- 
tius « historicismo » et rebus obsoletis faveant quam veris necessitati- 
bus clericorum. 

Ante omnia cum in singulis mundi partibus adsint clerici breviarium 
in latino 1 persolventes qui vix intelligant quod pronuntiant, haec Sacro- 
sancta Synodus feliciter decernere potest permittere omnibus a solo reci- 
tantibus arbitrium et optionem eligendi linguam latinam vel linguam 
vulgarem. Verba praesentis schematis « In Officio Divino lingua latina 
clericis servanda est » (pag. 188, n. 77, lin. 6) non sufEcienter respi- 
ciunt necessitates hodiernas Ecclesiae. 

Interna animi devotio, quae aegre habetur cum verba sine mente 
tantum recitantur, clericis necessaria est non solum ut rite adimpleant 
munus Deum publice laudandi 2 nomine totius Ecclesiae, in bonum to- 
tius Ecclesiae, sed etiam ut sobrie et pie vivant inter tot mundana pe- 
ricula. Rationes alibi allatae contra usum linguae vulgaris propter con- 
fusionem et damnum fidelium hic non pertinent quia loquitur solum- 
modo de clericis a solo recitantibus. Dixi. 



ln textu scripto tradito: 1 latine. 2 laudantis. 

3 

Em.mus P. D. STEPHANUS card. WYSZYNSKI 

Archiepiscopus Gnesnensis et Varsaviensis 

Em.mi et rev.mi Vatres, 

Quaedam addere vellem discussioni circa Breviarium Romanum eius- 
que linguam. 

Quae, recenter, Summus Pontifex Papa Ioannes XXIII emendanda 
iussit in recitando Officio Breviarii Romani, grato animo communiter 
accepta sunt a clericis et a laicis, qui non raro more clericorum huius- 
modi preces effundunt. 

Voces tamen circa ulteriores correctiones, mutationes, quin etiam 
restrictiones divini Officii, quamdam sollicitudinem excitaverunt, ne 
emendatio nimis quam oportet protrahatur. 

Quod attinet Breviarium Romanum, sine dubio inveniri possunt loci, 
qui alieni sunt ab indole hominum nostri temporis. Verumtamen non 
sunt condemnandi; immo servandi videntur, monumenta veneranda 
cum sint antiquissimae traditionis. Nonne colimus opera artis vel mo- 
numenta vetera antiquitatis? 

Imprimis notare velim Breviarium Romanum etiam in iis, qui extra 
Ecclesiam sunt, excitare admirationem. Fas mihi sit adducere opinio- 
nem cuiusdam praestantioris acatholici, fautoris confessionis protestan- 

ticae, dicentis Breviarium Romanum per se constituere indicium divinae 
originis Ecclesiae, nisi praesto essent alia indicia et argumenta. 

Breviarium Romanum, sepositis iis quae obsoleta a quibusdam ha- 
bentur, copiam divitiarum continet decursu saeculorum congregatam, 
thesaurum orationum inexhaustum, quae animos ad Deum elevant. 

Breviarium Romanum praebet oratoribus sacris argumenta semper 
vegeta, nitida, micantia. 

Breviarium Romanum summa cum prudentia unionem fovet nostram 
cum Ecclesia, mysteria divina Domini Nostri Iesu Christi et B. M. V. 
considerante. Quae vero in Proprio Sanctorum recoluntur, optime pro- 
bant effectum gratiae sanctificantis. 

Breviarium Romanum optime suppeditare valet veritates fidei chri- 
stianae in catechesi explanandas necnon valde contribuit arti educandi 
(vulgo « paedagogiae »), qua praecepta liberis educandis nove propo- 
nuntur, servato tamen ordine anni liturgici. 

Breviarium Romanum denique — et hoc quam maxime notare vel- 
lem — constituit validissimum vinculum unionis Ecclesiae orantis; to- 
tius Corporis Mystici Christi: Supremi Pastoris, episcoporum, sacerdo- 
tum et fidelium. 

Fons consolationis fuit pro omnibus persecutionem patientibus in 
carceribus, in campis vulgo « concentrationis ». Quae viri isti narrare 
sciunt de dulci oratione iuxta Breviarium Romanum peracta, sapiunt, 
saltem in parte, actum heroicum illius Sancti Martyris apostoli Mora- 
viae, Bohemiae, et Hungariae, in vinculis constituti, qui impeditus pa- 
ginas Breviarii manibus sanguine respersis vertere, fecit hoc ope linguae. 

Vellem quasi praeterire obiectiones eorum qui dicunt se non habere 
tempus sufficiens pro recitatione Sancti Officii. Argumentum videtur 
mihi vile, et quam maxime iniuriosum, pro piis et bonis sacerdotibus. 

Quam fortiter, quam pie, quam mire apostoli huiusmodi sollicitatio- 
nem reiecerunt, animadvertentes orationem esse munus maximi mo- 
menti. Nec aliter sentiendum nobis, qui Ecclesiae Dei nostris diebus 
praesumus. Censemus opus esse potius orationis quam maxime assiduae, 
constantis, profundae. 

Numquam deficient ii qui sese excusant inopia temporis ad orandum, 
sicuti non desunt qui praetereunt praecepta Decalogi. Attamen nemo 
est qui cogitet minuenda esse onera hisce transgressoribus. Sed neque 
deficient viri, summopere in vinea Domini laborantes per totam diem, 
qui numquam orationem divini Officii praetermiserunt. 

Ne obliviscamur denique eos, qui recitationem Breviarii nimium 
onus habent, enervari quadam sollicitudine falsa, quae sapit animum 

morbidum. Etiamsi Officium divinum recitatione unius « Ave Maria » 
constitueretur, pro illis huiusmodi oratio gravis et ponderosa esset. 

Nobis tamen curandum de iis, quibus recitatio Officii divini conso- 
lationem spiritus et levamen praebet. 

Pauca de lingua latina, quae servanda videtur in Breviario Roma- 
no... 1 Nolim repetere argumenta iam allata in hoc sacro consessu et 
quae a rationibus pastoralibus deducebantur. Nova haec mihi notanda 
videntur. 

Multi sunt textus in Breviario Romano ex antiquissimis temporibus 
provenientes, uti orationes, quae nullimode verti possunt in linguam 
vernaculam absque periculo ne perdant sensum theologicum, concinne 
expressum, tot saeculis sancitum. Sufficit adducere multas versiones Mis- 
salis Romani in linguas modernas, quae abundant defectibus et vitiis. 

Breviarium Romanum, si in linguam modernam vertatur, cessat mo- 
vere animum alumnorum in seminariis ad discendam linguam latinam. 
Quod vero studium tantopere cordi est Summo Pontifici. 

Omnes hae mutationes nimis animum et sensum deflecterent a Mis- 
sali Romano, a Vulgata, a scriptis Patrum. 

Sacerdotes, denique, ritus latini perderent usum linguae latinae, 
validissimum vinculum unitatis. Quae lingua nobis, in hoc Concilio coa- 
dunatis, quam maxime inservit. 

Quibus consideratis, rogo vos, Patres Conciliares, nomine omnium, 
id est 64 episcoporum Poloniae: 

— Ut abstineatis ab ulterioribus mutationibus proponendis in Bre- 
viario Romano, quod remaneat integrum... [Plausus in aula~\, quod re- 
maneat integrum prout, recenti a Papa Ioanne XXIII reformatione 
peracta, confirmatum et recognitum fuit. 

— Ut reverenter custodiatis linguam latinam Breviarii Romani, re- 
citandi a clero ritus latini. Dixi. 



In textu scripto tradito: 1 et in S. Liturgia. 

4 

Em.mus P. D. VILLELMUS card. GODFREY 
Archiepiscopus Vestmonasteriensis 

Em.mi, exc.mi, rev.mi Patres, 

De Officio divino. Antequam loquamur de ulteriore abbreviatione 
et lingua breviarii, unum dicere vellem. 

Nonne est tendentia apud aliquos ad exaggerandum onus laboris 

super humeros sacerdotum fidelibus ministrantium in opera pastorali? 
Equidem, experientiam habui in paroecia sat magna per duos annos, et 
vidi per multos annos postea 1 paroecias in duabus magnis dioecesibus. 
Non audivi unquam, unquam, 2 sacerdotes dicentes tempus non sufficere 
ad Officium divinum recitandum. 

Agnosco sane difficultatem posse exsistere in aliquibus regionibus; 
sed minus sapiens esset, ni fallor, regulas statuere universales pro omni 
clero hoc in Concilio Vaticano. 

Quandoque dicitur periculum esse incidere in id quod vocatur « hae- 
resis bonorum operum », nempe exaltando 3 activitatem pastoralem su- 
per orationem, quasi oratio fuisset res operae pastorali subordinata. Meo 
submisso iudicio, verum periculum est. 

Divinum Officium iam fuit sat abbreviatum. Tempus possumus in- 
venire pro variis negotiis minoris momenti. Nonne conservare debemus 
divinum Officium uti essentiale nutrimentum et sustentaculum nostri 
laboris, baculum pastorale tum iuventutis tum senectutis nostrae? Rogo 
Patres venerabiles ne facile relinquant pretiosas traditiones. 

Similiter, velim aliquid dicere de usu linguae latinae a clero in reci- 
tatione Officii divini. Quod, nempe, si in aliquibus regionibus studium 
linguae latinae languescat et in minore aestimatione habeatur, remedium 
non est relinquere linguam Ecclesiae in Officio divino. E contra, reno- 
vemus resolutionem in scholis superioribus et in seminariis ut omni 
conatu iuvenes nostri scientiam habeant linguae Ecclesiae. Nonne est 
signum debilitatis abbandonare linguam latinam... 4 ? Quaeramus po- 
tius remedium radicale, ut ita dicam, sanationem in radice. Exinde, post 
annos iuvenes nostri breviaria legent magno cum fructu, gustando suavi- 
tatem linguae Sanctae Matris Ecclesiae, necnon eius praecisionem sta- 
bilitatemque aestimando. 

Adderem quod in nostra cathedrali Vestmonasteriensi totum Offi- 
cium divinum quotidie recitatur et in solemniis cantatur, nec ministerium 
pastorale quocumque modo deficit, quia sacerdotes per turnum operam 
praestant. 

Ergo, in Occidente magni aestimemus linguam latinam in Officio 
divino, nec quaeramus ulteriores abbreviationes, quae iam sat generosae 
concessae sunt. Si opus ferveat restaurationis amoris linguae paternarum 
traditionum et, liceat dicere ad mentem Summi Pontificis, veterum sa- 
pientiae, omnia bene fient et clerus noster, iam bene instructus in semi- 
nariis, redibit ad praxim iam a saeculis maximo in honore habitam. 

Liceat iam rem satis miram narrare. His ultimis diebus in epheme- 
ride anglica legi haec verba: « In altera Urbe capitali, ubi Concilium 
Ecclesiae, nostra maiore, discutitur de extensione linguae vernaculae 

et de minore usu linguae latinae, hic in Ecclesia Anglicana disceptatur 
apud « Domum Laicorum » (uti dicitur), utrum desiderabile sit exten- 
dere usum latinae in caeremoniis ». Approbatio generalis, iuxta eam- 
dem ephemeridem, data fuit pro iis locis ubi episcopi approbaverint. 
Concludebat 5 deinde orator: « Vix risum tenebunt cardinales in Con- 
cilio ». 



In textu scripto tradito: 1 deest. 2 deest. 3 exaltare. 4 in liturgia 
sacerdotali, quia aliqui dicunt se illam non intelligere. 5 Addebat. 

5 

Em.mus P. D. IOSEPH card. LEFEBVRE 

Archiepiscopus Bituricensis 

Venerabiles Vatres, 

In hoc cap. 4, cuius studium incepimus, sat feliciter affirmatur obli- 
gatio pro clericis in Sacris constitutis, divinum Officium quotidie reci- 
tandi. 

Quod ad nos attinet, optamus ut haec obligatio cum omni claritate 
et vigore denuo proclametur. 

Ut autem sacerdotes talem obligationem libenter accipiant, et fide- 
liter adimpleant, perutile mihi videtur... 1 ut in ipso textu schematis 
diligenter exponantur rationes profundae et essentiales, quae gravita- 
tem huius praecepti illustrant. 

Certum est, in pag. 185, a lin. 7 usque ad 20, finem principalem Of- 
ficii divini iam indicatam esse. Optime exprimitur quomodo Christus 
Dominus, qui semper vivit in Ecclesia sua terrestri, opus suum laudis 
in honorem Dei per ministerium sacerdotum prosequitur. 

Attamen, non desunt sacerdotes qui non sufficienter perspiciunt quan- 
tum eis proficiat recitatio divini Officii ad fructuosum eorum ministe- 
rium erga fideles et ad propriam sanctificationem. Propensi sunt etiam 
ad subtiliorem quandam distinctionem faciendam inter doctrinam et 
ipsum ministerium pastorale, dum utrumque numquam ab invicem 
separari potest. Similiter, non satis intelligunt quanti momenti est in 
eorum vita spirituali habitus orationis, speciatim orationis publicae 
Sanctae Ecclesiae, quae a nullo alio exercitio substitui potest. 

Propterea, valde optarem ut in eadem pagina schematis clarissime ex- 
primantur duo principia quae mihi videntur esse maximi momenti. 

1. « Sine me nihil potestis facere », ait Christus Dominus; hoc 

est sane principium quod nullam exceptionem admittit, cum de ope- 
ribus supernaturalibus agitur etiam minimis. Quantum autem magis 
valet in ordine ad opera redemptionis, sanctificationis, et salutis ani- 
marum, quae a Christo perficiuntur per ministerium sacerdotum? Nunc 
autem, ad auxilium gratiae tam pro seipso quam pro aliis obtinendum, 
nulla oratio eam efficientiam habet quae comparari possit cum efficientia 
orationis publicae quae a sacerdote « ex officio » ad Deum dirigitur in 
unione cum Christo semper in Ecclesia viventi. Oratio illa valorem ha- 
bet « ex opere operantis Ecclesiae »; pro sacerdote ipso, qui eam fer- 
vide perficit, tamquam fons mirabilis efficitur a quo innumerabiles gra- 
tiae scaturiunt ad fecundandum eius ministerium. Talis consideratio, ut 
mihi videtur, omnibus sacerdotibus ad cor ascendere deberet qui sese 
ad ministerium pastorale dedicant, et eius naturam accuratius intelligere 
cupiunt. 

2. Insuper, Officium divinum sacerdotibus praebet textus Scrip- 
turae Sacrae et Sanctorum Patrum, in quibus eorum oratio et me- 
ditatio nutriuntur, et sic cum Domino intimius conversantur, ita ut in 
ipso et cum ipso et per ipsum proprium ministerium, hoc est opus 
salutis animarum, perfectius adimplere possint. 

Diversae aptationes ab hoc Concilio Oecumenico textui breviarii 
afferentur, et sic eum sacerdotes nostri suavius et fructuosius et liben- 
tius recitare poterunt. 

Cum autem omnes sacerdotes in luce fidei bene intellexerint quod 
Officium divinum, in quo quasi continetur et continuatur et diffunditur 
mysterium centrale Sanctae Missae, et simul cum ea principalis est fons 
eorum vitae spiritualis et alimentum eorum ministerii pastoralis, tunc 
ad breviarium cum amore recurrent, tunc levis apparebit urgens eiusdem 
obligatio, tunc facile cognoscent quod auctoritas Ecclesiae hanc obliga- 
tionem imponentis nihil aliud est quam imago auctoritatis divinae, quae 
caritas est, et nihil imperat nisi ad maius bonum eorum, quos divitiis 
supernaturalibus locupletare et divina dignitate exornare intendit. 

Votum ergo meum esset ut in primis paragraphis nostri schematis, 
aliquae phrases introducantur, quae sacerdotibus ad Officium divinum 
adstrictis in mentem revocent quod Officium illud, una cum Sancta 
Missa, fons est profundissimus in quo haurire possint alimentum eorum 
vitae spiritualis, efficientiam eorum apostolatus, ita ut per eorum mini- 
sterium salus animarum procuretur, ad maiorem Dei gloriam. Dixi. 



In textu scrtpto tradito: 1 et etiam necessarium. 

6 

Em.mus P. D. IULIUS card. DOEPFNER 
Archiepiscopus Monacensis et Frisingensis 

Venerabiles Patres, 

... 1 Ad perficiendum caput praeiacens cui in genere libentissime as- 
sentior, 2 emendationes sequentes inserendas commendo. 

Petitio I. Cursus horarum earumque obligatio adhuc pressius condi- 
tionibus vitae hodiernae aptetur... 3 

1 . A d n. 68 : Revera desiderandum est, ut sacerdotes singulas partes 
Ofiicii congrue distribuant diversis diei horis. Recte dictum est altera 
die 4 hoc sacerdotibus curae pastorali adstrictis solummodo intra certos 
limites possibile esse. Imprimis horae minores vix peragi poterunt 
hora competenti, qua illi saepe sunt extra domum nec librum ad manus 
habent. Unde valde iuvaret talis horarum minorum compositio, quali 
eaedem post aliquod exercitium facile memoriae committantur. Quare 
propono, ut in pag. 186, linn. 11-12, post verba « tempore compe- 
tenti » inseratur « memoriter ». 

2. Ad eundem numerum: Valde optandum quoque est, ut unica 
tantum hora habeatur tamquam oratio matutinalis... 5 Nam iteratio de- 
precationis matutinalis a monachis Palaestinensibus saeculi iv et v intro- 
ducta est, quia post Laudes iterum dormire solebant. Valde vero desi- 
deratur, ut Laudum indoles matutinalis denuo observetur, quare hora 
Prima cum Laudibus uniatur, ne per duplicationem utraque damnum 
patiatur. Unde commendo, ut in eadem pagina, post lin. 12, addatur 
novum incisum, quod ita sonat: 

« e) Prima horam matutinalem iterans cum Laudibus uniatur ». 

3. Ad n. 76: Cum valde inconveniens et spiritualitati orantium con- 
trarium videatur, si hora matutinalis vespere vel hora vespertinalis ma- 
ne recitetur, propono, ut secundum principium in ipso n. 76 enuntia- 
tum eidem numero addatur nova paragraphus, scilicet: « Obligatio pro 
Laudibus meridie cessat, pro Vesperis et Completorio meridie incipit ». 

Petitio II... 6 Concedatur sacerdotibus linguae latinae parum capaci- 
bus facultas recitandi Breviarium in lingua vernacula secundum normam 
in priore schemate praevisam. Tenor petitionis ergo est haec: restitua- 
tur n. 77 in forma priore, qui sic sonabat in propositione commissionis 
praeparatoriae: « Ubi tamen cognitio linguae latinae valde insufficiens 
est, neque adest spes legitima rem funditus mutatum iri, Conferentiarum 
episcopalium erit in singulis regionibus normas statuere circa usum al- 
terius linguae, ad normam art. 24 huius constitutionis ». 

Non est cur loquar per longum de motivis et obiectionibus solven- 
dis talis petitionis. Optime fecerunt em.mi cardd. Frings et Leger. Sed 
hoc tantum dicere liceat. Omnes nos viribus omnibus laboramus, et la- 
borabimus intentionem Suae Sanctitatis in constitutione Veterum Sa- 
pientia manifestatam in praxim deducere. Confidenter speramus, talia 
conamina sic strenua non sine effectu fore, et pro studio et pro Missa 
celebranda necnon pro principio in initio n. 77 posito adimplendo: « In 
Officio Divino lingua latina a clericis servanda est ». 

Cui principio ex corde consentior. Sed non possumus oculos clau- 
dere intuitu rei veritatis: in multis regionibus etiam in futuro magnus 
numerus iuvenum ex scholis publicis veniet, qui linguae latinae non 
sufficienter sunt capaces, ut se offerant Ecclesiae pro sacerdotio reci- 
piendo. Quomodo eis, praeter obligationes iam dictas, hanc obligatio- 
nem imponere possumus orandi cotidie in lingua non sufficienter nota, 
et quidem sub gravi? An fortasse refutare possumus eorundem voca- 
tionem, quia non perfecte sciunt linguam latinam? Minime licet nu- 
merum sacerdotum iam insufficientem denuo minuere, non exaggero, 
dimidio. Remanebit ergo problema pastorale cum omni sua urgentia et, 
convictus sum, urgebit magis in temporibus venturis. 

De exsecutione vero normae statuendae haec addere liceat. ... 7 Pa- 
ragraphus restituenda provocat ad n. 24 schematis, et quidem formae 
eius prioris, i. e. ponit rem relinqui Conferentiis episcoporum, actis a 
Sancta Sede recognitis. Ordinatio haec sane evolutio est iuris vigentis, 
sed 8 quasi praecursores sunt decreta quaedam recentiora Sanctae Se- 
dis. Ita Conferentiae episcopales iam obtinuerunt in certis quibusdam 
casibus facultatem decidendi in re liturgica, cogita exempli gratia de 
mutandis quibusdam caeremoniis vel transferendis in linguam vernacu- 
lam textibus in ritu baptismatis adultorum et similia. 9 

Nihil mirum, si Concilium nunc procedit in eadem via. Ita comple- 
bit 10 laborem iam in Concilio Vaticano I inceptum. In illo Concilio 
per definitionem Primatus Romani Pontificis confirmata est unitas uni- 
versae Ecclesiae in Capite suo visibili. Quae unitas nobis omnibus uti 
donum pretiosissimum habetur, et grati etiam sumus cooperatoribus et 
organis Sanctae Sedis 11 

Nunc autem stabilienda est viva varietas huius unitatis, fundata su- 
per efiicacem, diversimodam functionem collegii episcoporum 12 Ulte- 
rior enucleatio doctrinalis et... 13 disciplinaris muneris episcopalis certe 
ad primaria officia huius Concilii pertinet. In quaestione vero praesenti 
aliquam portionem in tota nostra constitutione de Liturgia 14 et quidem 
non parvi momenti huius officii absolvimus... 15 

Certe in disceptatione aliorum schematum adhuc pluries fuse de hoc 

obiecto loquendum erit. Sed rogo vos ... 16 ne propter aliqua dubia modo 
nondum soluta (sed postea resolvenda), rem ipsam eliminemus^ Om- 
nino evitare debemus, ne in proposito tanti momenti infecta re disce- 
damus... 18 

... 19 Quae in nostro casu ad rem praecise definiendam requiruntur, 
uti mihi videtur, iam sufficienter clara sunt et quidem fere sequentia: 

1. Agitur de Conferentiis episcoporum, i. e. de conventu omnium 
episcoporum residentialium, aliorum Ordinariorum locorum alicuius 

..i 20 

terntoni vel nationis... 

2. Agitur de his Conferentiis non in quantum sunt conventus mu- 
tuae consultationis pastoralis, ... 21 sed in quantum conveniunt ad ex- 
plendum hoc munus in nostra constitutione praecise circumscriptum. 

3. Conferentiae episcoporum decernunt rem vi auctoritatis eis con- 
tributae ab hoc Concilio Oecumenico, i. e. a conventu episcoporum 
omnium cum successore S. Petri unitorum, summa potestate in univer- 
sam Ecclesiam gaudente (cf. can. 228 § 1). 

4. Talia decreta vim non habebunt nisi prius a Sancta Sede reco- 
gnita fuerint... 22 

Ex quibus patet: nullo modo afficiuntur in essentia et operatione 
Conferentiae episcopales cuiusque generis, quae hucusque in usu sunt. 

Sed praeter has, vel saepe 23 una cum eis, aliquoties omnes et soli 
Ordinarii alicuius determinati territorii edunt decreta de obiecto deter- 
minato cum vi obligativa pro toto territorio, exempli gratia, in casu 
nostro...; 24 analogiam quandam habemus e. gr. in nostra Conferentia 
Bavarica. Ordinarie convenimus consultationis pastoralis causa. Sed quo- 
vis quarto anno, occasione talis conventus utentes, munus quoddam a 
iure Concordatario nobis impositum explemus: praemissis quibusdam 
solemnitatibus tunc elenchum nominum ad munus episcopale praestan- 
dorum conficimus. 

... 25 Ex supradictis patet, per nostram constitutionem nullo modo 
introduci novam instantiam inter Sanctam Sedem et episcopos singulos. 
Agitur de solis quibusdam certis casibus praecise definiendis, qui ex na- 
tura rei competere censentur episcopis alicuius regionis vel nationis coa- 
dunatis, intacto insuper remanente singulis iure appellandi ad Sanctam 
Sedem. 

In fine obsecro vos, Venerabiles Patres, ne parvi aestimetis quae- 
stionem propositam de lingua™ Neque respiciatis solummodo conditio- 
nes territorii proprii, ubi problemata commemorata fortasse non urgent. 
Sed mementote eorum, qui in tentatione sunt et in periculo... 27 

Solutio proposita non minuit unitatem Ecclesiae, sed vigorosam red- 
dit pro membris. 2 * Dixi. [Plausus]. 

In textu scripto tradito: 1 Cap. IV schematis de S. Liturgia valde gratum 
est. Lucide delineat momentum theologicum et pastorale Officii Divini. Normae 
optimae statuuntur. Omnes fideles, sive clerici sive laici sive religiosi, in divina 
laude cuique statui proprio participare iubentur. Ad perficiendum vero. 2 deest. 
3 Quod ad argumentum meum spectat, multa iam optime dixit em.mus D. card. 
Leger, quae libenter in memoriam revoco. Imprimis tamen haec consideranda 
proponere velim: 4 deest. 5 charactere matutinali praedita et congrue 
statim post consurrectionem vel saltem ante Missam dicenda. 6 Concedatur 
sacerdotibus linguae latinae parum capacibus facultas recitandi Breviarium in 
lingua vernacula secundum normam in priore schemate praevisam. Tenor pe- 
titionis: restituatur n. 77 in forma priore. Ad complendum opus instauratio- 
nis Divini Officii tam feliciter inchoatum peto, ut restituatur in n. 77 post 
phrasim sub littera a) positam (scil.: « Iuxta saecularem traditionem Occiden- 
talis Ecclesiae, in Officio Divino lingua latina clericis est servanda » - pag. 188, 
linn. 4-6) paragraphus a commissione centrali deleta, quae sic sonabat: « Ubi 
tamen cognitio linguae latinae valde insufficiens est neque adest spes legitima 
rem funditus mutatum iri, Conferentiarum episcopalium erit in singulis regionibus 
normas statuere circa usum alterius linguae, ad normam art. 24 huius constitu- 
tionis ». Cunctanti pede, sed conscientia pastoris vehementer urgente, hanc peti- 
tionem proponere audeo. Motiva pro petitione. In dicto n. 77 constitutionis litur- 
gicae tractatur de problemate maximi momenti et difficultatis. Nam cognitio linguae 
latinae in dies minuitur. In diversis enim regionibus etiam extra terras Missionum 
vix ullae existunt scholae ecclesiasticae nec institui possunt, in quibus lingua latina 
sufficienter tradi potest. Iuvenes visitant scholas publicas et non ciapaces fiunt 
linguae latinae vel tam insufficienter, ut postea Officium latinum cum fructu 
vero persolvere nequeant. Sed etiam in territoriis, in quibus sicut in Statibus 
Unitis Americae Septemtrionalis exstructum est mirabile systema scholarum ec- 
clesiasticarum, post strenua multorum decenniorum tentamina discipuli non po- 
tuerunt perduci ad plenum et sufficientem effectum. Ultra dubium ullum apparet 
ex votis multorum episcoporum eiusdem regionis. Ne putent venerabiles Patres 
negligi linguam latinam ab iis, qui in responsabilitate sunt. Non solum auctoritates 
ecclesiasticae, sed etiam multi, qui culturae occidentalis vere solliciti sunt, certant 
pro lingua latina servanda. E. gr. anno 1959 Rectores omnium Universitatum Eu- 
ropaearum in urbe Dijon votum fervidum tulerunt pro gymnasio, uti aiunt, huma- 
nistico cum studio linguarum graecae et latinae. Fuit in vanum, quia gubernia 
nihil valent contra civilisationem hodiernam deplorabiliter abnuentem linguas 
antiquas classicas. Etiam in Ecclesia iterum atque iterum tentatum est ? cursum 
vertere retro. Non paucae sunt scholae ecclesiasticae, quae post destructiones belli 
iterum' florescunt et curam linguarum classicarum a maioribus traditam continuant. 
Simili modo omnibus viribus laborabunt omnes episcopi, ut intentionem Suae 
Sanctitatis in Constitutione Veterum Sapientia manifestatam in praxim deducant. 
Confidenter speramus, talia conamina sic strenua non sine effectu fore, et pro 
studio et pro Missa celebranda necnon pro principio in initio n. 77 posito adim- 
plendo: « In Officio Divino lingua latina a clericis servanda est ». Cui principio 
ex corde consentior. Sed nihilominus graves difficultates non deerunt. Legimus 
v. g. in periodico americano catholico « Worship » (vol. 35, pag. 254) de experi- 
mento promovendi linguam latinam in seminario catholico per 25 annos protracto: 
« Quantumvis magistri linguae latinae heroice conati sunt meliorem reddere in- 

structionem ipsorum magistrorum et methodos docendi, cognitio linguae latinae 
continuatim evolutione horribili declinat ». Non possumus oculos claudere intuitu 
rei veritatis: in multis regionibus etiam in futuro magnus numerus iuvenum ex 
scholis publicis veniet, qui linguae latinae non sufficienter sunt capaces, ut se 
offerant Ecclesiae pro sacerdotio recipiendo. Quomodo eis obligationem imponere 
possumus orandi cotidie in lingua non sufficienter nota, et quidem sub gravi? An 
fortasse refutare possumus eorundem vocationem, quia non perfecte sciunt linguam 
latinam? Minime licet numerum sacerdotum iam insufficientem denuo minuere 
dimidio. Remanebit ergo problema pastorale cum omni sua urgentia: Quid de iis, 
qui obligantur ad Divinum Officium recitandum in lingua, cuius non sufficien- 
ter capaces sunt? Praeterea, quod maximi momenti est, textus isti pro sacerdotibus 
in cura animarum nostris temporibus passim fere unicum sunt nutrimentum spi- 
rituale. Sacerdotes plurimi a matutina usque ad noctem fere incessanter occupati 
sunt in scholis, nosocomiis, visitationibus infirmorum et coetuum actionis catho- 
licae. Fatigati sero revertuntur in domos suas et vix eis remanent vires persolven- 
di, quae sibi supersunt de Officio Divino. Haud raro impossibile est ipsis legere 
S. Scripturam nec alios libellos spirituales. Quodsi sufficienter cognoscerent lin- 
guam latinam, iucundum ibi invenirent pabulum cordibus suis. Sic autem cor 
eorum aridum fit, immo quodammodo corrumpitur, si obligantur cotidie orare in 
lingua non satis nota. Aut resignatione quadam oboediunt legi, aut contra legem 
recitant breviarium in lingua vulgari, prae angustia cordis putantes, legem posi- 
tivam non obligare sub tanto incommodo. Quod si verum esset et Ecclesia non 
admitteret linguam vulgarem, auctoritas damnum pessimum subiret. Insuper ipsi 
fideles damnum patiuntur. Sacerdos linguae latinae non sufficienter compos vix 
in suas convertet illas inexhauribiles divitias, quae in lectionibus et hymnis, ma- 
xime autem in psalmis reconditae sunt. Solus qui tota mente et toto animo pene- 
tratur a spiritu ex sacris textibus profluente potens erit illa dona pretiosa cum fide- 
libus sibi commissis large atque effluenter communicare in praedicatione, eatechesi, 
directione spirituali. 

Obiectiones crisi subiiciendae . 

I. Difficultatem fortasse aliquis movebit: Unitas linguae, nonne pro recita- 
tione communi tanti aestimanda est, ut nullo modo liceat eam relinqui? Ad hoc 
quidem omnino affirmative respondendum est. Ubicumque clerici in choro vel 
in communi recitaverint Officium, in lingua latina hoc faciant, maxime si sunt 
diversarum linguarum vernacularum. Secus principium nostrum generale evacua- 
retur. Pro illis autem, qui difficultate linguae laborant, imprimi fortasse poterit 
liber Breviarii, cuius paginae in duas columnas dividuntur, quarum altera exhibet 
textum latinum altera eundem textum in lingua patria. In recitatione vero privata 
concedatur lingua vernacula, si rationes graves supra expositae urgent. Itaque 
exoptata Constitutionis mutatione sufficienter salvari videtur lingua latina, signum 
tam pretiosum unitatis et traditionis Ecclesiae Occidentalis. Ceteroquin semper 
animadvertendum est, his quaestionibus non tangi unitatem essentialem internam 
Ecclesiae, quia secus neque cum fratribus catholicis rituum orientalium unitas 
salvaretur. 

II. Iterum obiici potest etiam in lingua patria inadvertentiam nequaquam 
evitari. Revera, humana fragilitas intermiscetur semper in orationibus nostris. 
Sed de hoc non agitur. Quaeritur potius, num Ecclesia obligare velit sacerdotes 
suos ad orandum in lingua aliena, quae advertentiam fere excludit. 

III. Opponitur linguam latinam pretiosissimum esse elementum culturae oc- 
cidentalis. Ex toto corde consentior. Videmus Ecclesiam indefatigabilem esse ad- 
vocatam huius linguae in mundo hodierno. Sed non expedit tueri culturam, ubi 
damnum capit salus animarum. « Quid enim prodest homini, si mundum univer- 
sum lucretur, animae vero suae detrimentum patiatur? » (Mt. 16, 26). 

7 Quoad exsecutionem. 8 plura adhuc de ea declaranda sunt. Liceat hic 
quaedam puncta principaliora animadvertere. Evolutionis indicatae. 9 de trans- 
ferendis diebus rogationum; de alterandis coloribus paramentorum in aliquibus 
regionibus (cf. Codicem Rubricarum et Ordinem Baptismi adultorum). 10 com- 
plet. 11 deest. 12 Potestas sacra a Christo in Ecclesia pro salute hominum 
condita non in solo S. Petri officio recondita est, sed simul etiam in toto Collegio 
episcoporum cum S. Petri successore unitorum. Unde officium episcopale pondus 
suum proprium habet. 13 praesertim. 14 deest. 15 Nulla ergo est diffi- 
dentia vel suspicio versus S. Sedem eiusque organa in nostra petitione, sed inser- 
vire potius putamus ipsi universae Ecclesiae bono, cum plenius statuamus munus 
episcopale, quod simul cum primatu a Christo Domino tanquam unum quid vi- 
tale et validum, in Spiritu Sancto indissolubiliter compaginatum, conditum esse 
credimus. 16 Venerabiles Patres. 17 iam ipsam rem eliminetis. 18 To- 
tum schema liturgicum magnum damnum caperet, si hoc argumentum, scil. munus 
et facultas competens Conferentiae episcopalis in quibusdam bene determinatis ca- 
sibus, in hac periodo Concilii insolutum remaneret. Exempla priorum Conciliorum 
nos monent, ne solutionem problematum urgentium pro tempore incerto diffe- 
ramus. 19 Certissime tempori opportuno relinqui potest, quaenam aliae fa- 
cultates Conferentiae episcoporum tribuendae sint. Sed. 20 i. e. nationis vel 
regionis. 21 pastoralis causa convocati. 22 ad analogiam can. 29 C.I.C. 
23 deest. 24 de concedenda facultate sacerdotibus linguae latinae non sufficien- 
ter capacibus recitandi Breviarium in lingua latina. Quae decreta sub secreto te- 
nenda erunt et vim non habent, nisi prius a S. Sede recognita fuerint. 25 Prae- 
terea. 26 deest. 27 existunt salutis. 28 deest. 

7 

Em.mus P. D. ALBERTUS card. MEYER 
Archiepiscopus Chicagiensis 

Venerabiles Fratres, 

Brevitatis causa praetermitto ea quae ah aliis iam dicta sunt et quae 
scripta secretario tradam. Velim tamen aliquid animadvertere 1 quoad 
n. 77, ubi agitur de lingua adhibenda in recitando Breviario Divino, sal- 
tem per modum scholion ad ea quae iam ah aliis dicta fuerunt 2 

Propter summam reverentiam erga illam venerabilem « saecularem 
traditionem », de qua loquitur in lin. 5 huius numeri, fateor me aliqua- 
tenus ancipitem haerere aliquid in contrarium edicere. Nihilominus, 
sicut alii em.mi Patres iam innuebant? quia persuasus sum agi de re 
maximi momenti pro vita spirituali sacerdotum plurimorum, propono 
sequentem animadversionem. 

Vehementer optarem ut Patres Concilii saltem opportunitatem ha- 
berent suffragium ferendi super quaestione de usu permissivo linguae 
vernaculae in recitatione privata Divini Officii. Ut iam dictum est ab 
em.mo Doepfner* haec propositio iam aliquo modo in schemate prae- 
paratorio habebatur. Quamvis modus praecisus quo tunc proponebatur 
non mihi placeret, nihilominus puto propositionem debere aliquo modo 
in nostro schemate contineri. 

Propono, igitur, ut Patres Concilii habeant saltem opportunitatem 
suffragium ferendi utrum necne aliqua modificatio pro usu linguae ver- 
naculae huius n. 77 proponi deberet. Qualem formam haec modificatio 
sumere debeat, probabiliter melius elucebit ex iis quae Patres hac de 
re dicent. 

Forsitan sic proponi potest: « Iuxta saecularem traditionem Oc- 
cidentalis Ecclesiae, in Officio Divino lingua latina clericis servanda est. 
Attamen, maioris pietatis causa, in privata recitatione licet adhibere 
versionem probatam in lingua vernacula ». 

Et dico « maioris pietatis causa », et non ex defectu cognitionis lin- 
guae latinae. Nam puto quod etiam multi, ex iis qui linguam latinam 
optime callent, talem permissionem cum gaudio acciperent, salvo me- 
liore iudicio. 

Insuper, talis permissio, mea opinione, nullo modo dependere debet 
a quacumque actione alicuius Conferentiae episcopalis; sed, si conceda- 
tur, concedi deberet ab hoc Sacrosancto Concilio, vel ab ipsa Sancta Sede, 
directe omnibus sacerdotibus, conditionibus, sub quibus ea uti liceret, 
bene determinatis. 

Dico hoc 5 item salvo meliore iudicio. Et dixi. 



In textu scripto tradito: 1 Quoad nn. 68 et 76 huius capitis, ubi agitur de 
cursu horarum et de tempore recitandi officium divinum: 

His numeris, ut mihi videtur, indicatur nimia insistentia de absolutione varia- 
rum partium Divini Officii certis diei horis. Quamvis hoc tamquam ideale, ut 
ita dicam, in novo codice rubricarum proponatur (n. 142), nihilominus fatendum 
est quod hoc ideale a plerisque sacerdotibus, ministerio activo deditis, saepe sae- 
pius, data etiam eorum optima intentione, vix attingi potest. 

Ne igitur sine necessitate angustientur conscientiae, melius mihi videtur ut 
concilium abstineat a n. 76 approbando. Quaestio haec utique intime cohaeret cum 
tota quaestione de reformatione Divini Officii. Principium optimum pro hac 
reformatione enuntiatur verbis n. 68, ubi dicitur: « ratione tamen habita diver- 
sarum conditionum vitae hodiernae ». Hoc autem principium negligi videtur si 
Divinum Officium ita reformetur cum nimia insistentia cursus horarum et tem- 
poris recitandi varias Divini Officii horas. 

2 recitatione Divini Officii. 3 deest. 4 deest. 5 deest. 

8 

Em.mus P. D. RUFINUS card. SANTOS 
Archiepiscopus Manilensis 

Veneratissimi Patres, 

Aspectus pastoralis totius constitutionis conspicuus patet. At desi- 
derari videtur ut, dum schema actuosam illam et christianam vitam fide- 
lium fovendam sollerter alit, eadem cum sollicitudine etiam de ipsius 
ministris seu sacerdotis ministrantis bono spirituali magis apte provi- 
deat. Caput hoc quartum respicit unum ex principalioribus oneribus 
quae particulari modo clericos in ministerio paroeciali gravant, parochos, 
et missionarios: Officium, dico, Divinum, ad Dei laudem dicendum et 
ipsius sacerdotis sanctificationem. 

Honor quidem sacerdoti, sed et onus. 

Quod onus in pag. 185, linn. 22 ad 24 introductionis, constitutio 
ipsa laudabiliter alleviare intendit; et sumo verba: habitis « difficilli- 
mis temporum adiunctis » ut « Divinum Officium facilius et perfectius 
peragatur ». Sed, ut ab experientia constat, illos, ingenti quidem nu- 
mero, qui animarum curam habent, hodiernis temporibus labores in dies 
adhuc crescentes vitae paroecialis gravare multoties et multimodo ut 
Divinum Officium prout iacet et proponitur nunc, si totum ipsi pasto- 
res animarum recitare tenentur, omnibus sine exceptione diebus, nullo 
pacto ipsis facilius fieret. 

Igitur ad pag. 187, n. 73, ad b)> liceat mihi humillime proponere 
ut distinctio fiat inter clericos animarum curam habentes et illos tale 
ministerium non habentes, ita ut, firmo quoad cetera praescripto in 
n. 73, ad accommodandum illos pastores curam animarum habentes, 
hoc Sacrosanctum Concilium velit decernere, ita: « Officium Divinum, 
ritu quidem semi-festivo et duplicis classis, diebus dominicis et festivis, 
constare tantum debere Matutino unius nocturni: sive novem psal- 
morum vel, quod adhuc magis optandum sit, trium tantum psalmorum ». 

Rationes sunt hae. Sic servaretur adhuc cursus traditionalis Officii 
Divini. Fatendum est multos Domini operarios sanctificatos fuisse per 
recitationem istius formae traditionalis orationis. Sumo inter multa, 
exemplum Sancti Ioannis Baptistae Vianney et aliorum militiae sancto- 
rum Missionariorum in sat rerum difficillimis conditionibus. 

Secundo, postulatum meum ut parochis et aliis curam animarum 
habentibus onus Officii Divini facilius reddatur, nullatenus intendit ut 
illa forma par excellence orationis sacerdotalis, quoad eius structuram 

liturgicam, reducatur. Verum, quo magis sacerdotis actuosa vita esset, 
eo magis interiorem vitam spiritus ipse nutrire indiget. Quod certo 
certius oratione obtinetur primo et quidem efficaciter. 

Tandem, praecise propter multa pericula ad obviandas difficultates 
quandoquidem insidiosas, quae praesertim nostra aetate obiiciunt sa- 
cerdotum sanctitati, utpote nonnumquam ex ipsa pastorali actuositate 
occasionem accipiunt, censeo humillime non esse auferendum quid ab 
efficacitate mediorum sanctificationis, valde sunt fundamentalia vitae 
spirituali quasi exsiccando ipsum fontem aquae vivae et cibi spiritualis. 

Sufficiat ut Breviarium revera nomini consonet. Dixi. 



Textus scripto traditus: 

Quia inter ea quae sibi proponit constitutio schematis praeprimis est « vitam 
christianam inter fideles in dies augere », adspectus pastoralis a cap. 1 per totum 
schema ad cap. 8 conspicuus est. At videtur quasi illud illam actuosam et chri- 
stianam vitam fidelium tantum respiciat, et nihil de ipso administro vel sacer- 
dote ministrante agat. 

Sacerdos enim pars principalis est, ut actuosa fidelium participatio habeatur; 
sine ministro non erit Missa, Sacramenta non perficerentur nec praeberentur ... 

Nunc vero, cap. 4 respicit unum ex oneribus quae gravant Sacerdotem mini- 
strum, sive parochum sive missionarium: Officium dico Divinum, ad Dei laudem 
dicendum et ipsius quoque sacerdotis sanctificationem. Honor quidem sacerdoti, 
sed et onus. Quod onus constitutio ex una parte intendit alleviare, providendo ut 
« facilius et perfectius peragatur »; sed pro illis qui praesertim ingenti labore 
vitae paroecialis hodiernis temporibus gravantur nullo modo facilius fit si et ipsi 
omnibus sine exceptione diebus dicere tenentur Officium totum (cf. n. 73, b, 
pag. 187). 

Sume casum: a) vastissimae iurisdictionis ecclesiasticae, in cuius territorio de- 
gunt 1.500.000 incolae, quorum 90% fideles, solummodo autem 189 sacerdotes 
qui curam habeant eorum; ex quo sequitur ut b) paroeciae sint 30.000, 40.000, 
immo et 60.000 fidelium, propter ipsam penuriam sacerdotum; c) bona spiritua- 
lis administratio paroeciae impossibilis fere deveniat. 

Auderem igitur proponere ut pro iis qui animarum cura occupantur diebus 
dominicis et festis de praecepto Ofiicium Divinum sit quidem ritu semi-festivo, 
II classis, sed constet solo Matutino unius nocturni, sive novem psalmorum, vel, 
quod magis desiderandum est, trium tantum psalmorum. 

Ideoque, firmo quoad cetera praescripta n. 73 (pag. 187), peto ut ab hoc 
Sacrosancto Concilio decernatur pericopa in hoc sensu, ut infra: « Ofiicium Divi- 
num, ritu quidem semi-festivo et II classis, diebus dominicis et festis de prae- 
cepto, constare tantum debere Matutino unius nocturni: sive novem psalmorum — 
vel, quod magis optandum sit, trium tantum psalmorum ». 

Em.mus P. D. IOANNES card. LANDAZURI RICKETTS 

Archiepiscopus Limanus 

Venerabiles Fatres, 

Innovationes in hoc capite quarto propositae quoad Officium Di- 
vinum, procul dubio eo tendunt ut sacerdotes, aliaque membra Sponsae 
Christi, facilius et perfectius precationem publicam Ecclesiae peragere 
valeant. Liceat tamen mihi sequentia breviter animadvertere. 

1. N. 73, linn. 3 et 4, statuitur principium ut quid minimum ora- 
tionis praescribatur, ratione habita infirmitatis humanae et hodiernorum 
difficilium temporum adiunctorum. Sed non videtur quomodo cum hac 
intentione componi possit n. 72 sub b), iuxta quem cotidie novae preces 
pro variis mundi et Ecclesiae necessitatibus vesperis inserendae essent. 
Quae preces, certe, Officium non abbreviabunt. Ex altera parte, affirmare 
liceat totum hoc sacrificium laudis Deo pro necessitatibus etiam 1 mundi 
et Ecclesiae offerri, atque saepius in hymnis, et praesertim in oratione, 
pro necessitatibus his explicitam fieri precationem. Unde non videtur 
insertio talium precum nec necessaria nec conveniens, sed potius con- 
traria principio in n. 73 statuto. 

2. Quoad ipsum n. 73 graviora notanda sunt. Sub littera a), lin. 10, 
agitur de « capitulis residentialibus ». Haec autem nomenclatura vide- 
tur et confusa et discrepans, eo quod in Codice Iuris Canonici vigente 
non inveniatur. Canon enim 391 § 1, loquitur solummodo de capitulis 
cathedralibus et collegialibus. Quod si illa per verba « capitula residen- 
tialia » intelliguntur, eisque solummodo obligatio recitandi vel canendi 
Laudes aut Vesperas relinquitur, non apparet amplius una ex princi- 
palibus rationibus eorum existendi cum, iuxta verba eiusdem canonis, 
capitulum sit « ideo institutum ut solemniorem cultum Deo in Ecclesia 
exhibeat »; quod vix fieri asseri potest per celebrandas solas Laudes 
aut Vesperas. 

Insuper, in eodem n. 73, si illis capitulis est obligatio recitandi solas 
Laudes aut Vesperas, quid autem de Missa conventuali? Haec enim in 
can. 413 Iuris Canonici dicitur pars Divini Officii, et a liturgistis sem- 
per centrum totius Divini Officii habetur, saltem pro illis coetibus choro 
obligatis. Quamobrem 2 si capitulis cathedralibus et collegialibus aufertur 
Missa conventualis et quasi totum Officium Divinum, saltem ex lege ge- 
nerali, praescripta huius n. 73 difficulter cum ipsa eorum natura com- 
poni possunt. 

Ex altera parte, hodierna temporum adiuncta requirunt ut sacerdo- 
tes, etiam canonici, praesertim in regionibus ubi deest copia sacerdotum, 
operibus apostolatus se devoveant, ob quae chorali recitationi interesse 
nonnumquam impediuntur; unde opportunum videtur illis aliquam di- 
minutionem cotidianae obligationis choralis concedere, uti de facto iam 
nunc, petentibus episcopis et capitulis, saepe a Sancta Sede conceditur. 

Praeterea, cum in praesens habeatur facultas Missas Vespertinas ce- 
lebrandi, res faciliores evadunt si mane vel vespere, ante vel post Missam 
conventualem, attentis locorum adiunctis, aliqua saltem pars Divini Of- 
ficii persolvatur. 

Quapropter, salvo meliore iudicio, n. 73, in lin. 6 sub b) y verbis 
« communitates choro obligatae » adiungatur: « praeter Missam con- 
ventualem », et deinde « tenentur Officium Divinum cotidie in choro 
celebrare et quidem, etc. ». 

Linea autem 10 eiusdem numeri ita melius 3 mutetur: « Saltem par- 
tem Officii, iudicio Ordinarii loci, capitula cathedralia aut collegialia ». 

3. Liceat tandem aliquid notare ad n. 68 d)\ « Horae minores ita 
instituantur ut tempore competenti recitari possint ad sanctificandum 
laborem cotidianum ». Plaudendum est huic proposito. Attamen, super 
hoc argumento* liceat mihi meam expimere mentem ipsis verbis quibus 
auctores schematis in quadam adiecta declaratione ad commissionem 
centralem praeparatoriam illud illustrarunt: 

« Pro horis minoribus non videntur acceptandae solutiones "extre- 
mae ", quae sunt: eas totaliter abolere, aut eas sicut nunc servare. To- 
taliter enim eas abolere esset contra saecularem traditionem liturgicam; 
cum eas asservare sicut nunc sunt, esset aut neglectus circumstantiarum 
vitae clericalis hodiernae, si nempe obligatoriae manerent, aut solutio 
simulata, si nempe earum obligatio tolleretur: nam esset tunc practica 
earum abolitio. Solutio quae desideratur, intendere debet harum hora- 
rum aptationem quae earum absolutionem in praxi possibilem, immo de- 
siderabilem reddat homini qui vitam orationis aestimare debet ». Quod 
est in votis. Dixi. 



In textu scripto tradito: 1 deest. 2 Quapropter. 3 deest. 4 At. 

Em.mus P. D. ANTONIUS card. BACCI 

Venerandi Patres Conciliares, 

De reformanda compositione Breviarii. Liceat mihi proponere refor- 
mationem Breviarii non quoad rubricas, sed quoad ipsam eius compo- 
sitionem. Hanc reformationem, vel novam compositionem, iam non- 
nulli Patres in Concilio Vaticano I petierunt, sed fere nihil adhuc 
factum est. 

Quattuor utique reformationes peractae sunt postremis hisce quin- 
quaginta annis, sed omnes potissimum corpus rubricarum respiciunt, 
non autem compositionem Breviarii. 

Haec reformatio, mea sententia, haec praecipua capita complecti 
potest. 

1. Vetus et Novum Testamentum. In hodierna compositione Bre- 
viarii quattuor quintae partes ex Vetere Testamento desumptae sunt; 
una tantum quinta pars ex Novo Testamento. Puto autem maiorem 
partem ex Novo Testamento desumendam esse, detractis, non Libris 
Sapientialibus, sed praecipue magna ex parte libris historicis Veteris Te- 
stamenti, qui plerumque parum ad pietatem fovendam conferunt. 

2. Psalmi. Sunt non pauci psalmi, qui peculiarem conditionem re- 
spiciunt populi hebraici, atque adeo parum conferunt ad pietatem no- 
stram\ 1 atque etiam qui respiciunt 2 legem talionis, quae illo tempore 
vigebat. Duo tantum exempla affero: Ps. 136, in quo legitur: « Beatus 
qui tenebit et allidet parvulos tuos ad petram ». Ps. 108, in quo legitur: 
« Fiant filii eius orphani, et uxor eius vidua... fiant nati eius in interi- 
tum; in generatione una deleatur nomen eius... et peccatum matris eius 
non deleatur »; et alia huiusmodi. 

Psalmi, qui vel imprecatorii sunt vel peculiarem conditionem respi- 
ciunt populi hebraici, sunt fere tertia pars psalterii. Mea sententia op- 
portunum est hos omnes Psalmos, qui ceteroquin sunt Sacra Scriptura 
divinitus inspirata, et illorum temporum peculiaribus conditionibus con- 
sentanea, expungantur e Breviario, quod est potissimum 3 sacrae ora- 
tionis et sacrae meditationis 4 liber. Recordemur enim quod dixit Divi- 
nus Redemptor: « Dictum est antiquis... Ego autem dico vobis ». Lex 
Evangelii est perfectio Veteris Testamenti et in praesens iam non viget 
lex talionis, sed lex caritatis et misericordiae. 

3. Versio psalmorum. Nova versio psalmorum a Pio XII motu pro- 
prio edita, quoad criticam spectat textuum restitutionem eiusque rectam 

intelligentiam, omnium iudicio valde laudabilis est. Attamen eius lingua 
a non paucis videtur hiulca 5 atque interdum... 6 nimis a Vulgatae dictio- 
nibus discedens. Quod quidem difficultatem facit, praesertim in recita- 
tione chorali et in cantu, quia non conservat numerum et clausulas 
Vulgatae. 

Sapienti consilio Pius XII, praedicto motu proprio, asseveravit: « Si 
libuerit, hac versione utantur sacerdotes, etc. ». Fuit igitur ad experi- 
mentum data. Mihi aptior videtur versio quae hanc rationem sequa- 
tur: nempe, ubicumque necessarium est, textum Vulgatae, utpote erra- 
tum corrigere... 7 Ubi vero omnino necessarium non est, conservetur. 
Itemque lingua non a classica latinitate, sed a christiana Patrum latini- 
tate desumatur. Hanc rationem secuti sunt, exempli gratia, Monachi 
Benedictini in nova versione, superiore anno pro manuscripto edita; de 
qua tamen versione alii etiam viri docti iudicent opportunum esse 
videtur. 

4. Lectiones historicae. Laudabili nisu non paucae narrationes fa- 
bulares expunctae sunt in lectionibus contractis novi Breviarii. Videtur 
tamen aliquid adhuc superesse, quae historiae fidei non omnino re- 
spondent. 

5. Lectiones Sanctorum Patrum. Non semper bene et utiliter selec- 
tae sunt. Interdum habentur in locis Sanctorum Patrum subtilitates rhe- 
toricae et cavillationes, quae hodie non probantur. Opportunum igitur 
videtur ex thesauro Sanctorum Patrum novam sapientioremque loco- 
rum selectionem depromere. 

Cum autem haec omnia a Concilio Oecumenico ob temporis def ectum 
fieri non possit, vota facio ut quaeratur a Summo Pontifice ut consilium 
seu commissionem nominet doctorum virorum qui hoc perficere valeant. 

Ad quaestionem vero quod attinet de recitando Breviario lingua na- 
tionali, etiam a sacerdotibus, breviter meam sententiam aperio, quae 
omnino consentanea est schemati sub n. 77. Sacerdotes debent ex of- 
ficio linguam latinam cognoscere, debent ex officio* eam saltem quae 
liturgica est, plana nempe ac facilis. Si etiam linguam liturgicam pla- 
nam et facilem non intellegunt, grave episcoporum officium est curare 
ut eam addiscant, obtemperantes tandem aliquando 9 legibus et hor- 
tamentis ab Apostolica Sede datis. 

Haec habui, venerandi Patres, quae meditationi ac prudentiae ve- 
strae proponerem. 



ln textu scripto tradito: 1 deest. 2 deest. 3 deest. 4 deest. 5 aspe- 
ra, hiulca, nimis litteralis. 6 etiam. 7 corrigatur. 8 deest. 9 deest. 

11 

Em.mus P. D. AUGUSTINUS card. BEA 

Em.mi, exc.mi, rev.mi Patres, 

Hic, in nostro schemate, 1 etiam magis quam alibi, videtur insisten- 
dum ne Concilium intret in particularia, sed tradat principia et sum- 
mas tantum normas directivas. Ad talia particularia pertinet, verbi gra- 
tia, quod in n. 70 praecipitur ut hymni in pristinam formam reducantur 
(hoc utique valde desiderandum est, sed num Concilium de hac re agere 
debet?) 2 ; in n. 71, ut vitae Sanctorum ad fidem historicam reddantur, 
atque etiam, quod in n. 69 de revisione 3 psalterii piani praescribitur. 
Haec revisio iam ante tres fere annos a Summo Pontifice praescripta 
est, et pro ea clarae 4 normae directivae datae sunt. Textus editus a 
R. P. Weber (de quo heri fuit sermo), O.S.B., 5 membro commissionis 
tunc institutae, est aliquis primus fructus huius laboris. Non videtur 
igitur necessarium ut haec res particularis, a Summo Pontifice iam ordi- 
nata* a Concilio praescribatur et de ea hic discutiatur, cum res iam de- 
cisa est. 7 Concilii potius videtur esse ut proponat principia et summas 
normas directivas, et quidem 8 quae sint universalis et perennis indolis. 

Hoc eo magis necessarium esse videtur quod Concilium nostrum est 
Concilium Oecumenicum, non tantum Synodus Ecclesiarum quae sequun- 
tur ritum latinum romanum. Dico romanum; nam, ne in latina quidem 
Ecclesia, uniformitas in Officio divino dicendo habetur. Nam praeter 
Breviarium Romanum habentur, ut pauca tantum nominem? varia Bre- 
viaria monastica, ... 10 Breviarium ritus ambrosiani. Accedunt deinde va- 
riae formae quae in Ecclesiis Orientalibus habentur, 11 quae a clericis 
singulorum rituum observandae sunt, ut in ipso Motu Proprio Cleri Sanc- 
titate, canone 76, dictum est, iuxta praescripta iuris particularis. 

Schema autem nostrum, excepta introductione, fere exclusive agit 12 
de Breviario Romano. Proponenda essent ergo, lz meo humili iudicio, 
principia et normae 14 directivae quae pro omni forma 15 Officii divini, 
tam in Occidente quam in Oriente, 16 valeant, scilicet, de eius natura 
ut oratione nomine totius Ecclesiae a sacerdotibus et religiosis persol- 
venda, de eius praestantia, utilitate et necessitate 17 pro tota Ecclesia, 
et praesertim pro vita sacerdotali et apostolica. 1B Deinde 19 de aliquali 
eius 20 distributione per singulas partes diei ad sanctificandum totum 
diem; de obligatione persolvendi divinum Officium sive in choro sive 
extra chorum, de relatione inter orationem privatam et recitationem 
Officii divini, de qua fere nihil in nostro schemate habetur, quamvis, ut 



412 



ACTA CONC. VATICANI II - PERIODUS I 



optime notavit antea em.mus card. Lefebvre, est hodie summi momenti 21 
denique, de populi participatione. 

Quae omnia 22 partim in introductione, pag. 185, habentur, par- 
tim inter particularia aliquoties tanguntur. Sed utile esset omnes has 
normas generales colligere, exponere complete, et profundius tractare, 
non tantum schematice. 23 Reliqua ... 24 autem remittantur ad auctori- 
tates competentes singulorum rituum ad quos pertinent 25 

Quod in particulari Officium divinum in Ritu latino romano refor- 
mandum attinet, in memoriam revocare liceat totum fere laborem iam 
factum esse primum 26 a commissione speciali a Pio XII beatae memo- 
riae instituta. Illa ipsa commissione proponente et Summo Pontifice 
approbante, Sacra Congregatio Rituum Litteris 17 maii, anno 1956 datis, 
totum episcopatum de revisione Breviarii consultavit. Resultatum illius 
consultationis sunt 341 responsa a Metropolitis, etiam nomine episco- 
porum suffraganeorum, data, de quibus responsis ipsa illa commissio 
accurate retulit et discussit in « Memoriali »136 paginarum, anno 1957. 
Haec autem responsa ostenderunt — et clare ostenderunt 27 — inter 
episcopos quidem 28 esse magnum consensum de necessitate revisionis, 
sed etiam maximum dissensum de singulis rebus particularibus. Idem 
eruitur etiam 29 e summario votorum « de divino Officio » quod in 
appendice II Actorum et Documentorum (... 30 46 paginis) exhibetur. 

His documentis innixi, ni fattor, 31 dicere possumus: commissio a 
Pio XII instituta omnia quae ah episcopis 32 proposita sunt ante oculos 
habuit, eamque secuta commissio praeparatoria Concilii 33 schema ela- 
boravit; postea 34 commissio centralis totam rem examinavit, subcom- 
missio de emendationibus schema actuale confecit. 

Post hos ingentes 35 labores praeparatorios, vix quidquam dici posse 
videtur particulare, 3 * quod nondum dictum et examinatum fuerit. Sine 
temeritate igitur dici potest in congregatione generali, etiam si discepta- 
tiones per hebdomadas protraherentur, nullum maiorem consensum de 
his variis rebus particularibus in schemate propositis obtineri posse. 

Patres conciliares qui cum normis ... 37 propositis in schemate non 
concordant, ea tantum repetere poterunt quae iam a tribus commissio- 
nibus considerata neque tamen 3 * admissa sunt. Desiderandum igitur 
videatur ne haec particularia de Breviario Romano a 39 congregatione 
generali tractentur, sed determinatio eorum remittatur ad commissio- 
nem liturgicam 40 postconciliarem, quam primum instituendam, quae 
omnibus diligenter et serio perpensis, schema denuo elaboratum Sum- 
mo Pontifici proponat definitive decidendum. 

Nam ubi tot variae sententiae sunt, ut de facto sunt, A1 decisio tan- 
dem aliquando a summa auctoritate facienda est. Quod si placuerit, 

schema illud antequam Summo Pontifici proponatur, etiam conferen- 
tiis episcopalibus mitti posset ut illud examinent. Hoc modo procedendi 
in congregatione nostra 42 multae discussiones parum utiles evitabun- 
tur, et tempus reservabitur tot aliis quaestionibus multo gravioribus et 
multo dificilioribus 43 disceptandis. [Plausus]. 



In textu scripto tradito: 1 deest. 2 deest. 
5 deest. 6 deest. 7 deest. 8 deest. 9 enumerem. 10 porro. 11 In 
Ecclesiis autem orientalibus variae formae foabentur. 12 agit tantum. 13 deest. 
14 norma et. 15 persolutione. 16 deest. 17 deest. 18 pro sacer- 
dotibus. 19 deest. 20 eiusdem. 21 deest. 22 deest. 23 sed 
accuratius, clarius et profundius exponi poterunt. 24 omnia. 25 deest. 
26 deest. 27 deest. 28 deest. " 29 deest. 30 pp. 290-336 (ergo 
31 deest. 32 deest. 33 deest. 34 ac postquam. 35 deest. 36 deest. 
37 particularibus. 38 deest. 39 in. 40 deest. 41 deest. 42 gene- 
rali. 43 deest. 

12 

Em.mus P. D. ANSELMUS card. ALBAREDA 



Patres venerabiles, 

In cap. IV, pag. 186, nn. 69 ad 71, est quaestio de Psalterii reco- 
gnitione, de hymnorum restitutione in pristinam formam, de selectione 
textuum Sacrarum Litterarum necnon Sanctorum Patrum lectionibus 
« de tempore », de purgatione historiae lectionum Sanctorum. Uno ver- 
bo: Deferri iubetur ad retractationem accuratam et diligentem omnia 
elementa ex quibus Officium divinum constat. Quod, quamquam ar- 
duum sit, non tamen ita difficile, ut eius effectio animos frangere possit, 
cum magna laboris pars sit iam effecta. 

N. 69, parte 2, de Psalterio. Admodum optabilis est consecutio 
unius dumtaxat textus in Liturgia latina, textus nempe respondens lin- 
guae latinae christianae, ut decet traditionem liturgicam, cursu nume- 
roso praeditus, psalmodiae fluenti accommodatus. Ad tales eventus adi- 
piscendos sunt nobis opera optima. Omnibus patent prosperi successus 
obtenti studio atque scientia professorum Pontificii Instituti Biblici, 
necnon tenaci elucubratione monachorum Abbatiae S. Hieronymi in 
Urbe, atque etiam recensione facta « iuxta votum synodi generalis abba- 
tum O.S.B. ». Quae tentamina suprema certe non sunt, sed aditum 
praebent ut ad exitum commode perveniamus. 

N. 70, de Hymnis. Ambrosius ille, hymnologiae sacrae latinae pater, 
hymnos panxit dulcedine imbutos, fervidos, viriles, unctione christiana 
inditos, quibus vehementer fideles Mediolanenses, teste Augustino, com- 
movebantur. Ambrosius item aliorum hymnorum suasor fuit, ita suis 

similium, ut iam S. Benedicto nomen « Ambrosianum » pro hymno li- 
turgico et idem valeret. 

Ei hymni, qui ab antiquitate concentui psalmorum in Ofiicio divino 
comitabantur, suam pristinam speciem litterariam servarunt usque ad 
primum tertium saeculi xvii; tunc vero infelix correctio litteraria eorum 
gratiam et saporem primum deturbavit. 

Facillimum autem erit hymnos Breviarii in suam formam pristinam 
restituere. Necessarium non est hos textus ex imis bibliothecis depromi. 
Canonici huius Sacrosanctae Basilicae, monachi Benedictini, Cistercien- 
ses, Carthusiani, Fratres Vraedicatores, Carmelitae Calceati indeficienter 
in suis Breviariis servant, et hodie offerre possunt primo suo florido 1 
statu. 

N. 71, litteris a) et b). Vi huius paragraphi plane adsentio. 

Littera c): De Passionibus Sanctorum. Hic primae partes Martyro- 
logio Romano sunt tribuendae, quia index publicus Sanctorum est, quos 
Ecclesia rite veneratur. Cum hoc libro reliqui libri liturgici ad hunc 
cultum pertinentes, kalendariumque continentes, Missale puta et Brevia- 
rium, intime coniunguntur. Potissimum itaque accurate Martyrologium 
Romanum edatur. Materies revera praevia est copiosa. Praeter conspi- 
cuam multitudinem de Sanctorum vitis librorum, rite iuxta criticam 
methodum editorum, exstant opera notabilia, ut « Martyrologia histo- 
rica Medii Aevi » (Dom. H. Quentin) et maxime opus egregium Bol- 
landistarum. 

Horum igitur operum perfectio et hodierna conditio permittunt ka- 
lendarium liturgicum funditus redigere, supposititios sanctos et elementa 
fictitia praetermittendo, quin ita lectiones secundi nocturni disquisitio- 
nes criticae fiant, immo, institutioni et exemplo spiritali maxime, ut non 
dicam unice, consulendo. 

Nec conqueratur de suppressione fabularum, quamvis poeticae sint, 
quia lectionibus exemplarioribus suppleri prospere possunt. Ecce vo- 
bis exemplum notum: in Officio S. Clementis I Papae, antiphonae, 
lectio et responsoria excerpta sunt notae fabulae, quae quidem maiore 
eventu suffici possunt lectis fragmentis ex mira eius 2 epistula ad Corin- 
thios, primo papali documento post S. Petrum. 

Recognitio ergo omnium elementorum, e quibus Breviarium constat, 
neque ita insuperabilis est, neque tempus ita productum sibi postulat, 
ut natu maiores nostrum — et pauci quidem non sumus — in spem 
venire possimus hoc opus valde speratum videndi ad exitum prosperum 
perductum. Dixi. 



Iri textu scripto tradito: 1 deest 



deest. 

Exc.mus P. D. VILLELMUS CONNARE 

Episcopus Greensburgensis 

Venerabiles Patres, 

In pag. 185, finis schematis statuitur ut « Divinum Officium a sacer- 
dotibus aliisque Ecclesiae membris... facilius et perfectius peragatur ». 

Hac de causa velim aliquid dicere nomine multorum sacerdotum tum 
ex mea dioecesi, tum ex aliis dioecesibus ubique terrarum. Hi pii ac stu- 
diosi consocii et amici mei petunt ut privilegio privatim recitandi Offi- 
cium Divinum in lingua vernacula gaudere possint, cui desiderio libenter 
consentio, et mecum 90 per centum episcoporum ex Statibus Foederatis 
in America, uti per animadversiones cardd. Spellman et Meyer indi- 
catur. 

Desideratur ergo, ut obligatio in schemate enuntiata exprimatur 
potius per modum electionis, ita ut permittatur sacerdotibus privatim 
Breviarium recitantibus electio eum recitandi aut in lingua latina aut 
in lingua vernacula. 

Quamvis recitatio Breviarii in lingua latina — lingua traditionali 
Ecclesiae Occidentalis — certe laudari et commendari debeat, tamen in 
recitatione privata, facta ab eis choro non adstrictis, electio linguae ver- 
naculae sacerdotibus individuis apte tribui potest. 

Sane talis editio vernacula Breviarii, a peritis singularum regionum, 
ducente commissione ab episcopis regionis statuta, conficeretur, nec in 
usum sine approbatione Sanctae Sedis deduceretur. 

Ratio huius propositionis duplex est; 

1. Tale privilegium magno emolumento esset vitae spirituali horum 
sacerdotum, quibus sacrae divitiae Breviarii nunc latent sub velo lin- 
guae latinae. Nec valet dicere hos sacerdotes, post lectionem Breviarii 
lingua latina factam, lectionem lingua vernacula . iterari posse. In his 
laboriosis diebus tale spatium temporis tam sedulis sacerdotibus, tum 
in America, tum alibi in orbe terrarum deest. 

Hoc in Concilio audiatur vox horum piorum sacerdotum per vocem 
episcoporum eorum. Haec vox hoc privilegium petit, ut « Divinum 
Officium facilius et perfectius peragatur ». 

2. Tale privilegium magno emolumento esset vitae pastorali horum 
sacerdotum, de qua re Summus Pontifex, Ioannes XXIII, in instau- 
rando hoc Concilio, praecise peragebat. Obligatio pastoralis praeprimis 
postulat ut sacerdos foveat in christifidelibus constans incrementum 

scientiae et amoris Christi, ita ut una cum Christo Deo semper magis 
fideliter inserviant. Certo certius, ad talem obligationem melius adim- 
plendam, multum iuvat si sacerdos sacras divitias e Breviario exhaurit 
in eadem lingua qua eas populo tradit. 

Lectiones Scripturarum, necnon Patrum venerabilium, vitae Sanc- 
torum, hymni et orationes — haec omnia magnum fructum ferrent in 
homiliis, concionibus, instructionibus catecheticis — in toto ministerio 
Verbi Dei ad populum — tantummodo si non solum leguntur sed etiam 
intelliguntur. 

Celeriter conceditur ut omnes sacerdotes linguam latinam cognoscere 
debeant. De facto autem, multi sacerdotes ubique terrarum hanc linguam 
venerabilem nec legere nec loqui possunt, vel solummodo difficiliter. 
Pro his sacerdotibus, ergo, privata recitatio Breviarii sui mere mecha- 
nica et vix intelligibilis fit. 

Quapropter propono ut obligatio in schemate enuntiata exprimatur 
potius per modum electionis, ita ut permittatur sacerdotibus privatim 
Breviarium recitantibus electio eum recitandi aut in lingua latina aut 
in lingua vernacula. Dixi. 

14 

Exc.mus P. D. SERGIUS MfiNDEZ ARCEO 

Episcopus Cuernavacensis 

Venerabiles Patres, 

Magno cum gaudio quaedam perpulchre dicta de sensu pastorali 
erga nostros sacerdotes in hac aula feria IV et hodie auditi sumus, 1 qui- 
bus propositio de revisendo funditus vel partim 2 Officium divinum 
nitebatur. 

Sed mihi videtur, ut melius hic finis attingatur, doctrinam ipsam 
quae subiacet huic prooemio revisendam esse, ideoque ipsum prooe- 
mium funditus reformandum esse. Prooemium, pag. 185. 3 

1. A Concilio Oecumenico secundum usum antiquum non citantur 
verbatim auctoritates, ne Encyclicae quidem, sed tantum Sacra Scrip- 
tura et Patres. 

2. Textus, lin. 8 citatus, ex epistola ad Hebraeos « pro hominibus 
constituitur in iis quae sunt ad Deum » (5, 1), hic in sensu alieno ab 
ipso loco adhibetur, quia non Ecclesia sic constituitur, sed Christus 
Sacerdos. 

3. Ipsum principium in prooemio expositum non est solidum. Si 
statuitur Ecclesiam suum officium laudandi Deum et interpellandi, per 

celebrationem tantum Eucharistiae et per Officium divinum absolvere, 
hoc modo concipiendi negligitur illa oratio Ecclesiae, quae fit sine inter- 
missione per totum orbem a populo christiano, tum communiter, scilicet 
per pia exercitia, secundum usum particularium Ecclesiarum, de quibus 
in n. 9 huius schematis actum est, tum privatim a singulis. 

Oratio quae fit ab Ecclesia, sive a fidelibus, sive a clericis, certe ali- 
quibus legibus ordinanda est. In lege autem nunc vigente, periculum 
magnum inest, immo maximum damnum patimur, pietatem nempe per- 
sonalem sacerdotum per molem precum dicendarum legalium opprimi. 

Historia evolutionis Officii inde a libera et spontanea oratione fide- 
lium et sacerdotum, usque ad ideam substitutionis, quae fuit etiam ex- 
pressio illius « do ut facias » patroni et beneficiati, rem praeclare illu- 
strat. Structurae et superstructurae paulatim pietatem personalem obrue- 
bant sine pietate, immo cum quadam crudelitate, unde orta sunt cona- 
mina reformationis non pauca, sicut illud sanctissimi viri Pii X. 4 

Sed ex lege nunc vigente disharmonia haec apertissime 5 apparet. 
Ex una parte iacet Officium divinum, quo sub comminatione peccati 
mortalis tantum tempus sacerdotum cum minimo fructu spirituali occu- 
patur. Ex altera parte, canone 125 h) eisdem sacerdotihus 6 imponitur 
alterum quoddam officium ad fovendam pietatem personalem, quo exi- 
gitur ut iidem « quotidie oratione mentali per aliquod tempus incum- 
bant, sanctissimum Sacramentum visitent, Deiparam Virginem mariano 
rosario colant, conscientiam suam discutiant ». Si admittitur illa delega- 
tio Ecclesiae, cur oratio quae dicitur personalis in oppositione ad illam 
legalem non posset illa delegatione ditari? 

Principium vero practicum solutionis, dum doctrina substitutionis 
in trutinam redigitur, innuit feria IV em.mus card. Leger et commen- 
datur cum in Completorio insertum est conscientiae examen. Hae duae 
obligationes in unam coordinandae et coniungendae sunt, prout natura 
rei postulat. 7 Iamiam Laudes et Vesperae in laudem Dei ex officio, suo 
tempore, dicendae essent* 

Horae minores, in forma etiam apte reformata, libertati et pietati 
sacerdotali relinquantur. 

Loco horae matutinae, quae vocatur, ponatur « officium lectionum », 
sicut commissio praeparatoria optime proposuerat, lectio scilicet divina, 
non taxative quoad quantitatem determinatam, quam sacerdotes per 
certam horae partem, sive legendo sive meditando, absolvant. Hae vero 
lectiones ita eligantur ut animas eorum vere nutriant. 

Hae lectiones statuantur vel circumscribantur sive ab Apostolica 
Sede pro universa Ecclesia, sive a coetibus episcoporum pro eorum quo- 

que ambitu. Quod quidem per elenchos librorum spiritualium fieri poterit, 
qui elenchi suo tempore recognoscendi et augendi essent. 

Hoc modo vera reformatio sive renovatio, non mera imminutio vel 
mutatio OfEcii divini haberetur. 

Sed unum deest. Libertas saltem relinquatur Officii divini recitandi 
in lingua vernacula, vel melius dicamus, in lingua materna, qua melio- 
res sensus animi nostri spontanee exprimuntur. Ideo ego proposueram 
novum textum art. 16, scilicet, libri recognoscantur « ea quidem ra- 
tione ut una cum textu latino versionem vernaculam contineant ». Semel 
pro semper cogitemus orationem nos non debere parvipendere ad exer- 
citium scholare ut 9 lingua latina exerceamur. 

Tunc oratio sacerdotum in itineribus, domi, in domo Dei, id est 
ubique, iterum oratio Plebis sanctae facillime fieret, sicut erat in prin- 
cipio, sed, proh dolor!, non semper. 

Venerabiles Patres, quaedam sunt principia quae attente, immo et 
diuturne consideranda essent. « Festina lente », iam auditum est in hac 
aula. Nunc vero videmur festinanter festinare. Exempli gratia, cum 
de unctione infirmorum agebatur, non sine quadam 10 levitate, sine re- 
cursu ad actualem reflexionem theologicam, loquebatur de sanatione 
quasi clinica tamquam de effectu Sacramenti. 

Venerabiles Patres, recentissime Summus Pontifex dixit Concilium 
convocatum esse non ad curam musei cuiusdam. Firmiter teneamus tra- 
ditionem Patrum nostrorum, non vero quascumque traditiones ad quas 
discernendas iudices constituti sumus a Christo, Domino nostro. 

Praeterea, non agitur de comparandis sacerdotibus bonis cum tepi- 
dis, vel malis, sed de altioribus principiis; sicut nuperrime recoluit 
card. Bea, ne ad minuta etiam descendamus. 11 Dixi. 



In textu scripto tradito: 1 audivimus. 2 deest. 3 deest. 4 deest. 
5 quaedam aperte. 6 eis. 7 deest. 8 sunt. 9 quo in. 10 deest. 
11 deest. 

15 

Exc.mus P. D. IOANNES IULIANUS WEBER 

Archiepiscopus-episcopus Argentinensis 

Em.mi Patres et venerabiles Fratres, 

Alloquor vos ut episcopus qui, ut vos omnes, curam habet de sanc- 
titate et successu apostolico sui cleri, qui saepe exercitia spiritualia sa- 
cerdotibus praedicavit, et qui per viginti quinque annos seminario 

maiori praefuit. Alloquor cum consensu magnae partis episcoporum 
Galliae. 

Omnes scimus et experti sumus, sine oratione, quae gratiam Dei 
impetrat, sacerdotem non posse suis obligationibus fidelem esse, Dei 
scilicet servitio et animarum. Quapropter Ius Canonicum (can. 125) 
clericis praecipit quaedam exercitia spiritualia, praesertim orationem 
mentalem, vitae interiori aeque ac apostolatui necessaria. Sed his omni- 
bus dignitate praestat Officium divinum. Etenim oratio est in nomine 
Ecclesiae Deo oblata, pro Ecclesia, et etiam pro Dei gloria... 1 Immen- 
sum pro clero commodum affert. Gratias et lumen sacrificii Euchari- 
stici portat per omnes horas diei, sicut suis radiis sol totum illustrat 
orbem. Fidem et pietatem, aeque ac zelum apostolicum fovet, per psal- 
mos, hymnos, lectiones et orationes. Fideliter persolutum, minimum 
orationis in vita quotidiana sacerdotum firmat. 

Atqui dolendum est, pro diversis motivis, etiam aliquando mini- 
mis, quosdam presbyteros Officium divinum totaliter seu per partes 
omittere. Alii, ex defectu temporis aut intelligentiae textus, illud valde 
velociter aut quasi mechanice persolvunt, quod verae pietati obstat. His 
factis medelam invenire debemus, et ex hac parte etiam reformatio li- 
brorum divini Officii necessaria est, et quidem profundior ac illis quae 
nostris temporibus, non sine magna utilitate et opportunitate, adortae 
sunt. Nam forma hodierna Officii, non perfecta, pro certis sacerdotibus 
offendiculum est. 

Quin singula enarrem quae in praesenti schemate enumerantur aut 
iam per oratores enumerata sunt, 2 sequentes propositiones afferam: 

1. Rememoret enixe Sacrum Concilium... 3 omnibus clericis gravem 
et sanctam obligationem Officium fideliter, digne, attente, ac devote 
Deo offerendi..., 4 posthabitis, evidenter, regulis theologiae moralis quoad 
dispensationes a lege positiva in casu impossibilitatis aut magnae nimis 
difficultatis... 5 

2. Haec appellatio auditum et successum tantummodo obtinebit, si 
libri divini Officii recognoscuntur, ita ut Officium fiat brevius (ad for- 
mam forsan hebdomadae paschalis), fiat pro pietate fructuosius, histo- 
riae conformius, et magis adaptatum nostro labori apostolico. 

3. Typis mandentur ubique editiones bilingues Breviarii Romani, 
textum latinum et textum in lingua usuali, rite recognitum, continen- 
tes, ita ut sacerdotes sese referre queant ad suam linguam in lectioni- 
bus difficilioribus; immo permissum eis sit, ex indulto sui episcopi aut 
ordinarii religiosi, in casu speciali, Officium privatim in sua lingua per- 
ficere... 6 Quaestio enim linguae secundaria est, necessitas orationis, et 
orationis 7 bene intellectae, primaria. 

4. Tandem revisio Officii (tam pro textu quam pro forma adoptan- 
da) quamprimum et definitive, et non per gradus — quod simul edito- 
ribus ac sacerdotibus valde inopportunum est — perficiatur, in fideli- 
tate cum traditione simul ac cum hodierna exigentia 8 per commissio- 
nem quae sub n. 16 praevidetur, 9 ex expertis et pastoribus compositam, 
aut (forsan melius) per commissionem de qua locutus est em.mus card- 
Bea. Res valde urget. Dixi. 



In textu scripto tradito: 1 celebranda. 2 sub nn. 68-72 enumerantui- 
3 in n. 73 b sub forma diserta. 4 secundum can. 135 I.C. 5 Art. 72 b 
sic enuntietur: «Clerici... considerent ut gravem et sanctam obligationem Di- 
vinum Officium fideliter, digne, attente et devote quotidie persolvere ». 6 quod 
addendum est n. 77 sub littera a. Addatur art. 77 a\ « ... nisi episcopus aut ordi- 
narius religiosus alicui permiserit Officium privatim in lingua usuali persolvere ». 
Haec additio contradictionem quae sub littera c invenitur, tolleret. 7 deest. 
8 hodiernis exigentiis. 9 sub n. 16 praevisam. 

16 

Exc.mus P. D. FRANCISCUS FRANIC 

Episcopus Spalatensis et Macarscensis 

Em.mi Principes, Fratres carissimi, 

Observationes meas breves de instauratione, de obligatione et lingua 
Officii divini sententiae vestrae humillime submittere audeo. Mecum 
essentialiter consentiunt fere omnes episcopi Iugoslaviae... 1 

3. Legendo art. 69, impressio habetur Officium divinum brevius fore 
quam hodie secundum mentem schematis. Secundum vero proposita quo- 
rundam clarissimorum oratorum in hoc Concilio, abbreviatio hodierni 
Officii divini adhuc maior evaderet. Rationes huius abbreviationis ad- 
ductae sunt, et quidem vero cum fundamento in re, uti dicunt philo- 
sophi. Nam sacerdotes hodie in cura animarum positi revera ingentibus 
laboribus obruuntur; multi sacerdotes aegrotant, et non semel morte 
praematura corripiuntur ob nimium laborem pastoralem 2 vel ob extraor- 
dinarias passiones quas vita sacerdotalis, praesertim in nostris regioni- 
bus, secumfert. Isti labores et sacrificia 3 in dies crescunt. 

Ex altera parte, verum est consecrationem vitae hominis his in ter- 
ris et consecrationem diei horarumque eius, posse diversis formis et mo- 
dis perfici. In vita contemplativa, consecratio ista fit praesertim per ora- 
tionem; in vita vero activa, praesertim per actionem. Et quia nos sacer- 
dotes dioecesani atque regulares, qui cura animarum occupantur, vitam 

potius activam gerimus, vitas nostras praesertim per actionem pasto- 
ralem consecramus. Haec est gloria nostra et honor noster, Fratres ca- 
rissimi, sed, proh dolor! etiam periculum nostrum. Propterea Summi 
Pontifices, a S. Pio X ad hodiernum Summum Pontificem gloriose re- 
gnantem, magis nos incitant ad orationem quam ad actionem. Nos pro- 
fecto 4 omnes, qui imprimis sumus pastores sacerdotum nostrorum, ex 
experientia bene scimus illos sacerdotes esse magnos apostolos, quos 
cognoscimus etiam magnos homines esse orationis. 

Propterea, pro modulo meo omnes has rationes considerans, ut O/- 
ficium divinum adhuc magis ahhrevietur consentire non possum, 5 quia 
hodie iam satis abbreviatum esse videtur/ nisi forte ut horae minores 
ad unum psalmum, unaquaque nempe hora, reducantur, ut possint tem- 
pore competenti recitari, sicut, e. g., hodie recitamus « Angelus Do- 
mini » interrumpendo nostras actiones, si possihile hoc esse dico. 7 

Si autem Concilium vellet abbreviare quoque Matutinum et Com- 
pletorium, nos, fere omnes episcopi lugoslaviae, putamus hoc quoque 
esse possihile (i. e., 8 Matutinum ad tres psalmos cum illo psalmo intro- 
ductorio et hymno, et Completorium ad unum psalmum abhreviare). 
Sed 9 talis abbreviatio — candide loquor — mihi periculosa esse vide- 
retur pro vita spirituali nostrorum sacerdotum, nisi saltem aliquam, ut 
ita dicam, compensationem faceremus. Talem compensationem, maxime 
opportunam, video in oratione mentali quotidiana, saltem per unum 
quadrantem vel per dimidiam horam protractam. 

Et ideo propono ut in hoc articulo, ut in hoc schemate, etiam sermo 
instituatur de orationihus sic dictis privatis seu personalihus , praesertim 
de meditatione quotidiana 10 Haud ignoro hodie quoque sacerdotes obli- 
gari Iure Canonico ad orationem mentalem quotidianam, sed haec obli- 
gatio mihi aliquatenus tenua esse videtur. Propterea velim ut haec obli- 
gatio, si possibile est, a Concilio in hoc ipso capite magis inculcetur, im- 
mo ut serio praescribatur, et quasi sub gravi — si possihile est « qua- 
si » — imponatur, 11 ne videamur nos Patres Conciliares paululum quasi 
indulgere spiritui huius mundi, qui, ut docuerat iam Sanctus Pius X, 
haeresi actionis affectus est. Fateor quoque me timere ne multi boni 
sacerdotes admirentur videndo Concilium abbreviare, et quidem secun- 
dum meum modestum iudicium, nimis, orationes nostras sacerdotales 
quotidianas, si divinum OfEcium abbreviatum, oratione mentali vere 
praescripta non suppleamus. 

Humillime quoque et enixe rogo Sacrum Concilium ut examen con- 
scientiae omnibus Completorium ex officio orantibus praescribat, quia 
sine examine conscientiae non video quomodo possibile sit vitam spi- 
ritualem serio ducere. Sine vero vita spirituali interna, apostolatus no- 

ster magnos forte successus externos habebit, sed paucos fructus super- 
naturales. 

Item omnes sacri ritus, etiam si a Concilio summa cum laude instau- 
rati fuerint, cito obsolebunt et in « inanes ritus » (uti dicitur in Mediator 
Dei a Pio XII) convertentur cito\ % si isti ritus per meditationem quoti- 
dianam in cordibus nostris non perficiantur. 

Ad art. 73. Quoad obligationem recitandi quotidie Officium divinum 
ex toto corde assentimus 13 art. 73 huius schematis. Nam lex et obligatio 
ex lege oriens vehementer adiuvat infirmatem nostram. Si relinquamus 
quasdam partes, et quidem notabiles, uti est Matutinum, horas mino- 
res, et Completorium, sine obligatione, profecto a pluribus nobis saepe 
istae partes omittentur et a multis fere semper; et ita ab hodierno no- 
stro Officio divino revera tantummodo vestigia remanebunt, nempe Lau- 
des et Vesperae. 

Ex toto corde ad art. 77 assentio, articulum secundum quem omnes 
clerici totum Officium lingua latina orare debent. 14, Nam lingua latina 
est nostra lingua sacerdotalis et ecclesiastica. Sed sapientissimum duco 
propositum art. 77 sub littera c), quod dicit: « Quivis Officio Divino 
adstrictus, si Officium Divinum una cum fidelibus laicis, vel cum eis 
qui sub a) et b) nominantur, lingua vernacula celebrat, suae obligationi 
satisfacit, dummodo textus versionis sit legitime approbatus ». 

Quia in mea dioecesi et quibusdam aliis in Iugoslavia dioecesibus, 
diebus dominicis et festis fideles una cum sacerdote in ecclesiis, ab an- 
tiquissimis temporibus Vesperas, et in maioribus festis etiam Matutinum 
et Laudes, in lingua vernacula celebrant. Nunc autem sacerdotes in die- 
bus pluribus debent duas Missas dicere ante meridiem, et duas Vespe- 
ras (aut etiam duo Matutina et Laudes) in duabus paroeciis, in lingua 
vernacula, et dein easdem orationes in lingua latina; quod nimis esse 
videtur. 

Ideo vehementer commendo hoc propositum schematis. Dixi. 



In textu scripto tradito: 1 Observationes meas in cap. IV vestrae atten- 
tioni humiliter propono. 1. In Prooemio ex mea sententia maior praecisio theo- 
logica desideratur, ut possibilitates quorundam errorum evitentur. Imprimis vi- 
detur quod prae oculis non bene tenetur conceptus Ecclesiae adaequatus, i. e. 
quod Ecclesia constat Capite et membris inseparabiliter unitis cum Capite. Cum 
ergo dicitur linn. 7-8 « Ecclesia autem, sacerdotio mirabili in suo capite insignita 
et divinam ipsius missionem in terris pergens... » mihi videtur plus aequo di- 
vidi Ecclesia a Christo, quasi Ecclesia possit concipi sine Christo, et quasi posset 
pergere divinam missionem Christi in terris sine Christo. Item mihi videtur verba 
S. Scripturae linn. 8-9 citata minime referri ab auctore epistolae ad Hebraeos ad 
totam Ecclesiam, sicut in citato textu referuntur, sed ad solos Pontifices Ecclesiae. 

Ulterius, si ad Corpus Christi Mysticum pertinet et caput et membra quae insepa- 
rabiliter capiti uniuntur, clarius explicandum est, mihi videtur, quomodo Ecclesia 
sit constituta, ut Deum sine intermissione laudaret et pro singulis interpellaret, 
sicut linn. 9-10 dicitur. Propono ergo, maxima cum reverentia erga textum nobis 
propositum in prooemio, ut propositioni quae in lin. 7 incipit « Ecclesia autem » 
et in lin. 10 terminat « pro singulis interpellet » substituatur sequens: « Christus 
autem divinam missionem suam laudandi Deum et interpellandi pro omnibus ho- 
minibus, maxime autem fidelibus, in terris continuat per mystica sua membra, 
i. e. per sacerdotium hierarchicum et commune omnium fidelium ». 2. In eodem 
proemio minus clara mihi videntur verba in linn. 15 et 18, scil. ubi dicitur « gra- 
vitas obligationis » et « summus honor » recitandi Divinum Officium sequi eo 
« quia unusquisque orando ante tronum Dei stat nomine Ecclesiae ». Sed obli- 
gatio gravis recitandi divinum officium in Eeclesia occidentali sequi videtur unice 
ex eo quia talem obligationem hierarchia imponit sacerdotibus Ecclesiae occiden- 
talis, non vero sacerdotibus Ecclesiae orientalis. Proinde emendatio facienda est 
in sensu indicato. 2 deest. 3 pastorales. 4 Ego quoque, sicut profecto 
nos. 5 Propterea non obstantibus rationibus contrariis, quae suum pondus 
habent, consentire non possum, pro modulo meo omnia considerans, ut Officium 
Divinum adhuc magis abbrevietur. 6 est. 7 deest. 8 reducendo e. g. 
9 tunc. 10 deest. 11 deest. 12 deest. 13 assentio. 14 debeant. In 
hac thesi mecum consentiunt fere omnes episcopi Iugoslaviae. 

[Reliqua, quae sequuntur in textu orali, in textu scripto tradito desunt\ 

17 

Exc.mus P. D. IACOBUS CORBOY 

Episcopus Monzenensis 

Patres venerabiles, 

Cum constitutio de sacra Liturgia rectissime providere intendat ut 
qui « in OfEcio divino orando nomine Matris Ecclesiae ante thronum 
Dei stant... facilius et perfectius » hoc nobilissimum munus peragere 
queant, maiori simplicitati ac perspicacitati divini Officii, praeter ea 
quae iam in hoc schemate continentur, ex aliis quoque capitibus magis 
adhuc consulendum esse censeo. 

Iamvero divinum Officium, quod in praesenti sua forma numero- 
sis ac saepe numero variandis rubricis pollet, ad multo maiorem sim- 
plicitatem opportune reduceretur, si universaliter introducerentur illae 
formae quae hodie iam in Officiis Paschalibus vigent, hoc est, si Matuti- 
num semper unum nocturnum haberet et multiplices antiphonae, abso- 
lutiones, et benedictiones omitterentur, nisi forsan agatur de Officio in 
choro celebrando. 

Ad n. 69. Omittendos esse, censeo, illos psalmos qui nonnisi a pe- 
ritis et exegetis cum quadam facilitate recte intelligi possunt. 

Ad n. 70. Hymni quoque, qui vix non semper difficiles intellectu 
sunt, aut penitus omittantur, aut non nisi rarissime recitentur... 1 

Ad n. 71. Reducatur etiam numerus lectionum ex libris Veteris 
Testamenti desumptarum, et in specie, illarum quae modo valde diffuso 
de rebus historicis agunt; in quarum locum substituantur frequentiores 
lectiones ex libris Novi Testamenti hauriendae. Qua in materia simpli- 
citati ac unitati divini Officii non parum consuleretur, si lectura alicuius 
libri sacri integra quadam periodo temporis protraheretur, et non, sicuti 
nunc fit, ob festa supervenientia non solum iterum iterumque inter- 
rumperetur, sed etiam misere detruncaretur. 

Etiam textus patristici notabiliter reducantur, cum haud facile sit 
textus breves, qui revera ad Officium faciunt, ita ex eorumdem con- 
creto contextu excerpere, ut expositiones Patrum authenticae, non ar- 
bitrarie vel immo violenter, manipulentur. 

Ad n. 72. Approbo ea quae dicuntur de orationibus matutinalibus 
et vespertinalibus et de precibus cotidie pro necessitate mundi et Eccle- 
siae recitandis. At, cum per introductionem harum orationum et precum, 
divinum Officium, iam in praesenti sua forma sat longum, notabiliter 
extendatur, providendum esse censeo ut aliae quaedam partes divini 
Officii abbrevientur. Placet etiam propositum recitandae orationis Do- 
minicae in fine horarum minorum; e contra, haud placet quod confessio 
fidei seu « Credo » penitus ex Officio divino omittatur. 

Ad n. 73. Ambigua ideoque stylistice emendanda videtur esse for- 
mula, secundum quam: « omnes clerici ... tenentur ad recitationem 
totius Officii, etiam a solo factam, si totum aut partem in choro non ab- 
solvunt ». 

Ad n. 76. Ea porro quae de tempore recitandi Officium divinum di- 
cuntur, in se recta quidem sunt. Cum autem hodie multi sacerdotes ita 
laboribus apostolicis obruti sint, ut haec tempora observare revera non 
possint, censeo formulam in schemate adhibitam ita modificandam esse 
ut apprime omnibus perspectum sit hic agi unice et exclusive de simplici 
quadam commendatione, ac nequaquam insinuari recitationem Officii 
aliis quam veris horis factam in se quodammodo minus perfectam vel 
minus fructiferam esse. 

Et tandem ad n. 77. Quod tandem ad Officium Defunctorum atti- 
net, proponere velim, ut illud captui fidelium melius adaptetur ac in 
lingua vernacula ab omnibus praesentibus recitetur. Dixi. 



In textu scripto tradito: 1 aut saltem ad formam latinam utut simplicem re- 
ducantur. 

Praeses card. Frings: 

Venerabiles Patres, habeo aliquid dicere. His diebus, arch. Carinci 
complevit centesimum vitae annum [plausus in aula]; hodie volumus 
ei gratulationem mittere communem nomine omnium Patrum concilia- 
rium. Qui huic propositioni favet, rogatur ut sese levet. [Omnes sur- 
gunt\ 

18 

Exc.mus P. D. FRANCISCUS F. REH 
Episcopus Carolopolitanus 

Em.mi, exc.mi ac rev.mi Patres, 

Quamquam rationes de obligatione Officii restringenda necnon de 
eo lingua vulgari persolvendo iam expositae sint, aliqua difficultas saU 
tem pro meipso adhuc remanet de forma hodierna Breviarii. 

Argumentum propono ergo, argumentum ni fallor nondum propo- 
situm^ de Breviarii forma ad usum clericorum melius accommodanda, 
qui de facto horas canonicas fere semper a solo recitare cogantur. In 
schemate proposito huiusmodi forma non tantum non admittitur, sed 
positive reiicitur, uti vidimus in nota 5, calce pag. 188 inventa. 

In nomine tantum proprio de facto loquens, audeo tamen cogitare 
me etiam in nomine aliorum hoc argumentum proponere quia, uti legi- 
mus in nota ipsa 5, plures favebant cuidam Breviarii formae ad recita- 
tionem a solo accommodatae. 

Argumentum contrarium in eadem nota expositum, nempe quod 
— en ipsa verha notae 2 — « Ecclesia numquam admisit formam Bre- 
viarii, quae recitationem communitariam excludat », mihi non magni, 
immo parvi momenti videtur. Nonne possemus etiam obiicere Ecclesiam 
numquam admisisse alias aptationes quae nunc hic alibique in hoc ipso 
schemate nobis propositae sint? 

Iudicio Patrum propono formam choralem vel communitariam re- 
citationis horarum canonicarum non esse proprie de earum natura seu 
essentia, non esse de natura seu essentia orationis publicae? quae po- 
tius in recitatione a persona ab Ecclesia deputata consistat. Omnino 
conceditur Ecclesiam orantem melius repraesentari recitatione commu- 
nitaria, pulchrius immo splendescere 4 cantu chorali. Repraesentatio 
Ecclesiae melior, autem, minime excludit repraesentationem veram et 
efficacem recitationis a solo factae, veram et efficacem quidem absque 
necessitate cuiusdam chori vel communitatis omnino absentis, sed ho- 
dierna Breviarii forma fictae. 

Factum iam a saeculis historicum, certe hodiernum est quod per- 
plures sacerdotes labori pastorali addicti Breviarium fere semper a 
solo recitare ex circumstantiis coguntur. Quot in mundo sunt sacerdotes, 
parochi, qui salvis diebus exercitiorum spiritualium annualium, in pa- 
roeciis soli degunt! Cui eorum bono est, cui eorum bono est 5 manibus 
habere Breviarium semper apertum fratribus sacerdotibus ad recitatio- 
nem communitariam, quod revera per fere totum annum a solo necessarie 
recitant? 

E contra, recitatio a solo fere quotidiana Breviarii cuius indoles 
magna ex parte choralis sit quamdam fictionem minime optatam tot sa- 
cerdotibus sine ratione proportionata imponere videtur. Velint Patres 
permittere ut quamdam scenam non omnino insuetam depingam* Sa- 
cerdos, horas canonicas, secundum formam Breviarii hodiernam per- 
solvens, 7 coram Sanctissimo genibus flexis in nomine Ecclesiae pie orans, 
invitatorium, psalmos, sed non tantum psalmos, sed psalmos cum anti- 
phonis* versus cum responsoriis, responsoria brevia versusque recitans, 
sese absolvit, aliquomodo sibimetipsique respondet, 9 seipsumque immo 
benedicens, miras saltationes ab uno ad alterum chorum perficit, loco 
hebdomadarii non neglecto..., opus sat difficile parocho labore pastorali 
iam fatigato. 

Ideoque, progressus Liturgiae legitimus postulat ut Ecclesia formam 
Breviarii a solo recitanti magis accommodatam admittat. 

Humiliter ergo propono, in nomine perplurium sacerdotum, ut 
cap. 73, pag. 187, sub littera b), lin. 19, post verbum « persolvere » 
adiungatur altera periodus sequentibus vel similibus verbis concinnata: 
En verba: « Norma ex natura communitaria quae cap. 26 huius consti- 
tutionis statuatur, haud relicta, eisdem clericis a solo recitantibus con- 
ceditur facultas horas canonicas recitandi secundum Breviarii formam 
ad eorum usum magis accommodandam ». Dixi. 



In textu scripto tradito: 1 Argumentum humiliter propono. 2 deest. 

3 deest. 4 splendere. 5 deest. 6 deest. 7 deest. 8 antiphonas et 
psalmos. 9 absolvens. 

19 

Exc.mus P. D. ANTONIUS M. AGUIRRE 
Episcopus S. Isidori in Argentina 

Hanc praesentem propositionem etiam subsignant plures episcopi 
Argentini, Uraquarienses et Paraquarienses. 

Adhaeremus ex toto corde propositionibus magna cum auctoritate 
expositis ab em.mis cardd. Frings et Leger et aliis Patribus qui in eodem 
sensu locuti sunt. Non legam, sed tradam scripta secretariae generali. 

Sed audeo manifestare difficultates circa Breviarium manere, si 
remanet ipsa actualis structura Officii. In reformando Officio divino, 
attendenda quidem est traditio, sed non obliviscenda est caritas erga 
sacerdotes, qui generatim non minus, sed melius volunt orare. 1 

An possumus ergo impassibiles videre 2 Patres Concilii, vel quasi 
insensibiles 3 manere contra spem plurium sacerdotum, non certe te- 
pidorum, sed etiam zelo animarum maxime permotorum, ac generose 
operi nostro apostolico collaborantium? ... 4 

Proponimus ergo quod fiat novum Officium, distinctum ab illo mo- 
nachali, pro clericis vita activa degentibus, quod servet cornpositionem, 
sed non completam structuram actualem horarum canonicarum. 

Hoc Officium non deberet constare nisi oratione matutina pro initio 
diei, oratione vespertina pro termino diei, et etiam lectione divina cum 
aliquo tempore meditationi destinato pro quovis diei momento. 

Hoc quidem non significat Officium cleri non debere formam ha- 
bere choralem: insuper, valde fovenda est recitatio communis Officii 
ubi plures sacerdotes inveniantur; sed structura choralis non debet con- 
fundi cum structura monastica, quae certo venerabilissima 5 est, sed 
nunc inadaptata clericis activis. 

Et tandem 6 quia reformatio haec non ante 3 vel 4 annos edenda 
erit, proponimus etiam hanc Sacrosanctam Synodum facultatem conce- 
dere episcopis dispensandi, pro suo iudicio, sacerdotibus vitae paroe- 
ciali adstrictis, obligationem horas minores et pro dominicis et festis 
etiam matutinum recitandi. Dixi. 



In textu scripto tradito: 1 In hoc capite loquitur de necessitate Officii Di- 
vini adaptandi « fragilitati humanae ac difficillimis temporum adiunctis » necnon 
« hodiernae vitae necessitatibus cleri ». Hoc quidem laudabile consideramus, quia 
verum est respondetque etiam desideriis multorum sacerdotum, de quorum difficul- 
tate in Officio Divino recitando, multi episcopi testes sumus. Sed nobis non videtur 
reformationem in hoc capite propositam sufficienter respondere huic nobilissimae 

intentioni. Difficultas semper remanebit, dum remaneat ipsa actualis structura 
Officii, quae generatim nequit componi cum occupationibus clericorum vitae acti- 
vae addictorum. 

Recitatio Officii saecularis aptari debet hodierno rythmo vitae, quod valde 
distat ab illo rythmo vitae antiquorum temporum. 

Oratio sacerdotis gravis obligatio est in Ecclesia et propter Ecclesiam, sc. po- 
pulum Dei. Magna est sacerdotibus gloria instrumentum esse, quo mediante, filii 
Dei laudes Patri sui Caelesti canunt. Omnes ad recitationem Divini Officii subiecti 
plene gaudere deberent hac obligatione. An videtur vobis, venerabiles Patres, 
semper ac generaliter hoc accidat? Certissime: Non!... Et difficultas non provenit 
a sacerdotibus tantum. Magna pars in ipso Officio adest. 

Urgens est reformationem facere ita ut Officium non sit deinceps fastidiosum 
onus diei — ut saepissime occurrit etiam pro bonis sacerdotibus — sed verum 
fons gaudii et pacis in decursu diei. Hoc est in exspectatione multorum sacerdotum 
et erit signum evidens intentionis Concilii « disciplinae ecclesiasticae adaptandi 
nostrae aetatis methodis atque necessitatibus », sine ullo quidem pietatis detri- 
mento. 

2 insensibiles videri. 3 impassibiles. 4 Verum est reformationem struc- 
turae ad nihilum deservire si spiritus cum quo Officium recitari debet non refor- 
matur. Sed verum etiam est hanc renovationem spiritus valde posse faveri cum 
illa reformatione structurae. Necesse est sacerdotes homines esse in primis ora- 
tioni dicatos, sine nimia exigentia quae ipsam orationem quasi odiosam reddunt. 
In reformando Divino Officio, attendenda quidem est traditio, sed non obliviscenda 
est caritas erga sacerdotes qui, generatim, non minus sed melius volunt orare. 
5 venerabilis. 6 deest. 

[Subsignati etiam\ Alberto Devoto, ep. Goyanensis; Carlos H. Ponce de 
Leon, ep. tit. Rodosto; Enrique Rau, Mar del Plata; Antonio Rossi, VT. de 
Dices; Anibal Maricevich, ob. coad. de Villarica; Manuel Tato, ep. S. Iacobi de 
Estero; Roberto Caceres, ob. de Melo; Manuel Marengo, ob. de Azul; Vicente 
Zazpe, ep. Rafaela. 

Praeses: Exc.mus secretarius generalis leget telegramma ad excmum 
Carinci. 

Secretarius generalis: « Sua Eccellenza, Mons. Alfonso Carinci, Pa- 
lazzo San Callisto, Roma. Patres Sacri Concilii, in congregatione gene- 
rali collecti, tibi centum annos hodie auspicato explenti, depromunt vota 
gratulationesque, atque Deum precantur ut te adhuc diu sospitem ser- 
vet, gratiis et donis caelestibus cumulate ditet ». 

[Plausus]. 

Exc.mus P. D. FRIDERICUS MELENDRO 

Archiepiscopus Nganchimensis 

Em.mi Praesides, venerabiles Patres ac Fratres carissimi, 

Ad pag. 186, n. 69 et 71. De renovatione OfEcii divini quod attinet 
ad psalmos et lectiones recitanda. 

Propositio: Proponitur ut in opere revisionis Officii divini multi 
psalmi et lectiones Veteris Testamenti substituantur psalmis, canticis 
et lectionibus ex novo Testamento desumptis. 1. Propositionis obiec- 
tum; 2. Rationes pro innovatione proposita. 

1. Propositionis obiectum. Divinum Officium prout nunc recitatur, 
maxima ex parte constat e psalterio Davidico et lectionibus Antiqui 
Testamenti. 

Quoad psalmos attinet, optatur ut saltem dimidia pars psalmorum 
substituatur canticis et psalmis Novi Testamenti, servatis canticis diversis 
et psalmis principalibus Veteris Testamenti. 

Loco psalmorum supprimendorum, recitari valebunt tum hymni iam 
existentes, verbi gratia hymnus S. Thomae in festo Corporis Chri- 
sti, etc, tum novi psalmi qui ad imitationem psalmorum Veteris Testa- 
menti componendi erunt, in quibus Deo omnipotenti et Verbo Incar- 
nato Iesu Christo laudes canantur, Ecclesiae gesta et historia memoren- 
tur, petitiones pro omnibus hominibus fiant, exempli gratia: 

Die dominica cultus Sanctissimae Trinitati debitus refulgeat in psal- 
mis et lectionibus; professio fidei symboli Athanasiani recitanda, etc. 

Feria V doctrina cultus Sanctissimae Eucharistiae. 

Die sabbati laudanda Beatissima Virgo Maria, memoranda eius my- 
steria, etc. 

Ad lectiones Antiqui Testamenti quod attinet, magna ex parte erunt 
substituendae lectionibus Novi Testamenti, Evangeliorum scilicet, Epi- 
stolarum canonicarum et Apocalypsis. Praeterea oportet ut orationes 
saepe dirigantur ad Deum ut Patrem nostrum, iuxta praeceptum Domini 
Nostri Iesu Christi, « Pater noster, qui es in caelis... ». 

2. Rationes pro innovatione proposita. 

Prima. Antiquum Testamentum ordinatur ad Novum, ad Dominum 
Iesum Christum, humanae gentis salvatorem. 

Secunda. In recitatione psalmorum et lectionum prout nunc Officium 
recitatur, laudes tribuuntur Deo praesertim ut creatori et benefactori, 
quod vere dignum est. Item commemorantur beneficia a Deo facta po- 

pulo suo electo Israel, atque huius populi historia narratur. Hoc etiam 
bonum est. 

Sed nonne debentur laudes longe maiores Deo ut humani generis 
redemptori? Numquid non Deo Patri omnipotenti maxima gloria tribui- 
tur per Iesum Christum eius unigenitum Filium? An non ipsi Verbo In- 
carnato necesse est directe gratias agere, cultum exhibere, supplicationes 
praesentare? 

Tertia ratio. Sacerdotes per recitationem canticorum, psalmorum et 
lectionum Novi Testamenti, quotidie excitabuntur ad maiorem sancti- 
tatem, ad maiorem cognitionem, dilectionem, imitationem Domini No- 
stri Iesu Christi, quod etiam in bonum populi fidelis redundabit. 

Praedicta, si attente perpendantur et meditentur, renovationem pro- 
positam in divino Officio recitando postulare videntur, ad maiorem 
gloriam divinam, sacerdotum et populi christiani bonum consequendum. 

Quoad tempus in Officii divini recitatione impendendum, haec est 
mea humilis sententia: tempus nec longius nec brevius fiat quam nunc 
est. 

Ad pag. 188, n. 77: Lingua adhibenda in recitatione Officii divini. 

« d) In Officio divino lingua latina clericis servanda est ». Absque 
ulla haesitatione huic praecepto adhaereo propter multiplices ac validas 
rationes exsistentes et iam nunc hic a Patribus dictas. Propositio enim 
mea ad paragraphum 2 refertur. 

Paragraphus 2: « b) Monialibus, necnon sodalibus, sive viris non 
clericis sive mulieribus, Institutorum statuum perfectionis, in Officio 
divino, tam in choro aut in communi quam a solo celebrando, a proprio 
Ordinario, annuente Sancta Sede, concedi potest ut lingua vulgari 
utantur ». 

Proponitur mutatio sic facienda: « Sancta Synodus benigne concedit 
ut Moniales, sodales, sive viri non clerici sive mulieres, cuiusvis Con- 
gregationis et Instituti statuum perfectionis, in Officio divino recitando 
vulgari lingua utantur; dummodo vernaculae divini Officii versiones ab 
episcopis fuerint Sanctae Sedi propositae et ab ea approbatae, iuxta 
n. 24 ». 

Rationes mutationis. 

Prima. In oratione vocali mens orantis convenit sequatur, saltem 
aliquo modo, ideas quas verba exprimunt. Hoc principium uno vel alio 
modo a Sanctis Patribus et auctoribus asceticae christianae docetur. 

Secunda. Divinas inspirationes mentis et voluntatis motiones spi- 
rituales saepe saepius per intelligentiam verborum aut sententiarum 
quae ore proferuntur, Spiritus Sanctus animis orantibus communicat. 

Tertia. Linguae vernaculae usus in recitatione Officii divini multum 

iuvabit ad internam mentis attentionem, devotionem, gustum. Item, 
tempus in recitando divino Officio impensum brevius et suavius sen- 
tietur. 

Quarta. Pius XII, Encyclica Mediator Dei (A.A.S. 39, 1947, 574), 
divini Officii recitationem commendans, ait: « Excelsae dignitati eius- 
modi Ecclesiae precationis intenta animi nostri pietas respondeat opor- 
tet. Ac quandoquidem orantis vox ea repetit carmina, quae Spiritus 
Sancti afflatu conscripta sunt, quaeque perfectissimam Dei amplitudinem 
declarant atque efferunt, necesse quoque est ut hanc vocem internus no- 
stri spiritus motus ita comitetur, ut eosdem sensus illos efficiamus no- 
stros, quibus ad caelum erigamur, quibus Sanctam adoremus Trinitatem, 
et quibus laudes et grates eidem tribuamus debitas, iuxta illum S. Be- 
nedicti (Regula Monachorum, c. 19): " Sic stemus ad psallendum ut 
mens nostra concordet voci nostrae ". Non igitur de recitatione tantum 
agitur, vel de cantu, qui, quamvis ex musicae artis sacrorumque rituum 
normis sit perfectissimus, aures tamen solummodo attingat, sed potis- 
simum de ascensu mentis animique nostri ad Deum, ut eidem nosmetip- 
sos, omnesque actiones nostras, Iesu Christo coniuncti, penitus addi- 
camus ». 

Quinta... 1 

Praeses: Satis! Fiat repositio Sancti Evangelii. 



In textu scripto tradito: 1 Quinta. Officium divinum est locutio ad Deum; 
laus Dei; gratiarum actio; petitio decentium a Deo; supplicatio, etc. Iamvero, quis- 
nam est homo, qui alium hominem laudet, gratias agat, petitiones manifestet, lo- 
cutionibus quas ipse non intelligit? Unde recitatio Officii divini lingua ignota 
aliquid quasi antinaturale esse videtur. Nam, laudo Deum meum, et laudes quas 
ipsi tribuo ignoro. Petitiones expono et nescio quid peto. Gratias ago pro bene- 
ficiis quae non cognosco. Conclusio. Praedictae rationes exigere videntur ut Hie- 
rarchia Ecclesiae omnibus sive viris sive mulieribus, qui linguam latinam igno- 
rent, concedat usum linguae vernaculae in Officii divini recitatione, prout supra 
est enuntiatum. 

Secretarius generalis: Proxima congregatio generalis erit crastina, 
die sabbato, hora nona. 

Exc.mus P. D. Pericles Felici, secretarius generalis: 
Praeest hodiernae congregationi generali em.mus ac rev.mus D. card. 
Ernestus Ruffini, arch. Panormitanus. 

Loqui petierunt circa cap. IV constitutionis de sacra Liturgia exc.mi 
Domini: Iacobus Flores, ep. Barbastrensis in Hispania; Fidelis Garcia, 
ep. tit. Sululitanus in Hispania; Caesar Vielmo, vic. ap. Aysenensis 
in Chile; rev.mus Dominus Ioannes Prou, abbas Solesmensis, sup. 
generalis Congregationis Gallicae O.S.B.; exc.mi Domini: Ioseph Reuss, 
ep. tit. Sinopenus in Germania; Renatus Ioseph Pierard, ep. Catalaunen- 
sis in Gallia; Raphael Garcia de Castro, arch. Granatensis in Hispania; 
Michael Gonzi, arch. Melitensis in Malta; Stephanus Leven, ep. aux. 
S. Antonii in Statibus Foederatis Americae Septemtrionalis; Gabriel 
Garrone, arch. Tolosanus in Gallia; Ioseph Marling, ep. Civitatis Jeffer- 
soniensis in Statibus Unitis Americae Septemtrionalis; Aemilius Gua- 
no, ep. Liburnensis in Italia; Anicetus Fernandez, sup. generalis O.P.; 
Aloisius Carli, ep. Signinus in Italia; Bernardus Yago, arch. Abidja- 
nensis in Africa Occidentali; Ioseph Souto, ep. Palentinus in Hispania; 
Guillelmus Van Hees, sup. generalis Ordinis Sanctae Crucis; Em- 
manuel Larrain, ep. Talcensis in Chile; Victorius M. Costantini, ep. 
Suessanus in Italia; Armandus Fares, arch. Catacensis in Italia; Michael 
Doumith, ep. Sarbensis Maronitarum; Stanislaus Lokuang, ep. Taina- 
nensis in Sinis; Ioannes Emmanuel Gonzalez Arbelaez, arch. tit. Oxy- 
rynchitanus; Hermenegildus Florit, arch. Florentinus in Italia; Ianua- 
rius Prata, ep. aux. Pacensis in Bolivia; Leo Olano, ep. tit. Laginensis; 
Marianus Oscoz, sup. generalis Camaldulensium; Ioseph Kiwanuka, 
arch. Rubagaensis in Uganda; Aemilius De Smedt, ep. Brugensis in Bel- 
gio; Emmanuel Llopis, ep. Cauriensis in Hispania; Iulianus Adrover, 
sup. generalis Clericorum Regularium. 

Praeses card. Ruffini: 

Clarissimos Observatores alloqui non solemus, qui in nostro Con- 
cilio observatores tantum sunt, sed plurimam salutem eis tota cogita- 
tione cotidie dicere intendimus. 

Praeceptum de plausu in disceptationibus conciliaribus penitus vi- 
tando plures exc.mi Patres, maxime qui partem extremam huius sacrae 
aulae occupant, fortasse non audierunt. Proinde, elatiore et clariore voce 
nunc repeto: Omnes abstineant, perdurantibus disceptationibus, vel di- 
sceptationibus absolutis, a plausu manifestando. Rationes quibus id 
praeceptum innititur multae sunt. Una sufficiat: si plausus permitte- 
rentur, permittendae quoque essent explosiones eorum qui dictis non 
assentiuntur. Quod quidem deplorandas factiones crearet. Insuper ob- 
secro, ut in disceptationibus ipsis, omnibus Patribus, nemini excepto, 
summa pariter reverentia exhibeatur. Atque diligenter cavendum est, 
ne obtrectetur quocumque modo iis qui in Sacra Curia Romana variis 
officiis funguntur. Ipsi enim nihil umquam decernunt suo iudicio vel 
sua voluntate, sed semper admirabili fidelitate mandatis Summi Pontificis 
obsequentes in cunctis negotiis quae gerunt ab em.mis et exc.mis Do- 
minis Vicarii Iesu Christi adiutoribus quasi manu ducuntur. 

Nunc incipimus disceptationes. Plus quam 50 petierunt facultatem 
loquendi. Hodie contenti erimus si loquentur saltem 30. 

1 

Exc.mus P. D. IACOBUS FLORES MARTIN 

Episcopus Barbastrensis 

Em.mi Principes, venerabiles Fratres, 

Postquam verba plurium em.morum cardd. audivimus, speciatim 
venerabilis card. Wyszynski, iam fere nihil mihi restat dicendum, nisi 
insistere in necessitate Officii divini. Vellem ut adderetur 1 post lin. 21, 
pag. 185, haec: « Summi haec precatio habenda est ». Nihil enim prae- 
stantius divina laude, nihil magis Deo gloriosum, nihil magis necessa- 
rium et utile in vita pastorali, praeter celebrationem Eucharistiae, quae 
omnibus liturgicis precibus antecellit. Nihil enim in re pastorali, sicut 
et in aliis rebus spiritualibus, 2 sine Iesu facere possumus. Ipse enim 
dixit: Oportet semper orare et numquam deficere. 3 Oratio est labor 
pastoralis. Ideo Apostoli aiebant: « Non est aequum 4 nos derelinquere 
verbum Dei et ministrare mensis; nos vero orationi et verbo Dei instan- 
tes erimus ». Et quidem labor pastoralis universalis et socialis requirit 
socialem Ecclesiae orationem. Et sacrum Oficium divinum quoddam in- 
comparabilis pulchritudinis poema efficit, ut ait Romanus Pontifex, 
cuius ope dignas celebrat Dei laudes hominum familia a Christo lesu 
redempta. Est catholicum Ecclesiae aflatum. 5 

Dolendum sane esset et lacrimis lugendum si nos episcopi, aut sa- 
cerdotes nostri, in minore existimatione et valore orationem haberemus 
et nostram « totam vitam » — sunt etiam verba Romani Pontificis 6 — 
« crebra precatione tamquam suavi rore perfundere non curaremus », 
ut in sua humanissima littera pastorali. 7 

Exercitum constituimus 260.000 sacerdotum, 130.000 8 religioso- 
rum, milia millium et biscentum mille sororum, cuiusvis gentis, cuiusvis 
ritus } cuiusvis linguae? qui omnes preces officiales Ecclesiae in unione 
cum Christo pro omnibus populis 10 ad Deum admovemus. Si precatio 
nostra tamquam clamor sanguinis Iesu, melius clamantis quam Abel, 
ad cor Dei pertingeret, quanta mala vitaremus! 11 

S. Ioannes a Cruce monet nos: maius bonum pro Ecclesia et ani- 
mabus facturos oratione quam actione; et ipse Summus Pontifex no- 
ster edixit die 27 mensis februarii plus tribuendum esse actioni interiori 
quam exteriori, est enim inefficax omne opus quod non procedit ex gra- 
tia Dei, quae per orationem obtinetur. Quando Petrus servabatur in 
carcere, oratio fiebat sine intermissione 12 ab Ecclesia ad Deum pro eo 
et liberatus est ... 13 Quot in plagis mundi hodie Petrus et Ecclesia in 
carcere est et in tormentis! Ergo 14 Officium divinum digne, attente ac 
devote recitatum tamquam verus, necessarius et obligatorius labor apo- 
stolicus habendus est ... 15 

Attamen multum laborandum est, et fatigari debemus ex itinere, 
oves quaerentes perditas, et ... 16 super humeros nostros portare debe- 
mus. Sed 17 sine oratione et sine unione cum Christo labor noster est 
inanis...: 18 per totam noctem laborantes nihil cepimus ,.. 19 

Ad n. 68, pag. 185, credo addendum: 2 * Cum vero laus Dei et inter- 
pellatio pro totius mundi necessitatibus, finis primarius Officii divini, 
in hoc tendat secundo loco, ut simul sanctificatio diei naturalis sit, cur- 
sus horarum ita instauretur, ut « Horis » veritas reddatur. 

Attamen cum adamussim in vita pastorali difficile servetur ordo, 
maneat obligatio suprema dicendi per diem totum Officium. 

Hora Matutina indolem nocturnae laudis retineat, horae Laudum 
precationis matutinae, horae minores sanctificationis laboris per diem; 
Vesperae sint vespertina oratio, et Completorium ultima diei precatio. 

Ita vero ordinentur, ut Matutinum sit unius nocturni cum tribus 
psalmis, sed cum abundantiore lectione S. Scripturarum, Sanctorum Pa- 
trum et de homilia vel de vitis Sanctorum et Martyrum memoriis. Haec 
omnia seligantur et recognoscantur ita ut vere sint nutrimentum animae 
sacerdotalis, sicut ceteroquin iam est in multis Officiis 21 In Laudibus 
addantur preces matutinales, quae ex Prima desumi poterunt, et sic 
Primam supprimere possemus 22 

Omnino retinendum n. 73 b), ut clerici omnes in maioribus consti- 
tuti totum Officium recitare teneantur singulis diebus. Timeo ne horae 
quadrantem vel dimidiam horam ab oratione velimus auferre, dum per 
horas tempus perditur ... 23 in televisione, in ludis, in conversationibus 
vanis et inutilibus. Si finis Concilii est, ut saepissime edixit Summus 
Pontifex, Ecclesiae renovatio et eius spiritualis splendor 24 timeo ne 
Officium nimis minuendo 25 non renovationem sed Ecclesiae sacerdo- 
tum tepiditatem foveamus 26 Certe excusationem admittere debemus 
pro diebus magni laboris pastoralis, sed retinenda ex se obligatio totius 
Officii. Theologia moralis excusationes perpendit et explicat 27 

In ftne autem adderem, n. 78: 2S Cum Officium divinum sit proprie 
Ecclesia orans, maximum opus quo Ecclesia Christi sponsa Deum lau- 
dat, et ex hac unione cum Ecclesia et cum Christo haec precatio exau- 
diatur pro sua reverentia, cum sit Ecclesiae officialis oratio et clamor 
in favorem totius mundi necessitatum, magna ... 29 omnium nostrum 
responsabilitas in hoc opere perficiendo; cum ab hac oratione tanta 
bona pendeant, tot mala vitari debeant, Sacrosanctum Concilium omnes 
in Ecclesia orantes monet et obsecrat ut tam digne, attente, ac devote 
Officium recitare curent, sive interna sive externa devotione, quantum 
divina maiestas requirit et Ecclesiae et animarum necessitas exigit ... 30 

Ut autem hoc opus melius et perfectius fiat, servetur Instructio 
Sacrae Congregationis de Seminariis, die 2 februarii a. 1945, qua sta- 
tuitur ut Sacri Ephebaei alumni apte instruantur et de spiritu et sensu 
Breviarii, de eius structura, de horarum et de hymnorum stylo et signi- 
ficatione, de psalmorum excellentia et pia meditatione, de adminiculis 
quibus asceticus usus et mysticus Breviarii iuvari potest ... 31 Dixi. 



ln textu scripto tradito: 1 addendum videtur. 2 deest. 5 Ideo ipse 
Iesus ait: Sine intermissione orate; oportet semper orare et nunquam deficere, 
quia « qui manet in me et ego in eo hic fert fructum multum ». 4 bonum. 
5 deest. 6 deest. 7 paschali nos adhortatur Beatissimus Pontifex. 8 267.000 
sacerdotum, 131.000. 9 deest. 10 et nomine Ecclesiae et populorum. 11 hoc 
fieret iuxta dictum Beati Ioannis ab Avila ut nostra precatione, melius quam pre- 
catione Moysis et Eliae bella cessarent, finem haberent peccata et scandala, mala 
omnia privata et publica, ut animae converterentur et populi. S. Maria Vianney 
orabat et lacrimas fundebat et populus Ars ad dominum conversus est. 12 deest. 
13 ab angelo. 14 deest. 15 Ne cadamus in haeresim actionis. 16 super 
humeros nostros ad Boni Pastoris ovile reducendas et. 17 et forte insomnes 
noctes transigentes, attamen. 18 quia sine eo nihil potestis facere: et quando 
non est Iesus, confiteri debemus: 19 quia in oratione deficimus. 20 dica- 
tur. 21 deest. 22 oratione e. g. Domine Deus omnipotens qui ad principium 
huius diei nos pervenire fecisti etc. 23 utinam nunquam animae. 24 deest. 
25 auferendo. 26 ruinam producamus. 27 deest. 28 Pro n. 78, pag. 188, 

adderem aliqua: 29 proinde. 30 Immo declarat hanc gravissimam moralem 
obligationem non impleri si hoc Dei Opus, scienter ac volenter, negligenter fa- 
ciant. 31 Necesse est, venerabiles Patres, ut Ecclesiam Dei omnino in Christo 
aedificemus et renovemus, spiritu et vita Christi. 

2 

Exc.mus P. D. FIDELIS GARCIA MARTINEZ 
Episcopus tit. Sululitanus 

Venerabiles Patres conciliares, 

Ad cap. 4 schematis constitutionis de sacra Liturgia, pag. 186, n. 71, 
sub litt. a), sequentem eiusdem textus redactionem seu emendationem 1 
Sacrosancto Concilio reverenter propono: « Lectiones Sacrae Scriptu- 
rae, tam in Officio Divino, quam in Missa, praecipue, immo quam ma- 
xime, ex Novo Testamento sumantur ». 

Ratio. Audivimus heri ab uno ex em.mis Patribus maximam par- 
tem nostri Officii Divini ex Vetere Testamento desumptam esse. Iam 
vero libri Veteris Testamenti, tum historici, tum ipsi prophetici, immo 
etiam aliqui Psalmi, prout in penultima congregatione generali alter 
em.mus Pater opportune notare fecit, sive aliquoties ob eorum veri 
sensus difficilem intelligentiam, sive generatim « ob veteris oeconomiae 
indolem incompletam, praesertim ad mores quod spectat », ut recte ani- 
madvertitur in cap. III schematis dogmatici de fontibus revelationis, 
pag. 16, linn. 10-12, ad populi nostri christiani, immo ipsorum cleri- 
corum, spiritualem aedificationem minus conferre videntur; unde ex 
ipsis illa tantummodo sumenda forent quae, vel dogma fundamentale 
attingant, ut creationem mundi, existentiam et attributa unius veri 
Dei, etc, aut ad futurum spectatumque humani generis Redemptorem 
relationem habeant, vel quaedam selecta exempla contineant fidentiae 
in Deum, patientiae, puritatis, caritatis in proximum, aliusve specialis 
virtutis. Dixi. 



In textu scripto tradito: 1 deest. 

3 

Exc.mus P. D. CAESAR VIELMO 
Episcopus tit. Ariassensis, vic. ap. Aysenensis 

Venerabiles Sacri Concilii Patres et carissimi in Christo Fratres, 

His omnibus quae egregie a pluribus aliis Patribus iam dicta sunt, 
non nisi haec principia et normas de Breviarii Romani structura Sacro 
huic Concilio humillime enuntiare cuperem. Quae vero ad ipsorum prin- 
cipiorum minutiorem applicationem spectant, in scriptis exc.mo Do- 
mino secretario generali tradam. 1 

Breviarium romanum, ut omnium desideriis et conditionibus pro- 
spiciatur, triplicis formae esse deberet: monasticum, scilicet, pro mo- 
nachis et monialibus; commune y nempe, pro clero saeculari et omnibus 
aliis religiosis; pastorale, videlicet pro sacerdotibus saecularibus et re- 
gularibus, dum pastorali ministerio arctius implicantur. Hae tres Bre- 
viarii romani formae quoad nonnulla elementa discrepant seu sunt 
dissimiles, sed quoad multa elementa convenire debent, seu sunt si- 
miles. 

Peculiaritates trium singularum Breviarii formarum sunt: Brevia- 
rium romanum monasticum servare deberet divisionem in octo partes, 
nempe Matutinum, Laudes, Primam et alias tres horas minores, Vespe- 
ras, Completorium. Hoc Officium deberet a monachis et monialibus in- 
tegre recitari in choro vel extra chorum. 

Breviarium romanum commune, secumferens additiones et muta- 
tiones quae singulis religiosis institutis propriae sunt, habere deberet 
divisionem in octo, aut saltem in septem partes, nempe Matutinum cum 
tribus Nocturnis in festis primae et secundae classis et uno tantum trium 
psalmorum nocturno in ceteris omnibus diebus, Laudes, tres saltem ho- 
ras minores (dempta scilicet fortasse hora quae vocatur Prima), Vespe- 
ras, Completorium. Hoc Officium deberet a clero saeculari et regulari, 
in choro vel extra, secundum proprias leges, integre recitari. 

Breviarium romanum pastorale, quo (habitualiter quidem de venia 
proprii episcopi vel proprii superioris maioris religiosi, per modum ve- 
rum actus iuxta probatas theologiae moralis regulas) uti possunt sacer- 
dotes omnes, saeculares et regulares, dum pastorali ministerio arctius 
implicantur. 

Breviarium istud pastorale posset duobus modis a supradicto Bre- 
viario communi distingui, quatenus vel per aptas rubricas, vel per pa- 
rentheses, vel per characterum typographicorum differentiam vel per 

omissionem at relegationem ad peculiarem libellum separatum sed adiec- 
tum, indicaret horas aut horarum partes, quae a pastoribus in recita- 
tione omitti possunt, de venia semper proprii Ordinarii vel superioris 
maioris regularis. 2 Ideoque, Breviarium istud pastorale esse posset bre- 
vius ob possibilitatem et facultatem abbreviandi singulas horas, secus 
posset esse 3 brevius ob limitationem obligationis ad quasdam tantum 
horas, quatenus praedicti sacerdotes obligarentur tantummodo ad reci- 
tationem integri Matutini, Laudum, Vesperarum. 

Breviarium autem in sua triplici forma, scilicet sive monastica sive 
communi sive pastorali, multo perfectius quam nunc esse deberet, sci- 
licet: quoad quorundam hymnorum emendationem, aliorum assumptio- 
nem, nonnullorum ablationem; quoad emendationem latinam Psalmo- 
rum ac totius Bibliae versionem, Vulgatam scilicet a mendis tantum ex- 
purgatam; quoad Psalmorum accuratam selectionem ac distributionem; 
quoad ordinatam et per plures annos distributam, amplissimam, sed 
selectissimam Bibliae, praesertim Novi Testamenti, copiam; quoad tex- 
tum ex documentis Magisterii Ecclesiastici, Sanctorum Patrum et Doc- 
torum, orientis et occidentis, accuratam selectionem, copiosiorem adhi- 
bitionem, aptam distributionem; quoad lectionum historicarum emenda- 
tionem, vel renovationem, vel expunctionem; quoad orationum de tem- 
pore aut de sanctis accuratam emendationem, renovationem, aut abla- 
tionem; quoad introductionem Symboli Apostolorum in loco congruo 
et solemni, verbi gratia, circa finem Laudum, quae est hora resurrectio- 
nis Domini; quoad ablationem ex Matutino, Prima, et Completorio, ora- 
tionis Dominicae, fere integre sub secreto recitandae, et collocationem 
eiusdem orationis Dominicae non in fine horarum minorum, sed in loco 
solemniori, verbi gratia, circa finem Vesperarum, quae est solemnissima 
inter omnes horas. 

Breviarium romanum ergo in unaquaque ex his supradictis tribus 
formis, esse deberet veluti « flos florum », sub respectu hymnologico, 
biblico, doctrinali, spirituali, historico, pastorali: uno verbo, omne con- 
tinere deberet, quod in illis fontibus excelsius es.t. Tunc revera famulos 
Dei minime gravabit, sed eorum mentem, cor, et opera perficiet et alet. 
Quod Deus faxit! Dixi. 



In textu scripto tradito: 1 deest. 2 deest. 3 quatenus isti sacerdotes 
in Matutino festorum primae et secundae classis, recitare possent vel unum tan- 
tum nocturnum quem voluerint, vel tertiam totius matutini partem, e. g. solas 
lectiones; in Laudibus et Vesperis recitare possent, respective, tres tantum psal- 
mos; Horam quae Prima vocatur, possent omittere; in Tertia, Sexta, Nona, Com- 
pletorio possent unum tantum, respective, psalmum recitare; ubique, omittere 
possent hymnos et responsoria. Secus Breviarium istud pastorale esse posset. 

Animadversiones additae: 
Applicatio ad singulas horas. 
1. Officium nocturnum. 

a) Quomodo vocandum. Certe eligendum est an hora ista vocanda sit « Ma- 
tutintim » vel « Nocturnum », nam incongruum omnino videtur quod Matutinum 
nocturno vel nocturnis constare dicatur: voces enim nox et mane inter se aliqua- 
liter pugnant. Unde vel unum ex his duobus vocabulis eligendum, vel novum 
confingendum: exempli gratia « Sacra lectio ». Si vero duae voces praecedentes, 
scilicet « Matutinum » et « Nocturnum », serventur, clare in rubricis dicendum 
esset has duas voces ideo adhuc usurpari quia haec Divini OfEcii hora vel sero 
praecedenti vel nocte vel mane, pro posse, recitari potest aut deberet. 

b) De totius Matutini structura generali. Praesertim cum agitur de Matu- 
tini structura instauranda aut describenda, prae oculis habenda est superius in- 
ducta Breviarii romani unicitas substantialis ac distinctio in tres formas, quae, cla- 
ritatis gratia, vocari possent: Breviarium monasticum, Breviarium commune, Bre- 
viarium pastorale. Ideoque: 

In Breviario monastico, Matutinum semper tribus constare poterit nocturnis, 
cum tribus psalmis et totidem lectionibus in unoquoque nocturno, vel alio modo 
iuxta monasticam Ordinis Sancti Benedicti traditionem vel ad alios monasticos 
Ordines aptationem. 

In Breviario communi, Matutinum in sollemnitatibus aliisque primae et se- 
cundae classis festis, tribus constare poterit nocturnis, cum tribus psalmis in 
quolibet nocturno et una ampliori vel tribus consuetis lectionibus in unoquoque 
nocturno; in ceteris omnibus festis et feriis, uno tantum constabit nocturno, cum 
tribus selectis psalmis et tribus satis amplis lectionibus ut dicetur infra, suo loco. 

In Breviario pastorali } Matutinum in sollemnitatibus aliisque primae et se- 
cundae classis festis vel tribus (ut supra) constare poterit nocturnis, facta tamen 
potestate sacerdoti unum tantum quem voluerit ex eis recitandi (sicut nunc pro 
Defunctorum Officio); vel uno nocturno, sicut in aliis festis et feriis inferioribus. 
Magis consultum tamen videtur ut sacerdoti, etiam pastorali muneri implicato, 
possibilitas detur, cum voluerit (verbi gratia tempore Exercitationum spiritua- 
lium, vacationum, infirmitatis, devotionis etc), in festis primae et secundae classis 
tres nocturnos recitandi: quod non posset si in Breviario, aut in supplemento ad 
Breviarium adiecto, eos non haberet. 

c) De Psalterio. Occasione Matutini, animadvertam quaedam de Psalterii 
in Breviario adhibitione seu recitatione, quae certe refertur non ad Matutinum 
tantum sed etiam ad omnes ceteras Horas. Salvo meliori iudicio, sincere dicam 
me non plene intelligere cur qualibet hebdomada, vel bis in mense aut similiter, 
debeat in Breviario universum Psalterium recitari, cum iste sacer liber plures 
contineat psalmos, qui sub respectu vel doctrinali vel spirituali vel pastorali, non 
admodum magni videntur esse momenti. Quod in primis intelligendum videtur de 
quibusdam psalmis pure historicis vel qui cum Novi Testamenti spiritu minus 
forte congruunt. 

Si enim, omnibus fatentibus, in posterum plures omittendi erunt Divinae 
Scripturae loci minoris momenti, rationem non video cur ab hac sapienti regula 
excipiendi essent psalmi. Breviarium enim, in sua brevitate, ac sub omni respectu, 
flos florum sit oportet, ut sacerdotem non gravare valeat sed elevare. Ex hac Matu- 

tini necessaria instauratione, necessitas fluit accuratae psalmorum selectionis et 
aptioris per totum Officium distributionis. 

d) Quoad lectiones in genere: selectio et varietas. Solemnitates, ergo et 
etiam omnia festa primae et secundae classis, ob rationes superius dictas, possent 
novem lectiones adhuc complecti, plus minusve ut nunc, licet debitis emendatio- 
nibus, seu mutationibus in melius, inductis. E contra, festa alia ac feriae, tribus 
tantum constare deberent lectionibus, bene selectis ac satis amplis, quarum prima 
ex Divinis Scripturis, secunda ex Patribus vel Doctoribus vel Sanctorum historia, 
tertia secumferret Evangelii lectionem eiusque commentarium seu homiliam Sancti 
Patris vel Doctoris Ecclesiae. 

e) Quoad lectiones in specie: de lectionibus biblicis. Duorum vel trium 
annorum spatio, tota Antiqui et Novi Testamenti biblia, ordinatim, demptis tan- 
tum locis quae sub respectu doctrinali vel pastorali minoris sunt momenti (genea- 
logiae, numerorum computationes, proelia quaedam, elementa minus congrua) es- 
set legenda. 

Cum novus liber incipitur, parvis typis congrue recoli possent certi aut pro- 
babilis auctoris nomen, tempus et circumstantiae compositionis, et forte etiam 
summa omnino libri lineamenta, cum magis momentosis applicationibus doctrina- 
libus et pastoralibus. 

Quoad bibliae versionem adhibendam, percuperem ut accurate, sed satis ex- 
pedite, paretur nova latina versio, ita tamen confecta ut sincera Sancti Hieronymi 
Vulgata ibi tantum emendetur seu mutetur ubi certe vel est erronea vel imper- 
fecta: non enim consultum videtur ut versio Vulgata, tanto saeculorum usu com- 
probata et super quam tot Ecclesiae opera fundantur, vel e medio tollatut vel quod 
ab ea recedatur. In ipsa ergo essent peragendae tantummodo tales emendationes 
quae comparari possent iis quae vulgo « rammendi » vocantur. 

/) Quoad lectiones in svecie: de lectionibus Yatrum et Doctorum. Sicut 
singulis festis et feriis lectio Divinae Scripturae assignatur, ita singulis feriis adsi- 
gnari deberet etiam lectio, aequalis amplitudinis ac supra, deprompta ex Patribus 
et Doctoribus. 

Quoad lectionem patristicam vel doctoralem haec criteria servari possent: 
meliores editiones, sub respectu criticae textus, essent adhibendae; electio Patrum 
ac Doctorum multo amplianda esset, ita ut assumatur maior Patrum ac Doctorum, 
etiam Orientis, numerus; auctorum loci minus apti, attenta nostrorum temporum 
mente (numerorum lusus, applicationes biblicae aliquatenus contortae, etc.) essent 
removendi aut minime seligendi; saltem cum prima vice in Breviario sanctus qui- 
dam Pater aut Doctor aut eorum liber introducitur, eo circiter modo esset proce- 
dendum ac pro singulis Bibliae libris supra dictum est. Istae tamen notulae, semel 
pro semper, velut in indice, adunari possent in fine Breviarii. 

g) Quoad lectiones in specie: de lectionibus historicis Sanctorum. Suppo- 
sita necessaria calendarii emendatione, scilicet expunctione multorum festorum 
de Sanctis quae momentum pro universo romano ritu habere non videntur, lectio- 
nes historicae adhuc servandae accurate erunt revisioni et emendationi subiiciendae 
aut noviter omnino conficiendae, ita ut illa tantum elementa serventur quae certa 
videntur; quoad vero venerabiles traditiones, circa quas tamen ad solidam certitu- 
dinem deveniri non potest, addenda esset dictio « ut traditur », « ut fertur » vel 
quid simile. 



444 



ACTA CONC. VATICANI II - PERIODUS I 



h) Quoad lectiones in specie: de homiliis in Evangelium. Sicut singulis 
festis diebus et feriis adest lectio Divinae Scripturae, et etiam, ut dictum est, 
lectio doetrinalis aut historica, ita pariter quotidie esse deberet tertia lectio de ho- 
milia in Evangelium. Etenim qualibet die aut celebratur festum de tempore vel 
festum de sanctis, cum Evangelio proprio vel de communi et respectiva homilia; 
aut officium fit de feria. Quando autem officium fit de feria, scilicet permultis die- 
bus in anno } cur, sicut tempore Quadragesimae , non aderit deinceps et propria 
Missa et consequenter propria homilia in Divino Officio? Qua in lectione de homi- 
lia seligenda et exhibenda, ea criteria adhiberi possent quae supra, sub numero /), 
dicta sunt. Fortasse etiam Evangelium, in quod statim homilia legetur, recitare 
posset integre et non tantum quoad priora verba cum formula « et reliqua ». 

i) De Breviarii valore et efficacia. Hoc modo Breviarium, etiam solo Matu- 
tino considerato, esset revera ftos florum sub respectu doctrinali simul et histo- 
rico, spirituali simul ac pastorali; et pietatem foveret atque pastorali ministerio 
incrementum praeberet. Nec ut quid incongruum censeri deberet si Breviarium 
iterum quatuor parva volumina complecteretur: contineret enim omne quod, peri- 
torum iudicio, in Bibliis, Patribus, Doctoribus et hagiographia excelsius est! 

2. Officium « diurnum ». 

a) Traditio servanda. Laudes, quatuor Horae Minores, Vesperae et Comple- 
torium fere totaliter, ut dictum est, manere possent ut nunc, factis tamen necessa- 
riis quibusdam emendationibus vel opportunis mutationibus. 

b) Progressus faciendus. Inter emendationes certe recensendae sunt emen- 
dationes quorumdam hymnorum, qui saeculorum decursu aliquantisper corrupti 
fuerunt. Cum unusquisque hymnus saltem prima vice exhibetur, opportune parvis 
typis indicabitur auctor certus aut probabilis et etiam compositionis tempus. Quae 
omnia intelligenda sunt etiam de hymnis qui ad Matutinum recitantur. Hymni 
autem minus apti expurgantur; alii reassumantur. 

c) Hypothetica ahbreviatio. Si, non obstante Matutini decurtatione, Divi- 
num Officium adhuc nimis longum videretur, suggerere quis forte posset quod, 
saltem in Breviario pastorali, Laudes et Vesperae ad tres respective psalmos redu- 
cantur, Prima supprimatur, aliae vero Horae Minores et Completorium ad unum 
dumtaxat psalmum coarctentur. Tunc sacerdotes, qui adnituntur ut Divinum Offi- 
cium competentibus pro posse horis celebrent, simul et valde enutrientur et mi- 
nime gravabuntur. 

3. Symbolum Apostolorum et « Pater Noster ». 

a) Symbolum. Incongruum videtur ut Symbolum Apostolorum nullibi am- 
plius in Divino Officio recitetur: fortasse collocari posset ad Laudes, quae est 
hora resurrectionis Domini, post repetitionem antiphonae ad « Benedictus » et 
ante orationem (in choro, elata voce recitandum aut cantandum ab omnibus simul). 

b) « Pater Noster ». Fortasse congruum est ut supprimatur usus recitandi 
« Pater Noster » partim elata voce et partim secreto. Pariter congruum videtur, 
quod omittatur recitatio Orationis Dominicae in Matutino, precibus, Prima et Com- 
pletorio, et ei tribuatur locus et forma recitationis vere solemnis, in choro autem 
cantu exsequendae. Forte potius quam in fine Horarum minorum, ut dicitur in 
constitutione numero septuagesimo secundo, eius recitatio aut decantatio locanda 
esset in Vesperis post repetitam antiphonam ad « Magnificat » et ante diei oratio- 

nem. Quidquid sit, Orationi Domini semel locus vere conspicuus, et in choro forma 
recitationis solemnis, tribuenda videntur. 

Conclusio. Fortasse modus iste Divinum Officium universum instaurandi, esset 
simul traditionalis et innovationibus prudenter favens. 

4 

Rev.mus P. D. IOANNES PROU 
Superior generalis Congregationis Gailicae O.S.B. 

Venerabiles Patres, 

In prooemio cap. 4, lin. 26, post verbum « sequuntur » addendum 
censeo 1 « de Officio Romano ». Plura etenim quae in subsequentibus ar- 
ticulis de structura et elementis Officii statuuntur non valent nisi pro 
Officio Romano, minime vero attingunt Officium aliorum rituum lati- 
norum, verbi gratia, Officium monasticum ... 2 

De art. 69, linn. 16 et 17. Non tantum nomine proprio loquor, 
sed etiam votum depromo cum Ordinis Canonicorum Regularium La- 
teranensium, tum Abbatum Confoederationis Ordinis Sancti Benedicti, 
tum Sacri Ordinis Cisterciensis, tum Ordinis Cisterciensis strictioris ob- 
servantiae, et ut opinor, ceterarum Congregationum canonialium et 
monasticarum. 

Nemini fugit quaestionem Psalterii latini in usu liturgico hodiernis 
temporibus in Ecclesia agitatam esse. Aliunde nonnullis necessitas ap- 
paret Psalterii unitatem in Liturgia latina restituendi. Ad hanc vero 
unitatem instaurandam, ut iam dictum est, 3 non desunt validissima 
adiumenta, quibus paulatim apparere valuit optima methodus ad anti- 
quos textus Psalterii emendandos insequenda. Arduum opus strenuo 
animo aggressi sunt, iubente Summo Pontifice Pio XII, eruditi Profes- 
sores Pontificii Instituti Biblici. Postea criticas editiones Psalterii Ro- 
mani, Gallicani, et iuxta Hebraeos curaverunt monachi Pontificiae Ab- 
batiae S. Hieronymi in Urbe, qui etiam doctum volumen publici iuris 
fecerunt quod inscribitur Richesses et deficiences des anciens Psautiers 
latins. Nuperrime tandem prodiit nova recensio Psalterii iuxta votum 
Synodi Generalis Abbatum O.S.B. a Patre Weber edita. 

Sicut S. Hieronymus in conficiendo Psalterio Gallicano translatio- 
nem latinam iam existentem correxit, latinitatem antiquorum retinens, 
ita hodie Psalterium Gallicanum emendari debet, ratione habita textus 
primigenii, servando omnia ex antiquo Psalterio quae servari possunt 
cum emendationibus tamen 4 necessariis, quae ... 5 semper in eadem 
lingua, experientiam spiritualem christianorum spirante, faciendae sunt. 

In casibus in quibus lectio septuaginta-viralis aeque probabilis est 
ac lectio massoretica, textus Psalterii Gallicani utpote qui lectionem 
traditionalem in Ecclesia praebeat, retinendus est. Omnes enim bene 
norunt in sua Liturgia Ecclesiam latinam ab initio secutam esse tradi- 
tionem et textum Septuaginta. Emendatio talibus principiis innixa nullo 
modo impediret quominus textus intellectui perspicuus et facilis evadat. 

Proinde, propono ut ultima periodus art. 69 praesentis schematis, 
linn. 16 et 17, sic legatur: « Opus revisionis Psalterii, feliciter inchoa- 
tum et laboriose prosecutum, ad finem perducatur, respectu habito chri- 
stianae latinitatis, usus liturgici, necnon totius traditionis latinae Ec- 
clesiae ». 

De alio argumento nunc loquor. Optandum valde est, ut in sacra 
Liturgia integrum Psalterium servetur, non exceptis Psalmis sic dictis 
imprecatoriis, qui sensu spirituali facilius intelligi possunt: aliter enim, 
expungendae essent insuper illae partes sacrae Liturgiae, quae, ex novo 
etiam Testamento excerptae, verbi gratia, ex Apocalypsi, eadem quasi 
loquela loquuntur, verbi gratia, in Antiphona ad Introitum de Communi 
Martyrum « Intret »: « Vindica sanguinem Sanctorum tuorum qui ef- 
fusus est ». 

De art. 71, par. a), haec notanda sunt. Certe revisio cursus lectio- 
num e Scriptura desumptarum necessaria est, et ita facienda, ut suppri- 
mantur res lectae minoris momenti, quales sunt, verbi gratia, genealo- 
giae; et introducantur partes quorumdam librorum hodie a Breviario 
neglectorum, nempe Exodi et aliorum, necnon amplificetur locus Pro- 
phetarum. Sed minus placet votum a quibusdam expressum, ut minua- 
tur locus Veteris Testamenti in Officii lectionibus. Etenim, supra art. 38, 
nobis promittitur pro dierum diversitate maior copia lectionum in 
Missa, in qua Missa 6 est locus, ab antiqua Romana traditione electus, 
ad Novum Testamentum legendum, dum Vetus Testamentum in primo 
nocturno Officii nocturni fuse legebatur ... 7 Standum ergo mihi videtur 
ad id principium, ut nempe semel una eademque ratione cursus lectio- 
num tum Missalis tum Breviarii Romani 8 harmonice reformetur. Alia 
quae habebam dicenda, tradam exc.mo secretario generali... 9 Dixi. 



In textu scripto tradito: 1 addatur. 2 vel ambrosianum etc. Art. 68 c) y 
linn. 8-10, non placet. Cum etenim indoles nocturnae laudis retineri debeat pro 
matutino, minime expungantur formulae quae de nocte mentionem faciunt, licet 
matutinum recitari valeat etiam extra horas noctis. Unde novus textus ita ponatur: 
« Matutinum indolem nocturnae laudis retineat et, si nocturnis horis non dicitur, 
in quantum fieri potest, extra chorum etiam, a vespere diei praecedentis usque ad 
mane diei ipsius recitetur ». 3 deest. 4 deest. 5 tamen. 6 deest. 
7 Vide Ordinem Romanum 14 a M. Andrieu publicatum de cursu lectionum 

saec. vii, in quo Epistolae Pauli et Evangelia currunt in Missa, dum libri Veteris 
Testamenti currunt in nocturno, a Septuagesima cuiusque anni. Sed Missae feria- 
les habebant lectiones proprias pro Fer. IV et VI, aliquando etiam sabbato. 
8 deest. 9 art. 72 c)\ non placet quia, ut mihi videtur, recitatio Collectae 
diei multum confert ut menti sacerdotis revocetur et praesens teneatur character 
specialis temporis liturgici vel festivitatis hac die celebratae. Art. 73, lin. 23, 
post c), addatur: « d) Ordinarii possunt suos subiectos, in particularibus adiunc- 
tis, dispensare ab obligatione recitandi officium ». Ratio additionis: Haec additio 
optanda videtur ad quietem conscientiae quorundam sacerdotum procurandam. 
Art. 77 c)\ lin. 13, post verba « si divinum officium una cum » verbis « fidelibus 
laicis » substituantur verba « coetui fidelium laicorum ». Ratio mutationis: ne fa- 
cilius et frequentius clerici una cum uno laico tantum hac facultate gaudeant. 
Animadversiones additae: 

Art. 74, lin. 26-29. Ultima sententia huius articuli non placet et deleatur. 
Melius enim esset si solum Officium divinum proprie dictum ut oratio publica 
Ecclesiae consideraretur etiam si forsitan a laicis recitaretur. Insuper non videtur 
cur ab Ecclesia dignitas specialis concederetur qualicumque parvo Officio, dum 
pars Officii divini proprie dicti (e. g. Laudes et Vesperae) dici posset et etiam in 
vernaculo, secundum art. 77, b. 

5 

Exc.mus P. D. IOSEPH M. REUSS 

Episcopus tit. Sinopenus, aux. Moguntinus 

Venerabiles Patres, 

Liceat mihi proponere quattuor emendationes. 1 

Emendatio 1. Schema nobis propositum obligat capitula residen- 
tialia recitandi Laudes et Vesperas in choro. Excipiantur, sic propono, 
ea capitula, quorum canonici cooperatores episcopi in regimine dioe- 
cesis sunt. 2 

Argumentum pro hac emendatione. Habentur capitula residentia- 
lia, quorum canonici sunt simul tamquam consiliarii episcopales refe- 
rentes aut decernentes in ordinariatu episcopali, ideoque pro his capi- 
tulis talis obligatio chori impossibilis est. 

Emendatio 2. luxta schema, monialibus et sodalibus institutorum 
statuum perfectionis, a proprio Ordinario, annuente S. Sede, concedi 
potest ut in Officio recitando lingua vernacula utantur. Sed iam nunc 
statuendum mihi videtur, ut in recitatione Officii lingua vernacula 
utantur* 

Argumentum pro hac emendatione. Paucis communitatibus exceptis, 
istae moniales, necnon isti sodales, linguam latinam ignorant. Ideoque, 
si in recitatione Officii lingua latina utuntur, multum quidem loquun- 

tur, sed nihil intelligunt; tale autem multiloquium christianis alienum 
sit (cfr. Mt. 6, 7). 

Emendatio 3. Petit ut clerici choro non obligati in Ofjicio divino 
recitando generaliter, et non tantum speciali licentia obtenta, lingua 
vernacula uti possint* 

Argumentum pro hac emendatione. Usus linguae vernaculae — et 
hoc mihi videtur praecipuum argumentum — , ideo necessarius est, quia 
nexus inter vitam spiritualem personalem et recitationem Breviarii om- 
nino postulari debet. Vita enim spiritualis sine oratione viva personali 
impossibilis redditur. Ut autem recitatio Breviarii sit oratio revera per- 
sonalis et viva pro sacerdotibus saecularibus in multis, immo permultis 
casibus, cognitio etiam profunda linguae latinae non sufficit. Conditiones 
enim sacerdotis saecularis Officium recitantis omnino aliae sunt ac mo- 
nachi. Monachus choro obligatus et ad hanc formam orationis per tot 
annos specialiter educatus in Divino Officio formam vitae suae invenire 
potest. Hoc autem non valet pro sacerdote saeculari curae animarum im- 
buto. Vitam vere spiritualem medio in hoc mundo degere debet. Ideo 
postulare potest ne Breviarium At obstaculum talis vitae spiritualis. Pe- 
riculum autem est ne lingua latina ut lingua, qua hodie homines non 
tamquam viva lingua utantur, facile inducat sacerdotem ad recitationem 
mere schematicam, ut saltem obligationi satisfaciat, quod autem pro 
vita spirituali non sufficit. E contrario, autem* certum est usum linguae 
nativae fovere Breviario tamquam orationi personali. 

Emendatio 4 et ultima pettt restrictionem obligationis recitandi 
totum Ojficium eo sensu, quem iam exhibuerunt em.mus card. Leger 
et aliqui alii Patres, nempe: clerici choro non obligati solummodo obli- 
gandi sunt ut saltem Laudes et Vesperas recitent et lectioni Sacrae Scrip- 
turae per 20 saltem momenta imbuant. 

Liceat mihi argumentis iam allatis aliquem novum respectum ad- 
dere* Devota recitatio totius Officii sacerdotibus in hodiernis adiunctis 
constitutis, excepto tempore vacationum, fere vix possibilis est. Ne quis 
dicat fore ut Officium diminutum a multis eodem modo, scilicet, cum 
minima devotione et fere mechanice, recitetur! Sunt enim non pauci, 
qui revera totum hodiernum Officium devote recitare non possunt, 
quamvis hoc desiderent. Tales autem sacerdotes Officium brevius et 
sacrae Scripturae lectio non tantum ad devotam orationem sed etiam 
ad vitam spiritualem profundiorem certe adiuvaret. Dixi. 



In textu scripto tradito: 1 deest. 2 N. 73, pag. 187, lin. 10: Post verba 
« capitula residentialia » ponantur verba « iis capitulis exceptis, quorum canonici 
cooperatores episcopi in regimine dioecesis sunt ». 3 Textus n. 77 b) y pag. 188, 

linn. 7-11, sic emendetur: « Moniales necnon sodales, sive viri non clerici, sive 
mulieres, Institutorum statuum perfectionis, in Divino Officio, tam in choro aut 
in communi quam a solo celebrando, lingua vulgari utantur ». 4 N. 77 a), 
pag. 188, lin. 6: Pro verbo « clericis » ponatur « communitatibus clericorum choro 
obligatis ». Post verba ultima huius lineae, nempe « servanda est » addatur: « Cle- 
rici choro non obligati in Officio divino recitando lingua vulgari uti possunt ». 
5 deest. 6 N. 73 b), pag. 187, lin. 18: Post verbum « tenentur », inseratur 
« si commode fieri potest »; lin. 19, post verbum « persolvere » dicatur: « Stricte 
autem obligati sunt, ut saltem laudes et vesperas recitent et lectioni S. Scripturae 
per viginti saltem momenta imbuant ». Argumentum pro hac emendatione: 

6 

Exc.mus P. D. RENATUS IOSEPH PIERARD 

Episcopus Catalaunensis 

Venerabiles Patres et Fratres, 

De cursu horarum et obligatione cleri, episcopi multi 1 duo prin- 
cipia firmiter tenere volunt. 1) Cum Breviarium sit oflicium sacerdo- 
tale maximi momenti, necesse est characterem obligatorium Officii 
divini sacerdotibus nostris certissimum facere. 2) Cum sacerdotes multi 
(non omnes) quasi opprimuntur rhythmo vitae hodiernae, allevatio- 
nes promovere debemus. Unde, nomine plurium, tria haec humiliter 
propono. 

1. In art. 68, pag. 167, post lin. 2, ut affirmaretur (sed tamen sine 
necessitate absoluta) illa « veritas horarum » in prima alinea articuli, 
pagina praecedenti, 2 vindicata; et simul confirmaretur Laudes et Ve- 
speras esse praecipuas; pro a) hunc textum propono: « Sunt Laudes 
cardo Officii divini ante meridiem, Vesperae cardo Officii divini post 
meridiem ». 

2. Ad d) hanc emendationem propono: Quoniam Laudes matu- 
tino recte dicuntur, Prima supprimitur, quae cum eis fit onus duplex. 
Tres aliae Horae minores ad sanctificationem diei utiles, alleviantur, 
post Psalmos (vel Psalmum) immediatam conclusionem habentes, ora- 
tionem dominicam vel orationem diei. 3 

3 et ultimo. In art. 73, pag. 187, lin. 17, par. b) y de obligatione 
cleri. Legislatoris est quarumdam exceptionum principium ponere, cuius 
applicationes practicae episcopo Ordinario crederentur, salva epikeia 
in casibus particularibus. Episcopi ergo duplicem facultatem habeant: 
primam, determinare conditiones exceptionis, verbi gratia, quando eo- 
dem die sacerdos debet duas Missas celebrare, vel pluries praedicare, 
vel per duas saltem horas continuas confessiones audire, etc. Secundam 

facultatem: determinare illis sacerdotibus, in servitio Ecclesiae sancti- 
ficatis, qualis esset remissio recitationis: sive Horarum minorum, sive 
etiam Matutini, pro pondere ministerii explendi. Unde, paragrapho b), 
de obligatione cleri, hunc textum addere propono: « Obligationi sa- 
cerdotum ad totum Officium recitandum quaedam exceptiones ab epi- 
scopo dari possunt ». Dixi. 



In textu scripto tradito: 1 De nn. 68 (cursus horarum) et 73 (obligatio) epi- 
scopi non pauci. 2 deest. 3 deest. 

7 

Exc.mus P. D. RAPHAEL GARCIA Y GARCIA DE CASTRO 

Archiepiscopus Granatensis 

Venerabiles Patres ac dilectissimi Fratres, 

Omni qua possim brevitate et perspicuitate, haec pro vestra medi- 
tatione dicam circa cap. 4, num. 73, pag. 187 huius schematis Concilii 
de sacra Liturgia. 

Imprimis, comma « cum infirmitas humanae naturae postulet ut 
quid minimum orationis praescribatur » aliqua confusione laborat ita 
ut eius sensus duplici modo intelligi possit. Etenim, a) potest interpre- 
tari ac si agatur de infirmitate naturae humanae, quae postulat minimum 
medicinae, orationis videlicet, b) aut sumi potest ac si agatur de infir- 
mitate quae non sustinet pondus magnum orationis. Quidni? 

Aliunde, si ad rem quod attinet praefata referantur verba, oportet 
sensum theologicum ipsorum accuratius determinare. Estne verum, quod 
minimum orationis praescribatur in sacris litteris, in vita Sanctorum, etc? 
Agitur hic tantum de oratione publica, id est, de minimo orationis pu- 
blicae seu liturgicae, vel etiam implicite de oratione privata? Quia in 
schemate, hinc et inde, nihil aut fere nihil et, quod peius est, quandoque 
cum aliqua minimatione, dicitur de necessitate et valore orationis pie- 
tatisque privatae. 

Si meministis, supra, in cap. 1, n. 8, pag. 162, dicebatur: christia- 
num « quandoque » ad orandum in abscondito invitari. Solummodo, 
ergo, orandum est privatim aliquibus in occasionibus: « quandoque »? 1 
Aut « minimum orationis » tenendum est, quia sic ab infirmitate na- 
turae postulatur? Minime, venerabiles Patres! Ad confusiones ergo tol- 
lendas in re tam gravi et ad doctrinam christianam sine ambiguitate tuen- 
dam, sequentia Patribus humiliter proponenda iuvat. 

1. Paragraphus, quam initio n. 73 legimus, supprimatur vel saltem 
clarius exprimatur. 

2. Ne hoc ornatissimum Concilium pietatem privatam et orationes 
extraliturgicas parvipendere videatur, addatur in hoc loco, vel alibi 
si aptius fuerit, commendatio studiosa pietatis et devotionis, de quibus 
aptissime locutus est Pius XII felicis recordationis in Encyclica Media- 
tor Dei. Hoc enim docent, ut summatim dicam? vita Domini nostri 
Iesu Christi, exemplum Sanctorum, doctrina Summorum Pontificum 
et Doctorum, verba denique Christi apud Lucam (18, 1): « Oportet sem- 
per orare et non deficere ». Dixi. 



In textu scripto tradito: 1 deest. 2 deest. 

8 

Exc.mus P. D. MICHAEL GONZI 

Archiepiscopus Melitensis 

Em.mi, exc.mi et rev.mi Patres, 

Pauca addenda habeo ad sapientes et practicas disceptationes 1 iam a 
pluribus 2 Patribus Conciliaribus lectas circa dispositiones 3 cap. 4 de 
Officio Divino. Unica mea animadversio respicit n. 73. 

Si Patribus Conciliaribus, cum de Liturgia agitur, visum fuerit non 
solum principia generalia tradere, sed etiam normas practicas statuere, 
aliquid submittere audeo circa obligationem, pro Capitulis residentiali- 
bus, recitandi Divinum Officium in choro, de qua in schemate agitur 
sub n. 73, commate a). 

Iuxta ius commune, haec Capitula tenentur integrum Officium cum 
Missa conventuali cotidie in choro persolvere. In proposito schemate 
haec obligatio reducitur tantum ad « saltem Laudes aut Vesperas ». Haec 
reductio, meo iudicio, nimis ampla est. Sine necessitate videtur ad ni- 
hilum fere redigere munus ipsum Capitulorum quemadmodum statuitur 
in cann. 413 et 414 C.LC. 

Praeterea, ubi viget vetus usus, uti in duabus nostris dioecesibus 
Melitensibus, ubi plurimi fideles functiones sacras cordi habent, haec 
ampla reductio, sine dubio, admirationem in fidelibus excitaret. 

Quare haec propono. Quoad Capitula cathedralia: Capitula cathe- 
dralia tenentur cotidie choro interesse ad Laudes, Horas Minores, et 
Missam conventualem (lectam); diebus autem Dominicis et festis de 
praecepto, etiam ad Vesperas. Quoad Capitula collegiata: Capitula col- 

legiata eodem modo tenentur sicut cathedralia, sed tantum diebus domi- 
nicis et festis de praecepto. Experientia ductus ex hoc quod fit in dioe- 
cesibus Melitensibus, quod propono facile fieri posse videtur sine ma- 
gno incommodo capitularium et eorum munerum, et cum aedificatione 
fidelium. 

Quodsi pro aliquibus dioecesibus, attentis peculiaribus adiunctis, 
hoc difficile, immo impossibile evadet, et Concilium praefert dare nor- 
mam unicam, suggero hanc alternam propositionem: Ex secunda et tertia 
dispositione in commate a) art. 73/ fiat dispositio unica hoc sensu: 
« totum Officium aut partem illius, Capitula residentialia, ceteri Ordi- 
nes et Congregationes religiosae secundum propria statuta et proprias 
Constitutiones, ab Ordinario loci vel a proprio Ordinario approbatas ». 
Dixi. 



ln textu scripto tradito: 1 observationes et animadversiones. 2 deest. 
3 factas de hoc. 4 deest. 

9 

Exc.mus P. D. STEPHANUS A. LEVEN 
Episcopus tit. Buritanus, aux. S. Antonii 

Venerabiles Fratres, 

Par. 77, pag. 188, propono additionem paragraphi novae, nempe: 
« d) Cuivis Officio divino adstricto a proprio Ordinario concedi potest, 
ut Officium divinum in lingua vernacula perficiat ». 

Argumentum meum non est contra linguam latinam, nec de igno- 
rantia aliquorum, sed solum in praxi pastorali fundatum, ut fiat sacer- 
dos operarius inconfusibilis recte tractans verbum veritatis (2 Tim. 
3, 16). Ad hoc requiritur continuus et operosus et quotidianus usus 
verborum Scripturae Sacrae in lingua vulgari. Per viginti septem annos 
praedicationes publicas peregi apud fratres separatos in viis et in plateis 
civitatum et oppidorum et oppidulorum in America Septemtrionali et 
interrogationibus eorum responsum dedi; 1 et ex hac praxi didici nihil 
corda hominum tangere tamquam ipsissima verba Sacrae Scripturae. 
Hoc est verum, non solummodo inter fratres separatos sed etiam apud 
fideles catholicos. 

Verba Scripturae Sacrae gaudent speciali assistentia Spiritus Sancti; 
ab ipso Spiritu Sancto inspirata sunt. Omnium praedicatorum experien- 
tia est citationem in ipsis verbis Sacrae Scripturae expressionis pulchri- 
tudinem, persuasionis virtutem, et convictionis calorem praedicationi 

conferre. Bene S. Paulus dicit, « omnis Scriptura divinitus inspirata uti- 
lis est ad docendum, ad arguendum, ad corripiendum, ad erudiendum in 
iustitia » (2 Tim. 2, 15). 

Haec familiaritas cum verbis Sacrae Scripturae non facile acquiritur. 
Requiritur quotidiana applicatio et exercitatio quotidiana. Et non fa- 
cile transfertur exercitatio in una lingua ad usum alius linguae. 

Cum, ergo, sacerdos ad recitationem quotidianam Breviarii iam te- 
netur et ita paginas sacras in manibus iam cotidie volutat, posset ex 
eadem lectione, lingua vernacula perfecta, maximum adiutorium habere 
ad se in re pastorali quam utili et necessaria proficere; practice, si non 
ita discitur usus proficuus Sacrae Scripturae in actione pastorali quoti- 
diana, numquam habebitur. 

Ita pro omnibus divino Officio adstrictis, praesertim vero pro sacer- 
dotibus in praxi pastorali occupatis, censeo valde utilem esse recitatio- 
nem divini Officii in lingua vernacula, et hoc propono et a Patribus 
Conciliaribus exopto. Finis. 



In textu scripto tradito: 1 deest. 

10 

Exc.mus P. D. GABRIEL GARRONE 

Archiepiscopus Tolosanus 

Venerabiles Patres et Fratres, 

Nn. 68, 77. In re tanti momenti, liceat mihi, post iam tot et tanta 
dicta, quaedam afferre, utinam non superflua. 

Quoad Officium divinum a sacerdotibus in ministerio recitandum, 
nonnumquam hodie anima episcopi haeret anxia. 

Sacrilegium et temerarium episcopo apparet manum apponi aedifi- 
cio saeculari, quo tot sacerdotes laudem Deo dederunt, seipsos sanctifi- 
cantes, et quod ipse episcopus 1 fideliter et peramanter recitat. 

Aliunde, non potest oculos claudere circa difficultates sacerdotum, 
quae paulatim conscientiam eorum turbant et laedunt. 

Gaudeo, Patres, quod, ut certum est, plures ex vobis, saltem usque 
modo, talem anxietatem nesciant et gratias toto corde ad Deum ago 
pro vobis; vos autem, fortunatos nimium, instanter rogo, ut vocem 
fratrum audire velitis et in suffragiis vestris mente retinere. Sollicitudo 
vestra de Officio servando nostra est; et nobis Officium sacrum est. 

Liceat mihi vobis, paucis saltem verbis, ostendere petitionem no- 

stram non ex amore novitatis, nec ex temerario consilio procedere, sed 
ex amore ipso traditionis Ecclesiae; nil innovetur nisi quod traditum 
est; nihil innovetur nisi quo traditio firmius solidetur quoad intentio- 
nem suam profundam; hic est sensus noster, in quaestione hac de Offi- 
cio a sacerdotibus recitando; quod per gratiam Dei clare et efficaciter 
probare valeam. 

Quid tandem aliquando quaerimus? Quae est voluntas Dei, quis 
est sensus Ecclesiae, in qua unanimiter convenire in hac re possimus et 
cupiamus? De his ... 2 saltem dissentire non possumus: 1) servetur in 
veritate a sacerdotibus consecratio diei ad laudem Dei; 2) copiose quo- 
tidie sacerdos laudem reddat Deo, aperiens cor suum ad verbum Dei, ut 
illud etiam fidelibus cum fiducia et ut oportet tradat; 3) tollantur tamen 
haec quae his omnibus necessariis obstare constat, nec necessaria ipsa 
sunt. _ 

1. Servetur in veritate a sacerdotibus consecratio diei ad laudem 
Dei 3 Etenim distinctiones temporis necessariae sunt, ut vita integra 
hominis in laudem gloriae gratiae Dei referatur. Haec exigentia ex natura 
humana orta, divinitus demonstratur in distinctione hac 4 hebdomada- 
rum et « statione » in die Domini. Nec sine periculo distinctiones in 
die amitterentur, cum hodie ipsa divisio hebdomadae in vita hominum 
in periculum inducitur. 

Servetur igitur haec consecratio in Officio sacerdotum, ne ruptura 
etiam fiat inter laudes sacerdotis in ministerio et laudes fratrum quorum 
vita in opere Dei consumitur. Sed, servetur « in veritate ». Atqui hodie 
deest haec veritas. Quot sunt inter nos ipsos qui unamquamque horam 
diei tempore suo recitare possint? Paucissimi! Et ne quid dicam, hoc 
mihi permittatur, 5 de hoc Concilio ubi per menses et per dimidium cuius- 
que diei, horas competentes tranquillo animo ignorare videmur. Hoc 
hodiernis affert speciem quamdam « formalitatis », a qua abhorrent, non 
sine fundamento. 

2. Copiose quotidie sacerdos laudem reddat Deo, aperiens cor suum 
ad verhum Dei } ut illud fidelihus tradat* Ad hunc fontem venit sacer- 
dos ut impleatur Spiritu Dei; ad hunc nisi veniat nec laudem Deo, quae 
ex Deo est, offerre potest, nec hominibus verbum Dei in fidelitate et 
caritate tradere. Atqui qualis hodie in Officio habetur, lectio Sacrae 
Scripturae estne talis ut tale 7 munus impleat? Qui sunt etiam inter 
nos qui in Officio ipso, quoad Scripturas, invenire possint materiam suf- 
ficientem gloriae Dei et nutrimentum legitimum animae? Quaeritur ad 
hoc aliud tempus in decursu diei. Desideratur in lectionibus Breviarii 
haec copiosa mensa Verbi Dei ex Veteri et Novo Testamento, cum sub- 
stantiali commentario Patrum, sub luce Spiritus psalmis invocati. 

3. Tollantur, tandem, haec quae his omnibus necessariis obstare con- 
stat, nec necessaria ipsa sunt. s Quamvis dolendum, negari nefas esset, 
in statu praesenti rerum, latinam linguam pro multis et etiam optimis 
sacerdotibus, quidquid sit sive de causa rei, sive de spe legitima et neces- 
sario conamine, pro multis et etiam optimis sacerdotibus obstare quin 
Officium facile et pacifice et fructuose dicant ad laudem Dei. Alii oboe- 
diunt et dolent; alii, proh dolor! recedunt vel ad versionem pro arbi- 
trio non tuta conscientia 9 recurrunt. Nonne Pius XII viam aperuit, cum 
ad iuvandos sacerdotes et claritatem faciendam in lectione, 10 venerabi- 
lem omnino et inviolatam a saeculis versionem psalmorum tangere ausus 
est? 

Brevi igitur et salvo meliore iudicio et meliore expressione, haec 
opportune addenda dicerem in schemate nostro: 

Sub n. 68, loco a) et d)\ « Officium constet tribus essentialiter ho- 
ris, scilicet hora ad initium diei (nempe Laudes), hora ad Vesperas, et 
hora ad medium diei (quae possit ad libitum dividi pro pietate sacerdo- 
tis et possibilitate ipsius, ut nunc est in breviario lx ) ». 

Loco c)\ « Constet etiam Officium lectione copiosa et continua ex 
Veteri et Novo Testamento, una cum commentario substantiali Patrum, 
cum laudibus ex Psalmis » (Et inveniatur verbum novum pro hac lec- 
tione: « Matutinum », pro monachis tantum valet; sacerdotibus autem 
nulli determinato temporis momento nectitur). 

Sub n. 77: « Fiat lectio Scripturae et Patrum lingua vulgari... De 
Psalmis, quaestio remittatur, sive quoad principia, sive quoad modum, 
ad Conferentias episcopales ». 

Ad has conclusiones, venerabiles Patres, non sine timore et tremore, 
et anxietate nimia, deveni; sed nedum haec ut rerum novarum cupidus 
attulerim, testis est mihi Deus, me praecise et admodum ut aemulatorem 
paternarum traditionum, locutum esse. Dixi. 



In textu scripto tradito: 1 deest. 2 tribus. 3 deest. 4 deest. 5 deest. 
6 deest. 7 hoc. 8 deest. 9 deest. 10 deest. 11 fit. 

11 

Exc.mus P. D. IOSEPH MARLING 
Episcopus Civitatis Jeffersoniensis 

Venerabiles Fratres, 

Aliquo modo iam dicta sunt omnia quae proponere volo, etiam quod 
olim putavi mei ipsius fuisse. Cum inutile sit in repetitionem incidere, 

satis est dicere me approbare enixe, plene et sincere, argumenta iam allata 
pro recitatione privata breviarii in lingua vernacula. Quam permissio- 
nem, mihi quoque persuasum est, sacerdotes per universum orbem, et 
non paucos episcopos pergrate salutaturos esse, et non tamquam signum 
laxitudinis, sed potius ut stimulum pietatis et devotionis. Omnia quae 
in specie propono ad secretarium generalem dentur. Dixi. 



Textus scripto traditus: 

Mihi videtur n. 77 mutandus esse ita ut permittatur recitatio Divini OfScii 
in lingua vernacula sacerdotibus qui non tenentur illud recitare in choro vel in 
communi, quando Breviarium privata recitatione absolvunt. Hae sunt rationes: 

1. Argumenta allata ad linguam latinam conservandam in Missae celebra- 
tione, quae ego quidem revereor, in hoc casu non tenent. Hic enim lingua latina 
non necessaria videtur ad efformandum vinculum unitatis, nec, si illa absit, ti- 
menda est confusio vel admiratio populi. 

2. Re quidem vera novum Psalterium recitationem Breviarii in latino sermone 
faciliorem reddit, et ad intelligendum magis accommodatam, sed manet difficultas. 
Preces enim fundere est cum Deo colloqui et conversari. Sed quis affirmet collo- 
quium seu conversationem tam familiarem et intimam esse posse cum in extero 
sermone peragitur, quam in proprio? Hic prae oculis habendum, ut arbitror, inter 
maxima problemata quae hoc Sacrosanctum Concilium aggredere debet, illud esse 
quod ad penuriam sacerdotum ubique terrarum attinet. Saepe saepius iis qui in 
clericalem institutionem candidatis impertiendam incumbunt, hoc magnae admi- 
rationi est, quod Deus plurimos ad sacerdotium vocat, qui paucioribus talentis 
fruuntur. Ut sufficientes sacerdotes necessitatibus localibus adsint, et simul aliae 
regiones adiuvari possint, ubi penuria cleri revera gravis, imo acuta est, amovere 
debemus quot difficultates possibile sit, tam ante quam post sacerdotalem Ordina- 
tionem, a via illorum qui vocantur et tamen non multis dotibus exornati sunt. 
Quae dicta intelligantur, quaeso, non tamquam si normam vel regulam studiorum 
in deterius mutare velim, sed ut agnitio facti indubitanter explorati, et ut practicus 
accessus, ut ita dicam, ad hodiernam rerum conditionem, quae tam realis quam 
vere gravis est. 

3. Facilius profecto quis in spiritu latinarum precum S. Missae plene ingredi 
potest, quam Divini Officii. In Missa enim preces, maxima quidem ex parte, quoti- 
die eaedem sunt. Adde quod semper Missae celebratio quadam speciali circum- 
fusa est pietate, quae animi considerationem et attentionem multum adiuvat. Aliter 
vero in recitatione Breviarii res se habet. Commendata propositio iuxta quam 
amplior latiorque ordo Psalmorum in Breviario introducendus esset, etiam maioris 
erit momenti si Divinum Officium lingua vernacula recitari poterit. 

4. Multo magis sacerdotes iniicient etiam in laicorum animos aestimationem 
Divini Officii et Psalmorum, quod vere optandum est, si haec fient intimior pars 
in orandi consuetudine ipsorum sacerdotum, per familiarem nempe cognitionem, 
in sermone quem ipsi perfecte intelligunt. 

Mihi persuasum est sacerdotes per universum orbem pergrate salutaturos esse 
permissionem recitandi Breviarium in vernacula lingua, non tamquam laxitudinis 
signum, sed potius ut stimulum pietatis et devotionis. 

In n. 77 b), loeo sententiae « a proprio Ordinario, annuente Sancta Sede, con- 
cedi potest », dicendum est simpliciter « conceditur ». Secus Moniales religiosas 
domos habentes in variis dioecesibus, interdum tenerentur linguam latinam adhi- 
bere, interdum vero linguam vernaculam. 

12 

Exc.mus P. D. AEMILIUS GUANO 

Episcopus Liburnensis 

Venerabiles et dilectissimi Patres et Fratres, 

Vellem ante omnia proponere quoad hoc caput 1 ut dentur normae 
generales, quin nimium in particularia descendatur (quod, meo iudicio, 
valet pro toto schemate, immo pro omnibus schematibus huic sanctae 
Synodo propositis). 

Quoad prooemium. Aliquae notae Oficii divini, meo iudicio, cordi 
habendae sunt et in evidentiam ponendae 2 

1. Per Officium divinum maxime exprimitur amor sponsae Eccle- 
siae s erga Sponsum et Patrem. 

2. Officium divinum est, ex sese, oratio communitaria et publica, 
non privata precatio sacerdotis vel religiosi, etiam quando qui ad hoc 
munus deputati sunt non in choro Officium divinum recitant. Proinde, 
etiam in recitatione, quam privatam dicunt, formulae quae notam com- 
munitariam et publicam sapiunt non reiiciendae sunt. Est insuper Offi- 
cium divinum 4 oratio Ecclesiae ad quam omnibus Christi fidelibus adi- 
tus patere debet (cf. Vesperas dominicales; hebdomadam maiorem, Offi- 
cium mortuorum, sed non haec solummodo 5 ). 

3. Centrum divini Officii, sicut et totius Liturgiae, est Sanctum 
Sacrificium Corporis et Sanguinis Christi. 

4. Officium divinum, in connexione cum Sacrificio Eucharistico, per 
horas diei et noctis, per hebdomadam, per annum, ita disponitur ut 
totum tempus per Deum sanctificari significetur, totum Deo offeratur. 

5. Non excluditur ab Officio divino, prout in Ecclesiae traditione 
constitutum est, aspectus quem formativum et asceticum seu pastoralem 
dicunt sive quoad clericos recitantes* sive quoad populum Dei. Hic 
aspectus, in lectionibus praesertim nocturnorum imprimis apparet, dein 
in precationibus quibus dum Deus laudatur et invocatur, mens caelesti 
pabulo nutritur, necnon in disciplina ipsa Officii divini. Clerici et reli- 
giosi invitantur ut ad suam sanctificationem, post Sacrificium et Sacra- 
menta, primo loco hoc Officio divino utantur, quod Ecclesia eis con- 
credidit. Christifideles, autem, magis magisque in cognitionem et praxim 

divini Officii, quantum fieri potest, introducantur, praesertim in quibus- 
dam solemnioribus circumstantiis anni liturgici vel vitae christianae, ut 
et ipsi magis magisque orationi Sponsae Christi et populi Dei uniantur 
ac pabulo Verbi Dei nutriantur. Ad hunc finem attingendum aptae for- 
mae adaptationis inveniantur et accommodentur. 

Ad n. 69. Meo iudicio, praeferenda est conservatio totius psalterii, 
inclusis psalmis sic dictis imprecatoriis, per unam hebdomadam, ut sem- 
per magis 7 sacerdotes, religiosi, Ecclesia precatione Veteris Testamenti 
et ipsius Christi imbuantur... 8 

Quoad longitudinem vel brevitatem divini Officii, attendendum sane 
est necessitatibus pastoralibus; altera vero ex parte, impressio omnino 
non detur quod debitum orationis officialis Ecclesiae minoris momenti 
sit pro sacerdotibus, quibus orationi et ministerio verbi instandum est. 
Si reapse proportionatae rationes pastorales adsint, sacerdotibus lici- 
tum sit unam vel aliam vel etiam plures partes Officii divini omittere, 
quin Officium divinum ipsum brevietur pro omnibus et praesertim pro 
familiis religiosis, orationi particulariter deputatis. Hodiernae vitae ne- 
cessitates, de quibus pag. 186, lin. 1, quam maxime exigunt Ecclesiae 
orationem. 

Opus revisionis psalterii quam citius ad finem perducatur, ita ut 
una definitiva versio habeatur. In hac revisione ratio habeatur criterio- 
rum quae sequuntur: 

1. Fidelitas ad textum originalem, non tantum per litteralem trans- 
positionem verborum, sed praesertim per fidelitatem, quantum fieri po- 
test, ad modos et spiritum linguae hebraicae. 

2. Necessitas claritatis, ita tamen ut non praesumatur totaliter cla- 
rum reddere quod, in natura rerum aut linguae, quamdam obscuritatem 
habet. 

3. Usus Ecclesiae, praesertim in Patribus et in Liturgia. 

4. Non qualiscumque latinitas adhibeatur, sed ratio habeatur lati- 
nitatis specifice christianae, quae saeculis in-v efformata est, quaeque 
suum influxum in saecula posteriora exercuit, et in venerabili Vulgata 
versione exprimitur. 

In fine, proponere vellem, ut post expletum Concilium, Romanae Con- 
gregationes vel auctoritates competentes, studeant, auditis episcopis, 
modis et formulis talibus ut numquam, quantum fieri potest* in eccle- 
siis cathedralibus, circa episcopum, oratio officialis Ecclesiae desit... 10 
Gratias. 



ln textu scripto tradito: 1 deest. 2 Lin. 7 et ss. proponerem hunc textum: 
« Ecclesia autem, sacerdotio mirabili in suo Capite insignita, et divinam ipsius 

missionem in terris pergens, " pro hominibus constituitur in iis quae sunt ad 
Deum ut, cum Patre loquendo, Deum sine intermissione laudet et pro totius 
mundi salute interpellet. Quod praestantissimum munus Ecclesia absolvit, non 
solum per celebrationem Eucharistiae, sed per totam Liturgiam, praesertim autem 
per mirabile illud laudis canticum, in Officio Divino exstans: quod canticum per 
christifideles ipsos, una cum sacerdotibus Divinum Officium orantes, Deo exhibetur, 
vel eorum nomine cum a sacerdotibus aliisque fiat, in hanc rem ipsius Ecclesiae in- 
stituto delegatis. Omnes proinde qui hoc munere fungunt tum summum Sponsae 
Christi amorem et honorem participant, tum gravem Ecclesiae obligationem, quia 
unusquisque in Officio Divino orando ante thronum Dei stat nomine Ecclesiae ». 
3 deest. 4 deest. 5 etc. 6 et religiosos. 7 magis magisque. 8 Aliunde 
ad brevitatem quod attinet, non multa minuta per diem recuperantur, si psalterium 
per duas hebdomadas distribuatur. 9 deest. 10 Ad n. 73, quaero: etiam in 
solemnioribus festis ad hoc reduceretur obligatio moralis? Non esset insuper saltem 
commentationis verbum addendum ut aliquid amplius fiat quam Laudes et Vespe- 
ras recitare? Ad n. 74, lin. 38: in modum Divini Officii, non solum quoad ipsius 
structuram, sed praesertim quoad spiritum anni liturgici. Ad n. 68 propono omis- 
sionem verborum: « cum Sanctificatio... divini ». 

13 

Rev.mus P. D. ANICETUS FERNANDEZ 
Magister generalis O. P. 

Venerabiles Patres, 

Vauca dicam quae, licet ab aliis iam indicata, mihi videntur aliquid 
novum addere. 1 

I. In hora quae Matutinum vocatur, plerumque, scilicet cum tres 
tantum lectiones recitantur, tres quoque psalmos satis esse duco; ita 
vero, ut, psalmorum numero diminuto, aequivaleat lectionum textus 
magis amplus redactus. Cui quattuor rationes congruunt: 

a) Hoc modo, quin divinum Officium longius efficiatur, quotan- 
nis legi possunt fere totum Novum Testamentum, principaliores et uti- 
liores Veteris Testamenti paginae, necnon plurima itemque pulcherrima 
Sanctorum Patrum ac Doctorum testimonia selecta. Scire vel recolere 
doctrinam ac sententias ex huiusmodi lectionibus haustas, utilius et ef- 
ficacius esse puto, quam novem psalmos recitare, ad pietatem ferventius 
fovendam et solidius alendam, tum pro individui sanctificatione, tum 
pro pastorali ministerio. Multa ita simplici modo conciliantur. 2 

b) Trinus psalmorum numerus toti psalterio persolvendo mi- 
nime obstat si, uti bene in n. 69 dicitur, universum psalterium in plu- 
res hebdomadas recitandum distribuitur. Itaque, alia quoque pulchra 

cantica et hymni addi possunt, et ita evitare repetitionem, quae animos 
taedere et mentes solet dissipare. 

c) Praeterea, omnes liturgiae historiae cultores concordi senten- 
tia esse videntur de divino Officio quod antiquitus, saltem pro ecclesiis 
non monasticis, paucioribus psalmis et longioribus lectionibus consta- 
bat. Procedente tempore, ubique monachorum psalmodia praevaluit, 
sed lectionum textus paulatim imminutus fuit et minus efficax evasit. 

d) Sine dubio, cetera Officia, tribus nocturnis praedita, praecipue 
quae antiqua traditione et textus pulchritudine et pietatis et doctrinae 
plenitudine ditantur, conservanda sunt, immo et instauranda, si opus 
sit, ut nota sexta dicit. 

II et III omitto* 

IV. Quae n. 68 dicuntur ..., 4 forsan melius dicerentur hoc modo: 
« Cum Matutinum nocturna precatio sit, eademque permanere debeat, 
valde commendandum est, ut nocturno tempore vel nocti sat proximo 
recitetur, licet qualibet diurna hora valide dicatur ». 

V. Desiderandum est ut in breviario et etiam in tota Liturgia, me- 
lius partes Sacrae Scripturae legendae seligantur, omittendo aliquas 
quae temporibus hodiernis minus propriae videntur et eligendo alias 
quae essent utiliores. Cunctae Testamenti utriusque paginae inspiratae 
sunt, et cunctae verbum Dei nobis proferunt, et cunctae nobis veritatem 
divinam docent; sed compertum enim habemus non omnibus eamdem 
inesse vim ad pietatem nutriendam. Unde mirum non est si aliae prae 
aliis seligantur. Haec accurata selectio partium Sacrae Scripturae in di- 
vino Officio et etiam in aliis partibus Liturgiae urgentiorem habet ne- 
cessitatem, si divinum Officium pro monialibus et aliis vernacula lingua 
recitandum concedatur, ut docetur n. 70. Ponenda exempla non iudico 
necessarium, omnibus sunt nota. 

Et mihi valde placet ut divini Officii recitatio in lingua vulgari mo- 
nialibus et aliis similibus concedatur. Concedatur et non imponatur, quia 
probabilius multi conventus praeferent illud dicere lingua latina. 5 Mi- 
nime vero concedatur sacerdotibus qui omnes debent linguam latinam 
cognoscere, saltem ut quae in breviario continentur generaliter intelli- 
gant et ament, se adiuvando, si opus sit, de aliqua versione in lingua 
propria. Quidam rigor in hac re cum sacerdotibus est maior caritas quam 
nimia indulgentia, quia ex illo rigore maiora bona pro ipsis et pro ani- 
mabus eis commissis evenient quam ex nimia indulgentia. 

VI. Etiam valde placent quae in nota 5 referuntur de indole com- 
munitaria breviarii et mihi videtur ut in textu schematis sunt inserenda, 
nam breviarium est supplicatio officialis Ecclesiae et nomine Ecclesiae 
recitanda et ideo semper retinere debet spiritum communitarium, etiam 

cum privatim recitatur. Qui spiritus communitarius temporibus hodier- 
nis magis est commendandus. 

VII. Circa n. 73, in lin. 7, post verbum « celebrare » addantur se- 
quentia verba: « nisi propter rationabiles causas superior iudicet in alio 
oratorio esse quandoque celebrandum ». 

Ratio:* Quia quandoque in ecclesia fiunt labores vel alia ministeria 
pastoralia, vel etiam quia in quibusdam diebus aestivis vel hiemalibus, 
vel propter alias causas, recitatio in ecclesia evadit difficilis et onerosa, 
et aliis in locis commodius et devotius recitari potest. 

In lin. 12 eiusdem n. 73, haec addantur: « ita tamen ut tantum sint 
obligatae sub gravi communitates quae saltem octo religiosos choro obli- 
gatos habeant, et dummodo ex istis sint saltem quattuor actu legitime 
non impediti. Aliae communitates sint etiam obligatae ad recitationem 
divini Officii in communi, sed ad tenorem constitutionum ». 

Ratio\ 7 Quia in parvis domibus difficile evadit onus adimplendi re- 
citationem choralem divini Officii et nimias anxietates specialiter supe- 
rioribus affert. Namque saepe difficile est scire quando religiosi sunt actu 
legitime impediti. Ante Codicem Iuris Canonici, saltem in Ordine Prae- 
dicatorum, erat obligatio recitationis choralis Officii divini tantum in 
conventibus prioralibus, qui saltem octo sacerdotes debebant habere. 
Aliae domus erant obligatae ad recitationem in communi, sed tantum vi 
constitutionum. 

VIII. Praeterea episcopis et superioribus concedatur amplior fa- 
cultas dispensandi suis subditis ab obligatione privatae recitationis di- 
vini Officii. Ita multae dificultates solvi possunt, quin habitualiter de- 
terminatis diebus dispensentur, et quin sit necessaria maior abbreviatio* 
Dixi. 



In textu scripto tradito: 1 Ad explicanda vel confirmanda quae de Divino OfEcio 
in schemate proponuntur, nn. praesertim 69, 70, 71, pauca dicam. 2 deest. 
3 II. Aliam quaestionem (non autem thesim), dignam quae consideretur, proponere 
audeo: utrum melius sit psalmos, eos sane qui imprecationes late efferunt ideoque 
imprecatorii appellantur, e Divino Officio expungere. Tribus rationibus fulciri 
quaestio haec videtur: 

Frima: Absque dubio eiusmodi psalmi, utpote inspirati, verbum Dei sunt sicut 
et reliqui, ac nullum errorem continent: ideoque recitari possunt secundum rectam 
interpretationem suam. Eorum tamen expressiones nimis imperfectam Veteris Testa- 
menti revelationem significant et nimis imperfectam illius aetatis moralitatem sa- 
piunt. Unde mirum non est, eos minus aptos videri ad spirituales et excelsos effectus 
exprimendos, quos plenior Novi Testamenti revelatio magis puros magisque subli- 
mes promovet et exigit: praesertim quoad mandatum amoris, quod Dominus Iesus 
ipse novum vocavit, et quod revera totius christianae religionis essentia proclamatur. 
Exempli gratia, quosdam psalmorum versiculos cito: Ps. 68: « Obscurentur oculi 

eorum (idest inimicorum) ne videant, et dorsum eorum semper incurva. Fiat habi- 
tatio eorum deserta, et in tabernaculis eorum non sit qui inhabitet. Appone iniqui- 
tatem super iniquitatem eorum, et non intrent in iustitiam tuam. Deleantur de libro 
viventium, et cum iustis non scribantur ». 

Ps. 108: « Constitue super eum (scilicet inimicum) peccatorem, et diabolus 
stet a dextris eius. Cum iudicatur exeat condemnatus, et oratio eius fiat in pecca- 
tum. Fiant dies eius pauci, et episcopatum eius accipiat alter. Fiant filii eius orphani, 
et uxor eius vidua. Fiant nati eius in interitum: in generatione una deleatur nomen 
eius ». 

Ps. 136: «Beatus qui tenebit, et allidet parvulos tuos ad petram ». 

Certo psalmista, Deo inspirante, loquitur eiusque verba recte intelligenda sunt: 
quae tamen expressiones ad aliud, ut ita dicam, Revelationis « tempus » sat imper- 
fectum attinent, quod Evangelii plenitudine superatum fuit, maxime si animadverti- 
mus ad novum caritatis praeceptum. 

Gradatim ac partialiter, pro diversis temporibus, revelatio ad homines facta 
est et tantum Christi praedicatione completa. Quare huiusmodi psalmi, prius reve- 
lationis tempus omnino patefacientes, diebus nostris minus apti sunt ad sublimes 
caritatis effectus excitandos et exprimendos. 

Itaque nulla quaestio est, cum nec esse possit, de eorum psalmorum inspira- 
tione aut de eorum utilitate in Divino Officio persolvendo; magis tamen inquiren- 
dum est, utrum pro illis alii magis apti psalmi substituantur. 

Secunda. Nonnullas locutiones in Liturgia omittere aut mutare, eadem suadente 
causa, novum non est, sed pluries factum. Ita in Liturgia maioris Hebdomadae, iuxta 
recentes rubricas, expuncta fuit locutio: « pro perfidis Iudaeis », et in oratione 
« Ut famulos » quae aliquibus nationibus recitatur, verba « inimicos contere », etc, 
in alia pulcherrima mutata sunt, quae melius cum Evangelii natura et hodierna 
psychologia consonet. 

III. Quae de revisendo psalterio dicuntur, placent, sed loco verborum « re- 
spectu habitu latinitatis et usus liturgici », ponatur: « respectu habito latinitatis 
christianorum primaevae et usus liturgici ». 

4 videntur esse contradictoria; nam si matutinum regere debet indolem nocturnae 
laudis, aptari nequit ut qualibet diei hora recitari valeat. 5 deest. 6 Unde 
paragraphus sic maneret: « a) Communitates choro obligatae tenentur ad Officium 
Divinum quotidie in choro celebrare, nisi propter rationabiles causas superior 
iudicet in alio oratorio quandoque esse celebrandum ». Ratio est sequens: 7 Pa- 
ragraphus enim sic remanebit: « totum Officium aut partem illius, ceteri Ordines 
et congregationes religiosae, secundum proprias constitutiones, ita tamen ut sint 
obligatae sub gravi communitates quae saltem octo religiosos choro obligatos ha- 
beant et dummodo ex istis sint saltem quatuor actu legitime non impediti. Aliae 
communitates sint etiam ad recitationem in communi ad tenorem constitutionum 
obligatae ». Ratio est sequens: 8 deest. 

14 

Exc.mus P. D. ALOISIUS CARLI 

Episcopus Signinus 

Venerabiles Patres Conciliares, 

1. Toto corde adhaereo sententiae quae vult ut revisio psalte- 
rii, de qua in art. 69, fiat non solum iuxta hebraicam veritatem sed 
etiam ratione habita latinitatis christianae: latinitatis, inquam, illius 
quae elaborata et in Ecclesiae usum inducta fuit ab antiquioribus latinis 
christianis scriptoribus, ea de causa ut Romanorum sermo accommodare- 
tur ad novae religionis ideas ac 2 necessitates. Propono, insuper, ut clare 
statuatur in schemate christianam latinitatem adhibendam esse etiam 
in aliis textibus latinis liturgicis sive recognoscendis sive ex novo con- 
ficiendis. 

2. Ad art. 73, pag. 187. Quamquam censeo non in hoc schemate 
de sacra Liturgia, sed potius in schematibus de disciplina cleri et de 
religiosis, agendum fuisse de obligatione iuridica et morali Divini Offi- 
cii recitandi, iis tamen suffragium do qui iure meritoque Patres Conci- 
liares obsecrati sunt ne concederent imminutionem temporis orationi 
officiali Ecclesiae destinati, admissa quidem rationabili mutatione in 
structura breviarii. Suprema enim exigentia pastoralis ea est, ni fallor, 
ut sacerdos sit vere pastor, intus et in cute, sollicitus de animarum sa- 
lute, paratus, si sit opus, ad vitam ipsam pro ovibus profundendam. 
Quaero igitur num id obtineri possit minuendo tempus orationis publi- 
cae an potius augendo; activismum exaggeratum iamdiu Ecclesia repro- 
bavit; nos episcopi morali officio adstringimur impediendi quominus 
sacerdotes nostri ita exterioribus occupationibus obruantur, ut tempus 
orandi sufficiens, sufficiens dico* relate ad hodiernas spirituales neces- 
sitates et pericula invenire non possint; quod si ita fieret, cum S. Ber- 
nardo, occupationes illas « maledictas » vocare deberemus, ab eisque 
sacerdotes nostros retrahere. Non solvitur magnum apostolatus proble- 
ma, subtrahendo a recitatione breviarii quindecim vel viginti minuta. 

Ceterum mirum et fere scandalosum appareret christifidelibus, quos 
semper nos ad orandum urgemus, audire Patres Conciliares tempus ora- 
tionis sacerdotibus minuisse. Certissime non hunc fructum a Concilio 
exspectant! 

3. Ad art. 77, in pag. 188. Minime adstipulor illis qui vellent bre- 
viarium in sermone vulgari ... 4 sacerdotibus concedere qui aegre latinam 
linguam intelligunt. « Veniunt a scholis publicis — dicunt 5 — ubi 

sermo latinus non colitur ». Respondeo: numquid, in illis scholis publi- 
cis, christiana philosophia et sacra theologia traditur? Minime. Et ta- 
men nemo episcopus, ut opinor, eos ad sacerdotium admittit nisi prius 
in philosophia et theologia excolantur per aliquot saltem annos. Igitur 
a pari, simul discant et sermonem latinum, saltem christianam latini- 
tatem, quae facilior est quam classica; secus, illi sacerdotes, non solum 
aegre intelligent breviarium, sed quod peius est, ne missale quidem, 
intelligere poterunt. 

Ceterum, nonne videmus ut hodie laici, etiam adulti, ratione sive 
suae culturae augendae, sive laboris inveniendi, unam vel alteram lin- 
guam exteram addiscant? Ergo, quod laici faciunt, humanis considera- 
tionibus ducti, faciant et clerici, ut ingentes thesauros Ecclesiae latinae 
in suo ipsissimo fonte haurire valeant. Quod si dentur casus omnino 
speciales, recurrat episcopus ad Sanctam Sedem, vel suis facultatibus uta- 
tur, si quas habeat aut habiturus sit; sed de hac re, nihil Concilium gene- 
raliter statuat. Dixi. 



In textu scripto tradito: 1 Quaedam quae mihi dicenda occurrerant, iam he- 
sterna die ab aliis praeoccupata sunt; ideo votum meum scriptum secretario gene- 
rali trado. Quae sequuntur vero in aula nota facere desidero: 2 deest. 3 in- 
quam. 4 illis. 5 inquiunt. 

Animadversiones additae: 

Ad n. 69. In schemate de sacra Liturgia saepe sermo fit de recognitione textuum 
liturgicorum; ad Psalterium autem quod attinet (n. 69), recognitio proponitur, 
quae respectum habeat « latinitatis et usus liturgici », attamen ibi minime decla- 
ratur de quonam latinitatis genere agatur, utrum scilicet de latinitate classica, 
quam voeant, an de latinitate christiana. Quae latinitas christiana, uti hodie com- 
muniter appellatur etiam in documentis pontificiis (cf. « Ordinationes » ad const. 
« Veterum sapientia » exsequendam), illud genus latinitatis complectitur a philo- 
logis lingua specialis nuncupatum quod elaboratum et in Ecclesiae usum inductum 
fuit ab antiquioribus latinis christianis scriptoribus hac de causa, ut nempe Ro- 
manorum sermo accommodaretur ad novae religionis necessitates. Haec latinitas 
christiana Medio Aevo viguit eiusque perfectissima specimina in antiquis texti- 
bus liturgicis inveniuntur. Eius usus in recognitione librorum liturgicorum ob has 
rationes commendatur: 

1. Maxima est praestantia huius latinitatis christianae, quae sive ob termino- 
logiam doctrinae christianae respondentem, sive ob styli simplicitatem cum nobili- 
tate coniunctam, sive ob spiritum pietatis qua penitus imbuitur, mirum in modum 
christiani cultus exigentiis aptatur. 

2. Incongruum videretur si, dum haec latinitas apud doctos viros magis magis- 
que in honore est, catholica Ecclesia eamdem negligeret, eo vel magis quod post 
recentiores investigationes ac tot philologica instrumenta hodie nobis praesto est 
amplissima materiae copia, adeo ut textus liturgici ad pristinam christianae latini- 
tatis pulchritudinem restitui possint. 

Quae dicta sunt, maxime valent cum agitur de Psalterio, cuius recognitionis 

opus schema peropportune commendat ut ad finem perducatur (cf. n. 69). Qua 
in re hae normae sequendae esse videntur: 

1. Ratio habeatur Hebraicae veritatis et perspicuitatis textus. 

2. Quantum fieri potest, servetur textus Vulgatae, quae semper in usu fuit 
Ecclesiae et eius dictionibus universa ecclesiasticorum scriptorum opera perfusa 
sunt. 

3. Emendationes fiant vocibus et dictionibus a latinitate christiana desumptis, 
ita ut nova recensio eumdem stylum et colorem prae se ferat. 

4. Ratio habeatur egregiorum inceptorum, quae hac in re hucusque inita sunt, 
praesertim vero Novae recensionis Psalterii secundum Vulgatam, quae iam parata 
est a Patribus Benedictinis. 

Quamobrem haec propono: 

1. Statuatur ut semper latinitas christiana adhibeatur in textibus latinis litur- 
gicis sive recognoscendis sive ex novo conficiendis. 

2. Statim procedatur ad recognitionem Psalterii latini, instituta virorum docto- 
rum commissione, qui compertas habeant quaestiones de latinitate christiana et, 
si opus fuerit, auxiliatricem operam etiam laicorum hominum hac in re peritorum 
advocare possint. 

In n. 73, pag. 187, quasdam vobis propono animadversiones. 

1. Dubitare liceat num in schemate de S. Liturgia sit idoneus locus agendi 
de obligatione, profecto iuridica et morali, Officii Divini recitandi, cum potius 
id pertineat schematibus apparandis de disciplina cleri et, respective, de Reli- 
giosis. 

2. Minime placent, unde auferenda censeo, verba introductoria huius articuli, 
nempe « Cum infirmitas humanae naturae postulet ut quid minimum orationis 
praescribatur ». Mira profecto affirmatio principii, quae mihi vix componi posse 
videtur cum instantibus adhortationibus ad orationem ex parte D. N. I. C, Apo- 
stolorum, Patrum et asceticorum scriptorum Ecclesiae! Sacerdotes et religiosi li- 
bere amplectuntur statum, cuius intima medulla constituitur spiritu et exercitio 
orationis; ergo possunt, immo debent, obligari ad orandum nomine Ecclesiae, non 
quidem ea mensura quam infirmitas humanae naturae postulet, sed potius ea men- 
sura quam Ecclesia, spiritu Christi ducta, necessariam censeat ad gloriam Dei et 
animarum bonum. 

3. Quidam optare videntur ut Concilium minuat temporis spatium destina- 
tum ad Divinum Ofiicium recitandum, idque ob assertas rationes pastorales. Qui- 
bus omnino repugnandum existimo ob sequentes causas: 

a) Suprema exigentia pastoralis ea est, ni fallor, ut sacerdos sit vere pastor, 
intus et in cute, sollicitus de animarum salute, paratus, si opus sit, ad vitam ipsam 
pro ovibus profundendam. Quaero igitur num id obtineri possit minuendo tempus 
orationis publicae, an potius augendo! Activismum exaggeratum iam diu Ecclesia 
reprobavit. Nos episcopi morali officio adstringimur ne sacerdotes nostri ita occu- 
pationibus exterioribus obruantur, ut tempus orandi sufficiens — sufficiens dico, 
attentis necessitatibus et periculis nostrorum temporum dimetiendum — non 
habeant. Quod si ita fieret, cum S. Bernardo occupationes illas « maledictas » 
vocare deberemus, et sacerdotibus prohibere! 

b) Finis non ultimus huius Oecumenici Concilii est renovatio spiritualis 
nostra et nostri cleri. Magis supernaturaliter est nobis cogitandum, operandum, 
vivendum: anima cuiuscumque apostolatus est oratio. Nonne esset scandalum pro 

christifidelibus, qui semper a nobis urgentur ad orationem, audire Patres Concilia- 
res egisse de minuendo tempore orationis cui Sacerdotes incumbere teneantur? 

c) Numquid solvetur magnum apostolatus problema subtrahendo a reci- 
tatione Breviarii quindecim vel viginta minuta? Minime: immo, nedum aliquid 
incrementi, non parum damni patietur! Ceterum nonne videmus ut, inter sacerdotes 
nostros, zelantissimus quisque ingeniosissimus sit in inveniendo tempore non solum 
pro precibus imperatis vel ab Ecclesia commendatis, sed etiam pro precibus su- 
pererogatoriis, v. gr. pro quotidiana recitatione trium integrarum partium Rosarii 
Marialis? 

Maneat ergo, Patres, quaeso, ut nunc est spatium temporis destinatum Divino 
Officio recitando. Quoad structuram, e contra, plaudo immutationibus propositis 
a schemate, eum in finem ut Breviarium magis fiat scripturisticum, patristicum, 
asceticum, varium ideoque dulce. Forsan abs re non erit duas species Breviarii 
conficere: unam pro monachis aliisque ex instituto deputatis ad laudes Dei sollem- 
niter concinendas, aliam pro clericis in curam animarum incumbentibus. In hac 
altera Breviarii specie — integro manente, ut dixi, temporis spatio pro recita- 
tione — ea omnia auferantur (v. gr. versiculos, responsoria etc.) quae vitam et 
consuetudines monasticas et chorales sapiunt. Item opportunum erit ut auctori- 
tative determinetur quaenam pars futuri Breviarii emendati materiam gravem 
constituat: idque ad auferenda scrupula et laxitudines. 

4. Propositum est ut concedatur usus Breviarii in lingua vernacula etiam illis 
sacerdotibus qui aegre linguam latinam intelligant. Utrum tales de facto habeantur 
sacerdotes vix credi potest. Si de facto habeantur, nonnisi casus rari et extraordi- 
narii praesumendi sunt. Iamvero de hac re rara et extraordinaria, profecto mira et 
nonnihil piarum aurium offensiva, ne Concilium loquatur! 

In singulis casibus, sicut fit pro caecutientibus, recurrat ad S. Sedem vel uta- 
tur episcopus facultatibus suis, si quas habeat in praesens vel in futurum habi- 
turus sit. 

Pag. 187, lin. 2: addatur post « seu Pater noster » « et Ave Maria ». Secus 
Breviarium saepissime fieret omnino expers recordationis erga Matrem Dei, quod 
ad pietatem sacerdotalem minime confert! 

15 

Exc.mus P. D. BERNARDUS YAGO 

Archiepiscopus Abidjanensis 

Venerabiles Fratres, 

Postquam em.mi Patres cardd. Frings et Leger optime locuti sunt, 
neque pro breviarii horarum minore numero, neque pro linguae verna- 
cularis usu, necessarium esse censemus amplius argumentandi. Pauca 
tamen dico, 1 primo de matutino, deinde de reliquis horis. 

1. Attentivo lectori schematis de sacra Liturgia, huius schematis 
auctores videntur difEcultates invenisse cum matutino locum dare volue- 
runt, propter indolem nocturnam huius horae; si ergo matutinum in 

vita hodierna tempus aptum non habet, quare haec hora totis viribus 
defenditur? Nonne tollenda, aut melius mutanda est, ita ut huius 2 loco, 
instaurentur lectiones curate selectae, et satis continuae, e Sacra Scrip- 
tura et Sanctis Patribus sumptae, sine psalmis nec hymno? Hoc lectio- 
nis officium obligatorium sit, et locum habeat lectionis sic dictae spiri- 
tualis, in qua multi sacerdotes cibum spiritualem hodie quaerunt post- 
quam a matutinis horis, fere numquam intellectis, se quam primum li- 
beraverunt. 

2. Loquar de reliquis horis. Laudes et vesperae, necnon completo- 
rium retineantur, sed unica hora minor sufficit ad sanctificationem meri- 
diei. Si enim addantur oratio mentalis, missa, rosarium marianum, ora- 
tio ad Sanctum Sacramentum, nemo non videt orationem a vita sacer- 
dotis non tolli. Hoc votum autem non dico ut tempus orationis brevie- 
tur, sed ut sacerdotes tempus habeant melius orandi, non iam brevia- 
rium quasi currendo legentes neque torquentes conscientiam suam ob 
obligationem nimis onerosam. Scimus omnes orationem non esse in mul- 
tiplicatis verbis, et, nisi longe a sacerdotibus nostris vivimus, confiteri 
debemus, multos dioecesanos presbyteros officium divinum legere hora 
meditationis quotidianae, hora precationis ante Sacratissimum Sacra- 
mentum, in singulis et totis liturgicis functionibus quibus adsunt. Vi- 
dimus etiam, cum liceat in hac aula cum libertate et sine dolo loqui, vi- 
dimus etiam? hic in hoc augusto conventu episcopos nonnullos brevia- 
rium legentes dum Sanctam Missam celebramus. Nonne iudicatis huius- 
modi consuetudines in vitam spiritualem presbyterorum nostrorum per- 
niciosas esse? Nonne officii nostri remedium quaerere? 

Quare loco textus in schemate propositi, pag. 186, linn. 8 ad 12, 
sequentia propono, non solum in nomine meo } sed nomine multorum 
episcoporum Africae } praesertim omnium episcoporum Africae Occi- 
dentalis: 4 « 1) Hora quae matutinum vocatur, ita aptetur ut officium 
lectionum fiat, e Sacra Scriptura aut e sanctis Patribus diligenter selec- 
tarum et satis continuarum, qualibet hora diei recitandarum, sive in 
textu originali, sive in versione, in lingua vernacula ab episcopalibus 
Conferentiis approbata. 2) Una hora minor ita instruatur, ut tempore 
competenti recitari possit ad meridiem sanctificandum ». 

Venerabiles Patres, haec vota, quaeso, benigni audite, pro vita spi- 
rituali sacerdotum nostrorum, pro quoque 5 vita spirituali nostra. Dixi. 



In textu scripto dato: 1 dicam. 2 eius. 3 deest. 4 nomine magis 
quam 200 episcoporum Africae. 5 deest. 

16 

Exc.mus P. D. IOSEPH SOUTO VIZOSO 
Episcopus Palentinus 

Em.mi Praesides, venerabiles Patres, 

Liceat mihi quasdam animadversiones proponere circa capitis IV 
prooemium et nn. 73, 76, 77 schematis de sacra Liturgia. 

1. Circa prooemium. Recte videtur ad personas Deo sacratas, etiam 
non sacerdotio initiatas, fieri extensio illius summi honoris Sponsae 
Christi, quem participant dum Officium persolvunt communitarie ex 
proprii instituti constitutione et ex personali consecratione Dei famu- 
latui, ut, scilicet, non solum in beneficium totius Ecclesiae, sed etiam 
magis minusve in eius nomine orent 

Quoad moniales speciatim, historice constat eas Officium divinum 
sumpsisse a monasteriis virorum, in quibus Officium ortum habuit, 
ante extensionem ad clerum universum, quando pauci erant adhuc mo- 
nachi sacerdotio initiati. Tamque vero communitates virorum quam mo- 
nialium conventus Officium laudis perennis velut organa Ecclesiae per- 
solvere consueverunt, caelitibus spiritibus coniuncti, ad Deum laudan- 
dum, ad gratias ipsi reddendas nomine totius Ecclesiae, ad iustitiam di- 
vinam placandam, et ad impetrandas Dei misericordias et gratias per 
Christum Dominum nostrum « in aedificationem Corporis Christi ». 

2. Ad n. 73, de obligatione Officii divini. 

Attenta magna efficacitate Officii divini, ex una parte, et ex alia 
lugenda nostrae humanitatis fragilitate, expedit ut disciplina actualis ser- 
vetur circa gravem obligationem recitandi integre horas canonicas, ita ut 
grave peccatum committat qui, sine causa excusante, etiam unam horam 
minorem omitteret; iste est enim sensus can. 135 et communis morali- 
starum doctrina. 

Non sunt timendae defectiones ex parte sacerdotum qui magis labo- 
rare tenentur in pastorali servitio, sed ex parte eorum qui, forte oblec- 
tamentis mundanis nimioque studio externae activitatis ... 2 intenti, par- 
vipendunt orationem et vitam spiritualem propriam et in Officio divino 
recitando fastidientes, ipsum ad horam postremam differunt, quando 
corpus quietem exposcit et somno magis 3 obruitur. 

Itaque revideatur Officium cum opportunis abbreviationibus et faci- 
litatibus; sed retineatur conceptus canonicus et moralis de obligatione 
gravi singulas horas recitandi. 

Et foveatur in neosacerdotibus clara conscientia excellentiae di- 

vini Officii in quo — ait Pius XII, in Encyclica Menti Nostrae — , « Chri- 
stus orat pro nobis ut sacerdos noster, orat in nobis ut caput nostrum, 
iuxta verba S. Augustini; proindeque sumus veluti vox Christi et vox 
Ecclesiae dum laudamus Deum et pro fratribus deprecamur, consociati 
angelis et beatis in choro caelesti aeternaliter laudes divinas concinen- 
tibus ». 

3. Ad n. 76, de tempore recitandi OfEcium. 

Optandum videtur, ut in schemate constet facultas anticipandi Ma- 
tutinum etiamque Laudes, propter meliorem Officii distributionem. Al- 
lata ratio ad differendas Laudes, nempe quia est oratio matutina, saltem 
extra monasteria magis apparet in Prima, in qua habentur peculiares 
orationes sive consecrationis operum novi diei, sive postulationes di- 
vinorum auxiliorum supernaeque benedictionis super nos et super actus 
et eventus diei incepti. Eadem ratione, haec facultas anticipandi Laudes 
etiam expedire videtur Capitulis Cathedralibus concedenda, ut plura 4 
desiderant. 

4. Denique, ad n. 77, de lingua adhibenda. 

Sub littera b) apte proponitur possibilitas concedendi licentiam mo- 
nialibus aliisque non clericis, ad divinum Officium obligatis, ut ipsum 
persolvant lingua vulgari, ope versionis legitime approbatae. Quod qui- 
dem valde opportunum apparet; sic enim intelligentes sensum verbo- 
rum, magis fovetur mentis attentio et cordis affectus in recitando vel 
cantando, eaque ratione finis obtinebitur de interna animi devotione, quae 
in n. 78 commendatur. 

Hoc vero respondet sensui et verbis Sanctissimi Pii XII in Ency- 
clica Menti Nostrae, quando scripsit: « non agitur solum de recitatione 
formularum, vel de cantis, etc; sed potiore ratione de ascensu mentis 
animique nostri ad Deum, ut cum beatis spiritibus laudes eidem con- 
cinentibus copulemur ». Dixi. 



In textu scripto tradito: 1 Namque Sanctissimi Patris Pii XII, in enc. Media- 
tor Dei sunt verba in prooemio posita, nempe: « munus laudandi Deum et pro 
singulis interpellandi a sacerdotibus aliisque fiat in hanc rem ipsius Ecclesiae insti- 
tuto delegatis ». Et in can. 134 C.I.C. non solum sacerdotibus, sed « omnibus cle- 
ricis in maioribus constitutis » onus imponitur recitandi quotidie et integre horas 
canonicas. 2 — haeresis actionis — . 3 deest. 4 deest. 

17 

Rev.mus P. D. VILLELMUS VAN HEES 
Magister generalis O.S.Cr. 

Em.mi et exc.mi et rev.mi Patres, 

Canonicorum Regularium cuidam Ordini adhaerens, qui a Capitulo 
Cathedrali Leodiensi originem duxit, hisce humiliter vobis mentem 
necnon observationes meas super cap. IV de divino Officio proponere 
intendo 

Quoad substantiam capiti huic libenter aggredior. Attamen, im- 
pressioni me subtrahere non valeo, quod, dum in cap. II « De Sacro- 
sancto Mysterio Eucharistiae » per concelebrationis institutionem ac vi- 
vidae totius cleri ac populi participationis promotionem, moderante ipso 
episcopo, ad socialis characteris Sacrae Missae restaurationem tenditur, 
in hoc quarto capite illa socialis tendentia ad minimum aliquod restrin- 
gitur dum agitur de di vino Officio, quippe quod est Coenae propitiato- 
riae quasi corona circumdans necnon illius fructuum gustatio intima. 

Quemadmodum in Missae celebratione, prout fit in ritu romano, 
socialis character magnopere obliteratum est, ita non minus in illo di- 
vino Officio, cui, eheu! nomen Breviarii accidit. Nihilominus huic pre- 
candi rationi orationis socialis nomen verissime convenire illico patet, 
non solum ex sanctae Matris Ecclesiae ordinatione, sed non minus ex 
tota illius forma atque structura. Circumstantia, exhibens quod ad 
normam novissimarum rubricarum « Dominus vobiscum » in privata 
recitatione omittitur, huic facto minime derogat. Divinum Officium to- 
tius Ecclesiae orationem constituit, tam clericorum quam laicorum, prout 
ex ipsa origine liquet. 

Exinde propositum I sic se habet: N. 73 addatur: « in seminariis 
dioecesanis tam professores quam alumni diebus dominicis ac festivis 
ad divini Officii recitationem in choro obligentur ». Ratio est: futuri sa- 
cerdotes Officium divinum addiscant tamquam orationem socialem, prius- 
quam ad praxim recitationis privatae obligentur. 

Propositum II omitto 2 

Propositum III. Si concelebrationem, de qua in cap. II, a Sacro- 
sancta Synodo assumi contingeret, optandum foret, ut huic concelebra- 
tioni obligatio connecteretur, illi quamdam divini Officii partem prae- 
mittendi, prout nunc pro Missa conventuali praescribitur et communi- 
ter a clero, obsequiis confratris defuncti adstante observatur. Quaprop- 
ter n. 73, lin. 12 addatur: « saltem unam horam canonicam sacerdotum 

conventus concelebraturus ante Missae celebrationem ». Ratio est: com- 
munem sacram functionem communis praeparatio ut praecedat decet. 
Propositum IV omitto. 3 

Propositum V. Datis difficultatibus quoad privatam Breviarii recita- 
tionem ex ipso 4 cumulo laboris profluentibus, nihilominus attenta con- 
sideratio interni huius rationis precandi valoris tam pro Ecclesia quam 
pro sacerdotis propria vita spirituali valde suadenda est. At cum quan- 
doque cumulus exercitiorum spiritualium sacerdoti absque ipsius culpa 
internum mentis dilemma creare queat, proponitur ut inter nn. 73 et 74 
haec inserantur: « Sacerdotes cleri dioecesani et missionarii qui per 
semihoram orationi mentali vacant eo die a recitatione horae, quae Ma- 
tutinum vocatur, eximuntur ». 

Ratio est: Breviarium, utpote privata Officii divini recitatio, ex duo- 
bus elementis coalescit, quae sunt « sacrificium laudis », quod maxime 
per psalmos exprimitur et « lectio divina » ex Sacra Scriptura et Sancto- 
rum Patrum operibus deprompta, quae quotidianam orantis exhortatio- 
nem atque nutrimentum spirituale constituit. Hoc alterum elementum 
tantum per meditationem substitui posse patet, maxime cum huius me- 
ditationis materia ex Matutini lectionibus apte sumi potest, quod sane 
accommodatiorem textuum discretionem perficiendam esse suadet. 

Propositum VI. Cum cumulus exercitiorum spiritualium maxime ... 5 
ortu diei etiam religiosis choro obligatis, sed simul curae animarum vel 
instructioni iuventutis addictis, non raro obstaculum quoddam creare 
queat, proponitur ut post n. 74 inseratur: « Sacerdotes regulares, qui 
Missae conventuali, servatis rubricis, actuose assistunt, eodem die a 
praecepto iuris communis (can. 595, par. 2) quoad meditationem pri- 
vatam eximuntur ». 

Ratio est: religiosis choro obligatis cultus divinus et maxime Missa 
conventualis totius vitae spiritualis fons ac cardo est, cui sese attenta ac 
vivida mente prorumpens anima in unione cum Ecclesia sancta intime 
Deo coniungitur et divinae gratiae rore aspersa crescit in Christo de die 
in diem. Attamen, si exercitia spiritualia nimie cumulantur, divini Of- 
ficii nimis rapide persolvi 6 periculum generatur. Ita tandem magnum 
huius communis Ecclesiae orationis commodum obfuscari posse non est 
dubium; nec obliviscatur religiosos plerumque ad quotidianam lectio- 
nem spiritualem obligari, quam meditationi apte consubstitui 7 posse 
omnes norunt. 

Propositum VII omitto* 

Tandem attente consideretur, quod dum plurimi religiosi in Officio 
persolvendo proprium ritum et Officium 9 observant, alii tamen quam- 

plurimi ritum romanum sequuntur; ita omnis romani ritus modificatio, 
etiam ad illos spectare oblivisci non debet. Dixi. 



ln textu scripto tradito: 1 (quibus, ni fallor, canonici quamplurimum consen- 
tiunt). 2 Propositum II. Definitum sub n. 73, lin. 13 quoad formam evidenter 
desumptum est a can. 610 par. 3, ubi recensentur « religiones sive virorum sive 
mulierum, quibus est chori obligatio ». In redactione n. 73 tamen subiecto sub- 
stituuntur « omnes autem illarum communitatum clerici », ita ut « conversi » 
(lin. 14) non iam viri ac mulieres, sed solos fratres conversos indicat. Exstant ta- 
men pari iure sorores conversae. Quapropter lin. 13 potius dicatur: « omnes autem 
illarum communitatum sive virorum sive mulierum sollemniter professi vel in or- 
dinibus maioribus constituti, exceptis conversis etc. ». 3 Propositum IV. Ad 
n. 76. Tam canonicis regularibus quam aliarum religionum mixtarum sodalibus 
qui praeter chori obligationem labori apostolico incumbunt, saepius impossibile 
videtur Divinum Officium persolvere tempore « quod proxime accedat ad tempus 
verum uniuscuiusque horae canonicae ». Exinde necessitas patet maioris libertatis 
concedendae quoad Horarum per diem distributionem. Quapropter addatur quod 
sequitur: « Si ex nimio laboris apostolici cumulo hic temporis ordo difficulter 
observari queat, tam choro addicti quam privatim recitantes ad minus Divini Of- 
ficii ordinem servent, reservato tamen Completorio ad finem diei ». 4 isto. 
5 in. 6 persolvendi. 7 substitui. 8 Propositum VII. Ut falsa conscien- 
tiae formatio in eis, qui tam laudabiliter apostolatui incumbunt vitetur, necessa- 
rium videtur ut omnes Ordinarii (immo superiores minores) facultatem adipi- 
scant dispensandi, ubi necesse in divini officii recitatione. Quapropter inter nn. 76 
et 77 haec addantur: « Ordinarius tam dioecesanus quam regularis potestatem 
habet dispensandi cum subditis suis, quominus in determinatis casibus apostolatus 
gratia solvantur, sive partim, sive totaliter, ab onere privatim recitandi breviarium, 
cum facultate huic oneri aliud exercitium substituendi ». 9 deest. 

18 

Exc.mus P. D. VICTORIUS M. COSTANTINI 

Episcopus Suessanus 

Venerabiles Vatres, 

Quaedam quae iam prius paravi dicenda, iam dicta sunt praesertim 
ab em.mis cardd. Wyszynski et Godfrey. Pauca ergo animadvertenda 
remanent. 

1. In revisione Psalterii illae tantum mutationes fiant, puto, 1 quae 
necessariae sunt vel ad intelligentiam textus seu versiculorum quorundam 
vel ad mendas alicuius momenti auferendas. Hinc minimae mutationes, 
quae synonyma tantum verba inducunt, ne fiant; sed servetur traditio- 
nalis et antiquus textus, ne entia sine necessitate multiplicentur, ne 
difficile sit Patrum citationes invenire qui traditionali textu usi sunt. 

2. Non inferantur demum 2 mutationes in canticis Novi Testamenti, 
quae cantica clara sunt, facilis intelligentiae sunt, et etiam a fidelibus 
fere ubique cognoscuntur. 

3. In folio 186, ad n. 71 littera b). Valde commendanda videntur 
quae de lectionibus a Patribus desumendis dicuntur, ne apostolica traditio 
(cuius Patres testes sunt) paulatim in oblivionem de facto ponatur, dum 
tantummodo videtur 3 de Sacra Scriptura laudabilis cura haberi* 

Ad litteram c). Laudabilis propositio reddendi passiones Sanctorum 
in Breviario ad historicam fidem; at tali expleta conditione, propono 
ut restituantur in Breviario tertiae lectiones historicae, quae nuper 
ablatae sunt pro illis sanctis qui, sine propria culpa, tantum ritu sim- 
plici potiebantur. Nunc commemorantur et nihil de his amplius scitur 
vel scietur. 5 Brevissima lectio historica, prouti ante erat et prout etiam 
hodie manet pro ceteris sanctis (qui prius ritu semiduplici pollebant), 
confert ad culturam, ad pietatem, ad monotoniam vitandam, ad praedi- 
cationes faciendas, quae omnia actionem pastoralem certe adiuvant. 

4. Pro monialibus, sororibus, et fratribus laicis, etc. qui Missam ce- 
lebrare non debent, certissime lingua vernacula sit pro divino Officio in 
facultate eorum posse uti. Pro clericis, vero, videtur quod servanda sit 6 
recitatio divini Officii lingua latina. Hodie, sicut immediatus meus ora- 
tor dixit, 7 omnes homines curant plures linguas scire ob negotiationis 
causam,* et ad culturam augendam. Quidam vero, qui omnia iuxta tem- 
porum exigentias renovare volunt, contra modum agendi omnium ho- 
minum, tantum clerum volunt eximere relate ad linguam latinam? Si 
fuerunt difficultates, et hoc revera scio ex experientia quod in quibus- 
dam nationibus sunt ob bellicas rationes, erunt difficultates tempora- 
neae quibus multis modis, praesertim per dispensationes singulares, 
subveniri potest. Legant insuper sacerdotes Patrum commentaria in 
Psalmos. Ipsi iidem meditationes super Psalmos interdum instituant, 
tunc valde devote et fructuose etiam latine orabunt. Ne videamur, ve- 
nerabiles Fratres, nos laborare complexu novitatis, ita ut nihil factum 
sit in hoc Concilio si omnia non renovantur; e contra, videamus quae 
revera renovanda sunt, ita ut maneamus semper fideles in traditione 
ecclesiastica, praesertim ne obliviscamur quae Sanctissimus Dominus 
Papa Ioannes XXIII de latina lingua in Neterum Sapientia nuper edixit. 

Quia si lingua latina tollitur a divino Officio, si tollitur a parte 
Missae, quaerimus quid maneret de lingua latina? Quae tamen multum 
iuvat in Ecclesia. Utique, non necesse est ut omnes sciant loqui linguam 
latinam. Esset optimum sed saltem multum attinet quod sciant omnes 
saltem intelligere linguam latinam, quia saltem Missam debent celebrare. 

Proinde, si aufertur, nihil maneret. Proinde ... (alia utique non respi- 
ciunt hoc caput), proinde gratias. Dixi. 



In textu scripto tradito: 1 deest. 2 deest. 3 deest. 4 habetur. Hic 
sane agendi modus periculis expers non est. 5 scitur. 6 Pro clericis (non 
vero pro Monialibus, Sororibus, et Fratribus laicis, qui Missam celebrare non 
debent) servetur. 7 deest. 8 ad commercium seu negotiationes faciendas. 
9 servare in linguae latinae ignorantia. [Reliqua desunt in textu scripto traditoj. 

Praeses card. Ruffini: 

Em.mi, exc.mi, rev.mi Patres, 

Velitis animum advertere ad id quod nunc profero. Cum iam nihil 
novi de cap. IV dici possit, consilium praesidentiae, peculiari facultate 
a Summo Pontifice sibi concessa utens, disceptationibus de eodem cap. IV 
finem imponendum proponit. Itaque, qui propositioni consilii nostri 
annuunt, faveant consensionem suam surgendo manifestare, ut clare 
appareat utrum sint plerique Patrum Conciliarium qui hoc sentiunt. 
Propterea surgant qui consentiunt. 

[Intervattum]. 

Videntur nobis fere omnes consentire nostrae propositioni. Prop- 
terea, secundum Patrum Conciliarium sententiam, de cap. IV iam di- 
sputatio concluditur. Et aperitur disceptatio de capitibus V, VI, VII, 
VIII, quae simul consideranda sunt. 

Secretarius generalis: 

Incipit igitur disceptatio de capitibus quae sequuntur: cap. V: de 
anno liturgico; cap. VI: de sacra supellectile; cap. VII, de musica 
sacra; cap. VIII et ultimo: de arte sacra. 

Loqui postulaverunt de his capitibus: em.mus ac rev.mus D. card. 
Franciscus Spellman, arch. Neo-Eboracensis; exc.mi DD. Philippus 
Nabaa, arch. Berytensis Melchitarum; Antonius Plaza, arch. Platensis in 
Argentina; Petrus Cule, ep. Mandetriensis in Iugoslavia; Antonius Ted- 
de, ep. Uxellensis in Italia; Ioseph Fenocchio, ep. Apuanus in Italia; 
Raphael Gonzalez Moralejo, ep. aux. Valentinus in Hispania; Fride- 
ricus Melendro, arch. Nganchimensis in Sinis; Ioseph Marling, ep. Ci- 
vitatis Jeffersoniensis in Statibus Foederatis Americae Septemtrionalis; 
Antonius Baraniak, arch. Posnaniensis in Polonia. 

Et hodie satis. 

19 

Em.mus P. D. FRANCISCUS card. SPELLMAN 
Archiepiscopus Neo-Eboracensis 

Quoad cap. V, de anno liturgico, iterum proponitur ut ea sola eaque 
omnia recognoscantur, quae ad actionem pastoralem vere iuvabunt. 

Festum Paschatis certae dominicae in calendario assignare (pag. 192, 
n. 85) contrarium est plurisaeculari traditioni Ecclesiae, et non apparet 
ratio sufficiens ad hanc traditionem mutandam. Dixi. 

20 

Exc.mus P. D. PHILIPPUS NABAA 
Archiepiscopus Berytensis et Gibailensis Melchitarum 

Venerabiles Patres, 

De fixatione solemnitatis Paschatis in una invariabilique dominica, 
de qua agitur in schemate « de anno liturgico instaurando », par. 85, 
multa dici possunt ob rationes diversas: liturgicas nempe, historicas, 
scientificas, sociales, et oecumenicas. Attamen, non nisi pauca vellem 
dicere, et quidem ratione oecumenica tantum, de festo Paschatis sta- 
biliendo in universa Ecclesia et praesertim in regionibus orientalibus, 
ubi convivunt christiani simul cum non-christianis, et catholici simul 
cum acatholicis cuiusvis ritus et nationis. Ratio oecumenica hic singula- 
riter retinetur quia bene illustrat id quod significat stabilizatio festi 
Paschatis in universa Ecclesia. Et sane haec communis solemnizatio pa- 
schalis coniungit in unum et adiuvat spem omnium christianorum qui 
nolebunt in futurum vivere tamquam fratres separati, et exspectant ex 
hoc Concilio Oecumenico unitatem christianam ampliorem, perfectio- 
rem, et firmiorem. 

Haec spes magna in omnibus partibus Ecclesiae Christi vivit et orat, 
et specialiter in regionibus ubi christiani sunt divisi. In his enim regio- 
nibus, quae se extendunt ad totum proximum et medium Orientem, 
immo ad multas alias nationes occidentales ritus orientalis, unio om- 
nium christianorum valde optatur et requiritur in celebranda et glori- 
ficanda resurrectione Christi, Salvatoris totius mundi. Ad hoc autem 
intelligendum, notandum est, quod catholici et orthodoxi concordes non 
sunt in calendario liturgico sequendo et in fixando Paschate. Iam vero, 
orthodoxi calendarium non Gregorianum sed Iulianum sequuntur et Pa- 

scha celebrant aut simul cum catholicis aut post hebdomadam, aut post 
5 hebdomadas. 

Ad unicam et gloriosam celebrationem Paschatis, duae principales 
rationes oecumenicae urgent nos in Oriente: 

Ratio prima in eo consistit quod omnes christifideles, cuiusvis ritus 
et confessionis, unicam fidem habent in Christum, qui a mortuis resur- 
rexit et pro omnibus resurrexit, in una eademque tertia die. Necesse 
est ergo ut omnes credentes in Christum unum sint in glorificanda eius 
resurrectione et incipienda nova vita in unitate gratiae quam Christus 
resurgens nobis meruit. 

Considerandum tamen unitatem perfectam inter christianos non nisi 
paulatim et gradatim fieri posse. Atqui primus gradus, et quidem firmus 
et necessarius, est unio fratrum Christi in diebus gratiae et salutis. Quam- 
obrem multi sunt christiani qui dicunt, et quidem recte, unionem Ec- 
clesiarum incipere debere unione festorum et praesertim in Paschate 
Domini nostri Iesu Christi. Iamvero haec manifestatio paschalis com- 
munis, si non est unio completa et perfecta, affirmandum tamen esse 
magnam aedificationem et securam viam ad augendam caritatem et 
unionem. 

Ratio secunda infideles respicit qui vivunt in eadem regione ac chri- 
stifideles; et sane christianorum divisio in celebrando Paschate, seu di- 
visio ipsius Paschatis, in Pascha primum pro occidentalibus et catholicis, 
et in Pascha secundum pro orientalibus et orthodoxis, magnum scanda- 
lum infidelibus affert. Dividit enim, pro eis, ipsum Christum et eius 
myste rium passionis, mortis, et resurrectionis. Deinde causam dat eis 
dubitandi de nostra vera, firma, ac unica fide; immo, per has divisiones 
christianas spectaculum confusionis et ironiae mundo achristiano offeri- 
mus; et omnia haec, proh dolor! in detrimentum fidei vertunt. 

Quapropter, ad vitanda scandala et ad unionem fovendam, vene- 
rabili Concilio Oecumenico proponitur una ex sequentibus suggestio- 
nibus. 

1. Ut ad novum et unicum calendarium Paschale elaborandum ali- 
qua commissio mixta, catholicorum scilicet et acatholicorum, instituatur, 
annuente Summo Pontifice, ne calendarium liturgicum aliud sit obstacu- 
lum unioni cum fratribus separatis qui calendarium Iulianum sequuntur. 

2. Ut calendarium universale (world calendar) a Societate Natio- 
num confectum et assentientibus fratribus separatis, in Ecclesia uni- 
versa, orientali et occidentali, acceptetur in ea parte saltem quae attinet 
ad fixandum Pascha. 

3. Si duplex haec propositio verificari nequit, ut Pascha fixetur, de 

consensu fratrum separatorum, in secunda dominica aprilis, ut num- 
quam Pascha christianorum veniat ante Pascham Iudaeorum. 

... 2 Et in omnibus casibus ut solemnitas Paschatis dominicam fixam 
habeat pro tota Ecclesia orientali; ita ut omnes unum sint in die resur- 
rectionis et gloriae. Dixi. 



ln textu scripto tradito: 1 bene. 2 4. 

21 

Exc.mus P. D. ANTONIUS IOSEPH PLAZA 

Archiepiscopus Platensis 

Em.me Princeps, Patres, 

Ad schema quod attinet, in cap. V et VIII, prout iacet, meo iudicio, 
est approbandum, exceptis paucis emendationibus et debitis aliquibus 
cautionibus adhibitis, et hoc praecipue in nn. 84, 100, 102 et 104, ubi 
de festis Sanctorum, de imaginibus, et de ornatu sacro fit sermo. 

Textus hic certe est laudandus; at cavendae omnino sunt interpre- 
tationes, ne sub specie Liturgiae, artis, et etiam boni animarum, debitus 
usus sacrarum imaginum (et inde etiam cultus Sanctorum) penitus im- 
minuatur, cum detrimento pietatis. Non raro enim quaedam asseruntur 
et scripto vulgantur quae dura sunt auditui. 1 Cultus imaginum, etiam 
illarum Beatissimae Mariae Virginis, omnino parvipenditur, contra ea 
quae Summi Pontifices et praesertim 2 S. Pius X in Enc. Ad diem illum 
laetissimum et Pius XII in alia Encyclica, nempe 3 Fulgens corona, de 
hac re scripserunt. 

Populus utique edoceatur de recto usu et debito cultu Sanctorum; 
sed aliud est corrigere abusus, aliud abolere usum. Sunt equidem eccle- 
siae in quibus fere nulla imago invenitur; et, si quae invenitur, talis 
est quae potius dicenda ornamentum quoddam artis, non pabulum pie- 
tatis. Proponenda haec igitur sentio: 

1. Rite extollatur in instauratione liturgica cultus Sanctorum et 
maxime Beatae Mariae Virginis, debitusque usus sanctarum imaginum 
defendatur, etiam contra praetextus artis cuiusdam et liturgismi (sit 
venia vocabulo). 

2. In liturgia instauranda prae oculis habeatur populus humilis, 
ita ut ad fontes vitae accedat modo suo captui accommodato, ne cum 
verbis praedicamus praeoccupationem pastoralem, omnia restringamus 

de facto ad quosdam selectos coetus, praecepti S. Iacobi in epistola sua, 
cap. II, 6, etiam in hac re obliti. 

3. Tandem et, ni fallor, referens ea quae multi fideles ... 4 cordi 
habent, votum depromo, ut commemorationes Beatissimae Mariae Vir- 
ginis de Mercede et de Monte Carmelo in suam pristinam dignitatem in 
calendario liturgico reponantur. Dixi. 



In textu scripto tradito: 1 auditu. 2 deest. 3 deest. 4 ex America 
Latina. 

22 

Exc.mus P. D. PETRUS CULE 

Episcopus Mandetriensis 

Em.mi, exc.mi, rev.mi Patres, 

Liceat, quaeso, aliquas animadversiones facere ad art. 84, cap. V, 
in pag. 192, schematis de sacra Liturgia. 

Articulus mihi quoad omnia asserta placet. 

1. Placet assertum festa Sanctorum non debere praevalere festis 
ipsa mysteria salutis recolentibus. Quod evidens est. Nam Christus Do- 
minus est ille Sol divinus circa quem totus annus liturgicus circumire 
et moveri debet. Ideo consequenter festa Sanctorum in anno liturgico 
non nisi locum secundarium et quodammodo periphericum tenere pos- 
sunt. 

Item placet assertum ut pro futuro illa tantum festa Sanctorum in 
calendario universali ponantur qui revera pro Ecclesia universa momen- 
tum habent, dum festa aliorum Sanctorum ecclesiis particularibus cele- 
branda relinquantur. 

Sed contra istud omnino iustificatum principium offendit, quod 
iuxta novum Rubricarum Codicem festa aliquorum Sanctorum qui pro 
tota Ecclesia bene meriti sunt, etsi non theoretice, tamen practice, post- 
ponuntur festis Sanctorum tale meritum non habentibus. Quis enim ne- 
gare poterit S. Gregorium Magnum, qui suo tempore verum oraculum 
fuit pro toto orbe catholico, insignia merita pro universa Ecclesia acqui- 
sivisse? Idem valet de doctore Angelico S. Thoma Aquinate, cuius vox 
etiam hodie in omnibus scholis theologicis potenter resonat, quique 
in Conciliis Oecumenicis saepe citatur. S. vero Benedictus, patriarcha vi- 
tae monasticae in occidente, per plura saecula talem influxum in totam 
Ecclesiam et universim in culturam Europae exercebat sicut nemo alius. 
Et tamen iuxta novum codicem Rubricarum festa istorum trium Sanc- 

torum ad nudam commemorationem rediguntur, quia in tempus Qua- 
dragesimae cadunt. Audeo proponere ut ista tria festa vel perpetuo 
extra Quadragesimam transponantur vel saltem omnibus facultas detur 
sumendi pro lubitu aut Missam de festo aut Missam de feria Quadrage- 
simae. Simile quid dicendum etiam de festo illius magni Archangeli 
Gabrielis qui primus nobis evangelium, hoc est, bonum nuntium appor- 
taverit, annunciando Incarnationem Verbi Aeterni. 

Hoc loco ubi de festis liturgicis Sanctorum agitur, non videtur prae- 
tereundus ille Sanctus qui non tantum momentum magnum et speciale 
pro Ecclesia omnium temporum habet, sed etiam cuius festa intime 
connectuntur cum festis mysterium nostrae Redemptionis recolentibus, 
hoc est de S. Ioseph. Inter dogmaticos satis convenit illum fuisse et 
esse post Sanctissimam Virginem maximum omnium Sanctorum. Ideo, 
sunt graves auctores qui pro illo specialem cultum liturgicum, quem 
cultum « protoduliae » appellant, vindicant. Non est cur Concilium 
Oecumenicum de nova aliqua terminologia loquatur. Tamen aliquis 
primatus S. Ioseph inter omnes Sanctos revera dari debet. Nam ille 
pertinet non tantum ad ordinem supernaturalem simpliciter, sicut alii 
Sancti, sed ad ordinem superiorem, nempe, hypostaticum. Fuit etenim 
non tantum sponsus sed verus coniux Beatissimae Dei Genitricis, utique 
coniux virgineus. Et quod longe maius est, fuit ille pater Domini no- 
stri Iesu Christi, sicut ipsum Beatissima Virgo in templo Hierosolymi- 
tano appellavit, dicendum ad puerum Iesum: 1 « Ecce Pater tuus et 
ego dolentes quaerebamus te ». Fuit ergo S. Ioseph pater Iesu Christi 
non in sensu metaphorico et translato, sed aliquomodo in sensu vero. 
Utique cum Dominus de Spiritu Sancto conceptus et de Virgine natus 
fuerit, non erat S. Ioseph pater eius carnalis et physicus, sicuti iudaei 
falso putabant; ast quia Dominus in familia S. Ioseph natus erat et ab 
eius legitima coniuge, fuit pater eius, virgineus quidem, attamen pater. 
Et eius potestati domesticae Verbum Incarnatum in sua vita abscondita 
sponte subditum erat, uti S. Evangelista attestatur. 

Dignitas ergo S. Ioseph longe superat dignitatem cuiuslibet Sancti. 
Hoc 2 in anno liturgico practice iam agnitum est, cum inter omnes Sanc- 
tos solum S. Ioseph duo festa primae classis concessa fuerint. 3 Restat 
adhuc ut Sacrosanctum Concilium huic personali et liturgicae praeemi- 
nentiae S. Ioseph coronam imponat, procurando ut nomen quoque S. Io- 
seph in Ordinarium Missae et praesertim in eius Canonem inseratur, uti 
aliqui Patres iam proposuerunt. Dico imprimis in Canonem Missae. Nam 
in Canone Ecclesia caelestis iungitur Ecclesiae terrestri in adorando 
Christo sub speciebus eucharisticis in altari praesenti. Nonne S. Ioseph 
potiorem titulum quam omnes alii Sancti habet, ut immediate post 

Beatissimam Virginem istam adorationem eucharisticam peragat, cum 
illi speciale privilegium concessum fuerit, ut primus hominum una 
cum Beatissima Virgine Christum natum in praesepio adoraret? Prae- 
sertim si in mente teneatur Corpus istud in altari adorandum idem 
esse quod S. Ioseph aliquando in manibus portabat, nutriebat, et ve- 
stiebat? 

Populus christianus a Concilio exspectat ut iste honor S. Ioseph tri- 
buatur. Gratitudo erga S. loseph ad idem nos impellit. Nam quomodo 
S. Ioseph, quem Summus Pontifex in patronum Concilio dedit, aliter 
nostrum gratum animum ostendemus pro eius potenti patrocinio quo 
utimur et quo in posterum adhuc fruemur? 

2. In articulo expressis verbis dicitur festa Sanctorum esse colenda 
quia Sancti fidelibus opportuna praebent virtutum exempla imitanda. 
Dubito utrum hoc in tota amplitudine de hodiernis Sanctis dici potest. 4 
Nam hodie regulariter Sancti assumuntur e sodalibus variarum religio- 
num. Illi possunt quidem familiis religiosis optime proponi ut exemplar 
imitandum. Pro christianis in saeculo illi sunt potius admirandi quam 
imitandi propter omnimodam disparitatem vitae in saeculo et vitae in 
monasterio. 

Parum erit instaurare vitam christianam et virtuosam, quod est finis 
principalis huius Concilii, inter personas Deo dicatas, nisi hoc obtineatur 
etiam inter christianos in saeculo viventes qui numerice centies superant 
personas ecclesiasticas. Sed reformare vitam laicorum christianorum dif- 
ficile erit nisi illis offeramus ad imitandum exempla servorum Dei qui 
in saeculo et in eisdem conditionibus viventes, tamen se sanctificave- 
runt. 

Agricultoribus ergo imprimis ante oculos ponenda sunt exempla 
Sanctorum agricultorum, operariis exempla operariorum, coniugatis 
exempla illorum qui se in coniugio et per coniugium sanctificaverunt, 
viris negotia publica exercentibus exempla virorum a publicis nego- 
tiis ... 5 

Praeses card. Ruffini: Rogo te, exc.me Domine, ut concludas 
sermonem tuum piissimum! Certiorem te facio nos devotissimos esse 
erga S. Ioseph et omina proferre ut in Iugoslavia multos Sanctos fore 
qui vitam degunt in mundo. 

Orator: Faxit Deus ut hoc votum quantocius plene et perfecte adim- 
pleatur! Dixi. 



ln textu scripto tradito: 1 dicendo. 2 Hunc. 3 fuere. 4 possit. 
5 Deo gratias, in Ecclesia semper fuerunt et adhuc hodie sunt viri ac feminae 

cuiuslibet status ac condicionis qui in ipso saeculo vitam heroicam ducunt. Essent 
adhuc plures, si saepius illis de sanctitate sectanda — inter ipsa negotia saeculi — 
praedicaretur, si ad sequenda vestigia Christi crucifixi incitarentur, si illis semper 
ductores spirituales praesto essent qui illos per viam perfectionis christianae mo- 
derarent. Ex istis personis in saeculo virtutem heroicam exercentibus quam pri- 
mum saltem aliquae ad honores altaris promovendae essent, ut christiani in saeculo 
vere apta et sibi accommodata exempla virtutum imitanda haberent. Istis causis, 
puto, prae omnibus aliis prioritatem esse dandam. Quod ut securius obtineatur, 
secundum meam humillimam opinionem, duae novae sectiones in S. Congregatione 
Rituum essent creandae. Una quae curaret causas Servorum Dei qui in saeculo 
viventes in fama sanctitatis obierint, alia cui eadem cura incumberet quoad servos 
Dei ex Ecclesia recenter erectis oriundos. Tali modo omnes christiani ubique ter- 
rarum degentes revera haberent exempla apta ac sibi accommodata ad imitandum. 
Si hoc fiat, fiducialiter sperare possumus quod cum auxilio gratiae divinae vita 
christiana post hoc Concilium in tota Ecclesia efHorescet quodque mox novi sancti 
in multo maiore numero quam aetate Concilii Tridentini ex omni statu et ex 
unaquaque natione surgent qui Ecclesiam virtutibus heroicis illustrabunt et ita 
toto mundo efficacissimum argumentum praebebunt Ecclesiam Catholicam esse 
vere institutionem divinam Deumque in illa etiam nostris temporibus mirabilia 
operari. 

23 

Exc.mus P. D. ANTONIUS TEDDE 
Episco pus Uxellensis-Terralbensis 

Em.mi, exc.mi ac rev.mi Patres, 

Veniam, si aliqua et ego audeo dicere, impetro: de cap. V, de anno 
liturgico et de anno liturgico instaurando. 1 Totum cap. V coarctari 
mihi videtur anxia sollicitudine austerae (vel potius rigidae) tabulae 
chronologicae anni liturgici edendae. Quod extra rei naturam mihi vi- 
detur. Etenim non tantum ad animi oblectationem et aridam contempla- 
tionem mysteriorum SS. Trinitatis et mysteriorum Redemptionis gene- 
ris humani sacerdotem populumque liturgia trahit, sed colloquium 
inter Deum et homines inducit, ita ut ad puriores ac ferventiores animi 
motus et ad optima proposita de moribus renovandis et de meliore 
vita peragenda actio liturgica per actuosam participationem, gratia Dei 
adiuvante, christifideles moveat. 

Quod si animo semper in re liturgica praestare debet, instantius ur- 
get cum de commemorando et fovendo cultu B. Mariae Virginis, Christi 
Redemptoris hominumque Matris, agitur. ■ 

In cap. V de anno liturgico, pag. 190, linn. a 12 ad 17, mihi videtur 
optandum ut, etsi agatur de prooemio ad instar annuae chronologiae 
exarato, iam clarescat quanta cum fiducia salutem populorum ubique 

terrarum, per suavem et actuosum cultum B. Mariae Virginis, Sancta 
Mater Ecclesia persequatur. Quare, post verba, « cum gaudio contem- 
platur », haec mihi humiliter videntur addenda: « ideoque ad amorem 
Christi eiusque doctrinae fovendum cultus B. Mariae Virginis summo- 
pere commendatur ». 

Item in par. 1, in pag. 192, n. 84, sermo rigidior immo et aridior 
videtur, ut fere tantum restrictivae normae traditae appareant, cum di- 
citur: « festa sanctorum festis mysteria salutis recolentibus ne praeva- 
leant », et infra iterum: « attamen festis ipsa mysteria salutis reco- 
lentibus ne praevaleant ». Quae cum ad coercendos non paucos abusus 
merito dicantur, tamen cultum ipsum sanctorum quasi anxietate coer- 
cere videntur. Audeo, igitur, humiliter proponere ut ita textus exare- 
tur: « Festa sanctorum, cum mirabiliter fructus Redemptionis Christi 
praedicent et hominibus bonae voluntatis opportuna praebeant virtutum 
exempla imitanda, pia devotione recolantur ut ad eucharisticam pieta- 
tem et mores secundum Christi praecepta renovandos trahant. Festis 
igitur ipsa mysteria salutis recolentibus ne praevaleant. Qui cultus ita 
peractus, per pastoralem sacerdotum zelum et operam, coetus populi 
christiani ratio vitae in sanctitate et veritate erit. Plura autem... (et 
reliqua) ». 

Anxiore admiratione afficior cum hic de cultu B. Mariae Virginis 
nihil dicatur. Cultus ipse B. Mariae Virginis videtur quasi praecaveri, 
cum de B. Maria Virgine nullus explicitus sermo hic sit in hac para- 
grapho. 2 Humiliter mihi videtur, cum de anno liturgico agatur, optima 
sedes haec non solum ad commemorandum sed et ad commendandum 
et fovendum cultum, qui et cultus « hyperduliae » dicitur, erga B. M. 
Virginem in numero distincto, his verbis, quae humiliter audeo propo- 
nere: « Festa B. Mariae Virginis diligentiore catechetica praeparatione 
pastorali assiduitate praehabita, ad amorem erga Iesum Christum et 
omnium virtutum ac sanctitatis vitae cultum fovendum, quam maxima 
devotione et liturgica solemnitate per annum recolantur ». 

... 3 Christus Dominus, divinus ac amabilis hominum cognitor et 
medicus, de cruce Beatissimam Mariam Virginem matrem suam nobis 
matrem tradidit, nosque Beatae 4 Virgini Matri suae filios credidit ut 
in viam salutis non tantum vi praeceptorum sed et suavi materna dilec- 
tione traheremur. Ita Redemptionis et omnium salutis oeconomiam de 
cruce, in qua victima peccatorum sed et iam Rex et Iudex (tremendae) 
divinae maiestatis stabat, 5 Christus Iesus B. Mariae Virgini Matri 
credidit, ex cuius assensu quodammodo Redemptio nostra pependit. In 
Calvario monte velum templi scissum est, terra mota est, petrae scissae 
sunt, sed iuxta crucem Iesu stabat B. Maria Virgo, mater Iesu ac hu- 

mani generis, suavissima amoris luce, mater refulgens. Et ex illa hora 
humano generi, peccatis pessimis oppresso, per Virginem Matrem, in 
caelum oculos levare et ad Christum humiliter redire fiducia suffulto 
fas est. Quae humani generis Redemptorem peperit, ad redemptionem 
genus humanum trahit suavitate sui amoris, Virgo Revelationis. Si quis 
B. Mariam Virginem diligit, Christum diligit ... 6 Matris amor ad uni- 
tatem familiae filios trahit ... 7 

Praeses: Rogo, exc.me Pater, omnes episcopos esse praedicatores, 
et praedicantibus non praedicatur. Propterea rogo te ut dicas senten- 
tiam tuam de capitibus, quae sunt in controversia. 

Orator: Breviter de cultu S. Iosephi* Ingravescente materialismi 
et, ut aiunt, terrenismi periculo, cum omnes relationes vitae familiaris 
et socialis ita videantur in diem hoc veneno imbutae ut ipsi christifide- 
les incauto pede associationes adeant quae spirituales vitae rationes 
minimi habent, immo et reiciunt, opportunum mihi humiliter videtur 
commendare et fovere, auctoritate magisterii liturgici, cultum S. Ioseph 
opificis et sponsi B. Mariae Virginis. Cuius, igitur, commemoratio in 
canone Missae et in litaniis maioribus continuo post invocationem B. Ma- 
riae Virginis optatur. 

S. Ioseph, sponsus B. Mariae Virginis, vir iustus... 9 
Humiliter igitur peto ut ... 10 post peculiarem B. Mariae Virginis 
commemorationem, haec verba adiungantur: « cultus vero S. Ioseph, 
opificis, B. Mariae Virginis sponsi, et Ecclesiae universalis patroni, sum- 
mopere commendatur, ut unitas et indissolubilitas matrimonii christiani 
omnesque virtutes quae familiae christianae propriae sunt, maxime fo- 
veantur ». 

Occasione data, mihi liceat adhuc humiliter petere ut ad anxietates 
fugandas quae passim insurgunt, quam primum codex de re liturgica 
edatur et promulgetur. Dixi. 



In textu scripto tradito: 1 Brevis autem sermo meus erit. 2 deest. 3 Ra- 
tio haec est: 4 Beatissimae. 5 exstabat. 6 Si quis B. V. Mariam diligit, 
viam veritatis adiit. Si quis B. V. Mariam diligit, facilius mandata Christi suae vitae 
rationem facit. 7 B. M. Virginis amor et cultus ad unitatem fidei, caritatis et 
regiminis sub auctoritate Romani Pontificis et episcoporum cum eo consentientium 
suaviter trahet. Experientia pastoralis hoc edocet. Itaque quam generosissimis 
verbis filialem cultum erga B. V. Mariam omnium gratiarum universalem mediatri- 
cem haec Oecumenica Synodus commendet, cum in sui Magisterii studiis ac nego- 
tiis Reginam, Matrem et Magistram, ut in primo coetu Apostolorum, Virginem Ma- 
riam in caelo Liturgiae stellam clarissimam invocat. Suavissima B. M. Virginis 

intercessione apud Deum et ope amoris in hominum mente et corde suavissime 
operantis, fiet unum ovile et unus pastor, cum Christo, cum Petro. 8 deest. 
9 opifex humilis, laboriosus, condicionis suae contentus, totus Divinae Providen- 
tiae deditus et subditus, omni coetui operario, qui nunc temporis quam plurimum 
vi sua in re sociali valet, exemplo atque praesidio erit, ut dum prosperitatem 
oeconomicam persequitur, vitae aeternae consulere discat. 10 in cap. V, pag. 192, 
n. 84. 

24 

Exc.mus P. D. RAPHAEL GONZALEZ MORALEJO 

Episcopus tit. Dardanius, aux. Valentinus 

Em.mi Praesides, venerabiles Patres, 

Cum caput de anno liturgico attingimus, necessarium duco vestrum 
animum intendere in quaestionem, quae mea humili sententia, sed 
et nonnullorum liturgicorum quos consului, magni momenti est. Est 
enim aliquid in ipsa essentia liturgiae de quo adhuc nihil audivimus. Et 
tamen secundum multorum sententiam oportet illud nitidiore in lumine 
collocari. 1 Sacra nimirum Liturgia commemorativum characterem impri- 
mis 2 habet, ut satis apparet initio huius capitis de anno liturgico/ ubi 
dicitur: « Sponsi divini opera salutifera, statutis diebus in anni de- 
cursu, pia Mater Ecclesia sacra semper recordatione celebrare conten- 
dit »... 4 

Liturgia, praeterea, characterem habet eschatologicum, sicut patet 
capite I huius schematis, par. 4, ubi Liturgia ipsa esse dicitur, « prae- 
libatio illius caelestis Liturgiae, quae in sancta civitate Ierusalem, ad 
quam peregrinamur, celebratur ». 

Habet aliunde Liturgia characterem socialem, quem Patres nonnulli 
rectissime vindicaverunt, quorum sententiis et argumentis ex toto corde 
adhaereo. 

Sed inculcandus ulterius est universalis seu 5 cosmicus sacrae Litur- 
giae character. Quod munus huic Sacrosancto Concilio potissimum com- 
petere censeo, cum eo tempore celebretur, quo mirabundi audimus nova 
in dies spatia aperiri et imminere iam iam videtur tempus quo alii 
mundi, admodum nostro maiores, vestigentur, forsitan a creaturis in- 
tellectu praeditis habitati. 

En argumenta quibus propositio mea nititur. 

a) Essentialiter in Liturgia continetur et in anno liturgico com- 
memoratur 6 mysterium Christi a saeculis 7 in Deo absconditum. Hoc 
igitur mysterium Christi, non in sola Redemptione, sed in opere crea- 
tionis quoque manifestatur; immo, revelatio nos docet primam illam 

creationem, Deo sic volente, ordinari ad novam creationem a Christo 
Domino perfectam. Mira ergo et stricta unione atque interdependentia 
creatio universa adnectitur Christo, qui est imago Dei invisibilis, ut 
ait divus Paulus ad Colossenses: « Primogenitus omnis creaturae, quo- 
niam in ipso condita sunt universa quae in caelis et in terra, visibilia et 
invisibilia, ... 8 » et inferius: « quia in ipso complacuit omnem plenitu- 
dinem inhabitare, et per eum reconciliare omnia in ipsum, pacificans per 
sanguinem crucis eius, sive quae in terris, sive quae in caelis sunt » 
{CoL 1, 15-20; cf. etiam Rom. 8, 19-22; Eph. 1, 9-10). Redemptio 
Christi, mysterium princeps et velut centrum Liturgiae, inseritur hoc 
modo in mediam historiam, cuius praecipuum constituit eventum, uni- 
versa hinc inde movens et illustrans, nam per ipsam ... 9 consecratio 
quaedam mundi universi 10 perfecta est. Iam vero, in ipsa Liturgia, 
cum redemptionem actu exerceat, patere debet mensura universalts vel 11 
cosmica eiusdem Redemptionis. 

h) Haec reperiri iam possunt in Sanctorum Patrum doctrina, 
quorum nonnulla testimonia a me collecta hac in lectione omitto. 12 

c) Ecclesia, insuper, primaevis temporibus haec prae oculis ha- 
bere videbatur, in ipso sacrificio eucharistico. Immo, in antiquioribus 
eucharisticis orationibus in memoriam f ere semper revocatur creationis 
beneficium. Quae faciens Ecclesia censenda est nihil aliud fecisse nisi 
illam viam illamque rationem sequi quae per apostolos et per ipsum 
Christum cum traditione iudaica connectebatur ... 13 

d) Hodie, denique, etiam Liturgiae byzantinae fideliter sancteque 
hanc cogitandi rationem servant, in ipso consecrationis momento, crea- 
tionem universam evocando. 

His omnibus perpensis, propono: 

1. In prooemio huius capitis annus liturgicus appareat oportet 
tamquam « modus providentialis quo Christus consecrationem totius 
universi Incarnationis mysterio inchoatam protrahit ». Explicatio ca- 
techetica huius textus conciliaris ansam facile praebebit ut in universa 
Ecclesia foveatur atque illustretur, sensu vere christiano, haec conscien- 
tia, ut ita dicamus, cosmica, quae hodie ubique diffunditur, ipsaque Li- 
turgia apparebit hodiernis hominibus, « ea ratione quam tempora po- 
stulant nostra ». 

2. Intra annum liturgicum, sicuti commemoratur nova creatio a 
Christo Domino in Redemptione operata, commemoretur etiam illa 
prima in Christo creatio, omnis quidem creaturae, sed praesertim ho- 
minis. 1 * 

3. Sensus huius commemorationis sit praecipue gratiarum actio pro 
omnibus beneficiis a Deo per Christum et in Christo acceptis. Sic locum 

aptissimum intra annum liturgicum habere poterit ille « dies gratiarum 
actionis » qui multis in nationibus iam celebratus, passim generali plau- 
su recipitur. 

4. Opportunius ad hanc commemorationem apparet initium Adven- 
tus: omnia enim tunc in sacra Liturgia creationem in mentem revocant 
tanquam praeparationem ad Christi adventum, nos Incarnatione sua 
recreantis. 

Omnia argumenta quae proposui, non tantum caput de anno litur- 
gico, sed etiam reliquum schema de sacra Liturgia, ut patet, plus minus- 
ve attingunt, nominatim capp. I, II et IV; ea tamen propriis concepta 
verbis secretariatui tradam. 15 Dixi. 



In textu scripto tradito: 1 summum momentum habet. Eo insuper adducor 
verbis illis Romani Pontificis quae in inaugurando sacrosancto Concilio audivi- 
mus: « ... in praesenti oportet ut doctrina christiana, certa et immutabilis, cui 
fidele obsequium est praestandum, ea ratione pervestigetur et exponatur, quam 
tempora postulant nostra ». Est autem hominum nostrorum temporum nosse se 
non solum ad hunc parvum planetam, quem terram dicimus, pertinere, sed ad 
cosmum universum a Deo conditum. Ipse Summus Pontifex feliciter regnans, in 
Enc. Mater et Magistra, postquam asseruit adiuncta temporis Pii XII « funditus 
viginti hisce annis conversa esse », primas huius mutationis causas adducit, nova 
scil. inventa scientiarum et artium, et expressius « vias iam initas per quas ad sidera 
feramur » (M. M. n. 47). Hanc igitur hominum nostri temporis altior conscientia, 
quam cosmicam appellaremus, postulare videtur ut aliquid quod in Liturgia fun- 
damentale duco, nitidiore in lumine, ut decet, collocetur. 2 deest. 3 (pag. 190, 
linn. 1, 2, 3). 4 et inferius, linn. scil. 6 et 7, addit: « Totum vero Christi my- 
sterium per anni circulum explicavit... ». 5 deest. 6 deest. 7 ab aeterni- 
tate. 8 omnia per ipsum et in ipso creata sunt; et ipse est ante omnes, et 
omnia in ipso constant ». 9 (ut dicitur in Martyrologio Romano sub die 25 de- 
cembris: « ... mundum volens adventu suo piissimo consecrare »). 10 deest. 
11 deest. 12 Liceat mihi duos tantum principesque textus adducere: primum 
S. Ioannis Damasceni: « Benigna Patris voluntas in unigenito Filio universi orbis 
salutem patravit (pankosmlon soterlam); Benigna Patris voluntas in unigenito 
Filio res universas colligavit. Nam cum homo minor mundus sit (mikrokosmos), 
substantiae omnis tam visibilis quam invisibilis in se nodum ferens, hocque et illud 
exsistens, revera hanc conditarum rerum cunctarum connexio fieret, ut sit Deus 
omnia in omnibus » (Hom. in Transf . Domini, 18). Alterum textum ex martyre 
S. Iustino, qui docet Dominum nostrum Iesum Christum Eucharistiam instituisse 
« in recordationem passionis, ut simul gratias agamus, tum quod mundum et omnia 
quaein eo sunt propter hominem creaverit, tum quod nos a nequitia, in qua fuimus, 
Hberaverit » (Dial. cum Triph, 41). 18 Apud S. Irenaeum illa passim invenitur 
cogitatio, nempe, in sacra Eucharistia « primitias creationis offerri ». 14 prima 
omnis quidem creaturae, sed imprimis hominis in Christo creatio. 15 Quae 
proposui reliquum schema de S. Liturgia, ut patet, plus minusve attingunt, nomi- 
natim cap. I, II et IV. Ea tamen, propriis concepta verbis, secretariatui tradam. 
1) In cap. I schematis, praesertim post par. 4, clarius atque pressius innuatur, et 

quantum fieri potest, id verbis Divi Pauli et Sanctorum Patrum fiat, character co- 
smicus S. Liturgiae, per quam homines, ope mysterii Christi, omnibus a Deo 
creatis copulamur, sive illi tantummodo sint quos hucusque novimus, sive alii etiam 
quos procedentibus saeculis repertum iri continget. 2) Ad cap. II, par. 37. Adda- 
tur haec nota: « Cum commissio de reformatione facienda textus atque formulas 
ditare intenderit, speciali modo illi Liturgiarum antiquarum et orientalium modi 
considerentur, qui melius characterem cosmicum et connexionem operis Redemptio- 
nis cum opere creationis exprimant ». 3) In prooemio cap. IV, post verba « ... et 
pro singulis interpellet », haec vel similia verba adiici possent: « Hoc autem mu- 
nus, etiam nomine totius creationis, piissimo Redemptoris adventu consecratae, 
absolvit, idque non solum per celebrationem Eucharistiae... ». 

Praeses: Nunc fit repositio Sancti Evangelii. 

Secretarius generalis: Proxima sessio, feria II quae sequetur, hora 
nona. 

ANIMADVERSIONES SCRIPTO EXHIBITAE 

QUOAD CAP. IV SCHEMATIS DE S. LlTURGIA * 

1 

Em.mus P. D. MICHAEL card. BROWNE 

In textu art. 73 (pag. 187), in linn. 3-4, verba « Cum infirmitas huma- 
nae naturae postulet ut quid minimum orationis praescribatur... » non bene 
sonant. Oporteret dicere plus minusve prout sequitur: « Cum infirmitas 
humanae naturae postulet ut non gravetur nimia prolixitate orationis... ». 

2 

Em.mus P. D. IACOBUS card. DE BARROS CAMARA 

Archiepiscopus S. Sebastiani Fluminis lanuarii 

Certe, semper fraterno animo, sacerdotes iuvare debemus. Sed nonne, 
praecise propter hoc, instare debemus ut se dedicent orationi? 

Rationes: 1. Apostoli, in electione diaconorum, ita locuti sunt: « Nos 
vero orationi et ministerio verbi instantes erimus ». 

2. In hac aula conciliari saepe dictum est: « sacerdotes debent aliis per- 
sonis labores secundarios relinquere, ut impleant illa quae ipsis, qua sacer- 
dotibus, incumbant ». Iamvero, sacerdotis est nomine Ecclesiae orare, et 
quidem imprimis. Etiam quia fecundat omnem activitatem pastoralem. 

3. Quando quis ordinatus est subdiaconus, Ecclesia ut mater, donum 
tradens filio amantissimo, ei Breviarium porrigit, quasi dicens: « Aut oret 
aut pereat ». Reapse, quomodo poterit fidelis evadere voto castitatis emisso, 
quin Deus eum adiuvet? Et quomodo hanc pretiosissimam gratiam obtinebit 
sine oratione? Nec dicatur illum aliter orare posse. Verum est, potest; sed 
non faciet, quia rationes allatae pro minutione divini Officii, etiam valent 
pro aliis precibus. 

4. Dicunt aliqui obligationem divini Officii taedium afficere. Quid inde? 
Si propter taedium hodie omittit preces Breviarii, cras meditationem, deinde 
recitationem rosarii, postea lectiones spirituales, et ita porro, quia haec omnia 
etiam taedium provocare poterunt. Vera ratio est alia: tendentia valde peri- 



* Huiusmodi textus lecti non sunt, quia Patres vel, scripto exhibito, loqui 
non petierunt vel iuri loquendi renuntiaverunt vel demum disceptatio clausa est. 

culosa omittendi omnia quae naturae incommoda sunt. Concilium Oecume- 
nicum non potest sancire hanc tendentiam, quia convocatum est ad perfi- 
ciendas animas, et minime econtra. 

5. Anxietates quas dicunt afferre, quando aliquis partem vel totam reci- 
tationem breviarii omittit, etiam non videntur iustificare thesim contrariam. 
Nam anxietates etiam possunt occurrere in administratione sacramentorum, 
vel in praedicatione verbi divini. Num, propter anxietates haec omnia mi- 
nuenda sunt? Remedium est aliud: formare conscientiam. 

6. Quod de inopia temporis dicunt, ob tot labores hodiernos qui requi- 
runt praesentiam sacerdotum^ est aliquid relativum. Si quis occupationes 
suas bene distribuit, tempus non deest. Hoc probat experientia multorum. 
« Serva ordinem et ordo servabit te! ». Sed si quis non vult a « diversioni- 
bus » uti dicunt, se abstinere, et mavult tempus terere, tunc breviarium est 
onus, et quidem magnum, quia conscientiae pacem perturbat. Non debemus 
pigritiae vel relaxationibus favere. 

Haec teneamus ante oculos nostros, et coram Deo, quando de hac re 
votum nostrum, in Concilio, dare debeamus. 

3 

Em.mus P. D. RADULFUS card. SILVA HENRIQUEZ 

Archiepiscopus S. lacobi in Chile 

Adnotationes in cap. IV schematis constitutionis de sacra Liturgia a Con- 
ferentia episcoporum Chiliensis Ditionis (Chile) propositae. 

Quoad cap. IV schematis de sacra Liturgia, mens est episcoporum chi- 
liensium ut totum ad specialem peritorum commissionem deferatur, aliqui- 
bus tantum principiis ab ipso Oecumenico Concilio stabilitis. 

Ratio est quia in hoc capite multa sunt laboriose ac longo tempore deter- 
minanda, quae in congregatione generali perfici nequeunt. 

Sequentia ergo proponimus: 

I. Cap. IV schematis sacrae Liturgiae totum cuidam peritorum commis- 
sioni tradatur, ut intra quinquennium Officium divinum funditus recogno- 
scatur, saltem pro clero apostolatui operam dante. 

II. Periti ad recognitionem designati prae oculis bene habeant quae in 
primo schemate a commissione praeparatoria proposita sunt et ea omnia quae 
a Patribus scripto suggerantur. 

III. In congregatione generali, nunc facienda, solummodo perpendantur 
annotationes genericae sequentes: 

1. Clare affirmetur Officium divinum Ecclesiae magni interesse. In mu- 
nere enim sacerdotali bene fungendo divinum Officium habet grave momen- 
tum non tantum pro clero sed et pro omni populo fideli, immo pro tota hu- 
manitate. Sacerdos etenim, vir orationis esse debet, non solum pro se 

sed et pro ceteris, nam mediator est pro hominibus constitutus in iis quae 
sunt ad Deum. 

2. Ita Officii structura ordinetur ut ipsum non sit aliquid addititium et 
quasi mere disciplinare in vita sacerdotum, sed ut quid expedite et magis 
re quam lege ad munus mediatoris et magistri naturaliter aptatum, ita ut 
multum conferat ad vitam spiritualem alendam nec non ad sanctificationem 
quotidiani laboris totius communitatis fidelium. 

3. Amplior in divino Officio Sacrarum Scripturarum lectio locum obti- 
neat; tamen, ad breviorem formam, in sua integritate, contrahatur. Ad hoc 
faciendum adhibeantur, imprimis, ea quae in § 23 cap. I istius schematis 
enuntiantur; insuper recognitio non attendatur tantum ad quasdam rationes 
historicas morose ac mordicus perpensas, sed etiam, immo potius, ad hodier- 
nam condicionem et necessitatem cleri ad opus pastorale vocati. 

4. Denique, hae practicae determinationes ab ipso Concilio statuantur: 

a) Ordinarii dispensationem Officii concedere possunt iis sacerdotibus 
qui, in diebus festis, pluries litant vel multum in opere pastorali adlaborare 
debent. 

b) Omnibus monialibus, quae ad divinum Officium tenentur, liceat, 
Ordinarii iudicio, lingua vernacula illud recitare. 

c) Si quae sint graves causae, in unoquoque casu perpendendae, Ordi- 
narius potest etiam sacerdotibus concedere usum linguae vernaculae in divini 
Officii recitatione. 

4 

Em.mus P. D. VALERIUS card. VALERI 

N. 73, pag. 187 sub litt. a)-c). Opportunius videtur clarius distinguere 
inter obligationem recitationis divini Officii choraliter et singulariter fa- 
ciendae et quidem distincte indicare quinam teneantur recitatione chorali et 
quinam irecitatione a solo. 

Moniales omnes sub litt. a) obligatae supponuntur recitationi chorali 
totius Officii, dum, e contra, aliqui Monialium Ordines existunt, uti Ordo 
Ursulinarum, qui hac obligatione non devinciuntur,. vel obligantur tantum 
recitationi Parvi Officii B. M. V., uti Ordo Visitationis B. Mariae. 

Litt. a) ita redigi posset: « Communitates choro obligatae... et quidem: 
totum Officium Ordines Canonicorum, Monachorum et Monasteria seu Do- 
mus Monialium, salvo tamen, quoad moniales, earum iure particulari... secun- 
dum proprias Constitutiones ». 

N. 74, Valde opportunum est recognoscere dignitatem et munus oratio- 
nis publicae, nomine Ecclesiae factae, religiosis qui totum vel partem divini 
Officii absolvunt. 

Qui ab Ecclesia deputantur ad orationem eius nomine peragendam, mu- 
nus publicum et magni momenti suscipiunt. 

Susceptio cuiuslibet muneris obligationem in conscientia secumfert. 

Quapropter, participatio muneris et obligationis Ecclesiae pro Religio- 
sis, sicuti pro aliis seu pro clericis in sacris, secumferre deberet vinculum 
conscientiae, qua satisfactio muneris in tuto ponitur. Haec tamen obligatio 
levis censenda esset. 

Licet titulus n. 74 sit « Sodales religiosi », in textu munus peragendi ora- 
tionem publicam per recitationem Officii divini sodalibus cuiusvis Instituti 
status perfectionis et ideo etiam sodalibus Institutorum saecularium agno- 
scitur. Cum sodales Institutorum saecularium non fruantur conditione iuri- 
dica publica, nec ab aliis fidelibus distinguantur, congruum non videtur mu- 
nus publicum orationis nomine Ecclesiae eisdem agnoscere seu tribuere. 

Pag. 187, linn. 26-29. In secundo commate n. 74, recitatio alicuius 
Parvi Officii aequiparatur quoad dignitatem orationis publicae ipsi recitationi 
divini Officii. 

Opportunum videretur inter clausulas addere: « dummodo Parvum Offi- 
cium ab illa auctoritate approbatum sit quae competens est pro approbatione 
et mutatione divini Officii et sodales huic recitationi aliquo vinculo tenean- 
tur, prouti de divino Officio dictum est ». 

Praeterea, non nimis multiplicanda esse videntur haec Parva Officia. 

Pag. 188, n. 77, sub litt. b). Usus linguae vulgaris in recitatione divini 
Officii pro Monialibus et etiam pro Institutis iuris pontificii, quorum Con- 
stitutiones linguam latinam praescribunt, dari non deberet ab Ordinariis, 
nisi de consensu omnium quorum interest, scl. Superiorum internorum. 

5 

Exc.mus P. D. ANTONIUS ABED 

Archiepiscopus Tripolitanus Maronitarum 

Notanda in pag. 185, lin. 7 ad 10. Valde miramur dum legimus in 
capite hoc « De officio divino » verba quae sequuntur: « Ecclesia ... pro ho- 
minibus constituitur in iis quae sunt ad Deum ». 

Verba haec personant tamquam exaggeratum mysticismum circa Eccle- 
siam. Etenim, verba Pauli apostoli ad Hebraeos (5, 1) valent tantum de 
sacerdotibus qui uti concreti et individui homines vere « ex hominibus eli- 
guntur et assumuntur ac perinde pro ceteris hominibus constituuntur in iis 
quae sunt ad Deum ». Non valent vero de entibus moralibus sicuti est Ec- 
clesia nisi locum detur in ipso Concilio Oecumenico locutionibus ambiguis 
et aequivocis quae quandoquidem solis oratoribus vel rei theologicae pro- 
fanis permittuntur. 

Ideo verba haec in schemate ab eodem deleantur, vel reformentur, ne 
nimis faveatur iis qui loca theologica nondum plene declarata certo quodam 
exaggerato mysticismo pertractant. 

Revera, verba similia obicem ponunt et ipsae scientiae theologicae recte 
intellectae, et omnibus ceteris fratribus qui hucusque catholici non sunt 
neque facile fieri possunt propter similes divagationes mysticas in theologia 
catholicorum. 

Notanda ibidem, lin. 17. Mirabilis est etiam sequens affirmatio: « Unus- 
quisque in Officio divino orando ante thronum Dei stat nomine Matris 
Ecclesiae ». 

Haec enim affirmatio, si recte valet de laicis et sodalibus saecularibus vel 
de monialibus officium divinum recitantibus, nequeunt tamen valere de cle- 
ricis qui in sacerdotalibus ordinibus sunt (nempe in tribus ordinibus dia- 
conatus, presbyteratus et episcopatus); alioquin quaedam implicaretur nega- 
tio illius entitatis quae « sacerdotium » appellatur. 

Laus enim divina, in sacerdotibus omnibus profluit, non ex quadam iu- 
ridica deputatione, sed eo ipso quod sacerdotes sunt. Hoc alte declaratum 
erat a plurimis Patribus Concilii Vaticani Primi, et ipse S. Thomas Aquinas 
expresse dicebat de clericis in sacris quod « eo ipso quod clerici sunt » offi- 
cium divinum persolvere debent (cf. Quodlibeta VI, q. V, art. 8 et Mansi, 
Concil. Coll. Tom. 50, 527-529; 530; 566 ss.; 582 ss.). 

Notanda in pag. 185: De Ojficio divino in genere. Quia in toto ca- 
pite neque verbum quidem de Officio divino cathedralitio uti nuncupatur, ne- 
que de valore liturgico et ecclesiastico eiusdem invenitur, supponi licet re- 
dactionem huius schematis effectam fuisse a viris ex ordinibus religiosis seu 
monasticis, vel ab alienis aliis qui sola luce officii et cursorum monasticorum 
suffulti sunt. 

Attamen auspicandum est, ut et orientalium gratia et ipsius veritatis 
historicae, aliqua addantur vel minima quidem adumbratio de cursu eccle- 
siastico instaurando in officio omnium ecclesiarum. Orientales enim omnes 
officium habent tamquam « liturgiam verbi » et, iuxta modum, etiam uti 
partem praeparatoriam Missae. Nisi ergo ex cursu quod dicitur ecclesiastico 
hauriatur, Officium divinum proprie esse non potest saltem iudicio orien- 
talium. 

Verba vero in schemate « cum sanctificatio diei naturalis sit finis officii 
divini », vel haec alia « tamquam sanctificatio diversarum horarum diei », 
unice tribui possunt officiis monachorum. 

Unde melius delenda sunt verba haec omnia, et per sequentia supplean- 
tur: Officium divinum est opus communitatis hieraticae Novi Testamenti ex 
professo celebratum in orationem, gratiarum actionem et in ipsius Ecclesiae 
spiritualem aedificationem pro statis quidem diebus et horis in hebdomada 
christiana ». 

Consequenter ad haec, quaedam addantur de fidelium participatione in 
Officio, reliqua in hoc capite derelinquantur vel remittantur ad competen- 
tem auctoritatem sive apostolicam sive patriarchalem sive regionalem ut de 
iisdem iuxta modum et necessitatem animarum leges et statuta edantur. 

Rev.mus P. D. IULIANUS ADROVER 

Praepositus generalis Ordinis Clericorum Regularium 

In quaestionibus, non minoris quidem momenti, de Officio divino re- 
formando et hodiernis condicionibus cleri catholici aptando, velim in hac 
sacra aula Dei resonet humilis vox primi Ordinis Clericorum Regularium, 
cui saeculo xvi Breviarii Romani reformatio iam a Clemente VII concredita 
fuit, quaeque sub aliis Summis Pontificibus non intermissa, speciatim sub 
Paulo III et Paulo IV, a S. Pio V tandem vulgata est. Sub initio saeculi xvm, 
unus ex praecipuis moderni motus liturgici antesignanis, Beatus Iosephus 
Maria card. Thomasi, ex Ordine Theatinorum, qui in caelo sacrae Liturgiae 
— sunt verba Benedicti XIV — « unus instar omnium enituit », non semel 
de ref ormatione Breviarii Romani sua vota Sacrorum Rituum Congregationi 
proposuit. Quae vota in reformatione eiusdem Breviarii a S. Pio X promul- 
gata, non neglecta sunt. 

Nemo ignorat mutationes quae post S. Pium X introductae sunt usque 
in hodiernum diem. Hac via gradatim ac uniformi modo prosequendum, ita 
ut in huius temporis reformatione divini Officii, aequalitas et sapientia prae- 
decessorum prae oculis habeantur, ne pretiosi traditionis Kturgicae thesauri 
facile pereant, simulque necessitatibus hodiernis sacerdotum optime provi- 
deatur. His praemissis tria notare velim; 

1. Circa notam 5 ad art. 68, non oportere censeo duplex Breviarium ex- 
sistere: communitarium unum, privatum alterum. Breviarium, ergo, unicum 
sit, sed praestare mihi videtur rationem illud recitandi duplicem esse: com- 
munitariam unam, privatam alteram. In privata enim recitatione non pauca, 
quae ex traditione et ex natura sua choralis ac communis recitationis propria 
sunt (ex. gr. invitatorium, hymni, antiphonae, responsoria, etc.) facile omitti 
possunt, ita ut talis privata recitatio revera brevior evadat, quod in multorum 
votis est. Breviarium Romanum his ultimis annis a regnante Summo Ponti- 
fice Ioanne XXIII vulgatum optime aptari potest huic duplici recitationi: 
communitariae, scilicet, et privatae. 

2. Circa art. 69 animadvertendum existimo a maioribus traditam totius 
Psalterii distributionem per septem hebdomadae dies adhuc servandam esse, 
nam haec psalmorum recitatio non adeo grave onus importat, et ex alia parte 
est velut condicio quaedam fructiferi apostolatus sacerdotalis. 

3. In art. 73 mihi minus convenire videntur verba illa, quae tamquam 
axioma in initio eiusdem articuli ponuntur, scilicet: « Cum infirmitas huma- 
nae naturae postulet ut quid minimum orationis praescribatur ». Haec verba 
omitterem ne Sancta Synodus videatur adsentiri modo loquendi clericorum, 
qui, ob defectum pietatis ac spiritus sacerdotalis, quotidianam Breviarii re- 

citationem plus oneris esse, quam ferri nostris diebus posse iudicant. Unde, 
superioribus verbis omissis, conscriptionem articuli ita incipiendam propono: 
« Cum totum pensum divini Officii servandum sit, hae normae erunt obser- 
vandae », etc. 

7 

Exc.mus P. D. IOSEPH ANGRISANI 

Episcopus Casalensis 

Liceat mihi, minimo inter successores Apostolorum, aliquas animadver- 
siones exponere relate ad obligationem recitandi divinum Officium — de qua 
in cap. IV schematis, n. 73, sub litt. b\ pag. 187. 

Haec obligatio, iuxta meam sententiam, integre et fideliter ab omnibus 
sacerdotibus tenenda est, eo quod innitatur doctrinae et exemplo Domini 
Salvatoris et Apostolorum, venerandae traditioni Ecclesiae, necnon naturae 
ipsae obligationis qua clerici tenentur divinum Officium persolvere. Et 
revera: 

1. Opus ministerii pastoralis est opus supernaturale, quod nec exerceri 
nec fructus afferre potest nisi mediis supernaturalibus, dicente Domino Iesu: 
« Sine me nihil potestis facere ». 

Ad hoe, Apostolis suis qui « per totam noctem laborantes nihil ceperant » 
dicit: « mittite in dexteram navis »; et illico retia impleta sunt multitudine 
piscium. 

Accedit exemplum Apostolorum et Beati Pauli qui pluries in epistolis 
suis commendat: « Sine intermissione orate » (1 Thess. 5, 17), et ad Timo- 
theum scribit: « Obsecro primum omnium fieri obsecrationes, orationes, po- 
stulationes, gratiarum actiones pro omnibus hominibus » (1 Tim. } 2, 1). 

Ex his praeceptis et exemplis Domini nostri Iesu Christi et Apostolorum 
invecta est norma et forma orationis sacrae a clericis faciendae, quae paula- 
tim, in decursu temporis, pervenit ad nostrum Breviarium prout statutum 
est a Concilio Tridentino, et nuper, opera Summorum Pontificum, refor- 
matum. 

Hoc divinum Officium est eminenter oratio liturgica et de eo Pius XII, 
suavissimae recordationis, sic ait in Encyclica Mediator Dei: « Omnes, qui 
hoc munere funguntur, tum gravem Ecclesiae obligationem, tum summum 
Sponsae Christi honorem participant, quia unusquisque in Officio divino, 
orando ante thronum Dei, stat nomine Matris Ecclesiae ». 

Divinum Officium est ergo primum officium nostrum, et maximum me- 
dium ad bonum adsequendum in nostro ministerio pastorali. 

2. Unde Apostoli: « Non est aequum nos derelinquere verbum Dei et 
ministrare mensis: Nos vero orationi et ministerio verbi instantes erimus » 
(Act. 6, 2-4). 

Ex quo patet nullam excusationem inveniri posse ad orationem relin- 
quendam aut relaxandam, etiamsi nimio labore in ministerio gravati simus. 

Sancti sacerdotes, quo magis labore apostolico gravati erant, eo magis 
orationi instabant. 

Quinimmo verae consolationis et requietis fontem semper invenerunt, 
inter diuturnas activitates officii pastoralis, in Officio divino persolvendo. 

3. Accedit ratio quod, ad levandum graviorem laborem sacerdotum mi- 
nisterio addictorum, possibile est uti valida cooperatione laicorum (sicut in 
alio schemate huic venerando Concilio propositum est). 

Pariter, ad anxietates animi levandas pro omissione alicuius partis vel 
etiam totius Officii in aliquibus circumstantiis, sufficere possunt regulae Theo- 
logiae Moralis, recta conscientia et probi confessarii iudicio applicandae. 

Denique, prae oculis habeamus quod aliqua relaxatio in recitatione Of- 
ficii, concessa bonis sacerdotibus, nimii laboris causa, generaliter verteretur 
in commodum eorum sacerdotum qui saepe tempus terunt in auditionibus 
radiophonicis et televisivis, in adsequendis ludis sportivis, in peregrinatio- 
nibus voluptuariis, digni qui a Beato Iuda vocentur : « Nubes sine aqua quae 
a vento circumferuntur, arbores infructuosae, sidera errantia » {Iu. 12-13). 

4. Recolatur visio, a Iuda Machabeo habita, in qua vidit summum sa- 
cerdotem Oniam « manus protendentem orare pro omni populo Iudaeorum » 
et indicantem prophetam Ieremiam his verbis: « Hic est qui multum orat 
pro populo et universa sancta civitate »; a quo ipse Iudas gladium aureum 
accepit quo posset deiicere « adversarios populi Dei » (2 Mac. 15, 12-14). 

Recolantur monita SS. Pontificum S. Pii X, Pii XI et Pii XII felicis 
recordationis, in sollemnibus documentis ad nos missis, in quibus laudes ca- 
nunt divini Officii et modum indicant ipsum solvendi « digne, attente ac 
devote ». 

Recolantur paternae admonitiones S. Pontificis Ioannis XXIII, feliciter 
regnantis, qui pluries nos provocat ad orationem sancte perficiendam, iuxta 
exemplum S. Pii X et S. Ioannis Baptistae Vianney. 

Memoretur unusquisque nostrum sanctorum sacerdotum qui Ecclesiam 
nostram glorificaverunt, nosque verbo et exemplo ad sacerdotium formave- 
runt; sicut ego venerabundus memini exempla S. Iosephi Benedicti Cottolengo, 
patris pauperum, S. Iosephi Cafasso, gemmae cleri italici, et S. loannis Bosco, 
apostoli iuvenum, qui nomen meae Dioecesis Taurinensis, fulgenti lumine 
redimitae, extollunt in universo mundo. 

Hos imitemur! Horum gressus sequamur! Horum exempla semper prae 
oculis teneamus, ut et nos, de die in diem fideliter intenti ad opus Dei per- 
ficiendum, inde hauriamus « aquas de fontibus Salvatoris » ad sanctificatio- 
nem nostram et populi christiani. 

Sicut Hebraei, de exilio redeuntes, reaedificare potuerunt muros Ierusa- 
lem, nonobstantibus minis et gladiis inimicorum, quia « unusquisque, una 
manu sua, faciebat opus, et altera tenebat glaudium » (2 Esdr. 4, 16-17) ita 
et nos, vocati ad restaurandam vitam populi christiani, assidue adlaboremus 
in opus ministerii, et sancte incumbamus ad laudem Dei fideliter concinendam. 

Ex his quae simpliciter et imperite dixi en mea conclusio. Ego humiliter 

et instanter rogo vos, venerabiles Patres, ut obligatio recitandi divinum Offi- 
cium, prout in schemate extat sub num. 73, sub litt. b)> totaliter servetur. 

Nam si bonum et iustum est fidelibus portam pandere quo facilius et 
melius participent divinis mysteriis (quia — ut ait Divus Ambrosius — turba 
non sequitur ad excelsa, non ascendit ad sublimia) magis sanctum et iustum 
est quod nos, a Christo Domino positi ut Magistri et Pastores, populum 
praecedamus oratione, pietate et sanctitate, ita ut vultus Ecclesiae Sanctae 
— sicut auspicatur Summus Pontifex feliciter regnans — ■ magis magisque 
appareat radians luce divina; ita ut possit a filiis melius agnosci et amari, 
et a fratribus separatis recognoscatur tamquam Mater communis quae eos 
expectat ut omnes ad Christum perducat. 

8 

Exc.mus P. D. PETRUS ARNOLDUS APARICIO Y QUINTANILLA 

Episcopus S. Vincentii 

Ad Officium divinum. 

1. Ut omnes horae canonicae ex tribus constent psalmis: 
Ad Matutinum: invit., 3 psalmi, 3 lectiones, Te Deum. 
Ad Laudes: 3 psalmi, Benedictus, etc. 

Ad Vesperas: 3 psalmi, Magnificat, etc. 
Ad horas minores... 3 psalmi, etc. 

2. Ut sine limitatione temporis, sc. qualibet hora diei, officium divinum 
recitare valeat. 

9 

Exc.mus P. D. ARNULFUS ARCILLA 

Episcopus Sorsogonensis 

Art. 68, pag. 185, totus art. corrigatur: « Praeter Officium in choro 
recitandum, aliud novum pro clericis labori pastorali dicatis conficiatur, tri- 
bus partibus constans, scilicet: a) oratio matutina, b) oratio nocturna, c) di- 
vina lectio. 

a) Oratio matutina ita conficiatur ut unicuique diei anni liturgici re- 
spondeat. 

b) Oratio nocturna, etiam pro singulis diebus confecta, spatium tem- 
poris includat ad conscientiam examinandam. 

c) Divina lectio constet spatio temporis lectioni Sacrae Scripturae, e 
scriptis Patrum vel vitae Sanctorum, et alio spatio meditationi destinato. 

Ratio: Reformatio Officii divini qualiter apparet in hoc cap. IV contra- 
dictionibus laborat et minime placet pro clericis vita activa degentibus. Nam 

ex una parte, affirmatur necessitas officium adaptandi fragilitati humanae ac 
difficillimis temporum adiunctis, et ex altera parte, officium relinquitur iden- 
tica structura quae hucusque illud inadaptatum reddidit. Etiam, ex una 
parte, exprimitur voluntas officium aptandi « hodiernae vitae necessitatibus 
cleri » et ex alia, denuo affirmatur maxima convenientia officium recitandi 
horis congruentibus, quod in hodierna vita fere impossibile est. 

Alia datur contradictio, dicendo quod « Matutinum, quamvis nocturnae 
laudis retinens, ita aptetur ut qualibet diei hora recitari valeat ». Quomodo 
haec pars officii potest simul esse laus nocturna et non nocturna? Evidens est 
clerum hodie alio officio egere, vere aptato rhythmo eius vitae et quod nullo 
pacto ei sit fastidiosum onus diei, sed potius fons eius gaudii spiritualis. 

Divisio a nobis proposita, scilicet oratio matutina et nocturna, vere et 
practice respondet sanctificationi diei in momento actuali; nam hodie rhyth- 
mus diei minime concordat vigiliis et horis romanis. 

Quoad lectionem divinam, sacerdos manet in libertate eam faciendi 
quavis hora (ut in art. 76 dicitur) quia indoles huius partis officii hoc per- 
mittit et aliunde convenientia huius libertatis ab experientia confirmatur. 

10 

Exc.mus P. D. FLOYD LAURENTIUS BEGIN 
Episcopus Quercopolitanus 

N. 68, d). Horae minores eliminandae sint aut saltem supplendae ora- 
tione brevi memoriae faciliter in lingua vernacula committenda. 

N. 68, a), b), c). Lingua vernacula permittatur ubique. Passim. a) de 
Psalmis: Restituatur versio vulgata, et illa emendata ubi verus sensus ege- 
ret. b) de obligatione: Reducatur obligatio Officii ad peccatum veniale. 

11 

Exc.mus P. D. VILLELMUS MARINUS BEKKERS 

Episcopus Buscoducensis 

Quia populus christianus ad Deum publice laudandum vocatus est, lau- 
dare velim propositum huius cap. IV, ut augeatur numerus eorum, qui 
nomine Ecclesiae orent. Aliter et aliter tamen se habent condiciones vitae 
monachorum, clericorum et laicorum. Quam ob rem episcopatus neerlan- 
dicus, abstractionem faciens a renovatione forsan necessaria Operis Divini 
monachorum, obligationi chori obstrictorum, tantum pauca verba dicere ve- 
lit de Officio divino sacerdotum in cura animarum constitutorum, quibus sub 
multiplici respectu aequiparandi videntur religiosi mixtae religionis. 

Constat Breviarium traditionale in hodiernis adiunctis non raro ansam 
praebere cuidam formalismo, non obstante bona voluntate sacerdotum. Re- 
late ad obligationem sacerdotalem divini Officii persolvendi ante omnia 
opus est ut prae oculis habeatur intentio huius obligationis: nempe non 
quod persolvatur aliquod pensum orationis, sed quod sacerdotes, realiter 
orando, ore exprimendo quod est in corde, et divinas laudes persolvant et 
sanctificent seipsos curamque pastoralem. Inde sequitur: 

Primo: Quod Breviarium oportet sit adaptatum propriis condicionibus 
vitae hodiernae sacerdotum. Cum tamen non sit ipsius Concilii descendere 
ad omnia particularia renovationis Breviarii, optandum est ut numerus sexa- 
gesimus octavus huius capitis omittatur et ut pro sacerdotibus in cura ani- 
marum constitutis novum breviarium non-monasticum conficiatur a com- 
missione ex toto orbe peritorum, consultis conferentiis seu coetibus episco- 
porum, actis denique ab Apostolica Sede recognitis. Licet usus millenarius 
Ecclesiae in hac re habeat suum momentum, ex altera tamen parte spiritus 
verus orationis sacrificari nequit cuidam considerationi nimis historico-ar- 
chaeologicae. 

Secundo: Saltem quodam modo libertas detur, ut hi sacerdotes divinas 
laudes persolvere possint lingua vernacula. Eo enim modo plurimi facilius 
eorum mentem voci concordare possunt et efficaciore modo finis obligationis 
Breviarii attingitur. 

Tertio: Antiquum principium prudentiae christianae, nempe « officium 
pro officio valet » prudenter extendatur ad casus, in quibus sacerdotes ab 
officiis ecclesiasticis diuturnius occupantur, v. gr. dum obstricti sunt binationi 
vel trinationi Missae, plurimis matrimoniis adsistendis eadem die et his si- 
milibus. Secus formalismo breviarii persolvendi ansa praebetur. 

[Subsignatus etiam P. Moors, ep. Ruremondensis]. 

Exc.mus P. D. IULIUS BIANCONI 

Episcopus Tarquiniensis et Centumcellarum 

Obligatio divini Officii recitandi nullo modo sacerdotibus auferenda est, 
quia sacerdotes debent ipsorum spiritum alere et Deum laudare. Porro nihil 
melius quam Divina Scriptura ad animas reficiendas et Psalmi ad Deum lau- 
dandum inveniri potest. His ipse Dominus Iesus Christus, Apostoli et Ec- 
clesia usi sunt, ita ut Psalmi verum et praecipuum ligamen orationis inter 
Vetus et Novum Testamentum rite dici possint. 

Praeterea sacerdos, qui saepe se coram populo cum suo Breviario praebet, 
magis apparet et censetur vir Dei et vir orationis: quod non minimi est 
momenti. ' 

Attamen Breviarium propter necessitates huius temporis, ne minus at- 
tente ac devote recitetur, hoc modo, humillime censeo, reduci posset: 

a) Matutinus dicatur sicut in hebdomada Paschali, scilicet cum tribus 
Psalmis et tribus Lectionibus, quarum una sit e S. Scriptura, secunda e Pa- 
tribus et tertia e vita Sancti qui colitur. Auferantur Hymni et responsoria. 

b) Dicantur Laudes, sublato Hymno. 

c) Horis vespertinis dicantur Vesperae, sine Hymno, et Comple- 
torium. 

d) Auferantur Horae, quas minores vocant et loco eorum quae sublata 
sunt ex Officio imponatur, sub gravi, meditatio et examen conscientiae per 
horae dimidium. 

Lingua latina, qua utitur S. Mater Ecclesia in universo mundo, servanda 
est ut non deficiat mirabilis unio catholicorum, exceptione facta pro aliqua 
difficultate a S. Sede adprobanda. 

13 

Exc.mus P. D. FELIX BONOMINI 

Episcopus Comensis 

Circa Oficium divinum: Retinendum mihi videtur ut in forma his 
novissimis temporibus ab Ecclesia clericis praesentatum, exceptis parvis 
emendationibus quae fieri poterunt, ut ex. gr. reductio Officii in Nativitate 
Domini et octava ad instar Officii Paschatis et Pentecostes, et revisio lectio- 
num historicarum. Necesse mihi videtur ut sacerdotes omnes aestiment reci- 
tationem devotam Breviarii ut maximam, post celebrationem sacrificii Missae, 
inter actiones pastorales et sociales. 

Non solum sacerdotes sed etiam fideles instruendi sunt ut Deum suum 
laudent, locutionibus Spiritus Sancti quae in psalmis habentur, proinde 
enixe hortandi sunt ut ad cantum vesperarum vel alius partis divini Officii 
active participent, et ad hoc maxime convenit ut in paroeciis, praeter adso- 
ciationes Actionis Catholicae, habeatur quoque schola ad cantum sacrum et 
maxime gregorianum edocendum, ita ut functiones liturgicae tam matutinae 
quam vespertinae, decore persolvantur, in laudem Dei et in bonum animarum. 

14 

Exc.mus P. D. ALFONSUS M. BUTELER 

Archiepiscopus Mendozensis 

Circa Officium divinum, nomine proprio et omnino personali loquar. 
Non audeo enim comitem quaerere ad clamandum in deserto. Vox mea re- 
vera in deserto, procul dubio, clamabit. Etenim iam hilares plausus audivimus, 
etiam si prohibitos in hac solemnissima aula, quando de imminuenda Officii 
obligatione et de versione ad linguas vernaculas favorabiles opiniones prola- 
tae sunt. 

Utraque opinio mihi displicet. Tam illa quae obligationem minuit, quam 
ista quae versiones propugnat. Et quamvis solus manere debeam, malo solus 
esse in affirmanda ecclesiastica traditione, quam alio faciliori modo viam 
illius traditionis inimico planam parare, qui inimicus sacerdotes a quo- 
tidiano cum Spiritus Sancti colloquio auferre maligne intendit. Sacerdos vero 
qui quotidie Breviarium rite recitat, nomine Ecclesiae labiis profert quae 
hagiographi, Spiritu Sancto afflante, locuti sunt, et, assistente eodem Spiritu, 
nobis in scriptis mandarunt. Sacerdos ergo qui sincere et vera pietate ita per 
diem procedit, non sine speciali adiutorio divino, ut verus apostolus adla- 
borabit. 

Si sancta Mater Ecclesia in hac re faciliter ad communes dispensationes 
proclivitatem demonstrat, actum erit de pietate specifica qua fulgere oportet 
omnis sacerdos, quia sacerdos i. e. quia alter Christus pro populo christiano 
ubique esse debet. Quaeso, ergo, pie et humiliter, ut schema quod prae oculis 
habemus non immutetur. Et si quae aliqua mutatio opportuna iudicetur, ea 
tantum sit quae iterum nos in frequenti communicatione cum Sanctis Patri- 
bus ponat. Sit ergo semper in manibus nostris, in cordibus nostris et in 
labiis nostrorum omnium sacerdotum ille liber ubi et verba Dei, et Ecclesiae 
laudes, sanctorumque exempla continentur ad nostram sanctificationem et 
Dei gloriam augendam. 

Quoad sermonem latinum i. e. linguam liturgicam servandam, hoc mihi 
dignum videtur specialis observationis. Si Pontificis Romani voluntas, non 
verbis tantum, sed opere et veritate ab omnibus prae oculis habebitur, post 
paucos annos omnes sacerdotes totius mundi bene linguam latinam agnoscent. 
Hoc postulat ut logica consequentia, ni fallor, ultima circa hanc rem Consti- 
tutio Apostolica Veterum Sapientia. Ergo nulla pro nostris successoribus erit 
difficultas linguae. 

Servetur, ergo, latina lingua, etiam hic, ut unitatis signum in publica 
Ecclesiae oratione, et ut permanens cum Spiritu Sancto colloquio in lingua 
quidem materna, i. e. in lingua Matris Ecclesiae cuius filii hodie per univer- 
sas huius terrae regiones nomine et auctoritate Matris laudes Deo continuo 
decantant. 

De quodam formulismi periculo aliqua verba in hac aula audivimus. Nihil 
probat quod nimis probare ostenditur. De facto omnes ecclesiasticae vitae 
manifestationes ad formalismum possunt nos conducere. Sed ad hoc pericu- 
lum obviandum oportet ut sacerdotum spiritus optime fortificentur, ita ut, 
fortes in fide tanquam leones, ignem spirantes, facti diabolo terribiles, illud 
aliud gravissimum periculum vitent, haeresim nempe activismi, vi cuius sper- 
nuntur omnia quae pietatem humilem ideoque veram fovent, et solum ad 
exteriora attenditur. Divi ergo Pauli verba quae hebdomada elapsa ipse repe- 
tebat, in memoriam continuo revocemus: Galeam salutis assumamus: et gla- 
dium spiritus, quod est verbum Dei. Ita lumen Christi et pignus victoriae 
fidelibus nostris erimus. 

15 

Exc.mus P. D. CAROLUS IUSTINUS CALEWAERT 
Episcopus Gandavensis 

De Communione sub utraque specie. Haec reservetur pro casibus con- 
celebrationis. 

De Officio chorali a Capitulis saecularibus celebrando. Obligatio pende- 
bit a redditibus. Qui nullam retributionem accipiunt obligari non possunt ut 
quotidie veniant ad cathedralem mane et vespere ad laudes et vesperas can- 
tandas! 

Habitationes Canonicorum interdum valde distant ab ecclesia cathedrali. 

Propono ut Capitula saecularia qui habent redditus sufficientes, appro- 
bante episcopo, quotidie cantent Tertiam, Missam conventualem, et Sextam. 
Diebus dominicis et festivis sollemnioribus etiam Vesperas et Completo- 
rium. In Triduo Sacro et in die Nativitatis Domini Officium integrum. 

16 

Exc.mus P. D. DOMINICUS LUCAS CAPOZI 

Archiepiscopus Taeiiienensis 

Ut in Aula conciliari tempori parcamus, haec Excellentiae tuae \_secretario 
generaW] mittere praesumo nomine meo et nonnullorum etiam episcoporum: 

1. Eo attento quod forma Breviarii antiqua conservari desideratur, et 
quod unaquaeque hora suo determinato tempore recitari desideratur. 

2. Eo attento quod Breviarium levius onus quidem, sed ditius lectioni- 
bus S. Scripturae et Patrum desideratur. 

3. Eo attento quod in quantum possibile officium de tempore recitari 
desideratur. 

4. Eo attento quod non omnes concordant sive quoad quantitatem et 
qualitatem officii. 

5. Eo attento etiam quod sunt quidam qui deplorant in Breviario non 
amplius inveniri tot vitae Sanctorum loca. 

Sequenti criterio Breviarium reformandum proponitur: 
1. Matutinum tria habeat nocturna: a) in primo sint invitatorium, hym- 
nus, antiphona, unus psalmus, gloria, versiculus, absolutio, benedictio, una 
tantum lectio ex Veteri Testamento et quidem brevior; b) in secundo noc- 
turno sint antiphona, psalmus, gloria, versiculus, absolutio, benedictio, lectio 
una Novi Testamenti, duplex vel triplex quam in primo nocturno; c) in tertio, 
antiphona, psalmus, gloria, versiculus, absolutio, benedictio, lectio una bona 
et selecta Sanctorum Patrum. 

2. Laudes, cum sint una ex duabus principalibus horis, habeant 5 anti- 
phonas, quinque psalmos, capitulum, hymnum, versiculum, antiphonam Be- 
nedictus, orationem matutinalem. 

3. Horae parvae habeant hymnum, antiphonam, unum psalmum, glo- 
ria, Pater noster, excepta prima quae retineat suam orationem. 

4. Vesperae, secunda hora maior, quinque antiphonas, quinque psalmos, 
capitulum, hymnum, versiculum, antiphonam Magnificat, orationem vesper- 
tinam, preces pro necessitatibus, commemorationem unicam sancti diei, ha- 
beant. 

5. Completorium constet confessione, antiphona, psalmo, antiphona Nunc 
dimittis, oratione propria, benedicamus Domino, benedictione, antiphona 
finali B. M. Virginis. 

6. Officium semper fiat de tempore seu de feria, exceptis maioribus festis 
B. Mariae Virginis, S. Ioseph, SS. Apostolorum et principaliorum sancto- 
rum — non multorum — totius Ecclesiae. 

7. Ordines et Congregationes possint festa peragere ipsorum sanctorum 
fundatorum vel principaliorum. Item dicatur pro Nationibus, Dioecesibus, etc. 

8. Pro aliis Sanctis sufficiant commemorationes ad Laudes et Vesperas, 
sed una tantum. 

9. Canonici regulares et Monachi possint, si velint, conservare proprium 
Breviarium, vel adaptare meliori modo. 

10. Unaquaque die in Breviario, ad modum introductionis, posset poni 
brevis instructio historico-liturgica vel brevis vita Sancti principalioris cuius 
memoria fit illa die, ita tamen ut lectio talis vitae nullomodo sit obligatoria, 
sed relinquatur pietati et instructioni Sacerdotis cui legere placeat. 

11. Omnes Ordinarii facultate generali gaudeant concedendi suis sacer- 
dotibus vere gravatis laboribus, ut pensum officii diei reducatur pro ipsis 
ad recitationem Laudum et Vesperarum tantum. 

12. Ita psalmos seligere ut nimis longi non sint, et relinquantur illi qui 
minus pietatem foveant. 

13. Conservanda ut sunt Officia Nativitatis Domini, Epiphaniae, tridui 
Paschalis, trium dierum Paschatis, Pentecostes. Et sic dicatur de nonnullis 
officiis propriis Ordinum, ex. gr. S. Francisci, S. Francisci Stigmatum, etc. 

14. Pro sacerdotibus restituatur in Breviario « Dominus vobiscum » 
etiam ad clarius significandum quod agatur de oratione publica Ecclesiae. 

15. Lingua Breviarii, pro iis saltem qui sunt in Sacris, sit latina, et de- 
cernatur unica versio adhibenda, quae in quantum possibile sit illa quae 
invenitur in textu officiali S. Scripturae, nempe Vulgata versio a Benedictinis 
emendata, vel alia quae vere sit conformis traditioni, et nullo modo sit nova 
illa quae nunc in usu est. 

16. Si qui Ordinarii putent pro suis locis esse utenda versio in linguam 
vulgarem pro omnibus, vel pro aliquibus suorum clericorum, licentiam pos- 
sint petere et obtinere a Sede Apostolica. 

17 

Exc.mus P. D. VICTORIUS CECCHI 

Episcopus Foresemproniensis 

Humiliter peto ut benigne recipias [secretarius generalis\ hanc meam prae- 
sentem propositionem circa Divinum Officium. 

Est vere minima sed forsitan erit non inutilis ad fovendam pietatem no- 
strorum sacerdotum in quotidiana recitatione Divini Officii, quin etiam pro 
paucis eorum erit maxime accommodata. 

Scilicet: velim ut, in proximis editionibus Breviarii restaurati, permittatur 
editoribus praemittere singulis psalmis vel partibus eorum, cum caracteribus 
alius coloris a textu, aliquam minimam didascaliam ad suggerendum legenti et 
oranti, uno vel paucissimis verbis, argumentum psalmi vel partis eius, ut nunc, 
v. g., in hodiernis Breviariis legitur ante quemcumque psalmum numerus vel 
pars. Deinde in fine cuiuscumque voluminis Breviarii restaurati omnes didasca- 
liae colligantur alfabetice per modum indicis, additis etiam argumentis lectio- 
num Sacrarum Scripturarum et Sanctorum Patrum et Doctorum tum etiam 
exemplis Sanctorum in volumine commemoratorum, ita ut talis index circa 
materiam Breviarii vere sit valde utilis nostris sacerdotibus ad rite fovendam et 
explendam cum Sacro Breviario saepe saepius orationem mentalem et ad 
instructionem asceticam peragendam fidelium in praedicatione. 

18 

Exc.mus P. D. SMILJAN FRANCISCUS CEKADA 
Episcopus Scopiensis 

Sum episcopus urbis Skoplje in Macedonia, quae est provincia Reipu- 
blicae Iugoslaviae. Loquor nomine proprio, non autem nomine episcoporum 
Iugoslaviae, qui meae explanationi in omnibus forte non assentientur. Ta- 
men cum simus liberi unusquisque suam proferre sententiam — « non su- 
mus enim filii ancillae sed liberae, qua libertate Christus nos liberavit » (Gal. 
4, 31) — ego quoque meam aperiam mentem circa materiam disceptatam. 

Schema de divino Officio recitando, ut est Patribus Concilii propositum, 
mihi in genere placet. 

Mea opinione absolute est incumbendum, saltem quoad clericos in sacris 
constitutos, in integra et totali recitatione divini Officii, sicuti hucusque mos 
erat. Clerici divinum Officium recitantes adhibeant linguam latinam. Sorores 
et moniales, cum sint linguae latinae plerumque ignarae, utantur lingua ver- 
nacula. 

Quoad ambitum officii, i. e. numerum lectionum, psalmorum et oratio- 
num, servetur hodiernus usus, legitime inductus ultima reformatione Bre- 

viarii Romani. Lectiones ex Patribus adhibeantur tantum in Officio festivo 
vel semifestivo novem lectionum. Ceterae Patrum lectiones, bene selectae, 
possunt conferri in speciali fasciculo, a clericis privatim et ad libitum legen- 
dae, si sibi placet. 

Si quae orationes innovandae sint vel hymnis hodiernis alii substituendi, 
bene attendatur, ne posteriora sint peiora prioribus. Vinum novum semper 
non debet esse melius vetere; immo vero saepissime contrarium accidit. 

Toto animo resisto iis, qui proponunt, ut obligatio Officii divini pro 
clericis reducatur tantum ad Laudes et Vesperas. Officium divinum est vene- 
randa Ecclesiae traditio aptissimaque imitatio perennis illius laudis, quam 
Verbum humana carne indutum Patri caelesti sine intermissione offert. Di- 
vinum Officium est porro firmissimum sacerdotibus praesidium virtutisque 
eorum potissimum auxilium in arduo studio perfectionis adipiscendae. Tolla- 
tur de medio vitae sacerdotalis obligatio divini Officii, mihi persuasum est 
vitam sacerdotum, ut euphemistice loquar, nullo modo meliorem factum iri, 
quin etiam mihi videatur, in hoc casu actum esse de caelibatu sacerdotum. 
Sensim sine sensu haec salutifera institutio Ecclesiae dissolvetur nosque « mi- 
nistri Christi et dispensatores mysteriorum Dei » (2 Cor. 4, 1) paulatim effi- 
ciemur puri et naturales homines. 

Loquitur de meditatione, quae in locum Officii sic reducti et essentialiter 
mutilati substituenda esset. Haec vi can. 125, n. 2, etiam hucusque clericis 
praescripta erat: « Curent locorum Ordinarii, ut (clerici) quotidie orationi 
mentali per aliquod tempus incumbant ». 

Utique, meditatio quotidiana est retinenda, sed Officium divinum ideo 
non omittendum. Unum oportet facere, et aliud non omittere (Matth. 23, 23). 
Omnia ista proposita, quae eo tendunt, ut obligationes vitae sacerdotalis 
reducantur ad mensuram quam maxime modestam, orta sunt, ut mea fert 
opinio, ex studio, ut vita sacerdotum commodior et facilior redderetur. 

S. Paulus dixit: « Nolite conformari huic saeculo, sed reformamini in no- 
vitate sensus vestri » {Rom. 12, 2). Numquid indulgendo nostrae commo- 
didati, sicut faciunt homines huius saeculi, reformabimur in novitate sensus? 
Divinus Magister dixit: « Intrate per angustam portam ... quae ducit ad vi- 
tam ... » {Matth. 7, 13-14), nos autem volumus amplificare portam vitae. 
Credite mihi, fratres, cassus labor! 

Illi, qui reclamant, ut Officium divinum etiam a clericis recitetur lingua 
vulgari, extollunt factum, sacerdotes hodiernae generationis parum callere 
linguam latinam. Etiamsi concedamus hanc assertionem, estne, quaeso, neces- 
sarium ut pro semper reconciliemur cum hoc dedecore nostro? Si sacerdotes 
non sciant linguam latinam, addiscant illam! Cur Ioannes XXIII publicavit 
litteras Veterum sapientia, nisi ut obsequeremur illi! Ceterum, cum preces 
quascumque recitemus, etiam lingua vernacttla sed mente distracta, sicut sae- 
pissime fit, num eas actu semper intelligimus? 

Hac occasione abstrahere vellem quaestionem, utrum obligatio orandi 
Officium divinum esset praecipienda sub gravi an non. Hoc videant consules! 

Sincere fateor, mihi minus placere ubique creandi occasiones peccati mortalis 
et eas applicandi etiam ad minutissimas omissiones vel transgressiones. Con- 
trarium magis convenire videtur dignitati humanae substantiae. E. g. Missa 
quotidiana sacerdotibus non est praecepta sub gravi: attamen paucissimi 
sunt, qui eam omittunt. Forsitan optimum erit media ingredi via, quod — ut 
iam dixi — videant, quorum interest de hac re iudicare. 

In fine propono, ut episcopis Ordinariis permanens tribuatur facultas 
ad casum super Officio divino dispensandi. Hoc modo optime poterunt evitari 
difficultates, quae ex nimia occupatione sacerdotum in certis circumstantiis 
quandoque oriuntur. 

19 

Exc.mus P. D. THOMAS COORAY 

Archiepiscopus Columbensis 

Cap. IV ad 78. Velim de hoc articulo humiliter proponere ut emendetur 
sequentibus vel similibus verbis: « Cum Officium divinum sit vox Ecclesiae 
seu totius Corporis Christi Mystici, Deum publice laudantis, fovendum est 
ut clerici choro haud obligati ac praesertim sacerdotes ratione ministerii pa- 
storalis simul conviventes, aliquam saltem divini Officii partem in communi 
persolvant. Omnes autem choro obligati et quidem omnes in communi cele- 
brantes munus sibi concreditum ... » ut in textu. 

Ratio per se patet. Nam Officium divinum per se est actus cultus publici. 
Et praeterea valde commendandum est ut ministri sacri qui in vinea Domini 
in communi laborant etiam in communi orent tam ad plebis aedificationem 
quam ad propriam sanctificationem, et proprium praesidium. Est enim res 
experientiae quod talis consuetudo est magnum praesidium contra deviatio- 
nes a vita sacerdotali et contra activismum exaggeratum tam periculosum prae- 
sertim neo-sacerdotibus. 

Liceat mihi etiam pauca addere de recognoscendo divino Officio in ge- 
nere. Cavendum est ne nimis abbrevietur tempus orandi sacerdotibus prae- 
scriptum ob ministerii exigentias. Duas tantum citabo rationes: 

a) Munus primarium sacerdotum est erga Deum — cultus divinus, 
« Omnis namque pontifex », ut dicit S. Paulus, « ex hominibus assumptus, 
pro hominibus constituitur in iis quae sunt ad Deum » (Hebr. 5,1). 

b) Etiam pro apostolatu, medium principale quamquam non unicum, 
est oratio ad Deum. Ratio est clare indicata ab ipso Divino Magistro in suo 
sermone ad primos suos sacerdotes nempe Apostolos in Coena ultima. Ille 
est vitis, nos autem palmites. Sicut palmes non potest ferre fructum a se- 
metipso, nisi manserit in vite, sic nec nos, nisi in Eo manserimus. Unde 
ad ferendum fructum debet adesse intima unio inter Christum Deum et 
sacerdotes. Ista unio ut sit efficax in operatione debet esse saltem virtualis. 
Sed unio virtualis moraliter est impossibilis, nisi saepesaepius renovatur per 

unionem actuatam seu actualem. Haec unio actuata fit generatim in oratione 
ad Deum. Unde Ipse Christus, post diem laboriosum apostolatus, erat per- 
noctans in oratione Dei. Ita, non propter semetipsum, sed propter nos. Exem- 
plum enim dedit nobis, ut quemadmodum Ipse fecit ita et nos faciamus. 
Secus, nimis confidendo in viribus propriis, sacerdotes locum dent cuidam 
materialismo practico — ut nuper optime declaratum est, ni fallor, in Epistola 
Pastorali totius Episcopatus Italiae — dico locus datur cuidam materialismo 
ex quo sequitur sterilitas apostolatus, ne dicam perditio dolorosa multorum 
sacerdotum. 

Punctum ultimum. Quantum ad innovationes circa linguam divini Offi- 
cii, caute est procedendum. Nam primo erat quaestio de usu linguae vul- 
garis in Sacrificio Missae propter populum. Nunc est eadem quaestio sed 
propter clerum. Ultimatim nihil remanebit illius linguae quae est Ecclesiae 
communis et propria, nam Missa et Officium divinum sunt sola occasio utendi 
lingua latina pro maiore parte sacerdotum. Recta solutio esset reformatio 
curriculi studiorum hac de materia in Seminariis... e. g. in seminario inter- 
nationali apud Penang in Malaya, lingua franca inter alumnos est lingua 
latina. Alii hos aemulari debent. Quod indigemus non est tam scientia quam 
consuetudo linguae latinae. Sed cum de usu linguae latinae longe lateque 
dictum est quando agebatur de prooemio huius schematis de eo hic tacebo, 
hoc tantum proferens: videant Patres ne quid detrimenti bonum commune 
totius Ecclesiae capiat propter difficultates locales vel transitorias. 

20 

Exc.mus P. D. ALOISIUS GONZAGA DA CUNHA MARELIM 

Episcopus Caxiensis 

Pag. 186, n. 69, lin. 15: addatur: « Matutinum trium psalmorum con- 
stet omnibus anni diebus ». Ratio est: Quia sic, inter multiplices hodiernae 
vitae labores et occupationes, sacerdotes facilius suam obligationem adim- 
plebunt et scrupula vitabuntur. 

Pag. 186, n. 71, lin. 31: addatur: « Matutinum trium lectionum constet 
omnibus anni diebus: 1) ex Sacra Scriptura, 2) ex Officio diei, 3) ex Pa- 
tribus ». Ratio eadem est ac in n. 69, scilicet: Quia sic, inter multiplices 
hodiernae vitae labores et occupationes, sacerdotes facilius suam obligatio- 
nem adimplebunt et scrupula vitabuntur. 

Pag. 186, n. 72, lin. 32 ad 36: supprimantur paragraphi a) et b). Ratio 
est: quia sic, inter multiplices hodiernae vitae labores et occupationes, sa- 
cerdotes facilius suam obligationem adimplebunt. 

21 

Exc.mus P. D. LEO DE KESEL 
Episcopus tit. Synaitanus, aux. Gandavensis 

In paragrapho de obligatione divini Officii, ad n. 73, sub littera a) y da- 
tur tanquam norma ut Capitula residentialia saltem laudes aut vesperas reci- 
tent. Sermo non fit de Missa conventuali, neque sub hoc articulo neque sub 
articulo qui ex professo de Missa agit. Missa tamen conventualis est culmen 
totius Officii, ideoque ante omnia retinenda. Laudes ante hanc Missam reci- 
tentur, sed valde difficile erit tempus congruum observare, prout illud sub 
n. 76 praescribitur. Liceat mihi proponere ut potius consuetudines locales 
serventur, iuxta quas, in singulis Capitulis, cotidie aut certis diebus, aliqua 
pars Officii una cum Missa conventuali celebratur. 

22 

Exc.mus P. D. IOSEPH DESCUFFI 

Archiepiscopus Smyrnensis 

Pag. 185, linn. 22-24, sic modificetur: Quamquam per divinum Officium 
a sacerdotibus aliisque Ecclesiae membris, sanctificatio diversarum horarum 
diei peragitur, attamen pro fragilitate humana atque in difficillimis temporum 
adiunctis constitutis, non omnibus indistincte eodem modo hoc munus im- 
ponendum est, quia non solum per orationem, sed etiam per laborem pasto- 
ralem, nomine matris Ecclesiae, Deo mirabile laudis canticum peragi potest. 

Pag. 186, n. 68, lin. 8 c), sic modificetur: Hora, quae Matutinum vocatur 
uno Nocturno constet, qualibet diei hora recitanda, conservatis tamen officiis 
solemnioribus cum tribus Nocturnis, in ordinibus et congregationibus ac 
communitatibus statutis horis choro obligatis. 

N. 69 (Psalmi) sic modificetur: Psalmi distribuantur per spatium tem- 
poris maius quam unam hebdomadam et optandum est ut quaedam selectio 
fiat circa psalmos, qui nimis mores iudaicos redolent. 

N. 71 (Lectiones), lin. 22 a)\ Lectiones Sacrae Scripturae, praesertim 
quae sunt mere historicae sine sensu mystico aut sapientiali auferendae sunt. 

Pag. 187, n. 73 (Obligatio), adiungatur post lin. 20 nova paragra- 
phus d)\ Omnes in Ordinibus maioribus constituti, sive professores in col- 
legiis, sive sacerdotes ministerio pastorali addicti, Officium divinum absol- 
vant horis liberis et in « Matutino » unum Nocturnum tantum recitare 
possunt. 

23 

Exc.mus P. D. AEMILIUS IOSEPH DE SMEDT 

Episcopus Brugensis 

Nomine episcoporum Belgii et plurimorum Patrum e diversis natio- 
nibus. 

Cap. IV de Officio divino valde placet. Duae proponuntur emenda- 
tiones. 

Prima emendatio: Ordinario tribuitur facultas dispensandi a recitatione 
Officii divini, ad casum et ad determinatum tempus, clericos ad recitationem 
a solo obligatos, qui etsi a recitatione non sunt excusati, tamen ob gravamen 
physicum vel psychologicum de iudicio Ordinarii melius ab onere Officii ad 
tempus liberarentur. 

Ratio: Hucusque episcopi in hac materia nullum ius possident. Haec 
tamen facultas perutilis esset in diversis circumstantiis ad clericos ab anxie- 
tatibus et aliis seriis incommodis liberandos. 

Secunda emendatio: Ad n. 77, accedentes ad ea quae dicta sunt a card. 
Frings et ab aliis, proponimus textum sequentem pro recitatione Breviarii 
a solo in lingua vulgari: Clericis quibus usus linguae latinae grave impedi- 
mentum est ut cum vero fructu spirituali Officium recitent, Ordinarius per- 
mittere potest usum linguae vernaculae, dummodo recitatio fiat ope Breviarii 
bilinguis, cura Conferentiarum episcopalium determinatae linguae compositi 
et a Sede Apostolica recogniti. 

Explicatio: Ut omittam argumenta iam allata, attentionem Concilii ad- 
vocare liceat ad fructum spiritualem quem sacerdotes haurire possunt ac de- 
berent e divino Officio. 

Iamvero in plurimis regionibus quarum cultura valde distat a cultura 
occidentali, pronuntiatio in lingua latina est et nonnumquam manet onus 
durum, defatigatio gravis. Quid est Officium divinum in mente Ecclesiae? 
Non est exercitium paenitentiae sed elevatio mentis ad Deum. 

Sed etiam in omnibus regionibus dantur sacerdotes pro quibus, ob varias 
rationes, recitatio in lingua latina est et manet de facto exercitium traductio- 
nis, conamen intellectionis, difficilis accessus ad fontem gratiae. 

Estne rationabile recitationem pro istis sacerdotibus sic ordinatam re- 
linquere ut non queant ex ea omnem fructum colligere? Sacerdotes isti, et 
ceteri omnes, vivunt in medio saeculi materialistici, arduo sunt onusti labore 
apostolico. Indigent contactu amoroso cum Sanctissima Trinitate. Intellectus 
eorum indiget lumine Verbi Dei, cor eorum opus habet amicali colloquio 
cum divino Magistro. Haec omnia invenire possunt in divino Officio sicut ab 
Ecclesia ordinatum est et, ut sperare licet, integre conservabitur. 

Scimus omnes quantum gaudium spirituale sorores religiosae, immo nu- 
merosi laici hauriunt e divino Officio quod lingua vulgari recitant. Ecclesia 

est mater. Cur non easdem divitias aperiret illis e suis sacerdotibus, qui ob 
varias circumstantias non plenum f ructum tollunt e divino Officio si illud in 
lingua latina recitare debent? 

Quod nos petimus non est exaggeratum. Est moderatum. Est humanum. 

Rogamus nempe ut Ordinario tribuatur facultas dispensandi. Et si di- 
spensat, rogamus ut prudenter ordinetur Officium quod a sacerdote dispen- 
sato peragetur. 

Conditiones propositae sunt: 

1) Breviarium quo sacerdos dispensatus utitur praeter traductionem 
debet continere textum latinum; 

2) Traductio fieri debet cura Conferentiarum episcopalium qui ad 
eamdem regionem linguisticam pertinent. 

Traductio et editio debent recognosci a Sede Apostolica. 

24 

Exc.mus P. D. MICHAEL DOUMITH 

Episcopus Sarbensis 

Licet non pateat adesse in communi usu Orientalium canonicam obli- 
gationem Divinum Officium recitandi, pro clericis choro non obligatis, atta- 
men nos Maronitae, secundum opinionem communiter receptam, teneri vi- 
demur saltem ex consuetudine, ad hanc recitationem. Itaque mihi liceat opi- 
nionem aliquam exponere de distinctionibus quae videntur introducendae in- 
ter clericos choro obligatos et alios choro non obligatos, sive quoad naturam 
obligationis, sive quoad formam officii. 

Officium est opus communitatis et quidem monasticae. Quod patet sive ex 
natura officii ipsius, sive ex natura monasticae professionis. 

1. Ex natura officii ipsius. Officium ita confectum fuit ut in communi, 
« in choro » recitetur: dicitur enim in nota 5: « semper pro pluribus simul »; 
simul autem vivunt monachi, et non saeculares; et « breviarium » ipsum, 
initio, confectum fuit ut recitetur « in itinere ». 

2. Ex natura professionis monasticae. Monachi, inter diversas vias ad 
perfectionem perducentes, hanc praecise elegerunt, quae consistit in com- 
muni cantu divinae laudis et ad hoc propriam vitam voverunt, cantu Officii 
sanctificantes diversas horas diei et noctis. Abstinendo a ministerio nullam 
iniuriam ferunt propriae professioni, deficiendo autem a choro, eidem pro- 
fessioni gravem iniuriam ferunt. Et re quidem vera, nam propria professione 
ad hoc specialiter deputantur, ut nomine communitatis christianae, munere 
divinae laudis fungantur, non autem individualiter sed in communi, et ideo 
qui excusatur a choro, eo ipso excusatur a recitatione a solo. 

Idem autem dici non potest de sacerdote qui choro non tenetur. Sacerdos, 
qui non est monachus, propria consecratione, tenetur, non praecise ad « Offi- 

cium divinum » (forma chorali aut brevi) persolvendum, sed ad « Opus Ec- 
clesiae » perficiendum, quod opus continet certe orationem, et quidem pu- 
blicam, sed etiam extenditur ad sacrificium, ad magisterium et ad ministe- 
rium. Ad hoe autem opus tenetur obligatione quadam morali, non proprie 
canonica. Propria consecratione, sacerdos non plus tenetur ad officium quam 
ad sacrificium: deberet etiam teneri plus ad sacrificium, nam ipso sacrificio 
definitur sacerdotium. Si ergo de facto plus tenetur ad officium quam ad 
sacrificium (tenetur enim sub gravi ad determinatum pensum solvendum) hoc 
venit ex positiva determinatione, quae ex una parte obligationem restringit 
ad unum tantum aspectum operis Ecclesiae, et ex alia parte hanc obligatio- 
nem restrictam reddit graviorem. Sed haec determinatio, quae in omnibus 
ritibus non existit, non est irreformabilis nec desunt rationes ut reformetur. 

Non enim est irreformabilis, quia nec officium confectum fuit ut recite- 
tur a solo, nec sacerdotes ex officio vivunt in communi, nec tandem oratio 
nomine Ecclesiae restringitur necessario ad Officium. Sunt autem rationes po- 
sitivae ut reformetur, quarum principalis est quod recitatio officii, sicut iam 
dictum est a pluribus, in praesentibus adiunctis et modo quo imponitur, vix 
dici potest in beneficium vitae spiritualis, et certe laus et gloria Dei est 
salus hominis. 

Propter haec omnia, videtur concludendum: 

1. Clerici choro non obligati non videntur aequiparandi communitati- 
bus choro obligatis, nec in obligatione nec in forma officii recitandi. 

2. Non ideo liberandi sunt clerici saeculares ab omni obligatione reci- 
tandi « aliquod officium », nec haec obligatio restringenda est ad solum offi- 
cium, sed aliqua declaranda generalis obligatio attingens omnes ad alias func- 
tiones « operis Ecclesiae ». 

3. Officium ad quod tenentur clerici saeculares (non est ad litteram offi- 
cium pro choro confectum, sed) sit « Breviarium » aliquod conficiendum, con- 
sideratis traditione orandi in Ecclesia recepta et adiunctis vitae sacerdotis 
(tempore praesenti) ita ut ipsius recitatio sit in beneficium vitae spiritualis. 
Ad quem finem adiuvare possent et textus electi, et lingua adoptata, et deter- 
minatio non tam materiae quam temporis. 

25 

Exc.mus P. D. ARTURUS ELCHINGER 

Episcopus tit. Antandrinus, coad. c.i.s. Argentoratensis 

Aliqua verba de nova instauratione divini Officii. 

1. In instauratione divini Officii maximi momenti est attendere ad pri- 
matum orationis in vita sacerdotali, sed aequalis momenti est attendere ad con- 
ditionem sacerdotum huius temporis, nimio labore pastorali gravatorum. 

2. Officium divinum quod solvitur a sacerdotibus in nomine Ecclesiae et 
pro Ecclesia valorem habet in se et quasi independenter a substantia nutri- 

toria pro vita sacerdotali. Attamen, orationis essentia etiam est, per ineffabilem 
commercium divinum, animae dare cibum spiritualem, iuvamen et gaudium. 

3. Distinguitur saepius et legitime inter contemplationem et actionem 
pastoralem. Sed, hodiernis temporibus praecipue, unitas omnino necessaria 
est in vita sacerdotis: unitas intima et organica. Oratio fovet et nutriat mi- 
nisterium salutis et ministerium fovet et nutriat orationem. 

4. Quanto legitime dicitur, Officium divinum inserendum esse in vene- 
rabilibus Ecclesiae traditionibus. Sed, mihi videtur quod distinguendum est, 
ex una parte, inter medullam istarum traditionum, quae apparet in Psalmis, 
in pericopis Sacrae Scripturae vel Patrum et etiam in precibus pristinae Ec- 
clesiae quarum nonnullae in Breviarium introduci deberent, et, ex altera 
parte, inter compositionem externam Officii divini et eius horarum distribu- 
tionem vel linguam celebrationis. Traditio, ut dixit Summus Pontifex beatae 
memoriae, Pius XII, non est archeologismus, neque res mortua sed vivens. 

5. Sacerdos constituitur, in his qui sunt ad Deum, pro hominibus in ge- 
nere sed etiam pro gregis partem quae ei, munere suo, specialiter commen- 
datur. Ista pars Ecclesiae linguam propriam habet quae exprimit suum inge- 
nium. Cur sacerdos, in oratione publica in nomine populi sui, numquam uta- 
tur isti populi lingua? 

6. Sacerdotis etiam est instruere fideles in arte orandi. Quomodo posset 
si manu ductus est ad preces, saepius sine mentis apprehensione et hoc in 
praecipua diei oratione. Quando oramus in lingua in qua cogitamus, oratio 
fit magis vera et vivida. Sic laus Deo erit maior, quia Deus vult adoratores 
in spiritu et veritate. Ut ait beatus Irenaeus: « Gloria Dei, vivens homo ». 

7. Plerique quidem sacerdotes, qui gravi munere pastorali funguntur, 
Officium divinum persolvunt, de facto, mane et vespere tantum. Ergo divi- 
num Officium his conditionibus accommodari debent. Et caveamus, ne Offi- 
cii divini structura, partem sacerdotum exponamus ad complendum munus 
sanctum divini Officii ut munus mere servili. 

His principiis perpensis, duas propositiones nunc Patrum Concilii consi- 
derationi praebemus quae — nonnullis episcopis diversarum nationum testi- 
bus — multorum attentionem merentur. 

I. Ad n. 68, in pag. 185, lin. 32, addatur: « Ex perantiquae sensu Tradi- 
tionis et ex usu antiquitus Romae vigente, restituatur distinctio inter Officium 
divinum monachorum et clericorum. 

Clericorum Officium constabit tribus partibus, et quidem obligatoriis, 
quarum unaquaque circa quindecim momenta perduraret. 

Erunt preces matutinae — sed vere matutinae — : essent Laudes secun- 
dum novam, ampliorem structuram. Eis inserentur elementa ex horis diurnis 
et praesertim ex Prima. Brevissimo capitulo substitueretur iterum amplior 
lectio de divina scriptura. 

Erunt deinde preces vespertinae — sed vere vespertinae — : essent Ve- 
sperae, etiam secundum novam structuram; eis inserentur elementa ex Com- 
pletorio extracta. 

Tandem erit, per diem quacumque hora, lectio ex Sacra Scriptura et ex 
Patribus — sed lectio continua — , brevi prece introducta. 

Quae evidenter non excludunt exercitia spiritualia privata, praesertim 
Orationem mentalem, Rosarium, Sanctissimi Sacramenti adorationem et alia 
quibus sacerdotes, ut et apostoli, sunt orationi instantes (cf. Act. 4, 4). 

II. In n. 77, prima paragrapho dicatur: « Iuxta saecularem traditionem 
Occidentalis Ecclesiae, in Officio divino, lingua latina clericis commendatur. 
Licitum erit, pietatis causa, Officium divinum persolvere lingua vernacula, 
iuxta Versionem ab Ecclesia approbatam in regionibus quarum Conferentiae 
episcopales id statuerunt. Ad sanandas maximas difficultates aliquorum sa- 
cerdotum qui in usu linguae latinae non satis periti sunt, haec facultas, ca- 
ritatis causa, immediate post concilii decisionem concedatur i. e. a Conferen- 
tiis episcopalibus concedi posset ante iam Breviarii restaurationem ». 

Gaudeamus, Fratres, dum spes lucessit, ex hoc Concilio sacerdotes no- 
stros, in fide et zelo et pietate, Officii divini renovatione, renovatum iri. 

Et sic laus erit ad maiorem Dei gloriam. 

Textum approbaverunt: H. Mazerat, ev. d'Angers; Robert Bezac, ev. tit. 
Metr. in Asia; Paul Gouyon, ev. de Bayonne; Paul Vignancour, ev. de Va- 
lence; Jean de Cambourg, aux. de Bourges; Egidius Bignamini arch.; Ioan- 
nes Rizzo areh.; Iosephus Bonacini, ep. Brittinoriensis; Victorius Cecchi, ep. 
Forosemproniensis; Pierre Boillon, ep. coad. Verdun; Iulius Angerhausen, 
VT Eminenziana; J. B. Musty, ep. aux. Namurcensis; Gerard Huyghe, ev. 
d'Arras; Pierre-Marie Puech, ev. de Carcassonne; Pierre Boudon, ev. de 
Mende; Fr. Kerveadou, ev. de S. Brieuc; Bernardo Fey, ep. coad. Potosl Bo- 
livia; Alfredus Vozzi, ep. Cavensis et Sarnensis; Nicolaus Cavanna, ep. Reati- 
nus; Paulus Iosephus Schmitt, ep.pus Metensis; Claudius Flusin, ep. Sti Clau- 
dii; Antonius Poma, ep. Mantuanus; Geraldus V. McDevitt, ep. tit. Ti- 
giensis. 

26 

Exc.mus P. D. GREGORIUS FALCONIERI 

Episcopus Conversanensis 

Liceat mihi, omnium minimo, pauca dicere de textu in divino Officio con- 
ficiendo, psalmorum et antiphonarum, necnon de locis Sacrae Scripturae in 
divinum Officium invehendis. 

Est enim textus, qui dicitur, verborum compositio et concinnatio, prae- 
cipuum scilicet instrumentum Deum oretenus laudandi et adorandi in terris 
ad similitudinem laudis et adorationis quam in caelis Angeli Deo perenniter 
exhibent genibus enixe flexis et faciebus humiliter velatis. Est enim divinum 
Officium celsissima laus et humillima adoratio Deo praesentata a sacerdotibus 
quos ipse ex hominibus assumpsit et pro hominibus constituit in iis quae sunt 
ad Deum. Quid autem ad Deum est in terris dignius praeter adorare Deum 

et illi soli servire? Quid ad Deum dignius est in terris praeter personare quae 
Ipse sibi complacuit inspirare Sacris Scriptoribus ut homines discant et sem- 
per sint docibiles Dei? 

Quapropter, venerandi Patres, si semper et nos ipsi et sacerdotes nostri 
angelorum in terris sumus laetissimi aemuli, divinum Officium recitantes vel, 
potius, canentes, angelorum comites efficimur et constituimur. 

Quae cum ita sint et cum Officium divinum persolvatur verbis in textum 
redactis et opportuniter ordinatis ut possint animum nostrum ad Deum ex- 
primere, magnae admirationi mihi fuit — parcant Patres commissionis prae- 
paratoriae! — ne verbum quidem invenire in hoc cap. IV « De Officio di- 
vino » de textu Psalmorum et antiphonarum: ne verbum quidem, si tamen 
excipiatis brevissima verba quae in pag. 186, n. 69, lin. 17, et pag. 188, n. 77, 
inveniuntur longe petita et tantum circa linguam adhibendam, non tamen 
de textu. 

Neminem liquido latet duplicem esse textum psalmorum plene licitum 
ad divinum Officium persolvendum inde a Motu Proprio Pii XII f. r. die 
24 mensis martii, anno 1945 dato, per quod ipse novam in linguam latinam 
Psalmorum translationem a Pontificio Instituto Biblico praeparatam adpro- 
bavit et « paterna obtulit voluntate — sunt verba ipsius — iis omnibus qui 
officio tenentur horarias preces cotidie recitare ut, si libuerit, sive in privata 
sive in publica recitatione, ipsa utantur ». 

Non est meum — neque hic est locus — aliquid dicere de merito huius 
recentioris versionis a Pio XII adprobatae: dixerint quibus et ius et officium 
sit; attamen, quod ad me attinet pro incepto, liceat mihi tantummodo dicere 
inesse quidem in ipsa amplum claritudinis sensum qui largiter revera deerat, 
et deest in versione quae dicitur vulgata, ita ut haec saepe saepius obscurior 
evaderet; sed e converso desiderari in hac novissima versione harmoniam so- 
nitus necnon verborum plenitudines, redundantiam redolentes, et phantasiae 
volatus quae sunt proprii characteres poeseos praesertim orientalis, et, in- 
super, quoad cantum, eius qui dicitur cursus melodiis gregorianis proprius, 
ac, quoad recitationem, vocis felices flectiones quae poesim ornant et lucu- 
lenter dulci iucunditate ditant; desunt denique spiritus afflatus qui unctio 
dicuntur; est littera non spiritus psalmorum. 

Omnibus compertum est quae vicissitudines in totam Ecclesiam irrepse- 
rint in recitatione divini Officii inde a memorato Motu proprio Pii XII. Inva- 
luit enim plena libertas recitandi psalterium sive textu versionis vulgatae sive 
textu qui dicitur Pii XII, ita ut divinum officium quod per tota saecula supre- 
mae unionis, immo et unitatis, vinculum Ecclesiae orantis fuit, etiam si 
consideremus nobiles exceptiones, illam unionem neque comparavit neque 
fovit. Officium divinum omnes recitaverunt prout placuit in privata recita- 
tione; in religiosis familiis praevaluit usus vetustioris versionis; in Capitulis 
cathedralibus concordia haud floruit! Per plures annos non prodierunt edi- 
tiones psalterii vel Breviarii nisi solummodo cum textu psalmorum a Pio XII 
adprobato; postea denuo prodierunt etiam cum textu vetustioris versionis; 

frequenter capitulares viri quaesti sunt difficulter novos versus psalmorum 
aptari ad traditionales modos gregorianos; plures putaverunt aptandum esse 
cantum meliori quo potuerint modo. Evenit insuper quod in Exercitiis spi- 
ritualibus ecclesiasticorum recitatio OfEcii divini expuncta sit, quae per sae- 
cula fuerunt dulcis fraterne simul orandi sodalitas. 

In praesenti in omnibus editionibus Psalteriorum pro Officio divino reci- 
tando Antiphonae fuerunt et sunt vetustioris psalterii a S. Pio X approbati 
Constitutione die 1 nov. 1911, Psalmi vero sunt vel recentioris vel vetustio- 
ris versionis. In hoc altero casu, recitatio vel cantus divini Officii facilior eva- 
dit; in priori autem quinque incidunt rationes inter antiphonas et psalmos; 
nempe: 

I. Antiphona nullam habet rationem cum versibus psalmi quia diversis 
verbis exstant, et excepto cantu si habeatur, nulla adest incongruentia vel 
difficultas; haec ratio frequentissime est in toto psalterio. 

II. Antiphona ad unguem concordat cum primo versu psalmi. Hic versus 
non recitatur post antiphonam et psalmus incipit a secundo versu; e. g. in 
psalmo Invitatorii « Venite, exsultemus Domino »; in quinta antiphona pro 
primis vesperis dominicae « Fidelis Dominus in omnibus verbis suis: et 
sanctus in omnibus operibus suis »; haec ratio non est frequentior et nullam 
incongruentiam vel difficultatem praefert. 

III. Antiphona concordat cum primo versu psalmi at cum verbis vel in- 
tegre vel aliqualiter mutatis: e. g. in quarta antiphona ad Matutinum feriae 
secundae habetur in Antiphona « Diligam te, Domine, virtus mea » in primo 
versu Psalmi vero « Diligo te, Domine, fortitudo mea »; scilicet cum verbo 
in futuro « diligam » et expressione « fortitudo » loeo « virtus ». Item in 
octava antiphona eiusdem Matutini et feriae habetur in Antiphona « In 
virtute tua laetabitur rex », in primo versu psalmi vero « de potentia tua 
laetatur rex »; scilicet cum verbis « de potentia tua » loco « in virtute tua » 
et cum verbo « laetatur » in praesenti loco « laetabitur » in futuro. Huius- 
modi rationes sunt plures in toto psalterio. 

IV. Antiphona concordat cum aliquo versu Psalmi at non primo: e. g. 
antiphona ad Nonam feriae secundae « Exsultate, iusti, et gloriamini, omnes 
recti corde » in psalmo vero ad versum decimum tertium habetur « laetamini 
in Domino et gaudete, iusti; et exsultate omnes recti corde »; in quinta an- 
tiphona ad laudes sabbati « Omnis spiritus laudet Dominum » in versu psalmi 
« omne quod spirat laudet Dominum ». 

V. Antiphona concordat cum primo versu psalmi excepto tamen uno 
tantum verbo: e. g. in Antiphona septima ad Matutinum feriae II « Exau- 
diat te Dominus in die tribulationis » in primo versu psalmi deest praepositio 
« in »! In feria quarta ad Matutinum, in antiphona quarta dicitur « magnus 
Dominus et laudabilis nimis in civitate Dei nostri » in primo versu vero 
psalmi adverbium « nimis » mutatur in « valde ». 

Rationes expositae sub nn. III, IV et V in quibus eadem res exprimitur 
aliis verbis in Antiphona ac in psalmo, gravem denuntiant incongruentiam. 

Videtur enim Ecclesia nescire quibus verbis Deum laudare possit et debeat: 
Deo optimo maximo omne optimum maximum debetur ac modo optimo 
maximo. Ipsi nos gravamur pro nostra incertitudine in Officio divino per- 
solvendo. Sunt autem viri praeclari et laici et litteris optime expoliti qui 
Ecclesiam Catholicam maximi faciunt et Eam celsissimum testimonium exi- 
stimant ad omne quod sit verum, bonum et pulchrum et fere scandalum pa- 
tiuntur quod Ipsa non laudet Deum unico modo omnium optimo, sed aliter 
alibi. 

His omnibus perpensis liceat mihi instantius adprecari amplissimum et 
Sacrosanctum Concilium Oecumenicum ut velit firmiter et clarissime decer- 
nere, omni anxietate posthabita et reiecta, qui textus Psalmorum adhiberi 
debeat in Officio divino persolvendo utrum qui Vulgatae dicitur versionis an 
qui Pii XII; et consequenter cantus habeatur vel iuxta traditum Scholae gre- 
gorianae vel novus aptus ad novum textum psalterii. 

Si quid praesentiam dicere mihi liceat, significare velim typicam editio- 
nem II partis Pontificalis Romani praeterito mense februario publicatam et 
editionem typicam Missalis Romani item mense aprili proxime elapso publi- 
catam textum psalmorum Vulgatae versionis continere. 

Circa textum hymnorum et lectiones nihil dixerim quia iam in schemate, 
pag. 186, nn. 70 et 71, quid in animo habeatur dicitur et dissentire non 
auderem. 

Circa locos vero Sacrae Scripturae in divino Officio legendos, venerabun- 
dus accedo ad ea quae scripta sunt quia ad nostram doctrinam omnia scripta 
sunt; sed in Officio divino componendo humillime rogare velim ut expun- 
gantur loci qui de turpibus narrant. Sunt scripta revera ad divinam oecono- 
miam asserendam et ad vitam hominum ordinandam, at in divino Officio 
animas nostras ardenter elevari velim ad Deum et ad eius opera sancta ut 
sancte vivere discamus et valeamus. Quapropter exptingantur loei qui nar- 
rant de David urente in eam quae fuit Uriae, vel de senibus turpiter incale- 
scentibus in Susannam vel de Mardochaeo in Ester et ita porro. Magis magis- 
que autem hanc expunctionem peto pro Monialibus quae divinum Officium 
recitare tenentur et huiusmodi locos vel legere vel audire. Earum animae 
Deo coniunctae sunt et Agni sponsae vocantur et sunt; et Agnum sequentes 
quocumque ierit in caelo cantabunt quae nemini licet cantare in aeternum. 

Quapropter Angelorum aemulae cum sint, angelice, idest inter lilia in 
Officio divino Deum laudare sinamus. 

27 

Exc.mus P. D. ARMANDUS FARES 
Archiepiscopus Catacensis-episcopus Squillacensis 

In mentem omnium nostrum revocandum puto, cum de Officio divino 
agitur, quod in Actibus Apostolorum legimus c. 6, v. 4: quando Apostoli, 

cum viderent multitudini fidelium non posse recte provideri in operibus 
caritatis quin officia potiora apostolatus negligerentur, proposita electione 
diaconorum, ad hanc devenerunt conclusionem: « Nos vero orationi et mi- 
nisterio verbi instantes erimus ». 

Hoc est primum et maximum officium eorum qui vocantur a Deo in bo- 
num Ecclesiae: providere saluti per orationem et ministerium verbi. Nisi ora- 
tio, precatio, supplicatio, propitiatio, invocatio praecedat, ipsa etiam praedi- 
catio Evangelii effectum propitium non sortitur. 

Quae cum ita sint, caveamus ne per nimiam indulgentiam vel miseratio- 
nem erga vocatos a Deo in ministerium salutis, sive directe — sicuti sunt 
sacerdotes — sive indirecte — sicut sunt qui se devovent Deo — nos per 
decreta conciliaria ingeramus in mentibus sacerdotum ideam de possibilitate 
ut praevaleat in ministerio sacerdotali actio quam non praecedat oratiol 

Pius XII fel. rec. in Encycl. Menti Nostrae locutus est de haeresi actionis 
in vita sacerdotis qui orationi praeponeret actionem, et quidem ipsam actio- 
nem sacram quae est ministerium erga alios! 

Inculcare ergo debemus filiis et fratribus nostris sacerdotibus necessita- 
tem orationis, necessitatem orationis publicae in Ecclesia et pro Ecclesia 
mediante Officio divino quod recitatur nomine Ecclesiae et ad bonum totius 
Corporis Mystici Christi. 

Simplificetur ergo iuxta opportunitates Officium divinum: inserantur 
quidem lectiones sacrae ampliores ex S. Scriptura et ex Sanctis Patribus; fa- 
cilior — uti nunc iam maxima ex parte factum est — reddatur executio huius 
pensi quotidiani, etiam per divisionem Psalterii in duas hebdomadas; dispen- 
sentur etiam, si necesse sit, a quadam Officii parte recitanda illi qui diebus 
festis bis vel ter Missam litent ad bonum populi fidelium; dentur quidem 
indulta ad recitationem anticipandam matutini cum laudibus; iis qui non 
sunt in sacris, indulgeatur ut in idiomate vulgari Officium divinum recitetur; 
sed prae omnibus altius in animis omnium infigatur Officium divinum esse 
quidem pro sacerdote medium elevationis in vita interiore ad Deum laudan- 
dum et deprecandum pro populo, sed in primis et ante omnia esse revera 
Officium seu obligationem ita connexam cum ipsius vita sacerdotali qua sa- 
cerdotis, ut ipse, sine oratione publica quam effundat pro Ecclesia, deficere 
dicendum sit ab ipsa ratione finis seu finalitatis sacerdotii, cuius est offerre 
Deo « sacrificia et dona pro peccatis », uti ait S. Paulus (Hebr. 5, 1), et 
iuxta exemplum Domini, « preces supplicationesque » ad Patres pro filiis 
sive devotis sive peccatoribus semper offerre (cf. ibidem, V, 7). 

Ne ergo tollatur vel etiam extenuetur obligatio sub gravi recitandi quo- 
tidie totum Officium divinum: quod obiective est optima praeparatio ad 
Missam et gratiarum Actio ad ipsam; et subiective effectum producit in sa- 
cerdotibus ut, mente ad superna semper erecti, possint revera cum tota 
Ecclesia militante sese coniungere cum « caelesti Urbe Ierusalem » et dicere: 
« Illi canentes iungimur — Almae Sionis aemuli » (ex hymno in Dedic. Eccl.). 
« Multum enim valet deprecatio iusti assidua » (lac. 5, 18). 

28 

Exc.mus P. D. CAROLUS A. FERRERO DI CAVALLERLEONE 
Archiepiscopus tit. Trapezuntinus 

Ad n. 69 (linn. 16 et 17). Revisio Psalterii ad finem, Deo favente, per- 
ducatur, sed, quantum potest, antiqua et nova versio in unum congregentur, 
ita ut antiqua extet nisi habeat sensus obscuritates vel linguae latinae im- 
propria. 

Ad n. 72 (par. c). In Responsoriis suppressionem postulo repetitionum, 
saltem cum divinum Officium private (seu extra chorum) recitatur. 

29 

Exc.mus P. D. PETRUS FIORDELLI 

Episcopus Pratensis 

Loquar tantummodo de art. 74, ad pag. 187. 

Cum aliquis venerabilis Pater validitatem eorum, quae in schemate sub 
hoc n. 74 proponuntur, in dubium revocaverit, liceat mihi nunc articulum 
defendere ad normam principiorum S. Theologiae. 

Agitur de sodalibus utriusque sexus cuiusvis Instituti Status Perfectionis 
et dicitur in schemate quod, si vi Constitutionum partes aliquas divini Offi- 
cii absolvunt, orationem publicam Ecclesiae agunt. 

Propositio — mea humili sententia — pulcherrima est et maxime lau- 
danda, quippe quae in magnum totius Ecclesiae bonum redundet necnon in 
summum profectum et spirituale gaudium omnium animarum, quae sunt 
Deo consecratae. 

Sed ut art. 74 admittatur, duo sunt probanda: 

1. Quod Ecclesia potestatem habeat hanc delegationem concedendi, ut 
omnes utriusque sexus consecrati in aliquo statu perfectionis possint oratio- 
nem publicam Ecclesiae agere. 

2. Quod iustae sint rationes ut Concilium hoc faciat. 

Iamvero: ad 1 dicendum est quod sine dubio Ecclesia concedere possit 
talem facultatem omnibus sodalibus statuum perfectionis. Omittam citatiq- 
nes theologorum et tantum referam verba Pii Pp. XII v. m. in Litteris Ency- 
clicis Mediator Dei: « Est igitur divinum Officium, quod vocamus, Mystici 
Iesu Christi Corporis precatio, quae Christianorum omnium nomine eorum- 
que in beneficium adhibetur Deo, cum a sacerdotibus aliisque Ecclesiae mi- 
nistris et a religiosis sodalibus fiat, in hanc rem ipsius Ecclesiae instituto de- 
legatis » (A.A.S., 1947, pag. 572). 

Patet ergo, quod non solum sacerdotes, sed et alii Ecclesiae ministri, 

qui non sunt sacerdotes, adhuc autem et religiosi sodales, evidenter sacerdo- 
tali dignitate carentes, possunt, tamquam officialiter ab Ecclesia delegati, pu- 
blicam Mystici Iesu Christi Corporis orationem agere. 

Unde agentes de art. 74 potius quam de innovatione de amplificatione 
loquendum est. 

Graves istas Sacrae Encyclicae adfirmationes explicant theologi vi « cha- 
racteris » baptismalis, quo omnes christifideles, ut idem Pius XII in eadem 
Encyclica Mediator Dei loquitur: « ad cultum divinum deputantur atque ideo 
ipsius Christi sacerdotium, pro sua condicione, participant » (A.A.S., 1947, 
pag. 555). 

Neque evidenter adstringi potest possibilitas delegationis solis viris, ex- 
clusis mulieribus consecratis, cum nulla omnino ratio theologica istam exclu- 
sionem permittat. 

Probata autem auctoritate Ecclesiae istam delegationem faciendi, propo- 
nendae sunt rationes, quae convenientiam suadeant. 

Iamvero istae rationes adsunt et maximi momenti sunt. 

1. Sacra virginitas a Christo Domino, a Paulo et Apostolis, et a tota 
Ecclesia semper in speciali et maximo honore habita est, eaque constituit 
membra electissima in Mystico Corpore Christi. 

2. Cum pertineant ad statum perfectionis, vi sacrae virginitatis, animae 
istae omnem humanum affectum reliquerunt et factae sunt sponsae Agni. 
Earum historia in Ecclesia est historia amoris, virtutis, pietatis et charitatis. 
Unde valde decet quod concessio fiat, ut sponsae tamquam a tota familia 
delegatae pro tota familia Sponsum divinum orent. 

3. Magni amplificabitur thesaurus Ecclesiae ex publica oratione, quam 
tot et tam piae animae, Deo consecratae, nomine totius Ecclesiae, agent. Con- 
sequenter maiores gratiae descendent in bonum totius Ecclesiae et totius 
mundi. 

4. Maior fiet amor vocationis in consecratis, et pietas in precando, cum 
sciant se in recitando vel totum vel aliquas partes divini Officii nomine Ec- 
clesiae orare. 

Tandem in hoc Sacro Concilio meminisse liceat animas istas electissimas, 
sub invitatione Summi Pontificis diei 2 iulii, tot orationes et tot poenitentias 
cum summa fide et charitate obtulisse et adhuc offerre pro felici exitu huius 
Oecumenici Concilii. 

Proinde humiliter rogare velim venerabiles PP. ut Sacrum Concilium 
Vaticanum II donet hanc maximam gratiam, quae sub aliquo respectu vere 
considerari poterit ut petra miliaris in historia pietatis liturgicae animarum 
consecratarum et art. 74 prout propositus est in schemate adprobetur, ita ut 
sodales cuiusvis status perfectionis, qui sunt inter omnes filios nostros dilec- 
tissimi, si totum vel aliquas partes divini Officii recitent, nomine totius 
Ecclesiae Deum laudent et pro necessitatibus totius Ecclesiae Deum im- 
plorent. 

30 

Exc.mus P. D. HERMENEGILDUS FLORIT 

Archiepiscopus Florentinus 

Ad n. 69: Quoad versionem latinam Psalterii in usu liturgico adhibendam. 
« Quare seminaristae tui hodie non erant una voce cantantes Officium cum 
presbyteris et capitulo? », dixit mihi quidam anglicanus praesens in cathe- 
drali florentina occasione cuiusdam festi solemnis. « Quia diversae assueti 
sunt versioni psalmorum ab illa canonicorum », respondt. 

Ob eandem rationem presbyteri quando congregati sunt exercitiorum spi- 
ritualium causa, nequeunt uno ore laudes dominicas persolvere. Ubi est ergo 
optata oratio communis? Quaestio idcirco de versionibus non videtur parvi 
momenti, saltem sub aspectu liturgico-pastorali. 

Liceat ergo quae sequuntur proponere: 

1. Seligendus videtur textus Vulgatae. Ubi vigent latini ritus, versio 
unica adhibenda pro divino Officio recitando sit (saltem quoad essentiam) 
Vulgata, seu textus Psalterii Gallicani. 1 Tamen: 

a) reeognitus iuxta revisionem criticam quam iam curaverunt Mona- 
chi O.S.B. Abbatiae S. Hieronymi de Urbe; 

b) quantocius emendatus (exegetice loquendo) secundum versionem 
quam S. Hieronymus suo tempore suoque marte confecit, ut ipse declaravit, 
« secundum hebraicam veritatem »; 

c) ubi haec non sufficiant pro recta ac certiore quorundam versuum 
intelligentia, recursus fiat etiam ad auctores nostri temporis, et in primis ad 
recentem versionem « pianam » (ut nuncupatur). 2 Siquidem inde ab aetate 
S. Hieronymi aquae multae effluxerunt subter ponte et philologia compa- 
rata semitica uberes protulit fructus; quin dicamus in versione « piana » saepe 
respici, valida ratione, ad venerandam Septuaginta virorum graecam ver- 
sionem. 

Ex alia parte, quod Vulgata pluries obscuritate laboret etiam ex eo con- 
firmatur quod haud pauci episcopi et sacerdotes praesertim ex America et 
Hollandia instanter rogaverunt Summos Pontifices Pium XI et Pium XII ut 
exararetur nova ac clarior latina versio. 



1 Non est cur adducantur rationes; indubium est Vulgatam praestare quia 
« longo tot saeculorum usu in Ecclesia probata (Conc. Trid., Decr. de editione et 
usu Sacrorum Librorum, Sess. IV, 8 apr. 1546), praesertim in textibus liturgicis et 
in operibus Patrum et scriptorum ecclesiasticorum. Etiam ex ingenti ac mira- 
bili thesauro cantus gregoriani (et, quare non, etiam poliphonici) desumi possunt 
validae rationes pro servando textu Vulgatae in usu liturgico, saltem quoad essen- 
tiam et quantum fieri potest. 

2 Laudabile conamen, his fere principiis innixum, nobis videtur illud Rev.mi 
Weber, Monachi Claravallensis, cuius opus licebit magis expolire. 

2. Qua ratione correctio videtur facienda. Ut habeatur textus aptus in 
orando et vere liturgicus oportet: 

a) ut dictio sit simplex et sensus perspicuus, ita ut facile mens et 
cor simul in oratione consentire valeant; b) ut sententiae ita rhythmice sint 
dispositae ut exigentiis choralis recitationis et cantus respondeant. 

Hoc facile consequetur Vulgatae correctio his principiis innixa: agitur 
de textu liturgico apparando, non de textu critico in usum philologorum; 
idcirco non requiritur concordantia ad unguem, etiam in minimis, cum 
textu originali hebraico, sed sufEciet in essentialibus ad recte intelligendum 
sensum uniuscuiusque psalmi. 

Saepe saepius sensus originalis restitui potest simplici mutatione tempo- 
rum, ut v. gr. pro futuro Vulgatae ponatur imperfectum (« Lavabam in in- 
nocentia manus meas et circuibam altare tuum Domine ») vel praesens tem- 
pus (« Lavo in innocentia manus meas... etc. »). 

Quaedam rariora verba quae rudiores offendere possunt nihil vetat mu- 
tari in communiora. 

Haec quidem criteria directiva generalia. Cetera curabunt specialistae et 
commissio liturgica. 

Ad n. 73 et passim: De Officio divino pro clero ministerio pastorali 
addicto. Vix quis negaverit opportunitas ut Officium divinum, recitandum a 
clero curae animarum vacanti, necessitatibus et possibilitatibus ipsius cleri, 
in quantum fieri potest, aptetur. 

Certum est etiam totum negotium de Officio divino, uti hodie viget in 
disciplina ritus romani, influxum monachorum subiisse. Iste influxus, bene 
notetur, iam satis invaluerat saeculo iv-v. 

Attamen summe interest, hac in re, tria recte distinguere: naturam et 
structuram essentialem Officii divini; longitudinem ipsius; obligationem iuri- 
dicam recitationis. 

Historice constat influxum officii monastici in officium cleri dioecesani 
non fuisse in naturam et structuram essentialem Officii divini, sed in quae- 
stionem de longitudine et de obligatione iuridica ipsius. 

Natura et structura essentialis Officii est ut sit oratio de se publica, 
constans substantialiter ex recitatione psalmorum et ex lectionibus S. Scrip- 
turae, intermissis responsoriis, ad sanctificandum tempus diei naturalis in 
praecipuis suis stationibus, nempe nocte (vigiliae nocturnae), mane (laudes), 
meridies (horae parvae), vespere. 

Haec omnia in suo sensu et structura fundamentali Ecclesia non recepit 
ex monachis, sed e traditione apostolica, ne dicam ab ipso Domino et a tra- 
ditione iudaica. 

Ex influxu monachorum orta sunt solummodo: 1) Prima et Completo- 
rium; 2) factum quod Officium aliquando longius evasit, et etiam clericis 
imponebatur, primo obligatione quasi morali, deinde etiam iuridica. Quare, 
meo sensu, aptatio Officii divini necessitatibus cleri muneri pastorali addicti 
fieri debet per mitigationem (in quibusdam saltem circumstantiis) longitudi- 

nis et obligationis iuridicae, non autem per mutationem structurae Officii, 
uti fieret si Matutinum mutaretur in meditationem et lectionem spiritualem 
in sensu hodierno. Naturam et structuram essentialem non esse mutandam 
ipsa traditio apostolica, hucusque ab omnibus Ecclesiis et ritibus catholicis 
Orientis et Occidentis religiose adservata, satis superque demonstrat. 

Longitudo et obligatio iuridica vero mitigetur in quibusdam circumstan- 
tiis, quando clerus dioecesanus impensioribus curis obrui solet. Hoc fieri po- 
terit v. gr. si, non raro, Matutinum reducatur ad I Nocturnum cum tribus 
psalmis et lectionibus Scripturae (ut olim in die Paschatis) et si episcopis 
ordinaria (et non tantum per indultum) tribuatur facultas dispensandi in sin- 
gulis casibus. 

Ceteroquin censuerim problema de Officio divino pro clero minime re- 
duci ad quaestionem de tempore aut de obligatione. Etiamsi, pro reductione 
Officii, sacerdotes « lucrari » potuerint cotidie circa 15 aut 20 momenta 
valde dubito utrum longe maior pars ipsorum attentius, et pro seipsis fruc- 
tuosius, oraturi sint quod remanet de Officio. Crediderim potius plures ex 
illis aliter tempus terere, v. gr. in spectanda televisione! 

Quaestio potius mihi videtur de spiritualitate qua clerus nutritur! Ut quis 
etiam pro seipso cum vero fructu Officium recitet, oportet: 1) ut sit, in ge- 
nere, vir orationis, ut patet; 2) ut oratio in forma biblico-liturgica sit ei con- 
naturalis, quia hoc genus spiritualitatis habetur in Officio divino, sicut in 
Missa et in sacramentis. Est ergo praeprimis quaestio de spiritualitate secun- 
dum quam clerus efformatur et nutritur in relatione ad munera liturgica 
quae adimplere debet, ex primario, quamvis non ex unico, munere sui sta- 
tus. Si dualismus datur inter haec munera liturgica cleri et spiritualitatem 
qua nutritur, Oficium divinum } etiam valde reductum, semper pro illo res 
aegre ferenda remanebit. 

Ad n. 77: De lingua in recitatione privata divini Officii. In recitatione 
privata Officii, linguam vernaculam opinor clericis minime concedendam esse. 
Ratio est: quia praecipuum et vere decisivum motivum pro hac concessione 
consistit in facto quod clerici linguam latinam iam vix cognoscunt, et in facto 
quod necessaria fortasse non retineatur amplior cognitio, aut in amissa spe 
quod eam sufficienter cognoscere valeant aut velint futuri sacerdotes. 

Iamvero — quidquid proxime decidatur circa usum et amplitudinem usus 
linguae vernaculae pro actuosa populi participationi liturgiae (porta utique 
maneat aperta), in hac aula conciliari fere omnes hucusque admiserunt neces- 
sitatem ut in futuro omnes (et iuxta normas Const. Veterum Sapientia) cle- 
rici ritus latini latinae linguae studio serio incumbant. 

Ad nn. 73 c 74: Lingua adhibenda in Ojficio pro non clericis. Quoad 
Moniales, necnon sodales, sive viros non clericos sive mulieres, Institutorum 
statuum perfectionis, recitatio in lingua vernacula maxime conferet ad opta- 
tissimam convergentiam versus Officium divinum et abrogationi parvorum 
officiorum, emendatis, si opus sit etiam Constitutionibus quae eadem prae- 
scribunt. 

31 

Exc.mus P. D. LUDOVICUS FRANCO CASCON 

Episcopus Nivariensis 

Interventus, quem modeste praesentare cupio, n. 73 praesentis schema- 
tis attingit, et ad quandam petitionem factam ad Concilium refertur, quibus- 
dam nonnullis Patribus plaudentibus et approbantibus auditam. 

A Concilio petitum est, ut propositionem coarctandi obligationem reci- 
tandi Officium divinum sacerdotibus tantum ad Laudes et Vesperas probet. 
Labor nimirum improbus pastoralis quo tenentur, adductus est pro maximo 
argumento; ministerium reapse quo funguntur nimium est, et gravi obliga- 
tione recitandi integrum Officium eos onerare non expedit, qua de causa 
contrahendum videtur ad Laudes et Vesperas. 

Hanc propositionem gravissimam iudico et caus^m graviorum etiam even- 
tuum ipsi Ecclesiae, quam ob rem flagitare audeo, ut etiam argumenta con- 
traria attente et serene perpendantur. 

En mea sententia: Nihil tali propositioni cedendum; sed e contra, sa- 
cerdotes integrum Officium recitare debere. In universum loquor; minima 
non quaero, quae facile mutari et perfici possunt. Mea propositio est: Sa- 
cerdotes integrum Officium recitare necesse esse. 

Rationes: 

1. Indoles pastoralis Concilii. Concilium Vaticanum II characterem in- 
signiter pastoralem habet: potius quam dogmaticum, pastorale est, et hac 
de causa optatum suum ostendit animas ad Deum perferendi. Si erga fideles 
igitur haec indoles pastoralis praebetur, non praetermittendi sunt sacerdotes. 
Erga sacerdotes cura pastoralis subtilis et exquisita adhibenda est. Talis autem 
pastoralis sacerdotalis vim suam amitteret, si illis Officium divinum tantum 
ad Laudes et Vesperas coartaretur; non oportet igitur, nec possibile factu 
est illud propositum recipi. Breviarium alimentum spirituale est sacerdotibus, 
quo se privari est nefas. 

2. Actionis haeresis. Talem petitionem exaudire, favere esset rei quam 
Pius XII « actionis haeresim » nuncupavit. Argumentum huic cessioni ad- 
ductum labor pastoralis est, qui omne tempus exigendo, Officium nonnisi 
ignave et languide recitari patitur. Actionis haeresis praevenienda est; illud 
propositum autem favet et secundat, quae sacerdotes exonerat Officio divino 
ut intensius labori pastorali vacent; reiiciendum est igitur. 

3. Sed argumentum propositum ut Officium divinum sacerdotibus caeda- 
tur, aliud quod intendit probat, et, ut mihi videtur, omnino contrarium. Ita 
vere est, quia vita hodierna et respectus animarum iugem conatum et curam 
indeficientem exigit; multum invigilandum est ut vita supernaturalis sacer- 
dotum ne in vulgarem naturalismum decidat; facilioraque sunt illis omnia 
expedienda, ut fortes in suo gradu sacerdotali maneant. Cui rei consentaneum 

est Officium divinum, quod simul sacerdotes pro delenimento laboris mini- 
sterialis habent. Aperta et clara est namque conclusio. Obligatio recitandi in- 
tegri Officii manere debet. 

4. Quid quod nec tempus adimitur? Profecto, si tantum Laudes et Ve- 
sperae relinquantur, quod tempus ministerio additur? Dimidiae horae plus 
minusve. Quid vero potius existimatis, laborem pastoralem dimidiae horae 
spatio protendi, an hoc tempus in recitatione Officii divini consumere? Re- 
sponsio dubia non est. 

5. Nec ipsum propositum nanciscitur. Propositum enim graviter onerare 
conscientiam intendit, si sacerdotes Laudes et Vesperas non recitent; leviter 
autem si reliquas partes omittant. Quid hac indulgentia consequetur? Pii 
namque sacerdotes totum recitabunt Officium; remissi tantum eas partes qui- 
bus sub gravi peccato tenentur. Quid inde eveniet? Ut ipsi sacerdotes remissi 
a vita sacerdotali abalienentur, ampliusque ad meram vivant naturam. 

6. Laudem et gloriam Dei delimitat. Estne adaequatio inter actionem 
pastoralem sacerdotum, et limitationem laudis divinae in Officio divino tri- 
butae, si maior pars supprimitur, quod sacerdotum ministerium sit laborio- 
sius? Laus Officii divini ope tributa, sine modo excedit actionem pastoralem. 
Haec igitur illi praeferri debet. 

7. Adducitur, ut iterum dicam, huic restrictioni ministerium sacerdotale. 
De fallacia huius argumenti etiam quaeri potest: Magni Apostoli Ecclesiae 
Dei, magni missionarii, Officione divino impediebantur, quominus omnem 
suum conatum in Evangelio praedicando intenderent? Contrarium evenit. 
Eorum requies et refrigerium in eo recitando inveniebant. Duae igitur colum- 
nae vitae sacerdotalis, Missa et Breviarium. Si aliquid eorum tollimus, ab 
eis etiam cibum spiritalem tollimus. 

8. « Oportet semper orare ». Sacerdos maiori de causa verba Magistri 
exequi tenetur: « Oportet semper orare ». 

Conclusio. His omnibus de causis peto, ut attente et ad amussim haec 
quaestio perpendatur; ne obligatio recitandi a sacerdotibus integrum Officium 
divinum coartetur. Non dico immutabile esse Officium ut nunc est, quod 
quidem melius aptari potest, ut optime propositum est; hoc dico: obligatio- 
nem integre recitandi Officium divinum a sacerdotibus firmam esse debere. 
Ita censeo. 

32 

Exc.mus P. D. LINUS R. GONZAGA Y RASDESALES 
Episcopus Palensis 

Emendatio ad n. 73: 

Aequum est ut Ecclesia in festis solemnioribus, qualia sunt festa Nativi- 
tatis Domini, Iesu Christi Regis, Conceptionis Immaculatae B. M. V., eius- 
dem Assumptionis, etc, plus devoveat temporis Dei laudibus concinendis 

prece publica Eique gratiis reddendis. Merito igitur etiam post novum edi- 
tum Codicem Rubricarum, et consequentem Breviarii novissimam recensio- 
nem, pro huiusmodi festis retentum est officium festivum, quod ad Matu- 
tinum tribus constat Nocturnis. 

Lugenda vero in multis regionibus sacerdotum penuria, in quibus tamen 
fideles frequentissimi sunt, causa est ut saepe paroeciae habeantur cui 10.000 
fideles adscripti sunt, immo et 20.000 vel etiam plures. Paroehi autem prae- 
fatis diebus ingenti labore gravantur praedicationis, confessionum audien- 
darum, aliorumque sacramentorum administrationis. 

Quare optandum videtur ut pro eiusmodi festis diebus, qui magno fide- 
lium concursu celebrantur, duae Officii inducantur classes: altera scilicet pro 
illis quibuscumque qui ad recitationem Officii obligantur et curam animarum 
non habent, altera pro sacerdotibus animarum cura obstrictis. 

Non agitur de duobus diversis Breviariis conficiendis, neque enim multa 
sunt festa praedictis conditionis; neque proponitur ut diversum sit Brevia- 
rium pro iis qui choraliter illud recitare debent et pro iis qui a solo recitant 
Officium. Agitur solummodo de distinctione facienda inter sacerdotes curam 
animarum habentes, et eos qui hac obligatione non obstringuntur, ut prio- 
ribus onus maximum ulterius non aggravetur. 

Ideo sequens proponitur emendatio seu additio ad n. 73 constitutionis 
de sacra Liturgia: « d) In festis quae magna solemnitate celebrantur et ma- 
gno fidelium concursu, retento Officio pro omnibus quibuscumque animarum 
curam non habentibus, illud brevius conficiatur ad quod iis diebus recitan- 
dum teneantur sacerdotes omnes qui curam animarum habent ». 

33 

Exc.mus P. D. IOANNES E. GONZALEZ ARBELAEZ 

Archiepiscopus tit. Oxyrynchitanus 

Animadversiones quasdam ad cap. IV « De Officio divino » auderem li- 
centia vestra proponere. In prooemio, linn. 22 et sequentibus dicitur: « Ut 
divinum Officium a sacerdotibus aliisque Ecclesiae membris fragilitate hu- 
mana atque difficillimis temporum adiunctis, constitutis " tamquam sancti- 
ficatio diversarum horarum diei " facilius et perfectius peragatur, etc. ». Fuit 
haec pericopa a plurimis intellecta utpote si nulla alia via haberetur, nisi illa 
trita brevius reddendi Officium divinum et lingua vulgari recitandi. Exi- 
stimo tamen difficultates temporum hodiernorum e contra efflagitare ut quan- 
tum fas est ne Officium divinum reducatur sed lineis generalibus quantum 
potest fieri servetur. 

Rationes quidem sunt: a) Res vere aestimata Officium hodie recitandum 
potest totum tribus horae quadrantibus absolvi, exceptis Officiis primae et 
secundae classis, quae poterunt similiter atque officia tertiae et quartae clas- 

sis ad tempus contrahi brevius. Breviarium sane est maxime efficax ad inti- 
mam cum Deo unionem acquirendam fovendamque, et absonum est nos ab 
oratione desistere ob exigentias apostolatus, quando quidem Apostoli ipsi, 
Petro duce ac praeside, dixerunt fratribus in creatione diaconorum: « Nos 
vero orationi et ministerio verbi instantes erimus », tamquam res summi 
prorsus momenti in eorum munere apostolatus visa est magis quam sacrae 
communionis ipsius distributio. 

b) Summi Pontifices v. gr.: Pius XI aliter rem aestimabat solvendam; 
in Litteris videlicet ad episcopos Argentinae et ad cardinalem Hispalensem 
dixerat illos debere omnibus curare viribus ut qui apostolatui addicebantur 
abundanter vitam alerent orationis, quippe quia subiunxit: « Nemo dat quod 
non habet », et sterilitatem apostolatus fere semper signum esse exiguae 
vitae interioris in ipso apostolo duce. Et itidem Sanctus Pontifex Pius X 
et insimul Pius XII in pluribus ad clerum allocutionibus et documentis passim. 

c) Auderem subiungere etiam plura esse ab apostolis christianis abi- 
cienda potius quam oratio brevianda: diversiones animi scilicet periculosas, 
itinera innecessaria, sumptuariae res quae tum aedificationi obstant fidelium 
cum animae recollectioni, v. gr. nimiam lectionem foliorum periodicorum, 
cinematographum saepe lue inquinatum et televisionem protractam nimis, 
necnon litteraturae romanticae haud sanam affitionem. 

d) Res et tempora sunt nubila profecto; non tamen clariora fient cum 
simplici parsimonia quorumdam quindecim momentorum temporis in recita- 
tione divini Officii, nisi ipsa minuta religiose addicantur ad verum anima- 
rum in ministerio supernaturali et operoso profectum. Compellimur attestari, 
tamen, pluries animae pulvinum siccis foliis sarcitum esse, loco Christi Do- 
mini, vera Patris caelestis intima unctio in Spiritu Sancto. 

Tandem quoad usum latinae linguae in laudibus divini Officii persolven- 
dis, satius sit incunctanter adhaerere ad ea quae experte atque sapienter ab 
em.mis cardinalibus Godfrey et WyszyAski et ab exc.mo arch. Iugoslaviae 
hesterna die prolata fuere. In hac quaestione venerabili commissioni placeat 
meminisse eximiorum Pastorum, qui fuerunt simul egregii Reformatores, 
scilicet, SS. Pii X, Antonii Mariae Claret, Caroli Borromeo, Francisci Salesii, 
aliorumque plurimorum, qui enixe satagentes Christi Domini vestigia pre- 
mere usque ad vitam Patri cum Christo in cruce litandam, nobis relinquentes 
exemplum. 

34 

Exc.mus P. D. VINCENTIUS A. GONZALEZ Y ROBLETO 

Archiepiscopus Managuensis 

In aliquibus regionibus Americae Latinae, parochi, ob sacerdotum pe- 
nuriam, vere laboribus onusti manent diebus dominicis ac festis de praecepto, 
scilicet: longum atque notabile tempus dicant pro confessionibus audiendis; 
tres Missas celebrant cum verbi Dei praedicatione; Baptismatis sacramentum 

pueris administrant ac operam dant pro catechetica instructione, ita ut ad 
terminum muneris pastoralis physice exinaniti deveniunt. 

Proinde, quoad cap. IV de Officio divino, pag. 187, par. 73 sub litt. b, 
videtur mihi iusta atque gravis causa clamat ut diebus dominicis et festis 
de praecepto obligatio recitationis Breviarii in parochorum favorem minuatur 
a Concilio. 

35 

Exc.mus P. D. PAULUS GURPIDE BEOPE 

Episcopus Flaviobrigensis 

Gregis nostri selectissima pars abs dubio semper sacerdotes computabun- 
tur, quos Dominus nobis concessit ut nostri ministerii praestantissimos ope- 
rarios. Nobiscum laborant, manus et pedes et brachia nostra sunt. Ideo mu- 
nus nostrum et praecipuum et singulare constanter erit, et nos magno honore 
eos habere et illos custodire et eorum pietatem et sanctitatem fovere. Quo- 
circa Officium divinum, quo sacrificium laudis a labiis confitentium Deo exhi- 
betur, habendum est veluti exquisitissima oratio pro ipsius sacerdotis pietate 
et sanctitate, et ideo maximi momenti illud iudicaturi sumus; quod forsan 
non obtinebitur, si ex magna parte ipsius recitatio reduceretur. 

Non est nobis inficiendum sacerdotem in hodiernis temporibus consti- 
tutum, et negotiorum voragine immersum et agitatum, fere ut numquam, Dei 
gratia indigere, ut et Domino coniunctus maneat et apostolatus opera inter 
suos fideles efficaciora reddantur. In praesentibus circumstantiis ipsi quam 
maxime opus est orationi vacare, ne tantis periculis commotus et spiritualiter 
ipse succumbat et in vacuum laborare patiatur, magna et animi et corporis 
fatigatione immo et consumptione. 

Propterea liceat mihi haec reverenter ac submisse exponere: 

1. Officium divirium, hoc est, breviarium in schemate magnis laudibus 
extollatur et enixe sacerdotibus commendetur ut contrariis praeiudiciis reiec- 
tis, et cum amore illud recipiant et in eius recitatione cum gaudio et animi 
fruitione quotidie versentur. 

2. Ne nimis eius recitatio minuatur, sed reductio et imminutio prudenter 
et sapienter fiant. Meo humili iudicio, si aliqua imminutio facienda sit, suf- 
ficiens erit matutinum reducere ita ut in omnibus officiis cuiuscumque classis, 
aequali modo, novem psalmos et tres lectiones contineat. 

3. Optimum esset in Officio divino maiorem et distinctiorem numerum 
psalmorum et lectionum introducere, ne tam frequenter eadem repetantur 
et ne sacerdotes Sacrae Scripturae ampliori cognitione et fruitione priventur. 

4. Obligatio Breviarii recitandi servetur ut hucusque viguit, et quidem 
pro omnibus partibus, nec quaedam ad liberam uniuscuiusque voluntatem re- 
linquantur, etsi earum recitatio maxime commendaretur. 

Prae oculis habenda est humana fragilitas, de qua iam in initio huius 

capitis dicitur, et in memoriam revocanda ad commoditatem propensio et 
ad dissipationem hodierna facilior inclinatio. Si lex Ecclesiae Breviarii reci- 
tationem non urget, sensim sine sensu partes liberae dispositionis ab omni- 
bus vel fere ab omnibus derelinquerentur. Indesinenter orandum est, et 
neminem latet pulcherrimam et piissimam esse Breviarii recitationem. 

5. Si in primo capite huius schematis usum linguae latinae licuit defen- 
dere in actibus liturgicis in genere, et saltem in praecipuis, admissa tamen 
lingua vernacula ut medio et instrumento melioris intellectionis, multo maiori 
ratione, cum de Breviarii recitatione agatur, quoad clericos spectat hoc pacto 
licebit arguere. Nam in hoc casu lingua latina certo certius et est signum 
visibile unitatis, signum visibile universalitatis Ecclesiae, et signum recogno- 
scentiae et communicationis mutuae. 

Omnes eius studio pro multo tempore vacavimus, eius studium a Sancta 
Sede hodie enixe commendatur, immo in Constitutione Veterum Sapientia 
Ioannis XXIII, feliciter regnantis instanter et graviter urgetur in Seminariis 
et Universitatibus catholicis ut ad sacerdotium candidati de latina lingua dili- 
genter edoceantur. 

Sublato linguae latinae usu pro Breviarii recitatione, immo etiam pro 
Missae celebratione, statim stimulus pro huius linguae studio disparebit, cum 
maximo nostri sacerdotii detrimento et multorum thesaurorum perpetua amis- 
sione, ut saepe saepius in hac aula conciliari audivimus, et mentem nostram, 
in hoc loco, opportune pandere non potuimus ob defectum temporis ad lo- 
quendi licentiam obtinendam. Quod etiam ex corde sincero sentimus et si 
quando eius suppressio acciderit, etiam vehementer plorabimus. 

6. Proinde laeti esse non possumus nec minus eorum sententiam reci- 
pere, qui ad linguam vernaculam Breviarium transferre intendunt. 

7. Congruum videtur quod horis, in quantum fieri possit, veritas tem- 
poris reddatur, sed diversas vitae conditiones et multiplices sacerdotum oc- 
cupationes praetermittere incongruum esset. Splendidus Officii divini tradi- 
tionalis cursus apparet, et eius observatio commendanda pro omnibus, et 
servanda pro non paucis saltem monialibus et religiosis choro adstrictis. 

Pro maiori facilitate et ut obligatio Breviarii quotidie recitandi minus 
onerosa constituatur, forsan opportunum erit facultatem concedere praecepti 
adimplendi intra diei horas, etsi consilium detur sese accommodandi unius- 
cuiusque horae significationi et Ecclesiae desiderio et ordinationi. 

8. Pauca pro Capitulis residentialibus proponuntur. Si eorum officium 
principale est Deo cultum publicum et solemne offerre, aliquid amplius 
videtur statuendum, sive laudes et tres horae minores cum Missa ponantur, 
quando a Capitulo cultus mane celebrentur, sive duae horae minores et ve- 
sperae cum Missa conventuali, si cultus vespere peragatur, ut in aliquo Ca- 
pitulo cathedrali scimus hoc evenire. Quoquo modo fiat, censemus aliquid 
amplius exigendum quam in hoc n. 73 requiritur. 

Sed tamen alias modificationes auderem, vestra venia, indicare: et quod 
chorus semel in unoquoque die, mane vel vespere, in omnibus ecclesiis ca- 

thedralibus locum habeat, de consensu canonicorum et de iudicio Ordinarii, 
approbante Sancta Sede, et quod canonici et beneficiati, qui ad normam iuris 
episcopo inserviunt, vel qui nomine et persona episcopi aliquod munus v. g. 
ipsius vices gerere in aliquo actu officiali et aliis similibus acceperint, prae- 
sentiam in choro non amittanr et distributiones chorales percipiant. Ita et 
libentius episcopo inservient, et distributionum amissione sublata, libentis- 
sime munus eis commissum adimplebunt et ad episcopo iuvandum semper 
facilius praesto erunt. 

Cetera quae in hoc capite continentur et laudanda et accipienda sincere 
putamus. 

36 

Exc.mus P. D. PHILIPPUS MATTHAEUS HANNAN 
Episcopus tit. Hieropolitanus, aux. V ashingtonensis 

Quoad obligationem Officium divinum recitandi, quandam proponere 
velim immutationem quae alleviare possit onus nunc impositum sacerdotibus 
qui in regionibus operosioribus laborant: Gonferentiae episcopali nationali 
tribuatur facultas concedendi ut omnes qui ad recitationem Officii divini te- 
nentur obligationi satisfacere possint recitando lectiones tantum Matutini 
una cum Laudibus ac Vesperis, dummodo Sacrificium Missae eodem die lita- 
verint atque per septem saltem horas eiusdem diei in operibus ministerii sese 
exerceant. 

Rationes sunt cura animarum pastoralis necnon sanctificatio sacerdotum. 

Cura vero animarum in paroeciis magnis operosisque totum animum vi- 
resque omnes cuiusque sacerdotis postulat. His enim potissimum diebus sa- 
cerdotes per multas quidem horas sedulo se exercere coguntur in variis soda- 
litatibus atque confraternitatibus instituendis ac fovendis, exempli gratia 
confraternitate Doctrinae Christianae et confraternitate Sanctissimi Sacra- 
menti; iidem sacerdotes in consiliis saepe dandis atque in Sacramentis con- 
ferendis tempus impendere vel diutinum coguntur. Praeterea in Civitatibus 
Foederatis Americae Septemtrionalis aliud onus sacerdotibus maximum im- 
ponitur pecuniam colligendi ad aedificia paroecialia construenda, inter quae 
est fere semper schola paroecialis. Omnes fere paroeciae in archidioecesi 
Washingtonensi sitae, sicuti in plerisque dioecesibus patriae nostrae, in aere 
alieno sunt, quod quidem pecunia a fidelibus in dictis paroeciis data dissolvi 
debet. Ut praesentem paroeciarum nostrarum compaginem servemus, quae 
scholam independentem a Statu atque pecunia ex fontibus tantum paroecia- 
libus sustentam includit, sacerdotes nostri multum temporis atque omnes 
vires suas impendere coguntur. 

Quae cum ita sint, sanctificatio sacerdotum melior redderetur si onus 
Officii, sicuti nunc constat, alleviaretur. Si Officium divinum ad formam re- 
duceretur breviorem, sacerdotes ipsa verba Sacrae Scripturae attentius ani- 
madvertere itaque devotionem magis ac magis fovere possent. 

37 

Rev.mus P. D. CORNELIUS HEILIGERS 

Superior generalis S.M.M. 

Pag. 187, n. 73, lin. 9. Cum non omnes Ordines Monialium obligatae 
sint recitatione chorali divini Officii (v. g. non tenetur recitatione divini Offi- 
cii Ordo Visitationis B. M. V., Ordo Ursulinarum) post verbum « Monia- 
lium » adderem: secundum proprias Regulas et Constitutiones ». 

In toto n. 73, litt. a) res ita est exprimenda ut ratio habeatur, sive pro 
recitatione divini Officii in choro persolvenda, sive pro recitatione a solo, 
iuris particularis Monialium et aliorum Religiosorum, necnon sodalium In- 
stitutorum status perfectionis. 

Loco citato, n. 73 c) linn. 21-23. Utiliter exhortatio seu commendatio 
constitueret novum numerum in quo commendatio fieret sive pro recitatione 
in choro seu in communi, sive pro recitatione a solo persolvenda. 

Pag. 187, n. 74, linn. 24-29. Dignitas orationis publicae agnoscenda vide- 
retur tantum si quod parvum Officium approbatione a S. Sede data, sicuti pro 
Breviario, decoretur. 

Etiam recitatio Parvi Officii B. M. V., in usu apud plurimas Religiones 
mulierum praesertim, sive prouti in Breviario nunc continetur, sive prouti 
adaptatum fuit agnosci poterit uti oratio publica Ecclesiae. 

Putarem Parva Officia non esse nimis multiplicanda. Censerem melius 
esse agnoscere dignitatem orationis publicae recitationi alicuius Officii tan- 
tum cum haec recitatio obligationi sive ex iure generali sive ex iure particu- 
lari mananti innititur. 

38 

Exc.mus P. D. IOANNES HERVAS Y BENET 
Episcopus tit. Doritanus, prael. null. Cluniensis 

Art. 68. Opportunum mihi videtur unum ex articulis explanare, et qui- 
dem ad mentem commissionis praeparatoriae, uti constat in declarationibus 
ad schema. 

Hoc erit perutile, ni fallor, Patribus Conciliaribus ut sibi facilius ad suf- 
fragia recte ferenda iudicium efformare valeant. 

Agitur nempe de art. 68 nostri schematis, qui fundamentalem structuram 
Officii divini determinat. Ex praefatis declarationibus nonnulla vobis ad 
considerationem exhibere cupio et meam de his aperire sententiam. 

1. Nonnulli episcopi, uti constat apud « Acta et Documenta » (cf. pag. 
303-305), postularunt ut Concilium duplicem Officii divini recitandi for- 
mam decerneret, id est, ut duo Breviaria conficerentur, « communitarium » 
unum, alterum vero « privatum ». 

Commissio praeparatoria, historiam et scientiam liturgicam prae oculis 
habens, unicum Breviarium proposuit, idemque « communitarium », his 
ducta rationibus: 

a) Quia oratio sacerdotis qui solus recitat Breviarium, debet esse 
semper aperta fratribus, sacerdotibus et plebi fideli. 

b) Quia hoc modo melius repraesentatur Ecclesia orans, nam sacer- 
dos orat nomine proprio et nomine Ecclesiae. 

c) Quia Ecclesia nunquam admisit formam Breviarii, quae recitatio- 
nem communitariam excludat. Voluit semper (est eius magna Traditio) ut 
Officium divinum esset pro pluribus simul, ex eo quod, ut dixi, ita melius 
repraesentatur Ecclesia orans. 

In memoriam revocare oportebit historiam Breviarii card. Quinones, ex- 
perimenti gratia iussu Clementis VII exaratum, benigne a pluribus recep- 
tum, a Patribus vei:o Concilii Tridentini reiectum et tandem a Paulo IV, anno 
1558, definitive prohibitum. 

Conclusio: XJnicum proponitur Breviarium idemque communitarium. 

2. Nemo ignorat clericalis vitae mutationes hodiernis temporum condi- 
cionibus inductas. Aliae sunt et quidem novae et perplures apostolatus for- 
mae quibus incumbere debent nostri sacerdotes; exiguus persaepe sacerdo- 
tum numerus, specialia hodiernae societatis adiuncta in quibus sacerdotes 
vitam agere debent et apostolicam operam navare debent. Haec omnia cer- 
tissima sunt. 

Inde tamquam sequela aliud factum eruitur quod sincere negare non 
possumus, scilicet: Sacerdotes, etiam ferventissimi et orationem publicam 
Ecclesiae magni facientes (quae in suo Breviario continetur), nihilominus Of- 
ficium divinum generatim horis determinatis recitare non valent, et hoc non 
raro sed valde frequenter, etsi de hoc facto ipsi doleant. Laudes persaepe 
propter laborem cui incumbunt vespertino tempore persolvere coguntur, aut 
Vesperas matutino tempore recitant ne forte postea aliquo impedimento de- 
tineantur, aut tota series horarum uno tractu recitatur quando iam sub finem 
diei tempus urget et cum prae nimia defatigatione et somno, devotioni vix 
locus esse potest. 

Agitur, ergo, de facto quod revera saepe contingit etiam iis sacerdotibus 
qui pietate praestant et Breviarium amore proseqiiuntur. Horae suo tem- 
pore revera non persolvuntur. Cum hoc factum persistat non obstante bona 
sacerdotum dispositione et voluntate, exhortationes, uti patet, remedium 
afferre non valent. Necesse ergo est ut opportunae et rationabiles mutationes 
vel adaptationes introducantur. Haec omnia commissio praeparatoria attente 
consideravit, quando schema praesens confectum fuit quod nunc prae ma- 
nibus habetis. Haec est structura Officii divini prout in schemate invenitur, 
scilicet: 

A) Matutinum. 

1) Hora quae dicitur « Matutinum », omnibus mature perpensis, debet 

etiam conservare suam propriam et quidem antiquissimam structuram cum 
psalmis et lectionibus. 

2) Opportunis perfecta mutationibus vel aptationibus, non assignetur 
talis Hora liturgica determinatae diei horae, nec noctis nec matutini tempo- 
ris, sed ita aptetur ut qualibet diei horae, cum veritate conveniat et vere reci- 
tari valeat. Consequenter, iam non deberet vocari « Matutinum »; proponitur 
ut nominetur Hora lectionum. 

3) Sicut multi episcopi petierunt (cf. Acta et Documenta, pp. 316-318), 
abbrevietur talis « hora lectionum », eam reducendo ad mensuram unius 
« Nocturni », ut ita dicamus, secundum formam venerabilem Paschatis, ut iam 
fit, cum tribus tantum psalmis et tribus lectionibus, psalterio per plures heb- 
domadas distributo, secundum art. 69 praesentis schematis. Hoc etiam multi 
episcopi petierunt (cf. Acta et Documenta, pp. 314-316). 

B) Vesperae et Laudes intactae maneant, forma sive a S. Pio V, sive a 
S. Pio X decreta. 

C) Horae Minores ita instruantur ut tempore competenti faciliter reci- 
tari possint. Quidam ex commissione praeparatoria voluerunt omnes Horas 
Minores in unam fundere; aliis haec mutatio non bene visa est. Via tertia prae- 
valuit, quae in schemate Patribus proponitur: Horae Minores sint brevissi- 
mae et psalmum unicum habeant ad sanctificandum laborem quotidianum. 

Hora quae vocatur Prima est aliquid additum decursu temporum ob ra- 
tiones vitae monachalis et non est cur etiam nunc conservetur, sicut unani- 
miter tenuerunt et periti et praelati commissionis. Solutio est ut apto modo 
cum laudibus uniatur, ne oratio matutina duplicetur. 

Additamentum unicum pro Vesperis postulatur in art. 72, b), nempe 
Preces. Hoc ita proponitur, quia videtur esse magni momenti, ut secundum 
antiquissimam traditionem Orientis et Occidentis, impleatur melius man- 
datum Apostoli precandi pro variis necessitatibus mundi et Ecclesiae. Pre- 
ces, tamen, debent esse breves, ut Officium non protrahatur. 

His rationibus innixus, mihi videtur, Patres Venerabiles, articulum 68 
bene mereri ut, cum magno amore traditionis et simul cum cognitione et 
recognitione modernae realitatis, ut ita dicam, a vobis benigne approbetur. 

Tali modo Breviarium, ex una parte, internam suam structuram a saeculis 
sancitam conservaret; et ex alia parte, recitationem magis possibilem et desi- 
derabilem Officii divini sacerdotibus redderet, qui vitam orationis magni 
aestimant et tamquam substantiam suae vitae sacerdotalis orationem Bre- 
viarii faciunt. 

Art. 77. Valde mihi displiceret si iterum disputatio de lingua latina 
instauraretur. At hic quaestio de lingua magnum momentum habet. 

Sunt qui velint ut Breviarium a sacerdotibus vernacula lingua integre 
omnino persolvatur, nam e contra sacerdotes quamplurimi, uti aiunt, non 
poterunt digne, attente ac devote, et ne scienter quidem, publicam Ecclesiae 
orationem recitare. Talis orandi modus esset potius actus mechanicus, formu- 
larius, graviter onerosus, et Breviarium nihil conferret ad Sacrae Scripturae 

cognitionem neque Ecclesiae sensus in eo perciperetur neque devotionis pa- 
bulum in eo inveniri posset. 

Alii vero omnino contrarium tenent et nullam mutationem patiuntur, sed 
hanc solam viam pro solutione proponunt, scilicet: Discant sacerdotes lati- 
nam linguam et orationem liturgicam scienter ac devote recitare valebunt. 
Nihil innovetur nisi quod traditum est. 

Primae sententiae patronis dicimus: Si latinae linguae in recitatione Bre- 
viarii valedicimus, in Ecclesia de lingua latina actum est. Gravissima incom- 
moda quae inde sequerentur, Venerabiles Patres, nemo est qui videre non 
possit. Quapropter, hanc sententiam quae finem in Ecclesia latinae linguae 
significaret, approbare non possumus. 

Alterius vero opinionis fautoribus dicimus: Nolite extremam vestram 
sententiam omnino immutabilem tenere, nam adversae opinionis patroni gra- 
vibus et laude dignis rationibus moventur, nam spiritualis et asceticae vitae 
progressui in sacerdotibus, et quidem merito, consulere volunt et Ecclesiae 
bonum promovere intendunt. 

Pius XII quondam locutus est de contrariis et quidem extremis liturgi- 
starum atque antiliturgistarum assertionibus: Illis (liturgistis nempe) dixit: 
« Omnia probate. Quod bonum est tenete ». Aliis vero (id est antiliturgistis): 
« Spiritum nolite extinguere ». 

En, uti existimo, solutio quae duas contrarias tendentias componere pos- 
set et sacerdotibus et simul Ecclesiae favere posset. 

1. Sacerdotes latine integrum divinum Officium persolvant, ut propo- 
nitur in art. 77 a). 

2. Decernat Concilium — nisi iusta de causa aliud in determinato loco 
fieri oporteat — aut saltem enixe commendet ut in Breviario versio vernacula 
iuxta latinam versionem contineatur modo synoptico. Hoc modo sacerdotes 
cum aliqua intelligendi difficultate in latino textu detineantur, statim ictu 
oculi versionem vernaculam in adiacenti pagina conspicere possent. 

3. Declaretur eam tantum Breviarii recitationem esse validam quae la- 
tina lingua peragatur. 

Quod si ita factum fuerit, sacerdotes Breviarium, utriusque versionis ope 
atque adiutorio, probe intelligerent et degustarent, et cum aliquid eis tem- 
poris suppeteret, in intimum et exactum orationis liturgicae sensum penetran- 
tes, meditationis quoque pabulum ex Breviario abundanter haurire possent. 
Optime sacerdotalis animus aleretur Breviarii divinis laudibus atque doctrina. 
Sic etiam efficeretur ut Breviarium optimus idemque carissimus devotionis 
liber pro sacerdotibus existeret. 

Duplex scopus hoc modo attingeretur qui ab adversae opinionis fautori- 
bus intenditur, et finis aliquando disceptationibus imponeretur. Et latina 
lingua — venerandus Ecclesiae thesaurus — in labiis sacerdotum iugiter 
conservaretur; et Breviarium, non solum probe ab omnibus intelligi posset, 
sed devotionem et gustum ex eo omnes percipere possent, propter versio- 

nem vernaculam accurate quidem et expressive factam quae, ornamenti in- 
star, latinam linguam comitaretur eamque, vetustate gloriosam et pulchri- 
tudine decoram, legitimo atque iusto honore prosequeretur. 

39 

Exc.mus P. D. SIMON HOA NGUYEN-VAN HIEN 

Episcopus Dalatensis 

Unanimi ore et corde petimus (episcopi de Vietnam) ut divinum Officium 
a) a clericis in sacris constitutis integre recitetur et quidem lingua latina, 
cum facultate Ordinariis locorum facienda, ut possint in casibus particulari- 
bus et determinatis, pro suis missionariis in recitationem in alia quam in la- 
tina lingua eam commutare; b) pro religiosis vero utriusque sexus laicis, eis 
permittere ut quando necessitas vel utilitas id postulat, recitationem sui Offi- 
cii divini in alia quam in latina. 

40 

Exc.mus P. D. IOSEPH KIWANUKA 

Archiepiscopus Rubagaensis 

Agere velim de integritate divini Officii servanda. 

Quidam Officium divinum aliquibus horis canonicis reiectis deminuere 
exoptant quasi longitudo Officii divini muneri obstet pastorali, cum sacerdo- 
tibus, muneris pastoralis gravibus laboribus oneratis, tempus desit Officium 
integrum recitandi. 

Probe tamen scimus munus pastorale perfici oratione et actione sacerdo- 
tali, quarum primatum obtinet oratio. In ea enim ipse Deus praesens opera- 
tur a quo tota supernaturalis ministerii pastoralis vis profluit. Oportet ergo 
sacerdotes iterum iterumque commonefieri ut orationem actioni praeferant. 

Desiderium integritatis divini Officii servandae vobis propono quia in 
disceptationibus proxime elapsis quidam eo tetenderunt ut Officium divi- 
num, oratio illa principalis sacerdotis, magnopere abbreviaretur. Multi eius- 
modi conatui applaudunt. Timeo ne complures his opinionibus alliciantur 
non satis perpendentes quanti sit revera Officium divinum in vita pastorali. 

Em.mi et rev.mi Patres, quanto temporis spatio Officium integrum a 
sacerdotibus absolvi potest? Rubricis Breviarii ad simpliciorem formam re- 
dactis plerumque sufficit una hora. Num nimium est hoc tempus orationi 
deditum? Ceterae horae actioni addici possunt. Saepenumero tamen sacerdo- 
tes, qui se de recitando Breviario excusare volunt, tempus nugis conterunt 
dum. longas ephemerides perlegunt vel spectaculis televisivis intersunt etc. 

Humiliter censeo Officium divinum integrum servandum esse ut unam 
saltem horam quotidie sacerdotes orationi dedant. 



ANIMADVERSIONES SCRIPTAE - CAP. IV DE LlTURGIA 



537 



Cum diebus festis et dominicis sacerdotes maiore ministerii pondere op- 
primantur, Officium horum dierum ,ad simplicissimam formam oportet re- 
digi pro iis qui curam animarum habent. Decursu Hebdomadae Sanctae cele- 
bratio liturgica aliquando locum partis divini Officii tenet. Cur non idem 
facimus diebus festis et dominicis quibus sacerdotes, duabus vel tribus mis- 
sis oblatis, publicis etiam pomeridianis supplicationibus intersunt? 

Hortemur igitur sacerdotes ut libentissime impendant et superimpen- 
dantur pro animabus (cf. 2 Cor. 12, 15). Praeprimis autem eos exhortemur, 
ut instantes sint orationi (cf. Act. 6, 4), e qua pendent nervi actionis; Offi- 
cium divinum praeponant actioni externae quae humanae infirmitati, orationi 
pertaesae, magis placet. Caveamus ne viam latam pandamus infirmitati naturae 
humanae. 

41 

Exc.mus P. D. LUDOVICUS LA RAVOIRE MORROW 

Episcopus Krishnagarensis 

Humiliter considerationi vestrae sequentes animadversiones propono « De 
Officio divino recitando ». 

Quis possit negare recitationem Breviarii plerisque sacerdotibus in sacro 
ministerio occupatis, nullum afferre gaudium, nullam refectionem spiritua- 
lem, sed potius novum onus, impositum sub poena peccati mortalis? 

Quid ergo utilius hoc Sacrum Concilium possit f acere ad bonum spirituale 
cleri et Ecclesiae quam adaptare Breviarium tali modo ut ab omnibus sacer- 
dotibus possit intelligi, amari, et cum devotione recitari? 

In primis, in votis est ut praeter Breviarium usitatum, quod est indolis 
praecipue monasticae, conficiatur saltem unum Breviarium diversae indolis, 
quod sit melius accommodatum sacerdotibus in ministerio constitutis } eisque 
suppeditet amplius et varium nutrimentum pro variis gustibus, circumstantiis 
et necessitatibus. Sic oratio publica Ecclesiae facilius fiet oratio personalis 
uniuscuiusque sacerdotis, vere sincera ac fructuosa. 

Praeterea, bene scimus quantum impedimentum devotionis sit lingua la- 
tina pluribus sacerdotibus. Revera, divitias Breviarii Romani non vere gu- 
stant nisi qui linguam latinam optime callent; et ii semper erunt parvus 
numerus. 

Pro reliquis sacerdotibus, Officium divinum erit laboriosus conatus in- 
telligendi textum, vel etiam recitatio verborum ad modum psittaci vel pho- 
nographi. Hoc impedimentum Concilium facile potest tollere si permittat 
sacerdotes Ritus Latini Deum laudare sive latine sive lingua materna sicut 
sacerdotes aliorum rituum. 

Quapropter, haec sunt mea postulata: 

1. Ad n. 73 [Obligatio), in lin. 5 addatur: « Haec autem obligatio non 
sit sub poena peccati mortalis. 

2. N. 77 sic mutetur: « In Ecclesia Occidentali Officium divinum potest 
recitari sive latine sive in lingua vernacula. 

3. Ad finem capitis, post n. 78 addatur n. 79 his fere verbis: « Praeter 
Breviarium nostrum communitarium, aliud Breviarium conficiatur pro sacer- 
dotibus in sacro ministerio occupatis ». 

42 

Exc.mus P. D. STEPHANUS LASZLC 
Episcopus Sideropolitanus 

I. In prooemio aliqua verba addenda essent de oratione privata et ora- 
tione mentali (meditatione), quia oratio stricte liturgica ex isto fonte vivit 
et in tantum viva et non mere formalistica remanet, in quantum ex hoc fonte 
iterum atque iterum haurit. 

II. Quod Officium divinum attinet, aliquae instaurationes et reformatio- 
nes in eo sine dubio utiles et etiam partim necessariae erunt, et quidem par- 
vae abbreviationes, modificationes et accommodationes. Sed omnes instau- 
rationes tales sint, quae magis re quam lege ad vitam sacerdotum spiritua- 
lem alendam et ad christifidelium laborem cotidianum sanctificandum con- 
ducunt. 

III. In concreto proponuntur: 

a) Abbreviationes: non plus quam necessariae, quia Officium divinum 
fere satis abbreviatum est. Sacerdotes pro futuro non minus sed melius et 
magis pie orent. Abbrevientur ergo Officia festis I classis et II classis ad 
mensuram festorum III classis et festivitas magis in propriis textibus quam 
in eorum longitudine appareat. 

b) Modificationes: Pro talibus schema nostrum satis convenientes 
propositiones facit, quae certe observationibus perutilibus Patrum adauge- 
buntur, respective talibus, quae in « Actis et Documentis » inveniuntur. Qui- 
bus omnibus perpensis et peritis auditis definitiva forma perficiatur. 

c) Accommodationes: Breviarium sacerdotis saecularis vitae eiusque 
obligationibus accommodetur. Quia sacerdos saecularis tantum mane, meri- 
die et horis vespertinis orationi incumbere potest, Officium recte contractum 
ad has tres partes diei distribuatur, et quidem in 1) Officium matutinum; 
2) Officium meridianum; 3) Officium vespertinum. 

Ut supra iam dictum est, non de abbreviatione sed tantum de meliori 
accommodatione hic agitur. 

IV. Ad difficultates eliminandas aut saltem minuendas conducere possint, 
si Conferentiae episcopali aut Ordinario loci facultas detur: a) Officium di- 
vinum in alia opera pia, praeprimis in meditationem aut lectionem S. Scriptu- 
rae aut alia opera pastoralia et gravia commutandi, aut b) ex causis iustis, 
gravibus et praecise statutis ab Officio divino dispensandi, aut c) in casibus 
particularibus recitationem Officii divini in lingua vernacula permittendi. 

Exc.mus P. D. NICOLAUS LAUDADIO 
Episcopus Gallensis 

Cum schema de S. Liturgia, in cap. IV, n. 71, a), peropportune proponat 
distributionem lectionum Sacrae Scripturae quae consentiat ut thesauri verbi 
divini in pleniore amplitudine adiri possint, et in eodem numero, b), instau- 
rationem mensura largiore lectionis ex Patribus, hora quae Matutinum dicitur, 
videtur ita funditus reformanda ut indolem assumat exclusivam ordinatae 
et attentae lectionis sacrarum scripturarum et selectorum operum Patrum. 

Quae quidem lectio ita ordinari posse videtur ut qui ad Officium divinum 
persolvendum tenentur, loco Matutini, attente percurrant, brevi tantum prae- 
missa Sancti Spiritus invocatione, textum Sacrae Scripturae et Patrum pro 
unoquoque anni die a competenti auctoritate assignatum. Assignatio vero 
textuum fieri posset per librum liturgicum ad modum enchiridii composi- 
tum, qui colligat textus pro singulis diebus alicuius cycli annorum, puta quin- 
quennii. 

Commoda huius reformationis plura et magni momenti praevideri pos- 
sunt. 

In primis, vere largiore mensura attingeretur Verbum Dei et doctrina 
Patrum. Textus enim quotidiani ita determinari poterunt, ut, simul sumpti, 
15 saltem momenta quotidie lectionis occupent. Porro selectio textuum fa- 
cilior et opportunior evaderet si absque praeoccupatione indolis singulorum 
dierum liturgicorum fieret. 

Et ita, lectionem S. Scripturae et Patrum quotidie peragentes optimum 
animae cibum invenirent et simul largiorem et magis organicam sacrarum 
Scripturarum et doctrinae Patrum cognitionem. 

Insuper, lectio esset magis ordinata et continuata, absque etiam repeti- 
tionibus, per periodum plurium annorum. 

Nec gravia incommoda videntur ex hac reformatione oriri. Matutinum 
enim, in quantum laus nocturna, quemlibet sensum iam amisit ex quo eius 
celebratio tempore nocturno fere penitus cessavit. Nocturno enim tempore 
celebratur tantum a paucis ordinibus religiosis, et in universa ecclesia tantum 
nocte Nativitatis. Posset concedi, iis qui nocturno tempore matutinum quo- 
tidie celebrare solent, aut in aliquibus festis celebrant, exemptio a pecu- 
liari nova lectione Sacrae Scripturae et Patrum. 

Nec obiici potest Officium divinum absque Matutino mutilum extare. Ma- 
tutinum enim pro sanctificatione nocturni temporis institutum fuit; pro sanc- 
tificatione vero temporis diurni, a summo mane (laudes) ad horam requietis 
(completorium), reliquis divini Officii horis cautum est. 

Propterea non videtur necessarium nisi nocturno tempore celebretur. 

Immo, associatio eius indolis nocturnae laudis cum aptitudine ut qualibet 
diei hora recitari valeat (cap. IV, n. 68, c) contradictoria videtur. 

Verum quoddam inconveniens ex eo provenire videtur quod lectiones 
historicae ex biografia Sanctorum nullum locum amplius invenirent. At huic 
difficultati satis occurrere posset additio lectionis contractae, quam vocant, 
in festis Sanctorum. Quae de cetero festa numero reducenda erunt secun- 
dum laudabilia optata huius schematis. 

Quapropter, emendationem n. 68, c) cap. IV ita proponerem: « hora 
quae Matutinum vocatur, ita ordinetur ut indolem lectionis Sacrarum Scriptu- 
rarum et Patrum exclusive assumat ». 

44 

Exc.mus P. D. ALOISIUS LIVERZANI 

Episcopus Tusculanus 

Cum disceptatio in cap. IV schematis sacrae Liturgiae praeter exspecta- 
tionem finita esset voto Patrum Conciliariorum, liceat mihi proponere studio 
commissionis ad s. Liturgiam propositae et postea, si ei placuerit, suffragio 
Concilii, duas propositiones, quae, nisi fallor, a nullo disceptante proposi- 
tae sunt. 

1. Ad n. 73, cap. IV. Ad obligationem divini Officii recitandi praescri- 
bendam, nonne esset utile non solum quantitatem divini Officii (de qua mul- 
tum locuti sunt Patres) sed etiam tempus ad illud recitandum necessarium 
praescribere? 

Ratio est quia non raro accidit quod clerici, praecipue qui animarum sa- 
luti se addunt et privata recitatione utuntur, divinum Officium nec devote 
nec attente recitent, cum eis praecipue intersit ad finem recitationis perve- 
nire. Unde fit quod, v. g., per unam horam orent, sed sine attentione et sine 
devotione orent, quia tempus urget. 

Oratio non est vera oratio sine attentione et sine devotione; sed attentio 
et devotio non dantur sine congruo spatio temporis. Deo sine dubio gratior 
est oratio per unam horam et paucis precibus, sed attente peracta, quam illa 
per unam horam et multis precibus, sed sine attentione. Et saepe fit quod 
attentio desit propter nimias preces. 

Cum aliqui Patres velint totam quantitatem Officii conservare, quidam 
econtra illam abbreviare, nonne praescribi potest quaedam abbreviatio Officii 
tempore longiore (una hora cum dimidio) recitandi? Recitatio esset attenta, 
facilius devota, et evaderet gratior Deo et utilior menti recitantis. 

Hoc principium generale, si placuerit, Concilium statuat; commissiones 
post Concilium quomodo in praxim deduci possit statuent. 

2. Attento principio superius exposito, attentis etiam condicionibus vitae 
nostri temporis, nonne utile esset ad recitationem attentam divini Officii, 

illud persolvi posse etiam post mediam noctem? Cura animarum saepe exi- 
git laborem sacerdotis usque ad altam noctem protractum. Etiam Rubricae 
Breviarii hoe insinuare videntur, quia Completorium in fine diei ponitur cum 
examine conscientiae. Finis diei non raro evenit post mediam noctem. 

45 

Exc.mus P. D. STANISLAUS LOKUANG 

Episcopus Tainanensis 

Pro sacerdotibus sinensibus et, si non fallor, etiam pro sacerdotibus alia- 
rum regionum terrae missionum, necessitas petendi concessionem non adest 
ut divinum Officium in lingua vernacula dicatur in recitatione privata sacerdo- 
tum. Nescio cur tanta necessitas urgeretur ut haec concessio detur sacerdo- 
tibus de Europa et America oriundis. De cetero studium linguae latinae 
multum facilius habetur pro seminaristis europaeis vel americanis quam pro 
nostris seminaristis. 

46 

Exc.mus P. D. VLADIMIRUS MALANCZUK 

Episcopus tit. Epiphaniensis in Syria 

Eadem commissio Liturgica pro revisione Librorum Liturgicorum orien- 
talium iam existens 

a) Breviarium pro recitatione privata clericorum magis practicum et 
ordinatum ex Breviario iam existente conficiat. 

b) Atque ita disponat partes onusque diei ut recitatio devota non duret 
ultra dimidiam partem, vel ultra 40 momenta unius horae. 

47 

Exc.mus P. D. GEORGIUS MANRIQUE 

Episcopus Orurensis 

N. 68 (Cursus horarum) et n. 76 (Tempus recitandi). In his numeris 
ponitur tanquam « criterium » quod recitatio divini Officii ita sit ut « cursus 
horarum ita instauretur ut " Horis " veritas, in quantum fieri potest red- 
datur ». 

Attamen hoc sapit « Monachismo », ita ut etsi dicatur hoc criterium esse 
« ratione habita diversarum conditionum vitae hodiernae in determinatione 
iuridica temporis », tamen certum manet quod vita pastorum hodie illud cri- 

terium « cursus horarum » resisti non possit, ideoque vita spiritualis pasto- 
rum ex Breviarii recitatione haurienda semper habebit saporem inadaequa- 
tionis ad illud criterium et dissociatio inter illud criterium et realitatem vitae 
pastoralis semper incommode a pastoribus patienda erit, cum ipsi vitam in- 
tegram liturgicam ex toto corde desiderant. 

Quare non adoptatur criterium vere obiectivum sicut respondet conditio- 
nibus realibus pastorum? Monachi habeant suum ordinem recitandi, cum ha- 
bent diversam vitam, tranquillam et miro ordine partitam. Pastores autem 
valeant gaudere proprio ordine recitandi. Certe Monachi semper nobis prae- 
bent exemplum eximium spiritus liturgici; attamen haec non est causa ut 
etiam nimia particularia materialia vitae monasticae a nobis imitanda in mun- 
do sint. 

Unde ut fructuosior et efficacior sit recitatio nostra Breviarii, sequenti- 
bus criteriis ordinanda sit: 

a) mane recitentur Laudes. 

b) Cum oratio mentalis inchoetur, recitentur horae Matutinum, ita 
tamen ut, post psalmos, ad libitum recitantis, recitetur capitulum Sacrae 
Scripturae quod ad meditationem inserviat vel paragraphus Patrum, etiam 
lingua vulgari, ut melius ad orationem mentalem inserviat. Et finiatur cum 
oratione et « Te Deum ». 

c) Sero recitentur Vesperae. 

d) Completorium sit clausura diei, i. e., oratio ultima, cum examine 
conscientiae inclusa. 

e) Ceterae horae, minores dictae, tollantur, vel ita reducantur ut sint 
facili et breviori recitatione, quasi mera elevatio mentis ad Deum intra la- 
borem: v. gr.: Pater noster, unicus brevis psalmus (semper idem) et oratio. 

N. 69 (Psalmi). In hoc numero dicitur « psalmos non amplius per unam 
hebdomadam, sed per longioris temporis spatium distribuendos ». Deside- 
randum est ut hoc temporis spatium sit integer mensis, ut melius distribuan- 
tur psalmi et recitatio non gravetur. 

N. 71 (Lectiones). Optime ut revisentur lectiones ita ut « thesauri Verbi 
divini » et « sublimis doctrina Patrum » mensura largiore instaurentur. Ita 
tamen agatur haec revisio ut non lectiones pro unoquoque die determinentur, 
sed potius plura capitula S. Scripturae et Patrum pro unoquoque tempore 
liturgico offerantur, etiam lingua vulgari, ex quibus ad libitum pastor eligere 
valeat ad orationem mentalem peragendam. Unde sint ne nimis longa, sed 
breviora et divisa, iucunda et ad hunc finem orationis mentalis apta. 

N. 72 (Orationes). Optime ut orationes quae praesto sunt in Sacramen- 
tariis includantur; itemque optime ut preces pro variis mundi et Ecclesiae 
necessitatibus inserantur. Non ita tamen ut recitatio longior evadat. Alia ex 
parte, optandum non esset ut hae orationes pro necessitatibus mundi et Ec- 
clesiae sint ad hoc ut recitentur cum populo, lingua vulgari, in functionibus 
serotinis, quae fere in omnibus paroeciis et ecclesiis quotidie habentur, et 
ita « populus Dei » actuose participet in vero actu liturgico serotino? Nonne 

optandum est ut functio serotina, in qua recitatio Rosarii simul cum benedic- 
tione Eucharistica et aliqua recitatione orationum pro necessitatibus mundi 
et Ecclesiae habetur, actio vere liturgica declaretur? Non enim intelligitur cur 
haec « devotio » et haec functio in ecclesiis facta a tot Summis Pontificibus 
per saecula et indesinenter et plurimis Encyclicis commendata, adhuc litur- 
gica non habeatur... Maxime cum sit populo Dei tam apta, intelligibilis, ama- 
bilis et ex immo corde amata... 

N. 73 (Obligatio). Circa obligationem sequentibus verbis utuntur in hoc 
numero: « servandum », « obligati », « tenentur ». Subintelligitur quod est 
« sub peccato mortali », etsi expressis verbis id non dicatur? Ita videtur. 

Attamen optandum esset ut haec obligatio sub peccato mortali omnino 
dispareat. Sicut enim sacerdotes et alii obligati ad Officium divinum, alia, 
ad quae sub eadem obligatione non tenentur, adimplent, ut, v. gr. recitatio- 
nem Rosarii, celebrationem Missae, examina conscientiae, visitationes Ss.mo 
Sacramento..., etiam recitationem Breviarii adimpleturi sunt. Et hoc modo 
non paucae anxietates conscientiae vitarentur, praesertim in diebus in qui- 
bus pastores ita laborant, ut, fatigati, recitatio Officii divini non nisi mecha- 
nice et quasi inconscie recitent tantummodo ut « pensum » adimpleant. 

Unde, dignius et pro ipsa recitatione et pro ipsa liturgia, et pro ipsa Ec- 
clesiae auctoritate praescribente, erit quod recitatio sit vere obligare at tan- 
tum sub levi, non vero sub mortali peccato. 

Alia ex parte considerandum est pastores animarum quotidie et numero- 
se actiones liturgicas peragere, ut sunt sacramenta dispensare (baptismum, 
Eucharistiam, poenitentiam, extremam unctionem), vel ad matrimonium ad- 
sistere, vel exequias, functiones serotinas in ecclesiis, etc, immo et diebus 
festis bis vel ter Missam cum praedicatione celebrare, etc. His omnibus actio- 
nibus liturgicis « Deus sine intermissione laudatur et interpellatur », sacerdos 
« ante thronum Dei stat » et « sanctificationem diei peragit ». Cur etiam 
adhuc recitatio Officii divini? Statuantur ergo normae, in quibus certe concrete 
et determinatim constet quando sacerdos vel minister, qui tot actiones litur- 
gicas peragit, ad Officium divinum vel eius partem non teneatur. 

Alia ex parte ad vitandas anxietates conscientiarum, Ordinarii faculten- 
tur ut sive dispensationem sive commutationem, sive totalem sive partialem 
concedere valeant, sive perdurante valetudinis causa sive perdurante speciali 
onere pastorali vel docenti. 

Ultima petitio. Ad hoc ut criteriis dictis ordo divini Officii instauretur, 
desiderandum est ut specialis conciliaris commissio constituatur, cuius mem- 
bra criterio reali et pastorali, circumstantiis hodiernis accommodato, et non 
criterio monastico, gaudeant. 

Exc.mus P. D. OCTAVIANUS MARQUEZ TORIZ 

Archiepiscopus Angelorum 

Praeter animadversiones iam expositas, enixe rogare vos audeo ut se- 
quentem propositionem prae oculis habere dignemini. 

In pag. 187, ad art. 73, lin. 10, schema proponit quod « Capitula resi- 
dentialia (obligata sint) saltem ad Laudes aut ad Vesperas ». 

Summa cum reverentia propono ut lin. 10 auferatur et verba « Capitula 
residentialia » coniungantur cum praecedentibus lineis, ubi de toto Officio 
sermo fit, ita ut in linn. 8 et 9 sic remaneant: « totum Officium (celebrare 
tenentur) Ordines Canonicorum, Monachorum et Monialium, atque Capi- 
tula cathedralia et collegialia, nisi indultum habeant particulare ». 

Rationes sunt: a) Parum omnino videretur si canonici tantum vel saltem 
ad Laudes aut ad Vesperas tenerentur, quia canon 391 Codicis Iuris Canonici 
clare dicit: « Capitulum canonicorum sive cathedrale sive collegiale seu col- 
legiatum est clericorum collegium ideo institutum ut sollemniorem cultum 
Deo in ecclesia exhibeat... ». 

b) Verum est in schematis lin. 10 apponi verbum « saltem », sed at- 
tenta humana fragilitate et quia favorabilia sunt amplianda, evidens est quam- 
plurimi canonici ad Laudes aut ad Vesperas tantum, in choro, sese obligatos 
putarent. Quod certe non esset sollemnior cultus de quo in praefato canone. 

c) Exiguum omnino esset canonicos ad ecclesiam cathedralem vel col- 
legiatam pervenire, vel mane per pauca momenta, sex vel septem, ad Laudes 
recitandas, vel postmeridiem, tantum ad Vesperas, per eadem ferme mo- 
menta. Etiamsi tam mane quam vespere convenirent, tempus illud exiguum 
omnino esset. 

d) Canonici sunt vere beneficiati qui emolumenta seu fructus beneficii 
percipiunt eo praecise fine ut divinum Officium nomine Ecclesiae celebrent 
quotidie ac pro benefactoribus seu donantibus orationem publicam agant. 
Tale est praecise munus proprium eorum. 

e) Valde timendum est christifideles desaedificationem, fortasse scan- 
dalum, pati si Sacrum Concilium, loco orationem publicam in Cathedralibus 
et cultum fovendi ope canonicorum capitulis, talem cultum minueret, et 
quidem summo gradu ita ut fere ad nihil reduceretur. 

/) Multis in locis, sicut in Hispania et in principalioribus Americae 
Latinae dioecesibus quae Capitula habent, tam sacerdotes quam fideles ita 
assuefacti sunt ut Capitulum totum Officium divinum celebret ut nihil mi- 
rum de hoc, e contra notabilis Officii divini diminutio non tantum admiratio- 
nem sed incommoda practica provocaret. 

g) Optimum est in Concilio saepe saepius — immo continuo — de 
« Pastorali » sermo fieri. Sed non magis necessarium est de « Oratione » loqui, 

et quidem de oratione publica quae praecise a canonicis in ecclesiis cathedra- 
libus et collegiatis fit? 

h) Obiectiones quae in contrarium proponuntur, de multiplicibus « oc- 
cupationibus seu laboribus », summa cum reverentia dico mihi potius prae- 
textus apparere quam rationes. Etenim canonici pii, vere ferventes ac zelan- 
tes, experientia teste, coniungere sciunt ac valent divini OfEcii obligationem 
in choro, cum pastoralibus laboribus, Parum zelantes aut tepidi, etiamsi tan- 
tum Laudes aut Vesperas in choro recitent, pro animarum salute certe pa- 
rum, fortasse nihil, laborabunt. 

i) Pro locis illis valde in necessitate positis, iam providetur cum ver- 
bis: « nisi indultum habeant particulare ». Etenim, non raro Sancta Sedes 
benigne Capitulis non paucis concessit ut Officium divinum (totum) tantum 
aliquibus diebus in hebdomada, vel in mense, vel per annum, celebrent. 

Sic, salvo meliore, coram Domino iudicavi. 

49 

Exc.Mus P. D. IOANNES McELENEY 

Episcopus Kingstonensis 

Artt. 68-78 (pp. 185-189). Totalis revisio huius capitis desideratur ita-ut 
divinum Officium fiat aptum instrumentum ad sanctificationem cleri et po- 
puli Dei. Ea quae dicuntur in notula 5 (ad calc. p. 188) nullo modo convin- 
cent. Olim in historia Ecclesiae, idem omnino argumentum potuisset adhi- 
beri ad probandam nullam obligationem divini Officii debere imponi (nam 
olim Ecclesia « nunquam admisit » talem obligationem). 

Pro clericis choro obligatis, desideratur divinum Officium instaurandum 
fere ut in hoc capite. Pro opportunitate, clerici choro non obligati ac fideles 
apte possunt sese coniungere huic operi divinae laudis. 

Pro clericis autem choro non obligatis, oratio cotidiana pro Ecclesia de- 
bet potius consistere in pia et meditativa lectione Sacrae Scripturae ad deter- 
minatum tempus — et quidem sine necessitate vocalizationis — . Sic cotidie 
ascendent ante thronum Dei preces ex mente et corde — non ex labiis tan- 
tum — . Saltem, de iudicio competentis auctoritatis territorialis, Officium 
divinum permitti debet lingua vernacula secundum versionem approbatam. 

In specie, autem: 

Art. 72 (pag. 186, linn. 32-36). Non mihi apparet necessitas vel con- 
venientia harum additionum. 

Art. 73 b (pag. 187, linn. 17-19). De iudicio competentis auctoritatis 
territorialis, satisfaciat obligationi qui totum Officium persolvit lingua ver- 
nacula secundum versionem approbatam vel-qui pie legit (etiam mentaliter) 
ex Sacra Scriptura pro tempore bene determinato. 

Art. 73 c (pag. 187, lin. 23). Non tantum permittatur sed commendetur 
recitatio lingua vernacula pro his. 

Art. 75 (pag. 187, lin. 34). Addatur « lingua sive vernacula sive la- 
tina ». 

Art. 77 a (pag. 188, lin. 6). Addatur « salvo iudicio contrario compe- 
tentis auctoritatis territorialis ». 

Art. 77 b (pag. 188, linn. 7-11). Desideratur potius ut non-clerici regula- 
riter adhibeant linguam vernaculam — ita ut bene intelligant ea quae reci- 
tentur vel cantentur. 

Art. 77 c (pag. 188, linn. 12-15). Debet deleri — nam nimis restric- 
tiva est. 

50 

Exc.mus P. D. IOSEPH MELAS 

Episcopus Nuorensis 

Pluries hucusque agitata et nondum soluta quaestio, iterum atque iterum 
in Concilio adhuc proponitur, de usu nempe latinae linguae in Officio divino 
recitando; et quamquam argumenta variantur eadem tamen substantialiter 
semper sententia est! 

Miramur autem quod agitur nunc de sacerdotibus, quibus munus con- 
fisum est Breviarii horas Deo persolvendi. Cum enim in praecedentibus Con- 
gregationibus de fidelibus ageretur qui christianam plebem constituunt, nec 
studiis incumbere possunt, facile erat propositiones et mutationes suggerere 
quae aliquomodo populo satisfacere possent! Modo autem — incredibile 
dictu!... — idem dicitur de clero qui studium tamquam singulare munus 
sibi semper proposuit, et « labia sacerdotum custodiunt scientiam! ». 

Si fidelium vulgus, multiplici quidem ratione, excusari queunt quod lati- 
nam linguam nesciunt, quomodo excusandi sacerdotes qui Officium divinum 
quasi peculiare sibi pensum impositum gerere debent? Quid mirum si ab 
ipsis merito exigitur ut hoc munus lingua latina perficiatur quae a prioribus 
est in Ecclesia tradita? 

Quidam Patres de difficultatibus locuti sunt quae in hoc studio invenian- 
tur. Quod nemo certe negare potest! Quid ergo? Candide tamen fatendum 
est eamdem difficultatem in studio omnium linguarum inveniri sive quae 
ad antiquitatem pertinent sive quae ad nostram aetatem! Quisnam dicat 
facile linguae, verbi gratia, anglicae studere, aut etiam gallicae quae facillima 
plerumque putatur? Quae alia quidem ratione scribuntur, alia autem legun- 
tur, innumeris fere difficultatibus implicatae praesertim quod saepius solum- 
modo consonantes litterae inveniantur, et vocales fere desint quibus verba 
efferre liceat? Immo eaedem fere difficultates in omnibus scientiis inveniun- 
tur sive sacris sive profanis nec ullus hucusque invenire potuit mirabilem mo- 
dum scientias facile addiscendi omni secluso incommodo! Non ergo amplius 
studendum erit aut omnes scientiae igitur spernendae erunt? Qui tamen rem 
bene animadvertat dicendum est haec incommoda pretium constituere quod 

necessario solvendum est ut altissimus finis assequatur! Quod parum constat 
parum item valet; quod nihil constat nihil pariter valet; quod denique mul- 
tum aut plurimum valet, multum plurimumque simul constat! Res enim 
inter se coniunctae, et prima est alterius mensura! Qui studiis quarumcum- 
que rerum incumbunt quo magis incommodum experiuntur eo ipso earum- 
dem possunt praestantiam metiri quae acquirunt! Quod si ita res se habent 
aut necessarium incommodum amplectendum ut scientia acquiri possit, aut 
secus abdicandum cuicumque studio adipiscendo! Si tamen sacerdotes quam- 
cumque iacturam recusant quid aliud ab eis erit amplius expectandum, et si 
ministri Domini tam pigre se gerunt quid poterunt et ipsi a communibus 
fidelibus requirere? Si quis nihil dederit, nec quidquam acquirere poterit. 
Hic autem agitur non de re propria nobis acquirenda vel perdenda, sed de 
supremo S. Matris Ecclesiae bono, quae toto corde a nobis sedulo diligenda 
est, et cui dediti sumus, omni impedimento strenue supergresso! 

Ad rem quod nobis exemplum ab Ecclesia proponitur? Studiumne repu- 
diare et in deditionem venire, aut e contra novis argumentis, novoque animo 
arduum aggredi iter? Cum Pontificia Constitutio Veterum Sapientia, Summi 
Pontificis Ioannis XXIII gloriose regnantis ad rem deducta fuerit, sacerdotes 
sine dubio erunt qui latinam linguam optime percalleant, quibus maxime 
erit, gloria altissimusque honor illud noscere idioma quod supremas intelle- 
gentias penetrare et ea omnia legere sinet quae tot saeculis per millenos annos 
scripta sunt a maximis humanitatis ingeniis, sive metricis sive solutis verbis 
composita! 

Quod ad divinum Officium attinet pauca addam ad ea quae ab aliis Patri- 
bus iam dicta sunt. Non mihi admittenda videntur eorum propositiones quae 
orationem sacerdotum adhuc reducere vellent. Verba meminerimus oportet 
a Domino prolata qui instanter et saepius ad orandum hortatur: « Oportet 
semper orare et numquam deficere! ». Sancta Mater Ecclesia, materna sua 
sapientia, officiale sacerdotum pensum in precibus recitandis iam reduxit; 
ergo contenti simus; immo desiderandum ut cum sint breviores preces in- 
tensius et profundius digne attente ac devote recitentur. 

Nequit S. Concilium de suo asperrimo labore hunc fructum ferre et pro- 
ponere ut in ore sacerdotum oratio minuatur. Norunt omnes mundum to- 
tum, clerum videlicet et fideles, anxie magna ab hac celeberrima Synodo ex- 
pectare. Omnium autem opinionem falleret si aliud daretur nuntium quod 
praestolantur! Et in mentem veniunt poetae verba, ridenda quidem, sed tamen 
significantia: Parturiunt montes... nascetur ridiculus mus!... 

Si quaedam facilitas adhuc permittenda erit, fiat solummodo pro sacerdo- 
tibus qui curae animarum addicuntur, sed tantum pro diebus dominicis et 
festis de praecepto, et quidem quando dumtaxat labor apostolicus ita tantus 
erit ut totum pene diem absorbeat, nec momentum quidem ad orandum 
relinquat. His in rebus, ad omnem anxietatem tollendam ita sacerdotes exi- 
mantur ut nullam prorsus Officii orationem recitare teneantur. Sufficiat his 
diebus Missa bis forsan aut ter celebrata, Sacramenta rite ministrata, cete- 

rusque labor pro animabus consumptus, praecipue in Actione Catholica di- 
gne curanda, et sacra praedicatione peragenda. Ita facilius suo muneri in- 
cumbent, absque ulla animi sollicitudine! 

51 

Exc.mus P. D. PAULUS MOLIN 

Episcopus tit. Garbensis 

Animadversiones de Officio divino et speciatim de Ordinariorum pote- 
state circa linguam in eo persolvendo adhibendam. 

Ex his qui Officio divino persolvendo tenentur, multi, etiam sacerdotes, 
malunt horarias preces dicere in lingua vernacula, quam melius norunt quam 
latinam. Dicet aliquis oportere ut omnes ritus latini sacerdotes latine sciant. 
Assentio. Sed haec non est quaestio. In omnibus respice finem. Nonne Offi- 
cium divinum institutum est ut preces quam optimae fiant ad maiorem totius 
Ecclesiae et ipsius orantis profectum praestandum? Atqui multi sacerdotes 
dicunt se melius orare in lingua vernacula, quam facilius intelligunt et quae 
proinde pietatem magis fovet. 

Ideo mihi videtur optandum ut concedatur omnibus Ordinariis tum lo- 
corum tum personarum facultas permittendi suis subditis, etiam sacerdoti- 
bus, ut Officium divinum persolvere valeant in lingua quam praeferunt, in 
textu tamen legitime approbato. Audivi in itinere esse in Europa aliquot sa- 
cerdotes qui Breviarium iam dicant lingua vernacula. Nonne haec ratio agendi, 
quam approbare nequeo, confirmat propositionis meae utilitatem atque op- 
portunitatem? 

Ego autem malo Officium divinum persolvere lingua latina, et quidem, 
quoad Psalmos, in genuino latino sermone, a Summo Pontifice Pio duodecimo 
approbato. Sunt qui dicant se praeferre linguam latinam Ecclesiae. Sed quae 
sit lingua Ecclesiae latinae, non clare perspicio... 

Ne autem longius protraham sermonem, transeo ad ultimum votum 
meum: opto nempe ut eximantur ex Officio divino, textibus tamen Sacrae 
Scripturae exceptis, ea omnia quae pessimam redolent personarum accep- 
tionem gallice dictam « le racisme ». Exemplo sit hymnus festi Sanctae Mar- 
tinae, in quo fit haec oratio bellicosa, quam me pudet dicere: « Armorum 
strepitus et fera proelia in fines age Thracios »! 

Enimvero qui degunt in finibus Thraciis redempti sunt, sicut et nos, a 
Domino Nostro Iesu Christo et vocati sunt ad aeternam hereditatem; et non 
est personarum acceptio apud Deum, qui vult omnes homines salvos fieri et 
ad agnitionem veritatis venire. Insuper, quando Ecclesia orat pro pace, nonne 
postulat a Deo ut pax Christi exsultet in cordibus omnium ubique terrarum, 
et etiam extra terram nostram, si qui forte sint incolae in astris. 

Non sum locutus de Veteri Testamento, in quo multa inveniuntur feri- 
tatis antiquae documenta. Opto tamen ut omittantur, si fieri possit, duo ultimi 

versus Psalmi « Ad flumina Babylonis », in quibus horrenda ista proclama- 
tur beatitudo: « Filia Babylonis vastatrix, beatus qui rependet tibi mala quae 
intulisti nobis! Beatus qui apprehendet et allidet parvulos tuos ad petram »! 
Quam longe abest illud a mansuetudine Christi, qui dixit: « Beati pacifici » 
et « Sinite parvulos venire ad me et ne prohibueritis eos: talium est enim 
regnum caelorum ». 

52 

Exc.mus P. D. CAESAR ANTONIUS MOSQUERA CORRAL 

. Arcbiepiscopus Guayaquilensis 

Laeto animo audivimus in novissima congregatione generali, em.mos Pa- 
tres clare et perspicue loqui de necessitate textum divini Officii exarandi, 
non uno eodemque sensu pro monachis et pro sacerdotibus saecularibus, sed 
ratione habita eorumdem vocatione atque ministerio: quod primi electi atque 
vocati sunt ad laudandum Deum et deprecandum pro mundo, dum alii man- 
datum receperunt deserviendi hominibus ut illos salvos facerent. Attamen 
mihi videtur: 

1. Quod fortasse minime esset valde prudens statuere generali modo, 
nempe restringendo Officium pro omnibus clericis dioecesanis ad recitationem 
laudis et vesperae, etiam imposita obligatione quotidianae meditationis; nam 
non omnes sacerdotes saeculares labori pastorali aut alio apostolatu vacant: 
quot sunt qui praeter Missae celebrationem, parum aut nihil faciunt! Exi- 
stimo necessarium esse legem statuere; eius tamen applicationem ad casus 
tradere episcopis, qui Dei voluntate ad hoc positi sumus, id est ad regen- 
dam eius Ecclesiam. 

2. Optime sapienterque em.mus card. Ruffini aiebat, agendo de Breviario 
monacharum, necessarium esse id conficere vernacula lingua ut rationabiliter 
laudes canant Dei, sed quin obliviscatur earum naturae hypersensibilis, pro- 
nae ideoque ad verba intelligenda uti sonant, non ad scrutandum eorum ve- 
rum sensum. Sunt psalmi, certo certius, ut em.mus eardinalis asserebat, quod 
eis non esset nutrimentum sed potius quid damnosi. 

Ex parte nostra Concilium postulamus non tantum ut hae sapientes pro- 
lationes praxi dentur; petimus quod, etsi monacharum vocatio sit laudes Dei 
canere, prae oculis habeatur quod ipsae hodiernis temporibus carent oecono- 
micis subsidiis et operi et labori debent incumbere ad panem lucrandum vi- 
tae, et quod multis in locis episcopi possunt, venia Sanctae Sedis, committere 
eis munus aliquod, deserviendi populo. Ideoque oportet earum Officium di- 
vinum non sit nimis longum, potiusque sit humanum. 

3 . Postulo quoque corrigenda et emendanda officia propria locorum, 
confecta, fere semper, a personis orationi tantum deditis, liberis ab omni 
ministerio: sunt officia fere duarum horarum. 

\_Subsignatus etiarn\ Emmanuel Serrano Abad, arch. Conchensis in Aequa- 
tore. 

Exc.mus P. D. CAROLUS R. MULROONEY 
Episcopus tit. Valentinianensis, aux. Bruklyniensis 

Verba mea in relatione ad hoc cap. IV, de Officio divino, in schemate 
de sacra Liturgia, habent referentiam ad aliquem paragraphum in pag. 187, 
scilicet, in art. 73, par. b)\ Clerici choro non obligati si sunt in Ordinibus 
maioribus, cotidie, sive in communi, sive a solo, tenentur totum Officium per- 
solvere. 

Propositum meum respicit introductionem alicuius dispensationis de 
iure, ab ista obligatione cotidiana Officii persolvendi; scilicet, in die quando 
sicdicti clerici intersunt Missis exsequiarum fratrum sacerdotum vel Missis 
pro occasionibus similibus, e. g. Missis pro Anniversariis, vel in Memoriam 
ad quas Ordinarius invitat clericos suos. Casus non est omnino rarus. Habet 
locum in dioecesi nostra sedecies vel septies-decies per annum. Deinde potest 
et debet lex providere. 

Rationes quae arguunt pro dispensatione de iure in hoc casu sunt multae. 

I. Tempus veraciter deficit: Primaria inter eas est hoc: quod sacerdotes 
implendo obligatione sua in tali die ordinarie Officium persolvent durante 
Missa. Tales non reprehendo. Etiam, ex numero eorum confiteor me esse. Et 
si veritas dicitur, factum est quod actualiter, practice loquendo, in casu, sa- 
cerdotes compelluntur uti hoc tempore ut Officium recitent. Quia, si consi- 
deratur non tantum assistentia in Missam, sed etiam concomitantes — assi- 
stentia in Officium defunctorum ante Missam, iter ad Ecclesiam designatam, 
regressum ad proprium domum — hoc opus misericordiae requirit non mi- 
nus quam tres vel quattuor horas. Dies iam impletae per multiplices aposto- 
licos labores supra modum implentur. Deinde quid faciunt, et quid possunt 
facere sacerdotes? 

Sacerdotes aut Officium persolvunt durante Missa aut non intersunt Missis. 

II. Melior participatio in Missa: Non volo negare quod sacerdotes pos- 
sunt devote et cum fructu assistere ad Missam recitantes Breviarium. Eodem 
modo, possunt fideles, durante Sacrificio, recitare rosarium aut litanias. Sed, 
estne hoc quod Sancta Mater Ecclesia primarie vult? Sacerdotes possunt, certe 
certius, meliore modo adesse in actu centrali cultus christiani si, durante 
hoc sacrificio, non compelluntur attendere ad aliud Officium. 

III. Docetur praeeminentia Missae et Cultus communiter celebrati: Per 
dispensationem a iure ab Officio private persolvendo in f avorem participa- 
tionis in Missis, in Missis quae habent speciale momentum pro communi- 
tate monstrantur (et sacerdotes ipsi in modo valde nervoso compelluntur 
id meminisse) praeeminentia omnino singularis Sacrificii Salvationis inter 
omnia Officia divina et desiderium Sanctae Matris Ecclesiae ut actio liturgica 
sit primarie actus communitatis. 

IV. Exemplum pro fidelibus: Sed magis, non tantum sacerdotes inve- 
niunt lucrum per hoc. Multi sacerdotes dioecesani active assistentes, ut unus, 
in modo omnino liturgico, Missis exsequiarum fratrum sacerdotum — quod 
exemplum pro fidelibus! (O, utinam possibile esset, ut greges nostrae pos- 
sint interesse Missis quas cotidie nos offerimus in hac Basilica Vaticana 
— quod exemplum!). 

V. Scandalum avertitur: Et, ex alia parte, si iam fideles christiani in 
dioecesibus nostris habent verum spiritum liturgicum, nonne causa admira- 
tionis eorum est eos videre sacerdotes eorum, durante sanctissimo Sacrificio, 
propter rationes practicas supra allatas, non active participantes sed ad ali- 
quid aliud, etsi sanctum, attendentes. 

VI. Manifestatio reverentiae erga Oficium Sacerdotale: Ut supra dixi 
sacerdotes possunt respondere ad difficultatem ex:surgentem ex obligatione 
Officium persolvendi: aut recitando Breviarium durante Missa cum effectibus 
modo indicatis, aut non veniendo ad Missam. Si sequuntur hanc ultimam 
solutionem fructus pretiosissimi perditi sunt. 

Quare sacerdotes faciunt itinera ut possint interesse Missis exsequiarum 
fratrum sacerdotum? Est opus misericordiae. Etiam, sed hoc est verum in 
casu fidelium laicorum. Est actus caritatis. Etiam, et iterum, hoc est verum 
in casu fidelium laicorum. Est manifestatio reverentiae. Et hoc est praesertim 
ratio quare fratres sacerdotes et episcopi intersunt Missis exsequiarum fra- 
trum sacerdotum. Quia fratres defuncti erant et sunt sacerdotes — participes 
Sacerdotii Aeterni Christi. Reverentia erga Officium Sacerdotale! 

VII. Manifestatio exemplaris pro fidelibus: Et haec reverentia ex parte 
sacerdotum clare manifesta non potest non causare augmentationem reve- 
rentiae inter fideles circumstantes et audientes erga idem Sacerdotium. 

VIII. Stimulans vocationes sacerdotales: Et sequitur ex hoc maior spes 
vocationum sacerdotalium inter iuvenes. Quia, ut evidens est, et ex historia 
patet, semper vocationes numerosiores sunt, ubi fideles, ex fide viventi, pos- 
sident et monstrant maiorem reverentiam veram erga sacerdotes eorum. 

Possum, sine dubio, addere alias rationes, et has et illas magis elaborare. 
Sed causa brevitatis, satis est. 

Propono unam dispensationem quae potest, et videtur mihi, debet habere 
locum in lege generali art. 73 nostri cap. IV. Alius potest proponere aliam, 
sine dubio. Et constitutio istius Concilii Vaticani II debet providere, in 
quantum fieri potest, pro omnibus. 

Exc.mus P. D. DRAGUTIN NE2IC 

Episcopus Parentinus et Polensis 

Pag. 187, ad n. 73. Propono humiliter ut unicuique clerico in maiori- 
bus Ordinibus constituto, post annum 60 expletum, recitatio Rosarii B. M. V. 
loco Breviarii ipso facto concedatur. 

55 

Exc.mus P. D. LEO NIGRIS 

Archiepiscopus tit. Philippensis 

Ad nn. 68-76. Ut divini Officii structura mutetur, uti em.mus card. Bacci 
proposuit, opportunum saltem pro clero saeculari censeo, cuius maxima 
pars infra diem hodie, ob varias occupationes, horas suo tempore recitare 
non potest, proinde Officii divisio in horas sensu caret. Censeo autem Ameri- 
canismum (qui virtutes activas excellere supra virtutes passivas ita dictas au- 
tumabat) a Leone XIII f . r. damnatum sapere sententiam plurium, qui pro- 
posuerunt ulteriorem notabilem Officii imminutionem, quidam usque ad 
fere nihil, hodiernae vitae activae praetextu. 

Ad n. 77. Lingua vernacula in recitatione divini Officii opportunior vide- 
tur pro Monialibus necnon Sodalibus non sacerdotum quorumdam Instituto- 
rum statuum perfectionis, dummodo in traductione opportunis verbis vel 
circumlocutionibus verba mutentur ne sumpta prout litteraliter sonant in 
lingua vernacula sensibilitatem moralem tangant. 

56 

Exc.mus P. D. MARIANUS OBLAK 

Episcopus tit. Flaviensis, aux. Jadrensis 

Liceat mihi haec pauca exprimere. 

1. In festis maioribus pastores animarum praesertim sed et alii sacer- 
dotes magnum laborem perficere debent. 

Propterea in his festivitatibus, humiliter propono, Officium divinum breve 
esse deberet, ut in festivitate Paschatis et Pentecostes, et non longum ut 
hodie praescriptum est. 

2. Valde mihi placet et ex toto corde consentio propositioni in n. 77, 
litt. c, ubi agitur de satisfactione obligationis sacerdotum, qui Officium divi- 
num una cum populo aliisque sub litt. a et b nominatis lingua vernacula per- 
solvunt. 

In pluribus dioecesibus nostrae croaticae gentis traditio est ut sacerdos 
una cum populo lingua vernacula praecipuas Horas in certis diebus domi- 
nicis, festis sollemnioribus, die Patroni loci necnon in Triduo Sacro sollem- 
niter cantet. Sed sacerdos obnoxius erat omnia lingua latina iterare. Sine 
dubio gravis haec obligatio praeclaram hanc liturgicam traditionem in paroe- 
ciis non stimulavit sed, proh dolor, imminuit, quia erat onerosa propter alias 
obligationes parochorum praesertim in diebus festivis. 

Haec nova propositio in allegato n. 77, litt. c, modesto meo iudicio, ve- 
teras liturgicas traditiones, ab immemorabili usque ad hodiernam diem per- 
durantes, in nostris dioecesibus iterum animabit necnon in tota Ecclesia 
novum liturgicae renovationis et intelligibilitatis spiritum efficaciori et prac- 
tico modo optime suscitabit. 

57 

Exc.mus P. D. SYLVIUS ODDI 

Archiepiscopus tit. Mesembrianus 

Liceat humili Patri conciliari qui circa finem mensis octobris ad sedem 
suam remeare debuit, cui propterea erepta est facultas ut disputationibus 
adesse possit, modestam propositionem subicere quod spectat tempus recitan- 
di divini Officii (n. 76, cap. IV « de Officio divino », pp. 187-188). 

En propositio: In privata recitatione divini Officii, firmis manentibus 
ordinationibus quoad tempus singulis horis destinatum, liceat sacerdotibus ut 
in casibus exceptionalibus, satisfacere possint obligationi recitandi divinum 
Officium, non tantum usque ad mediam noctem, sed etiam adhuc antequam, 
respectu orantis, terminatur dies, ita ut sacerdos qui quacumque de causa, 
etiam propter negligentiam, Officium nondum recitavit intra tempus ordi- 
narium, possit tuta conscientia illud recitare antequam decumbat, antequam 
ergo terminetur dies ipsius, etiamsi post horam vigesimam quartam hoc 
fieret. 

2. Quamvis perspicua sit ratio retinendi varias classes etiam quod spectat 
recitationem Breviarii, optabilius videretur si divinum Officium ob practicas 
rationes, ad unam tantum classem reduceretur. 

Dies solemniores praesertim illi sunt in quibus sacerdotes generatim 
magis in sacro ministerio occupantur. Propterea optandum foret ut in solem- 
nioribus diebus, loco trium nocturnorum, unum tantum haberetur ad instar 
Officii in die Pentecostes. 

3. Liceat etiam mihi hanc occasionem arripere ut aliam adhuc vocem ad- 
dam illorum propositioni qui desiderant ut lingua latina, saltem substantialiter, 
in celebratione divini sacrificii servetur. Usus eiusdem linguae in diversis 
orbis partibus vinculum inter catholicos constituit, cuius ruptura gravissima 
consectaria habere posset, ut repetitis vicibus in ipso Concilio memoratum 
est. 

Sectatores religionis islamicae qui in variis regionibus diffunduntur (In- 
donesia, Pakistan, India, Insulae Philippinae, Iugoslavia etc), ubi lingua 
arabica penitus ignoratur, hanc unice linguam in suis orationibus ritualibus 
adhibent. Lingua immo unicum vinculum est quo uniuntur, nam neque hierar- 
chiam neque ministros cultus habent. Ligamen unionis apud eos est illa 
identitas precum quae ubique lingua arabica veluti sacra considerata reci- 
tantur. 

Etiam Liturgia Ecclesiarum Orientalium illarum etiam quae communio- 
nem cum Ecclesia Romana habent, singulae adhibent linguam suam liturgi- 
cam quae a populo ignoratur. 

Paucissimi fideles aliquid intelligere potuissent in solemni Liturgia quae 
ritu bizantino in Concilio celebrata est feria IV, die vigesima quarta octobris, 
in qua celebrantes diversarum nationum praesertim lingua graeca utebantur. 

Servetur ergo lingua latina quantum fieri poterit. 

58 

Exc.mus P. D. LEO ANGELUS OLANO Y URTEAGA 

Episcopus tit. Laginensis 

Duo, meo quidem iudicio, quod ad Officium divinum spectat, prae oculis 
habeantur oportet. Primum est quod oratio a sacerdotibus, etiam ab illis 
qui sive animarum ministerio sive humanis vel divinis disciplinis se totos 
dedunt, minime negligi posse sine vero discrimine vitae suae spiritualis 
ipsiusque vocationis sacerdotalis. 

Alterum quod etiam ante oculos omnino versetur oportet, est quod procul 
dubio longiores orationes, sive ob nimium laborem sive humanae fragilitatis 
causa, etiam a piis sacerdotibus minus devote plerumque recitentur, dum e 
contrario breviores preces, saltem ab iis qui in perfectione sacerdotali asse- 
quenda serio adlaborant, devotius recitari soleant. Quod, nisi fallor, expe- 
rientia cum propria tum aliena abunde testatur. 

Quapropter dixerim ita fere Officium divinum institui posse, ut utrique 
rationi consulatur. 

Matutinum, praeter Invitatorium et Hymnum, tribus psalmis et totidem 
lectionibus constet; Laudes vero tribus psalmis cum Hymno, cantico Bene- 
dictus et oratione diei propria; Horae vero minores unico psalmo cum Hymno 
et oratione diei, non omissis ad Primam saltem quibusdam ex illis precibus 
quas hucusque recitare consuevimus. In Vesperis tres recitentur psalmi, prae- 
ter Hymnum, canticum Magnificat et orationem diei. In Completorio unus 
psalmus recitetur; cetera vero quae post antiphonam recitantur, quippe quae 
aptissime accommodentur ad tempus quo quieti nos tradimus, sancte ser- 
ventur. Curandum est autem ut psalmi longiores in duas vel tres partes divi- 
dantur. Et de his quidem hactenus. 

59 

Rev.mus P. D. MARIANUS OSCOZ 

Superior gen. Congr. Erem. Camald. Montis Coronae 

Vunctum magni momenti circa psalmodiam Officii divini. Ut brevitati si- 
mul ac simplicitati consulam, quippe qui nemo, quorum interest, non illico 
capiet de qua re agatur, praetermisso quovis prolegomeno, propono ex abrupto 
quaestionem serio perpendendam et aequo solvendam. 

Nonne in partitione psalmorum pro divino Officio recitando, magnopere 
oporteret psalmos, sic dictos, imprecatorios praeterire, eos praesertim qui 
duriores et acerbiores observantur, et primo loco ps. 108 (109), partim 
autem aliquos alios... 

Fatendum sane, huiusmodi psalmorum recitationem, experientia pro- 
pria et aliena teste, potius torquere quam iuvare psallentes. 

In adiunctis omnimode aliis Veteris Testamenti, ac in eiusdem statu reli- 
gioso et morali longe imperfectiori, ille quidem erat loquendi modus seu 
ita cogitabatur et fiebat. Secus autem in Novo, in quo totum « caritas et 
amor ». 

Quodnam nefas deicidio atrocius? Erga illud, vero, non imprecatio sed 
deprecatio: Dimitte illis... (Lc. 23, 34), ignosce illis... parce illis... Et erga 
inimicos: « Audistis quia dictum est: " odio habebis inimicum tuum ". Ego 
autem dico vobis: Diligite inimicos vestros... et orate pro persequentibus 
vos » (Matth. 5, 43-44). Et erga quoslibet peccatores: « Venit Filius hominis 
quaerere et salvum facere quod perierat » (Lc. 19, 10). Satis superque. 

Rememoremur hic aliqua tantum de praedicto psalmo 108. (Hic affe- 
runtur seu leguntur aliqui versiculi ex praecipuis). Dum haec canimus vel 
recitamus, cui applicare possumus? Nemini omnino. Verba proferimus ore, 
at non corde prout deberet esse. « Mens nostra et cor nostrum concordet 
voci nostrae », ait S. Benedictus in sua Regula. Oratio autem quae non fit 
ex corde, non est oratio. 

Quid obstat quominus hunc psalmum et aliquem alium eiusdem furfuris 
praetermittamus, sicut praetermittuntur tot aliae partes Sacrae Scripturae, 
pro quibus locus non est. 

Fortasse idipsum optandum foret pro aliquibus psalmis obscurioribus 
eo quod tali ineluctabili obscuritate obstante, proferuntur verba tamquam 
sonus sine sensu, quin sciant psallentes quid dicunt aut quid postulant. Huius- 
modi obscuriores psalmi seligi deberent, non a nobis, sed ab eis ad quos spec- 
tat... a commissione ipsa. Hic satis esset approbare principium generale de 
praecipuis psalmis imprecatoriis atque obscurioribus praetermittendis. 

Quapropter, nomine proprio et propriorum sodalium choro addictorum, 
necnon innumerabilium qui, tacito consensu, nobis adhaerere praesumuntur, 
instanter ac instantius, quod supra expositum est, humiliter imploramus. 

60 

Exc.mus P. D. PAULUS PHILIPPE 

Archiepiscopus tit. Heracleopolitanus 

Pag. 188, n. 77 b). Circa n. 77 b), sequentes animadversiones facere mihi 
liceat. 

1. Cum Moniales muneri Officii Ecclesiae recitandi addictae sint, illud 
persolvere debent ad modum Clericorum, ideoque oportet ut linguam latinam 
in Officio divino servent. 

Adest etiam alia ratio cur hanc regulam sequi oporteat. Etenim ad mona- 
steria praesertim pertinet perpulchra officia atque cantum gregorianum se- 
dulo servare. Quod fieri nequit, si monasteria linguam latinam derelinquant. 

2. Lingua in Officio divino adhibenda apud Ordines Congregationesque 
iuris pontificii ab eorum Constitutionibus determinatur, quae ab Ordinariis 
mutari non possunt, sed tantummodo cum approbatione S. Sedis. 

Quapropter propono ut n. 77 b) ita conscribatur: Sodalibus, sive viris 
non clericis sive mulieribus, Institutorum statuum perfectionis, in Officio 
divino, tam in communi quam a solo celebrando, a competenti auctoritate 
ecclesiastica concedi potest ut lingua vulgari utantur. 

61 

Exc.mus P. D. IANUARIUS PRATA 
Episcopus tit. Hadrianiensis in Hellesponto, aux. Pacensis in Bolivia 

Ad art. 77. Ni fallor potior ratio allata ut Breviarium a sacerdotibus lin- 
gua vernacula recitetur est eorum ignorantia in lingua latina, quae talis esset 
ut saltem difficile sit pro pluribus, sensum ipsius Breviarii intelligere. 

Quoad huiusmodi rationem haec breviter adnotare velim. 

1. Audivimus in hac aula linguam latinam ex ratione pastorali totaliter 
ab administratione sacramentorum et partialiter ex Sacrificio Missae expun- 
gendam esse, quia populus eam non intelligit. 

Postea audivimus ab ipsa lingua latina etiam in prece officiali Ecclesiae, 
i. e. in Breviario a sacerdotibus recitando dispensandum esse, quia nec ipsi 
sacerdotes eam amplius intelligunt. 

Hoc idem est ac renuntiare linguae latinae pro sacerdotibus. Nam, quos- 
nam textus adhuc intelligere valent si nec eos quidem intelligunt quos per 
annos formationis sacerdotalis quotidiano studio sibi familiares reddere po- 
tuerunt ac debuerunt, scilicet Sacram Scripturam et Sanctos Patres? 

Si omnis sacerdos aliquid latinae linguae scire debet — - et omnes affir- 

mant linguam latinam esse linguam Ecclesiae romanae — saltem textus lati- 
nos Missae et Breviarii intelligere debet. 

Deplorabili ignorantiae sacerdotum in hac re, meo humili iudicio, non 
providetur per dispensationem generalem a lingua latina in recitatione Bre- 
viarii. 

Falsa enim esset talis ratio pastoralis quae ex toto destruit quod potius 
reaedificare deberet. Et falsa esset caritas, quae ad consulendum huiusmodi 
ignorantiae rem concedit quae in damnum ipsorum sacerdotum et Ecclesiae 
vertitur. 

Ita exempli gratia faciunt plures matresfamilias quae indulgent filiis in 
ignorantia quae eis pro vita futura maximo damno est. 

Insuper si sacerdotes linguam latinam non intelligunt, ita nec episcopi, 
qui ex sacerdotibus adsumuntur, et ideo Summus Pontifex esset quasi unicus 
in Ecclesia loquens latine, et esset tamquam vox clamans in deserto, quam 
pauci omnino intelligunt. 

2. Innumeri textus Romanorum Pontificum de absoluta necessitate co- 
gnitionis linguae latinae pro omnibus sacerdotibus ritus latini loquuntur. Ut 
unum tantum afferam Pii XII dulcissimae ac veneratae memoriae, audiamus 
quid dixit die 23 septembris anni 1951: « Nullus sit sacerdos qui linguam 
latinam nesciat facile et expedite legere et loqui... quare (aiebat ipse Sum- 
mus Pontifex) sacrorum administer qui eam ignorat reputandus est lamenta- 
bili mentis laborare squalore » (A.A.S., 43 [1951], 737). 

Qui saltem pro futuro, rogo vos venerabiles Patres ut bene notetis: pro 
futuro, impossibile esse dicit sacerdotes non posse linguam latinam ita cal- 
lere ut saltem textus Missae et Breviarii et communiorum precum intelli- 
gant, ex obliquo, si non directe, oppugnat constitutionem Veterum Sapientia, 
Summi Pontificis Ioannis XXIII, feliciter regnantis, quam ipse hic supra se- 
pulchrum Principis Apostolorum et fundamenti unitatis Ecclesiae solemniter 
subsignando promulgavit et quam omnes nos episcopi ex iuramento humiliter 
et oboedienter recipere debemus. 

Ceterum sicut omnis episcopus eos ordinare non debet qui in Theolo- 
gia dogmatica et morali, Sacra Scriptura, Iure canonico et in aliis disciplinis 
ecclesiasticis praescriptis satis edocti non sunt, ita nec eos ordinare deberet 
qui linguam sacerdotalem non satis intelligunt. 

3. Remedium hodierni miserandi status ignorantiae linguae latinae apud 
plures sacerdotes non datur per legem conciliarem quae ipsam ignorantiam 
etiam pro futuro admittit; nam lex non respicit status transitorios (et huius- 
modi status ignorantiae omnino transitorius et revera accidentalis considerare 
debemus) sed est norma stabilis. 

Actuali statui ignorantiae aliquorum vel plurium sacerdotum provideatur 
remediis transitoriis de iudicio S. Sedis statuendis, et pro iis tantum qui eis 
indigent, et remaneat omnino dispositio art. 77, cap. IV schematis de sacra 
Liturgia. 

In hoc vera ratio pastoralis et recta caritas habetur, per quas iis sacerdo- 

tibus providetur qui latinam linguam in statu praesenti rerum non bene intel- 
ligunt, quin tamen saecularis traditio et inderogabiles necessitates Ecclesiae 
Romanae offendantur. 

62 

Exc.mus P. D. BENEDICTUS PRINTESIS 

Archiepiscopus Atheniensis 

Sacerdotes nostri in vinea Domini adlaborantes ut quam pluribus, secun- 
dum dictum Apostoli, vitam praebeant, maximi momenti pro eorum vita 
sacerdotali recitationem divini Officii faciunt, scientes se publicum cultum 
nomine Ecclesiae et gregis sibi commissi Deo reddere, cum Christo magis ac 
magis se consociari et vim pro labore apostolico ibi se invenire. 

Tamen liceat mihi, venerabiles Patres, sacerdotibus nostris omnem pos- 
sibilitatem praebere ut ipsi magis ac magis vitam liturgicam Ecclesiae vivant, 
quin a cultu divino quid auferatur. 

Ad hoc huic Sacro Coetui Patrum totius Ecclesiae proponere audeo ut a re- 
citatione ratae partis divini Officii sacerdotes nostri se liberos habeant, quum 
vere actuose in actione liturgica suae ecclesiae cathedralis, paroecialis, com- 
munitatis adstiterint (in Missa magno cum concursu populi, Missa Pontificali, 
Missa paroeciali, Missa cum cantu...). 

Hoc enim in ritu byzantino advenit, quamvis in eo iuridicum onus divi- 
num Officium recitandi non adsit. 

Si hanc facultatem sacerdotibus nostris praebuerimus tunc spectaculum, 
minime liturgicum, e medio auferemus, videlicet aspiciendi sacerdotes nostros 
(forsitan et nos metipsos), recitantes divinum Officium perdurante celebra- 
tione Sanctae Missae vel aliarum liturgicarum actionum, obliviscentes grave 
onus participandi vitae liturgicae dioeceseos, paroeciae vel communitatis, 
quamvis ab hoc Sacro Concilio impositum fuerit. 

Mens Ecclesiae est ut per divinum Officium cultus publicus a suis sacer- 
dotibus toto tempore diei ac noctis Deo offeratur, quod nunc minime adim- 
pleri semper potest, ex alia vero parte tam recitatio divini Officii, quam 
actus liturgici cultus publicus sine dubio ab omnibus existimentur et habean- 
tur, unde unum pro alio ponere nihil a divino cultu auf ertur, verum etiam 
actuosa participatio sacerdotis alicui actioni liturgicae dioeceseos, paroeciae 
vel communitatis, magis consentanea verbis Christi invenitur, nam dixit 
« ubi duo vel tres in nomine meo inveniuntur, et ego cum ipsis sum ». 

Addendum insuper est bonum exemplum Sacerdotis erga suum gregem 
commissum in Domino. 

Mater vero Ecclesia tam in veteri, quam in novo ordine Hebdomadis Sa- 
crae praxi sua exemplum nobis dat, quum pars divini Officii compensetur 
actuosa participatione sacerdotis Missae Resurrectionis, dum non partici- 
pantibus tali liturgicae actioni totum Officium recitandi munus incumbit. 

63 

Rev.mus P. D. BENEDICTUS REETZ 
Praeses Congregationis Beuronensis O.S.B. 

Ad n. 69, pag. 186 (De Psalmis). S. Benedictus Officium divinum quod 
Opus Dei nominat, ita monachis iniunxit ut scriberet: « Operi Dei nihil prae- 
ponatur » (Cap. 43 S. Regulae). Officium divinum tum in Breviario Romano 
tum in Breviario Monastico quoad maximam partem psalmos continet qui in 
Breviario Monastico ab ipso Patriarcha Monachorum ita dispositi sunt ut 
semel per hebdomadam totum psalterium canatur. Scribit S. Benedictus in 
cap. 18 « ...ut omni hebdomada psalterium ex integro numero 150 psalmo- 
rum psallatur ». 

Nullam omnino video rationem cur unus vel alter psalmus propter exse- 
crationes et imprecationes ab Officio divino excludatur, sicuti feria IV in 
congregatione generali ab em.mo D.no card. Ruffini propositum fuit. Em.mus 
Dominus certe mihi non indignabitur, si audeo contrariam sententiam defen- 
dere, omni qua par est reverentia. 

Totum psalterium ad thesaurum Sacrae Scripturae pertinet, et etiam 
in iis partibus inspiratum esse credimus, quae a nobis non plene intelligun- 
tur propter fragilitatem et debilitatem intellectus nostri et propter insuffi- 
cientiam locutionis humanae. Quisnam ius sibi vindicat quosdam psalmos 
excludendi ab Officio divino et quodnam erit criterium huius exclusionis? 
Unusquisque in sensu suo abundabit et quod uni placet alteri omnino non 
placebit ideoque totum psalterium ex integro retinendum erit in Officio di- 
vino. 

De cetero — et hoc dicens non cessabo — ipse Christus, Caput Corpo- 
ris Ecclesiae, nobiscum et in nobis orat et omnes sensus Scripturae perfecte 
intelligit: sensum litteralem et allegoricum, sensum typicum et analogicum. 

Ecclesia Catholica per xx fere saecula totum psalterium 150 psalmorum 
ex integro cecinit et non est, cur in saeculo vigesimo ab hac traditione de- 
clinet. 

Ad n. 73, pag. 187, cui titulus: Obligatio (Officii divini). Certe mona- 
chorum non est iudicium ferre de obligatione recitandi Breviarium quando 
agitur de clero saeculari, qui tot laboribus opprimitur. Videant illi ad quos 
pertinet, dummodo structura Officii divini non mutetur et traditio ab imme- 
morabili firmiter teneatur. Mutetur prudenter obligatio recitandi Officium 
divinum, sicuti a pluribus propositum fuit. Optimum esset ad quietem con- 
scientiae multorum, ut omnibus Ordinariis vel etiam confessariis facultas 
tribueretur in particularibus adiunctis dispensandi ab obligatione recitandi 
totum Breviarium. Ita omnia temperentur « ut sit et fortes quod cupiant 
et infirmi non refugiant », ut verbis S. Benedicti utar. 

Certo certius monachi paratissimi sunt Opus Dei die noctuque psallendi 

pro tota Ecclesia sancta Dei, pro episcopis et clero et populo. Paratissimi 
etiam sunt non tantum linguas vernaculas addiscendi, sed etiam linguam la- 
tinam Sanctae Matris Ecclesiae Romanae. In Matutino huius diei ex libro 
Apocalypsis S. Ioannis Apostoli legimus: « Et murus civitatis habens fun- 
damenta duodecim et in ipsis duodecim nomina, duodecim apostolorum 
agni ». Episcopi totius Ecclesiae hoc in Concilio congregati comparari pos- 
sunt columnis Basilicae S. Petri, qui totum aedificium sustentant et muros 
inter se coniungunt. Omnes fundatores Ordinum a S. Benedicto usque ad 
S. Ignatium et alios cum suis asseclis liberrime se abscondunt in sinu episco- 
porum, id est in columnis Ecclesiae. Nihil magis nobis cordi est, quam coadiu- 
tores esse episcoporum orando, sacrificando, laborando, etsi privilegio exemp- 
tionis a S. Pontificibus a saeculis concesso gaudemus. 

Ad n. 74, pag. 187, cui titulus: Sodales religiosi. Textus sic sonat: « So- 
dales cuiusvis Instituti, qui vi Constitutionum partes aliquas divini OfEcii 
absolvunt, orationem publicam Ecclesiae agunt... etc. ». Haec verba impu- 
gnata sunt ab em.mo card. Ruffini, qui, ni fallor, dixit sacerdotum tantum 
esse « orationem publicam Ecclesiae agere ». Iterum veniam peto ab em.mo 
cardinali, quia omnino aliter sentio. 

Liturgia est cultus publicus Ecclesiae. Si laici et religiosi utriusque sexus 
et sacerdotes hunc cultum publicum ab Ecclesia praescriptum exercent, ora- 
tionem publicam Ecclesiae agunt. Fundamentum theologicum huius enun- 
tiationis habemus in doctrina de charactere sacramentali tum baptismi tum 
confirmationis tum ordinis. S. Thomas hunc characterem sacramentalem de- 
finit dicendo ipsum esse participationem sacerdotii Christi, quo fideles depu- 
tantur ad cultum divinum. « Sacramenta — sic S. Thomas — novae Legis 
characterem imprimunt inquantum per ea deputamur ad cultum Dei secun- 
dum ritum christianae religionis » (S. Th. III, q. 63, art. 3 in corpore). 

Quid dicit Pontificale Romanum hac de re? In Consecratione Virginum 
sollemniter traditur a Pontifice Breviarium virginibus consecratis his verbis: 
« Accipite librum ut incipiatis horas canonicas et legatis Officium in Eccle- 
sia in nomine Patris et Filii et Spiritus Sancti. Amen ». Clarius exprimi vix 
potuit moniales deputari ad orationem publicam Ecclesiae. Approbari ergo 
potest textus huius n. 74. 

64 

Exc.mus P. D. ANTONIUS REITERER 

Episcopus Lydenburgensis 

Subscripti praesules in sollicitudine pro suo munere apostolico et in no- 
mine suorum sacerdotum subditorum propositionem sequentem praebent, ut 
Breviarium fons magis efficax pro eorum vita spirituali et apostolatu fiat. 

Ad hunc finem consequendum opportunam credunt reformationem totius 
structurae Breviarii: 

1 . Segregare e Breviario omnes psalmos qui preces proprie dicti non sunt, 
scilicet: psalmos historicos et imprecationis. 

2. Pro matutino sufficiunt 3 psalmi cum 3 lectionibus melius selecti. 

3. Structura nova talis esse debet, ut magis alliciat sacerdotes et bene 
nutriat eorum spiritum et apostolatum, pro eis fieri debet fons uberrimus et 
delectans, ad quem semper volenter vadunt et in quo omnia necessaria pro 
eorum vita spirituali et apostolatu inveniunt. 

4. Lingua vernacula multum adiuvat et pro pluribus sacerdotibus om- 
nino necessaria est ad consequendum talem finem. 

5. Si haec nova structura Breviarii non approbatur, saltem restringatur 
gravis obligatio sub peccato gravi. 

Iidem praesules pro ieiunio eucharistico aliam petitionem proponunt, ut 
illud restringatur ad unam horam praesertim pro sacerdotibus. 

Nam plures sacerdotes in apostolatu 3 Missas in dominicis celebrare 
debent et saepe in diversis locis cum concionibus et confessionibus. Cum 
autem numquam 3 horae intersint, saepe usque ad horam 13 aut 14 ad ieiu- 
nium coacti sunt, non solum in damnum eorum salutis, sed etiam operis 
apostolatus. 

\_Subsignati etiam\ Nevinus Hayes, prael. n. Sicuanensis; Lucianus 
Metzinger, prael. n. Ayaviriensis; P. Marcus Libardoni, prael. n. Huariensis. 

65 

Exc.mus P. D. AUGUSTINUS REMY 
Episcopus tit. Turuzitanus, adm. ap. Portus Principis 

Circa art. 73, litt. b) cap. IV schematis « de sacra Liturgia », reputo re- 
tinendam esse pro clericis in sacris Ordinibus constitutis obligationem di- 
vini Officii in sua distributione per varias diei horas ita ut diversae diei par- 
tes, prout mos per tot saecula exstans fert, mediante oratione sanctificentur. 
Bonum tam sacerdotum quam fidelium, seu bonum totius Ecclesiae, requirere 
videtur ut oratio ac divinae laudes ad Deum, nomine Ecclesiae, sine inter- 
missione, in quantum possibile, ascendant de corde et de labiis sacerdotum, 
quorum munus est etiam mediatores inter homines et Deum esse. 

Cum tamen, animarum ministerium magis ac magis sacerdotes, saepe nu- 
mero necessitatibus impares absorbeat, opportunum videtur aliquas muta- 
tiones facere. Meo iudicio, Officium divinum reducendum est. Sed quomodo? 
Haec est quaestio. An aliquae Horae removeantur? Aliter censeo: etenim, 
ex una parte, ad derelinquendum tam antiquum usum Ecclesiae, sufficientem 
rationem mihi videtur non adesse. Ex altera parte, utile est pro sacerdotibus 
pluries in die, etiam inter ministeria, aliquod insumere tempus pro suiipsius 
recollectione ac pro oratione persolvenda. Certe, ministerium ipsum et prae- 
sertim Sacramentorum administratio, cum sancta sancte tractantur, diem ac 

horas sanctificare valet. Quod, tamen, uti experientia docet, non semper eve- 
nit. Frequens oratio faciliorem reddit sanctam rerum sacrarum tractationem, 
ac communionem cum Deo magis explicitat et confirmat. Praetermissa ergo 
quaestione de Horarum numero, nonne opportunum erit expertos hac in re 
cogitare de quadam divini Officii contractione? In hac materia, duo pro- 
posita: 

1. Pro tempore, dum opus revisionis Breviarii perficitur, talis reductio 
proponatur: diebus dominicis ac festis primae et secundae classis, Matutina 
dicuntur cum tribus psalmis ac tot lectionibus, dummodo iuxta prudens iu- 
dicium Ordinarii, ministerium pastorale id postulet. Concedendum est mi- 
nisterium pastorale, saltem aliquibus diebus, valde onerosum esse; conce- 
dendum est quoque, si in his diebus, iuxta legem moralem dispensatio obliga- 
tionis Breviarii ipso facto conceditur, multos tamen sacerdotes et praesertim 
ferventiores, saepe nescire quid facere debent, et propterea aliqui conscientiae 
angoribus officiuntur. His positis, mihi videtur interventum ecclesiasticae 
auctoritatis hac in re, si non necessarium, saltem valde utilem esse. 

2. In futuro, Horae quae Maiores dicuntur, aliquatenus reducuntur (v. g. 
ad mensuram Horarum Minorum), praesertim diebus dominicis aliisque diebus 
festivis. Peracta divini Officii instauratione, non facile seu non nimis frequentes 
novae mutationes fieri deberent. Hae mutationes, praeterquam onerosis expen- 
sis pro sacerdotibus in missionibus vel in aliis regionibus mediis oeconomicis 
destitutis versantibus, ansam praebent diminutioni reverentiae publicae orationi 
et ipsi ecclesiasticae auctoritati debitae. 

66 

Exc.mus P. D. FRANCISCUS RENDEIRO 
Episcopus Pharaonensis 

Loquar non tantum nomine meo, sed etiam nomine episcoporum Lusita- 
niae seu Portugalliae, et quidem non tantum eorum qui metropolitanum occu- 
pant territorium, sed etiam ultramarinum. 

Ad cap. IV quod attinet, scilicet de Officio divino, ante omnia extollere 
volumus characterem pastoralem totius schematis, et adhuc praecisius eius 
relationem cum labore apostolico sacerdotum nostrorum. 

De difficultatibus horum sacerdotum cogitandis circa obligationem divini 
Officii, aliquas faciemus observationes. 

Et sit prima circa necessitatem orationis, tum pro vita spirituali ipsius 
sacerdotis, tum pro eius vita apostolica. 

Scimus enim in difficillimis temporum nostrorum adiunctis, praecipue 
in multiplicatione pastoralium laborum, non paucos esse sacerdotes, laxioris 
conscientiae, qui faciliter ab obligatione divini Officii recitandi sese dispen- 
sant. Alii vero, timoratae conscientiae, postquam per totum diem extraordi- 

nariis laboribus incubuerunt, recitationem divini Officii non omittunt, etiam 
magno cum sacrificio benemeritae nocturnae requiei suae, non tamen in op- 
portunis conditionibus ad eius fructum percipiendum. 

Episcopi Portugalliae hanc quaestionem coram Deo perpendentes, autum- 
nant: Orationem esse unum ex primis muneribus sacerdotis, secundum verba 
S. Petri in institutione diaconorum. Apostolus enim, coram incremento na- 
scentis Ecclesiae positus, ministros instituit, scilicet diaconos, ad munera 
secundaria obeunda, dicendo: nos vero orationi et ministerio verbi instantes 
eritnus {Act. 6, 4). 

Ergo, secundum apostolicum criterium, sacerdos non potest esse bonus 
sacerdos si non est homo orationis. 

Nostris etiam temporibus Spiritus Sanctus suscitat in Ecclesia animas ve- 
re apostolicas, homines et feminas, qui ad vitam activam in saeculo sese de- 
putant, et quotidie orationi mentali vacant per unam integram horam, et 
insuper in sacrificio Missae participant, visitationem eucharisticam seroti- 
nam et lectionem sacrae Scripturae faciunt. 

Si hae animae necessitatem habent orationis, plus et sacerdotes. 

Et ideo prima nostra propositio est ut retineatur ordinatio divini Officii 
prout est in schemate huius cap. IV, quae nobis placet specialiter quoad parti- 
cipationem fidelium (n. 75) et quoad linguam (n. 77). 

Censemus tamen attendendum esse ad multiplicationem hodiernam pa- 
storalium laborum, praecipue diebus dominicis et aliis de praecepto, aliquando 
etiam in eorum vigiliis, quando sacerdotes duas vel tres Missas celebrare de- 
bent, duas vel tres homilias facere, plura sacramenta administrare, laicorum 
apostolatum moderare et alia huiusmodi. 

Pro his enim sacerdotibus censemus quod post n. 73, pag. 187, ubi agi- 
tur de obligatione divini Officii, ponendum esse alium numerum de dispen- 
satione. Et non loquimur de simplice dispensatione prout apud theologos mo- 
ralistas, sed potius de aliqua substitutione seu compensatione. 

Mens nostra haec est: ad tranquillitatem conscientiae horum sacerdotum, 
et etiam ad compensationem eorum laborum, opportunum videtur quod Sa- 
crum Concilium aliquod statuat principium dispensationis. 

Exemplum habemus in novo ordine Hebdomadae Sanctae. Nempe qui in 
vespertinis caeremoniis participant feriis quinta et sexta, dispensantur a reci- 
tatione Vesperarum, et qui Vigiliae Paschali intersunt, a recitatione Matu- 
tini. 

Simili modo nobis videtur opportuna dispensatio partialis vel etiam tota- 
lis divini Officii pro illis sacerdotibus in supra dictis circumstantiis. 

Officium divinum, sive habeatur tamquam sacrificium laudis, sive tam- 
quam pensum vel onus diei, partialiter vel totaliter potest compensari illis 
pastoralibus laboribus, qui verum habeant characterem divinae laudis. 

Et ideo secunda nostra propositio est ut in cap. IV huius schematis, post 
n. 73, vel post n. 76 addatur alius numerus ubi statuatur principium de 
proportionata dispensatione divini Officii in toto vel in parte, pro sacerdo- 

tibus qui diebus dominicis et aliis de praecepto, vel etiam in eorum vigiliis, 
extraordinariis laboribus pastoralibus incumbere debeant, secundum normas 
a Sancta Sede stabiliendas. 

Ad psalmorum revisionem et distributionem quod attinet, n. 69 pag. 186, 
lin. 16, optime dicitur « perducatur ad finem » et quidem secundum origina- 
lem sensum quidquid sit de traditione Vulgatae editionis. 

Dicitur etiam in hoc n. 69, lin. 14, quod psalmi non amplius per unam 
hebdomadam, sed per longius temporis spatium distribuantur. 

Si ita fit, probabiliter divinum Officium abbreviatum erit, etiam si pro 
lectionibus sanctorum Patrum mensura largior instaurata fuerit. 

Et sic Officium Matutinum ad tres tantum psalmos reduci potest, quod 
multi desiderant. 

Aliqua exempla iam habemus huius reductionis. In ritu romano tres 
tantum sunt psalmi ad Matutinum in hebdomada Paschae et in hebdomada 
Pentecostes. Alii tamen ritus ampliori gaudent favore. 

Ritus Bracharensis, qui hodie honoratus erit in hac Basilica, et ritus Or- 
dinis Praedicatorum, et forsitan alii, tres tantum habent psalmos ad Matuti- 
num per totum tempus paschale, scilicet per duos menses. Pro sacerdotibus 
horum rituum, reductio ad tres psalmos, constituere videtur aliqua periodus 
spiritualium vacationum post quadragesimales labores. Extensio talis reduc- 
tionis ad totum annum opportuna nobis videtur. 

Sed in nova aptatione Officii matutini, in parte scilicet Lectionum Sacrae 
Scripturae, Sanctorum Patrum et vitae Sanctorum, optamus ut hae lectiones 
ordinentur ita ut pabulum praebeant meditationi quotidianae. 

Proh dolor, multi sacerdotes meditationem non faciunt, quae tamen fun- 
damentum esse videtur structurae totius spiritualitatis. 

Et ideo sicut recenter excussio conscientiae integrata est in Officio Com- 
pletorii, ita nunc petimus ut meditatio integrata sit in Officio Matutino, cum 
aliquo spatio temporis determinato. 

Et haec est tertia propositio, nempe quod: Officium Matutinum ad tres 
psalmos reducatur et eius Lectiones ordinentur ad quotidianam meditationem 
seu orationem mentalem faciendam. 

67 

Exc.mus P. D. CAROLUS H. RODRIGUEZ-QUIROS 

Archiepiscopus S. Ioseph in Costarica 

Iam omnia fere dicta sunt, de Officio divino, ab em.mis Dominis cardi- 
nalibus et ab exc.mis episcopis diversarum Nationum, et quidem perpulchre 
et sapientissimis verbis, quibus mentes nostras refecti sunt, magna cum lae- 
titia spirituali. 

Nihilominus, quaedam audeam reverenter dicere adhuc. Nomine episco- 

porum ex America Centrali, nempe: Guatemala, Honduras, El Salvador, Ni- 
caragua, Costa Rica et Panama, et nomine proprio, loquor. Paucas observa- 
tiones, et quidem perbreviter faciam ad nn. 68, 76 et 77 huius de divino 
Officio capitis. 

Attamen liceat mihi praemittere quaedam. Propter notam quamdam de 
Matutinis agentem (pag. 188) ubi dicitur: « Officia vero perpulchra et anti- 
quissimae traditionis tribus nocturnis insignita ne destruatur, immo instau- 
retur si opus sit »; necnon propter verba quae ab em.mis atque exc.mis Orato- 
ribus, his diebus, ut iam dixi, pulchre et sapienter prolata sunt, quibuscum 
plene consentimus, eo sensu quidem ut breviarium servetur in quantum fieri 
potest intactum, praeter emendationes necessarias ad hoc ut in melius instau- 
retur; propter haec omnia, repeto, mihi visum est, petitionem nostram de 
hac re, licet eadem sit, eam aliquomodo temperare, ut statim videre est, in 
numeratione subsequenti. 

Insuper, nobis pergratum est patefacere intimum sensum nostri pro- 
fundi amoris ac venerationis, ex fide manantium, erga sublimem orationem 
publicam Sanctae Matris Ecclesiae, nempe divinum Officium, quo in Spiritu 
Sancto, cum Christo Domino Nostro, Capite, in eius Corpore Mystico, con- 
stanter laudes Deo tribuuntur, atque pro omnibus necessitatibus Ecclesiae 
et animarum omnium, sacerdotes favorem divinum, perpetuo petunt ubique 
terrarum. 

Et quidem, praecise ob hanc nostram profundam venerationem, nobis 
est causa magni doloris, quod saepenumero Officium divinum, sacerdotes etiam 
valde pii, necessitate affecti ob circumstantias ab eorum bona voluntate alie- 
nas, pie ac devote recitare non possint. Non agitur tantum de penuria sacer- 
dotum, ut iam optime dictum est pluries in Concilio, sed agitur etiam de mira 
illa coincidentia, maioris gravaminis occupationum pastoralium, simul cum 
gravamine obligationis longius Officium peragendi, v. gr. diebus maioris fe- 
stivitatis liturgicae; quod tamen quamdam videretur exigere proportionem, 
ut eo magis quo habeatur longitudo Officii divini, eo minus extendatur eius 
obligatio ad singulas partes integrantes, et ita servetur quoddam minimum 
obligans, quod sit semper eiusdem extensionis, omnibus diebus per totum 
annum liturgicum. Illud minimum obligans sub gravi, verbi gratia, unum 
nocturnum, laudes et vesperae, sit utique semper idem, non obstantibus dif- 
ferentiis sollemnitatum liturgicarum, ita ut possint sacerdotes, occasione data, 
libere omittere reliqua, praesertim quando propter oceupationes pastorales 
tempus non sufficit. Hoc modo certo, maior aderit possibilitas, magna cum 
pace interiori ac sine oppressione timoris ob penuriam temporis, horas cano- 
nicas vere pie ac devote recitandi, et quidem pro posse, etiam complete et 
integre, etiamsi Sacrosanctum Concilium conservaret Breviarium uti nunc 
est, illudque instauraret ut Sanctae Matris Ecclesiae monumentum glorio- 
sum, mirabile constructum tot perdurantibus saeculis pietate et amore tot 
tantorumque Sanctorum, monachorum, sacerdotum, episcoporum, ac Roma- 
norum Pontificum. 

Quapropter, ob has memoratas rationes, indolis pastoralis, praesules 
Conferentiae episcopalis ex America Centrali, reverenter Venerabilibus Pa- 
tribus Concilii, exponimus: 

1. Ad n. 68, pag. 185: ut Matutinum reducatur, pro toto anno litur- 
gico, ad unicum nocturnum, tribus tantum psalmis, tribusque solummodo 
lectionibus, constans; aut saltem, et hoc fortasse esset melius, quod obligatio 
recitationis Breviarii non extendatur, quoad Matutinum, nisi ad unum tan- 
tum nocturnum. 

2. Ad n. 76, pag. 187: ut divinum Officium, etsi pro posse — ut iam 
habetur in schemate — debeat statutis horis diei persolvi, quod tamen liceat 
etiam illud recitare, ratione habita de obligationibus pastoralibus, quocum- 
que momento unius diei solaris. Salva etiam facultate anticipandi Matu- 
tinum. 

3. Ad n. 77, pag. 188: ut Ordinarii locorum possint permittere, etiam 
suis sacerdotibus, quibus spiritualiter hoc erit proficuum, divinum Officium 
lingua vulgari persolvere, quando illud privatim recitant. 

4 et ultimo: ut obligatio sub gravi, in recitatione Officii divini, non 
afficiat nisi tres horas canonicas, videlicet: unum nocturnum, laudes et ve- 
speras cuiusque diei. 

68 

Exc.mus P. D. IOANNES I. RUSSELL 

Episcopus Richmondiensis 

Quaeso ut paucis verbis emendationem proponam ad art. 77, pag. 188, 
in cap. IV schematis, de Officio divino, de lingua adhibenda in recitatione 
Officii divini. 

Officium divinum oratio officialis Ecclesiae est per quam cleri Ecclesiae 
universalis consociati sunt in laude cultuque divino. 

Ergo maximi momenti est ut recitatio Breviarii fiat attente ac devote ac 
fructuose. 

Omnes sacerdotes sponte cogitant et loquuntur in lingua vernacula. Omne 
negotium vitae geritur in lingua nativa, et ergo orant et meditantur facilius 
et maiore cum devotione in lingua vernacula. 

Recitatio cotidiana Officii divini in lingua vernacula adiuvabit eorum vitam 
spiritualem ac devotionem, quia tunc verbum inspiratum nec non doctrina 
Patrum Ecclesiae, facilius mentes eorum illuminabunt et corda commovebunt. 

Talis recitatio vernacula maiorem facilitatem eis dabit in praedicando, in 
catechizando et in instruendo fideles. 

Quapropter suffragium Patrum Concilii peto in favorem petitionis meae 
ut in recitatione privata Officii divini optio recitandi in lingua vernacula per- 
mittatur. 

Saltem centum quinquaginta episcopi ex Statibus Foederatis Americae 
Septemtrionalis in hac opinione consentiunt quia putant quod recitatio Bre- 
viarii in lingua vernacula cotidie crescentem fructum et incrementum spi- 
rituale tum sacerdotibus tum fidelibus reportabit. 

In par. 77 dicitur « iuxta saecularem traditionem Occidentalis Ecclesiae, 
in Officio divino lingua latina clericis servanda est ». Certe admittendum est 
quod in monasteriis et fortasse in certis locis recitatio in lingua latina optima 
est, sed in aliis locis et circumstantiis lingua vulgaris melior est. Ergo pro- 
pono ut verba « lingua latina servanda est » sic emendentur: « ab Ordinario 
proprio, annuente Sancta Sede, sacerdotibus concedi potest ut lingua vulgari 
in privata recitatione Breviarii utantur. 

69 

Exc.mus P. D. CAROLUS SABOIA BANDEIRA DE MELLO 

Episcopus Palmensis 

Ad n. 69, pag. 186, lin. 13 sq., cap. IV. Humiliter sed instanter peto, 
ut revertamur in recitatione psalterii ad veterem versionem « Vulgata », sicut 
in usu fuit ante versionem novam a dulcissimae memoriae Pio Papa XII pro- 
positam. Denuo adhibeatur illa traditionalis versio; attamen versus inintelle- 
gibiles, qui sunt, sed non multi, melius et clarius formulentur. Aliqui psalmi, 
ut e. g. 129, 67, videntur certe totaliter novam traductionem recipere debere. 
Sunt autem pauci. Nec illa nova, nec novissima versio introducatur seu im- 
ponatur. 

Rationes: 

1. Traditio antiquissima. Vetus illa « Vulgata » est per se prima « ita- 
lica » versio, in qua cum summa laetitia SS. Patres, ut Augustinus, Ambro- 
sius, Hieronymus psalmos canebant et ante eos innumerabilis sanctorum 
Martyrum multitudo. In qua ob reverentiam S. Hieronymus pauca tantum 
mutare ausus est, ut ille ipse asseritur. Non ob despectum traductionis, sicut 
primitus dicebatur, sed ob reverentiam, dicunt hodie historiographi, S. Hie- 
ronymus alteram omnino novam traductionem facere noluit. 

2. Novissima versio, si imponatur, confusionem maiorem efficiet quam 
nunc est. Iam paucum a perpluribus, sicut hic in aula dictum est, recitatio 
Breviarii amatur. Minus, si denuo forma psalmorum mutetur. Meminerimus 
ad exemplum plurae quae factae sunt ieiunii et abstinentiae legislationes. 
Finis fuit poenitentiae, nam in schemate, loco proprio, proponitur solum- 
modo adhuc ut pro sexta feria Maioris Hebdomadae ieiunium retineatur. 
Idem accidet cum psalmis, si novissima versio imperetur. 

3. Quis nostrum aliter psalmos Miserere, De profundis, Laudate Domi- 
num omnes gentes, alios magis usitatos, vel cantica Magnificat, Nunc dimit- 
tis, Benedictus, Benedicite omnia opera Domini, alia, dicere aut canere amat, 

nisi in vetere illa versione? In communi, a quibuseumque, aliter esset impos- 
sibile. Ne in ipsa hac sancta Vaticana Basilica in caeremoniis papalibus aliter 
canitur. Cum populo nunquam aliter facere poterimus. 

Revertamur quoque ad « Dominus vobiscum » in recitatione privata Bre- 
viarii. Num haec recitatio non amplius officialis et communis Ecclesiae ora- 
tio est, ab officialiter institutis viris recitanda? Inde. 

Ad n. 73, pag. 187, lin. 3 sq. atque alios numeros. Patres beatissimi, me- 
mineritis, quaeso, Breviarium nunquam fuisse orationem in se monachorum. 
Monachi eam orationem ab Ecclesia didicerunt. Oratio, quae hodie dicitur 
Breviarium, exsistebat iam plus 4 saecula, antequam a Sancto Benedicto me- 
lius organizaretur, eo modo quo posterius plus minusve a Sancta Ecclesia 
recepta est. S. Benedictus vero ordinationem orationis quotidianae ecclesia- 
sticae in 7 horis canonicis iam factam invenit, solummodo melius organizavit, 
et adiunxit completorium; hoc postremum autem non ut horam canonicam, 
sed ut orationem in ambulando ad dormitorium; inde referentias habet ad 
somnium. Quia Ecclesia ipsa, Sponsa Agni, numquam dormit; proinde non 
habebat completorium; oratio eius numquam complebitur. Sed semper vigil 
exspectat adventum sui amantissimi Sponsi Christi ad regnum beatitudinis, ut 
perpulchre in Vigilia Paschatis innovata invenimus expressum. Ecclesia ora- 
tionem suam quotidianam inde ab initio fundationis offerebat ad exemplum 
Divini sui Fundatoris et ad exemplar, ut videtur, institutionum iudaeorum. 
Quare, a principio christianismi suos deputatos oratores instituit, qui erant, 
quos nunc nominamus clericos, ad perficiendum opus (et onus, si vultis, onus 
vero amoris et exspectationis) laudis Dei indesinenter diu noctuque. In qua 
laude, seu sacrificio laudis, et orationes et lectiones et ipsum sacrosanctum 
Missae sacrificium continebantur. Cum autem nemo singillatim diu noctuque 
pervigil stare potest, Ecclesia, amantissima et prudentissima Mater, opus diei 
per 7 horas pro unoquoque suo deputato circumscripsit, ita ut fragilitatem 
humanam coram Deo confidenter et amanter confitens, saltem intentionaliter 
per diem et per noctem in oratione permaneret. Monachi cum tempore haec 
maxime exaggeraverunt usque ad pulcherrimam innovationem S. Benedicti. 

Haec innovatio tamen pro nostris temporibus longior et extensior valde 
appareret! Unde postea pro itinerantibus, qui non poterant secumferre totum 
immensum volumen orationum in viis, Breviarium ortum est, id est reductio 
orationum et lectionum pro aggredientibus viam. Quod nomen in usu inva- 
luit et Ecclesia adoptavit. Non habeo mecum documenta ad demonstrandum 
quod dico, sed sunt periti in hac aula, qui verba mea approbare sciunt. 

Proinde, non monachi, sed clerici primi sunt obligati ad recitationem 
Breviarii, hocque diu noctuque, in amantissima nempe dispositione quam 
Mater Ecclesia constituit. 

Ergo Breviarium ita manendum ut est, in sua structura trium nocturno- 
rum, Laudum, quatuor horarum minorum, vesperarum; quibus adiungitur 
ad consolationem completorium. Pro nostra aetate imminuatur, si Matri no- 
strae bene visum fuerit. Nemo autem se excusatum velit, eo quod non est 

monachus, nec paucum tantum tempus ad orationem officialem Ecclesiae 
adhibere praetendat. 

Nec formalismus, de quo iam locutio fuit in hac aula, in se condemnan- 
dus est. Christus eum, in se, non condemnavit, alioquin non deberet exter- 
nas iudaismi leges adimplere, sicuti fecit, et rigorose. Formalismus a Domino 
nostro condemnatus est: recitare orationes formales sine anima, sine bona 
intentione, sine studio devotionis conservandae. Quis in orationibus, quas 
proferimus in lingua nostra, aliquando et multoties distractionibus non oc- 
cupatur? Exinde preces nostrae formales tantum evadunt? Minime. Mise- 
ricordias Domini, quod sic non est. Unus celerius alter lentius et Missae for- 
mulas recitat, omnia prout gratia Spiritus unicuique dat! 

Conclusio: Breviarium ametur; demus iuvenibus nostris occasionem, ut 
psalmos comprehendere valeant, et ut latinam linguam addiscant, postquam 
a gymnasiis civilibus ad nostra Seminaria veniunt, et omnia, ut Ecclesia sta- 
tuit, a clericis cum amore perficientur. 

70 

Exc.mus P. D. ALFONSUS SANCHEZ TINOCO 

Episcopus Papantlensis 

Magna vi impulsus qua, meo iudicio, gaudet divinum Officium tum in sa- 
cerdotali ministerio cum in ipsius sacerdotis sanctificatione, audeo quae se- 
quuntur proponere relate ad cap. IV schematis de sacra Liturgia, quaeque 
relationem habent ad privatam recitationem Officii divini. 

I. Remaneat obligatio recitandi Officium divinum prout apparet in n. 73 b) 
schematis. Ita, puto, ad huius obligationis satisfactionem meliori modo pro- 
spici. 

Rationes: 

1. Quo maior est obligatio, maior adest cumulus gratiarum ut ea adim- 
pleatur. 

2. Maior obligatio maiori vi influit in voluntatem ad eiusdem adimple- 
tionem. 

3. Si obligatio Officii in aliquibus eius partibus minuitur hae quam fa- 
cillime omittentur praesertim a sacerdotibus qui, non fervore gaudentes, ma- 
xima orandi necessitate compulsi sint. 

II. Relate ad n. 71 b) optandum est ut non minuatur pars proprie pre- 
catoria Officii. 
Nam: 

1. Officium divinum, natura sua, est: « ...ut Deum sine intermissione 
laudet et pro singulis interpellat... laudis canticum... quod christianorum om- 
nium nomine eorumque in beneficium adhibetur Deo... (cf. cap. IV, linn. 9, 
12-14). 

2. Sacerdoti nostri temporis urgentior est necessitas orandi necnon ad 
Deum accedendi. 

3. Fieri potest ut quibusdam sacerdotum unica oratio diei consistat in 
celebratione S. Missae et recitatione divini Officii. 

III. In aptandis « Horis Minoribus » optatur ut clare, in unaquaque 
earum, elementa constitutiva tendant vel ad specialem virtutem fovendam 
in sacerdote vel ad gratias pro eo aut pro mundo obtinendas. 

Rationes: 

1. Maior unitas esset in elementis singularum horarum. 

2. Varietate maxima gauderet unaquaque earum in hebdomada. 

3. Forte eae plus allicerent sacerdotes eisque maiorem fructum spiritua- 
lem afferrent. 

IV. Antiphonae in matutinis, laudibus et vesperibus non iterentur post 
singulos psalmos. 

Quia: 

1. Si antiphonae praesertim sunt ad sensum psalmorum indicandum suf- 
ficiens erit ut initio eorum recitentur. 

2. Optabilior apparet ut post « Gloria Patri » uniuscuiusque psalmi spi- 
ritus liber sit et aptior ad sensum sequentis psalmi capiendum. 

3. Iteratio antiphonarum innecessariam longitudinem gignit Officio. 

71 

Exc.mus P. D. FELIX SCALAIS 
Archiepiscopus Leopoldpolitanus 

Ad n. 77: Nomine episcoporum Conferentiae episcopalis regionis Congo 
Leopoldpolitanae, arch. Leopoldpolitanus Felix Scalais, intervenit ut no- 
tare faciat: 

1. Magnam sacerdotum partem onus divini Officii recitandi suavius et 
facilius maioreque cum devotione adimpleturam esse in lingua sua materna; 

2. Textus Sacrae Scripturae et alios qui in Breviario inveniuntur, lingua 
vernacula recitatos facilius memoriae praesto fore tempore sermonum ad 
populum habendorum in eadem lingua vernacula. 

Votum suum sic proponit: a) in Officio divino clericis licet lingua ver- 
nacula uti; b) et c) ut in schemate. 

Exc.mus P. D. ALEXANDER SCANDAR 

Episcopus Lycopolitanus 

Nul ne peut nier Peffet salutaire du Breviaire pour les ames sacerdotales 
et la benediction qu'il attire sur les fideles. L'Eglise dans le rite latin, en fait 
une obligation pour ses clercs, et elle a raison. Cette obligation ne doit-elle 
pas etre etendue aux clercs de 1'Eglise orientale, et je parle ici de PEglise 
copte d'Alexandrie. 

A vrai dire, si je me base sur Phistoire, c'est bien cette Eglise qui, ins- 
piree par PEsprit Saint, et imitant la coutume des juifs, a donne a ses fideles 
« Phorologion » leur demandant de prier sept fois par jour. Nos moines, 
nos religieux, et nos fideles, jusqu'a ce jour, dans certains endroits, restent 
fideles a la recitation du Breviaire, ou de Phorologion appele dans leur langue 
« Agb » ou « Agbiah ». Nos pretres, du moins la grande partie, recitent Pho- 
rologion ou Pabsegeout parfois. Pour le bien de leur ame ne doit-on pas leur 
donner un breviaire dans le vrai sens du mot, en faisant apparaitre ce qui 
se trouve dans nos couvents et qui se pratique dans certains monasteres 
durant certaines periodes de Pannee. 

A Poccasion du Concile je sollicite humblement du Saint-Siege qu J un 
ordre soit donne pourqu'un breviaire complet soit donne a nos clercs. Ils 
puiseront dans ce livre la nourriture de leur ame, imitant en cela leurs 
peres. Ce livre en plus de psaumes distribues d'une maniere rationnelle, con- 
tiendra des lectures: 1) Nouveau Testament-Ancien Testament-Commentai- 
res et homelies de nos peres; 2) Synaxaire-vie de nos saints corrigee et abre- 
gee; 3) Prieres et louanges propre aux divers temps liturgiques et fetes prin- 
cipales de Pannee. Ces prieres seront prises dans: Psalmodies, Theodiquis, 
Difnai, Livres de la Semaine Sainte ou offices de cette Semaine etc. 

Cette question est importante et il est necessaire que notre rite ait un 
office divin. 

La priere est la vie de Pame et le pretre doit avant tout etre Phomme 
de la priere. 

73 

Exc.mus P. D. IOSEPH SCHNEIDER 
Archiepiscopus Bambergensis 

Norma in n. 77 schematis constitutionis de sacra Liturgia statuta, nempe 
« Iuxta saecularem traditionem Occidentalis Ecclesiae, in Officio divino lingua 
latina clericis servanda est », uti norma generalis omnino tenenda et susti- 

nenda est, sed locum det exceptionibus quibusdam ultra eas, quae sub n. 77 
enumerantur. 

Rationes quasdam meo iudicio gravissimas afferre fas videtur, nempe: 

1. Clerici, etsi linguam latinam bene didicerint et calleant, hac lingua in 
vita sacerdotali plerumque non utuntur nisi in sacra liturgia. Inde lingua la- 
tina loqui vix valent, et quae latine orando in Breviario legunt, percipiunt 
quidem modo, ut ita dicam superficiali, at intellectum eorum, quae sic latine 
legunt, penitius et profundius non assequuntur. Ut ea, quae v. gr. in psalmis 
enuntiantur eorum mentibus vere communicentur et approprientur, debent 
ea iterum atque iterum etiam lingua eis familiari, i. e. materna legere et 
recitare. Quod non fit, si textui psalmorum quandoque studuerint, sed utique 
si eundem textum, quem latine recitare debent, saepe saepius lingua quoque 
materna recitaverint. 

Nimium pondus sacerdotibus, nostris in vinea Domini operariis fidelibus, 
imponeretur, si eis ad obtinendum effectum, de quo supra, suaderetur, ut 
praeter recitationem Breviarii latinam cotidie obligatoriam idem Officium 
semel atque iterum in hebdomade lingua vernacula recitent. 

2. Dolendum est praeterea effectum, ut ita dicam, asceticum et pasto- 
ralem recitationis Officii divini minorem aequo esse. 

Certo certius finis primarius Officii divini est cultus Dei. Qui finis qua- 
damtenus obtinetur, etsi sacerdos, recitando Breviarium, inde nihil vel pa- 
rum fructus ad augendam suam spiritualitatem et ad actionem suam pasto- 
ralem adiuvandam percipiat. Neque dubitandum est Deum fidele obsequium 
recitationis Officii remunerare posse ad suum beneplacitum gratiis divinis, 
etsi effectus spiritualiter beneficus oriens naturali modo (psychologice) ex 
recitatione Officii divini parvus et mancus est. 

Nihilominus dolendum valde est effectum istum de facto quasi totaliter 
deficere. Quamvis enim sacerdos cotidie psalmos et alios sacros textus legat, 
eosque magna ex parte memoriter teneat, isti textus uti experientia commu- 
nis docet, ei in mentem non veniunt, si praedicationem, catechesim etc. parat 
et suscipit. Cum enim Officium latine tantum recitet, praedicationem autem, 
catechesim etc. lingua materna paret, deest id quod vis associationis vocari 
potest. Propter quod ille qui praedicat de certa quadam re lingua sua fami- 
liari, non recordatur sponte se multoties eandem rem orando latine tetigisse. 
Hoc manifestat recitationem sola latina lingua factam mentem non satis for- 
mare ad normam illius verbi in ordinatione presbyteri: quod legerint cre- 
dant, quod crediderint doceant. 

3. Scientia linguae latinae eiusque perfectio imminuta est ita, ut multi 
sacerdotes textum Breviarii in ipso legendo saepe non intelligant. Inde eo- 
rum oratio saepe nonnisi attentione sic dicta superficiali absolvitur. Ne dica- 
mus hunc defectum eo sanari debere, quod clerici latinam linguam melius 
addiscant. Nemo est qui non optet, ut scientia linguae latinae apud clericos 
perfectior reddatur. At oblivioni dari nequit Ecclesiam hunc finem ex se sola 
assequi non posse. Nam scholae, in quibus elementa linguae latinae discun- 

tur, magna ex parte non subsunt Ecclesiae, sed Statui. Unde quae in scholis 
istis deficiunt, a nobis corrigi universaliter nequeunt. Nec dicendum hunc de- 
fectum scholae sanari posse in seminariis minoribus. Nam parva solum pars 
alumnorum seminarii maioris ortum ducit ex seminario minori, maior pars 
hisce temporibus et saltem apud nos gymnasium apud f amiliam habitando 
absolvit. Nisi renuntiare velimus huic maiori numero candidatorum, ab eis 
exigere nequimus scientiam, quam in schola non didicerunt. Si autem scien- 
tiam linguae latinae annis studiorum philosophiae et theologiae perficiendam 
valde urgemus, permulti ob timorem huius rigoris studium theologiae non 
capessent. Quamvis ergo maximopere optandum sit, ut scientia linguae lati- 
nae promoveatur et omnia quae ad hoc iuvent fiant, attamen factum ignorari 
nequit scientiam hanc hodie imminutam esse et factum hoc neque imme- 
diate neque a nobis solis universim mutari posse. Melius est habere clerum 
sat numerosum, qui, etsi non adeo perfectus in lingua latina, libenter statum 
clericalem arripuit et ob virtutes ceteras laudari potest, quam absterrere multos 
iuvenes a capessendo statu clericali eo quod ab ipsis exigimus scientiam lin- 
guae latinae tantae perfectionis, quae ipsis ardua nimis et inaccessibilis ap- 
paret. 

Unde propono emendationem ad n. 77 sequentem: Iuxta saecularem tra- 
ditionem Occidentalis Ecclesiae, in Officio divino lingua latina clericis ser- 
vanda est, facta tamen episcopo (Ordinario loci) potestate concedendi sin- 
gulis clericis ut secundum normam ab ipso episcopo prudenter et onerata 
sua conscientia constituendam Officium divinum statutis vicibus vernacula 
quoque lingua recitent. 

74 

Exc.mus P. D. NICOLAUS SCHNEIDERS 

Archiepiscopus Makassariensis 

Omni qua par est modestia liceat mihi dicere hoc caput multo minus pla- 
cere quam praecedentia. Duo praesertim sunt quae displicent: 

1. Prooemium clericalismum quamdam redolet. Sermo est de munere 
totius Ecclesiae ut Deum laudet et pro hominibus interpellet. Deinde additur 
Ecclesiam hoc munus absolvere non solum per Eucharistiae celebrationem, 
sed etiam per speciale illud munus divini Officii celebrandi, quod sacerdotibus 
aliisve selectis incumbit. Quasi ad illud laudis et deprecationis munus non 
pertineret oratio quae a simplicibus fidelibus fit. 

Quare ad pag. 185, linn. 11-12 hanc emendationem proponere vellem: 
Legitur: « sed etiam per mirabile illud laudis canticum ». Propono: « sed 

etiam per orationes filiorum suorum, inter quas eminet mirabile illud laudis 

canticum ». 

2. Decretum in concipiendo Officio divino claudicare videtur. Hoc iam 

ab aliis explicatum est, et insuper ita patet ut argumenta repetere super- 
fluum sit. 

Argumenta sunt haec: Ab una parte schema intendit Officium divinum 
adaptare necessitatibus hodiernis, in quibus Breviarium de facto recitatur a 
sacerdotibus et religiosis cura animarum occupatissimis. Ab altera tamen parte 
decretum retinet indolem monachalem Officii divini. 

Hinc aperta contradictio in iis quae de Matutinis dicuntur (n. 68, pag. 186, 
linn. 8-10). Praesertim vero decretum sanctificationem totius diei quaerit 
in « sanctificatione diversarum horarum » per orationes singulis horis apta- 
tas (pag. 185, linn. 24, 28). Iamvero hoc sacerdoti vitae activae dedito ple- 
rumque impossibile erit. Huic etiam sacerdoti necessarium est, ut certum 
tempus orationi tribuat. Sed haec oratio potius consistet in consecratione ma- 
tutina et gratiarum actione vespertina, qua labores suos Deo dedicat iisque 
fructum spiritualem impetret. 

Vehementer opto ut Patres votum exprimere velint, quod omnino novum 
conficiatur Breviarium. Quodsi fit, ex diuturna experientia vitae missionariae, 
commendare velim ut hae normae prae oculis habeantur: 

a) Pro recitatione a solo vel in communitate — Breviarium Monacho- 
rum non tango — unum habeatur Breviarium identicum. Ita tamen compona- 
tur, ut in recitatione a solo omitti possint quae ibi sensum non faciunt. 

b) Tempus tranquillae recitationi necessarium melius non excedat 
triginta vel quadraginta momenta. Praesertim vero in festis solemnioribus 
eorumque vigiliis, quae maiorem sacerdotibus laborem imponere solent, Of- 
ficium abbrevietur. 

c) Officium componatur Laudibus et Vesperis, quae aptatae sint ad 
initium et ad finem diei, et insuper hora quadam intermedia, quae in qua- 
libet diei hora recitari possit. 

d) Principalem omnino locum in his horis obtineant Psalmi et Can- 
tici, quibus in hora intermedia iungatur lectio quaedam protractior Sacrae 
Scripturae. Haec lectio ne interrumpatur responsoriis, quae devotionem saepe 
turbant potius quam iuvant. Si casus ferat, habeatur lectio quaedam ex Pa- 
tribus vel ex vita Sanctorum historica. Huic autem officii nucleo ne addantur 
multae fimbriae. 

e) Tempus Breviarii recitandi extendatur ad diem naturalem hodier- 
num, ita ut Vesperae recitari possint etiam post horam mathematicam vigesi- 
mam quartam. 

[Subsignati etiam: A. Djajasepoetra, arch. Djakartanus; G. Manek, arch. 
Endehensis; A. Soegijapranata, arch. Semarangensis]. 



ANIM ADVERS IONE S SCRIPTAE - CAP. IV DE LITURGIA 



575 



15 

Exc.mus P. D. IOSEPH SCHROEFFER 

Episcopus Eystettensis 

Tum a sacerdotibus tum a moderatoribus spiritualibus cleri maxime op- 
tatur, ut modus aliquis, qui recitationem Breviarii magis meditativam per- 
mittit, concedatur. 

Non pauci enim sacerdotes, laboribus obruti, in adimplendis officiis suis 
multiplicibus a mane usque ad vesperum continuo agitantur. Quare vera me- 
dicina eis esset, si, omni festinatione deposita, tranquillo animo cum Deo 
conversari ac diutius meditative apud unum aliumve psalmum vel aliam Of- 
ficii partem morari possent. 

Propono igitur, ut Concilium sacerdotibus optionem det aut persolvendi 
totum pensum diurnum aut tantum temporis in id insumendi quantum pro 
recitatione totius ordinarie requiritur, scil. unam horam, quin omnes et sin- 
gulae partes de facto persolvantur. 

Haec optio aut omnibus sacerdotibus concedatur aut singulis petentibus 
de licentia episcopi. 

Quare in n. 73 b, post verba « ... tenentur totum Officium persolvere », 
addatur « aut saltem unam horam in eius recitationem insumere ». 

76 

Rev.mus P. D. AUGUSTINUS SfiPINSKI 

Minister generalis O.F.M. 

Placet cap. IV generatim loquendo. Breviter loquar de tribus articulis, 
scilicet de art. 69, ubi agitur de psalmis; de art. 73, ubi tractatur de obliga- 
tione recitandi divinum Officium, et de art. 74, ubi schema verbum facit 
de sodalibus religiosis. Alias animadversiones secretariatui generali scripto 
tradam. 

Ad pag. 185, linn. 7-10: omittatur citatio, quae refertur ad « Pontifi- 
cem », non proprie ad « Ecclesiam »; et dicatur: « Ecclesia autem, sacerdotio 
mirabili in suo Capite insignita et divinam ipsius missionem in terris per- 
gens, Deum sine intermissione laudat et pro singulis interpellat. Quod mu- 
nus absolvit... ». 

Ad pag. 186, lin. 1: tollatur verbum « cleri », ut locutio generalior 
evadat. 

Ad pag. 187, linn. 1-2: proponerem ut nihil in hac re innovetur; ratio 
est, quia « oratio diei » haberi debet pro tota die tamquam versus interca- 

laris (« Leitmotiv », uti dicunt). Ceterum recenter oratio « Pater noster » ex 
horis sublata est; nunc iterum introduceretur? 

Ad pag. 188, linn. 4-6: omnino placet quod dicitur de « lingua latina cle- 
ricis servanda » in recitando Officio divino. Casibus vere exceptionalibus sem- 
per provideri potest recursu ad S. Sedem, quae iam concessit aliquibus sacer- 
dotibus, sacrum ministerium peragentibus in Republica Israel, psalmos lingua 
hebraica recitare. 

Ad pag. 188, lin. 13: corrigatur textus hoc modo: « vel cum iis qui 
sub b) nominantur ». 

Nunc autem ad particularia: 

1. In art. 69, pag. 186, linn. 16-17, legitur: « Opus revisionis psal- 
terii, feliciter inchoatum, perducatur ad finem, respectu habito latinitatis et 
usus liturgici ». Proponerem ut dicatur « quam primum perducatur ad fi- 
nem » etc. Ratio est, quia impraesentiarum in Ecclesia, et speciali modo in 
monasteriis et in aliis domibus religiosis, ubi divinum Officium choraliter 
persolvitur, haesitatio orta est quoad textum psalterii adoptandum. Ideoque 
vehementer desideratur ut unitas psalterii in Liturgia latina quamprimum 
restituatur. 

Quoad modum futurum textum definitivum elaborandi, adhaereo iis 
quae nudiustertius clare sapienterque em.mus Dominus card. Frings proposuit. 

2. Art. 73, pag. 187, lin. 3 et sequentibus. Proponerem ut in schemate 
agatur, etsi paucis verbis, de obligatione morali recitationis Officii divini, a solo 
factae, et aliquantisper rigor obligationis temperetur. Ita anxietates bonorum 
sacerdotum e medio tollerentur et amor divinum Officium recitandi forsitan 
augeretur. 

Insuper liceat votum, iam ab aliquibus membris commissionis centralis 
emissum, iterum proponere, ut concedatur praesulibus facultas suos subditos 
in quibusdam casibus ab obligatione recitationis divini Officii dispensandi. 

3. Art. 74, pag. 187, lin. 24 et sequentibus. Placet articulus uti iacet. 
Dicitur enimvero: « Sodales cuiusvis Instituti status perfectionis, qui, vi 

Constitutionum, partes aliquas divini Officii absolvunt, orationem publicam 
Ecclesiae agunt. Item, publicam Ecclesiae orationem agunt, si quod parvum 
Officium, vi Constitutionum, recitant, dummodo in modum Officii divini con- 
fectum ac rite approbatum sit ». 

Ratio cur articulus uti iacet servari deberet est, quia Ecclesia potest « in- 
dolem orationis publicae » determinare, sicut etiam in materia votorum unice 
ex voluntate Ecclesiae pendet, utrum vota sive fratrum clericorum et fratrum 
laicorum sive sororum, consideranda sint publica an privata. 

Rev.mus P. D. GABRIEL SORTAIS 

Abbas generalis O.C.R. 

Canon 69. Placet iuxat modum. Ut scilicet, in ultima sententia, post 
verbum: « latinitatis », addatur: « Christianorum propriae et non de quacum- 
que latinitate ... ». 

78 

Exc.mus P. D. ANTONIUS TEDDE 

Episcopus Uxellensis et Terralbensis 

Cum in disceptatione de cap. V loquendi facultatem petiissem breves ani- 
madversiones de cap. IV secretariae generali Concilii Oecumenici Vaticani II 
scripto trado. 

Anxio animo miror de aggressione — sit venia verbo, sed efficacius meum 
animum exprimit — contra linguam latinam in recitatione divini Officii adhi- 
bendam. 

Cum de lingua latina in Sacrificii Missae peragendo actum est, reverenti 
animo auscultavi, quae a plurium regionum episcopis, praesertim ex terris 
Missionum provenientibus, de usu linguae vernaculae, praecipue in Missa Ca- 
thecumenorum, dicta sunt. Et his attentis, n. 41 ut se habet probandus mihi 
videtur. Cum in cap. IV autem de clericis agatur, qui convenienti doctrina 
praediti esse debent, amarissime me taeduit vehementiores sermones contra 
linguam latinam in recitatione Officii divini a clericis adhibendam audire. 

Nunc temporis in usum venit etiam apud coetus operariorum unam vel 
etiam duas linguas alienigenas discere. Qui usus frequentior est apud coetus 
quos « medios » vel « mediae eruditionis » vocant. Humiliter, igitur, censeo 
omnes clericos occidentalis Ecclesiae Catholicae, iuxta saecularem traditionem, 
obligatione devinciri linguam latinam, sua natura universalem, discendi, saltem 
usque ad sufficientem cognitionem qua Sacra peragere et Officium divinum 
intellegenter recitare valeant. 

Si a scholis in quibus latina lingua non edocetur iuvenes ad Seminarium 
accedunt, ut alias disciplinas ita et linguam latinam, quae est lingua viva Ec- 
clesiae Catholicae occidentalis discant. 

In Ecclesia occidentali, humillimo meo iudicio, non est admittenda inter 
clericos ignorantia linguae latinae, quae igitur in Officio divino clericis servan- 
da est. 

N. 77, igitur, meo iudicio, ut se habet adprobandus est. 

Quoad obligationem divini Officii recitandi, n. 73, attenta humana fra- 
gilitate, qua etiam coetus sacerdotalis, gratiarum divinarum distributor affli- 
gitur, humiliter censeo sub gravi retinendam esse. 

Vi enim dynamismi, ut aiunt, seu quam maxime assiduae sollicitudinis qua 
relationes sociales nunc temporis urgunt, facilius omittendi orationem vocalem 
et mentalem periculum instaret, nisi graviter onerata conscientia, clericos obli- 
gatio divini Officii recitandi urgeret, ut et n. 41 etiam n. 73, meo humili iudi- 
cio, ut se habet adprobandus est. 

Ad maiorem Dei gloriam, et B. M. V. adiuvante. 

79 

Exc.mus P. D. ANGELUS TEMINO SAIZ 
Episcopus Auriensis 

Qui propter bonum animarum et iuxta normas bis in eadem die celebrant, 
sint dispensati a recitatione Horarum Minorum, qui ter litant, etiam a Matuti- 
nis dispensentur. 

Ut conditio sine qua non requiritur, ut saltem per dimidiam horam ipsa 
die orationi mentali incumbant in loco apto. 
Rationes patent. 

80 

Exc.mus P. D. PETRUS M. THfiAS 

Episcopus Tarbiensis et Lourdensis 

De divino Officio pauca dicam. 

I. Opportunitas accommodandi Officium divinum praesentibus Ecclesiae 
adiunctis retinenda est. Sed, meo sensu, necessitas et excellentia orationis no- 
mine Ecclesiae aperte, clare et publice a Patribus Conciliaribus pronuncian- 
dae sunt. 

Hodie enim, in Ecclesia, Officium divinum multum negligitur et non adest 
compensatio per orationem privatam: ista etiam multum decrescit. 

Huius facti ecce consequentia: multiplicantur sacerdotes tepidi, sacerdo- 
tes « activistae » et, proh dolor!, sacerdotes infideles. 

II. Nec putandum est quod oratio publica erit melior, ex parte sacerdo- 
tum, si brevior fiat. Familiaritas divina quandam diuturnitatem requirit. 

Instantissime moneantur omnes sacerdotes Ecclesiae ut prolixius et fer- 
ventius orent. Hoc ad triplicem scopum: 1. ut meliori modo laudent Deum, 
unum et trinum; 2. ut unusquisque, in vita sua pastorali, sit vere instrumen- 
tum coniunctum cum Deo; 3. ut unusquisque fidelis sit usque ad mortem et 
ut Deo intime uniatur, quod pro singulis, est officium minime dubium. 

III. Trahentur sacerdotes ad orationem, 1. exemplo Christi Domini; 
2. verbis Apostolorum: « Nos vero orationi ac ministerio verbi instantes eri- 
mus » (Act. 6, 4); 3. exemplo omnium sanctorum pastorum; 4. constanti 
Traditione Ecclesiae et doctrina Summorum Pontificum. 

Exc.mus P. D. DINUS TOMASSINI 
Episcopus Isclanus 

Subsignatus proponit ut in schemate constitutionis de S. Liturgia ad cap. IV 
(de Officio divino), in art. 73, post litt. b, addatur « Lex canonica vel Confe- 
rentiae episcopales dispensationem pro congrua parte Officii statuant in com- 
modum sacerdotum qui, die dominica, duas vel tres Missas cum homelia cele- 
brant vel peculiares et adprobatas precationes (processiones, horas sanctas etc. 
secundum locorum consuetudines) cum populo sibi commisso sollemniter fa- 
ciunt ». 

Ratio patet, praesertim relate ad missionarios et ad parochos, qui magnas 
vel plures paroecias curant. 

82 

Exc.mus P. D. ROBERTUS E. TRACY 

Episcopus Rubrubaculensis 

Veniam peto, ad aliquid breviter dicendum, relate ad cap. IV: de Officio 
divino. 

His in diebus, habetur, inter plurimos nostros sacerdotes, praxis lauda- 
bilis frequenter assistendi Missis speciali occasione celebratis, e. g., Missis 
nuptiarum, exsequiarum, anniversariorum, etc. Deficiente autem tempore, ad 
labores pastorales adaequate persolvendos, hi sacerdotes nunc se sentiunt 
constrictos ad Breviarium recitandum, sacro durante, ex quo fit ut fideles, talem 
modum agendi ex parte sacerdotum animadvertentes, aliquatenus distrahantur 
ab illa plena participatione in Missa ad quam ipsi sacerdotes, saepe praedicando 
et docendo, eos inducere optant. 

Quapropter peto dispensationem totalem ab obligatione Officium diei re- 
citandi, illis sacerdotibus concedendam, qui talibus Missis specialibus actuose 
assistant. Hac dispensatione adepta, ipsi sacerdotes in actionem liturgicam 
plenius participandam libenter et expedite intrarent, et simul fidelibus prae- 
beretur exemplum, magis idoneum et efficax, illius actuosae participationis 
in Missa ad quam sacerdotes, tamquam eorum magistri et duces in re liturgica, 
eos constanter exhortantur. 

Exc.mus P. D. ALFREDUS VIOLA 
Episcopus Saltensis in Uruguay 

Expressa delegatione episcopatuum ditionum Chiliensis (de Chile) et Uru- 
guariensis (de Uruguay), quoad cap. IV schematis de sacra Liturgia, nempe de 
Officio divino, quaedam exponam. 

Studium totius huius capitis nobis suggerit totam hanc rem speciali pe- 
ritorum commissioni deferendam esse, aliquibus tantum generalioribus prin- 
cipiis ab ipso Oecumenico Concilio stabilitis. 

Ratio est quia in hoc capite multa sunt laboriose ac longo tempore deter- 
minanda, quae in congregatione generali vix perfici possunt. 

Sequentia ergo proponimus: 

I. Cap. IV schematis sacrae Liturgiae totum cuidam peritorum commis- 
sioni tradatur, ut intra quinquennium Officium divinum funditus recogno- 
scatur, saltem pro clero apostolatui operam dante. 

II. Periti ad recognitionem designati non solum quae a Patribus hic et 
nunc verbo vel scripto suggerantur prae oculis habeant, sed etiam studia quae 
facta fuerunt a commissione praeparatoria, in quibus multa procul dubio ipsis 
maiorem lucem ad suum munus rite adimplendum invenient; quin hoc ullo 
modo significare velit ad primitivum schema ex toto redire. 

III. In congregatione generali ergo solummodo perpendantur annotatio- 
nes genericae sequentes: 

1. Clare affirmetur Officium divinum Ecclesiae magni interesse. In mu- 
nere enim sacerdotali bene fungendo divinum Officium grave momentum ha- 
bet, non tantum pro clero, sed et pro omni populo fideli, immo et pro toto 
hominum genere. Sacerdos etenim, vir orationis esse debet, non solum pro 
seipso sed et pro ceteris, nam mediator est pro hominibus constitutus in iis 
quae sunt ad Deum. 

2. Ita Officii structura ordinetur ut ipsum non sit aliquid addititium et 
quasi mere disciplinare in vita sacerdotum, sed potius aliquid expedite et, 
magis re quam lege, ad munus mediatoris et magistri naturaliter aptatum, ita 
ut multum conferat ad vitam spiritualem ipsius sacerdotis alendam, et insuper 
ad sanctificationem quotidiani laboris totius communitatis fidelium. 

3. Amplior in divino Officio Sacrarum Scripturarum lectio locum obti- 
neat; tamen ad breviorem formam in sua integritate contrahatur. Ad hoc fa- 
ciendum adhibeantur, imprimis, ea quae in § 23 cap. I istius schematis enun- 
tiantur; insuper in recognitione facienda non attendatur tantum ad quasdam 
rationes historicas morose ac mordicus perpensas, sed etiam, immo et potius, 
ad hodiernam conditionem et necessitatem cleri ad opus pastorale vocati. 

4. Denique, hae practicae determinationes ab ipso Concilio statuantur: 
a) Ordinarii dispensationem Officii concedere possint iis sacerdotibus 

qui, in diebus festis, eorumque vesperis, vel multum in opere pastorali adla- 
borare debent vel pluries litare. 

b) Omnibus monialibus, quae ad divinum Officium tenentur, liceat, 
Ordinarii iudicio, lingua vernacula illud recitare. 

c) Fere omnes episcopi supralaudati arbitrantur ut si quae sint graves 
causae, Ordinarius possit etiam sacerdotibus concedere usum linguae ver- 
naculae in divini Officii recitatione. 

84 

Exc.mus P. D. HERMANNUS VOLK 
Episcopus Moguntinus 

Discussione cap. IV schematis de sacra Liturgia iam finita peto, ut hoc 
meum votum de Officio divino dirigatur ad commissionem de re liturgica trac- 
tantem. 

1. De Breviario servando. 

a) Necessarium duco, sacerdotes persolvere totum Breviarium Matuti- 
num, Laudes, Horas minores, Vesperas et Completorium complectens. 

b) Ne mutetur Breviarii forma, qua etiam alternatim et in choro reci- 
tari possit. 

c) Breviarium in toto suo ambitu obligatorium maneat. Nam pro ipso 
sacerdote et ut cultus publicus magni momenti, immo essentialis functio sacer- 
dotum est. Id quod Breviarii abbreviatione reduci iniustum esset et efficeret, 
ut fideles minus parati redderentur orandi extra S. Missam. Ex his et simili- 
bus rationibus multi sacerdotes non desiderant, ut abbrevietur Breviarium. 

2. De levaminibus in Breviario recitando necessariis. 

a) Quam celerrime permittatur, ut Breviarium recitetur in lingua ver- 
nacula ab omnibus, quibus hoc utilitati vitae spiritualis est, ad normas art. 24 
pag. 167, in quo mutetur verbum « proponere » in verbum « determinare » 
aut « instituere ». 

(I) Inde recitatio Breviarii plerisque reddetur fructuosior, quo fiet, ut 
libentius et facilius orent. Breviario in lingua vernacula usitato haud pauci 
fortasse redibunt ad recitationem latinam, quae deinde fieret maiore cum 
fructu. 

(II) Cum textus Breviarii magna ex parte desumuntur ex Sacra Scrip- 
tura, Breviarium in lingua vernacula recitatum efficiet, ut Sacra Scriptura 
etiam fidelibus fiat magis fructuosior. Nam textus Sacrae Scripturae facilius 
et magis spontanee praedicationibus inserentur. Qui fructus utilitatem recita- 
tionis latinae valde superabit. 

(III) Breviarium in lingua vernacula recitatum simul cum aliis modis 
orandi, e. g. rosario, etiam coetui fidelium oranti utilis erit. Nam augetur nu- 
merus laicorum, qui Breviarium vel saltem partes eius recitant. 

b) Permittatur, ut ipsi recitantes lectiones ex Sacra Scriptura et Patri- 

bus desumptas commutent. Probabile videtur multos ex eis deinde lecturos 
esse maiores partes Sacrae Scripturae maiorem unitatem sensus complectens 
quam in Breviario nunc existente. Sic fiet, ut Breviarium et lectio scripturistica 
melius coniungantur. 

Ut breviter totum complectar: Desideria valde urgentia implebuntur et 
augebitur laetitia, qua sacerdotes recitent divinum Officium, si permittetur, 
a) ut Officium divinum recitetur in lingua vernacula, b) ut ipse recitans com- 
mutare posset lectiones ex S. Scriptura et Patribus desumptas. 

85 

Exc.mus P. D. ANTONIUS GREGORIUS VUCCINO 

Archiepiscopus tit. Aprensis 

I. De fundamento doctrinali Officii divini. 

Videtur quod sicut habet hodie divini Officii ordinatio constituit pondus 
et fastidium pro aliquibus cleris non tam propter diuturnitatem suam quam 
propter qualitatem quae dispar apparet cum conditionibus hodierni ministerii 
(sacerdotalis) cleri nostri qui Officium divinum recitando intendit non solum 
munus suum complere sed etiam vitam suam religiosam fovere. Unde, ante 
omnia debet sacerdos rectum de qualitate officii conceptum habere. 

Nam considerandum est quod divinum Officium partem essentialem esse 
cultus divini. Etenim, « Unus est Deus, unus Mediator Dei et hominum, 
Christus Iesus » (1 Tim. 2, 5). « Habentes ergo Pontificem magnum » (Hebr. 
4, 14), Iesum Christum, qui, ut scribebat in Encyclica Mediator Dei Pius XII 
f. r., « humanam naturam assumens, terrestri huic exilio hymnum illum 
invexit, qui in supernis sedibus per omne aevum canitur. Universam ho- 
minum communitatem ipsi sibi coagmentat eamdemque in divino hoc con- 
cinendo laudis carmine secum consociat ». Unde cultus divinus ab ipso Christo 
et in nomine illius rite et debite Deo Patri offertur ab Ecclesia. 

Iamvero, cultus divinus amplexatur Sacramenta et Officium divinum quae 
Spiritu et verbo Dei efficiuntur. Sed inter sacramenta potiorem locum tenet 
sacramentum eucharisticum, quia, ut sacrificium Redemptionis humanae ut 
opex et fons divini cultus reputandum est. Unde, e rerum natura, divinum 
Officium intimum connexum habet cum sacrificio eucharistico et merito ap- 
pellatur « sacrificium laudis », quod in persona Christi et in nomine Ecclesiae 
offertur. 

Divinum igitur Officium explendo, sacerdos in nomine Christi et Ecclesiae 
agit et orat, publicoque fungitur officio. Unde Officium divinum non est con- 
siderandum ut actus individualis, sed magis socialis, ecclesialis et quodam- 
modo oecumenicus. Sequitur quod sub aliquo aspectu, quadruplex finis sacri- 
ficii eucharistici convenit etiam sacrificio laudis, quatenus Ecclesia consociatur 
Christo qui suo officio sacerdotali fungitur sive in Missae sacrificio sive in sacri- 

ficio laudis. Propterea, si haec principia generalia recte applicantur in sacra 
Liturgia, tunc evidens apparebit intimus connexus inter sacrificium euchari- 
sticum et sacrificium laudis, ita ut sacrificium laudis efficiatur vera praeparatio 
ad sacrificium eucharisticum simulque eius emanatio. 
II. Et iam ad praxim. Agitur de n. 68 ad 71. 

Principium recognitionis divini Officii: ita ordinandum est ut evidens 
appareat eius cum sacrificio Missae connexio. Et hoc sequenti modo: 

a) Hora matutina, recitantur Laudes cum psalmis in quibus adora- 
tio et laus divina ab Ecclesia exprimatur. 

b) Hora meridiana, in qua tres psalmi recitantur cum propria ora- 
tione, in quibus gratiarum actio ab Ecclesia exprimatur. 

c) Hora postmeridiana, in qua recitantur psalmi tres sensu impetra- 
torio, quibus adiungentur lectiones e Sacra Scriptura et ex Patribus assumptae 
accommodatae ad memoriam revocandam virtutum vitae christianae et sacer- 
dotalis. Adiungitur lectio hagiographica et concluditur cum oratione diei. 

d) Hora serotina, in qua recitantur primum Vesperae ad confitendam 
fidem Ecclesiae ad divinam Providentiam, deinde Completorium cum duobus 
psalmis paenitentialibus post examen conscientiae et confessionem, quibus 
adiunguntur oratio et marialis supplicatio. 

Exc.mus P. D. IGNATIUS ZIADfi 

Archiepiscopus Berytensis Maronitarum 

Ad art. 73. Circa Ofiicium divinum plene assentimus illis quae proposuit 
em.mus card. Leger, quod scil. retineantur pro clericis saecularibus Laudes 
et Vesperae, quibus accedunt lectiones Scripturae Sacrae et Patrum. 

Circa has autem lectiones licet quaedam addere pro tota Ecclesia: 

Sacerdos, diversis operibus ministerii et saeculi iam occupatus et ad pen- 
sum sat extensum Officii divini obligatus, inclinatur ad hoc pensum persol- 
vendum, cum aliqua celeritate, immo, post aliquod tempus, maxima cum cele- 
ritate. Repetitio autem celerrima eorumdem textuum, lingua non connaturali, 
reddit attentionem difficiliorem et ducit paulatim ad formalismum. Formali- 
smus autem fugat pietatem. 

Ad hoc malum sanandum, duo ergo praecavenda sunt: celeritas et forma- 
lismus. Praecavetur celeritas si obligatio fertur non in extensionem materiae 
legendae, sed in spatium temporis occupandi. Si enim obligatio fertur in spa- 
tium occupandum, iam non adest propensio ad explendam maiorem quantita- 
tem materiae in minore quantitate momentorum, sed e contra, loco propen- 
sionis ad celeritatem, advenit attentio ad id quod legitur: quae attentio 
est via ad vitam et remedium ad malum. 

Praecavetur etiam formalismus excludendo repetitionem. Repetitio autem 

excluditur, si facultas conceditur legendi textus, quos ipse lector eligit in 
quodam Elencho, ad hoe confecto, Scripturarum et Patrum. Textus qui eligun- 
tur, eliguntur enim sive desiderio amplioris instructionis, sive ex desiderio ali- 
cuius delectationis animae. Amplior autem instructio adiuvat ad magisterium, 
et delectatio animae ad pietatem, quae beneficia non sunt despicienda. Et sic 
liberantur sacerdotes a malo ad sanitatem. 

Ergo summa propositionis ad hoc reducitur: 

1. Retineantur ex Officio divino horae principales, ex cura fidelitatis 
ad Ecclesiae traditionem; 

2. Imponuntur variae lectiones, eligendae in elencho ab Ordinario loci 
statuto, ab ipso sacerdote, per spatium temporis determinatum, ad formali- 
smum et celeritatem praecavendam. 

Exc.mus P. D. Pericles Felici, secretarius generalis Concilii: 

Hodiernae congregationi generali praeest em.mus ac rev.mus Domi- 
nus card. Antonius Caggiano, arch. Bonaerensis. 

Audiant omnes! Prouti nuntiatum est, Sanctissimus Dominus digna- 
tus est statuere ut sessiones primae seriei finem habeant die 8 proximi 
decembris, in festo Immaculatae Conceptionis Beatae Mariae Virginis, 
sollemni sacro cui ipse Summus Pontifex praeerit. Sequenti die, idest 
9 decembris, habebitur sollemnis canonizatio. 

Idem Sanctissimus Dominus dignatus est statuere ut sessiones iterum 
incipiant dominica IV post Pascha, nempe die 12 mensis maii anni pro- 
ximi, et finem habeant in festo Sanctorum Petri et Pauli, quae est sab- 
bato. Tempore quod intercedit inter primam seriem et secundam seriem 
sessionum operam navabunt commissiones conciliares. 

Circa capita V, VI, VII et VIII eorumque articulos, loqui petierunt: 
em.mi cardd.: Iacobus de Barros Camara, arch. S. Sebastiani Fluminis 
Ianuarii; Mauritius Feltin, arch. Parisiensis in Gallia; Laureanus Ru- 
gambwa, ep. Bukobaensis in Tanganyika; Conradus Bafile, arch. tit. An- 
tiochenus in Pisidia; Fridericus Melendro, arch. Nganchimensis in Si- 
nis; Ioseph Marling, ep. Civitatis Jeftersoniensis in Statibus Foederatis 
Americae Septemtrionalis; Antonius Baraniak, arch. Posnaniensis in 
Polonia; Sebastianus Soares de Resende, ep. Beirensis in Mozambico; 
Ioseph Khoury, arch. Tyrensis Maronitarum; Iacobus Nuer, ep. Phata- 
nensis in Aegypto; Victor Reed, ep. Oklahomitanus in Stat. Foed. Ame- 
ricae Sept.; Cyrillus Zohrabian, ep. tit. Acilisenus in Armenia; Antonius 
Jannucci, ep. Pinnensis in Italia; Russell Ioseph McVinney, ep. Provi- 
dentiensis in Statibus Foederatis Americae Septemtrionalis; Laurentius 
Bereciartua, ep. Seguntinus in Hispania; Simon Hoa Hien, ep. Dalaten- 
sis in Vietnam; Leonardus Raymond, ep. Allahabadensis in India; Iaco- 
bus Flores, ep. Barbastrensis in Hispania; Marius Castellano, arch. Se- 
nensis in Italia; Petrus Ngo-dinh-Thuc, arch. Hueensis in Vietnam; 
Emmanuel Larrain, ep. Talcensis in Chile; Primus Gasbarri, ep. aux. 
Veliternus in Italia; Paulus Gouyon, ep. Baionensis in Gallia; Ioseph 

Urtasun, arch. Avenionensis in Gallia; Aloisius Alonso, arch. tit. Sionen- 
sis, vicarius castrensis in Hispania; Antonius Fustella, ep. Tudertinus in 
Italia; Caesarius D'Amato, ep. tit. Sebastenus; Aloisius Almarcha, ep. 
Legionensis in Hispania; Petrus Zilianti, abbas nullius Montis Oliveti 
Maioris; Ioseph Soetemans, abbas generalis Canonicorum Regularium 
Lateranensium; Henricus Golland Trindade, arch. Botucatuensis in Bra- 
silia; Casimirus Kowalski, ep. Culmensis in Polonia; Paulus Taguchi, ep. 
Osakensis in Iaponia; Franciscus Jop, ep. tit. Dauliensis in Polonia. 

1 

Em.mus P. D. IACOBUS card. DE BARROS CAMARA 
Archiepiscopus S. Sebastiani Fluminis lanuarii 

Venerabiles Vatres, 

Circa musicam sacram eiusque naturam 1 liceat mihi aliquid dicere. 
Sed non omnia legam quae hic scripta sunt, 2, brevitatis amore. 

Musica sacra est illa quae ex sua natura composita et inventa fuit 
ad Liturgiae inserviendum. Ex sua natura manifeste apparet quod finis 
primarius cantus et musicae sacrae est, et esse debet, Dei gloria et laus. 
Deducitur ergo quod musica, ut ars sacra, debet semper tendere ad 
cultum divinum ampliandum et promovendum. Liquido patet quod in 
isto sensu musica sacra quandoque ipsa Liturgia dici potest. 

Hucusque assertum a multis fuit quod musica sacra solummodo « an- 
cilla est liturgiae », sicut in schemate n. 90 legitur. Sufficit autem dicta 
S. Pii X prae oculis habere quando, de musica sacra loquendo, non dicit 
simpliciter « humilis ancilla », vero autem « pars integrans liturgiae ». 

Musica sacra revera est ancilla Liturgiae quoad actionem, attamen 
quoad suam naturam est « pars necessaria vel integrans ipsius Litur- 
giae »... 3 Musica in ecclesia movet affectus, animum mulcet, mentem ad 
Deum elevat. 

Sacer cantus semper fuit in ecclesia adhibitus « ad gloriam Dei atque 
salutem animarum ». Proinde « Sancti Patres nostri antiqui docuerunt 
et instituerunt subditos suos... formam cantandi sive psallendi in choris 
suis esse et placuere sacrificium laudis nostrae... 4 ». 

Si naturam musicae sacrae attente consideremus, aperte videtur 
quod Deus canticis hominum proprie numquam indiget, quatenus, sicut 
Ecclesia canit: « Pleni sunt caeli et terra gloria tua ». Sicque recte dicit 
Hieronymus: «... non quod Deus laude alicuius indigeat, sed quod laus 
Dei laudatoribus prosit et dum per singula opera maiestatem ipsius ma- 

gnitudinemque cognoscunt, ad laudandum cum miraculo stuporis erum- 
pant »... 5 

Iuxta mentem Ecclesiae et Sanctorum Patrum « vera » musica sola 
illa est, quae ecclesiastica et sacra, quatenus mediante ista compunctio 
cordis in cultu liturgico obtineri potest. 

Ex hucusque dictis et ex ipsa natura cultus divini liquido patet, quod 
in cultu catholico ars musicae, ex sua natura, non semper constituit 
actum liturgicum, utique autem « in ipsis caerimoniis sacris et ritibus 
exsolvendis praecipuum obtinet locum » (Musicae sacrae disciplina). 

Liquido patet quod non erit possibile spiritum liturgicum inter fide- 
les creare sine cantu sacro adaequato. Plenitudo et perfectio Liturgiae 
exigit participationem fidelium in cantu sacro, quia in cultu christiano, 
utpote cultus eminenter eucharisticus, omnimode necessarius est can- 
tus sacer, sicuti vox fidelium et communitatis. 

Unde manifeste apparet quod sacerdotes et clerici, necnon fideles 
omnes, studiose divinas laudes concinere atque audire debent. Unde 
realis instauratio liturgica haberi nequit quousque sacerdotes et religiosi 
non efformentur in musica sacra a magistris in hac arte bene peritis, in- 
deque a pristinis annis educationis in seminariis et in scholasticatibus 
religiosis... 6 

Nunc practice propono: 

1. In seminariis, praeter alumnos selectos pro schola cantorum, om- 
nes alii bene instructi sint in cantu gregoriano, saltem ad bene canendas 
partes quae in Missa solemni a celebrante vel ministris canendae sunt. 

2. Ad hoc obtinendum, directores nihil omittant ut alumni, etiam 
non cantores, revera addiscant necessaria pro functionibus sacris. Nam, 
sicut illi, qui in schola cantant, bene apti esse debent ut functiones ad 
altare rite peragant (quod multoties non accidit), etiam, ex altera parte, 
et iisdem rationibus, illi qui ad altare aliquo munere funguntur in quo 
cantare debent, reapse illud bene adimpleant, rite canendo. In sacris func- 
tionibus, caeremoniae et cantus ita intime connectuntur ut separari non 
possint. Ideo omnes clerici et cantare et bene se gerere ad altare rite 
addiscant, propter rationes tum liturgicas tum pastorales. 

3. Ultima propositio mea: saltem cantus religiosos populares, neces- 
sarios pro catechesi, missionibus et similibus, nullus sit sacerdos qui eos 
canere nequeat. Experientia personali, per tot annos in directione semi- 
nariorum, unum tantum alumnum inveni cui impossibile fuit cantica, 
nec faciliora quidem, addiscere. Sed unum tantum; alii, etiamsi diffi- 
culter, didicerunt. Media impendamus, et effectus percipiemus. 

Ne remaneant ergo tantum in scriptis omnia ea quae in schemate 
statuuntur, praesertim sub n. 93. Dixi. 

In textu scripto tradito: 1 naturam musicae sacrae. 2 hic scripta legam. 

3 Quod Isidorus de musica sacra loquendo affirmavit, quod « sine musica nulla 
disciplina potest esse perfecta, nihil enim est sine illa... », possumus etiam de cultu 
publico dicere: Liturgia nunquam solemnis esse potest sine cantu, sine musica. 

4 angelis vero acceptabile et iucundum; omnibus hominibus intuentibus et audien- 
tibus delectabile et aedificatorium; generans devotionem et compunctionem et 
suscitans animum ad indagandum Scripturarum intellectum et erigens mentem ad 
contemplandum ea quae super se sunt, caelestia et divina » (Instituta Patrum, in 
Gerbertus, Scriptores, I, 5). 5 (Comm. ad Eph., PL 26, 451). Mens divi Tho 
mae idipsum brevius exprimit: « necessaria laus oris non quidem propter Deum, 
sed propter ipsum laudantem, cuius affectus excitatur in Deum et ex laude ipsius » 
(Summa Th. 2-2, q. 10). Natura cantus sacri expostulat quod in ecclesia homines 
corde melius quam ore canant, iuxta illud Augustini: « Laudamus ergo Dominum 
Deum nostrum, non tantum voce, sed etiam corde. Quoniam qui corde laudat, 
interioris hominis voce laudat. Vox ad homines sonus est, vox ad Deum affectus 
est » (Sermo 267, PL 38, 1193). In antiquis temporibus rector artis musicae, qua- 
tenus ista pro bono societatis inserviebat, Status semper fuit; cum adventu autem 
liturgiae christianae, Ecclesia sicuti rector artis sacrae se erigit, atque moralitatem 
artis musicae proclamat. Consequenter sancti Patres causam musicae sicuti pro- 
prium negotium et sicuti quaestionem primi ordinis suscipiunt. 6 (cf. Instruc- 
tio S. Congr. de Seminariis diei 15 aug. 1949; Litt. Enc. Musicae Sacrae Disci- 
plinae, 25 dec. 1955; Instr. de Musica sacra et sacra Liturgia diei 13 sept. 1958). 

2 

Em.mus P. D. MAURITIUS card. FELTIN 

Archiepiscopus Parisiensis 

Venerabiles Fratres, 

Cap. V, n. 85, pag. 192, agitur de festo paschali. 

Quin ad diuturnas controversias revertar, quae primis Ecclesiae 
saeculis intervenerunt, et salvo ecclesiarum orientalium calendario, vo- 
tum exprimere velim: 

Ut in calendario nostro latino festum Paschae celebretur die fixa, 
verbi gratia, dominica prima mensis aprilis. 

Hoc votum revera antiquissimae traditioni opponitur. Sed nonne 
hic ipse sit finis Concilii Vaticani II: recognoscere institutiones nostras, 
et eas modificare, si id, ob aetatis hodiernae exigentias, necesse sit? 

Atqui hodie fideles, in nostris regionibus, non intelligunt cur anni- 
versaria commemoratio huius historici eventus, mortis et resurrectionis 
Salvatoris nostri, singulis annis diversis diebus celebretur. 

Quod si ipsis datur explicatio historica, obstupescunt quod ordo lu- 
naris pro hoc tantum servetur, cum solaris ordo nostris temporibus 
omnia regat. 

Si vero solemnitas Paschae statueretur prima dominica mensis apri- 
lis, id est semper intra primum et septimum diem huius mensis, hoc 
non longe abesset a traditione venerabili, circa diem quartum decimum 
« Nizan » vertente. 

Et hoc aliunde plures convenientias praeberet: 

1. Multum adiuvaret pastores; sineret enim apostolicas activitates 
diversarum associationum melius ordinari, necnon vitam paroeciarum et 
dioeceseos. 

2. Hoc maius momentum daret festivitati Paschali in vitam civilem. 
Etenim usque nunc festa religiosa aliquod momentum habent in vitam 
civilem, sed, societate in materialismum vertente, haec efficientia paula- 
tim minuitur. 

Iam nostis in quantis casibus, nomine oeconomicarum necessitatum, 
ordo laboris operariorum sine consideratione diei dominicae celebrandae 
instituitur. 

Ipsa festivitas Paschae, adhuc generaliter observata, periculum in- 
currit suum momentum perdendi, nisi certa die instituatur. Iam in ali- 
quot regionibus vacationes scolares verni temporis, magistrorum et alum- 
norum commodo statuuntur, absque respectu ad solemnia Paschalia. 

3. Haec decisio multum praestaret commodum et satisfactioni esset: 
tum magistris operum et operariis, quia eos adiuvaret in labore et vaca- 
tionibus ordinandis; tum auctoritatibus civilibus, quibus, in nostris sal- 
tem regionibus, valde interest festum diem Paschae pro semper statui; 
tum familiis, christianis quidem sed et non-christianis, quibus festum 
Paschae fixum, sicut et Nativitatis Domini, facilius congregandi locum 
daret. 

Scio fratres nostros orientales de hac re habere rationes a nostris 
diversas, et libenter subscribo propositioni ab exc.mo secretario Nabaa, 
recenter factae, hanc quaestionem deferre ad commissionem mixtam, cui 
annumerarentur delegati ecclesiarum orthodoxarum ritus byzantini, atque 
aliarum orientis orthodoxarum ecclesiarum. 

Attamen, ut in nostris regionibus f esta christiana serventur, et ut 
respondeatur aliquibus nostri temporis exigentiis, quaero ut dies solem- 
nis Paschae, in ecclesia latina, pro semper statuatur dominica prima men- 
sis aprilis. Dixi. 

3 

Em.mus P. D. LAUREANUS card. RUGAMBWA 
Episcopus Bukobaensis 

Em.mi, exc.mi et rev.mi Patres, 

Loqui velim de quibusdam viis quibus in Af rica optime promoveatur 
musica sacra, de qua in n. 97 cap. 7 agitur. 

Musica in Afrorum vita magnam partem habet atque eorum cultui 
religioso plurima confert elementa. Quaeritur nunc quomodo traditione 
musicali africana uti poterimus ut cultus christianus indoli nostrae ap- 
tetur. 

Multa quidem tentamina, plus minusve felicia, aliquando simplici 
occasione vel casu exorta, saepe temere excogitata, aliquoties tamen cum 
quadam vera peritia exarata, ab iis qui putabant se artem authentice 
africanam cognoscere. Plures studium artis nostrae impenso conatu fo- 
vebant, sed « non secundum scientiam » (cf. Rom. 10, 2), cum nimis 
generatim de universa indole africana loquerentur et melodias locales 
concentumque instrumentorum qui alicubi Afris placet, ac si cunctis 
Afris placerent eodem gradu ac modo, pro scientia experimentata te- 
nerent. 

In cap. I (n. 34-36) iam actum est de commissionibus liturgicis atque 
de commissionibus de musica sacra et de arte sacra. Commissionis de 
musica sacra est, tentamina prudenter et caute dirigere, necnon quae- 
nam melodiae moribus ac pietati christianae repugnant, iudicare. Sed 
quomodo sine peritis tales commissiones constituemus? In peritis sta- 
bit et valor obiectivus et progressus utilis musicae africanae. 

Obsecro ergo peritos, ut nos adiuvent in instituendis scholis ad in- 
vestigandam veram naturam musicae africanae in quibusdam institutis 
de musica sacra vel etiam profana. Futuri periti sic efformati, sive clerici 
sive laici, sive Afri sive alii quibus studium musicae africanae cordi est, 
illuc confluent ut, auxilio principiorum generalium musicae, modos 
africanos componere addiscant et de novis melodiis sapienter iudicare 
conentur. Pontificio Instituto Romano de musica sacra (P.za S. Agostino, 
Roma) iam adiuncta est schola de musica in missionibus. Sed quid hoc 
ad ea tanta quae necessitas flagitat? Eiusmodi incepta pro viribus ab 
omnibus provehenda sunt ut musicae sacrae africanae fundamenta so- 
lida iaciantur. Periti qui in re musicali generali et insuper in notione 
obiectiva indolis africanae funditus perceptae et varietatum musicalium 

iuxta diversas partes Africae callebunt, liturgiam nostram adaptare feli- 
citer sensui religioso novo satagent. Dixi. 



Animadversiones additae: 

Problema forsitan magis arduum oritur de Arte sacra africana. Quidam arti- 
fices instituta expellere nituntur quae a primis christifidelibus Africae usque ad nos 
tradita sunt, et quae summa veneratione prosequimur. « Recedant vetera, nova 
sint omnia » ? aiunt, artem abstractam introducentes, quae indoli nostrae nequa- 
quam accommodatur. Hunc novum modum Africanum appellant; figuras Christi 
et Mariae ita exprimunt ut fideles offendantur. 

De indole futura Afrorum praeiudicare nolo, sed puto nos prudenter proce- 
dere debere, ne, sicut parvuli fluctuantes, omni vento novitatum circumferamur 
(cf. Eph., 4, 14). 

Quo principio fundamentali fulti, distinguendum est. Architectura in magna 
parte Africae typis simplicibus reducitur: tuguria, rarissima aedificia vix maiora; 
nisi in Africa septemtrionali, ubi Semitae et Chamitae aedificia maiora constru- 
xerunt. Ceteri Africani paucissimos habuerunt cum ipsis contactus, nec quidquam 
de arte illa ab iis imparaverunt. 

Missionarii aedificia sacra modo europaeo constituerunt. Sub influxu pro- 
gressuum in scientia missionologica ab initio saeculi nostri, plures proposita exco- 
gitarunt, sicut, verbi gratia, ecclesia vel templa nostra in modum tugurii amplifi- 
cati ad mensuram numeri christifidelium, id quod problemata insolubilia de soli- 
ditate atque de pretio constructionis incredibili evocabat. Insuper, in omnibus 
regionibus mundi, sensus populi semper poposcit ut domus Dei a domibus privatis 
differat. 

Ergo, in pluribus quaestionibus, in architectura absolute, in ceteris relative, 
novitas imponitur et quidem, ita ut labor noster et conatus opera exstruant quae 
per annos et annos permaneant ac pietatem populorum nostrorum foveant. 

Summopere ergo desiderantur periti artis sacrae Africanae, qui veri nominis 
progressui et accommodationi studentes cum episcopis invigilent ne confusio ex- 
trema stabiliatur. 

4 

Exc.mus P. D. CONRADUS BAFILE 

Archiepiscopus tit. Antiochenus in Pisidia 

Venerabiles Patres, 

In pag. 192 huius cap. V, in art. 86, quaestio est de calendario fixo 
seu perpetuo inducendo. 

Proposita reformatio tenderet ad hoc: ad efficiendum scl. ut omnes 
anni semper per eandem hebdomadae dieni initium habeant, ita ut v. g. 
dies prima ianuarii semper die Dominica cadat, dies secunda ianuarii 
semper feria secunda, et ita porro. 

Cum annus civilis constet ex 365 diebus, i. e. ex 52 hebdomadis 

plus 1 die, praecise haec ultima dies est causa instabilitatis calendarii. 
Quae dies cum supprimi non possit, varia excogitata sunt systemata ad 
obtinendam stabilitatem seu perpetuitatem calendarii, quae systemata 1 
ad 2 principaliora reducuntur (loquor de systematibus tantum, quae 
hebdomadam retinent). 

Vrimum systema consistit in hoc quod 365 ma dies cuiusque anni, ulti- 
ma dies anni scilicet? non amplius computatur in serie hebdomadarum, 
i. e. tamquam dies extra hebdomadam habetur, ita ut neque uti domi- 
nica, neque uti feria 2 neque uti alia hebdomadae dies consideretur. 
Vocatur dies alba seu nulla. Idem dicendum de die 29 februarii anni 
bissextilis. 

Diebus 365 ma cuiusque anni et 29 ma februarii annorum bissextilium 
sic eliminatis ad hebdomadarum serie, novus annus semper incipiet 
eadem die. Inter varias formas reformationis calendarii, quae ad hoc 
systema reducuntur, illa maxime nota est, quae venit sub nomine « Ca- 
lendarii Orbis seu Universalis » (vulgo « World Calendar »), de quo in 
nota 5 in pag. 192. 

Alterum systema consistit in eo quod, ad eundem finem obtinendum, 
reducitur ipsa duratio anni civilis ad 364 dies ita ut, transacta die 364, 
statim incipiat novus annus. Ad compensandam autem amissionem illius 
diei, quae supererat in unoquoque anno, et diei 29 februarii in annis bis- 
sextilibus, inseritur integra hebdomada in fine cuiusque quinti vel sexti 
anni, prout casus feret. Tali modo, duratio normalis anni civilis erit 
364 dierum; post vero 5 vel 6 annos habebitur — instar anni bissexti- 
lis — annus 371 dierum. Et sic, post hanc hebdomadam intercalarem, 
initium novi anni iterum cum initio anni secundum calendarium grego- 
rianum, nunc vigens, coincideret. 

Adoptioni alicuius calendarii huius ultimi systematis non videntur 
obstare peculiares difficultates sub aspectu religioso, quia hebdomada in- 
tacta maneret cum in sua constitutione tum in suo rhythmo seu in suc- 
cessione hebdomadarum. 

Hoc systema tamen parum considerari visum est apud Organisatio- 
nes Internationales, quae de calendario reformando praeteritis annis 
egerunt. 

Non semel e contra de primo, supra numerato, systemate calendarii 
perpetui disputatum est, et quidem anno 1937 apud Societatem Natio- 
num et anno 1956 apud Consilium Oeconomicum et Sociale Organisa- 
tionis Nationum Unitarum, quin tamen ad practicam conclusionem per- 
veniretur. 

Utilitates, quae ex adoptione huiusmodi calendarii profluerent, es- 
sent non parvi momenti, etenim: 

a) Calendarium fieret vere stabile, cum profectu societatis civi- 
lis, praesertim apud quosdam populos, apud quos plura differentia ca- 
lendaria simul vigent. 

b) Huiusmodi calendarium ex una parte, hebdomadam, etsi non 
prorsus intactam, tamen servaret, et ex altera parte, exigentiis vitae 
civilis optime responderet. Quare, si aliquando contingeret ut idem ca- 
lendarium ope Organisationum Internationalium introduceretur in uni- 
verso orbe, in tuto aliquomodo poneretur ipsa hebdomada a conamini- 
bus eorum qui futuro tempore, materialismo grassante, novum calen- 
darium propugnare possent, quod ab hebdomada prorsus praescinderet 
(sicut tentatum est tempore Revolutionis Gallicae et iterum tempore 
Revolutionis Russicae). 

Sed introductioni calendarii huius generis, i. e. primi systematis, 
i. e. systematis quae ultimam diem anni extra seriem hebdomadarum 
ponit? non leves obstarent difficultates: 

a) sicut dictum est, rhythmus hebdomadae frangeretur, i. e. suc- 
cessio hebdomadarum interrumperetur, et quidem denuo unoquoque 
anno. Nemo est, qui non videat quam grave sit rem sanctam, quae est 
hebdomada, tangere seu laedere, quae ipsi divinae revelationi inni- 
titur; 

b) in periculum incurreretur novas divisiones inter Christianos 
inducendi. Scio non deesse, qui sperent introductionem calendarii per- 
petui etiam causae unionis Christianorum profuturam esse. Sed hoc valde 
dubium videtur. Ad rem meminisse sufficiat adhuc hodie, post 4 fere 
saecula a gregoriana reformatione calendarii, nondum omnes Christia- 
nos calendarium gregorianum acceptavisse, siquidem maiores commu- 
nitates Christianae orientales separatae adhuc haerent calendario iu- 
liano. 

Quid eveniet nunc, si tam profunda innovatio actuetur, quae heb- 
domadarum successionem interrumpat, praesertim cum hodie, praeter 
Ecclesias separatas Orientis, tam multae exsistant confessiones acatho- 
licae? 

c) Hebdomada, uti compertum est, in vigore est non tantum apud 
Christianos, sed etiam apud Hebraeos et Mahomedanos; utrique — He- 
braei praesertim — ei totis viribus haerent et cuivis interruptioni in 
successione hebdomadarum se opponunt. Hebraica sodalitia et nonnulla 
Mohamedanica Gubernia per suam firmam actionem effecerunt, ut quae- 
stio de sic dicto « Calendario Universali » introducendo, quae, uti di- 
ximus, anno 1956 apud organos Nationum Unitarum in discussione erat, 
amplius ne agitaretur pro illa vice et sine die differretur. Iam vero, in 
praesenti situatione, Christiani naturales, ut ita dicam, cooperatores in 

defendenda hebdomada apud organisationes internationales habent po- 
pulum Hebraicum et nationes Mohamedanicas. Sed defensio hebdoma- 
dae debilior evadet, si haec spontanea et naturalis concomitantia de- 
ficiet. 

Meminisse ceterum iuvabit — solummodo per transennam — - quod 
introductio huiusmodi calendarii perpetui, quod rhythmum hebdomadae 
frangeret, secumferret etiam necessitatem fixationis diei Paschatis, de 
qua in art. 85 (eadem pag. 192), quia computatio diei Paschatis secun- 
dum regulam Nicaenam, interrupta serie hebdomadarum, impossibilis 
evaderet. 

Conclusio: 

1. Cautissime in hac materia procedendum videtur. 

2. Cum autem art. 86 schematis non distinguere videatur inter 
systemata calendarii perpetui, quae hebdomadam et eius rhythmum ser- 
vant, et systetnata, quae hebdomadam quidem servant, sed eius rhythmum 
frangunt, proponere audeo humillime ut secundae paragrapho art. 86 
sequentia adiciantur verba: « itemque hebdomadarum successionem in- 
tactam (i. e. sine ulla interruptione) relinquunt ». Proinde integer textus 
articuli erit: « Sacrosanctum Concilium declarat se non obstare mediis 
et inceptis quibus tenditur ad calendarium perpetuum in societatem ci- 
vilem inducendum. Variorum autem systematum, quae ad calendarium 
perpetuum stabiliendum excogitata sunt, illis tantum non obstat, quae 
hebdomadam septem dierum servant et tutantur, itemque hebdomada- 
rum successionem intactam (i. e. sine ulla interruptione) relinquunt ». 

3 et ultimum. Quia vero in futuro novae circumstantiae, eaeque gra- 
ves, Ecclesiae suadere possent, ut alicui calendario perpetuo adhaereat, 
quod hebdomadam quidem servet at non hebdomadarum ininterruptam 
successionem, opportunum videtur huiusmodi decisioni ostium non clau- 
dere. 

Velint proinde venerabiles Patres Conciliares non parvi momenti 
quaestionem examini subiicere, utrum expediat eidem art. 86 adhuc 
aliquid ad hunc finem addere, v. g. verba sequentia: « Systemati vero 
quod hebdomadarum successionem interrumpat non est accedendum 
nisi aderunt causae adaequate graves, de quibus Apostolica Sedes iudi- 
cium feret et adhibitis cautelis ne adoptio huiusmodi calendarii causa 
profundioris divisionis evadat inter Catholicam Ecclesiam et communi- 
tates Christianas ab Apostolica Sede separatas ». Dixi. 



In textu scripto tradito: 1 deest. 2 deest. 3 deest. 

5 

Exc.mus P. D. FRANCISCUS MELENDRO 

Archiepiscopus Nganchimensis 

Em.me Praeses, venerahiles Patres et Fratres omnes carissimi, 

De cultu sacrarum imaginum optima iam sunt dicta in hac aula die 
sahhati. Nunc hreviter et cum humilitate propono rem concretam. 1 

Addendum ad cap. VIII schematis de Liturgia vel uhi aptius sit: 

De veneratione sacrarum imaginum in ecclesiis, doctrina Ecclesiae 
patet ex definitionibus Conciliorum Nicaeni If et Tridentini (D. 302-304, 
986-988), necnon ex damnatione errorum Synodi Pistoriensis de hac re, 
in Constitutione Pii VI Auctorem jidei (D. 1569-1572). Pius autem XII, 
fel. rec, in Litteris Encyclicis Mediator Dei lamentatur aliquorum nostri 
temporis « cogitandi agendique rationem... multiplices illos restituere 
eniti errores (Pistoriensium) quos Ecclesia iure meritoque reprobavit », 
atque edicit: « is ex recto aberrat itinere, qui sacras imagines ac statuas 
e templis prohibeat »; et tandem cultum Sanctorum data opera in eadem 
Encyclica inculcans, idem Pius XII asserit: « Ut autem nostri quoque 
sensus salubriter excitentur, vult Ecclesia nostris in templis Sanctorum 
caelitum imagines proponantur, semper tamen eadem ratione permota, 
ut nempe quorum colimus imagines virtutes imitemur » (A.A.S., 39 
[1947], 546, 581-583, 590-591). 

Quae cum ita sint, vere dolendum est id quod videmus fieri his 
postremis annis. Etenim in non paucis ecclesiis et oratoriis, quae ex- 
struuntur in usum sive omnium fidelium, sive catholicorum alumnorum 
alumnarumve, sive ipsorum religiosorum et religiosarum, nulla prorsus 
venerationi proponitur imago Christi Domini eiusque Sanctissimi Cor- 
dis, nec Beatissimae Virginis Mariae, neque alicuius Sancti. 

Abstineo a disserendo de origine huius falsae doctrinae et praxis, de 
eius pessimis effectibus, de inanitate rationum quibus inniti conatur, de 
magna utilitate et genuinae pietatis fructibus, quos e Sacrarum imaginum 
cultu fideles obtinent. 

Solummodo nunc humiliter exopto, ad tantum malum praecaven- 
dum, ut, in loco qui competenti commissioni magis aptus videatur, se- 
quentia vel similia addantur verba: « Haec Sancta Synodus iterum per- 
niciosam doctrinam damnat quae docet, non oportere venerationi fide- 
lium proponere imagines Domini Nostri Iesu Christi, Beatissimae sem- 
per Virginis Mariae et Sanctorum in sacris aedibus quibus Sanctissimum 
Eucharistiae Sacramentum asservatur. Contra vero, Sacrosanctum hoc 

Concilium optat et commendat ut in cathedralibus, paroecialibus aliisque 
ecclesiis, necnon in oratoriis sive publicis sive privatis, et quantum fieri 
possit in ipso maiore altari vel iuxta illud, meliore quo videatur modo, 
imagines ostendantur nobiles Domini Nostri Iesu Christi eiusve Sacra- 
tissimi Cordis, Beatissimae Virginis Mariae et aliorum Sanctorum, eo- 
rum saltem qui singularum ecclesiarum titulares vel Patroni habeantur ». 
Dixi. 



In textu scripto tradito: 1 deest. 

6 

Exc.mus P. D. IOSEPH MARLING 

Episcopus Civitatis Jeffersoniensis 

Venerabiles Fratres, 

Me excusate, quod rem attingam iam disceptatam, sed duo tantum 
momenta requirunt verba mea. Nihil mirum quod quisque suum pro- 
prium Sanctum provectum esse vult. Quapropter, meo iudicio, firmanda 
est in n. 84 regula ad seligendos Sanctos, quorum festum in universa 
Ecclesia celebrandum sit. 

Hanc ut unam normam propono: 1 « In calendario Ecclesiae univer- 
salis locum habeant festa 2 eorum Sanctorum qui officiali auctoritate 
agniti sunt ut apostoli, seu principales promotores maiorum et univer- 
salium devotionum, quae momentum habent in Ecclesia ». Ita assigna- 
retur festum universale illustrissimo fautori 3 devotionis erga Sanctissi- 
mum Sacramentum, Petro Eymard, quando in catalogo Sanctorum ad- 
scriptus erit. Exemplum mihi fas sit adducere etiam S. Gasparis* 

Summus Pontifex Ioannes XXIII in epistola apostolica Inde a primis 
dicit devotionem erga Pretiosissimum Sanguinem, una cum cultibus erga 
Ss. Nomen et Ss. Cor Iesu pertinere ad illas pietatis formas quae in 
universa Ecclesia « omnino praecipue aestimantur et ad sanctimoniam 
assequendam aptiores ». In eodem loco declarat S. Gasparem, e clero 
Romano sacerdotem, cultus Pretiosissimi Sanguinis fautorem extitisse 
admirabilem (A.A.S., 52, p. 545). 

S. Gaspar novem ante annos 5 inter Sanctos relatus est, sed eius fe- 
stum nondum ad universam Ecclesiam pertinet; quod me impellit ut ad- 
ditionem supra dictam in n. 84 enixe commendem. Dixi. 



In textu scripto tradito: 1 In n. 84 norma proponitur ad seligendos Sanctos 
quorum festivitas in universa Ecclesia celebranda sit. Mihi persuasum est eam 

firmandam esse quibusdam exemplis et declarationibus; inter quae proponere 
intendo: 2 festivitates. 3 Huius causae exemplum mihi fas sit adducere 
clarissimi promotoris. 4 Nominatione dignus est etiam S. Gaspar del Buffalo. 
5 anno 1954. 

7 

Exc.mus P. D. ANTONIUS BARANIAK 
Archiepiscopus Posnaniensis 

Em.me Praeses, venerabiles Patres Conciliares, 

Loquar de calendario recognoscendo et de die certa diei dominicae 
Paschatis assignanda. Cum tamen iam plura hodie de hac re optime dicta 
sint, praesertim ab em.mo card. Veltin, sermo meus abbreviabitur. 

Unus ex Patribus formulam exposuit; breviter aliam solutionem pro- 
ponam quoad calendarium. Quae magis placuerit et plura vota favorabi- 
lia retulerit, illa, ut speramus, Organisationi Nationum Unitarum pro- 
ponetur. 

Praetermissa igitur introductione, ad propositionem meam simpli- 
citer deveniam. 1 

Nostris... 2 temporibus praesertim, homines ordinem stabilem expe- 
tunt, quam ob rem — inter tentamina plurimorum — conatus sum etiam 
calendarium perpetuum conficere quo huiusmodi ordo statueretur, adim- 
pletio officiorum religionis facilior redderetur atque festa ita dispone- 
rentur, ut vita humana cum cursu naturae aptius conveniret. 

Proinde calendarium perpetuum opinioni venerabilium Patrum Con- 
cilii submisse proponere audeo, spem fovens propositiones nostras etiam 
apud fratres orientales assensum et favorem inventurum iri. 

Propositio constitutionis Concilii Oecumenici Vaticani II relate ad 
calendarium reformandum: 

1. Secundum Vaticanum Concilium Oecumenicum statuit introdu- 
cere novam divisionem temporis in usitato per totum fere orbem calen- 
dario solari — si O.N.U. (POrganizzazione delle Nazioni Unite) admit- 
tet — per maiorem partem suffragiorum — stabilita in Concilio prin- 
cipia — iuxta necessitates cultus religiosi. 

2. Ecclesia Catholica proponit, et ad O.N.U. mittit tamquam sua 
sequentia statuta quoad reformationem calendarii: 

— Introducere divisionem anni solaris in 13 aequales menses, quo- 
rum unusquisque 28 dies numeret. 

— Statuere dies dominicales 1, 8, 15, 22 cuiuscumque mensis. 

— Reliquum diem et diem accrescentem in anno bissextili adnectere 
diei 15 augusti, ita ut constituat simul sic dictam " Dominicam lon- 

gam et sic efformatum spatium temporis signare: "15 augusti 
"15 augusti bis *, respective "15 augusti ter 

— Novi mensis nomen statuere: " Mensis Pacificus " (mensis pacis) 
et collocare in medio anni post mensem iunium. 

— Stabilem diem festi Paschatis assignare diei 8 aprilis, Nativita- 
tis vero diei 22 decembris. 

Dies 1 ianuarii, tamquam initium anni civilis, manet immutata. 

— Ne per istas mutationes confusio oriatur, novum calendarium 
introducendum esset iam die 22 decembris anni 1963, qua die eveniet 
simul dies dominica et solstitium hiemale, ita ut erit in posterum in 
novo calendario. 

Secundum Vaticanum Concilium decernit propositum illud quam 
primum Nationibus Unitis mittere ut examini subiciatur. 

Amplas et minutas explanationes hac de re litteris consignatas exc.mo 
secretario Concilii tradidi. Dixi. 



ln textu scripto tradito: 1 Neminem latet quam difBcilis sit quaestio de Ca- 
lendario (de quo est sermo in schemate constitutionis de sacra Liturgia, pag. 192, 
cap. V, « De Calendario recognoscendo »), et quot conatus usque adhuc suscepti 
sint ad id reformandum, eo consilio ut perfecta congruentia hac de re haberetur 
inter leges ecclesiasticas et civiles omnisque confusio in cultu divino vitaretur. 
Etenim, ubi deest certus, definitus et stabilis ordo, confusio habetur; quod con- 
tingere videmus in sacra Liturgia, id est in Missali et Breviario, eo quod dies 
festorum Ecclesiae et dominicarum persaepe mutantur. Quam ob rem, ii qui in 
rebus liturgicis operam dant saepe nesciunt quid agant propter occurrentia et 
concurrentia festa, ferias secundae, tertiae et quartae classis hisque similia. Ex 
hoc necessitas oritur Calendarium certum et stabile efficiendi diemque Paschatis 
immutabili diei assignandi. Ecclesia magnum momentum huius quaestionis, sci- 
licet reformationis Calendarii liturgici et civilis olim agnoscens, difficultatibus 
et confusioni huiusmodi consulere studuit reformatione Gregoriana; quae quidem 
optima censenda non est, propter nimiam varietatem, ordinem incertum et insta- 
bilem, quae ex diversa mensium duratione oriuntur. 2 autem. 

8 

Exc.mus P. D. SEBASTIANUS SOARES DE RESENDE 
Episcopus Beirensis 

Em.me Praeses, praeclarissimi Patres, percarissimi Observatores, 

Vere pauca dicam de n. 81 coniunctim cum n. 84 huius cap. V et 
etiam de paragrapho II eiusdem cap. V. 

1. De nn. 81 et 84. Doctrina est de fide, quod Iesus Christus Do- 
minus noster verus et unicus Redemptor et Salvator mundi est. Ergo, 

in anno liturgico renovando, adhuc maiorem vel totalem debemus prae- 
valentiam dare « Proprio de Tempore » super « Proprium de Sanctis », 
scl. per totum annum liturgicum Officium divinum et Missa de tempore 
habeantur. Attamen in unoquoque die Officium proprium et Missa pro- 
pria sint, sicut nunc accidit in tempore quadragesimali, in quo, in omni- 
bus diebus, Officium et Missa cum oratione, Epistola et Evangelio pro- 
priis tenentur et non, ut hodie fit v. g. in tempore post Pentecosten in 
quo, semper et valde monotone, in feriis, Missa de Dominica transacta 
repetitur. In hac praevalentia autem Proprii de Tempore super Proprium 
de Sanctis exceptiones fiant relate ad aliqua festa, quae tamen in calen- 
dario retineri deberent. 

Exceptiones sunt sequentes: 1 

a) Festa Domini Nostri, quae mediate vel immediate mysterium 
Christi sunt. 

b) Festa Beatae Mariae Virginis et S. Ioseph qui partem habue- 
runt in mysterio unionis hypostaticae. 

c) Festa Sanctorum Apostolorum super quos mysterium Eccle- 
siae constitutum est a Christo. 

d) Festa principaliorum Sanctorum, quorum nomina in Canone 
Missae referuntur quia ab initio Ecclesiae venerati sunt. 

e) Festa Sanctorum principaliorum Patronorum loci, fundatorum 
Ordinis et Congregationis religiosae et Sanctorum evidentiorum in Na- 
tionibus. Attamen talia festa non pro Ecclesia universali essent, sed 
tantum pro illis locis, Congregationibus et Ordinibus et Nationibus. 

Reliqui autem Sancti in Missa tantum commemorentur et in Officio 
praeter commemorationem contracta inter lectiones habeatur. 

2. De paragrapho II. Praeter ea quae in hac paragrapho dicuntur de 
calendario ut sic, postulo quod de calendario liturgico aliqua addantur. 

Imprimis mihi liceat declarare quod quae statim refero absque ullo 
praeiudicio assero. In novo codice rubricarum, iuxta Acta Apostolicae 
Sedis n. 52, anno 1960, calendarium dioecesanum et calendarium reli- 
giosum adhibentur in Missae celebratione, sicut antea. Attamen in ru- 
brica n. 283 b, affirmatur quod « in ecclesiis et oratoriis cleri dioecesani 
quae religiosis commissa sunt ... etsi sint paroecialia » calendarium reli- 
giosum adhibeatur. Loquitur ergo non de Officio divino, sed tantum de 
Missa dicenda. Fortasse talis dispositio optima est in territorio Europae, 
ubi maior pars paroeciarum vel omnes clero dioecesano traditae sunt. In 
regionibus autem Missionum, in quibus fere omnes paroeciae religiosis 
commissae sunt, certo certius non convenit. Nam, praeter alia incon- 
venientia, formationem et consolidationem verae structurae liturgicae 
et spiritualis dioecesium impedit vel saltem difficiliores reddit. In multis 

diebus et per magnum territorium dioecesanum quaedam festa calendarii 
dioecesani non celebrantur, quia a festis calendarii religiosi impedita 
sunt. 

Ergo secundum aliam rubricam, n. 275 eiusdem codicis supra ci- 
tati, quae sic sonat: « In ecclesia ... quilibet sacerdos, tam dioecesanus 
quam religiosus, celebrare tenetur iuxta calendarium ipsius ecclesiae », 
et in illis circumstantiis, nuper descriptis, hoc revera mirabile fit: sa- 
cerdotes dioecesani, activitati pastorali per totam dioecesim dediti, sive 
pro Actione Catholica sive pro praedicatione verbi Dei et ceteris, in 
ecclesiis suae ipsorum dioecesis Missam celebrantes, calendarium reli- 
giosum sequi debent. Adhuc mirabilius esset quod in his casibus ipse 
episcopus, in iisdem ecclesiis, non suum sed alienum calendarium adhi- 
bere debuisset, saltem quia ibi Missalia propria non haberet. 

Omnibus his bene perpensis, duo vobis propono, Patres Conciliares: 
d) In dioecesibus Missionum, ubi maior pars ecclesiarum paroe- 
ciarum, dioecesi omnino pertinentium, religiosis commissa est saltem 
parochus et omnes sacerdotes ecclesiae paroeciali extranei calendarium 
dioecesanum quoad Missae celebrationem adhibeant. 

b) Hoc vobis moderate proposui, sed fortasse audacter et auda- 
cius aliud proponere poteram; scl. confectionem calendarii unici pro 
universali Ecclesia, tam pro clero dioecesano quam pro religioso, et om- 
nibus ecclesiis publicis et semipublicis. Et certissime unitas haec calen- 
darii liturgici in celebratione Missae adhibendi signum unitatis Ecclesiae 
adhuc efficacius esset quam usus linguae latinae. Et iam dixi. 



In textu scripto tradito: 1 deest. 

9 

Exg.mus P. D. IOSEPH KHOURY 

Archiepiscopus Tyrensis Maronitarum 

Em.me Praeses, venerabiles Patres et carissimi Observatores, 

Sit mihi venia tria proponendi circa cap. V, de anno liturgico. 

1. De die liturgico et dominico. In hoc cap. V tractatur de anno li- 
turgico in genere (sub n. 79), et de die dominico (sub n. 80) et mirum 
videtur quod nulla mentio fit de die liturgico. Attamen haec quaestio 
diei liturgici est magni momenti tam in seipsa quam ut principium solu- 
tionis aliquarum difficultatum disciplinarium et liturgicarum. 

Traditionalis praxis est tam in Occidente quam in Oriente, compu- 
tare diem a Vesperis ad Vesperas, et non videtur ratio cur ab hac com- 
putatione nuper recessum est, in detrimentum rei adhuc communis per 
totam Ecclesiam. Ex una parte enim structura liturgicae celebrationis, prae- 
sertim Officii divini, eam supponit, et sociales consuetudines cum ea 
intime connectuntur. Ex alia parte si haec computatio admittitur ut 
norma disciplinaris, via aperitur ad solvendas ... 2 praecipuas difficultates 
quae obstant plenae observationi praecepti Missae dominicalis et absti- 
nentiae in Vigiliis festorum. 

Difficultates abstinentiae patent } pro omnibus qui ministerium exer- 
cent, propter consuetudines populares 3 in Vigilia Natalis et Paschatis 
et Sanctorum Patronorum; quae 4 difficultates solvuntur si abstinentia 
incipit et cessat ad vesperas ... 5 

Quoad Dominicam vero, nemo ignorat difficultates quas patitur Ec- 
clesia ad obtinendam plenam observationem praecepti dominicalis, inter 
quas recenseri possunt: 

In regionibus christianis: numerus insufficiens sacerdotum et incre- 
scens fidelium; angustia locorum cultus aut illorum dispersio; impossi- 
bilitas aliquando cessandi a labore immo et necessitas se dedicandi iustae 
et completae vacationi. 

In regionibus autem non christianis: necessitas laborandi die domi- 
nico et vacandi die vacationis officialis qui est sextus aut septimus heb- 
domadae, ut advenit apud Mohametanos et Iudaeos. 

Hae difficultates solvuntur, saltem ex parte, admittendo regulam li- 
turgicam ut regulam disciplinarem, praesertim post renovationem anti- 
quae praxis Missae vespertinae. 

Hoc proposito, ad solvendam difficultatem ex necessitate laborandi 
die dominico in regionibus non christianis, et vacandi alio die, nonne 
vident Patres, ut plures putant, posse dari Ordinario facultatem indi- 
candi aliquem diem suppletorium in hebdomada, praesertim sextum in 
memoria Passionis Domini, ita ut possit praecepto satisfacere, qui in 
dominica impeditus est. 

Hoc modo: fidelibus patebit diem dominicum esse ad urgendam non 
ad finiendam obligationem; sacerdotum possibilitates in implendo hoc 
ministerio reddentur maiora, faciliora et fructuosiora; et occasio prae- 
bebitur valde opportuna ad dirigendas preces fidelium, in spiritu mis- 
sionario vero, ad illos qui convivunt cum eis et sunt fratres etiam in fide 
Patris Abrahae. 

2. Ad n. 83: De ieiunio et abstinentia tempore Quadragesimae. Im- 
memorabili traditione viget in Ecclesia praxis immo et peculiare prae- 
ceptum de ieiunio quadragesimali* a ieiunio Christi Domini deducta; 

quae apud fratres Orthodoxos manet sacra et immutata;et similis ... 7 
praxis consideratur 8 apud Mahometanos ex ipsius fidei fundamentis. 

Haec praxis enervata est paulatim primo reductionibus, secundo 9 
dispensationibus, non sine detrimento traditionis, disciplinae et pieta- 
tatis, ... 10 praesertim in orientalibus regionibus. Nonne putant Patres 
illam posse in honorem denuo restitui? 11 

Difficultates solverentur non delendo sed explanando, scl.: 

insistendo simul in causis excusantibus ut sunt labor, aegritudo, 
status, etc, et in suppletionibus veris ut sunt preces, eleemosynae, pae- 
nitentiae; 

vel etiam, si opus sit, declarando ieiunium, globatim sumptum, 
uti gravem obligationem, non autem pro unaquaque die, aut pro 12 mi- 
nima manducatione; 

restaurando denique, tempore Quadragesimae, duas dies absti- 
nentiae: quartam scl. et sextam, ad peculiarem paenitentiam inducendam 
in hoc tempore sancto illudque distinguendum a ceteris anni tempo- 
rihus. 13 

Et sic: reditur ad sanam sacramque traditionem, quae revera est in 
bono et animae et corporis; salvatur etiam pretiosa communio cum fra- 
tribus acatholicis et Mahometanis; et cessat scandalum, ut ita dicam, 
declarandi gravem obligationem ieiunii unius diei et tollendi omnia 
unica dispensatione indiscriminatim data. 

3. Ad n. 85: De sacro festo Paschatis. Valde opportuna videtur 
commendatio proposita a Sacro Concilio ad assignandum festum Pascha- 
tis certae dominicae, sed tamen insufficiens, data magna exspectatione 
christianorum, cathplicorum simul et acatholicorum, immo et omnium 
hominum. Unde duo videntur proponenda: 

1. Ut Concilium instruatur, si id fieri potest, a competente Dica- 
sterio Sanctae Sedis, de aliquo « statu quaestionis », de iis quae iam 
dicta aut facta sunt cum fratribus acatholicis, aut in instantiis interna- 
tionalibus, et de difficultatibus obstantibus in hac re tanti momenti. 

2. Ut deinde tractationes instruantur quam primum, commendante 
Sacro Concilio, cum fratribus separatis per medium v. g. secretariatus 
unionis, ita ut, Deo adiuvante, ad bonum finero deducantur, ante exi- 
tum Concilii, quod magnum gaudium foret pr& omnibus christianis, 
quibus talis quaestio est maximi momenti ad manifestandam unionem, 
saltem hoc modo inchoatam. 

His dictis, sequentes proponuntur emendationes : 
Ad 14 n. 79 et 80 addatur: « Dies liturgicus a Vesperis ad Vesperas 
computatur, ut in traditionali praxi, et proinde praeceptum dominicale 
impleri potest iam a Vesperis dominicae. Extenditur autem facultas satis- 

faciendi praecepto ad alium diem suppletorium ... 15 maxime sextum, ad 
nutum Ordinarii loci ». 

Ad n. 83, sic dicatur: 16 « Ieiunium quadragesimale et abstinentia 
duarum saltem dierum in hebdomada hoc sacro tempore restaurantur, 
consideratione habita causarum excusantium et gravi obligatione urgente 
non pro unaquaque die sed pro maiore parte totius quadragesimae ». 

Ad n. 85, addatur: « Sacrum Concilium commendat 17 optando ut 
tractationes statim incipiant ad finiendam rem, si id fieri potest, ante 
eius felicem exitum ». Dixi. 



In textu scripto tradito: 1 liturgica. 2 duas. 3 Omnibus qui ministe- 
rium exercent, difficultates abstinentiae patent. 4 illae autem. 5 quin inuti- 
liter et inane contradicantur consuetudines populares ab ipsis celebrationibus litur- 
gicis deductae. 6 ieiunii quadragesimalis. 7 quoque. 8 habetur. 9 et 
postea. 10 nec sine scandalo praedictorum fratrum. 11 in honorem denuo 
restaurandam esse? 12 nec. 13 in hac sacra periodo illamque distinguen- 
dam a ceteris anni partibus. 14 inter. 15 in hebdomada. 16 dici potest. 
17 addi potest post verbum « commendat »: 

10 

Exc.mus P. D. VICTOR REED 

Episcopus Oklahomensis et Tulsensis 

Venerabiles Patres Concilii, 

In cap. V, de anno liturgico instaurando, pag. 191, art. 81, legimus: 
« Fidelium animi dirigantur ad dies festos Domini... » et reliqua. 
Relate ad hunc articulum tria velim proponere: 

1. Ut maior varietas textuum Scripturarum adhibeatur in Missis de 
dominicis et in Missis ferialibus. 

2. Ut formulentur Missae feriales pro omnibus diebus anni prae- 
ter festa primae et secundae classis, nec non Missae particulares pro 
diebus in quibus Missa vel de dominicis vel de festo actualiter repetitur. 

3. Ut formulentur Missae votivae indolis magis determinatae. 
Quoad primum punctum: Proprium de tempore actu impeditur ne 

ampliorem scientiam de dictis et actis Salvatoris nostri populo impertiat, 
tum ob multitudinem festorum de Sanctis, tum ob frequentem repetitio- 
nem Missarum de dominicis in diebus ferialibus. 

De multitudine festorum Sanctorum in calendario Ecclesiae univer- 
salis nunc vigente, multi iam locuti sunt. Solum hoc velim addere, nempe 
spero retineri in calendario universali tantummodo illa festa Sanctorum 

quae significationem vere universalem sibi vindicant; nec non in calen- 
dariis regionalibus, illa festa quae particularibus historicis ac devotio- 
nalibus rationibus gaudent. 

Porro, deficientibus ulterioribus textibus ad instructionem populi de 
vita Christi aptis, saepe repetimus textus ex Missa de dominica tum du- 
rante tempore Adventus, tum aliis temporibus anni liturgici. Exempli 
gratia: hebdomada elapsa, Missam de domnica ter vel quater repe- 
tivimus. 

Item, Missa in festo Epiphaniae Domini generatim repetitur sine 
mutatione per dies festum sequentes, exceptis festo de Sanctissima Fa- 
milia et nuper in Commemoratione Baptismi Christi. 

Quoad punctum secundum: hoc est, ut formulentur Missae feriales 
pro omnibus diebus anni, praeter festa primae et secundae classis, nec 
non Missae particulares pro diebus in quibus Missa vel de dominicis, vel 
de festo actualiter repetitur. Talibus Missis formulatis, maiore cum cla- 
ritate durante anno liturgico, exemplum perfectum Christi Domini per 
verba S. Scripturae elucescens videre poterimus, et maiorem varietatem 
textuum ut fontem homiliarum ad populum instruendum adipiscemus. 

Quoad punctum tertium, hoc est: ut formulentur Missae votivae 
indolis magis determinatae, velim dicere quod quaedam occasiones, quae 
frequentius in particularibus regionibus locum habent, videntur requi- 
rere Missas votivas istis occasionibus magis specifice accommodatas: 
exempli gratia: Missa votiva de Sancto Spiritu late adhibetur in America 
Septemtrionali ad instaurandos et annos scholasticos, et conventus dioe- 
cesanos ac provinciales et alios conventus tum sacerdotum, tum laico- 
rum. Hac de causa, mihi videtur, quod non solum una Missa de Sancto 
Spiritu, sed plures, talibus occasionibus specifice accommodatae, haberi 
debent. 

Experientia mea sacerdotalis triginta trium annorum in eadem dioe- 
cesi fere totaliter de cura pastorali animarum acta est. Velim dicere 
quod populi de mea dioecesi, cum enthusiasmo recentes reformationes 
liturgicas acceperunt. Non solum opus est eis maioris participationis 
liturgicae in Missis et Sacramentis, sed etiam hanc participationem ma- 
xime exoptant quia, profundius his in diebus educati, quaerunt pleniorem 
intellectionem et aestimationem divitiarum et pulchritudinis sacrae Li- 
turgiae. 

Meo submisso iudicio, per ampliorem usum linguae vernaculae et 
maiorem applicationem Scripturarum in sacra Liturgia, hic finis effica- 
cius obtinebitur. Dixi. 

11 

Exc.mus P. D. CYRILLUS ZOHRABIAN 

Episcopus tit. Acilisenus 

Em.mi, exc.mi Fratres carissimi, 

Permittatur mihi quaedam faciliora intellectu adiicere iam a duobus 
exc.mis Fratribus dicta: Calendarium perpetuum; Systema 12 mensium 
cum hebdomade 7 dierum. Utilitas adoptionis calendarii perpetui pro 
calendario gregoriano: 1 4 vel 5 annos ante, clarissimus Terragni Ioseph, 
Italicae Reipublicae christianissimus senator, per manus meas litteris ad 
Summum Pontificem Pium XII latis, breviter exponebat utilitates practi- 
cas calendarii perpetui. Sanctus Pater respondit Sedem Apostolicam es- 
se paratam adoptandi hanc disciplinam statim ac nationes inter se con- 
sentierint. 

Nobilis autem ille vir thesim suam exposuit in sessione diei 16 octo- 
bris anni 1961 plaudentibus publicis legatoribus coetus. « Hoc proble- 
ma », ait, « non est novum. Primo quidem, anno 1910 ad mercatorum 
coetum internationalem propositum fuit. Anno autem 1923 Societas Na- 
tionum Genevae invitavit viros competentes ut singuli exponerent suas 
sententias. Numero 185 fuere solutiones exhibitae. Porro studia subse- 
cuta sunt usque ad annum 1937 in quo Societas Nationum elegit duas 
solutiones, h. e., quae dividit annum in 13 menses et World Calen- 
dar Association Americae Provinciarum Foederatarum quae in 12 men- 
ses dividit. Nationes uno ore acceperunt solutionem Americae Associa- 
tionis. 

« Perscriptio huius systematis est simplicissima », ait nobilissimus 
senator. « Annus dividitur in 4 trimestres, h. e., in 91 dies. Singuli autem 
trimestres simillimis characteribus pollent: Primus mensis singulorum 
trimestrium componitur 31 diebus, h. e., 5 dominicis et 26 servilibus 
diebus. Hi menses sunt: ianuarius, aprilis, iulius et october, quorum pri- 
mus dies cadit semper die dominico. Primus dies aprilis, qui cadet sem- 
per die dominico, naturaliter designabitur pro solemnitate Paschae. Se- 
cundus autem et tertius menses componuntur 30 diebus, h. e., 4 domi- 
nicis et 26 servilibus. 

Sed et maximi momenti innovationis factum consistit in eo quod 
singulus anni dies respondet semper eidem hebdomadis diei, v. g. 4 US 
dies mensis octobris respondet semper feriae IV primae hebdomadae, 
in quo Sancta Mater Ecclesia Catholica 2 agit f estum Seraphici Patris 
nostri Francisci. 

« Diximus vero — prosequitur idem christianissimus senator — 
annum constare quater 91 i. e. 364 diebus; e contra annus solaris compo- 
nitur 365 diebus. 365 us dies vocabitur: 31 mensis decembris, absque 
denominatione hebdomadali. Similiter in anno bissextili dies excedens 
vocabitur: dies 31 iunii absque denominatione hebdomadali ». Dixi. 



In textu scripto tradito: 1 contra Calendarium Gregorianum. 3 deest. 

12 

Exc.mus P. D. ANTONIUS JANNUCCI 

Episcopus Pinnensis-Piscariensis 

Venerabiles Patres, 

Duo mihi dicenda sunt circa annum liturgicum. 

1. De Adventu et tempore Natalicio. Dum mysterium Paschale, prae- 
sertim per instauratos ritus Maioris Hebdomadae, in liturgia vividius 
clarescit, idem factum nondum est de ineffabili mysterio Nativitatis Do- 
mini. 

Nam, character temporis Quadragesimalis, nempe baptismalis et poe- 
nitentialis, speciatim per paradigma liturgicum, quotidie diversum in 
Sacrificio Eucharistico et in Officio divino de die in diem clarius 
exprimitur. 

Tempus iucundae spei, e contra, in quo exspectamus adventum ma- 
gni Dei, paupertate et, ut ita dicam, avaritia liturgica signatur. 

a) Imprimis tempus Adventus, poenitentia simul ac gaudio ma- 
gno informatum, amplius alendum esse videtur dulcedine Scripturarum, 
quae de Messia sunt. 

Proinde ex thesauro Messianico Prophetarum, hauriendum propo- 
nitur paradigma Missae et Officii, diversum pro unaquaque feria Adven- 
tus, vel saltem pro feriis, nunc secundae classis, ultimi octidui ante 
Nativitatem. Tempus Adventus ita exstructum logice festum S. Thomae 
Ap. in aptiorem diem, praesertim temporis Paschalis, transferendum 
requirit. 

b) Festa peculiaria, quae valde obnubilant liturgiam octavae Na- 
tivitatis, idest festa S. Stephani Prot., S. Ioannis Ev., S. Thomae Ep. et M., 
S. Sylvestri Pp., commode transferri possunt ad dies post Kalendas 
ianuarii. 

Nexum speciale, enim, horum festorum cum Nativitate Iesu perci- 
pere non valemus. 

Festum vero Sanctorum Innocentium transferri debet post festum 
Epiphaniae. Sinamus, enim, Iesum prius a Magis ardentissime adorari, 
antequam luctuosum crimen simul ac mirabile praeconium Innocentium 
recolamus. 

Octava Nativitatis, ita liberata, donetur liturgia quotidiana propria, 
textibus depromptis praecipue ex Sacris Scriptis mysterium Verbi In- 
carnati, praesertim infantiae, spectantibus. 

c) In octava Epiphaniae, sive instauranda sive non, opportune 
celebrari possunt facta praeclara infantiae, adolescentiae et iuventutis 
Iesu. 

Illic congruenter collocanda videntur festa S. Nazarethanae Fami- 
liae, fugae in Aegyptum et reditus, Sanctorum Innocentium, Iesu in 
templo inventi, Iesu opificis et tandem commemoratio eius Baptismatis. 

Cyclum Natalicium ita exaratum profectui animarum impensius pro- 
desse existimo. 

2. De tempore liturgico regni Dei. Optandum festa de regno Dei, 
quae iam quotannis celebrantur in secunda parte mensis octobris et in 
prima parte novembris, sed, ut ita dicam, membris seiunctis, melius or- 
dinari et exprimi possint, ne regnum Christi in celebratione liturgica divi- 
sum appareat. 

Evangelium Christi, Evangelium regni Dei dicendum est: sermones, 
parabolae, miracula Iesu ad regnum Dei annunciandum et introducen- 
dum in mundum praecipue tendunt. 

Regnum Dei in terra evolvitur et in caelum perficitur; internum 
quidem in animis hominum est, sed simul externum et sociale. 

Regnum Dei Ecclesia vera est in identitate plena cum Corpore Chri- 
sti Mystico, in illa triplice amplitudine gloriae, emendationis Purgatorii 
et, strictiori modo, militiae terrestris. 

Haec omnia in Litteris Encyclicis Mystici Corporis, diei 29 iunii, 
anni 1943, explanata sunt, ac, seposita quacumque incertitudine, in 
posterum tuto tenenda ac docenda sunt. 

Utile videretur, ergo, regnum Dei, seu Ecclesia Christi vera, seu 
Corpus Christi Mysticum, post auctoritativam enucleationem a laudatis 
litteris Encyclicis peractam, suam habeant liturgicam celebrationem, ea 
quae sequitur organica structura adhibita. 

In dominica penultima octobris dies pro missionibus, i. e. dilata- 
tionis regni, ubique terrarum iam fervide celebratur, sed apta liturgia 
in Missa et Officio huius diei desideratur. 

Tempus liturgicum de regno Dei, ita inceptum, prosequitur ultima 
dominica octobris per festum Iesu Christi Regis, et inde per festum, op- 
portune transferendum a die 31 maii ad diem 31 octobris B.M.V. Regi- 



39 (II) 



610 



ACTA CONC. VATICANI II - PERIODUS I 



nae; iterum per celebrationem prima et secunda novembri, Ecclesiae 
triumphantis et Ecclesiae purgationis; et tandem per festum, nona no- 
vembri, Dedicationis illius Ecclesiae, quae, cum sit Mater Urbis et Or- 
bis, est simul signum illius principalitatis, cui omnem oportet convenire 
Ecclesiam. 

Bene attendendum totam liturgiam Dedicationis et, synthetice, hanc 
Orationem ad Postcommunionem: « ... ut quod Ecclesiae tuae corpora- 
libus proficit spatiis spiritualibus amplificetur augmentis... » etsi vago 
modo, recolere velle vitalitatem Ecclesiae Catholicae militantis. 

Aptanda, ergo, videtur liturgia Dedicationis tali explicita forma, ut 
tota Ecclesia Catholica militiae terrestris, in qua Christus per fidem et 
caritatem habitat, vel ipsa die nona novembris, 2 vel dominica proxime 
sequenti, festum suum praeclarum celebret, vires excultas, praesertim 
Actionis Catholicae, hac occasione roboret et, idoneis mediis, fideles ad 
meliora suadeat, ita ut sacramentum absconditum in Deo per Ecclesiam 
magis ac magis in mundo innotescat. Dixi. 



ln textu scripto tradito: 1 adhibitum. 2 deest. 

13 

Exc.mus P. D. RUSSELL IOSEPH McVINNEY 

Episcopus Providentiensis 

Em.me Praeses, venerabiles Patres Concilii, 

Indulgentiam vestram impetrans, pauca verba dicere velim de dua- 
bus partibus cap. V, id est de artt. 82 et 83, pag. 191, et specifice, de 
art. 83, « Praxis poenitentialis Quadragesimae opportune instituenda », 
in lin. 35 eiusdem paginae et in linn. 1-2 paginae sequentis. 

Hoc loco sic legitur: « Instauretur, proinde, iuxta nostrae aetatis et 
diversarum regionum possibilitates necnon fidelium conditiones, oppor- 
tuna praxis poenitentialis ». Haec ultima verba « opportuna praxis poe- 
nitentialis », meo iudicio, nimis ambigua sunt. Optabilius videretur no- 
minatim indicare quasdam praxes poenitentiales, verbi gratia ieiunium 
sicuti a iure canonico statutum est, vel saltem nonnulla exercitia spiri- 
tualia frequentius peragenda. 

Etiam sublineari debet quod totum tempus Quadragesimale veram 
praeparationem ad tempus Paschale constituit. 

Ieiunium Paschale, sicut exponitur in lineis sequentibus quae speci- 
fice nominant Feriam VI in morte Domini et Sabbatum Sanctum, falsae 

interpretationi subiacere posset ac si hoc ieiunium tantummodo ad hos 
dies restringeretur. 

Quae in his duabus paragraphis statuuntur valde laudanda sunt, et 
profundus eorum valor ab omnibus serio ponderari debet. Bene demon- 
strant obligationem, sacerdotibus et populo impendentem, tum ratio- 
nes poenitentiarum quadragesimalium penitus intelligendi tum has poe- 
nitentias rite implendi. 

Peccatum ab uno membro Corporis Christi Mystici commissum non 
est tantum delictum personale, sed etiam sociale. Vix cogitari potest pec- 
catum quod societati malum non infert. Societas ergo, et praecise noster 
coetus catholicus, perducendus est ad plenam agnitionem mali peccati, 
et quidem, non tantum respectu sanctificationis personalis, sed etiam 
respectu communitatis cuius membrum est. Ex hoc oritur necessitas repa- 
rationis ex parte peccatoris tum qua individuum est, tum qua membrum 
societatis vel communitatis particularis. 

Mihi ergo videtur omnino urgendum ut in animis fidelium ingera- 
mus necessitatem poenitentiam agendi in reparatione pro peccatis perso- 
nalibus et pro peccatis societatis. Hoc maximi momenti esse videtur his 
diebus quando necessitas poenitentiae reparatricis saepe parvipenditur. 
Notari potest in dies crescens tendentia ad vitam mollem et debilitatam 
ducendam. Populus continuo postulat relaxationes illarum disciplinarum 
quae ex observantia stricta maiorum nostrorum magis strenuorum sacrae 
factae sunt. Etiam nos episcopi, paterna sollicitudine permoti, a lege 
ieiunii et abstinentiae dispensamus, minima intercedente causa, et hoc 
modo ad propagationem doctrinae de vita otiosa et commodis plena in- 
viti conferimus. 

Ne obliviscamur mandati Sacrae Scripturae: « Regnum caelorum vim 
patitur et violenti rapiunt illud ». Fides populi nostri minime roboratur 
si exercitium fidei facilius redditur: sicut musculi corporis, ita etiam 
« musculi » spiritus non indulgentia, sed exercitio firmantur. Respicite 
et videte ubi fides fortis invenitur et ibi invenietis persuasionem, in 
anima profunde radicatam, de necessitate poenitentiae reparatricis. E 
converso, ubi florescunt luxus et mollities vitae, ibi fides moribunda est. 
Solummodo oratione ieiunioque eiicitur illud genus daemonum qui im- 
petum hodie faciunt in mundum nostrum. Ne obliviscamur effectus quem 
exercet in mundo « il Poverello ». Nostra aetas opus habet alterius 
(Sancti) Francisci. Haec nostra aetas certior reddi debet quod caelum 
ad fortes pertinet. « Per aspera ad astra ». Dixi. 

Exc.mus P. D. LAURENTIUS BERECIARTUA BALERDI 
Episco pus Seguntinus-Guadalajarensis 

Em.mi, exc.mi et rev.mi Patres, 

Propositum erat mihi animadversiones quasdam proponere de nn. 81 
et 84; omittam quae a duobus Patribus Conciliaribus hodie de his nu- 
meris exposita sunt et de ipsis tantum dicam et quidem brevissime illa 
concreta quae non audistis. 1 

Sincere et firmiter adprobo n. 81, in pag. 191, schematis de sacra 
Liturgia. 

Nemo est, qui non videat facta et mysteria Christi principatum et 
potiores partes in cultu obtinere. Optimum igitur duco ut Concilium Va- 
ticanum II fidelium animos dirigat in primis ad « Proprium de Tem- 
pore » et in n. 84 intendat excogitare medium ne in posterum festa Sanc- 
torum festis ipsa mysteria salutis recolentibus praevaleant. 

Sed opus Concilii in hoc schemate est pastorale, ita ut sacra Liturgia 
ducat sacerdotes et fideles ad pietatem alendam. 

Nunc, vero, venerabiles Patres, omnes conscii sunt in statu hodier- 
nae Liturgiae Romanae saepissime evenire, ut nuper dixerunt, 2 ut in 
hebdomada percurrantur, pluries repetita lectione, eadem quae in Missa 
dominicali lecta et meditatione pervoluta et explicatione fidelibus expo- 
sita fuere. Eruntne alieni a tentatione taedii sacerdotes? Fas est ut fide- 
lium pietas exinde augeat fervorem spiritus? 

Quibus accedit factum hodiernum quod magno gaudio est sacerdo- 
tibus, scilicet crescit in dies numerus fidelium qui quotidie Missae ad- 
sistunt, sacra Eucharistia reficiuntur et meditationi se devovent. Prae- 
ferunt pro meditatione Sacram Scripturam quae in missali exsurgat. 3 
A pluribus audivi desiderium, ut novae partes Sacrae Scripturae introdu- 
cantur et cessent repetitiones eiusdem Epistulae aut Evangelii. 

Adde pro sacerdotibus quod nonnumquam eadem fragmenta bis in 
die legantur: et in Missa et in Officio. Quod quidem plane vitandum vi- 
detur. 

Pauperior, exilis, exigua videtur praelaudatis sacerdotibus et fideli- 
bus Liturgia temporis Adventus et Nativitatis, si cum relativa copia tem- 
poris Quadragesimalis comparetur. 

Igitur, ne animae plurimorum fidelium cibo copiosiore priventur, 
qui eis facile suppeti potest, et ut simul pietati sacerdotum provideatur, 
vestrae considerationi sequentem propositionem submitto. 

Liturgia « proprii de Tempore » ditior fiat, confectis pro diebus fe- 
rialibus Temporis Adventus, Nativitatis et Epiphaniae, Septuagesimae 
et Paschatis, immo pro hebdomadis per annum, formulariis propriis Mis- 
sarum. Ad hoc prae oculis habeantur Lectionaria et Missalia plurium 
regionum a saeculo septimo ad saeculum decimum septimum quae peri- 
copas proprias exhibent pro feriis IV, VI et etiam pro sabbato. Restitua- 
tur forsitan aliquo modo, usus qui viguit in Ecclesia Romana usque ad 
tempus Gregorii Magni, legendi nempe, lectione continua, iuxta ordi- 
nem canonis, omnes epistolas Beati Pauli. Nunc etiam tali lectione con- 
tinua etiam Evangelia et reliqui libri N. T. comprehendi videntur. 

Ita proprium de Tempore melius aptabitur pietati et eruditioni populi 
christiani. In fidelibus sensum et aestimationem verbi Dei accendet. Me- 
minisse etiam debemus Missale esse unicum accessum plurimis fideli- 
bus, quotidie Missae adstantibus, ad S. Scripturas. Dixi. 



In textu scripto tradito: 1 deest. 2 deest. 3 exsurgit. 

15 

Exc.mus P. D. SIMON HOA NGUYEN-VAN HIEN 
Episcopus Dalatensis 

Em.me Praeses et venerandi Patres, 

Mihi liceat Sacrosanctae Synodo haec vota subsequentia proponere. 

1. Vota episcoporum in Vietnam. Varia festa christiana in annum 
liturgicum (de quo in cap. V) introducta sunt ad substituenda festa pro- 
fana et quidem in antiquo imperio Romano, v. gr. festum Purificationis 
Beatae Mariae Virginis, Litaniae Maiores, et, etiam } dies primus maii, 
festum S. loseph opificis. 1 

Cum Concilii finis sit pastoralis, ut multoties declaravit Summus 
Pontifex, optandum est ut, in Missionum locis, Conferentiis episcopa- 
libus concedatur facultas, assentiente Sancta Sede, festa liturgica intro- 
ducendi quibus sanctificentur quaedam solemniora festa civilia, ut in Ex- 
tremo Oriente sunt festa anni novi civilis, festa medii autumni, initii 
messium... 

Ratio est quia ista festa iam ab immemorabili tempore in populorum 
mores iam transierunt nec in se nullum erroris germen continent licet 
possint esse occasio superstitiosarum caeremoniarum. 

Omnino deceret ut ista festa per actum liturgicum proprium, chri- 

stianum aspectum induant, eo fine ut fideles sese avertentes a partici- 
patione cum parentibus 2 superstitionum paganarum, disponantur ad om- 
nia principaliora vitae momenta Deo consecranda et sanctificanda. 

Immo talia festa liturgica fratribus nostris 3 nondum ad fidem con- 
versis clare demonstrabunt quod fideles mores paternos minime despi- 
cientes et abiicientes, eos ad actum superiorem cultus etiam elevent. 

2. N. 84: De festis Sanctorum. Cum in plagis Extremi Orientis 
numerus morientium pro Christi fide sit amplus, quorum pars ab Ecclesia 
in altaris honorem iam exaltati sunt, attamen, praeter martyres Iaponen- 
ses iam canonizatos, alii sunt tantum beatificati: hi Beati globatim duobus 
vel tribus festis liturgicis, in variis nationibus, per indultum Apostolicum 
quotannis venerantur. Consultius nobis videtur quod dioeceses vel re- 
giones in quibus hi martyres 4 martyrium subierunt, episcoporum iudi- 
cio, per festa liturgica propria, eorum dies natales celebrare possint. 

Ratio est quia devotio erga martyres concives intensior evadet ma- 
ximeque iuvabit ut fideles antenatorum exemplis magis incitati, ad eo- 
rum virtutum exempla facilius trahantur, maxime amoris erga inimicos, 
constantiae, fidelitatis erga sedem Petri, praesertim hodiernis tempori- 
bus cum materialismus totum orbem crudeliter pervadit persecutiones- 
que religiosae sub diversis nominibus atque formis effervescunt. 

Nunc mihi liceat venire 5 ad vota mea personalia: 

I. De n. 83: de lege poenitentiali in tempore Quadragesimali* 

Lex poenitentiae nobis omnibus incumbit quia omnes homines prae- 
ter B.M.V. in peccatis concepti, originali propria congerentes, pecca- 
tores coram Deo constituti sumus, ut ait Apostolus ad Romanos. Proinde 
omnes 7 poenitentia indigemus. Hanc legem Christus ipse iam a Prophe- 
tis praedicatam fortiter renovavit dicendo: « Poenitentiam agite, appro- 
pinquavit enim regnum caelorum » (Mt. 4, 17). 

Idem fecerunt Apostoli, Patres, Summi Pontifices, praesertim noster 
Pater communis feliciter regnans, in ultima Encyclica de poenitentia. 
Sed, proh dolor!, nostris temporibus permulti de poenitentia loqui non 
audent aut timide mentionem transeunter faciunt; lex enim « minoris 
conatus » in eorum mentes irruptionem facit legemque poenitentiae ma- 
gis ac magis enervat. Peropportunum videtur, ut in catechesi pueris et 
iuvenibus tradenda, necnon in instructione seminaristis facienda, clare 
ac sine timore super hanc legem poenitentiae 8 insistendum sit. 

Praeterea homo est etiam membrum societatis: cuiusque peccata non 
tantum sibi sed et aliis obsunt sicut et quodcumque 9 bonum opus socia- 
liter prodest; ideoque quisque non solum pro se sed et pro aliis poeni- 
tentiam agere debet: quod bene commemoratur in schemate huius nu- 
meri, lin. 34. Haec indoles poenitentialis socialis non tantum actus poe- 

nitentiales Quadragesimae sed et totius vitae afficere debet sicut et 
alii actus liturgici, v. gr. satisfactio Missae festivae. 10 

Proinde audeo proponere ut in hoc numero, lin. 32 post verba « in- 
doles poenitentialis » addantur: « omnis temporis praesertim Quadra- 
gesimae ». 

Praeterea lex ieiunii in multis locis iamiam evanescere videtur: in 
vita enim multorum iam non amplius observatur sive ob privilegia, 
sive ob duriores vitae actualis conditiones. Nonne necessarium erit ut 
retento ieiunio feriis IV Cinerum et VI in morte Domini, pro iis, qui 
hanc legem observare non possunt, per aliam formam substituatur, puta 
per abstinentiam a potibus alcoholicis, per oblationem suorum laborum 
Deo faciendam, ut commendavit Summus Pontifex 12 et alia huiusmodi. 
Sic servabitur et mens poenitentiae et consulitur vitae conditionibus. 

II. De festis, n. 84. In locis Missionum magnam penuriam sacer- 
dotum esse constat. Saepe saepius diebus festis missionarii, etiam bi- 
nando vel trinando, non possunt visitare stationes sibi commissas et 
fideles praesertim neo-conversi, magna consolatione assistendi Missae 
festivae privati, non parva tristitia afficiuntur. 

Proponere auderem ut facultas fiat Ordinariis horum locorum suis 
missionariis permittere — in casibus particularibus ac bene determina- 
tis, pro bono fidelium cum aliter provideri non possit — translationem 
festorum solemniorum Nativitatis Domini nostri Iesu Christi, Pascha- 
tis, Ascensionis, Pentecostes et Assumptionis B. M. V., in alios dies 
sive praecedentes sive subsequentes, et tantum pro Missa. 

Ratio est, quia fideles, in hoc casu, suam orbationem minus sen- 
tientes, tandem aliquando possibilitate celebrandae festivitatis gauden- 
tes, maiores gratias mysterio convenientes recipient. 

III. De cap. VI: De sacra supellectile. Ad mentem schematis pro- 
positi audeo proponere commutationem aut suppressionem quarundam 
vestium quae nec decorem augere nec utilitatem afferre cultui videntur: 
ut puta manipulus, amictus sicut et in Missa solemni porrectio patenae 
vacuae a subdiacono sustentata. 

Item utinam vestes usuales praelatorum, ob simplicitatis et pauper- 
tatis evangelicae amorem, ad formam simpliciorem ... 13 reducantur. Dixi. 



In textu scripto tradito: 1 etc. 2 deest. 3 deest. 4 deest. 5 ve- 

nio. 6 poenitentiae. 7 et. 8 eam. 9 deest. 10 deest. 11 ut 

Bullam Cruciatam. 12 saepe repetitam, sicut docuit Ioannes XXIII. 13 et 
cum materia minus pretiosa. 

Exc.mus P. D. LEONARDUS RAYMOND 

Episcopus Allahabadensis 

Venerabiles Fratres, 

In primis omnino laudo spiritum horum capitum sub discussione. 1 
Est spiritus comprehensionis et spiritus libertatis. Adest plena et profi- 
cua recognitio mundum nostrum non inspiratum esse unica cultura, sed 
singulae regiones et nationes suas ideas expresserunt diverso modo: 
arte, musica, architectura, supellectili. Maius acceptabilis est hic spiritus 
comprehensionis quia in hoc augusto Concilio apparuerunt signa cuius- 
dam reluctantiae admittere mutationes in traditionibus Ecclesiae, etsi 
hae mutationes contribuerent ad extensionem Ecclesiae. Non potest de- 
negari in mentibus quorumdam exsistere quandam 2 difficultatem con- 
cipere condiciones aliter ac exsistunt in occidente; difficultatem, insisto, 3 
inconsciam omnino, secus non exsisteret. Non deest maxima sympathia 
quae ducit 4 ad verum sacrificium ipsius personae et rerum, ita ut sit 
amor sincerus sine fuco et fallaciis. 

Sed hac sympathia concessa, coexistit quaedam tendentia conside- 
randi ecclesias iuvenes Missionum in atmosphera romantica, quasi 
creationes quarum origo non recte dignoscitur, quasi curiositates quae 
difficulter reconciliari possent cum veteris traditionibus Ecclesiae sicut 
exsistit per decem et novem saecula. In schemate vero admittitur neces- 
sitas utendi, pro liturgia, divitiis quae exsistunt in unaquaque natione, 
ita ut omnis terra laudet Dominum. 

Relate ad quaestiones particulares. Ad art. 85, pag. 192: de festo 
Paschatis certae dominicae in calendario assignando. Non obstante sug- 
gestione em.mi card. Feltin, timeo quod 5 in occidente esset naturale se- 
Kgere dominicam in tempore verno aut in parte posteriore mensis aprilis 
aut in mense maio; sed meminisse oportet conditiones quae praevalent 
in aliis partibus mundi. Apud nos in India septemtrionali, magnus 
calor incipit ordinarie immediate post diem quintam decimam aprilis, ita 
ut caeremoniae hebdomadae sanctae peractae sunt in temperatura 44 ad 
46 graduum; etsi ventilatores electrici in partibus 6 aedificii sibilant, 
ecclesia plena multitudine christifidelium remanet fornax. Inde enixe 
rogo vos, Patres conciliares, in quaerenda dominica apta pro festo Pa- 
schatis ut memineritis conditiones nostras et seligeritis dominicam in 
prima parte aprilis quando calor apud nos est magis tolerabilis. 

Ad art. 87, pag. 193. Materia sacrae supellectilis et paramentorum. 

Cum in regionibus nostris ex 7 licentia uti gossypio loco lini pro purifi- 
catoriis et corporalibus, quia linum apud nos non potest haberi, rogo quare 
haec omnia non essentialia non relinquantur coetui episcoporum regio- 
nis, seligere materias prout inveniuntur in regione. Duo milia abhinc 
annis, audivimus Plinium conquerentem 8 de matronis Romanis quod 
vastaverunt facultates imperii Romani in emendis luxuriis, quae omnes 
luxuriae 9 fere ex India provenerunt, gemmae, byssus, vestis serica, con- 
dimenta. Hodie egemus indulto usurpandi alia materia quia in India li- 
num non invenitur. 

Similiter in can. 734, ordinatur ut oleum olivarum usurpetur in 
consecratione Olei in feria V in Coena Domini: cognosco episcopum in 
India qui expendit hoc anno 30.000 libellarum (30.000 Lire) pro oleo 
olivarum quod consecravit in sua cathedrali hoc anno. Impossibile est 
arguere aliquod 10 effectum debere attribui oleo olivarum quem alia olea 
non habent. Inde, quare hae regulae non mutantur et selectio materiae 
non relinqueretur ad coetum episcoporum regionis? 

Ad art. 97. Optime dictum est in schemate: « In regionibus Mis- 
sionum gentes inveniuntur quae propria polleant traditione musica ». 
Nihil appellat ad animum plus quam musica: in processu adaptationis, 
sic dicta, mihi videtur, musica adaptata debet esse primus gressus ad 
eos qui sunt extra Ecclesiam, ita ut alliciantur ad Ecclesiam. Quae obi- 
cem ponunt huic progressui omnes norunt; sicut ego, etiam alii mei fra- 
tres episcopi in Missionibus educati sumus ab occidentalibus. Inde gustus 
et appreciationes nostrae sunt frequenter occidentales. Ex nobis plures 
sunt inconscii, magnam similitudinem exsistere inter musicam indianam 
et cantum gregorianum; secundum peritos, etiam structura ambarum est 
eadem. Cognosco factum quod admissum est a peritis non christianis; 
explicare non possum. Una explicatio esset quod cantus gregorianus ori- 
ginem habet ex Graecis et quod civilizatio graeca et indiana derivarunt 
ex communi fonte. Ob indolem religiosam Hinduistarum, exsistit in In- 
dia magnus numerus hymnorum, qui possunt cantari ad ortum solis, ad 
meridiem, ad vesperum. Non cognosco ullum coetum christianorum qui 
possidet et introduxit in suam vitam religiosam talem numerum hym- 
norum. Est thesaurus ex quo Ecclesia Indiana potest haurire multum; 
sed praeiudicia interveniunt ad prohibendum talem usum. 

Fere idem dicendum est de arte sacra in cap. VIII. Pro multis in Mis- 
sionibus, ars quae provenit ex ripa sinistra (rive gauche) in Parisiis aut 
ex Via del Babuino in Roma, est vera ars sacra; sed ars proveniens in 
Missione est ars pagana, ita ut non simus parati accipere ut artem authen- 
ticiter christianam quae depingit Beatam Mariam Virginem vestitam ve- 
ste indiana, vulgari lingua « sari », qui certe est una ex vestibus mode- 

stissimis 11 quam mulier umquam selegit pro se ipsa. Per multos annos 
inde, egebimus stimulo et auxilio Occidentalium ut magni habeamus divi- 
tias nostrarum regionum, ita ut in Missionibus crearetur ars quae est 
maxime digna Ecclesiae universalis, et simul contributio ex Missionibus 
ad catholicitatem Ecclesiae. Dixi. 



In textu scripto tradito: 1 V, VI, VII, VIII. 2 deest. 3 dico. 4 con- 
ducit. 5 deest. 6 omni parte. 7 data est. 8 conqueri. 9 omnia. 
10 aliquem. 11 elegantissimis. 

17 

Exc.mus P. D. ISMAEL MARIUS CASTELLANO 

Archiepiscopus Senensis 

Em.me Praeses, venerabiles Patres, 

In pag. 192, sub n. 85, agitur de festo Paschatis certae dominicae 
assignando et hoc mihi placet; sed non mihi placet formulatio huius 
normae conciliaris: « Ut festum Paschatis certae dominicae in calen- 
dario gregoriano assignetur, assentientibus iis quorum intersit, praeser- 
tim fratribus separatis, Sacrosanctum Concilium commendat ». Bene sci- 
mus rationes historicas, propter quas haec dicuntur, sed quaeritur: « Cui- 
nam Concilium commendat? Summo Pontifici vel aliis? Et si res com- 
mittitur Summo Pontifici, quomodo possumus eius augustam delibera- 
tionem aliorum assensui subiicere? Forsan melius diceretur: « Studia 
opportune peragantur de festo Paschatis certae dominicae in calendario 
gregoriano assignando, auditis iis quorum intersit, praesertim fratribus 
separatis ». 

In n. 86, eadem pagina, dicitur: « Sacrosanctum Concilium declarat 
se non obstare mediis et inceptis, quibus tenditur ad calendarium per- 
petuum in societatem civilem inducendum etc. ». 

Meo humili iudicio, attentis etiam iis quae ab exc.mo Domino Bafile 
dicta sunt, Concilium Oecumenicum non potest dicere tantummodo 
« non obstat » et relinquere aliis, et quidem innominatis, rem tanti mo- 
menti. Hoc non convenit auctoritati collegii nostri apostolici, neque, hoc 
modo, in tuto ponuntur iura Ecclesiae circa hanc rem. Etenim, inter om- 
nes societates, Ecclesia supremum habet interesse quoad calendarium, 
et — ut ex historia patet — ipsa illud in usum introduxit sicut adhuc 
hodie in toto mundo retinetur. 

Non debemus ergo neque possumus ad alios, forsan laicismo imbu- 
tos, elaborationem omnino remittere novi calendarii fixi universalis; sed 

potius commissionem instituere, ex laicis in hac re vere peritis etiam 
constitutam, quae opportunas propositiones Summo Pontifici, suo tem- 
pore, praebeat. Hoc modo, mihi videtur, Concilium Oecumenicum Va- 
ticanum II summum redderet servitium universis hominibus nostri tem- 
poris, et Ecclesiae iura tecta sartaque servaret. 

Cap. VII agit de sacra supellectile et cap. VIII de arte sacra. Mihi 
videtur melius unico capite, de arte sacra et de sacra supellectile, distinc- 
tis tamen paragraphis, utramque rem pertractari. Et ratio haec est: maior 
pars sacrae supellectilis arte excellit, et ideo quae dicuntur de arte sacra 
valent etiam, sub hoc respectu, de sacra supellectile, tamquam principia 
generalia. Et hoc pro praxi est magni momenti, ut patet. 

In n. 87 et in n. 91 sermo redit de conferentiis episcopalibus, et fa- 
cultates magni momenti eis conceduntur. Verbis iam ab aliis de hac re 
prolatis, haec tantummodo addere liceat: numquam sermo est de con- 
ciliis provincialibus et plenariis, quibus etiam in hac materia potestas a 
iure canonico agnoscitur. Conferentiae episcopales provinciales, quae ab 
omnibus episcopis alicuius provinciae ecclesiasticae constituuntur, eodem 
modo considerantur ac conferentiae nationales, quae tantummodo a car- 
dinalibus et archiepiscopis metropolitis in aliquibus nationibus consti- 
tuuntur. 

Cum ergo agatur de instituendis novis organis iurisdictionis eccle- 
siasticae, infra Romanum Pontificem, sed supra singulos episcopos resi- 
dentiales, eorum voto accedo qui postulaverunt hanc rem definiri ante- 
quam ad suffragium perveniamus de schemate sacrae Liturgiae; hoc tan- 
tum animadvertens, quod nunc facultates seu iurisdictio non datur con- 
ferentiis supra episcopos sed singulis episcopis in conferentiis coadu- 
natis. 

Quae dicuntur in n. 89, pag. 194, perspicua mihi non videntur: 
« Convenit ut usus pontificalium reservetur illis ecclesiasticis personis, 
quae aut charactere episcopali, aut peculiari aliqua iurisdictione gau- 
dent ». 

Etenim, iuxta can. 337, par. 2: « Exercere pontificalia in iure est sa- 
cras functiones peragere quae ex legibus liturgicis requirunt insignia 
pontificalia, i. e. baculum et mitram ». 

Unde, quid significat « reservare episcopis usum pontificalium »? Si- 
gnificat reservare tantum usum baculi et mitrae, vel etiam sacras func- 
tiones quae ab episcopis cum baculo et mitra peraguntur? Desideratur 
ergo maior claritas. 

Denique accedo voto eorum qui postulaverunt codicem liturgicum. 
Dixi. 

Exc.mus P. D. PETRUS NGO-DINH-THUC 

Archiepiscopus Hueensis 

Venerabiles Patres, 

In nomine episcoporum Vietnamiensium, sequentes animadversio- 
nes exponam quae tangunt totum schema de sacra Liturgia. 

Prima animadversio. Tam multae innovationes propositae fuerunt in 
hoc schemate ut possit dici quod non remaneat petra super petram in 
toto aedificio liturgiae ritus romani. 

Ut illae innovationes sint verae admeliorationes debent fundari su- 
per sanctitatem sacerdotis, secus poterunt esse nocivae: quaedam expe- 
rientia specie maxime pastoralis nostri temporis facta est luctuosa, immo 
luctuosissima, 1 deficiente sanctitate et vita interiore ex parte sacerdotum, 
dum media classica, immo maxime trita, 2 ut auditio confessionum et 
instructio catechetica populi, facta sunt maxime pastoralia in manu 
S. I. B. Vianney. 

Secunda animadversio. In toto schemate ut aspectus socialis, com- 
munitarius Liturgiae in maiorem claritatem exponendus sit, multi Patres 
rogaverunt. Nullibi inveniuntur maiores et plures manifestationes com- 
munitariae quam apud christianitatem vietnamiensem. Apud nos preces 
matutinae et serotinae a membris familiae recitantur per unam saltem 
horam sive domi sive in ecclesia. Habuimus a duobus saltem saeculis 
Missam communitariam, saltem in die dominica, ita ut praeparatio et 
gratiarum actio pro receptione eucharistica, etiam communiter fiant. 

Si nos gaudemus de ista pietate communitaria, debemus tamen con- 
statare deficientiam aliqualem in pietate inviduali? Unde videtur ali- 
quod aequilibrium necessarium esse inter pietatem socialem et indivi- 
dualem ut aliquis sit plene christianus. 

Tertia animadversio. Multi Patres ritus romani tam multas propo- 
suerunt modificationes in ritu romano, tantas facultates impetrare vo- 
lunt pro conferentiis episcopalibus, ut liturgia ritus romani morum suo- 
rum populorum aptetur tam in caeremoniis quam in lingua, ita ut assi- 
stamus ad nativitatem novorum rituum. 

Haec proliferatio novorum rituum, habebitne efficaciam pastoralem 
et missionariam? Nativitas plurium religionum nationalium utique catho- 
licarum, forte proderit incolis unius regionis, sed aliis populis qui tan- 
tum egent missionariis ex occidente eritne proficuum? 

Ritus romanus datus populis occidentis contulit unitatem directionis 

in actione missionali; nam omnes ecclesiae occidentis subiciuntur patriar- 
chae occidentis, nempe Summo Pontifici. 

Unitas quidem fundata in simplicitate ritus et in lingua officiali huius 
ritus, nempe latina — quae lingua semper erat lingua minoritatis uti 
nunc est et numquam — inquam — erat lingua vulgaris in occidente, 
neque in ipsa Italia. 

Putamus quod ad retinendam eam fecunditatem pastoralem et mis- 
sionalem, permitti forte potest translatio in lingua vulgari librorum litur- 
gicorum unius eiusdem ritus romani, cum aliquibus paucis modificatio- 
nibus indispensabilibus. 

Loquentes de activitate fecundissima missionali ritus romani cuius 
caput est Summus Pontifex cum auxilio Curiae Romanae, sine qua iuris- 
dictio directa a iure divino tradita Summo Pontifici in nostris dioecesibus 
nullimode ... 4 exerceri potest; uti episcopi iurisdictio in sua dioecesi non 
potest ... 5 exerceri sine sacerdotibus adiutoribus\ maximam nostram 
gratitudinem exprimimus Sacrae Congregationi de Propaganda Fide, sine 
qua nos episcopi, oriundi ex Asia, Australia, Africa, Madagascar et In- 
sulis, non haberemus sedem in hac aula conciliari. Dixi. 



ln textu scripto tradito: 1 deest. 2 deest. 3 admittere quod pietas 
personalis nostrae christianitatis sit aliquantum deficiens. 4 practice. 5 prac- 
tice. 6 deest. 

19 

Exc.mus P. D. EMMANUEL LARRAIN ERRAZURIZ 

Episcopus Talcensis 

Em.me Praeses, venerabiles Patres et dilectissimi Observatores, 

Apud vos breviter verba faciam nomine nonnullorum episcoporum, 
praesertim chiliensium, in America Latina adlaborantium. 

Adnotationes aliquas proponam ad cap. VI, in quo sacra considera- 
tur supellex. 

In pag. 193, lin. 9: Post « quandoque vanitas irrepsit » addatur « ita 
ut signa sacra interdum amiserint suam spiritualem ac evangelicam signi- 
ficationem ». 

In eadem pagina, lin. 21: Addatur in fine « attamen semper et di- 
serta simplicitas et evangelica sobrietas . aperte serventur ». 

Cupimus insuper ut a Concilio votum edatur sic conceptum: Visum 
est Sanctae Synodo votum edere ut omnino e sacro cultu tollantur illa or- 
namenta ac species externae, quae ad dignam claritatem et ad sobriam 

pulchritudinem nihil conferunt, quin immo saeculi peracti vanitatem ali- 
quomodo sapiunt, vel inopportunam magnificentiam aut etiam locuple- 
tem pompam. 

Rationes plurimae sunt ad hoc suadendum; mea interest praecipuas 
tantum summatim vobis praebere. 

Sacra supellex et ea omnia quae exterius in cultu sacro adhibentur, 
ad genus signorum liturgicorum reducuntur ac proinde aliquam partem 
habere debent in eodem sacro munere symbolico, ita ut eorum usus 
vere confluat ad mysterium Paschale Christi clarius manifestandum et 
ad homines nostrae ipsius aetatis melius manuducendos, ad invisibilia 
per sensibilia. 

Ad hoc obtinendum nobis necessaria videtur recognitio sacrae su- 
pellectilis ad instar voti emissi. Nam: 

1. Mysterium Paschale Christi, quod est totius vitae Iesu culmen, 
certe valde redolet vera paupertate sensibus manifesta, vera proinde etsi 
decora; immo Evangelium Novi Testamenti continuo paupertatem pro- 
clamat, dum fortiter ac durius agit de divitibus. 

Iesus ipse, fabri filius, in synagoga Nazarethana, ut narrat Evange- 
lista Lucas, coepit dicere concivibus suis Scripturam in ipso impletam 
esse quae per prophetam praedixerat: « Evangelizare pauperibus misit 
me ». Ceterum in tota oeconomia salutis Deus magna fecit respiciendo 
humilitatem electorum suorum. 

Quamquam autem paupertas non est stricte virtus, post originale ta- 
men peccatum et propter Incarnationem Verbi, est peculiaris modus con- 
stanter comitans manifestationem Dei in historia salutis, unde, de facto, 
homines proprius et melius vultum Dei in paupertate percipiunt ac pro- 
prius et efficacius vocem Dei in paupertate audiunt. Maximi homines in 
historia salutis ac maxima momenta in vita Ecclesiae paupertatis luce 
coronantur. 

2. Cultum liturgicum pulchrum esse debere ac decorum nemo est 
qui neget. Genuina tamen pulchritudo nullo modo est splendor divitia- 
rum aut splendor pompae, sed est revera, ut aiebat ille magnus Augusti- 
nus, « splendor veritatis ». 

Veritas autem quae in sacra Liturgia manifestari oportet est Evan- 
gelium salutis, seu revelatio divinae caritatis, qua « sic Deus dilexit mun- 
dum ut Filium suum Unigenitum daret », qua « Verbum caro factum 
est », qua « cum in forma Dei esset exinanivit semetipsum formam servi 
accipiens », qua Deus « propter nos egenus factus est cum esset dives, ut 
illius inopia nos divites essemus ». 

Dolendum est quod fascinatio nugacitatis ex parte obnubilaverit 
hanc sublimem veritatem et interdum fecerit ut ea quae deberent esse 

media paedagogica ad investigabiles divitias Christi clare cognoscendas, 
sensim sine sensu magis inservirent ad humanam vanitatem fovendam. 

3. Denique, signa sacra ad homines nostrae aetatis alloqui debent, 
ne in discrimen adducatur eorum munus significandi. 

Magna vero sollicitudo nostri saeculi respicit usum socialem divitia- 
rum, et quaerit incrementum seu progressionem nationum sic dictarum 
subevolutarum ac victoriam supra miseriam. Ecclesia ipsa, in nostra 
aetate, luget apostasiam plebis seu coetuum praesertim proletariorum. 

Nunc autem munus pastorum est ut Corpus Christi Mysticum in 
terris sit revera, ut nuper dixit Summus Pontifex Ioannes, « Ecclesia 
pauperum » non voto tantum sed re, non praedicatione tantum, sed 
actione, in suis manifestationibus et in modo vivendi suorum mini- 
strorum. 

Est ergo in votis ut sacra supellex nec non omnia vestimenta mini- 
strorum Ecclesiae melius Evangelium sapiant secundum decoram Iesu 
Christi paupertatem, et sic congrue concurrant ad sacra nuntianda. 

Iam olim in quodam perarduo Ecclesiae tempore, egregie dictum 
est: « Homines per sacra mutari fas est, non sacra per homines ». Dixi. 

20 

Exc.mus P. D. PRIMUS GASBARRI 
Episcopus tit. Thennesiensis, aux. Veliternus 

Venerabiles Patres, 

Ars sacra, quae supellectilem sacram, musicam sacram et artem sa- 
cram proprie dictam seu architecturam, sculpturam et picturam sacram 
complectitur, obnoxia est legibus quae ab exigentia fundamentali con- 
venientiae artis ad publicum cultum derivantur. Harum vero legum pri- 
maria certo habenda est traditio veneranda, cui accedit genuinus artis 
progressus. Traditio consideranda videtur veluti itineris limen quod ar- 
tifex aggreditur et norma qua incedens ducitur, nam ut card. Aegidius 
Canisius, Viterbiensis, a. 1512, scilicet tempore quo profana et sacra 
saepe et multum una miscebantur, affirmabat in Concilio Lateranensi V: 
« Homines per sacra immutari fas est, non sacra per homines »; pro- 
gressus vero considerandus 2 veluti instrumentum successus artificis et 
vox vitalitatis artis. 

Iamvero, per 1600 annos post Christum natum, novae formae artis 
liberum in Ecclesia campum habuerunt et primum ab Ecclesia approba- 
tione donatae sunt. 

Cum Iulius II consilium iniisset de exstruenda hac S. Petro Sacra 
Aede quae Patres conciliares hospitaliter excipit, in Bulla diei xix fe- 
bruarii a. mdxiii gravem hanc sententiam expressit: « In templo quasi 
in fastigio gloriae fulgere debent maiestas et nobilitas artium ». Sub 
medio saeculo XVI, Iacobus Barozzi a Vignola petiit et scriptas accepit 
a card. Alexandro Farnesio regulas quae essent considerandae pro Aede 
Romana Iesu sacra construenda, cuius forma in exemplar transiit renova- 
tae architecturae. 

Sed, inde a tempore illuminismi, nobis applicari potest illud Iere- 
miae: « Hereditas nostra versa est ad alienos » (Thre. 5, 2). 

Ars contemporanea, quae vulgato nomine venit « Novecentismi » seu 
artis rationalis vel functionalis, etsi artisticas formas fini religioso con- 
sentaneas non omni ex parte usque adhuc effinxit, immo non infrequenter 
eidem fini potius adversam, tamen non solum arti sacrae adiumenta non 
spernenda offert quae sunt: cum forma neoclassica saec. xix dissensio, 
aequandae formae artis rationi vitae nunc temporis instantia, sinceritatis 
afflatus, utilitas practica, renovandi generis artis sollicitudo, subsidia tech- 
nica, sed praeclara artis monumenta exstructione et inspiratione religiosa 
etiam commendanda non pauca videtur expressisse. 

Agitur, ut Pius XII s. m., in Litteris Encyclicis Mediator Dei a. 1947 
datis, monet, ex una parte, de reprobandis novitatibus insanis et ab- 
surdis quas acceptas Ecclesia habere nequit (ut sunt v. g. quoad archi- 
tecturam, aberrationes sic dictae « architecturae voluminum » a Le Cor- 
busier in Gallia primum inductae; quoad picturam hermetismus « pictu- 
rae metaphysicae seu abstractismi » qui feliciter in dies cedit vindicatio- 
nibus figurativorum): sed ex altera parte de sapienter instituendis arti- 
ficibus quos scite et apte necesse est movere ad sacras disciplinas (S. Scrip- 
turam, dogma, historiam sacram, hagiographiam et liturgiam) quae num- 
quam non artificum inspirationem aluerunt. 

Ergo, spiritu apertae intelligentiae artifices qui, signis artis, suae 
curant tormentum aetatis exprimere excipiendi sunt, iique erudiendi (ut 
ceterum a nobis flagitant ipsi) ac pro viribus adiuvandi. 

Academiae et coenacula pro artificibus, quae novissimis his tempo- 
ribus in Italia et in dissitis Europae et Americae regionibus instituta sunt, 
nec non cultores nascentis traditionis artis sacrae qui floruerunt in Sinis, 
in Iaponia, in insula Iava, in India et in Africa, affluentes iam fructus 
protulerunt. Fausta haec incepta peculiari benevolentia prosequenda sunt 
cum plura non videantur deesse indicia ex quibus fas sit inducere uni- 
versas artes hodie Christum appellare, seu... 3 suam quaerere, gloriae con- 
centui quem summi viri per resoluta iam saecula catholicae fidei ceci- 
nere, adiungere vocem. 

His dictis liceat mihi haec pauca considerare: 

1. Quoad cap. VI. Quae affirmantur in prologo cap. VI et in nume- 
ris insequentibus de traditione et progressu in re sacrae supellectilis 
componendis explanantur, omnino adprobanda sunt. Etenim nemo ne- 
gare potest ex una parte sacrae supellectilis ornamenta aliquando infla- 
tioni cessisse et facta esse iam desueta..., 4 ex altera vero progressum 
artis technicae et studium simplicitatis et practicitatis, quae sunt notae 
propriae nostrae aetatis, non parum favere decori, utilitati, munditiei 
peropportunis immo necessariis in cultu externo exercendo. 

2. Quoad cap. VII. Prologus huius capitis recolit laudes quibus 
SS. Patres atque Romani Pontifices efficaciam spiritualem sacri concen- 
tus in cultu publico extulerunt, sed mentionem relinquit sacrarum Scrip- 
turarum sive Veteris sive Novi Testamenti in quibus praeclara dicuntur 
quae musicam sacram concernunt et ad affirmandum inducunt musicae 
sacrae in cultu fundamentum divino-positivum. Quod expresse in pro- 
logo ipso iuverit denuntiare atque in sequentibus articulis prae oculis 
habere ut necessaria consectaria inducantur. Textus quos commemoro 
his reducuntur, et praetermitto. 5 

Quae post prologum, a n. 92 ad n. 98 inclusive, exponuntur omni 
ex parte probanda sunt utpote quae fideliter desumantur ex copiosis do- 
cumentis Pontificiis et Sacrae Rituum Congregationis in notis plane ci- 
tatis. 

Affluens sane in hac materia musicorum Ecclesiae legislatio occasio- 
nem oflert haud remittendam proponendi, sicut iam pro Liturgia gene- 
rali pluribus visum est maxime convenire, redactionem « Codicis Iuris 
Musicae Sacrae », vel saltem suadendi musicae sacrae partem propriam 
in illo codice Sacrae Liturgiae reservari. Quod propositum non est no- 
vum, nam in Congressu Internationali Musicae Sacrae, Romae, occasione 
IX centenarii mortis Guidonis Aretini, mense maio anno Iubilaei 1950, 
enuntiatum est. 

Cognitio et usus legum musicam sacram spectantium, quae sunt plu- 
rimae et usque adhuc non ordine compositae, fierent certo, subsidio co- 
dicis, expeditiores. « Instructio de Musica sacra et sacra Liturgia » a 
S. Rituum Congregatione a. 1958 data, cum sibi proponat « colligere » 
et « declarare » potiora capita, sacram Liturgiam et Musicam sacram re- 
spicentia, documentorum a Summis Pontificibus antea editorum, compo- 
sitionem propositi codicis iuris musicae sacrae certo expedit. 

3. Quoad cap. VIII. In cap. VIII normae de arte sacra traduntur 
rationibus aequabiliter et recte compositis quae a traditione Ecclesiae, 
progressu temporum et experientia peritorum descendunt. Dixi. 

In textu scripto tradito: 1 (punto di partenza delPartista). 2 deest. 

3 — ut praelaudatus Pontifex in iisdem Litteris Encyclicis Mediator Dei advertit. 

4 (anachronistici) 5 a) Institutiones Moysis de Musica Sacra apud Hebraeos 
ex positivo praecepto Domini statutae sunt (cf. Num. 10, 1 ss.; Ex. 5, 20 ss.; 
Lev. 23, 23 ss.; 25, 8 ss.; Num. 29, 1). b) Has mosaicas institutiones quam ma- 
xime ampliavit David. Ipse enim constituit quatuor milia cantorum (I Par. 25, 
7; 23, 5), qui dividebantur in 24 classes (I Par. 15, 16, 22; 16, 4-42; 23, 5, 30; 
25), canebant super gradum conspicuum (2 Esdr. 9, 4), coram tabernaculo (1 Par. 
6, 32), stantes ad orientalem plagam altaris (2 Par. 5, 12). Textus canendi erant 
psalmi, cantica et hymni, quae secundum peculiares indicationes varie canebantur 
(cf. Vigouroux, Dict. de la Bible, II, col. 557). Habetur descriptio sollemnis ritus 
choralis occasione translationis Arcae sub Davide (1 Par. 15, 16 ss.; 16, 4 ss.), et 
sub Salomone (2 Par. 5, 12 ss.; 7, 6), qui instituta davidica musicae renovavit et 
auxit (2 Par. 8, 12 ss.). c) Quae institutiones restitutae fuerunt sub Iosaphat 
(2 Par. 20, 19, 21), sub Ioiada (2 Par. 23, 18), sub Ezechia (2 Par. 29, 25-30), sub 
Iosia (2 Par. 35, 15), sub Nehemia (2 Esdr. 12, 44 ss.; 1 Esdr. 3, 10). d) In ipsis 
psalmis permultae adsunt exhortationes ad Deum cantu et musica glorificandum 
(Ps. 80, 2-5; 91, 2-4; 149, 1-3; 150, 3-5). e) Quae quidem musicae institutiones 
Veteris Testamenti etiam in Novo Testamento receptae fuerunt (Lc. 24, 53) ac 
in ipsa Coena novissima Domini servatae (Mt. 26, 30) et in agape eucharistica 
(Act. 2, 46 ss.). /) Notae sunt ad Musicam Sacram exhortationes S. Pauli (1 Cor. 
14, 25; Eph. 5, 19; Col. 3, 16; Act. 16, 25) et S. Iacobi (Iac. 5, 13: « psallat » 
scil. Cantica laudis: v. Commentaria). 

21 

Exc.mus P. D. PAULUS GOUYON 

Episcopus Baionensis 

Venerabiles Patres, 

Loqui in ultimo loco res dificilis et periculosa. Omnibus Fratribus 
meis hic praesentibus peto quod petivit latro poenitens: indulgentiam 
et fortasse absolutionem. 1 

Dum de sacra supellectili in cap. VI pertractatur, pag. 193, schema 
nostrum merito ad id intendit ut cultus Deo tribuendus dignitate et 
magnificentia excellatur. 

Sub hoc respectu sane confitendum est, quod nihil satis pulchrum 
erit ut religionem hominis erga Deum creatorem et salvatorem in exer- 
citio cultus adaequate exprimere possit; propter quod et ipsa Sancta 
Mater Ecclesia semper curavit, ut cultus divinus cum decore perfice- 
retur. 

Attamen, cum Concilium hoc Vaticanum II necessitatibus ministe- 
rii pastoralis in primis respondere voluerit, quaestio de sacra supel- 
lectile consideranda est sub alio respectu, qui, secundum meam sen- 

tentiam, in textu schematis non sufficienter exprimitur, et ideo accura- 
tius examinandus est. 

Quapropter optarem vobis, venerabiles Patres, anxietatem meam 
pastoralem humiliter manifestare, eo magis quod eadem anxietas a plu- 
ribus inter vos, ut scio, plene condividitur. 

Quaestio ergo sic ponitur: numquid adest grave periculum ne nimis 
sumptuositas in supellectili et in paramentis liturgicis occasio sit mira- 
tionis populi et etiam scandali, apud eos qui nostras caeremonias re- 
spiciunt? 

Olim quidem, solummodo Christi fideles ad ecclesias nostras acce- 
debant. Pompa liturgica simplicem populum Dei habitualiter laetificabat. 
Quamquam et iam illo tempore murmurationes discretae sed clarae in- 
terdum audirentur, ut verbi gratia, ex testimonio S. Bernardi videtur. 
Quomodo possunt pastores, ita dicebatur, conciliare divitias quae splen- 
dent in ecclesiis, in supellectili et in paramentis liturgicis, cum illa pau- 
pertate evangelica, quae a Christo Domino tamquam fons beatitudinis 
proclamata est, ab ipso integre observata est, quippe qui in paupertate 
maxima nasci voluit, sicut pauper vixit, et nudus in Cruce expiravit. 

In nostris autem temporibus, et de hoc saepe testimonium audivi- 
mus, haec murmuratio eo magis crescit et dilatatur, quo per artem cine- 
matographicam et televisivam caeremoniae religionis nostrae ab omnibus, 
etiam infidelibus, perspici possunt, sive in aulis televisioni destinatis, sive 
in cauponis, sive in domibus privatis. Hic est unicus aspectus Ecclesiae, 
quem tot homines generationis nostrae detegere et intueri possunt. In 
illo autem aspectu Christum Dominum minime recognoscunt... 2 Tunc 
accidit quod pompa illa liturgica quasi testimonium fidei nostrae plane 
contrarium efficitur et scandalum constituit pro iis qui veritatem quae- 
runt dum effectus oppositus obtineretur, et corda religioni submitteren- 
tur, et via ad unitatem omnium christianorum aperiretur, si modus agendi 
in exercitio cultus nostri simplicior et modestior exhiberetur. 

Etiam in supellectile s&cra, etiam in modo adimplendi caeremonias 
nostras, apparere deberet signum paupertatis, quod omnes a nobis ex- 
spectant. Non debemus videri ut principes, sed ut pastores; non ut do- 
mini, sed ut servi regni, cuius adventus equidem in hoc significatur quod 
« pauperes evangelizantur ». 

Propterea humiliter hoc proponere auderem: 

1. Exceptione facta rerum magni momenti historici, tollatur a su- 
pellectile sacra quidquid cultui non necessarium videtur. 

2. In rebus sacris conficiendis, utatur materia digna quidem, sed 
semper modici valoris, salvo necessario decore cultus. 

3. Tollatur in caeremoniis quidquid maiestatem et vanitatem huma- 

nam magis recolit quam extremam paupertatem quae in Bethleem appa- 
ruit; tollantur praesertim ornamenta superflua, sicut illud quod vocatur 
« cappa magna » aut pallia pro caeremoniis adhibenda, vel etiam omne 
genus supellectilis quod nimis immenso pretio acquirendum est. 

Conclusio. Ad calcem art. 87 huius cap. VI, propono ut sequentia 
verba addantur: « Attamen supprimatur quidquid in supellectile sacra 
et in paramentis liturgicis ut nimis pretiosum appareret, et inde contra- 
rium esset testimonio quod Ecclesia in persona episcoporum et sacer- 
dotum paupertati reddere debet coram universo mundo hodierno, ad 
manifestandum, sine macula et sine ruga, verum vultum Domini Iesu 
Christi »... 3 Dixi. 



ln textu scripto tradito: 1 deest. 2 Multi putant nos esse ex illis coetibus 
socialibus a quibus ipsi abhorrescunt. 3 Haec tria capita multa continent quae 
non sunt tanti momenti ut a Concilio Oecumenico tractentur. Caput de Musica 
Sacra longius est quam caput de Missa; hoc non decet. Propono contractionem 
cap. VII et cap. VIII in unum, paucis principiis solummodo retentis, scil. : a) n. 92: 
participatio fidelium nunquam excludenda; b) ceteris paribus, cantus gregorianus 
est praeferendus; c) n. 97: musica sacra in missionibus; d) n. 99: omnem stylum 
artis Ecclesia admittit; opera artis fidei et pietati contraria arceantur. 

Praeses: Reponatur Sanctum Evangelium. 

Secretarius generalis: Proxima congregatio generalis: crastina, hora 
nona. 

Exc.mus P. D. Pericles Felici, secretarius generalts: 

Praesidet hodiernae congregationi generali em.mus ac rev.mus 
D. card. Bernardus Alfrink, arch. Ultraiectensis. 

De mandato consilii praesidentiae rogantur vehementer Patres, ve- 
lint orationes suas coercere tantummodo ad proponendas emendationes. 
Iidem Patres rogantur ut, ad normam Ordinis Concilii Oecumenici cele- 
brandi, velint in petitione loquendi exhibere summam rerum dicenda- 
rum, summam sat amplam. Et secretaria erit gratissima Patribus si non 
solum summam exhibeant, sed etiam ipsum textum, qui est legendus. 
Petitiones, quae non continent summam, acceptari non possunt. 

Nunc nomina Patrum, qui loqui postulaverunt circa ultima capita 
constitutionis de sacra Liturgia: exc.mi Domini Ioseph Urtasun, arch. 
Avenionensis in Gallia; Aloisius Alonso, arch. Sionensis, vicarius Ca- 
strensis in Hispania; Antonius Fustella, ep. Tudertinus in Italia; Caesa- 
rius D'Amato, ep. tit. Sebastenus; Aloisius Almarcha, ep. Legionensis 
in Hispania; Petrus Zilianti, abb. nullius Montis Oliveti Maioris; Ioseph 
Soetemans, abb. generalis Canonicorum Regularium Lateranensium; Hen- 
ricus Golland Trindade, arch. Botucatuensis in Brasilia; Casimirus Ko- 
walski, ep. Culmensis in Polonia; Paulus Taguchi, ep. Osakensis in Ia- 
ponia; Franciscus Jop, ep. tit. Dauliensis in Polonia; Petrus Canisius 
van Lierde, sacrista et vic. gen. Suae Sanctitatis; Villelmus Kempf, ep. 
Limburgensis in Germania; Andreas Sapelak, ep. tit. Sebastopolitanus 
in Argentina; Paulus Seitz, ep. Kontumensis in Vietnam; Hermannus 
Volk, ep. Moguntinus in Germania; Edmundus Nowicki, ep. coad. 
Gedanensis in Polonia; Mauritius Baudoux, arch. S. Bonifatii in Canada; 
Ioseph Cheng, ep. Kaohsiungensis in Sinis; Michael Miranda, arch. Me- 
xicanus; Ioseph Lopez Ortiz, ep. Tudensis in Hispania; Ioannes Pohl- 
schneider, ep. Aquisgranensis in Germania; Godefridus Dayez, sup. gen. 
Congregationis Benedictinae Belgicae; Marcus McGrath, ep. aux. Pa- 
namensis; Emmanuel Fernandez, ep. Cordubensis in Hispania; Ale- 
xander Olalia, ep. Lipensis in Insulis Philippinis; Paulus Gurpide, ep. 
Flaviobrigensis in Hispania; Herculanus Van der Burgt, ep. Pontiana- 
kensis in Indonesia; Mauritius Roy, arch. Quebecensis in Canada; 

Henricus Jenny, ep. aux. Cameracensis in Gallia; Ioseph Zaffonato, 
arch. Utinensis in Italia; Ioseph Malula, ep. aux. Leopoldpolitanus 
in Congo; Conradus de Vito, ep. Lucknovensis in India; Eduardus 
Martinez, ep. Zamorensis in Hispania; Franciscus Jachym, arch. coad. 
Vindobonensis in Austria; Ceslaus Sipovic, ep. visitator Bielorussorum 
in Exilio; Carolus Buswell, ep. Pueblensis in Stat. Foed. Amer. Sept.; 
Herbertus Bednorz, coad. Katovicensis in Polonia; Laurentius Trevor 
Picachy, ep. Jamshedpurensis in India; Ioannes Prou, sup. gen. Congr. 
Gallicae Ordinis S. Benedicti; Vincentius Radicioni, ep. Montis Alti in 
Italia; Sergius Mendez, ep. Cuernavacensis in Mexico; Carolus Saboia 
Bandeira, ep. Palmensis in Brasilia; Henricus Nicodemo, arch. Barensis 
in Italia; Mauritius Rigaud, ep. Apamiensis in Gallia; Aemilius De Smedt, 
ep. Brugensis in Belgio. 

1 

Exc.mus P. D. IOSEPH URTASUN 

Archiepiscopus Avenionensis 

Venerabiles Patres, 

Proponi possunt duae adiunctiones n. 89, in pag. 194, huius sche- 
matis: Usus pontificalium. 

Prima propositio. Missa pontificalis simplicior reddatur. Ratio: fide- 
les saepissime et forte alii fratres in Domino optaverunt ut ritus Missae 
pontificalis sit simplicior, quia manent adhuc in Caeremoniali Episco- 
porum (loquor: in libro liturgico) 1 multa quae ex aulico more proce- 
dunt. Retineatur quod praebet gloriam Dei et illustrat ministerium verbi 
ac functionem pontificis, Christi ministri, sed minuantur honores externi 
in prima parte Missae pontificalis. 

Secunda propositio. Episcopi habeant ius, pro opportunitate, cele- 
brandi Missam cantatam ritu minus solemni. Ratio: nos, episcopi, saepe 
paroecias visitamus, cum solo presbytero comite, praesertim diebus do- 
minicis. Dolendum est quod, his in casibus, nobis non permittatur Missa 
in cantu at Missa lecta minus apta ad participationem actuosam et festi- 
vam cum episcopo celebrante; ita, etiam, aliquando in caeremoniis 
communitatum religiosarum. 

Incitamentum pastorale valet certe pro Missionum regionibus, quod 
iam concessum est, sed in multis aliis dioecesibus universi orbis. 

Est desiderium plurium Galliae sacrorum antistitum. Dixi. 



In textu scripto tradito: 1 deest. 

2 

Exc.mus P. D. ALOISIUS ALONSO MUNOYERRO 
Archiepiscopus tit. Sionensis 

Em.me Praeses, venerabiles Patres Conciliares } 

In hoc schemate, cap. VIII, n. 104, aliqua habeo dicenda et quidem 
de nova iconoclasia vel iconophobia. Et quoniam de hac re sum dicturus, 
invoco S. loannem Damascenum. 

Attendens et oboediens verbis praesidentiae, manifesto meam inten- 
tionem substituendi aliquam phrasim, quae est in hoc numero, relate ad 
imagines Sanctorum et hanc substituendi aliis verbis, de quibus postea 
faciam mentionem. Sed quia in omni sententia decisio ultima debet prae- 
cedi rationibus in iure et in facto, ego ita faciam, nisus auctoritate 
Pii Pp. XII et Pontificis f. r. loannis XXIII. Animum etenim meum oc- 
cupat, et credo quod animum omnium nostrum debet occupare et forte 
occupabit, mos qui, istis temporibus, irrepsit nova templa sine imagi- 
nibus exstruendi, ita ut, salva intentione, possemus dicere nos in novam 
iconoclasiam incidisse. In templis novis exsulant fere omnes imagines, 
fortasse excepta imagine B. Mariae Virginis; haec admittitur aliquando, 
sed in loco secundario vel valde humili, ita ut illa, Regina mundi, velut 
hospes videatur in domo Filii sui. S. loseph neque hunc quidem hono- 
rem habet: ipse potest dicere, accommodando verba, quod non est ei 
locus in diversorio. 1 

Hoc systema in variis regionibus Europae exsistit; etiam serpit in 
Hispania et, trans oceanum (iam die sabbato audivimus)? in aliquas na- 
tiones hispano-americanas transiit. 

Hos sectatores huius sententiae nos debemus avertere a via sua non 
recta. 3 Nulla ratio eis suffragatur, ne quidem quam desumunt ex excessu 
imaginum vel ex earum defectibus. Etenim mala inde provenientia re- 
medium habent in diligentia Ordinariorum in his defectibus corrigendis, 
ut Sacra Congregatio Sancti Officii per Instructionem 30 iunii 1952 
mandavit. 

Addunt etiam sectatores huius tendentiae vel iconoclasiae 4 quod 
ars sacra moderna non permittit imagines in templis. Responsio clara 
est: si ita esset ars moderna, non esset consentanea religioni catholicae, 
ideoque reiicienda esset 5 At credo quod esset apta, si quaedam falsa 
spiritualitas non obstaret. Aliqui enim abutuntur Liturgia dicendo: nihil 
in templo esse debet quod adorationem Iesu Christi impediat. Quaero: 
imagines impediunt? Hoc tantum dici potest ignorando historiam et 

theologiam: ignorant fortasse Concilium Nicaenum ..., 6 in quo icono- 
clastae damnati sunt; Tridentinum, ubi doctrina traditionalis iterum sta- 
bilita est; professionem fidei Pii IV, quam nos ipsi initio huius Concilii 
professi sumus; et tandem aliquosdam 7 canones Iuris Canonici. Quibus 
documentis Ecclesia catholica semper docuit 8 quod imagines Beatae Ma- 
riae Virginis et Sanctorum potius sunt adiumenta pietatis et fidei, qua- 
tenus Sancti sunt fructus sanctitatis Christi, nostri intercessores apud 
Deum, virtutum exemplaria. Ergo ducunt ad Iesum. 

Ergo cultus, in ecclesiis, illis tribuendus est, cum moderamine quod 
expediat, et systema, quod doctrinae catholicae et praxi tot saeculorum 
contradicit, delendum est. 

Effectus praeterea huius erroris infensissimi sunt, venerabiles Fra- 
tres: devotio in Sanctos paulatim amittetur, etiam in familiis et indivi- 
duis, sicuti iam accidit; 9 cultus exterior notabiliter minuetur, fides de- 
trimentum patietur, etc. Multa dicere possim, sed omitto. 

Quaero de remedio. Hoc autem remedium in schemate non inve- 
nitur, quia indicitur utique recognitio seu revisio canonum qui inter 
alia spectant ad « imaginum... convenientiam », quod quidem potius 
viam parare videtur 10 errori liturgico donec locum habeat imperata 
revisio. 

Unde haec verba vel deleri vel substitui vel explicari debent, mea 
opinione. 11 Interest autem ut, sine mora, episcopi totius orbis nunc in 
hoc Concilio 12 suam oppositionem manifestent huic hodiernae icono- 
clasiae, et sibi proponant unquam approbationem concedere templis sub 
hoc influxu constructis. Vestrum est decidere. Sed decidite, obsecro, post- 
quam legeritis et perlegeritis quae dixit Pontifex noster Ioannes XXIII, 
anno praeterito, Congressui de arte sacra, verbis quibus optimam de- 
fensionem fecit de imaginibus Sanctorum (JJOsservatore Romano, die 
30 oct. 1961). 

In illo quidem Congressu, erat sermo de arte sacra et de spirituali- 
tate. Videtur accidere, quia non legi nisi relationem quam attulit ephe- 
merides nostra hispanica quae titulatur « Ecclesia » et a multis fortasse 
hic cognoscitur, videbatur quod de imaginibus Sanctorum nihil locutum 
fuisse, quasi ipsae nullum influxum haberent in spiritualitate. Et Pontifex 
noster, quando eos accepit in audientia, sumens occasionem ex imagini- 
bus quae erant in aula audientiae, ipse fecit optimam dissertationem circa 
hanc materiam. Ego rogo vos ut legatis, fortasse iam legistis, nunc haec 
verba priusquam decidatis. Ipse enim praecise exponit quantam vim ha- 
beant imagines Sanctorum ad formandum hominem in sua vocatione 
christiana, quantum inserviant ut levent animum christianorum prae- 
cise ad lesum Christum Dominum nostrum. In memoria etiam habete 

verba Pii XII, qui in Enc. Mediator Dei habet haec verba. Declarat 
extra viam rectam qui sacras imagines ac statuas e templis prohibeat 
eiusque non rectam rationem reprobat. Est verbum ipsius. 13 

Quibus omnibus perpensis, humiliter propono quod in prima para- 
grapho huius n. 104 fiat suppressio phrasis quae ad imagines refertur 
et addatur alia paragraphus his vel similibus verbis concepta: « Ad ima- 
gines B. Mariae Virginis et Sanctorum quod spectat, haec Sancta Syno 
dus decernit: 

1. Revisio decretorum et canonum, de quibus antea 1 * fiat circa nu- 
merum, decorationem, ordinem imaginum, ita ut numerus non nimis 
multiplicetur, aut sint illae abnormes vel locum indebitum occupent 
cum detrimento cultus Iesu Christi Domini nostri. 

2. Interea Ordinarii defectus qui irrepserint in illarum usum cor- 
rigant iuxta canones vigentes et instructionem de qua antea dixi. 15 

3. Invigilent ne mos modernisticus praevaleat auferendi imagines a 
cultu sub praetextu Liturgiae, prout aliqui volunt, magis sectantes suum 
sensum 'circa " artem " quam theologiam et pietatem et verum sensum 
Ecclesiae ». Dixi. 



In textu scripto tradito: 1 de imaginibus Sanctorum. Et quoniam de nova 
iconoclasia vel iconofobia sum dicturus, invoco S. Ioannem Damascenum. Mos 
etenim, hisce temporibus, irrepsit nova templa sine imaginibus extruendi, ita ut, 
salva intentione, in novam iconoclasiam inciderimus: in templis novis, quae exte- 
rius ab aedificiis proximis vix distinguuntur, et ideo exterius hominibus non lo- 
quuntur de Deo (ut semper et ubique accidit de quacumque religione agatur), in- 
terius imaginibus carent, etiam Sacratissimi Cordis Iesu, Via Crucis exulat, et 
aliquando aqua benedicta. Crux frequenter sine Iesu Crucifixo, eaque in formis 
raris, quae nullatenus ad pietatem movent, exhibetur, et interdum a tecto ecclesiae 
suspenditur. Imago B. M. Virginis admittitur, sed in loco secundario et humili, 
ita ut illa, Regina mundi, velut hospes videatur in domo Filii sui. S. Ioseph neque 
hunc honorem habet: ipse potest dicere, accommodando verba: « non est mihi 
locus in diversorio ». 2 deest. 3 Hos ergo necesse est, Patres, a sua via 
non recta avertere. 4 deest. 5 deest. 6 II (787). 7 deest. 8 docet. 
9 deest. 10 parat huic. 11 deest. 12 deest. 13 deest. 14 deest. 
15 S. O. 30 iun. 1952. 

3 

Exc.mus P. D. ANTONIUS FUSTELLA 

Episcopus Tudertinus 

Quoad cap. VII, n. 92 cum notula 4, in pp. 196 et 198, vellem pro- 
ponere votum. 

Valde optatur ut quae ibi proponuntur, actuosa nempe fidelium par- 
ticipatio in cantu Missarum sollemnium, etiam a nobis episcopis in Con- 
cilio collectis serventur. 

Ideo vellem humiliter petere ut in Missis, quae hic in Concilio, ut- 
pote in proximo Immaculatae Conceptionis festo et in fausto die Oecu- 
menici Concilii feliciter acti, canentur, saltem Credo et Sanctus, non a 
schola cantorum, uti in Missa de Spiritu Sancto initio Concilii, sed ab 
omnibus Patribus Conciliaribus una voce canantur. Satis! 

4 

Exc.mus P. D. CAESARIUS D'AMATO 
Episcopus tit. Sebastenus in Cilicia, abbas nullius S. Pauli de Urbe 

Venerabiles Patres, 

Pauca proferam circa cantum populi in Ecclesia. Discrimen adest 
inter cantum popularem religiosum, de quo agitur in par. 96, et cantum 
popularem liturgicum, cui innuunt nn. 91, 92, 93, 94. 

1. Cantus popularis liturgicus dignitate praeest, quia natura sua de- 
stinatur Liturgiae solemni ut patet ex historia musicae et ex scriptis litur- 
gistarum. Hic cantus, populo destinatus, de facto a scholis cantorum 
usurpatus est. Populo restituatur et quidem lingua latina, cum cantu 
gregoriano, prout proponitur in n. 91 huius schematis, in hoc sensu per- 
ficiendum. 1 

2. Cantus popularis religiosus, e contra, lingua vernacula et musica 
regionis exaratus, ad Liturgiam non solemnem et ad pia exercitia desti- 
natur... 2 

Sed primo loco de canticis gregorianis lingua latina disseram, qui, 
ut reor, adhuc pro fidelibus totius mundi apti sunt, quibusque in actio- 
nibus maxime liturgicis princeps locus competit. 

Liceat mihi recolere pluries audivisse ab alumnis indigenis quos ha- 
bui, dum docebam in Pontificio Instituto Musicae Sacrae Urbis, populos 

Asiae et Africae plurimum gaudere de cantu gregoriano quem vicinio- 
rem sentiunt pfcculiari indoli musicali suorum populorum, forsitan quia 
antiqua traditione praeclari sunt. 

Hic cantus liturgicus ad normam schematis omnino servandus est, 
non solum ne pereat thesaurus inaestimabilis, sed ut aedificetur plebs 
Dei. 

Certo certius adlaborandum est. Sed hic opus, hic labor! 

Patres aliqui conciliares insuper a me quaesierunt utrum melodiis 
gregorianis verba linguarum vernacularum subiici possint loco antiquio- 
ris textus latini. Desiderium exsurgit ut melodiae admodum venerabiles 
et dignitati christiani cultus aptissimae serventur, ubi lingua latina non 
possunt proferri, et insuper ad obviandam carentiam bonorum cantico- 
rum lingua vulgari et musica moderna compositorum. 

Responsionem tantum technicam profero. Haec aptatio impossibilis 
est quia rhythmus melodiae gregorianae tam arcte verbis latinis ligatur, 
vel, ut profundius rem aperiam, melodia ex ipso nativo verborum rhythmo 
ita exurgit, ut servari isto modo nullatenus possit. Profecto, nemo no- 
strum vellet ut monumentum artis architectonicae in suis lineis, ab arti- 
fice conceptis, mutetur. Ne ergo monumenta viva et dynamica artis mu- 
sicae liceat a fundamentis subvertere. 

Et venio ad cantica popularia lingua vernacula. De his diserte et 
abunde 3 par. 96. 

Adhiberi possunt non tantum in piis exercitiis, sed, notate* ad nor- 
mam rubricarum etiam in actionibus liturgicis, utique non solemni- 
bus... 5 Ne, quaeso, in deteriori sensu sumantur verba quae leguntur in 
paragrapho, ut nempe cantus populares faciles sint et modulatione sim- 
plices. 

Simplices modulationes nobilissima arte possunt refulgere. Dicant 
musici quam sit arduum componere limpidas melodias, sed pulchras 
et iucundas mentibus, auribus, cordibus. De facto, non multae haben- 
tur vere nobiles, et quae passim vulgantur, non raro, miserrimae sunt, 
sicut iste « Christus vincit », quod quotidie canitur in Concilio* 

Faxit Deus ut non desint musici qui apte nova cantica componere 
valeant. Sciant praesules, tam antiquarum quam recentium Ecclesiarum, 
seligere ex antiquo patrimonio suae gentis melodias quibus vestiantur 
textus christiani. 

Oportet interea, habeatis me excusatum, 7 ut episcopi non parvipen- 
dant opus musicorum in Ecclesia, et diligenter promoveant studia musi- 
cae sacrae, ac musicos ipsos foveant ne claudantur ora canentium Deum. 

Demum votum profero. In Kyriali gregoriano officiali decem et sep- 
tem « ordinarii » habentur pro Missa cantata... 8 Dixi. 

In textu scripto tradito: 1 deest. 2 Non est hic locus ut musicae popu- 
laris historia recolatur, neque ut ipsius momentum extollatur. 3 deest. 4 deest. 
5 ad normam n. 91. 6 deest. 7 deest. 8 Ex praxi scio paucos tantum 
ex his posse ab universo populo decantari. Plurimae melodiae in codicibus dor- 
miunt. Quantum scio, saltem 250 Kyrie inediti sunt, 50 Gloria, innumerabiles 
fere Sanctus. Seligantur ex tam ingenti thesauro melodiae aptiores ac populis den- 
tur vel restituantur. Profecto multi, gratias agentes Deo, gaudebunt. 

Animadversiones additae: 

Quin vocem in aula petam, propono ut usus stolae amplificetur pro sacer- 
dotibus et diaconis, maxime autem pro episcopis. Ad praesens, extra sacrificium 
et administrationem Sacramentorum et sacramentalium, stola videtur indicari iu- 
risdictio actualis episcoporum in sua dioecesi et parochi in sua paroecia. Hoc mihi 
videtur absonum. Stola enim indicat praecipue gradum hierarchici ordinis, non 
actualis iurisdictio. Ut dicitur n. 88 schematis de sacra Liturgia, vestis « ministro- 
rum gradibus conveniat ». Stola semper induebantur antiquis temporibus sacri ad- 
ministri. Stola nunc vestiuntur omnes sacerdotes et diaconi in Missa vespertina 
in Coena Domini. Stola ornatus, videmus, quotidie incedit Sanctissimus Papa no- 
ster Ioannes XXIII. 

Melius est ut hoc sacro indumento episcopi maxime distinguantur, etiam titu- 
lares, magis quam aliis ornamentis, cruce pectorali et anulo exceptis, quae vanita- 
tem sapiunt. 

5 

Exc.mus P. D. ALOISIUS ALMARCHA HERNANDEZ 

Episcopus Legionensis 

Em.mi et exc.mi Vatres, 
Emendationes ad cap. VIII, de arte sacra. 

1. De thesauro artis sacrae et stylis novis. Ars sacra est laus Dei, 
ferens secum signum omnium generationum, quae, sicut Deo nostro ora- 
tiones et cantica creaverunt, ita mirifica opera artis. Ecclesia, in tem- 
poris cursu, ex his fructibus humani ingenii circa poesim, musicam et 
artes sacras, ditissimum formavit thesaurum. 

Ingenium humanum semper habuit in Ecclesia apertas libertatis 
vias. 

Sed progressus exigit, simul cum libertate ingenii, collectionem et 
transmissionem adquisitionum culturae temporum praecedentium. 

Ecclesia custodivit semper diligentissime thesauros omnium cultu- 
rarum influentium in quocumque stylo artis sacrae. 

Progressus cum suis ianuis apertis ad futurum, non potest esse causa 
vel occasio destructionis aut oblivionis operum artis existentium... 1 

Thesauri omnis culturae secum ferunt laudem fructuum ingenii et 
accuratam diligentiam pro eorum conservatione. 

Art. 99 ostendit libertatem saecularem Ecclesiae erga omnes modos 
artis et alacriter affirmat viam liberam manere, dummodo reverentia pro- 
pria sui finis apte servetur. 

Nostro tamen iudicio aliquid adiici debet, quod sit laus traditionis 
ecclesiasticae in formatione illius thesauri, quem reverenter custodit tam- 
quam omnium modorum fructum, quodque simul inserviat ad vigilan- 
tiam diligentissimam pro huius thesauri conservatione. 

Ex huius praeceptivae normae defectu refulgens victoria illius modi 
artis, qui dicitur « Renascentia », ansam praebuit destructioni et conten- 
tioni mirabilium operum artis gothicae et romanicae cum damno irrepa- 
rabili thesauri artistici et apologetici Ecclesiae. 

In relato articulo adiungi deberet, meo quidem iudicio, post verbum 
admisit sequens incisum: « Sic actualis formatus est artis sacrae thesau- 
rus, quem venerari et conservare debemus et stylis atque operibus novis 
ditescere ». Incisum recte insereret et finem supradicti articuli compleret. 
Redactio integra ita esset: « Ecclesia nullum stylum veluti proprium 
habuit, sed omnium temporum modos semper admisit. Sic actualis for- 
matus est artis sacrae thesaurus, quem venerari et conservare debemus 
et stylis atque operibus novis ditescere. Nostrorum temporum atque 
omnium gentium et regionum ars liberum in Ecclesia semper habet ». 
Cetera sicut in schemate. 2 

2. De peritis. Artis sacrae peritis opus est fontis, methodi ac me- 
diorum, ut accuratam et specificam formationem acquirant. 

Ars sacra lineamentis historicis, peculiaribus et universalibus notis, 
hodie conspicitur, quibus omnibus artificum mens illuminari debet et 
veluti flamma inspirationis creatricis incendi, quin propria autonomia 
vel personalitas turbetur. 

Scholae architecturae, sive academiae civiles technicam artis tra- 
dunt. At profunditas et extensio elementorum spiritualium et linearum 
historicarum artis religiosae in his desiderantur. 

Docent modum creationis materialis, ac osseam structuram operum 
artis, methodo veluti universali. Quod vero ad artem specifice christianam 
attinet impares sunt ut adaequate proponant spiritum et virtutem. 

Creandae erunt scholae superiores artis sacrae, sicuti creatae sunt 
pontificia instituta archeologiae et musicae sacrae. 

Harum scholarum alumni aptiores invenirentur ut sua peritia et 
scientia et amore « artificum curam habeant », quod in n. 103 docetur, 
et ut membra commissionis dioecesanae, provincialis, regionalis et natio- 
nalis designentur (n. 102). 

Fortasse haec erit etiam via ut ars sacra et ars profana, a saeculis 
« Renascentiae », separatae et divergentes, denuo in vertice occurrant. 

3. Opera artis minora. Ut apti et idonei fabri et opifices artis sacrae 
formentur, admodum necessarii in confectione ornamentorum sacrorum, 
obiectorum liturgicorum, operum argentariorum, in conservatione libro- 
rum et supellectilium, proponitur creatio Scholarum practicarum artis 
sacrae. Ibi theorice et practice opifices instruerentur. Sicque compleretur 
« labora » monasticum, aptissimum domibus sacrarum virginum. 

Expertus loquor. In nostra dioecesi Legionensi una istius scholae 
est, arti valde fructuosa. 3 Dixi. 



ln textu scripto tradito: 1 Hoc est retrocessus. 2 campum habet, quae aedi- 
bus sacrisque ritibus debita reverentia debitoque honore inserviat; ita quidem 
ut eadem ad mirabilem illum gloriae concentum, quem summi viri per revoluta 
iam saecula catholicae fidei cecinere, suam queat adiungere vocem». 3 fructuosa 
et monialibus proficua. 

6 

Rev.mus P. D. PETRUS ZILIANTI 

Abbas nullius S. Mariae Montis Oliveti Maioris 

Em.mi et exc.mi Domini, venerabiles Yratres, 

Pauca dicam de arte christiana, cum plura in disceptatione iam dicta 
sint. Unam tantum legam ex meis conclusionibus quae mihi videtur 
adhuc opportuna. 

Desidero tamen aliquid adiungere de sacra supellectili, de qua etiam 
plura dicta sunt. In nostris regionibus fideles omnes, sive pauperes et 
operarii sive divites, nullum scandalum patiuntur de decore, de ornatu 
et de pretiositate sacrae supellectilis in cultu sacro. Immo, omnes, magna 
laetitia, magnopere student conferre templo Dei « omnia pretiosa quae 
aut natura ipsa protulerit aut humanum ingenium comparaverit ». De 
facto, teste historia: hominis est divinitati offerre quae pulchriora et 
pretiosiora possidet. 

Mihi videtur pastores imitari debere Iesum Christum pauperem in 
vita sua privata, sive victu, sive veste, sive habitatione. Sed non oblivi- 
scatur quod dicit S. Thomas ad argumentum in I-II, q. 102, art. 5 ad 10: 
« ad hoc autem quod in reverentia haberentur, adhibeatur eis specialis 
ornatus vestium », videlicet, signa externa suae dignitatis. 

Pro cultu Dei autem aliter pastores 1 se conferant. 

Scimus quod Sancti Dei, veri amatores et sectatores Iesu Christi, in 
paupertate et egestate vivebant, sed quando de domo Dei agebatur laeto 
animo ei pulchra et pretiosa offerebant. Exemplum habemus in S. Ioanne 

Vianney, Curato cTArs. Quis nesciat quam pauperrime vixerat? Attamen 
pro sua ecclesia semper decora et pretiosa libenter accipiebat. Respicite, 
venerabiles Patres, ad ipsum Christum. Non recusavit quod mulier ad 
pedes suos pretiosi unguenti vas effunderet. Immo, severe reprehendit 
qui de hoc murmurabat. Et post suam gloriosam mortem permisit corpus 
suum ungi aromatibus et unguento pretioso. Et S. Scriptura non remi- 
niscitur forsitan de auro, de gemmis, et de materiis pretiosis adhibitis in 
aedificatione templi sancti Dei, ipso Deo annuente et benedicente? 

Certe, ut se exprimit prooemium in cap. VI, reprobandi sunt abu- 
sus qui in hac re, « in externis enim cultus ornamentis amplificandis, 
quandoque humana vanitas irrepsit ». Sed, est meum iudicium caute 
in hac re agendum esse. 

His dictis, dum cetera quae scripsi de arte sacra ad secretariam tra- 
dam, conclusionem ipsius.legam... 2 

Ecclesia, vera mecenas artium, semper et ubique in saeculis templa 
sacra, episcopales et praelatorum domus, monasteria et conventus, immo 
et ipsa oratoria privata, ditavit affabre confectis, e. g. statuis marmoreis 
et ligneis, codicibus miniatis, supellectilibus sacris, mobilibus artisticis, 
picturis magnae aestimationis, etc. vera thesaura et patrimonium ingen- 
tis valoris efformantia; testimonia, insuper, suae gloriosissimae histo- 
riae. Desideretur talia monumenta patrum ne pereant nec dissipentur. 
Scimus quidem quantum a sic dictis « antiquari » et ab amatoribus et in- 
ceptatoribus artium fit pro horum appropriatione, non parcendo ingen- 
tes, aliquando, summas pecuniae et saepe saepius etiam dolo. Et, proh 
dolor!, notum est omnibus quod multa huiusmodi thesaura in manibus 
istorum pervenerint. Oculis nostris pluries vidimus statuas, mobiles an- 
tiquos et artisticos, supellectiles, ut candelabra, vasa sacri incensi, immo, 
et calices et sacra ciboria SS. Eucharistiae, necnon altaria ipsa, decorare 
domus privatas et etiam profanis usibus adhiberi. 

Nullum verbum invenio in schemate de Arte sacra circa conserva- 
tionem et alienationem istius patrimonii sacri de quibus S. Sedes pluries 
pastores admonuit. Ideo, humiliter quaeso, ut ad calcem huius schematis 
paragraphus adiungatur quae praecipiet Ordinariis ut in sua dioecesi: 
a) curent et curare faciant, fideliter custodiendo, haec patrimonia arti- 
stica et historica; b) et omnimode impedient eorumdem alienationem. 
Dixi. 



ln textu scripto tradito: 1 deest. 2 Perpulchre in cap. VIII actum est de 
Arte sacra. Speciatim mihi placent quae in prooemio, in pag. 199, lin. 9 et sqq. 
reminiscitur, « Alma Mater Ecclesia semper fuit pulchrarum, seu ingenuarum, ar- 
tium amica earumque servitium, praecipue ut res ad sacrum cultum pertinentes 

vere sint dignae, decorae ac pulchrae, rerum supernarum signa et symbola, peren- 
niter quaesivit, artificesque instruxit ». Et mihi videtur undequaque dignum esse 
assensum nostrum, sincera complacentia coniunctum, de asserto in n. 99, pag. 199, 
quod « omne stylum artis Ecclesia admittit ». 

Et sane, historia enim nos docet quomodo Ecclesia, magna sua comprehen- 
sione, suos antiquiores et modernos stylos fecisse. Quis nescit Ecclesia primitiva 
suos fecisse stylos graecos et romanos? Quomodo in decursu saeculorum stylos 
successivos: longobardicum, bizantinum, romanicum, gothicum, rinascimentalem 
et barochum in arte sua assumpsisse? Recentissimis temporibus vidimus Ecclesiam 
suos fecisse etiam stylos illorum populorum qui ultimo Evangelii praedicationem 
receperunt: sic ars sinensis, ars iaponica, ars indiana, ars insularum Oceani, etc. 
in vita ipsius Ecclesiae suum locum invenerunt. 

Magnum iuvamen scio hanc insertionem artium omnium gentium in vita Ec- 
clesiae afferre, sive ad conservandam vitam christianam apud intellectualium et ar- 
tificum coetus nec non rudium in regionibus fidelibus, sive pro propagatione fidei 
ubicumque, sed praecipue in missionibus. 

Vellem quod hoc Sacrosanctum Concilium hortaretur artifices nostri temporis 
ut spiritualiter inflarent ipsam artem modernam, praesertim figurativam, quae 
plus minusve, proh dolor!, a traditione christiana abiit creando scholas sic dictas 
futurismi, cubismi, existentialismi, abstractismi, etc, quae fere omnes quadam 
aberratione laborant. Scio vero quod nonnulli artifices, spiritu christiano imbuti, 
conantur totis viribus has artes figurativas ad christianismum adducere. A Patribus 
Conciliariis verbum stimulantem isti artifices attendunt pro prosequenda lucta 
contra materialismum in arte et ad nova opera, etsi moderna inspiratione, arti- 
stice conficienda. 

7 

Rev.mus P. D. IOSEPH SOETEMANS 
Abbas generalis Congregationis Ss.mi Salvatoris Lateranensis 

Venerabiles Fratres, 

Liceat mihi quaedam proferre circa ea, quae in pag. 194, n. 89, huius 
schematis leguntur de usu pontificalium. 

In ecclesiasticis personis, quae, charactere episcopali carentes, usu 
pontificalium frui soliti sunt, numerantur in primis abbates regulares, 
quorum non pauci exceptione, hoc numero inducta, afficiuntur. 

Velim autem ad haec animos intendatis: 

1. Veteribus Ordinibus Canonicorum Regularium et Monachorum 
a Sede Apostolica antiquitus concessus est usus pontificalium, quo insi- 
gniores quidam sodales, id est abbates, fruuntur, non tantum ut eorum, 
qui plerumque sunt superiores, dignitas augeretur — id ipsum aliorum 
quoque Ordinum Moderatoribus fortasse esset tribuendum — sed etiam, 
idque maxime, propter splendorem cultus divini, qui est finis peculiaris 

huiusmodi Ordinum quique in ecclesiis abbatiarum et praepositurarum 
sollemniter fieri consuevit. 

Quodsi hic usus pontificalium iis tantum abbatibus reservatur, qui 
aliqua iurisdictione gaudent, eaedem abbatiae et praepositurae, ob mor- 
bum aliudve impedimentum abbatis iurisdictionem habentis, caeremo- 
niis sollemnibus facile privantur. 

2. Abbas regularis post electionem accipit peculiarem benedictio- 
nem, quae est sacramentale, ritus scilicet vetustus et venerandus, qui 
Pontificali Romano continetur. Persona sollemniter hoc modo ab Ec- 
clesia benedicta et in altiore dignitatis gradu collocata, talis manet, 
etiamsi nulla fruatur iurisdictione. Cur abbas huiusmodi privandus est 
usu pontificalium, qui est usus earum rerum, quae ei ab episcopo bene- 
dictionem conferente traditae sunt cum speciali formula verborum, usum 
ipsum significantium? 

3. Quibusdam in Ordinibus munus abbatis superioris non est per- 
petuum, sed breviore temporis spatio circumscriptum. Quae erit con- 
dicio abbatum, qui munere superioris soluti sunt? Ab Ecclesia olim acce- 
perunt sollemnem benedictionem et institutionem, et nunc dignitatem 
quidem servant, sed nomine non re. 

4. Idem dicendum est de abbatibus ad vitam electis, qui tamen 
propter senium, morbum aliamve causam munere superioris se abdicant 
et abbates resignati vocantur. Si haec exceptio, ex qua usus pontificalium 
iis solum permittitur, qui aliqua iurisdictione gaudent, approbatur, in 
praxi abdicatio spontanea vix fiet, atque adeo in superioris munere ma- 
nebunt viri, qui ei gerendo impares effecti sunt, fortasse gravi cum detri- 
mento familiae religiosae. 

5. Secundum schema usus pontificalium permittitur episcopis titu- 
laribus, qui iurisdictione carent, ac merito. Cur idem hic usus interdi- 
citur abbatibus, qui non vel non amplius sunt superiores, quique nu- 
mero sunt multo minores quam episcopi titulares? 

6. Sed liceat in huius rei intimam rationem penetrare, quod fa- 
cere velim summa cum reverentia: tota difficultas ex eo orta esse videtur, 
quod quidam 1 episcopi residentiales nolunt abbates, intra fines suae 
dioecesis, sacra pontificali ritu peragere extra proprii Ordinis ecclesias. 
Ad quod animadvertendum est abbates id fecisse aut permissu Ordina- 
riorum aut ab aliis rogatos, interdum etiam enixe. Non videntur igitur 
puniendi abbates omnes, iurisdictione carentes, propterea quod nonnulli 
ab Ordinariis vocati aut eorum permissu pontificalibus extra proprias 
ecclesias usi sunt. 

Puto quaestionem solvi posse et exc.mis Ordinariis satisfieri hoc 
modo: 

1. Statuatur ut abbates de regimine vel eo carentes uti possint pon- 
tificalibus solum si benedictionem abbatialem acceperint, nisi pro aliquo 
Ordine 2 apostolico indultu statuatur. 

2. Praeceptum firmius inculcetur ex quo iidem abbates pontificalibus 
uti possint solum in ecclesiis proprii Ordinis. 

Ita consulitur congruenti condicioni abbatum, quibus Ecclesia pe- 
culiari et sollemni ritu usum pontificalium concessit, et ampliori cultui 
divino in abbatiis et praeposituris. 

Haec omnia quae protuli, dixi non tantum nomine Canonicorum Re- 
gularium S. Augustini Confoederatorum, sed etiam nomine Canoni- 
corum Regularium Praemonstratensium et Crucigerorum, necnon abba- 
tis primatis Monachorum O.S.B. et abbatis generalis S.O.C. Dixi. 



ln textu scripto tradito: 1 plures. 2 aliud. 

Em.mus P. D. Hamletus I. card. Cicognani, a Secretis Status: 

Venerabiles Patres, 

Honori et gaudio mihi duco vobis nuntiare quod Sanctissimus Domi- 
nus noster Papa Ioannes, votis vestris benigne annuens, statuit inserere 
Missae, et quidem in Canone, nomen S. Ioseph. [Plausus]. 

Sub eius patrocinio hoc Concilium Vaticanum II celebratur, et haec 
concessio uti optatum mnemosynon et fructus ipsius Concilii manebit. 

Locus proprius huius insertionis in Canonem erit ad « Communi- 
cantes » post nomen « Mariae »; nempe, verbis « ... in primis gloriosae 
semper Virginis Mariae, Genetricis Dei et Domini nostri Iesu Chri- 
sti... » addendum erit « et beati Ioseph eiusdem Virginis Mariae sponsi », 
ac dein reliqua verba, «... sed et beatorum Apostolorum », etc. 

Placuit Sanctitati Suae hoc dispositum in actum deducere sine mora, 
et iussit ut vigere illud incipiat a die 8 proximi mensis decembris, in 
festo Immaculatae Conceptionis Mariae. 

Interim vero fiant acta necessaria apud Sacram Congregationem Ri- 
tuum, ut decretum ad hoc iuxta normas edatur. 

[Plausus]. 

8 

Exc.mus P. D. HENRICUS GOLLAND TRINDADE 

Archiepiscopus Botucatuensis 

Venerabiles Patres et carissimi Fratres et Fratres Observatores, 

Septem tantum verba dicam de prooemio ad cap. VI de sacra supel- 
lectile, pag. 192, a lin. 7 usque ad lin. 18. 

Primum verbum: vere pulchrum videtur prooemium propter sin- 
ceritatem, cum declarat quod « historia testatur temporum decursu non- 
nullos in hac re irrepsisse abusus », sic: irrepsisse abusus, 1 et, etiam 
cum affirmat quod « in externis enim cultus ornamentis amplificandis, 
quandoque humana vanitas irrepsit ». Sic: humana vanitas. 2 

Secundum verbum: omnes scimus Liturgiam non esse argumentum 
principale Concilii; sed etiam certum est veritates dogmaticas, morales, 
pastorales et sociales assumere corpus et claritatem et applicationem per 
Liturgiam. Eodem modo, scimus sacram supellectilem non esse elemen- 
tum liturgicum praecipuum, sed tamen scimus ipsam sacram supellecti- 
lem esse quod maxime oculos et attentionem fidelium et infidelium at- 
trahit cum immediate adhaereat personae ministrorum (scilicet ... 3 sa- 
cerdotum, episcoporum et cardinalium). 

Tertium verbum: prooemium urget: « necessitatem valde curandi 
materiam, formam et ornatum sacrae supellectilis et fideliter observandi 
leges artis sacrae ». Propterea consulendi sunt sacerdotes et laici periti 
in arte sacra cum omne pulchrum, vere pulchrum* debitum sit Deo. 
Numquam, autem, obliviscendum erit quod ars et vera pulchritudo prae- 
sertim in simplicitate, in modestia rerum, et, ut ita dicam, in austeri- 
tate « quasi in paupertate » et, certe, in proportione partium consistunt, 
quod adeo correspondet exigentiis aetatis hodiernae. 

Quartum verbum: in eodem, autem, prooemio opportunissime ad- 
ditur id quod mihi principale videtur: supellectilis sit, non solum se- 
cundum leges artis sacrae, sed etiam, « iuxta liturgicam traditionem! ». 

Quintum verbum: quaero, autem, humiliter, ab hoc venerando coetu 
quo loco et quo tempore haec liturgica traditio invenienda sit? Scimus 
omnes eam non immobili forma permansisse, sed, e contrario, evolutio- 
nem cum temporibus habuisse. Quale momentum evolutionis eligen- 
dum erit ut summe legitimum? Forsitan, saecula in quibus Ecclesia imi- 
tata est stylum regale, stylum imperatorum et principum, quorum anuli 
et purpurae et throni et coronae et pelles armellinae et caudae recipie- 
bantur, signum aliquando fidei et devotionis, sed non raro medium se- 

lectum unice ad captandam benevolentiam Ecclesiae et praelatorum? 
Etiam hodie sic faciunt politici nostri. Reges illi et imperatores et prin- 
cipes perierunt omnes, Ecclesia autem conservat, proh dolor! magno 
cultu, in liturgia sacra, mundanas traditiones ipsorum. 

Sextum verbum: cur non potius audimus exhortationem S. Ponti- 
ficis Pii X, ut, « ad originem redeatur »? Antiquissima Liturgia in prae- 
sepe incoepta est et prosecuta in labore et paupertate opificis, in deserto 
orationis et poenitentiae, in viis praedicationis et miraculorum et, ut 
corona, in cenaculo humilitatis (lotio pedum Apostolorum) et praeser- 
tim in cenaculo 5 caritatis (institutio sacramenti amoris) et in cruce sacri- 
ficii (« Consummatum est »)... Haec antiquissima, haec genuina liturgia 
primi et summi sacerdotis, Christi Iesu — ad quam nos omnes, in hac 
occasione singulari, quae nobis data est a Summo Pontifice Ioanne XXIII 
sanctissime regnante, certe, redire volumus. Non est discipulus super 
magistrum* Nunc est tempus opportunum! 

Septimum et ultimum verbum: conclusionem statuo cum humili sed 
firmissima petitione, magno cum animo et maiore spe, ab hoc sancto 
Concilio Oecumenico Vaticano II. Omnes nos actualem situationem ordi- 
nis socialis novimus, cum violenta aversione a luxu et a quacumque 
ostentatione. Omnes novimus tribulationes fratrum nostrorum in non 
paucis regionibus, id est, in Ecclesia silentii et doloris. Omnes nos novi- 
mus paupertatem, miseriam, famem et privationes permultorum 7 qui 
tamquam filii, nos Patres appellant. 

Ehu, venerabiles Patres et carissimi Fratres* reducatur sacra supel- 
lex ad formas authentice christianas, incipiendo a nimia magnificen- 
tia et multiplicitate vestium nostrarum, a caudis, omnino, omnium prae- 
latorum, usque ad nostras cruces episcopales, quando non Sanctorum 
Dei reliquiis refertas sed pretiosis margaritis ornatas, ut exemplum di- 
vulgetur in omnibus inferioribus gradibus. Nunc est tempus oppor- 
tunum! 9 

Hoc erit practica confirmatio verborum illorum, quae, solummodo 
ut nuntium gratissimum in initio huius Concilii ad omnes homines bonae 
voluntatis a nobis, Patribus Conciliaribus 10 dedicata sunt et non debent 
ut pura verba manere. 

Parcite mihi, venerabiles Patres et Fratres carissimi, 11 parcite ultimo 
fratri vestro qui ex corde sincero et in praesentia Dei vobis locutus est. 



In textu scripto tradito: 1 deest. 2 deest. 3 diaconorum. 4 deest. 
5 deest. 6 deest. 7 multorum. 8 deest. 9 deest. 10 deest. 
11 deest. 



CONGREGATIO GENERALIS XVIII 



647 



9 

Exc.mus P. D. CASIMIRUS KOWALSKI 

Episcopus Culmensis 

Em.me Princeps, venerabiles Patres, 

1. Ad capp. VI, VII, VIII schematis de sacra Liturgia, omni laude 
in genere digna, audeo proponere humillime sequentes emendationes. 

In specie: pag. 193, in n. 88, lin. 32, scribitur: « Sanctae Sedis, 
vel episcoporum... erit ». Haec determinatio est aliqua indeterminatio, 
et ideo liceat mihi proponere quod in sacrosanctis rebus liturgicis, tota 
potestas legislativa in materia, quae unam dioecesim excedit, tota rema- 
neat apud Sanctam Sedem, et quod Conferentiae episcoporum gaudeant 
iure initiativae, gaudeant potestate delegata, et gaudeant iure exsecutivo, 
sed non potestate legislativa stricte dicta. 

Ratio est haec: video optimum fundamentum potestatis legislativae 
Summi Pontificis pro tota Ecclesiae et episcopi Ordinarii pro sua dioe- 
cesi; sed non video fundamentum potestatis legislativae, stricte dictae, 
pro coetu collectivo, salva structura Ecclesiae Catholicae monarchica. 
Insuper Conferentiae episcoporum possint subiacere... 

Praeses card. Alfrink: Excellentia Vestra loquatur de Liturgia, non 
de Conferentiis episcoporum. 

Orator: 2. Ad caput sequens, de cantu gregoriano, enuntiatur opti- 
mum principium pastorale his verbis: « Episcopi ceterique animarum 
rectores sedulo provideant ut in qualibet sacra actione, vel sollemnissima, 
universus fidelium coetus actuosam participationem sibi propriam in cantu 
praestare possit ». Optimum principium pastorale; sed audivimus in hac 
aula saepe quod difficillimum est in exsecutione et in nonnullis natio- 
nibus, ut audivimus, fere impossibile ad exsequendum. Sed in rebus 
arduis non est desperandum; sed ad S. Thomam Aquinatem recurren- 
dum. Et Angelicus Doctor ponit distinctionem inter ordinem intentionis 
et ordinem exsecutionis. Certo certius cantus gregorianus in ordine sy- 
stematico intentionis primus est; et ultimo loco enuntiatur, merito, 
cantus in lingua vernacula. Sed quod est primum in ordine intentionis, 
saepe est ultimum in ordine exsecutionis, et vice versa. Ideo, teneo 
nostros fideles in primis edocendos esse in cantu, in sacro cantu vulgari, 
dico « sacro cantu vulgari » quia sacer cantus non solummodo dicit exse- 
cutionem secundum normas cantus estheticas, sed etiam meditationem 

fidei, veritatum fidei quae in lingua vulgari optime intelligibiles sunt 
pro populo et quas populus, Maria duce, in corde suo confert. 

Et populus qui amat suum cantum sacrum in lingua vulgari potest 
omnibus insidiis diaboli resistere ut iam experti sumus per duo saecula 
in Polonia ubi populus cantat in lingua vernacula et fide intrepida resi- 
stit omnibus adversariis. Et hic populus ita praeparatus in sacro cantu 
vernaculo potest ascendere ad exsecutionem cantus gregoriani quia amat 
iam cantum, iam actuose participat in liturgia sacra; vidi propriis oculis, 
et 500.000 et 1.000.000 fidelium actuose participare in sacra Liturgia 
latina, respondentes latine ad acclamationes et cantantes « Gloria, Cre- 
do » etc. in lingua vernacula. 

Haec est aliqua coniunctio organica, aliquod coexercitium cantus li- 
turgici latini cum cantu liturgico in lingua vernacula. Et sicut in vita 
spirituali, vita mixta est perfectissimus modus vitae in terris, ita for- 
tasse hic mixtus modus cantus liturgici ex lingua latina et lingua ver- 
nacula compositi est fortasse perfectissimus modus actuosae participa- 
tionis fidelium, totius coetus fidelium in sacrosancto Missae sacrificio. 
Et ideo audeo proponere ut inseratur in pag. 196, in n. 93: « Coexerci- 
tium organicum cantus gregoriani una cum sacro cantu populari valde 
suadendum est ad actuosam participationem omnium fidelium procuran- 
dam et ad ipsius cantus gregoriani in pietate totius coetus fidelium 
conservationem ». 

3. Ad caput de sacra arte. Peto humillime ut extendatur « prin- 
cipium actuosae participationis fidelium etiam ad praeparationem et con- 
fectionem operum artis ». In omni pietate, in omni cultura populorum, 
latent thesauri absconditi qui possunt esse optimus fons inspirationis 
estheticae et exsecutionis artisticae. Et ideo consulendus est stylus au- 
tochtonicus et stylus modernus in construendis ecclesiis et in conficien- 
dis operibus artis sacrae, in quibus populus etiam active participat, non 
exclusa activa participatione in construendis ipsis ecclesiis, quia haec 
praxis multum valet ad hoc quod fideles ecclesiam suam ament et nullo 
modo in difficillimis circumstantiis deserant. 

Faxit Spiritus Sanctus ut hoc Sacrosanctum Concilium Vaticanum 
inauguret novam auream aetatem evolutionis cantus sacri et artis sacrae, 
ut possimus omnes, una cum nostris fratribus redeuntibus ad unita- 
tem Ecclesiae, et orare et cantare per D. N. I. C. qui sedens ad dexteram 
Patris non desinit esse mitis et humilis Corde et cuius imperium non 
desinit esse in Ecclesia Sancta Romana iugum suave et onus leve. Dixi. 

Textus scripto traditus: 

I. Valde laudanda sunt capp. VI, VII, VIII schematis de s. Liturgia, quia 
de thesauro Ecclesiae proferunt nova et vetera. 

In specie vero quoad sacram supellectilem, quaestio de casulis sic dictis gothi- 
cis iam matura esse videtur ita ut usus huiusmodi casularum a S. Sede generaliter 
approbatus in tota Ecclesia legitimus evadat. 

Quoad n. 88, pag. 193, Hn. 32, ubi indistincte dicitur « Sanctae Sedis vel epi- 
scoporum... erit »: omnino necessarium esse videtur ut tota potestas legislativa 
limites unius dioecesis excedens apud S. Sedem maneat et Conferentiae episco- 
porum gaudeant potestate delegata et executiva normarum a sola S. Sede statuta- 
rum et ita unitas in varietate et varietas in unitate salvetur. Ratio est quia 

a) non satis certum est fundamentum potestatis legislativae pro ente col- 
lectivo salva Ecclesiae structura; 

b) Conferentiae episcoporum limitibus nationis vel regionis coarctatae 
persaepe influxibus subiacent, qui legislationem ad puram mentem Ecclesiae dif- 
ficilem reddunt. « Pater gentium » per saecula vocatus et extitit successor S. Petri, 
Romanus Pontifex. Haec paternitas potest recte certum delegari sed non potest 
demi. 

II. In capite de Musica sacra optime dicitur, pag. 196, n. 92, lin. 2 et sequen- 
tes : « Episcopi ceterique animarum pastores sedulo provideant ut in qualibet 
sacra actione vel sollemnissima universus fidelium coetus actuosam participatio- 
nem sibi propriam in cantu praestare possit ». Ut finis hic assequatur distinguen- 
dus est ad mentem Doctoris Angelici ordo intentionis sive systematicus ab ordine 
executionis. In ordine systematico certo certius cantus gregorianus primum locum 
tenet, cantus vero popularis religiosus ultimo loco enuntiatur, sed ut ait S. Doctor 
quod ultimum est in intentione et systematice, potest attentis circumstantiis con- 
cretis esse primum in executione. Ideo ex rationibus pastoralibus fideles erudiendi 
sunt et manuducendi ad cognitionem, amorem et praecipue ad praxim vere sacram 
cantus popularis ut non solum principia Musicae sacrae cognoscant et adament, 
sed in textibus sibi notissimis veritates fidei retineant et conservent ac exemplo 
Beatae Mariae Virginis meditentur conferentes in cordibus suis (Luc. 2, 19, 59). 

Hic cantus religiosus popularis e. g. in Polonia de licentia S. Sedis quoad 
partes immobiles Liturgiae (Gloria, Credo) etiam in Missis sollemnioribus maximo 
cum fructu organice coexistit et coexercetur cum lingua latina a populo valde amata. 
Experientia nostra per duo saecula difficillimis in circumstantiis protracta cer- 
tiores nos reddidit fideles actuosissime participare in Liturgia latina etiam sollem- 
niter cantata, si ipsi omnes sive tota plebs sancta in lingua vernacula partes immo- 
biles Missae cantant. Per huiusmodi organicam coniunctionem Liturgiae latinae 
et sacri cantus popularis fides populi nostri non solum conservata et ab omnibus 
deviationibus praeservata manet sed etiam uti virtus theologica de die in diem 
crescit. Haec fides saepissime in sacro cantu populari professa et magis ac magis 
in omnes partes vitae introducta omnes adversarios vincit. Huiusmodi organica 
coniunctio responsoriorum in lingua latina et sacri cantus popularis in Missa ef- 
ficit ut in Officiis etiam sollemnioribus ecclesiae nostrae semper plenae et plenis- 
simae maneant et numerus fidelium per sacrum cantum popularem fructuose parti- 
cipantium in Liturgia Missae, in nonnullis festis, ingentem numerum 500.000 et 
1.000.000 (e. g. Cz$stochowa) attingit. Fideles tali modo praeparati et in cantum 
gregorianum suaviter introducti possunt postea in suis paroeciis cantum latinum 
gregorianum exercere, ecclesiis plenis et fidelibus contentis manentibus. Huic or- 
ganicae coniunctioni et organicae evolutioni cantus gregoriani ex cantu populari 
periculum exstat in proiectu recitandi Officium divinum in lingua vulgari. Num 

poterimus exsequi a fidelibus incultis et linguae latinae ignaris cantum gregoria- 
num, si clericis ex professo in lingua latina edoctis conceditur licentia generalis 
recitandi Officium divinum in lingua vernacula? Non solum defendendum et con- 
servandum esse censeo patrimonium cantus gregoriani, sed puto saluti anima- 
rum sacerdotum nostrorum magis profuturum — unitatis Ecclesiae gratia — 
Officium divinum breve et amoenum in lingua latina quam recitationem Officii 
divini in lingua vernacula. Caveant, quaeso, Patres Conciliares, ne Sancta Eccle- 
sia ex ista tendentia aliquid capiat! 

Ideo in pag. 196, in n. 93 ad lineam addendum esse censeo « Coexercitium 
organicum cantus gregoriani una cum sacro cantu populari valde suadenda est ad 
actuosam participationem omnium fidelium promovendam et ad ipsius cantus gre- 
goriani in pietate totius coetus fidelium conservationem ». 

III. Quoad Artem sacram in pag. 199, ad n. 99 addendum esse censeo « prin- 
cipium actuosae participationis fidelium in sacra Liturgia etiam ad praeparatio- 
nem et constructionem operum Artis sacrae maxime ecclesiarum, extendendum 
est ». 

Sicut in Musica sacra ita etiam in Arte sacra cultura omnium populorum prae- 
bet uberrimum fontem et inspirationis artisticae et executionis operum Artis sa- 
crae; ut nempe opera artis nostrae stylo autochtono constituantur et ita fidelibus 
modo intelligibili ac facili infinita attributa Dei, vitam et merita Christi et viam ad 
salutem aeternam efficacissime doceri valeant. 

Faxit Spiritus Sanctus, ut Sacrosanctum Concilium Vaticanum aperiat epocam 
novam Artis sacrae in sensu latissimo et indumentorum sacrorum, et Musicae 
sacrae, et Artis pulchrae per organicam coniunctionem Sanctae Romanae Ecclesiae 
saecularis patrimonii cum divitiis culturae singulorum populorum, Summo Ponti- 
fice duce, episcopis intime collaborantibus et populo christiano actuose partici- 
pante ita ut in sacra Liturgia et orare et cantare et pulchra opera sacra conficere 
possimus, facientes veritatem in caritate, per Dominum Nostrum Iesum Christum 
qui sedens ad dexteram Patris non desinit esse mitis et humilis corde et cuius 
iugum usque ad finem saeculorum in Sancta Ecclesia Catholica manet suave et 
onus leve. 

10 

Exc.mus P. D. PAULUS YOSHIGORO TAGUCHI 

Episcopus Osakensis 

Venerabiles Fratres, 

Iam multa aeque bene ab aliis Patribus dicta sunt de sacra supellec- 
tile et de arte sacra praesertim 1 sub luce paupertatis atque simplicitatis 
evangelicae. Quae omnia libenter confirmare velim. Liceat, tamen, mihi 
aliquas tantum animadversiones addere sub aspectu apostolatus missio- 
narii. 

Experientia multorum annorum vitae episcopalis, satis cognovi epi- 
scoporum vestes liturgicas, in Iaponia saltem, simpliciores reddendas 

atque sensui et moribus populi nostri magis aptandas esse. Ipsi etiam 
colores vividi atque fortes oculorum aciem populique sensum artisticum 
offendunt, qui eos temperatos et bene compositos maxime praefert. Quae 
vero pompam aliquam exhibent, ut cappa magna et similia, in nostra 
regione (etiam forsitan in aliis) nimis discedunt ab hominum hodierno- 
rum mente, quae simplicitatem atque moderationem prae omnibus in- 
tendit. 

Alia quaedam, sicut frequens impositio atque depositio mitrae in 
functionibus pontificalibus, genuflexio coram episcopo ad osculum anuli, 
sive intra sive extra functiones sacras, vix intelligi possunt et fide- 
lium atque infidelium admirationem non levem excitant. 

Ut breviter dicam, non pauca inveniuntur, transactis aetatibus in 
Occidente exorta atque evoluta, quae nunc sensu et significatione ca- 
rent, saltem in nostra regione, immo potius aliquod impedimentum af- 
ferre possunt ad fidei propagationem. 

Condiciones Ecclesiae iam fundatae in statibus catholicis, a condi- 
cionibus Ecclesiae in terris Missionum fundandae satis differunt neque, 
uti patet, eadem eodemque modo dici possunt pro omnibus indiscrimi- 
natim. 

Quare, salvo meliore iudicio, sequentes additiones proponere audeo: 

1. Ad art. 88, cap. VI, pag. 193, a lin. 32 haec addenda videntur: 
« Et in primis curare ut vestes liturgicae aetatis nostrae condicionibus 
et diversorum populorum sensui atque moribus magis aptentur ». 

2. Ad art. 89, pag. 194, sequentia addenda videntur: « Praeterea 
rubricae circa usum pontificalium in functionibus liturgicis examini de- 
nuo subiciantur atque simplificentur ». 

3 et ultimo. Ad art. 99, cap. VIII, in pag. 199, monitionem se- 
quentem addi velim: « In adhibendis vero elementis artis propriae po- 
pulorum non christianorum, sedulo cavendum est ne illa introducan- 
tur quae infidelium superstitionem adhuc redolent, ideoque christianorum 
animum offendunt. Placet quidem neophytis nostris prudens adaptatio, 
sed non aeque placet imitatio immoderata, quae quamdam repugnantiam 
populi interdum gignere potest ». 

« Missionarii exteri, optima quidem voluntate, non raro conantur 
ecclesias conficere, altaria, imagines aliaque ad imitationem aedium ar- 
tiumque indigenarum, etiam aliarum religionum, ut nativis placeant, 
quae non semper a clero et populo nationali probantur. Vera adaptatio 
non ictu, non vi perfici potest, sed virorum summa arte praeditorum 
ope, per diuturnum temporis tractum paulatim obtinenda est ». Dixi. 



In textu scripto tradito: 1 deest. 



652 



ACTA CONC. VATICANI II - PERIODUS I 



11 

Exc.mus P. D. FRANCISCUS JOP 
Episcopus tit. Dauliensis 

Em.mi, exc.mi, rev.mi Patres Conciliares, 

Pauca vellem proferre ad art. 89, cap. VI, nempe de usu pontifica- 
lium. Aliquando in vita Ecclesiae occurrunt speciales, valde graves cau- 
sae, cum bono Ecclesiae Catholicae coniunctae, exigentes, ut usus ponti- 
ficalium episcopis, id est, solis iis qui ordinationem episcopalem recepe- 
runt, stricte reservetur, exclusa prorsus facultate utendi pontificalibus 
a sacerdotibus loco episcoporum in iurisdictione ecclesiastica exercenda 
suffectis. Proinde, reservatio usus pontificalium pro solis episcopis ob 
has causas esset necessaria. 

Deinde in pag. 199, in prooemio cap. VIII de arte sacra, in primo 
versiculo, loco verborum: « Inter nobilissimas ingenii humani exercita- 
tiones », meo humili iudicio melius esset ponere verba: « Inter nobilis- 
sima humani generis opera »; agitur enim potius de ipsis effectibus in- 
genii humani iam productis; dum in versiculo quarto eiusdem prooemii 
verba: « humanis operibus » substitui possint verbis: « humanis exer- 
citationibus ». 

Nunc breviter loquar nomine episcoporum Poloniae, una cum em.mo 
card. primate nostro hic praesentium, de relatione nostra ad totum schema 
ipsius constitutionis de sacra Liturgia, iam enim disceptationes de hac 
re absolvuntur et perveniunt ad finem. 

Constitutionem hanc optime expeditam esse multi venerabiles Fra- 
tres, in aula loquentes, agnoscebant, licet numerosas propositiones in 
favorem linguae vernaculae, sive ampliandae potestatis episcoporum pro- 
ferebant, aut emendationem quorundam statutorum postulabant, vel tan- 
dem magis particularia praescripta in constitutione optabant. 

Attamen, constitutio non potest continere particularia praescripta, 
finis eius enim est statuere tantum normas generales et « altiora princi- 
pia generalem liturgicam instaurationem respicientia », iuxta verba feli- 
citer regnantis Papae Ioannis XXIII. 

Principia vero totius constitutionis a viris doctis et magnopere pe- 
ritis luculenter et clare sunt exarata ac aperiunt viam non solum ad pa- 
storalem et didacticam aptationem Liturgiae, sed etiam ad uberiorem 
scientiam de sacra Liturgia promovendam. Et hoc est praecipuum opus 
instaurationis Liturgiae sacrae: plena nempe eius cognitio et actuosa 
participatio in functionibus liturgicis. 

In his disceptationibus multa dicta sunt de lingua sacrae Liturgiae. 
Pro nobis, episcopis Poloniae, lingua latina magni pretii est et cara sem- 
per existit ac permanebit. In hac enim lingua scriptae sunt primae noti- 
tiae historicae de nostra natione et de eius baptismo, quae ad nos perve- 
nerunt. Antiqui scriptores nostri, utpote Beatus Vincentius Kadiubek, 
primus scriptor polonus, historiam populi nostri in lingua latina exa- 
ravit; multique nostri poetae, saeculi praesertim decimi sexti et decimi 
septimi, ut Kochanowski, Sarbiewski ceterique, in lingua latina sua 
opera suaque carmina componebant. 

Sed praecipue propter hanc eminentem causam lingua latina nobis 
cara sit, quia munimen et praesidium forte nostrae religionis catholicae 
et unionis cum Ecclesia decursu saeculorum apud nos non semel appa- 
rebat tum contra varios « novatores », tum etiam contra periculum ex 
parte schismatis, nobis saeculo elapso imminens... 

Praeses: Excellentia vestra velit loqui de cap. V et sequentibus! 

Orator: Lingua latina est elementum unitatis Ecclesiae; desidera- 
mus itaque, ut in Ecclesia Catholica servetur prout lingua ecclesiastica... 1 

Altera quaestio... 2 : saepe saepius constitutio de Liturgia 3 loquitur 
de Conferentiis episcoporum. 4 Petenda sunt specialia praescripta a Sede 
Apostolica, Conferentias episcoporum spectantia... 5 quinam ordo ser- 
vandus in variis causis in Conferentiis 6 pertractandis; quid tandem cen- 
sendum est de Conciliis provincialibus; an cesset obligatio ea celebrandi 
vicesimo quoque anno, et sic porro. 

Schema constitutionis de sacra Liturgia, omnibus perspectis, post 
peractas paucas emendationes, hic a Patribus expostulatas, episcopi Po- 
loniae cum sincera gratitudine erga commissionem praeparatoriam litur- 
gicam, quae ipsum confecerit, recipiunt et acceptant. Dixi. 



ln textu scripto tradito: 1 et in Ecclesia occidentali adhibeatur prout lingua 
liturgica omnino in Missae celebratione et in Officii Divini reeitatione a clericis 
peragenda. In cantibus chori vel populi infra Missam cantatam exsequendis, in 
Lectione et Evangelio eiusdem Missae, in Sacramentis administrandis, in officio 
funebrali et in ceteris actionibus liturgicis perficiendis, largior et amplior usus 
linguae vernaculae est desiderandus, quae quidem pro nostra regione a Sancta Sede 
benigne iam impertita sunt. 2 de Conferentiis episcoporum. Est novum ens 
iuridicum; 3 deest. 4 hisce Conferentiis. 5 necessaria ad determinan- 
dum, ex quibus episcopis Conferentiae componuntur (residentiales, titulares, or- 
dinarii, auxiliares), varia enim sub hoc respectu praxis habetur; quomodo pro- 
cedunt Conferentiae. 6 deest. 

Exc.mus P. D. PETRUS CANISIUS VAN LIERDE 

Episcopus tit. Porphyriensis 

Em.me Princeps, 

Humili animo te deprecor ut emendationum proponendarum alicuius 
gravis quaestionis saltem rationes primarias et solum concisis verbis enun- 
tiare valeam} 

Em.me Princeps et Patres venerandi, 

Cap. VII schematis constitutionis de sacra Liturgia ubi sermo insti- 
tuitur de musica sacra duo proponit elementa. 

N. 94 loquitur de cantu gregoriano, quem Ecclesia romana agnoscit 
tamquam suae Liturgiae proprium et cui principem locum in solemni Litur- 
gia tribuit, dum n. 91 hanc Liturgiam solemnem edicit lingua latina esse 
perficiendam simul enuncians nonnullos cantus lingua vernacula peragi 
posse. Hi duo numeri simul sumpti ostium aperiunt ad duplicis generis 
cantum gregorianum in solemni Liturgia adhibendum, cantum scilicet 
gregorianum latinum et cantum gregorianum vernaculum. Heic subest, 
venerabiles Patres, magni ponderis pastorale negotium quod non linguam 
respicit sed ipsum cantum liturgicum. Et, ut statim quaestionis humili 
animo 2 cardinem incunctanter adsignem, heic magnum latet periculum 
pro fere bimillenario gregoriano cantu Sanctae Matris Ecclesiae. 3 

1. Ordinate nunc procedat huius... 4 argumenti concisa disceptatio... 5 
Gregoriani cantus proprietates ex intimo cum sacra Liturgia nexu dedu- 
cuntur: eius nempe sanctitas... 6 ; formae bonitas... 7 universitas, qua re- 
ceptaculum exstans 8 multiplicis antiquitatis culturae non latinae, simul 9 
omnes homines suaviter afficere valet. Quis, inde, non poterit huius can- 
tus valorem percipere, valorem ... 10 historicum, artificem, liturgicum 
sed, 11 quod magnopere nunc interest, eius valorem spiritualem et pasto- 
ralem quo praestat et se extollit super omnibus musicae artis operibus 
et monumentis? 

Ut modice loquar iuxta rei veritatem, si cantus gregorianus recte, 
digne et pie celebratur, sensuum tumultus fit quietatio, suavis habetur 
spiritus commotio, animi cordisque ad Deum elevatio et in divinum sen- 
sum penetratio. 

Hic iacet utique fundamentum permagnae restaurationis cantus gre- 
goriani a Summo et Sanctissimo Pontifice Pio X lucide perspectae, forti- 

ter volitae, et incunctanter exsecutae ... 12 : « Restaurare omnia in Chri- 
sto » voluit sed, mirabile dictu, a restauratione cantus liturgici arduum 
aggressus est opus. 

Pius XI eamdem percucurrit viam magnopere premens hoc in nego- 
tio venerandi cleri institutionem totiusque Christi 13 populi participa- 
tionem: quas eminenter tutati sunt atque promovere actuose et effica- 
citer Pius XII sanctae memoriae et post eum, vivido praeeunte exemplo, 
Ioannes XXIII feliciter regnans. 

2. Cantus gregoriani thesaurus inaestimabilis, praedictis in adiunctis 
et praefato restaurationis itinere percurso, nunc, ad solemne Concilium 
Vaticanum II pervenit. 

Ut in exordio iam enuntiatum fuit, schematis textus cantum grego- 
rianum in solemni Liturgia principem tribuit locum, ast simul possibilem 
inducit interpretationem nonnullos scilicet cantus gregorianos lingua ver- 
nacula exsequendos. 

Quae res est undequaque quid novum prorsusque insolitum. Uti- 
que, compertum est mihi solemnem venerabilium Patrum coetum circa 
hanc rem deliberare posse, sed licitum sit demisso enuntiare animo hanc 
novitatem aliquid proponere reapse 14 « contra naturam » ipsius grego- 
riani cantus indeque contra genuinas leges huius sublimis artis. Esset in- 
super contra huius cantus efficaciam et pastoralem vim superius adsigna- 
tam et magnum ingereret periculum diminuendi sensim sine sensu ipsum 
gregorianum cantum usque dum, non dicam scientifice et theoretice, sed 
practice et concrete relegaretur in aliquod 15 musaeum archeologicum. 

Alia ex parte, vernaculae linguae utilitas in cultu sacro minime est 
deneganda cum in regionibus antiquitus suavi Christi Evangelio subdi- 
tis tum in Ecclesiis nuper erectis. 

Quomodo solvenda haec quaestio non tam linguistica quam artifex- 
religiosa immo et eminenter pastoralis? Quomodo itaque salvandus et 
fovendus cantus gregoriani magnus valor pastoralis et simul salvanda et 
fovenda cantus vernaculi aeque pastoralis utilitas? 

Solutionis principia. 

I. Servare et augere in Ecclesiae vita et hodierno in apostolatu 
cantum gregorianum ceu cantum proprie et primarie cantum liturgicum, 
id est, in actionibus liturgicis celebrandum. 

II. Servare et augere in Ecclesiae vita et hodierno in apostolatu 
canticum religiosum popularem ceu cantum proprie et primarie extra 
actiones liturgicas, auxiliariter et secundarie in actionibus liturgicis 
adhibendum. 

III. Vraeparare 16 et creare in Ecclesiae vita et hodierno in aposto- 
latu novum genus cantus liturgici, populorum praesertim 17 Ecclesia- 



656 



ACTA CONC. VATICANI II - PERIODUS I 



rum nuper erectarum ingenio ac consuetudinibus naturaliter aptati, 
cantui gregoriano valde proximi et familiaris; qui novum cantus ge- 
nus, si animarum bonum id suadet, 18 adhiberi poterit in actionibus 
etiam 19 liturgicis, eo quidem sensu ut cantum gregorianum non extru- 
dat sed fraterne comitetur... 20 

3. Hisce tribus 21 principiis suffultus, textus schematis emendationes 
sequentes reverenter propono: 

Pag. 195 ad n. 91. 1. Post ultima verba secundae pericopae « et 
conditioni accommodati statuuntur » addatur parvulus numerus 3, qui 
numerus sequentem notulam introducat: « Pii XII Litterae Encyclicae 
Musicae sacrae disciplina, die 25 decembris anni 1955, et Instructio 
de Musica sacra et sacra Liturgia, n. 25). 

2. Tertia pericopa huius numeri 22 funditus permutetur: « Insuper 
sit {non « proinde »), insuper sit 23 Conferentiis episcopalibus in sin- 
gulis regionibus Sanctae Sedi proponere ut cantus religiosus popularis 
in solemni liturgia et aliis in actionibus liturgicis lingua vernacula peragi 
possit ». 

Pag. 197 ad n. 97, a lin. 16 usque ad 24 lin. 18, post verba penulti- 
ma? 5 « in officiis sacris », inserantur haec verba\ 26 « cantu liturgicc 
gregoriano quidem non excluso ». 

Praeses em.me et Patres venerandi, hisce prae oculis habitis, con- 
clusionis instar, 27 humili animo censeo non pauca accedere emolumenta 
ad Sanctae Ecclesiae musicae artis modulationes atque cantum, videlicet: 

Sacer cantus gregorianus fere bimillenarius non solum a lenta suf- 
focatione salvatur, verum etiam ubique terrarum ad perutilem incedit 
profectum suam semper inducens efficaciam spiritualem et pastoralem; 
sacer novus cantus liturgicus, praesertim in Ecclesiis nuper erectis, anti- 
quissimum gregorianum cantum comitans, Sanctae Ecclesiae maternum 
spiritum 28 aeque ac perspicacem animum 29 nostris modernis tempori- 
bus ostendit 30 ad victoriam; et tandem, cantus religiosus popularis, du- 
plicis praefati cantus ... 31 aemulator, Ecclesiam Dei populumque christia- 
num indesinenter adiuvat ad spiritualium gratiam gaudiorum fovendam. 
Dixi. 



In textu scripto tradito: 1 deest. 2 deest. 3 S. Matris Ecclesiae cantu 
liturgico gregoriano. 4 gravis. 5 Cantus gregorianus in S. Romanae Eccle- 
siae Liturgia a primis saeculis adhibitis tres cognoscit aetates: praegregoriana, 
quae affert elementa ex Liturgia synagogali Veteris Testamenti, ex regionibus syris 
et graecis, immo ex gentilibus latinis; gregoriana, in qua elementa praeiacentia 
a S. Gregorio Magno ut memoriae proditur, colliguntur, latine perfectius confi- 
ciuntur et ordinantur; postgregoriana, in qua gregorianus cantus novis formis et 
modis augetur, vetustioribus digne obtemperantibus. Undequaque digna se prae- 

bet huius cantus natura: vocalis enim est, intime cum verbo latino coniunctus; 
monodicus, una tantum procedens melodia, etsi a pluribus decantata, aequae com- 
muniter est mensurae; et quam intime cum divino liturgico cultu connexus, quo 
explanantur eius miranda formarum multiplicitas simul ac simplicitas necnon eius 
recta definitio ceu Sacrae Liturgiae authentica deprecatio cantantibus expressa vo- 
cibus. Etiam. 6 id est precationis liturgicae vis atque vigor, actuosus et pene- 
trans; 7 seu ars in genere suo perfectissima, quae hodie ab omnibus cultoribus 
historiae musices ubique terrarum in magna aestimatione habetur; 8 cum ex- 
stet. 9 etiam. 10 ut pressius dicatur. 11 et. 12 Iste vir piissimus ad 
hanc restaurationem non se accinxit praeprimis artis musicae rationibus permotus, 
sed eximiis pastoralis ministerii postulatis ductus. 13 christiani. 14 propo- 
sitam novitatem reapse prae se ferre aliquid. 15 quoddam. 16 Praemeditari. 
17 deest. 18 et condicionibus pro sacro cantu a S. Pio X praescriptis praediti 
(Motu proprio Tra le sollecitudini, 22 nov. 1903, nn. 1-5). Animarum bono id 
suadente, istud novum genus. 19 deest. 20 Horum principiorum brevis com- 
mentarius: 

A) Inter cantus gregoriani modulationes plurimae exstant ad populum desti- 
natae et a populo decantandae. Quae actuosa fidelium participatio tribus gradibus 
perfici potest quorum primus et alter omnes afficit fideles dum tertius est urgendus 
praesertim in communitatibus religiosis et in seminariis. 1 

Ne dicas huic fidelium actuositati obstare linguae latinae ignorantiam. Quae 
ignorantia satis sufficienter est superanda tribus adiumentis quas a Summo Ponti- 
fice Pio XII libenter usurpamus: 2 

1. Utile est hortationem repetere a Patribus Concilii Tridentini iam adhibitam 
ut Pastores frequenter inter Missarum celebrationem ex iis quae in Missa leguntur 
aliquid exponant et declarent, diebus dominicis et festis. Quod opus in catechesi 
est prosequendum. 

2. Praesertim hac nostra aetate manualibus libris utendum est ubi S. Litur- 
giae verba in vulgarem sermonem conversa sunt. Tali enim modo christifideles iu- 
vantur et illuminantur ut ipsi quoque ea intellegant et quasi participent quae a 
sacrorum administris lingua latina proferuntur. 

3. Christifideles inde a pueris saltem faciliores et magis usitatas modulatio- 
nes gregorianas addiscant, eisque etiam in sacris ritibus liturgicis uti sciant, ita 
ut hac quoque re Ecclesiae unitas et universitas in dies magis effulgeat. 

B) Quid enunciandum de modulationibus ipsi choro destinatae? Quamvis 
fideles difficilius has melodias profusas et ornatas intellegant, horum attentio et 
imaginatio sic percellentur ut pietas utiliter excitetur et omnium voluntas Deo 
magis adhaereat. 

Insuper nullatenus est obliviscendum S. Liturgiae cultum et praesertim cantus 
gregoriani dignam devotamque exsecutionem divini mysterii sensum, sacri silen- 
tii spiritum meditationisque affectus apud Christifideles fovere atque augere. 
Quod pulchrum nexum cum S. Liturgia Ecclesiae Orientalis constituit necnon 
quietem saluberrimam inter velocissimos pulsus nostri currentis saeculi. 



1 S. Rituum Congregatio: Instructio de Musica sacra et sacra Liturgia, 3 sept. 
1958, n. 25: A.A.S., 50 (1958), pp. 639-640. 

2 Litt. Encycl. Musicae sacrae disciplina, 25 dec. 1955: A.A.S., 48 (1956), 
pp. 16-17. 

Ceteroquin fidelium participatio interna esse debet, nimirum pia animi atten- 
tione et cordis affectu exercitata uti expresse iam declarata « Instructio » enun- 
ciat. 3 Ad quam participationem intimius fovendam etiam iuvant praefatae grego- 
riani cantus modulationes. 

Ad IL De isto cantu religioso populari summatim enuncianda sunt quae 
sequuntur: 

1. Extra sacras aedes plurimum iuvat iste cantus praesertim in piis ducendis 
pompis et in peregrinationibus ad sacra templa, in multis Congressibus omnibus- 
que associationibus apostolatus catholici, inter quas magnum obtinent locum quae 
puerorum et puellarum institutioni se devovent. 

2. Inter sacra templa praefatus cantus utiliter cantari potest in actionibus et 
caeremoniis non liturgicis quae uno verbo « pia exercitia » nominantur; necnon 
in sacris actionibus liturgicis non solemniter celebratis uti v. gr. in Missa lecta. 

3. Quinimmo vel in ipsis actionibus liturgicis solemniter celebratis post sacra 
verba liturgica latine cantata, praefati cantus usus cum Sanctae Sedis venia est to- 
lerandus si pro locorum ac personarum adiunctis saecularis vel immemorabilis 
consuetudo prudenter submoveri non potest « firma tamen lege qua statutum est 
ne ipsa verba liturgica vulgari lingua canantur ». 4 

Ad III. Tertium principium duo praecipua edicit elementa: 

1. Usus cantus sacri in Ecclesiis nuper erectis est promovendus iuxta modu- 
lationes musicas ingenio et consuetudinibus populorum proprias ita quidem ut 
« hae gentes suis religiosis canticis, quae non raro etiam excultis nationibus admi- 
rationem movent, similia opponant carmina sacra christiana, quibus veritates fidei, 
vita Christi Domini, ac Beatae Mariae Virginis et Sanctorum laudes lingua et 
modulationibus iisdem gentibus familiaribus, celebrentur » (ib., pag. 22). 

2. Sicut in enunciando principio altero ita in proponendo tertio principio 
similiter est inculcandum cantus gregoriani usum non opponi gentium et populo- 
rum cantui sacro neque fas esse praefatum gregorianum cantum apud istas gentes 
neglegere uti solemniter in supradictis Litteris Encyclicis monet Pius XII: « Iidem 
autem Missionales memores pariter sint Ecclesiam Catholicam, inde ab antiquis 
temporibus, cum in regiones fidei lumine nondum collustratas Evangelii praeco- 
nes mitteret, una cum sacris ritibus liturgicos quoque cantus, inter quos gregoria- 
nos modos, inferre contendisse, idque eo consilio ductam, ut populi, ad fidem ad- 
ducendi, modulationum suavitate capti facilius ad christianae religionis veritates 
amplectendas permoverentur » (ib., pp. 22-23). 

Litteralis et recta utriusque elementi interpretatio fundamentum utique prae- 
bet ad novum cantus liturgici genus creandum in ecclesiis nuper erectis iuxta 
sensum in tertii principii enunciatione profertum. 

21 Tribus praefatis. 22 sic. 23 deest. 24 deest. 25 deest. 26 ver- 
ba quae sequuntur. 27 deest. 28 maternus spiritus. 29 perspicax ani- 
mus. 30 ostenditur. 31 pedisequus et. 



3 N. 22: A.A.S., 50 (1958), pp. 637-638. 

4 Pius XII, Litt. encycl. Musicae sacrae disciplina, 25 dec. 1955: A.A.S., 
48 (1956), pp. 16-17. 

13 

Exc.mus P. D. VILLELMUS KEMPF 

Episcopus Limburgensis 

Venerabiles Patres Conciliares, 

Liceat mihi quoque quaedam adnotare de musica sacra. 

Pergratus sum rev.mis Patribus qui, defendentes dignitatem musi- 
sae sacrae, eam potius partem integralem Liturgiae quam eius ancillam 
haberi volunt. Utique, ipse cantus, in omni solemni Liturgiae celebra- 
tione, evenit eo ipso actio liturgica et quidem tribus ex rationibus, sci- 
licet: 1 orationes nobiliore modo exhibens, pias 2 affectiones ac medita- 
tiones cordis fervide manifestans, necnon internam participationem ac- 
tuosam efficaciter promovens. 

Accedo ex animo, ergo, petitioni ut n. 90 schematis sensu praedicto 
emendetur? 

Porro, addatur in n. 94 aliquod^ complementum (post lin. 31), 
quod sic vel simili modo sonet: 5 « Hodiernis temporibus, dum ubique 
terrarum Musicae opera per radiofusionem, televisionem, magnetopho- 
nia, discos sonantes inaudito modo divulgantur, viri periti ne oblivi- 
scantur opera Musicae quodam 6 sensu generaliore sacrae, puta sic dicta 
" Oratoria " musicalia, initiata a S. Philippo Neri, aliaque huiusmodi 
opera, 7 quae suo modo eximia praeconia sunt religionis christianae, etsi 
non immediate inserviunt cultui divino ». 

Tandem, rogo ut, ad promovendam Musicae sacrae ulteriorem 8 evo- 
lutionem, in praxim deducantur vota ultimi Conventus Internationalis de 
Musica sacra, anno elapso 9 Coloniae habiti, imprimis quoad 10 illud de- 
cimum quoad Internationalem Organizationem Musicae sacrae insti- 
tuendam. 

Vota ista et schema quoddam Organizationis Internationalis trado 
scripto commissioni competenti. 11 Dixi. 



In textu scripto tradito: 1 In n. 90 schematis Musica sacra nuncupatur « an- 
cilla Liturgiae ». Haec formula non videtur ipsam naturam Musicae sacrae suffi- 
cienter exhibere. Nonne in aliquo ritu cantato, i. e. in forma solemniore ritus 
(puta in Missa cantata) ipse cantus praecise est actio liturgica? In quacumque 
solemni Liturgiae celebratione Musica sacra dicenda videtur non tantum ancilla, 
sed potius pars integralis Liturgiae, et quidem. 2 deest. 3 Propono igitur, 
ut n. 90 schematis tali modo emendetur: « Musica sacra tam nobilem in Liturgia 
locum ex Patrum traditione habet, ut cuiuscumque solemnioris liturgicae celebra- 
tionis ipsa sit pars integralis, orationes suavius ac nobilius exhibens, pia cordis 

meditationes et affectiones fervide manifestans, unanimitatem et internam parti- 
cipationem actuosam efficaciter fovens. Tanto ergo pulchrior et sanctior erit, quanto 
actioni liturgicae arctius connectetur ». 4 hoc. 5 deest. 6 deest. 

7 deest. 8 deest. 9 1961. 10 votum. 11 deest. 

14 

Exc.mus P. D. ANDREAS SAPELAK 

Episcopus tit. Sebastopolitanus in Thracia 

Venerabiles Patres Conciliares, 

Verba mea sunt de cap. V, de calendario recognoscendo, in pag. 192, ,. 1 
Ut festum Paschatis certae diei dominicae assignetur, toto corde as- 
sentior. Quod autem in hac re etiam fratrum separatorum assensum 
petatur, speciatim cum gaudio accipio. Certe hi contactus atque colla- 
boratio magni momenti erunt ad mutuam benevolentiam fovendam et 
unitatem firmandam. 

Sed dum propositionem n. 85 laeto animo extollo, n. 86, de calen- 
dario fixo inducendo, mihi anxietatis causa est. Traditibne enim Ecclesiae 
in re liturgica inspecta, causas proportionatas ad fovendam hanc ma- 
gnam innovationem minime video. Cum theoretice utique discussio de 
hac re fieri possit, quod autem ad praxim pertinet, saltem haec duo ar- 
gumenta gravioris momenti consideranda mihi videntur: 

1. Post nimis luctuosas separationes orientalium et occidentalium 
regionum ab Ecclesia Catholica, multae divisiones ac differentiae inter 
christianos lamentandae sunt. Tamen fere omnes fratres separati — etsi 
duo calendaria, Gregorianum nempe et Iulianum, vigeant — diem do- 
minicam eodem die mensis ac catholici celebrant. Hoc sine dubio ma- 
gnum vinculum externum unitatis christianorum exstat. 

Si introducatur novum calendarium fixum, etiam hic cardo commu- 
nis vitae christianae et socialis fere omnium christianorum in periculo 
versetur, quia dies dominica in calendario fixo non incideret eodem die 
mensis ac in actuali calendario, itaque perdifficile erit omnes christianos 
hoc novum calendarium accipere. 

2. Graviores, meo iudicio, consequentias introductio calendarii fixi 
haberet in his partibus orbis christiani quae sub atheisticis guberniis in- 
veniuntur. Haec gubernia omnia experiuntur quae sensum christianum e 
cordibus eradicare possint, sed usque adhuc structura christiana hebdo- 
madis quoddam moenium fidei remanet et ideo servanda. 

Itaque, in hypothesi novi calendarii, aut adhuc vigens calendarium 

in regionibus, de quibus supra diximus, permanebit et sic dies dominica 
novi calendarii cum die dominica veteris non concordabit, aut, hac occa- 
sione data, aliquod novum calendarium sociale ab atheis voluntarie 
instauretur? quod procul dubio biblicam et christianam structuram mi- 
nime conservabit. 

Propositio: Propter has duas rationes, ceteris praetermissis, mihi vi- 
detur ab hoc Sacrosancto Concilio novo calendario favendum non esse, 
praesertim in praesenti discrimine mundi, cum fidem christianam omnes, 
viribus coniunctis, defendere debeant... 3 Dixi. 



In textu scripto tradito: 1 nn. 85 et 86. 2 instituetur. 3 Meo iudi- 
cio calendarium fixum nullo modo opportunum est, saltem in hoc tempore in quo 
maiora urgent et ergo omnino derelinquendum. 

15 

Exc.mus P. D. PAULUS L. SEITZ 

Episcopus Kontumensis 

Venerabiles Patres, 

Assensum Conferentiae episcopalis Vietnam affero propositionibus 
capituli VIII in universum « de arte sacra ». Attamen, rogamus ut 
structura huius capituli ad traditionis fundamenta melius apta sit. Ideo: 

1. Prooemium huius capituli artis sacrae munus clare doceat, tam- 
quam Liturgiae ancilla. Duo vocabula tantummodo vicina sunt pag. 200, 
lin. 14, ubi dictum est: « spiritu artis sacrae et sacrae liturgiae ». Spi- 
ritus Liturgiae revera est criterium praecipuum quod ad artis sacrae 
opera diiudicanda accommodatum est. Oportet ergo id clarius apparere 
et tamquam principium in prooemio afferri. Aedes sacrae, imagines, et 
ornamenta non sunt nisi ad cultum; munus eorum non est nisi liturgi- 
cum. Quo principio adhibito, evanescentur cum grandiloquentia 1 et ar- 
rogantia tum indigentia et vulgaritas necnon omnis cultus indigna si- 
mulatio. 

Sicut et Liturgia, omne artis sacrae opus oportet esse realiter actio 
sacra populi Dei. In omni regione opus authenticum in hac materia 
exsurgendum est ex christiana conscientia, quae doctrina assimilata et 
recogitata, formam accepit et secundum proprium genium expressionem 
invenit. Ab opinionibus vulgaribus? sterilitate affectis, et operum in- 
dustrialium spurcitiis liberatus, artifex christianus ad imaginem Dei 
continue creator factus erit (ut dictum est pag. 200, lin. 8). 

Artis sacrae commissio dioecesis, intra liturgicam commissionem la- 
borans, ut munus suum recognoscat artifices authenticos sui populi in- 
venire ad adducendos eos, debite instructos, ut pro Ecclesia laborent. 

2. Quia musica sacra tantum artis sacrae pars est, principia supra 
indicta ad eam conveniunt aequivalenter. Mihi videtur, inutile est ca- 
pitulum in specie aperire. Eo quod hoc cap. VII non tam diserte scri- 
betur, ... 3 et aliunde opiniones contineat non traditionales (v. g. quoad 
polyphoniam, pag. 196, lin. 23) et igitur sine universali valore (sicut 
agnoscitur pag. 197, lin. 23). In hac re non alliganda est Ecclesia. 

3. Me stupefacit ut notae sub fine huius cap. VIII se referant so- 
lummodo ad scripta Pii XII et Sancti Officii, omissa alia fonte. Rogo ut 
Sancta Concilia Nicaenum et Constantinopolitanum ... 4 recordentur; et 
ideo, ut in hoc schemate addantur aliquae adnotationes, scilicet: 

Sancta imago Salvatoris nostri, in eius pretiosa et vivificante cruce, 
sola, locum centralem supra altare tenere debet. 

Imago « Theotokos », secundum locum habenda est, sicut vult tra- 
ditio antiquissima. Maternitas eius etenim ratio devotionis nostrae est. 

Illae Salvatoris et eius Matris imagines, solemniter benedictae et a 
fidelibus veneratae, non munus ornamenti sed munus liturgicum habent, 
sicut Sacrarum Scripturarum liber. 

Non multiplicentur aliae imagines, praesertim pro populis qui sen- 
sum .divinitatis immanentis in natura habent et non claram transcenden- 
tis divinitatis conceptionem. 

Denique, sacra aedes, et ad paganos visibilis, signum verum prae- 
sentiae Ecclesiae Christi sit — Ecclesiae omnium et speciatim paupe- 
rum, sicut meminit Sanctissimus Ioannes XXIII — et notas ferat Evan- 
gelii: simplicitas, veritas, paupertas. Dixi. 



In textu scripto tradito: 1 grandiloquia. 2 vulgis. 3 (v. g. non est defi- 
nitio « Liturgiae solemnis » pag. 195, lin. 23). 4 (Denz. 302, 337). 

16 

Exc.mus P. D. HERMANNUS VOLK 
Episcopus Moguntinus 

Venerabiles Patres, 

Ad cap. VII (de musica sacra) primum dicere velim, illud valde 
placere, quia nonnulla quae ibi dicuntur necessaria videntur cum in cultu 
divino cantui magnum tribui debeat momentum. Non solum sacerdos 

et schola, sed etiam populus cantare debet, quod enim 1 ritus Missae pro- 
videt. Christiana enim communitas cultu liturgico ad « eucharistiam » 
et ad « eulogiam » congregatur quae etiam externe testificari debent. 
De quo scribit S. Paulus: « Implemini Spiritu Sancto, loquentes vobis- 
metipsis in psalmis, et hymnis, et canticis spiritualibus, cantantes et 
psallentes in cordibus vestris Deo et Patri » (Eph. 5, 18-20). .. 2 

Si, autem, 3 chorus vel schola cantorum in cultu divino constanter 
et semper partes fidelium cantant, tunc fideles suo munere cantandi pri- 
vantur, quod, proh dolor! non raro fit. Non excludamus ordinarium 
Missae interdum polyphonice cantari, sed est contra indolem actionis 
liturgicae si ... 4 in Missa in cantu communitas fidelium semper muta 
manere debet. 

Iure effertur in n. 94 schematis, ut fideles in nostris regionibus suas 
partes modo cantus gregoriani cantare possint. Libenter ergo accedo 
ad votum em.mi card. Frings de fidelibus in cantu gregoriano simpli- 
cioris formae bene instruendis. Hoc autem solum non sufficit neque debet 
dici forma unica cultus liturgici. Nam alia res est melodia et alia res est 
lingua cantandi. Fideles, ut possint ex toto corde et tota anima cantando 
orare, suam partem textuum liturgicorum etiam in lingua vernacula can- 
tare possint oportet. Propterea, omnes textus a schola et fidelibus can- 
tandi etiam in lingua vernacula cantari permittatur. Fideles, qui celebra- 
tionis Missae magis magisque actuose participare desiderant, ulterius 
arcere non licet, quin lingua sua materna textus liturgicos cantent. Finis 
enim ... 5 cultus liturgici in eo est, ut rationabiles laudes 6 praestent Deo, 
secundum illud S. Pauli: « Orabo spiritu, orabo et mente, psallam spi- 
ritu, psallam et mente », et « In Ecclesia volo quinque verba sensu meo 
loqui ut et alios instruam, quam milia verborum in lingua »... 7 Prop- 
terea excusari non potest fideli fraudari cibo spirituali, id quod fieri 
existimo si fideles partem suam in sacra Missa non umquam 8 possunt 
agere in lingua vernacula. Optimum quodque non est nimis pro fideli- 
bus. ... 9 Quod enim homo cantat illud profundius ingreditur in eius cor 
fortiusque exprimit id quod in eo est; quod autem homo non exprimit 
illud marcescit. 

Res gravior fit ex eo, quod homines nostris temporibus in scholis 
modernis educati, in rebus politicis ad plenam maturitatem provecti, me- 
diis audiovisivis utentes, non sunt in cultu Ecclesiae analphabetis aequi- 
parandi. ... 10 Quapropter Sancta Synodus prudenter providere debet ne 
fideles magna spe fallantur. Nemo obiiciat deesse melodias dignas. Certo 
certius post aliquod tempus melodiae novae 11 aderunt, si Concilium 
Oecumenicum cantum liturgicum in lingua materna admiserit. 

Optime dicitur in art. 91, quod « cantus lingua vernacula cantari 

possunt » et non solum cantica. Per verbum « cantus » enim clare indi- 
catur etiam ipsos textus liturgicos cantari licere. In eadem linea, autem, 
deleatur verbum « nonnulli » ut secundum exigentias regionum oppor- 
tune cantari possit vel ordinarium vel proprium vel utrumque in lingua 
materna. In eadem linea etiam loco verbi « proponere » dicatur « deter- 
minare », « statuere » vel similiter ad mentem art. 24 in priorem for- 
mam restituendi. 

Ceterum autem 12 attendatur, cantus in lingua vernacula, non tan- 
tum dum cantantur textus Missae, sed semper debere dignitati cultus 
christiani et fidelium correspondere. Non quivis cantus aptus est, qui 
in cultum divinum inducatur. ... 13 Ideo, par. 96, in pag. 197, maximi 
momenti est semperque attendenda. 

Praeter curam pastoralem praestandam, etiam haec attendantur: 
si Sanctae Synodi curae est etiam in ambitu sacrae Liturgiae aliquid fa- 
cere, ut christiani separati appropinquent — quod utique facile fieri 
potest — concedat ut fideles nostri suam Liturgiae partem in lingua ver- 
nacula cantantes peragant. Fratres separati 14 enim, cantum populi habent 
ut partem ipsius Liturgiae, dum apud nos fideles, aut cantent quod ipsi 
non intelligunt, aut quod intellegentes cantent, non ut partem ipsius 
Liturgiae peragere possint. Talis separatio inter ea quae cultu publico 
aguntur et ea, quae eodem tempore populus christianus peragit, magno 
damno est neque correspondet dignitati « plebis sanctae ». Ideo, e man- 
dato a secretariatu ad unitatem christianorum fovendam, praesidente 
em.mo D. card. Bea, explicite mihi dato, propono haec: Benigne con- 
cedat Sancta Synodus ut illi textus sanctae Missae, qui sive scholae sive 
populo tribuuntur, cantari valeant in lingua vernacula, servata obliga- 
tione generali colendi etiam cantum gregorianum ... 15 lingua latina. 

Ad cap. VIII, de arte sacra, in pag. 200, lin. 6, deleatur sententia: 
« Si etiam horum consultu iudicium tutum non invenitur, res Sanctae 
Sedi proponatur ». Nam religio in diversis regionibus diverso modo arte 
exprimitur. Propterea tales quaestiones in ipsis regionibus decidantur 
oportet, immo episcopi esse debet decisionem dare, quod ut fieri possit 
consilium peritorum exigere ei consentaneum erit. Dixi. 



In textu scripto tradito: 1 etiam. 2 Etsi eo quod partes cantabiles can- 
tantur, celebratio liturgica diuturnior fit, tamen non difficilior redditur, dummodo 
fideles suas partes ipsi cantare possunt. Falsum enim est cultum eo faciliorem, 
quo breviore tempore absolvatur. Facilis redditur eo quod claro et perspicuo modo 
celebratur et fidelibus praebet facultatem active participare, sicut dignitati fide- 
lium correspondet. Sic adimpletur quod S. Paulus in communitate fidelium ad 
cultum collecta desiderat: « Quod vere Deus in vobis sit » (1 Cor. 14, 25). 
3 deest. 4 in solemni forma sacrificii Missae celebrandi, id est. 5 prima- 

rius. 6 rationabilem laudem. 7 (1 Cor. 14, 15-19; cf. 14, 11 ss.). 8 deest. 
9 Ad hoc autem pertinet, quod fideles partes suas in lingua vernacula cantare pos- 
sunt. 10 Quomodo fideles intelligant, si prohibentur a Concilio partes suas in 
lingua sua cantare? 11 deest. 12 deest. 13 Ex altera parte iam praestant 
exempli gratia multi psalmi probatis modulis cantandi. 14 Protestantes. 15 in. 

17 

Exc.mus P. D. EDMUNDUS NOWICKI 
Episcopus tit. Thuggensis, coad. s. d. Gedanensis 

Venerabiles Fratres, 

In pag. 191, ad n. 83, supplementum humiliter proponere mihi 
liceat ac quidem de sacramento poenitentiae... 1 

Cum enim 2 in n. 82, elementa poenitentialia temporis quadragesi- 
malis ... 3 explicentur, in n. autem 83 praxis poenitentialis — etiam 4 
ipsum quoque ieiunium — iure merito inculcetur, sacrum etiam poeni- 
tentiae sacramentum urgendum esse videtur, 5 saltem ne eius 6 heic prae- 
termissio erronee forsitan interpretetur, eo vel magis cum, proh dolor! 
a permultis fidelibus negligatur. 7 

Ulteriores animadversiones tradam secretariatui.* 

Gratias. 



In textu scripto tradito: 1 et de praecepto Communionis paschalis. Verum 
est, Concilio oecumenico ad singula nimis descendendum non esse. 2 I. At 
cum. 3 saluberrime. 4 in specie. 5 necnon praeceptum Communionis 
paschalis urgenda esse videntur. 6 eorum. 7 negligantur. 8 II. Cum 
autem causa talis negligentiae pro magna parte horror sacramentalis confessionis 
videatur, ignorantiae potius debitus circa illud « quid », « cur » ac « quomodo », 
eapropter, ut confessio illa sancta fidelibus facilior, immo desiderabilis fiat nec 
non ut effectus Sacramenti huius durabiles reddantur, reverenter proponere mihi 
permitto, ut Sacrosanctum Concilium Oecumenicum pastores animarum, in specie 
autem concionatores quadragesimales moneat: 

a) ut fidelibus aptius demonstrent, quantopere sacramentalis confessio non 
solum vitae supernaturali sed etiam terrestri eorum itineri prosit, in specie vero 
illam sacramentalis rationem proclament, quae a doctoribus « alleluia-sacramen- 
tum » (« sacramento delPalleluia ») nuncupatur. 

b) Ut fideles ad confessionem sacramentalem sedulo praeparent, ac quidem 
non solum contionibus sed etiam — praevia oratione ad Spiritum Sanctum — 
particulari examine conscientiae, quod fidelibus alta voce prudenter ac devote sug- 
gerant — sive immediate post singulas contiones — circa nempe argumenta in 
contione exposita, sive immediate ante confessiones populi excipiendas, additis 
actibus contritionis et salutarium propositorum. 

Ut humilibus verbis meis parcam, remittere fas esto ad argumenta hac in re 
sapientissime exposita a Summo Pontifice, b. m. Pio XII, quae videri possunt in 
collectione Discorsi e Radiomessaggi (e. gr. vol. VI, pag. 316 etc). 

18 

Exc.mus P. D. MAURITIUS BAUDOUX 

Archiepiscopus S. Bonifatii 

Venerabiles Yratres, 

Circa cap. VI quasdam emendationes et mutationes humiliter 
propono. Et primo, quidem, ut in lin. 2 introductionis vocabulum « pul- 
chritudinem » substituatur vocabulo « pretiositatem ». 
Rationes tres hic exhibentur: 

1. ... 2 Res pretiosae non semper secumferunt pulchritudinem, et 
vice versa pulchritudo potest haberi in supellectile sine pretio eximio. 

2. Pulchritudo si cum rebus pretiosis identificatur, tunc recursus 
fovetur ad imitationes ex se minori pretio, quae illusionem pretiositatis 
producere possunt, sed nec authenticitatem nec pulchritudinem genui- 
nam — quae ambae cultui divino decent — secumferunt. 

3. Laus divina certe haberi potest in spiritu paupertatis cum vera 
dignitate. Multum faciunt hodie fideles quemdam sensum paupertatis 
in domo illius qui in stabulo nasci voluit. 

Deinde loco paragraphi 2 eiusdem introductionis, aliquomodo defi- 
cientis, haec instituenda videntur: 

1. At ipsa quoque historia testatur decursu temporum nonnullos, 
hac in re, abusus irrepsisse, sive propter vanitatem humanam, nimis 
amplificando externa ornamenta cultus, sive propter negligentiam, non 
satis curando de decore illarum rerum, sive propter nimium desiderium 
proprii commodi vel propter degradationem sensus pulchri. 

2. Progressus artis technicae cotidie nova elementa producit quae 
elementis naturalibus usu traditis optime sociari possunt ad cultus de- 
corem augendum. 

3. Necessaria est aptatio sacrae supellectilis tum restaurationi litur- 
gicae tum renovationi artis sacrae. 

Ratio est quod in hac paragrapho incipiente a verbis « Ratio insu- 
per... », insinuari videtur omnes mutationes in sacris supellectilibus esse 
abusus; quod uti patet admitti non potest. 

Circa art. 87, lin. 21: verbum « paramentorum » per verbum « indu- 
mentorum » substituendum videtur. Et ratio evidens est. 

Ad art. 88, hanc additionem propono: Magna cum diligentia curent 

Ordinarii ut sacrae supellectiles debite aptentur conditionibus particula- 
ribus tum culturae tum authentici sensus aesthetici populorum suorum. 

Ratio est ut Ordinarii locorum magis urgeantur ad quaestionem de 
sacra supellectile perpendendam et promovendam. 

Post art. 88 duae aliae paragraphi utile addendae mihi videntur: 

1. De artificum institutione nempe: « Curent Ordinarii ut per com- 
missionem artis sacrae vel omnibus aliis aptioribus mediis, omnes qui 
sacras supellectiles et praesertim vestimenta sacra conficiunt vel ven- 
dunt debitam institutionem recipiant secundum normas tum disciplinares 
ecclesiasticas 3 tum artis sacrae ». 

Ratio est quia multi abusus in hac materia maxime proveniunt ex 
incompetentia et imperitia. 

2. De recognitione disciplinae ecclesiasticae: « Decreta et statuta 
ecclesiastica circa sacras supellectiles recognoscantur et aptentur renova- 
tioni liturgiae et artis sacrae ita ut quaedam superflua sive quoad usum 
sive quoad symbolismum removeantur ». 

Ratio est quia quaedam (v. g. partes indumentorum) ... 4 sunt inu- 
tilia, eorum 5 symbolismus hodie nihil significat. 

Circa cap. VII, art. 91 sic legatur: « Forma nobilior Liturgiae cele- 
brationis est Liturgia solemnis cum participatione populi celebrata ». 

Ratio est quod lingua latina nullo modo est de natura Liturgiae so- 
lemnis, sed utile de historico facto et hodiernae 6 legis determinatione, 
dum e contra actuosa populi una cum clero participatio, in quantum ex 
ea cultus plenior fiat, ad essentiam solemnitatis authenticae attingat. 

Iterum, circa cap. VII, art. 94 sic legatur: « Ecclesia cantum sa- 
crum agnoscit tamquam suae Liturgiae conveniens qui, dum musicae artis 
legibus concordet et liturgiae dignitati, gravitati, sanctitatique non repu- 
gnet, fidelium actuosam participationem fovet ». 

Tandem, circa cap. VIII, art. 96, linn. 5 et 6 sic legantur: « Cantus 
naturae singularum actionis liturgicae partium plane congruant, evolu- 
tionem celebrationis ne protrahant et fidelium facultati exsecutionis con- 
veniant ». 

Ratio est quod brevitas et facilitas, de quibus in textu, valoris can- 
tus artistici criteria non sunt, sed utique, necessitas convenientiae inter 
cantus et actionis liturgicae sensum. Dixi. 



In textu scripto tradito: 1 Animadvertenda quaedam ante medium septembris 
iam misi. Sed ex colloquiis cum aliis episcopis canadensibus habitis, pauca alia in 
forma emendationum circa capp. V, VI et VII mihi proponere liceat. Circa cap. V, 
art. 86, prima pars sic legatur: « Sacrosanctum Concilium declarat se esse pa- 
ratum ad incepta auctoritatis civilis aut procurationum de hac re fovenda ». Ratio 
est formae negativae in textu substituere sententiam magis positivam qua suam 

cooperationis intentionem (saltem in rebus ad cultum divinum attingentibus) Ec- 
clesia declarat. 2 Distinguere oportet inter « pretiositatem » ac « pulchritudi- 
nem ». 3 disciplinae ecclesiasticae. 4 sunt quae. 5 et quorum. 6 ex 
hodierna. 

19 

Exc.mus P. D. IOSEPH CHENG TIEN-SIANG 

Episcopus Kaohsiungensis 

Venerabiles Patres, 
Circa cap. V tria tantum puncta volo dicere. 

1. Quoad caeremonias festivas: huiusmodi caeremoniae liturgicae, 
in diebus dominicis et festivis, omnino debent esse simplices et breves, 
quia Dominus noster Iesus Christus praecepit ut adoremus Deum in 
spiritu et veritate non vero in pompis 1 exterioribus et ritibus super- 
fluis. Brevitas et simplicitas caeremoniarum etiam convenit mentalitati 
nostri temporis moderni. Praeterea, cultus liturgicus non est alius quam 
oratio publica populi. Iamvero, oratio, secundum S. Thomam, non est 
alia quam elevatio mentis ad Deum. Unde, cultus liturgicus non debet 
hoc modo f acere quod populi mens elevetur non ad Deum sed ad homi- 
nem vel ad cultus exteriores. 

2. Quoad festa de praecepto extra diem dominicam: huiusmodi festa 
de praecepto omnino debent esse pauca, ne magis damnum 2 quam sancti- 
ficationem animarum afferant. Nunc, autem, hodierna die, huiusmodi fe- 
sta celebrata sunt sicut festa Epiphaniae, Corporis Christi, Ascensionis 
et Assumptionis, Immaculatae Conceptionis B. M. Virginis, S. Ioseph et 
Omnium Sanctorum: transferri debent (saltem eorum solemnitas vel 
obligatio) in diem dominicam subsequentem vel praecedentem. 

Rationes huius propositionis sunt: 

1 . De f acto multi christiani iam non practice 3 et bene observant 
talia festa nec sacrificio Missae adsunt illis diebus. 

2. Praesertim et specialiter in Missionibus ubi talibus diebus non 
datur vacatio. Fere impossibile est pro christianis obligationem suam 
adsistendi sacrificio Missae implere. Unde, ut dixi, talia festa extra diem 
dominicam non tantum non conducunt ad sanctificationem animarum sed 
potius eis damnum 4 inferunt. Rogatur igitur, ut Sacra Synodus faculta- 
tem concedat episcopis, praesertim in Missionibus, transferendi talia 
festa de praecepto (saltem eorum solemnitatem et obligationem assisten- 
di Missae) in proximam diem dominicam, sicut de facto in Sinis iam 
fit pro festo Corporis Christi. 

3. Circa cap. VIII, de arte sacra adhuc aliqua verba volo dicere. 

Optime dicuntur in n. 99 huius capitis, sub lin. 21. En verba haec: 
« Nostrorum etiam temporum, atque omnium gentium et regionum ars 
liberum in Ecclesia campum habet, quae sacris aedibus sacrisque ritibus 
debita reverentia debitoque honore inserviat, etc. ». Iamvero, sicut ars 
sinensis, quae multoties fini et moribus ad christianae pietati digna esse 
invenitur atque utilis, eaque magna cum aestimatione apud populum no- 
strum aliosque populos Extremi Orientis habetur, ideoque, ad usum 
sacrum, valde idonea censeatur. 

Humiliter, ergo, rogo ut Sacrosanctum Concilium Oecumenicum clare 
ac stricte proponat (et haec verba debent adiungi in n. 99) ut: « Omnes 
missionarii ubicumque Evangelium Dei praedicantes magna cum reve- 
rentia ac summa cum aestimatione artem cuiuscumque populi habeant, 
eamque, quae fini et pietati christianae digna sit, diligenter conservent 
atque promoveant ad maiorem gloriam Dei et splendorem Sanctae Ma- 
tris Ecclesiae ». Dixi. 



ln textu scripto tradito: 1 fontibus. 2 malum. 3 practicent. 4 malum. 

20 

Exc.mus P. D. MICHAEL DARIUS MIRANDA Y GCMEZ 
Archiepiscopus Mexicanus 

Venerabiles Patres, 

Iuxta mentem huius constitutionis de sacra Liturgia (ut nempe nor- 
mae tantum generales et altiora principia generalem liturgicam institu- 
tionem respicientia proponantur), liceat mihi ipsum obiectum schematis, 
de musica sacra, generaliter et fundamentaliter attingere. 

1 . Finis pastoralis est nota praevalens 1 in toto hoc schemate, quod 
probe omnibus laudibus cumuletur dignum est. 

At finis pastoralis recte et adaequate est accipiendus; secus sub spe- 
cie pastorali contra rationes vere pastorales militaremur. 

Re quidem vera, S. Pius X, qui iure meritoque habetur uti 
restaurator Liturgiae pastoralis in hoc saeculo, huic pastorali restaura- 
tioni initium feliciter dedit per restaurationem musicae sacrae, cuius 
recta principia clare posuit atque progressus vias indicavit ac ipse effi- 
caciter operatus est. Et merito quidem, cum sacra Liturgia nata sit sol- 
lemnis, et ideo cum cantu; unde musica sacra, utpote sacrae Liturgiae 
solemnis pars necessaria, eiusdem sacrae Liturgiae est quasi admi- 
nistra. 

Non datur, igitur, verus progressus Liturgiae pastoralis sine pro- 
gressu musicae sacrae. 

Profecto viam quam S. Pius X aperuit, Pius XI, Pius XII, Ioan- 
nes XXIII ac plerique episcopi sollerter ita aggressi sunt, ut una simul 
cum vitae pastoralis progressu musicam sacram apprime fovissent uti 
vitale eiusdem progressus elementum. 

At contra est in schemate de musica sacra nobis proposito, in quo 
mirabiles progressus musicae sacrae nedum continuantur, interrumpun- 
tur potius, immo nos retrotrahit. Si non progredi, regredi est, quid si 
consulto regredi statuimus? Ruina erit illius mirabilis aedificii pastora- 
lis, cuius fundamenta S. Pius X iecit Motu Proprio Inter pastorales offi- 
cii sollicitudines. Quod velim ne excidat a nostra mente. Falso enim pu- 
taremus, quo minus musicam sacram viam suam in sacra Liturgia agere, 
eo magis augeri efficaciam pastoralem eiusdem Sanctae Liturgiae. 

2. Hoc Concilium Oecumenicum est occasio vere unica, quam divi- 
na Providentia omnibus totius orbis episcopis cum Summo Pontifice coa- 
dunatis praebet confirmandi non solum quae ipsi Summi Pontifices ac 
episcopi de musica sacra sapienter statuerunt ac sollerter ad exsecutio- 
nem perduxerunt, sed praesertim, ulterius ampliandi mysteriosam effi- 
caciam musicae sacrae in cultu catholico. 

Prae oculis habeamus musicam hodie ita vitam et culturam popu- 
lorum penetravisse, ut nulla fere exstet humana manifestatio quae mu- 
sica sit destituta. 

Quid dicent fideles nostri, si sciant Patres Concilii Vaticani II mu- 
sicam sacram postremum reduxisse locum in vita liturgica, cum contra 
omnibus pernotum sit Ecclesiam fuisse Matrem et Magistram in hoc 
etiam, quod divinam musicae artem cum Evangelio in omnes populos 
iam a primaevo introduxit ac fovit? 

Angustia temporis pressus, a probationibus ac illustrationibus absti- 
neo eorum quae summis labiis innui, quaeque apud probatos auctores 
abunde inveniuntur. 

Interim enixe rogo vos, venerabiles Patres, ut schema opportune am- 
plietur et reformetur in sensu veri ac sani progressus musicae sacrae 
iuxta SS. Pontificum ac episcoporum laudabilem traditionem, quae probe 
confirmetur et augeatur opportunum est, si velimus verum sacrae Litur- 
giae pastoralis progressum. Dixi. 



In textu scripto tradito: 1 deest. 

21 

Exc.mus P. D. IOSEPH LOPEZ ORTIZ 

Episcopus Tudensis-Vicensis 

Em.mi, exc.mi ac rev.mi Patres, 

Emendationem proponere audeo ad par. 82, in cap. V, hunc in 
finem, videlicet, ut revelatio Veteris Testamenti aptiori et vividiori or- 
dine commemoretur in sacra Liturgia, praesertim tempore Adventus 
quod aptius videtur ad revocanda in christifidelium mentibus mirabilia 
Dei quibus adventum Unigeniti a lapsu protoparentum paravit. 

Veteris Testamenti revelatio non apto ordine in Liturgia laudatur, 
immo et nonnulla facta et quidem magni momenti fere omittuntur. Lec- 
tiones libri Genesis adhuc tempore quadragesimali servantur ratione 
ineptae supputationis qua credebatur Dominum mundum creavisse hisce 
diebus. Ex ceteris libris Pentateuchi perpauca leguntur. 

Sacra Liturgia suo peculiari magisterio, in oratione docens, homi- 
nibus qui angustioso affectu sensus historiae perquirunt, suadere potest 
divinam et misericordissimam paedagogiam, qua Dominus homines lap- 
sos ad Redemptorem ducebat. 

Hac liturgica repristinatione, de Christo venturo Patribus tradita re- 
velatio, in sua prodiga effusione amabilissima, ab omnibus perciperetur. 
Immo et ipsi populo Iudaico, cuius ad Christum reditum et a Domino 
rogamus et speramus, fortasse ansa praeberetur ut benevolentiori ani- 
mo oculos ad Ecclesiam converteret. 

Sensus exspectationis populi electi preces adventales pervadit, quibus 
etiam aptissime christifideles utuntur ut sua desideria Deo commendent 
de reiterato adventu Christi in animas redemptas. 

Attamen ut haec omnia debito gressu evolvantur spatium 4 hebdo- 
madarum certe non sufiicit. Quapropter, optandum iudico ut initium 
huius temporis aliquot hebdomadibus anticipetur, ex quibus ut exem- 
pla afferam, prima dicari posset commemorationi creationis, lapsus et 
primae promissionis liberatoris; altera commemorationi foederis Do- 
mini cum Abraham, Isaac et Iacob; in tertia, vero, promulgatio legis 
mosaicae laudaretur, quae quidem maximi momenti in historia revela- 
tionis, fere ab hodierna Liturgia abest; in quarta, exempli gratia, 1 in- 
stauratio sacerdotii veteris legis; in quinta genus davidicum, ex quo 
Christus nasceretur; in ceteris denique praestantiora ex Prophetis. 

In ipsa Liturgia hodierna Adventus nonnulla immutanda videntur. 
Lectiones Breviarii non tantum ex Isaia sumendae essent. 2 

Peritis haec commendanda videntur etiamque utrum in cyclo Ad- 
ventus servandus sit sensus Parousiae, ut hodie fit in prima dominica, 
immo utrum reintegrari oporteat festum Annuntiationis B. Mariae Vir- 
ginis, ut in primaevis liturgiis mos erat. 

Ad formularia paranda Proprii de Tempore Adventus e S. Scrip- 
tura et ex Patribus textus facillime excerpi possunt. Ex Evangeliis et 
Epistolis textus assumendi essent, meo iudicio? et quidem non satis 
fidelibus cogniti in quibus Dominus Iesus eiusque discipuli iudicia pro- 
ferunt de factis supra commemoratis. Orationes pulcherrimas invenire 
fas est in veteribus monumentis liturgicis... 4 Responsoria et preces 
litanicae peculiarem difficultatem non praebent. 

His rationibus ... 5 emendationem proponere audeo ad n. 81, hisce 
verbis: & « Ideoque: a) Impensius aptiorique ordine commemoretur re- 
velatio Patribus facta, quae in libris Veteris Testamenti continetur, prae- 
sertim huius revelationis praestantiora momenta: promissiones libera- 
toris eiusque praefigurationes et typi, immo diuturna et ardens exspec- 
tatio populi electi. Quod ut convenienti modo fieri valeat, initium tem- 
poris Adventus aliquot hebdomadibus anticipetur, in quibus fideles si- 
mul ac in sacra Liturgia participant, de hisce veritatibus edoceantur, 
b) Quae in nn. 82 et 83 continentur sub paragraphis b) et c) ordinen- 
tur ». 

Aliam emendationem mere verbalem scripto tradam secretariae. 7 
Dixi. 



ln textu scripto tradito: 1 deest. 2 adsumi debent. 3 deest. 4 nec- 
non et in hymnis. 5 suffultus. 6 schematis addendam. 7 Ad vocem 
« communitarius », quae non semel in proposito schemate adhibetur, v. g. in pp. 164, 
168, 179, haec animadvertere velim: 

1. Vox illa meo quidem iudicio adhibenda non videtur: a) primo, quia non 
est vox latina, quippe quae neque ab auctoribus classicis neque ab auctoribus chri- 
stianis adhibita fuerit; b) secundo, quia vox vernacula, quae voci latinae efforman- 
dae occasionem praebuit, non multos ante annos a modernis quibusdam auctori- 
bus inventa est (cf. eph. Esprit, 1930) ea intentione, nisi fallar, ut bona quae in- 
sunt vel inesse videntur systemati communismi evehi possent quin communismi 
vel communistae voces, quae male sonant, adhiberentur. 

2. Munus et gloria Concilii non est modernorum vocibus morem gerere, sed 
novi problematibus solvendis, ab hodierna societatis conditione propositis, anti- 
quam Ecclesiae doctrinam accommodare ipso modo loquendi ecclesiasticae tradi- 
tionis, quantum fieri potest, retento. 

3. Porro idea quam constitutionis schema per vocem « communitarius » ex- 
primere vult, Patribus Ecclesiae ignota non fuit eamque ipsi per aliam vocem, 
nempe per vocem « socialis » deprompserunt. Quos inter Patres duos citasse suf- 
ficiat: 

a) S. Augustinum, qui vitam, quam monachi ducunt in communi, socialem 

vocat: «placuit illis, inquit de clericis qui secum vitam communem ducebant, pla- 
cuit illis, Deo propitio socialis haec vita » (Serm. 356, 14; PL 39, 1580); quique 
vitam Sanctorum in caelis socialem dicit: « ...unde, inquit, ista Dei civitas... si 
non esset vita socialis sanctorum? » (De civ. Dei } XIX, 5; PL 41, 631); immo qui 
eo usque procedit ut, amorem « socialem » ab amore « privato » distinguens, 
asseveret super alterum — nempe amorem socialem — civitatem Dei super alterum 
vero, i. e. amorem privatum, civitatem diaboli fundari. En eius verba: « Duo 
amores, quorum... alter socialis alter privatus ... distinxerunt conditas in genere 
humano civitates duas... alteram iustorum alteram iniquorum » (De Genesi ad litt. 
XI, 15, 20; PL 34, 437). 

b) S. Gregorium Magnum, qui et ipse de vita eorum loquens qui vitam 
communem ducebant per vocem vitae « socialis » illam designat. « Tres, inquit, 
pater meus sorores habuit, quae.... sub districtione regulari degentes, in domo 
propria socialem vitam ducebant » (Hom. in Ev. f 38, 15; PL 76, 1290-91). 

4. Igitur, cum et ideam et vocem habeamus apud Ecclesiae Patres propono 
ut ubi in schemate constitutionis de sacra Liturgia vox « communitarius » occur- 
rerit vox « socialis » adhibeatur. 

Hanc emendationem, parvam quidem, non autem, quantum video, nullius mo- 
menti, debita cum reverentia Sacrosancto Oecumenico Concilio Vaticano II frater 
Ioseph Lopez Ortiz, episcopus Tudensis-Vicensis in Hispania, proponit. 

22 

Exc.mus P. D. IOANNES POHLSCHNEIDER 

Episcopus Aquisgranensis 

Venerabiles Patres Conciliares, 

Ad cap. V, de anno liturgico, et quidem ad n. 83 nonnullas animad- 
versiones facere mihi liceat. 
Proponere velim sequentia: 

1. In n. 83 mentio fiat ante omnia sacerdotes ipsos ex amore erga 
Deum et homines semper, praesertim autem tempore quadragesimali et 
diebus quattuor temporum, sincero animo debere spiritum abnegationis 
et imitationis Christi crucifixi colere. 

2. Christi fidelibus ieiunia stricto sensu imponantur feria IV Ci- 
nerum, feria VI in Passione et Morte Domini et Sabbato Sancto usque 
ad meridiem. 

Praeterea autem constanter et systematice moneantur ut saltem tem- 
pore quadragesimali, viam crucis Christi sequentes, determinata sacri- 
ficia, v. gr. coarctationem quoad spectacula et sic dictam televisionem su- 
scipiant. 

Rationes sunt: Probabiliter omnibus venerabilibus Patribus persua- 
sum est disciplinam antiquam quoad ieiunia temporis quadragesimalis 
in Ecclesia restaurari non posse. Homines nostrae aetatis in festinatioiie 

vitae modernae et propter nervositatem physiologicam late divulgatam 
leges severas ieiuniorum fere communiter non iam acceptarent et for- 
sitan plerique adimplere non possent. Neque nos episcopi et sacerdotes 
tales leges efficaciter urgere possemus, quia nosmetipsi generatim puta- 
mus, — et quidem probabiliter iure putamus — ieiunium in proprio 
sensu vires nostras necessarias pro ingentibus laboribus pastoralibus in 
mundo hodierno nimis debilitare. Sine exemplo visibili ex parte sacerdo- 
tum autem, exhortationes ad populum inefficaces remanere debent. 

Sed ex altera parte nos omnes scimus vitam christianam pro diurno 
existere non posse sine spiritu poenitentiae et abnegationis. Iesus Chri- 
stus Dominus et Magister noster viam crucis antecessit et ipse monet 
nos: « Si quis vult venire post me, abneget semetipsum, et tollat crucem 
suam et sequatur me » (Mt. 16, 24). Factum luctuosum, quod permulti 
homines nostrae aetatis hoc monitum Christi obliti sunt, est una ex radi- 
cibus principalibus malorum moralium in hodierna vita christianorum. 

Cur tot homines catholici sine haesitatione praecepta ecclesiastica 
quoad celebrationem dierum dominicarum et festorum transgrediuntur? 
Cur leges divinae in matrimonio non observantur? Cur tantam inopiam 
vocationum ad sacerdotium deplorare debemus? 

Ratio principalis est fuga ante crucem et onera vitae. Materialismus 
et voluptatum cupiditas magis ac magis homines dominare incipiunt et 
ita verbum Domini in oblivionem cadit: « Regnum caelorum vim patitur 
et violenti rapiunt illud » (Mt. 11, 12). 

Quare, si omnia restaurare volumus in Christo, primo loco spiritum 
poenitentiae et abnegationis in pastoratione fidelium colere et urgere de- 
bemus. 

Hoc autem postulat, ut sacerdotes exemplo persuadente antecedant, 
et quidem ex amore erga Deum et homines. 

Fideles videant eorum sacerdotes serio animo, specialiter tempore 
quadragesimali et diebus quattuor temporum, sacrificia personalia assu- 
mere, v. gr. abstinentes a fumando, a cibis iucundis, praesertim, autem, 
maxima cum fidelitate necnon abnegatione officia sacerdotalia et labores 
pastorales peragentes. 

Omnes, id est, tam sacerdotes quam fideles semper memores esse 
debent verbi Magistri nostri: « Qui non baiulat crucem suam et venit 
post me non potest meus esse discipulus » (Lc. 14, 17). Dixi. 

Praeses card. Alfrink: 

Audire velint omnes. Consilium praesidentiae proponit huic almo 
coetui ut cum hoc ultimo oratore discussio de schemate constitutionis 
de sacra Liturgia concludatur. 

Patres Venerabiles, qui huic proposito favent, velint se levare. [Fere 
omnes Patres surgunt\ 

Sedeant omnes. Crastina die igitur incipiet disceptatio de schemate 
constitutionis de fontibus revelationis, quae est prima in serie distri- 
buta. Et quidem incipiet disceptatio de schemate in genere. 

Patres Venerabiles, qui occasionem loquendi non invenerunt de 
schemate de Liturgia, tradant scripta sua secretariatui generali. Et nunc 
loquatur secretarius generalis. 

Secretarius generalis: Feria V proxima celebrabitur Consistorium 
in hac alma Basilica. Ad illud omnes Patres humanissime invitantur. 
Crastina dabuntur meliores et fusiores explicationes. 

Praeses: Nunc reponitur Sanctum Evangelium. Surgant omnes. 

1 

Em.mus P. D. IULIUS card. DOEPFNER 

Archiepiscopus Monacensis et Frisingensis 

Propositio: Capita sequentia: VI. De sacra Supellectile; VII. De Musica 
sacra; VIII. De Arte sacra, praesentis schematis constitutionis de sacra Litur- 
gia multa continent, quae optime composita sunt et grato animo a nobis re- 
cipi debent. Tamen in quibusdam partibus videntur esse nimis longa atque 
verbosa. Unde propono, ut tria haec capita contrahantur in unum. 

Rationes propositionis meae. Multa dicuntur in his capitibus, quae semel 
positis principiis fundamentaiibus, quasi per se et necessario sequuntur. Ita 
v. gr. ex paucis quibusdam principiis fundamentalibus profluunt, quae in no- 
stro textu ample disseruntur de aptatione supellectilis vel instrumentorum 
vel ipsarum artium ad usum liturgicum; de institutione artificum, cleri, po- 
puli; de invigilantia episcoporum; de adhibendis peritis; de condendis com- 
missionibus. Non videtur necesse esse haec omnia fuse tractari a Concilio 
Oecumenico. Historia Conciliorum docente solummodo res graves et funda- 
mentales et maximi momenti ab ipsis tractandae sunt. Cetera sine ullo de- 
trimento relinqui poterunt, quod spectat ad nostrum casum, illi commissioni, 
cuius erit executio huius constitutionis, postquam ipsa solemniter approbata 
fuerit. 

Ceteroquin obiecta trium illorum capitum sunt sibi invicem valde propin- 
qua et saepe in unico conceptu comprehendi possent. Sic Musica in notione 
artis iam includitur, item sacra supellex cum eadem arcte connexa est. 

Qua de causa commendo contractionem trium capitum, per quam tota 
constitutio formam breviorem et magis concinnam et simul speciosiorem as- 
sumeret. 

Specimen emendationis. Uti supra iam innuitur, ipsa principia fundamen- 
talia retineri et in unico novo capitulo colligi debent. Quod capitulum apte 
inscribetur: « Caput VI: De Arte Sacra » et continebit numeros fere se- 
quentes: 

1) (Prooemium). « Inter nobilissimas. ingenii humani exercitationes ... 



* Huiusmodi textus lecti non sunt, quia Patres vel, scripto exhibito, loqui 
non petierunt, vel iuri loquendi renuntiaverunt vel demum disceptatio clausa est. 

quae sequuntur decernere » (Textus qui iam exstat in nostro schemate, 
cap. VIII, pag. 199, linn. 1-18). 

2) Ecclesia omni arti cuiusvis saeculi vel nationis vel culturae libenter 
aperit portas ad Liturgiam, si idonea est ad laudem Dei et salutem animarum. 

3) Propter summas differentias inter mentalitatem et gustum diversarum 
regionum causa relinquitur episcopis singularum regionum. 

4) Quoad Musicam sacram in ritu latino specialis praerogativa competit 
cantui gregoriano, ita ut ceteris paribus semper obtineat primum locum. 

5) Canones et statuta ecclesiastica ... retineantur vel introducantur » 
(Textus prouti iam legitur in schemate nostro, cap. VIII, n. 104; pag. 200, 
linn. 21-31). 

2 

Em.mus P. D. RADULFUS card. SILVA HENRIQUEZ 

Archiepiscopus S. lacobi in Chtle 

Emendationes ad capita V, VI, VII et VIII schematis constitutionis de 
sacra Liturgia a Conferentia episcoporum Chiliensis Ditionis (Chile) propositae. 
Ad caput V: de anno liturgico. 

Pag. 190, lin. 5. Loco verbi « magna » proponitur « maxima ». Ratio: 
quia revera festum Paschatis maximum est in anno liturgico. 

Pag. 190, lin. 12. Oratio, quae incipit « Quin immo » usque ad lin. 15 
« exaltat », sic mutetur: « In hoc annuo mysteriorum Christi circulo cele- 
brando, Sancta Ecclesia Beatam Mariam Dei Genetricem cum amore memorat, 
cui Deus magna fecit et in qua veluti... ». Ratio: verbum « mysterium » in 
usu biblico et patristico refertur ad oeconomiam salutis in Christo peracta 
in qua habet etiam partes Beata Maria Virgo. Videtur ergo rectius hoc ver- 
bum tantummodo referre ad totalitatem oeconomiae Christi. Formula propo- 
sita insuper magis favet sano oecumenismo, scilicet desiderio proponendi veri- 
tates fidei verbis quibus fratres non catholici facilius nobiscum conveniant. 

N. 83, pag. 192, lin. 4. Post verbum « opportunitatem » addatur « et 
rationabiles consuetudines locales ». Ratio: ne verbis paragraphi tollatur vis 
indultorum quae pastoralibus ex causis promulgata sunt. 

N. 84, pag. 192, lin. 12. Pro verbo « iis » proponitur « paucis ». Ratio: 
ut melius vitetur augmentum festorum quae aliena manent affectibus pluri- 
morum fidelium. 

Ad caput VI: de sacra supellectile. 

Pag. 193, lin. 9. Post verbum « irrepsit » addatur « ita ut signa sacra 
interdum amiserint suam spiritualem ac evangelicam significationem ». Ratio: 
peropportunum videtur ut Sancta Synodus votum supralaudatis verbis ex- 
pressum edat, quo excessiva ornamenta ad dignitatem et sobriam pulchritu- 
dinem minime conferentia, quin immo potius vanitatem vel etiam inoppor- 
tunam magnificentiam aut locupletem pompam redolentia tollantur. 

N. 87, pag. 193, lin. 21. Post verbum « manent » addatur « attamen 
semper et disserta simplicitas et evangelica sobrietas aperte serventur ». Ra- 
tio: eadem ac immediate supra. 

N. 89. Optatur ut hic parva clausula inseratur de simplificandis tum ve- 
stibus tum ritibus pontificalibus. 

Ad cap. VII: de musica sacra. 

N. 91, pag. 195, lin. 23. Omittantur verba « lingua latina ». Ratio: pri- 
mo, quia non probatur huius linguae usus aut intrinsece aut extrinsece ad 
sollemnitatem pertinere. Et insuper quia si lingua vernacula ut liturgica ad- 
mittitur non adest ratio cur ad solam liturgiam « lectam » coarctetur; secus 
fidelium amplissima participatio ut quid contrarium sollemnitati appareret. 

Pag. 195, lin. 28. Integra oratio sic mutanda proponitur: « Proinde sit 
Conferentiae episcoporum in singulis regionibus statuere ut nonnulli cantus 
lingua vernacula peragi possint, actis a Sancta Sede recognitis, ad normam 
n. 24 huius constitutionis ». Ratio: eadem est quae pro emendatione n. 24 
cap. I iam allata fuit, et insuper ad servandam uniformitatem in tota consti- 
tutione. 

N. 94, pag. 196, lin. 20. Oratio sic mutetur: « Ecclesia cantum grego- 
rianum agnoscit tamquam liturgiae romanae proprium... ». Ratio: vitanda 
videtur revindicatio cantus gregoriani tamquam « Ecclesiae Romanae » pro- 
prii, quia his verbis quandoque tota et unica Christi Ecclesia designatur. Ne- 
que de « liturgia latina » oportet loqui cum alii latini ritus sint praeter ro- 
manum. 

N. 95, pag. 196, linn. 36 et 37. Haec oratio omittenda est. Ratio: nemo 
sane est qui dubitet de possibilitate immo de opportunitate novas melodias 
componendi secundum recentiora artis musicae placita. Attamen alia omnino 
res et prorsus diversa est hodierna productio musicae vere gregorianae. Quod, 
peritorum iudicio, res est difficultatibus fere insuperabilibus obnoxia. 

N. 97, pag. 197, lin. 11. Post verbum « regionibus » addendum est « prae- 
sertim ». Ratio: ne excludantur regiones ubi pares agendi causae inveniuntur 
quin proprie inter missiones connumerari possint. 

Pag. 197, lin. 17. Post verbum « apostolatu » addendum est « praeser- 
tim ». Ratio: eadem ac pro emendatione allata. 

Ad caput VIII: de arte sacra. 

N. 104, pag. 200, lin. 31. Addatur sequens oratio: Inter alias hac in re 
fontes adhibendas, prae oculis habeantur quae in « Declaratione » huius para- 
graphi, in textu commissionis praeparatoriae inveniuntur. Ratio: quin tota 
« Declaratio » textui constitutionis conciliaris inseratur, quia tamen in illa 
multa valde utilia inveniuntur, opportunum videtur ut in ipso constitutionis 
textu de ea tamquam fonte mentio fiat. 

3 

Exc.mus P. D. ALFREDUS ANCEL 
Episcopus tit. Myrinensis, aux. Lugdunensis 

Textus huius capitis omnino placet: attamen mihi videtur deesse aliquam 
paragraphum, scilicet de vitanda in artis sacrae operibus qualibet occasione 
scandali, praesertim quoad pauperes, debiles in fide vel acatholicos. 

Scitis, venerabiles Patres, innumeras esse regiones in quibus homines 
famem patiuntur, vestimentis carent, domos decentes non habent. Nonne pau- 
peres, qui in extrema necessitate versantur, tristitia afficiuntur quando vident 
nimias expensas ad aedificationem vel exornationem sacrorum templorum con- 
sumi? Nonne pauperes membra sunt Christi? Immo sunt ipse Christus, qui 
in eis esurit, nudus est, atque non habet ubi caput reclinet. Mementote verbo- 
rum Sancti Ioannis Chrysostomi aientis: « Quae utilitas, si mensa Christi 
sit aureis poculis onusta, ipse vero fame pereat? Primo esurientem imple, et 
tunc ex perabundanti mensam eius exorna ». Dicebat etiam: « Quid opus est 
auro intexta velamina mensae apparare, ipsi vero nequidem necessarium tegu- 
mentum praebere? ». Et concludebat: « Haec porro dico, non prohibens ut 
haec ornamenta adhibeantur, sed ut haec etiam cum aliis curentur; immo 
hortor ut haec prius quam alia fiant. Ne itaque, dum domum exornas, afflic- 
tum fratrem despicias: nam hoc templum illo pretiosius » (Hom. L in Matth., 
PG. 58, 509). 

Curandum igitur est ut in omnibus prioritas detur pauperum necessita- 
tibus. Nam dignitas ipsius Christi in immensum templorum dignitatem su- 
perat. Ceteroquin, secundum peritos, pulchritudo domus sacrae non ex magni- 
tudine expensarum, sed ex authentia artis pendet. Nonne in arte sacra locus 
paupertati evangelicae dari potest? Nonne Christo magis placet paupertas quam 
superfluae expensae? De superfluis expensis locutus sum, non de expensis 
quae vere ad decorem domus Dei necessariae sunt. Domum enim Dei decet 
sanctitudo. Ipse vero Christus, quando sanctissimam Coenam celebrare vo- 
luit, non stabuli paupertatem elegit, sed « coenaculum grande stratum » (Mc. 
14, 25). Immo vehementer optarem ut pauperiores paroeciae a ditioribus 
etiam aliarum nationum adiuvarentur ut semper essent decentia Dei templa. 

Alia occasio scandali posset inveniri in Ecclesiis noviter erectis si templa 
quae ibi exstruerentur valde quoad stilum cultui ingenioque populi aliena es- 
sent. Tunc enim, ratione huius stili, Ecclesia quasi aliena appareret, cum ipsa 
nulli populo aliena sit, et « nullum stilum proprium » habeat, ut optime dici- 
tur in n. 99. 

Ultima tandem occasio scandali inveniri posset in regionibus acatholicis, 
si catholicorum templa, sive ratione formae exterioris, sive ratione magnitu- 
dinis, quasi offensa incolis viderentur. 

Itaque rogo, ut addatur, sub n. 106, nova paragraphus cuius titulus foret: 

Scandali occasio sedulo vitanda. Textus huius numeri ita breviter exarari 
posset: « Sedulo vigilandum est ne forte artis sacrae opera occasio scandali 
etiam debilium ratione circumstantiarum evadant. Quod quidem, v. g., acci- 
dere posset in regionibus ubi dura paupertas viget, si nimiae expensae ad 
aedificationem vel exornationem templorum fierent; aut in Ecclesiis noviter 
erectis, si cultui ingenioque populi alienus appareret stilus adhibitus; aut in 
regionibus acatholicis, si catholicorum templa ratione formae, magnitudinis 
vel splendoris offensa incolis evaderent ». 
Haec approbantibus Galliae episcopis. 

4 

Exc.mus P. D. HERIBERTUS BEDNORZ 

Episcopus tit. Bullensium Regionum, coad. c.i.s. Katovicensis 

Sacrarum artium opera secundum eorum obiectivum valorem aestima- 
mus. Non procedimus ergo hoc in casu secundum personalem gustum. Ve- 
ritas haec in nostro schemate indirecte expressa est. Propterea in cap. VIII de 
Arte sacra, in n. 99 dicitur: « omnem stilum artis Ecclesia admittit », dum- 
modo « sacris aedibus sacrisque ritibus debita reverentia, debitoque honore 
inserviat ». Hoc est principium generale quod omnes sine dubio accipimus. 

Attamen non omnes concordes sumus, quando agitur de concreta ap- 
plicatione huius normae generalis. Nonnullis enim non raro videtur quod no- 
vae ecclesiae externo et interno in stilo solummodo traditionaliter accepto 
construendae sunt. In hoc sensu quaedam praescriptiones plus minusque de- 
terminatae non solum parochis sed etiam architectis et aliis artificibus edun- 
tur. Hic modus agendi cum nostro schemate consentaneus non est. Etenim 
in n. 104 iuste affirmatur: « disciplina ecclesiastica de arte sacra opportune 
revisenda ». Haec autem revisio efficitur in sequenti modo: « quae liturgiae 
instaurandae ... favent, nova et vetera, retineantur vel introducantur », ut 
dicitur in iam citato paragrapho. Subsigno expressionem « nova », quia hic 
acceptio novi stili artis sacrae invenitur. 

Novus stilus artis sacrae in Ecclesia admittitur, quia multos maioris mo- 
menti positivos valores secumfert. Exempli gratia est simplex, ut hodiernus 
homo simplex est. Elementa essentialia ecclesiae, id est altare et baptisterium 
ponit in principalem locum et non admittit multitudinem altarium et ima- 
ginum. Incitat ergo christifideles, ne obliviscantur de vita supranaturali, quae 
primordiale elementum vitae catholicae constituit. Non aedificat magnificas 
turres ecclesiasticas, sed maxime animadvertit, ut novum aedificium ecclesia- 
sticum in eodem loco ponatur, in quo actualis vita humana maxime pulsat. 
Homines nostri temporis hoc desiderant, quia valores praesertim vitales no- 
strae religionis quaerunt. Propter has et alias rationes liceat mihi n. 99 aut 
104 supplementare his verbis: non convenit specialiter fovere stilos artis 



684 



ACTA CONC. VATICANI II - PERIODUS I 



sacrae, qui traditionaliter usque adhuc in Ecclesia usi fuerant, sed novus sti- 
lus, qui mentalitati hodierni hominis religiosi correspondet, opportunum lo- 
cum in ecclesia obtineat. 

Ratio, quae est fundamentum huius supplementationis est unice pastora- 
lis. Experientia enim scimus christifideles nostri temporis in ecclesiis in stilo 
contemporaneo constructis optimam devotionem habere. Non loquimur de 
stilo moderno, quia haec expressio spiritui Ecclesiae plus minusque non con- 
venit. Attamen affirmamus contemporaneum stilum artis sacrae, in quo utitur 
ferro et ligno, caemento armato et vitro, stilum, qui suam universalem appli- 
cationem non solum in architectura, sed etiam in aliis speciebus artis sacrae 
e. g. in sculptura et pictura invenire debeat, reiectis omnibus, saepe observa- 
tis, excessibus, qui « fidei et moribus ac christianae pietati ... repugnant » ut 
dicitur in n. 100 cap. VIII. 

5 

Exc.mus P. D. FLOYD LAURENTIUS BEGIN 

Episcopus Quercopolitanus 

N. 85. Omnino placet. a) Eliminari potuisset sic dictus « Ordo » seu 
calendarium festorum. b) Festa D. N. I. C, B. M. V. et Sanctorum fixa 
et immobilia non disturbarentur festis sic dictis « mobilibus ». 

N. 86. Placet. Saltem Ecclesia deberet declarare se non obstare calendario 
perpetuo si Nationes omnes vel quam plures ita maluerint. 

N. 95. Placet omnino talis revisio praesertim quoad « simpliciores mo- 
dulos » ut eliminarentur moduli nimis protractati in quibus « ancilla verbo- 
rum » Missae quamplurimae notulae aptentur uno syllabo, v. g. « a » finali 
in « alleluia », etc. 

6 

Exc.mus P. D. AEMILIUS BLANCHET 
Archiepiscopus tit. Philippopolitanus in Thracia 

Aliquid offendit in hoc facto quod in precibus Ecclesiae latinae in obli- 
vione nimis saepe sint Ecclesiae graecae Sancti, etiam illustrissimi; ita, e. g. 
in litaniis Sanctorum, cum iuste nominentur Doctores Ecclesiae latinae, nulla 
fit mentio graecorum Doctorum, qui tam magni fuerunt et tantum fructum 
fecerunt. Igitur peto ut, occasione praesentis Concilii, in his litaniis invocen- 
tur egregii Ecclesiae graecae Doctores, sicut Basilius, Ioannes Chrysostomus, 
Gregorius Nazianzenus, Athanasius, et ita reddatur honor debitus Ecclesiae, 
quae tales viros genuit. 

7 

Exc.mus P. D. ALOISIUS CAROLUS BORROMEO 

Episcopus Pisaurensis 

Ad n. 80, pag. 191. Si omnis « dies dominicus » est commemoratio my- 
sterii paschalis, semper in dominicis adhibeatur color albus paramentorum, 
exceptis dominicis in Quadragesima et in Adventu. Color viridis adhibeatur 
tantum in feriis in quibus nunc adhibetur. 

Ad n. 89, pag. 194. Sic ampliandum censerem: 

1. « Insignia statuantur quae solis episcopis a suscepta consecratione re- 
serventur, neque ulli honoris tantum causa concedatur. 

2. Item insignia statuantur quae concedantur iis tantum qui iurisdictio- 
nem quasi episcopalem exerceant quin episcopali consecratione sint donati. 

3. Convenit ut usus pontificalium reservetur illis ecclesiasticis viris qui 
vel charactere episcopali sint donati vel iurisdictionem quasi episcopalem 
exerceant ». 

Ad n. 81, pag. 191: festa Sanctorum recenter ad altaris honores elevato- 
rum ne includantur in calendario universali nisi vigesimo vel quinquagesimo 
quoque anno et omnia simul, ne saepesaepius perturbetur usus librorum li- 
turgicorum. 

8 

Exc.mus P. D. CAROLUS BUSWELL 

Episcopus Vueblensis 

Experientiam in vita mea sacerdotali unice ex labore pastorali adeptus 
sum. Propter rationes pastorales ex tali experientia pastorali exhaustas, totum 
schema de sacra Liturgia in genere commendare velim. 

Specifice autem quoad cap. VII quaedam proponerem. In hoc capite, de 
Musica sacra, pag. 195, art. 91, dicitur: « Forma nobilior celebrationis litur- 
gicae est Liturgia solemnis, lingua latina celebrata », et inferius, in fine eius- 
dem articuli prosequitur: « Proinde sit Conferentiae episcopalis in singulis 
regionibus proponere, ut nonnulli cantus lingua vernacula peragi possint ». 

De quibus duo propono: 

Primo: Ne Missa in cantu quoad populum amittat suum valorem, tam- 
quam nobiliorem formam celebrationis liturgicae, immo, ne talis Missa in de- 
suetudinem omnino delabatur, usus cantus liturgici lingua vernacula concin- 
nati, in omnibus his Missis introduci debet. Hoc dico non de hymnis lingua 
vernacula cantatis, sacro durante, sed de vero cantu liturgico instituendo qui, 
populo magis accommodatus, ab eo adhiberetur in cantando tum Ordinarium 
tum Proprium ipsius Missae. 

Talis institutio cantus liturgici in lingua vernacula suadetur ex eo quod 
in Missa cantata et in qualibet Missa in cantu, ipse cantus constituit quem- 
dam modum omnino specialem intrandi in actionem liturgicam, et certe nolu- 
mus populo nostro denegare illa media quae necessaria sunt ad plene partici- 
pandum in tali modo sese liturgice exprimendi. Tamen praecise in his Missis, 
experientia pastorali aperte testante, participatio ex parte populi in Liturgia 
saepe saepius minima est. Ego et alii multi, ex experientia nostra pastorali, 
invicte edocti sumus quam difficulter, etiam omni conatu et vera peritia perse- 
veranter adhibitis, populus educetur ad cantum gregorianum latine cantandum. 

Propono deinde ut cantus magis populares et f aciliores et lingua vernacula 
cantandi permittantur ita ut varii populi qui ex valde diversis culturis prove- 
niunt et diversis ingeniis musicalibus gaudent, partem vere sibi propriam in 
Missis cantatis habeant. In certis casibus indulta ad tales cantus vernaculos 
adhibendos, iam concessa sunt, relate ad Ordinarium Missae. Ego etiam pe- 
tivi tale indultum ex Sancta Congregatione Rituum et ex Sancto Officio. Hoc 
indultum mihi concessumnon fuit, sed Sanctum Officium me certiorem red- 
didit Concilium Vaticanum Secundum de hac re disceptaturum esse. Sic pro- 
pono ut hoc negotium iudicio Concilii submittatur et ut cantus liturgici in 
lingua vernacula ubique permittantur non solum quoad Ordinarium Missae 
sed etiam quoad Proprium. 

Propono igitur emendationem art. 91: omittendo verba « lingua latina 
celebrata » in paragrapho prima; omittendo verbum « nonnulli » in paragra- 
pho tertia; et dicendo « determinare » vel « statuere » loco « proponere » in 
eadem paragrapho. 

Forma nobilior celebrationis liturgicae est Liturgia sollemnis cum parti- 
cipatione populi, sive lingua latina, sive lingua paleo-slavonica uti heri, sive 
ulla lingua digna. 

Secundo loco propono ut commissiones de Musica sacra in omni gradu 
vitae Ecclesiae, inclusis etiam laicis peritis, constituantur ad studium et 
usum musicae sacrae fovendum, sicut iam statutum est in articulo centesimo 
secundo pro arte sacra. 

Tales commissiones Conferentiis episcopalibus consilium habile darent, 
de idoneitate et aptitudine cantuum vernaculorum ad usum liturgicum, et 
auxilium praestarent in perscrutandis problematibus cum usu musicae sacrae 
connexis. 

9 

Rev.mus P. D. NIVARDUS BUTTARAZZI 

Abbas praeses generalis Congregationis Casamariensis 5.O.C. 

Ad n. 89 schematis de sacra Liturgia (Usus pontificalium). 

Decretum propositum auferre intendit usum pontificalium abbatibus resi- 
gnatis et abbatibus titularibus necnon aliis praelatis, qui vel privilegio cum 
dignitate praelatitia connexo vel consuetudine hoc iure gaudent. 

Sed contra putat infrascriptus hanc contractionem probandam non esse 
et hac in re nihil esse innovandum. 

N. B. Hic agitur ex professo de abbatibus non de regimine, tamen multa 
ex dicendis etiam pro illis valent qui charactere episcopali carentes pontifi- 
calibus utuntur. 

A) Benedictio abbatialis est ratione effectus benedictio constitutiva quia 
per illam persona ad cultum, i. e. ad servitium divinum et ad officium pasto- 
rale deputatur. Est ergo unum ex sacramentalibus permanentibus, quia nun- 
quam iteratur nec iterata fuit etiam si abbas emeritus denuo ad gubernium 
eligatur. 1 Ideo abbatibus per benedictionem simul cum dignitate ius ad ponti- 
ficalia per se ad dies vitae traditur, propterea etiam post resignationem ab 
officio dignitatem abbatialem servant et pontificalibus uti possunt. 2 



1 Cappello, Tract. can. mor. de Sacramentis } Romae 1938, pag. 92. 

2 Perpetuitas dignitatis abbatialis pro abbatibus benedictis semper agnita fuit. 
Hoc patet ex praxi nunquam benedictionem iterandi in casu reelectionis abbatum 
resignatorum. 

Saeculo xv, ut ex documentis clare apparet, communiter abbatibus resignatis 
vel emeritis titulum et honorem abbatum concedebantur. Pro Ordine Cisterciensi. 
qui ob suam severitatem tardius usui aliorum Ordinum se accommodabat, testi- 
ficatur ex decisionibus Capituli Generalis (C. 1411, 15: Canivez, Statuta Capit. 
Gen. Ordinis Cisterc. ab anno 1116-1786, annus 1411, statutum 15. Item C. 1434, 
24 et 64; 1451, 71). 

Quod confirmatur: a) Bulla Urbani VIII « In sede principis » diei 21 martii 
1631: « Abbatibus emeritis... liceat honoris gratia abbatis nomine vocari... et 
quoad victum et vestitum censeri iure abbatum ». Ergo non solum nomen sed 
etiam insignia abbatum servabant (Bull. Rom. Lugduni, 1697, t. V, p. 52 ss.). 

b) Praescriptionibus quasi omnium Constitutionum benedictinorum, ci- 
sterciensium, praemonstratensium et Usus trappistarum, v. g.: Const. Congrega- 
tionis SS. Cordis Iesu S.O.C., p. 32, c. 25; Statuta Congr. Augiensis S.O.C. 1924, 
n. 43; Const. Congr. S. Bernardi in Italia, p. 15, n. 37; Const. Congr. Casama- 
riensis S.O.C., p. 82; n. 176, etc; Lex propria Confoederationis Congregationum 
O.S.B. n. 106; Const. Congr. Cassin. a Prim. observ. p. 208, n. 12, et p. 238, 
n. 28; Statuta Congr. Benedict. Bavar., n. 121, etc; Statuta renovata O. Prae- 
monstr., 83, § 1, 4; Usus O. Cisterc. Reform. 1. XI, ch. I, p. 359. 

c) Cf. Tamburini, De iure Abbatum etc, Lugduni D. XIII, q. IV, nn. 6-9; 
Schram, Inst. iuris eccl, Augustae Vindel. 1774, t. I, 1. L, § 333; Molitor, Rel 
iur. cap. sel., p. 498, n. 464; Baucher, Dictionnaire canonique, Paris 1924, v. I, 
col. 29-62; De Puniet, Le Pontif. Romain, Paris, 1931, II, p. 107. 

d) Abbas, simili modo ac episcopus, pro una ecclesia vel abbatia determi- 
nata benedicitur, cui per speciem spiritualis connubii pro semper addictus mane- 
bit. Ipse ritus benedictionis abbatialis hoc clare innuit, v. g. traditio anuli (cf . Pon- 
tificale Roman.) y et plures Constitutiones expresse dicunt; v. g. Const. Congr. 
SS, Cordis S.O.C. p. 32: « Abbas solemni benedictione monasterio suo quasi spon- 
sae iunctus, ne leviter... ligamen hoc resolvat ». 

Cfr. Romelius, Capita can. de iure Abbatum, Ingolstadii, 1728, c. I, n. 9; 



688 



AGTA CONC. VATICANI II - PERIODUS I 



Ratio etiam pro abbatibus simpliciter titularibus valet, qui ex similitu- 
dine cum episcopis titularibus ad abbatiam suppressam nominantur. Nam et 
ipsi benedicuntur eodem caeremoniali et cum traditione eorundem insignium 
(anuli, mitrae, pastoralis) sicut abbates de regimine, ideo etiam ius ad ponti- 
ficalia cum titulo coniunctum recipiunt. 3 Analogia iuris hic applicari potest, 
quia eaedem videntur esse rationes nominationis episcoporum titularium et 
abbatum titularium. 4 

B) Accessorium sequitur principale. Abbas resignatus vel emeritus digni- 
tatem abbatialem servat et saepe alio titulo decoratur. Abbas simpliciter ti- 



Andrieu, Le Pontifical Romain au Moyen-Age, Romae 1938, t. II, p. 409; Na- 
buco, Pontif. Romani expositio etc, Petropoli 1945, I, p. 382, n. 322; Baucher, 
Op. cit., col. 50; Schmier, lurisprudentia can.-civ., Salisburgi, 1729, 1. I, t. III, 
c. I, s. VII, § 4, n. 995. 

« Abbates recipiunt iurisdictionem quasi episcopalem », Hofmeister, Mitra 
und Stab, p. 49. 

3 Praxis nominandi et constituendi abbates titulares perantiqua est et usum 
iam saec. xvi firmatum fuisse testificat Decretum Cap. Gen. Ord. Cisterc, quo 
eiusdem introductionem in Ordinem reprobatur (C. 1683, 28). Tamen in ipso 
Capitulo Gen. anni 1771 cum pleno iure et aliqui abbates titulares sedebant 
(C. 1771, c). Saeculo xix et etiam hodie S. Sedes tales nominationes facit, v. g. 
Pius X Breve Apost. Ex officio, diei 7-6-1907, abbates titulares cum iure succes- 
cessionis in duabus abbatiis constituit (A.A.S., XL, 1907, p. 672); Benedictus XV 
Litt. Apost. Placet nobis, diei 31-3-1921, abbatem resignatum de Emaus in ti- 
tulum aliae abbatiae suppressae constituit (A.A.S., XIII, 1921, p. 194); Leo XIII, 
Litt. Apost. Diu quidem, diei 29-6-1899, omnibus abbatibus emeritis Congr. 
Bened. Angliae facultatem concessit assumendi titulum alicuius abbatiae sup- 
pressae (Leonis XIII Acta, v. 19, p. 111). 

Item non solum abbatibus resignatis sed etiam Monachis bene meritis vel in 
aliquo officio magni momenti constitutis (Procuratores Gen., Praefecti Biblioth. 
Vatic, Praeses Pont. Instit. Musicae Sacrae) dignitatem abbatis titularis concedit 
S. Sedes. Exempla prae oculis habentur (Nabuco, Op. cit., I, p. 415). 

Constitutiones aliquae benedictinorum, v. g. Lex propria Confoeder. O.S.B., 
et Const. Congr. Casinen. continent privilegium vi cuius Abbatibus resignatis 
titulum antiquarum abbatiarum confertur. 

4 Rationes quare episcopis resignatis et sacerdotibus bene meritis vel speciali 
officio addictis titulum alicuius dioecesis suppressae confertur, sunt: 

a) quia dignitas episcopalis natura sua determinatae dioecesi vel Ecclesiae 
adnexa sit oportet; 

b) ne memoria Ecclesiarum in partibus infidelium extantium pereat. 

Ob easdem rationes, licet non ex aequali urgentia, titulum abbatiae suppressae 
abbatibus resignatis vel monachis bene meritis datur. Nam benedictio abbatialis 
natura sua perpetua est et ad determinatum monasterium tendit. Alia ratio expresse 
adducitur in Litt. Apost. Benedicti XV, Placet Nobis: « ut simul memoriam aliquo 
pacto revocemus extinctae abbatiae benedictinae » (loc cit.); et Decretum S. Congr. 
Consistor. in Tarvisina: « ne perantiquae olim insignis abbatiae nomen et a mo- 
nachis egregie gestorum memoria pereat » (A.A.S., XXXIX, 1947, p. 635). 

tularis titulum et eandem dignitatem habet. Sed dignitas abbatialis est « prin- 
cipale » dum ius ad usum pontificalium est « accessorium », cum originem 
suam a privilegio repetit. Ergo... 

C) Abbates titulares habere ius ad ferenda insignia pontificalia et ad offi- 
cia divina ritu pontificali celebranda ex consuetudine immemorabili proba- 
tur, quae adhuc pergit non obstante can. 625. 5 

D) Ad quid autem aliquem abbatem titularem nominare et benedicere 
si ipsi usus pontificalium denegatur? Ferre enim insignia et officia pontifi- 
calia celebrare erit pro ipso unica possibilitas publice demonstrandi dignita- 
tem quam habet. 

Ex alia parte humiliatio sat magna pro abbatibus emeritis erit si post tot 
annos regiminis hoc iure privarentur et abbates senectute vel infirmitate in- 
habiles diffieilius officium deponerent cum damno pro eorum monasteriis. 



5 Abbates resignati (ideo tanquam titulares i. e. absque iurisdictione) iam 
saec. xv usum pontificalium habuerunt. Adest Decretum Capituli Generalis Ord. 
Cisterc. anni 1472 (C. 1472, 19) in quo de aliquo abbate resignato sermo est, qui 
insignia pontificalia ferebat et officia ritu pontificali celebrabat. Si consideratur 
quod Ordo Cister. strenue contrarius erat usui pontificalium etiam pro abbatibus 
de regimine, qui de facto tardius quam abbates benedictini hoc privilegium accep- 
taverunt, decretum probat consuetudinem illo tempore communem apud alios Or- 
dines fuisse et nunc paulatim in ipsum Ordinem Cisterc. introduci. Impossibile 
enim erat a communi evolutione in Ecclesia totaliter avulsus manere. 

Anno autem 1560 ipsum Cap. Gen. annuit ut abbas resignatus de Strata omnia 
sicut antea facere potuisset (C. 1560, 28). 

Constitutio Urbani VIII In sede principis, anno 1631, pro Congregatione 
Cisterc. Lombardiae et Tusciae data, praescribit quod abbates resignati: « quoad 
victum et vestitum censeri iure abbatum », quod de insignis pontificalibus certe 
intelligitur. 

Saec. xvin consuetudo etiam in Ordine Cisterciensi communis evasit, ita ut, 
quando Capitulum Generale restrictionem aliquam introducere voluit, multi abba- 
tes protestaverunt etiam apud regem Galliae, quia nova lex contra antiquas tradi- 
tiones erat. 

Quidquid sit, ex documentis certis constat abbates titulares vel emeritos saec. 
xvin pontificalibus saepe saepius usus fuisse, quae consuetudo saec. xix omnino 
firma et communis apparet (Hofmeister, Op. cit., pp. 43 et 108; Schmier, 
Op. cit., t. I, 1. I, tr. 3, c. 6, S. I, § 7, n. 126; Schram, Op. cit. } t. I, 1. I, 
§ 333, schol. 1; Molitor, Religiosi Iuris cap. sel., p. 498, n. 464; Baucher, /. c, 
col. 61; Mayer, Benedikt. Ordensrecht, Beuron 1936, II, p. 154, n. 4). 

Pro Benedictinis usum confirmant Lex Propria et aliae Constitutiones, quae 
abbatibus resignatis ius ad usum pontificalium concedunt expresse. Const. Congr. 
Casinen, p. 238, n. 28; Congr. Bavar., n. 121; Congr. Helvet., p. 76, n. 139; 
Congr. Ottilien., p. 94, n. 234; etc. 

Pro aliis Ordinibus adest praxis a testimonio Monachorum provectioris aetatis 
confirmata, qui uno ore affirmant se consuetudinem invenisse quando Religionem 
ingressi sunt et semper abbates resignatos et alios titulares uti pontificalibus vi- 
disse. 

E) Nec hoc laesivum dignitati episcopali esset. Quia quod episcopos a prae- 
latis inferioribus distinguit non est per se et a priori usus pontificalium, quem 
etiam ipsi ex privilegio et non a iure habuerunt. 6 Abbates titulares insuper 
sat pauci numero sunt et grave problema in Ecclesia non constituunt. Incon- 
venientia gravia et generalia non lamentantur et si ex parte unius vel alterius 
abusus irrepsit, ratio sufficiens non est privilegium consuetudine tam longa 
firmatum abrogandi. 

F) Meminisse denique iuvat usum pontificalium pro abbatibus titularibus 
sicut pro abbatibus de regimine ad ecclesias proprii Ordinis limitari et ad 
officia divina in aliis ecclesiis celebranda invitatio Ordinarii semper requi- 
ritur. 

10 

Exc.mus P. D. ALOISIUS CARLI 

Episcopus Signinus 

Pag. 190, lin. 28: post « in ieiunio » addatur « et in operibus caritatis ». 

Pag. 191, ad n. 82: Iuvat ut etiam idea seu character missionalis tribuatur 
tempori quadragesimali. Per baptismum diffunditur Regnum Dei. 

Pag. 193, lin. 32: loco « in singulis regionibus » dicerem « in singulis na- 
tionibus ». 



6 Notum est quod ab initio in Ecclesia episcopi nec insignia pontificalia, nec 
ius divina officia ritu speciali celebrandi habuerunt. Existentia mitrae v. g. tantum 
a saec. x documentis probari potest. Decursu autem saeculorum sive ex privilegio, 
sive consuetudine ius ad pontificalia commune evasit, speciatim saec. xiv, quando 
ius non solum personis sed etiam sedibus episcopalibus conceditur (Klauser, Der 
Ursprung der Bischdflichen Insignien, Krefeld 1953, p. 23; Salmon, Etude sur les 
insignes du Pontife dans le Rite Romain, Roma 1955, p. 41 et p. 91; « Le fait le 
plus frappant, quelque peu paradoxal, c'est que les pontificalia n'ont pas de lien 
necessaire ni primitif avec la dignite episcopale »). Pontificalia ipsa autem iam ab 
eorum ortu non pertinent privative et exclusive episcopis sed etiam aliis clericis 
in dignitate constitutis data fuerunt, v. g. cardinalibus etc. 

Quasi eodem tempore simile privilegium et abbatibus concedebatur, initio tan- 
tum personis sed postea etiam sedibus seu monasteriis, ita ut iam saec. xiv habeatur 
in Pontificali Romano ritus specialis: « In benedictione abbatis habentis pontifi- 
calia ». Ita traditio insignium in ritu consecrationis episcopi et in ritu benedictionis 
abbatis simul apparet (Hofmeister, Op. cit. } p. 55). 

Quod autem episcopos a reliquis praelatis inferioribus et clericis distinguit est 
character episcopalis, potestas ordinis et iurisdictionis et functiones huic potestati 
propriae. Ex alia parte etiam in usu pontificalium distinctio servatur, quia aliqua 
officia dantur, v. g. ordinationes etc, quae privative episcopis pertinent, dum le- 
ges liturgicae formam diversam pro eodem ritu pontificali praescribunt prout de 
cardinalibus, de episcopis vel de aliis praelatis agitur. 

Pag. 195, lin. 28: loco « in singulis regionibus » dicatur « in singulis na- 
tionibus ». 

Pag. 197, lin. 20: loco « respondent » dicatur « respondeant ». 

11 

Exc.mus P. D. ALOISIUS GONZAGA DA CUNHA MARELIM 

Episcopus Caxiensis 

Cap. V, pag. 192, addatur: « N. 84 bis: Permittuntur, in altaribus, cum 
moderatione, Sanctorum Imagines et Reliquiae, secundum Ecclesiae traditio- 
nem et liturgicas regulas. Reprobantur qui, proprio motu, sine Sanctae Sedis 
aut Ordinarii licentia iuxta canones, Imagines aut Reliquias ab altaribus de- 
ponunt aut alienant, cum fidelium scandalo ». Rationes sunt: 

1. Haec additio, puto, necessaria, quia valde divulgatum est quod a Con- 
cilio Oecumenico abolerentur imagines in ecclesiis et etiam ipse Sanctorum 
cultus. 

2. Quia illegitima Imaginum aut Reliquiarum remotio contraria est 
Concilio Tridentino (Sess. XXV): « Sanctos una cum Christo regnantes... bo- 
num atque utile est suppliciter eos invocare... eorumque reliquias atque ima- 
gines venerari... 

3. Quia hic agendi modus occasio scandali et perturbationis est fidelibus. 
Cap. VI, pag. 193, addatur: « N. 87 bis: Ubi deest copia cerae apum, 

Ordinarii permittere possunt aliam materiam bonae aestimationis facilius in 
loco inveniendam, ad cereos liturgicos conficiendos ». 

12 

Exc.mus P. D. BLASIUS D'AGOSTINO 

Episcopus Vallensis in Lucania 

Argumentum quod de anno liturgico agit, maximi momenti mihi videtur 
relate ad pietatem fidelium fovendam necnon ad spiritualem animarum for- 
mationem assequendam, quae christifidelibus vitam christianam efficaciter 
agere permittit. 

Hodie, negari nequit, plus minusve fere ubique pietas fidelium imminui- 
tur, in non paucis christianis formalismus religiosus viget, vita spiritualis lan- 
guescit, nobilitas morum obscuratur. 

Sive apud ruriculos sive apud cultura praeditos individualismus religio- 
sus lamentatur et generatim populus noster cum Ecclesia non sentit et de 
Ecclesia non vivit. 

Ad hanc non laudabilem situationem corrigendam, ideoque ut reditus 
fidelium nostrorum ad vitam quae clara pietate fulgeat, obtineatur, enixe in 
omni dioecesi apostolatus liturgicus fovendus est qui populo christiano divi- 

tias mysteriorum Christi, B. M. Virginis ac Sanctorum enucleat et has divitias 
eidem populo gaudere permittat. 

Hoc obtinetur per assiduam, organicam catechesim circa annum liturgi- 
cum: quae sola, ignorantiam fugando, animos fidelium excitare potest ad pie- 
tatem atque vim vitae vere christianae ex puris fontibus anni liturgici attin- 
gendum ita ut, vita renovata, in omnibus Christus vivat. 

Ideoque humiliter peto quod haec Sacrosancta Synodus: 

1. Votum formulet quo animarum curatoribus obligatio fiat frequen- 
ter, opportuna oecasione, proprios filianos instruendi circa compositionem 
et mysticum significatum anni liturgici, ut omnes christifideles cum Ecclesia 
( vivant et Redemptoris nostri necnon B. M. Virginis ac Sanctorum exempla de- 
vote imitentur. 

2. Postulo quod non solum character temporis quadragesimalis plenius 
in luce ponatur, sed etiam temporis Adventus ad profundiorem fidelium eru- 
ditionem et ad sancte festum Nativitatis celebrandum. 

Horum temporum, scil. sive temporis quadragesimalis sive Adventus cha- 
racter poenitentialis restituatur ut in christianis aetatis nostrae, de necessitate 
poenitentiae ac christianae mortificationis persuasio fiat, iuxta verba D. N. I. C: 
Si quis vult... 

Circa ieiunii obligationem, firma ieiunii feria VI in Passione et Morte 
Domini observantia pro universa Ecclesia, facultas praxim poenitentialem pro 
diversis regionibus determinandi episcopis concedatur, qui de condicionibus 
fidelium ac de possibilitate diversarum regionum aptius iudicare possunt. 

3 . Quod ad f esta Sanctorum attinet, ad Ecclesiam universam quae sanctos 
memorant universale momentum prae se ferentes, assignentur; alia particu- 
lari cuique Ecclesiae vel nationi vel religiosae familiae relinquantur celebranda, 
quo facilius atque efficacius fideles exempla virtutum cognoscere et imitari 
possint. 

4. Valde desideratur quod festum Paschatis certae Dominicae assignetur; 
non solum propter rationes ab em. card. Feltin allatas, sed etiam ut alia festa 
mobilia certam diem habeant et stabilis anni divisio determinetur, quae etiam 
in rebus civilibus agendis maxime opportuna est. 

Ad cap. VL 

In pag. 192, n. 88, legitur: « Sanctae Sedis, vel episcoporum in sin- 
gulis regionibus ad normam iuris, erit perpendere etc. ». Relate ad haec verba 
hanc emendationem propono: « Sanctae Sedis, auditis episcopis in singulis 
regionibus, ad normam iuris erit perpendere etc. ». 

In pag. 194, in art. 89, de usu pontificalium agitur. Schema propositum 
usum pontificalium reservat solummodo illis ecclesiasticis personis quae aut 
charactere episcopali aut peculiari aliqua iurisdictione gaudent. 

Si tamen usus pontificalium iuxta veterem disciplinam regulabitur, scil. 
etiam non episcopis permittetur, opportunum statuere videtur aliquam di- 
stinctionem inter vestes pontificales eorum qui charactere episcopali pollent 
et eorum qui simplici privilegio pontificio pontificaliter celebrandi gaudent. 

Ita e. g. usus tunicae atque dalmaticae. Si episcopus his utitur ad plenitudinem 
sacerdotii significandam, non videtur qua ratione illis Protonotarii Apostolici 
utuntur. 

Ad cap. VII. 

1. In pag. 196, in n. 94, praestantia cantus gregoriani celebratur et mu- 
sica polyphonica non damnatur dummodo fidelium actuosam participationem 
non impediat. 

Opportunum esset quod etiam in Sacns solemnioribus in quibus saepe- 
saepius cantu polyphonico utitur, ad actuosam et piam fidelium participa- 
tionem fovendam aliquae partes fidelibus reservatae sint. 

2. In pag. 197, in n. 98, legitur: « Cetera vero musica instrumenta, de 
iudicio et consensu loci Ordinarii in cultum divinum admitti possunt, qua- 
tenus usui sacro aptari possunt etc. ». Haec verba valde generalia sunt et ela- 
sticum iudicium determinare possunt. Desideratur, pro certa uniformitate 
assequenda, quod norma maiorem precisionem habeat. 

Ad cap. VIII. 

Quam maxime gaudeo quod haec sacrosancta Synodus inter tam alta et 
venerabilia argumenta quae fidei veritates ac Ecclesiae vitam respiciunt, sibi 
hoc schema proposuit in quo de Arte sacra agitur, cuius finis non in vana 
hominis exercitatione, sed in Deum laudando atque glorificando sistit. 

In hac veneranda Basilica S. Petri, quae sua magnificentia ac fulgente pul- 
chritudine Deum, supremum Artificem glorificat, maior simplicitas, immo 
paupertas in sacris supellectilibus et in Ecclesia postulanda est. 

Sed humiliter dico: utique paupertas! Sed paupertas in nobis et pro nobis, 
sed non in cultu pro Deo! Caeli enarrant gloriam Dei et opera eius annun- 
tiat firmamentum... 

Ad laudem caelorum glorificatio terrae copuletur: glorificatio quae fit 
per vitae nostrae sanctitatem et per artis splendorem. 

Iesus Christus Dominus noster, in vigilia Passionis suae, pro se coenacu- 
lum magnum atque pulchrum voluit, quasi ad significandum munus quod 
nobis incumbit, splendorem in cultu Dei procurandi. 

Ergo alma Mater Ecclesia sit semper artium amica! sive in sacris aedibus 
sive in sacris ritibus ac in religiosa supellectile magnum splendorem curet, 
non pro vanitate nostra, sed pro gloria Dei! 

13 

Rev.mus P. D. GODEFRIDUS DAYEZ 

Praeses Congregationis Belgicae O.S.B. 

Aliquid dicere volo de cantu liturgico. Saepe saepius aliqui dicunt: « Opor- 
tet servare cantum gregorianum, quia nihil aliud habemus ». Quod non est 
mirandum. Nam usus linguae latinae hucusque imperatus in liturgia non 
praebuit locum liberis studiis cantus in lingua vernacula componendi. 

Omnes in Concilio persuasum habent cantum gregorianum esse thesau- 
rum pretiosissimum Ecclesiae romanae latinae. Attamen, Spiritus Sanctus Ec- 
clesiam numquam derelinquit, nec in rebus quae ad cantum spectant. Si Spi- 
ritus Sanctus nobis loquens per res manifestas et per desideria multorum pa- 
storum, indicat quomodo, in aliquibus regionibus, lingua, cultura et huius- 
modi, ad curam animarum requirant mutationes, etiam graves et dolorosas, 
haec inspiratio, sine aliquo dubio, sequenda est. 

Duas animadversiones vobis, em.mi et exc.mi Patres, humiliter propo- 
nere cupiam. 

Et primo: Cantus est instrumentum tantum unionis fidelium ad Deum. 
Est medium et non finis. Quid a pastoribus magis est inquirendum? Impri- 
mis instrumentum an unio ipsa fidelium ad Deum? Atqui unio ad Deum 
non est res tam facilis pro omnibus fidelibus. Ergo, instrumentum aptum et 
facillimum est adhibendum. 

Non sufficit solos clericos vel monachos amare et intelligere cantum gre- 
gorianum. De toto populo christiano agitur; et imprimis de mundo novo, 
de iuventute contemporanea et futura (ut dixit exc.mus episcopus Elchin- 
ger). Agitur de populis recenter ad Ecclesiam adunatis (ut dixit exc.mus epi- 
scopus Seitz), quorum omnium cultura in aliis linguis et aliis modis musicis 
efformatur, et de quorum animis et unione ad Deum pastores Summo Iudici 
sunt reddituri. 

Cavendum est etiam ne monachi, musei custodes videantur. Et ipsi quoque 
in hodierno mundo, in hodierna Ecclesia vivunt. Premuntur, sicut alii, anxie- 
tate praesentis temporis. Nedum traditionum amor sit obex ad vitam actua- 
lem, in illo amore traditionum nova vita pro semetipsis et pro omnibus fide- 
libus haurienda est tam a monachis quam ab omnibus aliis. 

Et secundo: Fateor cantum in lingua vernacula, tam psalmorum quam 
hymnorum a perfectione sua adhuc longe distare. Etsi nondum in missa can- 
tata solemni, tamen experimenta iam facta sunt et non sine aliquo successu, 
in pluribus regionibus Europae et Africae (verbi gratia in Urundi et Rwanda). 

Etenim, nihil omnino impedit quominus cantus novus, ipso usu et studiis 
ad perfectionem, sicut olim cantus gregorianus, progressive attingat. 

Quare mihi in optatis est ut omnes scholae sacri cantus multaque mona- 
steria, etsi perseverantia in studiis et editionibus textus gregoriani cantus, 
ad inventionem et editionem novi cantus liturgici in lingua vernacula incum- 
bant. Erit optimus modus participandi in cura pastorali animarum. 

Quae cum ita sint, sequentia proponere cupiam: 

1. Compositio huius cantus liturgici et popularis sit ita simplex ut anti- 
phonae (sive introitus, sive gradualis, sive offertorii, sive communionis) semper 
et ab omnibus repetantur. Idem dicendum est de Officio divino. 

2. Conferentia episcopalis eiusdem linguae eiusdemque regionis consti- 
tuat commissionem ad quam mittantur compositiones diversorum cantuum 
Missae et Officii. 

3. Ab illa commissione regionali eligantur ecclesiae parochiales vel ali- 

cuius domus religiosae, ubi licet fidelibus cantare, in quibus experimentum 
fiat ad tempus, secundum iudicium commissionis. 

4. Ex peritis in scientia musicali cuiuscumque regionis constituatur com- 
missio centralis pro quacumque lingua. Ad quam, commissiones regionales, 
post diuturnum experimentum, compositiones iam selectas mittant ad novam 
selectionem et definitivam approbationem. 

Haec necessaria censeo ut in omnibus, et ab omnibus possit glorificari 
Deus. 

14 

Exc.mus P. D. ANTONIUS DE CASTRO MAYER 

Episcopus Camposinus 

Ad pag. 191, n. 82, lin. 27 usque ad 29. Ibi commendatur ut in cate- 
chesi imprimis inculcetur animis fidelium socialis peccati indoles perniciosa. 
Haec verba non placent. 

1. In catechesi, enim, imprimis animis fidelium inculcandae sunt relatio- 
nes hominis ad Deum, et nonnisi consequenter ea quae ad convivium sociale 
pertinent et eo quod societas a Dei voluntate procedat. Quoad peccatum, 
ergo, quod imprimis docendum videtur est eius natura intima, prout scilicet, 
peccatum constituitur violatione voluntaria legis divinae; quae violatio ma- 
gnam iniuriam contra Deum secumfert, necnon et summam ingratitudinem ad- 
versus Bonitatem Divinam. Peccato, homo, quatenus posset, vellet existen- 
tiam Summi Domini extinguere, cui oboedire renuit. Haec est ratio cur pec- 
catum sit summe detestabile, summoque odio dignum. Iamvero vera cateche- 
sis postulat ut imprimis huiusmodi malitia peccati animis fidelium inculcetur. 

2. Praeterea, non omnia peccata, in seipsis, indolem socialem pernicio- 
sam habent, ut sunt, v. g. peccata interna, quae nonnisi remote, nempe quia 
gratiam totius Corporis Christi Mystici, cuius peccatores membra sunt, mi- 
nuunt. Nocivitas autem haec socialis non ex indole sociali huiusmodi pecca- 
torum procedit, sed consequitur factum, scilicet, quod peccatores de uno 
corpore mystico participant. Immo in ipsis peccatis quae directe ordinem 
socialem violant, summa peccati malitia non ex inordinatione sociali, quam 
pariunt, repetitur, sed ex violatione ordinationis quae a Dei voluntate pro- 
cedit. 

3. Catechesis, quae imprimis indolem socialem perniciosam peccati incul- 
caret, facile falsam conscientiam in fidelibus crearet. Etenim similis cateche- 
sis fideles induceret ad iudicandum de societate quasi de aliquo absoluto; 
quod enim in peccato, summo malo, inculcaret, esset praecise eius socialis 
nocivitas. Porro nullum aliud medium aptius adesse videtur ut generatio tota 
disponatur ad placita communistarum admittenda, secundum quae, societas 
est bonum aliquod summum cui omnes homines absolute subordinantur. 

Huiusmodi periculum in hodiernis circumstantiis maius est, cum dyna- 
mismus vitae socialis ita homines involvat ut sensim sine sensu minuatur et 

velut extinguatur in eis conscientia propriae personae et consequenter etiam 
« responsabilitatis » personalis. Catechesis autem quae, in huiusmodi circum- 
stantiis, inculcat imprimis indolem socialem peccati, ipsa fideles ad eam doctri- 
nam amplectendam inclinat quae hominem nonnisi ut rotulam quamdam cuius- 
dam magni mechanismi habet. 

4. Alteri etiam falsae conceptioni favet similis catechesis, illi nempe 
quae indolem personalem actuum humanorum detestatur cum hominem non 
ut membrum vivum, vita propria gaudens, societatis consideret, sed ut meram 
partem totius humanitatis quae non vivit nisi ex anima quae totum corpus 
sociale informat. 

5. In peccatis ergo quae directe violationem ordinis socialis secumferunt, 
et in ipsis eorum indoles personalis in catechesi videtur inculcanda. Eo vel 
magis quod regeneratio societatis quam maxime ex regeneratione individuo- 
rum pendet, seu a recta dispositione hominum singulorum erga Deum Domi- 
num nostrum. 

6. Denique ratio non apparet cur in tempore ad poenitentiam propitiore, 
quod est Sancta Quadragesima, ipsa ratio poenitentiae quae ex natura pec- 
cati, prout est offensa Dei, procedit, non sit primarium obiectum catecheseos. 

Itaque propono ut n. 82, littera b) sic, vel similiter, mutetur: « Quoad 
catechesim autem imprimis inculcetur animis fidelium ratio propria poeni- 
tentiae quae ex ratione peccati, prout est offensa Dei, deducitur, ita ut pec- 
catores " perversitate abiecta et emendata tantam Dei offensam cum peccati 
odio et pio animi dolore detestentur " (ex Tridentino, sess. XIV, cap. 1). In- 
culcetur etiam consequentia perniciosa peccati in Corpus Mysticum Christi, 
sicut et partes Ecclesiae in actione poenitentiali; atque oratio pro peccatoribus 
urgeatur ». 

Alia quae de aliis rebus istorum capitum habeo observanda ad secreta- 
rium generalem scripto mittam. 

Unum tantum addere velim de sacra supellectili simplificanda. Attendan- 
tur, quaeso, ea quae de difficultate lintei in Indis obtinendi dicta sunt. Ne ta- 
men nimis simplicitatis fautores simus. Verum quidem est Dominum Iesum 
pauperem fuisse paupereque vixisse. Paupertas tamen quam valde commen- 
davit est paupertas spiritus, seu melius, spiritus paupertatis qui, proh dolor, 
saepe et in hodiernis pauperibus non invenitur. Quoad cultum autem nihil 
dixit de minuendis sive pompa sive rebus pretiosis quas ipse Dominus Deus 
ad Moysem in Vet. Testamento praescripserat in cultu divino adhibendas. 
Etiam hodie bonum est ut in cultu divino appareat Deum omnia, honorem 
et divitias, creavisse; ideoque ad Dei gloriam haec omnia ordinari. 

Non oblivioni demus verba ipsius Domini Iesu Christi ad discipulum mur- 
murantem de dissipatione unguenti nardi pistici pretiosi, quod venumdatum 
pauperibus erogari potuisset, et tamen totum consumptum est in lotione pe- 
dum Domini. 

Vitam ergo agamus pauperem, cultum vero solemnem, divitem et pom- 
posum iuxta possibilitatem nostram. 

Idem dicendum de vestibus quibus gradus hierarchiae inter se et a po- 
pulo distinguuntur. Num Sanctissimus minus amabilis pauperibus videtur 
cum in sede gestatoria pomposa cohorte circumdatus populo apparet? Multi- 
tudo quae singulis diebus apud forum petrinum Patres Conciliares e Basilica 
egredientes visura coniungitur, certe movetur vestibus peculiaribus pompam 
quamdam redolentibus quibus episcopi ornantur. Ne ergo salutari desiderio 
aptandi mores Ecclesiae hodiernis temporibus potius erroribus huius saeculi 
faveamus. 

15 

Exc.mus P. D. IOSEPH DESCUFFI 

Archiepiscopus Smyrnensis 

De calendario recognoscendo (pag. 192, n. 85). 

Sacrosancti Concilii votum ut festum Paschatis certae dominicae in ca- 
lendario gregoriano assignato ab omnibus christianis celebrandum foret, quam 
commendandum et optandum medium sit ad unionem christianorum praepa- 
randam et saltem cum hoc exteriori signo auspicandam, nemo est qui dubitare 
possit. 

Attamen quum in Concilio Nicaeno I, a. 325 habito (cfr. Conc. Oec. De- 
creta, Herder 1962, pp. 2-3), huic eaedem propositioni universalem Eccle- 
siam spectanti, tres totius orbis partes cum Romanis et Alexandrinis consen- 
tire, unam vero et solam orientalem plagam dissentire compertum sit, ne 
in nostris temporibus, speciatim occasione huius Concilii Vaticani II unionem 
faventis, eadem discrepantia, non solum ut quondam in odium iudaismi, sed 
nunc ex argumentis historicis et difficultatibus politicis allatis, adhuc maior et 
infelicior evadat, haec quaestio de festo Paschali eadem die dominica in calen- 
dario gregoriano, non solum sicut optime iam dictum fuit, cum commissione 
liturgica mixta catholica examinanda est, sed etiam, salvo meliori iudicio de 
hac quaestione, ut maius pondus coram omnibus obtineatur, Ecclesiarum dis- 
sidentium doctos et venerandos observatores audire, si tamen Summo Pon- 
tifici secretariatui pro unione Ecclesiarum hanc licentiam concedere placuerit. 

Venerabiles Fratres, hanc meam propositionem benignae considerationi 
vestrae submitto. 

16 

Exc.mus P. D, AEMILIUS IOSEPH DE SMEDT 

Episcopus Brugensis 

Ad pag. 197, art. 96, lin. 10 addatur: Modulus gregorianus etiam adhi- 
beri potest ad cantandum in lingua vernacula partes liturgiae quae de iure 
in lingua vernacula dici permittuntur. 

Traductio cura Conferentiae episcopalis huius linguae praeparetur, audita 
commissione nationali Liturgiae. 

Explicatur. Cum in dies cultura musicalis fidelium crescat sive propter 
influxum melioris formationis in scholis, sive et praesertim propter educa- 
tionem popularem ex emissionibus radiophoniae et televisionis emanantem, 
participatio actuosa fidelium in Liturgia magis efficax et communitaria fieri 
potest. Ad hoc multum iuvabit in lingua vulgari canere sub modulo gregoriano 
eas partes pro quibus post Concilium vernacula lingua permittetur. 

Secus quando cantus gregorianus adhuc adhibebitur? Eximius hic Eccle- 
siae thesaurus ne sepeliatur. 

In pag. 197, art. 98, linn. 31 et 32. Deleantur verba: « non modo mere 
mechanico seu automatico, sed directa et personali artificis actione trac- 
tentur ». 

Explicatur. In posterum in ecclesiis et oratoriis publicis iam non sit pro- 
hibitus usus discorum et aliorum instrumentorum modernorum ad automa- 
tice cantum religiosum vel musicam sacram proiiciendum vel sustentandum. 

Auditio discorum in vitam religiosam fidelium nostri temporis optimum 
exercet influxum. Cur non posset iuVenes et adultos pari modo in templo 
adiuvare ad melius orandum et meditandum. Modernarum machinarum usus 
in sacra Liturgia multum iuvaret rectores ecclesiarum, praesertim in parvis 
paroeciis vel in paroeciis dechristianisatis, ne fideles in dies in musica pro- 
fana magis exculti, deterreantur ab officiis religiosis in quibus musica sacra 
producta difficulter potest esse alti valoris. 

Adhibitio talium instrumentorum fiat sub invigilantia Ordinarii loci. 

Quaedam verba de Musica sacra. Schema propositum valde placet. Ad- 
spectus pastoralis Musicae sacrae optime in luce positus est. Secundum spiri- 
tum Sancti Pii X, diversis in partibus monstratur cura ut populus christianus 
per musicam profundius uniatur cum Deo et actuose suas partes habeat in my- 
sterio quod exercetur. 

In campo Musicae sacrae Ecclesia versatur in circumstantiis novis. Etenim 
in populo crescit magnopere cultura musicalis. Fideles nostri melius cogno- 
scunt musicam. Scholae meliorem dant musicalem educationem. Sed praeser- 
tim radiophonia et televisio maximum exercent influxum in culturam popula- 
rem. Permulti acquirunt meliorem familiaritatem cum musica classica et mo- 
derna. Habent gustum magis excultum. Hoc ponit problema novum pro no- 
stris paroeciis. Fideles assuefacti sunt musicae perpulchrae. Quid fiet si mu- 
sica in paroecia audita ipsis videtur pauperrima? Periculum est ne templa 
nostra deserant si ibidem eorum aures iterum et iterum lacerantur cacopho- 
nia vel musicali miseria. 

Sed ex altera parte haec adaucta cultura musicalis constituit occasionem 
providentialem ut liturgia nostra evadat magis educativa. Musica enim sacra 
est creativa sensus communitarii, ideoque sensus ecclesiastici, sensus catho- 
lici. Possibilitas extraordinaria nobis praebetur pro apostolatu liturgico. Ideo 

iure merito hoc Concilium quaerit quaenam statuenda sint ut Musica sacra in 
apostolatu Ecclesiae summam efficaciam attingere queat. 
Ad ea quae proponuntur sequentia liceat observare: 

1. Non debemus nimis attendere ad solemnem polyphoniam. Certe habet 
suum valorem et momentum in vita Ecclesiae et excolenda manet. 

Tria tamen sunt observanda. Practice quaeri potest in quo numero paroe- 
ciarum ista sat pomposa polyphonia realisabilis sit. Ecclesia catholica est ec- 
clesia pauperum. Praeterea in ipsis magnis paroeciis talis polyphonia tantum- 
modo cantatur in festis maioribus et quidem solummodo in una vel altera 
Missa. Quid de aliis Missis? Praeterea experientia docet maximam partem 
fidelium modernorum talem polyphoniam non valde amare. Constat quod de 
facto in Missis cum polyphonia frequentia populi decrescit. 

Problema Musicae sacrae est praesertim et fere unice problema de cantu 
populi christiani in Missis ordinariis. Quid in Missis ordinariis efficiendum est 
ut fideles, nunc in musica profana magis exculti, vere nutriantur et religiose 
educentur musica nostra? 

2. Medium excellentissimum est cantus popularis religiosus. Optima de 
ipso dicuntur in schemate proposito. De cantu populari non tracto, quia de 
ipso probabiliter ab aliis dicetur. 

3. Verbum dicere vellem de cantu gregoriano. Omnino erroneum esset 
asserere cantum gregorianum ab hominibus modernis non gustari posse. Ex 
experientia multorum pastorum contrarium constat. Cum aliquantula educa- 
tione fideles moderni temporis faciliter addiscunt melodias gregorianas. Illas 
amant. In cantu gregoriano habetur aliquid directum, invenitur quaedam ut 
ita dicam sinceritas quae placet homini moderno. Iuventus moderna invenit 
in cantu gregoriano aliquid quod correspondet suae mentalitati, suis aspira- 
tionibus. Cavenda sunt praeiudicia. Multi sacerdotes qui sincera tentamina 
fecerunt, mirantur de correspondentia inter cantum gregorianum et animam 
nostrorum coaetaneorum. 

Qua de causa magno cum gaudio legi in proposito schemate, in art. 94: 
« cantus gregorianus in actionibus liturgicis, ceteris paribus, principem locum 
obtineat ». 

4. Secundum ultimam Instructionem de Musica sacra illicitum est secun- 
dum modulos gregorianos cantare in lingua vernacula. Hoc est valde lu- 
gendum. 

In unaquaque regione inveniri possunt linguistae vel poetae qui possunt 
textus sacrae Liturgiae ita in vernaculam vertere ut versioni latinae cor- 
respondeant et quoad rhythmum et quoad accentum. Tales traductiones cantari 
possunt secundum melodias gregorianas respectivas. Quantus thesaurus pie- 
tati fidelium et cultui divino aperiretur si tales translationes permitterentur! 
Quantae divitiae spirituales pro unoquoque populo! Rogo ut de thesauro can- 
tus gregoriani non tantum proferantur vetera, sed etiam haec nova. 

Praeterea observare liceat nos hoc modo conservare unitatem inter na- 
tiones christianas. Si propter introductionem linguae vernaculae non conser- 

vantur eadem verba, servarentur saltem melodiae communes. Diversis in lin- 
guis unus idemque cantus a fratribus in fide cantari poterit. Quod propono 
est verum ligamen unitatis. 

De cetero rogari potest ad quid pretiosissimus noster cantus gregorianus 
inserviet in posterum, si lingua vulgaris introducitur in cantis Ecclesiae. Si 
melodiae gregorianae excluduntur a cantu in lingua materna, vivus iste Sanc- 
tae Romanae Ecclesiae thesaurus sepelietur in sepulchro latinitatis. 

5. Prohibitus est hucusque in ecclesia usus discorum et aliorum instru- 
mentorum ad musicam vel cantum automatice proiiciendum. Haec prohibitio 
conservatur in schemate proposito. 

Evidens est quod ante omnia promovenda est musica quae directe et per- 
sonali artistae vel populi actione tractatur. Sed non intelligo cur interdictum 
ferri debeat adversus discos et alia instrumenta moderna quibus congregata 
fidelium communitas in sua actuosa participatione sustineri vel educari potest. 
Porta ne claudatur. 

Nostris diebus habentur pulcherrimae collectiones discorum musicam re- 
ligiosam proferentium. In adunationibus, immo in exercitiis spiritualibus iu- 
niorum et etiam adultorum persaepe instituitur id quod vocant: « auditio di- 
scorum ». Religiose, immo piissime audiuntur. Clerus paroecialis, educatores, 
assistentes ecclesiastici sciunt ex experientia quantopere nostri coaetanei his 
discis, hac sic dicta mechanica musica adiuvantur ad simul orandum, ad devote 
meditandum. Cur non liceret talia instrumenta moderna in cultum intro- 
ducere? 

Ceterum cogito de nostris parvis paroeciis, de paroeciis in terris dechri- 
stianisatis ubi frequentia populi est minima. Etiam isti fratres indigent adiu- 
torio communitariae celebrationis pulcherrimae. Etiam isti sunt homines mo- 
derni, abhorrentes a draconibus qui tam facile in talibus paroeciis prolife- 
runt. Non illos condemnemus ad dracones, sed misereamur pauperum et debi- 
lium in Ecclesia. 

Propter has considerationes rogo ut porta non claudatur, sed tota res 
committatur prudentiae et iudicio Ordinarii. 

Concludo. Progressus culturae musicalis et technicae musicalis novam 
viam aperit. Nos qui ministrando pascimus populum Dei etiam in hac materia 
signa temporum agnoscamus. 

17 

Exc.mus P. D. BONAVENTURA LEO DE URIARTE BENGOA 
Episcopus tit. Madaurensis, vic. ap. S. Raymundi 

Parcite mihi si, quin peritus sim in arte sacra, quasdam circa ipsam ob- 
servationes vestro illustrato iudicio pro bono Ecclesiae proferre valeam. 

Ars sacra proindeque artifices sacri in universo mundo necessarii sunt, 
sed in hoc est periculum quod omnes videre possumus; nam multi, qui neces- 

sitate compulsi vel audacia impulsi, arti sacrae operam navant, tum in aedifi- 
catione ecclesiarum tum in decoratione earundem, tum in acquisitione ima- 
ginum, immo vestimentorum sacrorum cum ingentibus expensis, cum quibus 
sub peritis in arte, magna et artistica opera fieri potuissent. Eo vel magis hi 
periti necessarii sunt in his temporibus, in quibus ars nova videtur esse in 
crisi ne evolutio convertatur in revolutionem et confusionem, et ne ut ars 
moderna exhibeantur errores artistici absque discretione facti neque cogni- 
tione artis sacrae verae et authenticae. 

Certum est Ecclesiam accommodari omnibus culturis omnium populorum, 
sed distinguenda est ars profana et ars sacra, ars antiqua et ars moderna. Ne- 
scio cur debeamus imitari artem Ecclesiae primaevae neque respuere artem 
sacram hodiernam dummodo vera sacra sit. Cum Ecclesia progrediatur et 
adaequetur omnibus temporibus. Dolendum est aedificare ecclesias et capel- 
las aliquando cum magnis sumptibus absque ullo stylo et, quod peius adhuc, 
absque securitate technica, praesertim in regionibus terraemotibus expositis. 
Hac de causa prudentissima est dispositio in pag. 200, n. 100: In diiudicandis 
artis operibus periti adhibeantur. Necnon quae in eadem pag. 200, nn. 102-103 
continentur: « Commissiones de arte sacra tum dioecesanae tum provinciales, 
vel regionales vel nationales vel internationales, congregentur in quantum 
possibile ex utroque clero et laicis peritis. 

« Episcopi vel per se ipsos vel per sacerdotes qui peculiari facultate et 
amore praediti sunt, artificum curam habeant ut eos spiritu artis sacrae et 
s. Liturgiae imbuant. Artifices autem omnes qui ingenio suo vocati gloriae 
Dei in Ecclesia sancta servire intendunt, semper prae oculis habeant agi de 
sacra quadam Dei creatoris imitatione et de operibus cultui catholico, Eccle- 
siae aedificationi necnon fidelium religiosae instructioni destinatis ». Necnon 
devotioni et pietati fovendae loci, ut dicit Iesus: « Domus mea domus ora- 
tionis est »; ideoque orationi aptandus est locus sacer. Artifex praeclari no- 
minis aiebat: Nos plures artifices sumus, sed profani in arte sacra, ideoque 
indigemus artifice perito in arte sacra ad locum sacrum aedificandum; verum- 
tamen consecuto fine principali loci sacri, ars sacra fines artisticos persequi 
optandum est; ut ita locus sacer et ars sacra compleantur. 

Vitanda tamen duo extrema, pauperies quae dedecet Domum Dei, et ma- 
gnificentia supra id quod paupertatem Iesu Christi dedeceat. Sunt ecclesiae, 
immo et capellae praesertim religiosorum, quin de domibus et collegiis lo- 
quamur cum scandalo gravamine et damno fidelium, quae ita rebus pretiosis 
abundant ut sufficientes sint ad multas alias ecclesias et capellas indigentes 
honeste subveniendas. 

Conclusio: Nulla ecclesia aedificetur absque artificis periti directione et 
approbatione Ordinarii, ut sit vere technica et artistica domus Dei et domus 
orationis. 

18 

Exc.mus P. D. ALBERTUS CONRADUS DE VITO 

Episcopus Lucknovensis 

Circa cap. VII: de Musica sacra. 

N. 97 decernit quod in missionibus musica congruum locum habeat: evi- 
denter de musica peculiari loci agitur. 

N. 94 vult ut Musica sacra non repugnet gravitati et sanctitati liturgiae. 

Theoretice, ergo, necessitas introductionis usus musicae localis in liturgia 
non posset magis commendari; praeterea non deest cura ad tuendam Musicam 
sacram et sanctitatem liturgiae. 

Tamen vellem ut Patres considerarent aliquod factum, quod generatim 
in locis missionum verificatur. Nempe: musica plurium populorum non debet 
considerari ad modum cantus gregoriani, vel polyphoniae occidentalis. Haec 
musica iam regulas definitas obtinet; immo « tonalitates » tales sunt ut quis 
facile eas adhibere possit sive pro profanis cantibus, sive pro religiosis, 
quin tamen confusio vel admiratio 1 nascant. 

Hoc autem non accidit in musica aliquorum saltem populorum in missio- 
nibus, v. g. in India, ubi loco tonalitatis habetur « Naga », quo ad expri- 
menda humana sentimenta utitur, vel gaudii, vel luctus, vel doloris... 

Nunc omnibus patet quod si quis gaudium, vel laetitiam religiosam expri- 
mere vult, in musica utitur eodem « Naga » quo utitur quis in exprimenda 
eadem sentimenta in rebus profanis, et aliquando obscenis. 

Sic factum est — experientia magistra — , quod aliquando pagani, dum 
audiunt nostram musicam religiosam cum eodem « Naga » executam, ac si 
« Naga » laetitiae et gaudii suae religionis, vel rerum profanarum exprimant. 
Et quia verba nostri cantus illi non intelligant, dicunt nos in nostra religione 
musica pagana vel profana uti. 

Ideo peto ut sequens monitum in disciplina liturgica musicae, inseratur: 
« Caveant ne Musica sacra cum pagana vel profana confundatur ». 

Circa cap. VIII: de Arte sacra. 

Videtur hic praesumi quod, uti fit in arte occidentali, stylus difierat a 
subiecto quod illo stylo exprimitur. V. g., Architectus pro nobis potest stylo 
gotico uti sive ad ecclesiam creandam, sive ad aulam, palatium etc. designare. 

Non ita fit autem in arte aliquorum populorum in missionibus. Stylus a 
subiecto non distinguitur. Sic v. g. in India monumenta artis Hindu, et 
ars ab Hindu adhibita, idem sunt, ita ut tantum templa Hindu illa arte locali 
erecta sunt. Hic non loquar de stylo arabico quo usi sunt in Mausolea et aedifi- 
cia profana aedificanda. 

Ideo si de arte maioris partis populi agitur, de arte Hindu agitur; et 
sic accidit quod ecclesiae quae constructae sunt sequendo illum stylum pecu- 
liarem, templa Hindu videntur esse. 

Propterea liceat mihi rogare Patres ut ad n. 99 velint addere sequentia 
verba: « Concilium autem non potest adprobare ut aedificia sacra tali artis 
stylo construantur, ut nulla detur differentia inter ecclesias catholicas et tem- 
pla paganorum ». 

19 

Exc.mus P. D. LEO STEPHANUS DUVAL 

Archiepiscopus Algeriensis 

N. 82. Expressio « peccatum sociale » est aequivoca. Adhibeantur alia 
verba ad exprimendum aspectum socialem peccati et responsabilitatem quam 
quisque habet in malis societatis. 

20 

Exc.mus P. D. ISIDORUS MARCUS EMANUEL 

Episcopus Spirensis 

Disceptationi de schemate constitutionis de s. Liturgia modo conclusae 
liceat mihi apponere in scriptis brevem animadversionem, quae n. 84 in 
cap. V (festa Sanctorum) spectat: Ex magno numero Sanctorum sacerdotum 
paucissimi tantum in calendario liturgico hoc titulo ornati inveniuntur, sicut 
S. Hieronymus presbyter, confessor et Ecclesiae doctor, S. Valentinus presby- 
ter et martyr, S. Ioannes Nepomuzenus presbyter et martyr (in off. pro ali- 
quibus locis). Alii sacerdotes Sancti simpliciter inter martyres vel confessores 
non pontifices enumerantur. 

Attamen rationes tum theologicae tum pastorales videntur suadere, ut 
occasione recognitionis librorum liturgicorum, quae in cap. I, sub n. 16, com- 
mendatur, hic « defectus » corrigatur. 

Revera sacerdotes Sancti in terris degentes perpetuum hauriebant sancti- 
ficationis augmentum ex peculiaribus gratiis in sacramento sacri Ordinis con- 
fertis, in caelo autem triumphantes charactere indelebili sacerdotii insigniti 
in aeternum prae sanctis non sacerdotibus effulgent. 

Quo charactere sacerdotali necnon ministerio sacro iam in terris multo 
magis pontificibus appropinquare videntur quam non pontificibus. Sane in 
ipso Ordinationis ritu episcopus candidatos ordinandos non semel uti coadiu- 
tores et cooperatores muneris sui alloquitur, in fine vero neopresbyteros sol- 
lemniter salutat illo Dominico verbo: « Non iam dicam vos servos, sed 
amicos meos! ». Proinde omnibus sacerdotibus Christi esset magnum confor- 
tamen, candidatis autem novum incentivum, si Sancti sacerdotes etiam in 
Liturgia sacra titulo proprio dignitatis suae ornarentur. Fidelibus vero laicis 
tempore maxima sacerdotum penuria laborante vocationes sacrae impense 
commendarentur . 

Valde optandum quidem apparet, ut sacerdotes Sancti etiam Missa propria 
et officio proprio honorentur ad instar Sanctorum pontificum. 

Sancti vero, qui non gaudent charactere sacerdotali, debito honore mi- 
nime privantur. « Stella enim a stella diflert in claritate » {I Cor. 15, 42). 
Immo Sancti laici qua tales magis conspicui evadunt, si non una cum sacerdo- 
tibus mere privative « non pontifices » nuncupantur, sed positive « confesso- 
res laici » nominantur. Quod magni momenti esse videtur in nostra aetate 
apostolatus laicorum. 

21 

Exc.mus P. D. IESUS ENCISO VIANA 

Episcopus Maioricensis 

Cap. VI. 

Quidam Patres Conciliares, amore paupertatis ducti, petierunt in hac 
aula, ut actus liturgici expolientur omni supellectile, quae divitias, magnifi- 
centiam et pompam prae se ferant. 

Certe aedificatione nobis est talis spiritus paupertatis. Liceat tamen in 
memoriam revocare quondam in Bethania Mariam sororem Lazari alabastrum 
nardi pistici pretiosi fregisse, ut unguento caput et pedes Iesu ungeret. Fue- 
runt ibi quidam, quibus hoc displicuit: « Quare hoc unguentum non veniit 
trecentis denariis, et datum est egenis? ». Placuit tamen Iesu, qui Mariam 
defendit (Io. 12, 1-7). 

Liceat etiam rememorari Iesum non instituisse Eucharistiam in tugurio 
vel misera domo, sed apud virum quemdam, relative saltem divitem, qui opti- 
mam domus aulam, cenaculum nempe, ei apparavit tapetiis ornatum; talem 
scilicet qualem ipsemet Christus quaerebat: « Ipse vobis demonstrabit cenacu- 
lum grande stratum » {Mc. 14, 15), dixerat Apostolis suis. 

Ex circumstantiis adunationis eucharisticae a Paulo Troadis celebratae 
unum tantum scimus; et hoc non paupertatem sed profusionem quamdam 
denuntiat: « Erant autem lampades copiosae in cenaculo, ubi eramus con- 
gregati » (Act. 20, 8). 

Immo traditio romana loquitur de Petro Eucharistiam celebrante in domo 
Pudentis; et prima templa romana fuerunt domus christianorum divitum, qui 
suum triclinium cum impluvio pro adunationibus offerebant. 

Ipsi Sancti Patres, tam Orientis quam Occidentis, quos Ecclesia maxime 
laudat et honorat, magnificentiam in Liturgiam induxerunt. 

Unde cum maxima reverentia erga opiniones aliorum, credimus pauperta- 
tem esse practicandam in vita particulari episcoporum et sacerdotum, sed 
non in caerimoniis liturgicis. 

Si fideles viderint ecclesiasticos, quamvis in Liturgia vestibus pretiosis 
utantur, cum simplicitate vivere, non curribus opulentis itinerare, non in 
commodissimis quidem sed valde dispendiosis hospitiis degere, nec longa 

itinera recreationis gratia instituere, intelligent certo nos magnificentiam non 
pro nobis sed pro Dei servitio quaerere. 
Ad cap. VIII. 

1. His, quae in cap. VIII de Arte sacra dicuntur, ex toto corde adhae- 
reo; et praesertim n. 99, ubi asseritur: « Nostrorum etiam temporum atque 
omnium gentium et regionum ars liberum in Ecclesia campum habet ». 

Vellem tamen ut expresse statuatur primam normam, tam in sacris aedi- 
bus quam in imaginibus approbandis, esse earum aptitudinem ad suum pro- 
prium finem; et reliquas normas, aesthetica non exclusa, secundum locum te- 
nere. 

Ecclesiis enim nostris applicari potest quod de templo hierosolymitano 
scriptum est: « Domus mea domus orationis vocabitur ». Si qua ergo aedes 
ad orationem non invitat sed potius animum dissipat, non debet tanquam 
aedes sacra approbari. Et similiter dicendum est de imaginibus. 

Unde proponere audeo ut in pag. 199, lin. 24, ubi dicitur: « Ita quidem 
ut eadem ad mirabilem illum concentum... suam queat adiungere vocem », 
inserantur haec vel similia verba: « Ita quidem ut eadem et fini suo respon- 
deant et ad mirabilem illum etc. ». 

2. Vocem meam adiungere volo voci eorum Patrum, qui cultum sacra- 
rum imaginum propugnaverunt, in variis conciliis, a Nicaeno II ad Vatica- 
num I, sancitum. 

Censeo tamen etiam in extremo opposito aliquid esse a Concilio ordinan- 
dum. Sunt enim quaedam ecclesiae, quae tali numero imaginum obruuntur, 
ut vere inordinatus evadat, et hodiernam mentalitatem speciali vi offendat. 
Unius eiusdemque sancti, praesertim Beatae Mariae Virginis, tres, quatuor 
vel plures imagines aliquando venerationi exponuntur. B. M. V. dignissima 
quidem est ut ab omnibus hominibus agnoscatur et honoretur. Sed multipli- 
citas . imaginum in eodem templo non auget honorem, et periculum praebet 
simplicioribus credendi B. V. non unam sed plures esse. 

Unde humiliter propono ut, his quae fortasse de imaginibus sacris in 
schema introducentur, haec vel similia addantur: « Aedes sacrae non nimio 
imaginum numero redundent, et in uno eodemque templo ne exponantur 
venerationi fidelium plures imagines eiusdem sancti; possunt tamen varia 
eorum vitae momenta vel mysteria repraesentari ». 

3. Optime schema, in n. 103, episcopis commendat ut artifices spiritu 
Artis sacrae et sacrae Liturgiae imbuant. Sed etiam his peractis opportunum 
esset ut artifici opus artis sacrae conficienti adesset sacerdos, qui eum in his, 
quae S. Scripturam, Liturgiam et alia similia spectant, consiliaret. 

Unde in fine primae paragraphi n. 103 possent addi haec vel similia: « et 
curent ut artifices, quibus opera artis sacrae commendentur, frui possint col- 
laboratione alicuius sacerdotis periti ». 



45 (II) 

22 

Exc.mus P. D. IOSEPH FADY 

Episcopus Lilongwensis 

Liceat mihi pauca dicere de n. 81, consentientibus etiam aliis episcopis 
regionum nostrarum. 

Diebus dominicis optime nobis datur opportunitas fidelibus et catechu- 
menis claram, accuratam et completam catechesim impertiendi, dummodo prae- 
stantiores Scripturae Sacrae textus ita eligantur ut in Introitu, Collecta, Epi- 
stula et Evangelium uniuscuiusque Missae dominicae, de una eademque ma- 
teria tractetur. Experientia enim pastorali constat, christifideles et catechume- 
nos facilius instrui et eorum mentes potius trahi propositione et expositione 
unius veritatis, succincte et clare facta quam sine magno labore mente reti- 
nere valeant. Si etenim solide instructi fuerint — cum patientia et perseve- 
rantia — unaquaque die dominica, etsi forsan ad tempus domum Patris dese- 
ruerint, saltem et fere semper, morte instante se cum Deo reconciliare et Sa- 
cramenta recipere petunt. Ubi autem instructio talis defuerit, in vanum labo- 
raverunt operarii. 

Perfectum exemplum huiusmodi unitatis iam habetur in festivitate Ascen- 
sionis Domini, in qua revera Introitus, Collecta, Epistula necnon Evangelium 
intime inter se connectuntur, et homilia ex textibus sacris quasi naturaliter 
profluit. 

Hic addere velim, textus sacros magis trahere quam verba praedicatoris. 
Sunt enim verba inspirata et prolata ex labiis Domini et Apostolorum. 

In concreto materia melius disponenda est praesertim in Dominicis post 
Pentecosten, in quibus nexus inter Epistulam et Evangelium vix inveniri po- 
test. Hisce diebus dominicis mysteria et virtutes quae antea locum non ha- 
buerunt, exponantur, textibus congruis allatis. Insuper aptum locum obtineant 
textus qui devotionem erga Ecclesiam, Corpus Mysticum Christi, fovere et 
augere queant. 

Novam dispositionem Evangeliorum et Epistularum cum gaudio accepta- 
bimus, si in iis « integer cyclus mysteriorum recolitur » decursu duorum 
triumve annorum, durante Missa dominica cui christiani omnes in nostris 
regionibus regulariter assistere solent. Sic sacerdotes, in dioecesibus nostris 
numero pauciores, multitudinem fidelium contra gravissimum malum igno- 
rantiae efficaciter protegere valent. Usque nunc opus erat instruere adultos 
quotannis in vicis eorum per quattuor vel quinque dies ut veritates salutis 
in memoriam revocentur vel amplius explicentur. 

Tandem quod hac de re ad n. 38 exc.mus Dominus Perraudin dixit, appro- 
bamus et corroboramus. 

23 

Exc.mus P. D. ARMANDUS FARES 
Archiepiscopus Catacensis - episcopus Squillacensis 

Opportunum videtur, cum prima vice in Conciliis Oecumenicis tractatio 
fiat de Arte sacra, ut in mentes omnium revocentur altiora principia quibus 
semper informari debent quaecumque conamina proficiendi et perficiendi opera 
artis — et praecipue ipsas aedes sacras seu ecclesias — quibus populus chri- 
stianus utitur in celebratione mysteriorum Dei. 

In Vetere Testamento Moyses iubetur in deserto tabernaculum construere 
iuxta exemplar quod ipsi monstratum est in monte: cui postea suffectum est 
templum in Ierusalem, unicum pro toto populo electo, ad unitatem Dei signi- 
ficandam et inculcandam. 

In Novo Testamento maxime elucet condescendentia Dei erga nos: Chri- 
stus enim per amplius et perfectius tabernaculum non manufactum, idest non 
huius creationis, introivit semel in Sancta, aeterna redemptione inventa. Sed 
quis est Christus? Est revera Emmanuel, Deus nobiscum, est Verbum quod, 
caro factum, habitavit in nobis, seu posuit taberiiaculum suum intra nos. 

Ad Christum Dominum ergo respicere debemus, qui et ipse per carnem 
suam inter nos dignatus est vitam degere et ita mirabilius reformare digni- 
tatem humanae substantiae. 

Deus ipse ergo condescendit nobis, dignatur esse in nobis et nobiscum, 
et eligit suam domum inter nos habere. 

Domus Dei, quam homines aedificant in honorem Dei, sit ergo semper: 
speculum condescendentiae divinae, signum habitationis Dei inter nos, gloria 
christianorum, qui in domo Dei Deum, quem caeli caelorum continere non 
possunt, non solum adorant, sed Filium Dei Iesum Christum, Deum verum 
et hominem verum, adorant in SS. Eucharistia realiter praesentem, qui factus 
est pro nobis sacrificium, communio, comes peregrinationis nostrae. 

Condescendamus ergo sensui artistico in erectione ecclesiarum, et fovea- 
mus artifices, quorum ingenia in servitium Dei et Ecclesiae operam navant; 
sed ab eis requiramus: 

1. Ut domus Dei, qui habitat in nobis, condescendat necessitatibus hu- 
manis, sed semper distinguatur a domibus hominum, qui per divina ad altiora 
elevari debent: condescendentia utique, sed etiam transcendentia. 

2. Ut quicumque intret in domum Dei: ad elevationem animae in Deum 
et res divinas possit adduci et ad preces fundendas disponi: « Domus mea 
domus orationis est ». 

3. Erudiatur quidem fidelis qui domum Dei agnoscat symbolum ipsius ani- 
mae humanae in qua Deus habitare vult: per fidem in intellectu, per amorem 
in voluntate, per zelum in cultu Deo exprimendo, in communione Corporis 
Mystici Christi. 

Et haec eruditio fiat iuxta traditiones populorum et propensiones et pro- 
gressiones artis modernae. Nulli rei officere debemus, nisi malae: sed ma- 
lum est illud quod est contra rationem boni. Animum addamus ergo artifi- 
cibus qui concurrere volunt ad splendorem domus Dei et ad dignitatem 
cultus promovendi, et salvis principiis theologicis requiramus ut et tempore 
praesenti — et etiam quocumque tempore iuxta ingenia temporum — opus 
hominum concurrat etiam per artem ad Deum glorificandum et homines ele- 
vandos. 

24 

Exc.mus P. D. IOSEPH FENOCCHIO 

Episcopus Apuanus 

Videtur cum hoc articulo connecti posse quaestio de cultu S. Ioseph in 
sacra Liturgia amplificando. 

Beatus Ioseph, qua Sacrae Familiae caput, Sanctissimae Virginis sponsus 
et Incarnati Verbi nutricius, in Incarnationis et Redemptionis mysteriis lo- 
cum et officium omnino singulare tenet, ideoque omnibus sanctis, Beata Vir- 
gine Maria utique excepta, dignitate antecellit. 

Haec Beati Ioseph singularis excellentia, quae ob eius peculiarem rela- 
tionem cum Incarnationis redemptivae mysterio luculenter fulget, valde con- 
gruit ut etiam in Ecclesiae Liturgia eniteat; Liturgia enim opus Redemptionis 
prosequitur, ut docet Pius XII in Encyclicis Litteris Mediator Dei. 

Meminisse praeterea iuvabit omnia Oecumenica Concilia, explanando my- 
sterium Christi, indirecte collustrasse dignitatem illarum personarum quae 
arctissimo vinculo Salvatori nostro coniunctae fuerunt. 

Neminem latet antiquiora Concilia, naturam duplicem in Christo defi- 
niendo, dignitatem Beatae Mariae Virginis praedicasse, cuius rei non pauca 
monumenta in Liturgia exstant. Nunc vero videntur advenisse tempora ad 
melius collustrandam singularem Beati Ioseph dignitatem: lux enim Christi 
Domini nostri eiusque Matris iam abunde in eum redundavit. Addatur prae- 
terea pietatem in Sanctissimum Christi Iesu Nutricium nostris temporibus 
maximum incrementum adeptam esse apud Sacram Hierarchiam, clerum, re- 
ligiosas familias, populum christianum; in qua fovenda non parum profue- 
runt Documenta Summorum Pontificum, praesertim ultimi saeculi. 

Quapropter Sacrosancti Concilii Patres reverenter rogo ut singularissi- 
mam S. Ioseph dignitatem sollemniter declarare velint, istiusque declaratio- 
nis recordationem in sacram Liturgiam inserere. 

Haec liturgica monumenta in honorem S. Ioseph humiliter propono: 

1. Invocatio S. Ioseph, in Litaniis Sanctorum, immediate post nomen 
Beatae Mariae Virginis pronuntietur. 

2. Nomen Beati Ioseph formulae Confessionis (Confiteor) addatur, eiusque 
locus sit statim post Mariae nomen, ita ut Beato Michaeli Archangelo prae- 
currat. 

3. Nomen S. Ioseph in Ordinario Missae invocetur. Quod fieri potest 
vel in ipso Canone, vel saltem in orationibus « Suscipe Sancta Trinitas », 
peracta oblatione dicenda, et « Libera nos », quae dominicam orationem se- 
quitur. 

4. Festivitas cui nomen « Patrocinium Sancti Ioseph » in integrum re- 
stituatur. Haec enim festivitas specificam et magni momenti significationem 
habet praesertim nostris temporibus, quibus conscientia christiana mysterium 
Ecclesiae profundius penetrare conatur et intimius vivere; quae significatio 
neque exprimitur, neque exprimi potest festis nunc exstantibus et celebran- 
dis die 19 martii et die prima maii. 

25 

Exc.mus P. D. ANGELUS FERNANDES 
Archiepiscopus tit. Neopatrensis, coad. c.i.s. Delhiensis 

Circa art. 80, pag. 191: Cum dies dominicus sit unica occasio in hebdo- 
mada in qua fere omnes fideles conveniant, et proinde multa illa pulchra 
in schemate locum habere possint et debeant, velim ut plus attentionis diri- 
gatur in diem Domini, uti medium maximi momenti pro sanctificatione Po- 
puli Dei. 

Haec proinde addi possent art. 80 de quo agitur: « Peculiaris natura diei 
dominici pietati fidelium quam maxime proponatur et inculcetur, quatenus 
est * dies Domini * et hebdomadalis commemoratio mysterii paschalis et 
christianae fidelium regenerationis ». 

Deinde addatur: « Fiat ergo dies festivus in quo homilia, actuosae parti- 
cipationis conatus et alia adiumenta liturgica ita efformentur, ut populus Dei 
revera confortetur et laetificetur, dum Deus unus et trinus magis glorificetur. 
Aliae proinde celebrationes nisi revera sint magni momenti, ipsi nullatenus 
praeponantur ». 

26 

Exc.mus P. D. EMMANUEL FERNANDEZ-CONDE 

Episcopus Cordubensis 

Nn. 80-81. Maiorem praestantiam tribuendam censeo « Proprio de tem- 
pore » in anno liturgico, ut fit post innovationem librorum liturgiae a Sanc- 
to Pio X inchoatam opportuneque in recentioribus Rubricis perfectam. 

« Proprium de tempore » Domino est consecratum, quodque cumulo fe- 
storum Sanctis tributorum obscuratum fuerat. Hoc sensu admodum consen- 
taneum mihi videtur quod in n. 81 legitur. 

Attamen ut « Proprium de tempore » pluris habeatur earum formularum 
exempla ita ditare, maxime in Missis feriarum, necessarium duco, ut non tam 

frequens Missa Dominicae iteretur. Quod ut consequatur satis erit prisca 
Sacramentaria recolere inexhaustum thesaurum praebentia orationum, prae- 
fationum, quae compleri possunt lectionum serie ex Sacris Litteris delectarum, 
ut optime dictum est in hac aula conciliari. 

Hic tamen unice honestanda videtur maxima praestantia « diei Domi- 
nici » apprime significata in numero octogesimo schematis. 

Digna celebratione profecto diei Dominici fideles conscientiam suae digni- 
tatis christianae recognoscent et mysteria praecipua, quae ipsam vitam chri- 
stianam constituunt, attingent, beatam passionem dico, ab inferis resurrec- 
tionem atque gloriosam ascensionem Christi, ex quo universa redemptio 
constat. 

Dies Dominicus, reapse, nec dicatur nec dicari potest devotioni cuidam 
singulari, sed magnae « devotioni » Ecclesiae, qua commemoratur et vivitur 
mysterium plenum, unicum, et multiplex Christi Domini, unde dies Domi- 
nica nomen accepit. 

Praeter intimam praestantiam et propriam diei Dominici, eius influxus 
praetermittendus non est pastoralis, utpote qui revera multi fideles hanc so- 
lum occasionem nanciscantur sese adhaerendi Ecclesiae, et suo Pastori. 

Summe itaque utendum est hac opportunitate singulari, ut fideles edo- 
ceantur: 

1. Eorum praesentiam in Missa Dominicae, potius quam officium fun- 
gendum, requisitam esse natura baptismatis. Ideo quia christiani sunt, neces- 
situdinem sacrificii Domini sentire debent, « sine Dominico esse non possu- 
mus » ut martyres Abythiniae clamabant. 

2. Plenam et integram participationem sacrificii Christi, quo inde ab aevo 
apostolico centrum consistit celebrationis dominicalis, ex verbo Dei hausturos, 
quod in Epistula et in Evangelio continetur, et in homilia profertur; singu- 
lari tamen modo participatione sacramentali in Communione. Homilia igitur 
locos praestantiores Missae enucleate proferet. 

3. Si intimis sensibus fideles Sacrificio dominicali interfuerint, se neces- 
saria re coactos Dominicam sanctificaturos, in primis lectione verbi divini 
cuius sensus atque delectatio eos aptaverit ut scite et laete sancto Missae 
Sacrificio adsint. 

27 

Exc.mus P. D. CAROLUS A. FERRERO DI CAVALLERLEONE 

Archiepiscopus tit. Trapezuntinus 

Caput V: ad n. 84. Mihi optimum videtur si in festis Calendarii Romani 
locum obtinerent cum Missis propriis pro Ecclesia universa, Sancti Veteris 
Testamenti: in primis David Rex, et insuper Protoparentes, Patriarchae maio- 
res, Moyses et Aaron, Prophetae. 

Laudandum etiam si festa Sanctorum, ad Ecclesiam universam extenta, 

ea sint tantum quae « Sanctos memorant momentum universale revera prae 
se ferentes »; sed valde doleo de recenti perlibratione, ut ita dicam, omnium 
fere Sanctorum in III classi liturgica, quia, sine ullo iudicio de gradu sancti- 
tatis, puto quod attendere debemus ad Providentiae Divinae significationes 
et maiores liturgicos tribuere honores illis qui a Divina Providentia eviden- 
tissime insigniti sunt, pro bono animarum, testimoniorum specialium: verbi 
gratia, Maria Magdalena, a D. N. I. Christo singulariter dilecta et exaltata, 
curnam honoribus liturgicis singularibus laudari non deberet? 

Ad n. 85. Nullo modo mihi videtur commendandam esse assignationem 
festi Paschatis certae dominicae: fere bis mille annorum vitae christianae et 
pulchritudo variationum festorum per singulos annos mobilium, firmitatem 
suadent moris qui nunc est. 

Cap: VII: ad n. 94 (linn. 23 et 24). Postulo normas ut polyphonia non 
sit, uti frequenter in sacris caeremoniis lamentatur, merum artis testimonium, 
seu non impediat verborum, quae canuntur, intelligentiam. 

Ad n. 98 (linn. 30-32). Puto quod melius sit iterum perpendere rationes 
et modos vetiti circa instrumenta sic dicta « mechanica seu automatica ». 

28 

Exc.mus P. D. IOANNES FERRO 

Archiepiscopus Rheginensis 

Quae in hoc schemate optime statuuntur circa annum liturgicum, pro- 
fundiorem aliquam significationem habent quae respiciunt summi momenti 
quaestiones, ad quas absque dubio redeundum erit, cum de sanctificatione 
diei festi et de obligatione poenitentiam agendi disceptatio fiat. 

Attamen quia ad eas quaestiones solvendas elementa nonnulla ex his 
quae in hoc capite V proponuntur erui possunt, pauca verba mihi dicere liceat 
de tempore quadragesimali ac de praxi poenitentiali Quadragesimae oppor- 
tune restituenda. 

Ad hanc disciplinam poenitentialem instaurandam « quae res maxime ur- 
genda videtur » valde conferet consensus christianorum in festo Paschatis 
assignando certae dominicae; ex quo consensu omnes christifideles eodem 
tempore praxim quadragesimalem iuxta proprias consuetudines inducendam 
curabunt. Liceat hoc votum proferre hodie, dum tot in Christo fratres alio- 
rum rituum vel ab Ecclesia catholica separati hic nobiscum sunt in charitate 
coniuncti, de quorum praesentia in hoc templo apud B. Petri gloriosum se- 
pulcrum omnes gratulamur. 

Gaudium erit omnibus cum sacrosancta Iesu Christi mysteria iisdem die- 
bus ubique terrarum pia devotione christianorum recolentur. 

Hoc modo indolem vel formam socialem melius et efficacius dare licebit 
praxi poenitentiali quadragesimali, utique aptatam iuxta diversarum regionum 
condiciones et consuetudines. 

Nostris hisce temporibus multi homines taedio affecti de nimia levitate 
ac falsitate quae in mundo inveniuntur, magna aestimatione prosequentur 
signa vera devotionis et poenitentiae christianorum « e. g. processiones sta- 
tionales, viae crucis, piae recollectiones » quae si operibus charitatis et mise- 
ricordiae sociantur cum actuosa voluntate perfectioris iustitiae socialis adi- 
piscendae, magnum emolumentum afferent vitae christianae et ad bonam 
frugem vocabunt multos. 

Ut homines iuxta legem divinam recte mores instituant et contra daemo- 
niorum illud genus, quod eicitur oratione et ieiunio, acriter pugnent, omni 
ope nobis nitendum est. Quapropter non solum altius erit efferenda Christi 
lex ad dignitatem et sanctitatem hominis a Christo redempti et familiae, sed 
et necessitas poenitentiae clare et firmiter conclamanda erit ab hoc sacro- 
sancto Concilio, cum semper vera sint et urgeant verba Salvatoris « nisi 
poenitentiam egeritis omnes similiter peribitis ». 

Attentis autem diversis condicionibus hominum in tot dissitis regionibus 
degentibus perpauca opera poenitentiae praescribantur lege generali; alia 
relinquantur in singulis nationibus confirmanda vel instauranda. 

29 

Exc.mus P. D. FIDELIS GARCIA MARTINEZ 
Episcopus tit. Sululitanus 

Circa schema de S. Liturgia Sacri Concilii iudicio reverenter subicio: 
circa cap. VI, de sacra supellectile: ut amictus et manipulus quorum nulla 
iam manet utilitas nec significatio pro populo christiano, universim suppri- 
mantur. 

30 

Exc.mus P. D. GABRIEL GARRONE 

Archiepiscopus Tolosanus 

Ad meliorem intelligentiam et participationem fidelium in die dominica 
conferre posse videtur renovatio traditionis poenitentiae in die VI praece- 
dentis hebdomadae; dum, e converso, ex connexione poenitentiae, in die 
VI praescriptae, cum celebratione diei dominicae, oriri potest renovatio valde 
urgens huius traditionis. Utrumque brevi declaratur: 

1. Dies Domini intime connectitur cum feria VI poenitentiali. 

Dies dominica procul dubio resurrectionem Domini commemorat, dies au- 
tem VI ut dies poenitentiae habetur propter memoriam Passionis Domini. 
Quemadmodum igitur dies festus Paschae a commemoratione Passionis Do- 
mini in feria VI hebdomadae sanctae separari non potest, ita nec dies domi- 

nica cuiuscumque hebdomadae a commemoratione mortis Domini, qualis ab 
Ecclesia praescribiturr 

Unde legitime speratur connexionem firmiorem clarioremque diei Domini 
cum poenitentia diei VI ad intelligentiam diei dominicae profuturum esse: 
« Compatimur... ut et conglorificemur... » {Rom. 8, 17). 

2. Renovatio urgens sensus poenitentiae authenticae in die VI ex con- 
nexione cum die dominica facilior evadit. 

Poenitentia diei VI ab Ecclesia sub specie legis abstinentiae praescribitur. 
At negari non potest, in multis regionibus, hanc praxim ad meram formali- 
tatem reduci, ita ut potius vertat in dissolutionem verae obligationis moralis 
et etiam contritionis et poenitentiae; ita ut etiam educatio conscientiae pue- 
rorum ex hoc difficilior evadat, et sensus mandati enervetur. 

Via renovationis, ab intimo rerum, daretur ex connexione strictiori poeni- 
tentiae huius feriae VI cum die dominica, ad quam animos aptissime prae- 
parat. 

Quidquid igitur fuerit de sententia et decisione Concilii circa legem ab- 
stinentiae, de qua ulterius suo loco tractandum erit, multum conferre posse 
videtur, cum ad celebrationem diei Domini, tum ad intelligentiam poenitentiae 
diei VI, affirmatio hic allata intimae connexionis inter hanc poenam et illud 
gaudium. 

Quod fieri potest, si huic n. 80 sequentia verba adiunguntur: « Traditio 
insuper poenitentiae in die VI cuiuscumque hebdomadae praecise renovetur 
quatenus communionem exprimit cum Domino patiente, et animos disponit 
ad communionem cum Ipso resurgente in coena eucharistica diei dominicae ». 

31 

Exc.mus P. D. CESAR GATIMU 
Episcopus tit. Abilensis in "Palaestina, aux. Nyeriensis 

Praeter ea quae dicta sunt liceat mihi aliqua proferre de Musica et Arte 
sacra, speciatim in quantum ad novam Africam attinet. 

1. Ad n. 101, pag. 200, agitur de relationibus inter artem et sacram li- 
turgiam et generaliter inter artem et omnes religionis manifestationes. In hac 
re advertendi sunt gustus et traditiones omnium gentium atque regionum; 
diversissimi enim gustus diversaeque traditiones extant apud diversas gentes. 
Haec diversitas maxime invenitur etiam in Africa: ibi enim innumerabilis est 
diversitas gentium traditionumque varietas. Quod praedicatur de tota Africa 
non invenitur revera apud singulas gentes vel tribus Africae. Sic gustus et 
traditiones gentium Congo non sunt gustus et traditiones gentium Kenyae. 
Quod placet de musica vulgo « tamtam » in Congo, non placet nec invenitur 
in Kenya. Advertantur ergo hae varietates et differentiae dum legiferatur vel 
agitur de musica et arte sacra. 

2. N. 88, cap. VII, valde commendandus est. Ratio est quod non deest 

populus qui ornatus diversos videntes diversimode senserit de forma et usu. 
Est proverbium in Kenya mea patria « ornetur princeps ut praeclarum et su- 
periorem in populo eum esse videamus ». Ita non raro auditur et videtur fide- 
les praeferre habere episcopum ad quasdam religiosas caerimonias peragendas 
plus quam vicarium qui mozetam non portat. Quapropter nihil mirum si 
etiam Cappa Magna appareat aliquibus quodammodo obsoletam, tamen alicui 
alio populo in occasionibus solemniis maxime perplacet. Hoc tamen non pro- 
hibet quominus sacrae supellectiles simpliciores et minoris pretii fiant. 

3. In multis paragraphis huius capituli, praesertim in nn. 101 et 102, 
cum agitur de commissione dioecesana de arte sacra textus mentionem facit 
virorum in arte sacra vel legibus liturgicis peritorum. Sed quaero: ubinam iri- 
veniuntur artifices et alii viri in legibus et traditionibus liturgicis vere periti? 
Mihi videtur ipsos adhuc formandos esse. Necessitas formandi viros in arte 
sacra et liturgia peritos pfaestat specialissimo modo in regionibus, ut Africa, 
ubi Ecclesia recentissime fundata est et ubi ars christiana nuperrime orta est. 

Sed etiam in nationibus iam a saeculis christianis, experientia docet hisce 
diebus non facile inveniri viri vere in arte sacra et legibus sacrae liturgiae 
docti. Dantur viri expertissimi in artibus profanis sed de legibus et exigen- 
tiis cultus quam maxime imperiti; nam in Universitatibus et Academiis disci- 
plina de relationibus inter varias artes et sacram liturgiam rarissime, si quid, 
docetur. 

4. Quapropter, mihi videtur perutile et valde necessarium esse quandam 
condere Scholam Superiorem seu Facultatem de Arte Sacra. Sicut in hac urbe 
Roma extant Pontificium Institutum de Musica Sacra et Pontificium de Sacra 
Liturgia, sic mihi videtur necessarium etiam quondam Institutum Pontificium 
de Arte Sacra. Si Institutum huius naturae conditum fuisset, possibilitas da- 
retur explorandi melius artem in regionibus novis, sed etiam mittendi Romam 
alumnos ut studium peragerent de traditionibus genuinis Ecclesiae eiusque 
legibus in arte sacra. Mihi enim videtur insufficientem esse exhortationem pro 
instituendis artificibus quae expressa est in art. 103. Aliquid amplius et quidem 
maioris efficaciae peragendum est. Verba tantum parvum effectum produ- 
cerent. 

5. Nunc tempus adhuc datur ut in societatibus et nationibus novissimae 
Africae ars vere christiana formetur. Hoc mihi officium gravissimum videtur, 
nam ars est causa efficientissima atque duratura super quam novae traditiones 
gentium aedificantur et maximi interest ut hae novae traditiones sint chri- 
stianae. Mihi videtur quod in condendo Pontificio Instituto de Arte Sacra, 
viri vere in arte sacra et sacra liturgia periti formentur non tantum ut con- 
sultores adeant in commissionibus de arte sacra, sed etiam ut magisfri in 
Universitatibus et Theologiae Scholis necnon Facultatibus et ut fermentum 
in societate evadant. Humillime ergo peto ut hoc Sacrosanctum Concilium hor- 
tetur ut Pontificium Institutum de Arte Sacra pro imbuendis peritis in sacra 
liturgia in traditionibus et legibus ecclesiasticis hic in urbe pro omnibus 
gentibus condiatur. Qua de causa propono ut, ad n. 105 cap. VIII, pag. 201, 



ANIMADVERSIONES SCRIPTAE - CAPP. V-VIII DE LITURGIA 



715 



post verba « principia et historiae Artis Sacrae doceantur », addatur paragra- 
phus sequens: « Praeterea hoc Sacrosanctum Concilium valde exoptat ut Pon- 
tificium Institutum de Arte Sacra pro imbuendis peritis in sacra Liturgia in 
traditionibus et legibus Ecclesiae in Urbe pro omnibus gentibus quamprimum 
condiatur ». 

Quod faxit Deus, B. Maria Virgo, et S. Ioseph. 

32 

Exc.mus P. D. IOSEPH GAWLINA 

Archiepiscopus tit. Madytensis 

Ad n. 97. Non intelligitur cur hoc in articulo iuste prolata solummodo 
pro regionibus Missionum praevideantur. 

33 

Exc.mus P. D. VINCENTIUS A. GONZALEZ Y ROBLETO 

Archiepiscopus Managuensis 

Pontificalia vestimenta, quibus Sancta Sedes induit — exempli gratia — 
Protonotarios Apostolicos, Praelatos Urbanos, Camerarios a Secretis etc, 
coadiuvant in Ecclesia diversis modis: 

Ora concurrunt ad decus, ornamentum atque magnificentiam in sacris sol- 
lemnitatibus. 

Ora verum constituunt stimulum tam in sacerdotibus recipientibus quam 
in aspirantibus. 

Et denique, inter fideles augent aestimationem et appretiationem in f avo- 
rem clericorum. 

Proinde, opinor: Vestimenta pontificalia supradictis concessa, non esse 
auferenda. Si sublata fuerint, etiamque supprimere debent respectiva titula, 
nam sine significatione externa evasissent. 

Terminus medius, hac in re, esse poterit si talia vestimenta solummodo 
utantur in sacris functionibus, necnon in publicis festis, sed non in cotidiana 
vita. 

34 

Exc.mus P. D. PAULUS GtfRPIDE BEOPE 

Episcopus Flaviobrigensis 

In introductione cap. VIII asseritur artem sacram ut finem habere « ho- 
minum mentes pie ad Deum convertendas ». Unde opera artium ad sacrum 

cultum, utpote « rerum supernaturalium signa et symbola » Ecclesia semper 
quaesivit. 

Exponuntur in hoc capitulo principia quibus opera artium instituenda in 
cultum videntur. 

Siletur vero quaestio de iure Ecclesiae proprio vel nativo possidendi, 
administrandi et distribuendi opera sua artium, prout pastorales necessitates 
postulent. 

Plerumque accidit, praesertim hodiernis temporibus, in quibus tot nova 
templa aedificantur, ut onera et dispendia multiplicentur, cum ex aliqua sive 
antiqua et ruinosa, aut e contra valde operum artis sacrae divite ecclesia, 
haud facile factu sit, haec opera in novum templum transferri ut sacro cultui 
melius et decentius destinentur. Et hoc ex triplici causa: 

1. Ex studio quo rectores ecclesiarum in casu iura suae ecclesiae seu 
templi defendunt, quin necessitati generali Dioeceseos consulant. 

2. Ex amore ut ita dicam sociali, quo fideles, vel cives, talia artium opera 
ut sua defendunt. 

3. Ex cura, qua ipse Status civilis defendit, Ministerii vel Commissionis 
pro Artibus ope, ius et necessitatem artes defendendi. 

Unde: a) ne onera et dispendia in templis aedificandis inutiliter, prae- 
sertim in pauperibus regionibus, multiplicentur, non sine scandalo fidelium 
et non fidelium; b) ne libertas pastoralis Ordinariorum criterio tantum hu- 
mano coarctetur; c) ne libertas Ecclesiae possidendi, administrandi et dispo- 
nendi opera sacra artistica criterio solummodo humano imminuatur vel lae- 
datur. 

Hoc voto petitur ut: 

1. In iure condendo recognoscatur ius et libertas Ordinariorum talibus 
operibus artisticis sacris pro necessitate Dioeceseos utendi, illis operibus sal- 
tem quae in ecclesiis Ordinario subiectis continentur. Hic igitur rei normae 
iuris certae et firmae statuantur. 

2. Principium saltem profiteatur quo potestas atque ius nativum et pro- 
prium Ecclesiae possidendi, utendi, administrandi et distribuendi opera sacra 
artistica expresse indicetur (cum implicite iam in Codice Iuris Canonici, 
can. 1495 § 1 contineatur). Cum autem exercitium huius iuris Ecclesiae ali- 
quo modo societatem civilem affectet, aliquae normae ad usum procedendi 
statuantur. 

Insuper: nemo nescit Ecclesiam, hic Romae, suum « Musaeum » artisti- 
cum habere. Sunt etiam in nonnullis dioecesibus « Musaea » similia, in qui- 
bus opera artistica religiosa et sacra servantur, defenduntur et fidelium admi- 
rationi et studio exponuntur. 

Ex triplici autem ratione supra dicta, non parvae difficultates oriuntur ut 
opera artistica sacra et religiosa in illis « Musaeis » sistant et exponantur. 

Unde: hoc voto etiam petitur ut ius et potestas Ordinariorum itemque 
et potestas Ecclesiae etiam ad ea quae ad « Musaea » spectant indicentur, 
itemque normae certae procedendi statuantur. 

35 

Exc.mus P. D. THOMAS GUTIERREZ DIEZ 

Episcopus Gadicensis et Septensis 

De forma vasorum et vestium quae in sacrificio eucharistico adhibentur. 

Exigitur scilicet, pag. 193, ut forma vasorum et paramentorum usui con- 
sulat et reverentiam conciliet. 

Iam vero, recenter apparuerunt calices in forma vasorum quae usu sunt 
pro liquoribus in conviviis profanis hauriendis, quaeque aliquando minore 
stabilitate pollent et semper valde a traditionali consuetudine differunt; qua- 
propter admirationem fidelium suscitant et reverentiam erga sacrum myste- 
rium minuunt. 

Similiter, bona quidem intentione, praesertim in monasteriis virorum, 
cappae pluviales et casulae adhibitae sunt, restituta forma antiqua quae « go- 
tica » appellatur. Inde in ecclesiis paroecialibus et sacellis religiosarum, incon- 
sulto Ordinario, receptae sunt tales vestes contra Sanctae Sedis praescripta 
(cf. A.A.S., 18 [1926], pp. 58-59). Immo, consulta circa paramenta ex obla- 
tione fidelium, respondit redigendas esse tales vestes ad formam consuetam. 

Certe, in decreto Sacrae Rituum Congregationis (cf. A.A.S. } 49 [1957], 
pag. 762), quaestio relicta est Ordinariorum iudicio, unde praxes diversae et 
oppositae in eadem regione ortae sunt. Sed in citato Decreto committitur Or- 
dinariis ut curent « in hoc iudicio ferendo, ut sanctitati et decori divini cultus 
quam maxime prospiciatur, neque sinant a probata disciplina circa sacrarum 
vestium formam temere atque inconsulte recedi, immo omni cura eas muta- 
tiones prohibeant, quae perturbationes producere et fidelium animos in admi- 
rationem inducere possint ». 

In schemate iudicium circa hanc rem Sanctae Sedi vel episcopis in singulis 
regionibus reservatur, iuxta art. 21 constitutionis, in qua quaestio remittitur 
Ordinariis provinciarum vel regionum vel Conferentiae episcopali nationali. 

Interest vero ut clare et definite exprimatur cuius in posterum erit compe- 
tentia ad quaestiones de hac materia solvendas et normae concretae ad iudi- 
cium efformandum statuantur . 

36 

Exc.mus P. D. IOSEPH HASLER 

Episcopus S. Galli 

In cap. V, n. 83, pag. 191, in fine cuius est titulus « Praxis poenitentia- 
lis Quadragesimae opportune restituenda » legitur: « Indoles paenitentialis 
temporis quadragesimalis non tantum spiritualiter et individualiter colatur, 

sed in vita quoque practica fidelium suam partem externam et socialem 
habeat ». 

Maxime haec verba schematis mihi placent. Attamen aliam huius princi- 
pii pulcherrimi applicationem proponere audeo. Non tam rationibus liturgicis 
quam experientia practica pastorali motus praeferendum mihi videtur ut 
vigiliae omnes, etiam Paschatis et Nativitatis Domini a praeceptis et ieiunii 
et abstinentiae liberae omnino sint. Ratio practica haec est: His in diebus 
milia fidelium extra familiam commorantes ad celebranda festa patriam do- 
mum repetunt. Hi autem non sine magna difficultate praecepta supra dicta 
observant. 

Ne autem praxis poenitentialis nimis aboleatur audeo ulterius proponere 
ut praescribatur ieiunium: 

1. pro feria IV Cinerum iis exceptis ritibus qui tempus quadragesimale 
posteriori tempore inchoant; 

2. pro omnibus feriis sextis temporis quadragesimalis; 

3. pro feria sexta Quattuor Temporum Adventus. 

Lex abstinentiae valeat sicut adhuc in feria IV Cinerum et in omnibus 
feriis sextis totius anni salvis specialibus consuetudinibus et privilegiis. 

Conscius mihi sum has propositiones magis ex rationibus eorum quibus 
cura animarum immediate incumbit, quam ex rationibus liturgicis ortas esse. 
Sed salus animarum praevalere mihi videtur. 

37 

Exc.mus P. D. FRANCISCUS JACHYM 
Archiepiscopus Maroneus, coad. Vindobonensis 

In n. 104, pag. 200, agitur de recognitione, emendatione ac etiam adap- 
tatione illorum canonum et statutorum, quae pertinent ad ecclesias aedifican- 
das et instruendas — certe labor eximiae difficultatis ac simul magni et prae- 
cipui momenti! 

Ista decreta nempe hodie partim dispersa in variis decisionibus particu- 
laribus partim etiam obsoleta sunt partim obsolescent, si illa instauratio gene- 
ralis sacrae Liturgiae secundum normas ab hoc Concilio iam disceptatas ac 
decernendas ad effectum adducta fuerit. 

Interim autem iam ab annis in his architecturae et artis sacrae rebus obor- 
tum est tempus multorum et interdum etiam temerariorum experimentorum. 

Cum vero iam alii abusus difficiliter tantum exstirpentur, multo difficilius 
ideoque fere numquam ecclesiae exstructae, altaria aedificata, tabernacula ef- 
formata, imagines pictae aut sculptae, supellex magno pretio comparata cor- 
riguntur aut emendantur aut tolluntur. 

Quare haec recognitio et collectio et editio normarum de ecclesiis aedifi- 
candis mihi videtur esse urgentis necessitatis et periculum in mora imminere 
pro certo habeo. 

Propono ergo et consensum huius sacrae Synodi rogo, ut annotetur etiam 
in fine istius paragraphi tempus, intra quod tale mandatum implendum sit. 

Quod fieret concordanter cum n. 16, pag. 164, ubi de edendis liturgicis 
libris disseritur. Quae paragraphus etiam quoad rem cum nostra cohaeret 
ipsique respondet. Profecto iam deploratum est ista verba: « inter paucos 
annos » non esse nimis concreta, sed permanerent in documentis ut testimo- 
nium insistendi ex parte huius Oecumenici Concilii, et decursu temporum 
commentatores semper explanarent istam annotationem temporis appositam 
esse non ad finiendam, sed ad urgendam obligationem! 

Repeto ergo meas preces, ut etiam hic numerus finiatur addendo saltem 
sequentia verba: « Quae recognitio et editio perficienda est intra paucos 
annos ». 

38 

Exc.mus P. D. HENRICUS JENNY 
Episcopus tit. Lycaonensis, aux: Cameracensis 

1. Ad n. 104 (pag. 200) intelligendum, « Declarationem » antea para- 
tam esse necessariam et Patribus distribuendam dicere volui. 

Quaestio est alicuius momenti. Nam textus regulas proponit pro aedifi- 
candis novis ecclesiis, quas multas in nostris urbibus, nos pastores, ad caelum, 
pro Deo et pro hominibus erigere debemus. 

Dicent aliqui puncta minoris momenti ad commissionem postconciliarem 
referenda. In ipso tamen Concilio de his rebus materialibus sed sacris et vene- 
randis, regulas sat concretas proponi perutile est, ita tamen ut, post Concilium, 
aliqua libertas, in eadem mente eodemque liturgiae amore, concedatur, his 
qui in Arte sacra et in templis construendis operam navant. 

Votum pono, ut ea quae in Declaratione continentur ad illustrandum 
n. 104, textui incorporentur, vel saltem ut illa declaratio addatur ad operam 
commissionis postconciliaris regendam. 

2. Ad n. 86: de calendario recognoscendo. Si institueretur tale calenda- 
rium sic dictum perpetuum in nulla traditione radicatum, nec super facta 
religiosa nec super scientiam naturalem vel cosmicam fundatum, vita nostra 
tam civilis quam religiosa mecanico artificio et mathematico motu contra 
psychologiam humanam duceretur. Et ideo propOno ut n. 86 supprimatur. 

Ultimum verbum addere mihi permittatur. Cum ad finem huius schematis 
de sacra Liturgia perventuri sumus, votum maximi momenti proferre audeo, 
ut in fine schematis inserantur haec verba: « Normae generales et altiora prin- 
cipia, liturgicam restaurationem respicientia, quae in hac constitutione decer- 
nenda vel decisa sunt, ad praxim inter paucos menses vel annos ducantur, 
ope commissionis specialis postconciliaris, pastoribus et peritis ex universo 
orbe adhibitis ». 

Exc.mus P. D. IULIUS GEORGIUS KANDELA 
Archiepiscopus tit. Seleuciensis pierius, aux. Antiochenus 

Liceat mihi, venerabiles Patres Conciliares et Observatores carissimi, 
quaedam exponere circa orientalem musicam sacram, sc. de Choro christiano- 
rum levitarum, qui iam a saeculis exsequitur cantum in Liturgia syriaca. 

Notum est in primis christianismi saeculis scholas ad erudiendos pueros 
vix exstitisse vel, ubi exsistebant, a paucissimis tantum frequentatas fuisse. 
Non obstante autem illa carentia scholarum, communitas christiana, fere unice 
educata in sinu familiae, vitam religiosam gerebat valde profundam. Quomodo 
hoc explicatur? Ratio est, quod Liturgia sacra erat plerumque, ne dicam 
semper, illorum schola ac institutrix, esca ac nutrix. 

Aliquid simile adhuc invenitur in nostra Liturgia syriaca, quae semper 
habuit, usque ad recentiora tempora, magnum quendam chorum, constitu- 
tum, ut ita dicam, ex omnibus fidelibus. Innumerabilis enim habebatur turba 
Subdiaconorum, Lectorum et Psalmistarum. Liturgia nostra alios gradus mi- 
nores quam istos tres non habet, sed istos omnes laici suscipere possunt. Sic 
isti omnes cotidie ante ortum solis cantabant in S. Liturgia, illam meditaban- 
tur, gustabant et vivebant. Facile intelligitur etiam familias illorum Levitarum 
cotidie illos concomitatas esse ad ecclesiam, sicut hodie adhuc fit rure et in 
pagis nostris, sed, proh dolor, minus quam antea. 

Attamen novum Ius Orientale, anno 1949 promulgatum, cum subdiaco- 
nis orientalibus imponat caelibatum, ad quem antea non tenebantur, ipso 
facto gradum subdiaconatus abstulit ab hoc choro levitarum cantorum, quia 
laici in Subdiaconatu positi iam non possunt in futuro matrimonium inire. 
Quamobrem fatendum est — salva reverentia erga Ius Orientale — pulcher- 
rimam exsecutionem nostrae Liturgiae non iam augmentari sed diminui, ex- 
ceptis locis ubi habeatur Seminarium quod istae deficientiae Levitarum sub- 
venire possit. 

Huius rei ratio quaerenda est in indole iuvenum. Illi enim pietate ducti 
duos inferiores gradus assumentes cupiunt ut etiam subdiaconatus gradum 
adipisci possint, ad morem in Ecclesia Orientali vigentem. Quid nunc eveniet? 
Audeo dicere iuvenes ac adulescentes, propter impossibilitatem perveniendi 
usque ad subdiaconatum, sese retrahere a choro levitarum, qui erat decus 
solemnitatum atque aedificatio populi christiani. Et sic nostra Liturgia sy- 
riaca pristinam pulchritudinem perdet. 

Dixerit quis istum chorum levitarum substitui posse ab alio choro, con- 
stituto ab utriusque sexus laicis, sicut hodie apud nonnullos fit. Responden- 
dum autem videtur talem mixturam haud optandam esse in cantandis laudi- 
bus Dei in Ecclesia. Praeterea, aliud est chorus a laicis non ordinatis consti- 
tutus et longe ab altari in aliqua rostra collocatus, aliud chorus constitutus 

a coetu levitico, albis, stola et aliis vestimentis sacris induto, episcopum vel 
sacerdotem celebrantem circumdans in conspectu populi Dei. Etenim magnam 
habent utilitatem apparatus, ornamenta et solemnitates ad promovendam 
pietatem ac reverentiam erga Sacrificium Eucharisticum necnon erga quodlibet 
aliud exercitium solemne cultus divini. 

Praeterea multum optandum est ut numerus Levitarum viventium in 
saeculo et tamen consecrati ad servitium altaris et Ecclesiae, omnino magnus 
sit, sicut fuit apud Hebraeos, ubi constituebant duodecimam partem populi. 
Evidens enim est coetum « shamassorum », uti nominantur lingua aramaica, 
id est, servorum Ecclesiae in diversis gradibus ordinis constitutorum, revera 
« florem » fuisse communitatis christianae, assiduissimos ad officia divina, 
viventes vitam christianam aliis meliorem. Optandum ergo fuisset ut primi- 
tivus status rerum conservatus esset, secundum adagium: favores ampliandi, 
odia restringenda sunt. 

Aliud quoddam desiderium addere vellem: S. E. Mons. Khouri episco- 
pus Maronita locutus est de restituendo die liturgico, ita ut dies semper 
computetur a vespere ad vesperam, sicut mos erat apud Hebraeos. Mihi 
autem videtur non esse redeundum ad istum morem hebraicum, attamen opta- 
rem ut vigilia diei dominicae ita constitueret unitatem cum die dominica ac 
festiva, ut iam vespere diei sabbati vel vigiliae obligationibus diei dominicae 
vel festi satisfieri possit, sicut aliquando mos viguit apud Armenos. 

40 

Exc.mus P. D. RENATUS KERAUTRET 
Episcopus tit. Areopolitanus, coad. c.i.s. Engolismensis 

In prooemio cap. VI (pag. 193) opportune memoratur decorem decere 
domum Dei et supellectilem pulchram adhibendam esse tam ut laus Dei ple- 
nior fiat quam ut fideles ad maiorem pietatem impellantur. Libenter et plene 
assentior. 

Sed valde opto ut alterum principium affirmetur quod ad paupertatem 
attinet. Prooemium (lin. 9) dolet « humanam vanitatem quandoque decursu 
temporum irrepsisse ». Velim id apertius explicari. 

Ex una parte videmus aliquos pastores, sive in aedificandis ecclesiis, sive 
in sacra supellectile acquirenda, sumptui nimio indulgere, sine ulla conside- 
ratione expensarum; alios pastores e contrario, per speciem paupertatis ec- 
clesias et sacram supellectilem velle ad formas quae vix decent reducere. 

Inter hos duos excessus, mihi videtur viam mediam quaerendam esse ita 
ut pro regula habeatur « semper digne, non sumptuose ». 

Ex altera parte, in omnibus fere orbis regionibus circa civitates crescunt 
suburbia vel civitates novae quasi ex nihilo surgunt; quae vix ecclesias habere 
possunt, cum ibi plerumque vivant operarii prolem numerosam sed paulum 

argenti habentes. Mihi denuo videtur remedium quaerendum esse ut quaedam 
repartitio opum intra limites eiusdem dioeceseos vel paulatim inter dioeceses 
fieri possit. 

Scio tales propositiones etsi universale momentum habeant normis gene- 
ralibus et ubique valituris exprimi non posse. Sed nisi in forma iuridica, sal- 
tem in forma voti exprimi possunt, ut menti Sancti Evangelii magis con- 
gruente, necnon aspirationibus hominum huius temporis qui exspectant ab 
Ecclesia testimonium paupertatis et communitatis fraternae usque ad quam- 
dam partitionem pecuniae protractam. 

Ideo, ceteris non mutatis, propono ut post lineam decimam septimam 
haec verba addantur: « Alius abusus oriri potest ex nimio sumptu in aedifi- 
candis vel ornandis novis ecclesiis. Est modus, praesertim his temporibus 
servandus ita ut, sumptui parcendo, testimonium simplicitatis detur et ut 
regiones pauperiores, ubicumque necessarium sit, ad ecclesias extruendas 
adiuvari possint. 

41 

Exc.mus P. D. MICHAEL KIEN SAMOPHITHAK 
Episcopus tit. Octabensis, vic. ap. Tharensis et Nonsengensis 

Nomine episcoporum Thailandiae et Laos regnorum. 
De anno liturgico instaurando. 

Annus liturgicus, sicut in Ecclesiae traditione observatur, sane optimus 
est; quia non est mere commemorativus mysteriorum Incarnationis et Redemp- 
tionis, sed etiam actualizans eadem mysteria, fovendo in cordibus nostris 
pietatem et pia sentimenta, ita ut, in tempore Adventus, possimus dicere ex 
corde sicut Prophetae et Patriarchae, expectantes adventum Salvatoris Do- 
mini: « Rorate coeli desuper et nubes pluant iustum ». 

Item in die Natalis Domini, quasi viventes in realitate facti aut eventus, 
possumus eructare: « Hodie Christus natus est, hodie Salvator apparuit, ho- 
die in terra canunt Angeli... ». Et sic per totum annum liturgicum, cuius 
centrum et culmen est mysterium paschale. 

Attamen noster annus liturgicus nobis videtur incompletus; quia myste- 
rium eschatologicum non celebratur cum convenienti celebritate. Videtur non 
habere locum Christo, qui venturus est iudicare vivos et mortuos. 

Ergo, ad maiorem Dei gloriam et pro salute multarum animarum, humi- 
liter proponimus additionem circuli eschatologici in anno liturgico nostro: 

1. Circulus eschatologicus incipiatur a Dominica secunda ante finem men- 
sis octobris, in qua legatur Evangelium secundum Matthaeum cap. 24: « Cum 
videritis abominationem desolationis quae dicta est a Daniele propheta, et 
reliqua... ». 

2. In ultima Dominica octobris, legatur Evangelium secundum Lucam 
cap. 21, quod nunc legitur in prima Dominica Adventus: « Erunt signa in 
sole, et luna, et stellis, et reliqua... ». 

Hic circulus bene coincidit cum festo Omnium Sanctorum, in quo aspi- 
ramus beatitudinem cum Sanctis. Etiam coincidit cum Commemoratione om- 
nium Defunctorum, in qua cogitamus supplicium fratrum nostrorum languen- 
tium in purgatorio. 

3. Dies Dominicae mensis novembris, quae sequuntur, includantur in 
hoc circulo eschatologico, in quo lectiones et Evangelia legantur aut praedi- 
centur de Novissimis, quae homines huius temporis obliti sunt aut negle- 
xerunt aut considerant esse fabulas. 

4. In die Dominica ante Dominicam primam Adventus, sicut corona huius 
circuli eschatologici, festum Christi Regis celebretur cum solemnitate, in qua 
proclamamus: Dominus iudex noster, Dominus rex noster, Dominus domi- 
nantium. Ipsi gloria et imperium in saecula saeculorum. 

42 

Rev.mus P. D. SIGHARDUS KLEINER 

Abbas generalis S.O.C. 

Ad n. 89: de usu pontificalium ex parte abbatum. 

1. De abbatibus mere titularibus, qui nimirum nullam exercent iurisdic- 
tionem vel primatum (abbas primas): Dicendum videtur, aut eis conceden- 
dum esse usum pontificalium — cum non congruit eis tradere in benedictione 
abbatiali pontificalia, ab eorum usu autem eos arcere — ; aut non nominare 
amplius huiusmodi abbates titulares, nempe honoris dumtaxat causa. 

2. De abbatibus resignatis, qui scilicet laudabiliter officium suum exple- 
verunt, quod praesentem quaestionem attinet, ancipites haeremus. Si eis tol- 
litur usus pontificalium, periculum creatur, ut systema abbatum coadiutorum 
magis invaleat, quia abbates desiderantes retinere rem et usum pontificalium, 
sed amplius non potentes adimplere officium suum, coadiutorem potius sibi 
expetent quam ut resignent. Systema autem abbatum coadiutorum non est 
laudandum et periculis scatet. 

Ex alia parte huiusmodi abbates raro possunt uti vel abuti pontificalibus, 
cum senium aliaeque rationes eos inde impediant. 

3. De abbatibus de regimine, eorumque usu pontificalium extra mona- 
steria. Non est eis negandus usus pontificalium in ecclesiis exemptis propriae 
vel aliarum religionum. 

Item licitum sit eis uti pontificalibus, prout hactenus observatum est, in 
paroeciis incorporatis vel monasterio proprio concreditis. 

Liberum maneat episcopis vocandi eos ad functiones pontificales intra 
dioecesim. (Hoc ius confirmatum est recentissime in decreto Summi Pontificis 
circa confirmationis sacramentum durante Concilio administrandum, ni f al- 
limur, cum supponi potest abbates confirmationem conferentes posse uti pon- 
tificalibus). 

Exc.mus P. D. LIBANIUS LAFAYETTE 
Episcopus Riopretensis 

De prima Persona SS. Trinitatis in anno liturgico. 

Sancta Mater Ecclesia numquam tres divinas Personas separat et ideo 
nullam festivitatem instituit cultui Patris aut Filii aut Spiritus Sancti sepa- 
ratim dicatam. Nam et Incarnationis festivitates commemorant Filii Dei Ad- 
ventum in terram et Verbi festa appellari proprie non possunt, et temporis 
Pentecostes solemnia Sancti Spiritus in apostolorum animis infusionem com- 
memorant et ideo Sancti Spiritus festa proprie appellari non licet. 1 

Attamen, tempus anni liturgici Incarnationi et Redemptioni dicatum oc- 
casionem praebet loquendi de Verbo Dei et mysterium Verbi Patris populo 
explanandi, quamquam Nativitatis vel Paschatis solemnia « festa Verbi » ap- 
pellari non licet. Pari modo tempus Pentecostes occasionem praebet loquendi 
de tertia Persona SS. Trinitatis. 

Itaque, conveniens videtur institutio festi quod illud « In principio Deus 
creavit caelum et terram » commemoret et occasionem praebeat loquendi de 
prima Persona SS. Trinitatis, cui opus creationis tribuitur. 

Festum creationis convenienter collocari videtur in principio anni litur- 
gici et tempori Adventus convenienter aptari: nam ita Deus dilexit mundum, 
quem creaverat, ut Filium suum Unigenitum daret. 

Lectio Sancti Evangelii primae dominicae Adventus propria videtur Mt. 
25, 34: « Venite, benedicti Patris mei, possidere regnum quod vobis para- 
tum est ab origine mundi ». 

Quae lectio commemorat etiam secundum Christi adventum et universa- 
le iudicium, fere ut in lectione Luc. 21, 25-33, quae hucusque legitur in 
prima dominica Adventus. 

Epistola autem e cap. I Genesis: « In principio Deus creavit caelum et 
terram ». 

Ita, tempus Adventus, tempus Nativitatis et Paschatis una cum tempore 
Pentecostes brevi et bene in verbis « Gloria Patri et Filio et Spiritui Sancto » 
complecti liceret. 

Obiectio: Omni die aeterno Patri cultus tribuitur, nam et orationes li- 
turgicae omnes incipiunt a verbis « Omnipotens aeterne Deus » Patrique 
« per Christum Dominum nostrum » praeferuntur. 

At contra: Haec ipsa obiectio ab Alexandro II (1061-1073) et Alexan- 
dro III (1159-1181) allata est contra festum SS. Trinitatis, quod, a Ger- 



1 B. A. C, Btblioteca de Autores Cristianos, La Palabra de Cristo, vol. V, 
pag. 17, Herder - Barcelona. 

mania, Gallia et Belgica Gallia iam saeculo decimo celebrari solitum, a. 1334 
a Ioanne Papa XXII approbatum et in Ecclesia universali institutum est. 2 

Fomentatio cultus primae Personae SS. Trinitatis — Patris — Creatoris 
caeli et terrae: 

1. Fidelibus praesidio esset hodierno tempore, quo, scientiae progres- 
sus et inter siderum spatia circumnavigatio cultu fere idolatrico ab hominibus 
habentur; 

2. Missionariis inter Hebraeos et Musulmanos adlaborantibus valde uti- 
lis esset. 

[Subsignati etiam] Severinus Marianus de Aguiar, ep. Pesqueirensis; 
Augustus de Carvalho, ep. Caruarensis; Caietanus Antonius Lima dos San- 
tos, ep. Ilheosensis; Ioseph V. Tavora, arch. Aracajuensis. 

44 

Exc.mus P. D. STEPHANUS LASZLC 

Episcopus Sideropolitanus 

Ad art. 82, propono sequentem emendationem: (Tempus quadragesimae 
et passionis). Pro tempore quadragesimae duplex character, praeparatio nempe 
vel saltem (etc.) ... in luce ponatur; pro tempore passionis autem memoria 
Passionis D. N. I. C. Proinde: 

a) ad profundiorem fidelium... (ut in textu proposito); 

b) idem etiam fiat de elementis... (ut in textu proposito); 

c) tempore autem passionis fidelibus praeprimis Passio D. N. I. C. 
tum catechetica institutione cum piis exercitiis ante oculos ponatur. Quae 
omnia altitudinem suam consequantur triduo sacro, quod fidelibus tamquam 
centrum totius Liturgiae annualis valeat. 

Ad art. 83. Pro praxi poenitentiali commendantur etiam processiones poe- 
nitentiales sive stationales, quae non tantum Romae sed etiam extra Urbem 
exerceantur. 

Sacrum ieiunium esto non tantum feria VI in passione et morte Domini 
sed etiam feria IV Cinerum. Praeterea ieiunium commendetur fidelibus etiam 
tempore quadragesimae et passionis, saltem nonnullis diebus et renuntiatione 
variis delectationibus vitae. 



2 Cf. B. A. C, La Palabra de Cristo, vol. V, pp. 208-209, Herder - Barce- 
lona. 

Exc.mus P. D. CLETUS LOAYZA GUMIEL 
Episcopus Potosiensis in Bolivia 

Optimo iure quotidie canimus in perficiendo Eucharistico Sacrificio nos 
terricolas nostras concinere, coniungere laudes, quibus novem Beatorum Spi- 
rituum Ordines glorificant Omnipotentem Deum, Unum ac Trinum. Est, 
igitur, canticus ecclesiasticus, et in genere religiosus sacrificium, seu rectius 
dicam, oblatio laudis Altissimo tributa. 

Perhibetur pariter nostra ex parte mentis deprecatio vivida, humilis pec- 
catorum agnitio, musicis modulis equidem expressa, iuxta Tempora Liturgica 
et cordium adiuncta, in qua emotionali, ut sic loquar, parte mentis et corporis, 
percutiente, veluti instrumentum, organa vocis, preces nostrae, sensus dolo- 
ris et laetitiae, affectus spei et caritatis, etc. innotescunt apud Dominum. 

Ast in huiusmodi cithara mentis seu cantu defectus irrepere possunt. Atque 
reapse saepe saepius irrepunt. 

Quapropter sequentia occurrunt notanda seu commissioni suis peritis ex- 
ponenda, T haud paucorum episcoporum boliviensium (Bolivia) nomine at- 
que meo. 

I. Primum quidem depurgationi seu examini subiiciantur libri liturgici 
musicae gregorianae, ut ex ipsis eliminentur seu amputentur pneumatum re- 
petitiones innumerae ac innecessariae, puta viginti et amplius, quibus non 
semel et iterum verborum sensus penitus evanescit ac periit. In polyphonicis 
hymnis haud raro idem contingit apud hodiernos. 

II. In adaptatione musicae sacrae ad tempora liturgica accuratius proce- 
datur, quod iam merito in pluribus reperitur. Idem asserendum de verbis 
seu textu. 

Insuper: quare non seliguntur Psalmi populares et optima musica ornati, 
e. g. pro referendis gratiis Domino; atque similiter pro coetibus popularibus, 
uti missionibus paroecialibus etc? Edoceatur plebs christiana cantu psalmodia 
populari orare Dominum... 

Selecti Psalmi lingua vernacula et rhythmo instructi rite aptari possunt... 

III. Ideoque valde commendantur cantus populares, non stricte Jiturgici, 
qui rationem referant seu indolem diversorum populorum sive nationum tra- 
ditione populari approbati ac sanciti. Quanta autem affectione non recordamur 
hymnorum, quos cantavimus teneris annis et adolescente aetate! 

Haud dissimiliter valde commendantur cantus et hymni pro ingentibus 
coetibus christianis, immo internationalibus } qui iamdudum venerunt in usum, 
v. g. pro Congressibus Eucharisticis, Marianis, peregrinorum, etc. 

Optimo equidem consilio Libri edantur Usuales hunc in scopum (schema 
de Liturgia, cap. VII, n. 96). 

IV. Ea praeter neque negligatur musica popularis iuxta genium seu indo- 

lem novorum populorum, sed ex adverso foveatur atque studiosissima cura 
aptetur ad cantus religiosos et christianos concentus. Ubi vero adhuc deside- 
ratur istiusmodi musica autocthona, a peritis missionariis inveniri oportet. 

Attamen nequeo non reprobare choros et musicam et saltus inducere in 
Liturgiam, qui proprie bellicum furorem, martiales traditiones exprimunt, 
vel etiam minus decoros producunt sensus. 

V. Plurimum commendantur Congressus Musicae Religiosae. Utinam cele- 
brarentur frequentiores in provectum pastoralem et liturgicum! Immo quo- 
tannis, ut fit magno cum successu secundo in Republica Mexicana. Fretus 
experimento Ibero-Americae, haec attestor ac postulo. Exemplum sectandum 
est nobis! 

VI. Tandem optandum est nobis ut Catechismus, saltem pro pueris et 
adolescentibus utriusque sexus et pro catechumenis pariter in missionibus 
apud Gentes, ita cantu, rythmico ac populari, proponatur discendus, ut me- 
moria adiuvetur et mens delectetur. 

Indeque musica adiuvabit plurimum in pastorali cura et muneribus sacer- 
dotalibus. 

Sicut alicubi iamdudum fit, rhythmus huiusmodi popularis evadat. Immo 
saepe laudabiliter cantus pro Catechesi concinuntur... (in Appendice Cate- 
chismi isti hymni seu cantus edantur). 

VII. Postremo, rev.mi Patres, fixum ac perpetuum Kalendarium exopto. 
Commissioni liturgicae iam tradidi Kalendarium perpetuum, quod Ioannia- 
num voeabimus, ex Pontifice Romano feliciter regnante, inventum a quodam 
religioso Hispano Andrea Alvarez C.SS.R. 1 

Compendio, venerabiles Patres, superius exposita hic tradam. 

Effectus pastorales ex cultu musicae religiosae exoriuntur bene multi, 
atque proventus innumeri pro Populo sancto Dei in quotidiano ascensu ad 
Cor Patris Caelestis. 

Media adhibeantur opportuniora ut plebs christiana ex musica sacra, ope 
librorum liturgicorum, percipiat uberrimos fructus. 

Ex animo approbo et una mecum alii Patres Conciliares et scientifici pa- 
riter. Subiiciatur, rogo, commissioni de Liturgia ut inducatur in annum li- 
turgicum. 



1 Cf. A. Alvarez, C.SS.R., Solucion aceptable a la reforma del Calendario 
(Acceptable solution of Calendar Reform), Bogota 1945; Por la Concordia: Dia- 
logando a media voz (sobre la reforma del Calendario), Bogota, Febrero 1946. 

46 

Exc.mus P. D. VICTORIUS LONGO 
Episcopus tit. Lorymiensis, aux. Neapolitanus 

Trado quasdam observationes super capita IV, V, VI, VII et VIII, de 
Liturgia, quae tenent locum sermonis in congregatione generali. 

1. Brevissimis verbis: propono ut nihil innovetur circa structuram et 
linguam divini Officii et Sanctae Missae, consideratione habita tum momenti 
historici ac spiritualis divini Officii ac Sanctae Missae, tum gravium periculo- 
rum emendationis sive partialis sive totalis. 

2. Videtur opportunum contrahere aliquid in divino Officio; exempli 
gratia, possent auferri, servata proportione inter varias partes, unus vel plu- 
res psalmi, praesertim qui non sunt satis conformes spiritui Novi Testamenti. 

3. Ad fovendam pietatem sacerdotalem et ad rite edocendum populum 
christianum, ministerio sacerdotali, propono ut adiungantur in Breviario, ad 
instar appendicis, quaedam « puncta meditationis », deprompta ex locis Of- 
ficii divini uniuscuiusque diei: ita sacerdos adiuvatur, hoc adminiculo, ad in- 
venienda, in Breviario, argumenta pro sua vita spirituali et pro animabus 
sibi commissis, harmonice ad lineam liturgicam « temporis » et diei. 

4. Circa sacram supellectilem, artem sacram et musicam sacram, ars nostro- 
rum temporum admittatur, solummodo in illis formis, quae possunt iuvare 
fideles in exhibendo Deo debitum cultum et arceantur, maxima cum seve- 
ritate, illa omnia, quae dedecent decus domus Dei et opponuntur, quomodo- 
cumque, sive sensui communi sive veritati tam historicae quam anatomicae. 

5. Circa annum liturgicum, salva tota anni structura, propono ut deter- 
minetur celebratio Paschae prima vel secunda dominica aprilis. Ad unitatem 
efficiendam inter orientales et occidentales, propono ut dies Natalis Iesu Christi 
determinetur in occidentali et orientali die vicesima quinta decembris, vel 
die sexta ianuarii aut in die intermedia. 

47 

Exc.mus P. D. VLADIMIRUS MALANCZUK 
Episcopus tit. Epiphaniensis in Syria 

Ad cap. V \ de sacra Liturgia. Sacrosancto Concilio Vaticano II sequentia 
tantum scriptim humiliter proponit: 

A) Ad n. 81, pag. 191: assentit illo Patri Conciliari Maronitae, et qui- 
dem pro eisdem rationibus, ut facultas concedatur Ordinariis loci aliquem 
diem suppletorium in hebdomada assignandi, in quo fideles impediti diebus 
dominicis vel de praecepto quominus participent Sacrificio Missae, ut hac 
die designata, vel qualibet alia die in hebdomada praecepto audiendi S. Mis- 

sam satisfacere queant. Ut etiam qualibet hora diei Sacrificio Missae satisfa- 
cere possint. Ratio: multi nunc, uti iam in Concilio dictum est, saepe im- 
pediuntur ex variis causis diebus dominicis et de praecepto ab audienda 
S. Missa; praesertim hoc valet de emigrantibus exulibus, v. g. in Gallia. 

B) Ad n. 83, pag. 192: post verba « iuxta opportunitatem, etiam Sabbato 
sancto », linn. 4-5 addatur « saltem usque ad meridiem » cf. C.LC. c. 1252 
§ 4. Ratio: in Ecclesia Orientali, dies Sabbati sancti indolem iam paschalem 
Resurrectionis prae se fert. 

C) Ad n. 84, pag. 192: valde optandum esset ut: 

a) In calendarium liturgicum Orientalium (praesertim Byzantinorum) 
sancti totius Ecclesiae catholicae maioris momenti introducantur, qui vixerant 
post separationem Orientis christiani ab Occidente, saeculo xi. Ratio: Ca- 
lendarium liturgicum Ecclesiae Orientalis (Byzantinae) continet sanctos tan- 
tum ex primo millenio Ecclesiae, cum parva exceptione. 

b) Ut non pauci sancti, quorum vitae in libris liturgicis orientalibus 
cum elementis legendariis permixtuntur, criticae historicae subiciantur. Ra- 
tio: per se patet. 

D) Ad n. 85, pag. 192: valde optandum est, ut festum Paschatis certae 
dominicae in calendario gregoriano assignetur, assentientibus quidem iis quo- 
rum id intersit, praesertim fratribus separatis. Et hic addatur « qui calenda- 
rium gregorianum sequuntur ». Ratio: assignatio festi Paschatis certae domi- 
nicae induceret Orientales tam unitos quam separatos qui calendarium iulia- 
num adhuc sequuntur, ut calendarium gregorianum facilius amplectentur, et 
hoc propter uniformitatem valde desiderabilem. 

E) Ad n. 84, pag. 192: festa de praecepto calendarii liturgici orientalis 
(byzantini), quae cadunt in dies praeter dies dominicas, reducantur ad princi- 
paliora. Et episcopis facultas concedatur talia festa transferendi ad dies do- 
minicas. Vel saltem facultas eis concedatur fideles suos dispensandi a celebra- 
tione talium festorum praeter S. Sacrificium Missae, cui talibus diebus saltem 
tempore vespertino assistere deberent. 

48 

Exc.mus P. D. IOSEPH MALULA 
Episcopus Attanasensis, aux. Leopoldpolitanus 

Omnes episcopi continentis Africae, Madagascar et insularum dolemus de 
redactione huius art. 91. 

Sunt enim dies festi solemniores, in quibus Liturgia solemnis aut ponti- 
ficalis celebratur, occasiones nobis rarissimae ad quas concursus populi ad- 
spectare possumus. 

Necessarium inde nobis videtur ut eis quam maxime fruamur ad docen- 
dum et erudiendum populum nostrum, et hoc non sermone tantum vel ho- 
milia sed nihilo melius fiet quam si insuper fideles nostri actuosam partem 

in sacris habere valent. Quod non nisi in lingua vernacula vere fructuose 
fieri potest. 

Unde censemus verba « lingua latina celebrata » et « nonnulli » omit- 
tenda esse, ita ut, ratione habita animadversionum nostrarum antea iaiii in 
n. 24 factarum, textus novus fiat: « Forma nobilior celebrationis liturgicae 
est Liturgia sollemnis cum participatione populi. Ut autem fideles et scholae 
cantorum ad Liturgiam sollemniter celebrandam progressive ducantur, gradus 
ipsorum captui et condicioni accommodati statuantur. 

Proinde sit Conferentiae episcopalis in singulis regionibus statuere ut can- 
tus lingua vernacula peragi possint, ad normam art. 24 huius constitutionis ». 

49 

Exc.mus P. D. EDUARDUS MARTINEZ GONZALES 

Episcopus Zamorensis 

Inter elementa Liturgiae maximam quidem partem habet ars sacra, quae, 
utpote liturgica, duplicem finem liturgiae debet attingere: cultum et actionem 
pastoralem. Quod ad primum attinet omnia, praesertim sacra, in laudem et 
gloriam Dei conspirent necesse est. Quod autem ad secundum, omnia pariter 
sacra ad fidem et pietatem fidelium conferre debent. Quapropter si quid, licet 
pulcherrimum sub aspectu artis fortasse videatur, his finibus obstat, ab eccle- 
sia debet arceri. 

Attamen aspectus hic quasi negativus non sufficit, sed modo etiam po- 
sitivo omnia suum debent officium exsequi animam ad Deum levando sive 
in ipso stylo architectonico domus Dei, sive in eius ornamentatione praesertim 
quoad elementa magis immediate ipsum cultum et pietatem attingentia. 

His pro certo statutis, silentio praetermittens stylos novae artis sacrae 
in templis extruendis frequenter non satis favere unctioni orationis et animi 
calori devotionis in communicatione cum Deo, et omnino respuens illum 
artis pictoricae et sculptoricae stylum qui potius quam dignas imagines Sanc- 
torum, deformationes humanae personae etiam cum derisu fidelium expri- 
mere videntur, attentionem defigere intendo in criterium illud liturgicum quod 
magis magisque in dies templa nostra catholica invadere videmus. Nempe de 
modo et constantia qua imagines Sanctorum supprimunt, ita ut in pinacibus, 
seu retabulis, altaris tantum Crucifixum, immo quandoque etiam simplex crux 
apparet. Quod quidem plane reiiciendum existimamus hisce rationibus: 

1. Quia talis usus contrarius est historicae veritati Evangelii. Etenim si 
altare ad hoc proprie est ut sacrosanctum Missae sacrificium in ipso offeratur, 
quod iuxta Tridentini verba, unum idemque est in offerente et hostia cum 
sacrificio crucis, et « sola oferendi ratione diversum », expresse docet S. Ioan- 
nes (19, 25 ss.) iuxta crucem Iesu dum sacrificium cruentum Christus, sacer- 
dos offerebat, Matrem eius stetisse, immo et discipulum eius quem diligebat. 

Quos callide alloquitur Iesus. Quare ergo in pariete prae altari structo effi- 
gies Mariae, exempli causa, esse non oportebit? 

2. Contrarius etiam est sano sensui theologico. Etenim Beatissimae Vir- 
ginis Mariae praesentia iuxta crucem dum sacrificium redemptionis a Re- 
demptore offerebatur, non communis erat ita ut sicut simplex testis aut spec- 
tatrix adstaret, sed qualificata, scilicet ut corredemptrix, ipsi sacrificio ut po- 
terat cooperando. Quod expressis verbis Pius XII docuit in Encyclica My- 
stici Corporis, hac ratione: « (Maria) vel propriae vel hereditariae labis 
expers, arctissime semper cum Filio suo coniuncta. Eundem in Golgotha, 
una cum maternorum iurium maternique amoris sui holocausto, nova veluti 
Eva..., Aeterno Patri obtulit » (A.A.S. 1943, p. 247). Nunc autem in altari 
esse non oportebit? 

3. Contrarius est unitati liturgicae ipsius Sanctae Missae, in qua fre- 
quenter etiam intra canonem Beatissimam Virginem et Sanctos invocamus 
eosque tamquam intercessores adhibemus, dum eorum imagines reiicimus. 

4. Contrarius est sanctae et saeculari traditioni Ecclesiae Catholicae in 
fundamentis dogmaticis innixae, quae paulatim modo vitali evolvitur pro- 
gressive per efficacem adaptationem ad religiosam vitam fidelium, quin ta- 
men nihil liturgiae essentiale laedat. Liturgia enim in elementis accidentali- 
bus non ut aliquid staticum et immutabile concipi debet, sed ut quid dyna- 
micum et vitale intime cum ipsius Ecclesiae missione coniunctum; sic aperte 
in hoc toto schemate intenditur et ostenditur. 

5. Contrarius est decreto Sacrae Congregationis Rituum, quae statuit 
imaginem titularem ecclesiae in altari maiori esse debere. Qua ergo aucto- 
ritate removentur? 

6. Sed est et nocivum pietati fidelium, qui in contemplatione imaginum 
Sanctorum stimulum sentiunt religiosum ad eorum invocationem et imita- 
tionem, fervorem quendam sacrum experiuntur in ecclesia, et demum in- 
structionem de spiritualibus per oculos permanenter hauriunt. Quibus omni- 
bus privantur tali stylo liturgico imagines depellendi. 

7. Demum, eiusmodi ratio procedendi in nostris templis, innovatione 
satis recenter introducta, originem quandam suspectam ideoque non admit- 
tendam videtur redolere. 

Si vero abusus, vel in numero vel in qualitate artistica imaginum irrepse- 
runt, aptum quidem remedium adhiberi debet ad illos vitandos, quod tamen 
non in suppressione vel reiectione, sed in moderamine usus reponendum est. 

Quam ob rem, si Sacrosancto Concilio illud opportunum videtur, exop- 
tarem ut n. 100 sequentem paragraphum adderet: « Curent pariter ut in pi- 
nacibus altarium ornandis imagines Sanctorum, sive pictas sive sculptas, et 
praesertim Beatissimae Virginis Mariae non arceantur », Sic censeo. 

50 

Excmus P. D. FRANCISCUS MAZZIERI 

Episcopus Ndolaensis 

I. Ad n. 94 schematis, pag. 196, lin. 19, haec pauca mihi liceat addere 
verba. Summe gaudeo quod in schemate statutum sit: « In actionibus litur- 
gicis cantus gregorianus principem locum obtineat ». In mea longa experien- 
tia in Africa Centrali (Northern Rhodesia) hoc mihi compertum est: Indige- 
nae optimam ad cantum habent dispositionem et in Ecclesia cantare deside- 
rant. Cantum gregorianum quam maxime diligunt; facile illum memoriae 
mandant simul cum suo textu latino et in sacris functionibus cantui grego- 
riano exsequendo omnes sine respectu humano uniuntur cum magno enthu- 
siasmo et aedificanti pietate. Cantus gregorianus igitur semper praeferendus 
est in solemnibus liturgicis functionibus quippe qui optimam dat fidelibus 
occasionem active participandi in sacris mysteriis. 

Cavendum tamen est ne, novitatis amore, verba latina, gregorianis mo- 
dulationibus declamata, verbis in vernacula lingua substituantur, quia, 1) ver- 
nacula translatio sacri textus, etiam accurate facta, male aptatur gregorianis 
modulationibus; 2) adsunt quam plurimi indigenarum dialecti et, humanum 
est, unusquisque praefert dialectum suum. In centris industrialibus in quibus 
ego vivo, adsunt fideles qui veniunt ex longinquis regionibus et quam ma- 
xime varias loquuntur linguas. Quid si unusquisque vellet sua lingua divino 
sacrificio participare? Babelis haberetur confusio cum detrimento decoris de- 
biti domui Dei. Sed haec confusio vitatur si omnes fideles gregorianas modu- 
lationes lingua latina cantant. Nec dicatur: Non intelligunt quid canunt; ha- 
bent enim translationem textus sacri in eorum devotionis libris. Opportunum 
ergo mihi videtur si de servando textu latino in cantu gregoriano mentio fiat 
in schemate. Sed libenter admitto hymnos in vernacula lingua in sacris func- 
tionibus. 

II. Ad n. 97 schematis: verba quae adhibita sunt nimis vaga mihi viden- 
tur et censeo ea esse modificanda. In mea missione multi adsunt indigenarum 
cantus; sed, ut plurimum si non exclusive sunt « vel cantica bellica » ad 
odium contra inimicos incitandum; vel, quod est peius, sunt lubricae et sen- 
suales modulationes quae cantantur in paganis ritibus initiationis puellarum 
quae pubertatem attingunt. Evidenter, istiusmodi cantus sunt omnimode ex- 
cludendi ab Ecclesia Dei. Accurata selectio cantuum sacrorum est valde im- 
portans et bonum esset si in schemate auctoritative haec urgeretur. Indigenae 
amant etiam cantus sacros ex europaea origine, e. g. qui in Lourdes, Loreto, 
Pompei et aliis locis a peregrinis cantantur: isti cantus sunt suadendi. 

III. Ad eundem n. 97, in ultima propositione dicitur: « Commendatur 
etiam instrumentorum indigenorum ad usum liturgicum aptatio etc. ». In 
illa mundi parte in qua ego vivo, indigenarum musicae instrumenta reducun- 

tur ad « tympanum » et « cymbalum » davidicae recordationis, et quomodo 
instrumenta ista aptari possint ad usum liturgicum sincere intelligere non 
possum. Populus electus istis utebatur instrumentis ante Arcam Dei quae 
erat figura Tabernaculi Novae Legis in quo Salvator noster per Realem Prae- 
sentiam perenniter inhabitat. Instrumenta ista Divinae Maiestati consona 
non videntur; nec ad compunctionem, sed potius ad hilaritatem provocant 
fideles; ideoque permittenda non sunt. Et cavendum est ne abusus in hac 
materia introducantur quia, semel introducti, difficile eradicantur. Propono 
proinde quod praefata propositio schematis « Commendatur etc. » omnino 
deleatur, vel mutetur in sensu opposito, i. e. « Non commendatur etc. ». Ta- 
lia instrumenta non inclinant ad pietatem; potius sunt ad detrimentum sin- 
cerae christianae pietatis. Est pro omnibus monitum: Sancta sancte tractanda 
sunt. 

51 

Exc.mus P. D. IOANNES McELENEY 
Episcopus Kingstonensis 

Cap. V: de anno liturgico. Post art. 84 (pag. 192, lin. 14). Quattuor 
tempora videntur fere carere vera significatione liturgica. Miror nil dici de 
eorum suppressione. 

Cap. VI: de sacra supellectile. Art. 89 (pag. 194, lin. 5). Convenit etiam 
ut evitetur ostentatio in vestibus ita ut in earum simplicitate, sobrietate, et 
masculinitate magis aptentur saeculo vicesimo. 

Cap. VII: de musica sacra. Art. 91 (pag. 195, lin. 23). Verba « lingua 
latina celebranda » melius delenda sunt. Nulla est necessitas huius qualifica- 
tionis, et in schemate etiam sine emendationibus supponitur etiam hanc so- 
lemnem liturgiam non futuram esse lingua latina exclusive. 

Art. 96 (pag. 197, linn. 1-10). Ut videtur, hic articulus melius ponitur 
statim post art. 94, ut clarius appareat etiam cantus populares religiosos suam 
partem habere in liturgicis actionibus. 

Forte etiam mentio est facienda de hoc puncto: Cantus populares reli- 
giosi non sunt excludendi eo ipso quod originem habuerunt ex pietate chri- 
stianorum separatorum; hi cantus etiam sunt accipiendi dummodo sint ad 
catholicae fidei doctrinam plene conformes. 

Art. 97 (pag. 197, lin. 11). Addatur « praesertim in regionibus Missio- 
num » (nam quod hic dicitur non pertinet exclusive ad missiones). 

Exc.mus P. D. MARCUS McGRATH 
Episcopus tit. Caeciritanus, aux. Panamensis 

Aliqua dicam de anno liturgico instaurando, relate ad opus cateehisticum. 

I. In disputatione de restauratione anni liturgici, valor eius immensus 
catecheticus respiciendus est, qua populus christianus in fide formatur. Nam 
tum temporibus antiquis tum hodiernis annus liturgicus eiusque celebratio 
inter alia media formationis populi christiani primum et fundamentum lo- 
cum habent. 

Temporibus antiquis nulla aderat schola christiana nec exercitia spiritualia 
nec similia. Populus conveniebat ad sacram Liturgiam et ad facta salutis no- 
strae (a Deo patrata) celebranda, et in hac liturgica celebratione omnia acce- 
pit, quae ad vitam christianam erant necessaria. 

Temporibus hodiernis fideles a prima pueritia usque ad senium festa re- 
demptionis nostrae celebrant; nec ullo modo facta salutis nempe Nativitas, 
Passio, Resurrectio, Ascensio, missio Spiritus Sancti, etc, vivius in corda 
fidelium imprimuntur quam in celebratione festorum, in quibus lectionibus, 
homilia, canticis, celebratione eucharistica, actibus festivis intra et extra ec- 
clesiam mentes fidelium imbuuntur. 

Propterea celebratio anni liturgici, quamquam primarie est actus ad Deum 
glorificandum eique gratias agendum, tamen inter omnes actus catecheticos 
fortissimus et eficacissimus est. Hoc clarius elucet, si cum catechesi mere 
scholari comparatur: 

1. Omnes fideles, non solum parva pars eorum alloquuntur. 

2. Veritates fidei non solum audiendo recipiuntur sicut saepe in scho- 
lis, sed etiam videndo, agendo et orando seu cantando. 

3. Celebratio anni liturgici non solum est actus doctrinalis sed etiam 
et praesertim actus salutis et gratiae, qua Christus ipse in fidelibus agit. 

4. Veritates fidei centrales quotannis et saepius repetuntur, ita ut per 
totam vitam vivae sint in mentibus fidelium. 

5. Non imprimuntur cum molestia et labore scholarum, sed cum gaudio 
celebrationis et hoc modo profundius vitam fidelium formant. 

6. Non solum singuli sicut in catechesi scholari formantur, sed unio 
mystici corporis Christi in veritate et caritate et gratia nutritur et crescit. 

7. Veritates fidei non solum voce magistri recipiuntur, sed in celebra- 
tione tamquam praesentes sentiuntur teste ipsa liturgia, quae in canone Missae 
die Nativitatis Domini dicit, « id est hodie », et efficacius fiunt. 

II. Propter hunc valorem eminentem catecheticum annus liturgicus dili- 
genter recognoscendus est et quidem duplici modo: 

1. Ita ut tempora et festa eorumque formae et proprietates non solum 
historice declarari possint, sed appareant tamquam actus ecclesiae hodie vi- 
ventis et cum fidelibus hodiernis celebrantis. 

2. Ut dignitas diversa festorum et eorum celebratione et praecedentia 
clare appareat. Mysterium et festum paschalis inter omnia festa Domini clare 
appareat, quia in morte et resurrectione Domini tota nostra salus fundatur, 
in quam implantati sumus fide et baptismate. Festa Domini, quae acta salutis 
celebrant, magis luceant quam festa, quae ex devotione erga mysterium spe- 
ciale orta sunt, v. g., erga pretiosissimum sanguinem. Festa salutis maioris 
ponderis sint quam festa sanctorum, etc. 

Appareat in ipsa celebratione Ecclesiae ordo verus fidei Ecclesiae, ex qua 
Ecclesia vivit. Ecclesia credens quasi ex experientia in celebratione anni litur- 
gici cognoscitur. Et fides populi, quae hodie tantis periculis obnoxia est, sine 
intermissione formatur et nutritur. Qui autem sunt extra Ecclesiam, de fide 
catholica non falsam impressionem percipiunt, sicut per aliquas devotiones 
fieti potest, sed veritatem internam Ecclesiae in celebratione visibili tamquam 
lumen cognoscere possunt. 

III. His dictis, liceat mihi proponere ut addatur in hoc capite, fine par. 79, 
sermo his vel similibus verbis conceptus: « Sit proinde munus praestantis- 
simum tum sacerdotis in homilia cum magistri in schola catecheseos, fidei 
elementa vivida relatione fundare in his magnaliis Dei quae in anno liturgico 
celebrantur, ita ut fideles vere et actuose participare valeant non tantum cor- 
pore in ritibus sed quod maius est mente in mysteriis ipsis christianis quae in 
liturgia iterum iterumque commemorantur ». 

53 

Exc.mus P. D. SERGIUS MENDEZ ARCEO 

Episcopus Cuernavacensis 

Venerabiles Patres: parcite mihi si his liturgicis quaestionibus de quibus 
viscerali caritate erga oves meas motus septuagies septies cogitavi, non semel 
ad microphonium accedo. 

In genere censeo capita huius schematis quae nunc consideramus non 
aequali pulchritudine ac cetera priora capita micare, etsi sensa pastoralia 
adhuc eluceant. 

In cap. V, n. 84, pag. 192, lin. 12 introductionem vel additionem alicuius 
verbi desiderarem ubi legitur: « Immo plura ex his (festis nempe Sanctorum) 
particulari cuique Ecclesiae vel Nationi vel Familiae Religiosae ». Additio 
haec esset: « ... vel Nationi vel Clero saeculari vel Familiae religiosae », ut 
ratio haberetur Sanctorum plurimorum, Sacerdotum quidem saecularium (vel 
melius dioecesanorum) qui ad sanctitatem pervenerunt et incogniti sunt sacer- 
dotibus ipsis dioecesanis necnon et seminaristis, gravi cum damno animarum 
nostrarum quia experientias realizationis unici exemplaris summi Domini no- 
stri in vita simili vitae nostrae systematice numquam prae oculis habemus, 
immo totaliter eas ignoramus. 

Hoc votum commendatur quia inter conclusiones Conferentiae generalis 
Episcopatus Latini-Americani (a. D. 1955) a Sancta Sede rite recognitas 
prostat: 

Cum episcopi de formatione spirituali seminaristarum loquuntur haec 
inter alia statuerunt: « b) se fomente el conocimiento y la imitacion de los 
sacerdotes del Clero secular que han alcanzado la santidad, cuyos ejemplos, 
vida y culto deben ser cada dia mas estudiados y divulgados », i. e. « b) fo- 
veantur cognitio et imitatio sacerdotum cleri saecularis qui ad sanctitatem 
pervenerunt, quorum exempla, vitam et cultum magis magisque in dies coli 
vulgarique oportet ». 

Venerabiles Patres: additio est minima sicut granum sinapis et nemini 
offensione erit; sed virtus erit maxima. Cogitate de exemplis Ioannis Kantii, 
Caroli Borromaei, Francisci Salesii, Pii X et aliorum plurimorum. Pius XII 
statim ac de hac re cum ipso loquutus sum anno 1949, exclamavit: « sl, per 
incoraggiare ». 

Praeterea ne Ecclesiae nostrae obruantur imaginibus Sanctorum et etiam 
in proprio Sanctorum rhythmum, sicut in proprio anni liturgici, patiantur, 
Caeremoniale Episcoporum nobis solutionem praebet cum pro festis in qui- 
bus episcopus ad cathedralem accedit commendat ut imago illius Sancti ad 
valvas Ecclesiae devotioni populi offeratur. Cum pluries de hac re cogitaverim, 
plurimis rationibus haec solutio commendatur. 

Quam maxime plaudo quae de simplicitate et paupertate in sacra supel- 
lectili quaerendis hesterna die dicta sunt. 

54 

Exc.mus P. D. FRANCISCUS MINERVA 
Episcopus Lyciensis 

Mihi concedatis ut de anno liturgico aliquid dicam praesertim de « tem- 
pore quadragesimali » et speciatim de « praxi poenitentiali ». 

Bene art. 83 huius constitutionis de re liturgica dicit: « Indolis poeniten- 
tialis temporis quadragesimalis non tantum spiritualiter et individualiter co- 
latur, sed in vita practica fidelium suam partem externam et socialem ha- 
beat ». 

In hodierna vita, ingravescente materialismo et hedonismo, dum etiam 
christifidelium magna pars de semper meliori vitae conditione in sensu ma- 
terialistico praeoccupati sunt, mihi videtur quod hoc sacrosanctum Concilium 
praxim poenitentialem, uti de essentia nostrae religionis, christifidelibus cum 
vigore inculcare debet. 

Urgenda mihi videtur haec commendatio ut fidelibus persuasum sit pra- 
xim poenitentialem, per recentes dispensationes, minime abolitam esse, sed 
omnino adhuc necessariam. 



ANIMADVERSIONES SCRIPTAE - CAPP. V-VIII DE LITURGIA 737 

Nobis patet, exemplis et verbis Christi, poenitentiam essentialiter neces- 
sariam esse, et quidem etiam externam et corporalem, ad regnum caelorum adi- 
piscendum. Nostrae naturae corruptio peccati originalis causa, Christi confi- 
guratio in baptismate, mystici corporis soliditas enixe postulant poenitentiam 
etiam corporalem; ita ut Ecclesia poenitentiam non tantum praedicet sed 
etiam imponat et sub gravi. 

Nunc vero temporis, proh dolor, videtur nimis apud catholicos extenuari 
ieiunium poenitentiale, quod e contra exaltari videtur apud homines aliis 
religionibus addictos. 

Propterea character poenitentialis, qui tanto vigore fulget in liturgia 
actuali quadragesimali suffragetur etiam praxi publica et communi Ecclesiae 
per revisionem et inculcationem praxis poenitentiae (ieiunii et abstinentiae), 
quod certe fiet ab hoc sacrosancto Concilio in tractandis quaestionibus disci- 
plinaribus. 

Ad hanc praxim poenitentialem vero facilius inclinentur fideles si in cate- 
chesi quadragesimali, quae frequentior debet esse, « imprimis inculcentur 
animis fidelium socialis peccati indoles perniciosa, et partes Ecclesiae in actione 
poenitentiali » (cf. par. h art. 82 huius constitutionis); et si ipsi fideles, pres- 
sius tempore quadragesimali, ad exercitia poenitentialia (v. g. Via Crucis, 
Stationes quadragesimales...) invitentur. 

Hisce praemissis propono: 

1. Ieiunii et abstinentiae lex adhuc vigorem habeat, etiam si hodiernae 
fidelium condicioni accommodanda sit. 

2. Nova proinde et clara descriptio ieiunii et abstinentiae detur vitae ho- 
diernae condicioni adaptata. 

3. Lex uniformis sit oportet saltem in ipsa natione; Ecclesia vero ne in- 
dulgeat in dispensatione ieiunii et abstinentiae. 

55 

Exc.mus P. D. MARCELLUS MORGANTE 

Episcopus Asculanus in Piceno 

Breviter, verbo et facto, mihi liceat vestrae considerationi duas animad- 
versiones in constitutionem de sacra liturgia proponere. 

I. Primo quidem, non est qui ignoret artifices (architectos, pictores, sculp- 
tores), qui operam suam navant in re sacra, nonnumquam, quamvis bona 
ducti voluntate, contradicere vero ac sano sensui liturgico, et offensionem 
praebere non tantum fidelibus parum excultis, sed ipsis dogmatibus sanctae 
Ecclesiae eiusque Liturgiae. Exinde normae et instructiones Sanctae Sedis, 
quae crebro locorum Ordinarios exhortatur ut sedulo invigilent ne, artis 
praetextu, quid contra fidem et liturgiam fieri ab artificibus permittatur. 

Non satis tarneii, mea humili sententia, provisum, usque in praesens, fuit, 
ut huiusmodi incommoda vitarentur; potius enim quam mala reprimere, me- 

lius est bona curare ac parare. Sicuti, proinde, felici sane exitu, institutae 
fuerunt scholae superiores pro musica sacra, instituantur et scholae pro arte 
sacra, penes, ex. gr. Universitates a S. Sede erectis vel erigendis, in quibus 
una simul cum scientiis technicis tradatur scientia sacra ad historiam sacram, 
liturgiam, dogmaticam, apologeticam et ita porro, quod attinet. 

II. Quae circa cap. VI (de sacra supellectile) sapienter dicta fuerunt 
in schemate et in hoc amplissimo consessu, respicere videntur tantum supel- 
lectilem sacram prouti vitam liturgicam huius vel proximi futuri temporis 
intersunt; sed non item consultum fuit conservationi pretiosi thesauri sacrae 
supellectilis quae, ob immutatas temporum vel locorum circumstantias, iam 
in desuetudinem venerunt. Has supellectiles, si arte, historia, materia pretiosa, 
sedula cura servare ac custodire congruum omnino videtur ut, praesertim 
pro aevo futuro, luculentum exstet testimonium de innumeris meritis sanctae 
Ecclesiae quoad artis progressum, simulque aurea fodina, ut ita dicam, ser- 
vetur pro futuri temporis historiae, cultus et artis cultoribus. 

Humiliter igitur propono ut haec sacrosancta Synodus quin praecipiat, lo- 
corum Ordinarios hortetur ut in suis dioecesibus pro posse sic dicta musaea 
dioecesana instituant ad praedictam supellectilem tuto servandam et ad im- 
pediendum ne parochi et ecclesiarum rectores (uti proh dolor saepe factum est) 
a circulatoribus (vulgo: ciarlatani) decipiantur, qui circulatores haud raro su- 
pellectilem antiquitate pretiosam nova supellectile splendore nitente sed nul- 
lius omnino pretii commutarunt, uti legitur factum fuisse medii aevi tempore, 
occasione inventionis dissitarum regionum. 

56 

Exc.mus P. D. DRAGUTIN NEZIC 

Episcopus Parentinus et Polensis 

1. Pag. 192, ad n. 84: propono ut festum Sanctissimi Nominis Iesu sem- 
per die 1 ianuarii celebretur. 

2. Pag. 192, ad nn. 85 et 86: scio dioecesim Orientalium unitorum, 
ubi Ordinarius loci transitum ex calendario Iuliano ad Gregorianum sanci- 
vit. Nihilominus aliqua pars et sacerdotum et fidelium reformationem non 
accepit: sunt paroeciae quae secundum calendarium antiquum festa etiam 
in posterum celebrant. Ita dioecesis divisionem, non sine scandalo passa est. 
Quis autem ille est, qui mundum universum ad unitatem calendarii fixi ad- 
ducere possit? Ne calendarium fixum causa ulterioris divisionis inter christia- 
nos catholicos et non catholicos fiat! Quapropter propono humiliter ut nn. 85 
et 86 e constitutione de sacra Liturgia penitus expungantur, quaestionem Sanc- 
tae Sedi pro ulteriori studio relinquendo. 

3. Pag. 193, ad cap. VI: de sacra supellectile: hoc in loco introductio 
non minorem partem quam omnes articuli sequentes huius capitis, occupat, 

quod mos non est in scribendo. Propterea, vel articuli huius capitis, intro- 
ductionem sequentes, multiplicandi sunt, vel totum hoc caput cum cap. VIII: 
de arte sacra, coniungendum esse, existimo. 

4. Pag, 194, ad n. 89: usus pallii, uti pars vestimentorum liturgicorum 
episcopis omnibus concedatur, sicuti apud episcopos ritus orientalis mos est. 
Per pallium episcopus sese a sacerdotibus in celebrando s. Missae sacrificium, 
distinguatur, praesertim in concelebratione. Quum modernis temporibus epi- 
scopale munus ubique terrarum sat difficile ac onerosum sit, etiam aliqua 
consolatio et incitamentum ex hoc dono Summi Pontificis episcopis eveniet. 

5. Pag. 199 (cap. VIII) de arte sacra: liceat mihi proponere ut in Ec- 
clesia plus imagines Sanctorum quam statuae illorum in cultu adhibeantur, 
praesertim super altaribus. Prae ceteris rationibus illam adducere vellem, 
quod per talem praxim viciniores fratribus separatis Orientis erimus. Ipsi 
etenim solummodo imagines, non statuas conficiunt et colunt. Etiam ipsae 
repraesentationes D. N. I. C. Crucifixi modo statuario exclusive ne fiant, sed 
plus per modum imaginum, sicuti est illa crux artis byzantinae de qua 
S. Franciscus Assisiensis vocem Domini audivit. Insuper, figura hominis nudi 
in cruce, personis religionem christianam ignorantibus admirationem magis 
quam devotionem provocat. Repraesentandus est ergo Dominus Noster in cruce 
etiam uti sacerdos et rex. Insuper, imagines aptiores sunt ut fidelem ad devo- 
tionem et ad orationem excitent, quam statuae, persaepe ex magna quanti- 
tate materiae crudae confectae. 

57 

Exc.Mus P. D. HENRICUS NICODEMO 

Archiepiscopus Barensis 

Aliqua animadvertenda censeo circa cap. VII: de musica sacra. 

1. In introductione huius capitis fit quidem mentio de musica Sanctae 
Ecclesiae traditione, quae merito extollitur tamquam thesaurus inaestima- 
bilis; at deest in eodem schemate substantia eiusdem traditionis, quam sol- 
lemne Magisterium, tum Summorum Pontificum, tum Conciliorum et epi- 
scoporum, concinne ac sapienter in unum redegit et auxit atque clero et fide- 
libus decursu temporis proposuit. Hoc Ecclesiae Magisterium, cuius indica- 
tiones brevitatis causa secretariatui tradam, 1 dum nova libenter accipit quae 
in musica sacra evolvuntur, vetera non reicit, sed magna cum cura servat, 



1 Const. Ap. Docta SS. Patrum Ioannis XXII; Decreta Concilii Tridentini; 
Const. Ap. Piae sollicitudinis studio Alexandri VII; Ep. Enc. Annus qui Bene- 
dicti XIV; Perplura Decreta Conciliorum saec. xvni; Motu Proprio Tra le solleci- 
tudini delVoficio pastorale S. Pii X; Const. Ap. Divini cultus sanctitatem Pii XI; 
Litt. Enc. Musicae sacrae disciplina, cum adnexa Instructione, Pii XII; Ep. Ap. 
lucunda laudatio Ioannis XXIII. 

dummodo et vetera et nova ad Dei gloriam et animarum salutem tendant. 
Optandum igitur ut schema substantia huius ecclesiasticae traditionis locu- 
pletetur. 

2. Omnes probe noscunt momentum, quod nostris praesertim tempori- 
bus musica obtinet in vita populorum cuiusvis nationis, culturae aut ideo- 
logiae: cui provide respondent Summorum Pontificum huius potissimum 
saeculi praeclarissima de musica sacra doeumenta. Humiliter ideo expostulo 
ut: a) praesertim Summorum Pontificum S. Pii X, Pii XI, Pii XII et Ioan- 
nis XXIII magisterium in subiecta materia integre recipiatur et, quatenus 
opus sit, opportune augeatur; b) ut nova, quae inserenda censentur in sa- 
cram Liturgiam, thesaurum musicae sacrae nedum minuant, augeant potius. 

3. Natura musicae sacrae amplius ac profundius illustretur. Etenim in 
schemate effectus exteriores musicae sacrae praecipue describuntur, at mu- 
sica sacra est in primis expressio caritatis, et ideo a vita supernaturali originem 
sumit et ad pietatem fovendam tendit; cultu externo ac sonis exprimitur, 
et a cultu interno oritur atque ad illum efficaciter ducit. Itaque musica sacra, 
qua ars, ceteris artibus in divino cultu adhibitis iure meritoque praestat. Unde 
praeclare dicitur in Litt. Enc. Musicae sacrae disciplina Pii XII f. r.: « Illae 
enim (nempe ceterae artes) ritibus divinis dignam sedem parare student, haec 
vero (nempe musica sacra) in ipsis caeremoniis sacris et ritibus exsequendis 
praecipuum quendam obtinet locum » (n. 13). Melius igitur inter alias locu- 
tiones illa placet quae in iisdem Litteris Encyclicis legitur: « Musica sacra, 
sacrae Liturgiae quasi administra » (n. 13). 

4. Insuper in clara luce ponatur musicae sacrae mira universalitas. Mul- 
tum disputatum est de lingua in s. Liturgia adhibenda, sed lingua, quae a 
natura ipsa discitur, ab omnibus hominibus cuiuscumque aetatis et stirpis 
percipitur eorundemque animi sensus efficaciter afficit, in musica consistit. 
Ideo musica sacra fideles totius orbis inter se iucunde coniungit ad salutem 
animarum suarum consequendam in ferventi meditatione ineffabilium myste- 
riorum Dei et Ecclesiam militantem iungit cum Ecclesia triumphanti. Quare 
ipsa musicae sacrae universalitas, in eiusdem naturali unitate fundata, vivens 
constituit vinculum unionis inter homines; unde cum fiducia musica sacra 
adhibenda est in cultu et in hoc sensu schema ditandum videtur. 

5. Vellem denique humillime proponere: 

a) ut ad praestantiam liturgiae sollemnis seu cantatae indicandam reas- 
sumatur doctrina, quae hac de re habetur in Litteris Encyclicis Mediator Dei; 

b) ut munus scholae cantorum explicite definiatur et clare hierarchia 
stabiliatur in cantus liturgici exsecutione; 

c) ut populi participatio expresse determinetur ad diversitates vitan- 
das, quae in damnum fidelium cederent, cum hodie nimia facilitate plurimis 
de causis multi de uno ad alterum locum transmigrare solent; 

d) ut magni fiat in cultu usus organi, quod per longam traditionem 
proprium Ecclesiae musicum instrumentum effectum est; 

e) ut iterum atque iterum instetur ut Pueri Cantores, iam a S. Grego- 

rio Magno instituti, a S. Pio X restituti et a Sancta Sede pluries commendati, 
non solum apud cathedrales et alias maiores ecclesias, sed et apud humilio- 
res paroecias instituantur et foveantur. 

Vellem postremo unum animadvertere in ordine ad cap. VI, de sacra 
supellectile, relate ad n. 89. Si locutio « usus pontificalium » non sensu stricto 
intellegenda est, sed sensu latiore, id est ut usus alicuius pontificalis indu- 
menti seu supellectilis, norma, quae hic innuitur, sat rigida apparet. Permulta 
enim exstant privilegia, a Sancta Sede sive antiquitus sive etiam novissime 
rite concessa ecclesiasticis dignitatibus, ecclesiae et capitulis, quae difficile 
esset et saepe etiam inopportunum abolere. Norma igitur videtur vel suppri- 
menda vel saltem temperanda. 

Exc.mus P. D. LEO NIGRIS 

Archiepiscopus tit. Philippensis 

Ad n. 104. Instandum esse videtur ne a commissionibus dioecesanis de 
arte sacra indulgeatur arti, quam modernam vocant, quaeque artis aberratio 
potius dicenda est, quippe quae afflatu sacro caret et ab animi elevatione ad 
superna avertit. 

59 

Exc.mus P. D. IOANNES NUER 
Episcopus tit. Phatanensis, aux. Thebanus 

1. Thesis. Propono ut praxis Ecclesiae quoad indulgentiarum conces- 
siones ita simplificetur ut unica distinctio de indulgentia plenaria et de indul- 
gentia partiali exinde servetur: ulteriori illa indulgentiae partialis in deter- 
minatos dies distinctione suppressa. 

2. Rationes. Simplificatio haec, quin dogma de indulgentiarum exsisteri- 
tia minime corruat, quamplurimum, ut nobis videtur, fidelium intelligentiae 
pietatique favet. Etenim: 1) Illa vitatur confusio quae ex remissione poenae 
physicae olim ab Ecclesia pro statutis temporibus de 50, 100, 200, 300, 400, 
500 etc. diebus inflictae, et de remissione poenae spiritualis nunc unice subin- 
tellectae, communiter exoritur. 2) Concessiones, aliquando absque propor- 
tione peractae cum parvae orationi multum (e. g. 300 d.) paucum vero (e. g. 
50 d.) perdifficili exercitationi conceditur, regulariores evadunt. 3) Fratres se- 
parati, qui vix historiae ecclesiasticae quaestionibus indulgent, propositioni 
mere dogmaticae facilius annuunt. Thesaurus spiritualis Ecclesiae, enim, et 
Sanctorum communio latius patent ut conventio cum ipsis initiatur. 4) Ex 
praefatis de indulgentia partiali, ipsa indulgentia plenaria clariore luce intelli- 
gitur atque ferventiori pietate optatur. Peto igitur ut actuetur quae non de 
innovatione, sed de indulgentiarum simplificatione propositio est. 

Exc.mus P. D. MARCELLINUS OLAECHEA LOIZAGA 

Archiepiscopus Valentinus 

Huic humili archiepiscopo, venerabiles Patres, videretur nonnulla adden- 
da esse prooemio capitis de anno liturgico, ut pleniori luce clarescerent captus 
et mensura festorum Beatae Mariae Virginis et Sanctorum. 

1. In prooemio sic de Beata Maria Virgine legitur: « Per omnia mysterio 
Christi unitum, Sancta Ecclesia in annuo festorum circulo, etiam mysterium 
Beatissimae Virginis Dei Genitricis Mariae cum amore frequentat, in quo et 
praecellentem Redemptionis fructum merito exaltat, et veluti in purissima 
imagine, id quod ipsa tota esse cupit et sperat cum gaudio contemplatur ». 
Et de Sanctis ita loquitur: « Sanctorum enim natalitiis praedicat (Ecclesia) 
paschale mysterium in Sanctis cum Christo compassis et conglorificatis, et fide- 
libus exempla eorum praesentat, omnes per Christum ad Patrem trahentia ». 

2. Diligenter vero legenti, statim magni ponderis deficientiae apparent. 
Etenim, tum Beatissimae Virginis Mariae, tum Sanctorum cultu, iuxta lit- 
teram, duo in eorum mysteriis contemplantur: et fructus redemptionis, ipsis 
applicatus; et ratio exemplaritatis, Ecclesiae et nobis, in B. V. M. et in sanctis 
proposita. 

3. At de intercessione, de mediatione, de meritis ipsorum, nec iota unum 
nec unum apex in prooemio. 

I - Veniam nunc ad mysterium Beatae Mariae Virginis. 

1 . In ipso mysterio contemplandus est utique uberrimus f ructus Redemp- 
tionis, vi cuius Beatissima Mater, perfectissime redempta, gratia apparuit 
plena et speculum sine macula. Et contemplandum insuper est in hoc mysterio 
exemplar Ecclesiae datum, in quo id quod ipsa Ecclesia esse cupit et sperat 
clarescit. 

2. Sed quaero: Nihil aliud potest contemplari et contemplatur in myste- 
rio Mariae? Velim quaedam alia momentosissima paucis verbis memorare: 

d) Et imprimis, activa et arctissima consociatio ad mysterium Dei-ho- 
minis, vel unionis hypostaticae, vi cuius, Mater Dei et dicitur et est. 

b) Sequitur postea activa et arctissima consociatio ad mysterium Re- 
demptionis, vi cuius, mater spiritualis hominum iterum et dicitur et est. 

3. Prima consociatio vim habet veritatis dogmaticae, ab Ecclesia sollem- 
niter definita in Synodo Ephesina. Explicatio alterius activae consociationis, 
etsi non sit unius labii inter theologos, factum tamen ad depositum magisterii 
ordinarii et ad fidem a fidelibus professam pertinet. 

Mirum proinde videretur, et inauditum, si in anno liturgico in quo my- 
sterium mariale cum amore frequentatur, frequentarentur tantum Maria ut 
redempta et Maria ut exemplar. Et non frequentarentur, immo et ignosceren- 
tur, Maria ut Mater Dei et Maria ut mater hominum, mediatrix et corre- 
demptrix. 

His ergo praelibatis humiliter, sed voce plena et toto corde, expostulo 
ut textus prooemialis remaneat, castigatus sic: « Per omnia, mysterio Christi 
unitum, Sancta Ecclesia in annuo festorum circulo, etiam mysterium Beatis- 
simae Virginis Mariae cum amore frequentat, in quo maternitatem divinam 
profitetur, praeferentem fructum Redemptionis merito exaltat, consociationem 
in ipso opere Redemptionis agnoscit, et veluti in purissima imagine, id quod 
ipsa tota esse cupit et sperat cum gaudio contemplatur ». 

II - Pauca dicam, si adhuc licet, de mysterio Sanctorum. 

1. In hoc mysterio, iuxta textum prooemii, praedicatur paschale myste- 
rium in sanctis cum Christo compassis et conglorificatis. Et fidelibus dantur 
exempla per Christum ad Patrem trahentia. Omnia haec verissima sunt. 

2. Quaestionem iterum proponam: Nihil amplius in mysterio Sanctorum 
invenitur, et nihil amplius sibi vult cultus liturgicus, ipsis ab Ecclesia tributus? 

Meminisse oporteret doctrinam de intercessione Sanctorum ab Ecclesia 
semel atque iterum edoctam et a fidelibus semper professam. Doctrina ista 
ad depositum fidei pertinet. Parcite mihi, venerabiles Patres, ne onerosus 
sim in probatione rei, aliunde inter nos satis cognitae. Sufficeret verba Tri- 
dentini in hunc propositum afferre. 

3. Concludendum igitur: Textus prooemii, in paragrapho de Sanctis, ita 
redigendum propono: « Sanctorum enim natalitiis praedicat Ecclesia paschale 
mysterium in Sanctis cum Christo compassis et conglorificatis; fidelibus exem- 
pla eorum praesentat, omnes per Christum ad Patres trahentia; et eorum 
intercessione " beneficia impetrat a Deo per Filium eius Iesum Christum * 
(Conc. Trid., sess. XXV: Denz. 984) ». 

III - His notulis prooemio appositis et prooemium complentes tertiam 
adderem brevissimam. Asserendo scilicet, semel pro semper, mediationem 
Beatae Mariae Virginis et Sanctorum non obstare unicitati mediationis Chri- 
sti Salvatoris et Domini a divo Paulo praedicatae. Ipse est unicus qui, vi pror- 
sus propria et pleno iure, mediationem habet et exequitur. Ceteri, post ipsum, 
dependenter ab ipso, et per sui gratiam, officium mediationis habere et exer- 
cere. 

61 

Exc.mus P. D. ALEXANDER OLALIA 

Episcopus Lipensis 

« Sanctae Sedis, vel episcoporum in singulis regionibus, ad normam iu- 
ris, erit perpendere an in eorum (vestium nempe et sacrorum vasorum) forma, 
usu et ornatu aliquid sit mutandum vel tollendum ». Textus propositi decreti 
in n. 87 de forma, usu et ornatu solummodo providet. Verum mea sententia 
etiam providendum esset de numero sacrarum vestium induendarum, qui 
certe nimius est aliquando pro episcopis; et licet unaquaeque propriam si- 
gnificationem habeat, haec latet plerumque fideles, qui potius in admirationem 
moventur. 

In tropicis regionibus, ubi calores magni sunt totius anni decursu, oportet 
ut vestes pontificales sint et pauciores numero et ex materia confectae quo 
fieri poterit leviore. 

Quotiescumque enim episcopus Missam pontificali ritu celebrat, ut, exem- 
pli gratia, in Missa Chrismatis feria V in Coena Domini, in Missa ordinationis 
sacerdotum, tot ornamenta debet induere ut iam ab ipsa inceptione sacri ritus 
sit toto corpore madefactus sudore, qui tandem vestes omnes permeat, non 
sine magna molestia et defatigatione episcopi, eo quod sacra functio tempore 
perduret quod facile spatium duarum horarum excedat. 

Quare, cum tot vestes non videantur necessariae in sacris functionibus 
ritu pontificali celebrandis, propono ut ab hoc Sacrosancto Concilio normae 
dentur de simplificatione numeri earum, vel, quod forte magis suadendum 
est, ut Conferentiis episcopalibus facultas tribuatur determinandi numerum 
vestium quas episcopus induere debet cum ritu pontificali celebrat, prout de 
materia paramentorum dicitur in n. 87, ita tamen ut determinatio facta a 
Conferentiis episcopalibus Sanctae Sedis approbationi submittatur. 

62 

Exc.mus P. D. LEO ANGELUS OLANO Y URTEAGA 

Episcopus tit. Laginensis 

Liceat pauca cum de ieiunio ecclesiastico, tum de sacra supellectili vobis 
dicere. 

Quod ad primum attinet, mihi videtur rationem habendam esse tam doc- 
trinae Christi et sanctorum, quam rerum hominumque conditionis hodiernae. 
Etenim etiam si certum sit omnium optimam et gratissimam Deo mortifica- 
tionem esse vitae incommoda et aerumnas patienter tolerare, nihilominus 
oblivioni dandum non est et Christum et sanctos necessitatem ieiunii ad no- 
stras pravas cupiditates coercendas enixe et saepissime urgere. Quocirca 
congruum putamus ut Concilium novam legem de ieiunio' quibusdam diebus 
servando ferat. Legem novam, inquam, nostris temporibus accommodatam, 
quandoquidem etiam temporum adiunctorumque praesentium ratio omnino 
habenda est. Neminem enim fugit aut legem ieiunii minime servatam fuisse 
postremis hisce temporibus, aut ita fuisse interpretatam, ut ne speciem qui- 
dem ieiunii illud haberet. Deinde non est dubium quin parvo illo ientaculo 
quod hucusque mane sumere licebat, minime ferri posse pondus sive studio- 
rum ecclesiasticorum vel profanorum, sive alius cuiuscumque laboris cui 
hodie fere omnes coguntur se dedere ut vitae suae suorumque consulant. 

Lex igitur ieiunii huiusmodi sit ut a plerisque sat facile servari queat; 
quare et ad paucos dies intra Quadragesimam et ad vigilias quorundam fe- 
storum restringatur, et cum mane, tum meridie, tum vespere plenam refec- 
tionem permittat horis intermediis cibo quolibet vetito. Ita et christianae 
mortificationi, ut opus est, simulque valetudini convenienter consulitur. 

Quod ad supellectilem spectat, unum addam ad ea quae in schemate di- 
cuntur. Velim ut de forma planetarum, in posterum, hoc tantummodo prae- 
scribatur, quod nihil indecorum redoleant, liberum usum permittendo pla- 
netarum gothicarum, quae non modo nihil indecorum redolent, verum etiam 
pulchritudine et gravitate ceteris praestant, ut videre licet in monasterio 
quod vulgo dicitur Montserrat, ad quod hucusque pertinebat em.mus card. 
Albareda. 

63 

Exc.mus P. D. LAURENTIUS T. PICACHY 

Episcopus Jamshedpurensis 

Nonnulli episcopi missionarii cum gaudio legerunt n. 97, cap. VII sche- 
matis, pag. 197. Agitur de musica sacra in missionibus. 
In hoc numero proponuntur: 

1. Debitus respectus pro musica locali et obligatio promovendi hanc mu- 
sicam in scholis et in officiis sacris. 

2. Aptatio instrumentorum indigenorum ad usum liturgicum. 

Etiamsi haec optima propositio non possit adhiberi in omnibus regionibus 
missionariis propter speciales rationes locales, tamen in nonnullis territoriis 
est valde utilis, immo necessaria. 

In hac propositione, Sacri Concilii Patribus commendo quamdam parvam 
emendationem. In n. 97 a lin. 14 ad lin. 16, post verba « huic musicae respec- 
tus debitus necnon locus congruus praebeatur », propono inserere verba: 
« tam in propagando bono nuntio apud gentes non-christianas »; sequitur 
textus numeri: « quam in efformando earum sensu religioso, quam in cultu 
earum indoli aptando ». 

Saepe in hebdomada in Officio divino, nos omnes legimus illa verba in- 
spirata: « Cantate Domino canticum novum, cantate Domino omnes terrae ». 
Sed immediate sequitur instructio Psalmistae « enarrate inter gentes gloriam 
eius in omnibus populis mirabilia eius ». Apostolatus boni riiissionarii con- 
sistit non solum in custodiendo catholicos in fide sua sed etiam in annuntiando 
gaudium Christi amoris ad omnes gentes, ad omnes non-christianos. 

In hoc opere evangelizationis, missionarius inveniet in musica indigena 
auxiliatricem potentem. Ratio est evidens. Gentes non-christianae saepe ha- 
bent culturam nobilem. Illae expectant Ecclesiam habere respectum pro mu- 
sica sua quae non solum illis cara est sed in seipsa etiam dignissima. De facto, 
in nonnullis missionibus Africae, Sinarum et Indiae, sicut dicitur in notis 
schematis (n. 11, pag. 198), quaedam pulcherrimae Missae cum melodiis 
localibus iam conscriptae sunt, instrumentis quoque indigenis comitantibus. 
Episcopi harum regionum testificantur quod haec methodus est optima ad 
fovendam devotionem apud fideles et ad non-christianos attrahendos ad officia 

nostra. Illi libenter veniunt quia in officiis Ecclesiae possunt cognoscere ele- 
menta, non aliena, sed nota et amabilia. Nunc dicunt de officiis ecclesiae « Ve- 
re nil canitur suavius, nil auditur iucundius ». 

64 

Rev.mus P. D. IOANNES PROU 

Superior generalis Congregationis Gallicae O.S.B. 

Art. 89, sic emendatur: « Convenit ut usus pontificalium reservetur illis 
ecclesiasticis personis qui Consecrationem episcopalem vel Benedictionem 
abbatialem receperunt ». 

Ratio emendationis-. Textus prout in schemate iacet, ambiguitatem con- 
tinet eo quod non desint ecclesiasticae personae quae peculiari aliqua iurisdic- 
tione gaudeant et tamen usu pontificalium non ditentur, uti v. g. superiores 
maiores multarum Congregationum, vicarii generales episcoporum etc. 

Insuper sicut episcopi in eorum Consecratione episcopali, ita abbates re- 
gulares in eorum Benedictione abbatiali mitram et baculum recipiunt solem- 
niter nomine Ecclesiae. Si illa insignia pontificalia eis traduntur, ut eis uti 
possint evidenter traduntur. Ideo principium prout in emendatione huius 
articuli proponitur simplex videtur et logicum. Cum em.mi cardinales in po- 
sterum omnes Consecrationem episcopalem recipiant, iam includuntur in prin- 
cipio enuntiato. 

Nihil ceterum prohibet quominus Sancta Sedes privilegium pontificalium 
concedat quibusdam aliis ecclesiasticis personis, in peculiaribus adiunctis. 

Si usus pontificalium conservari debeat pro abbatibus non est in favorem 
ipsorum abbatum, sed communitatum canonicalium et monasticarum, ut in ea- 
rum ecclesiis liturgia, cui specialiter addictae sunt, in sua pleniore forma re- 
splendeat. 

De cap. VII praesentis schematis aliqua verba dicere vellem: 

1. Mendum quoddam irrepsisse mihi videtur in lin. 2 prooemii huius 
cap. VII; etenim legendum est initium huius capitis modo sequenti: « Mu- 
sica traditio Sanctae Ecclesiae thesaurum constituit inaestimabi/raz (et non 
« inaestimabi/(? »), maxime excellentem (et non « excelle^ »). 

2. In art. 91, dicitur: « Forma nobilior celebrationis liturgicae est Litur- 
gia sollemnis ». Animadvertere vellem expressionem « liturgia sollemnis » non 
esse iuridicam, saltem ad significandam liturgiam cantatam — quod quidem, 
ut mihi videtur, heic intenditur — sed significare tantummodo liturgiam quae 
cum assistentia ministrorum sacrorum celebratur (cf. Instructio S. Rituum 
Congregationis, diei 3 septembris 1958, art. 3) et ideo melius diceretur: 
« Liturgia in cantu ». 

3. Quidquid sit de hac praecisione, optime dicitur in art. 91: « Forma 
nobilior celebrationis liturgicae est Liturgia sollemnis (seu in cantu), lingua 

latina celebrata, cum participatione populi ». Ad quam autem formam cele- 
brandam fideles progressive ducantur. Inter alias rationes quae militant in 
favorem huius affirmationis, ne taedio vos afficiam, venerabiles Patres, unam 
tantum afferam, quae magni momenti mihi videtur: scilicet ne pereat ille 
inaestimabilis thesaurus Ecclesiae latinae quem constituit cantus gregorianus, 
iam a tot saeculis tamquam patrimonium suum ab Ecclesia Romana recogni- 
tus, ut saepe saepius edixerunt Romani Pontifices. Nemo est qui non agno- 
scat quantum bono animarum conferre possit cantus gregorianus cum sacris 
verbis sensum quemdam religiosum et quasi mysticum superaddat, exprimen- 
tem, sit venia verbo, inexprimabilia, quae ultra verba textus latent, quae 
quidem ab omnibus intelligi possunt, non tantum piis animabus sed et etiam 
ab iis qui Deum practice obliviscerunt in vita sua et ab his qui adhuc longe 
sunt ab Ecclesia catholica, prout experientia quotannis probat in monasteriis 
nostris ubi non desunt laici qui Liturgiae celebrationi assistentes ita interne 
commoventur ut gratiam Baptismi petant vel ad Deum revertantur. Unde se- 
cundum meam humilem sententiam perditio tanti patrimonii, scilicet cantus 
gregoriani, in damnum verteret salutis animarum, et non tantum in damnum 
traditionis musicalis Ecclesiae, quae thesaurum certe constituit, ut iam dictum 
est, thesaurum qui apud plures fratres separatos in admiratione est. 

Sed dicet quis — et iam dictum est: Quid prohibet quominus cantus gre- 
gorianus separetur a lingua latina et verbis linguarum vernacularum accom- 
modetur? Respondeo: Hi qui talia asserunt, salva reverentia, ostendunt se 
inexpertes naturae et structurae cantus gregoriani. Quibusdam linguis, e. g. 
linguae gallicae, accommodari omnino nequit; quibusdam aliis plus minusve 
accommodari forsitan posset, sed certo certius amittendo ea quae ad suam 
perfectionem intime pertinent. Auctores enim qui, aurea aetate, gregorianos 
modulos conscripserunt, eos praecise composuerunt ad verba latina vestienda. 
Et ideo si memoratae divitiae, in primis spirituales, quae inveniuntur in cantu 
gregoriano servari debent pro bono animarum, illi moduli lingua latina can- 
tentur oportet. Ea quibus fidelium intellectus forte frustrantur compensari 
videntur illo sensu spirituali, ab omnibus intellecto, qui ex cantu gregoriano 
promanat. 

Tunc dicet alter: Si gregoriani moduli aliis linguis accommodari nequeunt, 
cur ad linguarum vernacularum verba vestienda nova musica non crearetur? 
Timeo ne huiusmodi moduli moderni valorem spiritualem — ne dicam arti- 
sticum — cantus gregoriani minime attingant. Experimenta quae iam facta 
sunt, saltem in Gallia (de iis quae nota sunt mihi loquor), valorem inferiorem, 
et valde inferiorem habent de iudicio etiam peritorum laicorum, et timendum 
est ne progrediente tempore taedio afficiant etiam eos qui ab initio huiusmodi 
conamina cum delectatione reciperent. 

Cantus popularis qui a Pio XII, pro piis exercitiis et etiam dum celebra- 
tur Missa lecta, commendabantur, adversarius non sum, sed serio cogitandum 
est, ut mihi videtur, de detrimento quod constitueret amissio vel etiam nota- 
bilis diminutio cantus gregoriani in sacra liturgia. 

Solutionis elementis ab exc.mo Domino Van Lierde propositis libenter 
accedo. 

In art. 95, linn. 36 et 37 ita emendantur: « Pariter altera paretur editio 
textus * Proprii Missae " ad modum psalmorum accommodatos continens, in 
usum minorum ecclesiarum ». 

Ratio immutationis in eo est quod: 

1. Pro cantu « Ordinarii Missae » moduli simplices iam exsistunt, ii nempe 
qui in Instructione S. Rituum Congregationis, diei 3 septembris 1958, sub 
n. 25 commendantur, nec alii desunt. 

2. Ad cantum « Proprii Missae » quod attinet, moduli gregoriani trun- 
cari nequirent quin amittant propriam indolem sicut concentus a Petro Lu- 
dovico Praenestino (Palestrina) vel a Ioanne Sebastiano Bach compositi trun- 
cari nequirent quin omnino deturparentur. 

3. Si antiphonae simpliciores, ad vestienda verba hucusque usitata, de 
novo componerentur certo certius, experientia teste, pristinae pulchritudinis 
nitore, quo moduli gregoriani aureae aetatis ditantur, carerent, et ceterum 
timendum esset ne in minoribus ecclesiis etiam hi simpliciores moduli non adhi- 
berentur. 

Et ideo etsi cantus textuum « Proprii Missae » ad modum psalmodiae ac- 
commodatus plenam satisfactionem non affert, omnibus perpensis, ut mihi 
videtur, meliorem praebet viam ad difficultatem superandam. 



Animadversiones additae: 

Art. 91, lin. 30. Post verba ad normam art. 24 huius constitutionis, addatur 
salvo semper « Ordinario missae » quod lingua latina cantari debet. 

Ratio additionis: Vide supra quae proposuimus ad art. 41 [cf. p. 266~\. 

65 

Exc.mus P. D. CAROLUS QUINTERO ARCE 

Episcopus Vallipolitanus 

Cap. VIII, de arte sacra, maxime commendandum approbandumque cen- 
seo nam respondet exigentiis apostolatus christiani hodierni: nostris etenim 
diebus creatio genuinae artis sacrae modernae necessaria est. 

Articulis huius capitis Ecclesia apparet, sicut olim in praeterito, propul- 
satrix ac dux artis verae et genuinae; vult enim ut ars sacra actualis spiritui 
saeculi vigesimi eiusque technicae respondeat. 

Ut artificum apta institutio detur audeo Patribus Concilii proponere: 

1. Admissa intima connexione artis sacrae cum sacra Liturgia Concilium 
decernat principia ad solvenda problemata orta ex exigentiis hodiernae actio- 
nis liturgicae; nempe a) circa ordinationem ipsam architectonicam ecclesiae: 

manifestari debet externe velut Domus Dei eiusque familiae, simulque domi- 
cilium Christi praesentis; b) De positione altaris in Ecclesia. 

2. Gum Ordinarius loci sit quidem praeses etiam ecclesiae paroecialis, 
cathedra ipsius episcopi modo fixo in ecclesiis paroecialibus collocetur. 
Etenim unica persona quae in ecclesia paroeciali suum locum proprium non 
habet est episcopus. Si ipse visitat suas ecclesias paroeciales ei thronus provi- 
sorius praeparatur, quod inconveniens videtur. 

66 

Exc.mus P. D. VINCENTIUS RADICIONI 

Episcopus Montis Alti et Ripanus 

Quoad schema de musica sacra haec quae sequuntur liceat mihi propo- 
nere. Ad n. 93, legitur lin. 11: « Musicae artifices, praeter musicam, solida 
formatione liturgica donentur, iuxta Ecclesiae traditionem et pastoralem po- 
puli utilitatem »: at, servatis qualitatibus musicae sacrae a S. Pio X praefi- 
nitis, scil. ut etiam cantus fidelibus destinatus sit « sanctus, vera ars, univer- 
salis ». 

Populus enim hodie satis excultus est in musica, quam facile audire et 
gustare potest ope mediorum diffusionis sonorum; atque ideo in ecclesia 
damnari non debet ad genus musicae inferius vel infimum, sub specie exi- 
gentiae pastoralis. Id pastoraliter erit efficax, quod populum allicit vi sancti- 
tatis, pulchritudinis ac universalitatis cantuum; secus a Liturgia abhorrebit 
ratione deformitatis seu inanitatis musicae ipsi destinatae: ut proh dolor! 
saepe saepius hodie evenit. 

Ad nn. 94-95: nihil dicitur de musica sacra moderna et contemporanea, 
quas contra S. Pius X in Motu proprio ac recentissime Pius XII in Litteris 
Enc. Musicae sacrae disciplina sine ulla diffidentia, immo materna cum cura 
commendarunt. Quapropter propono humiliter ut haec lacuna compleatur, 
ne Ecclesia videatur musicae progressui infensa. 

Merito laudatur cantus gregorianus; attamen cum recentioribus tempo- 
ribus quidam moduli invecti fuerint cantus gregoriani mutili ac deformis, 
expresse dicatur: iuxta Motu Proprio S. Pii X, quod agitur de cantu grego- 
riano, quem Ecclesia Romana « ab antiquis patribus haereditate accepit, sum- 
ma cura longo saeculorum cursu in codicibus liturgicis custodivit, tanquam 
suum directe fidelibus proponit, in nonnullis Liturgiae partibus constituit, 
ac recentissima studia ad pristinam integritatem puritatemque tam feliciter 
reddiderunt... 

« Nominatim autem — ut legitur in Motu Proprio S. Pii X — gregoria- 
nus cantus in populi usum restituendus curetur, quod ad divinas laudes my- 
steriaque celebranda magis agentium partem, antiquorum more, fideles con- 
ferant ». Unde quando in n. 95 dicitur: ... altera paretur editio (cantus grego- 
riani) simpliciores modulos continens in usum minorum ecclesiarum, hoc 

adiungatur, quod huiusmodi simpliciores moduli desumantur a genuino pa*- 
trimonio gregoriani cantus. 

Eximii artis musicae viri incitantur ad modos etiam componendos qui 
parvis quoque scholis conveniant et actuosam participationem totius com- 
munitatis fidelium foveant; quod sat aequivoeum apparet. Etenim schola 
cantorum habet verum munus liturgicum, et quidem suum proprium, et di- 
stinctum a munere populi. Musici moduli igitur pro schola cantorum, etiam 
minima, suam habet formam ac substantiam distinctam a cantu sacro popu- 
lari. Unde humiliter propono ut textus ita reformetur: « Eximii autem artis 
musicae viri incitentur non tantum ad modos conscribendos qui a maioribus 
scholis cantorum cani possint, sed etiam ad modos componendos qui parvis 
quoque scholis conveniant. Atque qualitates verae musicae sacrae prae se 
ferant ». 

Ad n. 96: De cantu populari religioso. Ne pereant cantus populares reli- 
giosi, qui saeculorum decursu in quavis natione exorti, immensum pietatis 
et artis thesaurum efformarunt, sedulo colligantur, attente seligantur atque 
in fidelium usum reportentur. 

Novi etiam populares cantus addantur, qui tamen modulatione utantur 
simplici, sed non vacua nec insipida; verba autem deriventur quidem ex 
S. Scriptura et ex fontibus liturgicis, in forma tamen non translationis litte- 
ralis, sed aptae et convenientis paraphrasis, populi captui accommodatae. 

Ad n. 98: Organi munus in cultu aptius describatur: Maior enim solem- 
nitas, de qua fit mentio in schemate, est effectus quidam exterior organi. 
Adhibeatur potius descriptio in Litt. Enc. Musicae Sacrae disciplina propo- 
sita, quae latius patet. 

Proinde usus organi in cultu ita amplietur, ut hoc instrumentum musi- 
cum traditionale Ecclesiae occidentalis fines a citatis Litteris Encyclicis sibi 
adsignatos consequi possit. Secus ornamentum fiet mutum in Ecclesia catho- 
lica, dum in cultu fratrum separatorum est fons viva ac uberrima pietatis. 

67 

Exc.mus P. D. VINCENTIUS REYES 
Episcopus Boronganensis 

Circa decreta proposita in hoc cap. VIII, de arte sacra, quaedam breviter 
censeo notanda, et opportune emendanda. 

Et imprimis circa n. 99. « Ecclesia nullum artis stylum veluti proprium 
habuit, sed omnium temporum modos semper admisit ». Haec sunt prima 
articuli, de quo loquimur, verba. Et vera quidem sunt; sed conveniens vide- 
tur ut horum verborum veritas alia veritate compleatur. Etenim catholica 
doctrina et Ecclesiae Liturgia multimode ingenium inspiravit et aluit cultorum 
artium, ita ut dici vere possit quasdam artis formas catholicae religioni origi- 

nem et profectum debere. Verba autem articuli sonant quasi omnia quae artem 
in Ecclesia respiciunt mutuata fuerint, et nihil ipsa ad verae artis incrementum 
contulisset. Quare praedictus numerus convenientius diceret ita: Licet Eccle- 
sia auctrix fuerit saepe modorum artis temporis decursu inductorum, ipsa 
« nullum artis stylum velut proprium habuit »... etc. 

Ad n. 100 animadvertendum censeo opera quae fidei et ac christiani pie- 
tati aperte repugnant, vel sensu religioso carent, arcenda esse non modo « ab 
aedibus sacris », sed etiam ab aliis sacris locis. Nam contingit nonnumquam 
in coemeteriis statuas super fidelium sepulcra videre, quae nihil pietatis chri- 
stianae ac religiosi sensus prae se ferunt, sed unice naturalis pietatis sensus, 
vel etiam illas quae ob insufficientiam artis offendunt. Quapropter, propono 
ut in n. 100 ultima linea ita legatur: « ab aedibus aliisque locis sacris ar- 
ceantur ». 

Verba autem finalia: « ac prorsus expellantur » videtur quod sit conve- 
niens ut supprimantur. Id certe fieri debet quoties imagines sint con.tr a fidem 
vel mores; sed verbo « expellantur » subiciuntur etiam imagines quae ob in- 
sufficientiam vel mediocritatem artis offendunt. Age vero, sunt aliquando in 
pagis imagines abs dubio artem nullam exprimentes, in quas tamen fidelium 
devotio magna est, quaeque proinde hac ratione servandae sunt, nam sim- 
plices incolae offensionem potius caperent ex remotione earum. 

♦ 68 

Exc.mus P. D. MAURITIUS RIGAUD 

Episcopus Apamiensis 

In pag. 197, n. 96, in fine opto ut haec verba addantur: « Cantus popu- 
lares in paroeciis a commissionibus liturgicis competentibus (ad normam 
huius schematis nn. 34, 35 et 36 primi capitis) recogniti esse debent, ad 
pravos cantus progressive ac fortiter expellendos sive quoad modulationes 
sive quoad verba ». 

69 

Exc.mus P. D. ZACHARIAS ROLIM DE MOURA 

Episcopus Cajazeirasensis 

1. De sacra supellectile ea quae in capite sexto proponuntur opportuna 
iudico atque probanda. 

Tamen, secundum emendationes numeris vigesimo primo et quarto huius 
constitutionis a me propositas, puto facultatem circa sacrae supellectilis ma- 
teriam et formam, de qua in numeris octogesimo septimo et octavo agitur, 
Conciliis Plenariis tribuendam esse, ad maiorem unitatem in diversitate 
tuendam. 

Hoc tamen nihil minuit praestantissimam Conferentiarum episcopalium 
merita et opportunum laborem. Conferentiarum enim est actuosam Ecclesiae 
praesentiam urgentioribus negotiis in hodiernis adiunctis facultare, pastoralis 
studii adaptationem et unitatem fovere, episcopos in eorum munere adim- 
plendo pro viribus iuvare. 

Conciliorum Plenariorum vero est normas particulares ad fidei incremen- 
tum, ad moderandos mores, ad unam eandemque disciplinam servandam vel 
inducendam (cf. can. 290), approbante Sede Apostolica, decernere. 

In Conciliis Plenariis Papa per suum legatum est praesens qui legatus ea 
convocat eisque praesidet. Christiani primaevi salutabant Ecclesiam Roma- 
nam ut radicem et matrem omnium Ecclesiarum. 

2. Quoad nimiam simplificationem et quoad paupertatem, speciatim in 
episcoporum et cardinalium personis, pontificalibus muneribus fungentibus, 
velim in mentem Patrum revocare nos praecipuas partes in actione sacra ha- 
bere. Auctoritas divina qua induti sumus est velut fundamentum nostrae di- 
gnitatis quae externam distinctionem exigit. Vestes liturgicae aliquid sacri sunt. 
Omnia denique ad Dei gloriam referuntur. 

Nec sacra pompa populum christianum a vita christiana dicatur arcere. 
Personae edoctae gaudent quod nos qui impendentes pro animabus earum et 
sustinentes pondus diei et aestus Christum crucifixum imitamur etiam mini- 
stri simus Christi resuscitati, Regis immortalis saeculorum et Regis aeternae 
gloriae. 

Sicut Christus, signum cui contradicetiyr sumus. Scandalum pharisaicum 
vitare non possumus. Pauperes, Ecclesiae hereditas, semper nobiscum habe- 
bimus. 

Plus dicam. Nimia rerum sacrarum vulgarizatio tanquam carentia matu- 
ritatis et personalitatis ab eis qui extra Ecclesiam sunt et sensum rectum ha- 
beant iudicari potest. Videbimur forsan cannae novitatum ventu agitatae. 

Qui bonam voluntatem in terra non habent sophismis conantur sanctam 
Ecclesiam in oblivionem sepelire, quia eius praesentia et triumphis tur- 
bantur. 

Sagacitate ac gravitate apostolica qua estis, venerabiles Patres, speramus 
fore ut iustum aequilibrium in his et in aliis punctis schematis constitutionis 
de sacra Liturgia invenire sciatis. 

70 

Exc.mus P. D. CAROLUS ROSSI 

Episcopus Bugellensis 

Totum cap. V schematis de sacra Liturgia, et in primis eius prooemium, 
ad hoc mihi tendere videtur, ut ablatis quibusdam non paucis deviationibus, 
christifidelium pietas rectius perducatur in alvaeum pietatis Ecclesiae et ma- 
gis illuminetur visione mirabili historiae salutis; et ut percipiat per annum 

liturgicum non tantum facta praeterita in memoriam revocari, sed potius 
eam historiam redemptionis actualiter prosequi, in qua ipsi inserti sunt. Est 
enim historia nostra quae in Ecclesia perdurat et in nobis cotidie perficitur. 
Nonne dolendum est, quod non solum fidelium populus, sed saepe etiam sa- 
cerdotes cultum Sanctorum cultui mysteriorum Christi anteponant? Nonne 
dolendum quod sensus Adventus, Septuagesimae, Quadragesimae et ipsius tem- 
poris paschalis, necnon sollemnitatum Pentecostes et Ascensionis Domini mi- 
nor factus sit in aestimatione communi fidelium? Nihil omnino detrahi pu- 
tamus tum cultui hyperduliae quem ferventer Beatae Virgini exhibemus, tum 
honori Sanctis debito, si ipsam Dei Matrem et Sanctos semper inspiciendos 
esse putamus in sua vera luce, relate nempe ad Iesum Christum Redemptorem, 
qui totius sanctitatis est fons et origo. Et hoc sane clare et pulcherrime expo- 
nitur in prooemio capitis quinti, quod sensum praebet ad omnia recte intel- 
ligenda quae in eodem capite dicuntur. 

In singulis paragraphis quaedam indicantur, quae a commissionibus post- 
conciliaribus sedulo prae oculis erunt habendae, sive ut diversa anni liturgici 
tempora (et praesertim Adventus) apertius suis characteribus signentur, sive 
ut firmiter liturgia dominicalis consecretur, sive ne cultus Sanctis debitus, 
legitimus sane et perutilis, a celebratione tamen mysteriorum Christi fideles 
abstrahat. Quod opus perficientibus magno erunt auxilio illae « declaratio- 
nes » quas commissio praeparatoria singulis paragraphis adiecerat. 

De festo Paschatis certa die assignando, de quo in n. 85, quamvis theorice 
mobilitas magis apta mihi videatur ad significandam mysterii paschalis cen- 
tralitatem, quia illa solemnitate se movente, omnia fere in anno liturgico mo- 
ventur, tamen ex practicis rationibus optandum est ut festum certa die assi- 
gnetur. 

Liceat nunc mihi unum verbum dicere de ceteris capitibus schematis. 
Multa audivimus, quae absque dubio evangelicis principiis de paupertate con- 
sonant. Quaedam vero, meo iudicio et absque ulla offensione, aliquantisper 
mihi demagogicum sensum sapiunt. Non certe quoad ea quae respiciunt or- 
natum personae (et occasione arrepta vellem adicere, quoad quaedam signa 
personalis reverentiae, ut sunt genuflexiones episeopo faciendae), sed potius 
quoad templorum magnificentiam et ornatum, quoad altaris et supellectilis 
pretiositatem. Nonne in hoc etiam revelatur christianorum religiosus sen- 
sus, qui pretiosa cultui destinando aliquomodo manifestatur? Nonne Deus 
ipse in veteri testamento divitias innumeras in templo Ierusalem aedificando 
voluit expendi? Nonne hoc etiam est in traditione patrum nostrorum, qui 
in sacris aedibus exstruendis et ornandis nobis mirum suae fidei et religiosi- 
tatis testimonium reliquerunt? Quamquam rerum pretiositas in rebus ad cul- 
tum exercendum non est exigenda, non tamen improbanda mihi videtur. 

Quod, translatis rationibus, etiam dicendum puto de musica et cantu, 
nec non de arte sacra. Omnia quae ab humano ingenio producuntur, vocem 
suam habent, et quidem diversam pro diversis temporibus et locis; omnia 
igitur sua voce laudent Dominum. Tantum cavendum est, ne quid sive mu- 

sica sive artes in templum et in liturgicam celebrationem inducant, quod 
cum veritate et dignitate cultus componi non possit. Quae omnia in capiti- 
bus VI, VII et VIII satis bene mihi videntur affirmari. 

Iuxta quod supra dixi de signis reverentiae, ad n. 89 propono ut adiician- 
tur haec vel alia similia verba: « Reverentiae signa personis ecclesiasticis 
exhibenda ita reducantur, ut nullam cultus Deo debiti speciem prae se fe- 
rant, ut sunt genuflexiones episcopis faciendae ». 

71 

Exc.mus P. D. MAURITIUS ROY 

Archiepiscopus Quebecensis 

Cap. VIII. De arte sacra. 

Mens illius capitis optima est. Attamen, cum de facto multa inveniantur 
in Ecclesia quae principiis artis sacrae consona non sunt, optandum mihi 
videtur ut mens Ecclesiae clarius et fortius declaretur, ad hoc ut praecaveatur 
indifferentia multorum et vera renovatio in isto campo foveatur haud secus 
hac in re proprie liturgica. 

Introductio: In par. 1, clarius distinguenda videntur ars religiosa in ge- 
nere, sub qua veniunt etiam ea quae pertinent ad devotionem privatam, et 
ars sacra, de qua, ni fallor, hic specifice agendum est. Valde optatur ergo ut 
clare et aperte definiatur ars sacra ut illa quae inservit ad cultum divinum. Sic 
plus minusve assimilaretur ars sacra « arti domus Dei » (art d'eglise, church 
art), clare distingueretur illa ars ab arte religiosa in genere et clare indica- 
retur de quanam arte legem ferre intendit Ecclesia. Ita, ex eo quod cultui di- 
vino inservit, clarius apparerent eius dignitas eiusque exigentiae. 

In 2 paragrapho, dicendum videtur Ecclesiam optare ut habeatur, una 
cum renovatione liturgiae et in eodem spiritu, renovatio artis sacrae, et con- 
sequenter normas statuere. Sic iam ab initio verum incitamentum daretur ad 
instaurationem quae in isto campo valde desideratur. 

Art. 99. Ne mera permissio sed etiam necessaria norma proponatur, ad- 
denda videntur sequentia verba: Cum ea quae ad artem spectant intime con- 
nectantur cum traditionibus peculiaribus et indole propria cuiusque regio- 
nis et nationis, haec S. Synodus optat ut Ordinarii prudenter conentur ut 
omnia quae divino cultui inserviunt aptentur culturae et sensui aesthetico 
particulari suae regionis, ita ut ars sacra, nedum sit obstaculum, pro omnibus 
deveniat clara et eloquens expressio nuntii evangelici. 

Art. 100. Ne detur norma solummodo negativa, incipiatur ille articulus 
sequentibus verbis: « Curent Ordinarii ut artis christianae opera omnia no- 
bili finalitati artis sacrae satisfaciant utque artis opera quaecumque quae 
fidei... etc. ». 

Art. 102. In illo articulo designetur ipsum munus commissionis. Dici pos- 
set: commissio artis sacrae mediis aptis promoveat artem sacram christianam 

huius nominis vere dignam. Omnes inducat ad artem instauraridam, consiliis 
regat omnes partem habentes in vita artis sacrae, praesertim pastores, religio- 
sos et religiosas, educatores, artifices, etiam mercatores. 

Art. 103. Articulus ille nimis brevis est et multa elementa praeterit, cum 
posset esse velut anima totius capitis. Ut melius foveatur spiritus renovationis 
in arte sacra, sequentes additiones propono. Dicatur v. g.: 

Recordentur artifices (secundum verba Pii XI iterum a Pio XII dicta) artes 
sacras esse nobiles servos cultus divini. Haec definitio eis revocabit naturam 
et dignitatem eorum vocationis. 

Prae mente habeant artifices fines artis sacrae: nempe res sacras ita confi- 
cere ut vitae liturgicae adaequate inservire possint. Curent praesertim ut fa- 
cilis et commoda fiat actuosa participatio fidelium mysteriis liturgicis. Memo- 
res tamen sint non quamcumque utilitatem sufficere, sed necessarium esse ut 
res sacrae suipsius indole et valore artistico sint laus quaedam Dei et fideles 
inducant ad reverentiam et orationem. Non tantum architectura sed etiam 
omnes artes aliae et praesertim pictura et sculptura servire debent vitae litur- 
gicae. Curent omnes ut apte et considerate eligant argumenta et symbola 
quibus utuntur, e sacra Scriptura maxime hauriendo atque illa potius eligendo 
quae meliorem participationem fidelium vitae liturgicae fovere queunt quae- 
que homines nostrae aetatis aptius movere possunt. Vitetur abusus symbo- 
lorum et imaginum pertritarum, sed et etiam siccitas vacua qua pietas fidelium 
suo adminiculo privaretur. Meminerint artifices se opera artistica producere 
non tantum ut sibi complaceant, sed ad laudem Dei et ad aedificationem po- 
puli christiani. Ne ergo ignorent legitimas exigentias fidelium, opera artis con- 
ficiendo quae ab illis, etiam post debitam explicationem, tanquam opera sacra 
agnosci nequeunt. Nec aliunde inducantur ad omnia desideria populi ex- 
plenda, etiam si fini artis sacrae contraria sint. Recordentur e contra se colla- 
borare institutioni fidelium. Omnibus viribus conantur opera artis praebere 
quae vere pulchra et religiosa sint, ita ut ex rebus creatis homines ad cogni- 
tionem et amorem Dei manuducantur. 

Art. 105. In illo artiqjlo propono ut dicatur necessitas institutionis in 
arte sacra pro religiosis, maxime pro religiosis femineis quae multa pro cultu 
conficiunt. 

72 

Exc.mus P. D. ALEXANDER SCANDAR 

Episcopus Lycopolitanus 

Vannee liturgique. 

Aujourd^hui POrient et 1'Occident sont divises au sujet des deux prin- 
cipales Fetes et presentent aux non-chretiens un spectacle scandalisant en 
celebrant ces memes Fetes a des dates differentes. Ainsi les uns fetent 1) la 
Naissance du Christ le 25 decembre, les autres le 7 janvier, 2) la fete de 
Paques un dimanche, les autres un autre dimanche et parfois 5 dimanches 

plus tard; bien qu'au fond ils savent que le dimanche commemore toujours 
la Resurrection du Christ. Cela n'empeche que cette divergence exterieure 
pour la solennite et la memoire est un obstacle a la diffusion de PEvangile. 

Que l'on me permette de donner un apergu succint et historique ayant 
trait a ces deux fetes soit: Paques et Noel. 

1. Pdques: Saint Paul nous dit cette verite: « Si le Christ n'est pas 
resuscite, vaine est notre foi ». Ainsi vouloir faire de cette grande fete de la 
Resurrection, le centre de notre annee liturgique, c'est sans doute une inspi- 
ration du St-Esprit guidant toujours"la Sainte Eglise. 

L'histoire nous enseigne que cette fete date des temps apostoliques, elle 
fut avec la Pentecote, l'une des premieres fetes celebrees par les chretiens. Il 
est a remarquer qu'on a suivi, comme d'ailleurs on le fait aujourd'hui, le calen- 
drier juif lunaire pour sa fixation, soit: le 14 Nisan, donc la pleine lune du 
printemps. Vers la fin du premier siecle, Alexandrie qui etait chargee de fixer 
cette fete et apres elle Rome, deciderent qu'elle serait celebree le premier jour 
de la semaine, soit le dimanche qui suivrait le 14 Nisan. En effet ce premier 
jour commemore la Resurrection du Christ. Les querelles graves qui eurent 
lieu alors entre les asiatiques judaisants et les autres Eglises, sont une preuve 
de Pattachement des chretiens a cette date. 

Ainsi donc, la date de la fixation de Paques ne suit pas un calendrier ju- 
lien, mais plutot un calendrier lunaire, celui que plus tard suivirent les arabes 
et que Pon trouve encore chez les musulmans. L'annee lunaire devance Pannee 
solaire d'environ onze jours un tiers, et c'est cette raison qui est cause de 
Pinstabilite de la date de Paques et Pannee ambolique, soit celle de 13 mois 
tous les trois ans. 

Apres la scission ou le schisme on a adopte deux dates pour cette fete: 
1) une Occidentale fixant la fete de-Paques au dimanche qui suit le 14 Nisan, 
a moins que ce 14 Nisan ne tombe un dimanche, alors le fete est renvoyee au 
dimanche qui suit; 2) une Orientale fixant la fete au dimanche qui suit toute 
la semaine pascale des Juifs; c'est pourquoi POrient fete Paques une semaine 
apres POccident excepte lorsque la pleine lune tombe le 14 Nisan, alors il y 
a renvoi au dimanche qui suit et cela fait concorder la meme date pour les 
deux (Orient et Occident). 

Quant a Pannee ambolique, soit celle de 13 mois, en Orient on double 
le mois qui precede Nisan, et alors la difference entre les deux Paques 
(Orientale et Occidentale) atteint 5 semaines. 

Donc pour unifier la date, il ne s'agit point de reformer le calendrier, 
mais d'arriver a une entente charitable entre catholiques et orthodoxes. II 
est a remarquer que la fixation de la date de Paques regle les autres fetes 
du Cycle lunaire, et par consequent du Temps Quadragesimal. 

2. Noel: Cette fejte date de la fin du second siecle et fut tout d'abord 
celebree a Alexandrie, elle s'est etendue ensuite a Rome et de la a tout POc- 
cident. La date fixee est solaire; c'est pourquoi on peut parler de reforme du 
calendrier julien ou gregorien. 

Depuis la reforme du calendrier ordonnee par St. Gregoire-le-Grand, tou- 
tes les fetes solaires et le Sanctoral ne concordent plus avec les dates de 
POrient. En effet, avant la reforme on avait constate dix jours de retard sur 
la date exacte de Pequinoxe du printemps; ces jours furent alors supprimes, 
et le 5 octobre fut le 15 en Occident. Cette reforme ne fut pas admise par 
POrient, d'ou une difference de dix jours entre toutes les fetes du cycle so~ 
laire y compris la fete de Noel. Hors depuis le 16 e siecle a cette date, les 
dix jours ont augmente de trois, donc une difference de 13 jours, car pour 
corriger Perreur du ealcul on a etabli d'apres les recherches que Pannee est de 
365 jours, 5 heures et quelques minutes. Pour obvier a cette difficulte, on decida 
que les annees bissextiles dont les chiffres ne seraient pas divisibles par 4 se- 
raient de 365 jours, or cela est deja arrive trois fois et pourrait continuer 
avec le temps si on maintient Perreur du calendrier julien. La question n'est 
donc pas dogmatique et pourrait etre resolue par la charite et la fraternite. 

Conclusion et Propositions. 

1. La formation d'une Commission choisie par les catholiques et les or- 
thodoxes dont le but d'une entente cordiale qui ne toucherait point les dogmes, 
les coutumes et les croyances. II faut comprendre que ces fetes sont des sim- 
ples memoires qui glorifient le Christ. Le Christ ne peut pas etre glorifie par 
la division et la mesentente. 

2. Suivre Popinion en vogue et la faire admettre par tous les chretiens: 
elle consiste a) suivre pour Noel le calendrier reforme gregorien; b) suivre 
pour Paques le calcul oriental lunaire. La generosite de la Sainte Eglise Ca- 
tholique ne s'arretera pas devant des obstacles qui ne touchent pas a la foi 
et la portera a faire le premier pas; c) s'entendre pour que le dedoublement 
du mois ambolique soit apres Nisan, pas avant, pour etre en conformite avec 
PEvangile et ne pas celebrer Paques en mai, lors des fortes chaleurs. Le renie- 
ment de Pierre eut lieu parce qu'il se rechauffait. 

3. Une reforme internationale pour fixer la fete de Paques n J est pas 
a souhaiter. II nous faut rester dans le cadre de Phistoire et des traditions. 
L'Unite parmi les chretiehs fera cesser le scandale, eloignera le ridicule qui 
entache notre religion, qui diffuse Pamour, la charite et Punion, et aidera 
les esprits a vaincre les prejuges. Elle sera le premier pas vers Yunite tant 
desiree. Je parle d'apres Pexperience. Le spectacle en Egypte est beau et 
touchant, les annees oix les fetes sont ensemble et tombent a la meme date. 

N. 83: le temps quadragesimal. Ce temps a ete institue par la Sainte 
Eglise pour la penitence et a fini par etre une preparation a la grande Fete 
Pascale cloturee par la Confession et la reception de PEucharistie, en sorte 
que d'apres la didascalie en usage dans PEglise d^Alexandrie on peut dire: 
« Sera considere comme paien, celui qui a Paques ne se confessera pas et ne 
communiera pas ». Or, des les temps les plus recules, une crainte reverentielle 
basee sur la foi, poussait les fideles a preparer cette Communion. Nos vieux 
ancetres disaient communement: « La Communion est lumiere et feu ». 

Le temps quadragesimal a ete institue par nos Peres pour rappeler le jeune 

de Notre Seigneur dans le desert et son triomphe sur le demon tentateur. 
L'amour des fideles pour Notre Seigneur les poussait a chercher a Pimiter 
dans ses penitences (temoins les ascetes, les moines et les recits des Peres 
du desert). Or aujourd^hui, il semble que pousses par un esprit de materia- 
lisme, les chretiens sont arrives a garder le nom sans garder les institutions 
de ce temps, soit: le jeune rigoureux ainsi que la priere et les offices. Le rite 
latin repandu dans la plus grande partie de PEglise a exerce son influence sur 
les autres rites et leur a fait, jusqu'a un certain point abandonner leurs tradi- 
tions et coutumes, du moins chez les Uniates, et en particulier chez nos fide- 
les. Tandis que dans PEglise Copte Alexandrine separee, le Careme et les 
autres temps de jeune sont observes, respectes et gardes presque pharisai- 
quement, nous les catholiques du meme rite, nous avons admis toutes les 
facilites pratiquees par les latins. Je peux dire que nos freres separes sont 
pour nous un exemple de mortification et d^attachement aux observances le- 
gales de la Sainte Eglise. 

II ne faut guere parler d'unite, tant que nous mettons des obstacles entre 
nous et eux, que nous admettons tout ce qui separe par nos immortifications 
qui font Pobjet de leurs critiques acerbes. Ainsi le Careme chez nous aussi 
bien que PAvent et le jeune des Apotres, etc. sont des memoires plutot que 
des realites parce que: 

a) A part pour le Careme et les 15 derniers jours de PAvent, les ma- 
riages sont celebres avec pompe au scandale de nos freres; les fetes et les 
soirees, soit-disant de charite ou rien ne manque, musique, danses, boissons 
sont donnees. 

b) Quant aux jeunes et a Pabstinence pratiques par nos freres, c^est 
Padoucissement complet, sans aucune reparation rappelant le devoir de la 
penitence. Ainsi pour Pabstinence, on admet le laitage ignore par nos freres; 
et pour le jeune du moins chez nous, il se pratique jusqu^a midi avec trois 
jours maigres et le reste de la semaine, viande et poisson. Meme la semaine 
sainte qui a son dispositif rigoureux dans PEglise dissidente, les adoucisse- 
ments ont penetre chez les catholiques sous pretexte d'hygiene et d J obliga- 
tions. 

Je propose donc que le temps quadragesimal et les autres temps de jeune 
et d'abstinence observes dans les Eglises de nos freres separes soient une obli- 
gation pour nous, et que Pesprit d^immortification, cause de ce materialisme 
et de cette tiedeur dans la foi soit banni. Un catholique doit donner Pexemple 
de la mortification et de la penitence. « Certains demons ne sont chasses que 
par la priere et la penitence », dit Notre Seigneur; n'est-ce pas alors que 
le demon de la division et de Porgueil nous demande d'employer ces armes 
pour fuir et etre remplace par PAnge de la Charite. 

Le jeune eucharistique. Tandis que Pon parle d J unite avec nos freres 
separes, on continue a semer dans la pratique des causes qui accentuent la 
separation. Je comprends que POccident tenant compte des protestants elar- 
gisse ses observances pour les attirer a Punite, soit en accordant des facilites 

pour le jeune eucharistique, v. g.: a) Peau ne rompt pas le jeune, b) les liqui- 
des non alcoolises peuvent etre pris une heure avant la communion, c) trois 
heures suffisent pour le jeune eucharistique etc; mais POrient a-t-il affaire 
aux memes raisons? Ne croit-on pas au traditionnalisme outre de nos Eglises 
et a Pesprit tenace de nos peuples? Ils observent le strict jeune eucharistique 
et ont tout un code de coutumes en preparation a la Sainte Communion. A 
vrai dire, nous devenons leur risee et Pobjet de leurs moqueries. Pour eux, 
nous sommes une secte assimilee aux Protestants, et malgre notre nombre 
c'est a peine s'ils nous considerent comme chretiens. Que les latins aient 
leurs lois et leurs coutumes chez eux, mais qu'ils n'etendent pas cela au 
Proche-Orient, qui est loin d'etre un pays de mission et qui se glorifie d'avoir 
« le vrai christianisme et de le maintenir dans son integrite » (sic). Je souhaite 
donc par charite que les Uniates soient convaincus de revenir a leurs anciennes 
coutumes pour le bien de leurs freres. 

La Messe du soir. II est a souhaiter tout simplement que l'on observe la 
coutume de nos Pays pour la maniere de compter les 24 h. qui constituent la 
journee. L'Occident considere la journee de minuit a minuit, tandis que 
POrient la considere du coucher du soleil au coucher du soleil. D'ailleurs 
c'est ainsi que TAncien Testament compte les six jours de la Creation et c'est 
de cette maniere que les trois jours de Notre Seigneur au tombeau ont ete 
calcules. Nous ne sommes donc pas contre les Messes du soir, mais celles-ci 
ne doivent pas commencer avant le coucher du soleil, et apres un jeune eucha- 
ristique d'au moins trois heures. Nos Freres exigent huit heures. 

II convient donc de laisser a 1'Orient ses vieilles coutumes et chercher 
a gagner ces vieilles Eglises a Punite par la tolerance et le respect de leurs 
traditions. 

73 

Exc.mus P. D. ADOLFUS GREGORIUS SCHMITT 

Episcopus Bulauaiensis 

Pag. 190 constitutionis, linn. 12-17, quaedam dicuntur de speciali praero- 
gativa festorum B. Mariae Virginis. Propono ut clarius appareat ratio intima 
huius praerogativae, dogma nempe Ephesinum de « Dei Genetrice ». Pag. 190 
lin. 12 post verba « gratia salutis repleantur » habeatur novum alinea sic 
dicendo: « Post festa Dei et Domini nostri Redemptoris locum praecellen- 
tem occupant festa B. Dei Genetricis Mariae, cuius memoria indissolubili 
nexu cohaeret cum Filii sui opere salutari, in qua praecellentem Redemptionis 
fructum miramur et spem salutis in purissima imagine cum gaudio contem- 
plamur ». 

Deinde prosequatur tertium alinea: « Memoriam insuper... ». 
Declaratio. Connexio inter Filium et Genetricem causa propria est prae- 
rogativae singularis, qua pollent festa B. Mariae Virginis. Quod etiam histo- 

rice elucet in festo « Purificationis Mariae Virginis » et in festo Annuntiatio- 
nis eiusdem. Festum enim diei secundi mensis februarii adhuc a Sergio I 
(687-701) nominatur festum « s. Symeonis, quod Graeci Ypapanti appellant » 
(Lib. Pont., ed. Duchesne I, p. 376), quia est festum Domini, qui tunc obviam 
venit sancto seni. Tamen postea factum est festum B. Mariae Virginis. Ita 
festum Annuntiationis olim vocatum est « Annuntiatio Dominica », « Annun- 
tiatio Dominicae incarnationis », « Conceptio Domini nostri Iesu Christi » etc. 
[A.S.S., martii III, p. 538). Tamen hodie celebratur in Missa et Breviario 
tamquam festum B. Mariae Virginis. 

74 

Exc.mus P. D. ANSGARIUS SEVRIN 

Episcopus tit. Mossinensis 

Ouoad functiones liturgicas vel para-liturgicas. 

1. Supprimatur usus dalmaticae et tunicellae pro episcopis in pontifica- 
libus. 

2. Supprimatur usus cappae magnae. 

Rationes. Ad 1) Videtur esse ritum excessivum — atque in regionibus 
calidis nimis onerosum — ad exprimendum symbolum potestatis et digni- 
tatis episcopi. Quae expressio hic non est necessaria, neque generatim intel- 
ligitur a populo neque a plerisque sacerdotibus. Ad 2) Apparet esse vestem 
nimis sumptuosam quae oculos et attentionem a cultu liturgico detrahit et 
in personam episcopi figit cum nimia distractione. Praeterea est vestis nullo 
modo practica, creans plures difficultates in usu et distractiones, et est nimis 
ponderosa in regionibus callidis. 

Quoad vestes episcopales in usu quotidiano vel in civilibus caeremoniis. 

1. Supprimatur usus vestis « ferraiolo » dictae. 

2. Loco crucis pectoralis ex auro cum catena simili, praescribatur usus 
crucis simplicioris, v. g. eburneae. 

3. Anulus adhibeatur multo simplicior. 

Rationes. Convenit episcopis exemplum dare humilitatis, simplicitatis et 
spiritus paupertatis, quae ut pastores populum docent nomine Christi humi- 
lis et pauperis. 

Paraphernalia ut « ferraiolo » et ornamenta aurea atque argentea spi- 
ritum mundanum redolent et anachronistice servantur e tempore quo praelati 
tentabant talibus mediis aestimationem populi in se convertere. 

Hodie populus tam christianus quam non-christianus potius scandalizatur 
videns viros Deo consecratos quorum est alios in viis Domini ducere se- 
cundum spiritum evangelicum, talem sumptuositatem adhibere. 

In missionibus scandalizantur pauperes, operam dantes laboribus socia- 
libus, etc, qui cogitant de pecunia inutiliter expensa ad has res sumptuosas 
comparandas. 

Si ab episcopis in Concilio, sponte sua, nihil in hac re, statutum fuerit 
nihil umquam fiet. Attamen permulti christiani cupiunt ut aliquid fiat, et 
revera expectant a Concilio aliquid factum iri in hac materia. 

Noster, enim, coetus, non sartorum sed pastorum animarum coetur est! 

75 

Exc.mus P. D. CESLAUS SIPOVIC 

Episcopus tit. Mariammitanus 

Tria mihi occurrunt de quibus loqui intendo, scilicet: 1) De quibusdam 
in cap. VIII schematis, pag. 199: de Arte sacra; 2) De patrimonio artis 
christianae Ecclesiarum Orientalium conservando et tuendo; 3) De solem- 
nitate Paschatis. 

Ad 1: Emendationes. In pag. 200, sub n. 103, in lin. 18, legimus: 
« ... agi de sacra quadam Dei Creatoris imitatione ». 

Etsi imitatio Dei Creatoris per se nobilissima est ac non deberet ingenio 
artifieis, vel etiam mensuram mediocritatis excedenti, humiliationem aliquam 
causare, artifices tamen hac in re magis percussibiles sunt quam ceteri ho- 
mines ac expressionem « imitatio » in arte abhorrent. Propterea loco « imi- 
tatione » haec humiliter propono: a) « laude » vel longiorem expressionem, 
quae mihi magis placet; b) « agi de sacra re cuius Deus, pulchritudo injtnita } 
ipsemet est principium et fons » (cf. Enchiridion Clericorum, Typis Pol. Va- 
ticanis, 1938, p. 648, n. 1203). Proposita hic correctio magis consona vide- 
tur Encyclicae Mediator Dei (A.A.S., 39 [1947], p. 590), ubi de nuda rerum 
imitatione ac simul de nimio symbolismo artifices praecaventur. 

In eadem pag. 200, n. 104. Ista tota paragraphus — salvo iudicio melio- 
re — indolem generaliorem habere debeat nec expressionibus in lin. 28 
« recognoscantur » et « instauratae » uti. Ratio ob quam hoc dico est, nam 
paragraphus ista uti totum cap. VIII omnes Ritus seu Ecclesias particulares 
respicere debeat. Igitur novam redactionem huius articuli liceat mihi propo- 
nere, nempe: « Canones et statuta ecclesiastica quae ad sacrum cultum spec- 
tant, praesertim quoad aedium sacrarum dignam et utilem constructionem, al- 
tarium formam et locum, tabernaculi eucharistici nobilitatem et securitatem, 
baptisterii aptitudinem necnon honorem imaginum sacrarum, decorationis et 
ornatus convenientiam — ad necessitates cultus liturgici hodiernas adap- 
tentur ». 

In eadem pag. 200, sub n. 105. Mea humili sententia iste articulus sine 
necessitate studium sacrae Artis cum liturgia connectit, quod videtur cum 
praxi in seminariis et Universitatibus etiam cum documentis officialibus hac 
in re a S. Sede datis pugnare. Debeo etiam notare articulum istum claritate 
et simplicitate carere. Quis enim — nisi fortasse ab hominibus valde peritis in 
materia Artis sacrae — capere poterit hanc sententiam: « instruantur etiam 

de mutuis relationibus inter Artis sacrae historiam et christianae fidei ac di- 
sciplinae (?!) evolutionem ». His consideratis sit mihi licitum totum articu- 
lum hac in forma proponere: « Clerici dum philosophicis et theologicis stu- 
diis incumbunt etiam de Artis sacrae historia eiusque evolutione instruan- 
tur scilicet quatenus Ecclesiae venerabilia monumenta aestiment eaque ser- 
vent, necnon ut artificibus in novis Artis sacrae operibus efficiendis, consilia 
illuminata praebere queant ». 

Verba in pag. 201, in linn. 3, 4 et 5 delenda sunt. 

Ad 2: Ars sacra Orientalium. Procul omni dubio Ecclesiae Orientales in ri- 
tibus suis splendido apparatu utuntur, quo fidelium pietas erga divina mysteria 
fovetur. Dum tamen de ritibus praesertim Orientalium agatur non tantum de 
contentu textuum liturgicorum et caeremoniis sermo esse debeat, sed etiam de 
musica sacra, de pictura vel iconographia et de architectura aedium sacrarum. 

Dicitur artem quidem omnem limitem excedi ac universalem esse. Hoc 
est verum; attamen uti flosculum silvestre in eodem prato varietate qua de- 
lectat ab alio distinguitur, idem et Ars nostra sacra ingenio differentium popu- 
lorum creata varietatis candore redolet. Affirmare audeo quod Ars sacra 
Orientis christiani, liceat mihi hic solummodo ad exempli gratiam architectu- 
ram et iconographiam byzantino-slavam memini, locum valde honorificum 
et speciale in thesauro communi Ecclesiae tenet. Mira enim profunditate sen- 
sus religiosi ars christiana Ecclesiarum Orientalium enitet tam in exsequen- 
dis per picturas et opera musiva historiis S. Scripturae quam in repraesentandis 
personis D. N. I. C, Mariae Matris Dei et plurimorum Sanctorum. 

Humiliter ergo peto ut ab hac sacrosancta Synodo istud nobile patri- 
monium et thesaurum solemniter agnoscatur ac tuitioni omnium commen- 
detur. 

Aliae rationes quae ad istam propositionem faciendam impellunt sunt: 
a) cap. VIII De arte sacra indolem generalem habere debet ac pro Ecclesia 
universali normas generales statuere; b) de hac materia in commissione prae- 
paratoria pro Ecclesiis orientalibus non erat sermo; c) irreparabile vacuum 
in laboribus tam amplis huiusce venerandi Concilii crearetur, si explicite 
de arte sacra Ecclesiarum orientalium nihil diceretur. 

His dictis unum solummodo articulum huiusce tenoris ad schema propo- 
situm addendum liceat mihi praesentare: 

Haec Sacrosancta Oecumenica Synodus patrimonium Ecclesiarum Orien- 
talium," quod in communem thesaurum unius Christi Ecclesiae coalescit, Ar- 
tem earum sacram quod attinet, imprimis vero musicam ecclesiasticam, ima- 
gines sanctas et architecturam, quae devotionem fidelium alunt ac in fidei 
veritatibus eos educare adiuvant, retinendum et maxime diligendum esse de- 
clarat. 

Commendatur etiam ut librorum liturgicorum ac cantus sacri editio quan- 
totius pro unaquaque Ecclesia particulari paretur ac typis edatur. 

Spero ultimam partem huius propositi grato animo accepturam esse a 
commissione liturgica, quae sub directione congregationis orientalis tam multa 

merita per libros hucusque editos acquisivit. Haud pauca tamen adhuc desi- 
derantur. 

Ad 3: Solemnitas Paschatis. Hac in re adhaereo eis quae dicta sunt ab 
exc.mo domino Nabaa. Velim tantum ulteriorem gressum proponere: totam 
istam difficilem quaestionem secretariatui « Pro Unione », cui em.mus card. 
Bea praesidet, tradere, attamen eum rogare ut omnia hac in re sine mora 
executioni dentur. Fortasse Spiritu Sancto adiuvante iam anno proximo festum 
gloriosum Paschatis totus mundus christianus eodem die celebrare queat. 

76 

Exc.mus P. D. HERCULANUS VAN DER BURGT 

Archiepiscopus Pontianakensis 

Pauca tantum verba dicam de cap. VIII n. 100. In titulo huius numeri 
mea opinione et partis maioris Conferentiae episcoporum Indonesiae adden- 
dum sit: [Opera artis fidei, pietati et sobrietati contraria, arceantur]. 

In fine huius numeri ad regulam 32 addendum sit: « Item curent loco- 
rum Ordinarii et superiores maiores religiosorum et religiosarum ut aedificia 
ecclesiae eorumque supellex et omnia aedificia ecclesiastica ut sunt e. g. 
domus religiosorum et religiosarum eorumque (earumque) instituta non pan- 
deant luxum et pretiositatem, quae oppugnant functioni sociali religionis chri- 
stianae et fidelibus eorumque societatibus imponunt onera pecuniaria gravis- 
sima ». 

Rationes clarae sunt: 

1. Ecclesia eiusque instituta non pro numero selecto sed pro omnibus 
hominibus sunt etiam pro pauperibus et pro iis, qui vivunt ex mercede sui 
laboris quotidiani. Haec pars hominum plane maior est et non potest aedifi- 
care aedificia, quae sunt pretii centenarum millium dollarum. 

2. Partes divitiores Ecclesiae auxilium praebere debent (non tantum pos- 
sunt) partibus pauperibus. Haec obligatio primaria est et actio integralis reli- 
gionis christianae. 

3. Luxus et magnificentia sumptuosa aedificiorum etc. non trahit homines 
ad crucem Christi sed expellit eos e domo Christi. 

Ergo: Aedificia ecclesiae et ecclesiastica sint digna et pulchra, sed sobria 
et congrua functionibus suis socialibus his in temporibus. 

[Suhsignati etiam:] N. Schneiders, arch. Makassar; P. G. Grimm, ep. 
Zinceuvensis; A. H. van den Hurk, arch. Medanensis; N. P. van der 
Westen, ep. Pangkalpinang; W. Demarteau, ep. Bandjarmasin; J. Grent, ep. 
Amboina; A. Soegijapranata; J. Soudant, coad. Palembangensis; L. v. Kes- 
sel, ep. Sintang; Ant. A. O. Carm., ep. de Malang; Tarcisius van Valenberg, 
ep. tit. Combensis; A. Djajasepoetra, arch. Dj. 

Exc.mus P. D. LAMBERTUS VAN KESSEL 
Episcopus Sintangensis 

In schemate constitutionis de sacra Liturgia, ubi agitur de anno liturgico 
(cap, V, 1) sermo non fit de Adventus momento. Attamen, in suis litt. ency- 
clicis Pius Pp. XII f . r. hoc tempus ut specialiter aptum designavit, quo fide- 
les munus suum deprecatorium ut Ecclesiae Missioni gratiam divinam amplio- 
rem obtineant adimplerent. 

Quapropter, quia tempus loquendi non sufficit, scriptenus tantum de hac 
re huic exc.mo secretariatui propositum committo, ut qua meliore qua possit 
via Concilii iudicio subiiciatur. 

« Ut Ecclesia sibi a Christo Capite commissum munus " ad divinum ver- 
bum usquequaque propagandum " 1 cum omnibus suis membris iuxta unius- 
cuiusque vocationem ac statum opere et oratione semper ac arctius prose- 
quatur, mandat S. Synodus, sibi faciens ardens monitum f. r. Pii Papae XII, 
ut " certis liturgici anni temporibus, quae ad sacras fovendas provehendasque 
expeditiones aptiora videntur... ad fundendas preces animi acrius exstimu- 
lentur... Ad quae tempora potissimum pertinere putat (Ecclesia) Sacrum Ad- 
ventum, quo humani generis exspectatio de Servatore recolitur et salutis 
provida praeparatio recensetur; Epiphaniae festum, quod hominibus ortam 
pandit salutem; Pentecosten denique, qua, Paracliti Spiritu flante, condita 
Ecclesia celebratur " 2 ». 

78 

Exc.mus P. D. VALENTINUS WOJCIK 

Episcopus tit. Barenus in Hellesponto, aux. Sandomiriensis 

Ad capita V-VIII schematis constitutionis de sacra Liturgia sequentes 
animadversiones proponere audeo: 

1. In pag. 192, post lin. 6 addenda sunt: « Restitutio praxis paenitentia- 
lis Quadragesimae incipi debet ab introducenda actuosa participatione fide- 
lium in caeremoniis feriae IV cinerum et ieiunio cum abstinentia eadem 
die servando ». 

Ante par. 84 adiungenda est norma: « In restauratione anni liturgici ma- 
gni momenti est quoque tempus Adventus, quando fideles monendi sunt, ut 
se per sacramentum paenitentiae et devotam susceptionem Sanctissimae Eu- 
charistiae ad festum Nativitatis Domini praeparent ». 



1 Pii XII litt. enc. Fidei donum, 21 apr. 1957: A.A.S., 49, vol. 24, p. 238. 

2 Ibid., p. 239. 

2. In pag. 193, in linn. 7-11 omittenda sunt: « At ipsa quoque historia 
testatur ... in ornatum sacrae supellectilis invexit », nam finis huius consti- 
tutionis non est iudicare de praeterito sed normas pro futuro tradere. 

In lin. 31, post verba « gradibus conveniat » addantur: « et fidelium de- 
votionem foveat ». 

3. In pag. 195, in linn. 17-18 possunt omitti verba: « ex patrum tradi- 
tione ... ut ei velut ancilla seu administra famuletur », quia mentem conten- 
tam in linn. 5-8 huius paginae repetunt. 

In pag. 197, post lin. 4 addenda est propositio: « Viri artis poeticae et 
musicae incitandi sunt ad conscribenda nova carmina religiosa et melodias 
componendas pro usu communitatis fidelium, quae et menti ecclesiasticae 
et necessitati spirituali hodierni hominis plene correspondeant ». 

4. In pag. 199, post lin. 32 adicere possumus: « Non sunt quoque ad- 
mittenda opera artis, quae non habeant characterem religiosum vel rem sa- 
cram modo laicali proponant ». 

In pag. 200, lin. 20, inter verba « instructioni » et « destinatis » addenda 
sunt: « et eorum pietati atque orationi fovendae ». 

79 

Exc.mus P. D. ANDREAS WRONKA 
Episcopus ttt. Vatarbensis, aux. Gnesnensis 

Humiliter propono: loco nomenclationis: « Proprium de Tempore » in- 
troducatur: « Proprium mysteriorum Christi ». 

Eadem nomenclatio introducatur in Missale et Breviarium Romanum, 
loco: « Proprium de Tempore ». 

Rationes: 

1. Ob concordantiam cum « Proprio Sanctorum »; 

2. Nomenclatio: « Proprium de Tempore » vilitate laborat, caret enim 
sensu religioso. Ergo elidatur ex libris liturgicis; 

3. Substitutio: « Proprii de Tempore » per « Proprium mysteriorum 
Christi » non causabit lamentationem; nam nomenclatio: « Proprium de 
Tempore » non provenit ex classicis temporibus vitae liturgicae; 

4. Nomenclatio: « Proprium mysteriorum Christi » introducit aperte 
in spiritum anni liturgici et concordat conspicue cum toto schemate constitu- 
tionis de sacra liturgia. 

Exc.mus P. D. PAULUS YU-PIN 

Archiepiscopus Nanchimensis 

Artes ingenuae — inclusis etiam litteratura, musica necnon caligraphia 
saltem in Sinis — sunt expressiones vivae et concretae indolis uniuscuiusque 
populi. Praecise his artibus, philosophia vivendi atque modus agendi singu- 
lorum populorum maxime manifestantur. Quo facilius populus in terris mis- 
sionum ad veritates evangelicas adducatur, necessarium est sacerdotibus scire 
principia et historiam artium indigenarum, quia peritis hac in materia, psy- 
chologia populi eiusdemque modus cogitandi simul cum usibus et traditio- 
nibus clarius patent et accessus fit facilior ad intellectuales et classes dignitate 
superiores uniuscuiusque populi apud quem apostolatum Christi exercent. His 
in rebus, praeclara exempla apud Sinenses dederunt viri illustrissimi: Matteo 
Ricci, Castiglione, Celso Costantini et multi alii. 

In n. 105 cap. VIII de sacra arte, bene statuitur ut in omnibus Universita- 
tibus Catholicis, sacrae theologiae scholis necnon facultatibus, principia et 
historia artis sacrae doceantur. Sed melius est, post disciplinam artis sacrae, 
studium artium indigenarum, clericis similes scholas f requentantibus in re- 
gionibus missionum imponere. Haec propositio multis aliis argumentis ful- 
citur sed prae causa brevitatis ea omitto. 

81 

Exc.mus P. D. IOSEPH ZAFFONATO 

Archiepiscopus Utinensis 

Attentis iis quae legimus: in art. 92 huius constitutionis de sacra Liturgia: 
« Quamvis thesaurus artisticus Musicae sacrae summa cura servandus et fo- 
vendus sit, et scholae cantorum assidue provehendae, episcopi ceterique ani- 
marum pastores sedulo provideant ut in qualibet sacra actione, vel solemnis- 
sima, universus fidelium coetus actuosam participationem sibi propriam in 
cantu praestare possit »; et in art. 96: « Cantus popularis religiosus sollerter 
inculcetur, ita ut in piis exercitiis et in ipsis liturgicis actionibus, iuxta nor- 
mas et praecepta rubricarum, fidelium voces resonare possint ». 

Attentis insuper quae legimus in n. 25 memorabilis documenti Instructio 
de Musica sacra et sacra Liturgia Sacrae Congregationis Rituum die 3 sept. 
1958 editi: « Ceterum curandum est ut ubique terrarum sequentes faci- 
liores gregoriani moduli a fidelibus addiscantur: Kyrie eleison, Sanctus, Be- 
nedictus et Agnus Dei iuxta numerum decimi sexti Gradualis Romani; Gloria 
in excelsis Deo, una cum Ite Missa est, Deo gratias, iuxta modum decimum 

quintum; Credo autem iuxta numerum primum vel tertium. Hac sane via il- 
lud maxime optabile obtineri potest, ut christifideles ubique terrarum com- 
munem fidem in actuosa participatione sacrosancto Missae sacrificio, com- 
muni quoque laetoque concentu manifestare valeant »; 

prae oculis ad ultimum habitis frequentissimis et nonnumquam ingen- 
tibus migrationibus inter nationes et ipsos continentes multis de causis: la- 
bore, studio, commercio, valetudine, turismo, religiosis vel civilibus conven- 
tibus et congressis, quae omnia in posterum proculdubio crebriora fient; 

omnibus his perpensis valde conveniens et utile, immo et necessarium 
videtur, si parvum, vel minimum cantus summarium, musica gregoriana et 
lingua latina pro posse notum et commune ubique terrarum christifidelibus 
reddatur. 

Exempli gratia, relate ad modula gregoriana, ad illa quae, a Sacra Con- 
gregatione Rituum pro Missa proposita et commendata sunt, mea modestis- 
sima sententia sequentes cantus gregoriani adiungi possunt: Pange lingua et 
Tantum ergo iuxta modum tertium, O Salutaris Hostia, Adoro Te devote, 
Veni Creator Spiritus, Parce Domine, Salve Regina. 

Relate vero ad cantus populares religiosos, qui, magno cum gaudio, iam 
in Sanctuario Lapurdensi (vulgo Lourdes) canuntur: Ave Maria, Benedictus 
qui venit, Lauda Ierusalem Dominum cum hosanna, testimonium afferunt quo- 
modo pauci cantus vel hymni cani valeant a pluribus coetibus fidelium qui 
ab omnibus mundi partibus quotidie tempore aestivo conveniunt. 

Munus edocendi fideles ut hos paucos cantus vel hymnos apprehendant 
et reapse canere valeant haud facile apparet. Quae difficultates tamen auferri, 
immo cum quadam commoditate amoveri, possunt, praesertim in dioecesibus 
quae perfectiori ordinationi polleant, dummodo ad hunc finem obtinendum 
omnium habeatur adiutrix conspiratio: per alumnorum seminarii institutio- 
nem, per christianae doctrinae pueris traditionem, per omnium scholarum no- 
strarum rationes, per plurima paroeciarum incepta, per visitationem pasto- 
ralem, per omnes conventus et congressus. 

Hoc agendi consilium iam plures dioeceses amplexae sunt. Valde optan- 
dum est ut eandem edocendi rationem aliae dioeceses amplectantur, immo, 
quantum fieri potest, omnes dioeceses, ita ut ab omnibus fidelibus iidem can- 
tus et hymni liturgici et populares canantur. 

Optimum iuvamen ita praeberetur ad fidem omnium christifidelium fir- 
mandam, praesertim eorum qui, longe a familiis et paroeciis suis, peculiari 
auxilio sublevandi sunt. 

Qua re ad art. 95: « Compleatur editio typica librorum cantus liturgici; 
immo paretur editio magis critica librorum iam editorum post instaurationem 
S. Pii X »; addere rogo: « Pariter, altera paretur editio simpliciores modulos 
et minimum cantus summarium pro omnibus christifidelibus continens ». 

Exc.mus P. D. ELIAS ZOGHBY 

Archiepiscopus tit. Nubiensis 

Vellem submittere venerabilibus Patribus reactionem quandam episcopi 
orientalis supra aspectum altaris maioris sicut apparet in compluribus ec- 
clesiis. 

Minime loquor de ista contabulatione certe parum artistica, confecta ex 
petris et metallis nullo modo pretiosis, quae elevantur sicut murus in con- 
spectu celebrantis. Ecclesia occidentalis reegit abhinc complures annos adver- 
sus abusus istos et magis ac magis restauravit altare simplex et nudum ad 
instar altaris maioris huius gloriosae ecclesiae S. Petri. 

Simpliciter vellem loqui vobis, de quam minimo loco quem imago Iesu 
Christi occupat in altari in media domo eius. 

Bene scitis, quantus sit in Oriente cultus erga sanctas imagines, cultus 
sanctorum et praesertim B. M. Virginis Theotokos, Matris Dei. Nolo his 
verbis diminuere minime cultum istum, sed tantum meae intentionis est Chri- 
sto Filio Dei restituere momentum illi debitum in domo Patris sui. 

Altare maius, ut dicitur centrale, habet in Ecclesia momentum primum 
et inalienabile: est locus praesidentiae. Nunc me fuisse semper miratum, et 
simul scandalizatum confiteor, cum vidissem simulacrum vel imaginem B. M. 
V. aut etiam Sancti Titularis ecclesiae, repraesentata in magnitudine naturali, 
quae dominant totaliter altare, dum e contra, crucifixus reducitur ad aliquam 
minusculam crucem metallicam vix visibilem. Quod magnam disproportionem 
constituit. 

In ecclesia, altare maius est thronus Christi, sacerdotis et victimae, et 
propterea, nullo praetextu, tribuendus est thronus iste Iesu Christo reserva- 
tus, sancto vel sanctae, etiam si agitur de Matre Iesu. Ipsa enim restat sem- 
per creatura, quamquam privilegiata. Nec illa nec sanctus alter debet solium 
occupare in sacrificii altari, vel praeesse in templo Dei. Isti, testes sunt sacrifi- 
cii altaris. Functio illa bene repraesentatur in iconis Ecclesiae orientalis in. 
quibus Mater Filium suum divinum in gremio fert. Dum e contra simulacra 
B. M. V. quae non portant Filium, manifestant modo inadaequato functio- 
nem istam. 

Nec ex alia parte vellem imponere consuetudines Ecclesiarum orienta- 
lium catholicarum et praesertim orthodoxarum, quae transformant altare cen- 
trale in veram calvariam. In medio altaris elevatur magnus crucifixus, in ma- 
gnitudine quasi naturali, circumdatus a B. M. Virgine et S. Ioanne Evan- 
gelista. Ut mihi videtur, solutio ista bene satisfacit rationi et fidei. 

Quantum pertinet ad B. M. Virginem et Titularem ecclesiae, dicerem col- 
locari posse in abside Ecclesiae sub forma picturae, operis musivi vel etiam 
simulacri. 

Haec consideratio est una inter alias. Certe abusus penetraverunt in de- 
votionem et in exercitium cultus. Sancti sunt intercessores nostri. Sunt nobis 
modus naturalis et legitimus, qui nos appropinquat Christo. Sed nihil am- 
plius sunt quam modus et intercessores. Aliquae formae pietatis, accensae abu- 
sibus artis sacrae, eas transformaverunt in finem devotionis et cultus. Tri- 
buamus B. M. Virgini et omnibus sanctis in ecclesiis nostris idem momentum 
quod ipsis reservatur, in coelo, in circuitu Agni, nec plus nec minus. 

